JAMES 
CLAVELL 


Vol. I 


autorul 
romanelor 33 
best sellers M7- 
Shogun Sa 
Changi 
Tai-Pan 


JAMES CLAVELL 


NOBILA CASĂ 
Vol. I 


Coperta: GHEORGHE MARINESCU 


2 


James Clavell Noble House 
Copyright 1981 by James Clavell 
ISBN-BAI 973-95710-2-5 
ISBN-RAI 973-95710-1-8 
ISBN 973-8100-11-8 


JAMES CLAVELL 


3 


NOBILA CASĂ 


Vol. I 


Versiunea românească: ALFRED NEAGU 


EDITURA ELIT COMENTATOR & REGIA 
AUTONOMA A IMPRIMERIILOR 
1992 


PROLOG 


8 iunie, 1960 


Doresc să dedic această carte, în semn de omagiu, 
Majestății Sale Elisabeth II a Marii Britanii şi poporului Coloniei 
Coroanei Hong Kong - moarte duşmanilor săi. 


Ora 23.45. 

Se numea lan Dunross şi, pe o ploaie torențială, conducea cu 
atenţie vechea lui maşină sport MG, dând colţul spre strada 
Dirk* care trecea pe lângă Struan Building aşezată pe litoralul 
Hong Kongului. Era o noapte întunecoasă şi vijelioasă. 
Pretutindeni în colonie - aici, pe insula Hong Kong, dincolo de 
port, în Kowloon şi în Noile Teritorii care făceau parte din China 
- străzile erau aproape complet pustii, toată lumea îşi consolida 
casele cu scânduri în aşteptarea taifunului Mary. Al nouălea 
avertisment privind uraganul fusese lansat în amurg şi vijelia 
care s-a iscat, şi care atinsese deja 80-100 de noduri, s-a extins 
pe o mie de mile spre sud, aruncând ploaia orizontal pe 
acoperişuri şi pe pantele dealurilor unde zeci de mii de 
imigranţi ilegali din China se îngrămădeau, fără apărare, în 
aşezări improvizate din cocioabe nenorocite. 

Dunross încetini, orbit, ştergătoarele, nefăcând faţă cantităţii 
de apă; vântul trăgea de prelata ce acoperea maşina şi de 
ferestrele din plastic laterale. Apoi parbrizul s-a limpezit pentru 
moment. La capătul străzii Dirk, drept înainte, era şoseaua 
Connaught şi cheul, apoi digurile şi terminalul feribotului 
Golden, ticsit cu materiale. În partea cealaltă, în vastul port bine 
protejat, toate cele cinci sute de vapoare erau gata pentru orice 
eventualitate, cu ancorele pregătite. 

În faţă, la cheu, văzu o tarabă părăsită, smulsă complet din 
pământ de o vijelie şi azvârlită pe o maşină parcată, pe care, o 
zdrobi. Apoi maşina şi taraba s-au făcut nevăzute. Avea mâini 
foarte puternice şi ţinea bine volanul în rafalele care zguduiau 
violent automobilul. Maşina era veche, dar bine întreţinută, cu 
un motor turat şi cu frâne perfecte. Aşteptă. Inima îi bătea 
normal, îi plăcea furtuna, urcă apoi încet pe trotuar pentru a 
parca la adăpost de vânt, chiar în faţa clădirii. Apoi ieşi din 
maşină. 

Era blond, cu ochi albaştri, trecut de 40 de ani, suplu şi 
îngrijit. Purta un impermeabil vechi şi şapcă. Ploaia îl udă până 
la piele, pentru că trebuise să meargă pe o stradă laterală, să 
dea apoi colţul şi să se precipite spre intrarea principală a 
clădirii 

*Acest roman constituie continuarea Tai-Panului, numele, denumirile de locuri 
au corespondent sau fac legătura cu personaje şi întâmplări din precedenta 
lucrare, a lui Clavell. Strada Dirk aminteşte de Dirk Struan, Tai-Panul însuşi. 
(n.t.) 

de 22 de etaje. Pe imensa uşă se afla stema Struanilor - Leul 
Roşu al Scoției, în jurul căruia era încolăcit Dragonul Verde al 
Chinei. Adunându-şi forţele, păşi pe treptele largi, intrând în 
clădire. 

— "Seara, dom'le Dunross, spuse portarul chinez. 

— Tai-pan a trimis după mine. 

— Da, dom'le. 

Chemă apoi liftul. Când liftul se opri, Dunross traversă 
coridorul, bătu la uşă şi intră în camera de zi din apartamentul 
acela particular. 

— "Seara, tai-pan, zise el pe un ton rece, oficial. 

Alastair Struan stătea rezemat de cămin. Era un scoţian 
solid, roşcat, care se păstrase bine, cu puţină burtă şi păr alb, 
cam de 60 de ani şi care conducea Compania Struan de 11 ani. 

— Bei ceva? 

Arătă cu mâna spre o sticlă de şampanie Dom Perigon din 
frapieră. 

— Mulţumesc. 

Dunross nu mai fusese niciodată în locuinţa particulară a tai- 
panului. Camera era spațioasă şi bine mobilată, lacuri 
chinezeşti, covoare frumoase, vechi nave cu pânze şi vapoare 
pictate în ulei pe pereţi. Marile vitralii, care dominau întregul 
Hong Kong, portul şi Kowloon de partea cealaltă a portului, erau 
acum întunecate si brăzdate de ploaie. 

Turnă în pahare. 

— Sănătate, spuse ceremonios. 

Alastair Struan înclină din cap şi, cu acelaşi ton glacial, 
ridică paharul drept răspuns. 

— Ai venit devreme. 

— Mai devreme cu cinci minute înseamnă a fi punctual, tai- 
pan. Nu aşa m-a învăţat tata? E atât de important să ne întâlnim 
la miezul nopţii?! 

— Da. Face parte din obiceiurile noastre. Obiceiul lui Dirk. 

Dunross degustă vinul, aşteptând în linişte. Vechiul ceas de 
navă se auzi bătând puternic. Emoţia i se amplifică, neştiind la 

ce să se aştepte. Deasupra căminului se afla o fotografie de 
nuntă a unei tinere fete. Era Tess Struan care se căsătorise cu 
Culum, al doilea tai-pan şi fiu al fondatorului companiei lor, Dirk 
Struan, când fata avea 16 ani. Dunross examină cu atenţie 
fotografia. O rafală de vânt se izbi în geamuri. 

— Scârboasă noapte, zise el. | 

Bătrânul de-abia se uita la el. Îl ura. Liniştea se prelungea. 
Vechiul ceas marcă cele opt lovituri de clopot de pe navă - 
miezul nopţii. Cineva ciocăni la uşă. 

— Intră, răspunse Alastair Struan, cu un sentiment de 
uşurare, bucuros că de-acum vor putea începe. 

Lim Chu, servitorul particular al tai-panului, deschise uşa. Se 
dădu la o parte pentru a permite lui Phillip Chen, compradorul 
lui Struan, să intre. Inchise apoi uşa după el. 

— Ah, Phillip, eşti punctual, ca de obicei, zise Alastair Struan, 
încercând să pară jovial. Şampanie? 

— Mulţumesc, tai-pan. Da, mulţumesc. Bună seara, lan Struan 
Dunross, se adresă Phillip Chen tânărului pe un ton neobişnuit 
de oficial, într-o engleză pe care o vorbeşte înaltă societate 
britanică. 

Era un eurasiatic, spre 70 de ani, slab, mai degrabă chinez 
decât european, un bărbat foarte frumos, cu părul grizonat şi 
faţa osoasă, cu pielea albă şi ochi negri, foarte negri, de chinez. 

— Groaznică noapte, ce ziceţi? 

— Da, într-adevăr, unchiule Chen, replică Dunross, folosind 
forma de adresare chinezească politicoasă, întrucât pe Phillip îl 
plăcea şi îl respecta, tot atât de mult pe cât îl dispreţuia pe vărul 
său Alastair. 

— Se spune că viteza acestui taifun ar fi de o amploare 
deosebită. 

Alastair Struan turnă şampanie în pahare frumoase. Oferi un 
pahar mai întâi lui Phillip Chen, apoi lui Dunross. 

— Sănătate! 

Băură. O rafală de picături de ploaie făcu să zornăie 
ferestrele. 

— Sunt bucuros că nu mă aflu pe mare în noaptea aceasta, 
zise gânditor Alastair Struan. Aşadar, Phillip eşti din nou aici. 

— Da, tai-pan. Sunt onorat. Da, foarte onorat. 

El simţi ostilitatea dintre cei doi, dar o ignoră. Ostilitatea 
este un lucru obişnuit, gândea el, atunci când un tai-pan al 

Nobilei Case predă puterea. Alastair Struan sorbi din nou, 
savurând vinul. Într-un târziu zise: 

— lan, obiceiul nostru spune să existe, un martor în 
momentul în care un tai- pan predă puterea altui tai-pan. 
Totdeauna acest martor este compradorul nostru în funcţie - 
singurul de fapt. Phillip, de câte ori ai fost martor? 

— De patru ori, tai-pan. 

— Phillip ne-a cunoscut aproape pe toţi. Ştie o mare parte 
din secretele noastre. Ei, ce zici, vechiul meu prieten? 

Phillip Chen schiţă un zâmbet. 

— Ai încredere în el, Ian. În înţelepciunea sfatului lui. Poţi să 
ai încredere în el. 

În măsura în care orice tai-pan poate să aibă încredere în 
cineva, gândi furios Dunross. 

— Da, domnule. 

Alastair Struan îşi scoase ochelarii. 

— Mai întâi, lan Struan Dunross, te întreb în mod oficial, 
doreşti să fii tai-pan al Companiei Struan? 

— Da, domnule. 

— Juri în faţa lui Dumnezeu că vei păstra secretul a tot ce 
întreprindem noi aici şi nu-l vei divulga decât urmaşului tău? 

— Da, domnule. 

— Jură! 

— Jur în faţa lui Dumnezeu că tot ce întreprindem noi aici 
rămâne secret şi nu va fi divulgat nimănui decât urmaşului meu. 

— Uite! 

Tai-panul îi întinse un pergament îngălbenit de vreme. 

— Citeşte-l cu glas tare. 

Dunross îl luă. Scrisul era mărunt şi fin, dar perfect lizibil. Îşi 
aruncă privirea la dată - august 30, 1841 - şi emoția deveni mai 
puternică. 

— Acesta este scrisul lui Dirk Struan? 

— Da. Cea mai mare parte - restul a fost adăugat de fiul său, 
Culum Struan. Evident, avem şi fotocopii în cazul în care s-ar 
distruge. Citeşte-l! 

„Dorinţele înscrise în testamentul meu vor fi lege pentru 
orice tai-pan care va veni după mine şi acesta le va citi cu glas 
tare şi va jura în faţa lui Dumnezeu, în prezenţa martorilor în 
felul în care am hotărât eu, Dirk Struan, întemeietorul firmei 
Struan şi Compania, că acceptă aceste principii şi că le va 
păstra secretul, înainte de a prelua puterea. Cer aceasta pentru 

a asigura o statornicie netulburată şi pentru a preîntâmpina 
greutăţile de care, în anii ce vor urma, urmaşii mei vor fi 
hărţuiţi din cauza sângelui pe care l-am vărsat, din cauza dato- 
riilor de onoare şi din cauza ciudatelor căi ce le urmează China 
de care suntem legaţi, şi care sunt, fără îndoială, fără 
asemănare pe acest pământ. lată testamentul meu: 

Unu: Va stăpâni un singur tai-pan la un moment dat, şi el are 
o neţărmurită, deplină putere asupra companiei are dreptul de a 
angaja şi concedia pe oricine, are cuvânt hotărâtor asupra 
tuturor căpitanilor şi navelor şi tuturor bunurilor firmei, oriunde 
s-ar afla. Tai-panul rămâne întotdeauna singur, aceasta fiind 
bucuria şi neajunsul demnităţii lui. Orice ordin pe care îl dă 
trebuie respectat şi nu se va forma sau nu se va permite să se 
formeze nici un comitet sau instanţă de conducere sau grupuri 
interne care să atingă în vreun fel această putere neîngrădită. 

Doi: Când tai-panul se află la bordul oricărei nave de-a 
noastră, el are întâietate faţă de căpitanul acesteia, ordinele sale 
de bătaie sau de navigaţie fiind lege. Inainte de a fi tocmiţi pe 
oricare din navele noastre, toţi căpitanii vor face legământ în 
faţa lui Dumnezeu pentru toate acestea. 

Trei: Numai tai-panul îşi alege succesorul, care va fi ales 
doar dintre cei şase bărbaţi care alcătuiesc Curtea Internă. 
Dintre aceştia; unul va fi compradorul nostru, care va face parte 
totdeauna din Casa Chen. Ceilalţi cinci vor trebui să fie demni a 
deveni tai-pani, oameni buni şi adevăraţi, având cel puţin cinci 
ani împliniţi de activitate în cadrul Companiei ca neguţători cu 
China şi vor avea o minte sănătoasă. Trebuie să fie creştini şi să 
facă parte, prin naştere sau căsătorie, din clanul Struan - linia 
mea de rudenie şi a fratelui meu, Robb, neavând întâietate, 
decât în cazul acelora care dovedesc cuget nestrămutat şi 
însuşiri osebitoare de ceilalţi. Membrii Curţii Interne pot fi 
consilieri ai tai-panului dacă acesta o doreşte, dar s-o spunem 
din nou, votul tai-panului va avea valoarea de şapte la unu. 

Patru: Dacă tai-panul piere pe mare sau este ucis în bătălie 
sau e de negăsit timp de şase luni, înainte de a i se alege un 
urmaş, Curtea Internă va alege unul dintre membrii săi să-i ia 
locul, fiecare având dreptul la un singur vot, cu excepţia votului 
compradorului care va valora patru voturi. Tai-panul se va lega 
cu jurământ în faţa camarazilor săi aşa cum s-a statornicit. Cei 
care au votat împotriva alegerii sale prin vot deschis vor fi con- 

cediaţi imediat şi pentru totdeauna din companie; fără simbria 
cuvenită. 

Cinci: Alegerile pentru Curtea Internă sau îndepărtarea din 
aceasta pot fi fără doar şi poate la bunul plac al tai-panului şi 
odată cu plecarea sa de la putere, care se va întâmpla atunci, 
când va dori el, nu va lua pentru sine mai mult de zece părţi 
dintr-o sută din toate valorile companiei, afară numai de toate 
navele noastre, căpitanii acestora şi echipajele lor care sunt 
însuşi rostul vieţii noastre şi salvarea noastră pentru timpurile 
viitoare. 

Şase: Fiecare tai-pan trebuie să încuviinţeze alegerea 
compradorului. Acesta va trebui să dea în scris, înainte de 
alegerea sa, că el poate fi înlăturat în orice clipă, fără dovedire, 
că se va da deoparte dacă tai-panul voieşte întocmai. 

Ultimul: Tai-panul va cere moştenitorului său, pe care numai 
el îl alege, să facă legământul de faţă cu compradorul, folosind 
cuvintele înscrise de mâna mea în Biblia familiei noastre, aici în 
Hong Kong în cea de-a 30-a zi a lui august, în anul Domnului 
nostru 1841. 

Dunross respiră adânc: 

— Este semnat de Dirk Struan, având drept martor pe - nu 
pot citi semnele acestea, domnule, sunt caractere străvechi. 

Alastair arunca o privire spre Phillip Chen, care zise: 

— Primul martor este tatăl vitreg al bunicului meu, Chen 
Sheng Arn, primul nostru comprador. Al doilea, bunica mea, 
T'Chung Jin May-may. 

— Înseamnă că legenda este adevărata! spuse Dunross. 

— În parte. Da, parte din ea. 

Phillip Chen adăugă: 

— Vorbiţi cu mătuşa mea Sarah. Pentru că de-acum urmează 
să fiti tai-pan, ea vă va dezvălui numeroase secrete. În anul 
acesta face 84 de ani. Ea îşi aduce aminte foarte bine de bunicul 
Sir Gordon Chen, de Duncan şi Kate T'Chung, copiii lui May-may 
si ai lui Dirk Struan. Da. Ea îşi aminteşte multe lucruri... 

Alastair Struan trecu la biroul dat cu lac şi scoase Biblia grea 
şi jerpelită. Işi puse ochelarii, iar Dunross simţi cum i se urcă 
sângele în cap de mânie. 

— Repetă după mine: „Eu, lan Struan Dunross, din neamul 
Struanilor, creştin, jur în fata lui Dumnezeu, în prezenţa lui 
Alastair McKenzie Duncan Struan, cel de-al unsprezecelea tai- 
pan, şi Phillip T'Chung Sheng Chen, cel de-al patrulea 

comprador, că voi respecta toate dispoziţiile testamentare citite 
de mine cu voce tare în prezenţa dumnealor aici, în Hong Kong, 
că voi lega şi mai mult compania de Hong Kong şi de comerţul 
cu China, că-mi voi desfăşura principala activitate de afaceri 
aici, în Hong Kong, cât timp voi fi tai-pan, că, în faţa lui 
Dumnezeu, iau asupra mea promisiunile făcute, îmi asum 
răspunderea şi preiau cuvântul de onoare dat de Dirk Struan 
prietenului său dintotdeauna, Chen-tse Jin Arn, cunoscut şi sub 
numele de Jin-qua, sau urmaşilor acestuia; pe lângă aceasta, că 
eu... 

— Ce promisiuni? 

— Juri în faţa lui Dumnezeu orbeşte, aşa cum au făcut toţi 
tai-panii înaintea ta? Vei afla în curând destule despre 
moştenirea pe care o preiei. 

— Şi dacă n-o voi face? 

— Cunoşti răspunsul la aceasta! 

Ploaia bătea în geamuri şi simţi violenţa ei asemenea unei 
lovituri puternice în piept, pentru că îşi dădea seama de nebunia 
unui astfel de angajament cu multiple riscuri. Dar ştia că nu 
poate fi tai-pan fără ca să spună aşa, şi pronunţă cuvintele, 
luându-şi angajamentul în faţa lui Dumnezeu, continuând să 
repete ceea ce i se citea: 

— „... pe lângă aceasta, că eu voi face uz de toate puterile 
mele, de orice mijloace, pentru a menţine compania la rangul ei, 
ca Primă Casă, Nobila Casă a Asiei, jur în faţa lui Dumnezeu să 
întreprind orice acţiune necesară înfrângerii, distrugerii şi 
alungării din Asia a companiei denumită Brock and Sons şi 
îndeosebi a duşmanului meu, fondatorul ei Tyler Brock, a fiului 
său Morgan, a moştenitorilor şi a oricăror persoane care ar face 
parte din linia lor de descendență, cu singura excepţie a lui Tess 
Brock, soţia fiului meu Culum şi descendenților ei...” 

Dunross se opri din nou. 

— După ce vei fi terminat vei putea pune orice întrebare, zise 
Alastair Struan. Acum termină! 

— Foarte bine. In fine: „Jur în faţa lui Dumnezeu că 
succesorul meu în calitate de tai-pan va jura şi el, în faţa lui 
Dumnezeu întru respectarea tuturor dispoziţiilor acestui 
testament, aşa să-mi ajute Dumnezeu!” 

Liniştea nu fu întreruptă decât de ploaia care biciuia 
ferestrele. Dunross simţea în spate o sudoare rece. 

Alastair Struan puse jos Biblia şi îşi scoase ochelarii. 

— S-a făcut. 

Căutându-i privirea, el îi întinse mâna: 

— Vreau să fiu primul care să îţi ureze succes, tai-pan. Dacă 
voi putea să te ajut cu ceva, o voi face. 

— lar eu sunt onorat să fiu al doilea, tai-pan, zise Phillip 
Chen, la fel de oficial, cu o uşoară înclinare, a capului. 

— Mulţumesc. 

Dunross era exasperat. 

— Cred că toţi avem nevoie să bem ceva, zise Alastair 
Struan. Cu permisiunea dumitale, voi turna eu, adăugă el, 
adresându-se lui Dunross cu un formalism stângaci. 

— Phillip? 

— Da, tai-pan. Eu... 

— Nu. Acum lan este tai-pan! 

Alastair Struan turnă şampania dând primul pahar lui 
Dunross. 

— Mulţumesc, zise Dunross, savurând favoarea ce i se făcea, 
ştiind că nimic nu se schimbase. Pentru Nobila Casă! spuse el, 
ridicând paharul. 

Cei trei bărbaţi băură, iar după aceea Alastair Struan scoase 
un plic. 

— Aceasta este cererea mea de retragere din funcţiile pe 
care le deţin - vreo 60 de toate - preşedinte, director executiv, 
director, funcţii pe care le incumbă în mod automat poziţia de 
tai-pan. Numirea ta în locul meu se face de asemenea automat. 
Prin tradiţie, eu devin preşedinte al filialei noastre de la Londra, 
dar tu poţi să pui capăt acestei funcţii oricând doreşti. 

— li pun capăt chiar acum, zise imediat Dunross. 

— Cum crezi, murmură bătrânul, a cărui faţă se îmbujoră. 

— Cred că dumneavoastră aţi fi mai folositor companiei ca 
vice-preşedinte al Primei Bănci Centrale din Edinburgh. 

Struan ridică ochii brusc. 

— Poftim? 

— Aceasta este una din prerogativele noastre, nu-i aşa? 

— Da! Dar pentru ce? 

— Voi avea nevoie de ajutor. Compania Struan se va 
transforma în firmă publică anul viitor. 

Ceilalţi doi se uitară la el uluiţi. 

— Ce facem? 

— Vindem acţi... 

— Am fost o companie particulară 132 de ani! răcni bătrânul. 
La dracu, v-am spus de o sută de ori că aceasta este puterea 
noastră, fără acţionari blestemaţi sau venetici care să-şi bage 
nasul în afacerile noastre particulare! se înroşi la faţă, 
străduindu-se să-şi controleze mânia. Aţi auzit ce am spus? 

— V-am ascultat cu toată atenţia, zise Dunross impasibil. 
Singura cale prin care putem să supravieţuim este de a oferi 
acţiuni la vânzare publicului... este singura cale prin care putem 
să obţinem capitalul de care avem nevoie. 

— Vorbeşte cu el, Phillip - fă-l să priceapă. 

Nervos, compradorul interveni: 

— Cum ar putea aceasta să afecteze Casa lui Chen? 

— Din această seară, sistemul nostru oficial al compradorilor 
se desfiinţează. 

Văzu cum faţa lui Philip Chen se albeşte, dar continuă: 

— Am să vă prezint un plan - în scris. Nu schimbă nimic în 
esenţă... şi totul în acelaşi timp. Oficial va fi în continuare 
comprador, neoficial vom opera altfel. Principala schimbare 
constă în faptul că în loc să realizezi, circa un milion pe an, în 
zece ani profitul tău va fi de 20, în cincisprezece ani - circa 30. 

— Imposibil! izbucni Alastair Struan. 

— Profitul nostru net este evaluat azi la circa 20 de milioane 
dolari americani. În 10 ani, vor fi 200 de milioane, iar în 15 ani, 
cu puţin succes, vor fi 400 de milioane - cifra noastră de afaceri 
anuală apropiindu-se de un miliard. 

— Ai înnebunit, zise Struan. 

— Nu. Nobila Casă va deveni internaţională - zilele în care 
compania a avut rădăcini numai la Hong Kong au luat sfârşit 
pentru totdeauna. 

— Adu-ţi aminte de jurământ, pentru Dumnezeu? Suntem 
priponiţi la Hong Kong! 

— Nu voi uita aceasta. Apoi, ce responsabilitate moştenesc 
de la Dirk Struan? 

— Totul se află în seif. Pus pe hârtie într-un plic sigilat pe 
care este marcat „Lestament”. Se află de asemeni „Instrucţiunile 
pentru viitorii taipani”, date de Cotoroanţa. 

— Unde este seiful? | 

— În spatele tabloului în Casa Mare. În birou. 

Supărat, Alastair Struan arătă spre un plic lângă ceasul de 
pe poliţa de deasupra căminului. 

— Acesta conţine cheia specială - şi cifrul actual. Evident, tu 
îl vei schimba. Pune noul cifru într-una din casetele personale 
de siguranţă din bancă ale tai-panului. În caz de accident, dă-i 
lui Phillip una din cele două chei de la bancă. 

Philip Chen zise: 

— Conform regulilor noastre, cât timp eşti în viaţă, banca 
este obligată să-mi refuze permisiunea de a-l deschide. Şi apoi; 
Tyler Brock şi fiii săi - nemernicii ăia - au fost nimiciţi aproape 
acum 100 de ani. 

— Da, legală a fost linia bărbătească. Dar Dirk Struan era 
răzbunător şi răzbunarea sa s-a ridicat şi din mormânt. În seif se 
mai află o listă adusă la zi a descendenților lui Tyler Brock. 
Interesant de citit, nu Phillip? 

— Da, este. 

— Despre clanul lui Rothwell, Tomm, Yadegar şi 
progeniturile lor ştii. Dar Tusker este pe listă fără ca el să ştie, 
Jason Plumm, lordul Depford-Smyth şi mai ales, Quillan Gornt. 

— Imposibil! 

— Gornt nu este numai tai-panul companiei Rothwell-Gornt, 
principalul nostru duşman, dar este în acelaşi timp descendentul 
de sex masculin, secret, direct, al lui Morgan Brock - direct, 
deşi nelegitim. El este ultimul din neamul lui Brock. 

— Dar s-a pretins întotdeauna că străbunicul său a fost 
Edward Gornt, americanul care făcea comerţ cu China. 

— El se trage din Edward Gornt, însă Sir Morgan Brock a 
fost tatăl lui Edward cu adevărat, iar Kristian Gornt maică-sa. O 
americancă din Virginia. Desigur, păcatul s-a ţinut secret - 
societatea nefiind pe atunci mai iertătoare decât azi. Când Sir 
Morgan a devenit tai-panul Companiei Brock, în 1859, el l-a 
adus pe acest fiu nelegitim al său din Virginia, i-a cumpărat 
acţiuni pentru a-l face partener la firma americană de comerţ 
Rothwell and Company din Shanghai pentru ca amândoi, el şi 
Edward să aştepte momentul oportun pentru a ne distruge. 
Aproape că au reuşit - în mod cert ei au provocat moartea lui 
Culum Struan. Însă după aceea Lochlin şi Struan Cotoroanţa l- 
au distrus pe Sir Morgan şi au zdrobit compania Brock and 
Sons. Edward Gornt nu ne-a iertat niciodată. După cum nici 
urmaşul lui. Aş putea să pariez că şi ei au făcut un pact cu 
fondatorul lor. 

— EI ştie că noi cunoaştem toate astea? 

— Habar n-am. Dar ne este duşman. Numele descendenților 
săi se află în seif, împreună cu toţi ceilalţi. Cel care i-a 
descoperit a fost bunicul meu, din întâmplare, în timpul 
Revoluţiei Boxerilor din 1899. Lista este interesantă, Ian, chiar 
foarte. Pentru tine, în mod special una dintre persoane. Şeful... 

O violentă vijelie zgudui deodată clădirea. Unul dintre 
bibelourile din fildeş de pe masa din marmoră se răsturnă. 
Nervos, Phillip Chen îl ridică. Toţi priveau spre ferestre, văzând 
reflexele care se răsuceau ameţitor datorită rafalelor care 
izbeau în panourile de sticlă. 

— Tai-fun murmură Phillip, năpădit de broboane de sudoare. 

— Da. 

Aşteptară, fără să răsufle, ca „Vântul Diavolului” să înceteze. 
Aceste furtuni veneau la întâmplare, din oricare din punctele 
cardinale, rafalele ajungând uneori la 150 de noduri. Devastau 
totul în calea lor. Rafalele se domoliră. Dunross se duse la 
barometru, să-l consulte, îl lovi uşor: 980,3. 

— Plouă încă, zise el. 

— Isuse Hristoase! 

Dunross se uită cu coada ochiului la ferestre. Ploaia cădea 
acum aproape orizontal. 

— Lasting Cloud este aşteptat să acosteze mâine seară. 

— Da, dar acum nava o fi stând la apă undeva în largul 
Filipinelor. Căpitanul Moffatt este prea abil ca să poată fi luat pe 
nepregătite, spuse Struan. 

— Nu sunt de aceeaşi părere, lui Moffatt îi place să 
depăşească orarele programate. Acest taifun nu este programat. 
Dumneavoastră... el trebuia să primească ordinul. 

Dunross sorbi din vin gânditor. 

— Ar fi mai bine ca Lasting Cloud să nu fie prins de furtună. 

Phillip Chen simţi de unde plecase furia. 

— De ce? 

— Avem noul computer la bord şi motoare cu reacţie în 
valoare de două milioane lire sterline. Neasigurate - cel puţin 
motoarele nu sunt asigurate. 

Dunross aruncă o privire spre Alastair Struan. 

Apărându-se, bătrânul zise: 

— N-aveam ce face, altfel pierdeam contractul. Motoarele 
sunt expediate în Canton. Ştii bine că nu puteam să le asigurăm, 
Philip, pentru că merg în China comunistă. Sunt... sunt 
proprietate sud-americană si nu există restricţii de export 

dinspre America de Sud spre China. Chiar şi aşa, nimeni nu 
vrea să le asigure. 

După o pauză, Phillip Chen spuse: 

— Credeam că noul computer urma să sosească în martie. 

— Urma, însă am reuşit să devansez termenul, preciză 
Alastair. 

— Cine a preluat asigurarea pentru motoare? întrebă Phillip 
Chen. 

— Noi. 

— Foarte multe riscuri! şi Phillip Chen, foarte îngrijorat, 
continuă: Nu crezi, lan? 

Dunross nu răspunse nimic. 

— Trebuia să procedăm aşa, sau pierdeam contractul, spuse 
şi mai iritat Alastair Struan. Trebuie să ne dublăm banii, Phillip. 
Avem nevoie de bani. Dar mai mult decât atât, chinezii au 
nevoie de motoare, ne-au spus-o foarte clar când am fost la 
Canton luna trecută. lar noi avem nevoie de China - ne-au spus 
clar şi acest lucru. r 

— Da, dar 12 milioane... Înseamnă enorme riscuri într-o 
singură navă, insistă Phillip Chen. 

Dunross spuse: 

— Orice facem pentru a le sufla ruşilor afacerea de sub nas 
este în avantajul nostru. De altfel, ce s-a făcut e bun făcut! 
Spuneai, Alastair, că mai e cineva pe listă despre care ar trebui 
să ştiu? Şeful cui? 

— Al lui Marlborough Motors. 

— Ah, exclamă deodată Dunross cu o plăcere sadică. De ani 
de zile îi detest pe aceşti pederaşti. Tată şi fiu. 

— Ştiu. 

— Aşadar cei din neamul lui Nikklin sunt descendenţi ai lui 
Tyler Brock? Ei bine, nu va trece prea mult până vom putea să-i 
ştergem de pe listă. Bine, foarte bine. Ei ştiu că se află pe lista 
neagră a companiei Dirk Struan? 

— Nu cred. 

— Asta-i chiar mai bine. 

— Nu sunt de acord! Îl urăşti pe tânărul Nikklin pentru că te- 
a depăşit la curse. Mâniat, Alastair Struan arăta cu degetul spre 
Dunross. E timpul să renunţi la cursele de maşini. Lasă 
semiprofesioniştilor cursele în panta şi Marele Premiu al 
Raliului Macao. Nikklinii au mai mult timp de pierdut cu 

maşinile lor, asta-i viaţa lor, iar tu ai acum de alergat la alte 
curse, unele mai importante. 

— Macao e o cursă pentru amatori, iar bastarzii ăia au trişat 
anul trecut. 

— Nu s-a dovedit niciodată - motorul tău a explodat! Multe 
motoare explodează, lan. A fost norocul lor! 

— La maşina mea s-a umblat. 

— Nici asta nu s-a dovedit vreodată! Pentru numele lui 
Dumnezeu, tu vorbeşti de duşmănie? În anumite situaţii eşti la 
fel de stupid ca diavolul de Dirk Struan însuşi! 

— Nu zău? 

— Da şi... 

Phillip Chen întrerupse repede acest dialog, dorind să pună 
capăt atmosferei de enervare care apăruse în cameră. 

— Dacă este atât de important, permiteţi-mi vă rog să văd 
dacă pot să aflu adevărul. Am anumite surse pe care nici unul 
dintre dumneavoastră nu le are. Prietenii mei chinezi ştiu, 
trebuie să ştie, dacă Tom, ori tânărul Donald Nikklin au fost 
implicaţi în vreun sabotaj. Desigur, adăugă cu delicateţe, dacă 
tai-pan doreşte să alerge la curse, atunci numai tai-panul 
hotărăşte. Nu-i aşa, Alastair? 

Bătrânul îşi reţinu furia, deşi faţa-i träda iritare. 

— Da, da, ai dreptate. Totuşi, lan, sfatul meu este să te 
opreşti. Te vor paşte şi mai mulţi pentru că şi pe tine te urăsc. 

— Mai sunt şi alţii pe listă pe care ar trebui să-i ştiu? 

După o pauză, Struan zise. 

— Nu, nu acum. 

Destupă cea de-a doua sticlă şi turnă în timp ce vorbea. 

— Ei bine, de-acum totul îţi aparţine - toate distracţiile, dar şi 
toată sudoarea. Sunt bucuros să-ţi predau lotul. După ce vei fi 
examinat seiful, vei afla lucrurile bune, ca şi pe cele rele. 

Le dădu fiecăruia un pahar şi sorbi din al său. 

— Doamne Dumnezeule, niciodată n-a venit din Franţa un vin 
mai bun. 

— Da, aprobă Phillip Chen. 

Dunross aprecie că şampania Dom Perigon era prea scumpa 
şi preţuită mai mult decât merita, iar anul '54 nu fusese un an 
foarte bun. Însă nu făcu nici o remarcă. Struan se duse la 
barometru. Arăta 979,2. 

— Ne aşteaptă vreme rea. Nu-i nimic, lan, Claudia Chen are 
pentru tine un dosar cu probleme importante şi o listă completă 

a deţinătorilor de acţiuni - cu numele asociaţilor. Pentru orice 
întrebare ce te mai frământă ai vreme până poimâine - după 
aceea plec la Londra. ii legătura cu Claudia, evident. 

— Desigur! 

După Phillip Chen, Claudia Chen era aceea care făcea 
legătura între un tai-pan şi altul, secretara executivă a tai- 
panului, verişoară mai îndepărtată a lui Phillip Chen. 

— Care este situaţia cu banca noastră - Victoria Bank of 
Hong Kong and China? întrebă Dunross, savurându-şi 
întrebarea. Nu ştiu exact ce bunuri, acţiuni şi titluri detinem. 

— Acest lucru este cunoscut totdeauna numai de tai-pan. 

Dunross se întoarse către Phillip Chen. 

— Care este partea dumitale, direct sau prin intermediari? 
şocat, compradorul avu un moment de ezitare. În viitor, voi vota 
şi pentru partea ta care se va constitui într-un bloc cu a noastră! 
Dunross îl urmări pe comprador cu privirea. Vreau să ştiu acum 
şi aştept un transfer oficial, în scris, până mâine la prânz a 
dreptului perpetuu de veto către mine şi tai-panii ce vor urma, 
precum şi dreptul de preemţiune la acţiuni dacă te decizi cumva 
să vinzi. 

Se lăsă o linişte apăsătoare. 

— Ian, începu Phillip Chen, acţiunile acelea... şovăia încă în 
hotărârea lui, depinzând de puterea voinţei lui Dunross. Şase la 
sută... puţin peste şase la sută. Eu... puteţi să le luaţi dacă 
doriţi. 

— Nu vei regreta! şi Dunross îşi îndreptă atenţia către 
Alastair Struan, a cărui inimă se opri o clipă. Câte acţiuni avem 
noi? Câte sunt în posesia asociaţilor? 

Alastair ezită. 

— Pe toate le ştie numai tai-panul. 

— Evident. Dar trebuie să avem o încredere absolută în 
compradorul nostru, spuse Dunross, îndreptându-se cu faţa spre 
bătrân, ştiind cât de mult l-ar durea să fie umilit în prezenţa lui 
Alastair Struan. 

— Cât? 

Struan răspunse: 

— 15 la sută. 

Lui Dunross i se tăie respiraţia, la fel ca şi lui Phillip Chen, şi 
ar fi vrut să strige: la dracu, avem 15 la sută, Phillip alte 6 la 
sută şi nu v-aţi priceput să folosiţi ceea ce trebuia să constituie 
un profit principal ca să obţinem credite mai mari, acum când 

suntem aproape falimentari? Dar, în loc să facă asta, el turnă - 
ce mai rămăsese în cele trei pahare, ceea ce i-a permis să-i dea 
inimii răgaz să se liniştească. 

— Bun, zise el pe un ton calm, rece. Sper ca împreună să 
realizăm mai mult decât oricând! sorbi vinul. Convoc adunarea 
extraordinară a tai-panilor. Pentru săptămâna viitoare. 

Ceilalţi doi ridicară capul brusc. Din 1880, tai-panii 
companiilor Struan, Rothwell-Gornt şi ai băncii Victoria s-au 
întrunit anual în secret, în ciuda rivalităţii dintre ei pentru a 
discuta problemele care afectau viitorul Hong Kongului şi al 
Asiei. 

— S-ar putea ca ceilalţi să nu fie de acord cu convocarea 
adunării, zise Alastair. 

— Le-am telefonat tuturor azi dimineaţă. S-a fixat pentru 
lunea viitoare la ora 9, aici. 

— Cine vine de la bancă? 

— Adjunctul directorului general, Havergill - bătrânul este în 
Japonia, după care îşi va petrece vacanţa în Anglia! faţa lui 
Dunross se crispă. Va trebui să mă descurc. 

— Paul e un tip capabil, zise Alastair. El va fi următorul şef. 

— Nu va fi, dacă iese după mintea mea, zise Dunross. 

— Niciodată nu ţi-a plăcut Paul Havergill, nu-i aşa lan? 
observă Phillip Chen. 

— Nu. Este prea exclusivist, prea legat de Hong Kong, prea 
învechit şi prea încrezut. 

— Şi l-a ajutat pe tatăl tău împotriva ta. 

— Da. Dar nu acesta e motivul pentru care ar trebui să plece, 
Phillip. El trebuie să plece pentru că stă în calea Nobilei Case. 
Este prea conservator, mult prea mărinimos cu firma Asian 
Properties şi cred că este un aliat secret al companiei Rothwell- 
Gornt. 

— Nu sunt de acord, zise Alastair. 

— Ştiu. Dar avem nevoie de bani pentru a ne extinde şi voi 
căuta să-i obţin. Astfel, am în vedere foarte serios să folosesc 
cele 21 de procente ale mele. 

Afară, furtuna se înteţise, dar ei nu păreau a-i da importanţă. 

— Nu vă sfătuiesc să luptaţi împotriva băncii Victoria, spuse 
grav Phillip Chen. 

— De acord, interveni Alastair Struan. 

— Eu nu voi porni împotriva lor. Cu condiţia ca această 
bancă a mea să colaboreze cu mine. Dunross privi un moment 


19 


ploaia care bătea în geamuri. Apropo, l-am invitat la adunare şi 
pe Jason Plumm. 

— Pentru ce dracu? întrebă Struan. Din nou sângele i se urcă 
în cap. 

— Intre noi şi firma Asian Properties... 

— Plumm este pe lista neagră a lui Dirk Struan, aşa cum o 
numeşti tu, fiind duşmanul nostru declarat. 

— Noi patru avem cuvântul decisiv în Hong Kong... 

Dunross se opri pentru că sună puternic telefonul, spre care 
întoarseră capul cu toţii. Alastair Struan spuse cu amărăciune: 

— Este telefonul tău de-acum, nu mai e al meu. 

Dunross ridică receptorul. 

— Dunross la telefon! 

Ascultă un moment, pentru ca apoi să spună: 

— Nu, domnul Alastair Struan s-a pensionat, eu sunt acum 
tai-pan al companiei Struan. Da, lan Dunross. Ce se spune în 
text? 

Ascultă din nou. 

— Da, mulţumesc. 

Puse telefonul în furcă. După câteva clipe, sparse tăcerea: 

— De la biroul nostru din Taipe. Lasting Cloud s-a scufundat 
în largul coastei de nord a Formosei. Ei cred că s-a dus la fund 
cu întregul echipaj... 


Duminica, 18 august 1963 
Ora 20.45. 


Ofiţerul de poliţie stătea rezemat de un colţ al biroului de la 
informaţii supraveghindu-l pe eurasiaticul acela înalt fără să 
pară că o face. Purta un costum subţire, tropical, cravată de 
poliţist, cămaşă albă. In clădirea bine luminată a aeroportului 
era foarte cald, dăinuia un aer umed şi un miros greu, chinezii 
alergau încoace şi încolo, ca totdeauna. Bărbaţi, femei, copii. O 
mulţime de chinezi din Canton, alţi asiatici, câţiva europeni. 

— Domnule inspector şef! una dintre fetele de la biroul de 
informaţii îi întinse telefonul. E pentru dumneavoastră, 
domnule, spuse ea zâmbind, punându-şi în valoare dinţii albi, 
părul negru, ochii de-un negru intens şi cu o plăcută piele aurie. 

— Mulţumesc, spuse el, observând după vorbă că este din 
Canton, nou angajată, nedând importanţă faptului că zâmbetul îi 
era fals, el ascunzând de fapt o înjurătura în cel mai neaoş 
dialect. Da? spuse el la telefon. 

— Inspectorul şef Armstrong? Aici turnul de control. Yankee 2 
a aterizat conform orarului. 

— Tot la poarta 16? 

— Da. În şase minute va fi parcat acolo. 

— Mulţumesc. 

Robert Armstrong, un bărbat înalt, sprijinindu-se de biroul 
de informaţii, puse receptorul în furcă. li atraseră atenţia 
picioarele lungi ale tinerei şi rotunjimea funduleţului ei în 
veşmântul tradiţional, luciosul cheong sam, foarte strâns pe 
corp şi prin cap îi trecu un gând închipuindu-şi cum ar arăta ea 
în pat. 

— Cum te numeşti? întrebă el, ştiind că nici unui chinez nu-i 
place sa-şi spună numele în faţa unui poliţist, mai cu seamă dacă 
e european. 

— Mona Leung, sir. 

— Mulţumesc, Mona Leung. 

Îşi înclină capul în faţa ei, o fixă cu ochii săi albaştri şi 
observă cum trece prin ea un uşor fior de teamă! Lucru care nu- 
i displăcu. „Ce m-aş mai iubi cu ea”, se gândea îndreptându-şi 
apoi atenţia din nou spre prada lui. Eurasiaticul John Chen 
stătea lângă una din ieşiri, singur, şi asta îl surprinse. După cum 
îl surprinse şi faptul că era nervos. De obicei, John Chen era 
imperturbabil, dar acum se uita mereu la ceas, apoi la panoul cu 
sosirile, apoi din nou la ceas. „Incă un minut şi vom începe 
balul” gândi Armstrong. Porni să se caute în buzunare după o 
ţigară, dar îşi aminti că, în urmă cu două săptămâni, renunţase, 
la fumat, un dar făcut soţiei cu prilejul zilei ei de naştere. Trase 
scurt o înjurătură şi îşi înfundă mâinile mai adânc în buzunare. 
Împrejurul biroului de informaţii, pasageri istoviţi şi persoane 
venite în întâmpinare se precipitau şi se împingeau, se foiau 
încoace şi încolo, întrebând cu glas tare, într-o mulţime de 
dialecte, unde, când, cum şi de ce, şi din nou, unde. El înţelegea 
bine cantoneza. Dialectele Shanghai şi mandarin - mai puţin. 
Ştia câteva expresii din dialectul chu chow şi cea mai mare 
parte a cuvintelor cuprinse în înjurături. Ştia puţin şi taiwaneza. 
Plecă de la biroul de informaţii. Un bărbat cu un cap mai înalt 
decât aproape toţi ceilalţi din jur, solid, cu umerii laţi, un mers 

liniştit, atletic. De şaptesprezece ani în forţele de poliţie din 
Hong Kong, acum şeful serviciului de investigaţii criminale, CID 
- din Kowloon. 

— 'Seara John zise el. Cum merg lucrurile? 

— Oh, salutare, Robert, spuse în engleza sa cu accent 
american John Chen, punându-se imediat în gardă. Totu-i foarte 
bine. Dar ţie cum îţi merge? 

— Minunat! Omul tău de la aeroport a informat pe grăniceri 
că aştepţi un avion special. Un charter - Yankee 2. 

— Da, dar nu e charter. E avion particular. Al lui Lincoln 
Bartlett - milionarul american. 

— E în avion? întrebă Armstrong, ştiind bine că era. 

— Da. 

— Cu o suita? 

— Numai cu vice-preşedintele executiv - omul care taie şi 
spânzură. 

— Domnul Bartlett îţi este prieten? întrebă el, ştiind bine că 
nu-i era. 

— Un oaspete. Sperăm să facem afaceri cu el. 

— Ah? Bun, avionul său tocmai a aterizat. De ce nu vii cu 
mine? Vei evita toate formalităţile. Este puţinul pe care putem 
să-l facem şi noi pentru Nobila Casă, nu-i aşa? 

— Mulţumesc pentru osteneală. 

— Nici o osteneală. 

Armstrong o luă înainte trecând printr-o uşă laterală spre 
sala unde se făcea vama. Un poliţist în uniformă ridică privirea 
salutându-l, uitându-se cu atenţie la John Chen, pe care-l 
recunoscu imediat. 

— Lincoln Bartlett? continuă Armstrong cu o prefăcută 
blândeţe. Nu-mi spune nimic. Ar fi trebuit să-l cunosc? 

— Nu, numai dacă ai fost băgat în afaceri, spuse John Chen, 
agitîndu-se apoi nervos. Este poreclit Piratul - datorită 
incursiunilor sale financiare pline de succes când e vorba de 
înghiţit alte companii, de cele mai multe ori mult mai mari decât 
cele proprii. Om interesant, l-am întâlnit anul trecut la New 
York. Venitul variatelor sale societăţi se ridică la aproape o 
jumătate de miliard de dolari pe an. El singur povesteşte că în 
'45 a început cu două mii de dolari împrumutaţi. Acum face 
afaceri în domeniul petrochimiei, construcţiile de maşini grele, 
electronicii, rachetelor - o mare parte comenzi ale guvernului 
Statelor Unite. Bureţi, produse din bureţi de poliuretan, 

îngrăşăminte - chiar şi o companie care producea schiuri şi alte 
materiale sportive. Grupul său de societăţi se numeşte Par-Con 
Industries. Spune numele vreunei firme şi o să afli că face parte 
din concernul lui. 

— Am crezut că societatea ta posedă de-acum totul. 

John Chen a zâmbit politicos. 

— Nu în America, replică el, şi nu este compania mea. Sunt 
un mic acţionar la compania Struan, nu angajat. 

— Dar eşti unul dintre directori şi eşti fiul cel mai mare al 
Casei Chen, aşa că vei fi următorul comprador. 

Tradițional, compradorul era un om de afaceri chinez sau 
eurasiatic, care acţiona în calitate de unic intermediar între 
casele comerciale europene şi cele chinezeşti. Întreaga afacere 
trecea prin mâinile sale şi câte puţin din toate îi mai rămânea şi 
lui. Atât de multă bogăţie şi atâta putere, se gândi Armstrong, şi 
totuşi cu puţin noroc putem să te zdrobim ca pe un ou şi o dată 
cu tine compania Struanilor; Doamne Dumnezeule, îşi spuse, 
simțind bucurie amestecată cu îngrijorare, căci dacă se întâmpla 
aşa ceva scandalul va face ca Hong Kongul să sară în aer în 
bucăţi. 

— Vei fi comprador, ca şi tatăl şi bunicul şi străbunicul tău. 
Străbunicul a fost primul, nu-i aşa? Sir Gordon Chen, comprador 
al marelui Dirk Struan, întemeietorul Nobilei Case şi fondatorul 
Hong Kongului, fir-ar să fie! 

— Nu. Compradorul lui Dirk a fost Chen Sheng. Sir Gordon 
Chen a fost compradorul fiului lui Dirk, Culum Struan. 

— Erau fraţi vitregi ăştia doi, nu-i aşa? 

— Aşa se povesteşte. 

— Ah, da, poveşti - pe care noi le alimentăm. Culum Struan, 
altă legendă a Hong Kongului. Dar şi Sir Gordon e o legendă - 
eşti un norocos. 

Norocos? se întrebă eu amărăciune John Chen. Sa descinzi 
dintr-un fiu nelegitim al unui pirat scoţian - un contrabandist de 
opiu, un desfrânat, geniu al răului şi criminal - dacă măcar 
unele din poveştile care se spun despre el sunt adevărate - şi o 
cântăreaţă  cantoneză cumpărată de la un mic bordel 
dezgustător, care mai există încă pe o mică alee mocirloasă din 
Macao... Să cunoască aproape toată lumea din Hong Kong de 
unde te tragi şi să fii disprețuit pentru asta de ambele rase... 

— Asta nu-i noroc, spuse el, încercând să pară calm. Avea 
părul negru, grizonat, faţă de anglo-saxon, frumoasă, deşi 

obrazul era puţin cam osos, ochii săi negri nefiind tipic de 
asiatic, patruzeci şi doi de ani, purta costume tropicale, cu 
croială impecabilă, pantofi Hermes şi ceas Rolex. 

— Nu sunt de acord, spuse Armstrong, vorbind foarte serios. 
A fi compradorul companiei Struan, Nobila Casă a Asiei... 
Înseamnă ceva. Ceva deosebit. 

— Da, deosebit. 

John Chen rosti ferm aceste cuvinte. De când începuse să 
priceapă ce-i cu lumea asta el fusese torturat de moştenirea sa. 
Simţise cum toţi ochii erau aţintiţi asupra lui - fiul cel mai mare, 
primul moştenitor - permanenta lăcomie şi invidie a celorlalţi. Il 
terorizase continuu, oricât de mult încercase să-şi înfrângă 
spaima. El nu dorise niciodată puterea sau vreo 
responsabilitate. Chiar cu o zi în urmă avusese o dispută acerbă 
cu tatăl său, cea mai neplăcută de până acum. 

— Nu vreau nici o parte din compania Struan, strigase el. 
Pentru a suta oară vreau să ies din iadul Hong Kongului, vreau 
să mă reîntorc în Statele Unite, să-mi duc viaţa aşa cum cred eu, 
unde vreau eu şi cum vreau eu! 

— Pentru a mia oară, ascultă-mă. Te trimit în Am... 

— Lasă-mă să mă ocup eu de afacerile noastre în America, 
tată. Te rog. Sunt destule de făcut! Ai putea să-mi dai vreo două 
mil... 

— Ayeeyah, ascultă-mă! Aici, aici în Hong Kong şi în Asia ne 
câştigăm banii! Te-am trimis la şcoală în America să-ţi 
pregăteşti familia pentru lumea modernă. Eşti instruit, este 
datoria ta faţă de fam... 

— Ai aici pe Richard, tată, şi pe tânărul Kevin - Richard este 
un om de afaceri de zece ori mai bun ca mine şi mai nerăbdător 
să parvină. Dar unchiul Jam...? 

— Vei face cum îţi spun eu! Dumnezeule, doar ştii că acest 
american Bartlett este de o importanţă vitală pentru noi. Avem 
nevoie de cunoştinţele tale. 

— Unchiul James sau unchiul Thomas. Unchiul James ar fi cel 
mai bun pentru tine; cel mai bun pentru familie şi cel mai... 

— Eşti fiul meu cel mai mare. Eşti viitorul cap al familiei şi 
viitorul comprador! 

— Nu voi fi, pe bunul Dumnezeu! 

— Atunci nu vei mai primi nici o leţcaie de la mine! 

— Asta nu va schimba prea mult lucrurile! Toţi suntem ţinuţi 
cu un venit de mizerie, orice ar crede străinii de companie! Ce 
avere ai? Câteva milioane? Cincizeci? Şaptezeci? O su...? 

— Dacă nu-ţi ceri iertare îndată şi nu încetezi cu toate 
prostiile astea, dacă nu încetezi o dată pentru totdeauna, te 
dezmoştenesc chiar acum! Acum, pe loc! 

— Îmi cer iertare pentru că te-am supărat, dar nu mă voi 
schimba niciodată! Niciodată! 

— Îţi dau timp de gândire până la ziua mea de naştere. Opt 
zile. Opt zile în care să devii un fiu supus. Acesta este ultimul 
meu cuvânt. Dacă la ziua mea de naştere nu vei dovedi că eşti 
ascultător, nu te mai recunosc, şi o dată cu tine retez şi creanga 
descendenților tăi din arborele nostru pentru totdeauna. Acum 
ieşi afară! 

Lui John Chen i se întoarse stomacul pe dos de nervi. Detesta 
certurile interminabile, când lui taică-sau i se suia sângele la 
cap de furie, soţia lui izbucnea în lacrimi, copiii rămâneau 
împietriţi, în vreme ce mama lui vitregă, fraţii şi verii, toţi se 
bucurau din tot sufletul, dorind să-l vadă plecat, toate surorile 
lui, cei mai mulţi dintre unchii lui, toate nevestele acestora. 
Invidie, lăcomie. „La dracu' cu toţi şi toate”, gândi el. „Tata are 
însă dreptate în legătură cu Bartlett, deşi nu în sensul în care 
crede el. Nu. Afacerea aceasta îmi aparţine. Numai aceasta, 
după aceea voi fi liber pentru totdeauna”. Ajunseseră de-acum 
aproape în holul lung, luminat puternic, al vămii. 

— Te duci la curse, sâmbătă? întrebă John Chen. 

— Cine nu se duce?! 

Cu o săptămână înainte, spre marea bucurie a tuturor, 
extrem de puternicul Club al jucătorilor la curse, care deţinea 
monopolul asupra curselor de cai - singura formă legală de joc 
de noroc permisă în colonie - a scos un buletin special: „Deşi 
sezonul nostru oficial nu începe în acest an până la 3 octombrie, 
cu amabila permisiune a ilustrului nostru guvernator, Sir 
Geoffrey Allison, administratorii au hotărât să declare ziua de 
sâmbătă, 24 august, drept Foarte Deosebita Zi a Curselor, spre 
bucuria tuturor şi ca o recompensă pentru harnica noastră 
populaţie, care duce cu curaj greaua povară a celei de-a doua 
secete îngrozitoare din istoria noastră.” 

— Am auzit că Golden Lady va alerga în cursa a cincea, 
spuse Armstrong. 

— Antrenorul zice că ea ar avea şanse. Vino, te rog, în loja 
tatălui meu să bei cu noi un pahar. Aş putea să mă folosesc de 
unele din informaţiile discrete pe care le ai. Eşti un mare parior. 

— Doar noroc. Dar zece dolari ai mei în orice joc nu se 
compară cu cei zece mii ai tăi. 

— Acest lucru este valabil doar atunci când aleargă unul din 
caii noştri. Sezonul trecut a fost un dezastru... Mi-ar fi prins 
bine un cal câştigător. 

— Şi mie. 

„Oh, Doamne”, se gândi Armstrong „Câtă nevoie as avea să 
mizez pe un cal câştigător. Dar pentru tine Johnny Chen, nu 
contează o datorie de doi penny la casa de pariuri, dacă pierzi 
sau câştigi zece mii sau o sută de mii”. Încercă să-şi strunească 
invidia plină de amărăciune. „Linişteşte-te,” îşi zise el. “Există 
pungaşi pe lumea asta şi misiunea ta este să-i prinzi dacă poţi - 
chiar dacă sunt bogaţi şi puternici - şi trebuie să te mulţumeşti 
cu o mizerabilă plată, când fiecare colţ de stradă geme de bani 
furati. De ce să invidiezi pe acest bastard - el face parte, într-un 
fel sau altul, din tagma ticăloşilor. 

— Apropo, am trimis un agent să-ţi aducă maşina pe la 
poarta aceea păzită, tu şi oaspeţii tăi o găsiţi la ieşire. 

— Oh, admirabil, mulţumesc. Imi pare rău că-ţi fac probleme. 

— Nici o problemă. O chestiune de obraz. Nu-i aşa? M-am 
gândit că trebuie să fie foarte importantă pentru tine întâlnirea 
asta de ai venit personal! Armstrong nu se putu stăpâni să nu-l 
mai înţepe o dată. Aşa cum am spus, nimic nu e prea mult 
pentru Nobila Casă. 

John Chen îşi păstră zâmbetul amabil. Fir-ai să fii al naibii, se 
gândea el. Te tolerăm pentru că eşti ceea ce eşti, un copoi 
foarte important, plin de invidie, înglodat în datorii, în mod 
sigur corupt şi nici nu ştii nimic despre cai. Te bag în mă-ta. 
Dew neh loh moh pe toată generaţia voastră, se gândea John 
Chen, însă îşi ascunse cu grijă gândurile şi blestemele, pentru 
că, deşi Armstrong era foarte urât de toată suflarea din Hong 
Kong, John Chen ştia din lunga lui experienţă că perfidia 
brutală, răzbunătoare a lui Armstrong era demnă de un manciu- 
rian odios. John ajunse la jumătatea de monedă pe care o purta 
prinsă cu o curea subţire de piele în jurul gâtului. Degetele îi 
tremurară în momentul în care atinse metalul prin cămaşă. Il 
trecură fiorii fără să vrea. 

— Ce s-a întâmplat? întrebă Armstrong. 

— Nimic. Nu. Nimic. 

Stăpâneşte-te, îşi impuse în gând John Chen. Erau de-acum 
în holul vămii, în zona grănicerilor. Afară - întuneric beznă. 
Şiruri de oameni îngrijoraţi, tulburaţi, obosiţi aşteptau în faţa 
birourilor mici şi îngrijite ale ofiţerilor de frontieră în uniformă, 
cu feţele lor sobre. Aceştia îl salutară pe Armstrong. John Chen 
le simţea privirile cercetătoare. Ca întotdeauna, simţi o greață 
în stomac când îi observau cum îl privesc, chiar dacă nu avea de 
ce să se teamă de întrebările lor scormonitoare. Deţinea un 
paşaport britanic valabil, nu numai un paşaport din Hong Kong, 
precum şi legitimaţia verde americană - permisul care se dă 
străinilor - unul dintre cele mai preţioase documente care i-au 
îngăduit să lucreze, să se mişte liber şi să trăiască în Statele 
Unite, să se bucure de toate privilegiile pe care le avea un cetă- 
tean născut în America, exceptând dreptul de vot. Cine are 
nevoie să voteze? se gândi el, înfruntând privirea unuia din ofi- 
terii aceia, încercând să se încurajeze, dar încă simțindu-se 
vulnerabil sub privirile omului respectiv. 

— Domnule inspector! unul din ofiţeri ţinea în sus un 
receptor. Pentru dumneavoastră, sir. 

Îl urmări cu privirea pe Armstrong îndreptându-se spre 
telefon şi se întrebă ce înseamnă să fii poliţist, cu atâtea 
posibilităţi de a-ţi face venituri necinstite, şi pentru a milioana 
oară, cum e când eşti curat britanic sau curat chinez şi nu un 
eurasiatic disprețuit de amândouă rasele. II văzu pe Armstrong 
cum asculta foarte atent şi îl auzi apoi, prin vacarmul acela, 
spunând: Nu, mai ai răbdare. Mă voi ocupa personal. 
Mulţumesc, Tom. 

Armstrong reveni. 

— Mă iertaţi, spuse el, conducându-l apoi dincolo de cordonul 
ce marca frontiera, pe un mic coridor, în salonul oficial destinat 
personalităţilor marcante, curat, mare, cu un bar şi o frumoasă 
privelişte a aeroportului, a oraşului şi a golfului. În salon nu mai 
erau decât doi ofiţeri, un grănicer şi un vameş, şi unul din 
oamenii lui Armstrong, aşteptând la poarta 16 - o uşă de sticlă 
care dădea spre pista luminată de reflectoare. De aici se putea 
vedea avionul Boeing 707 venind spre semnele care îi marcau 
locul de parcare. 

— 'Seara, sergent Lee, salută Armstrong. Totu-i aranjat? 

— Da, sir. Yankee 2 tocmai şi-a oprit motoarele! sergentul 
Lee mai salută o dată, deschizându-le uşa. 

Armstrong îl privi pe John Chen, ştiind că intrarea îngustă în 
capcană era aproape închisă. 

— După dumneavoastră. 

— Mulţumesc. 

John Chen intră pe pistă. Yankee 2 se înălța ca un colos lângă 
ei, motoarele sale oprite mai mormăiau în surdină. O echipă de 
la sol aduse încet scara înaltă, acționată de un motor. Prin 
ferestruicile cabinei de-abia zăreau piloţii din întuneric. Intr-o 
parte, se afla Rolls-ul albastru-închis, metalizat al lui John Chen, 
şoferul chinez în uniformă stând lângă uşă, alături un poliţist. 
Principala uşă a avionului se deschise şi apăru un steward în 
uniformă pentru ai saluta pe cei doi oficiali ai aeroportului care 
aşteptau pe pistă. li predă unuia dintre aceştia un săculeţ conți- 
nând documentele avionului şi certificatul de încărcătură, după 
care începu să discute amabil cu ei. Apoi discuţia se încheie, se 
arătă respectuos, se salutară politicos. 

Apăru o fată înaltă, distinsă, încântătoare, tipic americană. 
Armstrong fluieră încet admirativ. 

— Ayeeyah! 

— Bartlett are gusturi, murmură John Chen, căruia îi crescu 
pulsul. 

Au privit-o cum cobora scara, amândoi pierduţi în gânduri 
tipici bărbăteşti. 

— Crezi că e manechin? 

— Aşa se mişcă. Poate e vedetă de cinema. 

John Chen făcu câţiva paşi înainte. 

— Bună seara. Eu sunt John Chen, de la Compania Struan. 
Întâmpin pe domnul Bartlett şi pe domnul Tchu-luk. 

— Ah, da, desigur, domnule Chen. Foarte amabil din partea 
dumneavoastră, mai ales într-o duminică. Mă bucur să vă 
cunosc. Eu sunt K. C. Tcholok. Linc spune că în cazul în care... 

— Casey Tchuluk? făcu nişte ochi mari la ea John Chen. Da? 

— Da, răspunse ea, cu un zâmbet plăcut, trecând în- 
găduitoare peste pronunţarea greşită a numelui ei. Vedeţi, 
inițialele mele sunt K. C., domnule Chen, astfel încât Casey a 
devenit poreclă! îşi întoarse privirea către Armstrong. 'Seara. Şi 
dumneavoastră sunteţi de la Struan? avea o voce melodioasă. 

— Oh, ăă, iertaţi-mă, dumnealui este inspectorul şef 
Armstrong, se bâlbâi John Chen, încercând să-şi vină în fire. 

— 'Seara, răspunse Armstrong, remarcând că de aproape 
fata era şi mai drăguță. Bine aţi venit la Hong Kong. 

— Mulţumesc. Inspector? Asta înseamnă politie? apoi numele 
sună ca un pocnet de armă în mintea ei. Ah, Armstrong. Robert 
Armstrong? Şeful secţiei de criminalistică din Kowloon? 

El îşi ascunse surprinderea. 

— Sunteţi foarte bine informată, domnişoară Tcholok. 

— Face parte din atribuţiile mele curente, spuse ea râzând. 
Când mă deplasez într-un loc nou, îndeosebi într-unul ca Hong 
Kong, este obligaţia mea să mă pregătesc... aşa că am cerut şi 
repertoriul alfabetic al personalităţilor... 

— Nu am publicat un asemenea repertoriu. 

— Ştiu. Dar guvernoratul din Hong Kong publică o carte de 
telefon a instituţiilor oficiale care se poate cumpăra cu câţiva 
cenți. N-am făcut decât să cer o astfel de carte. Toate secţiile 
poliţiei sunt înscrise acolo - şefii secţiilor, cei mai mulţi având şi 
numărul de telefon de acasă - împreună cu toate celelalte 
servicii guvernamentale. Am obţinut cartea prin biroul de relaţii 
publice al Hong Kongului din New York. 

— Cine este şeful secţiei speciale? întrebă el, vrând s-o 
încerce. 

— Nu ştiu. Nu cred că secţia aceea este în carte. Este oare? 

— Oarecum. 

Ea se încruntă puţin. 

— Veniţi la aeroport pentru a întâmpina toate avioanele 
particulare, domnule inspector? 

— Numai pe acelea care doresc eu! îi zâmbi, continuând: 
Numai pe acelea în care se află femei frumoase şi bine 
informate. 

— Ceva care nu e în regulă? Vreo neplăcere? 

— Oh, nu, doar o treabă de rutină. De aeroportul Kai Tak eu 
răspund, zise Armstrong calm. Pot să văd paşaportul 
dumneavoastră, vă rog? 

— Desigur! şi se încruntă şi mai tare în timp ce îşi deschidea 
geanta şi îi înmână paşaportul american. 

Numeroşii ani de experienţă au obligat ca examinarea unor 
asemenea documente să devină foarte amănunţită. Născută la 
Providence, Rhode Island, la 25 noiembrie 1936, înălţimea 1,73, 
părul blond, ochi căprui. Paşaportul valabil încă doi ani. 
Douăzeci şi şase? Aş fi crezut-o mai tânără, deşi are ceva straniu 
în ochii ei, dacă o priveşti atent. Cu o aparentă degajare, el 
frunzări paginile paşaportului mai departe. Viza pentru Hong 
Kong, valabilă pentru trei luni, în regulă. Pe paşaport - o duzină 

de ştampile reprezentând vize pentru Marea Britanie, Franţa, 
Italia, sau America de Sud. Una curioasă: URSS, datată iulie, 
anul curent. O vizita de şapte zile. El recunoscu libera trecere 
dată de Moscova. 

— Sergent Lee! 

— Da, sir. 

— Du-l să-i aplice viza, spuse el dezinvolt, zâmbindu-i fetei. 

— Totu-i în regulă. Puteţi rămâne cât doriți. Spre sfârşitul 
celor trei luni nu trebuie decât să mergeţi la cea mai apropiată 
secţie de poliţie şi vi se va prelungi viza. 

— Mulţumesc foarte mult. 

— Rămâneţi la noi câtva timp? 

— Depinde de tranzacţiile noastre de afaceri, spuse Casey 
după o pauză, îi zâmbi lui Chen. Sperăm să facem afaceri 
împreună o lungă perioadă de timp. 

— Da, replică John Chen. Da, şi noi sperăm! 

Continua să fie năucit, mintea i se frământa, în mod cert, 
Casey Tcholok nu poate fi o femeie, se gândea el. În spatele lor, 
stewardul Sven Svensen cobora scările sprinten, aducând două 
geamantane din avion. 

— Iată-le, Casey. Eşti sigură că în seara asta nu mai ai nevoie 
de nimic altceva? 

— Da, sigură. Mulţumesc Sven. 

— Linc a spus că poţi pleca. Ai nevoie de vreun ajutor la 
vamă? 

— Nu, mulţumesc. Domnul John Chen a avut amabilitatea să 
ne întimpine. De asemenea inspectorul Armstrong, şeful din 
Kowloon al secţiei de criminalistică. 

— O.K.! Sven îl studie atent pentru o clipă pe poliţist. Eu mă 
duc înapoi. 

— Totul e în regulă? întrebă ea. 

— Cred că da. Sven Svensen schiţă un zâmbet fals. Cei de la 
vamă tocmai ne verifică cantitatea de băuturi şi ţigări. 

În colonie, numai patru produse erau supuse taxelor vamale 
sau licenţelor de import - aurul, băuturile, ţigările şi benzina. Şi, 
în afară de narcotice, toate armele de foc si muniţia erau 
complet interzise, considerate mărfuri de contrabandă. 

— Nu avem orez la bord, domnule inspector. Linc nu 
mănâncă aşa ceva, spuse zâmbind Casey. 

— Atunci nu o va duce prea bine aici. 

Ea râse şi se întoarse spre Sven: 

— Pe mâine. Mulţumesc. 

— La ora 9 fix! 

Svensen urcă in avion, iar Casey se întoarse spre John Chen. 

— Linc mi-a spus să nu-l aşteptăm. Sper să fie în regulă, 
spuse ea. 

— Eh? 

— Mergem? Avem rezervare la hotelul Victoria and Albert, în 
Kowloon. Ea începu să-şi culeagă bagajele, când un hamal apăru 
din întuneric şi i le lua din mână. Linc va veni mai târziu... sau 
mâine. 

John Chen se uită uimit la ea. 

— Domnul Bartlett nu vine? 

— Nu. El rămâne în cursul nopţii în avion dacă va obţine 
permisiunea. Dacă nu, va veni după noi cu un taxi. În orice caz, 
el va fi cu noi mâine la dejun, aşa cum s-a stabilit. Dejunul a 
rămas valabil, nu-i aşa? 

— Ah, da, însă... John Chen încerca să înţeleagă. Atunci 
doriţi să anulăm şedinţa de la ora 10? 

— Oh nu. Voi lua parte la ea după cum s-a stabilit. Linc nu 
era aşteptat la această şedinţă. Se discută numai probleme 
financiare, nu de orientare generală a activităţii. Sunt sigură că 
înţelegeţi. Linc este foarte obosit, domnule Chen, spuse ea. De- 
abia a sosit ieri din Europa! La privit din nou pe Armstrong. 
Comandantul a întrebat turnul de control dacă Linc poate dormi 
în avion, domnule inspector. De acolo i s-a spus că vor discuta 
cu poliţia de frontieră care ne va contacta, dar bănuiesc că 
cererea noastră va ajunge la dumneavoastră. Evident, am 
aprecia dacă aţi aproba. A călătorit atâta vreme numai cu 
avionul că s-a obişnuit să stea numai în el. 

Armstrong se trezi spunând: 

— Voi vorbi cu el despre asta. 

— Oh, mulţumesc. Mulţumesc foarte mult, zise ea, apoi 
adresându-se lui John Chen. Regret că vă dau atâta bătaie de 
cap, domnule Chen: Putem pleca? 

Ea se îndreptă spre poarta 16, cu hamalul pe urma ei. John 
Chen îi îndrumă spre Rolls-Royce. 

— Nu, nu pe aici, domnişoară Tchu... ăă,... Casey. 

Ea făcu ochii mari. 

— Fără control vamal? A 

— Nu în seara aceasta, zise Armstrong. li plăcea fata. Un 
cadou din partea guvernatorului Majestății sale. 

— Mă simt ca şi cum aş fi într-o vizită regală. 

— Aşa e la noi! 

Intră în maşină. Plăcut miros de piele! Şi lux. Văzu apoi 
hamalul intrând grăbit pe uşa care ducea în clădirea 
terminalului. 

— Ce se întâmplă cu bagajele mele? 

— Nu vă neliniştiţi, zise John Chen puţin iritat. Bagajele vor 
fi în apartament înainte de a ajunge dumneavoastră acolo. 

Armstrong rămase un moment în uşa maşinii. 

— John a venit cu două maşini. Una pentru dumneavoastră şi 
domnul Bartlett, iar cealaltă pentru bagaje. 

— Două maşini? 

— Desigur. Nu uitaţi, sunteţi acum la Hong Kong, spuse 
Armstrong. 

Se uită la maşina care pleca. Linc Bartlett e un norocos, se 
gândi el, şi se întrebă, dus pe gânduri, de ce Serviciul special de 
informaţii se interesa de persoana ei. 

— Eşti prezent doar la sosirea avionului şi te uiţi atent la 
paşaportul ei, îi spusese de dimineaţă directorul Serviciului 
special de informaţii. Şi la paşaportul lui Lincoln Bartlett. 

— Pot să întreb pentru ce, sir? 

— Nu, Robert, nu poţi întreba. Nu mai faci parte din 
departamentul acesta - ai la Kowloon o plăcută slujbuliţă. Ce, 
nu-i un post călduţ? 

— Da, sir. 

— Şi, Robert, fii bun şi nu compromite operaţia din seara 
aceasta - este posibil să fie implicat un foarte mare număr de 
nume importante. Avem multă bătaie de cap şi aşa ca să vă ţin 
pe voi la curent cu ceea ce fac ticăloşii. 

— Da, sir. 

Armstrong oftă în timp ce străbătea pasarela urmat de 
sergentul Lee. Dew neh loh moh în ofiţerii superiori, îndeosebi 
în directorul Serviciului special de informaţii. Unul din vameşi 
aştepta la capătul pasarelei împreună cu Svensson. 

— 'Seara, sir, salută el. La bord totul este în regulă. Avem un 
pistol de 38 mm, o cutie nedesfăcută cu o sută de cartuşe, 
acestea făcând parte din dotarea aeronavei. Un pistol Verey 
Light de semnalizare. De asemenea trei puşti de vânătoare şi o 
puşcă de calibrul 12, cu muniții, aparţinând domnului Bartlett. 
Toate sunt trecute în certificatul de încărcătură şi le-am 

controlat, în cabina principală se află un dulap de arme încuiat. 
Cheia se găseşte la comandant. 

— Bine. 

— Mai aveţi nevoie de mine, sir? 

— Nu, mulţumesc. 

Armstrong luă certificatul de încărcătură şi începu să-l 
verifice. O mare cantitate de vin, ţigări, tutun, bere, băuturi 
spirtoase. Zece lăzi de şampanie Dom Perigon '59, cincisprezece 
de Puligny Montrachfet '53, nouă de Chateu Haut Brion '53. 

— Dar Lafite Rothschild 1916 nu aveţi, domnule Svensen? 
întrebă el cu un surâs discret. 

— Nu, domnule! Svensen schiţă un râs forţat. 1916 a fost un 
an slab. Avem, însă, o ladă din 1923. Este pe pagina următoare. 

Armstrong întoarse pagina. Pe listă se aflau şi alte cantităţi 
de vin şi trabuce. 

— Bun, zise el. Toate aceste produse vor sta în depozit 
sigilate cât timp veţi fi la sol. 

— Da, domnule. Le-am încuiat deja - omul dumneavoastră le- 
a sigilat. Ne-a spus că putem lăsa în frigider o duzină de sticle 
de bere. 

— Dacă proprietarul doreşte facă formele de import pentru o 
parte din vinul existent, daţi-mi de ştire. Nu-i nimic în neregulă, 
doar o modestă contribuţie pentru sertarul de jos al Majestății 
Sale, Regina. 

— Sir? făcu Svensen perplex. 

— Eh! N-a fost decât un joc de cuvinte în engleză. Se referă 
la ultimul sertar din scrinul unei doamne unde aceasta îşi pune 
lucrurile intime de care are nevoie uneori. Scuze. Paşaportul 
dumneavoastră, vă rog. 

Paşaportul lui Svensen era canadian. 

— Mulţumesc. 

— Pot să vă prezint domnului Bartlett? Vă aşteaptă. 

Svensen îl conduse în avion, un interior elegant şi simplu, 
imediat după antreu se afla un salonaş cu vreo şase scaune 
tapisate cu piele şi o sofa, o uşă centrală închidea restul 
interiorului avionului. Pe unul din scaune moţăia o stewardesă, 
cu bagajele lângă ea, în partea stângă uşa de la cabina piloților. 
Era deschisă. Comandantul şi copilotul se aflau pe scaunele lor, 
continuând să-şi verifice documentele de zbor. 

— lertaţi-mă, domnule comandant.  Dumnealui este 
inspectorul Armstrong, spuse Svensen, dându-se la o parte. 

— "Seara, domnule inspector, salută comandantul. Sunt 
comandantul Jannelli, el este copilotul meu, Bill O'Rourke. 

— 'Seara. Pot să văd paşapoartele, vă rog? 

Amândoi piloţii aveau o sumedenie de vize străine şi ştampile 
ale poliţiei de frontieră. Nici o ţară de dincolo die cortina de fier. 
Armstrong le dădu sergentului Lee pentru a le pune ştampile. 

— Mulţumesc, domnule comandant. Sunteţi pentru prima 
oară la Hong Kong? 

— Nu, domnule. Am mai fost pe aici de vreo câteva ori 
pentru odihnă şi recreere în timpul războiului din Coreea. Am 
făcut curse şase luni cu compania Far Eastern ca secund în 
cursa din jurul lumii, din 1956 în timpul revoltelor. 

— Care revolte? întrebă O'Rourke. 

— Întregul Kowloon a explodat în bucăţi. Câteva sute de mii 
de chinezi s-au ridicat deodată cu furie, provocând încăierări şi 
dând foc. Sticleţii - pardon, poliţia a încercat să liniştească 
lucrurile cu răbdare, dar gloata a început să ucidă, astfel încât 
sticleţii... poliţia a scos câteva puşti, Sten, a omorât vreo şase 
indivizi şi totul s-a liniştit foarte repede. Aici numai poliţia 
deţine arme, ceea ce este foarte bine! adresându-se lui 
Armstrong, zise: Cred că oamenii dumneavoastră au rezolvat o 
treabă al dracului de grea. 

— Mulţumesc, comandant Jannelli. Din ce direcţie vine acest 
avion? 

— L. A.:- Los Angeles. Sediul central al lui Linc - al 
domnului Bartlett este acolo. 

— Ruta a fost Honolulu, Tokio, Hong Kong? 

— Da, domnule. 

— Cât a durat escala la Tokyo? 

Bill O'Rourke se uită imediat în jurnalul de bord. 

— Două ore şi şaptesprezece minute. O escală doar pentru 
alimentare, domnule. 

— Suficient pentru a vă dezmorţi picioarele? 

Jannelli continuă: 

— Am fost singurul care am ieşit din avion. Controlam 
totdeauna frânele - frâne pentru aterizare - şi fac o verificare 
exterioară ori de câte ori aterizăm. 

— E un obicei bun, spuse polițistul politicos. Cât rămâneţi 
aici? 

— Nu ştim, asta depinde de tine. În mod cert noaptea o vom 
petrece aici. Nu putem pleca înainte de ora 14.00. Ordinul pe 

care îl avem este să fim gata să plecăm oriunde, în orice 
moment. 

— Aveţi un avion bun, domnule comandant. Vi s-a aprobat să 
rămâneţi până la ora 14.00. Dacă doriţi o prelungire, adresaţi-vă 
controlului de la sol înainte de ora respectivă. Când terminati, 
faceţi vama prin poarta aceea. Şi treceţi, vă rog, prin vamă cu 
întregul echipaj. 

— Desigur. Îndată după ce vom fi alimentat. 

— Atât dumneavoastră cât şi echipajul ştiţi că introducerea 
oricărei arme de foc în colonie este absolut interzisă? Problema 
armelor de foc în Hong Kong ne îngrijorează în cea mai mare 
măsură. 

— Şi pe mine, domnule inspector, şi nu numai aici, oriunde. 
De aceea eu ţin singura cheie de la dulapul cu arme. 

— Bine. Pentru orice problemă aveţi, vă rog adresaţi-vă 
biroului meu. 

Armstrong ieşi din cabină, trecând prin antreu, cu Svensen 
înaintea lui. Jannelli se uită cum îi controlează paşaportul 
stewardesei. Era drăguță, Jenny Pollard. 

— Ticălosul, murmură el, adăugind apoi liniştit: Nu miroase a 
bine. 

— Cum? 

— De când ofiţerii superiori controlează paşapoarte engleze, 
pentru Dumnezeu? Sunteţi siguri că nu transportăm ceva 
neobişnuit? 

— La naiba, nu. Totdeauna verific. Inclusiv materialele lui 
Svensen. Evident, în lucrurile lui Linc sau ale lui Casey - nu mă 
bag, însă ei nu ar face o asemenea prostie. 

— Zbor cu ei de patru ani şi nici măcar o dată... Totuşi e cert 
că nu miroase a bine. 

Cu un aer obosit, Jannelli se învârti în scaunul lui de pilot, 
aşezându-se mai confortabil. Doamne, bine mi-ar prinde un 
masaj şi o săptămână de vacanţă! 

În antreu, Armstrong îi întinse paşaportul sergentului Lee 
pentru a-i pune ştampila. 

— Mulţumesc, domnişoară Pollard. 

— Eu va mulţumesc. 

— Acesta a fost echipajul, domnule, spuse Svensen. Acum, 
domnul Bartlett. 

— Da, vă rog. 

Svensen a bătut la uşa din centru, deschizând-o fără să mai 
aştepte. 

— Linc, dumnealui este inspectorul Armstrong, spuse cu o 
firească lipsă de protocol. i 

— Salut, zise Linc Bartlett, ridicându-se de la birou. [i întinse 
mâna. Pot să vă ofer ceva de băut? O bere? 

— Nu, mulţumesc, poate o ceaşcă de cafea. 

Svensen o porni de îndată spre oficiu. 

— Poftiţi! 

— Simţiţi-vă ca acasă. lată paşaportul meu, i se adresă 
Bartlett. Ilertaţi-mă numai, câteva clipe! se întoarse la maşina de 
scris, continuând să bată cu două degete. 

Armstrong putu să-l studieze pe îndelete: un păr blond- 
roşcat, ochii albaştri, cu reflexe gri, o faţă viguroasă, plăcută, 
cochet, purta o cămaşă sport şi jeans. li verifycă paşaportul: 
născut la Los Angeles, la 1 octombrie, 1922. Pentru patruzeci de 
ani arăta tânăr, aprecie el. Viză la Moscova, la fel ca şi Casey 
Tcholok, nici o altă vizită în vreo ţară comunistă! Îşi roti ochii 
prin cameră: spațioasă, aceeaşi lăţime ca a avionului, un culoar 
central, în spate două cabine de o parte şi două toalete, iar la ca- 
păt o ultimă uşă unde presupuse că se afla apartamentul 
principal. Cabina unde se aflau era astfel dotată încât ar fi putut 
servi ca centru de comunicaţii: teleimprimator, telefon 
internaţional, maşini de scris fixe. Pe un perete despărțitor, un 
ceas iluminat care arăta ora pe toate meridianele. Cutii pentru 
dosare, multiplicator şi un birou acoperit cu piele, plin de hârtii 
împrăştiate. Rafturi cu cărţi. Broşuri cu impozitele. Câteva cărţi 
ieftine. In rest, cărţi de război, cărţi despre generali sau scrise 
de generali. Vreo duzină. Wellington, Napoleon, Patton, 
Cruciadă în Europa a lui Eisenhower, Arta războiului a lui Sun 
Tzu... 

— Cafeaua, domnule, îi întrerupse Svensen inspecția lui 
Armstrong. 

— Oh, mulţumesc, Svensen! luă ceaşca în care turnă puţină 
frişcă. 

Svensen puse lângă Bartlett o cutie de bere rece, deschisă, o 
luă pe cea goală şi se reîntoarse în oficiu, închizând uşa după el. 
Bartlett sorbi berea din cutie, recitind ceea,ce scrisese şi 
apăsând pe un buton, Svensen a apărut imediat. 

— Spune-i lui Jannelli să roage tumul de control să expedieze 
asta. 

Svensen înclină din cap şi plecă. Bartlett îşi îndreptă umerii 
răsucindu-se în scaunul turnant. 

— Scuze - trebuie s-o expediez de îndată. 

— Nu-i nimic, domnule Bartlett. Cererea dumneavoastră de a 
rămâne în avion în cursul nopţii s-a aprobat. 

— Mulţumesc - mulţumesc foarte mult. Poate rămâne şi 
Svensen? Bartlett schiţă un zâmbet larg. Nu sunt prea 
gospodar. 

— Foarte bine. Cât timp va rămâne avionul aici? 

— Depinde de şedinţa noastră de mâine, domnule inspector. 
Sperăm să intrăm în afaceri cu compania Struan. O săptămână, 
zece zile. 

— Atunci mâine vă va trebui un alt loc de parcare. Ne 
soseşte un alt zbor oficial la ora 16.00. I-am spus comandantului 
Jannelli să ia legătura cu controlul de la sol înainte de ora 14.00. 

— Mulţumesc. Şeful SIC-ului din Kowloon se ocupă în mod 
obişnuit de parcare în aeroport? 

Armstrong zâmbi. 

— Vreau să ştiu ce se întâmplă în sectorul meu. Este un 
obicei incomod, dar s-a înrădăcinat. Nu ne vizitează prea des 
avioane particulare - după cum domnul Chen nu întâmpină prea 
des personal pe cineva. Dorim să fim serviabili cât putem. Cea 
mai mare parte a aeroportului aparţine Companiei Struan, iar 
John vă este un prieten personal. Vă este prieten, domnule? 

— Am fost un timp împreună la New York şi Los Angeles şi 
mi-a plăcut foarte mult. Spune-mi, domnule inspector, avionul 
acesta este cen... sună unul din telefoane, Bartlett ridică 
receptorul. Oh, salut, Charlie, ce se mai întâmplă la New York?... 
Doamne, e minunat. Cât?... Bine, Charlie, cumpără tot 
pachetul... Da, toate cele 200.00 de acţiuni... Sigur, primul lucru 
luni dimineaţă, imediat ce se deschide bursa. Trimite-mi un telex 
de confirmare... Bartlett puse telefonul în furcă şi se întoarse 
spre Armstrong. Scuze, domnule inspector, acesta este centru 
meu de comunicaţii şi fără el aş fi pierdut. Spune-mi, daci 
rămânem aici pentru o săptămână, putem să urcăm şi sa 
coborâm când vrem? 

— Mi-e teamă că ar putea fi cam încurcată, domnule Bartlett. 

— Ce înseamnă? Da sau nu? Sau poate? | 

— Oh, am folosit jargonul pentru dificil. Imi pare rău însă 
securitatea noastră de la Kai Tak este deosebită. 

— Dacă trebuie să suplimentaţi paza cu nişte oameni voi plăti 
cu plăcere. 

— E o problemă de securitate, domnule Bartlett, nu de bani. 
Veţi vedea că sistemul telefonic din Hong Kong este de primă 
mână! îşi spuse însă în gând: va fi mult mai uşor pentru serviciul 
de informaţii să vă asculte convorbirile. 

— Aşadar, dacă aţi putea, v-aş fi recunoscător. 

Armstrong sorbi din cafea şi întrebă: 

— Vizitaţi pentru prima dată Hong Kongul? 

— Da, domnule. Sunt pentru prima dată în Asia. Locul cel 
mai îndepărtat în care am ajuns a fost Guadalcanal în 43. 

— Ca militar? 

— Da, sergent, inginer. Construcţii - construiam orice 
hangare, poduri, tabere, orice. Experienţă serioasă. Bartlett 
sorbi din cutia de bere. Sunteţi sigur, nu pot sa vă ofer ceva de 
băut? 

— Nu, mulţumesc. 

Armstrong termină cafeaua şi se ridică. 

— Mulţumesc pentru cafea. 

— Acum, pot să vă pun o întrebare? 

— Desigur. 

— Cum este acest Dunross? lan Dunross. Conducătorul 
companiei Struan? 

— Tai-panul? Armstrong începu sa râdă. Depinde pe cine 
întrebaţi, domnule Bartlett. Nu l-aţi întâlnit niciodată? 

— Nu, încă nu. Îl voi întâlni mâine. La dejun. De ce îl 
denumiți tai-panul? 

— Tai-pan înseamnă în cantoneză „conducător suprem” - 
persoana care deţine întreaga putere. Pentru chinezi, toţi 
conducătorii europeni ai tuturor vechilor companii sunt tai-pani. 
Dar chiar şi printre tai-pani există totdeauna unul care e cel mai 
mare. Dunross este tai-panul Companiei Struan numită Nobila 
Casă sau Nobilul Hong, însemnând companie. Denumirea a 
rămas de la începuturile comerţului european cu China şi din 
primele zile ale Hong Kongului. Hong Kongul a luat fiinţă de 
fapt în 1841, 26 ianuarie. Fondatorul companiei Struan a fost un 
mit şi în anumite privinţe încă mai este - Dirk Struan. Unii spun 
că a fost un pirat, alţii că a fost prinţ. In orice caz, el a făcut 
contrabanda cu opiu din India în China, iar banii câştigaţi îi 
investea în ceai chinezesc pe care îl transporta în Anglia cu o 
flotă de clipere. A devenit un prinţ al negoţului, a câştigat titlul 

de tai-pan şi de atunci compania Struan s-a străduit tot timpul 
să fie prima în toate. 

— Chiar aşa? 

— Oh, sunt vreo câteva companii care se ţin pe urmele lor, 
îndeosebi Rothwell-Gornt, însă, da, aş putea spune că totuşi 
Struan rămâne prima. Cert, nici un lucru nu intră şi nu iese din 
Hong Kong, nimic nu se mănâncă şi nu se îngroapă, sau nu se 
face, fără ca societățile Struan,  Rothwell-Gornt, Asian 
Properties, Blacs - Banca Londrei şi a Chinei - sau Victoria Bank 
să nu-şi bage nasul. 

— Dar în ceea ce-l priveşte pe Dunross personal? Cum e el? 

Armstrong rămase un moment pe gânduri, pentru ca apoi să 
spună degajat: 

— Şi în cazul lui, depinde foarte mult cui puneţi întrebarea, 
domnule Bartlett. Il cunosc prea puţin, doar din întâlnirile în 
societate - ne mai întâlnim din când în când la cursele de cai. 
Am avut cu el două întâlniri oficiale. Este fermecător, foarte 
priceput în meseria lui... Cred că aş putea să-l caracterizez ca 
strălucitor. 

— El si familia lui deţin o mare parte din companie? 

— Nu ştiu cu exactitate. Mă îndoiesc că în afara familiei mai 
deţine cineva ceva. Dar pachetul său de acţiuni nu reprezintă 
totul în activitatea lui. Oh, nu. Nu în activitatea companiei 
Struan. De asta sunt foarte sigur! Armstrong îşi fixă ochii în 
ochii lui Bartlett. Unii spun că Dunross este fără milă, în stare 
să ucidă. Ştiu că nu mi l-aş dori duşman. 

Bartlett sorbi din bere şi micile riduri de lângă ochi i se 
încreţiră într-un zâmbet curios. 

— Uneori un duşman valorează mai mult decât un prieten. 

— Uneori. Sper să aveţi o şedere cât mai utilă. 

Bartlett se ridică brusc în picioare. 

— Mulţumesc. Vă conduc! 

Deschise uşa. Armstrong şi sergentul Lee ieşiră însoţiţi de 
gazdă, care merse apoi în urma lor până la uşa cabinei 
principale unde se afla scara. Inspiră adânc aerul de afară. Încă 
o dată simţi ceva straniu în atmosferă, nici plăcut nici neplăcut, 
nici miros urât nici parfum - doar straniu şi curios de tulburător. 

— Domnule inspector, ce e cu mirosul acesta? Şi Casey l-a 
simţit când Sven a deschis uşa. 

Armstrong ezită, apoi zâmbi spunând: 

— Acesta este specific Hong Kongului, domnule Bartlett. E 
mirosul banilor. 


Ora 23.48. 


— Toţi zeii sunt martori ce ghinion am în noaptea asta! zise 
Wu Patru Degete care scuipă pe puntea navei. 

Era pe dunetă, pe pupa înaltă a joncii lui oceanice, amarată 
în cea mai mare îngrămădire de nave aruncate în dezordine în 
portul Aberdeen, de pe coasta de sud a Hong Kongului. Era o 
noapte foarte caldă şi umedă, iar el juca cu trei din prietenii săi 
mah-jong, un joc chinezesc cu 44 de pietre. Toţi arătau în 
vârstă, prieteni de-ai lui, căliţi ca şi el, toţi căpitani de jonci ai 
căror proprietari au. Cu toate astea făceau parte din flota lui şi-i 
ascultau ordinele. Numele lui adevărat era Wu Sang Fang, un 
pescar analfabet, mic de statură, cu câţiva dinţi în gură fără 
degetul cel mare de la mâna stângă. Jonca lui era veche, 
şubrezită şi murdară, iar el era şeful Companiei Wu ce 
transporta coloniale, căpitan de flotă, iar steagul său, Lotusul 
Argintiu, flutura pe toate cele patru mări. Când veni rândul din 
nou, mai luă încă una din pietrele de fildeş, se uită la ea şi, 
pentru că nu-i îmbunătăţea cu nimic ceea ce avea în mână, o 
aruncă cu zgomot şi scuipă din nou. Scuipatul se prelinse pe 
punte. Purta un maiou vechi, jerpelit, pantaloni negri de hamal, 
ca şi prietenii lui şi miza zece mii de dolari doar în acest singur 
joc. 

— Ayeeyah, exclamă Tang Ciupitul prefăcându-se supărat, 
deşi cu piatra pe care tocmai o trăsese aproape făcea o 
combinaţie câştigătoare; jocul semăna cu remy. Dacă nu câştig, 
le... pe toate mamele din lume, în afară de-ale noastre! aruncă o 
piatră cu un gest larg. 

— Vă f... muma-n cur dacă voi câştigaţi, iar eu nu? zise altul 
şi au râs cu toţii. 

— li bag în măsa pe diavolii ăia de străini din Golden 
Mountains* dacă nu vin în seara asta, spuse Poon Vremebună. 

— Vor veni, interveni cu convingere Wu Patru Degete. 
Diavolii străini sunt legaţi de orar. Oricum, l-am trimis pe cel de- 
al Şaptelea Fiu la aeroport pentru confirmare. 

Vru să ia o piatra, dar se opri, uitându-se peste umăr cu un 
ochi de cunoscător, cum trecea o joncă de pescuit, pufăind 
liniştit, îndreptându-se prin intrarea întortocheată si strimtă din 
canal, printre grupurile de bărci, spre ieşirea îngustă a portului. 
Nu avea decât lumini de drum la babord şi la tribord. În 
aparenţă, jonca se ducea să pescuiască, dar era una din ambar- 
caţiunile lui care ieşise pentru a se întâlni cu un trauler 
thailandez cu o încărcătură de opiu. După ce nava trecu fără 
probleme, el se concentră din nou la joc. Incepuse de-acum 
refluxul, dar rămăsese apă adâncă în jurul celor mai multe 
grupuri de ambarcaţii. De pe țărm şi dinspre plaja dezgolită de 
ape venea un miros greu de alge putrezite, scoici şi lături. Pe 
cele mai multe şampane şi jonci erau stinse luminile. Toate 
dormeau. Ici şi colo se mai vedeau câteva lămpi cu petrol. Bărci 
de toate mărimile stăteau amarate unele de altele parcă fără 
prea multă trăinicie, după toate aparențele fără nici o ordine, cu 
alei micuţe de apă printre satele plutitoare. Aici locuiau 
populaţiile tanka şi haklo - locuitorii bărcilor - care îşi duceau 
viaţa pe apă, se năşteau şi mureau pe apă. Multe din aceste 
bărci nu s-au mişcat niciodată din locurile lor, ci stăteau legate 
unele de altele până se scufundau sau naufragiau, erau aruncate 
de vreun taifun sau ardeau în vreunul din incendiile 
spectaculoase care măturau adesea tot grupul de bărci atunci 
când un picior sau o mână neatentă lovea un lampion cu petrol 
sau când se arunca ceva care ardea cu vâlvătaie în vetrele 
improvizate bineînţeles sub cerul liber. 

— Bunicule! strigă tânărul marinar de veghe. 

— Ce e? întrebă Wu. 


*Poreclă pentru Statele Unite. 
— Pe cheu, priveşte! Uite, al şaptelea fiu! şi băiatul, care nu 
avea decât doisprezece ani, arătă spre țărm. 

Wu şi ceilalţi se ridicară privind atent spre mal. Un tânăr 
chinez plătea un taxi. Purta jeans şi bluză curată, iar în picioare 
avea bascheţi. Taxiul parcase lângă pasarela unuia dintre cele 
mai mari restaurante plutitoare ancorate la vreo sută de metri, 
la cheurile moderne. Erau patru asemenea palate plutitoare, 
bogat împodobite cu trei, patru sau cinci etaje - strălucind 
splendid: lumini de-un roşu aprins, verde şi auriu, cu acoperişuri 

canelate, cu zei, cu gargui - burlane ornamentale în formă de 
animale fantastice şi dragoni. 

— Ai ochi buni, tu, al treilea nepot al meu. Bun. Du-te să-l 
întimpini pe cel de-al şaptelea fiu. 

Copilul o zbughi brusc, alergând cu paşi siguri pe scândurile 
şubrede care legau jonca lor de celelalte. Patru Degete îl urmări 
pe cel de-al şaptelea fiu al său îndreptându-se spre unul din 
debarcaderele unde erau îngrămădite sampanele feribot care 
deserveau portul. Când văzu că marinarul pe care-l trimisese l-a 
întâlnit pe fiul său, se întoarse cu spatele la țărm şi se aşeză din 
nou la joc. 

— Hai să terminăm jocul, zise el furios. Asta-i ultima mea 
mână blestemată. Trebuie să cobor la țărm în seara asta. 

Au mai jucat câtva timp, luând şi dând pietre. 

— Ayeeyabh! exclamă Tang Ciupitul când văzu piatra pe care 
o luase, o trânti pe masă cu faţa în sus, cu un gest larg, 
depunând şi celelalte treisprezece piese din mână cu care 
câştiga jocul. Priviţi, pe toţi zeii! 

Wu şi ceilalţi se holbară la pietrele lui. 

— Căcat! strigă şi tuşi cu zgomot. Mă piş pe toţi urmaşii tăi, 
Tang Ciupitule. Ce baftă! 

— Mai facem un joc? Pe douăzeci de mii? Wu Patru Degete? 
zise Tang vesel, convins că în seara aceea bătrânul diavol, Chi 
Kung, zeul jucătorilor de cărţi, era alături de el. 

Wu începu să dea din cap, dar în momentul acela un 
pescăruş zbură pe deasupra capului său scoțând un țipăt 
plângăreţ. 

— Patruzeci, zise imediat, răzgândindu-se şi interpretând 
strigătul păsării ca un semn al cerului că ghinionul îi dispăruse. 
Patruzeci de mii, sau nimic! Dar va trebui să jucăm cu zarurile 
că nu mai am timp. 

— N-am la mine patruzeci, pe toţi zeii, dar cu cei douăzeci pe 
care mi-i datorezi, cu ce o să împrumut mâine când se deschide 
banca, punând drept gaj jonca mea, cu blestematul meu profit 
din următoarea livrare de aur sau opiu îţi voi plăti, nu? 

— E prea mult pentru un singur joc, zise cu amărăciune Poon 
Vreme Bună. Voi doi, curvarilor, v-aţi pierdut minţile! 

— Cine face mai mult la o aruncare? întrebă Wu. 

— Ayeeyah, aţi înnebunit amândoi, zise Poon, care era, 
totuşi, la fel de agitat ca şi ceilalţi. Unde sunt zarurile? 

Wu le puse pe masă. Erau trei. 

— Aruncă-le pentru viitorul tău de rahat, Tang Ciupitule! 

Acesta scuipă în palme, şopti o rugăciune, aruncă apoi 
zarurile, scoțând un strigăt. 

— Oh, oh, oh, ţipă ca din gură de şarpe! Un patru, un trei şi 
iar un patru. Unsprezece. 

Celorlalţi li se tăiase respiraţia. Wu scuipă zarurile, le înjură, 
le binecuvântă şi le aruncă. Un şase, un doi şi un trei. Exclamă: 


— Unsprezece! Oh, pe toţi zeii, mari si mici! Din nou, aruncă 
din nou! 

Pe punte toţi fremătau. Tang Ciupitul aruncă paisprezece! 
Wu se concentră, într-o tensiune ameţitoare, apoi aruncă 
zarurile. 

— Ayeeyah, explodă el, şi după el explodară cu toţii. Un şase, 
un patru şi un doi. 

— Eeeee, doar atât a putut spune Tang Ciupitul, ţinându-se 
de burtă, râzând bucuros, în timp ce ceilalţi îl felicitau, iar pe 
cel care pierduse îl compătimeau. 

Wu ridică din umeri, inima zbătându-i-se încă în piept. 
Exclamă: 

— Afurisiţi să fie toţi pescăruşii care-mi zboară deasupra 
capului într-un moment ca ăsta! 

— Ah, de-aia te-ai răzgândit, Wu Patru Degete? 

— Da! A fost ca un semn. Câţi pescăruşi ţipă noaptea când 
zboară pe deasupra capului? 

— Aşa e. Eu aş fi făcut la fel. 

— Joss! apoi Wu zâmbi. Eeeee, dar emoția pe care ţi-o dă 
jocul de noroc e mai plăcută decât aceea pe care ţi-o dă fiorul 
de-a Norii şi Ploaia. 

— Nu la vârsta mea! 

— Câţi ani ai, Tang Ciupitule? 

— Şaizeci - poate şaptezeci. Aproape aceeaşi vârstă ca tine. 
Noi ăştia, haklo, n-am avut niciodată, un catastif în regulă care 
să ţină număru' ălora de se nasc ca sătenii de pe uscat. Mă simt 
ca la treij de ani. 

— Ai auzit că la prăvălia cu leacuri de noroc din piaţa 
Aberdeen au primit din Coreea un stoc de rădăcină a vieţii, o 
parte fiind de unele-s dă peste o sută de ani! Asta-ţi pune foc în 
daravelă! 

— Stau bine cu daravela, Poon Vremebună! Cea de-a treia 
nevastă e din nou cu copilu-n burtă! 

Wu rânji fără să-şi arate dinţii şi scoase un sul mare de 
bancnote de 500 de dolari. Începu să numere, mâna stângă 
mergându-i ca şi când nu i-ar fi lipsit degetul mare. Cu ani în 
urmă i-l retezase unul într-o luptă cu piraţii de pe fluviu cu 
ocazia, unei expediţii de contrabandă. Se opri pentru un moment 
când cel de-al şaptelea fiu al său ajunse pe punte; un tânăr înalt 
pentru un chinez, douăzeci şi şase de ani. Mergea pe punte cu 
dificultate. Un nou avion cu reacţie începu să se vaite pe deasu- 
pra lor. 

— Ai venit, al şaptelea fiu? 

— Da, tată, am venit. 

Patru Degete bătu cu putere, bucuros, în butoiaşul răsturnat 
şi zise: 

— Foarte bine. Acum putem începe! 

— Hai, Patru Degete, zise Tang Ciupitul prevenitor, arătând 
spre zaruri. Un şase, un patru şi un doi - asta face doisprezece, 
care înseamnă tot trei, ăl mai fermecat trei. 

— Da, da, am văzut. 

Tang Ciupitul zâmbi, arătând spre nord şi puţin spre est, 
acolo unde era aeroportul Kai Tak - în spatele munţilor 
Aberdeen, dincolo de portul Kowloon, la şase mile depărtare. 

— Poate că norocul tău s-a schimbat, heya? 

Luni 
Ora 5.16. 


Când se crăpă de ziuă, un jeep cu doi mecanici în salopetă 
veni la poarta 16 din partea de est a aeroportului şi parcă foarte 
aproape de principalul tren de aterizare al avionului Yankee 2. 
Scara se mai afla încă la locul ei, iar uşa principală era uşor 
întredeschisă. Mecanicii, amândoi chinezi, ieşiră din maşină; 
unul începu să verifice trenul de aterizare central, cel cu opt 
roţi, în timp ce celălalt, la fel de atent, controla trenul din vârful 
avionului. Au verificat metodic pneurile şi roţile, racordurile 
hidraulice ale frânelor, iar după aceea s-au uitat atent la 
lăcaşurile de escamotare a roţilor. Amândoi foloseau lanterne. 
Mecanicul de la trenul principal de aterizare scoase o cheie de 
piuliţe şi se aşeză pe una din roţi, pentru a putea verifica mai de 

aproape, fiind acum cu capul şi cu umărul bine băgate sub burta 
avionului. După un moment, exclamă încet în cantoneză: 

— Ayeeyah! Hei, Lim, ia uită-te aici! 

Celălalt mecanic se duse acolo şi privi atent în sus. Sudoarea 
îi lăsa pete pe salopeta albă. 

— Sunt acolo sau nu? Nu pot vedea de-aici de jos. 

— Frate, bagă-ţi sula în gură şi scuip-o după aia în canal. 
Sigur că sunt aici. Suntem bogaţi. Vom mânca orez toată viaţa! 
Da' taci din gură sau vrei să-i trezeşti pe diavolii ăştia de străini 
plini de rahat care sunt deasupra! Uite! 

Omul scoase un pachet lung, înfăşurat în pânză şi i-l dădu lui 
Lim care îl aşeză fără zgomot şi repede în jeep. Apoi, încă un 
pachet mic, şi încă unul, amândoi transpiraţi şi foarte agitaţi, 
operând rapid şi în linişte. Încă un pachet. Şi încă unul... Apoi 
Lim văzu jeep-ul poliţiei dând colţul şi în acelaşi timp alţi 
oameni în uniformă se năpustiră pe poarta 16, printre ei şi 
europeni. 

— Am fost trădaţi, şuieră el cu răsuflarea întretăiată, în timp 
ce o zbughi cu o mişcare rapidă, dar zadarnică, pentru a scăpa. 

Jeep-ul îl ajunse uşor din urmă şi îl opri. Tremura, dar îşi 
reţinu emoția. Scuipă şi blestemă toţi zeii, resemnându-se. 
Celălalt sări iute jos, azvârlindu-se la volan. N-a mai apucat să 
pornească motorul, a fost prins şi i s-au pus cătuşele. 

— Ei, guriţă spurcată, şuieră sergentul Lee, unde crezi că te 
duci? 

— Nicăieri, domnule ofiţer, el a fost, el a fost acolo, bastardul 
ăsta, pui de curvă, domnule ofiţer, s-a jurat că-mi taie gâtul dacă 
nu-l ajut. Nu ştiu nimic, pe mormânta' lu' mama! 

— Minti, prefăcutule, n-ai avut o mamă niciodată. O să stai la 
pârnaie cincizeci de ani dacă nu vorbeşti. 

— Jur, domnule ofiţer, pe toţi zeii că... 

— Mă piş pe minciunile tale, mutră plină de căcat. Cine vă 
plăteşte să faceţi treaba asta? 

Armstrong mergea încet pe pistă, cu gustul dulce-amar al 
vânătorului care-şi vede prada. 

— Aşadar, sergent - spuse el în engleză, ce-am găsit aici? 

Fusese o îndelungată pândă de noapte, era obosit şi 
nebărbierit, fără nici un chef să asculte declaraţiile tânguitoare 
de nevinovăție ale mecanicului. Aşa că zise într-o perfectă 
cantoneză de mahala: 

— Un singur cuvinţel, cât de mic, dacă mai scoţi, lepră plină 
de rahat, şi pun oamenii mei să ţopăie pe Săculeţul tău Tainic. 

Omul înţepeni de frică. 

— Bun. Cum te cheamă? 

— Tan Shu Ta, stăpâne. 

— Mincinosule! Cum îl cheamă pe prietenul tău? 

— Lim Ta-cheung, da' nu e prietenul meu, stăpâne, nu l-am 
cunoscut până azi dimineaţă. 

— Mincinosule! Cine vă plăteşte pentru treaba asta? 

— Nu ştiu cine l-a plătit, şef. Ştiţi, a jurat că-mi taie... 

— Mincinosule! Gura ţi-e atât de plină de balegă că trebuie 
să fii chiar zeul rahatului. Ce e în pachetele alea? 

— Nu ştiu. Jur pe mormântul strămo... 

— Mincinosule! îl întrerupe automat Armstrong, ştiind că 
minciunile erau inevitabile. 

“Robert, chinezul nu este ca noi”, îi spusese primul lui 
profesor în ale poliţiei, un vechi cunoscător al Chinei. Nu vreau 
să spun că-l condamn, sau mai ştiu eu ce, este doar diferit. 
Minte printre dinţi tot timpul pentru bani şi când înhaţi o 
puşlama în flagrant şi ăla minte şi îţi alunecă precum un par 
unsuros dintr-o grămadă de rahat. E diferit. Uită-te la numele 
lor. Toţi chinezii au câte patru nume diferite, unul de la naştere, 
unul din perioada pubertăţii, unul când devine adult şi unul pe 
care şi-l alege el, şi uită vreunul sau adaugă altul cum ţi-ai pune 
pălăria. Şi numele lor - vai de noi! Chinezii îşi zic lao-tsi-sing - 
vechea sută de nume. Au numai o sută de porecle de bază în 
toată China şi din acestea douăzeci sunt Yu, zece Wu şi Dumne- 
zeu ştie câţi Ping, Li, Lee, Chen, Chin, Ching, Wong şi Fu, şi pe 
fiecare îl pronunţi în cinci feluri diferite, astfel că numai 
Dumnezeu ştie care cine e.” „Atunci e greu să identifici un 
suspect, sir”? „Trebuie să fii de nota zece, tinere Armstrong! De 
nota zece, flăcăule. Poţi să dai de cincizeci de Li, cincizeci de 
Chang şi patru sute de Wong şi nici unul să nu aibă nici o 
legătură între ei. Vai de noi! Asta-i problema aici în Hong Kong”. 

Armstrong oftă. După optsprezece ani, numele chinezeşti 
continuau să semene confuzie la fel ca înainte. Şi mai presus de 
toate, se părea că fiecare avea o poreclă prin intermediul căreia 
era cunoscut de toată lumea. 

— Cum te cheamă? îl întrebă din nou şi nu se obosi să mai 
aştepte răspunsul. Mincinosule! Sergent! Desfă unul din astea! 
Să vedem ce am găsit. 

Sergentul Lee desfăcu ultima învelitoare. Înăuntru se găsea 
un M 14, puşcă automată a armatei americane. Nouă şi bine 
unsă. 

— Pentru asta, copil al dracu', lepădat de-o curvă, scrâşni 
Armstrong, o să urli de durere cincizeci de ani! 

Chinezul se uită tâmpit la armă, cuprins de groază. Apoi 
scoase un geamăt. 

— La dracu' cu toţi zeii, n-am ştiut că aici erau arme. 

— Ah, ba ai ştiut! zise Armstrong. Sergent, pune pe rahatul 
ăsta în dubă şi înregistrează-l pentru contrabandă cu arme. 

Omul fu târât cu brutalitate. Unul din poliţiştii chinezi 
desfăcu încă un pachet. Era mic şi pătrat. 

— Staţi aşa! ordonă în engleză Armstrong, polițistul şi toţi 
care au auzit de la distanţă rămaseră împietriţi. Unul din 
pachetele acestea poate fi un exploziv-capcană, continuă el. 
Toată lumea să se îndepărteze de jeep! transpirat, omul execută 
ordinul. Sergent, adu specialiştii noştri în dezamorsarea 
bombelor. Acum nu ne mai grăbim. 

— Da, sir! sergentul Lee alergă la radioul emisie-recepţie din 
duba poliţiei. 

Armstrong se băgă sub avion controlând între braţele 
trenului principal de aterizare. Nu văzu nimic compromiţător. 
Se sui apoi pe una din roți. 

— Hristoase! exclamă uimit. 

Cinci rasteluri compacte erau bine fixate de fiecare parte a 
interiorului peretelui etanş. Unul era aproape gol, celelalte încă 
pline. După dimensiunile şi forma pachetelor socotea că mai era 
încă o cantitate de puşti M 14 şi cutii cu muniții - sau grenade. 

— Se vede ceva acolo sus, sir? întrebă inspectorul Thomas, 
un tânăr englez, care servise trei ani în armată. 

— Priveşte! Dar nu pune mâna pe nimic. 

— Hristoase! Sunt destule, pentru câteva brigăzi de poliţie 
mobile! 

— Da. Dar ale cui? 

— Comuniştii? 5 

— Sau naţionaliştii - sau puşlamalele. Aştia ar... 

— Ce dracu se întâmplă acolo jos? 

Armstrong recunoscu vocea lui Linc Bartlett. Fața i se crispă, 
sări de pe roată, Thomas urmându-l. Se duse la piciorul scării, 
strigând scurt: 

— Şi eu aş vrea să ştiu, domnule Bartlett. 

Bartlett stătea la uşa principală a aeronavei, Svensen lângă 
el. Amândoi erau în pijama şi halat, cu părul zbârlit, abia treziţi 
din somn. 

— Aş vrea să aruncaţi o privire la aceasta! Armstrong 
arătând spre puşcă, care era de-acum pe jumătate în jeep. 

Bartlett cobori imediat scara, Svensen urmându-l. 

— Ce? 

— Poate dumneavoastră, domnule Svensen, veţi fi amabil să 
aşteptaţi în avion. 

Svensen vru să replice, dar se opri. Se uită apoi la Bartlett 
care dădu din cap aprobator. 

— Pregăteşte o cafea, Sven! 

— Da, Linc. 

— Ei, şi-acum, despre ce este vorba, domnule inspector? 

— Uitaţi! şi Armstrong arătă cu degetul. 

— E un M 14! ochii lui Bartlett se făcură mici, continuă sā i 
se adreseze lui Armstrong. Şi? 

— Şi se pare că avionul dumneavoastră a adus arme. 

— Imposibil! 

— Tocmai am prins doi oameni descărcându-le. Acolo e unul 
din poponari - Armstrong arătă cu un deget ameninţător spre 
mecanicul cu cătuşe care stătea smerit lângă jeep - iar ălalalt e 
în dubă. Sunteţi, poate, amabil să vă uitaţi sub trenul de 
aterizare principal, sir. 

— Sigur, unde? 

— Va trebui să vă urcati pe o roată. 

Bartlett făcu cum i se spuse. Armstrong şi inspectorul 
Thomas priviră cu atenţie exact locul unde îşi pusese mâinile 
pentru identificare prin amprente. Bartlett privi cu o oarecare 
degajare la rafturile acelea. 

— Să fiu al dracului! Dacă sunt multe din astea, înseamnă că 
e un întreg arsenal! 

— Da. Vă rog să nu le atingeti. 

Bartlett studie rafturile, apoi cobori, fiind de-acum treaz de-a 
binelea. 

— Nu este o simplă contrabandă. Rafturile acelea sunt făcute 
la comandă. 

— Da. Aveţi vreo obiecţie dacă vom controla avionul? 

— Nu. Sigur că nu. 

— La treabă, inspectore, zise imediat Armstrong. Şi faceţi o 
verificare foarte atentă. Acum, domnule Bartlett, poate veţi fi 
amabil să ne explicaţi. 

— Nu fac afaceri cu arme, domnule inspector. Şi nu cred că 
aşa ceva ar face comandantul avionului meu - sau Bill O'Rourke. 
Sau Svensen. 

— Dar domnişoara Tcholok? 

— Oh, pentru numele lui Dumnezeu! 

Armstrong adăugă glacial: 

— Este o problemă foarte serioasă, domnule Bartlett. Avionul 
este considerat de-acum sub sechestru şi fără aprobarea poliţiei, 
până la noi ordine nici dumneavoastră, nici vreun membru al 
echipajului nu va putea părăsi colonia cât timp vor dura 
investigaţiile. Şi-acum, ce spuneţi despre domnişoara Tcholok? 

— Imposibil, absolut imposibil ca domnişoara Casey să fie 
implicată în vreun fel în problema armelor, a contrabandei cu 
arme sau în orice fel de contrabandă. Imposibil! Bartlett vorbea 
ca un om ce regreta incidentul, dar căruia nu-i era teamă. Şi nici 
unul dintre noi! vocea-i deveni stridentă. Aţi fost preveniţi, nu-i 
aşa? 

— Cât timp a durat escala în Honolulu? 

— O oră sau două, doar pentru alimentare, nu-mi amintesc 
exact! Bartlett rămase puţin pe gânduri. Jannelli a ieşit din 
avion, dar aşa face totdeauna. Rafturile acelea nu puteau fi 
încărcate într-o oră. 

— Sunteţi sigur? 

— Nu, dar aş putea să pariez că operaţia a avut loc înainte de 
a pleca noi din Statele Unite. Dar când şi unde, de ce şi cine, nu- 
mi dau seama. Dumneavoastră ştiţi? 

— Încă nu! Armstrong îl privi iscoditor. Poate doriţi să vă 
întoarceţi în biroul dumneavoastră, domnule Bartlett. Putem să 
vă luăm declaraţia acolo. 

— Desigur! Bartlett se uită la ceas, era 5.43. S-o facem acum, 
pentru că după aceea voi avea de dat câteva telefoane. Nu 
suntem conectaţi încă la sistemul dumneavoastră, spuse arătând 
spre clădirea terminalului. Există un telefon local acolo? 

— Da. Evident, am prefera să-i interogăm mai întâi pe 
comandantul Jannelli şi pe domnul O'Rourke - daca n-aveţi 
nimic împotrivă. Unde sunt cazaţi? 

— La Victoria şi Albert. 

— Sergent Lee! 

— Da, sir. 

— Du-te la Cartierul General. 

— Da, sir. 

— Am dori să stăm de vorbă şi cu domnişoara Tcholok. 
Repet, dacă n-aveţi nimic împotrivă. e 

Bartlett urcă scările cu Armstrong lângă el. În cele din urmă 
răspunse: 

— De acord. Cu condiţia ca s-o faceţi dumneavoastră 
personal şi nu înainte de ora 7.45. Casey a lucrat multe ore în 
plus şi azi are o zi grea şi n-aş vrea să fie deranjată inutil. 

Au intrat în avion. Sven aştepta lângă oficiu, de-acum 
îmbrăcat şi foarte neliniştit. Oameni ai poliţiei, fie în uniformă, 
fie civili mişunau peste tot, cercetând atent. 

— Sven, cum e cu cafeaua aceea? 

Bartlett îl conduse prin anticameră în biroul său. Uşa din 
centru, la capătul coridorului, era deschisă. Armstrong putu zări 
o parte din apartamentul principal cu patul foarte lat. 
Inspectorul Thomas căuta prin nişte sertare. 

— Al dracului! murmură Bartlett. 

— Regret, zise Armstrong, dar este necesar. 

— Nu înseamnă că trebuie să-mi şi placă, domnule inspector. 
Niciodată nu mi-a plăcut ca nişte străini să-şi bage nasul în viaţa 
mea particulară. 

— Da. Sunt de acord! inspectorul făcu semn unui poliţist în 
civil. Sung! 

— Da, sir. 

— Notează, te rog. 

— Numai puţin, să economisim timp, zise Bartlett şi se 
întoarse spre un aparat electronic, apăsă două butoane, se auzi 
un declic, semn că dublul casetofon intrase în funcţiune, 
conectă la el un microfon, pe care îl aşeză pe birou. Se vor 
înregistra două benzi, una pentru dumneavoastră, una pentru 
mine. După ce omul dumneavoastră va dactilografia textul, dacă 
doriţi o semnătură, eu sunt aici. 

— Mulţumesc. 

— O.K., să începem. 

Armstrong se simţi deodată stingherit. 

— Puteţi să spuneţi, vă rog, ce ştiţi despre încărcătura 
ilegală găsită între barele trenului principal de aterizare al 
avionului dumneavoastră, domnule Bartlett? 

Bartlett negă din nou că ar cunoaşte ceva. 

— Nu cred ca vreun membru al echipajului meu sau careva 
din oamenii mei să fie implicat într-un fel. Nici unul din ei nu a 
fost vreodată implicat în vreo acţiune de încălcare a legii, după 
câte ştiu eu. Şi aş fi ştiut. 

— De cât timp lucrează la dumneavoastră comandantul 
Jannelli? 

— De patru ani. O'Rourke de doi. Svensen de când am 
avionul, din '58. 

— Domnişoara Tcholok? 

După o pauză, Bartlett spuse: 

— De şase ani - aproape şapte. 

— Domnişoara ocupă un post important la firma dv.? 

— Da. Foarte important. 

— Asta nu se prea obişnuieşte, nu-i aşa, domnule Bartlett? 

— Nu. Dar chestiunea nu are nimic de-a face cu problema în 
cauză. 

— Sunteţi proprietarul acestui avion? 

— Compania mea este Par-Con Industries Incorporated. 

— Aveţi duşmani - cineva care ar dori să vă producă în mod 
serios neplăceri? 

Bartlett râse: 

— Aţi văzut câine fără pureci? Nu poţi conduce o companie 
de o jumătate de miliard de dolari şi să-ţi faci prieteni. 

— N-aveţi vreun duşman anume? 

— Eu de unde să ştiu? Traficul de arme este o operaţiune 
specială - trebuie să fi fost făcută de un profesionist. 

— Cine a mai ştiut despre planul dumneavoastră de a zbura 
spre Hong Kong? 

— Vizita a fost programată de câteva luni. A ştiut consiliul de 
administraţie. Şi grupul de planificare! Bartlett se încruntă. Nu 
a fost un secret. Nu existau motive să fie. Evident, compania 
Struan a ştiut - în detaliu. De cel puţin două săptămâni. De fapt, 
am confirmat data de 12 prin telex, exact timpul estimat de 
plecare, timpul estimat de sosire. Am vrut mai devreme, dar 
Dunross mi-a transmis că data de 19, care e azi, i-ar conveni mai 
mult. Poate că ar trebui să-l întrebaţi pe el. 

— O voi face, domnule Bartlett. Mulţumesc, sir. Asta-i tot 
pentru moment. 

— Am câteva întrebări, domnule inspector, dacă nu vă 
supăraţi. Care este pedeapsa care se aplică pentru contrabandă 
cu arme? 

— Zece ani detenţie, fără eliberare condiţionată. 

— Care este valoarea acestei încărcături? 

— Nepreţuită pentru cel care are nevoie să o cumpere, 
pentru că nici o armă - dar absolut nici una - nu poate fi 
deţinută de cineva aici. 

— Cine are nevoie să o cumpere? 

— Oricine vrea să dezlănţuie o revoltă, o insurecție sau să 
comită uciderea în masă, să jefuiască o bancă, să comită o crimă 
de oarecare gravitate. 

— Comuniştii? 

Armstrong zâmbi, dădu din cap, spunând: 

— Ei nu trebuie să tragă în noi pentru a prelua colonia, sau 
să introducă prin contrabandă puşti M 14 - au o sumedenie de 
arme specifice lor. 

— Naţionaliştii? Oamenii lui Ciang Kai-şi? 

— Aceştia sunt mult mai bine dotați cu tot felul de armament 
de guvernul S.U.A., domnule Bartlett. Nu-i aşa? Aşa că nici ei nu 
au nevoie să introducă arme în acest mod. 

— Poate pentru un război între diferite bande? 

— Oh, Doamne, bandele noastre, domnule Bartlett, nu trag 
unele în celelalte. Bandele noastre - triadele - cum numim noi 
asociaţiile secrete chinezeşti cu activităţi ilegale - îşi rezolvă 
diferendele într-o manieră chinezească, civilizată, cu cuțite, cu 
barda şi alte arme de luptă din metal şi cu informări telefonice 
anonime la poliţie. 

— Pariez că o triadă din asta există şi în cadrul companiei 
Struan. Acolo veţi găsi răspunsul la enigmă. 

— Poate! Armstrong râse ciudat, apoi spuse din nou. Poate. 
Acum scuzaţi-mă... 

— Desigur! Bartlett opri casetofonul, luă cele două casete, 
predându-i una lui Armstrong. 

— Mulţumesc, domnule Bartlett. 

— Cât va continua această investigaţie? 

— Depinde. Poate o oră. S-ar putea să dorim să aducem nişte 
experţi. Vom încerca să vă deranjăm cât mai puţin. Veţi ieşi din 
avion înainte de prânz? 

— Da. 

— Dacă vreţi să aveţi acces, vă rog luaţi legătura cu biroul 
meu. Numărul de telefon este 88.77.33. Pentru moment, aici va 
rămâne de gardă un poliţist. Veţi sta la Vic? 

— Da. Acum sunt liber să merg în oraş, să fac ce doresc? 

— Da, domnule, cu condiţia să nu părăsiţi colonia cât timp 
durează cercetările. 

Bartlett zâmbi forţat: 

— Mi s-a mai spus deja, ferm şi clar. 

Armstrong plecă. Bartlett făcu un dus, se îmbrăcă şi aşteptă 
până plecară toţi poliţiştii, cu excepţia celui care a rămas de 
pază. Apoi se reîntoarse în biroul său şi închise uşa. Fiind acum 
singur, se uită la ceas. Era 7.37. Se duse la centrul său de 
comunicaţii, acţionă întrerupătorul celor două microfoane, 
apăsând pe butonul microfonului la ieşire. Se auzi imediat un 
pârâit de paraziți şi vocea adormită a lui Casey: 

— Da, Linc? 

— Geronimo, zise el clar în microfon. 

Urmă o pauză lungă. 

— Am înţeles, răspunse ea, şi difuzorul încetă să mai 
funcţioneze. 


Ora 9.40. 


Rolls-ul ieşi din feribotul care leagă Kowloon de insula Hong 
Kong şi o luă spre est de-a lungul străzii Connaught, intrând în 
circulaţia intensă. Dimineaţa aceea era caldă, umedă, fără nori, 
cu un soare plăcut. Casey se înfundase în pernele canapelei din 
spate. Se uită la ceas. Emoţia îi creştea. 

— Timp destul, donşoară, zise şoferul cu privirea-i ageră. 
Nobila Casă la strada jos, casa mare, zece, cinşpe minute, nu 
faceţi grijă. 

— Bine. 

Asta-i viaţa, îşi zise. Într-o zi voi avea propriul meu Rolls şi 
un şofer chinez curat, politicos, tăcut, şi nu va trebui să mă 
sinchisesc de preţul benzinei. Niciodată. Poate - în sfârşit - de 
aici îmi voi câştiga banii de tăvăleală încât să nu mai am nevoie 
de nimeni. Zâmbea singură. Linc a fost primul care i-a explicat 
cum se obţin aceşti bani. El i-a denumit bani cu care să le dai cu 
tifla tuturor. 

— Aceşti bani sunt cei mai valoroşi din lume... dar şi cei mai 
scump plătiţi spusese el. Dacă lucrezi pentru mine - cu mine, 

numai pentru mine - te voi ajuta să obţii aceşti bani. Dar, Casey, 
nu ştiu dacă eşti gata să plăteşti preţul care se cere. 

— Care e preţul? 

— Nu ştiu. Ştiu doar că diferă de la persoană la persoană - şi 
totdeauna te costă mai mult decât eşti pregătită să plăteşti. 

— Ah, da. 

— Ai şi tu un preţ al tău? 

Bine, gândea ea, dar preţul nu fusese încă prea ridicat. 
Câştig 52.000 de dolari pe an, bilanţul cheltuielilor e bun, iar 
munca pe care o fac îmi stimulează mintea. Dar guvernul ia 
totuşi prea mult şi nu rămân destui bani de care poţi să dispui 
tu. „Banii aceştia se obţin vânându-i”, afirmase Linc. Nu provin 
din dobânzile celor pe care-i ai în chip obişnuit. De cât aş avea 
nevoie? Niciodată nu-şi pusese întrebarea asta. 500.000 de 
dolari? Cu 7 la sută, aceasta ar face 35.000 pe an pentru 
totdeauna, dar impozabili. Dar ce se poate spune despre 
garanţia acordată de guvernul mexican de 11 la sută, mai puţin 
1 la sută comisionul lui pentru operaţiunea efectuată? Şi aceştia 
impozabili. Cu obligaţiuni cu 4 la sută, neimpozabile, înseamnă 
20.000 de dolari, însă obligaţiunile prezintă riscuri şi cu banii 
aceştia nu poţi să te joci. 

— Asta-i regula de bază, Casey îi spusese Linc. Nu trebuie să 
rişti niciodată. Niciodată! apoi a râs, cu râsul lui plăcut care a 
dezarmat-o totdeauna. Să nu rişti niciodată banii de tăvăleală, 
cu care nu-ţi mai pasă de nimeni. Poate o dată sau de două ori, 
atunci când vei hotărî tu. 

Un milion. Două. Trei? 

Casey se trezi spunându-şi: Gândeşte-te la reuniune, lasă 
visele. Nu visez, dar preţul meu înseamnă două milioane 
numerar în bancă. Neimpozabili. Asta-i ce doresc. Două 
milioane la 5/4 la sută, neimpozabili, ar aduce 105.000 dolari pe 
an. Şi aceasta mi-ar oferi mie şi familiei mele tot ce mi-aş dori, 
în plus şi o economie suficientă permanentă. Şi aş putea să obţin 
mai mult de 5/4 la sută la banii mei. Dar cum să obţin două 
milioane neimpozabili? Nu ştiu. Dar îmi dau oarecum seama că 
aici aş putea. 

Rolls-ul se opri brusc din cauza unor pietoni care se 
strecurau printre şirurile de maşini înghesuite una într-alta, 
printre autobuzele cu etaj, taxiuri, remorci, căruţe, camioane, 
biciclete, cărucioare cu două roţi şi câteva ricşe. Mii de oameni 
alergau cu paşi mărunți şi repezi încoace şi încolo, revărsându- 

se dimineaţa la ora de vârf din sau spre alei şi străzi laterale, 
împrăştiindu-se de pe trotuar pe mijlocul drumului. Ca nişte 
râuri de furnici. 

Casey studiase bine Hong Kongul, dar nu era pregătită 
pentru impactul, pe care l-a avut asupra ei incredibila 
aglomeratie. 

— N-am văzut niciodată aşa ceva, Îi spusese lui Linc 
dimineață când el ajunsese la hotel, iar ea se pregătea să plece 
la reuniune. După ora zece am plecat de la aeroport, însă pe 
străzi erau mii de oameni şi copii şi toate restaurantele, pieţele, 
magazinele erau totuşi deschise. 

— Oamenii înseamnă profit - pentru ce altceva suntem noi 
aici? 

— Suntem aici pentru a uzurpa Nobila Casă a Asiei cu 
ajutorul direct şi complicitatea lui Iuda Iscariotul, John Chen! au 
râs amândoi. Pardon. Suntem aici să încheiem o afacere cu 
Compania Struan şi să cercetăm prin jurul nostru. 

— Înseamnă că s-a schimbat planul? 

— Tactic, da. Strategia e aceeaşi. 

— De ce schimbarea aceasta, Linc? 

— Charlie m-a sunat aseară. Am mai cumpărat 200.000 de 
acţiuni ale companiei Rothwell-Gornt. 

— Atunci oferta lui Struan este doar un pretext, țelul nostru 
real fiind Rothwell-Gornt? 

— Avem totuşi trei obiective: companiile Struan, Rothwell- 
Gornt şi Asian Properties. Cercetăm în jurul nostru şi aşteptăm. 
Dacă situaţia ne apare propice, atacăm. Dacă nu, putem realiza 
anul acesta 5, poate 8 milioane din afacerile directe cu Struan. 
Asta-i caimacul. 

— Tu n-ai venit aici pentru 5 sau 8 milioane. Care este 
motivul adevărat? 

— Plăcerea. 

Rolls-ul mai avansă câţiva metri, apoi se opri din nou, 
circulaţia fiind tot mai grea pe măsură ce se apropiau de Central 
District. „Ah, Linc”, gândi ea, „plăcerea ta ascunde o mulţime de 
acţiuni piratereşti”. 

— Asta prima vizita la Hong Kong, donşoară? îi întrerupse 
gândurile şoferul. 

— Da, da, e prima. Am sosit aseară, spuse ea. 


55 


— Ah, foarte bun. Vreme foarte prost, nu faceţi grijă. 
Miroase urât, foarte umed. Totdeauna umed vara. Prima zi 
foarte frumos, heya? 

Prima zi începuse cu bâzâitul ascuţit al aparatului emisie- 
recepţie care o făcuse să tresară din somn. Şi acel Geronimo. 
Era mesajul codificat însemnând pericol - atenţie. Făcuse un 
duş, şi se îmbrăcase repede, fără să ştie de unde ar fi urmat să 
vină pericolul. De-abia îşi pusese lentilele de contact şi sunase 
telefonul. 

— Aici inspectorul Armstrong, îmi cer scuze că vă deranjez 
atât de devreme, domnişoară Tcholok, dar aş putea să vă văd 
pentru câteva clipe? 

— Desigur, domnule inspector, ezitase un moment. Lăsaţi-mi 
cinci minute - vă văd în restaurant? 

S-au întâlnit, inspectorul a interogat-o, spunându-i doar că în 
avion s-a găsit marfă de contrabandă. 

— De cât timp lucraţi pentru domnul Bartlett? 

— În mod direct, de şase ani. 

— Aţi avut vreodată probleme cu poliţia? De orice fel? - El. 
Sau dumneavoastră. 

— Niciodată. Ce s-a găsit în avion, domnule inspector? 

— Nu păreţi prea îngrijorată, domnişoară Tcholok. _ 

— De ce aş fi? N-am făcut nimic ilegal, şi nici Linc. In ceea ce 
priveşte echipajul, acesta a fost cu grijă ales, dintre 
profesionişti, aşa că mă îndoiesc ca ei să aibă vreun amestec în 
problema contrabandei. E vorba de droguri, nu-i aşa? Ce fel de 
droguri? 

— De ce ar trebui să fie droguri? 

— Nu cu aşa ceva se face contrabandă aici? 

— O mare cantitate de arme. 

— Ce? 

I s-au pus mai multe întrebări. La cea mai mare parte din ele 
a răspuns. Apoi Armstrong a plecat. Şi-a terminat de băut 
cafeaua şi a refuzat, pentru a patra oară, chiflele franţuzeşti 
făcute în casă, calde, oferite de un picolo ceremonios şi zâmbi- 
tor. Acestea i-au reamintit de chiflele pe care le mâncase în 
sudul Franţei în urmă cu trei ani. Ah, Nisa şi Cap D'Ail şi vinul 
de Provence. Şi scumpul de Linc, căzuse ea pe gânduri, 
reîntorcându-se în apartament pentru a aştepta telefonul lui. 

— Casey? Ascultă-mă... 

— Ah, Linc, mă bucur ca telefonezi, zise ea deodată, 
întrerupându-l intentionnat. Acum câteva minute a fost aici 
inspectorul Armstrong - şi am uitat să-ţi reamintesc aseară să-l 
suni pe Martin în legătură cu acţiunile! Martin era si el un 
cuvânt codificat însemnând „Cred ca această convorbire este 
ascultată”. 

— Şi eu m-am gândit la el. Acum nu asta-i important! Spune- 
mi exact ce s-a întâmplat. 

Şi i-a spus. El i-a relatat pe scurt ce s-a petrecut. 

— Voi completa relatarea când voi ajunge acolo. Plec spre 
hotel chiar acum. Cum e apartamentul? 

— Fantastic! Al tău se numeşte Mireasma Primăverii, camera 
mea este alături, închipuieşte-ţi, face parte în mod normal din 
apartament. După cum se pare ar exista zece băieţi de serviciu 
de fiecare apartament. Am telefonat la serviciul de cameră 
pentru cafea şi mi-a fost adusă pe o tavă de argint înainte de a 
pune telefonul în furcă. Camerele de baie sunt destul de mari, 
ca pentru un cocteil de douăzeci de persoane, şi o formaţie 
instrumentală. 

— Bine. Aşteaptă-mă. 

Ea se oprise pe una din sofalele din piele, adânci, în 
salonaşul luxos unde aştepta, bucurându-se de lucrurile de 
calitate care o înconjurau. Scrinuri chinezeşti lăcuite, un bar 
bine înzestrat într-un alcov prevăzut cu oglinzi, aranjamente 
florale discrete şi o sticlă de whisky cu monogramul lui Lincoln 
Bartlett şi cu complimentele directorului general al hotelului. 
Dormitorul apartamentului ei, despărţit de o uşă, de o parte, 
dormitorul lui în apartamentul principal, de cealaltă parte. 
Amândouă erau cele mai mari pe care le văzuseră vreodată, cu 
paturi foarte largi. De ce au fost puse în avionul nostru arme, şi 
de cine? Îngândurată, privi afară pe geamul larg cât tot peretele 
la insula Hong Kong şi la vârful celui mai înalt munte al insulei 
denumit Piscul. Oraşul, care purta numele de Victoria, după 
regina Victoria, începea la ţărmul mării, se ridica apoi în terase 
pe pantele muntelui ce urca abrupt, restrângându-se apoi pe 
versanţii inaccesibili. Aproape de vârf se găseau, însă, blocuri 
de locuit. Ea putea vedea unul chiar deasupra terminalului 
funicularului de la Pisc. De acolo priveliştea trebuie să fie fan- 
tastică, se gândi ea absent. Apa albastră, lucea plăcut, portul 
fiind tot aşa de plin de circulaţie ca şi străzile de jos din 
Kowloon. Transatlantice şi nave comerciale stăteau ancorate 

sau legate la cheiurile Kowloon-ului, ori ieşeau sau intrau, cu 
sirenele sunând vesel. Dincolo, în docurile din partea spre Hong 
Kong, se afla un distrugător al Marinei Regale Engleze şi, în 
apropiere, ancorată, o fregată gri-închis a Marinei Statelor 
Unite. Erau sute de jonci de toate mărimile şi toate vârstele - 
cele mai multe pentru pescuit - unele cu motor, altele greoaie, 
navigând cu pânze încoace şi încolo. Feriboturi cu două punti, 
ticsite, ţâşneau intrând sau ieşind din trafic ca libelulele, şi 
pretutindeni sampanuri micuţe cu vâsle sau cu motor, tăiau fără 
teamă căile maritime obligatorii. Unde or fi trăind toţi aceşti 
oameni? se întrebă ea, înspăimântată. Şi din ce se întreţin? Un 
băiat de serviciu deschise uşa cu cheia lui, fără să ciocănească 
la uşă şi Linc Bartlett intră în cameră. 

— Arăţi magnific, Casey, zise el, închizând uşa. 

— Şi tu. Afacerea asta cu puştile nu-i prea bună, nu-i aşa? 

— E cineva pe aici? Vreo femeie de serviciu prin camere? 

— Suntem singuri, dar băieţii de serviciu par să intre şi să 
iasă după bunul lor plac. 

— Acesta a scos cheia din uşă înainte de a fi ajuns eu la ea! 
Linc i-a povestit ce s-a întâmplat la aeroport, apoi a coborât 
vocea. Ce e cu John Chen? 

— Nimic. N-a făcut decât să-mi vorbească nervos, fără să 
spună lucruri esenţiale. N-a vrut să vorbească despre afaceri. 
Cred că nu-şi va reveni din faptul că i-a apărut în faţă o femeie. 
M-a lăsat la hol, spunându-mi că-mi va trimite o maşină la 9.15. 

— Aşadar planul a mers bine? 

— Foarte bine. 

— Bun. Ai obţinut propunerile? 

— Nu. l-am spus că am fost autorizată de tine să le preiau şi 
i-am oferit o poliţă plătibilă la vedere. Dar el s-a prefăcut 
surprins şi mi-a spus că va discuta cu tine în particular când te 
va conduce cu maşina după dejun. Părea foarte iritat. 

— Nu-i nimic. Maşina ta va fi aici în câteva minute. Te văd la 
dejun. 

— Trebuie să-i informez pe cei de la Struan, pe Dunross, în 
legătură cu puştile? 

— Nu. Să aşteptăm şi să vedem ce iese din asta? 

— Crezi că ar putea fi ei amestecați? 

— Foarte posibil. Ei cunoşteau planul nostru de zbor şi ar 
avea o motivaţie. 

— Care? 

— Să ne discrediteze. 

— Dar de ce? 

— Poate îşi închipuie că ştiu planul nostru de bătaie. 

— Dar atunci nu ar fi fost mai înţelept din partea lor să nu 
facă nimic - să ne înghită? 

— Poate. Dar în acest fel ei au făcut prima mişcare de 
deschidere. Ziua întâi: Calul atacă nebunul 3. Atacul împotriva 
noastră este lansat. 

— Da. Dar de cine - şi noi cu ce jucăm, cu albele sau cu 
negrele? 

Ochii lui se încruntară, şi-şi pierdură căldura: 

— Nu mă interesează, Casey, atâta timp cât noi câştigăm. 

Linc plecă. „Se urzeşte ceva, îşi zise ea. Ceva periculos 
despre care mie nu-mi spune”. 

— Discreţia este vitală, Casey, îi spusese la început. 
Napoleon, Cezar, Patton - toţi marii generali - au ascuns adesea 
planurile lor reale de colaboratorii lor. Tocmai pentru a-i ţine în 
şah şi pe ei şi pe spionii inamicului. Dacă sunt reţinut faţă de 
tine, nu înseamnă că nu-ţi acord încrederea necesară, Casey. 
Dar tu nu trebuie niciodată să ai reţineri faţă de mine. 

— Asta nu-i frumos. 

— Viaţa nu-i frumoasă. Moartea nu-i frumoasă. Războiul nu-i 
frumos. Marele negoţ înseamnă război. Fac comerţ ca şi când aş 
fi în război şi de aceea voi câştiga. 

— Ce vei câştiga? 

— Doresc ca Par-Con Industries, să devină mai mare decât 
General Motors şi Shell la un loc. 

— De ce? 

— Pentru ca mulţumirea mea să fie deplină. 

— Acum spune-mi adevăratul motiv. 

— Ah, Casey, de aia te iubesc eu. Tu asculţi şi înţelegi. 

— Ah, Corsarule, şi eu te iubesc. 

Apoi, au râs amândoi, pentru că ştiau că nu se iubeau, nu în 
sensul obişnuit al cuvântului. Ei conveniseră, la începutul 
drumului, să lase de o parte lucrurile obişnuite în favoarea celor 
extraordinare. Şi aceasta pentru şapte ani. Casey privea pe 
geam portul şi navele. Zdrobeşte, distruge şi câştigă. Marile 
Afaceri, cel mai impresionant joc al monopolului din lume. Şi 
şeful meu este Corsarul Bartlett, marele Artist. Dar timpul 
conlucrării noastre se încheie, Linc. În acest an, al şaptelea an, 
ultimul an se încheie în ziua mea de naştere, noiembrie 25, a 

douăzeci şi şaptea mea aniversare... Auzi un discret ciocănit la 
uşă şi o cheie în broască. Se întoarse să spună „intră”, dar 
scorţosul băiat de serviciu era deja înăuntru. 

— 'Neaţa, donşoară. Sunt valetul de zi numărul unu, Chang! 
Avea părul sur şi era îndatoritor, zâmbi cu gura până la urechi. 
Curăţ camera, rog? 

— Nici vreunul din voi nu aşteaptă niciodată să i se răspundă 
„intră”? întrebă ea cu asprime. 

Chang privi la ea cu indiferenţă. 

— Oh, nu-i nimic, continuă ea pe un ton plictisit. 

— Zi frumos, heya? Care primu, camera master sau camera 
donşoară? 

— A mea. Domnul Bartlett n-a folosit-o încă. 

Chang rânji, arătându-şi dinţii. Ayeeyah, tu şi cu master aţi 
culcat împreună în camera tău, donşoară, înainte de a fi plecat? 
Dar nu au fost decât paisprezece minute între sosirea domnului 
şi plecarea lui şi, evident, el nu arăta prea roşu la faţă când a 
plecat. Ayeeyah, la început s-a crezut că e vorba de doi bărbaţi, 
doi diavoli de străini, împărțind apartamentul de care mă ocup, 
apoi s-a văzut că unul era o ea - confirmat de Ng, valetul de 
noapte, care, desigur, a cotrobăit prin bagajul ei, unde a găsit 
serioase dovezi că era vorba cu adevărat de o femeie, 
reconfirmate în această dimineaţă cu mare plăcere de Fung, cea 
de-a treia îngrijitoare la closet. Şi păr blond între picioare. Ce 
ruşinos! Şi Floci Blonzi nu numai că nu este principala soţie a 
domnului - nu este nici măcar a doua, şi oh ko, ceea ce este şi 
mai rău este faptul că nu a avut bunul simţ să se dea drept soţia 
lui, pentru ca în felul acesta să fie respectate regulile hotelului 
şi toată lumea să iasă cu faţa curată. 

Chang râdea în hohote, pentru că hotelul avusese totdeauna 
reguli ciudate în legătură cu prezenţa femeilor în camerele 
bărbaţilor - of Doamne, pentru ce altceva este făcut un pat? - 
iar azi femeile trăiesc fără să se ascundă în păcatul barbarilor. 
Ah, şi cum s-au mai speriat cu toţii noaptea trecută. Barbarii! 
Dew neh loh moh la toţi barbarii! Dar tipa este în mod sigur 
dragon, pentru că s-a uitat de sus la directorul adjunct 
eurasiatic şi directorul eurasiatic de noapte, şi chiar la bătrânul 
vorbă-blândă, directorul coordonator Băşină Mare. „Nu, nu, nu”, 
se văitase el, cel puţin aşa i se spusese lui Chang. 

„Da, da, da”, răspunsese tipa, insistând să i se dea jumătatea 
alăturată a apartamentului Mireasma Primăverii. In momentul 

acela, Prea Cinstitul Mong, portarul şef şi şef al triadei - şi de 
aceea lider al hotelului - a rezolvat ceea ce părea de nerezolvat: 
„Apartamentul Mireasma Primăverii are trei uşi, heya? spuse el. 
Una pentru fiecare dormitor, una pentru camera principală. Să-i 
dăm fetei Mireasma Primăverii B, care este oricum o cameră 
mai puţin importantă, cu uşa ei proprie. Dar uşa interioară care 
duce în salonaşul principal şi de aici spre camerele şefului va fi 
încuiată, însă o cheie va fi lăsată la îndemână. Dacă târfa asta cu 
vorbă-dulce descuie ea uşa... ce se poate face? Şi apoi, dacă se 
va întâmpla ca mâine, sau poimâine să fie încurcături la 
rezervări, şi prea onorabilul director va fi obligat să ceară 
miliardarului şi putorii sale din Ţara Muntelui de Aur să plece, 
ei bine, regret, dar avem suficiente cereri de rezervare, ba chiar 
şi multe în plus, şi aşa ne apărăm cinstea obrazului, ca să ne 
protejăm prestigiul.” Şi aşa s-a şi făcut, şi s-a rezolvat cazul. 

Uşa de intrare de la camera B a fost descuiată şi Floci Blonzi 
a fost invitată înăuntru. Cine poate spune că ea a luat cheia şi a 
descuiat uşa de legătură? Că uşa asta este acum deschisă sigur, 
nu voi spune niciodată vreunei persoane străine de hotel, nu voi 
scoate nici o vorbă. Ca totdeauna. 

Ayeeyah, dar deşi uşile de la intrare pot fi încuiate şi toată 
lumea să creadă că totul e cât se poate de corect, cele dinăuntru 
pot fi larg deschise şi e straşnic. Ca şi micuța ei Poartă de Jad, 
gândea el, cu un aer visător. Dew neh loh moh, mă întreb cum 
ar fi să dau iama într-o Poartă de Jad ca a ei? 

— Fac pat, donşoară? întrebă el în engleză cu un glas mieros. 

— Dă-i drumul! 

Oh, cât de groaznic sună limba lor barbară. Pfui! 

Chang, valetul de zi, simţi că-i vine să tuşească şi să scuipe 
flegma pe jos, dar era împotriva regulilor hotelului. 

— Heya, Chang, i se adresă cu faţa surâzătoare Fung, cea de- 
a Treia îngrijitoare la closet, când intră in apartament după ce 
bătuse fără prea multă tragere de inimă în uşa, pe care o 
deschisese de mult. Da, donşoară, ierte, donşoară, i se adresă 
lui Casey în engleză, apoi din nou lui Chang în cantoneză. N-ai 
terminat încă? E rahatul ei atât de dulce că vrei să umbli prin 
chiloţii ei? 

— Dew neh loh moh, la tine acolo, Soră. Ţine-ţi gura sau vrei 
ca bătrânul tău tată să-ţi ardă o ciomăgeală. 

— Pentru singura ciomăgeală pe care mă-ta aia bătrână o 
vrea, tu nu mă poţi ajuta! Hai să te ajut să-i facem repede patul. 

Într-o jumătate de oră începe un joc de mah-jong. Prea 
onorabilul Mong m-a trimis după tine. 

— Oh, mulţumesc, Soră. Heya, i-ai văzut într-adevăr flocii? 

— Nu ţi-am mai spus? Ce, eu mint? Sunt curat aur, mai 
deschişi decât părul ei de pe cap. Era în baie şi eram aproape de 
ea aşa cum sunt de tine acum. Şi, oh, da, sfârcurile sânilor ei 
erau roz, nu maronii. 

— Eeee! Închipuieşte-ţi! 

— La fel ca la purcele. 

— Ce îngrozitor! 

— Da. Ai citit numărul de azi al publicației Daily 
Commercial? 

— Nu, Soră, încă nu. De ce? 

— Ei bine, astrologul publicaţiei spune că săptămâna asta e 
foarte bună pentru mine, iar azi redactorul financiar susține că 
ar apărea începutul unei noi perioade de prosperitate. 

— Dew neh loh moh, nu mai spune? 

— Aşa că am cerut azi dimineaţă agentului meu de bursă să 
cumpere încă o mie de acţiuni ale Nobilei Case, la fel de la 
compania Golden Ferry, 40 de la cea de-a Doua Casă mare şi 50 
de la Good Luck Properties. Băncile mele sunt generoase, însă 
acum nu mai am în Hong Kong de unde să cer sau să împrumut 
nici o singură leţcaie. 

— Eeee, te arunci tare, Soră. Şi eu mă extind. Săptămâna 
trecută am făcut un împrumut de la bancă pe baza acţiunilor pe 
care le am şi am cumpărat încă 600 de la Nobila Casă. Asta era 
marţi. Am cumpărat la 25,23! 

— Ayeeyah, prea cinstite Chang, aseară la închidere erau 
29,14! Fung făcu un calcul imediat. Eşti deja cu 2348 dolari 
Hong Kong în plus. Şi se vorbeşte că Nobila Casă urmează să 
oferteze pentru Good Luck Properties. Dacă încearcă, furia duş- 
manilor săi va atinge culmi, o să fiarbă. Hai! Tai-panul celei de-a 
Doua Case Mari o să bese gunoi în loc de parale. 

— Oh, oh, oh, şi între timp acţiunile vor urca rapid la sume 
mari! Ale tuturor celor trei companii! Ha! Dew neh loh mob, 
unde mai pot să obţin nişte bani? 

— La curse, Chang! ÎImprumuţi 500 în contul câştigurilor tale 
prezente şi pariază sâmbătă la dublu sau pe două curse, 4 şi 5 
sunt numerele mele norocoase... 

Amândoi se uitară la Casey care intrase în dormitor. Chang o 
dădu pe englezeşte. 

— Da, donşoară? 

— În baie sunt câteva rufe. Le puteţi trimite la spălătorie, vă 
rog? 

— O, da, ocup eu. Azi ora şase treceam luăm, O.K. Diavolii 
ăştia de străini sunt atât de proşti, îşi zise Chang dispreţuitor. 
Ce sunt eu, un gunoi nepriceput? Sigur că o să mă ocup de rufe 
dacă sunt rufe. 

— Mulţumesc. 

Amândoi o priveau fascinaţi cum îşi studia machiajul în 
oglinda din dormitor, pregătindu-se să plece. 

— Sfârcurile nu erau lăsate deloc, nu-i aşa, soră? zise Chang. 
Sfârcuri roz, heya? Extraordinar! 

— Intocmai ca la purcele, ţi-am spus. Ce ai, nu pricepi? Sau 
urechile tale or fi oale de noapte în care doar te pişi? 

— În urechile tale, Fung a treia îngrijitoare la closet ce eşti! 

— Ţi-a dat bacşiş? 

— Nu. Şeful mi-a dat mult, dar ea nimic. Dezgustător, heya? 

— Da. Ce poţi face? Oamenii din Golden Mountains sunt într- 
adevăr necivilizaţi, nu-i aşa, Chang, valet de zi? 


În Jaguarul lui tip E, tai-panul cobori dealul pe lângă Peak 
Road îndreptându-se spre est, către Magazine Gap. Drumul 
şerpuit avea doar o bandă pentru fiecare sens, cu puţine locuri 
de depăşire, iar cele mai multe curbe erau abrupte. In ziua 
aceea carosabilul era uscat, iar lan Dunross, cunoscând drumul 
foarte bine, lua curbele în viteză, dar totodată lin, înconjurând 
muntele, maşina lui roşie decapotabilă ţinându-se strâns în 
partea interioară a curbei. Coborând, a schimbat vitezele ca la 
curse, a frânat, a ratat o curbă, îndreptându-se spre un camion 
vechi care mergea încet. S-a oprit aşteptând cu răbdare, iar 
apoi, la momentul potrivit, a virat brusc pe banda opusă, 
trecând în siguranţă înainte ca maşina ce venea din faţă să ia 
curba. 

Dunross avea de-acum vizibilitate pentru o porţiune şi putea 
să vadă că şoseaua şerpuită era goală. Apăsă pe acceleraţie, 
furişându-se prin unele curbe, punând stăpânire pe toată 
şoseaua, mergând pe linia cea mai scurtă, folosind în acelaşi 
timp şi mâinile, şi ochii, şi picioarele şi frâna şi schimbătorul de 
viteze. Simţea în toată fiinţa lui, uriaşa putere a motorului şi a 
angrenajelor. Din faţă îi apăru deodată, dintr-o curbă mai 
îndepărtată, un camion şi sentimentul lui de libertate dispăru. 

Debreie, frână şi într-o secundă trecu pe banda lui regretând că 
nu mai e liber pe şosea. Apoi acceleră, intrând din nou în curbe 
şi mai înşelătoare. Şi iată în faţă un nou camion, de data aceasta 
plin de oameni. Aşteptă la câţiva metri în spatele lui, conştient 
că pentru moment nu era loc pentru al depăşi. Una dintre 
pasagere remarcă numărul maşinii lui, 1-1010, arătă cu degetul, 
priviră apoi cu toţii la el, schimbând vorbe între ei. Unul dintre 
ei bătu în cabina şoferului care, îndatoritor, se înghesui cu greu 
pe marginea drumului, lăsându-l pe Dunross să treacă. Dunross 
se convinse că e în siguranţă, apoi depăşi, făcându-le cu mâna 
surâzător. Curbele din ce în ce mai multe, viteza, aşteptările la 
depăşire, depăşirile şi riscul îi făceau plăcere. Apoi o luă în jos 
pe colină, la stânga spre Magazine Gap Road pe curbe şi mai 
înşelătoare. Circulaţia era mai intensă de-acum şi mai lentă. 
Depăşi un taxi. zvâcni în viteză, trecând de alte trei maşini, 
reveni pe banda lui, dar tot cu viteză excesivă, când observă în 
faţa lui nişte agenţi de circulaţie pe motocicletă aşteptând. 
Micşoră viteza şi trecu pe lângă ei cu 30 de mile la oră. Le făcu 
semn cu un gest prietenesc. Ei răspunseră. 

— Trebuie totuşi să conduci mai încet, lan, îi spusese de 
curând prietenul său, Henry Foxwell, ofiţer superior la 
circulaţie. Chiar că ar trebui. 

— Nu am avut niciodată un accident... până acum. Sau vreo 
amendă. 

— Doamne Dumnezeule, lan, dar nu există agent de 
circulaţie în insulă care ar îndrăzni să-ţi dea ţie o amendă! Ţie, 
tai-panul? Las-o moartă. Am spus-o pentru binele tău. Păstrează 
pasiunea vitezei care te stăpâneşte pentru raliul de la Monaco 
sau pentru cel de la Macao Road. 

— Macao e o cursă pentru profesionişti. Nu-mi asum riscul 
şi, oricum, eu nu conduc atât de repede. 

— 107 Km pe oră pe Wongniechong nu este tocmai încet, 
dragă prietene. Chiar dacă recunoaştem că era ora 4.23, pe o 
şosea aproape goală. Dar e o zonă cu limită de viteză la 50 km 
pe oră. 

— Sunt o groază de Jaguare tip E în Hong Kong. 

— Da, sunt de acord. Şapte de toate. Dar câte roşii, 
decapotabile, cu un număr de înmatriculare special? Cu o 
capotă de pânză neagră, cu roţi şi pneuri de curse, care merg cu 
o viteză nebună? Era joia trecută, dragă prietene. Te-a prins 

radarul, etcetera. Te duceai să-ţi să vizitezi nişte prieteni. Pe 
şoseaua Sinclair, cred. 

Dunross îşi stăpânise furia care-l cuprinsese. 

— Oh? spuse el cu o faţă surâzătoare. Joi? Parcă îmi 
amintesc, am luat atunci cina cu John Chen în apartamentul său 
din Sinclair Towers. Dar am crezut ca am ajuns acasă cu mult 
înainte de 4.23. 

— Ah, bineînţeles. Sunt sigur că polițistul a notat greşit şi 
numărul maşinii, şi culoarea, totul. Foxwell îl bătu prieteneşte 
pe umăr. Chiar aşa, nu vrei să mergi mai potolit? Ar fi neplăcut 
să te sinucizi în timpul serviciului meu. Aşteaptă până voi fi 
transferat din nou la echipa specială... sau la colegiul de poliţie. 
Sunt sigur că agentul meu a greşit, săracul. 

Dar n-a fost nici o greşeală, îşi spuse Dunross. O ştiţi şi voi, o 
ştiu şi eu, şi John Chen ştie şi Wei-wei. Deci voi băieţi ştiţi 
despre Wei-wei? Foarte interesant. 

— Ia spune-mi, mă urmăriţi? îl întrebase el calm. 

— Doamne sfinte, nu! Foxwell se arătă şocat. Serviciul de 
informaţii urmărea un răufăcător care avea un apartament în 
Sinclair Towers. Te-au văzut cu totul întâmplător. Eşti doar o 
persoană foarte importantă în Hong Kong, ştii asta. S-a 
întâmplat ca faptul să ajungă la mine prin nişte canale. Ştii cum 
se întâmplă. 

— Nu, nu ştiu. 

— Se spune că un singur cuvânt spus unui înţelept este 
suficient, dragă prietene. 

— Da, aşa se spune. Aşa că poate mai bine le-ai spune 
colegilor tăi de la Special Intelligence să fie mai inteligenţi în 
viitor. 

— Din fericire, sunt foarte discreti. 

— Dar chiar şi aşa, nu mi-ar place să fie înregistrate toate 
deplasările mele. 

— Sunt sigur că nu sunt. Nu sunt înregistrate. 

— Bine. Ce răufăcător din Sinclair Towers? 

— Unul din marii noştri granguri din lumea afacerilor, care e 
suspectat că ar fi comunist. Foarte neplăcut, dar cei de la SI 
trebuie să-şi câştige şi ei pâinea, nu-i aşa? 

— İl cunosc? 

— Îmi imaginez că tu ştii pe toată lumea. 

— E din Shanghai sau Canton? 

— Ce te face să crezi că e din unul din cele doua locuri? 

— A, deci e european? F 

— E doar o lichea, lan. Imi pare rău, dar totul este 
deocamdată foarte secret. 

— Hai, spune-mi, doar suntem proprietarii acestui bloc. 
Cine? Hai că nu spun nimănui. 

— Ştiu. Imi pare însă rău, amice, dar nu pot să-ți spun. Totuşi 
am o ipoteză pentru tine. Să zicem că un presupus personaj 
foarte important, căsătorit, are o amantă al cărei unchi, din 
întâmplare este în mare taină şeful poliţiei ilegale a 
Kuomintangului pentru Hong Kong. Să mai presupunem că cei 
din Kuomintang au dorit să atragă această persoană foarte 
importantă de partea lor. Sigur, persoana respectivă ar fi putut 
fi influenţată de o asemenea femeie. Nu crezi? 

— Da, spusese Dunross încet. Dacă era prost. 

El ştiuse de dinainte despre Wei-wei şi unchiul ei Jen pe care 
îl şi întâlnise de mai multe ori la Taipe, la unele recepții 
particulare. Îi plăcuse tipul. Nici o problemă - gândi el, pentru 
că ea nu e nici amanta, nici prietena mea, cu toate că e 
frumoasă şi tentantă. Şi seducătoare. Zâmbi în timp ce mergea 
în coloana de maşini în jos, spre Magazine Gap Road. Aşteptă 
apoi să facă sensul giratoriu ca să se îndrepte, pe Garden Road 
la vale, spre centru, jumătate de milă mai departe, spre mare. 
Acum putea vedea clădirea înaltă şi modernă cu birourile com- 
paniei Struan. Avea douăzeci şi două de etaje şi era situată cu 
faţa spre Connaught Road şi mare, aproape peste drum de 
terminalul Golden Ferries cu navele sale care făceau legătura 
între Hong Kong şi Kowloon. Ca întotdeauna peisajul îl încântă. 
Se strecură intrând şi ieşind pe unde putea din traficul 
aglomerat, trecând cu chiu cu vai de Hilton Hotel, de terenul de 
crichet din stânga, întrând apoi în Connaught Road unde 
trotuarele erau pline de pietoni. Opri în faţa intrării principale. 
„Asta-i ziua mea cea mare”, gândi el „Au sosit americanii. Şi 
Bartlett va fi laţul în care îl voi spânzura pe Quillan Gornt o dată 
pentru totdeauna. Isuse, de-am putea reuşi!” 

— 'Neaţa, sir, salută cu voce tare portarul. 

— 'Neaţa, Tom. 

Dunross ieşi din maşină. O luă la fugă pe scările de 
marmură, sărind câte două trepte o dată spre intrarea uriaşă de 
sticlă. Un alt portar îi duse maşina în parcarea subterană, iar 
altul îi deschise uşa de sticlă. Surprinse reflexele Rolls-ului care 
se apropia. Recunoscându-l, aruncă o privire înapoi. Casey 

cobori din maşină, iar el se trezi fluierând fără să vrea. Ducea o 
servietă. Taiorul ei de mătase verde-albastru avea o croială 
clasică, cu toate acestea nu ascundea nimic din formele siluetei 
sale, nici din mersul ei unduitor. Verdele-albastru îi accentua 
părul auriu roşcat. Ea privi în jur, simţindu-i privirea. Íl 
recunoscu imediat. Îl măsură aşa cum şi el o măsura şi, cu toate 
că totul dură numai o clipă, amândoura li se păru că a trecut 
foarte mult. Mult şi încet. Ea porni prima, îndreptându-se spre 
el. A întâmpinat-o la jumătatea drumului. 

— Bună ziua, domnule Dunross. 

— Bună ziua. Nu ne-am cunoscut până acum. Nu-i aşa? 

— Nu, dar sunteţi uşor de recunoscut din fotografii. Nu mă 
aşteptam să am plăcerea să vă întâlnesc deja. Mă numesc Cas... 

— Da, spuse el şi zâmbi. Am primit un telefon urgent de la 
John Chen astă noapte. Bine aţi venit în Hong Kong, domnişoară 
Tcholok. Domnişoară, nu? 

— Da. Sper că fiind femeie nu vă incomodează prea mult. 

— Ba da, foarte mult. Dar vom încerca să ne adaptăm 
situaţiei. Puteţi fi, împreună cu domnul Bartlett, oaspeţii mei la 
cursele de sâmbătă? Apoi la dejun şi tot ce se cuvine? 

— Cred că ar fi foarte plăcut. Dar trebuie să discut cu Linc... 
Pot să vă confirm după-masă? 

— Sigur! o privi de sus până jos, ea îl măsură cu privirea la 
rândul ei, portarul ţinea încă uşa deschisă. 

— Bine, haideţi domnişoară Tcholok şi să începem bătălia. 

Ea se uită iute în ochii lui. 

— De ce ne-am bate? Suntem aici să facem afaceri. 

— A da, desigur. Scuze. Este doar o vorbă a lui Sam Ackroyd. 
Am să vă explic altădată. 

O conduse înăuntru şi chemă liftul. Numeroasele persoane, 
care formaseră deja o coadă şi aşteptau, s-au dat imediat la o 
parte pentru a le face loc să intre ei întâi în lift, făcând-o pe 
Casey să se simtă stingherită. 

— Mulţumesc, spuse Dunross, nevăzând în acest gest ceva 
ieşit din comun. 

O conduse înăuntru şi apăsă pe butonul 20, butonul cel mai 
de sus, observând cu o oarecare indiferenţă că ea nu era nici 
parfumată şi nici nu purta bijuterii, avea doar un lănţişor subţire 
de aur în jurul gâtului. 

— De ce este uşa din faţă înclinată în unghi şi nu aşezată 
vertical, obişnuit? întrebă ea. 

— Poftim? 

— Intrarea din faţă pare a fi uşor înclinată - nu e tocmai 
dreaptă. Mă întrebam de ce? 

— Aveţi spirit de observaţie. Răspunsul este fung sui. Când a 
fost construit blocul acum patru ani, am uitat să consultăm un 
fung sui. Un astrolog. Un om specializat în ale cerului, 
pământului, curenților de apă şi diavolilor. El e cel care-ţi oferă 
garanţia că ai clădit casa pe spatele Dragonului Pământului şi 
nu pe capul lui. 

— Cum? 

— Da, da. Ştiţi, toate clădirile din întreaga Chină sunt 
orientate în funcţie de Dragon. Când stai pe spatele lui e 
perfect, dar pe capul lui e rău şi e şi mai rău dacă te afli pe 
ochiul lui. Oricum, atunci când ne-am dus la fung sui să-l 
întrebăm ne-a spus că întreaga clădire e pe spatele lui - 
mulţumesc lui Dumnezeu, altfel ar fi trebuit să ne mutăm - dar 
diavolii şi-au croit loc pe uşă şi de aici toate necazurile. M-a 
sfătuit să reproiectez uşa, şi astfel sub îndrumarea lui, am 
schimbat unghiul. Acum toţi diavolii se izbesc de uşă şi pleacă. 

Ea râse. 

— Acum spuneţi-mi adevăratul motiv. 

— Fung sui. Am avut multe necazuri - ghinioane - unele 
groaznice, de fapt, până a fost schimbată uşa! Faţa i se întunecă 
o clipă, apoi umbra dispăru. În momentul în care am rectificat 
unghiul, lucrurile au luat-o spre bine. 

— Vreţi să-mi spuneţi că într-adevăr credeţi în chestii dintr- 
astea? Diavoli şi balauri? 

— Nu cred în superstiţiile astea. Dar când trăieşti în China 
înveţi pe pielea ta, şi plăteşti scump pentru asta, că e mai bine 
să faci aşa cum face chinezul. Nu trebuie să uităm că deşi Hong 
Kongul este britanic, aici suntem totuşi în China. 

— Aţi învăţat ac... 

Liftul se opri şi uşile se deschiseră, dezvăluind un antreu cu 
lambriuri şi un birou la care stătea o recepţioneră îngrijit 
îmbrăcată şi eficientă. Ochii ei evaluară pe loc îmbrăcămintea 
lui Casey. „Vacă”, îi spuse în gând Casey, citindu-i clar 
gândurile, şi-i zâmbi. 

— 'Neaţa, tai-pan, spuse recepţionera cu o voce blândă. 

— Mary, ea e domnişoara K.C. Tcholok. Te rog introdu-o în 
biroul domnului Struan. 

— Oh, dar... Mary Li încercă să-şi ascundă şocul. Ceilalţi 
aşteaptă... aşteaptă pe... şi fata ridică receptorul, dar el o opri. 

— Condu-o înăuntru. Acum. Nu e nevoie să o anunti. 

Se întoarse spre Casey şi zâmbi. 

— Aţi fost lansată. Ne vedem curând. 

— Da, mulţumesc. Pe curând. 

— Vă rog urmaţi-mă, domnişoară Tchuluk, spuse Mary Li, 
pornind-o prin hol, cu mersul ei cochet. 

Cheong-samul ei era bine strâns pe corp, despicat până sus 
pe coapse, descoperind picioarele lungi în ciorapi de mătase. 
Casey o privi o clipă. „Probabil că din pricina croielii 
veşmântului mersul ei pare atât de sexy”, gândi ea amuzată de 
mersul acela ostentativ. Îşi întoarse privirea spre Dunross, 
ridicând din sprânceană. El zâmbi. 

— Pe curând domnişoară Tcholok. 

— Te rog, spune-mi Casey. 

— Poate preferi Kalian Ciranoush. 

Ea se uită cu gura căscată la el. 

— Cum de ştii numele meu? Mă îndoiesc chiar că Linc şi-l 
mai aminteşte. 

— Ah, e bine să ai prieteni sus-puşi, nu-i aşa? spuse el cu un 
zâmbet. A bientot*. 

— Ouji, merci** răspunse ea automat. 

El se duse la liftul opus şi apăsă pe buton. Uşile se 
deschiseră şi se închiseră imediat după el. Îngândurată, Casey 
porni după Mary Li care o aştepta, şi era numai urechi la fiecare 
nuanţă. În lift, Dunross scoase o cheie, o introduse în broască şi 
o răsuci. Liftul porni. Urca doar la ultimele două etaje. Apăsă pe 
butonul cel mai de jos. Numai alte trei persoane mai aveau chei 
similare: Claudia Chen, secretara lui executivă, secretara sa 
particulară Sandra Yi şi valetul Numărul Unu al casei, Lim Chu. 

La etajul 21 se aflau birourile particulare şi sala de consiliu a 
Curţii Interne. La etajul 22, refugiul, apartamentul personal al 
lui tai-pan. Numai el avea cheile la ultimul lift privat care făcea 
legătura directă între garajul de la subsol şi refugiu. 

— lan, îi spusese predecesorul lui în funcţia de tai-pan, 
Alastair Struan când îi înmânase cheile, după plecarea lui Phillip 
Chen. Acest loc retras intim este lucrul cel mai de preţ pe care îl 
ai. Dirk Struan a scris asta în testamentul său, şi cât de înţelept 
a fost! Nu uita niciodată, lifturile private nu sunt pentru lux şi 
ostentaţie, după cum nici apartamentul tai-panului. Ele există 

tocmai pentru aţi oferi un loc în care să-ţi ţii lucrurile de taină, 
poate un loc în care să te ascunzi tu însuţi. Vei înţelege mai bine 
după ce vei citi testamentul şi vei cerceta atent seiful tai- 
panului. Apără acest seif cu toate puterile tale. Trebuie să fii 
extrem de atent, sunt o grămadă de taine acolo - cred că prea 
multe uneori - şi unele nu prea curate. 

— Sper să mă descurc, spusese el politicos, detestându-l pe 
vărul său, şi cuprins de febra aceea imensă că, în cele din urmă, 
dobândise prada pentru care muncise din greu, şi pentru care 
riscase atât de mult. 


*Pe curând (în franceză în original). 
**Da, mulţumesc (în franceză în original). 


— Nu vei da greş. Tu nu... spusese bătrânul pe un ton băţos. 
Ai fost supus la încercări şi ţi-ai dorit postul dintotdeauna, nu? 

— Da, răspunsese Dunross. Am încercat să mă pregătesc 
pentru asta. Dar sunt totuşi foarte surprins că îmi încredinţezi 
mie această misiune. 

— Ţi se dă cea mai înaltă funcţie în compania Struan, nu 
datorită dreptului pe care îl ai prin naştere, care te face apt 
numai pentru Curtea Internă, ci datorită convingerii mele că 
eşti cel mai bun care m-ar putea urma. Ai complotat în taină, ai 
dat din coate, ţi-ai croit drum spre funcţia asta de ani de zile. 
Asta-i adevărul, nu-i aşa? 

— Compania Struan are nevoie de schimbare. Şi, să fim 
sinceri, Nobila Casă este într-o situaţie grea. Nu este numai vina 
ta, a fost război, a urmat conflictul din Coreea, apoi Suezul... Şi 
am avut câţiva ani parte de Joss rău. Vor trece ani până vom fi 
în siguranţă. Dacă Quillan Gornt, sau oricare din cei douăzeci de 
duşmani ar şti măcar jumătate din adevăr, dacă ar şti ce mult 
ne-am înglodat în datorii, ne-am îneca în propriile noastre 
acţiuni fără valoare într-o săptămână. 

— Acţiunile noastre sunt bune... nu sunt fără valoare. 
Exagerezi ca de obicei. 

— Valorează douăzeci de cenți la dolar pentru că nu avem 
capital suficient, nu avem îndeajuns bani lichizi, şi suntem în 
pericol de moarte. 

— Prostii. 

— Oare? Vocea lui Dunross deveni tăioasă pentru prima oară. 
Rothwell-Gornt ar putea să ne înghită într-o lună dacă ar şti 
valoarea activului nostru, faţă de datoriile care ne presează. 

Bătrânul îl privise doar, fără să răspundă. Apoi spuse într-un 
târziu: 

— Este o situaţie temporară. De sezon şi temporară. 

— Prostii! Tu ştii foarte bine că îmi dai postul pentru că sunt 
singurul om care poate rezolva situaţia dezastruoasă lăsată de 
voi, de tine, de tata, şi fratele tău. 

— Da, pun rămăşag că tu poţi să rezolvi. Ăsta-i adevărul, 
izbucni Alastair înfuriat. Da. Tu ai moştenit, în mod cert, atât de 
mult din diavolul de Struan în sângele tău încât să-i poţi fi un 
urmaş pe măsura lui, dacă asta ţi-ai pus în minte. 

— Mulţumesc. Recunosc că nimic nu-mi va sta în cale. Şi 
pentru că asta e noaptea adevărurilor, pot să-ţi spun acum de ce 
m-aţi urât totdeauna, de ce propriul meu tată m-a urât şi el. 

— Poţi? 

— Da, pentru că am supravieţuit războiului şi fiul tāu nu, 
pentru că nepotul tău Linbar, ultimul din ramura Struanilor este 
un flăcău drăguţ, dar nu e bun de nimic. Da, eu am supravieţuit, 
dar bieţii mei fraţi nu, şi tatăl meu încă îmi mai reproşează şi 
acum asta. Este adevărat, nu-i aşa? 

— Da, spusese Alastair Struan. Da, mi-e teamă că este. 

— Mie nu mi-e teamă că e adevărat. Nu mi-e teamă de nimic. 
Bunica Dunross a avut grijă să nu-mi fie! 

— Heya, tai-pan, îl întâmpină în timp ce se deschise uşa 
liftului Claudia Chen, o asiatică plăcută, cu părul grizonat, între 
cinzeci şi şaizeci de ani ce stătea în spatele unui birou imens ce 
domina foaierul etajului douăzeci şi unu, şi slujea Nobila Casă 
de patruzeci şi doi de ani, douăzeci şi cinci de ani muncind în 
exclusivitate pentru tai-panii care s-au perindat unul după altul. 

— Neh hoh mah? Ce mai faceţi? 

— Ho, ho, îi răspunse el absent. Bine! apoi în engleză: A 
sunat Bartlett? 

— Nu, se încruntă ea. Doar la prânz trebuie să apară. Vrei să 
încerc să-l găsesc? 

— Nu. Dar ce e cu convorbirea mea cu Foster la Sydney? 

— Nu am reuşit încă. Nici convorbirea cu domnul MacsStruan 
la Edinburgh. Ai păţit ceva? întrebă ea, simţindu-i imediat 
starea de spirit. 

— Poftim? Oh, nu, nimic! 

Încercă să-şi arunce povara de pe umeri, trecu pe lângă 
biroul ei intrând în propriul lui birou, de unde se vedea portul. 
Se aşeză într-un fotoliu comod lângă telefon. Ea închise uşa şi se 
aşeză în apropierea lui cu carnetul de notițe pregătit. 

— Tocmai mi-am amintit de ziua în care am preluat funcţia. 

— Oh. Joss bun, tai-pan! 

— Da. 

— Joss bun, repetă ea, şi asta de mult timp. 

El râse. 

— Mult timp? Ca pentru patruzeci de vieţi. De fapt sunt de- 
abia trei ani, dar întreaga lume s-a schimbat şi înaintează atât 
de repede. Cum vor arăta oare următorii câţiva ani? 

— La fel, tai-pan. Am auzit că te-ai întâlnit cu domnişoara 
Casey Tcholok la intrarea principală. 

— Eh, cine ţi-a spus? întrebă el răstit. 

— E unul Dumnezeu, tai-pan. Nu pot să-mi dau în vileag 
sursele. Dar am auzit că te-ai uitat lung în ochii ei şi ea la fel în 
ochii tăi. Heya? 

— Prostii. Cine ţi-a vorbit de ea? 

— Noaptea trecută am sunat la hotel să văd dacă totul e în 
regulă. Şi directorul mi-a spus ce-au păţit cu ea. Ştiai că prostul 
ăla era să-i spună că nu mai au nici un loc în hotel? Huh, i-am 
spus că dacă ei împart doar apartamentul sau şi patul, sau nu 
împart nimic nu-i treaba noastră. Dar ne aflăm în 1963 şi 
timpurile moderne dau dreptul să se bucure de libertate în felul 
lui. Şi oricum este un apartament frumos, cu două intrări şi ca- 
mere separate. Şi, ce e mai important, sunt oaspeţii noştri. 
Claudia râse. Am tras câteva sfori... Ayeeyah, puterea, ce 
plăcută jucărie! 

— I-ai spus tânărului Linbar sau celorlalţi că K.C. este 
femeie? 

— Nu. La nimeni. Ştiam că tu ştii. Barbara Chen mi-a spus că 
domnul John tocmai telefonase în problema lui Casey Tcholok. 
Cum arată? 

— Bună de pat ar fi cuvântul potrivit, spuse el zâmbind. 

— Da, şi altceva? 

Dunross se gândi un moment, apoi zise: 

— E foarte atrăgătoare, frumos îmbrăcată, deşi mai sobră 
astăzi, cred că de hatârul nostru. Foarte sigură pe ea şi cu un 
ascuţit spirit de observaţie. A văzut că uşa din faţă era în unghi 
şi a întrebat de ce. Dunross luă un cuţitaş din fildeş de tăiat 

hârtie şi se jucă cu el. Lui John nu i-a plăcut mai deloc. Zicea că 
ar paria că este una din americancele acelea tulburătoare, care 
seamănă cu fructele din California: splendide când le priveşti, 
cărnoase, dar fără nici un pic de gust! 

— Săracul domnul John, oricât iubeşte el America, preferă... 
anumite privelişti din Asia! 

Dunross râse. 

— Cât de abil negociator este vom afla curând! Zâmbi! Am 
introdus-o neanunţată. 

— Pun rămăşag pe 50 HK că cel puţin unul din ei ştia 
dinainte că e femeie. 

— Phillip Chen sigur, dar vulpoiul ăsta bătrân nu le va spune 
celorlalţi. Pariez pe o sută că nici Linbar, Jaeques sau Andrew 
Gavallan n-au ştiut. 

— S-a făcut, spuse Claudia fericită: Poţi să-mi plăteşti chiar 
acum tai-pan. Am verificat foarte discret azi dimineaţă. 

— Ia din banii de cheltuieli mărunte, îi spuse el pe un ton 
acru. . 

— Îmi pare rău, ea întinse mâna. Rămăşagu-i rămăşag, tai- 
pan. 

Cu părere de rău, îi dădu bancnota roşie de 100 da dolari. 

— Mulţumesc. Pariez pe 100 că Casey Tcholok îi va da gata 
pe domnul Linbar, pe domnul Jacques şi Andrew Gavallan. 

— Ce mai ştii? o întrebă el bănuitor. Ei? 

— O sută? 

— De acord. 

— Excelent! spuse ea cu vioiciune, schimbând subiectul. Ce 
facem cu dineurile pentru domnul Bartlett? Meciul de golf şi 
excursia în Taipe? Bineînţeles, nu puteţi lua cu voi o femeie prin 
toate coclaurile alea. Să contramandez? 

— Nu, voi vorbi cu Bartlett, el va înţelege. Am invitat-o totuşi 
cu el la cursele de sâmbătă. 

___— Oh, atunci ne trebuie două locuri, fiindcă toate-s ocupate. 
Ii voi contramanda pe soţii Pang, ei nu se vor supăra. 

— Vrei să-i aşezi împreună la masa ta? 

Dunross se încruntă. 

— Ea să stea la masa mea, oaspete de onoare, iar pe el 
aşează-l lângă Penelope, oaspete de onoare. 

— Foarte bine. O voi suna pe doamna Dunross şi îi voi spune. 
Oh, şi Barbara, soţia domnului John, vrea să vorbească cu tine. 
Claudia oftă şi îşi aşeză cuta cheong-sam-ului ei albastru-închis. 

Domnul John nu a venit acasă noaptea trecută, ceea ce nu ar fi 
ceva ieşit din comun. Dar e ora 10 şi 10 şi nu pot să dau de el. 
Pare că nu a fost la Rugăciunile de Dimineaţă. 

— Da, ştiu. Deoarece noaptea trecută s-a ocupat de Bartlett, 
i-am spus că poate lipsi de la şedinţa de dimineaţă (Rugăciunile 
de Dimineaţă reprezentau mijlocul amuzant prin care membrii 
companiei Struan dădeau rapoarte la şedinţa zilnică de la ora 8 
pe care o avea tai-pan cu toţi directorii de la toate filialele 
companiei.) Nu e nevoie de el astăzi. Nu are nimic de făcut până 
la prânz, şi Dunross arătă de la fereastră către port. Se plimbă 
probabil cu barca lui, e o zi numai bună pentru vele. 

— Foarte cald, tai-pan, chiar şi pentru una ca iubita lui. 

— Fata asta e totdeauna foarte fierbinte, amărâtul de el! 
John o fi cu barca lui - sau în apartamentul lui Ming-Li. Ai 
încercat la ea? 

Claudia pufni din nas şi zise: 

— Tatăl tău obişnuia să spună că în gura închisă nu intră 
muşte. Cred că acum pot să-ţi spun că Ming-Li este iubita lui 
Numărul Doi de aproape două luni. Noua favorită se 
autodenumeşte Fragrant Flower - floare înmiresmată, şi ocupă 
unul din apartamentele lui tainice lângă Aberdeen Main Road. 

— Ah, pentru a putea ancora aproape. 

— Da, foarte aproape. O adevărată floare, o floare decăzută 
de la cabaretul Good Luck Dragon din Wan-chai. Dar nu ştia nici 
ea unde este domnul John. Nu le-a vizitat pe nici una dintre ele, 
deşi avea întâlnire la miezul nopţii cu domnişoara Floare 
Decăzută, după cum spune ea. 

— Cum ai aflat toate astea? întrebă el cu admiraţie. 

— Puterea, tai-pan, şi o reţea de relaţii construită timp de 
cinci generaţii. Cum altfel am fi supravieţuit, heya? râse pe 
înfundate. Sigur, dacă vrei povestea unui mic scandal adevărat, 
află că John Chen nu ştia că ea nu este fecioară, aşa cum pretin- 
deau ea şi traficantul, atunci când a avut-o pentru prima oară. 

— Ei? 

— Nu. El l-a plătit pe traficant... 

Unul din telefoane sună, Claudia ridică receptorul: 

— Vă rog, aşteptaţi un moment, apăsă pe butonul de oprire şi 
a continuat veselă pe acelaşi ton. 500 gheaţă, dolari americani, 
dar toate lacrimile ei, mărturiile ei nu erau decât prefăcătorie. 
Bietul băiat, aşa-i trebuie, eh, nu-i aşa, tai-pan? De ce e nevoie 
ca un om ca el, la vârsta lui, să vrea ca virginitatea să încurajeze 

principiul yang al superiorității bărbatului. Are doar 42 de ani, 
heya? 

Apăsă pe buton. 

— Biroul tai-panului, bună dimineaţa, spuse ea, politicos. 

Dunross o privi. Era amuzat, năucit şi uluit, ca de obicei, de 
sursele ei de informaţii, pline de culoare şi de alte virtuţi, ca şi 
de plăcerea ei în a afla secrete şi a le transmite altora. Dar 
numai membrilor clanului şi în special celor din cercul intim. 

— Un moment, vă rog! opri butonul. Inspectorul Armstrong 
ar dori să te vadă. Este jos cu inspectorul Kwok. Işi cere scuze 
că vine neanunţat şi te întreabă dacă poţi să le acorzi câteva 
clipe. 

— Ah, povestea cu armele. Poliţia noastră devine pe zi ce 
trece mai eficientă, remarcă el cu un zâmbet sec. li aşteptam 
după-amiază. 

La ora 7 dimineaţă primise un raport de la Phillip Chen, 
căruia îi telefonase unul din sergenţii de poliţie, o relaţie a lui 
Chen, care făcuse o razie. 

— Mai bine ai pune, Phillip, sursele noastre să afle cine e 
amestecat şi pentru ce, îi spusese el foarte îngrijorat. 

— Am făcut-o deja. E mai mult decât o coincidenţă că aceste 
arme se află în avionul lui Bartlett. 

— Ar putea fi foarte jenant să se constate că avem într-un fel 
sau altul vreo legătură cu toate acestea. 

— Da! 

O văzu pe Claudia acum aşteptând, cu răbdare. 

— Roagă-l pe Armstrong să mă scuze zece minute. Adu-i apoi 
sus. 

Făcu ce i se spuse. Apoi adăugă: 

— Dacă inspectorul Kwok a fost atât de repede introdus în 
afacerea asta, trebuie să fie ceva mult mai serios decât am 
crezut noi, heya, tai-pan? 

— Secţia Specială sau Serviciul Special de Informaţii trebuie 
să fie implicate imediat. Pun pariu că au fost deja contactate FBI 
şi CIA. E logic în cazul lui Brian Kwok, deoarece el este un 
camarad vechi de-al lui Armstrong şi unul dintre cei mai buni pe 
care îi au. 

— Da, aprobă mândră Claudia. Eeee, ce soţ minunat ar fi. 

— Cu condiţia să fie o fată din clanul Chen. Tot mai ai nevoie 
de putere, heya? 

Toată lumea ştia că Brian Kwok fusese pregătit pentru a 
deveni primul chinez inspector şef adjunct. 

— Sigur, o asemenea putere trebuie păstrată în familie! sună 
telefonul, răspunse ea. Da, îi voi comunica, mulţumesc! puse 
iritată telefonul în furcă. A sunat şeful grajdurilor 
guvernatorului să-ţi reamintească de cocteilul de la ora 18.00, 
ca şi când eu am uitat, al naibii. 

Dunross ridică receptorul unuia dintre telefoane şi formă un 
număr. 

— Weyyyyp? se auzi slab vocea servitoarei chinezoaice. Alo? 

— Chen tai-tai, spuse el la telefon în cantoneza lui perfectă. 
Cu doamna Chen, te rog, aici Dunross! aşteptă. Ah, Barbara, 
bună dimineaţa. 

— Oh, bună, lan. Ştii ceva de John? lartă-mă că te necăjesc, 
spuse ea. 

— Nici un necaz. Nu, nu ştiu nimic încă. Dar în clipa în care 
dau de el îi spun să te sune. Probabil că s-a dus devreme la pista 
de alergări pentru a o vedea la lucru pe Golden Lady. Ai 
încercat la Turf Club? 

— Da, dar ei nu-şi amintesc să-l fi văzut luând micul dejun 
acolo, iar programul este între orele 5 şi 6. Al dracului! E atât 
de imprudent. Ayeeyah, bărbaţii! 

— E probabil dus cu barca lui. Nu avea nimic de făcut aici 
până la prânz şi este o zi minunată pentru vele. Ştii cum e el, ai 
verificat unde a ancorat? 

— Nu am putut. lan, nu pot decât dacă mă duc acolo. Nu 
există telefon. Am oră la coafor şi pur şi simplu nu pot să o 
contramandez - tot Hong Kongul va fi la petrecerea ta diseară - 
nu pot să mă duc pe fugă la Aberdeen. 

— Trimite pe unul din şoferii tăi, spuse Dunross pe un ton 
sec. 

— Tang e liber azi şi am nevoie de Wu-chat, Ian. Chiar nu pot 
să îl trimit la Aberdeen - ar dura o oră şi între orele două şi 
patru sunt la un joc de mah-jong. 

— O să-l pun pe John să te sune. Asta va fi în jurul orei 
prânzului. 

— Nu mă întorc până cel mai devreme la cinci. Când voi da 
de al o să aibă de furcă cu mine, n-ai nici o grijă! Bine, 
mulţumesc, iartă-mă că te-am deranjat. Pa. 

— Pa! Dunross puse receptorul jos şi oftă. Mă simt ca o 
blestemată de soră de caritate. 

— Vorbeşte cu tatăl lui John, tai-pan, spuse Claudia Chen. 

— Am vorbit. O dată. Şi ajunge. Nu e numai vina lui John. 
Doamna aceea e în stare să exaspereze pe oricine! Zâmbi. Dar 
cred că tensiunea ei nervoasă s-a ridicat până la lună. De data 
asta pe John o să-l coste un inel cu smarald sau o jachetă de 
nurcă. 

Telefonul sună din nou. Claudia ridică receptorul. 

— Alo! Biroul tai-panului! Da? Oh! Veselia îi dispăru, şi se 
încruntă. Un moment, vă rog. Apăsă pe butonul de întrerupere. 
O convorbire particulară de la Hiro Toda din Yokohama, spuse 
ea. 

Dunross ştia ce simţea ea faţă de individ, ştia că îi ura pe 
japonezi şi detesta legătura Nobilei Case cu aceştia. Nu le 
putuse ierta nici el niciodată japonezilor ce au făcut şi în Asia în 
timpul războiului. Acelora pe care i-au învins. Celor lipsiţi de 
apărare. Bărbaţi, femei şi copii. Lagărele şi uciderile inutile. Cât 
priveşte pe soldaţi, el nu avea nici o răfuială cu ei. Deloc. 
Războiul e război. 

Războiul lui personal fusese împotriva germanilor. Dar 
războiul Claudiei avusese loc aici, în Hong Kong, în timpul 
ocupaţiei japoneze. Fiindcă era eurasiatică nu o expediaseră în 
lagăr cu europenii civili. Ea, sora ei şi fratele ei încercaseră să 
ajute prizonierii de război, cu alimente şi medicamente pe care 
le strecurau în lagăr. Kampetai, poliţia militară japoneză, a 
prins-o. După aceea nu a mai putut avea copii. 

— Să spun că eşti plecat? întrebă ea. 

— Nu. 

Cu doi ani în urmă Dunross investise un capital uriaş la Toda 
Shipping Industries din Yokohama pentru două vapoare uriaşe 
pentru a reface flota companiei Struan, distrusă în război. A ales 
acest şantier naval japonez pentru că producea nave de cea mai 
bună calitate, oferea condiţiile financiare cele mai bune, garanta 
livrarea şi avea toate acele calităţi pe care şantierele britanice 
nu le aveau. Şi pentru că ştia că venise timpul să uite. 

— Bună Hiro, îl salută el pe acel om la care ţinea. Bucuros să 
te aud. Cum e în Japonia? A 

— Scuză-mă, te rog, că te-am întrerupt, tai-pan. În Japonia e 
bine, deşi prea cald şi umed. Nici o schimbare. 

— Cum merge cu vapoarele mele? 

— Perfect, tai-pan. Totul este cum ne-am înţeles. Vroiam 
doar să îţi spun că vin la Hong Kong sâmbătă dimineaţa într-o 

călătorie de afaceri. O să rămân în timpul weekend-ului, apoi 
plec la Singapore şi Sydney. Voi fi înapoi în timp util pentru a 
încheia socotelile în Hong Kong. Îţi menţii dorinţa de a veni la 
Yokohama pentru ambele lansări? 

— Da. Categoric. La ce oră ajungi sâmbătă? 

— La 11.10, cu Japan Air Line. 

— Trimit o maşină să te aştepte. Nu vrei să vii direct la 
Happy Valley, la curse? Ai putea lua prânzul cu noi, după aceea 
maşina mea o să te ducă la hotel. Stai la Victoria şi Albert? 

— De data aceasta la Hilton, de pe partea din Hong Kong. 
Tai-pan, scuză-mă, te rog, nu vreau să te osteneşti prea tare 
pentru mine. Îmi pare rău. 

— Nu-i nimic. Trimit un om să te aştepte. Probabil pe Andrew 
Gavallan. 

_ — A, foarte bine. Mulţumesc tai-pan. Aştept să te văd curând. 
Imi pare rău de deranj. 

Dunross puse receptorul jos. Mă mir de ce o fi sunat, care o 
fi motivul adevărat? se întrebă el. Hiro Toda, directorul general 
al celui mai dinamic complex de construcţii navale din Japonia, 
nu face niciodată nimic precipitat sau nepremeditat. Dunross se 
gândi la încheierea afacerilor lor cu vapoare şi la cele trei rate, 
fiecare de câte două milioane, a căror scadenţă iminentă era la 
1, 11 şi 15 septembrie, iar lichidarea în 19 zile. În total 12 mili- 
oane dolari americani pe care nu îi avea pentru moment. Şi nici 
contractul de navlosire semnat de care era nevoie pentru a 
garanta împrumutul de la bancă nu-l avea încă. 

— Nu-i nimic, spuse el detaşat, totul o să fie bine. 

— Pentru ei da, spuse Claudia. Ştii că nu am încredere în ei, 
tai-pan. În nici unul din ei. 

— Nu poţi să-i învinuieşti Claudia. Nu fac decât să încerce să 
împlinească economic, ceea ce nu au reuşit să rezolve militar. 

— Scoţând pe toţi de pe pieţele mondiale. 

— Muncesc mult. Realizează profituri şi ne vor îngropa, dacă 
îi lăsăm, privirea i se aspri. Dar, în definitiv, Claudia, scarmănă 
un englez sau un scoţian şi dai de un pirat. Dacă suntem aşa 
proşti ca să îngăduim aşa ceva, merităm să ne scufundăm. Nu 
despre asta e vorba în Hong Kong? 

— De ce ajutăm inamicul? 

— Ei au fost pe vremuri inamicul! spuse el cu blândeţe. Dar 
rivalitatea ţine de numai de 20 şi ceva de ani, iar legătura 
noastră cu ei a început cu o sută de ani ia urmă. Nu am fost noi 

primii neguţători în Japonia? Nu Struan Cotoroanţa ne-a 
cumpărat primul teren oferit la vânzare în Yokohama în anul 
1860? Nu a poruncit ea ca aceasta să fie baza Struanilor pentru 
a se forma triunghiul China - Japonia - Hong Kong? 

— Da, tai-pan, dar nu ere... 

— Nu, Claudia, am făcut o sută de ani afaceri cu clanul Toda, 
Kasigi, Toranaga, şi chiar în momentul acesta şantierele Toda 
sunt foarte importante pentru noi. 

Telefonul sună din nou. Tot ea răspunse. 

— Da, o să-i sun eu! apoi către Dunross: Furnizorul pentru 
petrecerea ta din seara asta. 

— Care-i problema? 

— Nici una, tai-pan, se tânguie doar. Totuşi e a două- 
sprezecea aniversare a căsătoriei lui tai-pan. Tot Hong Kongul 
va fi acolo şi tot Hong Kongul va trebui să fie cât mai bine 
dispus! din nou sună telefonul. Ah, bine! Fă-mi legătura... E Bill 
Foster din Sydney. 

Dunross ridică receptorul. 

— Bill... nu, ai fost cap de listă. Ai încheiat deja afacerea cu 
Woolara Properties? Ce ne împiedică?... Nu-mi pasă de asta, se 
uită la ceas. La voi este trecut de douăsprezece. Sună-i imediat 
şi oferă-le în plus cincizeci de cenți australieni la fiecare 
acţiune. Oferta e bună până la încheierea bursei astăzi. Du-te 
imediat la bancă în Sydney şi spune-le să ceară rambursarea 
integrală a împrumuturilor la închiderea bursei astăzi. Nu pot 
mai puţin, au întârziat deja treizeci de zile. Vreau să preiau 
controlul acestei companii. Fără ea noua noastră comandă 
pentru vasul de transport va cădea şi va trebui să luăm totul de 
la început. Ia avionul de joi, zborul Quantas 543. Aş vrea să fii 
aici pentru o şedinţă, puse receptorul jos. Adu-l pe Linbar sus 
imediat după întâlnirea lui cu Tcholok. Rezervă-i un loc la zborul 
Quantas 716 pentru Sydney vineri dimineaţă. 

— Da, tai-pan. Claudia făcu o notă şi îi înmână o listă. Astea 
sunt întâlnirile pentru azi. 

Privi lista. Patru şedinţe cu consiliile câtorva filiale în 
dimineaţa aceea: Golden Ferry la 10.30, Struan Motor Imports 
din Hong Kong la 11, Chong-Li Foods la 11,15 şi Kowloon 
Investments la 11.30. Dejun cu Lincoln Bartlett şi domnişoara 
Casey Tcholok de la 12.40 până la 14.00. Mai multe şedinţe de 
consiliu după-amiază. Peter Marlowe la 16.00, Phillip Chen la 
16.20, cocteil la 18.00 cu guvernatorul, petrecerea de 

aniversare începe la 20.00, o notă să nu uite să îl sune pe 
Alastair Struan în Scoţia la ora 11.00 şi să sune în timpul zilei 
cel puţin alte 15 persoane din toată Asia. 

— Marlowe? întrebă el. 

— E un scriitor, stă la Vic - aminteşte-ţi, a cerut o întâlnire 
acum o săptămână. Se informează pentru a scrie o carte despre 
Hong Kong. 

— Ah, da, tipul care a făcut parte din Forţele aeriene 
britanice. 

— Da. Vrei să-l contramandez? 

— Nu. Menţine totul cum am stabilit, Claudia! scoase din 
buzunarul de la spate un bloc notes subţire, din piele neagră, şi 
îi dădu câteva foi ce conţineau note stenografiate. lată câteva 
telegrame şi telexuri de trimis imediat şi note pentru diverse 
şedinţe de consiliu. Fă-mi legătura cu Jen în Taipe, apoi 
Havergill la bancă, şi vezi ce mai e pe listă. 

— Da, tai-pan. Am auzit că Havergill se va retrage. 

— Minunat. Cine va prelua? 

— Încă nu ştie nimeni. 

— Să sper că va fi Johnjohn. Pune-ţi spionii la treabă. Pe o 
sută că aflu înaintea ta. 

— S-a făcut. 

— Bine. Dunross întinse mâna şi spuse cu un glas mieros: 
Poţi să-mi plăteşti de pe acum. E Johnjohn. 

— Cum? se holbă ea. 

— Am decis azi noapte, toţi directorii. I-am rugat să nu spună 
nimănui până azi la ora 11.00. 

Cu părere de rău, scoase hârtia de 100 de dolari şi i-o dădu. 

— Ayeeyah, tineam aşa de mult la hârtia asta. 

— Mulţumesc, spuse Dunross şi o împături. Şi mie îmi place 
tot aşa de mult. 

Cineva bătu la uşă. 

— Da, spuse el. 

Sandra Yi, secretara lui particulară, deschise uşa. 

— Scuză-mă, tai-pan, dar bursa a crescut cu două puncte şi 
Holdbrook e pe linia doi. 

Allan Holdbrook era şeful propriei companii specializate în 
bursă. Dunross apăsă pe butonul de pe linia doi. 

— Claudia, imediat după ce termin, adu-l pe Armstrong. 

Ea se retrase cu Sandra Yi. 

— Da, Alan? 

— 'Neaţa tai-pan. Întâi: aici circulă tot mai des zvonul că noi 
vom face o ofertă pentru a prelua controlul asupra lui Asian 
Properties. 

— Probabil lansat de Jason Plumm pentru a-şi ridica acţiunile 
înaintea reuniunii anuale. Ştii doar ce ticălos şi abil este. 

— Acţiunile noastre au crescut cu 10 cenți, poate datorită 
acestui lucru. 

— Bine. Cumpără-mi imediat 20.000. 

— Cu acoperire? 

— Bineînţeles. 

— Bine. Acum al doilea zvon: am fi încheiat o afacere de 
milioane de dolari cu Par-Con Industries, o expansiune imensă. 

— Născociri, fantezii, spuse Dunross liniştit, întrebându-se 
enervat cum s-a scurs secretul. 

Se presupune că numai Phillip Chen, iar la Edinbourgh, 
Alastair Struan şi bătrânul Sean MacStruan ştiau de iniţiativa de 
a falimenta Asian Properties. lar despre afacerea Par-Con, care 
era strict secretă, cunoştea numai Curtea internă. 

— Trei: cineva cumpără în număr mare acţiuni de-ale 
noastre. 

— Cine? 

— Nu ştiu. Dar se întâmplă ceva necurat, tai-pan. Felul în 
care acţiunile noastre au scăzut luna trecută... Nu cunosc nici 
un motiv în afară de un cumpărător sau mai mulţi. La fel cu 
Rothwell-Gornt. Am auzit că un bloc de 200.000 a fost cumpărat 
de cineva din SUA. 

— Află cine. 

— Doamne, aş vrea să ştiu cum. La Bursă e foarte mare 
agitaţie şi tensiune. O grămadă de bani chinezeşti se flutură pe 
acolo. Se încheie o groază de mici afaceri - câteva acţiuni aici, 
câteva colo, dar înmulţite cu o sută de mii sau aşa ceva - bursa e 
pe cale să explodeze ori sa se ridice serios. 

— Bine. Atunci vom face un masacru. Sună-mă înaintea 
închiderii bursei. Mulţumesc Alan... Puse receptorul jos, 
simţindu-şi transpiraţia pe spate. La dracu! exclamă el. Ce naiba 
se întâmplă? 

În anticameră, Claudia Chen aranja câteva hârtii împreună 
cu Sandra Yi, nepoata ei din partea mamei, 27 de ani, drăguță, o 
plăcere s-o priveşti, cu o minte de calculator. Claudia se uită la 
ceas şi îi spuse în cantoneză: 

— Inspectorul Brian Kwok este jos, dragă soră, de ce nu-l 
aduci sus? După şase minute. 

— Ayeeyah, da, surioară mai mare! 

Sandra Yi îşi verifică în grabă machiajul şi plecă în fugă. 
Claudia zâmbi, şi gândi că Sandra Yi ar fi o alegere perfectă 
pentru Brian Kwok. Veselă se aşeză în spatele biroului şi începu 
să bată telexurile. Tot ce trebuia făcut s-a făcut, îşi spuse ea. Ba 
nu; tai-pan a mai spus ceva... ce-o fi fost oare? A, da. Formă 
numărul ei de acasă. 

— Weyyyyy, spuse amaha ei, Ah Sam. 

— Ascultă Ah Sam, spuse ea în cantoneză, nu cumva Fung, 
cea de-a treia îngrijitoare la closet e vară de-a treia cu tine? 

— Ba da, Mamă, răspunse Ah Sam, folosind formula de 
politeţe chineză ca de la servitor la stăpân. Dar e vară de-a 
patra din ramura Fung-tat, nu din ramura Fung-Sam care ea 
mea. 

— Nu-i nimic Ah Sam, telefonează-i şi află tot ce poţi despre 
doi diavoli de străini din Ţara Muntelui de Aur. Stau în 
apartamentul Fragrant Spring! îi spuse cu răbdare numele pe 
litere, adăugând delicat: Am auzit că au deprinderi curioase la 
pat. 

— Ayeeyah, dacă cineva poate afla, aceasta este Fung. Ha! 
Ce fel de deprinderi? 

— Ciudate, Ah Sam. Acum fii serioasă, micuță gură spartă! 
zâmbi şi închise telefonul. 

Uşile liftului se deschiseră şi Sandra Yi îi aduse pe cei doi 
ofiţeri de poliţie, apoi plecă deşi n-ar fi vrut s-o facă. Brian Kwok 
o privi cum se îndepărtează. Avea 39 de ani, înalt pentru un 
chinez, peste 1,80, foarte arătos, cu păr negru albăstrui. Ambii 
bărbaţi erau în haine civile. Claudia, politicoasă, discută cu ei 
puţin, dar în momentul în care văzu că s-a stins beculeţul pe 
linia doi, îi conduse înăuntru, închizând uşa. 

— Îmi pare rău că am venit fără să te anunţăm, spuse 
Armstrong. 

— Nici o problemă, Robert. Arăţi obosit. 

— O noapte grea. Din pricina cazurilor de delincvenţă din 
întregul Hong Kong, spuse Armstrong liniştit. Cei răi mişună 
peste tot, iar sfinţii sunt crucificaţi. 

Dunross zâmbi şi îşi întoarse apoi privirea spre Kwok: 

— Cum îţi merge, Brian? 

Brian Kwok îi răspunse cu un zâmbet: 

— Mulţumesc, Ian, foarte bine. Acţiunile la bursă cresc şi am 
câţiva dolari în bancă. Maşina mea Porsche nu s-a făcut încă 
bucăţi, iar doamnele sunt doamne. 

— Mulţumesc lui Dumnezeu pentru toate astea. Urci pe 
munte duminică? 7 

— Dacă pot s-o pun la punct pe Lulu. li lipseşte un racord 
hidraulic lateral. 

— Ai încercat la magazinul nostru? 

— Da. Fără succes, tai-pan. Cum o mai duci? 

— Depinde. Trebuie să merg la Taipe duminică după-amiază. 
Dacă o să am timp o să merg. Am făcut demersurile. Ce mai face 
Serviciul de Informații? 

Brian Kwok zâmbi: 

— Se străduieşte ca să-şi câştige existenţa. 

S.I. era un departament complet independent, în cadrul 
Secţiei speciale de elită, semisecretă, responsabilă pentru 
prevenirea şi depistarea activităţilor subversive din colonie. 
Avea propriile sale mijloace secrete, fonduri secrete şi 
împuterniciri. Răspundea numai în faţa guvernatorului. 

Dunross se lăsă pe spate în fotoliu şi întrebă: 

— Despre ce e vorba? 

Sunt sigur că ştii despre ce e vorba, spuse Armstrong. Este 
vorba de armele din avionul lui Bartlett. 

— A, da, am auzit în dimineaţa aceasta, spuse el. Cu ce vă 
pot ajuta? Aveţi idee la ce ar fi servit şi unde trebuiau să 
ajungă? Cine le-a trimis? Aţi prins doi oameni? 

Armstrong oftă. 

— Da, sunt mecanici autentici, amândoi antrenați de fostele 
forţe aeriene naționaliste. Fără antecedente, deşi sunt 
suspectaţi ca fiind membri ai grupurilor secrete ale triadelor. 
Amândoi sunt aici din timpul exodului din '49. Apropo, putem 
păstra secretul acestei afaceri între noi trei? 

— Dar superiorii voştri? 

— Vreau să-i implic şi pe ei - dar păstrează totul doar pentru 
urechile tale. 

— De ce? 

— Avem motive să credem că armele sunt destinate unei 
persoane din cadrul companiei Struan. 

— Cine? întrebă Dunross răstit. 

— Să-ţi spun în mod confidenţial? 

— Da. Cine e? 

— Cât de multe ştii despre Lincoln Bartlett şi Casey Tcholok? 

— Avem un dosar detaliat despre el - nu şi despre ea. Il 
vreţi? Pot să vă dau o copie, dar şi asta trebuit păstrat 
confidential. 

— Sigur. Ne-ar fi de mare folos. 

Dunross apăsă butonul interfonului. 

— Da, sir? întrebă Claudia. 

— Fă o copie de pe dosarul Bartlett şi dā-l inspectorului 
Armstrong când pleacă. 

Dunross închise interfonul. 

_ — Atunci nu-ți mai răpim din timp, spuse Armstrong. 
Intotdeauna faceţi dosare clienților potenţiali? 

— Nu. Dar vrem să ştim cu cine facem afaceri. Dacă afacerea 
cu Bartlett se realizează ar putea însemna milioane pentru noi, 
pentru el, o mie de noi locuri de muncă în Hong Kong, depozite 
imense şi o foarte largă expansiune - dar şi cu un mare risc 
pentru noi. Toţi oamenii de afaceri fac o declaraţie financiară, 
confidențială - poate noi suntem puţin mai minuţioşi. Pariez cu 
tine pe 50 de dolari contra unui ac de pălărie de damă rupt că şi 
el mi-a făcut mie un dosar. 

— Nu are nici un fel de legături cu lumea interlopă? 

Dunross rămase încremenit. 

— Mafia? Doamne sfinte, nu, în nici un chip. Pe de altă parte, 
dacă Mafia ar încerca să intre aici, nu ar trimite la graniţă doar 
zece puşti M 14, două mii de gloanţe şi o ladă cu grenade. 

— Informaţia ta e a dracului de bună, îl întrerupse Brian 
Kwok. Al dracului de bună. Noi tocmai am terminat, acum o oră, 
de desfăcut pachetele cu materiale. Cine e informatorul tău? 

— Tu ştii că nu există secrete în Hong Kong. 

— În zilele noastre nu poţi avea încredere nici în propriii tăi 
poliţişti. 

— Mafia ar trimite în mod sigur un vapor cu de douăzeci de 
ori mai multe puşti, în plus şi automate, în stil american. Dar 
Mafiei i s-ar înfunda aici, orice ar face. Ea nu ar putea niciodată 
să înlocuiască triadele noastre. Nu, nu poate fi Mafia - doar 
cineva din partea locului. Cine ţi-a şoptit despre încărcătura 
aceea, Brian? 

— Poliţia de la aeroportul din Tokyo, spuse Kwok. Unul din 
mecanicii lor făcea un control de rutină - îi ştii cât sunt de 
minuţioşi. A raportat superiorilor săi, poliţia ne-a raportat nouă, 
iar noi am spus să-l lase să plece. 

— În acest caz, intraţi în legătură cu FBI şi CIA, să verifice în 
Honolulu sau la Los Angeles. 

— Ai parcurs planul de zbor? 

— Sigur, E evident. Dar de ce cineva din compania Struan? 

— Amândouă lichelele au spus... Armstrong îşi scoase 
agenda şi citi: întrebarea noastră a fost: Unde trebuia să duceţi 
pachetele? Amândoi au răspuns la fel, deşi exprimându-se 
diferit: La depozitul 15, urma să punem pachetele în 
compartimentul 7, în spate. 

Se uită la Dunross. 

— Asta nu demonstrează nimic. Noi facem cele mai mari 
operaţiuni de depozitare din Kai Tak. Doar pentru că urmau să 
ducă pachetele într-unul din depozitele noastre nu 
demonstrează nimic, decât că sunt descurcăreţi. Avem atât de 
multă marfă care intră acolo, încât n-ar fi dificil să intre şi un 
camion străin. Dunross se gândi o clipă. Magazia 15 este exact 
la ieşire, plasată perfect, se îndreptă spre telefon. Voi pune 
oamenii mei de la pază să se intereseze chiar ac... 

— Nu, te rog, mai aşteaptă puţin. 

— De ce? 

— Următoarea noastră întrebare, continuă Armstrong, a fost 
cine v-a angajat? Evident, au dat nume fictive şi descrieri false 
şi au negat totul, însă în curând vor dori să coopereze mai mult 
cu noi, şi Armstrong zâmbi uşor. Unul dintre ei a spus totuşi 
atunci când un poliţist i-a răsucit puţin urechea, figurat vorbind 
sigur - citi din agendă - Lăsaţi-mă în pace, am prieteni foarte 
importanţi. Nu ai nici un prieten pe lumea asta, îi replică ser- 
gentul. Poate, dar prea Onorabilul Tsu-yan are, şi Casa Chen 
are. 

Se lăsă o tăcere apăsătoare, lungă. Aşteptau. Blestematele 
astea de arme, gândi Dunross furios, dar faţa îi rămase calmă, 
mintea ageră. 

— Avem peste o sută de Chen care lucrează pentru noi, rude 
şi neînrudiţi cu noi. Chen este un nume tot atât de comun ca şi 
Smith. 

— Şi Tsu-yan? întrebă Brian Kwok. 

Dunross ridică din umeri. 

— E şi director la Struan, dar şi la Blacs, al băncii Victoria şi 
al altor patruzeci de companii, unul din cei mai bogaţi oameni 
din Hong Kong, dar şi un nume pe care-l întâlneşti oriunde în 
Asia. La fel ca şi Casa Chen. 

— Ştii că e suspectat ca având o funcţie înaltă în ierarhia 
triadei - în special în Junghiul Verde? întrebă Brian Kwok. 

— Oricare om important din Shanghai poate fi considerat 
suspect. Doamne sfinte, Brian, tu ştii că Ciang Kai-şi a fost 
bănuit că a predat Shanghaiul celor de la Junghiul Verde cu ani 
în urmă ca proprietate exclusivă dacă i-ar fi sprijinit campania 
din nord împotriva dictatorilor militari? Nu este Junghiul Verde 
totuşi, mai mult sau mai puţin, o societate oficială secretă 
naționalistă? 

— De unde şi-a făcut Tsu-yan averea, lan? spuse Brian Kwok. 
Prima sa avere? 

— Nu ştiu. Spune-mi tu, Brian. 

— A realizat-o în timpul războiului din Coreea, făcând 
contrabandă cu penicilină, medicamente şi petrol - dar mai ales 
cu penicilină - pentru comunişti. Înainte de Coreea toată averea 
lui era o fâşie de pânză legată în jurul şalelor şi o ricşă stricată. 

— Astea sunt numai zvonuri, Brian. 

— Compania Struan a făcut şi ea avere. 

— Da. Dar ar fi într-adevăr nechibzuit să se susţină că am 
reuşit făcând contrabandă - oficial sau în secret, spuse Dunross 
calm. Ar fi total lipsit de rațiune. 

— Nu aţi făcut aşa? 

— Struan a început cu o mică contrabandă acum peste 120 
de ani, după cum se zvoneşte, dar era o profesie onorabilă pe 
atunci şi nicidecum împotriva legii britanice. Noi suntem dintre 
capitaliştii care respectă legile şi pe comercianții care fac negoţ 
cu China, de aceea dăinuim de ani. 

Brian Kwok nu zâmbi. 

— Mulţi spun că o parte din penicilina lui nu era bună. Era 
de o foarte proastă calitate. 

— Dacă aşa era, dacă ăsta e adevărul, atunci, Brian te rog, 
arestează-l, spuse Dunross rece. Personal cred că şi acesta e un 
zvon răspândit de concurenţii săi invidioşi. Dacă ar fi fost 
adevărat, ar fi plutit în golf împreună cu ceilalţi care au 
încercat, sau ar fi fost pedepsiţi ca Wong Pulbere Stricată. 

Se referi la un contrabandist din Hong Kong care vânduse o 
cantitate foarte mare de penicilină alterată în timpul războiului 
din Coreea, investindu-şi averea în acţiuni şi pământ în Hong 
Kong. In şapte ani a devenit foarte bogat. Apoi, anumite triade 
din Hong Kong au primit ordinul să-i plătească toate vechile 
poliţe. În fiecare săptămână, câte unul din membrii familiei sale 

dispărea sau murea. Prin înecare, prin accident de maşină, 
strangulare, otrăvire sau înjunghiere. Nici un asasin nu a fost 
prins vreodată. Masacrul a durat 17 luni şi 3 săptămâni, iar apoi 
a încetat. Numai el şi unul din nepoţii lui, pe jumătate arierat, 
au supravieţuit. Trăiesc şi azi, închişi ca într-o vizuină, în acelaşi 
vast apartament pe vremuri luxos, cu un servitor şi un bucătar, 
într-o atmosferă de teroare, păziţi zi şi noapte. Nu ies niciodată 
din casă, ştiind că nici un paznic, şi nici o sumă de bani nu ar 
putea împiedica aplicarea inexorabilă a sentinţei, care fusese 
publicată într-o casetă mică dintr-un ziar local chinez: „Wong 
Pulbere Stricată va fi pedepsit, el şi tot neamul lui”. 

— Robert şi cu mine, spuse Brian Kwok, l-am interogat o dată 
pe acel băiat bolnav mintal. 

— Da? 

— Da. Groaznic. Fiecare uşă e închisă cu lacăte şi lanţuri, 
fiecare fereastră acoperită de scânduri bătute în cuie. Doar 
câteva găuri ici şi colo. Nu ieşise din casă de când începuse 
masacrul. Locul mirosea urât. Doamne ce urât mirosea! 
Bătrânul nu face nimic altceva decât să joace dame cu nepotul 
lui şi să privească la televizor. 

— Şi aşteaptă, spuse Armstrong. Va veni şi ziua lor o dată. 
Nepotul lui trebuie să aibă şase sau şapte ani acum. 

— Cred că ceea ce spui confirmă punctul meu de vedere, 
spuse Dunross. Tsu-yan nu este ca acesta şi n-a fost niciodată. Şi 
ce posibile foloase ar avea Tsu-yan din câteva puşti M 14. Dacă 
ar fi vrut, cred că ar fi putut aduna jumătate din armata 
naționalistă şi un batalion de tancuri. 

— In Taiwan, dar nu în Hong Kong. 

— İn negocierile voastre cu Bartlett, Tsu-yan a fost vreodată 
implicat? întrebă Armstrong. 

— Da. A fost la New York o dată şi la Los Angeles, ca 
reprezentant al nostru. De fiecare dată cu John Chen. Ei au 
iniţiat acordul între Compania Struan şi Par-Con Industries care 
urmează să fie finalizat - sau abandonat - aici, luna aceasta. L- 
au invitat oficial pe Bartlett la Hong Kong în numele meu. 

Armstrong se uită la colegul său chinez. Apoi spuse: 

— Când a fost asta? 

— Acum patru luni. A durat atât pentru ca ambele părţi să 
aibă timp să pregătească toate detaliile. 

— John Chen, eh? spuse Armstrong. El e, în mod sigur. Casa 
Chen. 


87 


— Ştii că John nu e genul, spuse Dunross. Nu are nici un 
motiv să se implice într-o asemenea afacere. Trebuie să fie doar 
o coincidenţă. 

— Mai e încă o coincidenţă curioasă, zise Brian Kwok. Şi Tsu- 
yan şi John Chen cunosc un american, pe nume Banastasio. 
Oricum, amândoi au fost văzuţi în compania lui. Îţi spune ceva 
numele acesta? 

— Nu. Cine e? 

— Un escroc de primă mână, suspectat a fi gangster. 

— Este de asemenea bănuit a avea strânse legături cu una 
din familiile Cosa Nostra. Vincenzo Banastasio. 

Dunross se încruntă. 

— Ai spus au fost văzuţi în compania lui? Dar cine i-a văzut? 

— PBl-ul. 

Tăcerea deveni mai apăsătoare. Armstrong căută o ţigară în 
buzunar. Dunross îi împinse tabachera de argint. 

— Serveşte-te! 

— Mulţumesc, nu. Nu trebuie să... Am făcut-o automat. Nu 
mai fumez de câteva săptămâni. E ucigător! apoi adăugă, 
începând să uite de dorinţa de a fuma. FBl-ul ne-a transmis 
nouă informaţia pentru că Tsu-yan şi domnul John Chen sunt 
persoane atât de importante aici. Ne-au cerut să fim cu ochii pe 
ei. 

Dunross îşi aminti brusc remarca lui Foxwell despre un 
capitalist de seamă care era în secret comunist şi pe care îl 
urmăreau în Sinclair Towers. Hristoase, se gândi el, Tsu-yan are 
acolo un apartament. Şi John Chen la fel. În mod sigur, nici unul 
din ei nu poate avea legături cu comuniştii. 

— Sigur, contrabanda cu heroină este o mare afacere, spuse 
Armstrong pe un ton ferm. 

— Ce vrei să spui, Robert? 

— Finanţarea contrabandei cu droguri necesită uriaşe sume 
de bani. Acestea nu pot veni decât de la bănci sau bancheri, în 
secret, bineînţeles. Tsu-yan este membru în consiliul de 
administraţie al mai multor bănci. La fel şi domnul Chen. 

— Robert, ia-o mai încet cu asemenea afirmaţii, zise Dunross 
enervat. Tragi concluzii foarte periculoase fără să ai nici cea mai 
mică dovadă. Îmi închipui că pentru aşa ceva poţi fi dat în 
judecată, şi nu aş dori-o. . 

— Ai dreptate, scuze. Imi retrag afirmaţiile. Totuşi, comerţul 
cu droguri e o mare afacere, iar aici, în Hong Kong, negoţul 

acesta se face pe scară largă, îndeosebi pentru piaţa americană. 
Oricum, voi afla eu cine sunt ticăloşii ăştia de la noi. 

— Astă-i lăudabil. Iar din partea Companiei Struan şi a mea, 
ai tot sprijinul. Şi eu detest contrabanda. 

— Oh, eu nu urăsc contrabanda, tai-pan, nici pe con- 
trabandişti. Face parte din viaţă. E doar un alt fel de afacere - 
ilegală desigur - dar totuşi afacere. Mi s-a dat misiunea de a afla 
cine sunt tai-panii. Este o chestiune de satisfacţie personală, 
asta-i tot. 

— Dacă doreşti să fii ajutat, e suficient să-mi ceri. 

— Mulţumesc! Armstrong se ridică de pe scaun cu un aer 
plictisit. Inainte de a pleca, aş vrea să îţi mai spun vreo două 
coincidenţe. Când numele lui Tsu-yan şi cel al lui Chen de la 
Nobila Casă au fost pronunţate azi dimineaţa, ne-am gândit că 
ar fi fost bine să avem o discuţie cu ei imediat, dar, la scurt timp 
după ce am găsit armele, Tsu-yan a luat primul avion spre 
Taipe. Curios, nu-i aşa? 

— El aleargă încoace şi încolo tot timpul, zise Dunross, însă 
îngrijorarea sa crescuse. Tsu-yan era aşteptat la petrecerea lui 
în seara aceea, ar fi fost extraordinar să nu apară. 

Armstrong dădu din cap. 

— Se pare că a fost o hotărâre luată în ultimul moment - fără 
rezervare, fără bilet, fără bagaje, doar câţiva dolari strecuraţi pe 
sub tejghea şi unul dintre cei cu loc a rămas pe dinafară, iar el a 
primit locul. Nu avea la el decât o servietă. Curios, nu? 

Brian Kwok zise: 

— Nu avem nici o speranţă că taiwanezii îl vor extrăda. 

Dunross îl privi atent, apoi se uită din nou la Armstrong cu 
ochii săi fermi, străvezii ca gheaţa mării. 

— Spuneai că sunt două coincidenţe. Care este cea de-a 
doua? 

— Nu reuşim să-l găsim pe John Chen. 

— Ce spui? 

— Nu e acasă, nici la iubita lui, nici în alte locuri pe care le 
frecventează. Îl urmărim, din când în când, şi pe el şi pe Tsu- 
yan, de câteva luni, de când ne-a informat FBl-ul. 

Liniştea se aşternu din nou. 

— Aţi controlat ambarcaţiunea lui? întrebă Dunross, ştiind 
sigur că o făcuseră. 

— Este la locul ei, ancorată, de ieri nu a mai ieşit în larg. N-a 
mai fost nici tânărul lui ajutor. 

— O fi la terenul de golf? 

— Nu, nu e acolo, spuse Armstrong. Nici la hipodrom. N-a 
fost la antrenament, deşi era aşteptat, ne-a spus antrenorul. A 
plecat, a dispărut, a fugit. 


Ora 11.13. 


În sala de consiliu domnea o linişte ciudată. 

— E ceva în neregulă? întrebă Casey. Cifrele sunt foarte 
clare. 

Cei patru bărbaţi din jurul mesei se uitară la ea. Andrew 
Gavallan, Linbar Struan, Jaoques deville şi Phillip Chen, toţi 
membri ai Consiliului de administraţie intern. 

Andrew Gavallan avea 47 de ani şi era înalt şi slab. Privi la 
teancul de hârtii din faţa lui. Dew neh loh moh pe toate femeile 
băgate în afaceri, îşi spuse supărat. 

— Poate că ar fi mai bine să discutăm cu domnul Bartlett, 
spuse el jenat, neînţelegând încă foarte bine că trebuiau să 
trateze cu o femeie. 

— V-am spus deja că eu mă ocup de aceste probleme, 
răspunse ea, încercând să nu-şi piardă răbdarea. Sunt admi- 
nistrator şi vicepreşedinte executiv al Companiei Par-Con 
Industries şi împuternicită să negociez cu dumneavoastră. Vi s-a 
confirmat aceasta în scris luna trecută. 

Casey se stăpâni. Întâlnirea decursese greu. De la şocul lor 
iniţial că trebuiau să discute cu o femeie, la inevitabila lor 
stânjeneală mult prea politicoasă, aşteptând-o pe ea să se aşeze 
prima, să vorbească ea prima, apoi neluând loc până ce nu-i 
invitase ea, discutând banalităţi, nevrând să treacă la afaceri, 
nedorind să negocieze cu ea ca persoană, ca persoană implicată 
în afaceri, spunându-i că soțiile lor ar fi încântate să o 
însoţească la cumpărături, apoi rămânând muţi de uimire când 
văzuseră că ştia toate detaliile proiectului lor. Toate acestea 
făceau parte dintr-o schemă cunoscută, căreia în mod normal ea 
ar fi putut să-i facă faţă. Dar nu în ziua aceea, o, Doamne, gândi 
ea, trebuie să reuşesc. Trebuie să o scot la capăt cu ei. 

— De fapt e foarte uşor, spusese ea la început, încercând să 
le alunge stânjeneala şi folosind introducerea ei obişnuită. Uitaţi 
că sunt femeie - judecaţi-mi doar competenţa. Acum, pe agenda 

noastră de lucru sunt trei probleme fabricile de poliuretan, 
reprezentanța noastră pentru închirierea de computere şi, în 
final, reprezentanța noastră generală pentru produsele 
petrochimice, îngrăşăminte, produse farmaceutice şi sportive pe 
piaţa asiatică. Să rezolvăm mai întâi cu fabricile de poliuretan, 
livrarea de produse chimice şi un proiect de eşalonare a 
finanţării. 

Le-a oferit imediat grafice şi documentarea pregătită, le-a 
expus pe scurt toate datele, cifrele şi procentajele, cheltuielile 
băncii şi rata dobânzii, repede şi foarte clar, astfel ca până şi 
mintea cea mai înceată să înţeleagă proiectul. Iar acum se uitau 
cu toţii lung la ea. 

Andrew Gavallan rupse tăcerea. 

— Totul... totul este foarte impresionant, draga mea. 

— De fapt nu sunt draga dumneavoastră, spuse ea râzând. 
Am un nas băgăreţ, sunt foarte insistentă şi neînduplecată când 
e vorba de compania mea. 

— Dar, domnişoară, interveni Jacques deVille cu un suav 
farmec galic, nasul dumitale este întrutotul perfect. 

— Merci, monsieur, răspunse ea imediat, adăugând fără efort 
într-o franceză acceptabilă: Dar, vă rog, n-am putea deocamdată 
lăsa deoparte forma nasului meu şi discuta forma înţelegerii 
noastre? E mai bine să nu le amestecăm, nu? 

Din nou linişte. Linbar Struan spuse: 

— Doriţi nişte cafea? 

— Nu, mulţumesc, domnule Struan, răspunse Casey, atentă 
să respecte obiceiul lor şi să nu li se adreseze pe numele mic 
prea devreme. Putem să discutăm această propunere? Este cea 
pe care v-am trimis-o luna trecută... Am încercat să cuprind 
toate problemele, şi ale dumneavoastră, şi ale noastre. 

Liniştea se lăsă din nou. Linbar Struan, 34 de ani, un bărbat 
frumos, cu păr blond-roşcat şi ochi albaştri, nepăsători, stărui. 

— Sunteţi sigură că nu doriţi cafea? Sau poate ceai? 

— Nu, mulţumesc. Deci acceptaţi propunerea noastră ca 
atare? 

Phillip Chen tuşi şi spuse: 

— Acceptam în principiu să facem afaceri cu Par-Con în 
câteva domenii. Preambulul la contract o indică. În ceea ce 
priveşte fabricile de poliuretan... 

Casey îi ascultă consideraţiile generale, apoi mai încercă o 
dată să treacă la lucruri mai concrete - motivul acestei întâlniri. 

Dar totul mergea foarte greu şi îi simţea agitaţi. Niciodată nu 
fusese atât de rău. Poate pentru că sunt englezi şi n-am mai 
avut de-a face cu englezi până acum. 

— Există ceva în mod deosebit pe care vreţi să-l lămuriţi? 
întrebă ea. Dacă e ceva ce nu înţelegeţi... 

Gavallan spuse: 

— Inţelegem foarte bine. Ne oferiţi condiţii ce sunt inegale. 
Noi finanţăm construirea fabricilor. Dumneavoastră ne furnizaţi 
maşinile, dar costul lor se amortizează în trei ani, ceea ce va 
bloca orice flux de capital lichid şi va însemna anularea oricărui 
profit pentru cel puţin cinci ani. 

— Mi s-a spus că există obiceiul în Hong Kong de a amortiza 
în trei ani costul total al unei construcţii, răspunse ea la fel de 
repede, bucuroasă de provocare. Nu vrem decât să respectăm 
obiceiul dumneavoastră. Dacă vreţi cinci - sau zece ani pentru 
amortizare - de-asemenea cu condiţia ca aceasta să se aplice şi 
la construcţie. 

— Dumneavoastră nu plătiţi pentru maşină - ele sunt 
închiriate şi taxa lunara plătită de societatea mixtă este mare. 

— Care este pentru dumneavoastră cea mai înaltă rată 
bancară de azi, domnule Gavallan? 

S-au consultat, apoi i-au spus-o. După câteva socoteli cu rigla 
de calcul, ea continuă: 

— La rata de azi aţi putea economisi 17.000 dolari Hong 
Kong pe săptămână pentru o maşină dacă acceptaţi acordul 
nostru care, în perioada despre care vorbim - a altă socoteală 
rapidă - vă va aduce un profit final cu 32% peste cea mai bună 
sumă pe care o puteţi obţine - şi discutăm despre milioane de 
dolari. 

Ei o priviră în tăcere. Andrew Gavallan îi puse o mulţime de 
întrebări în legătură cu cifrele, dar ea nu se încurcă. Antipatia 
lor crescu. Tăcere. Era sigură că erau zăpăciţi de toate cifrele 
ei. Ce pot să le mai spun ca să-i conving? se întrebă, din ce în ce 
mai neliniştită. Compania Struan se va îmbogăţi dacă-şi vor 
mişca fundurile, noi vom face avere, iar eu îmi voi face banii de 
tăvăleală. Numai cu suma şi Struan va fi bogat, iar Par-Con va 
obţine un beneficiu net de aproape 80.000 dolari pe lună în 
următorii 110 ani, iar Linc a spus că voi avea şi eu partea mea. 

— Cât vrei? o întrebase, chiar înainte să plece din America. 

— 51 la sută, răspunse ea râzând, dacă tot mă întrebi. 

— 3 la sută. 

— Haide, Linc, vreau şi eu banii de tăvăleală. 

— Pune pe picioare toată afacerea şi ai 100:000 de acţiuni 
Par-Con la 4 dolari sub preţul pieţii. 

— S-a făcut. Dar vreau şi compania de poliuretan, spusese 
ea, ţinându-şi răsuflarea. Eu am început-o şi o vreau. 51 la sută. 
Pentru mine. 

— În schimbul a ce? 

— Al Companiei Struan. 

— S-a făcut. 

Casey aşteptă aparent calmă. Când socoti că a venit 
momentul, spuse inocent: 

— Ne-am înţeles deci, propunerea noastră rămâne valabilă 
ca atare? Participăm cu 50% fiecare, ce poate, fi mai bine decât 
atât? 

— Eu continui să susţin că nu oferiţi 50% din finanţarea 
societăţii mixte, răspunse  tăios Andrew  Gavallan. 
Dumneavoastră daţi maşinile şi materialele pe bază de credit, 
deci riscul dumneavoastră nu este echivalent cu al nostru. 

— Dar aceasta este pentru taxele noastre şi pentru 
micşorarea cheltuielilor lichide, domnilor. Noi plătim din 
intrările de capital lichid. Cifrele sunt aceleaşi. Faptul că noi 
includem un rabat de uzură şi alte reduceri nu are nici o 
importanţă per total! şi mai inocent, întinzându-le o nadă, 
adăugă: Noi finanţăm în Statele Unite, unde suntem experți. 
Dumneavoastră finanţaţi în Hong Kong, unde sunteţi experţi. 


Quillan Gornt se întoarse cu spatele spre fereastra biroului 
său. 

— Vă repet, vă putem oferi condiţii mai bune pentru orice 
afacere pe care aţi face-o cu Compania Struan, domnule 
Bartlett. Orice afacere. 

— Aţi risca, dolar pentru dolar? 

— Dolar pentru dolar. 

Englezul veni de la fereastră şi se aşeză în spatele biroului 
său gol şi se uită din nou la Bartlett. Se aflau la ultimul etaj al 
clădirii Rothwell-Gornt, cu vedere spre Connaught Road şi 
faleză. Gornt era un bărbat voinic, de aproape 1,80 m, cu o faţă 
severă, încadrată de barbă, cu păr negru spicat cu alb, ca şi 
sprâncenele stufoase, cu ochi căprui. 

— Nu e nici un secret că cele două companii - a noastră şi a 
lor - sunt mari rivale, dar vă asigur că putem oferi un preţ mai 

mare decât al lor, îi putem întrece, şi pot rezolva aspectul 
financiar care ne priveşte în această săptămână. Noi doi, dum- 
neavoastră şi cu mine, am putea avea o colaborare profitabilă. 
V-aş sugera să întemeiem o companie bazată pe legile din Hong 
Kong - taxele de aici sunt foarte rezonabile - 15% din tot ceea 
ce se câştigă în Hong Kong, iar tot ceea ce se obţine în afara 
insulei este scutit de taxe! Gornt zâmbi. Mai bine decât în 
Statele Unite. 

— Mult mai bine, spuse Bartlett, care stătea într-un fotoliu 
de piele cu spătar înalt. Cu adevărat mult mai bine. 

— De aceea vă interesează Hong Kongul? 

— Unul dintre motive. 

— Şi celelalte? 

— Nu există aici nici o companie atât de mare ca a mea, şi ar 
trebui să fie. Aceasta este epoca Pacificului. Dar aţi putea 
beneficia de venirea noastră. Avem multă experienţă pe care nu 
o aveţi şi un cuvânt de spus pe piaţa americană. Pe de altă parte 
Rothwell-Gornt şi Struan au experienţa care ne lipseşte nouă şi 
un cuvânt de spus pe piaţa asiatică. 

— Cum am putea cimenta o colaborare? 

— Mai întâi trebuie să aflu ce vrea Compania Struan. Am 
început negocierile cu ei, şi nu-mi place să schimb avioanele la 
mijlocul cursei. 

— Pot să vă spun eu ce vor: profit pentru ei şi la dracu' cu 
toţi ceilalţi! zâmbi Gornt cu cruzime. 

— Ceea ce am discutat cu ei părea corect. 

— Sunt foarte pricepuţi să facă totul să pară corect şi să 
participe cu jumătate din sumă, apoi să vândă cui vor ei pentru 
a obţine un profit şi totuşi să aibă controlul asupra afacerii. 

— Asta nu s-ar putea face cu noi. 

— O fac de aproape un secol şi jumătate. Au învăţat deja o 
serie de şmecherii. 

— Şi dumneavoastră la fel. 

— Bineînţeles. Dar Compania Struan este altfel decât noi. 
Noi deţinem companii şi diferite afaceri, ei sunt doar acţionari. 
Ei deţin puţin mai mult de 5% în majoritatea filialelor lor, şi 
totuşi au control absolut prin voturile lor speciale sau 
introducând în contractele lor de asociere o clauză obligatorie 
care stipulează că tai-panul lor este şi tai-panul filialei cu drept 
absolut de decizie. 

— Pare o chestie deşteaptă. 

— Este. Şi ei sunt. Dar noi suntem mai buni şi mai corecţi - 
iar contactele şi influenţa noastră în China şi pe toate țărmurile 
Pacificului cu excepţia Statelor Unite şi a Canadei, sunt mai 
puternice decât ale lor, şi devin din zi în zi mai puternice. 

— De ce? 

— Pentru că operaţiunile companiei noastre au început în 
Shanghai - cel mai important oraş din Asia - unde am devenit 
cei mai puternici. Struan s-a concentrat întotdeauna pe Hong 
Kong, care, până recent, a fost aproape o baltă provincială. 

— Dar Shanghaiul a ieşit din joc, şi asta de când comuniştii 
au închis continentul în '49. Azi nu mai există comerţ 
internaţional în Shanghai - totul trece prin Canton. 

— Da, dar locuitorii lui au părăsit China şi au venit în sud cu 
bani, minte şi curaj, şi au făcut din Hong Kong ceea ce este el 
azi şi ceea ce va fi mâine, metropola actuală şi viitoare a 
întregului Pacific. 

— Mai mare decât Singapore? 

— Absolut. 

— Şi decât Manila? 

— Absolut. 

— Şi decât Tokio? 

— Acesta va fi întotdeauna numai pentru japonezi, ochii lui 
Gornt străluciră şi liniile feţei se adânciră. Hong Kongul este cel 
mai mare oraş din Asia, domnule Bartlett. Cine îl stăpâneşte va 
stăpâni în cele din urmă Asia... Evident, vorbesc despre comerţ, 
finanţe, construcţia de nave şi marile afaceri. 

— Ce se întâmplă cu China Roşie? 

— Credem că Hong Kongul îi aduce foloase RPC-ului - cum îi 
spunem noi Republicii Populare China. Pentru ei noi suntem 
„uşa deschisă” ţinută sub control. Hong Kongul şi Rothwell- 
Gornt reprezintă viitorul. 

— De ce? 

— Pentru că Shanghaiul a fost centrul comercial şi industrial 
al Chinei, cel care imprima ritmul afacerilor, locuitorii lui sunt 
oamenii de afaceri ai Chinei, aşa cum au fost întotdeauna şi cum 
vor fi mereu. lar acum cei mai buni sunt aici cu noi. Veţi vedea 
în curând diferenţa dintre cei din Canton şi cei din Shanghai. 
Cei din Shanghai sunt întreprinzătorii, industriaşii, promotorii şi 
internaţionaliştii. Nu există magnat al industriei textile, armator 
sau mare industriaş care să nu fie din Shanghai. Cei din Canton 
au afaceri de familie, domnule Bartlett, ei sunt independenţi, 

dar cei din Shanghai înţeleg ce înseamnă o societate 
comercială, corporaţiile şi, mai ales, tot ceea ce este legat de 
finanţe şi activitatea bancară, şi Gornt îşi aprinse o altă ţigară. 
În aceasta stă puterea noastră, de aceea suntem mai buni decât 
Compania Struan - şi în final vom fi primii. 

Linc Bartlett îl studie pe omul din faţa lui. Din dosarul pe 
care Casey i-l făcuse, ştia că Gornt se născuse în Shanghai din 
părinţi britanici, avea 48 de ani, era văduv cu doi copii mari, şi 
fusese căpitan în infanteria australiană din Pacific, în anii 1942- 
46. Mai ştia că el conducea Rothwell-Gornt foarte bine, ca pe un 
domeniu personal, de 8 ani, de când preluase Compania de la 
tatăl său. Bartlett se foi în fotoliul adânc de piele. 

— Dacă sunteţi în concurenţă cu Struan şi sunteţi sigur că în 
final veti fi primii, de ce să aşteptaţi? De ce nu-i înghiţiţi? 

Gornt îl studie, cu faţa sa colţuroasă rigidă. 

— Nimic pe lumea asta nu mi-ar place mai mult. Dar nu pot, 
nu încă. Eram cât pe-aci s-o fac acum trei ani - au forţat prea 
mult nota, joss-ul fostului tai-pan se terminase. 

— Joss-ul? 

— E un cuvânt chinezesc ce înseamnă noroc, soartă, dar şi 
ceva mai mult. Gornt îl privi gânditor. Noi suntem foarte 
superstiţioşi aici. Joss-ul este foarte important, la fel ca şi 
calcularea timpului. /oss-ul lui Alastair Struan s-a terminat sau 
s-a schimbat, ultimul lui an de conducere a fost dezastruos 
pentru el, şi apoi, în disperare, i-a predat conducerea lui lan 
Dunross. Au fost cât pe-aci să se prăbuşească atunci. Începuseră 
cererile presante din partea creditorilor, a acţionarilor, a 
băncilor. Am încercat să profit de situaţie dar Dunross s-a 
chinuit să iasă din încurcătură şi a stabilizat piaţa. 

— Cum? 

— Să spunem doar că a făcut abuz de influenţă în anumite 
cercuri bancare. 

Gornt îşi aminti cu o furie rece cum Havergill, la bancă, 
brusc, contrar tuturor aranjamentelor lor secrete, nu s-a mai 
opus cererii Companiei Struan pentru un credit temporar imens, 
care i-a dat lui Dunross răgazul pentru a se pune din nou pe 
picioare. 

Gornt îşi aduse aminte de furia imensă cu care îi telefonase 
lui Havergill. „De ce dracu' ai făcut asta? îl întrebase: O sută de 
milioane drept credit extraordinar? Pentru Dumnezeu, le-ai 
salvat gâtul. Îi aveam în mână. De ce?" Havergill îi spusese că 

Dunross a strâns suficiente voturi în consiliu, şi a exercitat mari 
presiuni asupra lui. Nu mai era nimic de făcut... 

Da, îşi spuse Gornt privindu-l pe american. Atunci am 
pierdut, dar eu cred că tu eşti detonatorul de 24 de carate care 
va face să explodeze bomba ce va trimite la dracu' Compania 
Struan pentru totdeauna din Asia. 

— Dunross a mers prea departe atunci, domnule Bartlett. Şi- 
a făcut câţiva duşmani de moarte. Dar acum noi suntem la fel de 
puternici. E ceea ce aţi numi un joc nedecis. Ei nu pot pune 
mâna pe noi, iar noi nu putem pune mâna pe ei. 

— Doar dacă fac o greşeală. 

— Sau noi facem o greşeală! bărbatul mai vârstnic suflă un 
rotocol de fum şi îl studie, într-un târziu îl privi din nou pe 
Bartlett. În final vom câştiga. Timpul în Asia e oarecum diferit 
de timpul din Statele Unite. 

— Asta mi se spune şi mie. 

— Nu credeţi? 

— Ştiu că aceleaşi reguli de supravieţuire se aplică aici, 
acolo, sau oriunde în lume. Diferă doar măsura. 

Gornt se uită la fumul care urca din ţigara sa către tavanul 
biroului lui mare, cu fotolii vechi de piele lustruite de folosinţă, 
şi minunate picturi în ulei pe pereţi, mirosea a piele veche şi a 
ţigări bune. Scaunul lui Gornt, cu spătar înalt, sculptat în stejar 
şi îmbrăcat în pluş roşu, părea solid, tare şi funcţional, gândi 
Bartlett, ca şi omul care stă pe el. 

— Putem oferi mai mult decât Struan şi avem timpul de 
partea noastră aici, acum şi oriunde în lume, spuse Gornt. 

Bartlett râse. Gornt zâmbi şi el, dar Bartlett observă că ochii 
lui nu zâmbeau. $ 

— Daţi o raită prin oraş, domnule Bartlett. Intrebaţi despre 
noi, şi despre ei. Apoi hotărâţi-vă. 

— Da, aşa voi face. 

— Am auzit că avionul dumneavoastră e sechestrat. 

— Da. E-adevărat. Poliţiştii de la aeroport au găsit nişte arme 
în el. 

— Am auzit. Curios. E bine, dacă nu mai vreţi să-l aveţi sub 
sechestru, poate vă pot fi de folos cumva. 

— Aţi putea să mă ajutaţi chiar acum spunându-mi de ce şi 
cum. 

— Habar n-am - dar pun pariu ca cineva de la Struan ştie. 

— De ce? 

— Vă ştiau mişcările pas cu pas. 

— Şi dumneavoastră le ştiaţi. 

— Da. Dar nu are nici o legătură cu noi. 

— Cine ştia că vom avea această întâlnire, domnule Gornt? 

— Dumneavoastră şi cu mine. Aşa cum ne-am înţeles. De aici 
nu a plecat nici o informaţie, domnule Bartlett. După întâlnirea 
noastră secretă în New York anul trecut, totul s-a rezolvat prin 
telefon - nici măcar un telex de confirmare. Sunt de acord cu 
dorinţa dumneavoastră înţeleaptă de prudenţă, discreţie şi 
tratarea personală a afacerilor. Intre patru ochi. Dar cine din 
oamenii dumneavoastră ştia de... de interesul nostru reciproc? 

— Nimeni în afară de mine. 

— Nici măcar doamna administrator şi vicepreşedinte 
executiv? întrebă Gornt cu vădită surprindere. 

— Nu, domnule. Când aţi aflat că vicepreşedintele e femeie? 

— In New York. Ei, domnule Bartlett, nu e posibil să ne 
gândim la o colaborare cu dumneavoastră fără a cunoaşte 
dosarul dumneavoastră şi al principalilor dumneavoastră 
directori. 

— Bun. Asta va economisi timp. 

— E ciudat să numeşti o femeie într-o astfel de poziţie cheie. 

— Ea este braţul meu drept şi cel stâng şi cel mai bun 
director pe care l-am avut vreodată. 

— De ce nu i-aţi spus de întâlnirea noastră de azi? 

— Una din primele reguli ale supravieţuirii este păstrarea 
opţiunilor deschise. 

— Adică? 

— Adică nu-mi conduc afacerile cu ajutorul colaboratorilor. 
În plus, îmi place să ţin unele operaţiuni secrete. Bartlett se 
gândi câteva clipe, apoi adăugă: Nu e vorba de o lipsă de 
încredere. De fapt, îi uşurez situaţia. Dacă cineva de la Struan 
află şi o întreabă de ce mă întâlnesc cu dumneavoastră, uimirea 
ei va fi autentică. 

După o pauză, Gornt spuse: 

— Foarte rar găseşti pe cineva cu adevărat demn de 
încredere. Foarte rar. 

— De ce ar vrea cineva să aibă în Hong Kong puşti M 14 şi 
grenade şi de ce să folosească avionul meu? 

— Nu ştiu, dar mi-am propus să aflu, Gornt îşi stinse ţigara, 
scrumiera era din porțelan - dinastia Sung. Il cunoaşteţi pe Tsu- 
yan? 

98 


— L-am întâlnit de câteva ori. De ce? 

— E un tip de treabă, deşi e director la Compania Struan. 

— E din Shanghai? 

— Da. Unul dintre cei mai buni, şi Gornt îşi ridică privirea, o 
privire aspră. E posibil să aveţi şi un alt avantaj dacă trataţi cu 
noi, domnule Bartlett. Am auzit că Struan şi-a depăşit destul de 
mult posibilităţile de credit - Dunross mizează mult pe flota sa, 
în special pe cele două cargoboturi de mare capacitate pe care 
le-a comandat în Japonia. Primul trebuie plătit efectiv cam într-o 
săptămână. Apoi, se mai aude că va face o ofertă pentru Asian 
Properties. Aţi auzit de ei? 

— Mari operaţiuni funciare, multe proprietăţi în tot Hong 
Kongul. 

— Da. Sunt cei mai mari - mai mari chiar decât firma K.I. 

— Kowloon Investments face parte din compania Struan? 
Credeam că sunt o companie separată. 

— Aparent sunt. Dar Dunross este tai-pan la K.I. - ele au 
întotdeauna acelaşi tai-pan. 

— Intotdeauna? 

— Întotdeauna. Figurează în primele clauze ale contractelor 
lor. Dar lan merge prea departe. E posibil ca Nobila Casă să 
devină în curând neonorabilă. Are prea puţine lichidităţi în acest 
moment. 

Bartlett se gândi o clipă, apoi întrebă: 

— De ce nu vă uniţi cu altă companie, poate Asian 
Properties, ca să preluaţi pe Struan? Asta-i ce aş face eu în 
Statele Unite dacă aş vrea o companie pe care n-aş putea să o 
iau singur. 

— Asta vreţi să faceţi aici, domnule Bartlett? întrebă imediat 
Gornt, prefăcându-se şocat. Să „luaţi” Compania Struan? 

— E posibil? 

Gornt privi cu atenţie tavanul înainte de a răspunde. 

— Da - dar va trebui să aveţi un partener. S-ar putea să o 
faceţi cu Asian Properties, dar mă îndoiesc. Jason Plumm, tai- 
panul, nu are curajul necesar. De noi aţi avea nevoie. Numai noi 
avem isteţimea, cunoaşterea şi dorinţa. Oricum, va trebui să 
riscaţi o sumă foarte mare de bani. Lichizi. 

— Cât? 

Gornt râse. 

— Mă voi gândi la asta. Dar mai întâi trebuie să-mi spuneţi 
cât de serios vorbiţi. 

— Şi dacă vorbesc serios, sunteţi alături de mine? 

Gornt se uită la el lung. 

— Mai întâi trebuie să fiu sigur, foarte sigur, cât de serios 
vorbiţi. Nu e nici un secret că detest Compania Struan în 
general, şi pe Ian Dunross în mod special, că aş vrea să-i 
distrug. Deci îmi ştiţi deja poziţia pe care o am de foarte multă 
vreme. Dar eu nu o ştiu pe a dumneavoastră. Incă. 

— Dacă am putea lua Compania Struan, ar merita? 

— O, da, domnule Bartlett. O, da - da, ar merita, spuse jovial 
Gornt, apoi vocea i se înăspri din nou. Dar totuşi trebuie să ştiu 
cât de serios vorbiţi. 

— O să vă spun după ce îl văd pe Dunross. 

— Aveţi de gând să-i sugeraţi acelaşi lucru şi lui - că 
împreună puteţi înghiţi Rothwell-Gornt? 

— Am venit aici ca să fac din Par-Con o societate in- 
ternaţională, domnule Gornt. Poate până la o investiţie de 30 de 
milioane dolari pentru o întreagă gamă de mărfuri, fabrici şi 
depozite. Cu puţin timp în urmă nici nu ştiam de Struan - sau de 
Rothwell-Gornt sau de rivalitatea dumneavoastră. 

— Foarte bine, domnule Bartlett, să o lăsăm deocamdată aşa. 
Orice veţi face va fi interesant. Da. Va fi interesant de văzut 
dacă ştiţi să ţineţi în mână un cuţit. 

Bartlett se uită lung la el, neînţelegând. 

— E o veche zicală legată de bucătăria chinezească, domnule 
Bartlett. Ştiţi să gătiţi? 

— Nu. 

— Gătitul e unul din hobby-urile mele. Chinezii spun că e 
important să ştii cum se ţine în mână un cuţit, că nu-l poţi folosi 
până nu ştii să-l ţii corect. Altfel te vei tăia, şi acesta e un 
început foarte prost, nu? 

Bartlett zâmbi. 

— Cum se ţine un cuţit, deci? O să ţin minte asta. Nu, nu ştiu 
să gătesc. Niciodată n-am ajuns să învăţ - şi nici Casey habar n- 
are să gătească. 

— Chinezii spun că există trei arte în care nici o altă 
civilizaţie nu se poate compara cu ei - literatura, pictura în 
penel şi pregătitul bucatelor. Inclin să fiu de acord cu ei. Vă 
place mâncarea bună? 

— Cea mai bună masă pe care am luat-o vreodată a fost într- 
un restaurant în afara Romei, pe Via Flaminia, Casale. 

— Atunci avem cel puţin un lucru în comun, domnule 
Bartlett, Casale este şi unul din restaurantele mele preferate. 

— Casey m-a dus acolo o dată - spaghetti alla matriciana al 
dente şi buscetti cu o sticlă de bere de la gheaţă, urmate de 
piccata şi din nou bere. N-am să uit masa asta niciodată. 

Gornt zâmbi. 

— Poate veţi lua masa cu mine cât rămâneţi aici. Pot şi eu să 
vă ofer alla matriciana - de fapt o veţi aprecia la fel de mult, e 
exact aceeaşi reţetă. 

— Mi-ar face plăcere. 

— Şi o sticlă de Valpolicella, sau un vin grozav de Toscana. 

— Mie de fapt îmi place berea cu paste. Bere americană de la 
gheaţă, direct din cutie. 

După o pauză Gornt întrebă. 

— Cât staţi în Hong Kong? 

— Cât e nevoie, spuse Bartlett fără ezitare. 

— Bun. Atunci luăm masa împreună într-o zi săptămâna 
viitoare? Marţi sau miercuri? 

— Marţi ar fi grozav, mulţumesc. Pot s-o aduc şi pe Casey? 

— Bineînţeles, apoi Gornt adăugă: probabil că atunci veţi fi 
mai sigur de ceea ce vreţi să faceţi. 

Bartlett râse. 

— Iar dumneavoastră veţi şti atunci dacă pot să ţin în mână 
un cuţit. 

— Poate. Dar ţineţi minte un lucru, domnule Bartlett. Dacă 
ne vom uni vreodată forţele pentru a ataca Struan, odată intrat 
în luptă nu va exista nici o modalitate de a te retrage din ea fără 
a fi rănit serios. Chiar foarte serios rănit. Eu trebuie să fiu foarte 
sigur. În fond, chiar rănit vă puteţi retrage oricând în America 
pentru a începe lupta altădată. Noi rămânem aici - deci riscul 
este inegal. 

— Dar şi câştigul este inegal. Dumneavoastră aţi câştiga ceva 
deosebit de preţios care pentru mine nu înseamnă nici zece 
cenți. Aţi deveni Nobila Casă. 

— Da, spuse Gornt, închizând ochii, se aplecă înainte să ia o 
ţigară în timp ce piciorul lui stâng se mişcă în spatele biroului 
pentru a apăsa pe un buton ascuns în podea. Hai să lăsăm totul 
pe mar... 

Interfonul bâzâi uşor. 

— Scuzaţi-mă, domnule Gornt, doriţi să amân şedinţa 
consiliului de conducere? întrebă secretara lui. 

— Nu, spuse Gornt. Pot să aştepte. 

— Bine, domnule. Domnişoara Ramos este aici. Puteţi să-i 
acordaţi câteva minute? 

Gornt se prefăcu surprins. 

— O clipă. Se uită la Bartlett. Am stabilit deci? 

— Da, Bartlett se ridică imediat. Rămâne stabilit pentru 
marţi. Până atunci, hai să lăsăm totul „pe foc”. 

Se întoarse să plece, dar Gornt îl opri. 

— O clipă doar, domnule Bartlett, spuse el, apoi în interfon: 
roag-o să intre, închise butonul interfonului şi se ridică. Imi pare 
bine că ne-am întâlnit. 

Uşa se deschise şi fata intră. Avea 25 de ani şi era uluitoare, 
cu păr negru, scurt şi ochi violet închis, evident eurasiatică, 
îmbrăcată sport, în blue-jeans americani, deschişi la culoare şi o 
cămaşă. 

— Bună, Quillan, spuse, cu un zâmbet ce încălzi camera, într- 
o engleză în care se simţea un uşor accent american. lartă-mă 
că te deranjez, dar tocmai m-am întors de la Bangkok şi voiam 
să te salut. 

— Mă bucur că ai făcut-o, Orlanda, şi Gornt zâmbi către 
Bartlett, care rămăsese cu ochii la ea. Linc Bartlett, din 
America. Orlanda Ramos. 

— Hello, spuse Bartlett. 

— Hello... oh, Linc Bartlett? Traficantul de arme american, 
milionarul? râse ea. 

— Cum? 

— Oh, nu fiţi atât de şocat, domnule Bartlett. Toată lumea 
din Hong Kong ştie - Hong Kongul e doar un sat. 

— Serios - cum de ştiţi? 

— Am citit în ziarul meu de dimineaţă. 

— Imposibil! S-a întâmplat la 5 şi jumătate în dimineaţa asta. 

— Era în Fai Pao - Expres - la „Ultima oră” la 9, azi- 
dimineaţă. E un ziar chinezesc şi chinezii ştiu tot ce se petrece 
aici. Nu vă faceţi probleme, ziarele englezeşti n-o să preia ştirea 
până la ediţia de după-amiază, dar vă puteţi aştepta ca atunci 
ziariştii să vă bată la uşă. 

— Mulţumesc! 

Ultimul lucru pe care-l vreau e afurisita de presă pe capul 
meu, gândi Bartlett acru. 

— Fiţi liniştit, domnule Bartlett, n-o să vă cer un interviu, 
deşi sunt reporter independent pentru presa chineză. Sunt 
deosebit de discretă, spuse ea. Nu-i aşa, Quillan? 

— Absolut. Mă pun chezaş pentru asta, spuse Gornt. Orlanda 
este demnă de încredere. 

— Evident, dacă vreţi să-mi oferiţi un interviu - accept. 
Mâine. 

— Mă voi gândi la asta. 

— Vă garantez că vă voi face un portret minunat. 

— Chinezii chiar ştiu totul pe aici? 

— Bineînţeles, răspunse ea imediat. Dar quai loh - străinii - 
nu citesc ziarele chinezeşti, cu excepţia câtorva ce colaborează 
cu China - cum face Quillan. 

— Şi tot Serviciul Secret, secţia specială şi în general poliţia, 
spuse Gornt. 

— Şi lan Dunross, adăugă ea, arătându-şi vârful limbii 
printre dinţi. 

— Este atât de deştept? întrebă Bartlett. 

— Oh, da. Are în el sângele Diavolului Struan. 

— Nu înţeleg. 

— Veţi înţelege, dacă veţi mai sta un timp pe aici. 

Bartlett se gândi la asta, apoi se încruntă. 

— Ştiaţi şi despre puşti, domnule Gornt? 

— Numai că poliţia a găsit arme de contrabandă la bordul 
„avionului personal al milionarului american care a sosit 
noaptea trecută”. Era şi în ziarul meu chinezesc de dimineaţă, 
Sing Pao, şi Gornt arboră un zâmbet sardonic. Adică The Times 
în cantoneză. Tot în coloana „Ultima oră”. Dar, spre deosebire 
de Orlanda, sunt uimit că încă nu aţi fost contactat de membrii 
presei noastre englezeşti. Ei sunt foarte harnici aici în Hong 
Kong. Mai harnici decât presupune Orlanda că sunt. 

Bartlett simţi parfumul ei, dar insistă: 

— Mă mir că nu aţi menţionat chestiunea, domnule Gornt. 

— De ce-aş fi făcut-o? Ce au de-a face puştile cu posibila 
noastră asociere viitoare? Gornt chicoti. Dacă iese prost, 
Orlanda şi cu mine te vom vizita la închisoare. 

— Bineînţeles, râse ea. 

— Mulţumesc frumos, simțind parfumul ei din nou. Bartlett 
lăsă deoparte puştile şi se ocupă de ea. Ramos - e un nume 
spaniol? 

— Portughez. Din Macao. Tatăl meu a lucrat pentru 
Rothwell-Gornt în Shanghai - mama mea e din Shanghai. Am 
crescut în Shanghai până în '49, apoi am plecat în America 
pentru câţiva ani, la şcoala secundară în San Francisco. 

— Da? Oraşul meu natal e Los Angeles - am urmat şcoala în 
Valley. 

— Îmi place California, spuse ea. Vă place Hong Kongul? 

— De-abia am ajuns, şi Bartlett zâmbi. Se pare că mi-am 
făcut o intrare explozivă. 

Ea râse. Dinţi albi, minunaţi. 

— Hong Kongul e perfect - cu condiţia să poţi pleca în 
fiecare lună, sau aproape. Ar trebui să veniţi la Macao într-un 
week-end - e frumos, cu un aer de oraş vechi, numai la 50 de 
mile de aici, şi aveţi curse regulate. E cu totul altfel decât Hong 
Kongul, şi se întoarse către Bartlett. Incă o dată, îmi pare rău că 
v-am întrerupt, Quillan, voiam doar să te salut... 

Se îndreptă spre ieşire. 

— Nu,  terminasem - tocmai plecam, spuse Bartlett, 
întrerupând-o. Mulţumesc încă o dată, domnule Gornt. Ne 
vedem marţi, dacă nu cumva înainte... Sper să vă văd din nou, 
domnişoară Ramos. 

— Da, mi-ar face plăcere. Iată cartea mea de vizită - dacă îmi 
veţi oferi interviul vă garantez o presă bună. 

Îi întinse mâna şi el o atinse şi-i simţi căldura. Gornt îl 
conduse până la uşă, apoi o închise, se întoarse la birou şi luă o 
ţigară. Ea îi aprinse un chibrit, apoi stinse flacăra şi se aşeză în 
fotoliul în care stătuse Bartlett. 

— E un bărbat frumos, spuse ea. 

— Da. Dar e american, naiv, şi un tip foarte plin de el, căruia 
trebuie să i se dea puţin peste nas. 

— Asta vrei să fac eu? 

— Poate. I-ai văzut dosarul? 

— Da. Foarte interesant, zâmbi Orlanda. 

— Nu trebuie să-i ceri bani, spuse Gornt tăios. 

— Ayeeyah, Quillan, mă crezi atât de proastă? răspunse ea la 
fel de tăios, cu ochii fulgerând. 

— Bun. 

— De ce-ar introduce arme în Hong Kong? 

— Da, oare de ce? Poate cineva s-a folosit de el. 

— Probabil că asta e. Dacă aş avea banii lui n-aş încerca să 
fac aşa o prostie. 

— Nu, spuse Gornt. 

— Oh, ţi-a plăcut chestia că sunt reporter independent? Cred 
că am adus-o bine. 

— Da, dar nu-l subestima. Nu e prost. E foarte isteţ. Foarte, 
şi îi spuse despre Casale. E o coincidenţă prea mare. Probabil că 
are şi el un dosar despre mine, unul amănunţit. Nu-s prea mulţi 
cei care ştiu că-mi place locul ăsta. 

— Poate că are unul şi despre mine. 

— Poate. Nu-l lăsa să te prindă cu nimic. Apropo de reporter. 

— Ei, haide, Quillan, care dintre tai-pani, cu excepţia ta şi a 
lui Dunross, citeşte ziarele chinezeşti - şi nici tu nu le poţi citi 
pe toate. Am scris deja câteva articole... „de la un corespondent 
special”. Dacă îmi oferă un interviu pot să-l scriu. Fii fără grijă, 
şi împinse scrumiera mai aproape de el. A mers bine, nu? Cu 
Bartlett. 

— Perfect. Ţi-ai greşit meseria. Ar trebui să te faci actriţă. 

— Atunci te rog, vorbeşte cu prietenul tău despre mine, te 
rog, Quillan dragă. Charlie Wang este cel mai mare producător 
din Hong Kong, şi îţi este foarte obligat. Charlie Wang are 
atâtea filme de succes... n-am nevoie decât de o şansă... aş 
putea deveni un star! Te rog! 

— De ce nu? răspunse el sec. Dar nu cred că eşti tipul lui. 

— Mă pot adapta. Nu m-am purtat cu Bartlett exact cum ai 
vrut? Nu sunt îmbrăcată perfect, în stil american? 

— Da, eşti, şi Gornt se uită la ea, apoi spuse delicat: Ai putea 
fi perfectă pentru el. Mă gândeam că aţi putea evolua spre ceva 
mai permanent, nu doar o simplă aventură... 

Ea fu deodată atentă. 

— Cum? 

— Tu şi cu el v-aţi potrivi de minune, ca o enigmă 
chinezească perfectă. Ai umor, vârsta potrivită, eşti frumoasă, 
deşteaptă, educată, minunată în pat, ai o minte isteaţă, şi 
suficientă spoială americană ca să-l faci să se simtă bine, şi 
Gornt trase din ţigară şi adăugă: Şi din toate femeile pe care le 
cunosc, tu ai putea cu adevărat să-i cheltuieşti banii. Da, voi doi 
v-aţi potrivi perfect... el ar fi foarte bun pentru tine, iar tu i-ai 
înveseli viaţa considerabil. Nu? 

— Oh, da, spuse ea imediat. Oh, da, i-aş înveseli-o, şi zâmbi, 
apoi se încruntă. Dar femeia care e cu el? Stau în acelaşi 
apartament la Vic. Am auzit că e nemaipomenită. Ce-i cu ea, 
Quillan? 

Gornt zâmbi uşor. 

— Spionii mei îmi spun dă dorm separat, deşi sunt mai mult 
decât prieteni. 

Ea se schimbă la faţă. 

— Sper că nu e homosexual, nu? 

Gornt râse. Era un râs din toată inima. 

— Nu ţi-aş face eu una ca asta, Orlanda! Nu, sunt sigur că nu 
e. Are doar o relaţie ciudată cu Casey. 

— Ce relaţie? 

Gornt ridică din umeri. După o clipă, ea spuse: 

— Ce fac cu ea? 

— Dacă Casey Tcholok îţi stă în cale, înlătur-o. Doar ai 
gheare. 

— Eşti... Uneori nu-mi placi deloc. 

— Tu şi cu mine, suntem amândoi realişti. Nu-i aşa? spuse el 
foarte calm. 

Ea simţi violenţa din spatele tonului. Se ridică imediat, se 
aplecă deasupra biroului şi-l sărută uşor. 

— Eşti un diavol, spuse ea, astupându-i gura. Asta-i pentru 
vremurile trecute. 

Mâna lui rătăci spre pieptul ei, amintindu-şi, bucurându-se 
de căldura care răzbătea prin pânza subţire. 

— Ayeeyah, Orlanda, am avut vremuri bune, nu-i aşa? 

Fusese amanta lui pe când fata avea 17 ani. Fusese primul ei 
bărbat şi rămase cu ea aproape 5 ani şi ar mai fi continuat, dar 
ea se dusese cu un tânăr la Macao când el fusese plecat, şi el 
aflase. Aşa că pusese punct. Imediat. Deşi aveau pe atunci o 
fetiţă de un an. 

— Orlanda, îi spusese el când ea îl rugase să o ierte, nu e 
nimic de iertat. Ţi-am spus de multe ori că tinereţea are nevoie 
de tinereţe şi că va veni o zi... Şterge-ţi lacrimile, mărită-te cu 
băiatul ăsta, o să-ţi dau o zestre şi binecuvântarea mea... 

Şi în ciuda plânsetelor ei, el rămăsese neclintit. 

— Vom rămâne prieteni, o asigurase, şi voi avea grijă de tine 
când vei avea nevoie... 

A doua zi îşi descărcă furia asupra tânărului, un englez, un 
funcţionăraş de la Asian Properties, şi într-o lună îl terminase. 

— Este o chestiune de obraz, îi spusese el calm. 

— Oh, ştiu, înţeleg, dar... ce să fac acum? se tânguise ea. El 
pleacă mâine în Anglia şi vrea să plec cu el şi să mă mărit cu el, 

dar nu pot să mă mărit acum, nu mai are nici bani, nici viitor, 
nici slujbă, nici bani... 

— Şterge-ţi lacrimile, şi du-te la cumpărături. 

— Ce? 

— Da. lată un cadou, îi dăduse un bilet dus-întors clasa întâi 
pentru Londra, în acelaşi avion în care tânărul călătorea la clasa 
a doua. Şi o mie de lire, în bancnote noi, foşnitoare de 10 lire. 
Cumpără-ţi o mulţime de haine drăguţe, şi du-te la teatru. Ţi-am 
rezervat o cameră la Connaught pentru 11 zile - doar semnezi 
chitanta - şi întoarcerea îţi este confirmată, aşa că simte-te bine 
şi întoarce-te relaxată şi fără probleme. 

— Oh, mulţumesc, dragul meu Quillan, oh, mulţumesc... Îmi 
pare atât de rău. Mă ierţi? 

— Nu e nimic de iertat. Dar dacă mai vorbeşti cu el vreodată, 
sau îl vezi în secret... n-o să mai fiu niciodată prietenul tău sau 
al familiei tale. 

Ea îi mulţumise de o mie de ori, printre lacrimi, 
blestemându-se pentru prostie, rugându-se ca mânia cerului să 
pogoare asupra celui ce o trădase. În ziua următoare tânărul 
încercase să vorbească cu ea la aeroport şi în avion şi în Londra, 
dar ea doar îl înjurase. Ştia acum care-i găina ce-i făcea ei ouăle 
de aur. În ziua în care ea plecase din Londra tânărul se 
sinucisese. 

Când Gornt aflase, îşi aprinsese un trabuc fin, şi o invitase la 
masă în sala de sus de la Victoria şi Albert, cu candelabre şi feţe 
de masă fine şi argintărie fină, şi apoi, după ce şi-a băut 
Napoleonul, iar ea lichiorul de mentă, a trimis-o acasă singură, 
în apartamentul pe care i-l mai plătea. El a mai cerut un coniac, 
şi a rămas acolo, privind luminile portului, şi Piscul simțind 
bucuria răzbunării, măreţia vieţii, şi faptul că şi-a recăpătat 
cinstea obrazului. 

— Ayeeyah, am avut vremuri bune, spuse acum din nou 
Gornt, încă dorind-o, deşi nu se mai culcase cu ea de când aflase 
de escapada de la Macao. 

— Quillan... Începu ea, mâna lui încălzind-o şi pe ea. 

— Nu. 

Ochii ei se îndreptară spre uşa interioară. 

— Te rog. Sunt trei ani, n-a mai fost nimeni... 

— Mulţumesc, dar nu, el o ţinu departe de el acum, mâinile 
lui strângându-i uşor braţele. Am avut deja ce-i mai bun, spuse 
el, ca un adevărat cunoscător. Şi nu-ţi place ceva mai puţin bun. 

Ea se aşeză pe marginea biroului, privindu-l supărată. 

— Tu întotdeauna câştigi, nu? 

— În ziua când vei deveni iubita lui Bartlett o să-ţi dau un 
cadou, îi spuse el calm. Dacă te duce la Macao şi stai cu el trei 
zile, dar nu în secret, îţi dau un Jaguar. Dacă îţi cere să te măriţi 
cu el primeşti apartamentul şi tot ce e în el, şi o casă în 
California drept cadou de nuntă. 

Ea rămase cu gura căscată, apoi zâmbi triumfătoare. 

— Un XK-E, negru, Quillan, oh, ar fi perfect! apoi fericirea îi 
dispăru. De ce e atât de important? De ce înseamnă atât de mult 
pentru tine? 

El se uită doar lung la ea. 

— lartă-mă, spuse ea, iartă-mă, nu trebuia să întreb. 

Gânditoare, se întinse după o ţigară, o aprinse şi se aplecă şi 
i-o dădu. 

— Mulţumesc, spuse el, văzând rotunjimea sânului ei, 
privindu-l cu plăcere, dar întristându-se uşor că o asemenea 
frumuseţe e atât de trecătoare. O, apropo, n-aş vrea ca Bartlett 
să ştie de înţelegerea noastră. 

— Nici eu, oftă ea şi zâmbi în silă, apoi se ridică şi dădu din 
umeri. Ayeeyah, oricum n-ar fi durat cu noi. Cu Macao, sau fără 
Macao. Te-ai fi schimbat - te-ai fi plictisit, bărbaţii se plictisesc 
întotdeauna. 

Îşi verifică machiajul, apoi bluza, îi trimise un sărut şi plecă. 
El se uită lung la uşa închisă, apoi zâmbi şi stinse ţigara pe care 
i-o dăduse ea, din care nu trăsese nici un fum, nedorind să simtă 
urma buzelor ei. Îşi aprinse o alta şi murmură o melodie. 
Excelent, gândi el fericit. Vom vedea acum. Domnule afurisit de 
înfumurat iancheu Bartlett, acum vom vedea cum ştii să ţii acest 
cuţit. Auzi, pasta cu bere! Apoi Gornt simţi o undă de parfum ră- 
masă după ea, şi pentru o clipă îşi aduse aminte de momentele 
când făceau dragoste, Când era tânără, preciză el în gând. Slavă 
Domnului că aici frumuseţea sau tinereţea nu sunt atât de rare, 
şi că un înlocuitor e la îndemână mereu, ca un telefon sau o 
bancnotă de 100 de dolari. Se întinse spre telefon şi formă un 
număr special, bucuros că Orlanda era mai mult chinezoaică 
decât europeană. Chinezii sunt atât de practici. Se auzi tonul de 
apel, apoi vocea clară a lui Paul Havergill: 

— Da? 

— Paul? Quillan! Ce mai faci? 

— Bună, Quillan - cred că ştii că Johnjohn preia conducerea 
băncii în noiembrie? 

— Da. Îmi pare rău. 

— Oribil. Credeam că voi fi confirmat, dar consiliul l-a ales pe 
Johnjohn. S-a anunţat oficial aseară. Din nou Dunross, clica lui, 
şi afurisitul lor de capital. Cum a mers întâlnirea ta? 

— Americanul nostru freamătă de nerăbdare, aşa cum ţi-am 
spus că o să facă. Gornt trase adânc din ţigară şi încercă să-şi 
stăpânească emoția din voce. Ce-ai zice de o acţiune cu totul 
specială înainte de a te retrage? 

— La ce te gândeşti? 

— Pleci la sfârşitul lui noiembrie? 

— Da. După 23 de ani. Intr-un fel n-o să-mi pară rău. 

Nici mie, gândi mulţumit Gornt. Eşti învechit şi mult prea 
conservator. Singurul lucru bun la tine e ura faţă de Dunross. 

— Asta înseamnă aproape 4 luni. Asta ne va da suficient 
timp. Ţie, mie, şi prietenului nostru american. 

— Ce-ai de gând? 

— Îţi mai aminteşti de planul nostru de acţiune ipotetică, cel 
numit „Competiţia”? 

Havergill se gândi o clipă. 

— Asta era cum să preiei sau să elimini o bancă de opoziţie, 
nu-i aşa? De ce? 

— Să zicem că cineva a şters praful de pe acest plan şi a 
făcut câteva schimbări şi a apăsat pe butonul start... acum două 
zile. Să zicem că cineva ştia că Dunross şi ceilalţi te vor elimina 
şi dorea să se răzbune. „Competiţia” ar funcţiona de minune. 

— Nu văd de ce. Ce rost are să ataci Blacs? banca Londrei, 
Cantonului şi Shanghaiului era principala oponentă a băncii 
Victoria. N-are logică. 

— Ah, dar să zicem că cineva a schimbat ţinta, Paul. 

— Care? 

— O să vin pe la trei şi-o să-ţi explic. 

— Care ar fi acum? 

— Richard! Richard Kwang controla banca Ho-Pak - una din 
cele mai mari bănci chinezeşti din Hong Kong. 

— Dumnezeule! Dar asta e... urmă o pauză lungă. Quillan, 
chiar ai început „Competiţia”... ai început-o cu adevărat? 

— Da, şi asta nu o ştii decât tu şi cu mine. 

— Dar cum va funcţiona asta împotriva lui Dunross? 

— O să-ţi explic mai târziu. Poate lan să-şi îndeplinească 
toate obligaţiile legate de navele lui? 

Urmă o pauză pe care Gornt o remarcă. 

— Da, îl auzi el pe Havergill. 

— Da, dar...? 

— Dar sunt sigur că se va descurca. 

— Ce alte probleme mai are Dunross? 

— Îmi pare rău, dar asta nu ar fi etic. 

— Desigur, Gornt adăugă pe un ton schimbat. Hai s-o spun 
altfel. Să zicem că barca lor a fost puţin scuturată. Nu? 

Urmă o pauză şi mai lungă. 

— La momentul potrivit, un val foarte mic ar putea să îi 
răstoarne, pe ei sau pe orice altă companie. Chiar şi pe tine. 

— Dar nu Banca Victoria. 

— Oh, nu. 

— Bun. Atunci ne vedem la trei. 

Gornt închise telefonul şi-şi şterse din nou fruntea, din ce în 
ce mai agitat. Îşi stinse ţigara, făcu un calcul rapid, îşi aprinse 
altă ţigară, apoi formă alt număr de telefon. 

— Charles, e Quillan. Eşti ocupat? 

— Nu. Cu ce te pot ajuta? 

— Vreau un bilanţ, un bilanț era un semnal special pentru 
avocat să telefoneze la opt persoane care să cumpere sau să 
vândă la bursa de valori pentru Gornt, în secret, pentru a evita 
să se afle că tranzacţia are vreo legătură cu el, toate acţiunile şi 
sumele de bani vor trece numai prin mâinile avocatului, astfel ca 
nici cei opt, şi nici agenţii de bursă să nu ştie pentru cine au fost 
făcute tranzacţiile. 

— Un bilanţ va fi. Ce fel de bilanţ, Quillan? 

— Vreau să vând fără acoperire. 

Asta însemna că vindea acţiuni pe care nu le deţinea încă 
mergând pe presupunerea că valoarea lor va scădea foarte mult. 
Apoi, înainte să trebuiască să le recumpere - în Hong Kong 
termenul maxim de acoperire era de două săptămâni - dacă 
acţiunile căzuseră cu adevărat, atunci încasa diferenţa. Evident, 
dacă greşea riscând şi acţiunile creşteau, ar fi trebuit să 
plătească diferenţa. 

— Ce acţiuni şi câte? 

— O sută de mii de acţiuni la Ho-Pak... 

— Isuse! 

— ... la fel, la deschiderea bursei mâine, şi încă două sute de 
mii în timpul zilei. Îţi voi da atunci şi alte indicaţii. 

Urmă o linişte ciudată. 

— Ai spus Ho-Pak? 

— Da. 

— Va dura ceva timp să aduni toate acţiunile astea. 
Dumnezeule, Quillan, patru sute de mii? 

— Dacă tot o faci, mai ia o sută de mii. Să fie rotund, 
jumătate de milion. 

— Dar... dar Ho-Pak este o bancă foarte stabilă. Acţiunile ei 
n-au scăzut niciodată. 

— Da. 

— Ce-ai auzit? 

— Zvonuri, spuse Gornt grav, şi chicoti în sinea lui. Ce-ai zice 
de un prânz mai devreme, să mâncăm la club? 

— Voi fi acolo. 

Gornt închise, apoi formă alt număr secret. 

— Da? 

— Eu sunt, spuse Gornt prudent. Eşti singur? 

— Da. De ce? 

— La întâlnirea noastră, iancheul a sugerat un atac. 

— Ayeeyabh! Şi? 

— Şi Paul e şi el cu noi, spuse el exagerând în mod voit. 
Evident, în secret. Tocmai am vorbit cu el. 

— Atunci sunt cu voi. Cu condiţia să primesc controlul 
asupra navelor Companiei Struan, operaţiunile lor funciare în 
Hong Kong şi patruzeci la sută din proprietăţile lor funciare în 
Tailanda şi Singapore. 

— Glumeşti! 

— Nimic nu e prea mult pentru a-i zdrobi. Nu, bătrâne? 

Gornt auzi râsul manierat, batjocoritor, şi îl uri pe Jason 
Plumm pentru asta. 

— [i preţuieşti tot atât ca şi mine, spuse Gornt. 

— Da, dar vei avea nevoie de mine şi de prietenii mei sus 
puşi. Chiar şi cu Paul de partea ta, tu şi iancheul nu vă puteţi 
descurca, nu fără mine şi ai mei. 

— De ce-aş mai vorbi atunci cu tine? 

— Ascultă, nu uita că nu-ţi cer nimic din partea americanului. 

Gornt îşi păstră calmul vocii. 

— Ce are asta de-a face cu celelalte? 

— Te cunosc eu. Oh, da, te cunosc eu, bătrâne. 

— Chiar mă cunoşti? 

— Da. Nu te vei mulţumi doar să-l distrugi pe „prietenul” 
nostru, vei vrea totul. 

— Oare chiar voi vrea? 

— Da. De multă vreme vrei să intri cu dreptul pe piaţa 
americană. 

— Şi tu. 

— Nu. Ştim, care-i locul nostru. Ne mulţumim să mergem în 
urma ta. Ne mulţumim cu Asia. Nu vrem să fim Nobilă Casă 
etcetera... 

— Ah? 

— Nu. Atunci ne-am înţeles? 

— Nu, spuse Gornt. 

— Renunţ la nave. In locul lor o să iau Kowloon Investments 
ale lui lan, operaţiunile aeroportului Kai Tak, şi patruzeci la sută 
din proprietăţile funciare în Tailanda şi Singapore; şi voi 
accepta douăzeci şi cinci la sută la Par-Con şi trei locuri în 
consiliul de conducere. 

— Du-te dracu'! 

— Oferta e valabilă până luni. 

— Care luni? 

— Lunea viitoare. 

— Dew neh loh moh pe toate lunile tale! 

— Şi pe ale tale! Îţi fac o ultimă ofertă. Kowloon Investments 
şi operaţiunile Kai Tak în totalitate, treizeci şi cinci la sută din 
terenurile lor în Tailanda şi Singapore, şi zece la sută din 
bucăţica iancheului cu 3 locuri în consiliu. 

— Asta-i tot? 

— Da. Şi oferta asta-i valabilă, tot până luni. Şi să nu te 
gândeşti că ne poţi înghiţi pe drum. 

— Ai înnebunit? 

— 'Ţi-am spus - te cunosc. S-a făcut? 

— Nu. 

Din nou, râsul uşor răutăcios. 

— Până luni - lunea viitoare. Ai timp destul să te hotărăşti. 

— Ne vedem la petrecerea lui lan diseară? întrebă Gornt. 

— Ţi-ai pierdut minţile? Eu nu m-aş duce dacă... 
Dumnezeule, Quillan, chiar ai de gând să te duci? În persoană? 

— N-aveam de gând - dar acum cred că mă voi duce. Nu 
vreau să pierd poate ultima mare petrecere a ultimului tai-pan 
al Struanilor. 

Ora 12.01. 


În sala de consiliu lucrurile continuau să meargă greu 
pentru Casey. Nu voiau să înghită nici una din momelile pe care 
ea le oferea. Neliniştea ei crescuse, şi acum, în timp ce aştepta, 
simţi un val de frică străbătând-o. Phillip Chen mâzgălea distrat 
o hârtie, Linbar îşi făcea de lucru cu hârtiile din faţa lui, Jacques 
de Viile o privea gânditor. Apoi Andrew termină de scris 
ultimele procente pe care i le oferise ea. Oftă şi o privi. 

— E clar că aceasta va fi o operaţiune de co-finanţare, zise el 
cu o voce tăioasă! tensiunea din încăpere se micşoră şi Casey îşi 
stăpâni cu greu un strigăt de bucurie când el adăugă: Cu cât ar 
fi pregătit Par-Con să participe în finanţarea comună, pentru 
întreaga afacere? 

— Optsprezece milioane dolari americani pentru acest an ar 
acoperi participarea noastră, răspunse ea imediat, observând 
fericită că toţi îşi ascunseră uimirea. 

Valoarea netă oficială a afacerilor Companiei Struan pe anul 
de dinainte era de aproape 28 de milioane, şi ea şi Bartlett îşi 
stabiliseră oferta pe baza acestei cifre. 

— Fă prima ofertă la 20 de milioane, îi spusese Linc. Ar 
trebui să-i prinzi cu 25, ceea ce ar fi grozav. Este esenţial să 
finanţăm în comun, dar sugestia trebuie să vină de la ei. 

— Dar uită-te la bilanţul lor, Linc. Nu poţi să fii sigur care 
este valoarea lor adevărată. Ar putea fi cu 10 milioane peste sau 
sub cifra asta, poate mai mult. Nu ştim cât de puternici sunt de 
fapt... sau cât de slabi. Uită-te la punctul ăsta: „14,7 milioane în 
sucursale”. Ce sucursale, unde şi pentru ce? Uite încă unul: „7,4 
milioane transferate la...” 

— Şi ce-i cu asta, Casey? Deci 30 milioane în loc de 25. 
Proiectul nostru e încă valabil. 

— Da, dar felul în care îşi fac bilanţul... Doamne, Linc, dacă 
noi am face măcar 1% din asta în America, garda financiară ne- 
ar înhăţa într-o clipă şi ne-am trezi în închisoare pentru cincizeci 
de ani. 

— Da. Dar nu e împotriva legilor lor, şi ăsta-i principalul 
motiv pentru care am venit în Hong Kong. 

— Douăzeci e prea mult pentru o primă ofertă. 

— Te las pe tine să hotărăşti, Casey. Dar nu uita că în Hong 
Kong respectăm regulile Hong Kongului - orice e legal. Vreau să 
intru în jocul lor. 

— De ce? Şi nu-mi spune „pentru afurisita mea de plăcere”. 

Linc râsese. 

— O.K., atunci pentru afurisita ta de plăcere. Tu doar încheie 
înţelegerea cu Struan. 

Umiditatea în sala de consiliu crescuse. Ar fi vrut să se 
şteargă pe faţă, dar rămase liniştită, aşteptând ca ei să 
continue, prefăcându-se calmă. Gavallan rupse tăcerea. 

— Când va confirma domnul Bartlett oferta de 18 milioane... 
dacă acceptăm? 

— Este confirmată, spuse ea dulce, trecând peste jignire. Am 
libertatea să ofer până la 20 de milioane în această înţelegere 
fără să mă consult cu Linc sau cu consiliul său de conducere, 
spuse ea, dându-le în mod deliberat posibilitatea să manevreze, 
apoi adăugă inocent: Deci rămâne stabilit? Bun, începu să-şi 
aranjeze hârtiile. Mai departe. Aş... 

— O clipă, spuse Gavallan, nervos. Eu, ăă, 18 este... Oricum, 
trebuie să prezentăm totul tai-panului. 

— Oh, spuse ea, prefăcându-se surprinsă. Credeam că 
negociem de pe poziţii egale, că dumneavoastră patru aveţi 
aceleaşi împuterniciri ca şi mine. Poate că în viitor ar fi mai bine 
să discut direct cu domnul Dunross. 

Andrew Gavallan se înroşi. 

— Tai-panul are cuvântul final. În totul. 

— Mă bucur s-o aflu, domnule Gavallan. Eu am ultimul 
cuvânt numai până la 20 de milioane, şi le zâmbi radios. Foarte 
bine, discutaţi-o cu tai-panul dumneavoastră. Până atunci, să 
stabilim o limită în timp pentru perioada de gândire. 

Din nou linişte. 

— Ce sugeraţi? întrebă Gavallan, simțindu-se prins în cursă. 

— Minima. Nu ştiu cât de rapid vă place să lucraţi, spuse 
Casey. 

Phillip Chen spuse: 

— De ce să nu amânăm răspunsul până după prânz, Andrew? 

— Da, bună idee. 

— Sunt de acord, spuse Casey. 

Mi-am făcut treaba, gândi ea. Voi rezolva cu 20 de milioane, 
când puteau să fie 30, şi ei sunt bărbaţi şi experţi şi mă 
consideră o proastă. Dar acum îmi voi căpăta banii de tăvăleală! 
Dumnezeule din ceruri, fă să iasă această afacere, pentru că 
atunci voi fi liberă pentru totdeauna. Liberă să fac ce? Nu 
contează, îşi spuse ea, mă voi gândi la asta altădată. Se auzi 
continuând după aceeaşi schemă. 

— Să intrăm în detalii referitoare la felul cum vreţi cele 18 
milioane şi... 

— 18 nu este o cifră suficientă, o întrerupse Phillip Chen, 
minciuna venindu-i foarte uşor. Există tot felul de costuri 
suplimentare... 

Într-un stil de negociere perfect, Casey se luptă cu ei şi îi 
lăsă să ajungă la 20 de milioane şi apoi, cu aparentă părere de 
rău, le spuse: 

— Domnilor, sunteţi nişte oameni de afaceri excepţionali. 
Foarte bine, 20 de milioane. 

Le văzu zâmbetul ascuns şi râse în sinea ei. 

— Bun, spuse Gavallan, foarte satisfăcut. 

— Acum, continuă ea, vrând să menţină tensiunea, ce 
structură vreţi să aibă corporaţia noastră? Evident, cu 
aprobarea tai-panului dumneavoastră - iertaţi-mă, a tai-panului, 
spuse ea, corectându-se cu doza minimă de smerenie. 

Gavallan o privea, dorind iritat ca ea să fi fost bărbat. Atunci 
aş fi putut zice, bravo ţie, sau du-te dracului, şi-am fi râs 
amândoi pentru că tu ştii şi eu ştiu că întotdeauna trebuie să 
ceri părerea tai-panului într-un fel sau altul - fie că e Dunross, 
sau Bartlett, un consiliu de conducere sau nevasta ta. Da, şi 
dacă erai bărbat nu şi-ar mai fi spus cuvântul în această 
încăpere afurisita de sexualitate, care nu-şi are locul aici. 
Doamne, dacă erai mai bătrână poate era altceva, dar, la dracu, 
o păsărică ca tine? Ce dracu' au toate femeile americane? 
Pentru numele lui Dumnezeu, de ce nu stau la locul lor şi nu se 
mulţumesc să facă ce se pricep mai bine? Prostie. Şi e o prostie 
să accepte atât de repede finanţarea, şi o prostie încă şi mai 
mare să ne dea 2 milioane în plus, când 10 ar fi fost de la 
început acceptabile. Pentru numele lui Dumnezeu, trebuia să ai 
mai multă răbdare şi ai fi făcut o afacere mult mai bună! Asta-i 
necazul cu voi americanii - nu aveţi subtilitate şi răbdare şi stil 
şi nu vă pricepeţi la arta negocierii, iar tu, dragă doamnă, eşti 
mult prea nerăbdătoare să arăţi cât de grozavă eşti. Aşa că 

acum ştiu cum să te joc. Se uită spre Linbar Struan care o 
privea pe furiş pe Casey, aşteptând ca el sau Phillip sau Jacques 
să continue. Când voi fi tai-pan, gândi furios Gavallan, te voi 
distruge, tinere Linbar, te voi distruge, sau voi face om din tine. 
Trebuie să-ţi faci loc singur în lume, să gândeşti pentru tine, să 
te bazezi pe tine însuţi, nu pe numele tău şi pe moştenirea ta. 
Da, şi mult mai multă trudă ca să scoţi ceva energie din yang-ul 
tău - cu cât te recăsătoreşti mai repede cu atât mai bine. Ochii i 
se îndreptară spre Jacques deVille, care îi zâmbi. Ah, Jacques, 
gândi el fără ranchiună, tu eşti principalul meu rival. Şi acum 
faci ce faci tu de obicei: vorbeşti puţin, eşti atent la tot, gândeşti 
mult - aspru, dar şi meschin, dacă trebuie. Dar oare ce crezi tu 
despre afacerea asta? Mi-a scăpat ceva? Ce vede pentru viitor 
mintea ta ciudată de avocat parizian? Ah, dar te-a pus la punct 
cu răspunsul la gluma ta despre nasul ei, nu? 

Şi mie mi-ar plăcea să mă culc cu ea, îşi spuse el absent, 
ştiind că Linbar şi Jacques ajunseseră şi ei la aceeaşi concluzie. 
Bineînţeles - cui nu i-ar place? Dar tu, Phillip Chen? Oh nu. Tu 
nu. ie îţi plac mult mai tinere şi mai perverse, dacă e adevărat 
ce se spune, heya? Se uita din nou la Casey. li vedea clar 
nerăbdarea. Nu arăţi a fi lesbiană, gândi el şi gemu în sinea lui. 
Să fie asta o altă slăbiciune a ta? Doamne, ar fi o pierdere îngro- 
zitoare! 

— Compania mixtă trebuie să fie înfiinţată conform legilor 
din Hong Kong, spuse el. 

— Bineînţeles. Există... 

— Sims, Dawson şi Dick ne pot ajuta în sensul ăsta: O să 
aranjez o întâlnire cu ei pentru mâine sau poimâine. 

— Nu e nevoie, domnule Gavallan. Am deja propunerile lor, 
ipotetice şi evident confidenţiale, pentru cazul în care am hotărî 
încheierea înţelegerii. 

— Ce? 

Ei o priviră cu gura căscată cum scotea 5 copii ale unui 
contract legal, concis şi înmâna câte una fiecăruia. 

— Am aflat că ei sunt avocaţii dumneavoastră, spuse ea 
veselă. Oamenii noştri i-au verificat şi mi s-a spus că sunt cei 
mai buni aşa că am fost de acord cu ei. l-am rugat să se 
gândească la condiţiile eventuale ale unei companii mixte - atât 
din punctul dumneavoastră de vedere cât şi din al nostru. S-a 
întâmplat ceva? 

— Nu, spuse Gavallan, brusc furios că propriii lor avocaţi nu 
le spuseseră de Par-Con. 

Începu să citească atent scrisoarea. Dew neh loh moh pe 
Casey şi cum dracu' o mai cheamă, gândi Phillip Chen furios că 
s-au făcut de ruşine. Fie ca Despicătura ta Aurie să se ofilească 
şi să fie mereu uscată şi plină de praf, pentru apucăturile tale 
murdare şi obiceiurile tale nefeminine, scârboase şi neobrăzate! 
Să ne ferească Dumnezeu de femeile americane! Ayeeyah, îl va 
costa ceva pe Lincoln Bartlett pentru că a îndrăznit să ne bage 
pe gât creatura asta, îi promise el. Cum de a îndrăznit! Dar în 
acelaşi timp mintea lui calcula valoarea uluitoare a afacerii ce li 
se propunea. Trebuie să iasă cel puţin 100 de milioane dolari 
americani probabil în următorii câţiva ani, îşi spuse el, ametit. 
Asta va da Nobilei Case stabilitatea de care are nevoie. Oh, ce zi 
fericită, îşi spuse el radios. Şi participare egală, dolar pentru 
dolar. De necrezut! Ce prostie să ne ofere asta atât de repede, 
fără să ne ceară măcar ceva mărunt în schimb. O prostie, dar la 
ce te poţi aştepta de la o femeie proastă? Aiaa, coastele 
Pacificului se vor umple de toate produsele din spumă de 
poliuretan pe care le putem face - ambalaje, materiale de 
construcţie şi materiale izolante. O fabrică aici, una în Taiwan, 
una în Singapore, una în Kuala Lumpur şi încă una, prima, în 
Jakarta. Vom scoate milioane, zeci de milioane. Iar în ceea ce 
priveşte agenţia pentru licenţa de computere, ei bine, la preţul 
de licenţă pe care proştii ăştia ni-l oferă cu zece la sută mai 
puţin decât preţurile IBM-ului, mai puţin comisionul nostru de 
şapte virgulă cinci la sută - dacă ne mai tocmeam puţin am fi 
fost încântați să acceptăm cinci la sută - până la sfârşitul 
săptămânii viitoare voi putea să vând trei în Singapore, unul 
aici, unul în Kuala Lumpur şi unul piratului ăla de armator 
indonezian cu un profit clar de 67.500 dolari la fiecare, sau 
405.000 dolari pentru şase convorbiri telefonice. Cât despre 
China... Cât despre China... Oh, zei mari şi mai mici şi mărunți, 
faceţi ca această afacere să iasă şi voi înzestra un templu nou, o 
catedrală, în Tai-ping Shan, promise el, chinuit de patimă. Dacă 
China va renunţa la controlul asupra câtorva domenii, sau 
măcar îl va slăbi puţin, vom putea fertiliza câmpurile cu orez din 
provincia Kwantung şi apoi din toată China şi în următorii 12 ani 
afacerea asta ne va aduce zeci de sute de milioane de dolari, 
dolari americani şi nu dolari Hong Kong! Gândul acestui profit îi 
îndulci considerabil furia. 

— Cred că această propunere poate constitui o bază pentru 
discuţii viitoare, spuse el, terminând de citit. Nu, Andrew? 

— Da. Gavallan puse contractul pe masă. O să-i sun după 
prânz. Când i-ar conveni domnului Bartlett... şi dumneavoastră, 
evident... să ne întâlnim? 

— În după-amiaza aceasta - cu cât mai repede cu atât mai 
bine - sau oricând mâine, dar Linc nu va veni. Eu răspund de 
toate detaliile, e problema mea, spuse Casey pe un ton tranşant. 
El stabileşte orientarea - şi va seama oficial documentele finale 
- după ce le voi aproba eu. Asta este funcţia şefului, nu? se uită 
zâmbind la ei. 

— Voi stabili o întâlnire şi vă voi lăsa un mesaj la hotel, spuse 
Gavallan. 

— Poate am putea să o fixăm acum - ca să fie şi problema 
asta rezolvată? 

Cu o figură acră Gavallan se uită la ceas. Se apropie prânzul, 
slavă Domnului. 

— Jacques - cât de ocupat eşti mâine? 

— Mai bine dimineaţă, decât după-amiază. 

— Şi pentru John e bine aşa, spuse Phillip Chen. 

Gavallan ridică receptorul şi formă un număr. 

— Mary? Sună-l pe Dawson şi fixează o întâlnire pentru 
mâine la ora 11, cu domnul de Viile, domnul John Chen şi 
domnişoara Casey, în biroul lui. Puse receptorul jos. Jacques şi 
John Chen se ocupă de toate problemele noastre legate de 
societăţi mixte. John cunoaşte toate detaliile legate de America, 
iar Dawson este expertul, vă trimit maşina la zece jumătate. 

— Mulţumesc, dar nu e nevoie să vă deranjati. 

— Cum vreţi, răspunse el politicos. Poate este momentul să 
luăm o pauză pentru prânz. 

— Mai avem încă un sfert de oră, spuse Casey. Să începem 
discuţia despre modul în care doriţi să finanţăm noi? Sau, dacă 
doriţi, putem cere nişte sandviciuri şi să continuăm lucrul. 

Se uitară la ea îngroziţi. 

— Să lucrăm în timpul prânzului? 

— De ce nu? E un vechi obicei american. 

— Slavă Domnului că nu e şi aici obiceiul ăsta. 

— Da, rosti sec Phillip Chen. 

Casey simţi dezaprobarea lor plutind prin cameră, dar nu-i 
păsă. La dracu' cu voi toţi, gândi ea iritată, apoi se forţă să lase 

supărarea deoparte. Ascultă, proasto, nu-i lăsa pe ticăloşii ăştia 
să te doboare! Zâmbi dulce. 

— Dacă vreţi să ne oprim acum pentru prânz, sunt de acord. 

_ — Bun, spuse imediat Gavallan, şi toţi respirară uşurati. 
Începem prânzul la douăsprezece şi patruzeci. Probabil că vreţi 
să vă pudraţi nasul mai întâi. 

— Da, mulţumesc, spuse ea, ştiind că voiau s-o vadă plecată 
ca să poată discuta despre ea, şi apoi despre afacere. 

Ar trebui să fie invers, gândi ea, dar nu va fi. Nu. Va fi la fel 
ca întotdeauna. Vor face pariuri care va fi primul. Dar nu va fi 
nici unul din ei, pentru că în acest moment eu nu vreau pe nici 
unul dintre ei, oricât de atrăgători ar fi ei, în felul lor. Bărbaţii 
aceştia sunt ca toţi ceilalţi pe care i-am cunoscut: ei nu vor 
dragoste, vor doar sex. Cu excepţia lui Linc. Nu te gândi la Linc 
şi cât de mult îl iubeşti şi cât de groaznici au fost anii aceştia. 
Groaznici şi minunaţi. Adu-ţi aminte ce ţi-ai promis. Nu mă voi 
gândi la Linc şi la dragoste. Nu, până la ziua mea care este 
peste nouăzeci şi opt de zile. Cea de-a nouăzeci şi opta zi în- 
cheie cel de-al şaptelea an şi datorită iubitului meu voi avea 
banii mei de tăvăleală şi îi voi fi cu adevărat egală şi, cu voia lui 
Dumnezeu, vom avea Nobila noastră Casă. Va fi ea darul meu de 
nuntă pentru el? Sau al lui pentru mine? Sau un cadou de 
despărţire? 

— Unde este toaleta pentru doamne? întrebă ea, ridicându- 
se, şi toţi se sculară în picioare, mai înalţi decât ea, cu excepţia 
lui Phillip Chen, mai scund cu câţiva centimetri, iar Gavallan îi 
arătă drumul. 

Linbar Struan îi deschise uşa şi o închise în urma ei. Apoi 
rânji. 

— Pe o mie că n-ai să reuşeşti niciodată, Jacques. 

— Tot o mie pun şi eu, spuse Gavallan. Şi zece pentru tine, 
Linbar. 

— S-a făcut, răspunse Linbar, cu condiţia să rămână aici o 
lună. 

— Tu te mişti mai încet, nu, bătrâne? spuse Gavallan, apoi 
către Jacques: Ei bine? 

Francezul zâmbi. 

— Pe douăzeci că tu, Andrew, n-o să ademeneşti niciodată o 
asemenea doamnă în patul tău - iar tu, sărmane tinere Linbar, 
pun cincizeci contra calului tău de curse. 

— Pentru Dumnezeu, îmi place mânza mea. Noble Star are 
mari şanse să câştige. E cea mai bună din grajdurile noastre. 

— Cincizeci. 

— O sută, şi mă mai gândesc. 

— Chiar atât de mult nu-mi doresc un cal, şi Jacques îi zâmbi 
lui Phillip Chen. Tu ce crezi, Phillip? 

Phillip Chen se ridică. 

— Cred că mă voi duce acasă să mănânc şi o să vă las pe voi 
armăsarii cu visele voastre. E totuşi curios că voi toţi pariaţi, iar 
ceilalţi nu - dar asta nu înseamnă că unul dintre voi ar putea 
câştiga. 

Râseră din nou cu toţii. 

— O prostie din partea lor să ne dea suma aia în plus, nu? 
spuse Gavallan. 

— Afacerea-i fantastică, spuse Linbar Struan. Cristoase, 
unchiule Phillip, fantastică! 

— Ca şi derriere-ul ei, spuse deVille pe un ton de cunoscător. 
Nu, Phillip? 

Phillip Chen dădu din cap prietenos şi ieşi din încăpere, dar 
văzând-o pe Casey dispărând în toaleta pentru doamne, gândi: 
Ayeeyah, de fapt cine vrea o dolofană ca asta? 

În toaletă, Casey se uită în jur, îngrozită. Părea curat, dar 
mirosea a canale vechi şi se vedeau o mulţime de găleți una 
peste alta, câteva pline cu apă. Pardoseala din gresie era 
stropită cu apă şi murdară. Am auzit eu că englezii nu sunt prea 
igienici, gândi ea cu dezgust, dar aici, în Nobila Casă? Ah! 
Surprinzător! 

Intră într-unul din veceuri, cu podeaua udă şi alunecoasă, şi 
după ce termină trase de mâner, dar nu se întâmplă nimic. 
Încercă din nou, şi apoi încă o dată, şi tot nimic nu se întâmplă, 
aşa că înjură şi ridică iute capacul bazinului. Bazinul era uscat şi 
ruginit. Enervată, descuie uşa şi se duse la chiuvetă şi răsuci 
robinetul, dar nu curse nici o picătură. Ce se întâmplă aici? Pun 
pariu că ticăloşii ăia m-au trimis special aici! Erau şervete 
curate, aşa că turnă stângaci o găleată de apă în chiuvetă, 
vărsând o parte din apă pe jos, se spălă pe mâini, apoi se şterse, 
furioasă că se stropise pe pantofi. li veni o idee, luă o altă 
găleată şi o aruncă în veceu apoi mai folosi o găleată să se spele 
din nou pe mâini. Când ieşi de acolo se simţi murdară. Bănuiesc 
că afurisita de ţeava e spartă pe undeva şi instalatorul nu va 
veni până mâine. Afurisite fie toate instalaţiile sanitare! 

Calmează-te, îşi spuse. O să începi să faci greşeli. Coridorul era 
acoperit cu un covor fin de mătase, chinezesc, dar pe pereţi se 
aflau picturi în ulei reprezentând clipere şi peisaje chinezeşti. În 
timp ce se apropia de sala de consiliu putu auzi murmurul de 
voci din încăpere şi un râset - râsul care vine după o glumă 
deocheată sau o remarcă indecentă. Ştia că în momentul în care 
va deschide uşa, buna dispoziţie şi tonul de camaraderie vor 
dispărea şi va fi din nou o linişte nefirească. Deschise uşa şi toţi 
se ridicară. 

— Aveţi probleme cu conductele de apă? întrebă ea, 
stăpânindu-şi enervarea. 

— Nu, nu cred, spuse Gavallan, surprins. 

— Ei bine; nu e apă. Nu ştiaţi? 

— Sigur că nu e - oh! Staţi la V. şi A., aşa că... Nu v-a spus 
nimeni despre lipsa de apă? 

Începură toţi să vorbească în acelaşi timp, dar vocea lui 
Gavallan se ridică deasupra celorlalte. 

— V. şi A. are propria sa rezervă de apă - ca şi alte câteva 
hoteluri - dar în rest toţi avem câte patru ore de apă la patru 
zile, aşa că trebuie să folosim găleata. Nici nu mi-a trecut prin 
cap că nu ştiţi. Imi pare rău. 

— Cum vă descurcaţi? La patru zile? 

— Da. Timp de patru ore, de la 6 la 8 dimineaţa, apoi de la 5 
la 7 seara. E o chestie groaznic de plicticoasă pentru că asta 
înseamnă evident să opreşti rezerve pentru patru zile, în găleți, 
sau în cadă, în ce poţi. Avem puţine căldări - mâine e ziua 
noastră cu apă. Dumnezeule, aţi avut apă, nu? 

— Da, dar... Vreţi să spuneţi că ţevile de apă sunt închise? 
Peste tot? întrebă ea neîncrezătoare. 

— Da, spuse Gavallan răbdător. Cu excepţia acestor patru 
ore la patru zile. Dar la V. şi A. nu aveţi probleme. Deoarece se 
află chiar în faţa falezei, ei îşi pot umple rezervoarele în fiecare 
zi de pe şlepuri - evident, trebuie să o cumpere. 

— Şi nu puteţi face duş sau baie? 

Linbar Struan râse. 

— Toată lumea cam pute, după trei zile în căldura asta, dar 
cel puţin suntem cu toţii în acelaşi canal. Oricum, metoda de 
supravieţuire e să te asiguri că ai o găleată plină înainte de a 
pleca de acasă. 

— Habar n-aveam, spuse ea, îngrozită că folosise trei găleți. 

— Rezervoarele noastre sunt goale, explică Gavallan. Anul 
acesta nu a plouat aproape deloc, iar anul trecut a fost şi el 
secetos. O pacoste afurisită, dar asta e. Se mai întâmplă. Joss. 

— Şi atunci de unde vă vine apa? 

Se uitară la ea lung. 

— Din China, bineînţeles. Prin conducte peste graniţă în 
Noile Posesiuni sau din tancurile din fluviul Pearl. Guvernul 
tocmai a navlosit o flotă de 10 tancuri care urcă pe Pearl, cu 
acordul Peking-ului. Ele ne aduc cam 10 milioane de galoane pe 
zi. Anul ăsta guvernatorul va plăti peste douăzeci şi cinci de 
milioane. În ziarul de sâmbătă scria că pentru populaţia noastră 
de trei milioane jumătate, consumul e de treizeci de milioane de 
galoane pe zi inclusiv pentru industrie. În ţara dumneavoastră 
se spune că o persoană foloseşte 150 de galoane pe zi. 

— E la fel pentru toată lumea? Patru ore la fiecare patru zile? 

— Chiar şi la Casa Mare folosim găleata, şi Gavallan ridică 
din umeri. Doar tai-panul are o casă la Shek-O, care are propria 
ei fântână. Când suntem invitaţi acolo, ne îngrămădim cu toţii să 
dăm jos de pe noi murdăria. 

Ea se gândi din nou la cele trei găleți pe care le folosise. 
Isuse, îşi spuse, le-am folosit oare pe toate? Nu-mi amintesc 
dacă a mai rămas ceva. 

— Bănuiesc că mai am încă multe de învăţat, spuse ea. 

Da, gândiră toţi. Da, al naibii de multe. 


— Tai-pan? 

— Da, Claudia? spuse Dunross în interfon. 

— Întrunirea cu Casey s-a întrerupt pentru prânz. Domnul 
Andrew e pe linia patru. Domnul Linbar e pe drum spre noi. 

— Amână-l până după prânz. Ai reuşit cu Tsu-yan? 

— Nu, domnule. Avionul a aterizat la timp, la opt patruzeci. 
Nu e în biroul lui din Taipe. Nici în apartament. O să mai încerc, 
bineînţeles. Încă ceva. Tocmai am primit un telefon foarte 
interesant. Se pare că domnul Bartlett s-a dus în dimineaţa 
aceasta la Rothwell-Gornt şi a avut o întâlnire între patru ochi 
cu domnul Gornt. 

— Eşti sigură? întrebă el, brusc simțind un cuţit în stomac. 

— Oh, da, foarte sigură. 

Ticălosul, gândi Dunross. Oare doreşte Bartlett să aflu? 

— Mulţumesc, spuse el, renunțând deocamdată să se mai 
gândească la asta, dar foarte mulţumit că aflase. Ai o mie de 
dolari pe ce cal vrei sâmbătă. 

— Oh, mulţumesc, tai-pan. 

— Inapoi la lucru, Claudia! apăsă pe butonul numărul patru. 
Da, Andrew? Cum v-aţi înţeles? 

Gavallan îi spuse lucrul cel mai important. 

— Douăzeci de milioane bani gheaţă? întrebă el, nevenindu-i 
să creadă. 

— Minunaţi, admirabili bani gheaţă americani! Dunross îl 
simţea exultând. Şi când am întrebat când o să confirme Bartlett 
înţelegerea, nulitatea aia mică a avut neobrăzarea să spună: 
„Oh, este confirmat deja - pot să merg până la 20 de milioane în 
afacerea asta fără să-l consult pe el sau pe oricine altul”. Crezi 
că, e posibil? 

— Nu ştiu. Dunross îşi simţi genunchii moi. Bartlett trebuie 
să apară. O să-l întreb. 

— Hei, tai-pan, dacă chestia asta iese... 

Dar Dunross nu-l mai asculta pe Gavallan, care continua 
extaziat să vorbească singur. E o ofertă incredibilă, îşi spuse 
Dunross. E prea bună. Unde-i chichiţa? Unde-i chichiţa? Din 
prima zi de când devenise tai-pan trebuise să manevreze, să 
mintă, să linguşească şi chiar să amenințe - ca pe Havergill de 
la bancă - mult mai mult decât crezuse, pentru a depăşi 
dezastrele pe care le moştenise, precum şi pe cele naturale şi 
politice care păreau să copleşească lumea. Chiar transformarea 
companiei în firmă publică nu însemnase pentru el capital, şi o 
perioadă se aşteptase să fie aşa, pentru că depresiunea mon- 
dială distrusese pieţele. Cu un an în urmă, în august, taifunul 
Wanda făcuse ravagii, lăsând prăpăd în urma sa, sute de morţi, 
o sută de mii fără adăpost, cinci sute de vase de pescuit 
scufundate, douăzeci de cargouri scufundate, una din navele lor 
de 3000 tdw aruncată pe țărm, imensul lor debarcader pe 
jumătate terminat făcut bucăţi şi întregul lor program de 
construcţii distrus pentru şase luni. În toamnă, criza din Cuba şi 
o nouă scădere a preţurilor. În primăvara asta de Gaulle 
respinsese intrarea Angliei în Piaţa Comună, şi din nou o 
scădere a preţurilor. China şi Uniunea Sovietică se ceartă, şi o 
nouă scădere a preţurilor... Şi acum aproape că am douăzeci de 
milioane de dolari americani, dar cred că suntem într-un fel im- 

plicaţi în trafic de arme. Tsu-yan se pare că a şters-o să se dea la 
fund, iar John Chen Dumnezeu ştie pe unde e! 

— Dumnezeii şi Cristoşii! spuse el furios. 

— Ce? Gavallan se opri uimit din torentul de cuvinte. Ce s-a- 
ntâmplat? 

— Oh, nimic - nimic, Andrew. spuse el. Nimic legat de tine. 
Spune-mi despre ea. Cum e? 

— Pricepută la cifre. Iute şi sigură pe ea, dar nerăbdătoare. 
Şi e cea mai arătoasă păsărică din câte am văzut în ultimul timp, 
şi cred că are cel mai grozav fund din oraş! şi Gavallan îi spuse 
de pariuri. Cred că Linbar e favoritul. 

— O să-l concediez pe Foster şi o să-l trimiţi pe Linbar la 
Sydney pentru 6 luni, să rezolve toate treburile de acolo. 

— Bună idee. Gavallan râse. Asta o să-l oprească să mai 
fluiere în biserică - deşi se spune că doamnele de la Antipozi 
sunt foarte îndatoritoare. 

— Crezi că iese afacerea asta? 

— Da. Phillip era extaziat. Dar e scârbos să tratezi cu femeie, 
ăsta-i adevărul. Crezi că am putea să trecem peste ea şi să 
tratăm direct cu Bartlett? 

— Nu. Ne-a spus foarte clar în scrisoare: K.C. Tcholok este 
principalul lui negociator. 

— Ei bine, fi-i-ar nădragii să-i fie! Ce nu facem noi pentru 
Nobila Casă! 

— l-ai găsit punctul slab? 

— Nerăbdarea. Vrea să intre în joc - să fie bărbat. Aş spune 
că punctul ei nevralgic e că vrea cu disperare să fie acceptată în 
lumea bărbaţilor. 

— Nu e rău că vrea asta - sau Sfântul Graal. Ai stabilit 
întâlnirea cu Dawson pentru mâine la 11? 

— Da. 

— Spune-i lui Dawson s-o contramandeze, dar nu înainte de 
nouă dimineaţă. Spune-i să găsească o scuză şi să o fixeze 
pentru miercuri la prânz. 

— Bună idee, să o ţinem în tensiune, nu? 

— Spune-i lui Jacques că mă voi duce eu la întâlnire. 

— Da, tai-pan; Dar John Chen? Vrei să vină şi el? 

— Da, spuse Dunross după o pauză. L-ai văzut? 

— Nu. Îl aşteptăm la masă - vrei să-l caut? 

— Nu. Unde-i Phillip? 

— S-a dus acasă. Se întoarce la două jumătate. 

Bun, îşi spuse Dunross, şi-l amână pe John Chen până la acea 
oră. 

— Ascultă... 

Interfonul bâzâi. 

— O clipă, Andrew! apăsă pe buton. Da, Claudia? 

— lartă-mă că te întrerup, dar mi-ai spus să-l caut pe dl. Jen 
în Taipei, şi e pe linia a doua, iar domnul Bartlett tocmai a sosit. 

— Spune-i să intre după ce termin cu Jen! cuplă din nou linia 
a patra. Andrew, s-ar putea să întârzii câteva minute. Oferă tu 
băuturile şi fă tot oficiul de gazdă pentru mine. O să vin cu 
Bartlett. 

— Okay. 

Dunross apăsă pe butonul liniei doi. 

— Tsaw an? spuse el în dialectul mandarin. Ce mai faci? - 
bucuros să vorbească cu unchiul lui Wei-wei, generalul Jen 
Tang-wa, şeful poliţiei secrete ilegale a Kuomintangului din 
Hong Kong. 

— Shey-shey, apoi în engleză: Ce s-a întâmplat, tai-pan? 

— M-am gândit că ar trebui să ştii. 

Dunross îi spuse pe scurt despre arme şi Bartlett, că poliţia 
făcea cercetări, dar nu despre Tsu-yan sau John Chen. 

— Ayeeyabh! Asta-i foarte ciudat într-adevăr. 

— Da. Şi eu am gândit la fel. Foarte ciudat. 

— Eşti convins că nu e Bartlett? 

— Da. N-ar avea nici un motiv. Nici unul. Ar fi o prostie să-ţi 
foloseşti propriul avion. Bartlett nu e prost, spuse Dunross. Cine 
ar putea avea nevoie de astfel de arme aici? 

Urmă o pauză. 

— Elemente criminale. 

— Triazii? 

— Nu toţi triazii sunt criminali. 

— Nu, spuse Dunross. 

— O să încerc să aflu ceva. Sunt sigur că nu are nici o 
legătură cu noi, lan. Mai vii duminică? 

— Da. 

— Bun. O să încerc să aflu ceva. Bem ceva la şase duminică 
seara? 

— Ce-ai zice la opt? L-ai văzut pe Tsu-yan? 

— Credeam că nu se întoarce până la sfârşitul săptămânii. 
Nu e el al patrulea la întâlnirea de luni cu americanul? 

— Ba da. Am auzit că a prins o cursă mai devreme azi! 
Dunross îşi păstră o voce neutră. 

— Va suna precis - vrei să-ţi dea un telefon? 

— Da. Oricând. Cu toate că nu e nimic important. Ne vedem 
duminică la opt. 

— Da, şi mulţumesc pentru informaţie. Dacă aflu ceva te sun 
imediat. La revedere. 

Dunross puse jos receptorul. Fusese foarte atent la tonul lui 
Jen, dar nu simţise nimic, deosebit în el. Unde dracu' o fi Tsu- 
yan? Se auzi un ciocănit în uşă. 

— Intră! se ridică să-l întâmpine pe Bartlett. Hello! zâmbi şi 
întinse mâna. lan Dunross. 

— Linc Bartlett! îşi strânseră mâna. Am venit prea devreme? 

— Aţi veni exact la timp. Probabil că ştiţi că-mi place 
punctualitatea, râse Dunross. Am auzit că întâlnirea a mers 
bine. 

— Da, răspunse Bartlett, întrebându-se dacă Dunross se 
referă la întâlnirea cu Gornt. Casey îşi cunoaşte foarte bine 
problemele. 

— Colegii mei au fost foarte impresionați - a spus că poate 
finaliza singură afacerea. Chiar poate, domnule Bartlett? 

— Poate negocia şi hotărî până la douăzeci de milioane. De 
ce? 

— Aşa. Voiam să aflu care e sistemul dumneavoastră de 
lucru. Luati loc, vă rog - mai avem câteva minute. Masa începe 
de-abia la douăsprezece patruzeci. Se pare că avem în faţă o 
afacere profitabilă. 

— Aşa sper. După ce discut cu Casey, poate ne putem întâlni 
din nou noi doi. 

Dunross se uită în agendă. 

— Mâine la zece. Aici? 

— S-a făcut. 

— Fumaţi? 

— Nu, mulţumesc. M-am lăsat acum câţiva ani. 

— Şi eu - şi totuşi mai vreau uneori o ţigară. Dunross se 
rezemă de spătarul scaunului său. Inainte de a merge la masă, 
domnule Bartlett, mai sunt câteva probleme mărunte. Duminică 
după-amiază mă duc la Taipe, mă voi întoarce marţi înainte de 
prânz, şi aş vrea să veniţi cu mine. Sunt câteva persoane pe care 
mi-ar place să le cunoaşteţi, la un meci de golf care ar putea să 
vă placă. Am discuta în voie şi aţi putea vedea eventualele locuri 

de amplasare a fabricii. Ar putea fi important. Am aranjat totul, 
dar e imposibil să o luăm şi pe domnişoara Tcholok. 

Bartlett se încruntă, întrebându-se dacă ziua de marţi era 
doar o coincidenţă. 

— Am înţeles de la inspectorul Armstrong că nu am voie să 
părăsesc Hong Kongul. 

— Sunt sigur că situaţia se poate schimba. 

— Deci ştiţi şi dumneavoastră despre arme? spuse Bartlett, şi 
apoi trase o înjurătură în gând pentru că-l luase gura pe 
dinainte şi reuşi să nu i se citească nimic în ochi. 

— Oh, da. V-a mai deranjat cineva în legătură cu ele? întrebă 
Dunross, privindu-l cu atenţie. 

— Poliţia a  hăituit-o până şi pe Casey! Isuse! Mi-au 
sechestrat avionul, toţi suntem suspecți, iar eu nu ştiu nimic 
despre arme. 

— Ei, nu trebuie să fiţi îngrijorat, domnule Bartlett. Poliţia 
noastră e foarte bună. 

— Nu sunt îngrijorat, doar furios. 

— E de înţeles, spuse Dunross, bucuros că întâlnirea cu 
Armstrong fusese confidențială, foarte bucuros. 

Dumnezeule, îşi spuse el îngrozit, dacă John Chen şi Tsu-yan 
sunt în vreun fel băgaţi în treaba asta, Bartlett va fi într-adevăr 
foarte furios şi vom pierde afacerea şi el se va asocia cu Gornt şi 
atunci... 

— Cum de-aţi auzit despre arme? 

— Ni s-a comunicat la biroul nostru din Kai Tak azi- 
dimineaţă. 

— S-a mai întâmplat aşa ceva până acum? 

— Nu. Dunross adăugă pe un ton nepăsător Dar nu-i nimic 
rău în contrabandă, chiar puţin trafic de arme - de fapt sunt 
meserii foarte onorabile - sigur că le facem şi noi în altă parte. 

— Unde? 

— Oriunde doreşte guvernul Maiestăţii Sale, râse Dunross. 
Toţi suntem pirați aici, domnule Bartlett, cel puţin pentru cei 
din afară, făcu o pauză. Presupunând că aranjez cu poliţia, 
mergeţi la Taipe? 

— Casey e foarte discretă, spuse Bartlett. 

— N-am spus că nu se poate avea încredere în ea, şi de aceea 
nu merge cu noi. 

— Pur şi simplu nu a fost invitată? 

— Unele obiceiuri de-ale noastre sunt puţin diferite de ale 
dumneavoastră, domnule Bartlett. De cele mai multe ori va fi 
binevenită - dar uneori, ei bine, s-ar evita multă stânjeneală 
dacă ar rămâne deoparte. 

— Casey nu-i femeia care să se simtă stânjenită cu una, cu 
două. j 

— Nu mă gândeam la stânjeneala ei. Imi pare rău că sunt 
atât de sincer, dar poate e mai bine pentru mai târziu. 

— Şi dacă nu mă pot conforma? 

— Va însemna probabil că n-o să puteţi profita de o ocazie 
unică, şi ar fi mare păcat - mai ales dacă intenţionaţi o 
colaborare de durată cu Asia. 

— O să mă mai gândesc la asta. 

— Regret, dar trebuie să am răspunsul clar acum. 

— Trebuie? 

— Da! 

— Lua-v-ar dracu'! 

Dunross rânji. 

— Nu vreau. Totuşi, în concluzie: da sau nu? 

Bartlett izbucni în râs. 

— Dacă puneţi aşa problema, sunt de acord cu Taipe. 

— Bun. Evident, o s-o rog pe soţia mea să se ocupe de 
domnişoara Tcholok cât timp suntem plecaţi. Nu se va simţi cu 
nimic umilită. 

— Mulţumesc. Dar nu trebuie, să vă faceţi probleme cu 
Casey. Cum o să aranjaţi cu Armstrong? 

— N-am de gând să aranjez, cu el, o să-l rog doar pe 
comisarul adjunct să-mi permită să răspund de dumneavoastră 
până acolo, şi la înapoiere. 

Eliberat pe cuvânt de onoare sub paza dumneavoastră? 

— Da. 

— De unde ştiţi că nu voi părăsi oraşul? Poate chiar am făcut 
trafic cu arme. 

Dunross îl privi lung. 

— Poate că faceţi. Poate veţi încerca - dar pot să vă aduc 
înapoi viu sau mort, cum se spune în filme. Hong Kongul şi 
Taipe sunt fieful meu. 

— Viu sau mort, ei? 

— E o ipoteză, bineînţeles. 

— Câţi oameni aţi omorât în viaţa dumneavoastră? 

Atmosfera din cameră se schimbă şi amândoi simţiră profund 
tensiunea. Nu e încă nici un pericol, îşi spuse Dunross, nu încă. 

— Doisprezece, răspunse el, calm, deşi întrebarea îl 
surprinsese. Doisprezece de care sunt sigur. Am fost pilot de 
vânătoare în timpul războiul lui. Pe avioane Spitfire. Am doborât 
două avioane cu un singur loc, o Stuka, şi două bombardiere - 
erau Dornier 17 şi fiecare avea un echipaj de patru oameni. 
Toate au ars pe când se prăbuşeau. De doisprezece sunt sigur, 
domnule Bartlett. Bineînţeles că am tras într-o mulţime de 
trenuri, convoaie, concentrări de trupe. De ce? 

— Am auzit eu că aţi fost pilot. Eu nu cred că am omorât pe 
cineva. Eu construiam tabere, baze în Pacific, chestii de-astea. 
N-am tras niciodată cu o armă cu gândul de a ucide. 

— Dar vă place să vânaţi? 

— Da. Am fost într-un safari în '59 în Kenya. Am împuşcat un 
elefant şi o antilopă kudu mare şi mult vânat pentru gătit. 

După o pauză, Dunross spuse: j 

— Cred că prefer să dobor avioane şi trenuri şi nave. In 
război, oamenii sunt cu totul neînsemnaţi. Nu-i aşa? 

— De vreme ce generalul este trimis pe câmpul de luptă de 
către conducătorul său, aşa e. E un adevăr al războiului. 

— Aţi citit Arta războiului de Sun Tzu? 

— Cea mai bună carte despre război pe care-am citit-o 
vreodată, spuse Bartlett entuziasmat. Mai bună decât 
Clausewitz sau Liddell Hart, chiar dacă a fost scrisă în anul 500 
înainte de Cristos. 

— Oh? 

Dunross se rezemă de spătarul scaunului, bucuros să lase 
deoparte discuţia despre victimele lui. De ani de zile nu m-am 
mai gândit la ei, îşi spuse el. Nu e corect faţă de oamenii ăia, 
nu? 

— Ştiaţi că scrierea lui Sun Tzu a fost publicată în Franţa în 
1782? Sunt convins că Napoleon a avut şi el un exemplar. 

— Cu siguranţă în rusă - şi Mao întotdeauna purta la el un 
exemplar cu paginile terfelogite de atâta citit, spuse Dunross. 

— Aţi citit-o? 

— Tata mi-a băgat-o în cap bătându-mă. A trebuit să o citesc 
în original - în chineză. Şi apoi îmi punea întrebări din ea, foarte 
amănunțite. 

O muscă începu să se lovească enervant de fereastră. 

— Tatăl dumneavoastră dorea să deveniți soldat? 

— Nu. Sun Tzu, ca şi Machiavelli, a scris mai mult, despre 
viaţă decât despre moarte - şi despre supravieţuire mai mult 
decât despre război... 

Dunross se uită spre fereastră, apoi se ridică, se îndreptă 
într-acolo şi nimici musca cu o violenţă controlată, care îl puse 
în gardă pe Bartlett. 

Dunross se întoarse la birou. 

— Tatăl meu considera că trebuie să cunosc totul despre 
supravieţuire şi cum să mânuiesc mase mari de oameni. El 
dorea să fiu vrednic într-o zi să devin tai-pan, deşi niciodată n-a 
crezut că va fi vreodată mare lucru de capul meu! zâmbi. 

— Şi el a fost tai-pan? 

— Da. A fost foarte bun. La început. 

— Ce s-a întâmplat? 

Dunross râse sardonic. 

— Ei, atât de curând secretele de familie, domnule Bartlett? 
Ei bine, pe scurt, am avut o diferenţă de opinii destul de lungă şi 
plicticoasă. In final a predat conducerea lui Alastair Struan, 
predecesorul meu. 

— Mai trăieşte? 

— Da. 

— Să însemne răspunsul dumneavoastră ambiguu, în stil 
britanic, că v-aţi războit cu el? 

— Sun Tzu e foarte precis în ceea ce priveşte războirea, 
domnule Bartlett. E foarte rău să stârneşti un război, spune el, 
dacă nu eşti nevoit s-o faci. Citez: Cea mai mare pricepere a 
unui general stă în înfrângerea rezistenţei duşmanului fără să se 
lupte cu el. 

— Şi l-aţi înfrânt? 

— Domnule Bartlett, s-a retras el singur de pe câmpul de 
bătălie, pentru că era un om înţelept. 

Chipul lui Dunross se înăspri. Bartlett îl studie atent. 
Amândoi ştiau că de fapt acum trasează câmpurile de bătălie, în 
ciuda propriei lor voințe. 

— Sunt bucuros că m-am hotărât să vin la Hong Kong, spuse 
americanul. Sunt bucuros că v-am întâlnit. 

— Vă mulţumesc, poate că într-o zi nu veţi mai fi atât de 
bucuros. 

Bartlett ridică din umeri. 

— Poate. Dar între timp am pus la copt o afacere, bună şi 
pentru dumneavoastră bună şi pentru noi, zâmbi deodată, 

amintindu-şi de Gornt şi de cuțitul de bucătărie. Da. Sunt 
bucuros că am venit la Hong Kong. 

— Aţi putea împreună cu Casey să fiţi invitaţii mei în seara 
asta? Fac un mic bairam, o petrecere, la orele opt jumătate 
aproximativ. 

— Petrecere oficială? i 

— Nu, doar haine de cină. In regulă? 

— Perfect. Casey spunea că ţineţi la frac şi cravată, şi chestii 
din astea, după care Bartlett observă tabloul de pe perete: un 
vechi tablou în ulei reprezentând o tânără chinezoaică, foarte 
drăguță, în portul obişnuit al fetelor de pe bărci, ducând cu 
barca un băieţel englez, cu părul blond, legat într-o coadă la 
spate. Un tablou de Quance? Aristotle Quance? 

— Da, de el, zise Dunross abia stăpânindu-şi uimirea. 

Bartlett se apropie de el şi se uită mai atent. 

— Un original? 

— Da. Vă pricepeţi la pictură? 

— Nu, deloc, dar Casey mi-a vorbit de Quance în vreme ce ne 
îndreptam încoace. Îmi spunea că e la fel de migălos când 
pictează de parcă ar reproduce fotografic, în felul lui un 
veritabil istoric al vremurilor de demult. 

— Da, aşa-i. 

— Dacă-mi aduc bine aminte, acesta trebuie să fie portretul 
unei fete pe care o chema May-may, May-may T'Chung, iar 
puştiul e unul dintre copiii pe care i-a avut ca cu Dirk Struan, 
da? 

Dunross nu spuse nimic, doar îl privi pe Bartlett din spate. 
Acesta cercetă pictura cu şi mai mare atenţie. 

— Greu să-i vezi culoarea ochilor. Dar băieţelul e Gordon 
Chen, Sir Cordon Chen de mai târziu? şi se întoarse şi se uită la 
Dunross. 

— Domnule Bartlett, nu ştiu exact. Şi asta-i o legendă. 

Bartlett îl fixă o clipă cu privirea. Cei doi bărbaţi se potriveau 
de minune, Dunross doar puţin mai înalt decât Bartlett, acesta 
mai lat puţin în umeri, amândoi cu ochi albaştri, ai lui Dunross o 
idee mai spre verzui, amândoi cu nişte chipuri pline de viaţă şi 
generoase. 

— Şi vă bucurati că sunteţi tai-pan al Nobilei Case? îl întrebă 
Bartlett. 

— Bineînţeles. 

— Nu ştiu exact cam care sunt puterile unui tai-pan, dar la 
Par-Con eu pot angaja şi concedia pe cine vreau, şi dacă vreau 
închid firma şi trag obloanele. 

— Atunci sunteţi tai-pan. 

— Atunci îmi place şi mie să fiu tai-pan. Şi vreau să pătrund 
în Asia... Dumneavoastră vreţi să vă croiţi drum spre piaţa 
americană. Şi împreună putem împleti între cele două maluri ale 
Pacificului o mreajă în care să pescuim totul pentru noi doi. 

Sau un giulgiu pentru unul dintre noi, se gândi Dunross, 
simțind că Bartlett îi place foarte mult deşi ştia că era periculos 
să nutrească astfel de sentimente pentru el. 

— Eu am ce vă lipseşte, iar dumneavoastră ceea ce-mi 
lipseşte mie. 

— Mda, făcu Dunross. Dar acum la amândoi ne lipseşte o 
masă bună. 

Amândoi se întoarseră spre uşă, Bartlett ajunse primul, dar 
nu o deschise imediat. 

— Ştiu că nu e obiceiul ăsta la dumneavoastră, dar pentru că 
tot o să mergem amândoi la Taipe, ce-ar fi să-mi spui Linc şi eu 
ție lan şi să ne gândim de pe acum cam cât putem paria pe 
meciul acela de golf? Sunt convins că ştii de pe acum că 
handicapul meu oficial e treisprezece, aşa cum şi eu ştiu că al 
tău e zece, tot oficial, ceea ce înseamnă cel puţin o lovitură mai 
puţin pentru fiecare dintre noi, aşa pentru siguranţă. 

— De ce nu? îi răspunse Dunross pe dată. Dar aici noi nu 
prea pariem pe bani, preferăm pe bile. 

— Să fiu al naibii dacă eu am de gând să-mi joc boaşele la 
golf. 

Dunross râse. 

— Dar poate că într-o bună zi ai să le joci. Noi aici de obicei 
pariem pe şase mingi de golf, cam aşa. 

— Ian, spune-mi, ar fi un obicei prost pentru un britanic dacă 
am paria totuşi pe bani? 

— Ba deloc. Ce-ai zice de câte cinci sute de fiecare parte, 
echipa care câştigă ia totul? 

— Dolari americani, sau Hong Kong? 

— Hong Kong. Între prieteni e mai bine să fie dolari Hong 
Kong. Cel puţin la început. 


Masa se servi în sala de mese a directorilor de la etajul 19, o 
încăpere în formă de L, aşezată pe colţul clădirii, înaltă, cu 

draperii albastre, covoare chinezeşti albastre marmorate, 
ferestre mari de unde se vedea Kowloon şi avioanele care 
decolau şi aterizau la Kai Tak, iar spre sud până la Insulele 
Tăietorilor de Piatră şi Tsing Yi, iar dincolo de ele ţărmul Noilor 
Teritorii. Pe masa imensă, veche, din stejar, la care puteau 
mânca cu uşurinţă douăzeci de persoane, erau înşirate tacâmuri 
de argint şi cristaluri de Waterford de cea mai bună calitate. 
Pentru ei şase erau acolo patru ospătari, foarte bine instruiți, 
îmbrăcaţi în pantaloni negri şi tunici albe, brodate cu emblema 
Companiei Struan. Cocktailurile fuseseră servite înainte ca 
Bartlett şi Dunross să sosească. Casey bea vodcă cu martini, ca 
şi ceilalţi - cu excepţia lui Gavallan, care ceruse un gin dublu. 
Lui Bartlett, fără a fi întrebat, i se oferi o cutie de Anweiser de 
la gheaţă, pe o tavă georgiană de argint. 

— De unde-aţi ştiut? spuse Bartlett încântat. 

— Cu complimentele Firmei Struan and Company, răspunse 
Dunross. Am auzit că aşa vă place! îl prezentă lui Gavallan, 
deVille şi Linbar Struan, şi acceptă un pahar de Chablis de la 
gheaţă, apoi îi zâmbi lui Casey. Ce mai faceţi? 

— Mulţumesc, bine. 

— Mă scuzaţi, spuse Bartlett către ceilalţi, dar trebuie să-i 
transmit un mesaj lui Casey, până nu-l uit. Casey, vrei te rog să-l 
suni mâine pe Johnston la Washington? Află care-i cel mai bun 
om de legătură pentru noi aici la consulat. 

— Sigur. Dacă nu-l găsesc întreb de Tim Diller. 

Orice întrebare despre Johnston era o codificare pentru cum 
merge afacerea? Iar răspunsul: Diller însemna bine, Tim Diller 
foarte bine, Jones rău, George Jones foarte rău. 

— Bună idee, spuse Bartlett şi-i zâmbi, apoi către Dunross: E 
o încăpere frumoasă. 

— E adecvată, răspunse Dunross. 

Casey râse, înţelegându-i jocul. 

— Întâlnirea a mers foarte bine, domnule Dunross, spuse ea. 
Am venit cu o propunere la care trebuie să vă gândiţi. 

Ce tipic american să o spună aşa - nici un pic de subtilitate! 
Oare nu ştie că afacerile se discută după prânz, nu înainte? 

— Da, Andrew mi-a spus în linii mari, răspunse Dunross. Mai 
vreţi un pahar? 

— Nu, mulţumesc. Eu cred că propunerea acoperă toate 
problemele, sir. Sunt puncte pe care aţi vrea să le clarific? 

— Sunt convins că vor fi, la momentul potrivit, spuse 
Dunross, amuzat în sinea lui, ca întotdeauna, de acel sir pe care 
multe americance îl folosesc în mod curent, şi uneori, total 
nepotrivit, chiar şi pentru ospătari. Imediat ce o studiez o voi 
discuta cu dumneavoastră. O bere pentru domnul Bartlett, 
adăugă el, încercând încă o dată să amâne afacerile pentru mai 
târziu, apoi către Jacques: Ca va?* 

— Oui, merci. A rien **. Incă nimic. 

— Nu fi îngrijorat, spuse Dunross deoarece cu o zi în urmă 
adorata fiică a lui Jacques şi soţul ei avuseseră un accident 
serios de maşină pe când îşi petreceau vacanţa în Franţa - cât 
de serios, urma să i se comunice. Nu fi îngrijorat. 

— Nu. 

Din nou acea ridicare din umeri galică, ce ascundea imensa 
lui îngrijorare. Jacques era vărul primar al lui Dunross şi venise 
la firmă în '45. Războiul fusese îngrozitor pentru el. În 1940 îşi 
trimisese soţia şi cei doi copii mici în Anglia şi el rămăsese în 
Franţa. În tot timpul războiului. Urmase maquisul şi închisoare, 
fusese condamnat şi evadase, şi iar în maguis*. Acum avea 54 
de ani, şi era un bărbat liniştit şi puternic, dar periculos când 
era provocat, cu un piept larg, ochi căprui, mâini aspre şi multe 
cicatrici. 

— În principiu, afacerea sună bine? întrebă Casey. 

Dunross oftă în sinea sa şi se concentră asupra ei. 

— S-ar putea să am o contrapropunere la câteva puncte 
minore. Între timp, adăugă el hotărât, puteţi considera că în 
termeni generali, este acceptabilă. 

— Oh, grozav, spuse Casey fericită. 

— Splendid, spuse Bartlett, la fel de mulţumit, şi-şi ridică 
cutia de bere. Pentru o rezolvare fericită şi mari profituri - 
pentru dumneavoastră şi pentru noi. 

Au băut în cinstea acestei urări, şi ceilalţi văzură la Dunross 
semne periculoase, şi se  întrebară care puteau fi 
contrapropunerile tai-panului. 

— Îţi va lua mult timp finalizarea, lan? întrebă Bartlett, şi toţi 
auziră acel Jan, Linbar Struan tresări vizibil. 

Spre mirarea lor, Dunross spuse doar „nu”, ca şi cum 
familiaritatea fusese un lucru obişnuit, apoi adăugă: 

— Mă îndoiesc ca avocaţii să vină cu vreo problemă de 
nerezolvat. 

— Ne întâlnim mâine cu ei la 11, spuse Casey. Domnul 
deVille, John Chen şi cu mine. Au văzut deja totul in detaliu... n- 
au fost probleme. 

— Dawson e foarte bun - mai ales în ce priveşte legile fiscale 
americane. 

— Casey, poate ar trebui să-l aducem pe tipul nostru din New 
York care se pricepe la taxe, spuse Bartlett. 


*Merge? (în franceză în original). 
**Da, mulţumesc (ibid.). 

— Sigur, Linc, imediat ce stabilim totul. Şi pe Forrester, şi 
către Dunross: El e şeful departamentului nostru de spume 
poliuretanice. 

— Bun. Şi cred că am discutat suficient despre afaceri 
înainte de prânz, spuse Dunross. Astea sunt regulile Casei, 
domnişoară Casey. Fără afaceri la masă, nu face bine la di- 
gestie, şi îi făcu semn lui Lim. Nu-l aşteptăm pe domnul John. 

Imediat apărură chelnerii, ţinură scaunele - locurile erau 
indicate printr-o carte de vizită tipărită în suporturi de argint - 
şi fu servită supa. In meniu erau trecute vin de Xeres la supă, 
Chablis la peşte - sau Bordeaux cu friptura de vacă şi budincă 
de Yorkshire, pentru cine prefera aşa ceva - fasole verde, cartofi 
şi morcovi fierţi. Şarlotă cu Xeres ca desert. Vin de Porto la 
brânzeturi. 

— Cât rămâneţi aici, domnule Bartlett? întrebă Gavallan. 

— Cât e nevoie. Dar, domnule Gavallan, deoarece se pare că 
vom colabora mult timp, ce-ar fi să renunţaţi la „domnule” 
Bartlett şi „domnişoară” Casey şi să ne spuneţi Linc şi Casey? 

Gavallan îl privi ţintă pe Bartlett. I-ar fi plăcut să-i spună: „Ei 
bine, domnule Bartlett, pe aici nouă ne place să obţinem cu greu 
asta - e unul din puţinele mijloace de a deosebi prietenii de 
cunoştinţe. Pentru noi numele mici sunt ceva intim. Dar pentru 
că tai-panul nu a obiectat la acel uimitor „lan”, n-am încotro.” 

— De ce nu, domnule Bartlett? spuse el afabil. Nu trebuie să 
fim protocolari, nu? 

Jacques deville şi Struan şi Dunross chicotiră în sinea lor la 
acel „domnule Bartlett” şi la felul în care Gavallan transformase 
o acceptare nedorită într-o punere la punct şi făcându-l să-şi 
piardă cinstea obrazului pe care nici unul dintre americani nu o 
va înţelege niciodată. 

— Mulţumesc, Andrew, spuse Bartlett, şi adăugă: lan, pot să 
încalc regulile şi să-ţi mai pun o întrebare înainte de masă? Ai 
putea să finalizezi totul până martea viitoare, într-un fel sau 
altul? 

Imediat atmosfera din încăpere se schimbă. Lim şi ceilalţi 
servitori ezitară, şocaţi. Toţi ochii se îndreptară spre Dunross. 
Bartlett se gândi că a mers prea departe şi Casey era sigură de 
asta. Il privi pe Dunross expresia feţei nu i se schimbase, dar a 
ochilor da. Toată lumea din încăpere ştia că tai-panul fusese 
somat aşa cum ar face cineva într-un joc de pocher mizează sau 
taci. Până martea viitoare. 

Aşteptau. Tăcerea părea să plutească, materială, multă 
vreme. Apoi Dunross rupse acea tăcere încordată: 

— O să-ţi spun mâine, spuse el, calm, momentul trecu, toată 
lumea oftă uşurată, ospătarii continuară să servească şi toţi se 
relaxară. $ 

Cu excepţia lui Linbar. Îşi mai simţea încă palmele ude de 
sudoare pentru că era singurul dintre ei care cunoştea firul 
acela ce trecea prin toți urmaşii lui Dirk 


*Mişcarea de rezistență din Franţa în timpul ocupaţiei naziste. 

Struan - un impuls brusc, ciudat, primitiv aproape, spre violenţă 
- şi îl văzuse aproape izbucnind, aproape ieşind la suprafaţă. De 
data asta se retrase în adânc. Dar ştia că există şi că e acolo, şi 
asta îl îngrozea. Era urmaşul lui Robb Struan, fratele vitreg şi 
partenerul lui Dirk Struan, deci nu avea nici un strop din 
sângele lui Dirk Struan în vine. O regreta amarnic şi îl ura încă 
şi mai mult pe Dunross pentru că-l făcuse să ajungă bolnav de 
invidie. 

Să te ia Struan, Cotoroanţa afurisitule de lan Dunross, şi pe 
toţi urmaşii tăi, îşi spuse el şi se înfiora involuntar la amintirea 
acesteia. 

— Ce e, Linbar? întrebă Dunross. 

— Oh nimic, tai-pan, spuse el, tresărind speriat. Nimic - doar 
un gând aşa deodată. lartă-mă. 

— Ce gând? 

— Îmi venise în minte Struan Cotoroanţa. 

Dunross rămase pentru o clipă cu lingura lui în aer, iar 
ceilalţi se holbară la el. 

— Gândul ăsta nu-i prea indicat pentru digestie. 

— Nu, sir. 

Bartlett se uită la Linbar, apoi la Dunross. 

— Cine e Struan Cotoroanţa? 

— Una din fantomele de familie, spuse Dunross cu un râs. 
Avem o mulţime în familia noastră. 

— Cine n-are? spuse Casey. 

— Struan Cotoroanţa a fost întotdeauna bau-bau-ul nostru - 
şi încă mai e. 

— Cu siguranţă că nu mai e, tai-pan, spuse Gavallan. E 
moartă de aproape 50 de ani. 

— Poate că va muri o dată cu noi, cu Linbar, Kathy şi cu 
mine, cu generaţia noastră, dar mă îndoiesc, şi Dunross se uită 
ciudat la Linbar. Va ieşi la noapte Struan Cotoroanţa din 
mormântul ei şi ne va înghiţi? 

— Jur pe Dumnezeu că nu-mi place nici măcar să glumeşti 
despre ea aşa, tai-pan. 

— La dracu' cu Struan Cotoroanţa, spuse Dunross. Dacă ar 
trăi, i-aş spune-o în faţă. 

— Cred că ai face-o. Da, râse deodată Gavallan. Mi-ar fi 
plăcut să văd şi asta. 

— Şi mie. Dunross râse şi el, apoi văzu expresia lui Casey. Ei, 
doar mă laud, Casey. Struan Cotoroanţa a fost un diavol din iad, 
dacă e să crezi jumătate din legende. Era soţia lui Culum Struan 
- fiul lui Dirk Struan - întemeietorul companiei noastre. Numele 
ei de fată era Tess, Tess Brock, şi era fata duşmanului de 
moarte al lui Dirk, Tyler Brock. Se spune că au fugit amândoi 
de-acasă în 1841. Tess avea doar 16 ani şi era o frumuseţe, iar 
Culum era moştenitorul Nobilei Case. A fost cam ca în „Romeo 
şi Julieta”, - numai că ei nu au murit, şi asta nu a contat pentru 
duşmănia dintre Dirk şi Tyler, sau dintre clanul Struan şi clanul 
Brock, ci doar a mărit-o şi a complicat-o. Ea s-a născut în 1825, 
purtând numele de Tess Brock, şi a murit în 1917 cu numele de 
Struan Cotoroanţa, la vârsta de 92 de ani, fără dinţi, fără păr, 
senilă, parşivă şi îngrozitoare până în ultima clipă. Viaţa e ciu- 
dată, heya? 

— Da. Incredibilă uneori, spuse gânditoare Casey. De ce se 
schimbă atât de mult oamenii pe măsură ce îmbătrânesc - devin 
atât de ursuzi şi chinuitori? Mai ales femeile? 

Pentru că aşa e de obicei, ar fi putut Dunross să-i răspundă 
imediat, şi pentru că bărbaţii şi femeile îmbătrânesc diferit. E 
nedrept - dar aşa se întâmplă întotdeauna. O femeie vede cum îi 
apar primele riduri şi cum începe să i se lase pielea şi cum 

carnea îşi pierde din prospeţime şi duritate, dar bărbatul ei 
arată încă bine şi este dorit şi apoi ea vede tinerele şi e îngrozită 
că o s-o părăsească pentru ele şi în final el aşa va face pentru că 
se va plictisi de cicăleala ei şi de agonia automutilării pe care ea 
însăşi şi-o întreţine - şi, în acelaşi timp, şi datorită acelui impuls 
incontrolabil, adânc în el, către tinereţe... 

„Ayeeyah, nu e afrodiziac în lume ca tinereţea, obişnuia să 
spună mereu bătrânul Chen-Chen - tatăl lui Phillip Chen - 
mentorul lui lan. Nici unul, tinere lan, nici unul nu e ca ea. Nici 
unul, nici unul, nici unul. Ascultă-mă bine. Yang-ul are nevoie de 
seva yin-ului, dar o sevă tânără, oh, da, trebuie să fie tânără, 
seva tânără care să-ţi lungească viaţa şi să-ţi hrănească yang-ul 
- oh, oh, oh! Ţine minte, cu cât îmbătrâneşte lujerul tău bărbă- 
tesc, cu atât are mai multă nevoie de tinereţe şi schimbare şi 
entuziasm tânăr pentru a munci cu exuberanţă, şi cu cât ai mai 
mult cu atât e mai vesel! Dar mai ţine minte că Minunatul-Sipet 
cuibărit între coapsele lor, deşi neasemuit, desfătător, delicios, 
sublim, oh atât de dulce şi oh, mereu atât de bine potolitor de 
dorinţe, atenţie! Ha! El e totodată o capcană, o cursă, o cameră 
de tortură, mormântul final!” Apoi bătrânul chicotea, burta i se 
sălta în sus şi-n jos şi lacrimile îi curgeau pe faţă. „Oh, minunaţi 
sunt zeii, nu? Ne dăruiesc raiul pe pământ, dar viaţa e iad când 
nu poţi să-ţi faci Călugărul-Cu-Un-Ochi să-şi ridice capul ca să 
intre în Paradis. Joss, copilul meu! Asta este joss-ul nostru - să-ţi 
doreşti cu ardoare Despicătura - Lacomă până ce ea te va 
devora cu totul, dar oh oh oh...”' Trebuie să fie foarte greu de 
suportat pentru femei, mai ales cele americane, gândi Dunross, 
această suferinţă la gândul că îmbătrânesc, neputinţa de a îm- 
piedica aceasta să se întâmple atât de devreme, prea devreme - 
mai rău în America decât în orice alt loc din lume. De ce trebuie 
să-ţi spun eu un adevăr pe care tu probabil îl ştii deja în adâncul 
fiinţei tale? se întrebă Dunross. Sau să-ţi spun că obiceiul 
american îţi cere să încerci sa prinzi o tinereţe eternă pe care 
nici Dumnezeu şi nici diavolul şi nici un chirurg nu ţi-o pot 
dărui. Nu poţi avea 25 de ani când ai 35, nici să fii tânăr de 35 
când ai 45, sau să ai 45 când de fapt ai 55. Imi pare rău, ştiu că 
nu e cinstit, dar asta e. Ayeeyah, îşi spuse el cu ardoare, 
mulţumesc lui Dumnezeu - dacă există vreun Dumnezeu - 
mulţumesc tuturor zeilor mari şi mici că sunt bărbat şi nu 
femeie. Imi pare rău pentru tine, doamnă americană cu nume 
frumoase. Dar în loc de toate astea Dunross răspunse simplu: 

— Presupun că se întâmplă aşa pentru că viaţa nu e uşoară şi 
pentru că, pe măsură ce creştem, suntem hrăniţi cu prostii şi cu 
valori deformate - nu şi chinezii care sunt atât de înţelepţi - 
Cristoase, cât de necrezut de înţelepţi sunt! În cazul Struan 
Cotoroanţei de vină a fost poate sângele stricat al clanului 
Brock. Cred că a fost joss-ul ei - soarta, norocul, sau ghinionul. 
Ea şi Culum au avut şapte copii, patru băieţi şi trei fete. Toţi fiii 
ei au pierit de moarte violentă - doi de „flux” - probabil ciumă - 
aici în Hong Kong, unul a fost asasinat înjunghiat în Shanghai, 
iar ultimul s-a înecat în largul coastei la Ayr în Scoţia, unde se 
află pământurile familiei noastre. Doar atât şi ar fi destul ca 
orice mamă să înnebunească, asta şi ura şi invidia care i-au 
înconjurat pe Culum şi pe ea toată viaţa. Dar dacă mai adaugi şi 
toate problemele traiului în Asia, venirea la conducerea Nobilei 
Case a fiilor unor străini... ei bine, cred că poţi înţelege! şi 
Dunross rămase o clipă pe gânduri, apoi adăugă: Se spune că l-a 
condus pe Culum toată viaţa şi a tiranizat Nobila Casă până în 
ziua în care a murit - şi pe toţi tai-panii, toţi ginerii şi toţi 
nepoţii. Chiar şi după moarte. Imi aduc aminte cum una din 
doicile mele, o englezoaică, arde-o-ar în veci focul Gheenei, îmi 
spunea mereu: „Ai grijă cum te porţi, domnişorule lan, sau o 
chem pe Struan Cotoroanţa ca să te înghită...” Cred că aveam 
pe atunci cinci sau şase ani. 

— Ingrozitor, spuse Casey. 

Dunross înălţă din umeri. 

— Aşa fac doicile copiilor. 

— Nu toate, slavă Domnului, spuse Gavallan. 

— N-am avut niciodată una bună. Sau vreo gan sun care să fi 
fost rea. 

— Ce e o gan sun? întrebă Casey. 

— Înseamnă „trup alăturat”, este numele corect pentru o 
amah. În China dinainte de '49, copiii din familiile înstărite, ca şi 
majoritatea celor din vechi familii europene şi eurasiatice de 
aici aveau întotdeauna propriile lor „trupuri alăturate” care 
aveau grijă de ei - în multe cazuri le păstrau toată viaţa. Cele 
mai mult gan sun jurau să rămână necăsătorite. Le poţi 
recunoaşte uşor datorită cozii lungi pe care o poartă pe spate. 
Gan sun a mea se numeşte Ah Tat. E o bătrânică 
nemaipomenită. Încă mai stă cu noi, spuse Dunross. 

— A mea a fost pentru mine ca o mamă; mai mult decât 
adevărata mea mamă, spuse Gavallan. 

— Deci Struan Cotoroanţa este străbunica ta? îl întrebă 
Casey pe Linbar. 

— Dumnezeule, nu! Nu, eu - eu nu sunt urmaşul lui Dirk 
Struan, răspunse el şi ea îi văzu fruntea îmbrobonându-se de 
sudoare şi nu înţelese de ce. Sunt urmaşul fratelui său vitreg, 
Robb Struan. Robb Struan era partenerul lui Dirk. Tai-pan se 
trage direct din Dirk, dar chiar şi aşa... nici unul din noi nu se 
trage din Cotoroanţă. 

— Sunteţi toţi înrudiţi? întrebă Casey, simțind o tensiune 
ciudată în cameră, îl văzu pe Linbar ezitând şi aruncându-i o 
privire lui Dunross când ea se uită la el. 

— Da, spuse acesta. Andrew s-a căsătorit cu sora mea, Kathy. 
Jacques e vărul meu, iar Linbar... poartă numele nostru, şi 
Dunross râse. Mai sunt încă mulţi oameni în Hong Kong care-şi 
amintesc de Cotoroanţă, Casey. Purta întotdeauna o rochie 
lungă, neagră, cu turnură mare şi o pălărie caraghioasă, cu o 
pană uriaşă, mâncată de molii, totul de mult demodat, şi avea 
mereu la ea un baston negru, cu măciulia de argint. De cele mai 
multe ori era plimbată în susul şi josul străzilor într-un soi de 
palanchin cărat de patru oameni. N-avea cu mult peste un metru 
jumătate, dar era rotundă şi solidă ca şi piciorul unui culi. 
Chinezii erau la fel de îngroziţi de ea. Porecla ei era „Onorabila 
Bătrână Mamă Străină a Diavolului cu Ochiul Rău şi Dinţi de 
Dragon”. 

— Aşa e, spuse Gavallan râzând scurt. Tata şi bunica o ştiau. 
Ei au avut propria lor companie comercială, aici şi în Shanghai, 
dar au pierdut, mai mult sau mai puţin, în război şi s-au asociat 
cu Compania Struan în 1919. Tata mi-a spus că în copilărie el şi 
prietenii lui obişnuiau să o urmărească pe Cotoroanţă pe stradă 
şi, când se enerva foarte tare, ea îşi scotea dinţii falşi şi-i 
clămpănea către ei, şi râseră cu toţii când el o imită. Tata a jurat 
că dinţii aveau vreo 60 de centimetri şi erau aşezaţi pe un fel de 
arc şi făceau cranţ, cranţ, cranţ! 

— Hei, Andrew, am uitat, interveni Linbar rânjind. Gan sun a 
mea, bătrâna Ah Fu, o ştia foarte bine pe Struan Cotoroanţa şi 
ori de câte ori era pomenită, îşi ridica ochii la ceruri şi-i ruga pe 
zei să o apere de ochiul rău şi de dinţii fermecaţi. Fratele meu 
Kyle şi cu mine... se opri şi apoi continuă pe un ton diferit: 
Obişnuiam să o necăjim pe Ah Fu cu ea. 

Dunross îi spuse lui Casey: 

— E un portret al ei la Casa Mare - de fapt sunt două. Dacă 
vrei, ţi le voi arăta într-o zi. 

— Oh, mulţumesc, mi-ar place. E vreunul de-al lui Dirk 
Struan? 

— Sunt câteva. Şi unul al lui Robb, fratele său vitreg. 

— Mi-ar place să le văd. 

— Şi mie, spuse Bartlett. Drace, eu n-am văzut niciodată vreo 
fotografie a bunicilor mei, ca să nu mai vorbim de una a 
străbunicului meu. Am vrut întotdeauna să aflu despre strămoşii 
mei, să ştiu cum arătau, de unde veneau. Habar nu am nimic 
despre ei, în afară de faptul că bunicul se pare că avea o 
companie de transport în Vechiul Vest, într-un loc numit Jerrico. 
Trebuie să fie grozav să ştii din cine te tragi. Sunteţi norocoşi. 

Stătuse tăcut, ascultând şi fiind atent la tot ce se ascundea în 
spatele vorbelor, fascinat de ei, căutând indicii care să-l ajute să 
se hotărască: Dunross sau Gornt? Dacă e Dunross, Andrew 
Gavallan e un duşman, şi va trebui înlăturat, îşi spuse el. 
Tânărul Struan îl urăşte pe Dunross, francezul e o enigmă, iar 
Dunross însuşi e nitroglicerină curată şi la fel de periculos. 
Cotoroanţa asta a voastră pare fantastică, spuse el. Şi chiar şi 
Dirk trebuie să fi fost un tip teribil. 

— Ei, asta da caracterizare, spuse Jacques deVille cu ochii 
scânteind. A fost cel mai mare pirat al Asiei! Aşteaptă puţin - ai 
să te uiţi la portretul lui Dirk şi ai să vezi trăsăturile comune ale 
familiei! 'Tai-panul nostru seamănă leit cu el şi, ma foi*, i-a 
moştenit toate părţile rele. 

— Las-o moartă, Jacques, spuse Dunross prieteneşte, şi apoi 
către Casey: Nu e adevărat. Jacques mă ia mereu peste picior. 
Nu semăn deloc cu el. 

— Dar te tragi din el. 

— Da. Străbunica mea a fost Winifred, singura fiică legitimă 
a lui Struan. Ea s-a căsătorit cu Lechie Struan Dunross, din 
acelaşi clan. Au avut un singur fiu care a fost bunicul meu - tai- 
pan după Culum. Familia mea - Dunross - sunt singurii 
descendenţi direcţi ai lui Dirk Struan, din câte ştim. 

— Ai spus - legitimă? 

Dunross zâmbi. 

— Dirk a mai avut fii şi fiice. Unul dintre fii, Gordon Chen, 
era de la o femeie pe care de fapt o chema Shen, de asta ştiţi, e 
ramura Chen de azi. Mai există şi cea T'Chung - de la Duncan 
T'Chung şi Kate T'Chung, copiii pe care i-a avut cu faimoasa 

May-may I'Chung. Oricum, aşa spun legendele, şi ele sunt 
acceptate aici deşi nimeni nu le poate confirma, sau infirma, şi 
Dunross ezită şi colţul ochilor i se încreţi de zâmbet. În Hong 
Kong şi Shanghai predecesorii noştri erau, ei bine, prietenoși, 
iar chinezoaicele frumoase, atunci ca şi acum. Dar foarte rar se 
căsătoreau cu iubitele lor, iar anticoncepţionalele sunt o 
invenţie foarte recentă - aşa că nu ştii niciodată cu cine te-ai 
putea înrudi. Noi, ei bine, noi nu discutăm lucrurile astea în 
public - ci, într-un stil perfect britanic pretindem că nu există, 
deşi toţi ştim că există, dar aşa nimeni nu-şi pierde cinstea 
obrazului. Familiile eurasiatice din Hong Kong iau de obicei 
numele mamei, cele din Shanghai numele tatălui. Se pare că toţi 
ne-am adaptat. 

— Totul pare a fi foarte amical, spuse Gavallan. 

— Uneori, răspunse Dunross. 

— Atunci John Chen e rudă cu tine? întrebă Casey. 

— Daca te gândeşti la grădina raiului, atunci bănuiesc că toţi 
suntem înrudiţi, şi Dunross se uită la locul gol. 

Nu e stilul lui John să dispară, gândi el neliniştit, şi nu e 
genul care să se bage în traficul de arme, pentru nici un motiv. 
Sau să fie atât de prost să se lase prins. Tsu-yan? Ei bine, ele 
din Shanghai şi poate fi uşor speriat - dacă e amestecat în 
treaba asta. John era uşor de recunoscut dacă ar fi urcat în 
vreun avion azi-dimineaţă, deci n-a făcut-o. Trebuie să fi fugit cu 
o barcă - dacă a fugit. O 


*Pe legea mea (în franceză în original). 

barcă, unde? Macao - nu, aici se înfundă. Un vapor? Foarte 
uşor, gândi el, dacă era aranjat sau chiar nearanjat şi rezolvat 
totul într-o oră. În fiecare zi a anului există 30 sau 40 de plecări 
programate pentru toate colţurile lumii, vapoare mari şi vapoare 
mici, ca să nu mai vorbim de o mie de jonci care pot pleca ori 
când vor, şi chiar urmărit fiind, câţiva dolari aici, câţiva dincolo, 
şi e uşor să strecori ceva afară - afară sau înăuntru. Bărbaţi, 
femei, copii, droguri. Orice. Dar nici un motiv să strecori ceva 
înăuntru cu excepţia oamenilor şi a drogurilor şi a armelor şi a 
băuturii şi a ţigărilor şi a benzinei - celelalte sunt scutite de 
vamă şi fără restricţii. Cu excepţia aurului. Dunross zâmbi în 
sinea lui. Importi aur în mod legal sub licenţă, la 35 de dolari 
uncia, pentru tranzit spre Macao, şi ce se întâmplă apoi nu e 
treaba nimănui, dar e foarte profitabil. Da, îşi spuse el, şi 

consiliul lui Nelson Trading se întâlneşte în această după- 
amiază. Bun. Asta e o afacere riscantă care reuşeşte 
întotdeauna. Pe când lua nişte peşte din tava de argint întinsă 
către el, o observă pe Casey uitându-se lung la el. 

— Da, Casey? 

— Oh, mă întrebam doar cum de-mi ştii numele, zise ea şi se 
întoarse către Bartlett. Tai-panul m-a surprins, Linc. Chiar 
înainte de a face cunoştinţă mi s-a adresat cu Kamalian 
Ciranush, ca şi cum ar fi fost Mary Jane. 

— E persan? întrebă imediat Gavallan. 

— Pur armean. 

— Kamalian Cirrannuuush, spuse Jacques, plăcându-i sunetul 
şuierător al numelui. Tres jolis, mademoiselle. Ils ne sont pas 
difficiles sauf vour les cretins*. 

— Sau englezii, spuse Dunross şi toți râseră. 

— Cum de-ai ştiut, tai-pan? îl întrebă Casey, venindu-i mai 
uşor să-i spun tai-pan decât Ian, şi lan nu i se potriveşte totuşi, 
îşi spuse ea, furată de gândul la trecutul lui şi Struan 
Cotoroanţa şi umbrele care păreau să-l învăluie. 

— L-am întrebat pe avocatul vostru. 

— Ce vrei să spui? 

— John Chen m-a sunat aseară pe la miezul nopţii. Nu-i 
spuseseşi ce însemnau K.C. şi voiam să ştiu. Era prea devreme 
să sun la biroul tău din Los Angeles - acolo era doar 8 dimineaţa 
- aşa că l-am sunat pe avocatul tău din New York. Tatăl meu 
obişnuia să spună: Când nu eşti sigur întreabă. 

— L-ai deranjat pe Seymour Steigler III sâmbăta? întrebă 
Bartlett, uimit. 

— Da. Acasă în White Plains. 

— Dar numărul lui e secret. 

— Ştiu. L-am sunat pe un prieten chinez de la ONU. El mi l-a 
găsit. l-am spus domnului Steigler că vreau să ştiu pentru 
invitaţii - ceea ce, desigur, e adevărat. Trebuie să fim exacti, 
nu? 


*Foarte frumos, domnişoară. Şi nu e greu decât pentru cretini. (în franceză). 
— Da, spuse Casey, cu mare admiraţie. Da, trebuie. 
— Aseară ştiai de Casey că e... că e femeie? întrebă Gavallan. 
— Da. De fapt ştiu de câteva luni, dar nu şi ce însemnau K.C. 
De ce? 

— Aşa, tai-pan. Casey, vorbeai de Armenia. Familia ta a 
emigrat în America după război? 

— După primul război mondial, în 1918, răspunse Casey, 
începând povestea atât de des spusă. Iniţial numele nostru de 
familie a fost Tcholokian. Când bunicii mei au sosit în New York, 
au renunţat la ian pentru a uşura lucrurile, pentru a-i ajuta pe 
americani să-l pronunţe. Şi totuşi, eu am primit numele de 
Kamalian Ciranoush. După cum ştiţi, Armenia este partea de 
sud a Caucazului - la nord de Iran şi Turcia şi la sud de Georgia 
sovietică. Pe vremuri era o naţiune suverană, liberă, dar acum e 
înglobată în Rusia Sovietică şi Turcia. Bunică mea a fost 
georgiană - pe vremuri se făceau multe căsătorii între neamuri 
diferite. Poporul meu era răspândit în tot imperiul otoman, 
aproape două milioane, dar masacrele, mai ales cele din 1915 şi 
116... şi Casey se înfioră. A fost un adevărat genocid. N-am mai 
rămas decât vreo 500.000, răspândiţi în întreaga lume. Armenii 
au fost negustori, artişti, pictori şi bijutieri, dar şi scriitori şi 
soldaţi. Existau aproape 50.000 armeni în armata turcă înainte 
să fie dezarmaţi, proscrişi şi împuşcaţi de către turci în primul 
Război Mondial - generali, ofiţeri şi soldaţi. Erau o minoritate de 
elită, şi aşa fuseseră de secole. 

— De aceea îi urau turcii? întrebă de Ville. 

— Erau harnici şi naţionalişti şi foarte buni comercianţi şi 
afacerişti - controlau o mulţime de afaceri şi tranzacţii. Bunicul 
spunea că avem comerţul în sânge. Sau poate principalul motiv 
e că armenii sunt creştini - ei au fost primul stat creştin din 
istorie sub romani - şI turcii sunt evident mahomedani. Turcii au 
cucerit Armenia în secolul al XVI-lea şi au existat întotdeauna 
hărţuieli la graniţă între Rusia ţaristă creştină şi turcii „necre- 
dincioşi”. Până în 1917 Rusia ţaristă a fost adevăratul nostru 
protector... Turcii otomani au fost întotdeauna un popor ciudat, 
foarte crud, foarte ciudat. 

— Familia ta a plecat înainte să înceapă problemele? 

— Nu. Bunicii mei erau foarte bogaţi şi, ca şi mulţi alţii, au 
crezut că lor nu li se poate întâmpla nimic. Au scăpat chiar pe 
sub nasul soldaţilor, au luat cu ei doi fii şi o fiică şi au ieşit pe 
uşa din spate, doar cu ce au putut înhăţa în goana către 
libertate. Restul familiei n-a reuşit să fugă. Bunicul şi-a plătit 
fuga din Istanbul pe o barcă de pescari care i-a dus pe el şi pe 
bunica în Cipru, unde, într-un fel sau altul, au făcut rost de viză 
pentru America. Aveau la ei ceva bani şi bijuterii - şi multă 

pricepere. Bunica mai trăieşte încă... şi mai ştie încă să se 
tocmească ca cei mai buni dintre ei. 

— Bunicul tău era negustor? întrebă Dunross. De-asta te-au 
interesat afacerile? 

— Comerţul ne-a fost băgat în cap imediat ce ne-am putut 
gândi să fim independenţi, spuse Casey. Bunicul a întemeiat o 
companie de optică în Providence, care făcea lentile şi 
microscoape, şi o firmă de import-export care se ocupa în 
principal de covoare şi parfumuri, şi pe deasupra făcea şi ceva 
tranzacţii cu aur şi pietre preţioase. Tata desena şi făcea 
bijuterii. E mort acum, dar a avut micul lui magazin în 
Providence, iar fratele lui, unchiul meu Bghos, lucra cu bunicul. 
Acum, de când bunicul a murit, unchiul meu conduce firma de 
export-import. E mică, dar sigură. Eu şi sora mea am crescut 
printre târguieli, negocieri şi probleme de profit. Era un joc 
grozav, şi toţi ştiam să-l jucăm la fel de bine. 

— Unde... oh, mai vrei şarlotă, Casey? 

— Nu, mulţumesc, mi-ajunge. 

— Unde ţi-ai luat diploma în studii comerciale? 

— Cred că în multe locuri, spuse ea. După ce am terminat 
liceul, m-am înscris la un curs comercial de doi ani la Katherine 
Gibbs în Providence stenografie, dactilografie, contabilitate 
simplă, fişare, plus câteva elemente comerciale de bază. Dar 
încă de când am învăţat să socotesc am lucrat nopţile şi în 
vacanțe şi la sfârşit de săptămână cu bunicul la firma lui. Am 
fost învățată să gândesc şi să fac planuri şi să pun planurile în 
aplicare, aşa că cea mai mare parte din pregătirea mea s-a făcut 
în timp ce munceam. Sigur că de când am terminat şcoala am 
urmat cursurile de specializare pe care le-am vrut - majoritatea 
la seral, şi Casey râse. Anul trecut am urmat unul chiar la 
Harvard Business School, am fost primită de unii membrii ai 
facultăţii ca o bombă H, deşi acum începe să fie mai uşor pentru 
o femeie. 

— Cum ai reuşit să ajungi omul... doamna care taie şi 
spânzură la Par-Con Industries? întrebă Dunross. 

— Perspicacitate, spuse Casey şi toţi râseră o dată cu ea. 

Bartlett interveni. 

— Casey munceşte cât zece, lan. Are o viteză fantastică la 
citit, aşa că poate studia mai multe probleme decât doi directori 
executivi obişnuiţi. Are un fler deosebit când e vorba de pericol, 

nu-i e frică să ia o hotărâre, încheie mai multe afaceri decât 
strică, şi nu roşeşte prea uşor. 

— Asta-i punctul meu forte, spuse Casey. Mulţumesc, Linc. 

— Dar nu ţi-e greu, Casey? întrebă Gavallan. Nu trebuie, să 
faci o mulţime de concesii ca femeie ca să ţii pasul? Nu e uşor 
pentru tine să faci o muncă de bărbat! 

— Nu consider că munca mea e o muncă de bărbat, Andrew, 
răspunse ea imediat. Femeile au tot atâta minte şi putere de 
muncă ca şi bărbaţii. 

Se auzi imediat un hohot de râs zeflemitor, dar prietenesc 
din partea lui Linbar şi Gavallan, dar Dunross îi ignoră şi spuse: 

— Cred că vom discuta asta mai târziu. Totuşi, Casey, cum ai 
ajuns ceea ce eşti azi la Par-Con? 

— Să-ţi spun povestea adevărată, lan care semeni cu Dirk 
Struan, cel mai mare pirat din Asia, sau să ţi-o spun pe cea 
cunoscută de toată lumea, se întrebă ea. Apoi îl auzi pe Bartlett 
începând să povestească şi ştiu că acum putea să viseze liniştită 
pentru că auzise această versiune de o sută de ori până acum, şi 
era parţial adevărată, parţial falsă şi parţial ceea ce el voia să 
creadă că se întâmplase. Câte din poveştile tale cu Struan 
Cotoroanţa şi Dirk Struan sunt adevărate şi care e adevărata ta 
istorie şi cum ai devenit tai-pan? Sorbi din vinul de Porto, 
bucurându-se de dulceaţa, lui plăcută, pierdută în visare. E ceva 
în neregulă aici, gândea ea. acum, ceva ce pot simţi foarte clar. 
Ceva e în neregulă cu Dunross. Ce? 

— Am întâlnit-o prima dată pe Casey în Los Angeles, 
California - acum aproape şapte ani, începu Bartlett. Primisem o 
scrisoare de la o oarecare Casey Tcholok, preşedinta companiei 
Hed-Opticals din Providence, care dorea să discute despre o 
fuzionare. Pe vremea aceea eram în plină construcţie în întreg 
Los Angeles-ul - zone rezidenţiale, supermagazine, câteva 
clădiri administrative destul de mari, zone industriale, zone 
comerciale - îmi spuneai ce vrei şi eu construiam. Aveam o cifră 
de afaceri de 3,2 milioane şi tocmai începusem să fiu cunoscut - 
dar eram încă la un milion de mile depărtare de Marele Panou 
de Afişaj. 

— Adică Bursa New York-ului? 

— Da. Ei bine, Casey apare ca o floare şi-mi spune că vrea ca 
eu să fuzionez cu Hed-Opticals care scosese 277.600 de dolari în 
anul de dinainte, şi apoi împreună vom încerca să punem mâna 
pe Randolf Opticals, cea mai veche companie în domeniu - 53 de 

milioane din vânzări, curs la bursă, o bucată zdravănă din piaţa 
de lentile şi o groază de bani în bancă - şi eu îi spun că e ne- 
bună, dar de ce Randolf? Ea-mi spune că în primul rând pentru 
că e acţionară la Bartlett Construction - are 10 acţiuni de un 
dolar - am scos un milion de acţiuni şi am vândut 500.000 la 
paritate - şi că ar fi foarte şic pentru Bartlett Construction să 
deţină Randolf, şi în al doilea rând „pentru că ticălosul ăsta de 
George Toffer, care conduce Randolf Opticals e un mincinos, un 
şarlatan, un hoţ, şi încearcă să mă elimine”. 

Bartlett rânji şi se opri să-şi tragă sufletul, iar Dunross 
interveni râzând: 

— E adevărat, Casey? 

Casey răspunse imediat: 

— Oh, da, am spus că George Toffer e un mincinos, un 
şarlatan, un hoţ şi un ticălos. Şi încă mai e, şi Casey zâmbi fără 
veselie. Şi într-adevăr încerca să mă elimine. 

— De ce? 

— Pentru că i-am spus să plece - să se ducă naibii. 

— De ce-ai făcut-o? 

— Tocmai preluasem Hed-Opticals. Bunicul murise cu un an 
în urmă şi trăsesem la sorţi, unchiul meu Bghos şi cu mine, care 
ce ia... Eu am câştigat Hed-Opticals. Avusesem o ofertă de la 
Randolf în urmă cu un an să ne cumpere - dar o refuzasem - 
aveam o activitate mică, dar bună, forţă de muncă bună, 
tehnicieni buni - o parte din ei armeni - o mică parte din piaţă. 
Nu însă şi capital şi spaţiu de mişcare, dar ne descurcam, iar 
calitatea produselor noastre era excelentă. Imediat după ce am 
luat conducerea, George Toffer trecu pe acolo „din întâmplare”. 
Avea o părere nemaipomenită despre el. Dumnezeule, ce 
părere! Susţinea că era un veteran de război al armatei Statelor 
Unite, dar am descoperit că nu era - era genul de mincinos. 
Oricum, mi-a mai făcut o ofertă ridicolă să mă scape de Hed- 
Opticals... chestia cu biata fetiţă care ar trebui să se ocupe de 
bucătărie, şi „hai să luăm masa diseară în apartamentul meu şi 
de ce să nu ne distrăm pentru că sunt singur aici câteva zile...” 
Am spus „Nu, mulţumesc” şi s-a simţit foarte jignit. Foarte. Dar 
mi-a spus „Okay” şi a revenit la afaceri şi a sugerat ca în loc să 
ne cumpere, să facem nişte contracte secundare pe câteva 
contracte de-ale lor. Mi-a făcut o ofertă bună şi după câteva 
târguieli ne-am înţeles. Dacă le rezolvam pe astea, mi-a spus, va 
dubla cifra. In următoarea lună am făcut treaba mai bine şi mai 

ieftin decât ar fi putut el vreodată s-o facă - am livrat totul 
conform contractului şi el a obţinut un profit fantastic. Dar apoi 
a revocat contractul pe baza unei clauze verbale şi a scăzut - 
furat - 20.378 dolari, apoi a doua zi cinci dintre cei mai buni 
clienţi ai mei ne-au părăsit pentru Randolf, iar în săptămâna 
următoare alţi şapte - toţi primiseră oferte la mai puţin decât 
preţul de cost. M-a lăsat să mă frământ vreo săptămână, apoi 
mi-a telefonat. „Bună, iubito”, mi-a spus, fericit ca o broască 
râioasă într-o căldare de noroi, „Imi petrec week-end-ul singur 
la Martha's Vineyard.” Asta e o insuliţă pe Coasta de est. Apoi a 
adăugat: „Ce-ar fi să vii şi tu să ne distrăm puţin şi să discutăm 
despre viitor şi să dublez comanda.” I-am cerut banii mei, şi el a 
râs de mine şi mi-a spus să mai cresc şi mi-a sugerat că ar fi mai 
bine să mă mai gândesc la oferta lui pentru că în felul în care 
merg treburile în curând n-o să mai existe Hed-Opticals. L-am 
înjurat, spuse Casey. Ştiu să înjur destul de bine, şi i-am spus 
unde să se ducă în trei limbi. După încă patru săptămâni nu mai 
aveam clienţi, încă o lună şi oamenii mei au trebuit să-şi caute 
alte locuri de muncă. Pe atunci mă gândeam că ar trebui să în- 
cerc în California. Nu voiam să rămân în Est, şi zâmbi strâmb. 
Era o chestie de cinste a obrazului, dacă ştiam pe atunci ce 
înseamnă asta. M-am gândit să-mi iau o vacanţă de câteva 
săptămâni ca să mă gândesc ce să fac. Apoi într-o zi rătăceam 
printr-un parc de distracţii în Sacramento şi Linc era acolo. 
Vindea într-o gheretă acţiuni la Bartlett Construction şi am 
cumpărat... 

— Ce făcea? întrebă Dunross. 

— Da, asta făceam, spuse Bartlett. Am vândut mai mult de 
20.000 acţiuni aşa. Prin parcuri de distracţii, comenzi de 
mărfuri prin poştă, supermagazine, agenţi de schimb, centre 
comerciale - ca şi bănci de investiţii. Da, aşa am făcut. 
Continuă, Casey. 

— Aşa că i-am citit prospectul şi l-am privit un timp şi m-am 
gândit că e de viitor. Cifrele lui şi bilanţul şi ritmul de extindere 
erau excepţionale şi mi-am spus că oricine îşi vinde propriile 
sale acţiuni trebuie să ajungă departe. Aşa că i-am cumpărat 
zece acţiuni, i-am scris şi m-am dus să discut cu el. Şi ăsta-i 
sfârşitul poveştii. 

— Pe naiba, Casey, cum să fie! spuse Gavallan. 

— Continuă tu, Linc, spuse ea. 

— Okey. Ei bine, apoi... 

— Nişte porto, domnule... iartă-mă. Linc? 

— Mulţumesc, Andrew, dar, ăă, aş mai putea bea o bere? şi 
berea sosi imediat. Deci Casey a venit să mă vadă. După ce mi-a 
povestit totul, aproape exact cum a povestit acum, i-am spus: „O 
întrebare, Casey. Anul trecut Hed-Opticals a încasat până în 
300.000. Ce profit va obţine anul, ăsta?” „Zero”, mi-a spus, cu 
zâmbetul ăla al ei. „Eu reprezint tot activul lui Hed-Opticals. De 
fapt, sunt tot ce-a mai rămas.” „Atunci la ce bun să fuzionez cu 
zero - am eu destule probleme şi aşa.” „Ştiu cum să curăţăm 
Randolf Opticals.” „Cum?” „Douăzeci şi două la sută din 
acţiunile companiei sunt deţinute de trei oameni - şi toţi îl 
dispreţuiesc pe Toffer. Cu douăzeci la sută poţi deţine controlul. 
Ştiu cum să obţii voturile lor, şi, ceea ce e mai important, îi 
cunosc slăbiciunile lui Toffer.” „Care sunt?” „Vanitatea, e un 
grandoman, dar în primul rând e prost.”,.Nu poate fi prost şi să 
conducă o companie ca asta. „Poate că la început n-a fost, dar 
acum e. E tocmai bun de înghiţit.” „Şi tu ce vrei la afacerea 
asta. Casey?” „Capul lui Toffer - eu vreau să-l dau afară.” „Şi 
altceva? “ „Dacă reuşesc să-ţi arăt cum... dacă reuşim să 
preluăm Randolf Opticals, să zicem în şase luni, aş vrea... aş 
vrea un contract de un an, cu posibilităţi de prelungire până la 
şapte ani. pentru un salariu pe care-l consideri proporţional cu 
priceperea mea, ca vice-preşedinte executiv responsabil cu 
achiziţiile. Dar vreau această înţelegere cu mine ca individ, nu 
femeie, ca o persoană egală cu tine. Tu eşti şeful, bineînţeles, 
dar voi fi cu tine egală aşa cum ar fi un bărbat, orice individ... 
dacă mă achit de obligaţii. 

Bartlett rânji şi sorbi din bere. 

— Am spus „Okey, s-a făcut”. M-am gândit, ce am de pierdut 
- eu cu amărâtele mele de trei sferturi de milion şi ea cu bilanţul 
ei pe zero pentru Randolf Opticals în şase luni, ăsta chiar că e 
un furt. Aşa că am dat mâna, bărbat cu femeie, şi Bartlett râse. 
A fost prima dată când am făcut o afacere cu o femeie, chiar aşa 
- şi n-am regretat niciodată. 

— Mulţumesc, Linc, spuse Casey în şoaptă, şi fiecare bărbat 
îl invidie. 

Şi ce s-a întâmplat după ce l-ai dat afară pe Toffer, se întrebă 
Dunross la fel ca toţi ceilalţi. Atunci a început între voi doi? 

— Şi preluarea, făcu el către Bartlett, a mers uşor? 

— Greu, dar ne-au înverşunat şi lecţiile pe care le-am învăţat 
- amândoi le-am învăţat - au făcut cât o mie la sută. În cinci luni 

aveam controlul. Casey şi cu mine cuceriserăm o companie de 
53 de ori şi jumătate mai mare decât a noastră. Cu şaizeci de 
minute înainte de ora H aveam un minus de 4 milioane de dolari 
în bancă şi eram pe punctul de a ajunge la închisoare, dar 60 de 
minute mai târziu deţineam controlul. Doamne, aia da luptă. 
Într-o lună şi jumătate am reorganizat compania, şi acum Par- 
Con Randolf Division scoate un profit de 150 de milioane pe an 
şi capitalul creşte. A fost un blitz-krieg clasic şi a constituit un 
model de tactică pentru Par-Con-Industries. 

— Şi George Toffer ăsta, Casey? Cum l-ai concediat? 

Casey îşi întoarse ochii de culoarea castanei de la Bartlett 
către Dunross şi el îşi spuse, Dumnezeule, aş vrea să fii a mea. 
Casey răspunse: 

— În momentul în care am căpătat controlul eu... 

Se întrerupse în clipa în care sună telefonul şi în încăpere 
apăru brusc o tensiune. Toţi, chiar şi servitorii, îşi îndreptară 
imediat atenţia către telefon - cu excepţia lui Bartlett. Sângele 
se scurse din obrajii lui Gavallan şi deVille. 

— Ce s-a întâmplat? întrebă Casey. 

Dunross rupse tăcerea: y 

— Este una din regulile noastre. In timpul prânzului nu ni se 
dă nici o legătură telefonică dacă nu este o urgenţă - o urgenţă 
personală - pentru unul din noi. 

Il priviră cu toţii pe Lim cum pune pe masă tava cu ceştile de 
cafea. Li se păru un secol până ce traversă încăperea şi ridică 
receptorul. Toţi aveau soţii şi copii şi familii şi toţi se întrebau 
ce moarte sau ce dezastru - şi Doamne, fă să fie pentru altul, şi- 
şi amintiră de ultima dată când sunase telefonul, cu două zile în 
urmă. Pentru Jacques. Apoi altădată, luna trecută, pentru 
Gavallan, mama lui era pe moarte. Toți primiseră telefoane, de-a 
lungul vremii. Toate aducătoare de veşti proaste. Andrew 
Gavallan era sigur că era pentru el. Soţia lui, Kathren, sora lui 
Dunross, era la spital pentru rezultatele unor analize complete - 
de câteva săptămâni se simţea rău fără vreun motiv aparent. 
Isuse Cristoase, gândi el, fii tare, conştient că ceilalţi îl priveau. 

— Ceee? Lim ascultă o clipă, se întoarse şi întinse receptorul. 
E pentru tine, tai-pan. 

Ceilalţi răsuflară adânc şi îl priviră pe Dunross. Merse sigur 
de sine spre telefon. 

— Alo!... La dra - Ce?... Nu... nu, vin imediat... Nu, nu face 
nimic. Vin imediat. 

Puse jos receptorul într-o linişte adâncă şi toţi văzură cât era 
de şocat. După o pauză spuse: 

— Andrew, spune-i Claudiei să-mi amâne întâlnirile de 
consiliu de după-amiază. Tu şi Jacques continuaţi cu Casey. Era 
Phillip. Mă tem că bietul John Chen a fost răpit. 

Şi ieşi din încăpere. 


Ora 14.35. 


Dunross cobori din maşină şi intră grăbit pe uşa deschisă a 
Casei Mari, în stil chinezesc, ridicată în vârful pintenului numit 
Punctul de Observaţie al lui Struan. Trecu pe lingă un servitor 
impecabil care închise uşa în urma lui, şi intră în camera de zi. 
Încăperea era victoriană, lipsită de gust şi încărcată cu vechituri 
şi mobilă disparată. J 

— Bunā, Phillip, spuse el. Imi pare rău. Săracul John! Unde e 
scrisoarea? 

— Uite-o! Phillip o luă de pe canapea şi se ridică. Dar mai 
întâi uită-te la asta. Arătă spre o cutie de pantofi din carton 
îndoită aflată pe o măsuţă de marmură lingă şemineu. 

Când Dunross traversă camera o observă pe Dianne, soţia lui 
Phillip Chen, care stătea într-un colţ, pe un scaun cu spătar 
înalt. 

— Oh, bună, Dianne, îmi pare rău, spuse el din nou: Ea ridică 
din umeri impasibilă. 

— Joss, tai-pan! avea 52 de ani şi era eurasiatică, cea de-a 
doua soţie a lui Phillip Chen, matroană atrăgătoare şi încărcată 
de bijuterii, care purta un cheong-sam maro închis, un şirag 
deosebit de valoros din boabe de jad, şi un inel cu un diamant de 
patru carate - printre multe alte inele. Da, joss, repetă ea. 

Dunross încuviinţă din cap, displăcându-i puţin mai mult 
decât de obicei. Se uită la conţinutul cutiei fără să atingă nimic. 
Printre bucăţi de ziar mototolite, văzu un stilou pe care-l 
recunoscu, era al lui John Chen, un permis de conducere, câteva 
chei pe un inel mic, o scrisoare adresată lui John Chen, Sinclair 
Towers 14A, şi o punguţă de plastic cu o bucată de cârpă pe 
jumătate băgată în ea. Scoase un stilou din buzunar şi deschise 
cu el permisul de conducere. John Chen. 

— Deschide punga de plastic, spuse Phillip. 

— Nu. Aş putea şterge amprentele de pe ea, spuse Dunross, 
simțindu-se caraghios, dar totuşi spunând-o. 

— Oh - am uitat de asta. La dracu. Sigur, amprentele. Ale 
mele sunt... sigur că am deschis-o. Ale mele trebuie să fie peste 
tot - pe toate. 

— Ce e în ea? 

— E... Phillip veni lingă el şi, înainte ca Dunross să-l poată 
opri, trase cârpa afară, fără să mai atingă punga. Pe cârpă nu se 
lasă amprente, nu? Uite! 

Cârpa conţinea cea mai mare parte dintr-o ureche, tăiată 
curat şi precis, şi nu ruptă. Dunross blestemă încet. 

— Cum a ajuns aici cutia? întrebă el. 

— A fost adusă de cineva. Cu mâini tremurânde, Phillip Chen 
înfăşură la loc urechea şi o puse în cutie. Pur şi simplu... pur şi 
simplu am deschis pachetul, aşa cum ar fi făcut oricine. A fost 
adusă acum aproape o jumătate de oră. 

— De către cine? 

— Nu ştim. Un tânăr, a spus servitoarea. Un tânăr pe un 
scuter. Nu l-a recunoscut şi nici nu i-a luat numărul. Ni se aduc 
o mulţime de pachete. N-avea nimic deosebit - cu excepţia 
cuvintelor „Domnului Phillip Chen, o problemă de mare 
importanţă, a se deschide personal” scrise pe pachet, pe care ea 
nu le-a observat imediat. Când l-am deschis şi am citit 
scrisoarea... a fost doar un tânăr care a spus „Un pachet pentru 
domnul Phillip Chen” şi a plecat. 

— Ai sunat la poliţie? 

— Nu, tai-pan, ai spus să nu fac nimic. 

Dunross se îndreptă spre telefon. 

— Ai vorbit deja cu soţia lui John? 

Dianne spuse imediat: 

— De ce trebuie să-i dea Phillip veştile proaste? Va face o 
criză de nervi îngrozitoare. Să o sune pe Barbara? Oh, nu, tai- 
pan, nu... nu până ce nu informăm poliţia. Ei trebuie să-i spună. 
Ei ştiu cum se fac treburile astea. 

Repulsia lui Dunross crescu. 

— Mai bine ai chema-o aici repede. 

Formă numărul poliţiei şi-l ceru pe Armstrong. Nu putea veni 
la telefon. Dunross spuse cine e, apoi întrebă de Brian Kwok. 

— Da, tai-pan. 

— Brian, poţi să vii imediat aici? Sunt acasă ia Phillip Chen, 
la Punctul de Observaţie al lui Struan. John Chen a fost răpit. 

li spuse despre conţinutul cutiei. Urmă o tăcere, apoi Brian 
răspunse: 

— Vin imediat. Nu atinge nimic şi nu-l lăsa să vorbească cu 
nimeni. 

— Bine. 

Dunross puse receptorul jos. 

— Acum dă-mi scrisoarea, Phillip. 

O luă cu grijă, ţinând-o colţuri. Literele chinezeşti erau scrise 
clar, dar nu de o persoană cu multă educaţie. O citi încet, 
cunoscând cea mai mare parte a caracterelor: 

„Domnule Philip Chen, vă rog să-mi daţi voie să vă spun că 
am neapărată nevoie de 500.000 dolari Hong Kong şi de aceea 
mă adresez dumneavoastră. Sunteţi atât de bogat încât aceşti 
bani ar fi ca un fir de păr smuls de la nouă boi. Temându-mă că 
s-ar putea să mă refuzaţi nu am altă alternativă decât să-l iau ca 
ostatic pe fiul dumneavoastră. Făcând aceasta nu mă mai tem 
de refuzul dumneavoastră. Sper că vă veţi gândi cu grijă de trei 
ori la asta şi o să ţineţi seama de ea. Dumneavoastră veţi hotări 
dacă veţi anunţa sau nu poliţia. Vă trimit o dată cu scrisoarea 
câteva obiecte pe care fiul dumneavoastră le foloseşte zilnic, 
pentru a vă dovedi în ce situaţie se află fiul dumneavoastră. V- 
am trimis şi o bucată din urechea fiului dumneavoastră. Cred că 
vă veţi da seamă de cruzimea şi grozăvia acţiunilor mele. Dacă 
plătiţi liniştit banii, viaţa fiului dumneavoastră va fi asigurată. 
Scrisă de Vârcolac.” 

Dunross arătă spre cutie. 

— lartă-mă, dar recunoşti, ăăă... asta? 

Phillip Chen râse nervos, şi la fel şi soţia lui. 

— Tu le recunoşti, Ian? Tu-l ştii pe John dintotdeauna. Asta 
e... Cum poate cineva recunoaşte aşa ceva, heya? 

— Mai ştie cineva de asta? 

— Nu, evident cu excepţia servitorilor, şi Shitee T'Chung şi 
câţiva prieteni care luau masa cu mine. Ei... ei erau aici când a 
sosit pachetul. Da, erau aici. Au plecat chiar înainte să soseşti 
tu. 

Dianne Chen se foi în scaun şi spuse ceea ce Dunross 
gândea: 

— Aşa că până diseară o să ştie tot Hong Kongul! 

— Da. Şi până în zori titluri de-o şchioapă în ziare, şi Dunross 
încercă să-şi pună în ordine mulţimea de întrebări şi răspunsuri 
care-i năvăleau în minte. Presa va afla despre, ăăă, ureche şi 
„Vârcolac” şi ziarele vor urla. 

— Da. Da, vor urla. 

Phillip Chen îşi aduse aminte ce-i spusese Shitee T'Chung 
când au citit cu toţii scrisoarea: „Nu plăti răscumpărarea cel 
puţin o săptămână, Phillip prietene, şi vei fi cunoscut în toată 
lumea! Ayeeyah, auzi, o bucată de ureche şi Vârcolacul! Eeee, 
vei deveni cunoscut în toată lumea!” 

— Poate nu e urechea lui şi totul nu-i decât o păcăleală, 
spuse Phillip Chen cu speranţă în glas. 

— Da! 

Dacă e urechea lui John, îşi spuse Dunross, profund tulburat, 
şi dacă au trimis-o încă înainte de negocieri, atunci pun pariu că 
amărâtul e deja mort. 

— N-avea rost să-i facă una ca asta, spuse el. Sigur că vei 
plăti. 

— Sigur. Avem noroc că nu suntem la Singapore, nu? 

fi Da. 

În Singapore legea spunea că în momentul în care cineva era 
răpit toate conturile din bancă ale familiei erau blocate pentru a 
împiedica plata către răpitori. Răpirile deveniseră acolo foarte 
frecvente, iar chinezii preferau să plătească repede şi în secret, 
fără să mai anunţe poliţia. 

— Ce nenorocire! Săracul John! 

Phillip spuse: 

— Vrei nişte ceai - sau un pahar de ceva? Ţi-e foame? 

— Nu, mulţumesc. Stau până vine Brian şi apoi plec! Dunross 
se uită la cutie şi la chei, văzuse de multe ori inelul cu chei. 
Lipseşte cheia de la seif, spuse el. 

— Care cheie? întrebă Dianne Chen. 

— John avea întotdeauna o cheie de la seif printre celelalte. 

Ea nu se mişcă de pe scaun. 

— Nu e acolo? 

— Nu. 

— Poate te înşeli. Că a avut-o întotdeauna pe inel. 

Dunross se uită la ea şi apoi la Phillip Chen. Amândoi îi 
înfruntară privirea fără să şovăie. Ei bine, dacă nu au luat-o 
tâlharii, acum e la Phillip sau Dianne, şi dacă aş fi fost în locul 

lor aş fi făcut la fel. Dumnezeu ştie ce ar putea fi într-un 
asemenea seif. 

— Poate mă înşel, spuse el pe un ton sec. 

— Ceai, tai-pan? întrebă Dianne, şi el văzu în ochii ei umbra 
unui zâmbet. 

— Da, cred că da, spuse el, ştiind că ei luaseră cheia. 

Ea se ridică, strigă să se aducă ceai şi se aşeză din nou. 

— Eee, aş vrea să se grăbească... poliţia. 

Phillip se uita pe geam la grădina uscată. 

— Aş vrea să plouă. 

— Mă întreb cât ne va costa să-l aducem înapoi pe John, 
murmură ea. 

După o pauză, Dunross spuse: 

— Oare chiar contează? 

— Cum să nu conteze?! răspunse imediat Dianne. Zău, tai- 
pan! 

— Oh, da, răspunse şi Phillip Chen. Cinci sute de mii de 
dolari Hong Kong! Ayaaa, cinci sute de mii - asta-i o avere. 
Afurisiţii de triazi! Ei bine, dacă ei cer cinci sute, pot s-o rezolv 
cu o sută cincizeci. Slavă Domnului că nu au cerut un milion! 
sprâncenele i se încruntară şi faţa îi deveni şi mai pământie. 
Dew neh loh moh pe toţi răpitorii. Ar trebui hăcuiţi... toţi. 

— Da, spuse Dianne. Triazi împuţiţi! Poliţia ar trebui să fie 
mai deşteaptă. Să fie mai descurcăreaţă şi mai deşteaptă şi să 
ne apere mai bine. 

— Ei, nu-i cinstit, spuse Dunross tăios. De ani de zile n-a mai 
fost o răpire importantă în Hong Kong, iar în Singapore asta se 
întâmplă în fiecare lună. Crimele sunt fantastic de rare aici - 
poliţia noastră face o treabă grozavă - grozavă. 

— Ha, pufni Dianne. Toţi sunt corupți. De ce să te faci poliţist 
dacă nu să te îmbogăţeşti? N-am încredere în nici unul... Ştim 
noi, oh da, ştim noi. Cât despre răpiri, ha, ultima a fost acum 
şase ani. A fost vărul meu de-al treilea, Fu San Sung - familia a 
trebuit să plătească şase sute de mii de dolari Hong Kong ca să-l 
capete înapoi teafăr... l-a adus în pragul falimentului. 

— Ha!  râse  batjocoritor Phillip Chen. Colibri Sung? 
Imposibil! 

Colibri Sung era un armator foarte bogat, trecut de 50 de 
ani, cu un nas ascuţit - prea lung pentru un chinez. Fusese 
poreclit Colibri Sung pentru că zbura din salon de dans în salon 
de dans şi din floare în floare, în Singapore, Bangkok, Taipe şi 

Hong Kong, scăldându-şi bărbăţia în ulcica cu miere a 
nenumărate doamne, deşi gurile rele spuneau că nu bărbăţia, 
căci îi plăceau perversiunile. 

— Poliţia a recuperat cea mai mare parte din bani, dacă-mi 
aduc eu bine aminte, şi i-a trimis pe criminali în închisoare 
pentru douăzeci de ani. 

— Da, tai-pan, aşa s-a întâmplat, dar i-au trebuit luni întregi. 
Şi aş pune pariu că unul sau doi poliţişti ştiau mai mult decât au 
spus. 

— Prostii, spuse Dunross. N-ai nici un motiv să crezi asta! 
Nici unul. 

— Aşa e, spuse iritat Phillip Chen. I-au prins, Dianne! ea îl 
privi, imediat el îşi schimbă tonul. Sigur, dragă, poliţia poate fi 
coruptă, dar aici avem noroc, mult noroc. Bănuiesc că nu m-ar 
deranja atât de mult treaba asta cu John - e doar o problemă de 
răscumpărare şi familia noastră a fost norocoasă până acum - 
nu m-ar deranja dacă n-ar fi... asta! arătă spre cutie cu dezgust. 
Teribil! Şi total necivilizat. 

— Da, spuse Dunross, şi se întrebă dacă nu era urechea lui 
John, a cui era oare? De unde poţi face rost de o ureche? li veni 
să râdâ de ridicolul întrebării. Reveni apoi la un gând mai vechi, 
punându-şi problema dacă răpirea avea vreo legătură cu Tsu- 
yan, armele şi Bartlett. Nu e stilul chinezilor să mutileze o 
victimă. Nu, şi cu siguranţă nu atât de repede. Răpirea e o 
veche artă chinezească şi regulile au fost întotdeauna clare 
plăteşti şi taci şi nu vor fi probleme, amâni şi vorbeşti şi vei avea 
necazuri. 

Rămase cu ochii pe fereastră la grădini şi la panorama largă 
a nordului oraşului şi a mării. Vapoare, jonci şi sampane 
punctau marea azurie. Deasupra lor era un cer senin şi nici un 
semn de ploaie, musonul de vară bătea egal din sud-vest şi se 
întrebă absent cum arătau elitrele plutind cu vintul din pupa, 
sau luptând contra vântului pe vremea strămoşilor lui. Dirk 
Struan avusese întotdeauna un punct de observaţie secret în 
vârful muntelui. De-acolo se putea uita spre sud şi est şi vest şi 
spre marele canal Sheung Su Mun, pe unde se intra în Hong 
Kong dinspre sud - singurul drum spre interior pentru vasele 
care veneau de acasă, din Anglia. Din punctul de observaţie al 
lui Struan se putea zări vasul poştal care se îndrepta spre insulă 
şi se putea semnaliza spre poale. Atunci tai-panul trimitea un 
cuter rapid care lua primul corespondenţa, pentru a avea un 

avans de câteva ore faţă de rivalii săi, cele câteva ore 
însemnând probabil diferenţa între bogăţie şi faliment - atât de 
mult dura drumul de acasă. Nu ca astăzi, cu comunicațiile 
rapide, gândi Dunross. Suntem norocoşi - nu trebuie să 
aşteptăm aproape doi ani pentru un răspuns, ca Dirk. Isuse, ce 
bărbat trebuie să fi fost. Nu trebuie să pierd cu Bartlett. Trebuie 
să pun mâna pe aceste douăzeci de milioane. 

— Afacerea sună foarte bine, tai-pan, spuse Phillip Chen, ca 
şi când i-ar fi citit gândurile. 

— Da. Da, aşa e. 

— Dacă ei chiar pun bani gheaţă ne vom îmbogăţi cu toţii şi 
va fi h'eung yau pentru Nobila Casă, adăugă el radios. 

Dunross zâmbi din nou sardonic. H'eung yau însemna 
unsoare parfumată şi era de obicei o expresie folosită pentru 
bani, plată, şantaj, tot ce era plătit de toate restaurantele 
chinezeşti, majoritatea firmelor, toate tripourile, toate saloanele 
de dans, toate prostituatele către triazi, către orice formă de 
triadă, peste tot în lume. 

— Şi totuşi mi se pare uimitor că h'eung yau este plătită în 
orice afacere este implicat un chinez. 

— Ei, tai-pan, îi spuse Dianne ca şi când ar fi vorbit cu un 
copil. Cum poate să existe vreo afacere fără protecţie? Evident, 
te aştepţi să plăteşti, aşa că plăteşti, nu contează. Toată lumea 
dă h'eung yau - o formă de h'eung yau! şi mărgelele ei de jad 
scoaseră un clinchet când se suci în scaun, cu ochii întunecaţi, 
negri pe albul feţei - atât de prețuit printre chinezi. Dar 
afacerea cu Bartlett, tai-pan,— crezi că se face? 

Dunross o privi. Ah Dianne, tu ştii toate detaliile importante 
pe care Phillip le ştie despre problemele lui şi despre ale mele, 
şi o mulţime pentru care Phillip s-ar înfuria îngrozitor dacă ar şti 
că le ştii. Deci tu ştii că firma ar fi într-o situaţie grea dacă nu se 
face afacerea cu Bartlett, dar dacă afacerea se încheie, atunci 
capitalul nostru va creşte rapid şi vom fi din nou bogaţi, şi tu vei 
fi mai bogată, dacă te poţi înfige să cumperi la timp. Da. Şi vă 
ştiu eu pe voi, doamnele chinezoaice din Hong Kong, aşa cum 
bietul Phillip nu vă ştie, pentru că eu nu am nici un strop de 
sânge chinezesc în mine. Ştiu că voi, doamnele chinezoaice din 
Hong Kong, sunteţi cele mai dure femei din lume când e vorba 
de bani - sau poate cele mai practice. Şi mai ştiu, Dianne, că tu 
eşti fericită acum, oricât de mult ai pretinde că nu. Pentru că 
John Chen nu e fiul tău. Dacă el e eliminat, cei doi fii ai tăi vor 

urma direct, iar cel mai mare, Kevin, va fi probabil moştenitorul. 
Aşa că te vei ruga cum n-ai mai făcut-o niciodată ca John să fi 
dispărut pentru totdeauna. Eşti fericită. John e răpit şi probabil 
mort, dar cum rămâne cu afacerea Bartlett? 

— Doamnele sunt atât de practice, spuse el. 

— Cum aşa, tai-pan, întrebă ea, încruntându-se. 

— Gândesc în perspectivă. 

— Uneori nu te înţeleg deloc, tai-pan, răspunse ea, tăios. Ce 
altceva, putem face pentru John Chen? Am făcut tot ce-am 
putut. Când va sosi scrisoarea pentru răscumpărare vom 
negocia şi vom plăti şi totul va fi ca înainte. Dar afacerea 
Bartlett este importantă, foarte importantă, foarte foarte 
importantă, orice s-ar întâmpla, heya? Moh ching, moh meng. N- 
ai bani, n-ai viaţă. 

— Aşa e. E foarte importantă, tai-pan! ochii lui Phillip căzură 
pe cutie şi el se înfioră. Cred că în situaţia asta, tai-pan, o să ne 
scuzi diseară... Nu ere... 

— Nu, Phillip, spuse hotărât soţia lui. Nu. Trebuie să 
mergem. E o chestie de cinste a obrazului pentru întreaga 
noastră Casă. Vom merge aşa cum am stabilit. Oricât de greu 
ne-ar fi... vom merge aşa cum am stabilit. 

— Bine, dacă spui tu. 

— Da. 

Oh, da, da, gândi ea, socotind ce altceva putea să îmbrace 
pentru a mări efectul dramatic al intrării lor. Vom merge 
diseară şi vom fi subiectul de discuţie al întregului Hong Kong. 
Bineînţeles, o să-l luăm pe Kevin. Poate că acum el este deja 
moştenitor. Ayeeyah! Cu cine ar trebui să se căsătorească acum 
fiul meu? Trebuie să mă gândesc la viitor acum. Douăzeci şi doi 
de ani e vârsta potrivită şi trebuie să mă gândesc la noul lui 
viitor. Da, o soţie. Cine? Ar trebui să aleg fata potrivită acum şi 
foarte repede dacă el e moştenitorul, înainte s-o facă pentru 
mine vreo mânză cu foc între picioare şi lacoma ei mamă. Aye- 
eyah, gândi ea, simțind cum o cuprinde căldura, zeii nu îngăduie 
una ca asta. 

— Da, spuse ea, şi-şi atinse colţul ochilor cu batista, ca şi 
cum acolo ar fi fost o lacrimă, nu mai e nimic altceva de făcut 
pentru bietul John decât să aşteptăm - şi să continuăm să 
muncim şi să facem planuri şi să tragem sforile pentru binele 
Nobilei Case! ridică ochii către Dunross, ochii ei strălucitori. 
Afacerea Bartlett va rezolva totul, nu-i aşa? 

— Da. 

Şi ai dreptate, gândi Dunross. Pentru moment nu mai e nimic 
altceva de făcut. Chinezii sunt foarte înţelepţi şi practici. Deci 
concentrează-te pe lucruri importante - îşi spuse el. Lucruri 
importante - Ca de pildă: rişti? Gândeşte-te. Ce moment sau loc 
mai bun decât acum şi aici ai putea găsi pentru a începe planul 
cu care cochetezi încă de când l-ai întâlnit pe Bartlett? Nici 
unul. 

— Ascultaţi, spuse el, luând o hotărâre, apoi se uită în jur şi 
spre uşa care ducea la camerele servitorilor, pentru a fi sigur că 
sunt singuri, îşi cobori vocea la un ton conspirativ şi Phillip şi 
soţia lui se aplecară în faţă pentru a auzi mai bine. Am avut o 
întâlnire între patru ochi cu Bartlett înainte de prânz. Am 
încheiat afacerea. O să mai fie câteva mici schimbări, dar 
semnăm contractul în mod oficial marţi, săptămâna care vine. 
Cele douăzeci de milioane sunt garantate, iar anul viitor încă 
douăzeci de milioane. 

Phillip Chen zâmbi cu toată faţa. 

— Felicitări. 

— Phillip, nu striga aşa tare, îi şopti soţia lui, la fel de 
încântată. Servitorii ăia de gunoi de broască ţestoasă de la 
bucătărie au nişte urechi ascuţite cu care pot auzi până în Java. 
Tai-pan, vestea asta ştiu şi eu că e grozavă. 

— Dar ţinem totul secret numai între noi aşa în familie, spuse 
Dunross încet. În după-amiaza asta am dat instrucţiuni agenţilor 
noştri de bursă să cumpere acţiuni ale firmei Struan, dar în 
taină, cu toţi banii disponibili pe care-i aveam. Şi voi să faceţi la 
fel, în partide mici, şi daţi indicaţii la diferiţi, agenţi şi interpuşi 
să facă la fel... ca de obicei. 

— Da, sigur că da. 

— Eu personal am cumpărat patruzeci de mii în dimineaţa 
asta. 

— Şi cât de mult vor urca acţiunile? întrebă Dianne Chen. 

— Se vor dubla. 

— În cât timp? 

— In treizeci de zile. 

— Aiiii! chicoti ea. Ehei, ia gândiţi-vă! 

— Mda, încuviinţă Dunross, binedispus. 

Mda, ia gândiţi-vă, repetă el în minte. Iar voi doar cât să vă 
anunţaţi rudele apropiate, şi nu-s puţine, care la rândul lor nu 
vor împărtăşi taina decât celor mai apropiate rude ale lor, şi nu- 

s decât o groază, şi o să cumpăraţi şi o să tot cumpăraţi pentru 
că vestea asta provine din sfânta sfintelor, o veste care 
valorează aur curat, şi nu va fi deloc glumă, ceea ce va duce la 
săltarea acţiunilor şi mai mult. Bineînţeles că toată lumea va 
afla că pontul ăsta e numai pentru cei din sânul familiei, aşa că 
şi mai mulţi se vor arunca la aceste acţiuni, şi apoi alţii şi alţii, 
iar la urmă vestea contractului cu Par-Con va pune şi mai mult 
gaz pe foc, aşa că săptămâna viitoare voi anunţa licitaţia de 
preluare a firmei Imobiliarele Asiatice şi atunci să vezi cum va 
cumpăra Hong Kongul. Şi acţiunile noastre vor urca până la 
ceruri. Şi abia atunci, la momentul oportun, fac acţiunile de la 
Imobiliarele Asiatice să cadă şi pornesc la vânătoarea 
adevăratei prăzi. 

— Tai-pan, câte acţiuni? îl întrebă Phillip Chen, cu mintea 
încurcată în propriile-i calcule ale posibilului profit. 

— Maximum. Dar asta să rămână numai în familie. Acţiunile 
noastre vor fi cele care vor da tonul noului boom financiar. 

— Şi chiar o să fie un boom? făcu Dianne cu suflarea tăiată. 

— Sigur. lar noi vom fi în frunte. Acum e numai timpul 
potrivit pentru una ca asta, toată lumea din Hong Konge 
pregătită pentru un val de prosperitate. lar noi vom furniza 
mijloacele, vom fi în frunte, şi dacă mai dăm şi noi câte un 
brânci ici şi colo va fi o adevărată goană după acţiuni şi 
investiţii. 

Se lăsă o adâncă tăcere. Dunross văzu lăcomia întipărită pe 
chipul ei. Mişcarea degetelor făcea bijuteriile de jad să zornăie, 
Phillip Chen se uita pierdut în zare şi înţelese că mintea 
compradorului său era preocupată cu nenumăratele note pe 
care el, Phillip, le contrasemnase pentru împrumuturile firmei 
Struan şi care urmau să fie achitate în următoarele treizeci de 
zile: douăsprezece milioane de dolari pentru Şantierele Toda din 
Yokohama, pentru două superbe cargouri, şase milioane opt 
sute de mii către Banca Internaţională Orlin şi şapte şute cinci- 
zeci de mii către Tsu-yan, care acoperise altă datorie a firmei. 
Dar mintea lui Phillip Chen va fi preocupată în cea mai mare 
măsură de cele douăzeci de milioane ale lui Bartlett şi de 
urcarea cursului acţiunilor, dublarea valorii lor, cum anunţase el 
fără să aibă vreo bază reală. Dublare? Nicidecum, nu au cum, 
nici o şansă, la naiba... Doar dacă vine un boom economic cu 
adevărat. Dunross simţi cum inima începe să-i bată mai iute. 

— Şi dacă începe acel boom, Phillip, Dumnezeule Doamne, 
atunci suntem oameni făcuţi. 

— Da, da, de acord, Hong Kongul e taman pregătit pentru o 
perioadă ca asta. Sigur! şi ochii lui Phillip Chen sticliră, 
degetele-i băteau darabana. Tai-pan, câte acţiuni, ai? 

— La naiba, câte... 

Stârnită rău, Dianne îl întrerupse pe Dunross: 

— Phillip, săptămâna trecută astrologul meu mi-a spus că 
luna asta va fi o lună foarte importantă pentru noi. Uite, 
boomul! Sigur că asta a vrut el să spună. 

— Da, mi-aduc aminte că mi-ai spus, Dianne. Ah ah ah! Tai- 
pan, câte acţiuni zici? 

— Până la ultimul penny afurisit! O să dăm lovitura imensă. 
Dar până vineri să nu ştie decât cei din familie. Fără nici o 
excepţie. lar după ce se închide bursa, am să fac să se 
răspândească zvonul despre contractul cu Bartlett... 

— Aiiiiyyaaa! făcu Dianne. 

— Da, da. Şi în timpul weekendului am să lansez parola: nici 
un comentariu, Phillip, să ai grijă să nu te găsească nimeni, nu 
eşti disponibil, şi vine apoi lunea dimineaţă, şi fiecare o să-şi 
scoată ochii să apuce o acţiune. Dar rămâne cum am zis: fără 
nici un comentariu mai departe, iar luni cumpărăm masiv, pe 
faţă. Iar după închiderea bursei, luni, am să anunţ că acest 
contract este confirmat. Şi urmează marţi... 

— Nebunia continuă... 

— Da, boomul! 

— Ah, zi minunată, şopti Dianne încântată. Şi orice amah, 
copil de casă, culi, om de afaceri va socoti că acum e un joss bun 
şi va scoate la iveală bănuţii puşi deoparte, şi se satură toată 
lumea, acţiunile urcă în slava cerului. Ce păcat că mâine nu va fi 
un articol editorial în presă... sau chiar mai bine, să apară ce 
spune un astrolog într-unul din ziare... să zicem chiar Fong O- 
Sută-de-Ani... sau..., şi de emoție femeia începu să se uite 
cruciş. Ei, Phillip, ce-ai zice de astrologul nostru? 

El se uită la ea cutremurat: 

— Tung Bătrânul-Orb? 

— De ce nu? Nişte h'eung yau... sau chiar dacă-i promitem 
nişte acţiuni şi lui acolo. Heya? 

— Păi... N 

— Lasă-l pe Tung Bătrânul-Orb pe seama mea. Îmi datorează 
şi el atâta lucru, pentru că i-am trimis doar destui clienți. Şi nu 

va prooroci deloc strâmb anunțând că cerul e favorabil şi 
prevesteşte cel mai mare boom din istoria Hong Kongului, nu-i 
aşa? 


Ora 17.25. 


Dr. Meng, legistul poliției, îşi potrivi microscopul şi se apucă 
să studieze bucăţica de carne pe care o tăiase din ureche. Brian 
Kwok îl urmărea nerăbdător. Medicul era un cantonez mărunţel 
şi pedant, cu ochelari cu lentile groase, pe care şi-i ridicase pe 
frunte. În sfârşit, îşi ridică privirea şi ochelarii căzură singuri la 
locul lor, pe nas. 

— Ei bine, Brian, s-ar putea să fi fost tăiată de la o persoană 
vie, nu de la un cadavru... s-ar putea. Probabil în ultimele opt 
sau zece ore. Vânătaia... uite, aici pe dos - dr. Meng arătă 
delicat pata de pe dos şi din partea de sus - îmi indică cu 
certitudine că persoana era în viaţă la momentul respectiv. 

— De unde-i vânătaia, doctor Meng? Ce a produs-o? Tăierea? 

— Ar fi putut fi provocată de cineva care ţinea specimenul 
strâns, zise dr. Meng cu prudenţă, în timp ce era retezat. 

— Cu ce? Cuţit, brici, şiş, sau satir chinezesc, satâr de 
bucătărie? 

— Cu un instrument ascuţit. 

Brian Kwok oftă. 

— Şi asta ar putea să omoare pe cineva? Șocul? Pe cineva ca 
John Chen? 

Dr. Meng îşi împreună degetele. 

— Poate că da, poate că nu. A mai avut probleme cu inima? 

— Tatăl lui zicea că nu. N-am verificat încă şi cu medicul lui 
personal, individul e în vacanţă, dar John n-a dat niciodată 
semne că ar fi bolnav. 

— Această mutilare probabil că nu ar omori un om sănătos, 
dar s-ar simţi foarte neplăcut timp de o săptămână sau două, şi 
medicul zâmbi larg: Foarte neplăcut, într-adevăr. 

— Isuse! zise Brian. Nu puteţi să-mi daţi vreo informaţie care 
să-mi fie de folos? 

— Eu sunt medic legist, Brian, nu ghicitor. 

— Puteţi spune dacă urechea e eurasiatică sau pur 
chinezească? 

— Nu. Cu acest specimen mi-ar fi aproape imposibil. Dar cu 
siguranţă că nu e anglo-saxonă, indiană sau negroidă, şi dr. 
Meng îşi scoase ochelarii, uitându-se cu o privire mioapă în sus, 
la comisarul cel înalt. Asta ar putea să provoace o agitaţie destul 
de mare în Casa Chen, heya? 

— Da. Şi în Nobila Casă. Brian Kwok rămase o clipă dus pe 
gânduri. După părerea dumneavoastră, acest  Vârcolac, 
maniacul ăsta, este chinez? 

— Scrisul ar putea fi al unei persoane civilizate, la fel de bine 
cum ar fi putut să fie făcut de un quai loh care se dă drept o 
persoană civilizată. Dar dacă el sau ea este o persoană 
civilizată, asta nu înseamnă neapărat că cel care a făcut fapta şi 
cel care a scris scrisoarea sunt una şi aceeaşi persoană. 

— Ştiu asta. Ce probabilitate există ca John Chen să fie mort? 

— După mutilare? 

— După faptul că Vârcolacul, sau mai curând Vârcolacii, au 
trimis urechea înainte de a începe negocieri. 

Doctorul cel mărunţel zâmbi şi spuse pe un ton sec: 

— Te gândeşti la ce spunea bătrânul Sun Tzu, „ucide unul ca 
să terorizezi zece mii”? Nu ştiu. Eu nu fac speculaţii cu 
asemenea necunoscute. Nu calculez şansele decât atunci când 
pariez pe cai sau joc la bursă. Ce crezi că o să facă duminică 
Golden Lady, iapa lui John Chen? 

— Are şanse mari. Categoric. Ca şi Noble Star al lui Struan, 
Pilot Fish al lui Gornt şi, chiar mai mult, Butterscotch Lass a lui 
Richard Kwang. Pariez că ea va fi favorita. Dar Golden Lady e 
un trăpaş straşnic. Pariurile or să pornească de la trei la unu. E 
un cal iute şi vremea îi e favorabilă. E uscat. Nu face două 
parale când e ud. 

— E vreun semn de ploaie? 

— S-ar putea. Au anunţat că vine furtună. Dar chiar şi o 
ploicică ar fi de-ajuns. 

— Atunci ar fi mai bine să nu plouă duminică, heya? 

— Nu o să plouă luna asta, decât dacă suntem foarte 
NOrocoşi. 

— Dacă plouăm plouă, dacă nu, nu, ce contează? Vine iarna 
şi scăpăm de umezeala asta afurisită, dr. Meng se uită la ceasul 
de perete. Arăta 17.35. Ce-ai zice de un pahar înainte de a pleca 
acasă? 

— Nu, mulţumesc. Mai am câte ceva de făcut. Mare pacoste 
povestea asta. 

— Mâine o să văd ce mai descopăr din analiza cârpei, a 
hârtiei de ambalaj. Poate găsesc ceva amprente care să te ajute, 
adăugă doctorul. 

— Eu n-aş conta pe asta. Toată treaba asta miroase foarte 
rău. Al naibii de rău. 

Dr. Meng dădu din cap aprobator şi glasul lui îşi pierdu 
blândeţea. 

— Tot ce are legătură cu Nobila Casă şi cu marioneta lor, 
Casa Chen, miroase rău, nu-i aşa? 

Brian Kwok trecu la sei yap, unul din numeroasele dialecte 
din provincia Kwantung, vorbit de mulţi cantonezi din Hong 
Kong. 

— Frate, nu vrei să zici că toţi capitaliştii sunt împuţiţi, iar 
Nobila Casă şi Casa Chen mai mult decât oricare altele? întrebă 
el zeflemitor. 

— Dar tu, frate, nu ştii încă, în sinea ta, că vântul schimbării 
suflă în întreaga lume? Iar China, sub conducerea nepieritoare a 
preşedintelui Mao, şi a gândirii lui Mao este în frunte... 

— Ţineţi-vă propaganda pentru dumneavoastră, zise Brian 
Kwok cu răceală, luând-o iarăşi pe englezeşte. Gândirea lui Mao 
e în cea mai marte parte inspirată din scrierile lui Sun Tzu, 
Confucius, Marx, Lao Tse şi alţii. Ştia că e poet - un mare poet - 
dar el a pus stăpânire pe China cu forţa şi acum nu mai există 
libertate acolo. Deloc. 

— Libertate? spuse doctorul cel mărunţei sfidător. Ce- 
nseamnă libertatea pentru câţiva ani, atunci când sub 
conducerea preşedintelui Mao, China este din nou China şi şi-a 
recăpătat locul ce i se cuvenea în lume? Acum toţi capitaliştii 
împuţiţi se tem de China! Chiar şi Rusia revizionistă! 

— Da. De acord. Pentru asta îi mulţumesc. Dar până una alta, 
dacă nu vă place aici, duceţi-vă acasă la Canton să daţi în brânci 
în paradisul ăla comunist, şi dew neh loh moh pe toţi comuniştii 
cu ailorcu tot! 

— Ar trebui să te duci acolo, să vezi cu ochii tăi. Asta-i 
propagandă, că pentru China comunismul nu e bun. Nu citeşti 
ziarele? Acum nimeni nu mai moare de foame. 

— Dar cele vreo douăzeci de milioane de oameni care au fost 
ucişi după ce au pus ei mâna pe putere? Dar spălarea 
creierelor? 

— Tot propagandă! Numai fiindcă ai umblat la şcoli bune 
englezeşti şi canadiene şi vorbeşti ca un porc de capitalist, nu 
înseamnă că faci parte dintre ei. Aminteşte-ţi de strămoşii tăi! 

— Imi amintesc foarte bine. 

— Tatăl tău a greşit trimiţându-te de acasă. 

Toată lumea ştia că Brian Kwok era născut la Canton şi, la 
vârsta de şase ani, fusese trimis la şcoală în Hong Kong. Fiind 
un elev excelent, în '37, când avea doisprezece ani, câştigase o 
bursă la o şcoală particulară din Anglia şi plecase acolo. În '39, 
când a început al doilea război mondial, întreaga şcoală a fost 
evacuată în Canada, în '42, la optsprezece ani, a terminat 
şcoala, fiind primul din clasa lui, şi a intrat în Royal Canadian 
Mounted Police, ca poliţist în civil, lucrând în imensul 
Chinatown din Vancouver. Vorbea dialectul cantonez, mandarin 
şi set yap, şi se distinsese prin meritele sale. În '45, îşi ceruse 
transferul în Royal Hong Kong Police. RCMP i-a dat aprobarea, 
deşi ar fi vrut să-l păstreze, şi aşa s-a întors la Hong Kong. 

— Păcat de tine, Brian, să lucrezi pentru ei, continuă dr. 
Meng. Ar trebui să serveşti masele populare şi să lucrezi pentru 
partid! 

— Partidul mi-a ucis tatăl şi mama şi aproape toată familia, 
în '43! 

— N-a existat niciodată vreo dovadă! Niciodată. Numai 
vorbe! Poate că diavolii din Gomindan au făcut-o, pe atunci 
domnea haosul la Canton. Eu eram acolo şi ştiu! Poate că porcii 
de japonezi au fost de vină, ori triadele, cine ştie? Cum poţi fi 
sigur? 

— Sunt sigur, ce naiba! 

— A existat vreun martor? Nu. Mi-ai spus-o chiar tu şi tonul 
lui Meng devenise tăios şi se uita la el cu ochii mijiţi. Ayeeyab, 
eşti chinez, foloseşte-ti învăţătura pentru China, pentru clasa 
muncitoare, nu pentru stăpânul capitalist. 

— Bravo! 

Dr. Meng izbucni în râs şi ochelarii îi căzură pe nas. 

— Aşteaptă tu, comisare Kar-shun Kwok. Intr-o bună zi o să ţi 
se deschidă ochii. Într-o bună zi o să-ţi dai seama cât e de 
minunat. 

— Până atunci, găsiţi-mi naibii nişte indicii! 

Brian Kwok ieşi din laborator, luând-o pe culoar spre lift, 
simţindu-şi cămaşa lipită de spinare. Ce bine ar fi să plouă, 
gândi el. Se urcă în lift, unde se mai aflau şi alţi poliţişti, care îl 

salutară şi el le răspunse la salut. La etajul trei cobori şi se 
îndreptă spre biroul lui. Armstrong îl aştepta, răsfoind un ziar 
chinezesc. 

— Bună, Robert, îi spuse el, bucuros să-l vadă. Ce e nou? 

— Nimic. Dar tu ce ai aflat? 

Brian Kwok îi povesti ce spusese dr. Meng. 

— Pişpirică ăla şi cu „s-ar putea-urile” lui! Singurul lucru de 
care vorbeşte clar e un cadavru, şi chiar şi atunci trebuie să 
verifice de două ori. 

— Da, sau despre preşedintele Mao. 

— Iar ţi-a pus placa asta? 

— Da, Brian Kwok rânji vesel. I-am spus să se ducă înapoi în 
China. 

— N-o să plece niciodată de aici. 

— Ştiu, Brian aruncă o privire spre teancul de hârtii de pe 
masa lui şi oftă, apoi zise: Nu e stilul unui localnic să taie o 
ureche atât de repede. 

— Nu, nu dacă este o răpire curată. 

— Poftim? 

— Ar putea fi vorba de o ranchiună, iar răpirea să fie doar o 
acoperire, făcu Armstrong şi chipul lui ridat se înăspri. Sunt de 
aceeaşi părere cu tine şi cu Dunross. Cred că i-au făcut de 
petrecanie. 

— Dar de ce? 

— Poate că John a încercat să scape, a început o bătaie, şi 
atunci ei, sau el, au intrat în panică şi, înainte să-şi dea seama 
ce se întâmplă, ei, sau el, l-au înjunghiat sau l-au pocnit cu un 
obiect contondent. Armstrong oftă şi se-ndreptă de spate ca să-i 
mai treacă junghiul dintre omoplaţi. Oricum, bătrâne, Marele 
Părinte Alb vrea ca acest caz să fie rezolvat rapid. M-a onorat cu 
un telefon ca să-mi spună că guvernatorul în persoană l-a sunat 
ca să-şi exprime îngrijorarea. 

Brian Kwok înjură încet. A 

— Veştile proaste umblă repede! În presă încă n-a apărut 
nimic? 

— Nu, dar s-a auzit în tot Hong Kongul şi dimineaţă o să se 
năpustească o adevărată furtună peste capetele noastre. 
Blestematul de domn Vârcolac, cu ajutorul sifiliticei, hainei şi 
neînţelegătoarei prese hongkongheze, mi-e teamă că nu ne va 
da decât dureri de cap până îl prindem pe ticălos, sau ticăloşi. 

— Da o să-l prindem, zău o să-l prindem! 

— Da. Ce-ai zice de o bere, sau şi mai bine un gin cu tonic, 
mare cât o piscină? Mie nu mi-ar strica. 

— Bună idee. Iar ai necazuri cu stomacul? 

— Da. Mary zice că din cauza gândurilor bune pe care le 
rumeg. 

Râseră amândoi şi o porniră spre uşă, dar abia ieşiseră pe 
culoar că sună telefonul. 

— Lasă-l naibii să sune, nu răspunde, nu poate fi nimic bun, 
spuse Armstrong, ştiind însă că oricum, ori el, ori Brian, îl vor 
ridica. 

Brian Kwok ridică receptorul şi încremeni. Era Roger Crosse, 
comisar şef, director al Serviciului Special de Informaţii, SI. 

— Da, sir? 

— Brian, te rog să vii imediat sus. 

— Da, sir. 

— Armstrong e cu tine? 

— Da, sir? 

— la-l şi pe el. 

Telefonul se închise. 

— Da, sir, puse receptorul la loc, simţindu-şi spinarea 
scăldată de sudoare. Cel Mare ne vrea, acum. 

Inima lui Armstrong încetă o clipă să mai bată. 

— Poftim? Pe mine? îl ajunse din urmă pe Brian, care o luase 
spre lift. Ce treabă are cu mine? Eu nu mai sunt în SI. 

— Nu-i treaba noastră să-ntrebăm de ce, treaba noastră e să 
facem pe noi când el scoate un sunet. 

Brian Kwok apăsă pe butonul sus. 

— Ce s-o fi întâmplat? 

— Trebuie să fie ceva important. Poate în legătură cu 
continentul? 

— Chou En Lai l-a înlăturat pe Mao şi au venit la putere 
moderaţii? 

— Visătorule! Mao va muri la putere, ca zeu al Chinei. 

— Singurul lucru bun ce se poate spune despre Mao e că 
întâi e chinez şi abia după aia comunist. Comunişti blestemaţi! 

— S-ar putea. Da. Se apropie războiul, se apropie războiul 
între Rusia şi China. Mao are dreptate în privinţa asta. 

— Ruşii nu-s atât de proşti. 

— Nu conta pe asta, amice. Am spus-o şi o mai spun, 
sovieticii sunt duşmanul lumii. Va fi război. Curând o să-mi 
datorezi o mie de dolari, Robert. 

— Nu cred că o să ţin pariul ăsta. Masacrul va fi oribil. 

— Da, dar tot o să se-ntâmple. Şi în privinţa asta Mao are 
dreptate. O să fie oribil, dar nu catastrofal. Iritat, Brian Kwok 
apăsă iar pe butonul liftului, ridică brusc capul. Crezi că s-ar 
putea să fi fost lansată în sfârşit invazia din Taiwan? 

— Gluma asta veche? Acelaşi vis iluzoriu? Las-o baltă, Brian! 
Ciang Kai-şi nu va ieşi vreodată din Taiwan. 

— Dacă n-o face, întreaga lume ajunge la groapa cu gunoi. 
Dacă lui Mao i se dau treizeci de ani să-şi consolideze poziţia... 
Doamne, nici nu-ți închipui! Un miliard de automate? Mare 
dreptate a avut Ciang când a vrut să termine cu ticăloşii de 
comunişti. Ei sunt adevăratul duşman al Chinei. Sunt blestemul 
ei. Hristoase, dacă li se dă timp să-şi pavlovizeze toţi copiii! 

Armstrong îi spuse cu blândeţe: 

— Oricine ar crede că eşti un naţionalist. Potoleşte-te, băiete, 
în lumea care s-a numit şi se numeşte normală, totul este o jale. 
Dar tu, capitalist ce eşti, poţi merge la curse sâmbătă, să faci 
alpinism duminică, şi sunt o mulţime de fete care abia te 
aşteaptă, nu? 

— lartă-mă, urcară în lift. Gâgâlicea ăla de Meng m-a prins 
pe picior greşit, zise Brian, apăsând pe butonul ultimului etaj. 

Armstrong îi răspunse în cantoneză. 

— Ba pe a măti cu iertarea ta, frate. 

— lar pe a ta a umflat-o un maimuţoi vagabond cu un coi 
într-o hazna. 

Armstrong zâmbi vesel. 

— Nu-i rău, Brian, zise el în engleză. Nu-i rău deloc. 

Liftul se opri. O luară pe culoarul cenuşiu. La uşă, se 
pregătiră. Brian ciocăni încetişor. 

— Intră. 

Roger Crosse era un bărbat de cincizeci şi ceva de ani, înalt, 
cu ochi albaştri spălăciţi, părul blond şi rar, mâini mici, cu 
unghiile lungi. Masa lui de lucru era meticulos aranjată, 
asemeni hainelor sale civile, iar biroul spartan. Le făcu semn 
spre scaune, se aşezară, iar el continuă să citească un dosar. În 
cele din urmă îl închise cu grijă şi-l lăsă în faţa lui. Coperta era 
cenuşie, obişnuită. 

— Un milionar american soseşte cu arme de contrabandă, un 
foarte suspect milionar shanghaiez, care a făcut trafic cu 
stupefiante, fuge în Taiwan, şi acum răpirea unui grangure, 

Doamne apără-ne, Vârcolaci şi o ureche mutilată. Toate în 
nouăsprezece ore. Unde e legătura? 

Armstrong rupse tăcerea. 

— Ar trebui să existe vreuna, sir? 

— Crezi că nu e? 

— Regret, sir, nu ştiu. Deocamdată. 

— Asta e foarte neplăcut, Robert, foarte neplăcut. 

— Da, sir. 

— Ba chiar supărător, cu atât mai mult cu cât cei de sus au şi 
început să mă piseze. Şi când se-ntâmplă aşa ceva... le zâmbi şi 
ei îşi stăpâniră cu greu un fior. Doar ştii, Robert, te-am avertizat 
de ieri că s-ar putea să fie implicate nume importante. 

— Da, sir. 

— Cât despre tine, Brian, noi te pregătim pentru o carieră 
strălucită. Nu crezi că ai putea să-ţi iei puţin gândul de la 
cursele de cai, cursele de maşini şi aproape orice umblă în fuste 
şi să-ţi foloseşti unele din talentele tale neîndoielnice pentru a 
rezolva această mică enigmă? Te rog s-o faci. Foarte repede. 
Eşti desemnat să te ocupi de acest caz împreună cu Robert, 
pentru că s-ar putea să fie nevoie de cunoştinţele tale, pentru 
următoarele câteva zile. Vreau să scăpăm de asta cât mai rapid 
căci avem o mică problemă. M-a sunat aseară unul dintre 
prietenii noştri americani de la consulat. Cu titlul personal, şi 
arătă spre dosar. Acesta e rezultatul. Datorită informaţiei 
primite de la el, am interceptat originalul în zori. Bineînţeles că 
asta e o copie, originalul a fost returnat, iar... - ezită căutând 
cuvântul potrivit - curierul, de altfel un amator, a plecat 
netulburat. Este un raport, un fel de buletin cu mai multe 
capitole. Toate sunt destul de interesante. Da. Unul se numeşte 
„KGB-ul în Asia”. Susţine că ei ar avea o reţea de spioni foarte 
secretă, de care n-am mai auzit niciodată, cu numele de cod 
„Sevrin”, formată din duşmani de înalt nivel aflaţi în poziţii 
cheie în guvern, poliţie, lumea afacerilor - la nivelul tai-panilor - 
în toată Asia de Sud-Est, şi mai ales aici, în Hong Kong, Brian 
Kwok dădu drumul la aer pe gură cu un şuierat. Cam aşa e, zise 
Crosse. Dacă e adevărat. 

— Credeţi că este, sir? întrebă Armstrong. 

— Zău, Robert, poate ar trebui să te pensionezi mai devreme 
din motive medicale: ramolire. Dacă n-aş fi fost neliniştit crezi 
că aş îndura nefericita plăcere de a trebui să cer ajutorul 
Departamentului de criminalistică din Kowloon? 

— Nu, sir, scuzaţi-mă. 

Crosse întoarse dosarul cu faţa spre ei şi îl deschise la prima 
pagină. Amândoi bărbaţii rămaseră cu gura căscată. Scria: 
„Confidential, pentru lan Dunross. În mână. Raport 3/1963. Un 
singur exemplar.” 

— Da, continuă el. Da. E pentru prima dată când avem o 
dovadă palpabilă că firma Struan are propriul ei sistem de 
informaţii. Le zâmbi şi cei doi simţiră cum li se încreţeşte pielea. 
Tare aş vrea să ştiu cum izbutesc comercianții să afle tot soiul 
de informaţii extrem de secrete, pe care noi ar trebui să le ştim 
cu mult înaintea lor. 

— Da, sir. 

— Raportul face parte, în mod evident, dintr-o serie, iar 
acesta e semnat în numele Comitetului de Cercetări al lui 
Struan, numărul 16, de un anume A.M. Grant, şi datat la Londra 
acum trei zile. 

Brian Kwok rămase iarăşi cu gura căscată. 

— Grant? Să fie oare acel Alan Medford Grant care e 
membru al Institutului de Planificare Strategică din Londra? 

— Ai nimerit în plin, Brian. Da. Domnul AMG, el însuşi, 
consilier al guvernului Majestății Sale pentru probleme secrete, 
care-şi cunoaşte bine meseria. Il ştii, Brian? 

— L-am întâlnit de vreo două ori în Anglia, anul trecut, când 
am participat la cursul pentru ofiţeri superiori la General Staff 
College. A ţinut o conferinţă despre studii strategice avansate 
pentru Orientul Îndepărtat. Strălucită. Foarte. 

— Din fericire e englez şi e de partea noastră. Dar chiar şi 
aşa..., Crosse oftă iarăşi. Sper ca de data asta să greşească, 
fiindcă dacă nu, înseamnă că suntem băgaţi în mocirlă mult mai 
adânc decât aş fi crezut. Se pare că puţine din Secretele noastre 
mai sunt secrete. Neplăcut. Foarte. Cât despre ăsta - atinse 
iarăşi dosarul - sunt de-a dreptul şocat. 

— Originalul a fost predat, sir? întrebă Armstrong. 

— Da. Lui Dunross personal, azi după-amiază la 16.18, şi 
glasul lui deveni mai dulceag. Din fericire, mulţumesc lui 
Dumnezeu, relaţiile mele cu verii noştri de peste apă sunt 
excelente. Ca şi ale tale, Robert, spre deosebire de ale tale, 
Brian. Ţie nu ţi-a plăcut niciodată America, nu-i aşa, Brian? 

— Nu, sir. 

— Şi pot să te întreb de ce? 

— Ei vorbesc prea mult, sir, nu le poţi încredința nici un 
secret, sunt gură mare şi eu îi socotesc cam proşti. 

Crosse zâmbi doar din buze. 

— Asta nu e un motiv să nu ai relaţii bune cu ei, Brian. Poate 
că prostul eşti tu. 

— Da, sir. 

— Nu sunt toţi proşti, chiar deloc. 

Directorul închise dosarul, lăsându-l însă cu faţa spre ei. 
Amândoi îl priveau ca hipnotizaţi. 

— Sir, americanii v-au spus cum au aflat de raport? întrebă 
Armstrong fără să se gândească. 

— Robert, zău încep să cred că sinecura ta în Kowloon ţi-a 
anchilozat creierul. Să te recomand pentru pensionare pe 
motive de boală? 

Armstrong se înfieră. 

— Nu, sir, mulţumesc, sir. 

— Ce, noi le-am dezvălui lor sursele noastre? 

— Nu, sir. 

— lar dacă aş fi fost atât de grosolan să-i întreb, mi-ar fi 
spus? 

— Nu, sir. 

— Toată afacerea asta e foarte neplăcută şi cineva poate să- 
şi piardă reputaţia. Eu. Nu eşti de acord, Robert? 

— Da, sir. 

— Bun, e ceva şi asta. 

Crosse se lăsă pe spate în scaun, legănându-se. Ochii lui îi 
priveau sfredelitor. Amândoi bărbaţii se-ntrebau cine putea fi 
cel care vânduse pontul, şi de ce. CIA nu poate fi, gândea Brian 
Kwok. Ar fi pus ei mâna pe raport, nu au nevoie de SI să le facă 
treaba. Nemernicii ăia descreieraţi sunt în stare de orice, calcă 
orice în picioare, gândi el scârbit. Dacă nu ei, atunci cine? Cine? 
Trebuie să fie cineva care lucrează în domeniul informaţiilor, 
dar care nu poate, sau nu putea să intercepteze raportul, care e 
în relaţii bune, sigure, cu Crosse. Un funcţionar de la consulară? 
Posibil. Johnny Mishauer, de la Serviciul de Informaţii al 
Marinei? Nu e pe filiera lui. Cine? Nu sunt mulţi... Ah, tipul de la 
FBI, protejatul lui Crosse! Ed Langan. Bun, cum putea Langan 
să afle de acest dosar? O informaţie de la Londra? Posibil, dar 
FBl-ul nu are birou acolo. Dacă pontul provine de la Londra, 
probabil că MI 5 sau MI 6 ar fi aflat primii şi s-ar fi aranjat să 
obţină materialul de la sursă şi ni l-ar fi comunicat nouă, 

făcându-ne de două parale pentru că nu ştim ce se petrece în 
propria noastră ogradă. Oare avionul curierului a aterizat în 
Liban? Parcă-mi amintesc că acolo e un tip de la FBI. Dacă nu 
de la Londra, sau din Liban, informaţia trebuie să provină chiar 
din avion. Un însoțitor informator binevoitor care a văzut 
dosarul, sau coperta? Din echipaj? Ayeeyah! Era un avion TWA 
sau Pan Am? FBl-ul are tot felul de legături, legături strânse, în 
lumea obişnuită a afacerilor, şi pe bună dreptate. Da, da. Este 
un zbor duminica? Da. Pan Am, ETA 2030. Soseşte prea târziu 
seara ca să mai poţi efectua livrarea după ce ajungi la hotel. 
Perfect. 

— Ciudat că acest curier a venit cu Pan Am şi nu cu BOAC - 
e un zbor mult mai bun, zise el, mulţumit de modul deductiv în 
care îi lucra mintea. 

— Da, aşa m-am gândit şi eu, răspunse Crosse pe un ton la 
fel de egal. Foarte ne-englezesc din partea lui. Este drept că Pan 
Am aterizează la timp, pe când cu bătrânul BOAC nu ştii 
niciodată în ziua de azi. Şi dădu aprobator din cap spre Brian, 
plin de amabilitate. Iarăşi ai nimerit în plin. 

— Mulţumesc, sir. 

— Ce altceva mai deduci? 

După o pauză, Brian Kwok spuse: 

— În schimbul informaţiei, aţi acceptat să-i furnizaţi lui 
Langan o copie exactă a raportului. 

— Şi? 

— Şi regretaţi că v-aţi onorat promisiunea. 

— De ce? oftă Crosse. 

— Nu o să ştiu decât după ce voi citi dosarul. 

— Brian, în după-amiaza asta te depăşeşti pe tine însuţi. 
Bravo, şi cu un aer absent, directorul se jucă cu dosarul şi 
amândoi îşi dădură seama că vrea să le aţâţe curiozitatea, dar 
nici unul nu ştia de ce. In alte capitole de aici sunt una sau două 
coincidenţe bizare. Nume ca Vincenzo Banastasio... locuri de 
întâlnire ca Sinclair Towers... Nelson Trading vă spune ceva 
vreunuia din voi? 

Amândoi clătinară din cap. 

— Toate astea sunt foarte bizare. Comunişti în dreapta 
noastră, comunişti în stângă..., privirea îi deveni şi mai 
îngheţată. Se pare chiar că avem un ticălos în rândurile noastre, 
poate chiar la nivel de comisar. 

— Imposibil! zise Armstrong involuntar. 

— Cât timp ai lucrat la noi, în SI, băiete dragă? 

Armstrong era cât pe ce să se cutremure. 

— Două runde, aproape cinci ani, sir. 

— Spionul Sorge a fost o imposibilitate, Kim Philby a fost o 
imposibilitate... Doamne Dumnezeule, Philby! 

Neaşteptata fugă în Rusia sovietică, în ianuarie a acelui an, a 
acestui englez, care a fost cândva un agent de vârf al MI 6 - 
serviciul englez de informaţii al armatei, care se ocupă cu 
spionajul şi contraspionajul în străinătate - a provocat o undă de 
şoc în toată lumea occidentală, cu atât mai mult cu cât, până de 
curând, Philby răspunsese la Ambasada engleză de la 
Washington de relaţiile cu Departamentul american de Stat, cu 
cel al Apărării şi cu CIA pentru toate chestiunile de securitate la 
cel mai înalt nivel. 

— Că a putut să fie un agent sovietic toţi aceşti ani şi să 
rămână nedescoperit e o imposibilitate, nu-i aşa, Robert? 

— Da, sir. 

— Şi totuşi a fost, şi la curent cu secretele noastre cele mai 
tainice vreme de ani de zile. Cu siguranţă între '42 şi '58. Şi 
unde a început să spioneze? Să ne apere Dumnezeu, la 
Cambridge, în 1931. Recrutat în partid de un alt super-trădător, 
Burgess, tot de la Cambridge, şi de prietenul său Maclean, arză- 
i-ar focul iadului! 

Cu câţiva ani în urmă, aceşti doi diplomaţi de la Foreign 
Office, cu funcţii înalte - care şi ei lucraseră în Serviciul de 
Informaţii în timpul războiului - fugiseră brusc în Rusia, luându- 
le-o numai cu câteva secunde înainte agenţilor contraspionajului 
britanic, iar scandalul ce a urmat a zguduit Anglia şi întregul 
NATO. 

— Pe cine altcineva au mai recrutat? 

— Nu ştiu, sir, zise Armstrong prudent. Dar cu siguranţă că 
acum sunt cu toţii mari granguri în guvern, în Foreign Office, în 
învăţământ, presă, mai ales în presă, şi, la fel ca şi Philby, cu 
toţii foarte bine camuflaţi. 

— Cu oamenii nimic nu e imposibil. Nimic. Oamenii sunt cu 
adevărat îngrozitori. Crosse oftă şi îndreptă dosarul. Da. Dar e 
un privilegiu să fii în SI, nu-i aşa, Robert? 

— Da, sir. 

— Trebuie să fii invitat să intri, nu? Nu te poţi prezenta ca 
voluntar, nu? 

— Nu, sir. 

— Nu te-am întrebat niciodată de ce nu ai rămas la noi, aşa 
e? 

— Nu, sir. 

— Ei bine? 

Armstrong gemu în sinea lui şi trase adânc aer în piept. 

— Am făcut-o fiindcă îmi place să fiu poliţist, sir, nu un agent 
secret. Imi place să mă ocup de anchete criminalistice, să-mi 
măsor puterile cu răufăcătorii, să-i urmăresc şi să-i prind şi apoi 
să-i înfrâng conform regulilor, conform legii, sir. 

— Adică noi, în SI, n-o facem? Pe noi nu ne interesează 
tribunalele sau legea, numai rezultatele? 

— SI şi CID au reguli diferite, sir, zise Armstrong prudent. 
Fără ele, colonia ar fi ca o barcă fără vâsle. 

— Aşa e. Oamenii sunt îngrozitori, iar fanaticii se înmulţesc 
precum viermii pe hoit. Ai fost un bun agent secret. Acum cred 
că e, momentul să plăteşti toate orele şi lunile de pregătire 
atentă de care ai avut parte pe cheltuiala Majestății Sale. 

Inima lui Armstrong încetă să bată preţ de două secunde, dar 
nu spuse nimic, îşi ţinu doar respiraţia, mulţumindu-i lui 
Dumnezeu că nici măcar Crosse nu-l putea transfera de la 
Departamentul de Criminalistică (CID) împotriva voinţei lui. De- 
testase timpul pe care-l petrecuse în SI. La început fusese 
interesant, şi faptul de a fi ales pentru acest serviciu însemna un 
mare vot de încredere. Dar curând a încetat să-i mai placă - 
năvălirea bruscă asupra răufăcătorului în ceasurile întunecate, 
audieri in camera, nici o preocupare pentru dovezi concrete, nu- 
mai rezultate, şi un ordin secret de deportare semnat rapid de 
guvernator, apoi calea spre frontieră, imediat, sau într-o joncă 
cu destinaţia Taiwan, fără drept de apel şi fără întoarcere. 
Niciodată. 

— Asta nu e stilul englezesc, Brian, îi spunea el întotdeauna 
prietenului său. Eu sunt adeptul unui proces corect, deschis. 

— Ce importanţă are? Fii realist, Robert. Ştii că ticăloşii sunt 
toţi vinovaţi - că ei sunt duşmanul, agenţi comunişti inamici 
care încalcă regulile noastre pentru a sta aici, pentru a ne 
distruge pe noi şi societatea noastră, ajutaţi şi încurajați de 
câţiva avocaţi nemernici care ar face orice pentru treizeci de 
arginţi, ori chiar mai puţin. La fel e şi în Canada. Doamne, câtă 
bătaie de cap am avut în poliţia canadiană, propriii noştri 
avocaţi şi politicieni erau duşmanul, şi canadieni de dată 
recentă, curios, întotdeauna britanici, sindicalişti socialişti cu 

toţii, care erau întotdeauna în primele rânduri ale oricăror 
tulburări. Ce contează cum atâta timp cât scapi de paraziți? 

— Contează, aşa cred eu. lar aici nu sunt toţi răufăcători 
comunişti. Sunt o mulţime de lichele naţionaliste care vor... 

— Naţionaliştii vor să nu fie,comunişti în Hong Kong, atâta 
tot. 

— Poveşti! După război, Ciang Kai-şi a vrut să pună mâna pe 
colonie. Numai flota engleză l-a oprit, după ce americanii ne-au 
vândut. Şi acum mai vrea să obţină suveranitatea asupra 
noastră. In privinţa asta nu se deosebeşte cu nimic de Mao Tse 
Tung! 

— Dacă SI nu are aceeaşi libertate ca şi duşmanul, cum o să 
ne descurcăm? 

— Brian, băiete, am spus doar că mie nu-mi place să fiu în SI. 
Ţie o să-ţi placă. Eu vreau numai să fiu un poliţist, nu un James 
Bond! 

Da, gândi Armstrong încruntat, numai un poliţist, în CID, 
până mă voi retrage în bătrâna Anglie. Isuse, am destulă bătaie 
de cap acum cu blestemaţii de Vârcolaci. Ridică iarăşi ochii spre 
Crosse, având grijă să nu lase să i se citească nimic pe chip, şi 
aşteptă. Crosse îl privi lung, apoi arătă cu degetul spre dosar. 

— Conform ăstuia, suntem în mocirlă mult mai adânc decât 
mi-am închipuit până şi eu vreodată. E foarte îngrijorător. Da, 
îşi ridică privirea. Raportul ăsta face referire la altele, trimise 
anterior lui Dunross. Aş dori foarte mult să le văd cât mai 
curând cu putinţă. Rapid şi în linişte. 

Armstrong îi aruncă o privire lui Brian Kwok. 

— Ce zici de Claudia Chen? 

— Nu. Nici o şansă. F 

— Atunci ce propui, Brian? întrebă Crosse. Îmi închipui că 
prietenul meu american va avea aceeaşi idee... şi dacă a avut 
neinspiraţia să-i dea dosarul, o copie a dosarului, directorului 
CIA de aici... Aş fi într-adevăr foarte indispus dacă ne-ar lua-o 
iarăşi înainte. 

Brian Kwok rămase o clipă pe gânduri. 

— Am putea trimite o echipă specializată în birourile tai- 
panului şi în apartamentul său, dar asta ar lua timp - căci nu 
ştim unde să căutăm - şi ar trebui s-o facem noaptea. Ar fi o 
treabă riscantă, sir. Celelalte rapoarte - dacă exista - e posibil 
să se găsească într-un seif la Casa Mare, sau la locuinţa lui de la 

Shek-O, ori chiar în apartamentul său privat din Sinclair 
Towers, sau în altul de care noi nici măcar nu ştim. 

— Supărător, fu de acord Crosse. Informaţiile noastre sunt 
înfiorător de slabe chiar şi pe propria noastră moşie. Păcat. 
Dacă am fi chinezi am şti totul, nu-i aşa, Brian? 

— Nu, sir, scuzaţi-mă, sir. 

— Ei bine, dacă nu ştii unde să cauţi, va trebui să întrebi. 

— Poftim? A 

— Să întrebi. În trecut, Dunross s-a arătat întotdeauna foarte 
cooperant. La urma urmelor, ţi-e prieten. Cere-i să le vezi. 

— Şi dacă-mi spune nu, sau că au fost distruse? 

— Foloseşte-ţi mintea ta talentată. Il duci puţin cu vorba, faci 
uz de puţină abilitate, îi arăţi simpatie, Brian. Şi îi propui un 
troc. 

— Avem ceva ce să-i putem oferi la schimb, sir? 

— Nelson Trading. 

— Poftim? 

— O parte e în raport. Plus o modestă informaţie pe care voi 
fi încântat să ţi-o comunic mai târziu. 

— Da, sir, mulţumesc, sir. 

— Robert, ce ai făcut ca să-l găseşti pe John Chen şi pe 
Vârcolac sau Vârcolaci? 

— Tot CID a fost alertat, sir. Avem numărul mâinii lui. Am 
intervievat-o pe soţia lui, doamna Barbara Chen, între alţii - a 
fost în criză de plâns mai tot timpul, dar lucidă, foarte lucidă, cu 
tot potopul de lacrimi. 

— Oh? 

— Da, sir. Ea e... Cred că înţelegeţi. 

— Da. 

— A spus că nu era neobişnuit ca soţul ei să lipsească până la 
ore târzii - a spus că avea multe conferinţe de afaceri la ore 
târzii, iar uneori se ducea devreme la hipodrom sau la iahtul lui. 
Sunt destul de sigur că ştie că el era un om de petreceri. 
Reconstituirea mişcărilor lui de aseară a fost destul de uşoară 
până la ora două noaptea. A lăsat-o pe Casey Tcholok la Old Vie 
pe la 22.30... 

— Sa văzut cu Bartlett aseară? 

— Nu, sir, Bartlett a fost tot timpul în avionul lui privat. 

— John Chen a vorbit cu el? 

— Doar dacă din avion se poate face legătura cu sistemul 
nostru telefonic. L-am ţinut sub supraveghere până i-am prins 
pe ăia azi dimineaţă. 

— Spune mai departe. 

— După ce a lăsat-o pe domnişoara Tcholok - apropo, am 
descoperit că era Rolls-ul tatălui lui - a luat feribotul pentru 
maşini până la marginea Hong Kongului, unde s-a dus la un club 
chinezesc privat, în apropiere de Queen's Road, şi a dat drumul 
la maşină şi la şofer..., Armstrong îşi scoase carneţelul şi se uită 
la el. Era Clubul Tong Lau. Acolo s-a întâlnit cu un prieten şi 
coleg de afaceri, Wo Sang Chi, şi s-au apucat să joace mah-jong. 
Pe la miezul nopţii jocul s-a spart. După care, împreună cu Wo 
Sang Chi şi ceilalţi doi jucători; prieteni şi ei, Ta Pan Fat, un 
ziarist, şi Po Cha Sik, un agent de bursă, au luat un taxi. 

Robert Armstrong se auzea pe sine raportând faptele, 
intrând în rutina polițistă ce-i era familiară, şi asta îl făcea să nu 
se mai gândească la dosar şi la toate secretele pe care le ştia, şi 
nici la problema banilor de care avea nevoie atât de repede. Ce 
n-aş da să fiu doar un poliţist, gândi el, detestând Serviciul 
Special de Informaţii şi nevoia ca acesta să existe. 

— Ta Pan Fat a coborit primul din taxi, la locuinţa sa din 
Queen's Road, apoi Wo Sang Chi a coborât la scurt timp după 
aceea, pe aceeaşi stradă. John Chen şi Po Cha Sik - credem că 
au legături cu triadele, treaba asta e acum în curs de verificarre 
minuțioasă - s-au dus la garajul Ting Ma de pe Sunning Road, 
Causeway Bay, să ia maşina lui John Chen, un Jaguar. Se uită 
iarăşi pe carneţel, vrând să fie exact, numele chinezeşti 
părându-i-se derutante şi acum, după atâţia ani. Un ucenic de la 
garaj, Tong Ta Wey, confirmă acest fapt. Apoi John Chen l-a 
condus pe prietenul său Po Cha Sik până la locuinţa acestuia din 
Happy Valley, Village Street numărul 17, unde acesta din urmă 
a coborât din maşină. Intre timp, Wo Sang Chi, colegul de 
afaceri al lui John Chen, care, curios, conduce compania de 
transporturi a lui Struan ce are monopolul asupra cărăuşiei 
către şi dinspre Kai Tak, se dusese la restaurantul Sap Wah de 
pe Fleming Road. El declară că se afla acolo de treizeci de mi- 
nute, când a apărut John Chen şi au plecat împreună de la 
restaurant în maşina lui Chen, vrând să ia de pe stradă nişte 
dansatoare şi să le invite la supeu. 

— Să nu fi poftit măcar să meargă la salonul de dans şi să ia 
de acolo nişte fete? întrebă Crosse gânditor. Cât mai e acum 
tariful, Brian? 

— Şaizeci de dolari Hong Kong, sir, la acea oră din noapte. 

— Ştiu că Phillip Chen are reputaţia de a fi un zgârcit, dar şi 
John Chen să fie la fel? 

— La acea oră din noapte, sir - zise Brian ca să lămurească 
lucrurile - o mulţime de fete încep să părăsească cluburile, dacă 
nu şi-au găsit încă un partener. Majoritatea cluburilor închid pe 
la unu noaptea, iar duminica nu e o zi prea bună pentru 
încasări. Este destul de obişnuit să le iei de pe stradă şi, cu 
siguranţă, n-are nici un rost să arunci şaizeci, poate de două sau 
trei ori şaizeci de dolari, fiindcă fetele bune stau câte două sau 
trei împreună şi de obicei trebuie să inviţi mai întâi la cină două 
sau trei. N-are rost să arunci atâţia bani, nu-i aşa, sir? 

— Tu iei fete de pe stradă, Brian? 

— Nu, sir. N-am nevoie s-o fac. 

Crosse oftă şi se întoarse către Armstrong. 

— Continuă, Robert. 

— Ei bine, sir, nu au reuşit să ia nici o fată şi s-au dus la 
barul de noapte Copacabana de la hotelul Sap Chuk de pe 
Gloucester Road să cineze, ajungând acolo pe la ora unu. Pe la 
unu patruzeci şi cinci au plecat şi Wo Sank Chi a spus că l-a 
văzut pe John Chen urcându-se în maşina lui, dar nu l-a văzut 
când a pornit, iar el a luat-o pe jos spre casă, căci locuieşte în 
apropiere. A spus că John Chen nu era beat ori ţâfnos, câtuşi de 
puţin, ba părea chiar bine dispus, deşi mai devreme, la club, la 
Tong Lau, păruse iritabil şi întrerupsese brusc partida de mah- 
jong. Şi aici se termină. Nu se ştie să mai fi fost văzut după 
aceea de vreunul din prietenii săi, sau de rude. 

— I-a spus lui Wo Sang Chi unde se duce? 

— Nu. Wo Sang Chi ne-a spus că a presupus că se duce 
acasă, dar apoi a zis: „S-ar fi putut să se ducă să-şi viziteze 
prietena”. L-am întrebat cine e aceasta, dar a spus că nu ştie. 
După ce am insistat, a spus că parcă îşi aminteşte un nume, 
Floare Parfumată, dar nici o adresă sau număr de telefon. Asta e 
tot. 

— Floare Parfumată? Numele ăsta s-ar putea să-l aibă multe 
fete de noapte. 

— Da, sir. 

Crosse rămase o clipă dus pe gânduri. 

— De ce-ar putea Dunross să vrea să fie eliminat John Chen? 

Cei doi ofiţeri de poliţie se uitau cu ochi mari la superiorul 
lor. 

— la prelucrează ideea asta cu mintea ta ca un calculator, 
Brian. 

— Da, sir, dar nu există nici un motiv. John Chen nu 
reprezintă o ameninţare pentru Dunross, şi n-are cum să 
reprezinte, chiar dacă ar deveni comprador. În Nobila Casă tai- 
panul deţine toată puterea. 

— Zău? 

— Da. Prin definiţie. Brian Kwok ezită, luat iarăşi pe 
nepregătite. Da, sir, eu... In Nobila Casă, da. 

Crosse îşi întoarse atenţia spre Armstrong. 

— Ei bine? 

— Nu văd nici un motiv, sir. Deocamdată. 

— Mai gândeşte-te la asta. 

Crosse aprinse o ţigară şi Armstrong simţi cum îl chinuie 
dorinţa de a trage şi el un fum. N-o să reuşesc niciodată să mă 
țin de făgăduială, gândi el. Blestematul de Crosse, pe care 
trebuie să-l suportăm toţi! Ce naiba o fi în capul lui? Il văzu pe 
Crosse oferindu-i un pachet de Senior Service, marca de ţigări 
pe care o fumase întotdeauna. Nu te păcăli singur, îşi spuse el, 
marca pe care încă o fumezi. 

— Nu, mulţumesc, sir, se auzi pe sine spunând, simțind în 
stomac şi în tot trupul o durere săgetătoare. 

— Nu fumezi, Robert? 

— Nu, sir, m-am lăsat... Incerc să mă las. 

— Admirabil! De ce ar putea Bartlett să vrea să-l elimine pe 
John Chen? 

Cei doi ofiţeri de poliţie îl priviră iarăşi cu gura căscată. 
Armstrong întrebă cu glas gutural: 

— Ştiţi de ce, sir? 

— Dacă, aş şti, ce rost ar avea să vă întreb pe voi? Asta e 
treaba voastră să aflaţi. Există undeva o legătură. Prea multe 
coincidenţe, prea bine aranjat, prea perfect... şi prea rău 
mirositor. Da, mie îmi miroase a amestec al KGB-ului, şi când se 
întâmplă asta în domeniul meu mărturisesc că devin iritabil. 

— Da, sir. 

— Bun, deocamdată asta este. Puneţi-o sub supraveghea pe 
doamna Phillip Chen, e foarte posibil să fie implicată pe undeva. 

Miza pentru ea e desigur suficient de mare. Urmăriţi-l şi pe 
Phillip Chen o zi sau două. 

— S-a şi făcut, sir. Pentru amândoi. Pentru Phillip Chen nu 
fiindcă l-aş bănui ci fiindcă eu cred că amândoi vor proceda ca 
de obicei: vor refuza să coopereze, vor tăcea chitic, vor negocia 
în secret şi vor răsufla uşuraţi după ce totul se va sfârşi. 

— Cam aşa. Nu înţeleg de ce indivizii ăştia, oricât de bine 
educati ar fi, cred că ei sunt cu mult mai deştepţi decât noi şi nu 
vor să ne ajute să ne facem treaba pentru care suntem plătiţi? 

Brian Kwok simţi privirea sfredelitoare a ochilor reci ca 
oţelul şi pe spinare i se scurse un firicel de sudoare. Stăpâneşte- 
te, îşi spuse el. Nemernicul ăsta nu este decât un diavol străin, 
un necivilizat, un diavol străin mâncător de gunoi, plin de rahaţi, 
fără de mamă, sătul de dew neh loh moh, scoborât din maimuţă. 

— Este un vechi obicei chinez pe care sunt sigur că-l 
cunoaşteţi, sir - zise el politicos - de a nu avea încredere în 
poliţie, în nici un fel de funcţionari guvernamentali. Ei au patru 
mii de ani de experienţă, sir. 

— Sunt de acord cu această teorie, dar cu o excepţie. 
Englezii. Noi am dovedit în mod de netăgăduit că suntem demni 
de încredere, că suntem în stare să guvernăm, şi că, în general, 
funcţionarii noştri sunt incoruptibili. 

— Da, sir. 

Crosse îl privi o clipă, trăgând din ţigară. Apoi spuse: 

— Robert, ştii ce şi-au spus John Chen şi domnişoara 
Tcholok, sau despre ce au discutat? 

— Nu, sir. Pe ea încă nu am reuşit să o intervievăm, a fost 
toată ziua la Struan. Credeţi că ar putea fi ceva important? 

— Te duci la petrecerea lui Dunross diseară? 

— Nu, sir. 

— Brian? 

— Da, sir. 

— Bun. Robert, sunt sigur că Dunross nu se va supăra dacă 
te iau cu mine, treci să mă iei la ora 20. Toate persoanele 
importante din Hong Kong vor fi acolo. Poţi să-ţi pui urechile la 
treabă şi să-ţi bagi nasul peste tot, zâmbi de propria-i glumă, 
fără să-i pese că cei doi nu zâmbeau. Acum citiţi raportul. Mă 
întorc peste puţin timp. Şi, Brian, te rog să nu dai greş diseară. 
Ar fi foarte neplăcut. 

— Da, sir. 

Crosse ieşi. 

După ce rămaseră singuri, Brian Kwok îşi şterse fruntea de 
sudoare. 

— Individul ăsta mă îngheaţă. 

— Da, la fel şi pe mine, amice, dintotdeauna. 

— Chiar ar fi în stare să dea ordin ca o echipă să pătrundă la 
Struan? întrebă Brian Kwok neîncrezător. Chiar în inima Nobilei 
Case? 

— Bineînţeles. Ba ar conduce-o chiar el. Asta-i prima ta 
rundă în SI, bătrâne, aşa că nu-l cunoşti cum îl cunosc eu. 
Individul ăsta ar fi în stare să conducă o echipă de asasini în iad, 
dacă ar considera că e suficient de important. Pariez că a luat 
chiar el dosarul. Doamne, numai eu ştiu două cazuri când a 
trecut frontiera dincolo, ca să discute cu un agent de-al nostru. 
Şi închipuieşte-ţi că s-a dus singur! 

Brian rămase interzis. 

— Guvernatorul ştie? 

— Nu cred. Ar face o apoplexie, iar dacă ar afla vreodată MI 
6, el ar fi făcut de două parale, şi Crosse trimis în Turnul 
Londrei. Cunoaşte prea multe secrete ca să-şi asume un 
asemenea risc. Dar el e Crosse, şi n-ai ce-i face. 

— Cine era agentul? 

— Omul nostru de la Canton. 

— Wu Fong Fong? 

— Nu, unul nou, cel puţin era nou pe vremea mea. Din 
armată. 

— Căpitanul Ta Quo Sa? 

Armstrong ridică din umeri. 

— Am uitat. 

Kwok zâmbi. 

— Ai dreptate. 

— Dar Crosse tot a trecut frontiera. Face numai ce vrea el. 

— Hristoase, tu nu poţi nici măcar să te duci la Macao fiindcă 
ai fost în SI acum câţiva ani, iar el trece frontiera! Trebuie să fie 
sonat să-şi asume un asemenea risc! 

— Da. Armstrong începu să-l imite pe Crosse. Şi cum se face 
că nişte comercianţi află unele lucruri înaintea noastră, băiete 
draga? Cât se poate de simplu, zise el, răspunzând singur, iar 
glasul lui îşi pierdu tonul zeflemitor. Ei cheltuiesc bani. 
Cheltuiesc grămezi afurisite de bani, în vreme ce noi n-avem de 
cheltuială nici o para chioară. O ştie şi CIA, KGB ori CIA 
coreeană? Cheltuiesc bani! Hristoase, nimic mai simplu decât 

să-l angajezi pe Alan Medford Grant în echipa ta. Dunross l-a 
angajat. Cu un avans de zece mii de lire cumperi o mulţime de 
rapoarte, e mai mult decât suficient, poate nici n-a fost atât. Pe 
noi cu cât ne plătesc? Două mii de lire pe an, pentru trei sute 
şaizeci şi şase de zile de câte douăzeci şi cinci de ore, iar un 
poliţist de patrulă ia patru sute de lire. Uită-te la toată filiera 
birocratică pe care ar trebui s-o parcurgem ca să obţinem un 
fond secret de zece mii de lire pentru a cumpăra informaţii. 
Unde ar ajunge FBI, CIA şi blestematul de KGB dacă n-ar avea 
fonduri nelimitate? Hristoase, - adăugă el sumbru - nouă ne-ar 
lua şase luni să obţinem banii, dacă i-am putea obţine, în timp 
ce Dunross şi alţi cincizeci ca el pot să-i ia din banii de cheltuieli 
mărunte. 

Bărbatul acela masiv şedea gârbovit pe scaunul lui, cu 
picioarele întinse, având cearcăne întunecate sub ochii injectaţi, 
iar lumina din plafon îi scotea în evidenţă pomeţii obrajilor. 
Aruncă o privire la dosarul de pe masă, dar nu-l atinse încă, 
întrebându-se numai ce veşti proaste o fi cuprinzând. 

— E uşor pentru cei ca Dunross, pe lumea asta, zise el. 

Brian Kwok aprobă din cap, se şterse pe mâini şi îşi băgă 
batista la loc în buzunar. 

— Se spune că Dunross ar avea un fond secret, fondul tai- 
panului, creat de Dirk Struan la început, cu prada obţinută 
atunci când a ars şi a jefuit Foochow, un fond pe care doar tai- 
panul aflat la conducere îl poate folosi, tocmai pentru acest soi 
de lucruri, pentru h'eung yau şi alte plăţi, orice, chiar şi un mic 
omor. Se spune că ar fi de ordinul milioanelor. 

— Am auzit şi eu zvonul ăsta. Da. Ce n-aş da... eh, las-o baltă, 
Armstrong întinse mâna după dosar, ezită, apoi apucă telefonul. 
Să începem cu ce-i mai urgent, îi spuse el prietenului său chinez 
cu un surâs sardonic. Mai întâi ar fi bine să-i trecem prin sită pe 
câţiva  granguri. Formă numărul Poliţiei din Kowloon. 
Armstrong. Dă-mi-l te rog pe sergentul Tang-po. 

— Bună seara, sir. Da, sir? glasul sergentului Tang-po era 
cald şi prietenos. 

— Bună seara, spuse el cu glas mieros, folosind prescurtarea 
de la sergent major, aşa cum se obişnuia. Am nevoie de 
informaţii. Informaţii despre destinatarul armelor. Informaţii 
despre cine sunt răpitorii lui John Chen. Il vreau pe John Chen, 
sau cadavrul lui, în trei zile. Şi îl vreau pe acest Vârcolac, ori 
Vârcolaci, cât mai repede în boxa acuzaților. 

Urmă o scurtă pauză. 

— Da, sir. 

— Te rog să răspândeşti ştirea. Marele Părinte Alb este 
foarte supărat. lar când el se supără cât de puţin, comisarii 
ajung în alte posturi, la fel ca şi inspectorii, chiar şi sergenţii. 
Unii sunt retrogradaţi până la simplu agent şi trimişi la 
frontieră. Unii pot chiar să fie daţi afară, ori să ajungă la 
puşcărie. 

Urmă o pauză şi mai lungă. 

— Da, sir. 

— lar când el e foarte supărat, oamenii înţelepţi îşi iau 
tălpăşiţa, dacă pot, înainte ca sabia dreptăţii să pice pe cei 
vinovaţi, sau chiar pe nevinovaţi. 

Altă pauză. 

— Da, sir. Voi răspândi ştirea, sir, imediat. Da, imediat. 

— Mulţumesc, majurule. Marele Părinte Alb este cu adevărat 
foarte supărat. Şi încă ceva..., glasul lui deveni şi mai şoptit. 
Poate îi rogi pe fraţii tăi sergenţi să te ajute. Sunt sigur că o să 
înţeleagă că problema mea este şi a lor, trecu la cantoneză. 
Când Dragonii varsă flăcări, tot Hong Kongul face pe el. Heya? 

O pauză mai lungă. 

— O să am grijă, sir. 

— Mulţumesc. 

Armstrong puse receptorul la loc. 

Brian Kwok râse. 

— Asta o să-i pună pe toţi pe jar. 

Englezul dădu din cap, dar chipul său nu-şi pierdu asprimea. 

— Nu-mi place să folosesc prea des treaba asta, de fapt e 
numai pentru a doua oară că o fac, dar n-am de ales. Bătrânul 
mi-a dat clar de înţeles. N-ar fi rău să faci şi tu la fel cu 
informatorii tăi. 

— Desigur. „Când Dragonii varsă flăcări...” Făceai aluzie la 
Cei Cinci Dragoni legendari? 

— Da. 

Acum chipul plăcut al lui Brian Kwok deveni ca de piatră, 
ochii negri scânteind pe fondul pielii aurii, bărbia lui pătrată 
neavând aproape deloc urme de barbă. 

— Tang-po e unul din ei? Ă 

— Nu ştiu, nu ştiu cu certitudine. Intotdeauna am avut 
impresia că este, deşi n-am nici o dovadă. Nu, nu sunt sigur, 
Brian. Este? 

— Nu ştiu. 

— Oricum, nu contează dacă este sau nu este. Vestea o să 
ajungă la unul dintre ei, şi asta e tot ce mă interesează. Personal 
sunt destul de convins că Cei Cinci Dragoni există, că ei sunt 
cinci sergenţi chinezi, poate chiar sergenţi de comisariat, care 
controlează toate jocurile de noroc ilegale de pe străzile din 
Hong Kong şi probabil, nu-i exclus, mafia de protecţie, câteva 
saloane de dans şi fete. 

— Eu sunt de părere că Cei Cinci Dragoni sunt reali, Robert. 
Poate sunt mai mulţi, poate mai puţini, dar toate jocurile de 
noroc de stradă sunt controlate de poliţie. 

— Probabil sunt controlate de membri chinezi din Royal 
Police Force, băiete, îl corectă Armstrong. Încă tot nu avem nici- 
o dovadă şi urmărim această himeră de ani de zile. Mă-ndoiesc 
că vom izbuti vreodată să o dovedim, zâmbi. Poate o s-o faci tu 
când vei ajunge adjunct de prefect. 

— IÎncetează cu astea, Robert, pentru numele lui Dumnezeu. 

— Ce naiba, n-ai decât treizeci şi nouă de ani, ai urmat cursul 
ăla special simandicos de la Staff College şi deja eşti mare. 
Pariez pe o sută la zece că o să ajungi la gradul ăsta! 

— S-a făcut. 

— Trebuia să fi pariat pe o sută de mii, zise Armstrong 
prefăcându-se nemulţumit. Atunci n-ai fi ţinut pariul. 

— Încearcă-mă. 

— Nu. Nu-mi pot permite să pierd atât. S-ar putea să fii ucis 
anul ăsta sau la anul, ori să ţi se-ntâmple ceva, ori să-ţi dai 
demisia... Dar dacă nu, precis ajungi sus înainte de pensie, dacă 
o să vrei. 

— Amândoi. 

— Eu nu, prea sunt englez, Armstrong îl bătu vesel pe 
spinare. Va fi o zi mare. Dar nici tu nu o să termini cu Dragonii, 
chiar dacă vei găsi probe, lucru de care mă îndoiesc. 

— Nu? 

— Nu. Nu-mă pasă de jocurile de noroc. Toţi chinezii vor să 
joace, şi dacă vreo câţiva sergenţi chinezi controlează jocurile 
de noroc ilegale, de stradă, astea vor fi destul de curate şi de 
corecte, chiar dacă sunt ilegale. Dacă nu le controlează ei, o vor 
face triadele, şi atunci grupuleţele de mici ticăloşi pe care le 
ţinem cu atâta grijă despărțite se vor uni iarăşi într-o singură 
tong şi atunci chiar că o să avem de furcă. Mă cunoşti doar, 
băiete, eu nu-s genul care să facă să se clatine barca, de-asta 

nici n-o să ajung adjunct de prefect. Mie îmi place status guo-ul. 
Dragonii controlează jocurile, iar noi ţinem triadele fărâmiţate. 
Şi atâta timp cât poliţiştii sunt uniţi, şi sunt categoric cea mai 
puternică triadă din Hong Kong, vom avea linişte pe străzi, o 
populaţie cu rânduială şi aproape deloc crime, crime violente. 

Brian Kwok îi scrută chipul. 

— Tu chiar crezi în asta, nu-i aşa? 

— Da. Într-un mod foarte ciudat, în clipa de faţă dragonii 
sunt sprijinul nostru cel mai puternic. Să fim sinceri, Brian, 
numai chinezii îi pot conduce pe chinezi. Status quo-ul e şi în 
favoarea lor, iar crima violentă le-ar dăuna. Aşa că ne dau ajutor 
atunci când avem nevoie - uneori, cu puţin - ajutor pe care noi, 
diavoli străini, nu l-am putea obţine altfel. Nu că aş fi pentru 
corupţie, pentru încălcarea legii, câtuşi de puţin, ori pentru 
mituire şi toate celelalte lucruri scârboase pe care trebuie să le 
facem, ori pentru informatori, dar ce forţă de poliţie din lume 
poate să lucreze fără să-şi murdărească mâinile şi fără scârbele 
de informatori? Aşa încât eu cred că râul pe care-l reprezintă 
Dragonii îndeplineşte aici o necesitate. Hong Kongul este China, 
iar China e un caz aparte. Cât timp e vorba doar de jocuri ilega- 
le, nu-mi pasă. Eu, dacă ar fi după mine, aş legaliza chiar azi 
jocurile de noroc, dar aş zdrobi pe oricine pentru practici 
mafiote de protecţie, pentru protecţia unor saloane de dans sau 
a unor fete. După cum ştii, nu pot să sufăr proxeneţii. Cu 
jocurile e altceva. Cum ai putea să-l opreşti pe un chinez să 
joace? N-ai cum. Aşa că fă jocurile legale, şi toată lumea e 
fericită. De câţi ani recomandă poliţia din Hong Kong acest 
lucru, şi în fiecare an suntem refuzaţi? Numai eu ştiu de 
douăzeci de ani. Dar nu. Şi din ce cauză? Macao! Simplu. Dragul 
de Macao portughez trăieşte de pe urma jocurilor de noroc, a 
traficului cu aur, asta îi ţine în viaţă, iar noi. Regatul Unit, nu ne 
putem permite să-l lăsăm pe vechiul nostru aliat să se ducă pe 
copcă. 

— Votaţi-l pe Robert Armstrong ca prim-ministru! 

— Bravo! Dar e adevărat. Incasările de pe urma jocurilor 
ilegale sunt singurele noastre fonduri secrete şi bună parte din 
ele se duc pentru plata informatorilor. De unde altundeva am 
putea obţine rapid bani? De la guvernul nostru recunoscător? 
Nu mă fă să râd! Din cei câţiva dolari pe care-i plăteşte în plus 
la taxe populaţia recunoscătoare că o protejăm? Ha! 

— Poate da. Poate că nu, Robert. Dar într-o bună zi toate 
astea se vor întoarce împotrivă. Plăţile, banii aceia fără 
justificare ce se-ntâmplă să fie într-un sertar de comisariat... 

— Da, dar nu împotriva mea, căci eu nu mă ocup cu asta, nu 
iau mită, şi marea majoritate nu iau, nici englezi, nici chinezi. 
Dar până una-alta, cum am putea noi, trei sute douăzeci şi şapte 
de amărâţi de diavoli străini ofiţeri de poliţie să controlăm vreo 
opt mii de persoane civilizate, ofiţeri inferiori şi poliţai, plus încă 
trei milioane şi jumătate de mici nemernici civilizaţi care ne 
urăsc de moarte, fii fără grijă. 

Brian Kwok izbucni în râs. Era un râs molipsitor şi 
Armstrong râse şi el, adăugând: 

— Bravo ţie, ai reuşit să mă faci să mă ambalez. 

— Asemeni. Dar până una-alta, ai de gând să citeşti primul 
ăsta, sau îl citesc eu? 

Armstrong se uită la dosarul pe care îl ţinea în mână. Era 
subţire şi cuprindea douăsprezece pagini bătute strâns la 
maşină, părând a fi mai mult un buletin informativ pe diverse 
teme, împărţite în capitole. Pe pagina de cuprins scria: Partea 
întâi: Previziuni politice şi economice pentru Marea Britanie. 
Partea a doua: KGB-ul în Asia. Partea a treia: Aurul. Partea a 
patra: Evoluţii recente în CIA. Cu un aer plictisit, Armstrong îşi 
puse picioarele pe masă şi se instală mai confortabil pe scaun. 
Apoi se răzgândi şi îi întinse dosarul. 

— Ia-l şi citeşte-l tu. Oricum citeşti mai repede decât mine. 
M-am săturat să citesc despre nenorociri. 

Brian Kwok îl luă, abia stăpânindu-şi nerăbdarea, cu inima 
bătându-i cu putere în piept. Îl deschise şi se apucă să lectureze. 
Armstrong îl privea. Îl văzu pe prietenul său schimbându-se la 
faţă, pierzându-şi culoarea. Acest lucru îl tulbură foarte tare. 
Brian Kwok nu era un tip care să fie uşor şocat. Il văzu cum 
citeşte până la capăt, fără comentarii, apoi revine înapoi să mai 
verifice câte un paragraf şi închide încet dosarul. 

— Deci e chiar atât de rău? zise Armstrong. 

— Mai rău. O parte din astea... Dacă n-ar fi semnat de A. 
Medford Grant, aş zice că e sonat. Susţine că CIA are legături 
serioase cu Mafia, că pun la cale şi au pus la cale să-l răstoarne 
pe Castro, că sunt băgaţi tare în Vietnam, în afaceri cu droguri 
şi Dumnezeu mai ştie câte. Ia-l şi citeşte cu ochii tăi. 

— Cum e cu cârtiţa? 

— Avem într-adevăr o cârtiţă. Brian deschise iarăşi dosarul şi 
căută paragraful. Ascultă: „Nu încape nici o îndoială că în 
momentul de faţă există un important agent comunist în poliţia 
din Hong Kong. Documente strict secrete care ne-au fost aduse 
de generalul Hans Richter - comandant secund al 
Departamentului de Securitate Internă din Germania de Est - 
când a trecut la noi în martie anul acesta, arată clar că numele 
cod al agentului este «Prietenul nostru», că se află in situ de cel 
puţin zece, poate chiar cincisprezece ani. Omul său de legătură 
este probabil un ofiţer KGB din Hong Kong care se dă drept om 
de afaceri prieten, venit în vizită din una din ţările de dincolo de 
Cortina de Fier, poate drept bancher sau ziarist, sau poate drept 
marinar de pe unul din cargoboturile sovietice aflate în trecere 
prin Hong Kong ori în reparaţii acolo. Printre alte informaţii 
documentate despre care ştim acum că «Prietenul nostru» le-a 
furnizat duşmanului se găsesc: toate frecvențele radio de uz 
restrâns, toate numerele de telefon personale, secrete, ale 
guvernatorului, şefului poliţiei şi celor din eşalonul de vârf al 
guvernului hongkonghez, împreună cu dosare foarte private 
privindu-i pe majoritatea dintre ei...” 

— Dosare? întrerupse Armstrong. Sunt incluse în raport? 

— Nu, 

— Fir' ar să fie! Continuă, Brian. 

— „...majoritatea dintre ei; planurile secrete de luptă ale 
poliţiei împotriva unei insurecţii provocate de comunişti, sau o 
repetare a răzmeriţelor din Kowloon; copii ale tuturor dosarelor 
personale ale ofiţerilor de poliţie de la gradul de inspector în 
sus; numele celor şase agenţi secreţi ai Gomindanului care 
operează în Hong Kong sub actuala conducere a generalului Jen 
Tang Wa (Anexa A); o listă detailată cu agenţii Serviciului 
Special de Informaţii hongkonghez la Kwantung, aflaţi sub 
conducerea agentului principal Wu Fong Fong (Anexa B).” 

— Isuse! exclamă Armstrong. E cazul să-i scoatem de 
urgenţă de acolo pe bătrânul Fong Fong cu băieţii lui. 

— Da. 

— Wu Tat Sing figurează pe listă? 

Kwok verifică în anexă. 

— Da. Ascultă cum se încheie acest capitol „... Concluzia 
comitetului dumneavoastră este că până nu va fi prins acest 
trădător, securitatea internă a Hong Kongului este în primejdie. 
De ce nu a fost transmisă până acum această informaţie poliţiei 

însăşi, nu ştim încă. Presupunem că are o legătură cu actuala 
infiltrare politică sovietică în administraţia Marii Britanii, la 
toate nivelele, ceea ce face posibilă existenţa unora ca Philby şi 
permite ca informaţii ca aceasta să fie îngropate, sau minimali- 
zate, sau incorect prezentate (acesta a fost materialul Studiului 
4/1962). Am sugera ca acest raport, sau părţi din el, să fie 
imediat aduse, în mod discret, la cunoştinţa guvernatorului sau 
a prefectului poliţiei din Hong Kong, dacă dumneavoastră ne 
consideraţi demni de încredere. Brian Kwok îşi ridică privirea, 
simţindu-şi mintea zdruncinată. Mai sunt nişte lucruri aici, 
Doamne, situaţia politică din Anglia şi mai e şi Sevrin... la şi 
citeşte. Clătină din cap, neputincios. Isuse, dacă asta e 
adevărat... suntem afundaţi până la gât. Doamne Dumnezeule! 

— Cine? Cine ar putea fi spionul? Trebuie să fie foarte sus. 
Cine? 

Armstrong înjură încet. 

După o tăcere prelungă, Brian spuse: 

— Singurul... singurul care putea să ştie toate astea este 
Crosse însuşi. 

— Hai, fii serios, pentru Dumnezeu! 

— Gândeşte-te, Robert. Îl cunoştea pe Philby. Nu a fost şi el 
la Cambridge? Amândoi au învăţat în acelaşi loc, sunt din 
aceeaşi grupă de vârstă, amândoi au fost în Serviciul de 
Informaţii în timpul războiului - la fel ca Burgess şi Maclean. 
Dacă Philby a putut să rămână nedescoperit atâţia ani, de ce n- 
ar putea şi Crosse? 

— Nu se poate! 

— Cine altcineva, dacă nu el? Nu a lucrat toată viaţa în MI 6? 
Nu a făcut o rundă de serviciu aici la începutul anilor '50 şi n-a 
fost adus înapoi acum cinci ani să înfiinţeze SI, ca o ramură 
specială a SB? N-a fost el director tot timpul de atunci încoace? 

— Asta nu dovedeşte nimic. 

— Zău? + 

Urmă o tăcere lungă. Armstrong îşi privea atent prietenul. Íl 
cunoştea prea bine ca să nu-şi dea seama când vorbeşte serios. 

— Pe ce te bazezi? întrebă el neliniştit. 

— Să zicem că Crosse e homosexual. 

— Eşti complet nebun! explodă Armstrong. E însurat şi... şi o 
fi el un nemernic afurisit, dar niciodată nu s-a auzit de ceva în 
genul ăsta, niciodată. 

— Da, dar nu are copii, nevastă-sa e aproape tot timpul în 
Anglia, iar când e aici dorm în camere separate. 

— De unde ştii? 

— Orice amah trebuie să ştie, aşa încât dacă aş vrea să ştiu, 
aş şti pe cine să întreb. 

— Asta nu dovedeşte nimic. O mulţime de oameni dorm în 
camere separate. Greşeşti în privinţa lui Crosse. 

— Să zicem că ţi-aş putea da o dovadă? 

— Ce dovadă? : 

— Unde îşi face întotdeauna o parte din concediu? In 
Camecon Highlands, în Malaya. Să zicem că ar avea un prieten 
acolo, un tânăr malayan, cunoscut ca pervers. 

— Aş avea nevoie de poze, şi ştim amândoi că pozele pot fi 
uşor de trucat, zise Armstrong aspru. Aş avea nevoie de 
înregistrări, şi ştim amândoi că şi astea pot fi trucate. Tânărul 
însuşi? Asta nu dovedeşte nimic. E o şmecherie veche de când 
lumea să aduci martori falşi şi mărturii false. N-a existat 
niciodată vreun indiciu... şi chiar dacă ar fi poponar, asta nu 
dovedeşte nimic. Nu toţi perverşii sunt trădători. 

— Nu, dar toţi perverşii se expun şantajului. lar dacă este, ar 
fi foarte suspect. Foarte suspect. Am dreptate? 

Armstrong se uită neliniştit în jur. 

— Nici măcar nu vreau să vorbesc de aşa ceva aici, s-ar 
putea să ne înregistreze. 

— Şi dacă da? 

— Dacă da şi dacă e adevărat, ne poate rade atât de rapid că 
nici n-ai avea timp să te dezmeticeşti. Ne poate rade oricum. 

— Poate. Dar dacă el e, atunci va şti că ne-am prins, iar dacă 
nu e, va râde de noi şi eu sunt dat afară din SI. În orice caz, 
Robert, nu-i poate rade pe toţi chinezii din poliţie. 

Armstrong se holbă la el. 

— Ce vrea să-nsemne asta? 

— Poate că există un dosar despre el. Poate că orice chinez 
cu grad mai mare de caporal l-a citit. 

— Poftim?! 

— Haide, Robert, ştii bine că chinezii sunt foarte solidari. 
Poate că există un dosar, poate... 

— Vrei să zici că sunteţi cu toţii organizaţi într-o confrerie? O 
tong, o societate secretă? O triadă în cadrul poliţiei? 

— Am spus poate. Toate astea sunt supoziţii, Robert. Am 
spus poate şi probabil. 

— Cine e înalt Dragon? Tu? 

— N-am spus niciodată că există o asemenea grupare. Am zis 
poate. 

— Mai există şi alte dosare? Despre mine, de exemplu? 

— Poate. 

— Şi? 

— Şi dacă ar fi, Robert, zise Brian Kwok cu blândeţe, aş zice 
că tu eşti un excelent poliţist, necorupt, că ai jucat cu sume mari 
la bursă şi n-ai nimerit şi ai nevoie de vreo douăzeci de mii să 
achiţi nişte datorii presante... şi încă vreo câteva lucruri. 

— Ce alte lucruri? 

— Asta e China, bătrâne. Noi ştim aproape tot ce se 
petrecere cu qimi loh de aici. Trebuie să ştim, ca să supra- 
vieţuim, nu crezi? 

Armstrong îi aruncă o privire stranie. 

— De ce nu mi-ai spus până acum? 

— Nici acum nu ţi-am spus nimic. Nimic. Am spus poate, şi 
repet, poate. Dar dacă astea sunt adevărate... 

Îi întinse dosarul şi îşi şterse transpiraţia de pe buza de sus. 

— Citeşte singur. Dacă astea sunt adevărate, am dat de 
dracu' şi va trebui să lucrăm foarte repede. Ce am spus eu erau 
doar supoziţii. Dar nu şi în ce-l priveşte pe Crosse. Ascultă, 
Robert, pariez pe o mie, o mie la unu, că el e cârtița. 

Dunross termină de citit raportul cu coperţi albastre, pentru 
a treia oară. Îl citise de îndată ce sosise, ca întotdeauna, apoi 
încă o dată în drum spre palatul guvernatorului. Inchise dosarul 
şi îl puse o clipă pe genunchi, dus pe gânduri. Se găsea acum în 
biroul său de la etajul doi al Casei Mari, construită pe un ieşind, 
în partea superioară a Piscului, ferestrele mari, plumbuite dând 
spre grădini luminate de reflectoare, iar departe, jos, se întindea 
oraşul şi imensitatea portului. Pendula cea veche bătu de opt 
fără un sfert. Încă cincisprezece minute, gândi el. Apoi vor sosi 
oaspeţii, va începe petrecerea, şi vom lua cu toţii parte la o nouă 
şaradă. Ori poate o continuăm tot pe cea veche. Incăperea era 
înaltă, cu lambriuri de stejar vechi, draperii de catifea verde 
închis şi covoare chinezeşti de mătase. Era o încăpere 

bărbătească, confortabilă, veche şi foarte dragă lui. Auzi de jos 
murmurul glasurilor servitorilor. O maşină urcă dealul şi trecu 
mai departe. Sună telefonul. 

— Da? A, bună, Claudia. 

— Incă nu l-am găsit pe Tsu-Yan, tai-pan. Nu era la birou. A 
sunat cumva? 

— Nu. Încă nu. Mai încearcă. 

— Bine. Pe curând. La revedere. 

Şedea într-un fotoliu adânc, cu spetează înaltă, şi purta un 
smoking, dar nu-şi legase încă cravata. Privi absent pe 
fereastră, priveliştea fiind întotdeauna o încântare pentru el. 
Dar în seara aceea îl bântuiau gânduri negre, despre Sevrin şi 
despre trădător şi despre toate celelalte rele pe care le 
prevestea raportul. Ce era de făcut? 

— Să râzi, zise el cu voce tare. Şi să lupti. 

Se ridică, îndreptându-se cu pasul său sprinten spre tabloul 
lui Dirk Struan, aflat pe perete deasupra căminului. Rama 
sculptată era grea, cu poleiala veche ciobită în unele locuri, şi 
era prevăzută cu balamale secrete pe o latură. O dădu la o parte 
de la perete şi deschise seiful pe care-l acoperea pictura. În seif 
erau multe hârtii, unele îngrijit legate cu şnururi roşii, altele 
vechi de tot, unele noi, câteva cutii mici, un Mauser curat, bine 
uns şi încărcat aflat pe un suport prins pe peretele lateral, o 
cutie cu muniții, o Biblie veche, mare, pe a cărei copertă de 
piele fină erau gravate armele Struanilor, şi şapte dosare cu 
coperţi albastre, la fel cu cel pe care-l avea în mână. Gânditor, 
puse dosarul alături de celelalte, în ordine. Le privi o clipă, vru 
să închidă seiful, însă se răzgândi şi ochii îi căzură pe vechea 
Biblie. O mângâie cu degetele, apoi o scoase şi o deschise. Pe 
prima filă erau lipite cu ceară roşie de sigiliu două jumătăţi de 
vechi monede chinezeşti de bronz, cu secţiunea inegală. În mod 
evident, cândva existaseră patru asemenea jumătăţi de monedă, 
căci încă se mai vedea urma celor două care lipseau imprimată 
pe resturile de ceară roşie rămase pe hârtia străveche. Scrisul 
de mână din partea de sus a filei era frumos şi caligrafic: „Jur pe 
Domnul Dumnezeu ca oricui îmi va arăta cealaltă jumătate a 
vreuneia din aceste monede, să îi îndeplinesc orice dorinţă”. Era 
semnat Dirk Struan, 10 iunie 1841, iar după semnătura lui urma 
cea a lui Culum Struan şi a tuturor celorlalţi tai-pani, iar ultimul 
nume era lan Dunross. În dreptul primului loc unde fusese 
cândva o monedă stătea scris: „Wu Fang Choi, plătit în parte, 16 

august. Anul Domnului 1841”, şi semnat iarăşi de Dirk Struan şi 
cosemnat dedesubt de Culum Struan, cu data de 18 iunie 1945, 
„plătit integral”. În dreptul celui de-al doilea: „Sun Chen-yat, 
plătit integral, 10 octombrie 1911”, şi semnat apăsat, Struan 
Cotoroanţa. Ah, îşi spuse Dunross, tulburat, ce splendidă 
aroganță, să te simţi atât de sigură pe tine încât să fii în stare să 
semnezi în Biblie aşa - Struan Cotoroanţa şi nu Tess Struan, ca 
să vadă generaţiile viitoare. 

Câte generaţii vor mai urma? se întrebă el. Câţi tai-pani vor 
mai trebui să semneze orbeşte şi să facă Sfântul Legământ de a 
respecta porunca unui om mort de aproape un veac şi jumătate? 
Îşi plimbă gânditor degetele peste marginile zimţate ale celor 
două jumătăţi de monedă rămase. După o clipă, închise Biblia cu 
un gest hotărât, o puse la locul ei, o atinse o dată ca să-i poarte 
noroc şi încuie seiful. Aduse pictura la loc şi privi în sus la 
portret, stând acum cu mâinile vârâte adânc în buzunare, în faţa 
politei de stejar vechi în care era săpat blazonul Struanilor, 
ciobit şi crăpat pe alocuri, un vechi paravan chinezesc 
ascunzând căminul uriaş. Acest portret în ulei al lui Dirk Struan 
era favoritul lui şi îl luase din galeria lungă atunci când devenise 
tai-pan, atârnându-l aici, la locul de onoare, în locul portretului 
lui Struan Cotoroanţa care stătuse deasupra căminului în biroul 
tai-panului de când exista Casa Mare. Ambele fuseseră pictate 
de Aristotle Quance. În acesta, Dirk Struan stătea în faţa unei 
draperii roşu-închis, lat în spete şi mândru, în redingota sa 
neagră, iar vesta, cravata şi cămaşa cu jabou erau albe. Avea 
sprâncenele groase, nasul puternic, chipul bărbierit, părul şi 
favoriţii lungi de un blond roşcat, buze arcuire şi senzuale şi 
puteai simţi privirea ochilor care parcă te sfredelea, verdele lor 
fiind scos în evidenţă de negrul, albul şi roşul din restul 
tabloului. Dunross schiţă un zâmbet, nici speriat, nici invidios, 
privirea strămoşului său liniştindu-l mai presus de toate, şi 
ştiind că este posedat, în parte posedat de ei. Ridică paharul de 
şampanie către portret, cu un gest pe jumătate zeflemitor, cum 
o mai făcuse de atâtea ori „Noroc!”. Ochii cei verzi îl priveau. 
Ce ai face tu, Dirk, legendarule Dirk? gândi el. 

— Ai spune, probabil, pur şi simplu găseşte-i pe trădători şi 
ucide-i - cugetă el cu voce tare - şi probabil că ai dreptate. 

Problema trădătorului din poliţie nu îl tulbura atât cât 
informaţiile despre reţeaua de spioni Sevrin, legăturile acesteia 
în SUA şi uluitoarele câştiguri secrete realizate de comunişti în 

Anglia. De unde naiba obţine Grant toate informaţiile astea? se 
întrebă el pentru a suta oară. Îşi aminti de prima lor întâlnire. 
Alan Medford Grant era un tip mărunţel ca un spiriduş, cu 
început de chelie, ochi mari şi dinţos, îmbrăcat într-un costum 
sobru, în dungi, cu melon pe cap, şi îi plăcuse de la prima 
vedere. 

— Nu vă faceţi griji, domnule Dunross, îi spusese Grant 
atunci când îl angajase, în 1960, după ce devenise tai-pan. Vă 
asigur că nu va exista nici un conflict de interese cu guvernul 
Majestății Sale dacă eu voi conduce comitetul dumneavoastră 
de cercetări, pe baze non exclusive, cum am discutat. De fapt, 
le-am şi cerut acordul. Nu vă voi da - confidenţial desigur, 
pentru dumneavoastră personal desigur, şi în nici un caz pentru 
publicare - nu vă voi da decât materiale secrete care, după 
părerea mea, nu periclitează interesul naţional. La urma 
urmelor, interesele noastre acolo sunt aceleaşi, nu-i aşa? 

— Aşa cred. 

— Pot să vă întreb fie unde aţi auzit de mine? N 

— Noi avem prieteni în sfere sus-puse, domnule Grant. În 
unele cercuri numele dumneavoastră e destul de vestit. Poate că 
v-ar recomanda chiar şi un ministru de externe, adăugase el 
delicat. 

— Ah, da. 

— Aranjamentul nostru vă mulţumeşte? 

— Da. Iniţial un an, prelungit până la cinci dacă totul merge 
bine. Şi după cinci? 

— Incă cinci, zise Dunross. Dacă obţinem rezultatele pe care 
le vreau eu, onorariul dumneavoastră va fi dublat! 

— Ah! Sunteţi foarte generos. Dar îmi permiteti să întreb de 
ce sunteţi atât de generos - poate că extravagant ar fi cuvântul 
potrivit - cu mine şi acest viitor comitet? 

— Sun Tzu a spus „Ceea ce îi permite unui suveran înțelept 
sau unui bun general să lovească şi să cucerească şi să realizeze 
lucruri ce nu stau în puterea oamenilor obişnuiţi este preştiinţa. 
Iar preştiinţa se obţine numai prin spioni. Nimic nu este mai 
important pentru stat decât calitatea spionilor. Este de o mie de 
ori mai ieftin să plăteşti cu dărnicie pe cei mai buni spioni, decât 
să plăteşti prost o armată oricât de mică”. 

Alan Medford Grant zâmbise încântat. 

— Mare dreptate a avut! Onorariul meu de 8500 de lire pe an 
este cu adevărat foarte generos. 

— Credeţi că aş putea face o investiţie mai bună? 

— Nu, dacă îmi îndeplinesc corect obligaţiile, şi dacă cei pe 
care îi voi alege sunt cei mai buni oameni ce se pot găsi. Chiar şi 
aşa, vreo 30 de mii de lire pentru salarii... un fond de până într- 
o sută de mii de lire pentru informatori şi informaţii, toate din 
fonduri secrete... Sper să fiţi satisfăcut cu investiţia 
dumneavoastră. 

— Dacă sunteţi cel mai bun, îmi voi recupera banii înmiit. Mă 
aştept să-i recuperez înmiit, spusese el, vorbind cât se poate de 
serios. 

— Voi face, desigur, tot ce-mi stă în putinţă. Acum spuneţi-mi 
exact ce fel de informaţii doriţi. 

— Orice informaţii comerciale, politice, care pot ajuta 
Compania Struan să-şi facă planurile de perspectivă, cu accent 
pe zona Pacificului, pe intenţiile ruşilor, americanilor şi 
japonezilor. Probabil că despre chinezi ştim noi înşine mai 
multe. Prefer să-mi daţi prea multe informaţii, decât prea 
puţine. De fapt, orice s-ar putea dovedi util, căci eu vreau să 
scot Compania Struan din comerţul cu China, mai exact vreau 
să internaţionalizez compania şi să o diversific astfel încât să nu 
mai fim dependenţi de comerţul cu China. 

— Foarte bine. Unu: n-aş vrea să încredinţez rapoartele 
noastre poştei. 

— Voi aranja un curier personal. 

— Mulţumesc. Doi trebuie să am mână liberă în alegerea, 
numirea şi schimbarea celorlalţi membri ai comitetului, şi să 
cheltuiesc banii cum consider eu de cuviinţă? 

— De acord. 

— Cinci membri vor fi de ajuns. 

— Cu cât vreţi să îi plătiţi? 

— Cinci mii de lire pe an onorariu pentru fiecare ar fi 
excelent. Cu suma asta pot angaja oameni unul şi unul. Pentru 
unele studii speciale, dacă e nevoie, voi numi membri asociaţi. 
Cum majoritatea contactelor noastre vor fi în străinătate, poate 
în Elveţia, s-ar putea ca fondurile să-mi fie puse la dispoziţie 
acolo? 

— Să zicem că depun întreaga sumă asupra căreia am 
convenit, trimestrial, într-un cont secret, în Elveţia. Din care să 
puteţi scoate bani când aveţi nevoie, valabilă fiind doar 
semnătura dumneavoastră sau a mea. Imi daţi socoteală numai 

mie, trimestrial, privind restanţele. Dacă vreţi să stabiliţi o 
parolă, e în regulă. 

— Perfect. Nu vă voi putea da nici un nume, nu vă pot da 
socoteală cui dau banii. 

După o pauză, Dunross spusese: 

— În regulă. 

— Mulţumesc. Am impresia că ne înţelegem unul pe celălalt. 
Puteţi să-mi daţi un exemplu de ceea ce vreţi? 

— De exemplu, nu vreau să fiu surprins ca predecesorul meu 
de afacerea cu Suezul. 

— Oh! Vă referiţi la acel fiasco din 1956, când Eisenhower 
ne-a trădat din nou şi a provocat eşecul atacului anglo-francezo- 
israelian contra Egiptului, fiindcă Nasser naţionalizase canalul? 

— Da. Treaba asta ne-a costat o avere. Ne-a afectat grav 
interesele din Orientul Mijlociu, era să ne ruineze. Dacă tai- 
panul dinaintea mea ar fi ştiut că e posibilă închiderea Canalului 
de Suez, am fi putut câştiga o avere închiriind capacităţi de 
transport, mărindu-ne flota... Ori dacă ar fi aflat dinainte ce au 
de gând americanii, faptul că Eisenhower va lua iarăşi partea 
Rusiei sovietice împotriva noastră, am fi putut cu siguranţă să 
ne diminuăm, pierderile. 

Tipul cel mărunţel zisese cu tristeţe: 

— Ştiţi că a ameninţat să îngheţe de îndată toate activele 
englezeşti, franceze şi israeliene din Statele Unite dacă nu ne 
retragem imediat din Egipt, când eram la numai câteva ceasuri 
de victorie? Cred că toate problemele noastre actuale în 
Orientul Mijlociu se trag de la acea decizie a Statelor Unite. Da. 
Din lipsă de chibzuinţă, Statele Unite au aprobat pentru prima 
oară pirateria internaţională şi au deschis calea pentru 
pirateriile ulterioare. Naţionalizare! Ce glumă! Furt este 
cuvântul potrivit, sau piraterie. Da. Eisenhower a fost 
necugetat. Şi foarte nechibzuit căci a acceptat în continuare 
acel prostesc acord politic de la Malta, încheiat de suferindul 
Roosevelt şi de incompetentul Attlee, permițându-i lui Stalin să 
înghită o bună parte din Europa, când din punct de vedere mili- 
tar era clar şi pentru cel mai tâmpit politician ori cel mai 
mărginit general că a ne opri era contrar adevăratelor noastre 
interese naţionale, alor noastre şi ale Statelor Unite. Eu cred că 
Roosevelt ne vrea într-adevăr, pe noi şi Imperiul nostru Britanic, 
şi tipul îşi încrucişă degetele şi zâmbi. Teamă mi-e că există un 
mare dezavantaj în a mă angaja pe mine, domnule Dunross. 


195 


Sunt întru totul pro-britanic, anticomunist, şi mai ales anti-KGB, 
care este principalul instrument al politicii externe sovietice, ce 
urmăreşte în mod deschis şi pe vecie distrugerea noastră, aşa 
încât unele din previziunile mele mai sarcastice la adresa lor 
puteţi să nu le băgaţi în seamă, dacă doriţi. Sunt cu totul 
împotriva unui Partid Laburist dominat de aripa stângă, şi o să 
le amintesc întotdeauna celor care vor să mă asculte că imnul 
Partidului Laburist e „Internaţionala” şi Alan Medford Grant 
zâmbi cu aerul lui de spiriduş. E mai bine să ştiţi de la început 
cum staţi. Eu sunt monarhist, loialist şi cred în sistemul 
parlamentar britanic. Nu vă voi da niciodată cu bună ştiinţă 
informaţii false, deşi evaluările mele ar putea fi tendenţioase. 
Îmi permiteţi să vă întreb ce politică faceţi? 

— În Hong Kong noi nu avem nici o politică, domnule Grant. 
Nu votăm, nu există alegeri. Suntem o colonie, în special o 
colonie cu statut de port liber, nu o democraţie. Coroana 
conduce, de fapt guvernatorul conduce despotic în numele 
Coroanei. Are un consiliu legislativ, dar e numai de formă, iar 
politica tradiţională e cea de laissez-faire. Cu înţelepciune, el 
lasă lucrurile să meargă de la sine. Pleacă urechea la ce spune 
comunitatea oamenilor de afaceri, face schimbări sociale cu 
mare prudenţă şi lasă pe toată lumea să facă ori să nu facă bani, 
să construiască, să se extindă, să dea faliment, să vină ori să 
plece, să viseze ori să stea treaz, să trăiască ori, să moară, cum 
poate fiecare. lar impozitul maxim este de cincisprezece la sută, 
dar numai pentru banii câştigaţi în Hong Kong. Aici nu avem 
politică, nu vrem politică, şi nici China nu vrea ca noi să avem 
politică aici. Şi ei sunt în favoarea status quo-ului. Vederile mele 
politice personale? Sunt regalist, sunt pentru libertate, pentru 
piraterie şi comerţ liber. Sunt scoţian, ţin cu Struanii, cu laissez- 
faire-ul în Hong Kong şi cu libertatea în toată lumea. 

— Cred că noi doi ne înţelegem. Bun. Până acum n-am mai 
lucrat niciodată pentru un particular, numai pentru guvern. Va 
fi o nouă experienţă pentru mine. Sper să vă dau satisfacţie, şi 
Grant făcu o scurtă pauză, gânditor. 

— Ca Suezul în '56? 

Ridurile din jurul ochilor omuleţului se încreţiră. 

— Foarte bine, faceţi-vă planurile ţinând cont că America va 
pierde Canalul Panama. 

— Asta-i ridicol! 

— O, nu fiţi atât de şocat, domnule Dunross! Sunt de ajuns 
zece sau cincisprezece ani de muncă de pregătire din partea 
duşmanului şi de vorbărie liberală în America, abil sprijinită de 
suflete caritabile care cred în bunătatea naturii umane, adăugaţi 
la asta un pic de agitaţie panameză bine-calculată - studenţi şi 
aşa mai departe... da, întotdeauna studenţii sunt de preferat... 
dibaci ajutată în taină de câţiva agitatori profesionişti, bine 
pregătiţi şi răbdători - şi experienţa şi finanţele secrete ale 
KGB-ului, plus un plan pe termen lung... lată cum, într-o bună 
zi, canalul ar putea să treacă din mâinile Statelor Unite în ale 
duşmanului. 

— N-ar accepta niciodată. A 

— Aveţi dreptate, domnule Dunross, dar asta-i aşteaptă. În 
caz de ostilităţi, sau chiar şi de criză, ce strangulare mai bună s- 
ar putea găsi împotriva principalului tău duşman capitalist, 
declarat public, decât să izbuteşti să paralizezi Canalul Panama, 
sau măcar să-l zdruncini puţin? O singură navă scufundată în 
oricare din o sută de locuri posibile, sau o ecluză distrusă, ar 
putea bloca acest canal pentru ani de zile. 

Dunross îşi aminti că înainte de a-i răspunde mai turnase 
câte un pahar, după care spusese: 

— Vorbiţi serios că ar trebui să ne facem planuri pentru o 
astfel de eventualitate? 

— Da, spusese omuleţul cu aerul său extraordinar de 
nevinovat. Eu sunt foarte serios când e vorba de meseria mea, 
domnule Dunross. Meseria mea, cea pe care mi-am ales-o, este 
să caut, să descopăr şi să evaluez mişcările duşmanului. Nu sunt 
antirus, antichinez sau antiest-german sau anti oricare din acel 
bloc. Dimpotrivă, doresc cu disperare să-i ajut. Sunt convins că 
ne aflăm în stare de război, că duşmanul tuturor oamenilor este 
membrul de partid comunist, fie el englez, sovietic, chinez, 
ungur, american, irlandez... chiar şi marțian... şi că între ei toţi 
există o legătură, că în centrul urzelii lor se află KGB-ul, luă o 
înghiţitură din paharul pe care Dunross tocmai i-l umpluse 
iarăşi. Asta e un whisky splendid, domnule Dunross. 

— E Loch Vey. Provine de la o mică distilerie din apropierea 
ținutului nostru de baştină, din Ayr. Este o firmă a Struanilor. 

— Splendid! 

Mai luă aprobator încă o înghiţitură din whisky şi Dunross îşi 
spuse să nu uite să-i trimită lui Alan Medford Grant, de Crăciun, 
o ladă. Dacă primele rapoarte se vor dovedi interesante. 

— Nu sunt un fanatic, domnule Dunross, nici un demagog. 
Sunt numai un fel de reporter şi de pronosticator. Unii 
colecţionează timbre, eu colecţionez secrete... 

Pentru o clipă, atenţia lui Dunross fu distrasă de farurile unei 
maşini care se ivise de după curba pe jumătate ascunsă, din 
vale. Se îndreptă agale spre fereastră, urmărind cu privirea 
maşina până ce aceasta dispăru, ascultând cu plăcere sunetul 
motorului foarte bine reglat. Apoi se aşeză într-un fotoliu cu 
speteaza înaltă şi-şi lăsă iarăşi mintea să rătăcească în voie. Da, 
domnule Grant, eşti într-adevăr un colecţionar de secrete, 
cugetă el, uluit ca-ntotdeauna de vastitatea cunoştinţelor 
acestui tip mărunţel. Sevrin! Doamne Dumnezeule! Dacă e 
adevărat... Cât de precis eşti de data asta? Până unde să mă 
încred în spusele tale de data asta, până unde să merg la noroc? 
În rapoartele anterioare Grant dăduse două pronosticuri care, 
până în momentul acela, se dovediseră corecte. Cu un an 
înainte, Grant prezisese că de Gaulle se va opune eforturilor 
Angliei de a intra în CEE, că atitudinea generalului francez va fi 
tot mai pronunţat antiengleză, anti-americană şi prosovietică, şi 
că de Gaulle, instigat de influenţe din afară şi încurajat de unul 
dintre consilierii săi cei mai apropiaţi - un agent extrem de 
secret, o cârtiţă a KGB-ului - va monta un atac pe termen lung 
împotriva economiei SUA prin speculaţii cu aur. Dunross 
respinsese această posibilitate ca fiind mult prea trasă de păr şi 
pierduse astfel o potenţială avere. De curând, cu şase luni 
înainte, Grant prevăzuse criza rachetelor din Cuba, faptul că 
Kennedy va arunca mănuşa, va institui Blocada contra Cubei şi 
va exercita presiunea necesară, nedând înapoi din faţa 
primejdiei unui război, şi că Hrusciov va bate în retragere. 
Mergând la noroc, mizând pe faptul că de data asta Grant avea 
dreptate - deşi la momentul prezis o criză cubaneză a rachetelor 
părea foarte puţin plauzibilă - Dunross câştigase pentru Com- 
pania Struan o jumătate de milion de lire cumpărând la preţ 
forfetar zahăr hawaian, alte şase sute de mii la bursă, plus încă 
şase sute de mii pentru fondul secret al tai-panului, şi pusese 
bazele unui proiect pe termen lung, de a investi în plantaţii de 
zahăr din Hawai de îndată ce va găsi instrumentul financiar 
necesar. Şi acum îl ai, îşi spuse el vesel. Par-Con. 

— Eşti pe punctul să-l ai, murmură el, corectându-se. 

Până unde să mă încred în acest raport? Până acum, 
comitetul lui AMG a fost o investiţie nemaipomenită, în pofida 

sinuozităţilor lui, cugetă el. Da. Numai că asta e ca şi cum ai 
avea propriul tău astrolog. Câteva previziuni corecte nu 
înseamnă că toate o să fie la fel. Hitler a avut şi el prezicătorul 
lui. La fel şi lulius Cezar. Fii înţelept, fii prudent, îşi spuse el. Ce 
să fac? Acum ori niciodată! Sevrin. Alan Medford Grant scrisese: 
„Documente ce ne-au fost aduse nouă, confirmate de spioana 
franceză Mărie d'Orleans, prinsă de Surete la 16 iunie, indică 
faptul că Departamentul V  (Dezinformare - ORIENTUL 
ÎNDEPARTAT) din KGB era in situ o reţea secretă de spionaj, 
până acum necunoscută, în tot Orientul îndepărtat, cu numele 
de cod Sevrin. Scopul lui Sevrin este declarat limpede în Actul 
de înfiinţare furat: «Obiectiv: Zdrobirea Chinei revizioniste, 
oficial recunoscută de Comitetul Central al URSS ca unul din 
principalii duşmani, întrecută doar de SUA capitalistă. 
Procedură: Blocarea permanentă a Hong Kongului ca bastion al 
capitalismului în Orientul îndepărtat, principală sursă de devize 
străine, asistenţă străină şi orice fel de asistenţă tehnică şi cu 
produse a mass media, a guvernului, poliţiei, cercurilor de 
afaceri şi Chinei. Metodă: Infiltrarea pe termen lung a presei şi 
învăţământului cu cetăţeni străini simpatizanți de-ai noştri, 
controlaţi de Centru, dar numai în conformitate cu procedurile 
cele mai speciale valabile pentru întreaga Asie. Termen de 
începere: Imediat. Durata operaţiunii: Deocamdată treizeci de 
ani. Dată vizată: 1980—83. Clasificare: Roşu Unu. Finanţare: 
Maximă. Aprobat: L.B., 14 martie 1950.» Este interesant de 
remarcat, continua Grant, că documentul este semnat în 1950 
de L.B., presupus a fi Lavrenti Beria, pe vremea când Rusia 
Sovietică era pe faţă aliată cu China comunistă, şi că, chiar şi în 
acea perioadă, China era considerată inamicul lor numărul doi. 
(La asta se referă raportul nostru anterior, 3/1962, Rusia contra 
China.) Istoric vorbind, China a fost - şi va fi întotdeauna - 
marele trofeu la care a visat Rusia imperialistă şi hegemonică. 
Stăpânirea asupra Chinei, sau fărâmițarea ei în stătuleţe vasale, 
învrăjbite, este dintotdeauna cheia de boltă a politicii externe 
ruseşti. Pe prim plan se află, desigur, blocarea Europei 
Occidentale, căci atunci, consideră Rusia, China poate fi 
înghițită oricând. Documentele arată că celula hongkongheză a 
planului Sevrin e formată dintr-un controlor rezident, cu numele 
de cod Arthur, şi şase agenţi. Nu ştim nimic despre Arthur, în 
afară de faptul că este agent al KGB de când a fost recrutat în 
Anglia, prin anii treizeci (nu se ştie dacă s-a născut în Anglia, ori 

dacă părinţii săi sunt englezi, dar trebuie să aibă în jur de 
cincizeci de ani). Misiunea lui este, bineînţeles, să opereze în cel 
mai mare secret, pe termen îndelungat. Documente strict 
secrete furate de la STB-ul cehoslovac (Securitatea Secretă de 
Stat), datate 6 aprilie 1959, confirmă acest lucru. În acestea se 
poate citi: «... Intre 1946 şi 1959 au fost recrutaţi şase agenţi 
cheie, cu ajutorul informaţiilor furnizate de controlor, Arthur: 
unul în Biroul Colonial din Hong Kong (numele de cod Charles), 
unul la Trezorerie (numele de cod Mason), unul la Baza Navală 
(John), unul la Banca Londrei şi a Chinei (Vincent), unul la 
Compania de Telefoane din Hong Kong (William) şi unul la 
Compania Struan (Frederick). In conformitate cu procedurile 
normale, numai controlorul cunoaşte adevărata identitate a 
celorlalţi. Au fost stabilite şapte case conspirative. Printre 
acestea se numără Sinclair Towers din Hong Kong Island şi 
Hotelul Nine Dragons din Kowloon. Omul de legătură al lui 
Sevrin la New York are numele de cod Giullio. El este foarte im- 
portant pentru noi datorită relaţiilor sale cu Mafia şi cu CIA.” 
Grant continua „Se bănuieşte că Giullio ar fi Vincenzo 
Banastasio, un gangster important, actualul don al familiei 
Sallapione. Suntem în curs de a verifica acest lucru prin sursele 
noastre din SUA. Nu ştim dacă agentul secret duşman din 
poliţie (despre care e vorba în detaliu într-un alt capitol) face 
parte din Sevrin, dar presupunem că da. După părerea noastră, 
China va fi nevoită să-şi dezvolte tot mai mult comerţul cu 
Occidentul pentru a contrabalansa hegemonia imperialistă 
sovietică şi a compensa vidul şi haosul create de retragerea 
bruscă în 1960 a finanţării şi tehnicienilor sovietice. Forţele 
armate chineze au mare nevoie să fie modernizate. Recoltele au 
fost proaste. Prin urmare, orice fel de materiale strategice şi 
tehnică de luptă vor găsi în China, pentru mulţi ani de acum 
înainte, o piaţă care abia le aşteaptă, precum şi alimentele, 
alimentele de bază. Se recomandă cumpărarea pe termen lung, 
la preţ forfetar, de orez din America. Am cinstea de a fi, sir, al 
dumneavoastră preaplecat slujitor, AMG, Londra, 15 august 
1963.” 

Avioane, tancuri, şuruburi şi piuliţe, rachete, motoare, 
camioane şi petrol şi cauciucuri şi electronice şi alimente, gândi 
Dunross, mintea lui avântându-se. O gamă nelimitată de 
produse cu care să faci comerţ, uşor de obţinut, uşor de trans- 
portat, şi nimic nu-i mai prielnic pentru comerţ decât un război. 

Dar acum China nu cumpără, indiferent de ce are nevoie, 
indiferent de ce spune Grant. Cine ar putea fi Arthur? Cine din 
Compania Struan? Isuse Hristoase! John Chen şi Tsu-yan şi 
arme de contrabandă, iar acum un agent KGB în companie. Cine 
să fie? Ce-ar fi... Se auzi o bătaie uşoară în uşă. 

— Intră, zise el, recunoscând modul de a bate al soţiei lui. 

— lan, e aproape opt, spuse Penelope, soţia lui. M-am gândit 
că n-ar fi rău să-ţi spun. Doar ştii cum eşti. 

— Da. 

— Cum a fost ziua de azi? E groaznic ce s-a-ntâmplat cu John 
Chen. Cred că ai citit ziarele? Vii jos? 

— Da. Puţină şampanie? 

— Mulţumesc. 

Îi turnă ei şi îşi umplu şi lui paharul. 

— Apropo, Penn, am invitat un tip pe care l-am cunoscut azi 
după masă, un fost pilot în RAF. Mi s-a părut un tip simpatic. 
Peter Marlowe. 

— Pilot de vânătoare? 

— Da. Însă pe avioane Hurricane, nu Spitfire. Ai o rochie 
nouă? 

— Da. 

— Arăţi bine. 

— Mulţumesc, dar mă simt atât de bătrână. Oricum, îţi 
mulţumesc. 

Se aşeză pe celălalt fotoliu, parfumul ei fiind la fel de delicat 
ca şi trăsăturile chipului. 

— Peter Marlowe ai spus? 

— Da. Bietul tip a fost prins în Java în '42. A fost prizonier de 
război trei ani şi jumătate. 

— Sărmanul. A fost doborât cu avionul? 

— Nu, japonezii au bombardat aerodromul înainte ca el să 
ajungă la avion. Poate că a avut noroc. Două avioane au fost 
distruse la sol şi ultimele două când abia decolaseră. Piloții au 
ars de vii. Se pare că cele patru Hurricane au fost ultimele din 
toată apărarea aeriană a Orientului îndepărtat. Ce dezastru a 
fost! 

— Ingrozitor. 

— Da. Slavă Domnului că noi am făcut războiul în Europa. 

Dunross o privi atent. 

— Spunea că a stat un an în Java, apoi japonezii l-au trimis 
într-un lagăr de muncă la Singapore. 

— La Changi? întrebă ea, cu glasul schimbat. 

— Da. 

— O! 

— A stat acolo doi ani jumătate. 

Changi în malaieză înseamnă „viţă agăţătoare”, şi acesta era 
numele închisorii din Singapore folosită de japonezi în al doilea 
război mondial drept unul dintre cumplitele lor lagăre pentru 
prizonieri de război. Ea stătu o clipă pe gânduri, apoi zâmbi 
puţin cam nervos. 

— L-a cunoscut pe Robin acolo? 

Robin Grey era fratele ei, singura ei rudă în viaţă. Părinţii îi 
fuseseră ucişi în cursul unui raid aerian asupra Londrei, în 
1943, chiar înainte de căsătoria ei cu Dunross. 

— Marlowe mi-a spus că da, parcă îşi aminteşte de el, dar 
era limpede că nu vrea să vorbească despre acele vremuri, aşa 
că am lăsat-o baltă. 

— [Îl înţeleg. I-ai spus că Robin e fratele meu? 

— Nu. 

— Când urmează să se întoarcă Robin aici? 

— Nu ştiu precis. Peste câteva zile. Azi după-masă, 
guvernatorul mi-a spus că delegaţia este acum la Pekin. 

O delegație parlamentară britanică pentru probleme 
comerciale, formată din reprezentanţi ai celor trei partide - 
Conservator, Liberal şi Laburist - fusese invitată să meargă de 
la Londra la Pekin pentru a discuta tot felul de chestiuni legate 
de comerţ. Delegaţia sosise la Hong Kong cu două săptămâni în 
urmă şi plecase imediat mai departe, la Canton, unde se ţineau 
toate tratativele comerciale. O astfel de invitaţie era lucru foarte 
rar, mai ales pentru, o delegaţie parlamentară, şi încă şi mai rar 
ca să fie invitată la Pekin. Robin Grey făcea parte din delegaţie, 
reprezentând Partidul Laburist. 

— Penn dragă, nu crezi că ar trebui să-l sărbătorim pe Robin, 
să dăm o recepţie pentru el? La urma urmelor, nu l-am văzut, de 
ani de zile, e prima dată că vine în Asia de când s-a terminat 
războiul. N-ar fi timpul să îngropi securea şi să faceţi pace? 

— El nu e invitat în casa mea. În nici una din casele mele. 

— N-ar fi timpul să te îndupleci puţin, să uiţi ce-a fost? 

— Nu, eu îl cunosc, tu nu. Robin are viaţa lui, iar noi o avem 
pe a noastră, aşa am convenit el şi cu mine cu ani în urmă. Nu, 
nu doresc deloc să-l mai văd vreodată. Este oribil, periculos, 
spurcat la gură şi insuportabil. 

Dunross izbucni în râs. 

— De acord cu tine că e antipatic şi detest politica pe care o 
face, dar el nu e decât unul dintr-o jumătate de duzină de 
parlamentari. Delegaţia asta e importantă, ar trebui să le fac o 
primire, Penn. $ 

— Dar te rog, lan. Insă aş prefera să n-o faci aici, ori dacă 
nu, să-mi spui din timp pentru ca să anunţ că nu mi-e bine, şi 
nici copiilor. E o problemă de cinste a obrazului, şi cu asta 
basta. Penelope scutură din cap, vrând să alunge aceste gân- 
duri. Dumnezeule! Hai să nu-l lăsăm să ne strice seara asta! Ce 
face acest Marlowe la Hong Kong? 

— E scriitor, zicea că vrea să scrie o carte despre Hong 
Kong. Acum trăieşte în America. Vine şi soţia lui. A, apropo, i-am 
invitat şi pe americani, pe Linc Bartlett şi Casey Tcholok. 

— Oh! Penelope Dunross râse. Oricum, patru sau patruzeci 
în plus, ce contează? Eu tot nu-i cunosc pe cei mai mulţi dintre 
ei, iar Claudia a organizat totul cu eficienţa ei obişnuită, ridică 
dintr-o sprânceană. Deci un traficant de arme printre pirați! 
Nici că se putea ceva mai nimerit. 

— Chiar e traficant? 

— Toată lumea aşa zice. Ai văzut ce scrie în numărul de azi 
după-masă în Mirror, lan? Ah Tat este convinsă că americanul e 
joss rău. A informat tot personalul, pe copii şi pe mine, aşa că e 
ca şi oficial Ah Tat i-a spus lui Adryon că astrologul ei a insistat 
ca ea să-ţi spună să te fereşti de o influenţă nefastă dintre 
Răsărit. Ah Tat e convinsă că e vorba de americani. Nu te-a 
lămurit încă? 

— Încă nu. 

— Doamne, ce-aş mai vrea să pot sporovăi în cantoneză ca 
tine şi copiii. l-aş spune eu scorpiei ăleia bătrâne să-şi ţină 
pentru ea superstiţiile şi părerile. Ea e o influenţă nefastă. 

— Şi-ar da şi viaţa pentru copii. 

— Ştiu că e gan sun a ta, că ea te-a crescut şi că e convinsă 
că ea e un dar ceresc pentru clanul Dunross. Dar în ce mă 
priveşte, e o zgripţuroaică bătrână, cârcotaşă şi dezgustătoare 
şi nu pot s-o sufăr. Penelope zâmbi dulce: Aud că americanca 
este foarte drăguță. A 

— Atrăgătoare, nu drăguță. li cam face zile fripte lui Andrew. 

— Îmi închipui. O doamnă să discute afaceri! Unde o să 
ajungă lumea asta? Se pricepe? 

— E prea devreme ca să-mi dau seama. Dar e foarte isteaţă. 
E... N-o să fie uşor cu ea. 

— Ai văzut-o pe Adryon în seara asta? 

— Nu. Ce s-a întâmplat? întrebă el, recunoscând imediat 
tonul. 

— Iar a scotocit prin garderoba mea. Jumătate din ciorapii 
mei cei mai buni au dispărut, restul sunt împrăştiaţi, toate 
şalurile mele sunt răvăşite, bluza mea cea nouă lipseşte, iar 
cordonul cel nou nu mai există. Mi-a şterpelit până şi cel mai 
bun Hermes... copila asta e de groază! 

— La nouăsprezece ani nu mai e chiar copil, zise el obosit. 

— E de groază! I-am spus de atâtea ori! 

— O să stau iarăşi de vorbă cu ea. 

— Tot nu foloseşte la nimic. 

— Ştiu. 

Râseră amândoi. 

— E aşa un drac împieliţat! 

— Poftim! Dunross îi întinse soţiei sale o cutiuţă plată. 
Pentru douăzeci de ani fericiţi! 

— Oh, îţi mulţumesc, lan. Cadoul tău e joss. O să... 

Se opri şi deschise cutia. Conţinea o brățară din jad sculptat, 
jadul, fiind prins într-un filigran de argint, foarte delicată, foarte 
veche, o piesă de colecţionar. 

— Vai, ce frumoasă e, îţi mulţumesc, Ian, şi-o puse pe mână 
peste lănţişorul subţire de aur pe care-l purta, iar el nu putu citi 
în glasul ei nici plăcere adevărată, nici dezamăgire. E foarte 
frumoasă, spuse ea aplecându-se şi sărutându-l uşor pe obraz. 
Mulţumesc, dragul meu. De unde ai luat-o? Din Taiwan? 

— Nu. De aici, de pe Cat Street. La magazinul lui Wong Chun 
Kit, care... 

Uşa se deschise brusc şi o fată dădu buzna ca o vijelie. Era 
înaltă şi zveltă, blondă. Spuse dintr-o suflare: 

— Sper că e în regulă că mi-am invitat un prieten în seara 
asta. Tocmai am primit telefon că vine, dar că o să întârzie 
puţin, dar m-am gândit că e în regulă. E un tip bine, mişto. 

— Pentru numele lui Dumnezeu, Adryon, zise Dunross calm, 
de câte ori trebuie să te rog să baţi la uşă înainte de a da buzna 
aici? Şi fii bună şi vorbeşte englezeşte. Ce naiba înseamnă 
mişto? 

— Grozav, nemaipomenit, mişto. lartă-mă, tată, dar zău că 
eşti cam rămas în urmă, fiindcă bine şi mişto sunt termeni la 

modă până şi în Hong Kong. Pe curând, trebuie să fug, după 
petrecere ies în oraş... o să întârzii, aşa că... 

— Stai puţin. 

— Asta-i bluza mea, bluza mea cea nouă, izbucni Penelope. 
Adryon, scoate-o imediat! 'Ţi-am spus de o mie de ori să nu-ți 
mai vâri nasul în garderoba mea. 

— Hai, mamă, răspunse Adryon la fel de prompt, ţie nu-ți 
trebuie, nu pot să o împrumut pentru seara asta? Tonul ei se 
schimbă. Te rog? Te rog frumos? Tată, convinge-o tu, trecu la o 
cantoneză perfectă de amah: Preacinstite tată... te rog ajut-o pe 
fiica ta Numărul Unu să realizeze irealizabilul, căci altfel o să 
plâng, plâng oh ko..., apoi iarăşi pe englezeşte, fără nici o 
pauză: Mamă, ţie nu-ţi trebuie, şi o să am grijă de ea, zău. Te 
rog! 

— Nu. 

— Haide, te rog frumos. O să am grijă de ea, promit. 

— Nu. 

— Mamă! 

— Bine, dacă pro... 

— Îţi mulțumesc! 

Fata zâmbi fericită, făcu stânga-mprejur şi ieşi ca o vijelie, 
uşa trântindu-se în urma ei. 

— Fir-ar să fie! spuse Dunross nemulţumit. De ce naiba toate 
uşile par să se trântească în urma ei? 

— Acum cel puţin nu a făcu-o intenţionat, oftă Penelope. Nu 
cred că aş mai putea rezista încă o dată la un asemenea asediu. 

— Nici eu. Mulţumesc lui Dumnezeu că Glenna e rezonabilă. 

— E numai o chestiune de timp, lan. Şi ea, ca şi Adryon, 
seamănă cu taică-su. 

— Ei da! Eu nu am o fire insuportabilă, zise el înţepat. Şi 
dacă tot veni vorba, sper că Adryon şi-a găsit un amic mai 
simpatic decât cretinii obişnuiţi! Pe cine aduce? 

— Nu ştiu, lan. Şi eu tot acum am aflat. i 

— Întotdeauna amicii ei sunt înfiorători! În materie de 
bărbaţi are nişte gusturi de groază... Il ţii minte pe tipul ăla cu 
căpăţână de bostan şi braţe de maimuţă, de care era 
„îndrăgostită nebuneşte”? Dumnezeule mare, nu avea decât 
cincisprezece ani... 

— Avea aproape şaisprezece ani. 

— Cum îl chema? A, da, Byron. Auzi, Byron! 

— Zău n-ar fi trebuit să ameninţi că-l faci fărâme, lan. Era 
doar dragoste de copil. 

— Ba era dragoste de gorilă, la naiba, spuse Dunross şi mai 
acru. Tipul era o gorilă nemernică... Il ţii minte pe cel dinaintea 
nemernicului de Byron? Ticălosul ăla bun de dus la psihiatrie, 
cum îl chema? 

— Victor. Da, Victor Hopper. El a fost cel care... da, îmi 
amintesc, el a fost cel care m-a întrebat dacă poate să se culce 
cu Adryon. 

— Ce-a făcut?! 

— Da, Penelope îi adresă un zâmbet nevinovat. Nu ţi-am spus 
atunci, m-am gândit că e mai bine să nu-ţi spun. 

— Ce-a făcut? 

— Nu te enerva aşa, lan. Asta a fost mai bine de patru ani. I- 
am spus că nu, deocamdată nu, Adryon are abia paisprezece ani, 
dar nu va fi nici o problemă când va împlini douăzeci şi unu. Şi 
cu ăsta a terminat repede. 

— Dumnezeule mare! Te-a întrebat pe tine dacă poa... 

— Cel puţin m-a întrebat, lan! E mare lucru. Toate astea sunt 
ceva banal, se ridică şi-i umplu paharul, apoi îşi mai turnă şi ei 
puţină şampanie. Nu mai ai decât vreo zece ani de purgatoriu, 
după aia o să vină nepoţii. La mulţi ani şi tot ce-ţi doreşti! râse, 
ciocni cu el, apoi bău o înghiţitură şi-i zâmbi. 

— Ai dreptate şi de data asta, spuse el şi îi zâmbi la rândul 
său, plăcând-o foarte mult. 

Am fost norocos, îşi zise el. Da, am fost blagoslovit în acea 
primă zi. Era o dimineaţă caldă şi însorită de august, în 1940, în 
timpul Bătăliei pentru Anglia, la baza RAF de la Biggin Hill unde 
se găsea el, iar ea făcea parte din WAAF şi abia fusese numită 
acolo. Pentru el era a opta zi de război, a treia misiune şi primul 
avion doborât. Spitfire-ul lui era ciuruit de gloanţe, din aripi 
lipseau bucăţi, coada era ca şi tatuată. După toate regulile joss- 
ul lui, ar fi trebuit să fie mort, dar nu era. In schimb 
Messerschmitt-ul nu mai exista, pilotul lui era mort. lar el 
ajunsese înapoi acasă, teafăr, ametit de victorie, de teamă, de 
ruşine şi de uşurare că el se întorsese, în vreme ce tânărul pe 
care-l zărise în cealaltă carlingă, inamicul, arsese urlând în timp 
ce se prăbuşea. 

— Bună ziua, sir, îi spusese Penelope Grey. Bun venit acasă, 
domnule. Beţi asta. 

I-a dat o ceaşcă de ceai fierbinte şi dulce şi nu a mai scos o 
vorbă, deşi ar fi trebuit să înceapă imediat să-i pună întrebări, 
căci lucra la Informaţii. Nu i-a spus nimic, doar i-a zâmbit şi l-a 
lăsat să se întoarcă din cerurile pline de moarte la lumea celor 
vii. El nu i-a mulţumit, şi-a băut ceaiul, care i s-a părut cel mai 
bun pe care-l băuse vreodată. 

— Am doborât un Messerschmitt, spusese el când a putut în 
sfârşit să vorbească, glasul tremurându-i, la fel ca şi genunchi, 
nu-şi amintea când şi-a desfăcut hamurile, când a ieşit din 
carlingă şi când s-a urcat în camion împreună cu ceilalţi 
supraviețuitori. Era un M. 109. 

— Da, sir. Maiorul Miller a confirmat deja victoria şi vă roagă 
să vă pregătiţi să plecaţi din nou, din clipă în clipă. De data asta 
o să luaţi avionul Poppa Mike Kilo. Mulţumesc că l-aţi doborât, 
sir, asta înseamnă unul mai puţin din diavolii aceia... ce n-aş 
vrea să pot să merg cu toţi piloţii să vă ajut să-i ucideţi pe 
monştrii ăia... 

Dar nu erau monştri, gândise el, cel puţin primul pilot şi 
primul avion pe care îi ciuruise el nu erau - doar un tânăr 
asemeni lui, poate chiar de aceeaşi vârstă, care arsese urlând, 
murise urlând, o frunză căzătoare în flăcări, iar în după-amiaza 
asta, ori mâine, ori în curând, va fi rândul lui. Ei sunt prea mulţi, 
duşmanii, iar noi prea puţini. 

— Tommy s-a întors, Tom Lane? 

— Nu, domnule, îmi pare rău. El... maiorul spunea că domnul 
căpitan Lane a fost atacat deasupra Deverului. 

— Mă îngrozeşte gândul de a arde, de a mă prăbuşi arzând, 
spusese el. 

— Oh, nu, dumneavoastră nu vi se va întâmpla asta. Nu o să 
vă doboare. Ştiu eu. Nu, dumneavoastră nu vi se va întâmpla 
asta. Pe dumneavoastră nu vă vor dobori niciodată, niciodată, 
spusese ea, şi avea ochi de un albastru pal, părul blond şi pielea 
trandafirie, nici optsprezece ani împliniţi, dar puternică, foarte 
puternică şi foarte convinsă. 

El a crezut-o, încrederea ei l-a ajutat să înfrunte încă patru 
luni de misiuni, uneori câte cinci pe zi, să doboare şi alţi 
duşmani. Şi cu toate că mai târziu convingerea ei s-a dovedit 
neîntemeiată şi el a fost doborât, a rămas totuşi în viaţă şi nu a 
ars decât puţin. Apoi, când a ieşit din spital, nemaiavând voie să 
zboare niciodată, s-au căsătorit. 

— Nu mi se pare că au trecut douăzeci de ani, zise el, 
abţinându-se să arate cât e de fericit. 

— Plus doi înainte, răspunse ea pe acelaşi ton. 

— Plus doi... 

Se deschise uşa. Penelope oftă văzând-o pe Ah Tat că intră în 
încăpere, turuind o vorbă englezeşte şi treizeci în cantoneză. 

— Ayeeyabh, fiule, tu încă nu eşti gata, preacinstiţii oaspeţi 
trebuie să sosească dintr-o clipă-n alta şi încă nici nu ţi-ai legat 
cravata, iar acel străin făr' de mamă din North Kwantung adus 
degeaba în casa noastră ca să gătească în seara asta... acel 
fecior puturos de târfă de un dolar din North Kwantung de unde 
ne vin cei mai buni hoţi şi cele mai proaste curve, care se crede 
bucătar... ha! Acest individ cu slugoii lui străini la fel de vrednici 
de dispreţ ne spurcă bucătăria şi ne alungă liniştea. Oh ko, 
spuse mai departe bătrânica cea sfrijită, fără să-şi tragă sufletul, 
în vreme ce degetele ei ca nişte gheare se întinseră automat şi îi 
înnodară cu îndemânare cravata - şi asta nu e tot! Fiica 
Numărul Doi pur şi simplu nu vrea să îmbrace rochia pe care 
Preacinstita Primă Soţie a ales-o pentru ea, iar furia ei se aude 
până în Java! Eii, familia asta! Poftim, fiule - scoase din 
buzunar un plic şi i-l întinse lui Dunross - ăsta e încă un mesaj 
barbar de felicitări pentru această fericită ocazie, pe care săr- 
mana ta mamă bătrână a trebuit să-l aducă ea sus pe sărmanele 
ei picioare bătrâne fiindcă ceilalţi servitori care nu-s buni de 
nimic sunt nişte leneşi... 

Făcu o pauză ca să-şi tragă o clipă sufletul. 

— Mulţumesc, mamă, spuse el politicos. 

— Pe vremea Preacinstitului tău tată, servitorii munceau şi 
ştiau ce-au de făcut, iar bătrâna ta mamă nu trebuia să suporte 
în Casa noastră Mare străini murdari! porni spre uşă continuând 
să bombăne blesteme la adresa bucătarului. Să nu întârzii, fiule, 
căci... Închisese uşa, dar vorbea mai departe. 

— Ce a apucat-o şi pe ea? întrebă Penelope obosită. 

— Bombăne din Cauza bucătarului şi a furnizorilor, nu-i plac 
străinii... o ştii cum e. 

Deschise plicul, în care se afla un telex împăturit. 

— Ce zicea de Glenna? întrebă soţia lui, care, deşi nu 
pricepea aproape nici o boabă de cantoneză, recunoscuse 
cuvintele yee-chat. A doua Fiică. 

— Doar că a făcut o criză din cauza rochiei pe care i-ai ales-o 
tu. 

— Ce nu-i place la ea? 

— Ah Tat n-a spus. Ascultă, Penn, poate că Glenna ar trebui 
să se ducă pur şi simplu la culcare. E trecut de ora ei de somn 
Si 

— Lunaticule! Nici o şansă, nici la sfîntu' aşteaptă. Nici 
măcar Struan Cotoroanţă n-ar putea-o împiedica pe Glenna să 
participe la prima ei petrecere de oameni mari, cum îi zice ea! 
Şi ai fost de acord, Ian, tu ai fost de acord, nu eu! 

— Da, dar nu... 7 

— Nu. E destul de mare. In fond, are treisprezece ani şi 
merge pe treizeci. Penelope îşi termină calm şampania. Dar nu- 
ti fă griji, mă ocup eu de tânăra domnişoară. 

Se ridică şi abia atunci îi văzu faţa. Se uita cu ochii mari la 
telex. 

— Ce s-a întâmplat? 

— Unul dintre oamenii noştri a fost ucis. La Londra. Grant. 
Alan Medford Grant. 

— Oh, eu nu-l cunosc, nu-i aşa? 

— Cred că l-ai întâlnit o dată în Ayrshire. Era un tip 
mărunţel, ca un spiriduş. A fost la una din petrecerile noastre la 
Castelul Avisyard, când am fost ultima dată în vacanţă. 

Ea încruntă din sprâncene. 

— Nu ţin minte. 

Luă telexul pe care el i-l întinsese. Scria „Cu regret vă 
informez că A.M. Grant a fost ucis într-un accident de 
motocicletă azi dimineaţă. Urmează detalii, când le voi avea. Imi 
pare rău. Salutări, Kiernan”. 

— Cine e Kiernan? 

— Asistentul lui. 

— Al lui Grant? Era un prieten? 

— Intr-un fel. 

— E important pentru tine? 

— Da. 

— O, îmi pare rău. 

Dunross se forţă să ridice din umeri şi să-şi păstreze vocea 
egală. Dar în sinea lui înjura de mama focului. 

— Aşa e viaţa. Joss. 

Ea ar fi vrut să-i împărtăşească durerea, dându-şi imediat 
seama cât de profund şocat fusese. Ştia că este extrem de 
tulburat şi că încearcă să ascundă acest lucru. Ar fi vrut să-l 
întrebe chiar acum cine era acest om, ce era cu el. Dar nu spuse 

nimic. Asta este rolul meu, îşi reaminti ea. Să nu pun întrebări, 
să fiu calmă, şi să fiu acolo, să repar lucrurile, dar numai când 
sunt lăsată s-o fac. 

— Vii jos? 

— Într-un minut. 

— Să nu întârzii, lan. 

— Bine. 

— Şi încă o dată mulţumesc pentru brățară, spuse ea, căci îi 
plăcuse într-adevăr foarte mult. 

— N-ai pentru ce, răspunse Dunross, dar ea îşi dădea seama 
că nici nu o auzise. 

Era deja la telefon, cerând o convorbire internaţională. Ea 
ieşi şi închise încet uşa, apoi rămase în lungul coridor ce ducea 
spre aripile de est şi de vest, iar inima îi bătea cu putere. 
Blestemate fie toate telexurile şi toate telefoanele, blestemată 
fie Compania Struan, blestemat fie Hong Kongul, blestemate fie 
toate petrecerile şi toţi linge-blide. Ce n-aş da să putem pleca 
pentru totdeauna, să uităm Hong Kongul, să uităm de muncă şi 
de Nobila Casă şi, de afaceri importante, de zona Pacificului şi 
de bursă şi de toate bles... 

— Mamăăă! 

Auzi strigătul ascuţit al Glennei răzbătând tocmai din camera 
ei, care se afla în colţul îndepărtat al aripii de est, şi imediat 
toate simţurile ei se concentrară. In glasul Glennei se putea citi 
o turbare frustrată, dar nici o primejdie, aşa încât nu se zori, 
răspunse doar: 

— Vin. Ce s-a întâmplat, Glenna? 

— Unde eeeşti? 

— Vin, scumpo, strigă ea, cu gândul acum la lucrurile 
importante. 

Glennei îi va sta bine în rochia aia, îşi spuse ea. Da, ştiu ce o 
să fac. O să-i împrumut şiragul meu mic de perle. O să arate 
perfect. Fericită că îi venise această idee, zori pasul. 


De cealaltă parte a portului, în Kowloon, sergentul Tang-po, 
din CID, urcă scara şubredă şi pătrunse în încăperea unde îl 
aşteptau deja cei ce formau nucleul triadei sale secrete. 

— Să vă băgaţi bine asta în ţeasta pe care unii dintre voi o 
purtaţi între urechi: Dragonii vor ca Chen al Nobilei Case să fie 
găsit, iar Vârcolacii ăştia sifilitici, mâncători de gunoaie să fie 
prinşi atât de repede încât şi zeii să rămână uimiţi! 

— Da, stăpâne, răspunseră în cor subalternii, şocaţi de tonul 
lui. 

Se găseau în casa conspirativă a lui Tang-po, un apartament 
mic şi prăpădit de trei camere, cu o uşă dărăpănată, situat la 
etajul cinci al unui bloc la fel de dărăpănat, deasupra unor 
prăvălii foarte modeste, pe o alee ce se afla la numai trei străzi 
distanţă de sediul lor de poliţie din districtul Tsim Sha Tsui, 
sediu care dădea spre port şi spre Piscul de la extremitatea 
Peninsulei Kowloon. Erau nouă oameni: un sergent, doi caporali, 
iar restul agenţi, toţi detectivi în civil ai CID-ului, toţi cantonezi, 
toţi aleşi pe sprânceană şi legaţi prin jurământ de sânge să fie 
loiali şi să păstreze taina. Ei formau tong-ul, sau Confreria se- 
cretă a lui Tang-po, care proteja toate jocurile de noroc de pe 
străzile din districtul Tsim Sha Tsui. 

— Căutaţi peste tot, vorbiţi cu toată lumea. Avem trei zile, le 
spuse Tang-po. 

Era un bărbat solid, de cincizeci şi cinci de ani, ca părul uşor 
încărunţit şi sprâncene groase, dar gradul lui era cel mai înalt la 
care putea ajunge, fără a fi ofiţer. 

— Acesta e ordinul meu, al tuturor fraţilor mei Dragoni, şi al 
înaltului Dragon însuşi. Pe lângă asta, adăugă el ursuz, Marele 
Munte de Bălegar a promis că ne degradează şi ne trimite la 
graniţă sau în alte părţi, pe toţi, dacă nu reuşim, iar asta e 
prima dată că ne ameninţă astfel. Să urineze toţi zeii de la cea 
mai mare înălţime pe diavolii străini, mai ales pe scârnavii cei 
făr' de mamă care nu vor să accepta banii ce li se cuvin şi să se 
poarte ca nişte persoane civilizate! 

— Amin! zise sergentul Lee cu multă ardoare, fiindcă fusese 
cândva catolic, în tinereţe mersese la o şcoală catolică. 

— Marele Muntele de Bălegar mi-a spus-o clar în după- 
amiaza asta: ori o scoatem la capăt, ori la graniţă cu noi, unde 
nu e nici o tigvă în care să te pişi şi nici un mijloc să storci un 
ban cale de douăzeci de mile. Ayeeyah, să ne ferească zeii să 
dăm greş! 

— Aşa e, răspunse caporalul Hi în numele tuturor, notând 
ceva în caiet, un tip cu trăsături ascuţite, care urma şcoala 
serală ca să devină contabil, şi el era cel care ţinea registrele 
Confreriei şi procesele verbale ale întrunirilor lor. 

— Frate Mai Mare, începu sergentul Lee politicos, s-a stabilit 
o recompensă pe care să o putem oferi informatorilor noştri? 
Există un minim sau un maxim? 

— Da, le spuse Tang-po, adăugând cu grijă: Înaltul Dragon a 
zis o sută de mii de dolari Hong Kong dacă în trei zile... 

Se lăsă o tăcere bruscă la auzul sumei imense. 

— ... jumătate pentru găsirea lui Chen al Nobilei Case, 
jumătate pentru găsirea răpitorilor. Şi un premiu de zece mii 
pentru fratele al cărui informator ne dă una sau alta, şi o 
avansare. 

— Zece mii pentru Chen şi alte zece mii pentru răpitori? 
întrebă caporalul. O, zeilor, faceţi să câştig eu premiul, se rugă 
el, asemeni tuturor celorlalţi. Aşa e, Frate Mai Mare? 

— Dew neh loh moh asta-i ce am spus, replică Tang-po 
arţăgos, trăgând din ţigară. Ce, ţi-s urechile umplute cu puroi? 

— Oh, nu, iertaţi-mă Preacinstite Sir. Vă rog să mă scuzati. 

Toţi erau cu gândul la premiu. Sergentul Lee îşi spunea: eiii, 
zece mii şi o avansare dacă în trei zile!... Ah, dacă în trei zile... 
tocmai la timp pentru ziua curselor... O, voi zei, mari şi mici, 
binecuvântaţi-mă de data asta şi pe urmă încă o dată sâmbătă, 
la pariul dublu. Tango-po se uită pe însemnările lui. 

— Acum să trecem la alte treburi. Datorită cooperării lui 
Chang Valet de Zi şi a Preacinstitului Song, Confreria poate 
folosi zilnic duşurile lor de la V and A între opt şi nouă 
dimineaţa, în loc de între şapte şi opt ca până acum. Soţiile şi 
concubinele, cu rândul. Caporal Ho, stabileşti ordinea. 

— Hei, Preacinstite Stăpân, aţi auzit de Floci Aurii? strigă 
unul dintre detectivii cei tineri. 

— Ce? 

Tânărul povesti ceea ce îi spusese Chang Valet de Zi în 
dimineaţa respectivă, când se dusese la bucătăria hotelului să ia 
micul dejun. Izbucniră cu toţii în hohote de râs. 

— Ayeeyah, închipuieşte-ţi una ca asta! Precum aurul, heya? 

— Aţi avut vreodată în pat o diavoliţă străină, Preacinstite 
stăpân? 

— Nu, niciodată. Ayeeyah, numai gândul ăsta... pfui! 

— Eu aş vrea, zise Lee râzând. Măcar să văd ce şi cum! 

Pufniră şi ceilalţi în râs şi unul zise tare: 

— O Poartă de Jad e o poartă de Jad, dar se zice că unele 
diavoliţe străine ar avea-o piezişă! 

— Eu am auzit că-s tăiate invers! 

— Preacinstite Sir, mai era ceva spuse tânărul detectiv după 
ce râsetele se stinseră. Chang de Zi mi-a spus să vă zic că Floci 
Aurii are un emiţător receptor miniaturizat, cum el n-a mai 

văzut niciodată, mai bun decât tot ce avem noi, chiar şi cei din 
Serviciul Special. Il poartă tot timpul la ea. 

Tang-po făcu ochii mari. 

— Asta-i ciudat. Ce-ar putea să facă o femeie de diavol străin 
cu aşa ceva? 

Lee spuse: 

— Să aibă legătură cu armele? 

— Nu ştiu, Frate Mai Mic. Femei cu emiţător-receptor? 
Interesant. Nu era în bagajele ei când le-au verificat oamenii 
noştri aseară, deci probabil că-l avea în geantă. Bine, foarte 
bine. Caporal Ho, după întrunirea noastră să laşi un dar pentru 
Chang de Zi, vreo două roșii (o bancnotă roşie însemna o sută 
de dolari Hong Kong). Tare aş vrea să ştiu pentru cine erau 
armele alea, adăugă el gânditor. Aveţi grijă ca toţi informatorii 
noştri să afle că mă interesează şi treaba asta. 

— Chen al Nobilei Case are vreo legătură cu armele şi cu 
aceşti doi diavoli străini? întrebă Lee. 

— Cred că da, Frate Mai Mic. Aşa cred. Da. Altă ciudăţenie: 
să trimiţi o ureche, nu-i civilizat, nu atât de curând. Nu e deloc 
civilizat. 

— A, deci credeţi că Vârcolacii sunt diavoli străini? Ori 
scârnavi de corcituri? Ori portughezi? 

— Nu ştiu, spuse Tang-po nemulţumit. Dar toate astea se 
petrec în districtul nostru, deci e o chestiune de cinste a 
obrazului nostru, pentru noi toţi. Marele Muntele de Bălegar 
este foarte supărat. Şi cinstea obrazului lui e în joc. 

— Fiii, zise Lee, scârbavnicul ăla are o fire foarte păcătoasă. 

— Da. Poate că informaţia despre emiţător o să-l mai 
potolească. Cred că o să le cer tuturor Fraţilor mei să-i pună sub 
supraveghere pe Floci Aurii şi pe prietenul ei traficant de arme. 
Nu se ştie niciodată. Bun, mai era ceva... Tang-po se uită din 
nou pe însemnările sale. Da, de ce a scăzut contribuţia noastră 
de la clubul de noapte Happy Hostess cu treizeci la sută? 

— Tocmai a fost preluat de un alt proprietar, Preacinstite Sir, 
răspunse sergentul Lee în al cărui sector se afla salonul de dans. 
Pok Chiorul l-a vândut unui curvar shanghaiez pe nume Wang, 
Fericitul Wang. Fericitul Wang zice că Unsoarea Parfumată e 
prea mare, că afacerile merg prost, foarte prost. 

— Dew neh lok moh pe toţi shanghaiezii. Aşa e? 

— Merg ceva mai prost, dar nu cu mult. 

— Are dreptate, Preacinstite Sir, spuse caporalul Ho. M-am 
dus acolo la miezul nopţii să încasez de la curvar avansul pentru 
săptămâna asta, iar împuţiciunea de local era cam pe jumătate 
plin. 

— Erau ceva diavoli da străini? 

— Doi sau trei, Preacinstite Stăpân. Nici unul important. 

— Transmite-i Cinstitului Fericitul Wang un mesaj din partea 
mea: are trei săptămâni să-şi redreseze afacerile. Pe urmă mai 
vedem. Caporale Ho, spune-le câtorva dintre fetele de la Great 
New Oriental ca timp de vreo lună să recomande Happy 
Hostess, ele au mulţi clienţi printre diavolii de străini... iar lui 
Wang spune-i că poimâine soseşte un portavion nuclear, 
Corregidor, pentru „R and R”... (folosi inițialele englezeşti, toată 
lumea cunoscând de „rest and recreation” - odihnă şi recreere - 
de pe vremea războiului din Coreea.) Îl voi întreba pe Fratele 
Dragon din Wanchai şi din zona docurilor dacă Fericitul Wang 
poate să trimită câteva cărţi de vizită acolo. O mie şi ceva de 
barbari din Ţara de Aur ar putea să fie de folos. Stau aici opt 
zile. 

— Preacinstite Sir, voi face asta chiar diseară, promise 
caporalul Ho. 

— Prietenul meu din poliţia maritimă mi-a spus că ne vor 
vizita în curând o mulţime de nave de război. E în curs de 
mărire a Şaptea Flotă americană, Tang-po se încruntă. Va fi 
dublată, din câte spune el. De pe continent se aude că soldaţii 
americani vor intra în Vietnam în număr mare. Au deja o linie 
aeriană într-acolo, sau cel puţin - adăugă el - triada lor, CIA, 
are. 

— Fiii, asta-i bine pentru afacerile noastre! Va trebui să le 
reparăm navele şi să le distrăm oamenii. E bine! foarte bine 
pentru noi. 

— Da. Foarte bine. Dar o mare prostie din partea lor. 
Cinstitul Chou En Lai i-a prevenit, în mod politicos, de luni de 
zile, că China nu-i vrea acolo. De ce nu vor să-l asculte? 
Vietnamul reprezintă propria noastră sferă exterioară barbară! 
E o prostie să alegi tocmai jungla aia infectă şi pe barbarii ăia 
detestabili ca să te baţi cu ei. Din moment ce China nu a izbutit, 
în secole, să-i supună pe acei barbari din afară, cum o să 
reuşească ei? Tang-po râse şi îşi aprinse-o altă ţigară. Unde a 
plecat bătrânul Pok Chiorul? 

— Bătrânului vulpoi i-a sosit viza permanentă şi s-a urcat în 
primul avion spre San Francisco. El, soţia lui şi cei opt copii. 

Tang-po se întoarse către contabil. 

— Ne datora vreun ban? 

— Nu, Preacinstite Sir. Plătise totul la zi, a avut grijă de asta 
sergentul Lee. 

— Cât l-a costat pe curvarul ăla bătrân ca să obţină viza? 

— Plecarea lui a fost uşurată de un dar de trei mii de dolari 
Hong Kong daţi caporalului Sek Pun So de la Emigrare, la 
recomandarea noastră. Nouă ni s-a dat procentul cuvenit. L-am 
ajutat de asemenea să găsească un negustor de diamante ca să- 
şi convertească averea în cele mai bune pietre ce se găsesc, se 
uită în registru: Comisionul nostru de doi la sută s-a ridicat la 
opt mii nouă sute şaizeci de dolari Hong Kong. 

— Drăguţu' de Chiorul! zise Tang-po, bucuros pentru el. S-a 
descurcat bine. Ce slujbă ă acceptat ca să capete viza? 

— Ca bucătar într-un restaurant din Chinatown, numit Good 
Eating Place, răspunse sergentul Lee. Oh ko, eu am gustat 
mâncarea din casa bătrânului Chiorul şi era toarte proastă. 

— O să angajeze pe altcineva să muncească acolo în local lui, 
iar el se va apuca de afaceri imobiliare, jocuri de noroc sau un 
bar de noapte, zise careva. Fiii, ce joss! 

— Dar cât l-a costat viza americană? 

— Ei, cheia de aur ce deschide poarta Paradisului! oftă Ho. 
Am auzit că a plătit cinci mii de dolari americani ca să treacă în 
capul listei. 

— Ayeeyah, asta e mai mult decât de obicei! De ce? 

— Se pare că i s-a promis şi un paşaport american, de îndată 
ce vor trece cei cinci ani, fără să i se facă dificultăţi în legătură 
cu engleza lui. După cum ştiţi, bătrânul Chiorul nu vorbeşte 
englezeşte... 

— Mozoliţii ăia din Ţara de Aur... storc bani, dar nu sunt 
organizaţi. N-au stil, n-au stil deloc, zise Tang-po dispreţuitor. 
Câte o viză ici şi colo, când toată lumea de aici ştie că poţi să 
cumperi una dacă ştii când şi cum să te adresezi. Atunci de ce n- 
o fac ca lumea, în mod civilizat? Douăzeci de vize pe săptămână, 
chiar patruzeci. Diavolii ăştia de străini sunt nebuni cu toţii! 

— Dew neh loh moh, dar ştiţi că aveţi dreptate! spuse 
sergentul Lee, ameţit la gândul banilor pe care i-ar fi putut 
scoate dacă ar fi fost viceconsul la Consulatul american din 
Hong Kong, la Secţia Vize. Fiii! 

— Dacă am avea o persoană binecrescută în postul ăsta, am 
ajunge în curând mandarini şi am conduce San Francisco! zise 
Tang-po şi izbucniră cu toţii în râs, apoi adăugi scârbit: Măcar 
dacă ar avea un bărbat acolo, nu unul căruia îi place un Lujer 
Fierbinte în Făgaşul Rău Mirositor sau al lui într-al altuia! 

Hohotele de râs se înteţiră. 

— Hei, strigă unul dintre ei, aţi auzit că partenerul lui e 
tânărul diavol străin Burdihan-de-Porc-Băgăreţ de la Lucrări 
Publice, îl ştiţi, cel care vinde permise de construcţie unde nu 
trebuie! 

— Asta e o treabă veche, Chan, foarte veche. Amândoi au 
luat-o acum pe căi mai puţin înțelepte. Ultimul zvon e că 
viceconsulul nostru se ţine cu un tânăr... Tang-po adăugă 
delicat: Fiul unui cunoscut contabil, care este şi un cunoscut 
comunist. 

— Fiii, asta nu-i bine, spuse sergentul Lee, dându-şi imediat 
seama cine era omul. 

— Nu, fu de acord Tang-po. Mai ales că am auzit ieri că 
tânărul are un apartament secret după colţ. În districtul meu! 
Iar în districtul meu sunt cele mai puţina crime. 

— Aşa e, răspunseră toţi mândri. 

— Ar trebui poate să-i spunem o vorbă, Frate Mai Mare? 
întrebă Lee. 

— Nu, puneţi-l doar sub supraveghere specială. Vreau să ştiu 
totul despre aştia doi. Totul. Chiar şi dacă râgâie. Tang-po 
suspină, îi dădu sergentului Lee adresa, apoi împărţi sarcinile. 
Dacă tot sunteţi toţi aici, am hotărât să devansez cu o zi ziua de 
plată. 

Deschise geanta mare ce conţinea bancnote. Fiecare om 
primi echivalentul salariului său de poliţist plus cheltuieli 
autorizate. Un salariu de 300 dolari Hong Kong, fără bani 
pentru cheltuieli, nu era suficient pentru un agent să hrănească 
o familie oricât de mică şi să aibă un apartament mic, nici măcar 
un apartament de două camere cu o chiuvetă şi fără baie, şi să 
trimită un copil la şcoală; ori suficient ca să poată trimite ceva 
bănuţi acasă, în satul din Kwantung, pentru tata, mama, bunicii 
şi unchii nevoiaşi, care, cu mulţi ani în urmă, în multe cazuri, îşi 
dăduseră economiile lor de o viaţă ca el să poată lua calea Hong 
Kongului. Tang-po era unul dintre aceştia. Era foarte mândru 
că, la şase ani, singur, supravieţuise călătoriei, îşi găsise rudele, 
iar apoi, la optsprezece ani, intrase în poliţie - cu treizeci şi şase 

de ani înainte. O servise bine pe Regină, servise impecabil 
poliţia, duşmanilor japonezi nu le făcuse nici un fel de servicii în 
timpul ocupaţiei lor, iar acum conducea o diviziune importantă a 
Coloniei Hong Kong. Respectat, bogat, avea un fiu la colegiu la 
San Francisco, altul proprietar a unei jumătăţi de restaurant la 
Vancouver, în Canada, şi îşi întreținea familia de la Kwantung. 
lar ce e mai important. Divizia sa din Tstm Sha Tsui avea mai 
puţine cazuri de jaf nerezolvate, mai puţine răniri şi mutilări cu 
autorii nedescoperiţi şi mai puţine războaie între triade decât în 
orice alt district. Numai trei crime în patru ani, toate rezolvate, 
vinovatii prinşi şi condamnaţi, unul dintre ei fiind un matelot de 
diavol străin, care îl ucisese pe un altul din cauza unei dansa- 
toare. Jafuri mărunte aproape că nu existau şi turiştii de diavoli 
străini nu erau supăraţi de cerşetori şi de hoţi de buzunare - 
toate astea în cea mai mare zonă turistică, unde trăiau peste trei 
sute de mii de persoane civilizate ce trebuiau să trăiască în 
ordine şi protejate de răufăcători şi de ele însele. Ayeeyabh da, îşi 
spuse Tang-po. Dacă n-am fi noi, tâmpiţi, sifiliticii ăia de ţărani 
şi-ar sări unu' altuia în gât, dezlănţuiţi, prădând, ucigând, şi 
atunci ar izbucni inevitabilul strigăt al gloatei: Ucideţi-i pe 
diavolii de străini! Şi ar încerca s-o facă, iar atunci am lua-o de 
la capăt cu răzmeriţele. Să-i ia naiba pe toţi răufăcătorii şi 
persoanele ce tulbură liniştea! 

— Bun, zise el afabil, ne întâlnim peste trei zile. Am 
comandat un ospăț cu zece feluri de mâncare, de la Great Food 
Chang. Până atunci, fiecare să pună un ochi la găozul zeilor şi 
să-mi aduceţi răspunsurile. li vreau pe Vârcolaci, şi îl vreau 
înapoi pe John Chen. Sergent Lee tu mai rămâi puţin. Caporal 
Ho, scrie procesul verbal şi să-mi aduci conturile mâine la cinci. 

— Da, Preacinstite Stăpân. 

După ce plecară toţi, Tang-po îşi aprinse o altă ţigară. 
Sergentul Lee îşi aprinse şi el una. Tang-po tuşi. 

— Ar trebui să te laşi de fumat Frate Mai Mare. 

— Şi tu la fel! Tang-po ridică din umeri, joss! Dacă e să mor, 
o să mor. Joss. Oricum, ca să am linişte, i-am spus Primei 
Neveste că m-am lăsat. Mă cicăleşte şi iar mă cicăleşte. 

— Arată-mi una care n-o face şi se va dovedi a fi un bărbat 
care-şi foloseşte Scârbavnicul Făgaş. 

Râseră amândoi. 

— Asta-i adevărul. Săptămâna trecută ea a insistat să mă duc 
la un doctor, şi ştii ce mi-a zis labagiu' ăla fără de mamă? Mi-a 

zis că mai bine te-ai lăsa de fumat, bătrâne prietene, că dacă nu, 
înainte de a apuca să fii mai bătrân cu douăzeci de luni noi, nu 
vei mai fi decât un pumn de cenuşă într-o urnă funerară şi 
atunci îţi garantez că Prima ta Nevastă o să-ţi cheltuiască toţi 
banii pe băieţi iubăreţi, iar concubina ta va gusta fructele altuia! 

— Ce porc! Ce porc! 

— Da. M-a speriat cu adevărat. l-am simţit cuvintele până jos 
în Tainicul meu săculeţ! Dar poate că n-a minţit. 

Scoase o batistă, îşi suflă nasul. Respirația îi era şuierătoare. 
Îşi drese zgomotos glasul şi trase o flegmă în scuipătoare. 

— Ascultă, Frate Mai Mic, Inaltul nostru Dragon spune că a 
venit vremea să-i organizăm pe Yuen Contrabandistul, pe Lee 
Praf Alb şi pe vărul său Wu Patru Degete. 

Sergentul Lee se holbă la el, uimit. Aceştia trei erau 
consideraţi a fi Inalţii Tigrii ai comerţului cu opiu din Hong 
Kong. Importatori şi exportatori. Pentru uz local şi, după cum se 
zvonea, pentru export în Ţara de Aur unde se găseau bani din 
belşug. Opiu adus în secret în ţară şi transformat în morfină, iar 
apoi în heroină. 

— Rău, foarte rău. Noi nu ne-am mai atins până acum 
niciodată de acest comerţ. 

— Da, spuse Tang-po prudent! 

— Ar fi foarte periculos. Cei de la Narcotice sunt foarte 
serioşi. Însuşi Marele Munte de Bălegar e foarte pornit să-i 
prindă pe ăştia trei, al naibii de pornit. 

Tang-po se uită la tavan. Apoi zise: 

— Înaltul Dragon a explicat asta în felul următor: O tonă de 
opiu costă în Triunghiul de Aur şaizeci şi şapte de mii de dolari 
americani. Transformată în blestemată de morfină apoi în 
blestemată de heroină, iar heroina pură diluată la cinci la sută, 
concentraţia la care se vinde de obicei pe stradă în Ţara de Aur, 
livrată acolo, face aproape şase sute optzeci de milioane în 
dolari americani. Dintr-o tonă de opiu! 

Tang-po tuşi şi îşi aprinse altă ţigară. Lee simţi sudoarea 
şiroindu-i pe spinare. 

— Câte tone ar putea să treacă prin mâinile celor impotenţi? 

— Nu ştim. Dar lui i s-a spus că în tot Triunghiul de Aur, 
adică Yunnan, Birmania, Laos şi Thailanda, sunt cultivate cam 
trei sute optzeci de tone pe an. Bună parte sunt aduse aici. 
Probabil că ei urnesc cam cincizeci de tone, spunea el. E sigur 
de cincizeci de tone. 

— Oh ko! p 

— Da. Tang-po transpira şi el. Inaltul nostru Dragon spune că 
ar trebui să investim acum în acest comerţ. O să crească tot mai 
mult. Are un plan să-i atragă de partea noastră pe cei de la 
Maritimă... 

— Dew neh loh moh, nu poţi avea încredere în nemernicii ăia 
care umblă pe mare. 

— Asta am spus şi eu, dar el zicea că avem nevoie de 
nemernicii care merg pe mare şi că putem avea încredere în 
câţiva, bine aleşi, căci cine altcineva ar putea prinde şi agonisi, 
la momente bine alese, o cantitate „neînsemnată” de douăzeci la 
sută, sau chiar de cincizeci la sută, ca să-l mulţumim până şi pe 
Marele Muntele de Bălegar? Tang-po scuipă iarăşi la ţintă. Dacă 
i-am putea avea pe cei de la Maritimă, de la Narcotice, şi Banda 
Celor Trei, actuala noastră h'eung yau ar fi ca un pipi de copil 
pe lângă apa din port. 

În încăpere se aşternu o tăcere gravă. 

— Ar trebui să recrutăm noi membri şi asta e întotdeauna o 
treabă primejdioasă. 

— Da. 

Lee luă ceainicul şi îşi turnă puţin ceai de iasomie. Acum 
spinarea îi era scăldată de sudoare, iar aerul încărcat cu fum 
era sufocant şi apăsător. Aştepta. 

— Ce părere ai, Frate Mai Mic? 

Cei doi bărbaţi nu erau rude, dar foloseau între ei formula de 
politeţe chinezească fiindcă aveau încredere unul în celălalt de 
mai bine de cincisprezece ani. Lee îi salvase viaţa superiorului 
său în răzmeriţele din 1956. Avea acum treizeci şi cinci de ani şi 
pentru eroismul lui în timpul răzmeriţelor primise o medalie a 
poliţiei. Era însurat şi avea trei copii. Făcea parte de 
şaisprezece ani din poliţie şi toată leafa lui era de numai 843 
dolari Hong Kong pe lună. Mergea la slujbă cu tramvaiul. Dacă 
nu şi-ar fi suplimentat venitul prin intermediul Confreriei, ca ei 
toţi, ar fi trebuit să meargă pe jos sau cu bicicleta, aproape în 
fiecare zi. Cu tramvaiul făcea două ore. 

— Cred că ideea e foarte rea, răspunse el. Drogurile, orice 
fel de droguri, sunt o treabă al naibii de rea. Opiul e rău deşi e 
bun pentru oamenii bătrâni. Praful alb, cocaina, e rău, dar nu 
atât de rău ca injecţiile morţii. E joss rău să faci afaceri cu 
injecţiile morţii. 

— Asta i-am spus şi eu. 

— Ai de gând să-i dai ascultare? 

— Ce e bine pentru un Frate ar trebui să fie bine pentru toţi, 
spuse Tang-po, evitând un răspuns direct. 

Lee rămase din nou în aşteptare. Nu ştia cum este ales un 
Dragon, ori câţi Dragoni sunt, ori cine era Înaltul Dragon. El nu 
ştia decât că Tang-po este Dragonul lui, iar acesta era un om 
înţelept şi prudent, care avea la suflet interesele lor. 

— A mai spus şi că unul sau doi din superiorii noştri de 
diavoli străini încep să aibă hemoroizi cu mâncărimi în legătură 
cu partea lor scârnavă din banii de la jocurile de noroc. 

Lee scuipă scârbit. 

— Da' ce fac curvarii ăia pentru partea lor? Nimic, închid 
doar ochii. Cu excepţia Şarpelui. 

— Ala! Ar trebui înfundat în canal, labagiul ăla! În curând, 
cei de peste el, pe care-i plăteşte, nu vor mai putea să-i ascundă 
duhoarea. Iar putoarea lui se va întinde peste noi toţi. 

— Trebuie să se pensioneze peste vreo doi ani, spuse Lee 
sumbru. Poate că-i va unge pe cei de sus până ce' pleacă şi 
atunci nu vor putea să-i facă nimic. Se zice că are prieteni foarte 
sus. 

— Şi până atunci? întrebă Tang-po. 


Lee oftă. 

— Sfatul meu, Frate Mai Mare, e să fii prudent, să n-o faci 
dacă poţi să eviţi. Dacă nu poţi... - ridică din umeri. Joss. E 
hotărât? 


— Nu, încă nu. S-a pomenit de asta la întrunirea noastră 
săptămânală. Ca să ne gândim ce-i de făcut. 

— Au început discuţiile cu Banda Celor Trei? 

— Înţeleg că Lee Praf Alb a deschis discuţia, Frate Mai Mic. 
Se pare că sunt pe cale să se unească. 

Lee rămase cu gura căscată. 

— Cu jurăminte de sânge? 

— Aşa se pare. 

— O să lucreze împreună? Diavolii ăia? 

— Aşa au spus. Pariez că bătrânul Wu Patru Degete va fi 
înaltul Tigru. 

— Ayeeyah, tocmai el? Se zice că a omorât el însuşi cincizeci 
de oameni, spuse Lee sumbru. Se înfioră la gândul primejdiei. 
Cred că au trei sute de luptători în solda lor. Ar fi mai bine 
pentru noi toţi dacă ăştia trei ar fi morţi, sau după gratii. 

— Da însă până una alta, Lee Praf Alb zice că sunt pe cale să 
se extindă şi pentru un pic de ajutor din partea noastră ne pot 
garanta un profit imens, Tang-po îşi şterse fruntea de 
transpiraţie, tuşi şi aprinse altă ţigară. Ascultă, Frate Mai Mic, 
spuse el încet, el se jură că li s-a oferit o sursă foarte mare de 
bani americani, bani peşin şi de la bănci, şi un foarte mare 
debuşeu de desfacere cu amănuntul pentru mărfurile lor acolo 
în locul acela numit Manhattan. 

Lee îşi simţi transpiraţia de pe frunte. 

— Un debuşeu acolo, ayeeyah, asta înseamnă milioane. Ne 
garantează? 

— Da. lar noi avem foarte puţin de făcut. Numai să închidem 
ochii şi să avem grijă ca Poliţia Maritimă şi Serviciul de 
Narcotice să intercepteze numai transporturile prestabilite şi să 
închidă ochii când trebuie s-o facă. Nu scrie în Cărţile Vechi: 
Dacă nu-ţi iei partea, te va lovi trăznetul? 

Se lăsă iarăşi tăcere. 

— Când se va lua hotărârea? 

— Săptămâna viitoare. Dacă se hotărăşte da, oricum 
organizarea fluxului comerţului va dura luni de zile, poate chiar 
un an, Tang-po aruncă o privire la ceas şi se ridică. E timpul să 
ne facem duşul. Song de Noapte ne-a pregătit după aceea cina. 

— Eiii, foarte bine. Neliniştit, Lee stinse singurul bec din 
tavan. Şi dacă hotărârea e nu? 

Tang-po îşi strivi ţigara şi tuşi. 

— Dacă nu... ridică din umeri. Nu avem decât o viaţă, cu voia 
zeilor, aşa că datoria noastră e să ne gândim la familiile noastre. 
Unul din neamurile mele e căpitan pe lângă Wu Patru Degete. 

— Bună, Brian, spuse Dunross. Bine ai venit. 

— Bună seara, tai-pan, felicitări, e o noapte splendidă pentru 
o petrecere, îi răspunse Brian Kwok. 

Un chelner în livrea se ivi ca din pământ şi Brian acceptă 
şampania adusă într-o cupă de cristal fin. 

— Mulţumesc că m-ai invitat. 

— Eşti foarte bine venit. 

Dunross stătea lângă uşa salonului de bal al Casei Mari, înalt 
şi elegant, iar la câţiva paşi de el Penelope saluta alţi oaspeţi. 
Salonul pe jumătate plin era deschis spre terasele şi grădinile 
scăldate în lumină, unde majoritatea doamnelor în toalete 
strălucitoare şi a bărbaţilor în smoking stăteau de vorbă în 
picioare, în grupuri, sau şedeau la mese rotunde. 

— Penelope, dragă, o chema Dunross, îl ţii minte pe 
comisarul Brian Kwok. 

— O, desigur, spuse ea, croindu-şi drum spre ei cu un surâs 
fericit pe faţă, deşi nu-l ţinea deloc minte. Ce mai faceţi? 

— Bine, mulţumesc. Felicitări! 

— Mulţumesc. Simţiţi-va ca acasă. Cina se serveşte la nouă şi 
un sfert, Claudia are lista cu aşezarea la mese, dacă v-aţi pierdut 
invitaţia. Scuzaţi-mă o clipă... 

Se întoarse ca să întâmpine alţi oaspeţi, încercând să 
urmărească din ochi dacă totul merge bine, dacă nimeni nu e 
singur, ştiind însă în sinea ei că dacă se întâmpla vreo 
nenorocire ea tot nu putea face nimic, că alţii ar şterge imediat 
totul. 

— Eşti foarte norocos, lan, spuse Brian Kwok. Ea întinereşte 
pe an ce trece. 

— Da. 

— Bun. Bem pentru încă douăzeci de ani! Noroc! 

Ciocniră. Erau prieteni încă de la începutul curselor când se 
instalaseră la prima cursă de viteză în pantă şi de atunci între ei 
exista o rivalitate amicală. Amândoi erau membri fondatori al 
Clubului Hong Kong Sports Car and Rally. 

— Dar tu, Brian, nu ai nici o prietenă mai simpatică? Ai venit 
singur? 

— Eu mă distrez. Brian Kwok cobori glasul. De fapt, am de 
gând să rămân mereu burlac. 

— Visătorule! Asta-i anul tău, eşti cel mai căutat burlac din 
tot Hong Kongul. Până şi Claudia a pus ochii pe tine. Nu mai ai 
nici o şansă, bătrâne. 

— Doamne Dumnezeule! Brian lăsă o clipă gluma la o parte. 
Ascultă, tai-pan, am putea discuta puţin în seara asta între patru 
ochi? 

— John Chen? întrebă imediat Dunross. 

— Nu. Toţi oamenii noştri îl caută, dar deocamdată nimic. E 
vorba de altceva. 

— Afaceri? 

— Da. 

— Speciale? 

— Speciale. 

— Bine, zise Dunross. Ne vedem după cină. Despre...” 

Un hohot de râs îi făcu să întoarcă brusc capul. Casey se afla 
în mijlocul unui grup de admiratori - printre care Linbar Struan, 
Andrew Gavallan şi Jacques deville - chiar în dreptul uneia 
dintre uşile mari de sticlă ce dădeau spre terasă. 

— Fiii, şopti Brian Kwok. 

— Cam aşa ceva, spuse Dunross zâmbind larg. 

Era îmbrăcată într-o rochie lungă până în podea, din mătase 
de culoarea smaraldului, mulată exact cât trebuie şi 
transparentă exact cât trebuie. 

— Isuse, are sau nu are? 

— Ce? 

— Ceva pe dedesubt? 

— Caută şi vei găsi. 

— Aş vrea. E splendidă. 

— Aşa zic şi eu, răspunse Dunross vesel, deşi aş zice că 
celelalte femei, în proporţie de sută la sută, nu-s de acord. 

— Are nişte sâni perfecţi, se vede. 

— Tocmai că nu se vede. Doar se ghiceşte. Totul e în 
imaginaţia ta. 

— Pariez că nu există alţii în Hong Kong care să-i egaleze. 

— Cincizeci de dolari contra un ban că n-ai dreptate, dacă le 
includem şi pe eurasiatice. 

— Cum putem dovedi cine câştigă? 

— Nu putem. De fapt, eu sunt un adept al gleznelor. 

— Cum? ? 

— Bătrânul unchi Chen-Chen obişnuia să spună: Întâi uită-te 
la glezne, fiule, şi o să-ţi dai seama ce soi e, cum se comportă, 
cum călăreşte, cum... ca orice mânză. Dar ţine minte, toate 
ciorile de sub soare sunt negre! 

Brian Kwok râse împreună cu el, apoi îi făcu un semn 
prietenesc cu mâna cuiva. Din cealaltă parte a încăperii, un 
bărbat înalt, cu chipul brăzdat de cute adânci, răspunse la salut. 
Alături de el se afla o femeie de o extraordinară frumuseţe, 
înaltă, blondă, cu ochi cenuşii. Şi ea îi făcu bucuroasă cu mâna. 

— Asta e ceea ce se cheamă o englezoaică cu adevărat 
frumoasă! 

— Cine? A, Fleur Marlowe? Da, este, între-adevăr. Nu ştiam 
că îi cunoşti pe cei din familia Marlowe, tai-pan. 

— Nici eu nu ştiam că tu îi cunoşti! Pe ei l-am cunoscut azi 
după-amiază, Brian. Tu îl cunoşti de mult? 

— De vreo două luni numai. E persona grata pentru noi. 

= Dara. 

— Da. Îi arătăm cum lucrăm. 

— Zău? Pentru ce? 

— Cu câteva luni în urmă, i-a scris prefectului spunându-i că 
vine în Hong Kong să strângă material pentru un roman şi i-a 
cerut cooperarea noastră. Se pare că bătrânul citise întâmplător 
primul lui roman şi văzuse câteva din filmele lui. Bineînţeles că 
întâi l-am supus unei verificări şi pare a fi în regulă, ochii lui 
Brian Kwok reveniră la Casey. Bătrânul s-a gândit că n-ar strica 
să ne mai îmbunătăţească imaginea, aşa încât ne-a comunicat 
că, în anumite limite, Peter, avea acordul lui şi să îi arătăm cum 
merg lucrurile, se uită iarăşi la Dunross şi schiţă un zâmbet. 
Datoria noastră nu e să-ntrebăm de ce! 

— Cum se numeşte cartea lui? 

— Changi, despre timpul cât a fost prizonier de război. 
Fratele bătrânului a murit acolo, aşa încât cred că de asta i-a 
plăcut cartea. 

— Tu ai citit-o? 

— Eu nu, am prea multe de făcut. Am răsfoit-o numai. Peter 
zice că e ficţiune, dar nu-l cred, Brian Kwok râse. E un mare 
băutor de bere. Robert l-a luat cu el la vreo două concursuri de 
băut bere, Hundred Pinters şi s-a ţinut bine. 

Hundred Pinters era o petrecere între bărbaţi numai, 
organizată de poliţişti, la care ofiţerii contribuiau cu un butoi de 
bere de o sută de pinte. Când se termina berea, petrecerea lua 
sfârşit. Brian Kwok se delecta privind-o pe Casey. Dunross se 
întreba, pentru a mia oară, de ce asiaticii preferă anglosaxonele, 
iar anglosaxonii preferă asiaticele. 

— De ce zâmbeşti, tai-pan? 

— Fără nici un motiv. Dar Casey nu e rea, ce zici? 

— Pe cincizeci de dolari că e bat jam gai, heya? 

Dunross se gândi o clipă, cumpănind bine pariul. Bat jam gai 
însemna, ad litteram, carne albă de pui. Aşa numeau cantonezii 
femeile care-şi rad părul pubian. 

— S-a făcut. Dar greşeşti, Brian, e see yau gai (ceea ce 
însemna pui cu soia), adică, în cazul ei, roşcat, moale şi uşor 
picant. Ştiu din sursă sigură. 

Brian râse. 

— Prezintă-mă şi pe mine. 

— Prezintă-te singur. Eşti major. 

— Te las să câştigi cursa de sâmbătă! 

— Lunaticule! Încearcă-ţi norocul, dar pariez pe o mie că nu 
reuşeşti. 

— Ce şanse îmi dai? 

— Cred că glumeşti! 

— Nu-i nici un rău să încerci. Unde e norocosul domn 
Bartlett? 

— Cred că e în grădină, i-am spus lui Adryon să-l însoţească. 
Scuză-mă o clipă... 

Dunross se întoarse să salute pe cineva pe care Brian Kwok 
nu-l cunoştea. Sosiseră deja peste 150 de oaspeţi şi toţi fuseseră 
întâmpinați personal de gazde. Cina era pregătită pentru 217 
persoane, aşezarea la masă fiind stabilită cu grijă în funcţie de 
chip şi obiceiuri, la mese rotunde întine pe pajişte, la lumina 
luminărilor. Saloanele erau luminate de luminări şi candelabre, 
chelneri în livrea ofereau şampanie în cupe de cristal, ori somon 
afumat şi caviar de pe platouri de argint. Pe estradă cânta o 
mică orchestră şi printre smokinguri Brian Kwok zări câteva 
uniforme, americane şi englezeşti, de armată de uscat, de 
marină şi de forţe aeriene. Nu era nici o surpriză că europenii 
predominau. Această petrecere era pentru restrânsul cerc 
britanic ce controla Central District şi reprezenta puterea în 
Colonie, pentru prietenii lor albi şi pentru câţiva eurasiatici, 
chinezi şi indieni foarte suspuşi. Brian Kwok îi recunoştea pe cei 
mai mulţi dintre invitaţi: Paul Havergill de la Victoria Bank of 
Hong Kong; bătrânul Sir Samuel Samuels, multimilionar, tai-pan 
a vreo douăzeci de companii imobiliare, bancare, de 
transporturi; Christian Toxe, editorul lui „China Guardian”, care 
stătea de vorbă cu Richard Kwang, preşedintele lui Ho-Pak 
Bank; armatorul multimilionar V. K. Lam, ce stătea de vorbă cu 
Phillip şi Dianne Chen, lângă care se afla fiul lor Kevin; 
americanul Zeb Cooper moştenitorul celei mai vechi companii 
comerciale americane Cooper-Tillman, care asculta ce-i spunea 
Sir Dunstan Barre, tai-pan al lui Hong Kong and Lan Tao Farms. 
Îl observă printre oaspeţi pe Ed Langan, omul FBI-ului, ceea ce 

îl surprinse. Nu ştia că Langan şi bărbatul cu care acesta stătea 
de vorbă, Stanley Rosemont, director adjunct al contingentului 
CIA pentru supravegherea Chinei erau prieteni de-ai lui 
Dunross. Işi plimbă privirea peste grupurile de bărbaţi ce 
discutau între ei, nevestele lor stând în general în grupuri 
separate. Sunt toţi aici, îşi spuse el, toţi tai-panii cu excepţia lui 
Gornt şi a lui Plumm, toţi piraţii, adunaţi aici, într-o ură 
incestuoasă; pentru a-l cinsti pe cel care este Tai-Panul. Care o 
fi spionul, trădătorul, şeful lui Sevrin, Arthur? Trebuie să fie 
european. Pun pariu că se află aici. Şi îl voi prinde. Da. Il voi 
prinde în curând, acum că ştiu de existenţa lui. Il vom prinde şi 
îi vom prinde pe toţi, gândi el sumbru. Şi îi vom prinde pe 
escrocii ăştia cu mâţa în sac, vom pune capăt pirateriilor lor 
pentru binele comun. 

— Şampanie, Preacinstite Sir, îi oferi chelnerul în cantoneză, 
arătându-şi dinţii într-un zâmbet larg. 

Brian acceptă un pahar plin. 

— Mulţumesc. 

Chelnerul făcu o plecăciune, ca să nu i se vadă buzele. 

— Tai-panul avea printre hârtiile lui, când a venit azi acasă, 
un dosar albastru, şuşoti el repede. 

— Există aici un seif, o ascunzătoare secretă? întrebă Brian 
la fel de grijuliu, în acelaşi dialect. 

— Servitorii spun că e în biroul de la etajul de deasupra, 
răspunse omul. 

Numele lui era Feng Paharnicul şi făcea parte din reţeaua de 
agenţi secreţi ai SI. Acoperirea lui ca chelner la compania care 
servea la toate petrecerile mari şi foarte selecte din Hong Kong, 
era de mare folos. 

— S-ar putea să fie în spatele tabloului, din câte am auzit... 
se întrerupse brusc şi trecu la jargon anglo-chinez: Şiam-pan- 
iee, Misseee? întrebă el dezvelindu-şi dinţii, oferind tava 
doamnei eurasiatice în vârstă şi mărunţică ce se îndrepta spre 
el. E de foarte, foarte bună calitate. 

— Nu mă lua pe mine cu Misseee, puiandru neobrăzat, îi 
replică ea trufaşă, în cantoneză. 

— Da, Preacinstită Mătuşă, iertaţi-mă, Preacinstită Mătuşă, 
făcu o plecăciune şi o şterse. 

— Aşa deci, tânărul Brian Kwok, spuse bătrâna doamnă, 
uitându-se în sus la el cu ochii ei mici. 

Era Sarah Chen, mătuşa lui Phillip Chen, în vârstă de optzeci 
şi opt de ani, o femeie cu chip ca de pasăre, pielea de un alb 
străveziu şi ochi asiatici ce săgetau în toate părţile. Şi deşi 
părea foarte fragilă, se ţinea dreaptă şi avea o voinţă de fier. 

— Mă bucur să te văd. Unde e John Chen? Unde e sărmanul 
meu nepot? 

— Nu ştiu, Mare Doamnă, răspunse el politicos. 

— Când o să mi-l aduci înapoi pe Nepotul meu Numărul Unu? 

— Curând. Facem tot ce putem. 

— Bun. Şi să nu vă amestecați dacă tânărul Phillip vrea să 
plătească în particular răscumpărarea pentru John. Să ai grijă 
de asta. 

— Da. Voi face tot ce pot. Soţia lui John e aici? 

— Ce? Cine? Vorbeşte mai tare, băiete! 

— Barbara Chen e aici? 

— Nu. A venit mai devreme, dar de îndată ce a sosit femeia 
aia „a apucat-o durerea de cap” şi a plecat. Pfui, n-o condamn 
deloc! 

Ochii ei bătrâni şi urduroşi priveau spre Dianne Chen aflată 
în cealaltă parte a încăperii. 

— Pfui, femeia asta! Ai văzut intrarea ei? 

— Nu, Mare Doamnă. 

— Pfui, precum Dame Nellie Melba însăşi. A intrat 
maiestuoasă, cu batista la ochi şi cu fiu-su Kevin după ea - mie 
nu-mi place băiatul ăsta —, iar sărmanul meu nepot Phillip 
venea în urma lor ca un bucătar de mâna a doua. Pfui! Singura 
dată când Dianne Chen a plâns a fost în crahul din cincizeci şi 
şase când i s-au prăbuşit acţiunile şi a pierdut o avere şi şi-a 
udat chiloţii. Ha! Uită-te la ea, cum se sclifoseşte! Se preface 
amărâtă, când toată lumea ştie că se poartă ca şi cum ar fi deja 
Împărăteasă Văduvă! Imi vine s-o ciupesc de obraji! E 
dezgustătoare! îşi întoarse privirea spre Brian. Să mi-l găseşti 
pe nepotul meu John. Nu vreau ca femeia asta sau plodul ei să 
ajungă loh-pan al casei noastre. 

— Dar ar putea fi tai-pan? 

Râseră amândoi. Foarte puţini europeni ştiau că, deşi tai-pan 
înseamnă mare conducător, în vremurile vechi în China tai-pan 
era numit în mod obişnuit patronul unui bordel sau al unei 
toalete publice. Aşa încât niciodată un chinez nu s-ar denumi pe 
sine tai-pan, ci numai loh-pan - care însemna tot mare 
conducător sau prim conducător. Chinezii şi eurasiaticii se 

distrau foarte tare că europenilor le plăcea să-şi spună tai-pan, 
trecând cu vederea, prosteşte, titlul corect. 

— Da, dacă e panul potrivit, spuse bătrâna şi chicotiră 
amândoi. Să mi-l găseşti pe John Chen, tinere Brian Kwok! 

— Da, o să-l găsim. 

— Bun. Acum, ce părere ai de şansele lui Golden Lady 
sâmbătă? 

— Are şanse mari, dacă e uscat. La trei la unu scoate ceva! 
S-o urmăriţi şi pe Noble Star. Şi ea are şanse. 

— Bun. După cină să vii la mine. Vreau să-ţi vorbesc. 

— Bine, Mare Doamnă. 

Zâmbi şi o urmări cum se îndepărtează, ştiind că ea voia de 
fapt să facă pe peţitoarea pentru vreo nepoată. Ayeeyah, va 
trebui să fac ceva în privinţa asta, nu peste multă vreme, îşi 
spuse el. Privirea i se îndreptă iarăşi spre Casey. Il încântau 
ochiadele dezaprobatoare pe care i le aruncau celelalte femei şi 
cele ascuns-admirative ale însoţitorilor lor. Apoi Casey ridică 
ochii şi îl văzu uitându-se la ea din capătul celălalt al încăperii. 
II privi şi ea o clipă, cu o privire scrutătoare la fel de deschisă. 
Dew neh loh moh, gândi el tulburat, simțindu-se parcă 
dezbrăcat. Mi-ar plăcea să o am pe asta. Apoi îl observă pe 
Roger Crosse, cu Armstrong lângă el, îşi adună gândurile şi se 
îndreptă spre ei. 

— Bună seara, sir. 

— Bună seara, Brian. Arăţi foarte distins. 

— Mulţumesc, sir, ştia că nu e indicat să-i întoarcă 
complimentul. Mă văd cu tai-panul după cină. 

— Bun. După aceea să vii la mine. 

— Da, sir. 

— Deci americanca ţi se pare grozavă. 

— Da, sir. 

Brian suspină în sinea lui. Uitase că Crosse putea să citească 
pe buze engleza, franceza şi puţină arabă - nu ştia să vorbească 
nici un dialect chinez - şi că avea o vedere excepţional de bună. 

— De fapt e cam bătătoare la ochii. 

— Da, sir. 

Îl văzu pe Crosse urmărindu-i cu atenție buzele şi îşi dădea 
seama că acesta ascultă ce se discuta în partea cealaltă a 
încăperii. Era furios pe sine că nu ştia să facă acelaşi lucru. 

— Pare-se că e pasionată de computere, Crosse îşi întoarse 
privirea la ei. Ciudat, ce? 

— Poftim, sir? 

— Ce a spus Feng Paharnicul? 

Brian îi povesti. 

— Bun. O să am grijă ca Feng să primească o primă. Nu mă 
aşteptam să-i văd aici pe Langan şi pe Rosemont. 

— S-ar putea să fie o coincidenţă, spuse Brian. Pe amândoi îi 
pasionează pariurile de curse. l-am văzut pe amândoi în boxa 
tai-panului. 

— Eu nu cred în coincidenţe, zise Crosse. Faţă de Langan, 
bineînţeles că nici unul din voi nu ştiţi nimic. 

— Da,sir. 

— Bun. Poate ar fi mai bine să vă vedeţi amândoi de treaba 
pentru care sunteţi aici. 

— Da, sir. 

Bucuroşi, cei doi se întoarseră să plece, dar se opriră când se 
făcu brusc linişte. Toţi ochii se îndreptară spre uşă. Acolo stătea 
Quillan Gornt, cu sprâncenele lui stufoase şi barba neagră, 
conştient că fusese remarcat. Ceilalţi oaspeţi îşi reluară grăbiţi 
conversaţia, cu privirea în altă parte, dar toţi numai urechi. 
Crosse fluieră încet. 

— Ce o fi căutând aici? 

— Pariez pe cincizeci la unu că urmăreşte ceva necurat, 
spuse Brian Kwok, la fel de uluit şi el. 

Îl priviră pe Gornt cum intră în salonul de bal şi le întinde 
mâna lui Dunross şi Penelopei, aflată alături de el. Claudia 
Chen, care era în apropiere, era în stare de şoc, întrebându-se 
cum să reorganizeze masa lui Dunross în timp atât de scurt, căci 
era clar că Gornt trebuia aşezat acolo. 

— Sper că nu te superi că m-am răzgândit în ultima clipă, 
spuse Gornt, zâmbind doar cu buzele. 

— Câtuşi de puţin, replică Dunross, zâmbindu-i la fel. 

— Bună seara, Penelope, am simţit nevoia să te felicit 
personal. 

— Oh, îţi mulţumesc, spuse ea, zâmbetul îi rămăsese acelaşi, 
dar inima îi bătea acum foarte repede. Mi-a părut rău când am 
aflat de soţia ta. 

— Mulţumesc. 

Emelda Gornt fusese artritică şi ani de zile şi-i petrecuse 
într-un scaun cu rotile. La începutul anului făcuse o pneumonie 
şi murise. 

— A avut mare ghinion, spuse Gornt, se uită la Dunross. /oss 
rău şi în ce-l priveşte pe John Chen. 

— Foarte. 

— Presupun că ai citit „Gazette” de după-masă? 

Dunross dădu afirmativ din cap, iar Penelope spuse: 

— Asta poate speria de moarte pe oricine. 

Toate ziarele de după-masă aveau titluri mari şi tratau pe 
larg despre urechea mutilată şi despre Vârcolaci. Urmă o pauză 
pe care ea se grăbi s-o umple: 

— Copiii tăi sunt bine? 

— Da. Annagrey pleacă în septembrie la Universitatea din 
California. Michael e venit aici pentru vacanţa de vară. Mă 
bucur că pot să spun că sunt toţi foarte bine. Şi ai voştri? 

— Sunt bine. Însă tare aş vrea ca Adryon să meargă la 
universitate. Of, Doamne, copiii din ziua de azi sunt tare dificili, 
nu-i aşa? 

— Cred că întotdeauna au fost, Gornt zâmbi uşor. Tatăl meu 
se plângea mereu că sunt foarte dificil, se întoarse din nou spre 
Dunross. Da. Ce mai face tatăl tău? 

— Tare şi mare, din fericire. Clima englezească îi prieşte, din 
câte spune el. O să vină aici de Crăciun. 

Gornt acceptă un pahar de şampanie care i se oferea. Sub 
privirea lui, chelnerul se cutremură şi o şterse repede. Ridică 
paharul: 

— Viaţă fericită şi multe felicitări. 

Dunross toastă şi el la rându-i, încă mirat de venirea lui 
Gornt. Numai din politeţe şi pentru cinstirea obrazului i se 
trimiseseră invitaţii lui Gornt şi altor duşmani. Nimeni nu se 
aşteptase la altceva decât la un refuz politicos. lar Gornt 
refuzase deja. Ce caută aici? A venit să se împăuneze cu bucuria- 
i răutăcioasă, îşi spuse Dunross. Ca blestematul de taică-su. 
Asta trebuie să fie motivul. Dar de ce? Ce drăcie o mai fi pus la 
cale împotriva noastră? Bartlett? Să fie ceva legat de Bartlett? 

— E o încăpere foarte plăcută, cu proporţii frumoase, spunea 
Gornt. Şi casa e splendidă. Întotdeauna am invidiat casa asta. 

Da, nemernicule, ştiu, gândi Dunross furios, amintindu-şi de 
ultima ocazie când un Gornt pusese piciorul în Casa Mare. Cu 
zece ani în urmă, în 1953, când tatăl lui Ian, Colin Dunross, mai 
era încă Tai-Panul. Era petrecerea de Crăciun a Companiei 
Struan, care prin tradiţie era cea mai mare a sezonului, şi 
Quillan Gornt sosise împreună cu tatăl lui, William, pe atunci 

tai-pan al companiei Rothwell-Gornt, tot pe neaşteptate. După 
cină a avut loc o înfruntare aprigă între cei doi tai-pani, în pu- 
blic, în sala de biliard unde se aflau adunaţi la joc vreo duzină 
de bărbaţi. Era momentul când Compania Struan tocmai fusese 
blocată de Gornt şi prietenii săi shanghaiezi în încercarea ei de 
a prelua South Orient Airways, care, din cauza cuceririi Chinei 
de către comunişti, devenise disponibilă. Linia aeriană de 
aprovizionare monopoliza tot traficul aerian în şi afară din 
Shanghai, dinspre Hong Kong, Singapore, Taipe, Tokio şi 
Bangkok, şi dacă ar fi fuzionat cu Air Struan, tânăra lor linie 
aeriană, Struanii ar fi avut practic monopolul în Orientul 
îndepărtat, cu baza la Hong Kong. Cei doi bărbaţi se acuzaseră 
reciproc de practici necinstite - ambele acuzaţii erau adevărate. 
Da, îşi spuse lan Dunross, de acea dată amândoi bărbaţii 
merseseră prea departe. William Gornt încercase prin toate 
mijloacele să se instaleze la Hong Kong după uriaşele pierderi 
ale firmei Rothwell-Gornt la Shanghai. lar Colin Dunross, când 
şi-a dat seama că Struan nu poate câştiga, îi suflase lui William 
Gornt South Orient, folosindu-se de influenţa lui pentru a 
sprijini să câştige un grup cantonez de încredere. 

— Asta ai făcut, Colin Dunross. Ai făcut-o. Ai căzut în 
capcană şi acum n-o să ne mai poţi opri niciodată, spusese cu 
bucurie răutăcioasă William Gornt. Suntem aici şi vom rămâne. 
O să vă alungăm din Asia, pe tine şi blestemata ta de Nobilă 
Casă. South Orient nu-i decât începutul. Noi am câştigat! 

— Ai câştigat pe naiba! Grupul Yan-Wong-Sun, e asociat cu 
noi. Avem un contract. 

— Anulat prin prezenta, Wiliam Gornt făcuse semn către fiul 
său cel mare şi viitor moştenitor, Quillan, care scoase copia unei 
înţelegeri. Acesta era un contract între grupul Yan-Wong-Sun, 
care e asociat al grupului 7so-Wa-Ffeng, spusese el bucuros, 
care e asociat al 7a-Weng-Sap care vinde controlul asupra South 
Orient-ului lui Rothwell-Gornt pentru un dolar în plus faţă de 
costul iniţial. Quillan Gornt pusese hârtia pe masa de biliard cu 
un gest larg. South Orient e a noastră! 

— Nu vă cred! 

— Treaba ta. Crăciun fericit! 

William Gornt râsese dispreţuitor şi plecase. Quillan îşi 
pusese la loc tacul de biliard, râzând şi el. lan Dunross se afla 
lângă uşă. 


231 


— Într-o zi, casa asta va fi a mea, îi şuierase Quillan Gornt, 
apoi se întorsese şi le strigase celorlalţi: Dacă vreţi careva 
slujbe, veniţi la noi. Curând nu veţi mai avea de lucru. Nobila 
voastră Casă nu va mai fi mult timp nobilă. 

De faţă fuseseră Andrew Gavallan, Jacques deVille, Alastair 
Struan, Lechie şi David MacStruan, Phillip Chen, chiar şi John 
Chen. Dunross îşi amintea furia tatălui său în acea noapte, care 
dădea vina pe trădarea asociaţilor şi pe joss rău, ştiind foarte 
bine că el însuşi îl avertizase, de multe ori, şi avertismentele lui 
fuseseră date la o parte. Doamne, ce umilire pentru noi! Tot 
Hong Kongul a râs de noi atunci. Gornt şi fiu-său şi şarlatanii lor 
shanghaiezi să urineze de sus pe Nobila Casă! Da. Acea noapte 
a însemnat căderea definitivă a lui Colin Dunross. În acea 
noapte am hotărât că el trebuia să plece, înainte ca această 
Nobilă Casă să fie pe veci pierdută. M-am folosit de Alastair 
Struan. L-am ajutat să îl înlăture pe tatăl meu. Alastair Struan 
trebuia să devină tai-pan. Până ce eu aveam să fiu destul de 
înţelept şi destul de puternic ca să-l înlătur pe el. Oare acum 
sunt destul de înţelept? Nu ştiu, cugetă Dunross, concentrându- 
se acum asupra lui Quillan Gornt, ascultându-i amabilităţile, 
auzindu-se pe sine răspunzând cu tot atât farmec, în vreme ce 
mintea lui spunea: nu am uitat de South Orient, nici că a trebuit 
să fuzionăm propria noastră linie aeriană cu a voastră, la un 
preţ de nimic, şi să pierdem controlul asupra noii linii 
rebotezată Alt Asia Airways. Nu am uitat nimic. Am pierdut 
atunci, dar de data asta vom câştiga. Vom câştiga tot, pe 
Dumnezeu! k 

Casey îi privea pe cei doi bărbaţi cu fascinație. Il remarcase 
pe Quillan Gornt din prima clipă; recunoscându-l după pozele 
din dosar. li simțise forța şi masculinetatea chiar de la distanță, 
cuprinsă de o stare de excitație nelămurită. In timp ce privea, 
tensiunea dintre cei doi bărbaţi aflaţi faţă în faţă i se părea 
aproape palpabilă; doi tauri înfruntându-se. Andrew Gavallan i-a 
spus de îndată cine e Gornt. Ea nu lăsase să se ghicească că 
ştie, întrebându-i doar pe Gavallan şi pe Linbar Struan de ce 
erau atât de şocaţi de sosirea lui Gornt. Cum erau numai ei 
patru - Casey, Gavallan, deVille şi Linbar Struan - i-au povestit 
despre acel „Crăciun fericit” şi „într-o zi casa asta va fi a mea”. 

— Ce a făcut tai-panul.. ce a făcut Ian? întrebă ea. 

Gavallan spuse: 

— S-a uitat numai la Gornt. Simţeam că dacă ar fi avut un 
pistol sau un cuţit sau un ciomag l-ar fi folosit, tot aşa cum 
simţeam că, neavând o armă, îşi va folosi dintr-o clipă în alta 
mâinile sau dinţii... El însă a stat nemişcat ca o stâncă, privindu- 
l pe Gornt, iar Gornt s-a dat înapoi un pas, de turbare, 
literalmente. Dar individul ăsta, Gornt, are cojones. 
Recăpătându-şi parcă stăpânirea de sine s-a uitat şi el lung la 
Ian, preţ de o clipă. Apoi, fără să scoată o vorbă, l-a ocolit încet, 
foarte atent, nescăpându-l nici o clipă din ochi, şi a plecat. 

— Ce caută nemernicul asta aici în seara asta? bombăni 
Linbar. 

Gavallan spuse: 

— Trebuie să fie ceva important. 

— Ce? întrebă Linbar. Care din lucrurile importante? 

Casey se uită la el şi surprinse cu coada ochiului semnul de 
avertisment pe care i-l făcu Jacques de Ville. Instantaneu, 
chipurile lui Linbar şi Gavallan se închiseră. Cu toate astea, ea 
mai întrebă: 

— Ce caută Gornt aici? 

— Nu ştiu, îi răspunse Gavallan şi ea îl crezu. 

— S-au mai întâlnit de la acel Crăciun? 

— S-au mai întâlnit. A 

— Da, de multe ori, tot timpul, îi spuse Gavallan. În societate, 
desigur. Şi, pe urmă, fac amândoi parte din consiliile unor 
companii, din comitete şi consilii! tulburat adăugă: însă... ei 
bine, eu sunt sigur că amândoi stau doar în expectativă. 

Casey văzu că ochii lor se îndreaptă iarăşi spre cei doi 
duşmani şi le urmări privirea. Inima îi bătea cu putere. O văzură 
pe Penelope îndepărtându-se ca să stea de vorbă cu Claudia 
Chen. După o clipă, Dunross se uită în direcţia lor. Casey ştia că 
îi transmite într-un fel un semnal lui Gavallan. Apoi ochii lui se 
opriră asupra ei. Gornt îi urmări privirea. Acum amândoi 
bărbaţii o priveau. Le simţea magnetismul, care o ameţea. Un 
drăcuşor din ea îi împinse paşii spre ei. li părea bine acum că se 
îmbrăcase aşa, mai provocator decât plănuise, dar Linc îi 
spusese că în seara asta putea să fie mai puţin sobră. În mers, 
simţea foşnetul mătăsii şi sfârcurile sânilor i se întăriră. Le 
simţea ochii măsurând-o din cap până-n picioare, dezbrăcând-o 
şi, ciudat, de data asta nu o deranja. Mersul deveni impercep- 
tibil mai felin. 

— Bună, tai-pan, spuse ea cu pretinsă inocenţă. Voiai să mă 
alătur vouă? 

— Da, replică el imediat. Cred că vor doi vă cunoaşteţi. 

Ea dădu din cap, zâmbindu-le la amândoi, neobservând 
capcana. 

— Nu. Nu ne-am întâlnit niciodată. Dar ştiu, desigur, cine e 
domnul Gornt. Mi-a spus Andrew. 

— A, atunci dă-mi voie să vă fac cunoştinţă. Domnul Quillan 
Gornt, tai-pan al companiei  Rothwell-Gornt. Domnişoara 
Tcholok - Ciranoush Tcholok, din America. 

Ea întinse mâna, conştientă de primejdia de a fi între cei doi 
bărbaţi, o jumătate a minţii ei fiind stârnită de primejdie, iar 
cealaltă jumătate strigându-i: Isuse, ce cauţi aici?! 

— Am auzit multe despre dumneavoastră, domnule Gornt, 
spuse ea, bucuroasă că vocea îi era controlată, plăcându-i 
atingerea mâinii lui, diferită de cea a lui Dunross, mai aspră şi 
mai puţin puternică. Din câte ştiu, rivalitatea dintre companiile 
dumneavoastră e veche de generaţii. 

— Numai de trei. Bunicul meu a fost primul care a simţit 
favorurile nu foarte blânde ale Struanilor, spuse Gornt pe un ton 
lejer. Într-o zi, mi-ar face plăcere să vă povestesc versiunea 
noastră despre aceste legende. 

— Poate că amândoi ar trebui să fumaţi o pipă a păcii, zise 
ea. Cu siguranţă că Asia este destul de mare pentru amândoi. 

— Lumea întreagă şi nu e, spuse Dunross amabil. 

— Nu, confirmă Gornt, şi dacă nu ar fi auzit adevărata 
poveste, Casey ar fi crezut din tonul şi atitudinea lor că între ei 
există doar o rivalitate amicală. 

— În America noi avem multe companii uriaşe, care 
convieţuiesc paşnic. In competiţie. 

— Aici nu e America, spuse Gornt liniştit. Cât timp rămâneţi 
aici, domnişoară 'Tcholok? 

— Depinde de Linc, Linc Bartlett. Eu lucrez la Par-Con 
Industries. 

— Da, ştiu. Nu v-a spus că cinăm împreună marţi? 

În mintea ei se aprinseră semnalele de primejdie. 

— Marţi? 

— Da. Am stabilit azi dimineaţă. La întrevederea noastră. Nu 
v-a spus? 

— Nu, spuse ea, descumpănită pe moment. 

Cei doi bărbaţi o urmăreau cu atenţie, şi ea ar fi dorit să se 
poată retrage câteva clipe, să revină peste cinci minute după ce 
va fi cumpănit cele auzite. Isuse, îşi spuse ea, luptându-se să-şi 
păstreze stăpânirea de sine în timp ce gândul la toate 
implicaţiile o copleşea. 

— Nu, repetă ea. Linc nu mi-a pomenit de nici o întrevedere. 
Ce aţi stabilit? 

Gornt îi aruncă o privire lui Dunross, care asculta în 
continuare impasibil. 

— Doar să luăm cina împreună marţea viitoare. Domnul 
Bartlett şi cu dumneavoastră... dacă sunteţi liberă. 

— Îmi va face plăcere, mulţumesc. 

— Unde e acum domnul Bartlett al dumneavoastră? 

— În... grădină, cred. 

Dunross spuse: 

— Ultima dată când l-am văzut era pe terasă. Adryon era cu 
el. De ce? 

Gornt scoase o tabacheră de aur şi o întinse spre ea. 

— Nu, mulţumesc, spuse ea. Nu fumez. 

— Vă deranjează dacă eu fumez? 

Clătină din cap. Gornt aprinse o ţigară şi se uită la Dunross. 

— Aş vrea numai să-l salut, înainte de a pleca, spuse el pe un 
ton amabil. Sper să nu te superi că am venit numai pentru 
câteva minute, o să te rog să mă scuzi că nu rămân la cină. Am 
nişte treburi urgente de rezolvat... mă înţelegi. 

— Desigur, replică Dunross. Regret că nu poţi rămâne. 

Nici unul din cei doi bărbaţi nu lăsă să i se citească ceva pe 
chip. Numai în ochi. Se citea în ochii lor. Ura. Furia. 
Profunzimea acestora o şocă pe Casey. 

— Să-l rugaţi pe lan Dunross să vă arate Galeria Lungă, îi 
spunea Gornt. Am auzit că sunt acolo câteva portrete excelente. 
Eu nu am fost niciodată în Galeria Lungă. Numai în sala de 
biliard. 

Ea simţi un fior pe spinare, în timp ce el se uită din nou la 
Dunross şi acesta îi întoarse privirea. 

— IÎntrevederea de azi dimineaţă, spuse Casey, cu mintea 
limpede acum, considerând că e mai bine să lămurească totul pe 
loc, în faţa lui Dunross. Când a fost aranjată? 

— Acum vreo trei săptămâni. Credeam că sunteţi mâna lui 
dreaptă, mă surprinde că nu v-a pomenit de ea. 

— Linc este tai-panul nostru, domnule Gornt. Eu lucrez 
pentru el. Nu trebuie să-mi spună totul preciză ea, mai calmă 
acum. Ar fi trebuit să-mi spună, domnule Gornt? Vreau să spun, 
era important? 

— S-ar putea să fie. Da. Am confirmat, oficial, că noi putem 
depăşi orice ofertă pe care v-o face Struan. Orice ofertă. 

Gornt îi aruncă iarăşi o privire tai-panului. Glasul îi deveni 
puţin mai dur. 

— lan, am vrut să-ţi spun personal că suntem pe aceeaşi 
pistă. 

— Pentru asta ai venit? 

— Unul din motive. 

— Şi celălalt? 

— De plăcere. 

— De când îl cunoşti pe domnul Bartlett? 

— De vreo şase luni. De ce? 

Dunross ridică din umeri, apoi se uită la Casey, şi din glasul, 
chipul şi atitudinea lui ea nu reuşi să desluşească nimic altceva 
decât bunăvoință. 

— Nu ştiai nimic despre negocierile cu Rothwell-Gornt? 

Ea dădu negativ din cap, cu toată sinceritatea, uimită de 
iscusinţa cu care Bartlett plănuise totul, cu bătaie lungă. 

— Nu. Sunt în curs negocieri, domnule Gornt? 

— Aş zice că da, zâmbi Gornt. 

— În cazul ăsta, vom vedea, nu-i aşa? spuse Dunross. Vom 
vedea cine face cea mai bună afacere. Mulţumesc că mi-ai spus 
personal, deşi nu era necesar. Ştiam, bineînţeles, că şi tu vei fi 
interesat. Nu-i nevoie să sublimezi asta. 

— De fapt, există un motiv foarte valabil, răspunse Gornt pe 
un ton tăios. Nici domnul Bartlett, nici această doamnă nu au 
cum să ştie cât de vital este pentru tine Par-Con. M-am simţit 
dator să le atrag personal atenţia. Şi ţie. Şi, desigur, să te felicit. 

— De ce e vital? întrebă Casey, interesată acum. 

— Fără afacerea cu Par-Con şi mişcarea de capital căreia 
aceasta îi va da naştere, Compania Struan se va prăbuşi, s-ar 
putea uşor prăbuşi în câteva luni. 

Dunross râse, iar cei care trăgeau pe ascuns cu urechea se 
înfiorară şi ridicară tonul propriei lor conversații cu un decibel, 
îngroziţi la gândul că Struan ar putea să fie ruinată, şi 
întrebându-se în acelaşi timp: Ce afacere? Par-Con? E cazul să 
vindem sau să cumpărăm? Acţiuni Struan sau Rothwell-Gornt? 

— Nici o şansă de aşa ceva, spuse Dunross. Absolut, nici una! 

— Eu cred că există o mare şansă, tonul lui Gornt se 
schimbă. Oricum, cum spui chiar tu, vom vedea. 

— Da, vom vedea, până atunci... Dunross se opri căci o văzu 
pe Claudia apropiindu-se de ei, stânjenită. 

— Scuză-mă, tai-pan, zise ea, s-a primit legătura cu Londra, 
pe care ai cerut-o personal. 

— Mulţumesc, Dunross se întoarse şi îi făcu semn lui 
Penelope, care veni de îndată. Penelope, te rog ocupă-te de 
Quillan şi de domnişoara Tcholok. Eu am un telefon. Quillan nu 
stă la cină, are treburi urgente. 

Le făcu vesel cu mâna şi se îndepărtă. Casey remarcă graţia 
felină cu care se mişca. 

— Nu rămâi la cină spunea Penelope, uşurarea ei fiind 
evidentă, deşi încerca s-o ascundă. 

— Nu. Îmi pare rău că v-am deranjat sosind atât de brusc, 
după ce am refuzat invitaţia voastră amabilă. Din păcate, nu pot 
să stau. 

— Păi, atunci... vreţi să mă scuzaţi o clipă, mă întorc imediat. 

— Nu-ţi fă griji în privinţa noastră, spuse Gornt blând. Ne 
descurcăm singuri. Încă o dată, îmi pare rău de deranj... Arăţi 
minunat, Penelope. Nu te schimbi deloc. 

Ea îi mulţumi, iar Gornt o lăsă să plece. Răsuflând uşurată, 
se îndreptă spre Claudia Chen, care aştepta în apropiere. 

— Sunteţi un om ciudat, spuse Casey. Într-o clipă, război, în 
clipa următoare, tot numai farmec. 

— Noi, englezii, avem reguli, de pace şi de război. Numai 
pentru că deteşti pe cineva nu înseamnă să-l înjuri, să-l scuipi în 
faţă sau să-i jigneşti soţia, Gornt îi zâmbi. Ce-ar fi să mergem să- 
l căutăm pe domnul Bartlett al dumneavoastră? După aceea 
chiar trebuie să plec. 

— De ce i-aţi făcut asta? Tai-panului? Provocarea la luptă, 
treaba cu „vital”? Asta a fost aruncarea oficială a mănuşii, nu-i 
aşa? In public. 

— Viaţa e un joc, spuse el. Toată viaţa e un joc, iar noi 
englezii îl jucăm cu reguli diferite de ale voastre, ale 
americanilor. Da. lar viaţa e făcută să te bucuri de ea. 
Ciranoush... ce nume frumos aveţi. Imi permiteti să-l folosesc? 

— Da, răspunse ea după o pauză. Dar de ce aţi lansat tocmai 
acum provocarea? 

— Acum era momentul. Nu am exagerat în privinţa 
importanţei voastre pentru Compania Struan. Mergem să-l 
căutăm pe domnul Bartlett al dumneavoastră? 

Era a treia oară că spunea domnul Bartlett al dum- 
neavoastră, gândi ea. Vrea să tatoneze terenul sau să mă 
întărite? 

— Sigur, de ce nu? o luă spre grădină, conştientă de privirile, 
deschise şi ascunse, ale celorlalţi oaspeţi, primejdia dându-i o 
senzaţie plăcută. Intotdeauna vă faceţi intrarea în mod atât de 
teatral? 

Gornt râse. 

— Nu. lartă-mă dacă am fost nepoliticos, Ciranoush, dacă te- 
am supărat. 

— Te referi la întrevederea privată cu Linc? Nu m-a supărat. 
Linc a fost foarte dibaci abordând opoziţia fără ştirea mea. Asta 
mi-a dat o libertate de acţiune pe care altminteri nu aş fi avut-o 
în dimineaţa asta. 

— A, deci nu te deranjează că nu a avut încredere în tine să- 
ti spună? 

— Aici nu e vorba de încredere. Şi eu îi ascund deseori lui 
Linc unele lucruri, până la momentul potrivit, ca să-l protejez. În 
mod evident, el face acelaşi lucru pentru mine. Linc şi cu mine 
ne înţelegem unul pe celălalt. Sau cel puţin cred că eu îl înţeleg 
pe el. 

— Atunci spune-mi cum să închei o afacere. 

— Întâi trebuie să ştiu ce vrei; în afară de capul lui Dunross. 

— Nu-i vreau capul, sau moartea, nimic de genul ăsta, ci 
doar sfârşitul Casei lor Nobile. Când Compania Struan va fi 
distrusă, noi devenim Nobila Casă, chipul i se înăspri. Atunci 
toţi strigoii vor putea să doarmă. 

— Vorbeşte-mi despre ei. 

— Acum nu-i momentul, Ciranoush, deloc. Sunt prea multe 
urechi ostile. Povestea asta va fi numai pentru tine. 

Erau acum în grădină, unde adia o briză blândă, iar cerul 
nopţii era plin de stele. Linc Bartlett nu se afla pe această 
terasă, aşa încât coborâră pe scara albă de piatră, printre alţi 
oaspeţi, până la terasa de jos, spre potecile ce străbăteau 
pajiştea. Aici fură opriţi. 

— Bună, Quillan, ce surpriză plăcută. 

— Bună, Paul. Domnişoară 'Icholok, permiteţi-mi să vi-l 
prezint pe Paul Havergill. Paul conduce acum Victoria Bank. 

— Numai temporar, domnişoară Icholok, din cauză că 
directorul nostru e în concediu de boală. Eu mă voi retrage 
peste câteva luni. 

— Spre regretul nostru, spuse Gornt, după care făcu 
prezentările cu restul grupului. 

Lady Joanna Temple-Smith, o femeie de cincizeci şi ceva de 
ani, înaltă şi cu faţa întinsă, apoi Richard Kwang şi soţia sa Mai- 
ling. 

— Richard Kwang este preşedinte la Ho-Pak, una din cele 
mai bune bănci chinezeşti ale noastre. 

— În domeniul bancar, noi suntem toţi competitori amicali, 
domnişoară, bineînţeles cu excepţia lui Blacs, spuse Havergill. 

— Poftim? întrebă Casey. 

— Blacs? O, asta e porecla pentru Bank of London, Canton 
and Shanghai. Or fi ei mai mari decât noi şi cu vreo lună mai 
vârstnici, dar noi suntem cea mai bună bancă de aici, 
domnişoară... 

— Blacs sunt bancherii mei, îi spuse Gornt lui Casey. Mă 
împac foarte bine cu ei. Sunt bancheri de primă mână. 

— De a doua, Quillan. 

Gornt se întoarse iarăşi către Casey: 

— Noi avem o vorbă aici, că Blacs e formată din gentlemeni 
care încearcă să fie bancheri, iar cei de la Victoria sunt bancheri 
care încearcă să fie gentlemeni. 

Casey râse. Ceilalţi zâmbiră politicos. 

— Toţi sunteţi în competiţie amicală, domnule Kwang? 
întrebă ea. 

— O, da. Noi n-am îndrăznit să ne confruntăm cu Blacs sau 
cu Victoria, spuse Richard Kwang curtenitor. Era un bărbat 
scund şi îndesat, de vârstă mijlocie, cu părul negru înspicat cu 
alb, un surâs plăcut, şi vorbea o engleză perfectă. Am auzit că 
Par-Con va investi în Hong Kong, domnişoară Tchelek. 

— Suntem aici ca să vedem cum stau lucrurile, domnule 
Kwang. Încă nu s-a stabilit nimic, răspunse ea, trecându-i cu 
vederea pronunţarea greşită a numelui ei. 

Gornt îşi cobori glasul. 

— Numai între noi, să ştiţi că le-am spus şi domnului Bartlett 
şi domnişoarei Tcholok că eu pot depăşi orice ofertă pe care ar 
face-o Struan. Blacs mă sprijină sută la sută. Şi am şi alţi 
bancheri prieteni. Sper că Par-Con va studia toate posibilităţile 
înainte de a se angaja la ceva. 

— Cred că asta ar fi cel mai înţelept, spuse Havergill. 
Bineînţeles că Struan e în avantaj. 

— Blacs şi cea mai mare parte a Hong Kongului n-ar fi de 
acord cu tine, zise Gornt. 

— Sper să nu ajungeţi la o înfruntare, Quillan. Compania 
Struan e principalul nostru client. 

Richard Kwang spuse: 

— În orice caz, domnişoară Tchelek, ar fi bine sa avem aici o 
mare compania americană precum Par-Con. Bine pentru 
dumneavoastră, bine pentru noi. Să sperăm că se va găsi o 
înţelegere care să-i convină Par-Con-ului. Dacă domnul Bartlett 
are nevoie de vreun ajutor... 

Bancherul îi întinse cartea lui de vizită. Ea o luă, îşi deschise 
poşeta de mătase şi i-o oferi pe a ei cu la fel de mare rapiditate, 
căci venise pregătită pentru schimbul imediat de cărţi de vizită, 
care în Asia e obligatoriu şi ţine de bunele maniere. Bancherul 
chinez se uită la ea, apoi miji ochii. 

— Îmi pare rău că nu am şi eu carte de vizită tradusă în 
caractere, spuse ea. Bancherii noştri în America sunt First 
Central New York şi California Merchant Bank and Trust 
Company, Casey le menţionă cu mândrie, căci cu siguranţă că, 
împreună capitalul acestor giganţi ai lumii bancare depăşea 15 
miliarde. M-aş bu..., se opri, uimită de atitudinea brusc glacială 
a celor din jur. S-a întâmplat ceva? 

— Da şi nu, spuse Gornt după un moment. First Central New 
York Bank nu e deloc populară aici. 

— De ce? 

Havergill spuse dispreţuitor: 

— S-au dovedit a fi o adunătură... adică, aşa spunem noi 
englezii la o bandă de ticăloşi, domnişoară,... First Central New 
York a făcut nişte afaceri aici înainte de război, apoi s-a extins 
pe la mijlocul anilor patruzeci, când cei de la Victoria şi alte 
instituţii britanice abia ne repuneam pe picioare. În patruzeci şi 
nouă, când preşedintele Mac l-a azvârlit pe Ciang Kai-şi de pe 
continent în Taiwan, trupele lui Mao au fost comasate la 
frontiera noastră, la numai câteva mile în nord de Noile 
Teritorii. Exista riscul ca acele hoarde să dea năvală şi să 
invadeze Colonia. Mulţi au luat-o la sănătoasa, nici unul dintre 
noi, bineînţeles, însă chinezii au plecat toţi care au putut. Fără 
nici un avertisment, First Central New York a cerut înapoi toate 

împrumuturile, şi-a plătit depunătorii, şi-a închis porţile şi şters- 
o, totul în numai o săptămână. 

— Nu ştiam, spuse Casey, uimită. 

— Erau o adunătură de nemernici laşi, draga mea, scuză-mi 
expresia, zise Lady Joanna cu dispreţ făţiş. Bineînţeles, ei au 
fost singura bancă ce a dat bir cu fugiţii. Dar erau de fapt... eh, 
la ce te poţi aştepta, draga mea? 

— Probabil la ceva mai bun, Lady Joanna, spuse Casey, 
furioasă pe vicepreşedintele care se ocupa de contul lor, pentru 
că nu îi prevenise. Poate că au avut nişte circumstanţe 
atenuante, domnule Havergill, împrumuturile erau substanţiale? 

— La momentul acela, din păcate da, foarte. Banca a ruinat 
un mare număr de întreprinderi şi de oameni, a cauzat imens de 
multă umilire şi durere. Totuşi, spuse el zâmbind, noi am 
beneficiat cu toţii de pe urma plecării lor. Acum vreo doi ani au 
avut neruşinarea să facă o cerere la secretarul financiar pentru 
o nouă autorizaţie! Richard Kwang adăugă jovial: Dar asta e o 
autorizaţie care ştiu că nu va fi reînnoită niciodată! Vedeţi, 
domnişoară Tchelek, toate băncile străine funcţionează pe baza 
unei autorizaţii de un an, care se reînnoieşte. Cu siguranţă că ne 
descurcăm foarte bine şi fără ăia, de fapt fără nici o bancă 
americană. Sunt aşa nişte... In fine, veţi constata, domnişoară 
K.C., că Victoria, Blacs sau Ho-Pak, poate toate trei pot satisface 
perfect toate necesităţile Par-Con-ului. Dacă dumneavoastră şi 
domnul Bartlett aţi vrea să staţi de vorbă... 

— Aş fi bucuroasă să vă fac o vizită, domnule Kwang. Să 
zicem mâine? La început eu mă ocup de toate chestiunile 
noastre bancare. Poate în cursul dimineţii? 

— Da, sigur că da. Veţi constata că suntem competitivi, spuse 
Richard Kwang imperturbabil. La zece? 

— Excelent. Noi stăm la „V and A”, în Kowloon. Dacă ora 
zece nu vă convine, anunţaţi-mă, spuse ea. Mă bucur că v-am 
cunoscut personal şi pe dumneavoastră, domnule Havergill. 
Presupun că întâlnirea noastră de mâine e valabilă? 

— Desigur. La patru, nu-i aşa? Abia aştept să stau de vorbă 
pe îndelete cu domnul Bartlett, şi cu tine, desigur, draga mea. 

Era un bărbat înalt şi slab şi ea îi observă privirea ridicându- 
se de pe decolteul ei. Îşi înăbuşi aversiunea instantanee. S-ar 
putea să am nevoie de el şi de banca lui, îşi spuse ea. 

— Mulţumesc, răspunse ea cu exact atâta deferenţă câtă se 
cerea şi apoi îşi îndreptă farmecele asupra lui Lady Joanna. Ce 

rochie frumoasă, spuse ea, deşi în sinea ei îi displăcea profund, 
la fel ca şi şiragul de perle mici ce înconjura gâtul uscăţiv al 
femeii. 

— O, îţi mulţumesc, draga mea. Şi a ta e tot de la Paris? 

— Indirect. E un model Balmain, dar am cumpărat-o la New 
York. 

Îi zâmbi soţiei lui Richard Kwang, o cantoneză mărunţică, 
voinică, şi bine conservată, cu o coafură complicată, o piele 
foarte pală şi ochi înguşti. Purta un imens pandantiv din jad 
imperial şi im inel cu un diamant de şapte carate. 

— Mi-a făcut plăcere să vă cunosc, doamnă Kwang, spuse ea, 
impresionată de bogăţia pe care o reprezentau acele bijuterii. 
Noi îl căutăm pe Linc Bartlett. L-aţi văzut cumva? 

— Nu l-am, văzut de mai de mult. Cred că a intrat în aripa de 
est, răspunse Havergill. Mi se pare că e un bar acolo. Era cu 
Adryon, fiica lui Dunross. 

— Adryon s-a făcut o fată foarte drăguță, spuse Lady Joanna. 
Fac o pereche foarte reuşită împreună. E un bărbat fermecător 
domnul Bartlett. Nu e însurat, nu-i aşa, dragă? 

— Nu, răspunse Casey, la fel de afabil, adăugând-o pe Lady 
Joanna Temple Smith pe lista ei de persoane nesuferite. Linc nu 
e căsătorit. 

— În curând o să pună cineva mâna pe el, ţineţi minte ce vă 
spun. Cred că Adryon e nebună după el. Poate ti-ar face plăcere 
să vii la ceai joi, draga mea? Aş vrea să le cunoşti pe câteva 
dintre fete. E ziua când se întruneşte Clubul nostru, al Celor de 
Peste Treizeci de Ani. 

— Mulţumesc, spuse Casey. Nu mă încadrez ca vârstă, dar 
mi-ar face plăcere să vin. 

— O, iartă-mă, draga mea! Am presupus... O să trimit o 
maşină să te ia. Quillan, rămâi la cină? 

— Nu, nu pot. Am treburi urgente. 

— Păcat, Lady Joanna zâmbi dezgolindu-şi dinţii stricati. 

— Dacă vreţi să ne scuzaţi. Trebuie să-l găsim pe Bartlett şi 
după aceea eu trebuie să plec. Ne vedem sâmbătă. Gornt o luă 
pe Casey de braţ şi o trase după sine. 

Ceilalţi îi priviră îndepărtându-se. 

— E destul de atrăgătoare, un stil cam vulgar, nu-i aşa? 
spuse Lady Joanna. Chuluk. Asta-i un nume din Europa Centrală, 
nu? 

— Posibil. Ar putea fi din Orientul Mijlociu, Joanna, cine ştie, 
poate turcesc, poate de prin Balcani... Havergill se întrerupse. 
A, înţeleg ce vroiai să spui. Dar nu, nu cred. Nu arată deloc a 
evreică. 

— În ziua de azi cine îşi mai dă seama? S-ar putea să-şi fi 
aranjat nasul. În ziua de azi se fac lucruri nemaipomenite, nu-i 
aşa? 

— Nu m-am gândit nici o clipă să mă uit. Hîm! Crezi tu? 

Richard Kwang îi dădu cartea de vizită a lui Casey soţiei sale, 
care o citi imediat şi îi înţelese uimirea. 

— Paul, pe cartea ei de vizită scrie trezorier şi vicepreşedinte 
al societăţii... e destul de impresionant, nu crezi? Par-Con e o 
companie mare. p 

— E, dragă prietene, ei sunt americani. In America se fac tot 
soiul de lucruri extraordinare. Precis că nu e decât un titlu şi 
nimic mai mult. 

— Ca să-i salveze reputația amantei sale? întreba Joanna. 


12 
Ora 21.00. 


Tacul de biliard lovi bila albă, care porni pe masa verde şi îi 
făcu vânt celei roşii într-una din pungile îndepărtate, oprindu-se 
cu precizie în spatele altei bile roşii. Adryon aplaudă încântată. 

— O, Linc, a fost grozav! Eram convinsă că numai te lauzi. 
Mai fă-o o dată! 

Linc Bartlett zâmbi şi el. 

— Pe un dolar că cea roşie face înconjurul mesei şi intră în 
punga aia, iar cea albă se opreşte aici. 

Însemnă punctul cu cretă. 

— S-a făcut! 

Se aplecă peste masă şi ochi, iar bila albă se opri la un 
milimetru de semnul făcut de el, în timp ce cea roşie cădea în 
pungă. 

— Ayeeyah! Nu am la mine un dolar. Ei drăcie! Pot să-ţi 
rămân datoare? 

— O doamnă, oricât de frumoasă, trebuie să-şi plătească 
datoriile de joc pe loc. 

— Ştiu. Aşa spune şi tata. Poţi să-ţi plătesc mâine? 

El o privi, bucurându-se de prezenţa ei, încântat că 
îndemânarea lui o încântase. Fata purta o fustă neagră, lungă 
până la jumătatea genunchiului şi o splendidă bluză de mătase. 
Avea picioare lungi, foarte lungi, desăvârşite. 

— Nu. 

El se prefăcu indispus, iar apoi izbucniră amândoi în râs în 
încăperea uriaşă, unde becurile luminau puternic doar masa 
mare de biliard, restul încăperii fiind cufundat într-o penumbră 
intimă, cu excepţia fâşiei de lumină ce pătrundea pe uşa 
deschisă. 

— Joci nemaipomenit de bine, spuse ea. 

— Să nu spui nimănui, dar în armată mi-am câştigat 
existenţa jucând biliard. 

— In Europa? 

— Nu. În Pacific. 

— Tatăl meu a fost pilot de vânătoare. A doborât şase 
avioane înainte de a fi doborât şi el şi de a nu mai putea zbura. 

— Cred că asta îl făcea să fie un as, nu-i aşa? 

— Tu ai participat la debarcările alea înfiorătoare împotriva 
japonezilor? 

— Nu. Eu eram la construcţii. Noi veneam după ce totul se 
liniştea. 

— O! 

— Am construit baza, terenuri de aterizare în Guadalcanal şi 
pe insule în tot Pacificul. Războiul pe care l-am făcut eu a fost 
uşor, nimic în comparaţie cu al tatălui tău. 

Ducându-se să pună tacul la loc în rastel îl încercă pentru 
prima oară un sentiment de părere de rău că nu fusese în 
infanteria marină. Expresia fetei când îi spusese că a fost la 
construcţii îl făcu să se simtă lipsit de bărbăţie. 

— Ar trebui să ne ducem să ne uităm după prietenul tău. 
Poate că a venit deja. 

— Nu e important. Nu e chiar prietenul meu, l-am cunoscut 
numai de vreo săptămână, la petrecerea unei prietene. Martin e 
ziarist la China Guardian. Nu e iubitul meu. 

— Toate tinerele domnişoare englezoaice vorbesc la fel de 
deschis despre iubiții lor? 

— Datorită anticoncepţionalelor. Ele ne-au eliberat pentru 
totdeauna de servitutea masculină. Acum suntem egale! 

— Sunteţi, oare? 

— Eu sunt. 

— Atunci eşti norocoasă. 

— Da, ştiu că sunt foarte norocoasă, îl privi lung. Tu câţi ani 
ai, Linc? 

— Sunt bătrân. 

Puse cu zgomot tacul la loc în rastel. Era pentru primă oară 
în viaţa lui că nu voia să-şi spună vârsta. Fir-ar să fie, gândi el, 
având o senzaţie ciudată de nelinişte. Ce-i cu tine? Nimic. Nu-i 
nimic. Sau e? 

— Eu am nouăsprezece, tocmai spunea ea. 

— Când e ziua ta? 

— Pe 27 octombrie. Sunt în Scorpion. Dar a ta când e? 

— Pe 1 octombrie. 

— Nu se poate! Spune-mi cinstit! 

— Să mor eu dacă nu-i aşa. 

Ea bătu încântată din palme. 

— Asta e grozav! Tata e pe zece. E grozav, un semn bun. 

— De ce? 

— O să vezi. 

Veselă, îşi deschise poşeta, scoțând un pachet de ţigări boţit 
şi o brichetă de aur plată. El îi luă bricheta să îi ofere foc, dar nu 
se aprinse. Mai încercă o dată şi încă o dată, dar tot nimic. 

— S-o ia naiba, spuse ea. Drăcia asta n-a mers niciodată bine, 
dar o am de la tata şi ţin la ea. E drept că am scăpat-o de câteva 
ori pe jos. 

El studie bricheta, suflă în fitil şi meşteri puţin. 

— Tot n-ar trebui să fumezi. 

— Asta-mi spune mereu şi tata. 

— Are dreptate. 

— Da. Dar deocamdată îmi place să fumez. Câţi ani ai, Linc? 

— Patruzeci. 

— O! el îi citi uimirea pe chip. Deci eşti de o vârstă cu tata! 
Sau aproape. El are patruzeci şi unu. 

— Au fost doi ani buni, aruncă Linc pe un ton sec, spunându- 
şi în sinea lui: Oricum o iei, Adryon, sunt destul de bătrân ca să- 
ţi fiu tată. 

Ea se încruntă iarăşi. 

— Ciudat, nu păreţi deloc de aceeaşi vârstă, apoi adăugă 
grăbită: Peste doi ani o să am douăzeci şi unu, şi practic o să 
încep să îmbătrânesc. Nu-mi pot imagina că o să am douăzeci şi 
cinci, treizeci, ca să nu mai vorbesc de patruzeci de ani... 
Doamne, cred că aş prefera să mor. 

— Da, la douăzeci şi unu eşti bătrân, al naibii de bătrân, 
spuse el, gândindu-se: De mult nu ai mai stat cu cineva atât de 
tânăr, ai grijă, fata asta e dinamită, scăpără bricheta şi o 
aprinse, ce ştii tu! 

— Mulţumesc, spuse ea, trăgând din ţigară ca să nu se 
stingă. Tu nu fumezi? 

— Nu, acum nu. Am fumat, dar Casey mi-a tot trimis articole 
ilustrate despre cancer şi fumat, până când m-am convins. E 
cert că acum mi-e mai uşor la golf, la tenis şi..., zâmbi. Şi la tot 
felul de sporturi. 

— Casey e superbă. Chiar este vicepreşedinta ta? 

— Da. 

— O să... Aici o să fie greu pentru ea. Bărbaţilor nu le va 
plăcea deloc să trateze cu ea. 

— La fel se întâmplă şi în America. Dar încep să se 
obişnuiască. Noi am creat Pan-Con-ul, în şase ani. Casey, se 
pricepe să lucreze ca cei mai buni dintre ei. 

— E amanta ta? 

El luă o înghiţitură de bere. 

— Toate domnişoarele englezoaice vorbesc aşa pe şleau? 

— Nu, răspunse ea râzând. Eram doar curioasă. Toată lumea 
spune... toată lumea bănuieşte că e. 

— Chiar aşa? 

— Da. Toată societatea hongkongheză nu vorbeşte decât 
despre voi, iar seara asta va pune capac. V-aţi făcut amândoi o 
intrare foarte remarcată, ca să nu mai vorbim de avionul tău 
particular, de armele de contrabandă şi de faptul că ea, Casey, a 
fost ultimul european care l-a văzut pe John Chen, din câte 
spuneau ziarele. Mi-a plăcut interviul tău. 

— Ei, acei tică... tipii ăia de la ziar mă aşteptau în uşă azi 
după-masă. Am încercat să fiu scurt şi incisiv. 

— Par-Con chiar valorează o jumătate de miliard de dolari? 

— Nu. Vreo trei sute de milioane, dar în curând va fi o 
companie de un miliard de dolari. Da, curând. 

O văzu cum se uită la el cu ochii aceia verzi-cenuşii, cu o 
privire deschisă, atât de matură şi totuşi atât de tânără. 

— Eşti un om foarte interesant, Linc Bartlett. Imi place să 
stau de vorbă cu tine. Şi tu îmi placi. La început nu. Am ţipat ca 
din gură de şarpe când tata mi-a spus că trebuie să mă ocup de 
tine un timp, să-ţi prezint lumea. Nu m-am achitat prea bine de 
datorie, nu-i aşa? 

— A fost splendid. 

— Hai, fii serios, zâmbi şi ea. Te-am monopolizat complet. 

— Nu-i adevărat. L-am cunoscut pe Christian Toxe editorul, 
pe Richard Kwang şi pe cei doi americani de la Consulat. 
Lannan, parcă îl chema pe unul. 

— Langan. Edward Langan. E drăguţ. Nu am reţinut numele 
celuilalt. De fapt nu îi cunosc prea bine, au fost doar la curse cu 
noi. Christian e plăcut, iar soţia lui e grozavă. Ea e chinezoaică, 
aşa că nu e aici în seara asta. 

Bartlett se încruntă. 

— Fiindcă e chinezoaică? 

— A fost invitată, dar ştiam că n-o să vină. E o chestiune de 
cinste a obrazului. Pentru a salva obrazul soţului ei. Lumea bună 
nu aprobă căsătoriile mixte. 

— Să te căsătoreşti cu băştinaşi? 

— Cam aşa ceva, ridică din umeri. O să vezi şi tu. Hai mai 
bine să-ţi mai fac cunoştinţă cu câţiva oaspeţi, căci, dacă nu, va 
fi vai de mine! 

— Ce ai zice de Havergill, bancherul? Ce părere ai de el? 

— Tata îl consideră pe Havergill un neghiob. 

— Atunci, pe legea mea, e un neghiob de douăzeci şi două de 
carate! 

— Excelent! spuse ea şi râseră împreună. 

ET Linc? 

Întoarseră amândoi capul spre cele două siluete care se 
conturau în fâşia de lumină dinspre uşă. El recunoscu imediat 
vocea şi siluete lui Casey, dar nu ştia cine e bărbatul. De unde 
se găseau ei, era greu să distingă ceva, având lumina în faţă. 

— Bună, Casey, cum merge? 

O luă pe Adryon, cu nonşalanţă de braţ, conducând-o spre 
cei doi. 

— I-am arătat lui Adryon cum se joacă biliard. 

Adryon râse. 

— Ce modestie! E nemaipomenit la biliard, Casey, nu-i aşa? 

— Da. A, Linc, Quillan Gornt voia să te salute înainte de a 
pleca. 

— Brusc, Adryon încremeni pe loc şi se făcu albă la faţă. Linc 
se opri şi el, uimit. 

— Ce s-a întâmplat? o întrebă el. 

— Bună seara, domnule Bartlett, spuse Gornt, apropiindu-se 
de ei şi intrând în cercul de lumină. Bună, Adryon. 

— Ce căutaţi aici? spuse ea cu glas pierit. 

— Am venit doar pentru câteva minute, 

— L-aţi văzut pe tata? 

— Da. 

— Atunci plecaţi. Plecaţi şi lăsaţi în pace casa asta, spuse 
Adryon cu acelaşi glas. 

Bartlett o privea cu ochii mari. 

— Ce naiba se petrece aici? 

Gornt răspunse calm: 

— E o poveste lungă. Mai poate să aştepte până mâine, sau 
până săptămâna viitoare. Voiam doar să confirm invitaţia la cină 
pentru marţi, şi, dacă sunteţi liberi în weekend, poate vreţi să 
ieşim la o plimbare cu iahtul meu. Duminică, dacă e vreme 
bună. X 

— Mulţumim. In principiu da, dar am putea să confirmăm 
mâine? întrebă Bartlett, încă intrigat de atitudinea lui Adryon. 

— Adryon, spuse Gornt blând, Annagrey pleacă săptămâna 
viitoare, şi mi-a spus să te rog să-i dai un telefon. 

Adryon nu răspunse, privindu-l în continuare cu ochi mari, şi 
Gornt adăugă către ceilalţi doi: 

— Annagrey este fiica mea. Ele sunt bune prietene, au fost 
aproape tot timpul la aceleaşi şcoli. Annagrey pleacă la 
universitate în California. 

— Da? Dacă putem sa o ajutăm cu ceva... zise Casey. 

— E drăguţ din partea voastră, răspunse Gornt. O să o 
cunoaşteţi marţi. Putem vorbi despre asta atunci. Acum vă spun 
la re... 

Uşa din celălalt capăt al sălii de biliard se deschise, în ea 
apăru Dunross. Gornt zâmbi şi îşi întoarse iarăşi atenţia spre ei. 

— Noapte bună, domnule Bartlett, Ciranoush. Ne vedem 
marţi. Noapte bună, Adryon. 

Făcu o scurtă plecăciune în faţa lor, după care traversă 
încăperea şi se opri. 

— Noapte bună, lan, spuse el politicos. Mulţumesc pentru 
ospitalitate. 

— Noapte bună, răspunse Dunross la fel de politicos, şi se 
dădu la o parte, cu un uşor zâmbet pe buze. 

Îl urmări pe Gornt cu privirea până ce acesta ieşi pe uşa 
principală, apoi îşi întoarse atenţia către sala de biliard. 

— E aproape timpul să se servească cina, spuse el cu glas 
calm, şi cald. Cred că sunteţi cu toţii morţi de foame. Eu unul 
sunt. 

— Ce... ce a vrut? întrebă Adryon cu voce tremurată. 

Dunross se apropie de ea cu un zâmbet pe chip, liniştind-o. 

— Nimic. Nimic important, scumpa mea. Quillan s-a mai 
îmblânzit la bătrâneţe. 

— Eşti sigur? 

— Sigur, o cuprinse cu braţul şi o îmbrăţişa uşor. Nu-i nevoie 
să-ţi frămânţi căpşorul tău drăguţ. 

— A plecat? 

— Da. 

Bartlett avu de gând să spună ceva, dar se opri instantaneu 
văzând privirea ce i-o aruncă Dunross peste capul lui Adryon. 

— Da, totul e în regulă, scumpa mea, spuse Dunross 
îmbrăţişând-o iarăşi uşor pe Adryon, iar Bartlett o văzu cum se 
ghemuieşte în cercul cald al acelor braţe. Nu ai de ce să-ţi faci 
griji. 

— Linc îmi arăta cum joacă el biliard şi deodată... A apărut 
atât de brusc... A fost ca o arătare. 

— Şi pe mine ai fi putut să mă dobori cu o pană, când a 
apărut aşa, ca Zâna Rea, Dunross râse, apoi adăugă pentru 
Bartlett şi Casey: lui Quillan îi plac scenele teatrale, apoi către 
Bartlett: Noi doi o să mai discutăm despre asta după cină. 

— Desigur, spuse Bartlett, remarcând că ochii nu-i surâdeau 
deloc. 

Se auzi sunând gongul pentru cină. 

— Of, slavă Domnului! zise Dunross. Haideţi să mergem, în 
sfârşit se dă de mâncare. Casey, tu eşti la masa mea. 

Rămase cu braţul pe după umerii lui Adryon, tandru, 
conducându-i paşii spre lumină. Casey şi Bartlett veneau în 
urma lor. 

Gornt se urcă la volanul Rolls-Royce-ului Silver Cloud negru, 
pe care îl parcase chiar în faţa Casei Mari. Era o noapte plăcută, 
deşi umiditatea crescuse iarăşi. Se simţea foarte mulţumit de 
sine. Şi acum la cină cu Jason Plumm! îşi spuse el. Dacă tipul ăla 
se angajează, Dunross e ca şi terminat, iar eu devin proprietarul 
acestei case şi al Companiei Struan, cu tot calabalâcul! Nici că 
s-ar fi putut mai bine: întâi Casey şi lan aproape în acelaşi timp, 
şi totul etalat în faţa lui şi în faţa ei. Apoi Havergill şi Richard 
Kwang împreună. Apoi Bartlett în sala de biliard, şi pe urmă din 

nou lan. Perfect! Acum Ian e incitat, Bartlett e incitat, Havergill, 
Richard Kwang şi la fel şi Plumm. Ha! De-ar şti ei. Totul e 
perfect. Cu excepţia lui Adryon. Imi pare rău de ea. Păcat că şi 
copiii trebuie să moştenească duşmăniile părinţilor. Dar aşa e 
viaţa. Joss. Păcat că ea nu vrea să iasă în lume şi să părăsească 
Hong Kongul, ca Annagrey, măcar până ce lan Dunross şi cu 
mine ne vom încheia definitiv socotelile. Aş prefera să nu fie aici 
să-l vadă zdrobit, şi nici Penelope. Joss dacă ele sunt aici, joss 
dacă nu sunt. Aş vrea ca el să fie aici când voi pune stăpânire pe 
boxa lui de la curse, pe locul lui în toate consiliile, în toate 
sinecurile, în adunarea legislativă. O, da, curând toate vor fi ale 
mele. O dată cu invidia întregii Asii. Râse. Da, da. Era şi timpul. 
Atunci toţi strigoii vor putea să doarmă. Fie ei blestemaţi de 
strigoi! Răsuci cheia în contact, pornind motorul, savurând luxul 
tapiţeriei de piele veritabilă şi al lemnului şlefuit, aroma bogată 
şi aparte. Apoi băgă în viteză şi cobori aleea, trecând pe lângă 
parcarea unde se aflau celelalte maşini, până la uriaşa poartă 
principală din fier forjat, cu armele Struanilor pe ea. Opri ca să 
treacă maşinile care circulau pe şosea şi zări în retrovizoare 
Casa Mare. Înaltă, întinsă, cu ferestrele luminate strălucitor, 
primitoare. Curând vei fi a mea, îşi spuse el. O să dau aici 
petreceri cum n-a mai văzut şi nici nu va mai vedea vreodată 
Asia. Cred că mi-ar trebui şi o amfitrioană. Poate americanca? 
Chicoti. 

— Ah, Ciranoush, ce nume adorabil, spuse el cu voce tare, cu 
acelaşi glas voalat cu care îi rostise mai devreme numele. 

Treaba asta ar fi uşor de realizat. Ajunge să foloseşti 
manierele de pe vechiul continent, nişte vin bun, o mâncare 
uşoară, dar excelentă, şi răbdare. Combinate cu cel mai ales 
rafinament masculin englezesc, aristocratic, cu vorbe frumoase, 
şi tipa va fi a ta, unde şi când vrei. lar apoi, dacă ştii să alegi 
momentul potrivit, poli să foloseşti şi o engleză de mahala, un 
pic de grosolonie bine cumpănită, şi vei dezlănţui în ea pasiuni 
ascunse, pe care nici un bărbat nu i le cunoaşte. Dacă eu nu mă 
înşel, are mare nevoie de un bărbat care să ştie cum să o ia. 
Aşadar, sau Bartlett nu face faţă, sau nu sunt amanți, cum se 
sugera în raportul confidenţial. Interesant. Dar tu chiar o vrei? 
Ca jucărie, poate. Ca unealtă, cu siguranţă. Ca amfitrioană nu, e 
prea băgăreaţă. Drumul era acum liber, aşa încât ieşi pe poartă, 
şi o luă la vale până la intersecţie, coti la stânga, şi curând se 
afla pe Peak Road, coborând panta abruptă spre Magazine Gap 

unde se găsea apartamentul lui Plumm. După cina cu acesta, 
trebuia să meargă la o întâlnire, apoi în Wanchai, la unul din 
apartamentele sale private şi la calda îmbrăţişare a lui Mona 
Leung. Pulsul i se acceleră la gândul stilului ei violent de a face 
dragoste, al urii ei abia disimulate faţă de el şi faţă de toţi quai 
loh, aflată în permanent conflict cu gustul ei pentru lux, 
apartamentul închiriat pentru ea şi modesta sumă de bani pe 
care i-o dădea el lunar. 

— Niciodată să nu le dai bani destui, îl învățase mai de mult 
tatăl său, William. Haine, bijuterii, vacanțe, e în regulă. Dar nu 
prea mulţi bani. Controlează-le cu dolari. Şi să nu crezi 
niciodată că te iubesc de dragul tău. Nu e cazul. Numai banii tăi 
contează şi vor conta vreodată. În ascuns, ele te vor dispreţui 
întotdeauna. Ceea ce mi se pare destul de corect, dacă stai să te 
gândeşti. Noi nu suntem chinezi şi nu vom fi niciodată. 

— Nu există niciodată vreo excepţie? 

— Nu cred. Nu pentru un guai loh, fiule. Nu cred. Cu mine 
nici una n-a făcut excepţie, şi am cunoscut destule. O, îţi va 
dărui trupul ei, copiii ei, chiar şi viaţa ei, dar te va dispreţui 
întotdeauna. Nu are încotro, ea e chinezoaică, iar noi suntem 
quai loh! 

Ayeeyah, gândi Gornt. Acel sfat s-a dovedit întemeiat de 
nenumărate ori. Şi m-a salvat de multă suferință. O să-mi facă 
plăcere să-l revăd pe bătrân, îşi spuse el. Anul ăsta îi voi face un 
cadou grozav, Compania Struan. 

Conducea atent la vale, pe partea stingă a drumului 
întortocheat, ţinând aproape de peretele de stâncă. Noaptea era 
plăcută, şoseaua bună şi circulaţie puţină. In mod normal şi-ar fi 
luat şoferul, dar în această noapte nu voia să existe martori ai 
întâlnirii lui cu Plumm. 

Nu, îşi spuse el. Şi nu vreau martori nici ai întâlnirii mele cu 
Wu Patru Degete. Ce o fi vrând piratul ăla? Nimic bun. Precis e 
ceva periculos. Da, însă în timpul războiului din Coreea, Wu ţi-a 
făcut o foarte mare favoare şi poate că acum vrea să îi returnezi 
acea favoare. Mai devreme sau mai târziu, există întotdeauna o 
zi a socotelilor, şi aşa e cinstit, asta e regula chinezească. 
Primeşti un cadou, dai înapoi un cadou puţin mai valoros. i se 
face o favoare... 

În 1950, când armatele comuniste chineze din Coreea îşi 
croiau drum de la Yalu spre sud, cu pierderi imense, erau într-o 
criză disperată de provizii strategice de tot soiul şi dispuse să 

plătească foarte bine pe oricine ar fi reuşit să le strecoare prin 
blocadă proviziile de care aveau nevoie. In acea vreme, 
compania Rothwell- Gornt se afla şi ea într-o situaţie disperată 
din cauza imenselor pierderi suferite la Shanghai datorită 
cuceririi acestuia de către Mao. Aşa încât, în decembrie 1950, el 
şi cu tatăl său au făcut nişte împrumuturi masive şi au cumpărat 
în taină din Filipine un transport uriaş de penicilină, morfină, 
sulfamide şi alte medicamente, evitând licenţa de export 
obligatorie. Pe acestea le-au încărcat în secret pe o joncă închi- 
riată, cu unul din echipajele lor de încredere, şi le-au trimis la 
Wampoa, o insulă pustie de pe Pearl River, în apropiere de 
Canton. Pata urma să se facă în aur, la livrarea mărfii, dar pe 
drum. În meandrele estuarului Pearl River-ului, jonca lor a fost 
interceptată de pirați de fluviu, care ţineau cu naţionaliştii lui 
Ciang Kai-şi, şi le-au cerut o răscumpărare. Nu aveau bani cu ce 
să răscumpere încărcătura, iar dacă naţionaliştii ar fi aflat că 
Rothwell-Gornt face afaceri cu duşmanii lor comunişti, pe care îi 
urau de moarte, viitorul Companiei în Asia ar fi fost pe vecie 
compromis. Prin compradorele său, Gornt a aranjat o întâlnire 
în portul Aberdeen cu Wu Patru Degete, despre care se zicea că 
ar fi unul din cei mai mari contrabandişti din estuarul Pearl 
River-ului. 

— Unde acum vas? întrebase Wu Patru Degete în jargonul lui 
mizerabil anglo- chinezesc. 

Gornt îi explicase cum putuse mai bine, vorbind în jargon, 
necunoscând haklo, dialectul lui Wu. 

— Poate, poate că nu! zâmbise Wu Patru Degete. Telefonez 
eu trei zile. Parola nee choh wah. Trei zile, heya? 

În a treia zi a telefonat. 

— Bine, rău, nu ştiu. Întâlnim două zile Aberdeen. După Ora 
Maimuţei. 

Asta însemna ora zece seara. Chinezii împărțeau ziua în 
douăsprezece părţi de câte două ore, fiecare având un nume, 
întotdeauna în aceeaşi ordine, începând de la patru dimineaţa 
cu Cocoşul, apoi la şase Câinele, şi aşa mai departe: Porcul, 
Şobolanul, Taurul, Tigrul, Iepurele, Dragonul, Şarpele, 
Maimuţa, Calul şi Capra. Peste două zile, la ora Maimuţei, pe 
jonca lui Wu, la Aberdeen, primise plata integrală a 
transportului său, în aur, cu un plus de patruzeci la sută. Un 
profit uluitor, de cinci sute la sută. Wu Patru Degete rânjise: 

— Fac târg mai bun decât quai loh, nu fă griji. Douăzeci şi 
opt de mii de taeli de aur. (Un tael însemna ceva mai mult decât 
o uncie.) Data viitoare eu transport; Da? 

— Da. 

— Tu cumperi, eu transport, eu vând, patruzeci la sută mie, 
preţ de vânzare. 

— Da. 

Recunoscător, Gornt încercase să-i ofere un procent mai 
mare de data asta, dar Wu refuzase. 

— Numai patruzeci la sută, preţ vânzare. 

Însă Gornt a înţeles că acum îi era îndatorat traficantului. 
Aurul era în lingouri de contrabandă de câte cinci taeli. A fost 
evaluat la rata oficială de 35 de dolari uncia. Dar pe piaţa 
neagră, trecut clandestin în Indonezia, în India sau înapoi în 
China, făcea de două sau trei ori pe atât... uneori şi mai mult. 
Din acest transport, iarăşi cu ajutorul lui Wu, Rothwell-Gornt a 
câştigat un milion şi jumătate de dolari americani şi s-a repus pe 
picioare. După aceea au mai fost încă trei transporturi, care au 
adus un profit uriaş ambelor părţi. Apoi războiul s-a terminat şi 
la fel şi relaţia lor. De atunci, nu a dat nici un semn de viaţă, se 
gândi Gornt. Până la telefonul de azi după-amiază. 

— A, vechi prieten, putem vedem? Diseară? spusese Wu 
Patru Degete. Se poate? Oricând, eu aştept. Acelaşi loc ca pe 
vremuri. Bine? f 

Deci acum favoarea trebuie returnată. In regulă. Gornt dădu 
drumul la radio. Chopin. Conducea pe drumul şerpuitor în mod 
automat, cu gândul la întrevederile care-l aşteptau, motorul abia 
auzindu-se. Incetini, căci venea im camion din faţă, apoi ieşi de 
pe banda lui şi acceleră ca să depăşească un taxi care abia se 
târa, pe porţiunea de linie dreaptă. Având viteză cam mare 
acum, frână brusc căci se apropia de curba fără vizibilitate. Apoi 
ceva păru să plesnească în măruntaiele motorului, piciorul lui 
atinse podeaua, stomacul i se întoarse pe dos, şi intră în curba 
strânsă cu viteză excesivă. Panicat, apăsă iarăşi şi iarăşi pe 
pedala de frână, fără rezultat, în timp ce mâinile sale răsuceau 
volanul. Luă destul de prost prima curbă, clătinându-se ca un 
om beat, ieşind din ea pe banda opusa a şoselei. Din fericire nu 
venea nimic din faţă, dar trase prea brusc de volan, apropiindu- 
se vertiginos de peretele de stâncă şi, cu stomacul cuprins de 
spasme de greață, suci volanul în partea cealaltă. Avea acum 
viteză foarte mare şi se apropia de o nouă curbă. Aici panta era 

mai abruptă, drumul mai şerpuit şi mai îngust. Din nou luă 
curba prost, dar după ce o depăşi, reuşi o fracțiune de secundă 
să tragă frâna de mână, ceea ce îi mai reduse puţin din viteză. 
Se apropia curba următoare. leşi din ea cu mult pe banda 
opusă, orbit de faruri ce se apropiau din faţă. Taxiul trase 
înspăimântat spre margine şi era cât pe ce să se prăbuşească în 
gol, cu claxonul urlând, dar trecu la câţiva centimetri de el. 
Încercă disperat să revină pe partea corectă a şoselei, dar apoi 
începu să coboare la vale vertiginos, nemaicontrolând maşina. O 
bucăţică de drum drept, şi izbuti să treacă într-o viteză 
inferioară, tocmai când intra intr-o altă curbă fără vizibilitate, cu 
motorul urlând. Reducerea bruscă de viteză l-ar fi proiectat prin 
parbriz dacă n-ar fi avut centura de siguranţă şi mâinile 
încleştate pe volan. Dădu colţul, dar din nou era cu mult în afară 
şi i-au lipsit numai câţiva milimetri ca să nu se ciocnească de 
maşina ce venea din faţă. Reveni clătinându-se pe banda lui, 
cotind brusc, prea tare, încetinind puţin, dar panta şi 
întortochelile drumului nu mai conteneau. Tot avea, viteză prea 
mare când intră în următoarea curbă şi la ieşire era mult pe 
banda opusă. Camionul greu încărcat ce trudea la deal nu putea 
face nimic. Cuprins de panică, trase de volan spre stângă şi abia 
reuşi să ocolească, cu o uşoară izbitură piezişă, camionul, 
încercă să bage schimbătorul de viteze în marşarier, dar nu voia 
să intre, angrenajul protestă. Apoi, cuprins de groază, zări 
înaintea lui, pe banda pe care mergea, trafic lent, maşini venind 
din sens opus, şi drumul dispărând după o curbă. Era pierdut, 
aşa încât trase stânga, spre peretele muntelui, încercând să facă 
un ricoşeu şi să se oprească astfel. Se auzi un scrâşnet de metal 
ce se împotrivea, geamul lateral din spate se făcu ţăndări, şi 
apoi ricoşa din peretele de stâncă. Maşina care venea trase mult 
spre marginea şoselei, cu claxonul urlând. lInchise ochii, 
pregătindu-se pentru coliziunea frontală, dar, ca, prin minune, 
aceasta nu se produse şi, scăpă, mai având numai atâta putere 
cât să sucească tare volanul înapoi, spre peretele muntelui. Îl 
lovi cu o izbitură asurzitoare. Aripa din faţă stânga se rupse. 
Maşina brăzdă tufărişul şi mormanul de pământ din faţă, izbi un 
pinten de stâncă şi se ridică de spate, azvârlindu-l pe Gornt într- 
o parte. Însă când maşina căzu înapoi, una din roţi intră în şanţ 
şi se înţepeni, şi chiar înainte de a lovi micuțul Mini din faţă, al 
cărui şofer încremenise, se opri. 


254 


Gornt se trase în sus cu greu. Maşina rămăsese pe jumătate 
săltată. Transpiraţia şiroia pe el şi inima îi bătea să-i spargă 
pieptul. Îi venea greu să respire sau să gândească. Circulaţia în 
ambele sensuri se oprise în dezordine. Auzi câteva claxoane 
sunând nerăbdător, din vale şi din deal, apoi paşi grăbiţi. 

— Eşti teafăr, omule? întrebă străinul. 

— Da, cred că da. M-au... m-au lăsat frânele. 

Gornt îşi şterse sudoarea de pe frunte, încercând să-şi pună 
creierul în funcţiune. Îşi pipăi pieptul, apoi îşi mişcă picioarele, 
nu-l durea nimic. 

— Eu... n-au mai ţinut frânele... luam o curbă şi... pe urmă 
totul... 

— Frânele? La un Rolls? Eu credeam că faci pe Stirling Moss. 
Ai avut mare noroc. În locul tău, eu aş opri motorul. 

— Poftim? Gornt îşi dădu seama că motorul încă mai torcea 
monoton şi radioul continua să cânte, aşa că suci cheia şi, după 
o clipă, o scoase din contact. 

— Frumoasă maşină, spuse străinul, dar acum e într-o stare 
jalnică. Intotdeauna mi-a plăcut modelul ăsta. Şaizeci şi doi, nu? 

— Da, aşa e. 

— Vrei să anunţ eu poliţia? 

Gornt făcu un efort să gândească, simţindu-şi încă pulsul 
bătând în urechi. Istovit, îşi desfăcu centura de siguranţă. 

— Nu. E un post de poliţie chiar sus pe deal. Dacă m-ai putea 
duce până acolo? 

— Cu plăcere, amice. 

Străinul era scund şi rotofei. Privi peste umăr spre celelalte 
maşini, taxiuri şi camioane ce erau oprite pe ambele sensuri, cu 
şoferii lor chinezi şi pasagerii lor chinezi uitându-se la ei gură 
cască pe geamuri. 

— Ce soi de oameni! Poţi să mori pe stradă, şi s-ar chema că 
ai noroc dacă te-ar feri să nu calce chiar pe tine. 

Deschise portiera şi îl ajută pe Gornt să iasă. 

— Mulţumesc. 

Gornt îşi simţea genunchii tremurând. O clipă nu şi-i putu 
controla şi se sprijini de maşină. 

— Eşti sigur că n-ai păţit nimic? 

— Da. Numai că.., m-am speriat de moarte! se uită la 
stricăciuni, botul maşinii îngropat în pământ şi tufe, o hârşâitură 
mare de tot pe toată partea dreaptă, caroseria boţită bine. In ce 
hal e! 

— Da, dar nu s-a făcut armonică! Ai avut mare noroc că ai 
fost într-o maşină bună, amice, străinul dădu drumul la portieră, 
care se închise cu un zgomot uşor. Straşnic lucrată. Poţi s-o laşi 
aici. Nu cred s-o fure careva, străinul râse, luând-o înainte spre 
maşina lui care era parcată, cu luminile licărind, chiar în spate. 
Urcă, ajungem într-o clipă. 

Atunci îşi aminti Gornt de surâsul pe jumătate batjocoritor de 
pe chipul lui Dunross, la plecare, pe care el îl luase drept 
bravură ostentativă. Mintea i se limpezi. Ar fi avut Dunross timp 
să saboteze... cu priceperea lui la maşini... doar n-ar fi...? 

— Fir-ar să fie, murmură el, îngrozit. 

— Nu-ţi fă griji, amice, spuse străinul în timp ce trecea pe 
lingă epavă. O să se ocupe poliţia de toate cele necesare. 

Chipul lui Gornt deveni impenetrabil. 

— Da, o să se ocupe. 


13 
Ora 22.25. 


— Straşnică masă, mai bună decât cea de anul trecut, Ian, 
spuse bine dispus sir Dunstan Barre din cealaltă parte a mesei. 

— Mulţumesc, făcu Dunross ridicând paharul cu un gest 
politicos şi gustând puţin coniacul fin din paharul special pentru 
astfel de băuturi. 

Barre dădu pe gât vinul de porto, îşi umplu din nou paharul 
mai volubil decât de obicei. 

— Doamne, Dumnezeule, iar am mâncat prea mult, ca 
întotdeauna. Ei, Phillip? Phillip! 

— Da... bineînţeles,... sigur... mult mai bine, mormăi Phillip 
Chen. 

— Bătrâne, nu te simţi bine? 

— O da, o, nu... doar că vezi... sigur! 

Dunross se încruntă, apoi aruncă o ochire şi pe celelalte 
mese fără să-i mai asculte pe cei din jur. La masa lor, la care 
luau loc cu uşurinţă, confortabil, douăsprezece persoane, acum 
erau numai ei trei. Pe la celelalte mese, răspândite pe terasă şi 
pe pajişte, musafirii se întinseseră la coniac, vin de porto, 
trabucuri, sau se strânseseră grupuri, grupuri în picioare, în 
vreme ce doamnele se retrăseseră înăuntru. Il zări pe Bartlett 
lângă mesele întinse care cu jumătate de oră mai înainte 

gemeau sub povara pulpelor de miel fripte, salatelor, bucăţilor 
alese de fripturi de vită, plăcintelor enorme din carne şi rinichi, 
fierbinţi, cartofilor prăjiţi şi legumelor de toate felurile, prăjitu- 
rilor, cozonacilor şi torturilor de îngheţată sculptate. O 
veritabilă armată de slujitori curăța acum resturile. Bartlett era 
cufundat într-o discuţie cu şeful poliţiei, Roger Crosse şi 
americanul Ed Langan. Nu peste multă vreme mă răfuiesc eu şi 
cu el, îşi spuse Dunross încruntat, dar mai întâi să rezolv cu 
Brian Kwok. Se uită în preajmă, Brian Kwok nu se vedea la masa 
lui, cea patronată de Adryon, şi nici pe la celelalte, aşa că se 
aşeză din nou liniştit la locul lui, gustă din coniac şi se lăsă 
purtat pe gânduri. Dosarele secrete, Serviciul MI-6, Serviciul 
special de informaţii, Bartlett, Casey, Gornt, Tsu-yan dispărut, 
iar acum şi Alan Medford Grant mort de-a binelea. Telefonul pe 
care i-l dăduse lui Kiernan, secretarul de la Londra al lui Alan 
Medford Grant, fusese un adevărat şoc: „S-a întâmplat chiar azi- 
dimineaţă, domnule Dunross, începuse Kiernan. Ploua, era 
foarte lunecos, iar el, ştiţi bine, era un entuziast al motocicletei. 
Venea spre oraş ca de obicei. După câte ştim acum, n-au fost 
martori. Cel care l-a găsit aruncat pe marginea drumului lângă 
Esher şi Şoseaua A3 n-a putut spune decât că el conducea 
maşina atent prin ploaie, şi deodată s-a trezit în faţă cu o 
motocicletă şi un bărbat aruncat grămadă pe margine. Din câte 
ne-a putut el spune, AMG murise când a dat el de dânsul. A 
chemat poliţia şi aceştia au început ancheta, dar... ce să mai 
spun. O mare pierdere pentru noi toţi!” „Da! Ştii dacă avea 
cumva familie?” „Din câte ştiu eu nu, sir. Bineînţeles că am 
informat serviciul MI-6 de îndată.” „Ah „Da, sir” „De ce? Pe 
circuit se auziră puternice perturbații „Sir, mi-a lăsat 
instrucţiuni precise. Dacă i se va întâmpla cumva ceva, trebuie 
să formez deîndată două numere de telefon şi să vă telegrafiez 
şi dumneavoastră, şi aşa am făcut. Nici unul din celelalte 
numere mie nu-mi spunea nimic. Primul s-a dovedit a fi numărul 
particular al unui funcţionar foarte important din MI-6, şi acesta 
a venit în jumătate de oră cu mai mulţi oameni de-ai lui, au 
controlat biroul lui AMG, şi toate hârtiile lui. La plecare, au luat 
cu ei cea mai mare parte din aceste hârtii. Când a văzut copia 
ultimului raport, cel pe care tocmai vi l-am trimis, aproape să-i 
vină rău, iar mai apoi când mi-a cerut copiile tuturor celorlalte 
rapoarte, iar eu i-am spus că, conform instrucţiunilor lui AMG, 
am distrus de fiecare dată copiile imediat ce am avut 

confirmarea că aţi primit originalul, omul mai să facă apoplexie. 
Se pare că AMG nu prea a avut încuviințarea guvernului 
Majestății Sale să lucreze pentru dumneavoastră.” „Dar eu am 
avut asigurarea lui Grant în scris că înainte de a-mi trimite 
oricare raport va obţine aprobarea guvernului în prealabil.” „Da, 
sir. Dumneavoastră n-aţi comis nici o ilegalitate, dar domnul de 
la MI-6 aproape că a înnebunit.” „Cine era? Cum se numeşte? 
„Sir, mi s-a spus, mi s-a pus în vedere să nu pomenesc nici un 
nume. Era un înalt oficial şi a spus ceva despre Legea păstrării 
secretului de stat.” „Ai spus mai înainte că ţi s-au lăsat două 
numere de telefon?” „Da, sir. Celălalt număr era din Elveţia. Mi- 
a răspuns o femeie şi după ce i-am spus ce aveam de spus, 
dumneaei a făcut doar ah, îmi pare rău, şi a închis. Sir, nu era 
englezoaică. Încă un lucru important, sir. În dispoziţiile sale 
finale, AMG mi-a dat ordin să nu comunic nici unul dintre aceste 
numere celor cu care voi discuta, dar cum domnul de la MI-6 a 
cam insistat, ca să nu spun mai mult, i-am spus. A sunat 
deîndată acolo, dar linia era ocupată şi a rămas ocupată multă 
vreme, apoi poşta ne-a comunicat că telefonul este pe moment 
scos din priză. Sir, omul nostru a fost furios nevoie mare.” 
„Spune-mi, dumneata poţi continua să-mi trimiţi rapoarte în 
locul lui AMG?”, „Nu, sir. Eu nu eram decât secretarul lui... 
adunam informaţiile pe care le obținea el. Eu doar scriam 
rapoartele în locul lui, răspundeam la telefon când era el plecat, 
plăteam notele de plată pentru cheltuielile biroului. Stătea mult 
timp pe continent, dar nu-mi spunea mie niciodată unde a fost, 
după cum nu-mi mărturisea nici unul din secretele sale. Era... 
ei, să zicem, ştia să joace cărţile, ţinânduşi-le foarte ferite de 
ochii celorlalţi. Nu ştiu de unde-şi culegea el informaţiile, nu 
ştiu nici măcar numărul său de la Whitehall. După cum v-am 
spus, ştia să-şi păzească secretele.” 

Dunross oftă şi mai gustă puţin coniac. Afurisit ghinion, îşi 
spuse el în sinea lui. A fost un accident... a fost crimă? Şi când 
or să se arunce cei de la MI-6 la beregata mea? Contul cu cifru 
din Elveţia? Nu e nici acela ceva ilegal, şi nu e treaba nimănui 
decât a mea şi a lui. Ce-i de făcut acum? Trebuie să existe o 
soluţie de înlocuire undeva. A fost într-adevăr accident? A fost 
crimă? 

— Ilartă-mă, ce spui? făcu el când îşi dădu seama că nu 
reţinuse ce-i spusese Barre. 

— Spuneam că a fost al naibii de caraghios momentul când 
Casey nu a vrut să plece, să părăsească puţin compania 
bărbaţilor şi a trebuit să-i cam faci vânt, spuse bătrânul solid 
râzând. Bătrâne, da ştiu că ai boaşe! 

La sfârşitul mesei, chiar înainte de a sosi coniacurile, vinurile 
de porto şi trabucurile, Penelope se ridicase de la masa ei, unde 
Linc Bartlett era prins de discuţia cu Havergill, iar doamnele 
celelalte s-au ridicat o dată cu ea şi au ieşit din cameră, apoi 
Adryon s-a ridicat şi ea de la masa ei, şi apoi toate doamnele de 
pe la mesele de pe terasă au pornit încet, încet să părăsească 
locul pe urmele gazdei. Lady Joanna, care stătuse la dreapta lui 
Dunross, se ridicase şi sugerase: 

— Fetelor, haideţi, a venit vremea să ne mai pudrăm şi noi. 

Supuse, celelalte doamne s-au ridicat şi ele, în vreme ce 
bărbaţii se prefăceau a fi neconsolaţi de acest veritabil exod. 

— Haide, drăguță, îi spusese lady Joanna lui Casey care nu 
catadicsise să se ridice. 

— Mulţumesc, dar eu rămân, mă simt bine aici. 

— Sunt sigură că-i aşa, dar, hm, vino totuşi cu noi. Atunci 
Casey băgase de scamă că toată lumea se uita la ea. 

— Ce s-a întâmplat? 

— Mai nimic, interveni lady Joanna. Aşa e obiceiul la noi ca 
doamnele să-i lase pe domni singuri o vreme cu vinul lor şi cu 
trabucurile. Aşa că tu vino cu noi. Casey o privise ţintă. 

— Vreţi, să spuneţi că noi trebuie să o ştergem pentru că 
domnii discută afaceri de stat şi preţul ceaiului în China? 

— Draga mea, e doar o dovadă de bună creştere. Când eram 
la Roma... 

Lady Joanna o privi cu un zâmbet ironic pe buze, distrându- 
se când simţi tăcerea aceea stânjenită care se lăsase şi privirile 
indignate ale celor mai mulţi dintre bărbaţi. Toţi îşi pironiră 
ochii asupra americancei. 

— Cred că nu vorbiţi serios. Obiceiul ăsta a dispărut înainte 
de războiul civil, spuse Casey. 

— Sunt sigură că în America aşa s-a întâmplat, întări lady 
Joanna cu zâmbetul ei echivoc. Dar aici e altfel, aici suntem în 
Anglia. Şi pentru noi e o chestiune de educaţie. Dragă, haide, te 
rog, vino cu noi. 

— Bine, dragă, răspunse Casey blând. Dar mai târziu. 

Joanna oftă, ridică din umeri, îi aruncă o privire lui Dunross, 
îi zâmbi strâmb şi ieşi împreună cu celelalte doamne. La masă 
se aşternu o tăcere de gheaţă. 

— Tai-pan, nu te superi dacă rămân, nu-i aşa? îi aruncă 
râzând Casey. 

— Ba tare mi-e teamă că da! îi replică el politicos. E un 
obicei, nu e foarte important, dar asta-i. In felul ăsta doamnele 
au prilejul să folosească ele mai întâi toaleta şi găleata cu apă. 

Zâmbetul dispăru de pe faţa ei, îşi scoase bărbia în afară. 

— Şi dacă eu nu doresc să mă duc? 

— Ciranoush, aşa-i obiceiul la noi. In America e obiceiul să-i 
spui celuilalt pe numele mic, aici nu e. Şi zău, continuă Dunross 
privind-o calm, dar neclintit, nu pierzi nimic din cinstea 
obrazului, cum se zice la noi. 

— Ba eu cred că da. 

— Şi în privinţa asta îmi pare rău şi te asigur că nu e nici o 
jignire. 

Ceilalţi rămăseseră în aşteptare, urmărindu-i pe amândoi, 
distrându-i confruntarea asta, dar şi scoşi din sărite, în afară de 
Ed Langan care se simţi cu totul încurcat de purtarea ei. 

— La naiba, Casey, începu el, vrând să ia lucrurile în glumă. 
Nu te poţi pune tu cu un întreg City Hall! 

— Am încercat şi treaba asta toată viaţa, răspunse ca tăios, 
evident furioasă, apoi deodată zâmbi radioasă, degetele porniră 
să bată uşor darabana pe faţa de masă şi se ridică. Domnilor, vă 
rog să-mi permiteţi... spuse ea mieros, şi se îndepărtă 
majestuos, ca o navă, lăsând în urma ei un siaj de tăcere uluită. 

— Nu eu i-am făcut vânt, spuse acum Dunross. 

— Ei bine, chiar şi aşa a fost afurisit de caraghioasă toată 
chestia, spuse Barre. Mă întreb ce-o fi convins-o să-şi schimbe 
atitudinea. Ei, Phillip? 

— Cum? făcu Phillip Chen cu totul absent. 

— O clipă am crezut că individa are de gând să se ia la harţă 
cu bietul lan, nu-i aşa? Dar i-a trecut ei ceva prin cap care a 
făcut-o să-şi schimbe gândul. Ce anume? 

Dunross zâmbi. 

— N-are nici un rost să te chinui. Tipa se înfurie la fel de 
uşor ca o hoardă de scorpioni. 

— Dar te dă gata, sigur! spuse Barre. 

Se puseră pe râs. Numai Phillip Chen nici nu zâmbi. Dunross 
începu să fie tot mai îngrijorat pentru el. Toată seara încercase 

să-l mai înveselească, dar nimic nu-l mai putea însenina. În 
timpul mesei, Phillip fusese inabordabil, răspunsese monosila- 
bic. Barre se săltă de pe scaun şi trase un râgâit. 

— Gândesc că ar fi bine să ud şi eu grădina, cât mai am loc 
de ceilalţi, şi dispăru în umbra pomilor. 

— Hei, să nu te uşurezi pe camelii, strigă lan după el, dar nu 
prea convingător, apoi încercă să-şi adune gândurile. Phillip, n- 
ai de ce te îngrijora, îi spuse el celuilalt, când rămaseră singuri. 
O să-l găsească ei pe John, acuş acuş. 

— Da, sunt sigur c-o să-l găsească, îi răspunse Phillip Chen 
politicos, îngrozit nu atât de răpirea fiului său cât de ce găsise ei 
în seiful acestuia chiar în după- amiaza aceea, pe care-l 
deschisese cu cheia luată din cutia de ghete. 

— „Phillip, îi şuierase soţia lui, Dianne, la ureche, du-te şi ia- 
o, nu fi nebun. la-o, dacă nu o luăm noi, vine tai-panul şi o ia”. 
„Da, ai dreptate, ştiu”. Mulţumesc tuturor zeilor că i-am urmat 
sfatul, se gândi el, încă tulburat de şoc, aducându-şi aminte ce 
descoperise acolo când cotrobăise prin depozitul lui din seif. 
Plicuri din hârtie de Manila de diferite mărimi, cele mai multe 
purtând câte o însemnare pe ele, un jurnal şi un carnet de 
telefoane, în plicul pe care scria „Datorii” erau adunate bilete de 
pariuri în valoare de 97. 000 dolari Hong Kong, pentru datorii 
făcute la bănci de pariuri ilegale. O poliţă de 30.000 HK pentru 
Sing Zaraful, un cunoscut cămătar, cu o dobândă de trei la sută 
pe lună, o poliţă la vedere pentru 20.000 dolari SUA la banca 
Ho-Pak, precum şi o scrisoare de la Richard Kwang datată cu o 
săptămână în urmă în care se spunea că în eventualitatea că 
John Chen nu va rezolva cumva povestea asta, el va fi nevoit să-i 
dezvăluie totul tatălui său. Apoi mai erau nişte scrisori care 
vădeau sporite relaţii de prietenie între fiul său şi un american, 
obişnuit al jocurilor de noroc, un anume Vincenzo Banastasio, 
care-l asigura pe John Chen că datoriile sale nu sunt chiar atât 
de presante: „John, nu te îngrijora nu te grăbi, ai cel mai bun 
credit, poţi oricând să plăteşti în cursul anului...” şi prinsă de 
scrisoare era o fotocopie - o cambie legalizată prin care fiul său, 
moştenitorii, mandatarii lui se obligau să plătească lui Banas- 
tasio, la cerere, suma de 485.000 dolari SUA şi dobânzile. 
Tâmpit, tâmpit, urlase el, ştiind bine că fiul său nu deţinea 
bunuri de acoperire nici pentru o cincime din aceste datorii aşa 
că lui îi revenea, în cele din urmă, obligaţia de a plăti aceste 
datorii. Apoi atenţia îi fu atrasă de un plic gros pe care scria 

Par-Con. Conţinea un contract de angajare semnat de K.C. 
Tcholok, datat cu trei luni în urmă, prin care John Chen devenea 
consultant particular pentru Par-Con pentru suma de 100.000 
dolari (dintre care pentru 50.000 dolari există această chitanţă 
că au fost plătiţi) şi îndată ce va fi încheiat un contract satisfă- 
cător între Par-Con şi concernele Struan, Rothell-Gornt sau cu 
oricare altă companie din Hong Kong pe care o va alege Par- 
Con, urmează să încaseze încă un milion de dolari într-o 
perioadă pe cinci ani, în rate egale, şi la treizeci de zile de la 
semnarea respectivului contract, va achita datoria domnului 
Vincenzo Banastasio din Las Vegas, 83 Orchard Road, Nevada, 
în valoare de 485.000 dolari, primă rată anuală de 200.000 
dolari pentru primul an, precum şi completarea de 50.000 
dolari...” „Şi toate astea în schimbul a ce?”, şoptise îngrozit şi 
neputincios Phillip Chen în depozitul subteran al băncii. Dar în 
acel lung contract nu se mai spunea nimic altceva decât că John 
Chen urma să devină „consultant particular pentru Asia”. Nu 
mai erau alte note sau hârtii la acest contract. Căută în grabă 
prin plic să nu cumva să fi trecut ceva cu vederea, dar plicul era 
gol. Frunzări şi celelalte hârtii, dar nu mai găsi nimic. Apoi dădu 
cu ochii de un plic subţire, par-avion, pe jumătate ascuns în alt 
plic. Pe el era scris „Par-Con II”. Şi în el se aflau fotocopii ale 
unor note scrise de fiul său către Linc Bartlett. Prima notă 
fusese datată cu şase luni în urmă şi prin ea se confirma că el, 
John Chen, doreşte şi poate furniza firmei Par-Con informaţii 
dintre cele mai intime despre desfăşurarea afacerilor întregului 
complex de companii Struan; bineînţeles aceste date urmează să 
fie strict confidenţiale, dar, de exemplu, domnule Bartlett, puteţi 
vedea uşor din balanţa Firmei Struan pe anii 1954 până în 1961 
(de la care dată concernul Struan a devenit societate pe acţiuni) 
că ceea ce vă propun eu este fezabil. Dacă studiaţi, bine organi- 
grama structurii Corporaţiei Struan, lista unora dintre cei mai 
importanţi acţionari, precum şi capitalul secret pe care-l deţin, 
inclusiv cel al tatălui meu, atunci nu veţi avea nici un fel de 
dificultăţi în privinţa condiţiilor de preluare de către Par-Con. 
Adăugaţi la acestea, fotocopii ale celorlalte documente de care 
v-am vorbit - şi vă jur in faţa lui Dumnezeu că puteţi să mă 
credeţi - atunci eu vă garantez deplin succes. Pun la bătaie 
chiar viaţa mea, garanţie dacă vreţi, dar dacă-mi avansați acum 
cincizeci din prima sută atunci sunt de acord să vă înmânez cele 
promise la sosire, cu condiţia să-mi restituiţi documentele de 

îndată ce încheiaţi afacerea, sau pentru a le folosi împotriva 
Companiei Struan. Vă garantez că vor fi folosite împotriva 
companiei. În cele din urmă, Dunross va fi nevoit să facă tot ce 
doriţi. Vă rog răspundeţi la cutia poştală obişnuită şi distrugeţi 
scrisoarea de faţă, aşa cum ne-am înţeles”. „Să vă înmânez ce?” 
mormăi Phillip Chen, pierzându-şi cumpătul de nelinişte. 
Mâinile îi tremurau în vreme ce începu să citească a doua 
scrisoare. Era datată cu trei săptămâni în urmă. „Dragă 
domnule Bartlett. Prin aceasta vă confirm data sosirii dumnea- 
voastră aici. Totul e pregătit. Aştept cu nerăbdare să vă 
întâlnesc din nou şi să-l cunosc şi pe domnul K.C. Tcholok. Vă 
mulţumesc pentru cele cincizeci care au sosit fără probleme, pe 
viitor banii trebuie depuşi într-un cont secret cifrat la Zurich, o 
să vă dau eu amănunte cu privire la bancă atunci când veţi sosi. 
Vă mulţumesc de asemenea pentru că aţi fost de acord cu 
înţelegerea noastră verbală să vă ajut în felul în care am promis 
că am s-o fac, şi atunci voi avea trei la sută din acţiunile noii 
firme Par-Con Asia Trading Company. Pun în această scrisoare 
şi câteva informaţii interesante: Primo: Reţineţi datele la care 
notele de comandă ale Firmei Struan (contrasemnate de tatăl 
meu) trebuie plătite către Toda Shipping pentru noua supernavă 
de transportat containere - 1, 11 şi 15 septembrie. In conturile 
Firmei Struan nu există destui bani lichizi pentru a face faţă 
acestor plăţi. Secundo: pentru a răspunde domnului Tcholok în 
legătură cu poziţia tatălui meu în cazul unei confruntări la 
nivelul consiliului de administraţie când se va pune la vot în faţa 
împuterniciţilor problema preluării firmei. Şi el poate fi 
neutralizat. Fotocopiile incluse sunt doar o mostră dintre multe 
altele pe care le deţin. Acestea dovedesc strânse relaţii cu Lee 
Pulbere Albă şi vărul său Wu Sang Fang, cunoscut şi sub numele 
de Wu Patru Degete, încă de la începutul anilor '50 şi faptul că e 
coproprietar împreună cu ei, chiar şi astăzi, asupra unei părţi a 
unei companii imobiliare, a două companii de navigaţie şi a 
capitalului comercial de la Bangkok. Deşi acum amândoi 
pozează în respectabili oameni de afaceri, investitori în afaceri 
de investiţii, şi milionari din afaceri maritime, toată lumea ştie 
că s-au îndeletnicit cu mult succes cu pirateria şi contrabanda 
ani de zile, şi în cercurile chinezeşti se zvoneşte cu insistenţă că 
aceştia ar fi Inalţi Dragoni ai comerţului cu opiu. Dacă s-ar face 
publică legătura tatălui meu cu ei, atunci îşi va pierde pe veci 
cinstea obrazului, vor fi retezate chiar şi legăturile strânse pe 

care le are cu Firma Struan şi cu toţi ceilalţi hong care mai 
există astăzi aici, şi ceea ce e şi mai important, vor zădărnici 
pentru totdeauna orice speranţe de a fi înnobilat, singurul lucru 
pe care şi-l doreşte mai mult decât orice. Chiar şi numai 
ameninţarea că se vor face aceste dezvăluiri va fi suficientă 
pentru a-l neutraliza, ba chiar ar putea face din el un aliat. Ştiu 
bine că mai e nevoie şi de alte documente pentru ca aceste 
hârtii să fie luate în seamă în faţa unui tribunal, dar am astfel de 
dovezi din plin la loc sigur...” 

Phillip Chen îşi aminti acum cu câtă panică pornise în 
căutarea celorlalte documente, în vreme ce mintea lui urla că nu 
e posibil ca propriul său fiu să ştie atât de multe, să aibă balanţa 
financiară a Firmei Struan aşa cum arăta ea înainte de a fi 
făcuta publică, să ştie de Wu Patru Degete şi de celelalte lucruri 
tainice ale lui. O zei, abia eu ştiu toate astea... nici Dianne nu 
ştie măcar jumătate! Ce altceva mai ştie John? Ce i-a mai spus 
americanului? înnebunit de îngrijorare se apucă să cerceteze 
fiecare plic în parte, dar nu mai găsi nimic. „Trebuie să mai aibă 
el un seif undeva ascuns, o tainiţă'', mârâi el cu voce tare, 
aproape nemaifiind în stare să gândească. Furios adună totul şi 
trânti hârtiile în geanta lui, sperând că la o cercetare ulterioară 
mai amănunţită să găsească răspuns la toate întrebările, trânti 
uşa seifului şi o închise. Brusc îi trecu un gând prin minte şi o 
redeschise. Trase sertarul îngust afară şi-l întoarse cu fundul în 
sus pe fund erau lipite două chei. Una era o cheie de seif cu 
cifrul prins cu grijă de ea. Se uită apoi, încremenit, la cealaltă 
cheie. O recunoscu imediat. Era cheia propriului său seif din 
locuinţa de pe deal. Ar fi pariat cu viaţa lui că singura cheie 
existentă era doar cea pe care o avea el atârnată cu un şnur la 
gât, şi care nu se desprinsese de fiinţa lui cel puţin de când 
taică-su i-o înmânase pe patul de moarte, cu şaisprezece ani 
înainte. 

— Oh ko, făcu el acum cu voce tare, prins din nou de furie. 

— Te simţi bine? îl întrebă Dunross. Ce-ai zice de un pahar 
de coniac? 

— Nu, deloc, mulţumesc îi replică Phillip Chen cutremurat, 
revenind la realitate. 

Făcând un efort îşi recăpăta stăpânirea de sine şi se uită 
lung la tai-pan, ştiind că ar fi trebuit să-i mărturisească totul. 
Dar nu îndrăzni. Nu îndrăznea deocamdată până când nu ştia 
exact în ce măsură secretele lor fuseseră furate, dar nici atunci 

nu va îndrăzni. Pe lângă alte legături pe care le-ar face, 
autorităţile ar putea foarte uşor să interpreteze greşit faptele, 
ca să nu mai spunem de altele care ar fi cât se poate de 
stânjenitoare şi ar duce la tot felul de procese civile, dacă nu şi 
penale, ah ce idioate sunt legile astea ale englezilor, se gândi el 
furios, idioate pentru că nu există o lege pentru cei bogaţi şi alta 
pentru cei săraci, şi atunci ce haz mai are să trudeşti ca un 
sclav, şi să rişti şi să pui tot felul de planuri la cale ca să poţi 
ajunge bogat? Şi pe lângă toate astea ar trebui să recunoască în 
faţa lui Dunross că el strânsese ani în şir documente secrete 
privitoare la firmă, că tatăl său făcuse şi el la fel înainte, balanţe 
economice, cotele de acţiuni şi alte lucruri de taină, secrete de 
familie foarte, foarte personale, contrabandă şi plăţi pentru 
astfel de acţiuni, şi ştia încă de pe acum că nu i-ar fi slujit la 
nimic dacă ar fi spus că făcuse toate astea doar pentru a putea 
apăra la momentul potrivit Casa, pentru că tai-panul atunci i-ar 
putea replica imediat, pe bună dreptate, că e adevărat, dar 
făcuse ceea ce făcuse pentru a apăra Casa Chen şi nu Nobila 
Casă, şi atunci, pe bună dreptate, de asemenea, s-ar fi pornit 
împotriva lui, s-ar fi pornit cu toată mânia lui împotriva sa şi a 
urmaşilor lui, iar într-un conflict devastator împotriva lui Struan 
lui nu-i rămânea decât să piardă, regulamentele lui Dirk Struan 
tocmai pentru asta fuseseră făcute, şi atunci s-ar fi dus pentru 
totdeauna tot ceea ce se construise timp de un veac şi jumătate. 
Mulţumesc zeilor că nu toate documentele lui erau în seif, se 
gândi el înfrigurat. Mulţumesc zeilor, că celelalte sunt îngropate 
adânc în pământ. Apoi, deodată, nişte cuvinte din prima 
scrisoare a fiului său ţâşniră în mintea lui. „Adăugaţi la aceste 
fotocopii celelalte despre care v-am spus...” Păli şi se ridică 
clătinându-se în picioare. 

— Tai-pan, te rog iartă-mă... eu am să... să-ţi spun noapte 
bună. Am s-o iau pe Dianne şi... Iti mulţumesc, noapte bună. 

Se grăbi să iasă din casă. Dunross se uită lung după el, 
tulburat. 


— Ah, Casey, începu să-i spună Penelope, să-ţi fac cunoştinţă 
cu Kathren Gavallan, Kathren e sora lui Ian. 

— Hello, spuse Casey zâmbind, simțind de la început că-i 
place cealaltă femeie. 

Se aflau în anticamerele de la parter, împreună cu celelalte 
doamne care se apucaseră să sporovăiască sau să-şi mai dreagă 

machiajul, sau aşteptau să le vină şi lor rândul să viziteze 
toaleta învecinată „să-şi mai dea cu pudră pe nas”. Încăperea 
era confortabilă, spațioasă şi plină de oglinzi. 

— Amândoi aveţi aceiaşi ochi, aş fi recunoscut imediat 
asemănarea, îi spuse ea. Bărbat deosebit, nu-i aşa? 

— Aşa gândim şi noi, îi răspunse Kathren zâmbind uşor, o 
femeie de treizeci şi opt de ani, atrăgătoare, cu un plăcut accent 
scoţian, îmbrăcată cu o rochie lungă, răcoroasă, din mătase 
înflorată. Mare necaz cu lipsa asta de apă, nu-i aşa? 

— Mda, trebuie să fie tare greu când mai ai şi copii. 

— Nu, cherie, copiilor chiar le place, interveni Susanne 
deVille, o femeie care se apropia de cincizeci de ani, elegantă, 
cu un uşor accent franțuzesc. Cum să-i mai convingi să facă baie 
în fiecare seară! 

— Şi ai mei la fel, zâmbi Kathren. Numai pentru noi, părinţii, 
e un necaz, pentru ei nu e. E totuşi tare greu aşa, când ai de 
condus o gospodărie. 

— Doamne, urăsc lipsa asta de apă, spuse Penelope. Vara 
asta a fost îngrozitor. În seara asta ai noroc. De obicei curge apa 
pe noi! spuse în vreme ce-şi cerceta fardul de pe obraz. Nu mai 
sunt în stare să mai îndur încă o lună. Kathren, ţi-am spus ca 
plecăm acasă pentru câteva săptămâni? O ştergem, cel puţin eu. 
lan a promis să vină şi el, dar cu el nu ştii niciodată... 

— Are şi el nevoie de o vacanţă, interveni Kathren; şi Casey 
băgă de seamă că avea cearcăne la ochi şi nişte riduri provocate 
de griji şi ascunse sub fard. Vă duceţi la Ayr? 

— Da, şi la Londra pentru o săptămână. 

— Mari băftoşi mai sunteţi. Casey, cât staţi la Hong Kong? 

— Nu ştiu, totul depinde de ce aranjamente face firma Par- 
Con. 

— Mda, Andrew spunea că aţi avut o întâlnire care a ţinut 
mai toată ziua. 

— Nu cred că le-a convenit prea mult că au fost nevoiţi să 
discute afaceri cu o femeie. 

— E spus chiar prea blând, râse Susanne deVille, săltându-şi 
fusta ca să-şi tragă bluza în jos pe dedesubt. Jacques al meu 
bineînţeles că e franţuz pe jumătate, aşa că acceptă ideea că 
femeile se ocupă şi ele de afaceri. Dar englezii ăştia..., începu ea 
ridicând sprâncenele în slavă. 

— Tai-panului nu pare să-i pese prea mult, interveni Casey, 
cu toate că de fapt cu el nu am dus tratative deocamdată. 

— Dar ai avut cu Quillan Gornt, aruncă Kathren, şi Casey, 
ferindu-se să se trădeze chiar şi în atmosfera aceea intimă a 
salonului plin de femei, simţi împunsătura. 

— Nu, replică ea. Eu nu am avut nici un fel de tratative cu el, 
nici nu l-am cunoscut până în seara astă. Bossul meu a discutat 
cu el. 

Chiar înainte de cină avusese răgazul să-i spună lui Bartlett 
povestea tatălui lui Gornt şi Colin Dunross. 

— Dumnezeule, nu e de mirare că Adryon era atât de 
mânioasă, îi spusese Bartlett. Ba chiar şi în camera de biliard, 
adăugă el căzând o clipă pe gânduri. Toate astea se vede că îl 
cam încolţesc pe Dunross. 

— Poate. Dar duşmănia lor e mai adâncă decât tot ce ştim 
noi, Linc. S-ar putea să aibă repercusiuni. 

— Nu văd cum... deocamdată. Dacă n-am fi avut dinainte 
informaţiile lui John Chen, ceea ce ne-a spus Gornt ar fi fost 
vital pentru noi. Gornt nu are de unde să ştie că noi cunoaştem 
mai multe decât el. Aşa că el accelerează ritmul. Noi nici nu ne- 
am pus în bătaie armele grele şi amândoi s-au apucat să ne facă 
curte. 

— Te-ai hotărât cu care dintre ei vom merge? 

— Nu. Tu ce inspiraţie ai? 

— Încă nu mi-am format o părere. Deocamdată. Amândoi 
sunt extraordinari. Linc, crezi că John Chen a fost răpit pentru 
că ne-a transmis informaţiile acelea? 

— Nu ştiu. De ce? 

— Inainte de sosirea lui Gornt, am fost oprită de inspectorul 
Armstrong. M-a întrebat despre cele discutate cu John Chen 
aseară, ce-a spus el ce s-a spus exact cu prilejul ăsta. l-am 
relatat cam tot ce mi-am putut aminti, în afară de faptul că eu 
urma să primesc chestia aceea. Mai ales că nici nu ştiu ce e 
chestia aceea. 

— Casey, nu e vorba de nimic ilegal. 

— Nu-mi place să nu ştiu despre ce e vorba. Cel puţin nu 
acum. Astea toate mă... mă scot din apele mele, chestia cu 
armele acelea, răpirea asta plină de brutalitate, insistenţele 
poliţiei... 

— Nu e vorba de nimic ilegal. Lasă-le în seama mea aşa. A 
spus cumva Armstrong că el vede vreo legătură între aceste 
fapte? 

— Nu s-a oferit să-mi spună nimic clar. Se dovedeşte a fi un 
ofiţer de poliţie englez, tăcut, un caracter puternic, gentleman, 
şi în plus deştept şi bine pregătit cum nu vezi nici în filme. Sunt 
sigură că el e convins că i-am ascuns ceva, spuse ea şovăind. 
Linc, ce are John Chen atât de valoros încât să fie de mare 
importanţă pentru noi? 

Îşi aminti cum o cercetase, o privise adânc, cu ochii lui 
albaştri întunecaţi, neliniştitori şi ironici. 

— O monedă, îi răspunsese el calm. 

— Cum? îl întrebă ea uluită. 

— Chiar aşa. De fapt numai jumătate de monedă. 

— Linc, dar ce poate avea o monedă... 

— Casey, deocamdată asta-i tot ce-ţi pot spune acum. Dar tu 
trebuie să-mi confirmi dacă socoţi că Armstrong a făcut vreo 
legătură între răpirea lui Chen şi armele acelea. 

— Habar n-am, ridică ea din umeri. Linc, nu cred. Dar n-aş 
putea paria. E un individ de la care nu scoţi nimic, spuse ea şi 
din nou şovăi. Linc, ai făcut vreo înţelegere, orice fel de 
înţelegere cu Gornt? 

— Nu, nimic precis deocamdată. Gornt doreşte doar să vadă 
Firma Struan la pământ şi doreşte să se unească cu noi pentru a 
putea rade firma asta. l-am spus că vom discuta treaba asta 
marţi. La masă. 

— Şi ce-o să-i spui tai-panului după cină? 

— Depinde ce o să mă întrebe el. El ştie bine că e o strategie 
obişnuită să verifici sistemul de apărare al adversarului. 

Casey începu să se întrebe care o fi totuşi adversarul, 
simțindu-se foarte străină chiar şi aici, printre atâtea doamne, în 
afară de Penelope şi Kathren Gavallan, precum şi o altă doamnă 
pe care o întâlnise la coadă la toaletă mai înainte, toate celelalte 
se arătaseră mai degrabă ostile. 

— Hello, îi spusese femeia aceea necunoscută. Aud că şi 
dumneata eşti cam străină prin părţile astea. 

— Da, se vede că sunt, îi răspunse Casey, uluită de 
frumuseţea ei. 

— Numele meu e Fleur Marlowe. Peter Marlowe e soţul meu. 
Scriitor. Dar ştiu că arăţi trăsnet! 

— Mulţumesc. Dar şi dumneata. Şi dumneata abia ai sosit? 

— Nu. Noi stăm aici de trei luni şi două zile, dar e prima 
petrecere cu adevărat englezească la care suntem invitaţi, îi 
răspunse Fleur, într-o engleză nu chiar atât de afectată ca a 

celorlalte. Cea mai mare parte a timpului ne-o petrecem cu 
chinezii sau singuri. Avem un apartament în anexa hotelului, 
vechiul V. and A. Doamne, oftă ea uitându-se la uşa toaletei. De 
s-ar grăbi individa. Abia mă mai ţin. 

— Şi noi stăm la V. and A. 

— Da, ştiu. De-acum sunteţi amândoi cunoscuţi de toată 
lumea, râse Fleur. 

— Nu chiar aşa. Nu ştiam că acolo au şi apartamente. 

— Nu sunt nişte apartamente, ci doar două dormitoare şi un 
salon. Bucătăria e cât un dulap toată. Totuşi poţi spune că eşti la 
casa ta. Avem şi baie, apă curentă, şi la W.C. chiar curge apa. 

Fleur Marlowe avea nişte ochi mari, cenuşii, vioi, plăcuţi, un 
păr lung şi blond. Casey se gândi că arăta cam de vârsta ei. 

— Soţul tău e ziarist? 

— Scriitor. A scris doar o carte. Scrie mai ales scenarii de 
film pe care le şi realizează la Hollywood. Cu asta plătim noi 
chiria. 

— De ce vă întâlniți mai ales cu chinezii? 

— Ei, pe Peter îl interesează chinezii, spuse Fleur zâmbind şi 
şopti conspirativ, uitându-se cu grijă în jur la celelalte femei. Te 
dau gata tipele astea, nu-i aşa? Mai englezoaice decât 
englezoaicele. De şcoală veche, cu tabieturi şi ceremonial. 

— Dar şi tu eşti englezoaică, se încruntă Casey. 

— Da şi nu. Sunt englezoaică, dar din Vancouver, Canada. 
Locuim în Statele Unite, şi eu şi Peter şi copiii în bătrânul şi 
frumosul Hollywood, California. Şi nici eu nu mai ştiu de fapt că 
sunt, jumate aşa, jumate aşa! 

— Noi, eu şi Linc, locuim în Los Angeles. 

— E grozav tipul. Ai mare noroc. 

— Ce vârstă au copiii? 

— Patru şi opt ani... şi, mulţumesc Domnului, nouă nu ni se 
întrerupe alimentarea cu apă. 

— Cum îţi place la Hong Kong? 

— Casey, e fascinant. Peter adună aici date pentru o carte, 
aşa că pentru el e minunat. Doamne Dumnezeule, dacă numai 
jumătate din poveştile astea de aici sunt adevărate... cu Struan 
şi cu familia Dunross, şi toţi ceilalţi şi cu Quillan Gornt al tău. 

— Nu-i al meu. L-am întâlnit abia în seara asta pentru prima 
dată. 

— Când ai traversat salonul alături de el în seara asta ai 
produs un mic cutremur de pământ! râse Fleur. Dacă mai stai 

aici, vorbeşte cu Peter, şi te pune el la curent cu tot felul de 
scandaluri, şi făcu semn cu capul spre Dianne Chen, care-şi 
dădea cu pudră pe nas în faţa unei oglinzi. E mama vitregă a lui 
John Chen, soţia lui Phillip Chen. E soţia numărul doi, prima a 
murit. Eurasiatică şi mai toată lumea o urăşte, dar după mine e 
una dintre cele mai simpatice fiinţe pe care le-am întâlnit. 

— Şi atunci de ce-o urăşte lumea? 

— Cei mai mulţi din gelozie. La urma urmei e soţia 
compradorului Nobilei Case. Ne-am întâlnit mai înainte şi s-a 
purtat extraordinar cu mine. Ştii... e foarte dificil pentru o 
femeie la Hong Kong, mai ales când eşti şi străină. Nu ştiu de 
ce, dar s-a purtat mine de parcă făceam parte din familie. A fost 
extraordinară. 

— E eurasiatică? Arată a fi chinezoaică. 

— Uneori e tare greu să spui numai după trăsături. Numele 
ei de fată e T'Chung, aşa cel puţin spune Peter, iar maică-sa-i 
Sung. Cei din familia T'Chung sunt urmaşii uneia din iubitele lui 
Dirk Struan, iar cei din familia Sung sunt o ramură nelegitimă a 
faimosului pictor Aristotle Quance. Ai auzit de el? 

— A, cum să nu! 

— O mulţime dintre... familiile din Hong Kong provin din 
vechi ramuri ale urmaşilor lui Quance... 

În clipa aceea uşa toaletei se deschise, apăru o femeie şi 
Fleur exclamă: 

— O Doamne! 

În vreme ce Casey îşi aştepta şi ea rândul, ascultă mai mult 
absentă discuţia celor din jur. Ca de obicei despre rochii, 
căldură, raţionalizarea apei, necazuri cu servitorii şi amah, cât 
de scumpe ajunseseră toate, despre copii şi şcoală. Apoi îi veni 
şi ei rândul să intre, iar apoi când ieşi văzu că Fleur Marlowe 
dispăruse, dar de ea se apropie Penelope. 

— Am auzit că nu prea voiai să-i laşi pe bărbaţi cu ale lor. Nu 
te uita la ce spune Joanna, adăugă Penelope în şoaptă. E o 
nesuferită, aşa a fost întotdeauna. 

— A fost vina mea... nu sunt încă familiarizată cu obiceiurile 
de pe aici. 

— Ştiu bine că e o prostie, dar la urma urmei e mai uşor 
dacă-i laşi pe bărbaţi să-şi vadă de treaba lor. Eu personal sunt 
fericită ori de câte ori pot să-i las pe ei în pace şi să-mi văd de 
ale mele. Şi crede-mă, toată pălăvrăgeala lor mi se pare plicti- 
coasă din cale afară. 

— Da, uneori e aşa. Dar era vorba de un principiu. Trebuie să 
fim tratate ca de la egal la egal. ? 

— Draga mea, nu vom fi niciodată egale cu ei. In orice caz nu 
aici. Aici suntem în Colonia Coroanei, la Hong Kong! 

— Aşa-mi spune toată lumea. Şi câtă vreme trebuie să-i 
lăsăm pe domni singuri? 

— Ei, vreo jumătate de oră. Nu e un timp precis, îl cunoşti de 
mult pe Quillan Gornt? 

— În seara asta l-am întâlnit pentru prima oară, îi răspunse 
Casey. 

— Individul... nu e binevenit în casa asta, o puse în gardă 
Penelope. 

— Da, ştiu şi eu. Mi s-a povestit scena din seara de Crăciun. 

— Şi ce anume ţi s-a povestit? 

li relată ce auzise. Se lăsă o lungă tăcere, apoi Penelope 
spuse: 

— Străinii e mai bine să nu se amestece în conflictele de 
familie. 

— Da, recunoscu Casey. Dar conflicte sunt în toate familiile. 
Noi, eu şi Linc, am venit aici ca să încheiem nişte afaceri... şi 
sperăm să stabilim nişte înţelegeri cu una dintre marile 
companii din Hong Kong. Deocamdată suntem străini aici, ştim 
bine... şi tocmai de aceea căutăm un partener. 

— Ei, draga mea, sunt sigură că până la urmă o să vă 
hotărâți voi. Dar aveţi răbdare şi fiţi cu băgare de seamă. Nu-i 
aşa Kathren? o întrebă ea pe cumnată-sa. 

— Da, îi răspunse ea. Întru totul, mai spuse şi se uită la 
Casey cu aceeaşi privire directă pe care o avea Dunross. Şi sper 
să alegeţi partenerul care vă trebuie. Casey. Aici toţi sunt cam 
răzbunători. 

— De ce? 

— Unul din motive e acela că suntem o societate în care 
relaţiile sunt foarte strânse, multe înrudiri, fiecare ştie totul 
despre celălalt, mai toate secretele de familie. Un alt motiv 
izvorăşte din faptul că ura a pornit cu generaţii şi generaţii în 
urmă. Şi când urăşti, ei bine, urăşti din tot sufletul. Şi apoi aici 
ai de-a face cu o societate de pirați care nu ştiu ce înseamnă 
vreun frâu aşa încât te trezeşti încurcat în tot felul de vendete. 
În plus aici mizele sunt foarte mari dacă te învârteşti şi aduni o 
grămadă de aur poţi să ţi-o păstrezi cum vrei. In mod legal, 
chiar dacă ai dobândit-o în afara legii. Hong Kongul e loc de 

tranzit, nimeni nu vine aici ca să rămână, nici chiar chinezii, 
doar cât să facă bani şi apoi pleacă. E cel mai ciudat loc de pe 
pământ. 

— Dar cei din familia Struan şi Dunross şi Gornt stau aici de 
generaţii întregi, spuse Casey. 

— Da, dar fiecare a venit aici numai cu un singur gând: banii. 
Aici zeul nostru e banul. Iar îndată ce l-ai dobândit, dispari, 
indiferent că eşti european, american sau chiar chinez. 

— Draga mea Kathy, cred că exagerezi, îi replică Penelope. 

— Poate, da-i adevărul adevărat. Apoi aici trăim la marginea 
prăpastiei în permanenţă: incendii, inundaţii, molime, alunecări 
de pământ, revolte. Jumătate din populaţie sunt comunişti, 
jumătate naţionalişti şi se urăsc unii pe alţii într-un chip de 
neînțeles pentru un european. lar China... China ne poate 
înghiţi în orice moment. Aşa că aici trăieşti doar pentru ziua de 
azi, şi la naiba cu tot restul, apucă ce poţi pentru că mâine cine 
ştie! Şi nu-i încurca pe alţii. Pe aici oamenii sunt cam duri 
pentru că totul e foarte precar şi nimic nu durează prea mult la 
Hong Kong. 

— In afară de Pisc şi de chinezi, adăugă Penelope. 

— Chiar şi chinezii vor să se îmbogăţească iute şi să o 
şteargă la fel de iute, ei mai mult chiar decât ceilalţi, Casey, 
aşteaptă şi ai să vezi. Hong Kongul o să-şi exercite asupra ta 
farmecul sau... duhul rău, depinde cum vezi lucrurile. E cel mai 
fantastic loc de pe pământ când e vorba, de afaceri. Pentru un 
bărbat e pasionant, o nebunie întreagă. Dumnezeule mare, e 
minunat pentru bărbaţi! Dar pentru noi e groaznic şi orice 
femeie, orice nevastă urăşte Hong Kongul cu o patimă pe care 
se prefac a o socoti dragoste. 

— Ei, Kathren, interveni iar Penelope, iar exagerezi. 

— Ba nu, deloc. Penny, suntem toate în permanent pericol 
aici, doar ştii bine. Noi femeile ne aruncăm într-o luptă pierdută 
dinainte... Kathren se opri şi se sili să zâmbească. Îmi pare rău, 
cred că m-am cam aprins. Penn, mă duc să-l caut pe Andrew şi 
dacă el vrea să mai rămână eu am s-o şterg uşor, dacă nu te 
superi. 

— Kathy, nu te simţi bine? 

— Ba da, doar puţin cam obosită. Ala micu mă cam dărâmă, 
dar la anu', la internat cu el. 

— Cum ti-au ieşit analizele? 

— Perfect, şi Kathy îi zâmbi forţat lui Casey. Când ai chef, 
dă-mi un telefon. Mă găseşti în cartea de telefoane. Şi nu vă 
încurcaţi cu Gornt. O să vă fie fatal. Pa, pa, iubito, adăugă ea 
uitându-se spre Penelope, după care plecă. 

— E foarte drăguță, spuse Penelope. Dar munceşte până nu 
mai poate. 

— Tu te simţi cumva în pericol? 

— Eu sunt mulţumită cu copiii şi soţul meu. 

— Penelope, te-a întrebat dacă te simţi ameninţată de ceva, 
zise Susanne deVille pudrându-se cu dexteritate în vreme ce se 
studia în oglindă. Ei, spune! 

— Nu. Uneori lucrurile mă cam depăşesc, dar acum nu simt 
să mă ameninte ceva, nu mai mult decât pe tine. 

— Ei, cherie, dar eu sunt pariziancă, cum mă poate ameninţa 
ceva pe mine? Ai fost vreodată la Paris, m'selle? 

— Da, îi răspunse Casey. E minunat. 

— Aceea e adevărata lume, spuse Susanne cu o modestie 
tipic galică. Vai, arăt de cel puţin treizeci şi şase de ani! 

— Susanne, vorbeşti prostii, îi replică Penelope, uitându-se la 
ceas. Cred că ar cam trebui să ne întoarcem. Scuzaţi-mă o 
secundă. 

Susanne o urmări îndepărtându-se şi apoi se uită din nou la 
Casey. 

— Eu şi Jacques am sosit la Hong Kong în 1946. 

— Şi voi faceţi parte din vreuna din familiile de pe aici? 

— Tatăl lui Jacques s-a căsătorit cu o Dunross în primul 
război mondial... un fel de mătuşă a tai-panului, spuse ea 
aplecându-se în faţă dinaintea oglinzii şi îndepărtând un grăunte 
de pudră. Pentru cei din familia Struan e important să fii rudă 
cu ei. 

Casey băgă de seamă că o studia cu ochii aceia vicleni de 
franţuzoaică, prin oglindă. 

— Sunt şi eu de aceeaşi părere cu tine că-i o prostie ca 
doamnele să plece de la masă, fiindcă, e limpede, pentru că 
atunci când noi plecăm ce le mai rămâne bărbaţilor să facă? 

— Şi eu gândesc la fel, spuse Casey zâmbind. De ce vorbea 
Kathren de ameninţare? Ameninţată de ce? 

— De tinereţe, de tinereţe, bineînţeles. Aici întâlneşti zeci de 
mii de chinoises minunate, sensibile, iubitoare, cu păr lung, 
negru şi nişte derrieres frumoase, obraznice, şi un ten auriu 
care ştiu cu adevărat ce-i trebuie unui bărbat şi iau relaţiile 

sexuale drept ceea ce sunt cu adevărat: mijloc de a obţine hrana 
şi de a face troc! Şi numai puritanismul scrântit al englezilor a 
scrântit şi mintea femeilor lor, sărmanele de ele. Mulţumesc lui 
Dumnezeu că m-am născut franţuzoaică. Biata Kathy! 

— Ah, făcu Casey, pricepând deodată. A descoperit că 
Andrew s-a încurcat cu cineva? 

Susanne zâmbi, dar nu răspunse, doar se uită lung la propria 
ei imagine din oglindă. Într-un târziu spuse: 

— Şi Jacques al meu, bineînţeles că a avut şi el încurcături cu 
diverse fuste, toţi bărbaţii de pe aici au meteahna asta, şi aşa 
facem şi noi dacă avem minte. Dar noi, francezii, ştim că aceste 
mici infidelităţi nu trebuie să impieteze asupra unei căsătorii 
frumoase. Şi acordăm acestor lucruri importanţa pe care o 
merită, non? Şi ochii ei castanii se întunecară. Oui? 

— Pentru o femeie e destul de greu, nu-i aşa? Destul de greu 
să se descurce în situaţia asta! 

— Cherie, pentru o femeie totul e greu pe lumea asta, pentru 
că bărbaţii sunt aşa nişte cretini, şi Susanne de Viile îşi îndreptă 
o cută şi apoi îşi puse o picătură de parfum după urechi şi între 
sâni. Dacă te apuci să joci aici după regulile stabilite de bărbaţi, 
ai toate şansele să pierzi. Mai bine după regulile stabilite de noi, 
femeile. Aici, mademoiselle, dacă eşti femeie cu adevărat, ai 
nişte şanse nemaipomenite. Şi dacă îţi mai aduci aminte şi de 
faptul că toţi cei din neamul Gornt sunt cam otrăvitori. Şi nu-l 
scăpa din ochi pe Linc Bartlett, Ciranoush, fiindcă deja sunt 
unele doamne pe aici care au şi pus ochii pe el, şi ar vrea să te 
umilească puţin. 


14 
Ora 22.42. 


Individul se strecură cu prudenţă din zona întunecată a 
balconului de la etajul al doilea şi se furişă pe uşa întredeschisă 
a biroului lui Dunross, în întunericul şi mai adânc de dinăuntru. 
Rămase aşa şovăind, trăgând cu urechea; hainele închise la 
culoare îl făceau aproape invizibil. În încăpere se auzea zvonul 
depărtat al petrecerii care sporea tăcerea de aici, iar pânda 

devenea şi mai greu de îndurat. Aprinse o mică lanternă. Cercul 
de lumină căzu pe tabloul de pe şemineu. Se apropie. Dirk 
Struan din ramă părea să-l urmărească atent, cu un uşor zâmbet 
dispreţuitor. Lumina se prelinse pe rama tabloului. O mână se 
întinse delicat şi începu să pipăie uşor, întâi o margine, apoi 
cealaltă. Neauzit, tabloul se dădu la o parte, îndepărtându-se de 
perete. Intrusul oftă uşurat. Se uită atent la încuietoare şi apoi 
dădu la iveală un şirag de chei false. Alese una şi o încercă, dar 
nu se potrivi. Alese alta. Apoi iar nu izbuti să găsească ce căuta. 
Urmară alte chei, după care se auzi un ţăcănit uşor, cheia se 
răsuci aproape cu totul, aproape... dar nu suficient. Niciuna din 
celelalte chei nu se potrivi deloc. Enervat, încercă iar cheia cu 
care aproape reuşise să deschidă seiful, dar nici de data asta nu 
izbuti până la capăt. Pipăi cu degete de expert din nou marginile 
seifului, dar nu descoperi nici un buton secret, nici o ascunză- 
toare, încercă din nou cu aceeaşi cheie, într-o parte şi-n 
cealaltă, uşor la început, apoi mai ferm, dar cheia nu se răsucea 
în broască până la capăt. Rămase aşa şovăind. Ezită o vreme 
împinse tabloul la loc cu grijă, sub privirea aceea care acum îşi 
bătea joc de el de-a binelea, după care intrusul se îndreptă spre 
birou. Se vedeau două telefoane. Ridică receptorul telefonului 
despre care ştia că nu are alt cuplaj în casă şi formă un număr. 
Se auzi cum sună o vreme monoton şi apoi sunetul se opri. 

— Da? întrebă o voce în engleză. 

— Cu domnul L.op-sing vă rog, spuse intrusul încet, începutul 
unei parole. A 

— Aici nu-i nici un Lop-ting. Imi pare rău, aţi format greşit 
numărul. 

Răspunsul era exact parola de care avea nevoie, deci 
continuă: 

— Vreau să las un mesaj. 

— Îmi pare rău, aţi format numărul greşit. Mai uitaţi-vă o 
dată în cartea de telefoane. 

Din nou răspunsul era cel corect, finalul parolei. 

— Aici e Lim, şopti declinându-şi numele conspirativ. Cu 
Arthur vă rog. Urgent. 

— O clipă. 

Auzi cum receptorul trece în mâna altcuiva şi tusea seacă pe 
care o recunoscu imediat. 

— Da, Lim? Ai găsit seiful? 

— Da, răspunse celălalt, e după tabloul de deasupra 
şemineului, dar nu se potriveşte nici una dintre chei, am nevoie 
de echipament spe... 

Se opri brusc. Se auzi un zgomot de voci care se apropiau. 
Puse uşor receptorul în furcă. Aruncă iute o privire ca să 
verifice dacă toate erau la locul lor, stinse lanterna şi se refugie 
grăbit spre balcon, apoi o luă la fugă de-a lungul fațadei de 
nord. O secundă, chipul îi fu luminat de razele lunii. Era 
chelnerul Feng, paharnicul. Apoi se făcu nevăzut, fracul negru 
de chelner topindu-se în întuneric. Uşa biroului se deschise. 
Intră Dunross urmat de Brian Kwok. Aprinse lumina. Imediat 
încăperea deveni primitoare. 

— Aici nu ne mai deranjează nimeni, spuse Dunross. Fă-te 
comod. 

— Mulţumesc. 

Era pentru prima dată când Brian Kwok era invitat în biroul 
lui Dunross. Amândoi erau cu paharele de coniac în mână şi se 
îndreptară spre răcoarea ce venea dinspre ferestre, briza uşoară 
legănând perdelele de voal, şi se trântiră în scaunele comode cu 
spătar înalt, aşezate unul în faţa celuilalt. Brian Kwok se uită la 
tablou, iluminat acum perfect de propriile lui lumini. 

— Grozav portret. 

— Mda. 

Dunross se uită la tablou şi îngheţă tabloul era uşor deplasat, 
dar atât de puţin că nimeni n-ar fi băgat de seamă în afară de el. 

— Ian, s-a întâmplat ceva? 

— Nu, nimic, spuse Dunross, revenindu-şi în fire şi 
stăpânindu-şi simţurile care, instinctiv, porniseră să detecteze o 
prezenţă străină în încăpere, după care îşi îndreptă întreaga 
atenţie spre inspectorul de poliţie chinez, dar în sinea lui se în- 
treba adânc îngrijorat cine se atinsese de tablou şi de ce. Ei 
spune, la ce te gândeşti? 

— La două lucruri. Întâi la cargoul nostru Fastern Cloud. 

— Ah, făcu Dunross şocat. 

Era vorba de unul dintre cargourile Firmei Struan care 
făceau curse neregulate de-a lungul țărmului Asiei. Fastern 
Cloud era o navă de zece mii de tone, deosebit de eficientă pe 
rutele dintre Hong Kong, Bangkok, Singapore, Calcutta, 
Madras, Bombay, cu rare opriri la Rangoon, în Burma, 
transportând din Hong Kong tot felul de mărfuri, şi aducând aici 
alte produse din India, Malaya, Thailanda, şi Burma: materii 


276 


prime, iută, tek, pietre preţioase, mătase, produse alimentare. 
Cu şase luni în urmă, nava fusese sechestrată de autorităţile din 
Calcutta, când, după o inspecţie neaşteptată a vameşilor, în unul 
dintre buncărele sale se descoperiseră circa 36.000 taeli de aur 
de contrabandă. Doar ceva mai mult de o tonă! 

— Excelenţă, îi spusese Dunross consulului general al Indiei 
la Hong Kong, aurul e una, şi nu are nici o legătură cu firma 
noastră, iar sechestrarea navei e cu totul altceva. 

— Ai, regret atât de mult, domnule Dunross, sah. Legea e şi 
ea lege, iar contrabanda cu aur în India e o încălcare serioasă a 
legii şi legea, sah, spune că orice navă care transportă bunuri de 
contrabandă poate fi confiscată şi apoi vândută. 

— Da, probabil că aşa e, dar poate că Excelenţa Voastră ar 
putea în acest caz convinge autorităţile... 

Dar toate intervenţiile fuseseră ignorate şi chiar cele la nivel 
foarte înalt de-a lungul lunilor, şi aici, la Hong Kong, şi în India, 
chiar şi la Londra, nu dăduseră nici un rezultat. Deşi cercetările 
poliţiei indiene şi ale celei din Hong Kong nu reuşiseră să 
găsească nici un vinovat la bordul navei, cu toate astea Eastern 
Cloud zăcea mai departe sechestrată la Calcutta. 

— Ce e cu Fastern Cloud? întrebă Dunross. 

— Credem că putem convinge autorităţile indiene să ridice 
sechestrul. 

— Ce vor în schimb? se interesă bănuitor Dunross. 

— Nimic. Nu ştim cine sunt contrabandiştii, dar am aflat cine 
sunt informatorii, râse Brian Kowk. 

— Cine? 

— Acum vreo şase luni în urmă, aţi schimbat politica 
angajării echipajelor. Până atunci Firma Struan a folosit în 
exclusivitate numai echipaje din Canton pe navele sale, apoi, 
pentru motive ştiute numai de voi, aţi hotărât să folosiţi echipaje 
din Shanghai. Da? 

— Adevărat. 

Dunross îşi aminti că Tsu-yan, din Shanghai şi el, îi 
propusese să facă schimbarea asta care va aduce multe avantaje 
Firmei Struan dacă va izbuti în felul ăsta să ajute pe unii 
refugiaţi din nord. „La urma urmei, tai-pan, şi ei sunt marinari 
tot atât de buni,” adăugase Tsu-yan, iar salariile lor sunt cât se 
poate de convenabile”. 

— Şi aşa s-a făcut că Firma Struan a angajat un echipaj de 
marinari din Shanghai pe Eastern Cloud, din câte ştiu eu a fost 

pentru prima dată că se întâmpla una ca asta, iar cei din 
Canton, care n-au mai fost angajaţi, şi-au pierdut toată cinstea 
obrazului şi s-au plâns conducătorului lor cu rangul de Sceptru 
Roşu al triadei locale care... 

— Pentru numele lui Dumnezeu, las-o baltă, fiindcă marinarii 
noştri nu fac parte din triadă! 

— Ian, ţi-am spus de multe ori că chinezilor le place să adere 
la tot felul de organizaţii. Bine atunci, să zicem că şeful lor cu 
rang de Sceptru Roşu e liderul sindicatului lor, cu toate că ştiu 
bine că la voi nu există nici sindicat, dar nenorocitul ăsta de 
care vorbim a sărit în sus şi a spus, fără nici un echivoc, oh ko, 
ne-am pierdut cinstea obrazului din cauza nenorociţilor ălora 
din nord, dar am să le arăt eu lor, şi i-a şoptit ceva unui 
informator indian care, bineînţeles, pentru o răsplată substan- 
ţială, mare parte din ea plătită dinainte, a fost de acord să vândă 
vestea consulatului indian. 

— Cum? 

Brian Kwok se arătă încântat. 

— Da, da. Recompensa a fost împărţită în douăzeci şi opt de 
părţi între indieni şi echipajul din Canton al navei Fastern 
Cloud, cei care ar fi trebuit angajaţi, obrazul celor din Canton îşi 
redobândi toată cinstea, iar nenorociţii aceia din nord, din 
Shanghai, au ajuns într-o puşcărie indiană împuţită şi şi-au 
pierdut, acum ei cinstea obrazului. 

— Ah, Dumnezeule! 

— Exact. 

— Ai probe? 

— Bineînţeles. Dar să nu zicem acum decât că prietenul 
nostru indian ne ajută în intervenţiile viitoare. În schimbul a... 
să zicem unor servicii făcute, aşa că preferăm să nu-i mai 
amintim numele. Cine era şeful „sindicatului” de care vorbeam 
pe nava voastră? Ei bine, unul din numele lui era Tuk Gură 
Mare, fochist de vreo trei ani buni pe Fastern Cloud. Era pentru 
că vai, n-o să-l mai vedem niciodată. L-am prins săptămâna 
trecută într-un fast de 14 carate... fastul unui conducător de 
frunte al triazilor, Sceptrul Roşu prin bunăvoința unui 
informator prieten din Shanghai, fratele unuia din echipajul 
dumneavoastră care zăcea în pomenita închisoare împuţită din 
India. 

— Şi a fost deportat? 

— Da bineînţeles, cât ai clipi. Noi nu-i prea iubim pe triazi. 
Sunt o bandă de criminali în vremea din urmă şi-s vârâţi în tot 
felul de îndeletniciri necurate. L-am şi zburat la Taiwan unde nu 
va fi primit chiar cu braţele deschise, mai ales că societatea de 
la Shanghai, din nord, cu numele de Junghiul Verde şi societatea 
din sud, din Canton, triazii de 14 Carate se înfruntă şi acum 
pentru a dobândi controlul asupra Hong Kongului. Iar Tuk Gură 
Mare era un 426 dovedit... 

— Cei aia 426? 

— Ah, am crezut că ştii. Toţi conducătorii triazilor sunt 
desemnaţi prin numere ca şi prin titluri simbolice, numerele 
sunt întotdeauna divizibile prin numărul mistic trei. Un 
conducător de rang are 489, la care se adaugă 21, care 
reprezintă creaţia, de şapte ori timpul, moartea şi semnifică 
renaşterea. Al doilea rang e Evantaiul Alb, la care se adaugă 3, 
şi 221 e de asemeni un multiplu de trei, 438, iar un Sceptru 
Roşu e 426. Cel mai de jos rang e 49. 

— Pentru numele lui Dumnezeu, 49 nu e divizibil cu trei! 

— Da, dar patru ori nouă fac treizeci şi şase, numărul 
jurământului secret de sânge, spuse Brian Kwok ridicând din 
umeri... Doar, ştii cât de neglijenţi suntem noi chinezii cu 
numerele şi numerologia. Individul era Sceptru Roşu, 426, fără 
nici o îndoială. Ian, l-am prins. Aşa că triada există, sau a existat 
pe una dintre navele voastre. E drept? 

— Aşa se pare. 

Dunross se blestema acum pentru că nu se gândise el mai 
înainte că atunci când s-a hotărât să schimbe echipajele se va 
pune problema cinstei obrazului de-o parte şi de alta, şi 
bineînţeles că în situaţia asta vor urma necazuri. lar acum 
nimerise în altă capcană. Acum avea şapte nave cu echipaj din 
Shanghai contra a circa cincizeci de nave cu echipaje din 
Canton. 

— Doamne Isuse Cristoase, doar nu pot concedia echipajele 
din Shanghai pe care abia le-am angajat, şi dacă nu fac totuşi 
treaba asta se vor întâmpla şi mai multe nenorociri ca asta şi 
cinstea obrazului se va duce şi de o parte şi de cealaltă. Ei, ce 
soluţie se poate găsi în situaţia asta? 

— Să acorzi unele rute numai navelor cu echipaje din 
Shanghai, dar numai după ce vă consultaţi cu Sceptrul Roşu 
426..., iartă-mă, cu liderul lor de sindicat, şi bineînţeles cu 
corespondentul lui la cei din Canton, şi toate astea numai după 


279 


ce te-ai consultat cu un faimos prezicător care să-ţi spună că eo 
treabă minunata pentru ambele părţi. Ce-ai zice de Tung Bătrâ- 
nul Orb? 

— Tung Bătrânul Orb? râse Dunross. Perfect. Brian eşti un 
geniu. Şi un serviciu atrage după sine un contraserviciu. Dar 
numai pentru urechile tale, da? 

— În regulă. 

— Garantat? 

— Da. 

— Mâine dimineaţă, cum te scoli, cumpără acţiuni ale Firmei 
Struan. 

— Câte acţiuni? 

— Cât poţi de multe. 

— Şi câtă vreme va trebui să le păstrez? 

— Cum stai la capitolul cojones? 

Brian fluieră neauzit. 

— Mulţumesc, bine, zise şi căzu pe gânduri, apoi se văzu cum 
face un efort să se întoarcă la chestiunile care-i stăteau în faţă. 
Atunci înapoi la Fastern Cloud. lan, să ne întoarcem la ce ne 
interesează! 36.000 taeli de aur fac în mod legal 1.514.520 
dolari SUA. Dar dacă se topesc într-ascuns în bare de câte cinci 
taeli, cum obişnuiesc contrabandiştii, şi dacă se livrează la 
Calcutta, atunci încărcătura aceea face de două ori, probabil de 
trei ori pe atât, pentru cumpărătorii particulari, să zicem 4.5 
milioane. E drept? 

— Nu ştiu chiar exact. 

— Ei, dar eu ştiu. Profitul pierdut - peste trei milioane... 
investiţia pierdută aproape un milion jumătate. 

— Şi? 

— Deci ştim cu toţii că cei din Shanghai îşi rezolvă 
problemele în mod tot atât de lăturalnic şi exclusivist ca şi cei 
din Canton, din Chu Chow sau Fuken, sau oricare dintre micile 
grupări chinezeşti. Deci echipajul de marinari din Shanghai, e 
cel care s-a apucat de contrabandă, el trebuie să fie vinovat, lan, 
deşi deocamdată eu nu pot dovedi una ca asta. Aşa că poţi paria 
ultimul dolar pe care-l ai că tot cei din Shanghai sunt vinovaţi de 
a fi scos ilegal aurul din Macao pentru a-l aduce la Hong Kong, 
pentru a-l urca pe Fastern Cloud, tot cu bani din Shanghai a fost 
cumpărat aurul din Macao, şi deci parte din aceşti bani fac 
parte din fondurile triazilor din Junghiul Verde. 

— Nu se prea potriveşte. 

— Ai mai auzit de Tsu-yan? 

— Nu, dar voi? zise Dunross cercetându-l atent. 

— Încă nu, dar facem cercetări, îi răspunse Brian cântărindu- 
] la rândul lui. Părerea mea mai întâi e că Junghiul Verde a fost 
greu lovit, iar cum criminalilor nu le place să piardă banii 
câştigaţi atât de greu. Firma Struan se poate aştepta la o 
mulţime de necazuri dacă nu reuşeşti să înăbuşi necazurile încă 
în faşă, aşa cum am sugerat eu. 

— Nu toţi cei din Junghiul Verde sunt criminali. 

— lan, depinde. Şi acum a doua problemă, numai pentru 
urechile tale suntem siguri că Tsu-yan e în banda 
contrabandiştilor cu aur. Şi acum a treia şi ultima mea sugestie 
dacă o anumită companie nu doreşte ca navele sale să fie 
sechestrate pentru contrabandă cu aur, îşi poate diminua uşor 
riscurile reducând importul cu aur în Macao. 

— Ei, chiar aşa? făcu Dunross, plăcut surprins că reuşise să 
vorbească cât se poate de calm, întrebându-se în acelaşi timp 
cât de mult cunoştea Serviciul Special de Informaţii, şi cât de 
multe doar le ghicea. 

Brian Kwok oftă şi continuă să-şi etaleze informaţiile pe care 
i le dăduse Roger Crosse. 

— Firma Nelson! 

Doar cu mare efort Dunross reuşi să-şi stăpânească 
trăsăturile feţei, ca să nu se trădeze. 

— Firma Nelson? 

— Exact. Compania de comerț Nelson din Londra. După cum 
bine ştii, Firma Nelson are dreptul de licenţă exclusivă pentru 
achiziţionarea lingourilor de aur pe piaţă internaţională pentru 
industria bijuteriilor din Hong Kong, şi, infinit mai important, 
are de asemenea monopolul exclusiv de transportare a 
lingourilor de aur prin Hong Kong la Macao, împreună cu o 
companie mult mai neînsemnată, Compania trezorieră Saul 
Feinheimer, de asemenea din Londra. Companiile Nelson şi Saul 
Feinheimer au câteva lucruri în comun. De exemplu unii 
directori functionnează la ambele companii sau au aceiaşi 
agenţi comerciali! 

— Nu zău? 

— Da. Şi cred că şi tu eşti în consiliul lor. 

— Sunt în consiliul a vreo şaptezeci de companii, îi replică 
Dunross. 

— Adevărat şi nu toate aparţin pe de-a-ntregul sau doar 
parţial Firmei Struan. Bineînţeles, unele pot aparţine de fapt în 
totalitate prin intermediari, în mod secret, nu-i aşa? 

— Da, bineînţeles. 

— E un mare noroc că noi aici, la Hong Kong, nu suntem 
obligaţi să publicăm numele directorilor consiliilor de 
administraţie... şi nici numărul de acţiuni deţinute, nu-i aşa? 

— Brian, unde vrei să ajungi? 

— Altă coincidenţă: biroul central înregistrat al Companiei 
Nelson din Londra se află în aceeaşi clădire ca şi filiala voastră 
britanică - Struan London Limited. 

— Ei, hai, Brian, e doar o clădire imensă, şi unul din vadurile 
cele mai bune din Londra. Cred că sunt birourile a o sută de 
companii acolo. 

— Ba chiar mai multe mii, dacă socoteşti şi toate companiile 
înregistrate prin intermediarul agenţilor comerciali... şi toate 
companiile care deţin majoritatea acţiunilor altor companii, cu 
directori interpuşi, care ascund în spatele lor o mulţime de 
fantome. 

— Şi ce-i cu asta? 

De-acum Dunross putea gândi cât se poate de limpede, 
cântărind de unde putuse obţine Brian toate aceste informaţii, şi 
întrebându-se, de asemenea, unde naiba tintea. Compania 
Nelson era o taină, şi filialele aparţineau în întregime firmei prin 
interpuşi încă de când se formase, în 1953, special pentru 
negoţul cu aur la Macao, Macao fiind singurul loc din Asia unde 
importul de aur era legal. 

— Şi apropo, lan, l-ai întâlnit vreodată pe acel portughez 
genial din Macao, signore Lando Mata? 

— Sigur. E un om fermecător. 

— Da, aşa.-i... şi are atâtea relaţii. Se zvoneşte că acum vreo 
cincisprezece ani el a reuşit să convingă autorităţile din Macao 
să aprobe formarea unui monopol pentru importul de aur care 
apoi i-a vândut chiar lui dreptul acesta de monopol, lui şi 
câtorva prieteni de-ai lui pentru o taxă anuală modestă: un dolar 
SUA la fiecare uncie. lan, individul e exact acelaşi om care a 
convins autorităţile din Macao să legalizeze jocurile de noroc şi, 
cea ce-i mai curios, să-i acorde chiar lui şi unor prieteni ai lui 
monopolul acestei afaceri. Drăguţă treabă, nu-i aşa? 

Dunross nu-i răspunse, doar îi urmări zâmbetul celuilalt în 
vreme ce ochii săi nu mai zâmbeau deloc. 

— Şi uite aşa, treaba a mers strună vreme de câţiva ani, 
continuă Brian, apoi în 1954 a fost abordat de unii entuziaşti ai 
aurului din Hong Kong - ştii, în 54 s-au schimbat şi la noi legile 
privitoare la aur - care au venit cu idei de îmbunătăţire a 
acestei afaceri: compania lor va cumpăra în mod legal lingouri 
de aur de pe piaţa internaţională a aurului, în numele 
sindicatului din Macao, la preţul legal de 35 dolari SUA uncia, şi 
apoi va aduce acest aur, fără nici un fel de ascunzişuri, pe faţă, 
legal, cu avionul sau cu navele în Hong Kong. La sosire, vameşii 
noştri din Hong Kong vor supraveghea în mod legal şi vor păzi 
transportul de la Kai Tak sau din port până la feribotul pentru 
Macao, sau până la hidroavioanele de cursă Catalina. Iar când 
navele sau hidroavioanele ajung la Macao sunt întâmpinate de 
vameşii portughezi, iar lingourile, după cum scriu instrucţiunile, 
în bare de câte patru sute de uncii, sunt transportate, sub pază, 
la camioane, de fapt nişte maşini închiriate, şi duse la bancă. Şi 
banca asta e o clădire urâta, o grotă, care nu se ocupă în mod 
obişnuit de activităţi bancare, nu se ştie să aibă alţi parteneri de 
afaceri decât sindicatul cu pricina, nu-şi deschide uşile decât 
pentru a primi aur, şi nu-i place să aibă de-a face cu vizitatori de 
tot felul. Şi, ia ghiceşte, cine-i stăpânul acestei bănci? Domnul 
Mata şi sindicatul său. De îndată ce ajunge în bancă, aurul acela 
dispare pur şi simplu, mai spuse Brian Kwok încântat ca un 
magician care tocmai a izbutit numărul cel mare. Numai anul 
ăsta până acum au intrat acolo cincizeci şi trei de tone, 
patruzeci şi opt de tone anul trecut. La fel cu un an înainte, ca şi 
mai înainte, şi tot aşa. 

— O groază de aur, adăugă Dunross îndatoritor. 

— Cred şi eu. Dar, foarte ciudat, nici autorităţile din Macao, 
nici cele din Hong Kong nu par intrigate şi nici nu le pasă că nici 
un gram din aurul care intră în banca aceea nu mai iese afară. 
Mă urmăreşti? 

— Da, bineînţeles. 

— Ei, şi acolo nu se întâmplă alte minuni decât că o dată 
ajuns în bancă, aurul e topit şi transformat din lingourile legale 
de patru sute de uncii, în părţi mai mici, de obicei lingouri de 
doi, sau mai ales de cinci taeli, care se transportă mult mai uşor, 
şi e mult mai uşor şi pentru a fi trecut prin contrabandă. Şi 
acum ajungem la singura parte cu adevărat ilegală a întregului 
lanţ: scoaterea aurului din Macao şi aducerea lui prin 
contrabandă la Hong Kong. Bineînţeles că nu e ilegal să scoţi 

aur din Macao, nu la fel e şi cu cealaltă parte - introducerea lui 
prin contrabandă la Hong Kong. Dar şi tu ştii, la fel ca şi mine, 
că e destul de uşor să aduci prin contrabandă aproape orice la 
Hong Kong. Dar cea mai frumoasă parte a întregii poveşti e 
faptul că o dată ajuns la Hong Kong, indiferent cum a ajuns el 
acolo, e cât se poate de legal să deţii acest aur, îl poate deţine 
oricine, şi nu te întreabă nimeni. Şi asta spre deosebire de 
Marea Britanie, unde nici unui cetăţean nu i se îngăduie să 
deţină lingouri de aur. Şi o dată ce detii acest aur în mod legal, 
îl şi poţi exporta în mod legal. 

— Brian, şi unde ţinteşte toată povestea asta a ta? întrebă 
Dunross sorbind gânditor din coniac. 

Brian Kwok dădu peste cap alcoolul acela plin de miresme 
din imensul pahar şi lăsă să se aştearnă liniştea. După o vreme 
glăsui: 

— Avem nevoie şi noi de ajutor. 

— Noi? Vrei să spui Serviciul Special? zise Dunross şocat. 

— Exact. 

— Şi cine anume din Serviciul Special? Tu? 

Brian Kwok şovăi o vreme. 

— Chiar domnul Crosse în persoană. 

— Ce fel de ajutor? 

— Am vrea să putem citi toate rapoartele lui Alan Medford 
Grant. 

— Ei, haida de! făcu Dunross ca să câştige timp, pentru că nu 
se aştepta la una ca asta. 

Brian Kwok dădu la iveală o fotocopie cu prima şi ultima 
pagină a raportului interceptat şi i-o întinse. 

— Tocmai am primit o copie după documentul ăsta. 

Dunross se uită peste pagini, erau autentice, fără nici o 
îndoială. 

— Am vrea să ne aruncăm o privire şi peste toate celelalte. 

— Nu te înţeleg. 

— Nu am adus acum tot raportul, din motive de comoditate, 
dar dacă doreşti, îţi pot aduce restul mâine dimineaţă, adăugă 
Brian Kwok fără să clipească. Am aprecia foarte mult... domnul 
Crosse spunea că ar aprecia foarte mult ajutorul acesta. 

Pentru o clipă Dunross se simţi paralizat de imensitatea 
implicaţiilor acestei cereri. 

Şi se auzi, ca printr-un văl, cum spunea chiar el cu gura lui: 

— Acest raport şi celelalte, dacă mai există şi altele cumva... 
sunt cu totul personale, îi zise el foarte atent la ce spune. În 
orice caz informaţiile de acolo sunt personale, îmi sunt destinate 
numai mie, şi, bineînţeles, serviciilor specializate ale guvernului. 
Sunt convins că puteţi să obţineţi orice informaţie doriţi prin 
canalele voastre de informaţii. 

— Da, sigur. Dar inspectorul şef Crosse ar socoti ca o 
favoare, lan, dacă ne-ai îngădui să aruncăm o ochire şi noi pe 
ele. 

Dunross sorbi iar din coniacul său, încă sub stare de şoc. Ştia 
că putea cu uşurinţă nega existenţa celorlalte rapoarte şi să le 
ardă sau să le ascundă, său să le lase unde se aflau, dar nu voia 
să pară că evita să dea o mână de ajutor Serviciului Special. Era 
de datoria lui să-i ajute. Serviciul Special era o parte vitală a 
Direcţiei Speciale şi a Direcţiei de Securitate a coloniei şi era 
convins că fără ele, nici colonia şi nici poziţia ei în Asia nu s-ar fi 
putut păstra cu nici un chip. Şi fără un sistem minunat de 
contrainformaţii, chiar dacă numai a douăzecea parte din cele 
spuse de AMG era adevărată, atunci zilele lor aici erau 
numărate. Dumnezeule mare, dacă nimereau în mâinile cui nu 
trebuie... Simţi o greutate care-i apăsa pieptul în vreme ce se 
chinuia să rezolve această dilemă. În minte îi veni o parte a 
acelui ultim raport, trădătorul care se afla în rândurile poliţiei. 
Apoi îşi aduse aminte că Kiernan îi spusese că acele copii ale lui 
erau singurele. Câte din cele ce cuprindeau rapoartele erau 
informaţii cunoscute numai de el şi câte erau ştiute şi de 
serviciul britanic de informaţii? De ce acest secret? De ce nu 
obținuse Grant încuviințarea de a i le încredința oficial? 
Cristoase! Să zicem că am greşit atunci când am împins unele 
lucruri prea departe! În mâinile cui nu trebuie. În mâinile unor 
duşmani, multe dintre aceste informaţii ar fi mortale! Cu un 
efort, se linişti şi încercă să se concentreze. 

— Am să mă gândesc la cele ce mi-ai spus şi am sa vorbesc 
din nou cu tine mâine. Asta mai întâi. 

— Îmi pare rău, lan, mi s-a spus să... să te fac să înţelegi 
urgenţa acestor informaţii. 

— Aveai de gând să spui să mă sileşti? 

— Da, îmi cer iertare. Te rugăm să ne dai o mână de ajutor. 
Există şi o cerere oficială prin care ţi se cere colaborarea. 

— Iar Eastern Cloud şi Firma Nelson reprezintă răsplata? 

— Eastern Cloud e cadou. Informaţiile pe care ţi le-am dat 
sunt şi ele la fel, un mic cadou. Firma Nelson nu ne priveşte, 
reprezintă doar un interes trecător pentru noi. Tot ce s-a 
pomenit aici e confidenţial. Din câte ştiu eu, nu deţinem nici un 
fel de dovezi înregistrate ca atare. 

Dunross îşi cercetă prietenul, pomeţii proeminenţi ai 
obrazului, ochii cu pleoape grele, ochii care-l priveau drept şi 
fără să  clipească, trăsăturile frumoase ale feţei, bine 
proportionate, sprâncenele negre şi groase. 

— Brian, tu ai citit raportul? 

— Da. 

— Atunci tu înţelegi în ce dilemă mă aflu? îi spuse el ca să-l 
încerce. 

— A, vrei să pomeneşti de trădătorul acela aflat încă în 
rândurile poliţiei? 

— Ce facem cu ăsta? 

— Ai dreptate să fii prudent, da, foarte adevărat. Te referi la 
partea în care se spune că s-ar putea să avem un duşman 
infiltrat la nivel de inspector şef? 

— Exact. Ştii cumva despre cine este vorba? 

— Nu, nu încă. 

— Dar măcar bănuieşti pe cineva? 

— Da. Şi se află sub supraveghere. Ian, nu ai nici un motiv de 
îngrijorare în privinţa asta. Copiile acelea nu vor fi văzute decât 
de mine şi de domnul Crosse. Vor fi informaţii strict secrete, nu 
contează. 

— Brian, stai o clipă, n-am zis nici un moment că acele copii 
există, insistă Dunross, prefăcându-se enervat, şi, în aceeaşi 
secundă, văzu o fulgerare în ochii celuilalt care putea fi şi 
mânie, dar şi dezamăgire, dar faţa lui rămăsese impasibilă. Ia 
pune-te tu în situaţia mea, eu un profan, spuse el indiferent, dar 
cu simţurile foarte treze, ar trebui să fiu nebun de-a binelea să 
păstrez astfel de informaţii, nu crezi? Aş fi mult mai inteligent 
dacă le-aş distruge, îndată ce părţile care mă interesează ar fi 
fost folosite. Nu crezi? 

— Ba da. 

— Atunci să lăsăm lucrurile aşa cum sunt în seara asta. Să 
zicem până mâine dimineaţă pe la zece. 

Brian Kwok şovăi, apoi trăsăturile i se înăspriră. 

— lan, nu suntem aici la un joc de societate. Miza nu 
înseamnă câteva tone de aur acolo, sau nişte mici escrocherii la 

bursă, sau nişte zone mai neclare în negocierile cu China 
comunistă, unde sunt în joc nişte milioane, acolo. Jocul pe care-l 
jucăm acum e mortal, iar milioanele de care e vorba sunt de fapt 
milioane de oameni, soarta unor generaţii care încă nu au văzut 
lumina zilei, precum şi a ciumei comuniste. Vestea despre 
existenţa reţelei Sevrin e o veste foarte proastă, implicarea 
KGB-ului e o veste foarte proastă şi ea şi chiar şi prietenii noştri 
din CIA şi KMT pot fi la fel de periculoşi dacă e nevoie să fie. Şi 
te sfătuiesc ca în noaptea asta să pui pază serioasă aici în birou 
ca să-ţi păzească dosarele. 

Dunross se uită impasibil la amicul său. 

— Deci părerea voastră avizată e că informaţiile din acest 
raport sunt reale? 

— Crosse crede că s-ar putea. Ar fi înţelept să avem şi noi un 
om aici în noaptea asta pentru orice eventualitate, ei ce zici, nu 
e bine? 

— Cum pofteşti, Brian. 

— Să punem un om şi afară la Shek-O? 

— Cum pofteşti tu, Brian. 

— Nu eşti prea dispus să cooperezi cu noi, aşa-i? 

— Bătrâne, n-ai nimerit-o deloc. Am luat în serios tot ce mi-ai 
spus, i-o reteză scurt Dunross. Când aţi obţinut copia raportului 
şi prin ce mijloace? 

Brian şovăi. 

— Nu ştiu, şi dacă aş şti, nu ştiu dacă ar trebui să-ţi spun. 

Dunross se ridică în picioare. 

— Atunci haide, să-l căutăm pe Crosse. 


— Dar spune-mi şi mie, Peter, de ce cei din familiile Gornt şi 
Rothwell îi urăsc pe cei din familia Struan şi Dunross? îl întrebă 
Casey. 

Ea şi cu Bartlett se plimbau împreună cu Peter Marlowe şi 
soţia sa Fleur prin minunata grădină, în răcoarea serii. 

— Nu ştiu eu chiar toate motivele lor de zâzanie, spuse 
englezul, un bărbat înalt, de vreo treizeci de ani, blond, cu un 
accent ales şi mai ales cu o privire foarte intensă a ochilor 
acelora de un albastru cenuşiu. Lumea vorbeşte că ura asta 
merge până la familia Brock, şi că de fapt există nişte legături, 
nişte legături de familie între familia Brock şi familia Gornt. Se 
poate ca legăturile să urce chiar până la bătrânul Tyler Brock. 
De el aţi auzit? 

— Bineînţeles, replică Bartlett. Şi cum a început vendeta 
asta? 

— Pe când era doar un puşti, Dirk Struan ucenicea ca 
marinar pe una dintre navele comerciale înarmate cu tunuri ale 
lui Tyler Brock. Pe vremea aceea viaţa pe mare era destul de 
grea, viaţa e grea oriunde, dar în vremurile acelea pe mare... 
Dumnezeule Doamne! Ei bine, Tyler Brock îl bătea pe tânărul 
Struan cu biciul pentru greşeli imaginare, apoi, în cele din 
urmă, l-a abandonat undeva pe coasta Chinei, socotindu-l mort 
de-a binelea. La vremea aceea Dirk Struan avea doar 
paisprezece ani, şi a jurat dinaintea lui Dumnezeu şi a diavolului 
că atunci când va ajunge bărbat în toată firea va distruge Casa 
Brock şi Fiii şi o să-l vâneze pe Tyler cu pisica cu nouă cozi. Din 
câte ştiu eu deocamdată nu a făcut-o niciodată deşi circulă o 
poveste că l-ar fi bătut pe fiul mai mare al lui Tyler până l-a ucis, 
luptându-se cu nişte fiare de luptă după obiceiul chinezilor. 

— Ce-s astea? întrebă Casey încurcată. 

— Casey, un fel de ghioage, trei sau patru bucăţi din fier, 
articulate între ele, cu o bilă cu ghionturi la capăt şi un mâner la 
celălalt. 

— Şi l-a ucis pentru a se răzbuna pe taică-su? făcu ea şocată. 

— Mai sunt unele aspecte pe care încă nu le cunosc, dar 
convingerea mea e că dacă a făcut-o a avut el motive temeinice 
s-o facă, spuse Peter Marlowe zâmbind ciudat. Dirk Struan, 
bătrânul Tyler şi alţii de talia lor, care au ridicat Imperiul 
Britanic, au cucerit India şi au deschis porţile Chinei, 
Dumnezeule, ăştia erau cu toţii nişte giganţi. Am pomenit 
vreodată că Tyler nu avea decât un ochi? Celălalt îi fusese scos 
de o fungă în timpul unei furtuni, prin anii 1830 pe când gonea 
cu cliperul lui, White Witch, pe urmele lui Struan, cu o 
încărcătură întreagă de opiu la bord. Struan era cu o zi înaintea 
lui cu cliperul China Cloud, şi se aflau amândoi într-o cursă care 
pe care, pentru că transportau amândoi opiu din teritoriile 
britanice ale Indiei spre pieţele din China. Se zice că Tyler şi-a 
turnat nişte brandy în găvanul scurs al ochiului şi a început să-şi 
înjure marinarii să ridice mai multe vele! Peter Marlowe se opri 
o clipă şovăind, apoi continuă. Dirk a fost ucis în timpul unui 
taifun la Happy Valley, în 1841, iar Tyler muri sărac, fără para 
chioară, după ce dădu faliment, prin 1893. 

— Cum, fără un ban, Peter? se miră Casey. 

— Povestea spune că fiica lui, Tess, fiica lui cea mare, Struan 
Cotoroanţa cum i se spunea mai apoi, a complotat ani de zile 
cum să-l doboare pe taică-su, doar ştii că ea se măritase cu 
Culum Struan, unicul fiu al lui Struan, da? Ei bine, Struan 
Cotoroanţa a pus în taină la cale cu banca Victoria, întemeiată 
de Tyler în 1840, şi cu firma Cooper-Tillman, partenerul lui 
Tyler în SUA treaba asta frumoasă. L-au prins la mijloc şi au dus 
de râpă marea Casă Brock şi Fiii, făcând-o să dispară într-un 
singur dezastru uriaş. A pierdut totul, navele de transport, de- 
pozitele, rezervele de opiu, acţiunile, totul, totul. A fost pur şi 
simplu şters de pe faţa pământului. 

— Şi ce s-a mai întâmplat cu el? 

— Nu prea mai ştiu bine, nimeni nu mai ştie exact, dar se 
spune că în aceeaşi noapte, 31 octombrie 1863, bătrânul Tyler s- 
a dus la Aberdeen, un port de cealaltă parte a Hong Kongului, şi 
nepotul său cel mare, Tom, care pe atunci avea douăzeci şi cinci 
de ani, şi alţi şase marinari de-ai lui, au furat o lorcea oceanică, 
o navă cu corpul caracteristic al navelor chinezeşti, dar cu 
greementul şi velatura ca la cele europene, şi au întins-o pe 
mare. Era înnebuniţi de furie, aşa se zice, şi a ridicat flamura 
firmei Brock în vârful catargului mare, îşi înfipsese pistoale la 
brâu şi o sabie de abordaj plină de sânge - ca să pună mâna pe 
navă uciseseră patru oameni. Când au ajuns la gâtuitura 
portului, le-a luat urma un bric-cuter, dar Tyler l-a zdrobit cu 
tunurile. Pe vremea aceea aproape toate navele erau înarmate 
cu tunuri din cauza piraţilor, şi apele acestea au fost mai 
întotdeauna infestate de pirați din vremuri imemoriale. Aşa că 
bătrânul Tyler a ieşit în larg, avea un vânt prielnic dinspre est şi 
se pregătea să vină şi furtuna. Când au ajuns în dreptul gurilor 
de la Aberdeen spumega de furie şi blestema. A blestemat-o pe 
Struan Cotoroanţa, a blestemat insula asta, Banca Victoria care- 
l trădase, pe cei din familia Cooper de la firma Cooper şi 
Tillman, dar cel mai amarnic îl blestema pe tai-panul care 
murise de douăzeci de ani şi mai bine, şi bătrânul Tyler urla că 
se va răzbuna. Se zice că urla că se va îndrepta spre nord să se 
apuce de jaf şi cu agoniseala aceea să pornească din nou 
compania şi Casa „...pe Dumnezeul meu că mă întorc eu, mă 
întorc eu şi am să mă răzbun şi atunci Nobila Casă voi fi eu, pe 
Dumnezeul meu... am să mă întorc eu...” 

Bartlett şi Casey simţiră cum îi trece un fior rece prin şira 
spinării în vreme ce Peter Marlowe îşi drese vocea, apoi 
continuă. 

— Tyler a pornit spre nord şl n-a mai auzit nimeni de el 
vreodată, nici urmă, nici de el, nici de lorcea aceea, nici din 
echipajul lui. Dar chiar aşa, el e încă prezent aici, la fel ca Dirk 
Struan. Indiferent ce afaceri vreţi să faceţi cu Nobila Casă, să 
nu uitaţi niciodată că veţi avea de-a face şi cu cei doi, sau cu 
fantomele lor. În noaptea în care Dunross a preluat funcţia de 
tai-pan, firma Struan a pierdut nava amiral a flotei sale de 
cargouri, Lasting Cloud, într-un taifun. A fost un dezastru 
financiar fantastic. S-a scufundat în largul Formosei, 
Taiwanului, şi s-a dus la fund cu tot echipajul, în afară de un 
singur marinar de rând, un tânăr englez. Era pe puntea de 
comandă când s-a întâmplat catastrofa şi a jurat că au fost 
atraşi spre stâncile de care s-au zdrobit de nişte semnale 
luminoase false şi că a auzit cu urechile lui un râs groaznic de 
nebun în vreme ce nava se scufunda. 

Casey se scutură ca de frig fără să vrea. Bartlett observă, şi o 
apucă de mână ca din întâmplare, iar ea îi zâmbi 
recunoscătoare; 

— Peter, oamenii de pe aici vorbesc de cei morţi de acum o 
sută de ani de parcă ar fi în camera de-alături. 

— Un vechi obicei chinezesc, îi răspunse Peter Marlowe 
imediat. Chinezii socotesc că trecutul stăpâneşte viitorul şi 
explică prezentul. E drept că Hong Kongul dăinuie de numai o 
sută şi douăzeci de ani, aşa că un bătrân de optzeci de ani din 
zilele noastre... Să-l luăm de exemplu pe Phillip Chen, actualul 
comprador. Are şaizeci şi cinci de ani acum, bunicul său a fost 
faimosul Sir Gordon Chen, fiul nelegitim al lui Struan, mort în 
1907, la vârsta de optzeci şi şase de ani. Aşa că pe vremea 
aceea Phillip avea vreo nouă ani. Un băiat isteţ de nouă ani îşi 
aminteşte tot felul de poveşti pe care cinstitul său bunic i le-o fi 
spus despre părintele său, tai- panul, şi despre May-may, vestita 
lui iubită. Şi povestea spune că Sir Gordon Chen era şi el un 
caracter afurisit, un adevărat strămoş! Avea vreo două neveste 
oficiale, opt concubine de diverse vârste, şi lăsase familia Chen, 
în continuă înmulţire, destul de bogată, destul de puternică, 
înzestrată cu de toate. Rugaţi-l pe Dunross să vă arate portretul 
lui... eu nu am văzut decât nişte copii, dar Dumnezeule, ce 
bărbat chipeş era. Şi mai există şi azi vreo duzină de oameni 

care l-au văzut cu ochii lor, unul dintre părinţii întemeietori de 
dinastii. Şi, Dumnezeule, Struan Cotoroanţa a murit doar în 
urmă cu, patruzeci şi şase de ani. Ia uitaţi-vă colo, şi Marlowe 
arătă spre un bătrânel pirpiriu şi sfrijit, subţirel ca un lăstar de 
bambus, dar la fel de tare, care vorbea plin de înflăcărare cu o 
tânără doamnă. E Vincent McGore, tai-pan al celui de-al cincilea 
mare hong. Compania comercială asiatică internaţională. A 
lucrat ani de zile pentru Sir Gordon, iar apoi pentru Nobila 
Casă, zise şi zâmbi deodată. Povestea spune că a fost iubitul 
Struan Cotoroanţei pe când el avea vreo optsprezece ani, 
proaspăt sosit cu o navă de transportat vite dintr-un port de prin 
Orientul Mijlociu, ei, individul nu e câtuşi de puţin scoţian! 

— Peter, interveni Fleur, nu mai exagera şi tu. Povestea asta 
ai încropit-o tu singur. 

— Şi ce-ţi pasă! îi spuse el, zâmbind mai departe. Ea nu avea 
decât şaptezeci şi cinci la vremea aia. 

Râseră cu toţii. 

— Chiar e adevărat? se interesă Casey. Chiar? 

— Cine mai ştie care-i adevăr şi care-i închipuire, Casey. Dar 
asta mi s-a spus şi mie. 

— Eu una nu cred o iotă, spuse Fleur hotărâtă. Lui Peter îi 
cam place să scornească tot felul de poveşti. 

— Peter, de unde ai adunat tu toate chestiile astea? se 
interesă Bartlett. 

— Unele chestii le-am citit. Există exemplare din ziarele 
vremii care ţin până pe la anul 1870, la biblioteca Tribunalului. 
Apoi mai există şi Istoria Tribunalelor din Hong Kong. Şi dacă te 
interesează Hong Kongul, e o carte cât se poate de mare şi de 
documentată. Dumnezeule, şi la ce fel de instanţe recurgeau pe 
vremea aceea aşa numiții judecători şi secretari coloniali, 
guvernatori şi poliţişti, tai-pani nobili şi oameni de rând. Mită, 
crimă, corupţie, adulter, piraterie, fraudă... găseşti de toate 
acolo. Apoi am mai şi întrebat în dreapta şi-n stânga. Şi mai 
există zeci de chinezi bătrâni cărora le face plăcere să-şi aducă 
aminte de vremurile de odinioară şi care ştiu o groază de lucruri 
despre Asia şi despre Shanghai. Şi mai sunt o seamă de oameni 
încă plini de ură, nu doar plini de invidie şi care nu pot să nu 
toarne puţină otravă când e vorba de buna reputaţie a cuiva, sau 
chiar de o proastă reputaţie. Bineînţeles că eşti nevoit să mai 
cerni informaţiile, să alegi ce e fals de ce-i adevărat, şi e tare 
greu, dacă nu cumva chiar imposibil. 

O vreme Casey rămase pe gânduri, apoi spuse: 

— Peter, cam cum a fost la Changi? Dar adevărat! 

Pe faţa lui nu se citi nimic, doar privirea i se schimbă cu 
totul. 

— Changi a fost o Facere, locul unde lumea a început din 
nou, şi glasul lui îi îngheţă pe toţi şi ea o văzu pe Fleur cum îl 
apucă de mână, dar în aceeaşi clipă el păru să se întoarcă la 
realitate. Draga mea, nu s-a întâmplat nimic, îi spuse el, şi 
tăcuţi, oarecum stânjeniţi, cei doi coborâră spre terasa de jos, 
iar Casey îşi dădu seama că făcuse o gafă şi intrase într-un loc 
interzis. Haideţi să bem ceva, ce zici Casey? îi strigă Peter 
Marlowe blând şi aerul de stânjeneală se risipi. 

— Da, mulţumesc de invitaţie, Peter. 

— Linc, mai spuse Peter Marlowe, există o minunată zestre 
de acte violente ce se moşteneşte de la o generaţie la alta la 
neamul ăsta de pirați... şi, drept să-ţi spun, cred că asta au 
rămas cu toţii. Aici e un loc cu totul aparte, şi aici se nasc 
oameni aparte, spuse el. lar după un moment de gândire 
adăugă: Am auzit că ai de gând să te apuci de afaceri aici. Dacă 
aş fi în locul tău aş avea mare, mare grijă. 


15 
Ora 23.05. 


Dunross, urmat de Brian Kwok, porni după Roger Crosse, 
şeful Serviciului Special de Informaţii, care se afla pe terasă, 
sporovăind cu Armstrong şi cu trei americani! Ed Langan, 
comandantul Ed Mishauer, în uniforma ofiţerilor de marină, şi 
Stanley Rosemont, un individ înalt în jur de cincizeci de ani. 
Dunross nu ştia că Langan era de la FBI, şi nici că Mishauer era 
reprezentantul serviciului de Informaţii al marinei militare 
americane, ci doar că lucrau la consulat. Despre Rosemont ştia 
că lucra la CIA, ignorând ce funcţie avea acolo. Doamnele se 
întorceau din nou pe la mese, sau porniseră să se preumble şi să 
povestească pe terasă sau prin grădină. Bărbaţii se întinseseră 
la băutură. Petrecerea împrumuta din blândeţea acelei nopţi. 
Câteva perechi mai dansau în salon, legănate de o muzică suavă 
şi domoală. Printre cei ce dansau era şi Adryon. Dunross o văzu 
pe Penelope încercând stoică să-i facă faţă lui Havergill, îi mai 
zări pe Bartlett şi Casey adânc cufundaţi în discuţie cu Peter 

Marlowe şi Fleur, şi ar fi vrut al naibii de mult să audă ce se 
vorbeşte acolo. Marlowe, individul acela a ajuns o belea, se 
gândi el în trecere. Deja ştie o mulţime de secrete şi dacă 
ajunge să citească şi lucrarea noastră... N-are nici o şansă, nici 
dacă înţepeneşte de tot. Lucrarea aia n-apucă el s-o citească. 
Cum a putut Alistair să fie atât de idiot! 

În urmă cu câţiva ani, Alistair Struan angajare un cunoscut 
scriitor să aştearnă pe hirtie istoria familiei Struan pentru a 
sărbători 125 de ani de la începutul firmei şi-i pusese la 
dispoziţie catasfife vechi, tone de hirtii gălbejite pe care nu le 
mai citise nimeni şi nici nu le triase cineva. În numai un an de 
zile, scriitorul dăduse la iveală o veritabilă şi incitantă saga, ce 
reînvia o mulţime de întîmplări şi afaceri despre care se crezuse 
că sunt îngropate pe vecie în uitare. Cutremuraţi de descope- 
rire, îi mulţumiseră scriitorului şi încheiaseră socotelile cu el, 
plătindu-l generos, iar cele două copii ale lucrării, singurele 
existente, fuseseră închise în seiful tai-panului. Dunross se 
gândise chiar să le distrugă, dar apoi mai chibzuise, cîntărind că 
viaţa-i viaţă, jossu-i joss şi dacă doar vor fi citite nu se va 
întîmpla nimic. 

— Hello, Roger, făcu el, zâmbind cam mohorit. Ne putem lipi 
şi noi? 

— Bineînţeles, tai-pan, îl întîmpină Crosse plin de căldură, la 
fel ca şi ceilalţi. Simte-te ca acasă. 

Americanii zâmbiră auzind gluma asta. Discutară mai 
departe despre lucruri mărunte, despre cursele de sîmbătă, 
după care Langan, Rosemont şi comandantul Mishauer, simțind 
că ceilalţi au de discutat chestiuni personale, se scuzară şi se 
retraseră. Când rămaseră singuri, Brian Kwok prezentă în 
rezumat ce-i spusese Dunross. 

— Ian, vom aprecia foarte mult ajutorul pe care ni-l dai, îi 
spuse şi Crosse, ţintuindu-l cu privirea lui pătrunzătoare. Brian 
are dreptate când spune că treaba-i foarte riscantă... dacă mai 
există şi alte rapoarte ale lui AMG. Chiar dacă nu există, unii 
băgăreţi s-ar putea să dorească să cerceteze totuşi. 

— Spune-mi şi mie exact cum şi când aţi obţinut copia 
ultimului raport. 

— De ce? 

— Le-aţi obţinut chiar voi direct sau prin intermediul 
altcuiva? 

— De ce? 

— Pentru că e foarte important! şi vocea lui Dunross se aspri. 

— De ce? 

Tai-panul îl fixă cu privirea lui grea şi ceilalţi trei simţiră 
puterea personalităţii sale copleşindu-i. Dar şi Crosse ştia ce 
vrea. 

— Ian, îţi pot răspunde doar parţial la întrebare, îi replică el 
cu răceală. Dar dacă eu îţi spun, îmi spui şi tu mie ce mă 
interesează? 

— Da. 

— Am primit o copie a raportului azi dimineaţă. Un ofiţer de 
informaţii, bănuiesc că în Anglia, i-a şoptit unui prieten de aici 
că un curier se îndreaptă spre tine ca să-ţi aducă ceva ce ar fi de 
interes şi pentru noi. Şi omul său de legătură din Hong Kong ne- 
a întrebat dacă ne-ar interesa să ne aruncăm şi noi o ochire 
peste hârtiile alea... pentru o recompensă corespunzătoare! şi 
Crosse fu convins că ceilalţi doi ofiţeri care-şi aminteau care era 
adevărata poveste erau de două ori impresionați de discuţie. În 
dimineaţa asta, mi s-a adus fotocopia direct acasă de către un 
chinez pe care nu l-am mai văzut în viaţa mea. I s-a plătit... şi 
înţelegi cred că în astfel de situaţii nu mai întrebi şi numele 
omului. Ei şi acum de ce te interesează? 

— Când anume în dimineaţa asta? 

— La ora 6.04, dacă chiar vrei ora exactă. Dar de ce ţi se 
pare atât de importantă ora asta? 

— Pentru că Alan Medford Gr... 

— Ah, tată, iartă-mă că te întrerup, dădu Adryon buzna peste 
ei, cu sufletul la gură, trăgând după ea un tînăr înalt, arătos, cu 
smochingul cam şleampăt, cravata răsucită şi nişte pantofi 
ieftini, maro închis, care nu se prea potriveau cu eleganța din 
jur. lartă-mă că te deranjez, dar pot să mai schimb muzica asta? 

Dunross îl măsură pe tânăr. Îl cunoştea pe Martin Haply şi 
faima lui: un ziarist canadian, şcolit în Anglia, de vreo douăzeci 
şi cinci de ani, aflat în colonie de circa doi ani, care ajunsese 
pedeapsa lumii afacerilor. Pe toată lumea supăra sarcasmul său 
muşcător, dezvăluirile lui cu privire la unele personalităţi ale 
lumii financiare şi despre unele afaceri, care se practicau la 
Hong Kong dar nu aveau echivalent în restul lumii occidentale. 

— Tată, muzica asta e cumplită, se repezi din nou Adryon, şi 
mama mi-a zis să te întreb pe tine ce-i de făcut. Pot să le spun să 
mai cânte şi altceva? Te rog! 

— Dar să nu faci din petrecerea asta un spectacol! 

Fată râse, Dunross îşi îndreptă atenţia asupra lui Martin 
Haply. 

— Bună seara. 

— Bună seara, tai-pan, îi răspunse tânărul sigur de el, cu un 
zâmbet provocator. Adryon m-a invitat aici. Sper că nu v-a 
deranjat că am sosit abia după ce s-a servit masa, nu? 

— Bineînţeles că nu, distrează-te, îi spuse Dunross, care apoi 
adăugă sec: Şi mai sunt aici o mulţime de prieteni de-ai 
dumitale. 

Haply râse. 

— N-am ajuns la cină pentru că am luat urma unei afaceri 
parşive. 

— Ei? 

— Da. Se pare că anumite cercuri interesate, împreună cu o 
anumită bancă importantă au răspîndit zvonuri nefavorabile 
despre solvabilitatea unei bănci chinezeşti. 

— Vrei să zici de Ho-Pak? 

— O prostie. Zvonurile vreau să zic. Maşinaţii tipice pentru 
Hong Kong. 

— Chiar? Dunross auzise toată ziua că banca Ho-Pak a lui 
Richard Kwang exagerase investind mai mult decât avea de fapt 
capital. Chiar eşti sigur? 

— Am mâine în Guardian o coloană întreagă despre treaba 
asta. Şi dacă tot vorbim despre Ho-Pak, continuă ziaristul 
degajat, aţi auzit că mai bine de o sută de depunători şi-au 
ridicat toţi banii de la filiala lor din Aberdeen? S-ar putea să fie 
începutul unui asalt asupra băncii şi... 

— lartă-mă, tată... haide, Martin, nu vezi că tata are treabă? 

Fata se aplecă şi-l sărută pe Dunross uşor pe obraz, iar el o 
cuprinse cu braţul. 

— Distrează-te, draga mea. 

O urmări cu privirea cum se depărtează în grabă, urmată de 
Haply. Infumurat afurisit, îi trecu lui Dunross prin minte, 
gândindu-se în acelaşi timp că ar fi vrut să citească de pe acum 
articolul de a doua zi, ştiind că Haply era omul care îşi făcea 
meseria serios, nu putea fi cumpărat şi era bun gazetar. Să fi 
investit oare Richard mai mult decât avea posibilitatea? 

— Ce ziceai, lan? Despre Alan Medford Grant! îi întrerupse 
celălalt şirul gândurilor. 

— A, da, iartă-mă, spuse Dunross şi se aşeză din nou la masă, 
încercând să-şi ordoneze problemele, fiecare în compartimentul 
ei. AMG e mort, le spuse el încet. 

Cei trei ofiţeri făcură ochii mari. 

— Cum? 

— Am primit o telegramă la opt fără un minut, seara asta, şi 
am vorbit cu secretarul său de la Londra la nouă şi unsprezece 
minute, Am vrut să aflu de la tine când aţi primit documentul 
pentru că e evident că spionul de la KGB, dacă există, a avut 
timp suficient să cheme Londra şi să facă să fie ucis bietul AMG. 
Nu-i aşa? 

— Da! chipul lui Crosse luă un aer solemn. La ce oră a murit? 

Dunross îi relată aproape întreaga conversaţie pe care o 
avusese cu Kiernan, în afară de partea care se referea la 
convorbirea cu Elveţia. Un fel de intuiţie îl preveni să nu 
pomenească o vorbă despre asta. 

— Şi acum întrebarea e a fost accident, coincidenţă sau 
crimă? 

— Nu ştiu, spuse Crosse. Dar eu nu cred în coincidente. 

— Nici eu. 

— Cristoase Dumnezeule! făcu Armstrong printre dinţi. Dacă 
AMG n-a avut aprobare să destăinuie aceste secrete, numai 
Dumnezeu ştie ce-o, fi şi în celelalte rapoarte, numai Dumnezeu 
şi cu tine, lan. Şi dacă numai tu deţii singurele copii existente 
ale rapoartelor, asta le face şi mai explozive. 

— Dacă există, replică Dunross. 

— Există? 

— Am să vă spun mâine. La ora zece, spuse el şi se ridică. 
Acum vă rog să mă scuzaţi pe mine, adăugă el politicos şi 
fermecător ca de obicei. Trebuie să mă mai ocup şi de ceilalţi 
invitaţi ai mei. Ah, un singur lucru. Ce se aude cu Eastern 
Cloud? 

Crosse păru şocat. 

— 'Tai-pan, Dumnezeule mare, doar nu facem troc! Brian, nu 
i-ai spus că noi doar dorim să-l ajutăm? 

— Ba da, sir! 

— Prietenii trebuie să-şi ajute prietenii, nu-i aşa, tai-pan? 

— Ba da, absolut. Mulţumesc. 

Îl urmăriră cu privirea până dispăru. 

— Există sau nu există rapoartele alea? mormăi Brian Kwok. 

— Dacă există? Eu aş zice că da, interveni Armstrong. 

— Bineînţeles că există, replică Crosse enervat. Dar unde? 
Rămase o clipă pe gânduri, apoi continuă şi mai enervat, iar 
ceilalţi doi tresăriră. Brian, în timp ce tu erai cu lan, Feng 
Purtătorul Vinurilor, chelnerul, mi-a spus că niciuna dintre 
cheile lui nu se potriveşte. 

— Păcătoasă treabă, sir, spuse Brian Kwok îngrijorat. 

— Mda, seiful de aici nu va fi uşor de deschis. 

— Poate că ar trebui să ne uităm şi la Shek-O, sir, aşa pentru 
orice eventualitate, spuse Armstrong. 

— Dacă ai avea nişte documente ca astea, le-ai ţine tu acolo? 

— Nu ştiu, sir, Dunross e imprevizibil. Aş fi zis că le ţine în 
bîrlogul lui în biroul firmei Struan, acolo ar fi cel mai sigur loc. 

— Ai fost vreodată acolo? 

— Nu, sir. 

— Brian? 

— Nu, sir. 

— Ei bine, nici eu, scutură Crosse din cap. Afurisită treabă. 

Brian Kwok spuse meditativ: 

— Doar la noapte am putea trimite o echipă acolo. Există un 
lift particular care duce drept la etajul cu pricina, dar pentru 
asta ai nevoie de o cheie specială. Se bănuieşte că mai există un 
lift din garajul de la subsol, care nu se opreşte decât tot acolo. 

— La Londra le-au cam scăpat frâiele din mână, mârâi 
Crosse. Nu pricep de ce amărâţii ăia nu-şi fac treaba aşa cum 
trebuie. Şi nici de ce AMG n-a cerut aprobare pentru 
documentele alea. 

— Poate pentru ca nu dorea ca cei din Serviciul Secret să 
ştie că el face afaceri şi cu cineva din afară, oftă Crosse şi îşi 
aprinse o ţigară rămânând pe gânduri. 

Armstrong simţi un jind să aprindă şi el o ţigară. Luă o gură 
de brandy, dar nu se simţi mai uşurat. 

— Sir, Langan a transmis mai departe copia lui? 

— Da, lui Rosemont aici şi în sacul diplomatic pentru 
cartierul general al FBl-ului la Washington. 

— Dumnezeule,  articulă mohorât Brian Kwok, mâine 
dimineaţă o să ştie tot Hong Kongul. 

— Rosemont m-a asigurat că nu va fi aşa, zâmbi Croisse 
strâmb de tot. Dar să fim pregătiţi pentru ce e mai rău. 

— Sir, poate că Ian ar colabora mai strâns cu noi dacă l-am 
informa şi pe el. 

— Nu, mai bine să ne păstrăm şi noi secretele noastre. Cred 
că el pune totuşi ceva la cale. 

— Ce-ar fi să-l rugăm pe inspectorul şef Foxwell să vorbească 
şi el cu Dunross. Doar sunt prieteni vechi. 

— Dacă nu l-a putut convinge Brian, atunci nu reuşeşte 
nimeni. 

— Nici guvernatorul, sir? 

— Nu e nici un motiv să-l mai amestecăm şi pe el, clătină 
Crosse din cap. Brian, tu ai grijă de Shek-O. 

— Să descopăr şi să-i deschid seiful, sir? 

— Nu. la cu tine o echipă şi ai grijă să nu intre acolo 
altcineva. Robert, tu du-te la sediu şi cheamă Londra. Vorbeşte 
cu Pensley de la MI-5 şi Sinders de la MI-6. Află exact momentul 
când s-a întâmplat ce s-a întâmplat cu AMG, tot ce poţi afla, 
verifică povestea tai-panului. Verifică totul, poate că mai există 
şi alte copii ale rapoartelor. Apoi trimite aici o echipă de trei 
oameni să supravegheze casa la noapte, în special să-l păzească 
pe Dunross, dar fără ştirea lui. Am să mă întâlnesc eu cu cel mai 
mare în grad dintre ei la intersecţia dintre Peak Boad şi Culum's 
Way peste o oră, aşa că ai timp suficient până atunci. Şi mai 
trimite încă o echipă care să supravegheze birourile firmei 
Struan. Un om de-al nostru sa stea în garajul acela pentru orice 
eventualitate. Robert, lasă-mi mie maşina ta. Ne întâlnim la 
mine în birou peste un ceas jumătate. Şi acum la treabă 
amândoi. 

Cei doi căutară gazda ca să-şi ceară scuze că trebuie să 
plece, mulţumiră, şi plecară cu maşina lui Brian Kwok. In vreme 
ce coborau Peak Road cu bătrânul Porsche, Armstrong dădu 
glas gândurilor care-i frământau pe amândoi de când îl auziseră 
pe Dunross: 

— Dacă spionul e Crosse, atunci a avut vreme berechet să 
dea telefon la Londra, sau să-i dea de veste reţelei Sevrin, KGB- 
ului sau cui naiba trebuia să-i dea el de veste. 

— Exact. 

— Noi am plecat de la biroul lui la şase şi zece, ceea ce 
înseamnă unsprezece la Londra, aşa că noi n-am fi avut timp, 
aşa că nu suntem noi. Armstrong se mişcă uşor ca să-şi mai 
aline durerea de spate. Fir-ar să fie, tare-aş mai trage o ţigară! 

— Bătrâne, e un pachet în torpedo. 

— Mâine, mâine am să fumez şi eu. Am ajuns ca un alcoolic 
afurisit, râse Armstrong, dar fără nici un fel de veselie, şi se uită 

la prietenul său. Caută să afli cât mai iute posibil cine a mai citit 
azi raportul lui AMG. Cât de repede poţi. 

— La asta mă gândeam şi eu. 

— Dacă numai unul, acela l-a citit... atunci e încă o dovadă. 
Nu e chiar sigură sigură, dar ne apropiem! îşi stăpîni un căscat 
nervos şi se simţi foarte obosit. Şi dacă-i cel pe care-l bănuim 
noi, atunci suntem la ananghie rău de tot. 

Brian conducea în viteză, foarte bine. 

— A spus cumva când i-a dat o copie lui Langan? 

— Da, la amiază, au luat masa împreună. 

— Informaţia putea să se scurgă şi de la ei. De la consulatul 
lor, acolo-i totul ca o sită. 

— S-ar putea, dar nasul meu zice că nu-i aşa. Rosemont e 
curat, Brian... la fel şi Langan. Amândoi sunt profesionişti. 

— Eu tot n-am încredere în ei. 

— Tu n-ai încredere în nimeni. Amândoi au cerut celor de la 
centru să verifice ce au făcut Bartlett şi Casey la Moscova. 

— İn regulă. Cred că am să trimit un telex unui prieten din 
Ottawa. Trebuie să aibă ei vreun fişier despre cei doi. Casey e 
pasăre rară între păsările rare, nu-i aşa? Ce zici, o mai fi avut 
ceva pe ea pe sub rochia aia mulată? 

— Pariu zece dolari contra un penny că n-ai să afli niciodată. 

— S-a făcut. 

Când şoseaua făcu un cot, Armstrong admiră priveliştea 
oraşului văzut de sus şi a portului, unde crucişătorul american, 
luminat din toate părţile, stătea amarat la cheul Hong Kongului. 

— În vremurile bune, erau aici vreo jumătate de duzină de 
nave militare de-ale noastre, spuse el întristat. Ehei, bătrâna 
noastră marină regală! 

În timpul războiului fusese ambarcat pe distrugătoare, 
locotenent în marina regală. De două ori s-a scufundat nava sub 
el, o dată la Dunkirk, a doua oară în largul portului Cherbourg, 
în a treia zi a debarcării din Normandia. 

— Mda, păcat de marina noastră de război, vremurile nu stau 
pe loc, merg înainte. 

— Şi nu-s mai bune acum, Brian. Păcat că tot imperiul nostru 
a ajuns cam pe drojdie. Era mai bine înainte. Toată lumea asta 
parcă o ducea mai bine. Afurisit războiul ăla! Afurisiţi nemţii, 
afurisiţi să fie şi japonezii...” 

— Mda, şi dacă tot vorbim de marină, ce zici de Mishauer? 

— Tipul din serviciul de Informaţii al marinei? Băiat bun, 
spuse Armstrong obosit. Am discutat o mulţime de-ale noastre. 
I-a şoptit bătrânului că SUA au să-şi dubleze Flota a Șaptea. Şi 
treaba-i atât de supra ultrasecretă că n-a avut încredere să 
comunice asta la telefon, în Vietnam se vor debarca trupe, 
masiv. 

— Amărâţii... o să-i toace şi pe ei ca şi pe franţuji. Ce naiba, 
ei nu citesc ziarele, ca să nu mai zic nimic de rapoartele 
serviciilor secrete? 

— Mishauer a mai ciripit că portavionul lor nuclear va sosi 
într-o vizită de refacere şi recreere poimâine. Altă veste 
ultrasecretă. Ne-au rugat să dublăm serviciile de pază şi să-i 
păzim ca nişte dădace bune pe toţi iankeii care vor cobori la 
țărm. 

— Cu asta alte belele. 

— Mda, adăugă Armstrong acru, mai ales că bătrânul a 
pomenit de un cargou sovietic avariat care a cerut să intre în 
port pentru reparaţii o dată cu mareea de seară. 

— Dumnezeule mare Cristoase! strigă Brian corectându-şi o 
mişcare involuntară de volan. 

— Aşa am zis şi eu. Mishauer aproape că a făcut un atac de 
cord, iar Rosemont a înjurat mai bine de două minute. Bătrânul 
le-a dat asigurări, bineînţeles, că nici un rusnac nu va pune 
piciorul pe uscat fără permisiune specială, ca de obicei, şi o să 
ne ţinem de coada lor, ca de obicei, dar vreo câţiva tot se va 
întîmpla să aibă nevoie de un doctor sau mai ştiu eu ce o să le 
căşune atunci pe loc, şi tot o să scape din plasa noastră. 

— Mda, îngăimă Brian Kwok. Robert, sper să punem mâna pe 
rapoartele lui AMG. Sevrin e un cuţit înfipt în pântecele Chinei. 

— Cam aşa-i. 

O vreme merseră în tăcere. 

— Noi am cam pierdut războiul, nu-i aşa? făcu Armstrong. 

— Cam aşa! 


16 
Ora 23.25. 
Cargoul sovietic Soveţki Ivanov a fost amarat la cheul imens 


al docurilor de la Wampoa care au fost construite pe terenuri 
recuperate din mare în partea de est a zonei Kowloon. Nava era 

inundată de lumina reflectoarelor. O navă de douăzeci de mii de 
tone care făcea rutele Asiei şi avea baza la Vladivostok, departe 
în nord. Deasupra castelului de comandă se ridicau o mulţime 
de antene şi echipamente moderne de radar. Marinari ruşi 
stăteau lângă piciorul scării de acces de la prova şi de la pupa, 
şi, în apropiere, făcea de pază câte un poliţist chinez în uniformă 
regulamentară de serviciu, kaki, pantaloni scurţi, şosete trei 
sferturi, centură neagră şi pantofi. Marinarul care cobora la 
țărm trebui să prezinte actele să-i fie verificate întâi de tovarăşii 
săi, apoi de polițistul chinez, pentru ca apoi, pe când se îndrepta 
spre poarta docurilor, de cine ştie unde, să apară doi chinezi în 
civil care porniră pe urmele lui, fără să se ferească în vreun fel. 
Un alt marinar cobori pe scara de la pupa. Se supuse şi el 
aceloraşi verificări de documente, pentru ca apoi alţi doi poliţişti 
în civil să se ia pe urmele lui. Neauzită şi nebăgată în seamă, o 
barcă cu rame fu coborită la pupa, în partea dinspre larg, unde 
nu putea fi văzută, dispăru în întunericul cheului înalt, apoi 
lunecă fără un zgomot de-a lungul său spre o scară umedă, 
tăiată în piatră, la vreo cincizeci de metri distanţă. În barcă se 
aflau doi oameni, strapazanele ramelor erau înfăşurate cu grijă 
să nu scîrţiie. La piciorul scării, barca se opri. Cei doi rămaseră 
în ascultare, trăgând cu urechea foarte atenţi. 

La scara de la prova navei apăru un al treilea marinar care 
porni poticnindu-se la vale, la capătul scării fu oprit de 
marinarul de vardie care-i verifică documentele, se stârni 
discuţie, primului i se interzise să coboare, pentru că se vedea 
că e beat şi, înjurând de mama focului dădu să-i ardă o scatoalcă 
celuilalt, dar vardia se feri cu uşurinţă şi-i arse la rîndul lui un 
pumn în falcă, celălalt îi răspunse la fel. Atenţia celor doi 
poliţişti chinezi se îndreptă spre locul scandalului. Individul 
vânjos, ciufulit, ce stătuse la pupa bărcii cu rame, urcă iute 
scara cheului, trecu iute de zona luminată a docului şi a căii 
ferate şi dispăru pe unul din drumurile de acces ale şantierului 
naval fără să fie zărit de cineva! Barca porni înapoi spre navă, 
pe drumul pe care venise, şi în aceeaşi secundă scandalul de la 
scară încetă. Beţivul dărîmat fu purtat înapoi la bord, cu destulă 
blândeţe. În inima docurilor, ciufulitul mergea alene, fără grijă. 
Din când în când, arunca, doar ca din întîmplare, ca un om cu 
experienţă, câte o privire înapoi să se convingă că nu-i luase 
nimeni urma. Era îmbrăcat în veşminte tropicale de culoare 
închisă, pantof cu talpă de cauciuc. Documentele lui de marinar 

adevereau că era Igor Voranski, marinar calificat, din marina 
comercială sovietică. Se feri să se apropie de porţile şantierului 
naval ca şi de poliţiştii care le păzeau, o luă de-a lungul zidului 
vreo sută de metri şi ajunse la o uşă laterală. Uşa dădea spre o 
alee în cartierul Taiwan Shan, o mahala de cocioabe înghesuite 
din tablă ondulată, placaje şi cartoane. Grăbi paşii. Curând ieşi 
din mahalaua aceea, ajungând la străzi luminate bine cu prăvălii 
şi crâşme, pline de oameni şi, în cele din urmă, nimeri pe Calea 
Chatham. Acolo opri un taxi. 

— Mong Kok, cât de iute poţi, îi spuse el în engleză. La 
feribotul de Yaumati. 

Şoferul se uită obraznic la el. 

— E? 

— Ayeeyah! exclamă deîndată Voranski, şi adăugă într-o 
perfectă şi severă cantoneză: Mong Kok! Eşti surd? Ai 
adulmecat cumva pulbere albă? Poate crezi că eu oi fi vreun 
afurisit de turist străin de prin Ţara Muntelui de Aur, tocmai pe 
mine care se vede că sunt din Hong Kong şi trăiesc aici de 
douăzeci de ani! Ayeeyah! La feribotul de la Yaumati, de 
cealaltă parte a Kowloon-ului. Ai nevoie să-ţi spun eu pe unde să 
ajungi? Eşti cumva din Mongolia de Sus? Eşti cumva străin prin 
părţile astea? 

Şoferul trase jos mohorât semnalul care arăta că taxiul e 
liber, şi apăsă pe acceleraţie îndreptându-se spre sud şi apoi 
spre vest. Clientul de pe bancheta din spate se uită în urmă. Nu 
zări nici o maşină care să-l urmărească, dar nu se putea 
deocamdată relaxa. Aştia de pe aici sunt deştepţi foc, aşa că fii 
cu băgare de seamă, îşi spuse el. Când ajunseră la feribotul de 
Yaumati, plăti cursa, nu-i dădu bacşişul de rigoare, dispăru în 
mulţime şi ieşi pe altă parte, oprind un alt taxi. 

— La feribotul pentru Muntele de Aur. 

Şoferul încuviinţă somnoros, căscă şi porni spre sud. La 
staţia de feribot îi plăti şoferului încă înainte de a se fi oprit 
maşina, sări jos şi se amestecă în mulţimea ce se îndrepta spre 
bariera curselor pentru Hong Kong, dar, o dată trecut de 
barieră, nu se îndreptă spre poarta de acces a feribotului, ci 
spre toaletă, ieşi şi de acolo şi deschise uşa unei cabine 
telefonice şi intră. Acum fiind sigur că nu fusese urmărit se mai 
linişti. Introduse o monedă şi formă numărul. 

— Da? se auzi o voce de bărbat în engleză. 

— Cu domnul Lop-sing, vă rog. 

— N-am cunoştinţă de numele ăsta. Aici nu e nici un Lop- 
ting. Aţi format un număr greşit. 

— Doresc să las un mesaj. 

— Îmi pare rău, dar aţi format un număr greşit. Mai uitaţi-vă 
o dată în cartea de telefon. 

Voranski se linişti cu totul, pulsul i se mai potoli şi el. 

— Vreau să vorbesc, cu Arthur, spuse el în engleza lui 
perfectă. 

— Îmi pare rău, dar încă nu a venit. 

— Dar i s-a spus să fie acolo şi să aştepte telefonul meu, i-o 
tăie el scurt. De ce a intervenit schimbarea asta? 

— Cine e la telefon, vă rog? 

— Brown! strigă el, folosind numele conspirativ. 

Se mai calmă puţin când auzi cum în aceeaşi secundă vocea 
celuilalt împrumută o notă de respect aşa cum se cuvenea. 

— Pai, ah, domnule Brown, bine aţi venit din nou la Hong 
Kong. Arthur mi-a telefonat anunţându-mi că o să veniţi. Mi-a 
spus să vă spun că totu-i pregătit pentru întrevederea de mâine. 

— Când ar trebui să se întoarcă? 

— În orice clipă, sir. 

Voranski înjură în gând pentru că era obligat să telefoneze la 
navă într-un ceas. Nu-i plăceau schimbările de planuri. 

— Bine, făcu el. Spune-i să mă sune la 32 (numărul de cod al 
apartamentului din clădirea Sinclair Towers unde se întâlneau 
în secret). Americanul a apărut? 

— Da. 

— Bun. Era însoţit de cineva? 

— Da. 

— Bun. Şi? 

— Arthur nu mi-a mai spus altceva. 

— Te-ai întâlnit cu ea? 

— Nu. 

— Dar Arthur? 

— Nu ştiu. 

— Dar a stabilit cineva vreun contract cu vreunul din ei? 

— Imi pare rău, dar nu cunosc. Arthur nu mi-a spus. 

— Şi cu tai-panul ce se aude? 

— Totu-i aranjat. 

— În regulă. Cât ti-ar lua ca să ajungi la 32 dacă va fi 
necesar? 

— Zece, cincisprezece minute. Vreţi să ne întâlnim acolo? 

— Am să hotărăsc mai târziu dacă e nevoie. 

— Ah, domnule Brown, Arthur s-a gândit că s-ar putea să 
doriţi să vă ţină cineva dc urât, după o călătorie atât de lungă. O 
cheamă Koh. Maureen Koh. 

— Drăguţ din partea lui. Foarte drăguţ. 

— Numărul ei de telefon e chiar lângă telefonul de la 32. 
Doar sunaţi şi fata vine în jumătate de oră. Arthur voia să ştie 
dacă superiorul dumneavoastră va fi şi el cu dumneavoastră în 
seara asta... dacă ar avea şi el nevoie să-i ţină cineva de urât. 

— Nu. El... vino aşa cum ne-am înţeles, mâine la întîlnire. 
Dar mâine seară va dori şi el să se bucure de ospitalitatea 
voastră. Noapte bună. 

Voranski puse plin de sine, receptorul în furcă, conştient de 
gradul său înalt în KGB. În clipa aceea uşa cabinei telefonice se 
deschise brusc, un chinez dădu buzna înăuntru, un altul blocă 
ieşirea. 

— Ce nai... 

Şi cuvintele muriră o dată cu el. Pumnalul lung şi subţire ieşi 
uşor. Chinezul lăsă trupul să se prăbuşească, preţ de o clipă se 
uită la grămada aceea inertă, îşi şterse pumnalul de cadavru, şi-l 
vârâ înapoi în teacă, în mânecă. Zâmbi larg celuilalt chinez solid 
care încă mai bloca vederea prin geamul din partea de sus a 
uşii, ca şi cum lui i-ar fi venit apoi rândul să dea un telefon, apoi 
puse o monedă şi formă un număr. Când sună a treia oară, o 
voce politicoasă spuse: 

— Inspectoratul de poliţie Tslni Sha Tsui, bună seara. 

Individul zâmbi drăceşte şi apoi spuse în dialectul din 
Shanghai, pe un ton foarte obraznic: 

— Vorbeşti dialectul din Shanghai? 

De cealaltă parte se simţi un fel de şovăială, se auzi un 
declic, şi o altă voce în dialectul din Shanghai spuse: 

— Aici sergentul Tang-po. Ce vrei să ne spui? 

— Un agent sovietic s-a strecurat prin plasa voastră de 
neisprăviţi ce vă daţi şi la mamele voastre, nesimţit de nimeni ca 
o baligă de bou, dar de-acum a ajuns la strămoşii lui. Şi tot noi 
cei din loja de 14 Carate trebuie să vă facem şi treaba voastră 
infectă de gunoieri? 

— Ce sov... 

— Ţine-ţi gura şi ascultă! Mortăciunea asta de rahat de 
broască e în cabina telefonică de la feribotul Golden, în 
Kowloon. Aşa că spune-le superiorilor tăi care-şi regulează 

mamele să belească şi ei ochii la duşmanii Chinei şi nu numai la 
gaura împuţită a curului lor! 

Agăţă receptorul în furcă şi ieşi din cabină. Se întoarse şi 
scuipă pe cadavru, închise uşa şi apoi el şi tovarăşul său 
dispărură în mulţimea trecătorilor ce se îndreptau spre capătul 
feribotului pentru Hong Kong. Nici nu-l băgă în seamă pe cel 
care-i urmărea, un american scund şi vînjos, îmbrăcat ca toţi 
ceilalţi turişti, cu inevitabilul aparat foto după gât. Deodată se 
sprijini de parapetul din babord al feribotului, contopindu-se 
perfect cu restul mulţimii, şi-şi îndrepta aparatul când într-o 
direcţie, când în cealaltă, în vreme ce nava se îndrepta spre 
insula Hong Kong. Dar, spre deosebire de ceilalţi turişti, filmul 
din aparat era cu totul special, după cum la fel de speciale erau 
şi lentilele şi aparatul. 

— Salutare, amice, îi strigă un alt turist, apropiindu-se de el. 
Te-ai distrat bine? 

— Nemaipomenit, îi răspunse cel dintii. Hong Kongul e un 
loc splendid, nu-i aşa? 

— Ba poţi s-o mai spui o dată, şi se întoarse admirând 
priveliştea. Minneapolis nici nu miroase pe lângă Hong Kong. 

Cel dintâi se suci în aşa fel încât să nu-i piardă pe cei doi 
chinezi pe care-i urmărea cu coada ochiului, apoi spuse cu glas 
coborât: 

— Avem probleme. 

Celălalt turist albi. 

— L-am pierdut cumva pe omul nostru? Tom nu s-a întors, 
sunt sigur, doar am păzit eu amândouă ieşirile. Am crezut că-i 
reperat bine în cabina aceea telefonică. 

— Poţi să pariezi că a fost cât se poate de bine reperat. Ia 
uită-te şi tu înapoi, colo în rândul din mijloc, maimuţoiul ăla de 
chinez cu cămaşa aia albă şi cel de alături. Blestemaţii ăia doi l- 
au dat gata. 

— Dumnezeule, exclamă Marty Povilz, unul dintre membrii 
echipei CIA desemnaţi să urmărească tot ce se întâmplă pe 
Sovieţki Ivanov, şi se uită atent la cei doi chinezi. Din 
Kuomintang? Naţionalişti? Sau poate comunişti? 

— Rahat! Habar n-am. Dar ăla-i şi acum ţeapăn în cabina 
telefonului de colo. Unde-i Rosemont? 

— A şter... şi Povitz se opri brusc, apoi vorbi din nou cu voce 
tare devenind iarăşi turistul încântat de tot ce vede, în vreme ce 
pasagerii începură să se bulucească spre ieşire. Ia uite colo, 

arătă el spre creasta gorganului unde se ridicau blocuri înalte, 
luminate din toate părţile după cum erau şi casele ce 
împestriţau pantele, mai ales una dintre ele, cea mai înaltă 
locuinţă particulară din Hong Kong, ce lucea ca un giuvaier. Ei, 
ăla care are norocul să locuiască acolo înseamnă că-i taman în 
vârful lumii ăsteia! 

Tom Connochie, cel mai mare în grad dintre cei doi, oftă din 
adâncul inimii: 

— Aia trebuie să fie casa vreunui tai-pan. 

Şi-şi aprinse o ţigară, cu gândurile aiurea şi dădu drumul 
chibritului care începu să se rotească apropiindu-se de faţa apei. 
Apoi, tot discutând ca nişte turişti get- beget, fotografie şi 
locuinţa aceea şi apoi termină filmul făcând ultimele cadre cu 
cei doi chinezi. Reîncărcă apoi alt film în aparat şi, nevăzut de 
nimeni, îi strecură partenerului său filmul făcut mai înainte. 
Apoi, aproape fără să mişte buzele, îi zise: 

— Îndată ce tragem la mal, du-te şi sună-l pe Rosemont, 
spune-i că avem probleme şi apoi du-te şi ai grijă să fie 
developat şi copiat filmul încă în seara asta... Am să te sun eu 
după ce-i duc la culcare pe ăştia doi. 

— Eşti nebun? Doar n-ai să te iei după ei de unul singur. 

— Marty, trebuie, n-am ce face, şi filmul s-ar putea să se 
dovedească foarte important. Nu vreau să mai riscăm şi cu el. 

— Nu. 

— Marty, fir-ar să fie, doar eu sunt tai-pan în operaţia asta. 

— Ordinele glăsuiesc să mergem câte do... 

— Şterge-te la fund cu ordinele! şuieră Connochie. Sună-l pe 
Rosemont şi ai grijă să nu aiureşti filmul, mai adăugă el, după 
care, cu voce tare, strigă încântat: O noapte nemaipomenită 
pentru navigaţie, ei? 

— Nemaipomenită. 

Făcu uşor cu capul spre licăririle de lumină de pe gorgan, 
apoi îşi reglă aparatul şi privi prin obiectivul telescopic super- 
puternic. 

— Şi dacă ai ajuns să locuieşti acolo, eşti făcut. 


Dunross şi Bartlett stăteau faţă în faţă în Galeria cea Lungă, 
din capul scărilor. Numai ei doi. 

— Ai căzut la vreo înţelegere cu Gornt? îl întrebă Dunross. 

— Nu, cel puţin deocamdată. 

Era la fel de tranşant, dur şi de elegant ca şi Dunross. 

— Nici tu nici Casey? mai întrebă Dunross. 

— Nu. 

— Dar ai studiat posibilităţile de a o face? 

— lan, am intrat în afaceri ca să facem bani... la fel ca şi tine. 

— Da, dar există şi o etică la mijloc. 

— Etica din Hong Kong? 

— Pot să te întreb de câtă vreme durează tratativele voastre 
cu Gornt? 

— Cam de vreo şase luni. Eşti de acord cu propunerea 
noastră făcută azi? 

Dunross încercă să-şi alunge oboseala. El nu dorise să aibă 
discuţia asta cu Bartlett în seara asta, dar se dovedea necesară. 
Simţi că privirile tuturor portretelor de pe pereţi îl urmăreau. 

— Ai spus marţi. Am să-ţi răspund marţi. 

— Aşadar până atunci dacă vreau să tratez cu Gornt sau cu 
oricine altcineva e dreptul meu. Dacă accepţi oferta noastră 
acum, tîrgul s-a încheiat. Mi s-a spus că sunteţi cei mai buni, 
adică Nobila Casă, aşa că mai bine închei afacerea asta cu tine 
decât cu el... cu condiţia să obţin profitul cel mai rezonabil, cu 
toate garanţiile necesare. Eu am suficienta rezervă de bani 
gheaţă, voi nu. In schimb voi aveţi piaţa Asiei şi eu nu. Aşa că 
putem încheia afacerea. 

Îşi stăpîni presentimentele, încântat că diversiunea lui cu 
întâlnirea din acea dimineaţă cu Gornt făcuse posibilă această 
confruntare atât de repede şi-l silise să se simţă încolţit pe 
adversarul său... da, lan, până când nu încheiem afacerea, eşti 
doar un adversar. Sau o fi vremea unui război fulger? Il studiase 
pe Dunross toată seara, fascinat şi de el şi de dedesubturile 
Hong Kongului, atât de străine faţă de tot ceea ce încercase el 
până atunci. Cu totul altă junglă, alte reguli, alte pericole. Mda, 
se gândi el mohorât, aşa-i când ai de-a face cu de-alde Dunross 
şi Gornt, amândoi la fel de periculoşi, ca o mlaştină plină de 
şerpi cu clopoței, şi fără să ai cu ce măsura adâncimea. Trebuie 
să fiu prudent cum n-am fost niciodată. Se simţea apăsat de 
tensiunea aceasta, conştient de privirile care-l urmăreau de pe 
pereţi. Ian, cât de departe pot împinge eu lucrurile cu tine? Cât 
de mult pot risca la jocul ăsta? Posibilităţile de profit sunt 
uriaşe, miza uriaşă, dar o singură mişcare greşită să facem şi ne 
înghiţi de vii şi pe mine şi pe Casey. Eşti un bărbat pe gustul 
inimii mele, dar, chiar şi aşa, deocamdată îmi eşti adversar şi 
încă stăpânit de tot felul de fantome. Mda, cred că Peter 

Marlowe a avut dreptate în privinţa asta, deşi nu în toate sen- 
surile. Dumnezeule! Numai fantome şi ce imensă ură! Dunross, 
Gornt, Penelope, tânăra Struan, Adryon... cea atât de curajoasă 
după spaima ce-a încercat-o la început. Se uită lung în ochii 
aceia albaştri, reci care-l urmăreau. lan, ce-aş face eu acum 
dacă aş fi în locul tău, stăpânit de toată moştenirea asta 
sălbatică care stă acolo arătându-şi încrederea în sine atât de 
ostentativ? Nu ştiu. Dar mă cunosc pe mine şi ştiu ce spune Sun 
Tzu despre câmpul de luptă: şi să-l faci pe duşmanul tău să 
primească lupta la locul şi la timpul ales de tine. Ei bine, l-am 
ales, acum, aici! 

— Ian, acum, înainte de a ne hotărî, spune-mi şi mie cum ai 
de gând să lichidezi datoria faţă de Toda Shipping? 

— Poftim? tresări Dunross. 

— Deocamdată nu ai găsit un navlositor pentru nava asta şi 
nici propria ta bancă nu va plăti dacă nu găseşte, aşa că va 
trebui să te descurci singur, nu-i aşa? 

— Ei, banca... nu-i o problemă. 

— Dar din câte am înţeles eu ţi-ai depăşit linia de credit cu 
20 la sută. Oare asta nu înseamnă că trebuie să găseşti o nouă 
linie de credit? 

— Şi dacă voi avea nevoie, am una la dispoziţie, răspunse 
Dunross tăios şi Bartlett îşi dădu seama că nimerise locul 
descoperit. 

— Cele 12 milioane necesare pentru Toda înseamnă o 
grămadă de bani gheaţă mai ales când trebuie adăugaţi şi la 
celelalte datorii. 

— Care alte datorii? 

— Rata de 6,8 milioane scadentă la 8 septembrie, pentru 
împrumutul de 30 de milioane luat de tine de la Orlin 
International Banking care-i fără acoperire, apoi faţă de profitul 
de 7,5 milioane trecute pe hârtie anul trecut, anul ăsta 
corporaţia centrală are o pierdere de 4,2 milioane, plus 12 
milioane pierderi cu Eastern Cloud şi toate celelalte manevre de 
contrabandă. 

Orice culoare dispăru de pe faţa lui Dunross. 

— Se pare că eşti deosebit de bine informat. 

— Da, sunt. Sun Tzu spune că trebuie să fii foarte bine 
informat şi despre aliaţii tăi. 

Vena de pe fruntea lui Dunross se zbătea. 

— Vrei să spui duşmani. 

— Ian, aliaţii devin uneori duşmani. 

— Da. Sun Tzu nu oboseşte să amintească şi despre spioni. 
Spionul tău nu poate fi decât unul din cei şapte. 

Bartlett îi răspunse la fel de tăios: 

— De ce-aş avea nevoie de-un spion? Toate informaţiile astea 
se pot obţine de la bancă şi nu-ţi rămâne decât să te străduieşti 
puţin să sapi ca să afli adevărul. Banca firmei Toda e Banca 
Naţională a Japoniei din Yokohama şi au legături cu Banca Orlin 
într-o sumedenie de feluri, aşa cum avem şi noi. În cazul 
afacerilor din Statele Unite. 

— Dar indiferent cine-i spionul tău, să ştii că a greşit-o. Orlin 
ne va extinde linia de credite, întotdeauna a făcut-o. 

— De data asta mai bine să nu pariezi pe el, îi cunosc eu pe 
ticăloşii ăştia şi dacă adulmecă ei că s-ar putea să aibă loc un 
măcel, atunci te jupoaie ei întâi, şi atât de iute, de nici măcar nu 
apuci să bagi de seamă. 

— Un măcel asupra Concernului Struan? râse Dunross cu 
hohote drăceşti. Nici Orlin, nici vreo altă bancă afurisită nu 
poate şi nu doreşte în nici un chip căderea noastră. 

— Dar poate că Gornt pune el ceva la cale cu ele. 

— Doamne Dumnezeule mare! îşi stăpîni Dunross enervarea: 
Pune la cale sau nu pune? 

— Intreabă-l pe el. 

— Aşa am să fac. Dar dacă totuşi ştii şi tu ceva, atunci spune- 
mi acum! 

— Ţi-ai făcut duşmani ori încotro te întorci. 

— Şi tu la fel. 

— Mda. Şi asta ne face să fim parteneri buni sau rāi? 

Bartlett la rândul lui îl privi ţintă pe Dunross. Apoi privirile-i 
căzură pe un portret din capătul galeriei: de pe perete îl privea 
Ian Dunross! Uluitoare asemănare! Şi un cliper cu trei catarge 
în planul depărtat. 

— E... Isuse Cristoase, acela trebuie să fie Dirk, Dirk Struan! 

Dunross se întoarse şi se uită la portret. 

— Da. 

Bartlett se duse până în apropiere şi începu să-l studieze. 
Acum, când îl cerceta de aproape, văzu că acel căpitan de 
marină nu era Dunross, dar, chiar şi aşa, între ei era o ciudată 
asemănare. 

— Jacques a avut dreptate, spuse el. Da, mare dreptate! se 
întoarse şi-l cercetă acum pe Dunross de parcă omul ar fi fost şi 

el un portret, şi le compară pe amândouă, apoi, în cele din 
urmă, continuă: Ochii şi linia maxilarului. Şi lumina aceea 
provocatoare din priviri care pare să spună că ar fi bine să crezi 
că pot să storc untul din tine oricând voi pofti eu. 

Gura aceea zâmbi: 

— Dar şi acum spune la fel? 

— Da. 

— Nu e nici o problemă cu nici una dintre liniile de creditare, 
fie ele vechi sau noi. 

— Ba eu cred că este. 

— Victoria e banca noastră... deţinem o importantă parte din 
acţiuni. 

— Cât de importantă? 

— Şi dacă avem nevoie avem surse alternative de credit. Dar 
vom obţine tot ce vom dori de la Victoria. Şi ei sunt plini de bani 
gheaţă. 

— Richard Kwang al nostru nu are aceeaşi convingere. 

Dunross îşi întoarse iute privirea de la tablou. 

— De ce? 

— Ian, nu mi-a spus. De fapt el nu zice nimic, dar Casey îi 
cunoaşte pe bancheri şi ştie cum sunt, iar în plus a învăţat şi ea 
să citească o linie de total şi ea aşa crede că gândeşte 
dumnealui. Şi nu socot că se lasă amăgită prea mult nici de Ha- 
vergill. 

După o pauză, Dunross întrebă: 

— Şi ce altceva mai gândeşte Casey? 

— Că poate ar fi mai bine să ne asociem cu Gornt. 

— Ei, atunci mai bine fii mai departe doar musafirul meu. 

— Am să fiu. Dar cum rămâne cu Taipe? îl întrebă Bartlett, 
dorind să-l descumpănească mai departe pe Dunross. 

— Ce-i cu Taipe? 

— Invitaţia mai e valabilă? 

— Dar bineînţeles. Asta-mi aminteşte că ai fost lăsat în paza 
mea prin bunăvoința adjunctului şefului poliţiei. Şi am să-l 
informez şi pe Armstrong cu chestiunea asta mâine. Va trebui să 
semnezi o hârtie prin care să garantezi că te întorci o dată cu 
mine. 

— Mulţumesc că ai rezolvat problema asta. Şi pe Casey tot n- 
o inviţi? 

— Nu. Am crezut că am rezolvat problema asta de dimineaţă. 

— Doar am întrebat. Cum rămâne cu avionul meu? 

Dunross se încruntă, încurcat. 

— Bănuiesc că deocamdată rămâne reţinut la sol. Voiai să-l 
foloseşti pentru călătoria la Taipe? 

— Ar fi fost foarte convenabil, nu-i aşa, şi apoi am fi putut 
pleca oricând am fi dorit. 

— Am să văd ce pot face, spuse Dunross fără să-l scape din 
ochi. Dar oferta ta e fermă până marţi? 

— Fermă, aşa cum a spus Casey. Marţi, până la închiderea 
băncilor şi bursei. 

— Marţi până la miezul nopţii! replică Dunross. 

— Totdeauna te mai târgui indiferent ce naiba spune 
partenerul tău? 

— Tu nu faci la fel? 

— În regulă, marţi la miezul nopţii. Cu prima secundă în care 
trecem în ziua de miercuri, toate obligaţiile reciproce şi 
amiciţiile sunt anulate. Barlett ştia că trebuie să menţină 
presiunea asupra lui Dunross. Aveţi nevoie de contrapropuneri 
acum, nu marţi, pentru a le putea folosi împotriva sau în 
favoarea lui Gornt. Individul acela de la Blacs, preşedintele lor, 
cum îl cheamă? 

— Compton Southerby. 

— Da, Southerby. Am vorbit cu el după-masă. Mi-a spus că ei 
îl sprijină întru totul pe Gornt, fără rezerve. A sugerat că Gornt 
dispune de asemenea de o mulţime de eurodolari disponibili la 
prima cerere, şi din nou Bartlett văzu cum informaţia asta îşi 
atinge ţinta. Şi iar nu văd cum ai să plăteşti pe cei de la Toda 
Shipping, mai spuse el. f 

Dunross nu-i răspunse imediat. Incă mai căuta o modalitate 
să scape din cleştele ăsta, şi de fiecare dată se întoarce la 
început: spionul trebuie să fie Gavallan, deVille, Linbar Struan, 
Phillip Chen, Alistair Struan, David MacStruan, sau tatăl său, 
Colin Dunross. Băncile puteau afla unele informaţii din cele 
spuse de Bartlett, dar cu nici un chip pierderile corporației din 
acel an. lar cifra era mult prea exactă. Asta-l şi şocase, şi apoi 
„şapte milioane jumătate trecute pe hârtie”! Se uită la ameri- 
can, întrebându-se ce alte amănunte despre treburile intime ale 
companiei mai ştie, simțind cum capcana se închide în faţa lui, 
nemailăsându-i loc să mai mişte în nici un fel, dar ştiind bine că 
nici nu trebuia să renunţe la prea multe pentru că astfel va 
pierde totul. Ce să facă? Se uită la chipul lui Dirk Struan şi văzu 
zâmbetul lui pe jumătate ascuns, parşiv, un zâmbet care părea 

să-i spună: flăcăule, nu-ţi rămâne decât să intri în jocul ăsta, 
unde-ţi sunt boaşele? Prea bine. 

— Nu-ţi fă nici un fel de griji în privinţa Firmei Struan. Dacă 
te hotărăşti să te asociezi cu noi, atunci vreau să încheiem un 
contract pe doi ani, şi cu 20 de milioane anul care vine, spuse el, 
mergând la risc. La semnarea contractului vreau 7 milioane. 

Bartlett se strădui să-şi ascundă bucuria. p 

— Okay în ce priveşte contractul pe doi ani. În ce priveşte 
banii gheaţă, Casey v-a oferit 2 milioane la semnare şi câte un 
milion jumătate pe lună la începutul fiecărei luni. Gavallan a 
spus că ar fi convenabil. 

— Nu-i deloc. Aş vrea 7 la început, apoi restul în tranşe 
lunare. 

— Dacă voi fi de acord cu acest aranjament vreau drept 
garanţii titlurile asupra noilor nave construite de Toda pentru 
anul ăsta. 

— Pentru ce naiba mai ai nevoie de garanţii? izbucni 
Dunross. Esenţialul acestei înţelegeri constă în faptul că vom fi 
parteneri, parteneri pe o imensă piaţă din Asia. 

— Mda. Dar cele 7 milioane ale noastre acoperă plăţile 
datorate în septembrie pentru Toda Shipping, vă scapă din 
ghearele Băncii Orlin, în schimb noi nu ne alegem cu nimic. 

— Şi de ce v-aş oferi vreo concesie? Pot să scontez contractul 
cu voi imediat şi să obţin un avans de 18, 20 de milioane pe care 
le puteţi furniza fără nici o greutate. 

Da, se gândi Bartlett, sigur că poţi o dată ce contractul e 
semnat, dar înainte de asta nu obţii nimic. 

— lan, sunt de acord să modificăm partea privitoare la plăţi, 
dar ce primim noi în schimb? 

Aruncă o privire trecătoare tabloului de pe peretele din faţă, 
fără să-l vadă, pentru că se concentrase asupra lui Dunross cu 
toate simţurile sale, ştiind că acum se apropiau de loviturile 
finale. Iar titlurile asupra cargourilor imense construite de Toda 
ar fi acoperit riscurile concernului Par-Con, indiferent ce-ar fi 
făcut Dunross. 

— Şi nu uita că cele 21 de procente pe care le deţii la Banca 
Victoria sunt ca gaj, mai adăugă el, drept garanţie pentru 
împrumuturile pe care le-ai făcut la banca asta. Dacă nu 
reuşeşti să plăteşti ratele către Toda sau Orlin, prietenul tău 
vechi Havergill îţi trage preşul de sub picioare. Şi eu aş face la 
fel. 

Dunross ştiu că era învins. Dacă Bartlett cunoştea exact 
cantitatea de acţiuni bancare secrete, acţiunile secrete ale lui 
Chen, dimpreună cu acţiunile pe care le deţineau direct şi nu 
prin intermediari, atunci cum să mai ştie ce alte arme mai avea 
americanul împotriva sa. 

— Bine atunci, începu el. Am să-ţi ofer titlurile asupra 
navelor mele pentru trei luni, cu condiţia ca mai întâi tu să-mi 
garantezi că acest aranjament va rămâne secret, cunoscut 
numai de noi doi. În al doilea rînd eu doresc ca acel contract 
dintre noi să fie semnat în termen de şapte zile începînd de azi. 
În al treilea rînd că eşti de acord cu injectarea de capital gheaţă 
despre care ţi-am spus. Şi, în cele din urmă, să te angajezi să nu 
spui un cuvânt despre această înţelegere până când nu anunţ 
chiar eu această înţelegere. 

— Şi când ai de gând să anunti? 

— Nu ştiu exact, dar cândva între vineri şi lunea viitoare. 

— Aş vrea să ştiu dinainte, insistă Bartlett. 

— Bineînţeles. Cu douăzeci şi patru de ore. 

— Vreau titlurile asupra navelor pentru o perioadă de şase 
luni, contractul semnat în termen de zece zile. 

— Nu. 

— Atunci nu încheiem nici o înţelegere. 

— Prea bine, spuse Dunross imediat. Atunci hai să ne 
întoarcem la petrecerea noastră. 

Dunross porni calm spre scară. Bartlett fu contrariat de ru- 
perea atât de bruscă a negocierilor. 

— Stai puţin, şi simţi cum i se opreşte o secundă inima. 

Dunross se opri lângă balustradă şi se întoarse spre el, 
ţinându-se nonşalant cu o mână de ea. Bartlett se strădui să-l 
încerce pe Dunross, în vreme ce simţea cum stomacul i se 
strînge de nelinişte, şi în ochii lui citi că decizia era definitivă. 

— Bine, în regulă, titlurile până în ianuarie, întâi ianuarie, 
adică patru luni încheiate, păstrarea secretului numai între noi 
trei tu, eu şi Casey, stabilim exact marţea viitoare, asta îmi 
îngăduie să-mi chem oamenii însărcinaţi cu taxele aici, investiţia 
de bani gheaţă, aşa cum ai zis tu, în legătură cu... cânde 
întâlnirea aceea de mâine? 

— Era la zece. N-ar fi mai bine să o punem la unsprezece? 

— Bineînţeles. Atunci ne-am înţeles, cu condiţia să 
confirmăm mâine la unsprezece. 

— Nu. Tu nu ai nevoie de timp suplimentar. Eu s-ar putea să 
am, dar nu şi tu, şi zâmbi din nou. Da sau nu? 

Bartlett  şovăi, instinctul său  sfătuindu-l sa încheie 
înţelegerea acum, întinde mâna şi gata, ai dobândit tot ce-ai 
vrut. Da, dar ce-o să spună Casey? 

— Afacerea asta trebuia încheiată de Casey. Ea poate angaja 
firma până la suma de 20 de milioane. Te-ar deranja dacă ai 
bate palma cu ea? 

— La încheierea unei afaceri mâna o bat tai-panii între ei, un 
vechi obicei chinezesc. Casey e tai-pan la Par-Con? 

— Nu, răspunse Bartlett fără să şovăie. Eu sunt. 

— Bun! şi Dunross se întoarse şi îi întinse mâna, invitându-l, 
jucându-se cu el, citindu-i gândurile. Atunci am încheiat 
înţelegerea? 

Bartlett se uită la mâna aceea întinsă, apoi în ochii aceia 
albaştri şi reci, simțind cum îi bate inima. 

— Ne-am înţeles... dar vreau ca ea să încheie această afacere 
cu tine. 

Dunross lăsă mâna în jos: 

— Repet: cine-i tai-pan la Par-Con? 

Bartlett îi întoarse privirea fără să şovăie. 

— O promisiune e promisiune, lan. Pentru ea e foarte 
important, şi i-am promis că o las pe ea să conducă dansul până 
la o sumă de 20 de milioane. 

Îl văzu pe Dunross că începe să se întoarcă, aşa că-i spuse 
ferm: 

— lan, dacă ar trebui să aleg între această afacere şi Casey, 
promisiunea făcută faţă de Casey, atunci nu mai e nici o 
îndoială. Niciuna. Aş socoti o favoare dacă... 

Se opri scurt. Amândoi îşi răsuciră iute capetele auzind un 
sunet involuntar, uşor, scos de cineva care trăsese cu urechea 
din penumbra care dăinuia în capătul culoarului unde era 
rânduit un grup de canapele cu spătare înalte şi scaune mari. 
Într-o secundă Dunross se răsuci pe călcâie şi, ca o pisică, ţâşni 
neauzit să atace. Bartlett reacţiona aproape la fel de iute, şi se 
alătură lui Dunross. Dunross se opri în spatele unei canapele 
verzi din catifea. Şi oftă adânc; nu era nici un intrus curios 
acolo, ci fiica sa, Glenna, de treisprezece ani, care dormea 
adânc, făcută colac, ca un mânz, arătând ca un îngeraş în 
costumul ei boţit de petrecere, cu şiragul fin de perle al maică-si 
la gât. Bartlett răsuflă şi el uşurat şi şopti: 

— Dumnezeule, o secundă am crezut că... Ei, dar e straşnică 
puştoaica! 

— Ai copii? 

— Un băiat şi două fete. Bret are şaisprezece, Jenny 
paisprezece şi Mary abia treisprezece. Din păcate nu am prilejul 
să-i văd prea des, oftă Bartlett liniştit acum. Sunt pe coasta de 
est. Mi-e teamă că nu mă prea iubesc. Mama lor... ei, am 
divorţat acum şapte ani. Ea s-a măritat din nou, dar... şi Bartlett 
ridică din umeri, apoi se uită din nou la copilă. E ca o păpuşă. Ai 
mare noroc. 

Dunross se aplecă şi săltă uşurel copilul în braţe. Fata nici 
nu mişcă, ci doar se cuibări mai bine la pieptul lui, mulţumită. 
Se uită gânditor la american. 

— Fii înapoi aici în zece minute împreună cu Casey. Şi am să 
fac aşa cum mi-ai cerut, deşi eu tare nu sunt de acord cu asta, 
numai pentru că doreşti să-ţi respecţi o promisiune. 

Şi se îndepărtă, cu pas sigur, şi dispăru în aripa de est, unde 
se afla dormitorul fetiţei. După ce rămase o clipă neclintit, 
Bartlett ridică privirea spre portretul lui Dirk Struan. Zâmbetul 
acela părea să-şi bată joc de el: 

— Du-te la naiba! mârâi el, simțind că, într-un fel, Dunross 
fusese mai dibaci decât el, după care zâmbi. Ei, ce dracu! Dirk, 
bătrâne, nepotul tău se descurcă de minune! 

Se îndreptă spre scară. Atunci observă un portret neluminat 
deloc, într-o nişă ferită. Se opri, era portretul unui căpitan de 
marină de pe vremuri, cu barba încărunţită, doar cu un singur 
ochi, nasul coroiat şi arogant, chipul brăzdat de cicatrice, şi o 
sabie de abordaj pe masa de lângă el. Şi Bartlett rămase cu gura 
căscată când văzu că pînza era sfişiată în mai multe direcţii, şi 
un cuţit scurt înfipt în dreptul inimii celui din tablou, cutitul 
străpungând pânza şi înfingându-se în perete. J 

Casey se uita şi ea acum la cuțitul acela. Încercă sâ-şi 
stăpînească un fior. Rămăsese singură în galerie, aşteptînd 
stânjenită. Din sala petrecerii, de jos, ajungeau până la ea 
acordurile muzicii, ritmul unui blues. O boare făcu să se înfioare 
draperiile şi-i mişcă un fir de păr, auzi cum bâzâie un ţânţar. 

— Acela-i Tyler Brock. 

Casey se răsuci pe călcâie speriată. Dunross o privea. 

— Ah, nici nu te-am auzit venind, spuse ea. 

— Iartă-mă, n-am vrut să te sperii. 

— Ei, nu-i nimic. 

Se uită din nou la tablou. 

— Peter Marlowe ne-a spus despre el. 

— Ştie o mulţime de lucruri despre Hong Kong, dar nu chiar 
totul, şi nu tot ce ştie el e chiar exact. Ba unele sunt cu totul 
greşite. 

— E... e puţin cam melodramatic, nu-i aşa, că a fost lăsat 
cuțitul acolo, spuse ea după un moment de tăcere. 

— Struan Cotoroanţa! E gestul ei. Şi a dat poruncă să fie 
lăsat acolo. 

— De ce? 

— Aşa i-a plăcut ei. Era tai-pan! 

— Serios, chiar, de ce a făcut-o? 

— A fost cât se poate de serios, spuse Dunross ridicând din 
umeri. Il ura pe taică-su şi a vrut să ne amintim cu toţii această 
moştenire de ură pe care ne-a lăsat-o. 

Casey se înfioră, şi apoi făcu semn spre portretul aflat pe 
peretele opus. Aceea e? 

— Da. Portretul a fost făcut imediat după căsătoria ei. 

Fata din tablou era subţirică, de vreo şaptesprezece ani, cu 
nişte ochi de un albastru deschis, păr blond. Purta o rochie de 
bal cu un decolteu adânc, un mijlocel subţire, nişte muguri de 
sâni, iar la gât un colier preţios, verde. Rămaseră o vreme 
uitându-se la tablou. Pe plăcuţa mică de bronz din partea de jos 
a ramei nu se vedea nici un nume, ci doar datele 1825-1917. 
Casey spuse: 

— O faţă cu totul comună, frumuşică, dar comună, în afară 
de buze. Subţiri, strânse, dezaprobatoare... dure. Artistul a ştiut 
să redea mare parte din tăria ei de caracter, Quance? 

— Nu. Nu ştim cine a făcut tabloul ăsta. Se pare că era 
tabloul ei favorit. În casa Struan există şi un tablou făcut de 
Quance, pictat cam tot pe atunci. Dar e cu totul altfel, deşi se 
aseamănă foarte mult. 

— Şi-a mai făcut vreun portret mai târziu? 

— Trei. Dar le-a distrus pe toate, de îndată ce au fost 
terminate. 

— Există vreo fotografie de-a ei? 

— Din câte ştiu eu, nu. Ura aparatele de fotografiat, să nu 
vadă vreunul prin casă! şi Dunross râse, iar Casey îi citi 
oboseala în ochi. O data, un reporter de la China Guardian i-a 
făcut o fotografie, chiar înainte de primul război mondial. În 
numai un ceas, ea a trimis o ceată înarmată de pe una dintre 

navele noastre comerciale la redacţia lor cu ordin să dea foc 
întregii clădiri dacă nu obţin negativele şi toate copiile înapoi şi 
dacă nu veneau şi cu jurământul redactorului şef că pe viitor se 
va „abţine şi va evita s-o mai supere vreodată”. Şi omul a jurat. 

— Dar nu poţi face una ca asta fără să păţeşti chiar nimic, 
nu? 

— Nu, nu se poate... numai dacă nu eşti cumva tai-pan al 
Nobilei Case. În plus toată lumea ştia că Struan Cotoroanţa nu 
dorea cu nici un chip să o pozeze cineva, iar obraznicul ăla de 
bastard mucos a încălcat regula. Ea era la fel ca şi chinezii 
socotea că ori de câte ori te fotografiază cineva de tot atâtea ori 
pierzi o parte din sufletul pe care-l ai. 

Casey se uită printre gene la colierul de la gât. 

— E din jad? 

— Smaralde. 

— A costat o avere! făcu ca ochii mari. 

— Dirk Struan i-a lăsat colierul ăsta ei prin testament, nu 
trebuia să părăsească niciodată tărâmul Asiei şi avea să 
aparţină, pe rând, soțiilor fiecărui tai-pan al Nobilei Case, o 
moştenire ce urma să fie trecută de la o doamnă la alta! zâmbi 
el ciudat. Struan Cotoroanţa a purtat colierul toată viaţa, iar la 
moarte a poruncit să fie ars o dată cu ea. 

— Dumnezeule mare, şi a fost ars? 

— Da. 

— Doamne, ce păcat! 

Dunross se uită din nou la portret. 

— Nu, continuă el cu o voce schimbată. Ea a ţinut în mână 
soarta Nobilei Case vreme de aproape şaizeci şi trei de ani. Ea 
era tai-pan, adevăratul tai-pan, deşi titlul ăsta îl purtau alţii. 
Struan Cotoranţa a ştiut să scape de duşmani, şi de nenorociri şi 
a fost devotată testamentului lui Dirk Struan, i-a zdrobit pe cei 
din familia Brock şi a împlinit tot ce era necesar pentru Nobila 
Casă. Şi atunci ce înseamnă o jucărie ca asta care nici nu l-a 
costat nimic pe Dirk? A fost probabil jefuită piratereşte din teza- 
urul vreunui mandarin, care, la rândul lui, l-a furat şi el de la 
altul, şi, la început, doar ţăranii acestuia au plătit cu sudoarea 
lor pentru a fi plătită bijuteria. 

Casey îl urmări cum se uită la chipul acela, chiar dincolo de 
el, în altă dimensiune. 

— Sper să mă descurc la fel de bine ca ea, murmură el 
absent, şi lui Casey i se păru că vorbise cu tabloul acela, cu fata 
din pictură. 

Ochii lui Casey se opriră asupra celuilalt portret al lui Dirk 
Struan şi din nou surprinse asemănarea aceea uluitoare. De fapt 
la toate cele zece tablouri mari de pe perete - nouă bărbaţi şi o 
fată - se putea vedea o asemănare de familie. Portretele acelea 
erau intercalate printre tot felul de peisaje, de toate mărimile, 
din Hong Kong, Shanghai şi Tiensin, ca şi multe alte marine cu 
clipere de-ale firmei Struan, sau alte nave comerciale. 
Dedesubtul portretului fiecărui tai-pan era o mică placă din 
bronz cu numele şi anii naşterii şi morţii: Dirk Dunross, al 
patrulea tai-pan, 1852-1894, dispărut pe mare, în Oceanul 
Indian, o dată cu întregul echipaj de pe Sunset Cloud, Sir 
Lochlin Struan, al treilea tai-pan, 1841-1887, Alastair Struan, al 
nouălea tai-pan, 1900-, Dirk Struan, 1798-1841, Ross Lechie 
Struan, al şaptelea tai-pan, 1887-1915, căpitan în regimentul 
regal scoţian, mort în timpul luptelor la Ypres...* 

— Câtă istorie, făcu ea, socotind că venise timpul să-i 
întrerupă şirul gândurilor. 

— Da, da, aşa-i, replică el, întorcându-şi privirile spre ea. 

— Eşti al zecelea tai-pan? 

— Da. 

— "Ţi-ai făcut portretul? 

— Nu. 

— Dar trebuie să ţi-l faci, nu-i aşa? 

— Da, la vremea cuvenită. Nu e nici o grabă. 

— Ian, spune-mi cum ajungi să fii tai-pan? 

— Trebuie să fii ales de cel de dinaintea ta. Numai el are 
dreptul să decidă în privinţa asta. 

— Şi tu ai ales cine îţi va urma? 

— Nu, răspunse el, dar Casey socoti că de-acum hotărâse 
deja. 

Şi de ce mi-ar spune el mie una ca asta, se întrebă ca. Şi de 
ce-i pui atât de multe întrebări? Îşi desprinse privirea de pe 
silueta lui, un alt portret îi atrase atenţia. 

— Cine-i? întrebă ea descumpănită. 

Cel din tablou era prost croit, un pitic cocoşat, cu nişte ochi 
ciudaţi şi un zâmbet sardonic. 

— Şi ăsta a fost tai-pan? 

— Nu. Asta-i Stride Orlov, mai marele căpitanilor de pe 
navele lui Dirk. După ce tai-panul a fost ucis în taifunul cel mare 
şi Culum a prelut conducerea, Stride Orlov a devenit 
comandantul întregii noastre flote de clipere. Povestea spune că 
era un mare marinar! 

— Casey rămase pe gânduri. 

— Iartă-mă, dar omul ăsta îmi dă fiori, nu ştiu de ce! La brîu 
avea înfipte nişte pistoale, iar în spatele lui se vedea silueta unui 
cliper. Are un chip înfricoşător, mai îngăimă ea. 

— Asupra oricui a făcut aceeaşi impresie, în afară de tai-pan 
şi de Struan Cotoroanţa. Se spune că până şi Culum îl ura. 

Dunross se întoarse spre ea şi o cercetă, iar Casey simţi cum 
e cântărită. Curiozitatea lui o făcea să se simtă şi bine şi 
neliniştită în acelaşi timp. 

— Dar de ce Struan Cotoroanţa ţinea la el? 

— Legenda spune că, imediat după taifunul cel mare, pe 
când toată lumea din Hong Kong se chinuia să se adune, chiar şi 
Culum, blestematul de Tyler a vrut să pună stăpânire pe Nobila 
Casă. A început să dea ordine, să-şi asume controlul, să-i trateze 
pe Culum şi Tess ca pe nişte bieţi copii... O trimisese pe Tess la 
bordul navei sale White Witch, şi-i transmisese lui Culum să se 
prezinte şi el la bord la apusul soarelui, altfel va avea de-a face 
cu el. Din punctul de vedere al lui Tyler, Nobila Casă însemna 
pentru el de-acum Brock şi Struan, iar el era tai-pan! Intr-un fel 
sau altul, nimeni nu mai ştie cum s-a întâmplat, de ce şi cum a 
dobândit Culum curajul acela - Dumnezeule, pe atunci Culum 
nu avea decât douăzeci de ani şi Tess abia şaisprezece - dar 
Culum i-a dat poruncă lui Orlov să se ducă pe White Witch şi să- 
i aducă soţia la țărm. Orlov s-a dus singur, în aceeaşi clipă. În 
vremea asta Tyler era pe țărm. Orlov a adus-o pe Tess, lăsând în 
urmă un mort şi încă jumătate de duzină cu mădulare rupte, 
capete sparte! Dunross se uită la Casey şi ea remarcă acelaşi 
zâmbet pe jumătate batjocoritor, pe jumătate drăcesc, pe 
jumătate sălbatic, ce se vedea şi pe faţa tai-panului. Din clipa 
aceea Tess, adică Struan Cotoroanţa, a ţinut la el, sau cel puţin 
aşa se spune. lar Orlov a slujit cu credinţă flota noastră până 
când a dispărut. Un om minunat, un mare marinar. În ciuda 
faptului că era atât de urât. 

— A dispărut? A dispărut pe mare? 

— Nu. Struan Cotoroanţa spunea că, într-o bună zi, a coborât 
la Singapore la țărm şi nu s-a mai întors la navă. Mereu 

ameninţa că pleacă şi se întoarce în Norvegia, acasă. Aşa că 
poate s-a întors la el acasă. Poate a fost înjunghiat. Cine ştie! 
Asia e un tărâm plin de violenţă, deşi Struan Cotoroanţa spunea 
că nici un bărbat n-ar fi fost în stare să-l omoare pe Orlov! Deci 
numai o femeie i-a făcut capătul. Poate că l-a pândit şi l-a prins 
Tyler. Cine ştie! 

Fără să vrea, privirile i s-au întors la Tyler Brock. Se simţi 
fascinantă de chipul acela şi de implicaţiile cuţitului înfipt în 
tablou. 

— De ce-a făcut una ca asta imaginii tatălui ei? 

— Am să-ţi spun într-o bună zi, dar nu în seara asta, numai 
atât îţi mai mărturisesc că a înfipt cuțitul în perete bătându-l cu 
băţul de criket al bunicului, şi l-a blestemat dinaintea lui 
Dumnezeu şi a diavolului pe oricine va scoate cuțitul acela din 
peretele ei. 

Dunross zâmbi şi Casey remarcă din nou oboseala groaznică 
ce părea să-l doboare, şi simţi un fel de bucurie pentru că şi pe 
ea începea s-o încerce aceeaşi oboseală, şi nu dorea să facă vreo 
greşeală chiar acum. El îi întinse mâna. 

— Trebuie să dăm mâna în semn că am încheiat o înţelegere. 

— Nu, spuse Casey, bucuroasă că ajunseseră şi aici. Imi pare 
rău. Eu trebuie să anulez înţelegerea noastră. 

Zâmbetul dispăru de pe faţa lui Dunross. 

— Cum? 

— Da. Linc mi-a spus modificările pe care le doreşti. Un 
contract pe doi ani. Cu asta depăşim limita stabilită dinainte şi 
eu nu pot aproba. 

— Ah. 

— Nu, continuă ea pe acelaşi ton moderat, dar plăcut, îmi 
pare rău. Eu nu am putere decât până la 20 de milioane, aşa că 
va trebui să închei afacerea asta tot cu Linc. E la bar şi te 
aşteaptă. 

Pe chipul lui trecu o fulgerare de înţelegere a situaţiei şi 
parcă şi uşurare, i se păru ei. După care faţa îşi reluă calmul 
obişnuit. 

— Acum e acolo? spuse el încet, urmărindu-i faţa. 

— Da. 

Casey simţi cum o încearcă un val de căldură, faţa începe să- 
i ardă şi se întrebă dacă se vede că s-a înroşit. 

— Deci nu noi trebuie să batem palma în chestiunea asta. 
Deci cu Linc Bartlett? 

Cu un efort, reuşi să nu-şi clintească privirea. 

— Un tai-pan trebuie să trateze cu un tai-pan! 

— E regula de bază. Dar se aplică chiar şi în America? spuse 
el cu voce moale, plăcută. 

— Da. 

— E ideea ta sau a lui? 

— Contează? 

— Foarte mult chiar. 

— Dacă am să zic că e a lui, îşi pierde cinstea obrazului, nu? 
Iar dacă zic că e a mea, tot el îşi pierde cinstea obrazului, dar în 
alt mod. 

Dunross clătină uşor din cap şi zâmbi, iar căldura acelui 
zâmbet îi spori şi mai mult fierbinţeala care o inundase. Deşi era 
cât se poate de stăpână pe sine simţi că nu poate rămâne 
netulburată în faţa farmecului firesc al acestui bărbat. 

— Aici pe toţi ne stăpineşte gândul acestei cinstiri a 
obrazului, într-un fel sau altul, spuse el. 

Ea nu-i mai răspunse, doar îşi feri privirea, ca să câştige 
timp. Şi ochii îi căzură pe chipul acelei fetiţe. Oare cum se poate 
ca o fetiţă atât de frumuşică să ajungă să poarte porecla de 
Cotoroanţa! Trebuie să fie cumplit să ajungi să arăţi bătrână la 
chip şi la trup, atunci când simţi că inima ţi-e tânără, puternica 
şi de neclintit. E nedrept pentru o femeie. O să ajung şi eu să fiu 
poreclită într-o bună zi Tcholok Cotoroanţa? Sau poate baba aia 
dichisită de Tcholok, dacă am să rămân tot singură, nemăritată, 
prinsă de lumea afacerilor, lumea bărbaţilor, de putere, bani - şi 
să ajung să fiu urâtă tocmai pentru că trudind pentru aceleaşi 
scopuri ca şi ei un nume, m-am dovedit la fel de capabilă ca ei, 
sau poate chiar mai capabilă? Dar nici nu-mi pasă atâta vreme 
cât o să cîştigăm, eu şi cu Linc. Aşa că, în seara asta, joacă-ţi 
rolul pe care ţi l-ai ales, îşi spuse ea, şi mulţumeşte-i 
franţuzoaicei pentru sfatul pe care ţi l-a dat. „Copilă, aducţi 
aminte întotdeauna că sfaturile, bunele sfaturi vin de unde nu te 
aştepţi şi când te aştepţi mai puţin”, îi tot bătea capul taică-su. 
Da, lan, se gândi Casey fericită, dacă nu mi-ar fi spus Suzanne 
cum trebuie să se descurce o doamnă în lumea bărbaţilor, poate 
că nu mi-ar fi venit în minte formula aceasta care să ne salveze 
cinstea obrazului. Dar să nu te laşi înşelat de una ca asta, lan 
Dunross Struan. Asta tot afacerea mea e, şi de data asta eu sunt 
tai-pan al firmei Par-Con. Casey simţi deodată o bucurie 
nestăpiînită când o nouă înfiorare o traversă toată: niciodată 

până acum nu avusese tăria să-şi proclame adevărata poziţie în 
cadrul firmei Par-Con, nici sieşi. Da, se gândi ea foarte 
satisfăcută, asta sunt de fapt. Se uită la fetiţa din tablou cu un 
ochi critic de data asta şi acum văzu cât de mult greşise înainte 
şi cât de deosebită era fata în clipa aceea. Nu era oare ea încă 
de pe atunci un tai-pan în embrion? 

— Eşti foarte generoasă, îi spuse Dunross, întrerupându-i 
şirul gândurilor. 

— Nu, îi replică ea, imediat pregătită pentru ce avea de spus, 
şi se uită lung la el, gândindu-se: tai-pan, dacă vrei să ştii 
adevărul, atunci află că nu sunt deloc generoasă, sunt doar 
rezervată, dulce şi blândă cu tine, fiindcă asta te face să te simţi 
mai bine, dar nu-i destăinui nici unul dintre gândurile astea şi 
lui, doar îşi plecă privirea şi spuse, cu blândeţea necesară 
momentului: Tu eşti generos! 

El îi luă mână, se aplecă asupra ei şi i-o sărută cu un gest 
curtenitor ca în vremurile de demult. Ea tresări şi încercă să se 
ferească - nimeni nu făcuse un astfel de gest, dar, în ciuda 
propriei sale convingeri, se simţi mişcată. 

— Ah, Ciranoush, spuse el cu o ironică seriozitate, ori de câte 
ori vei avea nevoie de un cavaler care să-ţi apere reputaţia, 
trimite după mine, şi-i zâmbi. Probabil că am să nimeresc pe 
alături, dar nu contează. 

Ea râse. Tensiunea dintre ei dispăru, şi simţi că-i place tot 
mai mult bărbatul ăsta. 

— Deci tot am încheiat până la urmă o înţelegere. 

Îşi trecu în modul cel mai firesc braţul pe după talia ei şi o 
conduse spre scări. Atingerea lui era plăcută, poate prea 
plăcută, se gândise ea. Nu ai de-a face cu un copil, fii cu băgare 
de seamă. 


17 


Ora 21.58. 
Rolls-ul lui Phillip Chen se opri cu un scrâşnet de frâne în 


faţa locuinţei sale. Îşi făcu loc şi ieşi pe portiera din spate, roşu 
de furie, urmat de Dianne, la fel de enervată şi ea. Aici dăinuia 

noaptea întunecată, luminile oraşului, ale navelor din port 
zărindu-se departe, jos. 

— Ferecă porţile şi apoi vino şi tu înăuntru, mirii el scurt 
către şoferul nervos şi el, apoi se grăbi spre uşa din faţă. 

— Haide o dată, Dianne, se repezi el la ea, iritat la culme în 
vreme ce băga cheia în broască. 

— Phillip, ce s-a întâmplat cu tine? De ce nu poţi să-mi spui? 
De... 

— Gura, i-o reteză el, nemaifiind în stare să-şi stăpânească 
furia, ea se opri brusc şocată. Ţine-ţi gura şi fă ce ţi se spune! 
zise el deschizând uşa cu o zmucitură. Adu aici toţi servitorii! 

— Dar Phill... 

— Ah Sun! Ah Tak! 

Cele două amah adormite, cu părul vâlvoi, se arătară în 
grabă din bucătărie şi se uitau cu ochii holbaţi la el, şocate de 
nefireasca lui furie. 

— Da, Tată? Da, Mamă? începură amîndouă în dialectul din 
Canton. Pentru numele tuturor zeilor ce se... 

— Ţineţi-vă fleanca! urlă Phillip Chen, gâtul i se înroşise, faţa 
i se aprinsese şi mai tare. Intraţi în camera aceea şi rămâneţi 
acolo fără să mişcaţi până vă spun eu să ieşiţi de acolo! 
Deschise uşa sufrageriei ale cărei geamuri dădeau spre şoseaua 
dinspre nord. Staţi toate aici până vă spun eu să ieşiţi afară şi 
dacă îndrăzneşte vreuna să se mişte de aici sau se apucă să se 
uite pe fereastră înainte de a veni eu înapoi... ei bine, atunci am 
să chem nişte prieteni, să vă lege nişte greutăţi zdravene şi să 
vă arunce în port! 

Cele două amah începură să se jelească, dar toată lumea i se 
supuse în grabă şi el trânti uşa în urma lor. 

— Încetaţi o dată amândouă! ţipă Dianne la cele două amah. 

Întinse mina şi o ciupi pe una dintre ele tare de obraz, 
bătrâna încetă să mai urle în aceeaşi clipă, căscă gura surprinsă 
şi îşi roti ochii în cap. 

— Ce v-a apucat acuma pe toţi? Ce l-a apucat pe Iata? Vai, 
vai, furia lui a ajuns de-acuma în Java... vai, vai... 

— Ah Tak, taci o dată din gură! şi Dianne începu să-şi facă 
vânt cu evantaiul, fierbând de furie la rîndul ei. 

În numele tuturor zeilor, ce l-o fi apucat? Nu mai are 
încredere în mine, în mine, singura lui soţie adevărată, 
dragostea vieţii lui? Toată viaţa mea... Şi să plece aşa ca o 
furtună de la petrecerea tai-panului când totul mergea atât de 

bine... acum când am ajuns să ne vadă şi pe noi tot Hong 
Kongul, şi când toată lumea îl admira pe Kevin, linguşindu-se pe 
lângă el, acum când el o să fie moştenitorul adevărat al Casei 
Chen, pentru că toată lumea e de acord că John Chen trebuie să 
fi murit numai de şocul pe care l-a trăit când i-au tăiat urechea. 
Oricine ar fi murit din pricina asta! Chiar şi eu! Se cutremură 
deodată, simțind cum parcă ei îi tăiau urechea acum, şi o 
răpeau, aşa cum i se întîmplase în după-amiaza aceea în vis, 
când se sculase leoarcă de sudoare, după ce aţipise puţin. 

— Ayeeyah! mormăi ea fără să se adreseze cuiva în mod 
deosebit. O fi înnebunit omul? 

— Este, Mamă, îi răspunse şoferul şoptind. Eu aşa cred. E 
din pricina răpirii. Nu l-am văzut niciodată, pe Tata în halul ăsta 
de când... 

— Pe tine cine te-a întrebat? ţipă Dianne la el. E numai din 
pricina ta oricum! Dacă l-ai fi adus pe John al meu acasă în loc 
să-l laşi pe mâna curvelor lui bune de gură nu s-ar fi întâmplat 
niciodată una ca asta. 

Din nou cele două amah porniră să se jelească văzând cât e 
de furioasă şi stăpâna îşi vărsă furia asupra lor, adăugând: 

— Dar lasă că ştiu eu eu cine am de-a face în ce vă priveşte 
pe voi două! Dacă stau şi mă gândesc cum sunt slujită în casa 
asta, e de ajuns ca să mă apuce durerile de burtă. M-aţi întrebat 
voi oare dacă am nevoie de vreun leac, de o aspirină măcar? Sau 
de un ceai? Sau de un şervet rece? 

— Mamă, începu una dintre ele împăciuitoare; şi arătă plină 
de speranţe spre scrinul lăcuit. Aici nu pot să-ţi fac nici un ceai, 
dar nu vrei nişte băutură? 

— Cum? A, da, foarte bine. Da, da, Ah Tak. 

Îndată bătrâna se repezi spre scrin, îl deschise, scoasc o 
sticlă din coniacul care ştia ea că-i place stăpânei şi-i turnă într- 
un pahar. 

— Sărmana Mamă, să-l vezi pe Tata în aşa hal de furie! 
Groaznic! Ce l-o fi apucat şi de ce nu vrea el să ne uităm pe 
fereastră oare? 

Pentru că nu vrea să vedeţi şi voi, rahaţi de broască ce 
sunteţi, cum îşi dezgroapă seiful din grădină, se gândi Dianne. 
Şi nici chiar eu. Zâmbi mohorâtă de una singură, gustând din 
coniacul fin, mai liniştită acum că ştia de mult unde fusese 
îngropată cutia aceea de metal. Şi avusese dreptate pe deplin 
să-l apere chiar în felul ăsta, adică urmărindu-l în taină cum 

îngroapă cutia, în cazul în care, zeii să-l păzească, tot ei ar fi 
hotărit să-l cheme de pe pămîntul acesta înainte de a apuca el 
să-i spună unde e locul acela tainic al ascunzătorii. Fusese 
datoria ei să nu-şi ţină făgăduiala de a nu se uita ce face el în 
noaptea aceea din timpul ocupaţiei japonezilor, când, cu atâta 
înţelepciune, adunase toate lucrurile de valoare şi le ascunsese. 
Nu ştia ea ce se află în cutia aceea, şi nici nu-i păsa. Fusese 
deschisă şi închisă de atâtea ori, de fiecare dată în mare taină, 
cel puţin în ce-o privea. Nu-i păsa ce e acolo atâta vreme cât ştia 
unde se află soţul ei, unde se aflau diferitele locuri tainice unde- 
şi ţinea el lucrurile, unde erau cheile, ca să ştie de unde să le ia 
la o nevoie. Şi, la urma urmei, îşi spuse ea încrezătoare, dacă 
moare el cumva, fără mine Casa Chen se prăbuşeşte cu totul. 

— Nu te mai smiorcăi acolo, Ah Sun! 

Se ridică şi trase draperiile mari şi aruncă o privire. Afară 
dăinuia o noapte neagră, în grădină nu se vedea nimic, doar 
aleea de acces, porţile înalte din fier şi şoseaua de dincolo de 
ele. 

— Mai vrei de băut, mamă? întrebă bătrâna amah. 

— Mulţumesc, guriţă dulce ce eşti tu, îi răspunse ea cu 
afecţiune, căldura băuturii alungându-i de-acum enervarea. Şi 
poţi să-mi masezi puţin gîtul. Mă cam doare capul. Voi, ăia doi, 
staţi o dată jos, tăceţi din gură şi nu mai scoateţi o vorbă până 
nu se întoarce Tata! 

Phillip Chen mergea grăbit pe poteca din grădină, cu o 
lanternă într-o mână, un hârleţ în cealaltă. Poteca şerpuia prin 
grădina bine îngrijită, şi dispărea într-un pâlc de copaci şi 
tufişuri. Se opri o clipă, încercând să se orienteze mai bine, apoi 
găsi locul pe care-l căuta. Şovăi, se uită înapoi, deşi ştia bine că 
acum nu-l mai putea vedea nimeni din casă. IÎncredinţat că era 
aşa şi nu-l pîndeşte nimeni, aprinse lanterna. Ochiul de lumină 
rătăci pe iarbă se opri la picioarele unui copac. Dădu cu grijă 
stratul de frunze căzute de deasupra. Când văzu că pămîntul de 
dedesubt fusese răscolit, blestemă urât de tot. 

— Ah, porcul... propriul meu fiu să-mi facă una ca asta! 

Reuşind să se stăpânească doar cu mare dificultate, se apucă 
să sape. Pământul era moale. Din clipa în care părăsise 
petrecerea, încerca să-şi reamintească exact când săpase ultima 
dată şi scosese cutia afară. Acum era sigur că asta se întâmpla 
prin primăvară, când avusese nevoie de nişte înscrisuri pentru 
un rând de locuinţe pentru săracii din Wanchai, pe care le 

vânduse, cu de cincizeci de ori preţul cu care le cumpărase el, 
lui Donald McBride pentru noul cartier de locuinţe pe care voia 
să le construiască. 

— Unde era pe atunci John? murmură el. O fi fost în casă? 

În vreme ce săpa încerca să-şi amintească, dar nu reuşea 
deloc. Ştia că el nu s-ar fi apucat să sape seiful şi să-l scoată 
când ar fi fost vreun pericol, sau când se aflau străini în casă, şi 
că ar fi fost întotdeauna foarte prudent în astfel de situaţii. Dar 
John? Nu m-aş fi gândit niciodată că... Precis că John m-a 
urmărit într-un fel sau altul. Hârleţul se lovi de metal. Cu grijă, 
curăţă pământul dându-l la o parte şi înlătură învelitoarea de 
protecţie de pe cutie şi de pe broasca masivă, şi apoi deschise 
seiful. Balamalele cutiei erau foarte bine unse. Cu degetele 
tremurând, îndreptă lanterna spre seiful deschis. Păreau să fie 
în ordine toate hârtiile, înscrisurile şi balanţele operaţiunilor 
personale părea să nu le fi clintit nimeni, dar acum ştia că 
fuseseră cu siguranţă luate toate, citite şi memorate sau chiar 
copiate. Unele informaţii din seiful fiului său nu puteau proveni 
decât de aici. Erau acolo neatinse toate cutiile de bijuterii, mai 
mici şi mai mari. Tulburat, întinse mâna şi o deschise pe cea pe 
care o căuta; jumătatea de monedă dispăruse, cum la fel 
dispăruse şi documentul care explica menirea acestei piese. 
Lacrimi de mânie începură să-i curgă pe faţă şiroaie. Simţi că 
inima îi bate să-i spargă pieptul, simţi în nări mirosul 
pământului umed şi ştiu că, dacă în clipa aceea fiul său ar fi fost 
acolo, l-ar fi strâns fericit de gât cu mâinile lui până şi-ar fi dat 
duhul! 

— Ah, fiule, fiule... blestemat fii de toţi zeii! 

Simţi că-l lasă genunchii. Se aşeză tremurând din toate 
mădularele pe o piatră şi încercă să-şi adune gândurile. Îl auzea 
şi acum pe taică-său cum îl sfătuia pe patul de moarte „Fiule, să 
ai grijă şi să nu pierzi niciodată moneda asta, e ultima noastră 
posibilitate de a supravieţui şi a exercita vreo putere asupra 
Nobilei Case.“ Asta se întîmplase în 1937, când aflase şi cele 
mai tainice dintre tainele Casei Chen, că acela ce urma să 
devină comprador ajungea în mod automat un conducător de 
frunte la Hong Kong al lojei Hung Mun, marea societate secretă 
a Chinei, care sub Sun Yat-Sen a devenit 14 Carate, formată 
iniţial pentru a fi virful de lance al revoltei împotriva stăpânilor 
manciurieni atât de urâţi; că acel comprador era principala şi 
legitima legătură între ierarhia chinezească de pe insulă şi 

moştenitorii lojei de 14 Carate de pe continent; că datorită lui 
Chen-tse Jin Arn, cunoscut sub numele de Jin-qua, legitimul 
conducător al corporației neguţătoreşti co-hong, care deţinea 
monopolul imperial al întregului comerţ exterior, Casa Chen era 
de-acum pe vecie legată cu Nobila Casă prin dreptul de 
proprietate şi prin legături de sînge. „Fiul meu, ascultă cu 
atenţie ce am să-ţi spun, îi şoptise omul acela pe moarte. Tai- 
panul, stră-străbunicul tău Dirk Struan, a fost creaţia lui Jin-qua, 
aşa cum a fost de fapt şi Nobila Casă. Jin-qua a gândit această 
firmă, a realizat-o şi l-a format pe Dirk Struan. Tai-panul a avut 
două concubine. Prima a fost Kai-sung, una dintre fetele lui Jin- 
qua, de la cea de-a cincea nevastă. Gordon Chen, tatăl meu şi 
bunicul tău e fiul lor. A doua concubină a lui Dirk Struan a fost 
T'Chung Jin May-may, iubita lui vreme de şase ani, cu care s-a 
căsătorit în secret chiar înainte de marele taifun care i-a ucis pe 
amândoi. Ea avea atunci douăzeci şi trei de ani, o nepoată stră- 
lucită, sclipitor de inteligentă, a lui Jin-qua, vândută tai-panului 
pe când avea numai şaptesprezece ani pentru ca să-l înveţe 
deprinderile lumii civilizate, fără să ştie el că învaţă lucrurile 
astea. Urmaşii lor au fost Duncan şi Kate care au preluat nu- 
mele de T'Chung, şi au crescut în casa tatălui meu. Tata a 
căsătorit-o pe Kate cu un negustor din compania chinezească 
din Shanghai pe care-l chema Peter Gavallan - Andrew Gavallan 
vă e văr, deşi el nici nu ştie asta... Sunt atâtea lucruri de 
povestit, dar atât de puţin timp mi-a mai rămas. Nu conteşte, 
toate înrudirile şi arborii de rudenie sunt în seif... Şi sunt atâtea. 
Suntem înrudiţi cu Wu Kwang, Sung, Kau Kwok, Ng... cu toate 
familii vechi. Foloseşte toate cunoştinţele astea cu băgare de 
seamă. Uite, asta e cheia de la seif. Şi încă o taină, Phillip, fiul, 
meu. Linia noastră coboară de la cea de-a doua soţie a tatălui 
meu. Tata s-a căsătorit cu ea pe când avea cincizeci şi trei de 
ani, iar ea şaisprezece. Era fiica lui John Yuan, fiul nelegitim al 
marelui neguţător american Jeff Cooper, şi o eurasiatică, Isobel 
Yau. Aceasta era fiica foarte secretă a lui Robb Struan, fratele 
vitreg al tai-panului şi părtaş la întemeierea Nobilei Case, aşa 
încât noi am strâns legături de sânge de la ambii Struan. 
Alastair Struan ne e văr. Colin Dunross ne e văr, cei din familia 
MacsStruan nu sunt rude cu noi, istoria lor se află în jurnalele 
bunicului. Fiul meu, barbarii scoțieni şi englezi au sosii în China 
şi nu s-au căsătorit niciodată cu cele pe care le-au adorat şi pe 
care, de cele mai multe ori, le-au părăsit atunci când s-au întors 

în insula lor cenuşie, acoperită de ceţuri, de ploi şi fără cer 
senin. O zei, cât de mult urăsc vremea din insula aceea, cât de 
mult detest trecutul acela. Da, Phillip, fiule, suntem eurasiatici, 
deci nici dintr-o parte, nici din cealaltă. Niciodată n-am reuşit să 
mă împac cu asta. E blestemul, crucea noastră, dar depinde de 
fiecare dintre noi să transformăm asta într-o binecuvântare. 
Fiule, îţi trec ţie răspunderea Casei noastre, bogată şi puternică 
aşa cum a dorit Jin-qua, şi fă şi tu la fel cu fiul tău şi ai giijă ca şi 
el să facă la fel cu propriul său fiu. Jin-qua ne-a dat naştere, într- 
un fel el ne-a dat bogăţie, dezlegări de taine, statornicie şi 
putere, şi tot el ne-a lăsat una dintre monede. Uite, Phillip, 
citeşte aici ce scrie despre monedă. | 

Caligrafia vechiului document era excelentă: „In această a 
opta zi a celei de-a şasea luni a anului 1841, după şirul vremilor 
ţinut de barbari, eu, Chen-tse Jin Arn din Canton, căpetenie a 
neguţătorilor din co-hong, am dat spre ajutor în această zi 
Diavolului cu Ochi Verzi, tai-panul Nobilei Case, căpetenia 
piraţilor străini şi diavoli, care au pornit cu război împotriva 
Imperiului Cerului şi ne-au furat insula Hong Kong, i-am 
numărat cincizeci de lac de argint, un milion de lire sterline în 
moneda lor, şi cu tezaurul acesta l-am salvat sa nu fie înghiţit de 
Chiorul, marele său potrivnic. În schimb, tai-panul ne-a făgăduit 
înlesniri neguţătoreşti deosebite pentru următorii douăzeci de 
ani, şi a pus cuvântul chezaş că numai din familia Chen se va 
alege comprador al Nobilei Case în veci. Şi a jurat că el sau 
urmaşii lui vor cinsti toate aceste legăminte ca şi pe cele ce vor 
fi dovedite de monede. Sunt patru. Cele patru monede au fost 
rupte în două. Tai-panul a primit patru jumătăţi de monedă. Ori 
de câte ori i se va înfăţişa o jumătate de monedă lui, sau tai- 
panilor următori, a jurat să se împlinească cererea, fie că e în- 
găduită de legea noastră sau a lor, fie că nu.” Eu am păstrat una 
din jumătăţile de monedă, una dintre ele o voi da căpeteniei de 
armată Wu Fang Choi, vărul meu, una va fi dată nepotului meu 
Gordon Chen, iar pe cea de-a treia o voi tăinui. Adu-ţi aminte, tu 
cel ce vei citi aceste rânduri, cândva în viitor, să nu te foloseşti 
de această monedă în chip uşuratic, pentru că tai-panul Nobilei 
Case trebuie să împlinească orice... dar numai o singură dată. Şi 
nu uita că deşi Diavolul cu Ochi Verzi însuşi, ca şi urmaşii lui de 
altfel, îşi va cinsti făgăduielile, e totuşi un barbar turbat, viclean 
ca un manciurian jegos, pentru că a fost învăţat chiar de noi să 
fie aşa şi la fel de primejdios ca un cuib de vipere.” 

Phillip Chen se cutremură fără să vrea, amintindu-şi de 
violenţa care stătea oricând să explodeze în lan Dunross. E 
urmaşul Diavolului cu Ochi Verzi, asta-i cât se poate de sigur, se 
gândi el. Da, şi el şi tatăl său. Blestemat fie John! Ce diavol l-a 
apucat? Ce a pus la cale împreună cu Linc Bartlett? Bartlett are 
acum moneda? Sau poate că încă mai e la John. Iar acum au pus 
mâna pe ea răpitorii lui. În vreme ce mintea lui cîntărea febril 
toate posibilităţile, degetele cercetau cutiuţele cu bijuterii, una 
câte una. Nu lipsea nimic. Cea mare o lăsă într-adins la urmă. 
Când o deschise, simţi un nod în gât, dar colierul era acolo. 
Răsuflă uşurat din adâncul sufletului. Frumuseţea smaraldelor 
în lumina aceea a lanternei îi produse o plăcere imensă, 
îndepărtând o parte din supărarea care-l încerca. Ce prostie din 
partea lui Struan Cotoroanţa să poruncească să fie ars acest 
colier o dată cu trupul ei. Ce risipă groaznică. Impotriva zeilor, 
şi o obrăznicie să prăduieşti atâta avere. Ce înţelept a fost tata 
să se apropie de coşciug înainte de a fi dat focului şi să-l ia! 

Fără tragere de inimă, puse colierul la loc şi începu să 
închidă seiful. Şi cu moneda ce-o să facă? Aproape că am fost 
nevoit să mă folosesc de ea atunci când tai-panul ne-a luat 
întregul nostru stoc bancar, şi în mare măsură şi puterea 
noastră. Mda. Dar atunci m-am hotărît să-l mai las o vreme să 
vedem ce face, şi acesta e cel de-al treilea an, nu a făcut nimic 
deosebit şi cu toate că afacerea cu americanul pare să fie 
importantă, deocamdată nu s-a semnat nimic. Şi acum a mai 
dispărut şi moneda. 

Gemu din rărunchi, aproape nimicit de suferinţă, simțind că-l 
dor şalele, nu numai capul. În vale se vedea oraşul întreg, 
navele ancorate la Promontoriul Glessing şi celelalte din radă. 
Insula Kowloon se scălda în lumină şi numai ea putu vedea 
avionul care-şi lua zborul de pe aeroportul Kai Tak, un altul aflat 
încă în aer, pregătindu-se să aterizeze şi altul vuind deasupra 
capului, cu semnalizatoarele clipind mărunt. 

Ce să facă? se întrebă el sfârşit. Are Bartlett moneda aceea? 
Sau e la John? Sau la Vârcolaci? 

Dacă ajunge pe mâinile cui nu trebuie ar putea să-l distrugă 
cu adevărat. 

Ora 0.36. 


Gornt spuse: 

— Bineînţeles că Dunross ar fi putut să umble la frânele 
mele, Jason. 

— Ei, haide, pentru numele lui Dumnezeu! Cum o să se vâre 
el sub maşina ta în timpul unei petreceri la care participă două 
sute de invitaţi ce se fâţâie încoace şi-ncolo? Doar nu-i el atât de 
idiot! 

Erau la vila lui Jason Plumm, din Happy Valley, aerul răcoros 
al miezului de noapte adia plăcut, deşi umiditatea crescuse din 
nou. Plumm se ridică în picioare şi aruncă restul de trabuc, luă 
altul şi-l aprinse. Tai-panul de la Asian Properties, cel de-al 
treilea mare hong, era mai înalt decât Gornt, se apropia de 
şaizeci de ani; avea o faţă fină, elegantă şi purta un smoking de 
catifea roşie. 

— Nici chiar lan Dunross Afurisitul nu-i chiar atât de 
bezmetic. 

— Nu ai dreptate. Cu viclenia lui de scoţian, e un animal care 
atacă prin surprindere, fără să mai cumpănească, şi ăsta-i 
cusurul lui. Eu cred că ela făcut asta. 

Plumm îşi adună degetele grămadă, studiindu-le gânditor. 

— Poliţia, ce zice? 

— Nu le-am spus decât că m-au lăsat frânele. Nu era cazul 
să-i mai amestec în ciorba asta şi pe băgăreţii ăia, cel puţin nu 
deocamdată. Dar frânele unui Rolls nu te lasă aşa cu de la sine 
putere, ce Dumnezeu. Ei, nu contează: Am să am eu grijă ca 
mâine Tom Nikklin să-mi spună exact care-i hiba, dacă există 
vreuna. După aia poliţia are tot timpul să-şi împlinească 
menirea. 

— Sunt de acord, spuse Plumm zâmbind subţire. N-avem 
nevoie de poliţie ca să ne spele rufele, indiferent cât de 
caraghioase or fi, nu-i aşa? 

— Aşa-i! 

Amândoi râseră. 

— Mare băftos ai fost. Gorganul acela nu-i cel mai nimerit loc 
să te lase frânele. Trebuie să fi fost tare neplăcut. 

— Jason, ce să spun? La început a fost cam neplăcut, dar, 
după ce am trecut de primul şoc, n-a mai fost nici o problemă, 
adăugă el ascunzând adevărul. 

Se delectaseră cu o cină superbă pe terasa de unde se vedea 
Happy Valley, hipodromul, oraşul şi marea în depărtare. Numai 
ei doi. Soţia lui Plumm era în Anglia, în vacanţă, copiii 
crescuseră şi nu mai erau de mult la Hong Kong. lar acum 
stăteau amîndoi şi pufăiau din trabuc, în fotoliile confortabile 
din biroul lui Plumm, înconjurați de rafturi şi rafturi de cărţi, o 
încăpere elegantă, fără ostentaţie, în deplin acord cu bunul gust 
ce dăinuia şi în celelalte zece camere ale vilei. 

— O să dibuie Tom Nikklin dacă cineva s-a jucat cu frânele 
maşinii mele, că numai el e în stare, spuse ca să încheie 
discuţia. 

— Mda. Plumm gustă din paharul cu vin Peirier şi sifon la 
gheaţă. Ai de gând să-l foloseşti pe tânărul Nikklin din nou la 
cursele din Macao? 

— Eu? Poate vrei să glumeşti. 

— Nu. Nu chiar, spuse Plumm cu binecunoscutul său râs. 
Parcă motorul lui Dunross a explodat în cursa de acum trei ani 
când era mai-mai să fie ucis afurisitul acela! 

— Ei, maşinile de curse au întotdeauna probleme. 

— Da, da, foarte des, deşi nu întotdeauna. La accidentele 
astea dau o mână de ajutor şi adversarii, încheie el zâmbind. 

Gornt zâmbi şi el, deşi în sinea lui nu zâmbea deloc. 

— Adică ce vrei să spui? 

— Nimic, flăcăule, doar zvonuri, şi bătrânul se aplecă şi-i mai 
turnă nişte whisky lui Gornt, apoi şi sifon. Ei, zvonurile zic că un 
mecanic chinez, pentru o mică recompensă acolo, a... cum se 
spune? A dat şi el o mână de ajutor cu o cheie. 

— Mă cam îndoiesc că-i adevărat. A 

— Mă îndoiesc că treaba poate fi dovedită. Intr-un fel sau în 
altul. E greţos, dar unii sunt în stare să facă orice pentru o 
grămadă de bani acolo. Chiar dacă nu-s cine ştie cât! 

— Mda. Din fericire noi suntem băgaţi în afaceri mari. 

— Flăcăule, exact aşa gândesc şi eu. Ei, făcu Plumm 
scuturând scrumul havanei, care-i situaţia? 

— Foarte simpla: dacă Bartlett nu semnează afacerea cu 
Struan, în următoarele zece zile, atunci putem jumuli Nobila 
Casă ca pe o rață împuşcată. 

— O mulţime de oameni au crezut asta şi mai inaite şi Struan 
continuă să fie Nobila Casă. 

— Da, dar în clipa de faţă sunt foarte vulnerabili. 

— De ce? 

— Din cauza notei de plată de la Şantierele navale Toda şi a 
ratei de la Orlin. 

— Nu-i adevărat. Struan dispune de credite excelente... da, 
ştiu, au investit prea mult, dar nu mai mult decât oricare altul. O 
să-şi mai lungească puţin linia de credite şi atât, sau lan o să se 
ducă la Richard Kwang, sau la Blacs. 

— Să zicem că Blacs nu-i ajută, şi n-o să-i ajute, şi ia 
gândeşte-te că Richard Kwang e neutralizat. Nu-i mai rămâne 
decât Banca Victoria. 

— Atunci lan o să roage banca să-i acorde ceva mai mult 
credit şi o să fim nevoiţi să i-l aprobăm. Paul Havergill o să pună 
propunerea la vot în faţa consiliului de directori. Ştim cu toţii că 
nu putem să avem mai multe voturi decât partidul Struan, aşa 
că vom vota şi noi cu ei pentru ca să ne salvăm cinstea 
obrazului, prefăcându-se că suntem tare fericiţi să facem 
afacerea asta, ca de obicei. 

— Da, numai că de data asta, am plăcerea să-ţi spun că 
Richard Kwang va vota împotriva lui Struan. Şi cu asta consiliul 
de administraţie va fi în mare încurcătură, cererea de credit va 
fi amânată... firma nu va fi în stare să-şi onoreze plăţile, aşa că 
Dunross se duce la fund. 

— Pentru numele lui Dumnezeu, dar Richard Kwaing nici 
măcar nu e în consiliul de administraţie. Ce-ai pâtit, te-ai 
scrîntit? 

Gornt pufăi din ţigară. 

— Nu, tu eşti de vină că ai uitat ce joc am pus la cale. Se 
numeşte competiţia. Şi a şi început să se deruleze de acum 
câteva zile. 

— Împotriva lui Richard? 

— Exact. 

— Bietul Richard, bătrânul! 

— Mda. El va fi votul nostru decisiv. lar Dunross nu se va 
aştepta niciodată la un atac din partea aceea. 

Plumm îl cîntări cu privirea. 

— Richard şi Dunross sunt prieteni buni de tot. 

— Da, numai că Richard e la mare ananghie. Va începe 
asaltul asupra băncii Ho-Pak. Şi va face tot ce-i va sta în putinţă 
să se salveze. 

— Am înţeles. Câte acţiuni de-ale băncii Ho-Pak ai vîndut 
fără acoperire? 

— O mulţime. 

— Eşti sigur că Richard nu are mijloacele să oprească asaltul 
asupra băncii, că nu poate obţine fonduri suplimentare? 

— Chiar dacă reuşeşte, noi, eu şi cu tine, putem să-i 
zădărnicim oricând acţiunea. 

— Mda, noi doi putem, şi Jason Plumm urmări cum se ridică 
rotocoalele fumului spre tavan. Dar numai pentru că Dunross nu 
va fi în stare să onoreze plăţile acelea nu înseamnă că-i 
terminat. 

— De acord şi cu asta. Dar după dezastrul cu Ho-Pak, zvonul 
că firma Struan nu şi-a onorat datoriile o să facă să cadă 
acţiunile ca plumbul. Bursa va fi foarte nervoasă, vor apare 
peste tot semnele unei prăbuşiri de bursă pe care noi le vom 
sprijini vânzînd acţiuni fără acoperire. Nu s-a stabilit nici un fel 
de sesiune a consiliului de administraţie al băncii pentru 
următoarele câteva săptămâni, doar dacă Paul Havergill nu va 
convoca vreuna. Şi el nu va convoca niciuna. De ce-ar face-o? 
Nu-şi doreşte nimic mai mult decât să adune partea de acţiuni 
care se află în mâini străine. Aşa că totul e aranjat dinainte. Prin 
urmare parola va fi salvarea lui Richard Kwang, iar acesta, 
votând aşa cum va spune Paul, va deveni unul din partizanii săi. 
Deci acum consiliul de administraţie o să-l lase pe Ian să fiarbă 
vreo câteva zile, apoi se va oferi să-i prelungească linia de credit 
pentru a-i restabili credibilitatea, dar asta în schimbul acţiunilor 
Struan asupra băncii, şi ăsta va fi târgul. 

— Dunross nu va fi niciodată de acord, nici el nici Phillip 
Chen, nici Tsu-yan. 

— Nu are de ales, ori acceptă, ori Struan se duce la fund... 
cu condiţia ca tu să te ţii tare, pentru că ai votul în puterea ta. 
Şi odată ce banca îi smulge acţiunile pe care le mai are asupra 
băncii... cum tu controlezi consiliul de administraţie, şi deci 
Banca Victoria, ei bine, atunci s-a terminat cu el. 

— Mda, dar să zicem că găseşte undeva o nouă linie de 
credit? 

— Atunci iese doar rău scărmănat, probabil slăbit pentru 
totdeauna, dar noi, Jason, oricum ne alegem cu partea leului. 
Important e să ne alegem momentul potrivit, doar ştii bine. 

— Şi cu Bartlett cum rămâne? 

— Bartlett şi Par-Con îmi aparţin. Nu se va urca el niciodată 
pe corabia Struan când se duce la fund. De asta am eu grijă. 

După un moment de tăcere, Plumm reluă: 

— S-ar putea să meargă. Da, s-ar putea să meargă. 

— Atunci vii şi tu cu mine? 

— După ce termini cu Struan, cum ai de gând să înghiţi firma 
Par-Con? 

— Eu singur n-am să pot. Dar noi doi cu siguranţă că vom 
putea, şi Gornt îşi strivi havana în scrumieră. Par-Con va 
însemna un efort pe termen lung şi va ridica cu totul alte 
probleme. Dar mai întâi Struan. Bine? 

— Dacă mie îmi va reveni filiala din Hong Kong a companiei 
imobiliare Struan, 35 la sută din proprietăţile lor din Tailanda şi 
Singapore, şi facem juma- juma afacerile lor de la aeroportul Kai 
Tak, bine? 

— Mda, în regulă, de acord cu toate în afară de Kai Tak. Am 
nevoie de teritoriul acela pentru a rotunji compania liniilor 
aeriene All Asia Airways, şi sunt sigur că înţelegi treaba asta, 
bătrâne. Dar ai oricum un scaun în consiliul de administraţie al 
noii companii, zece la sută din acţiuni, la valoarea nominală, 
bineînţeles şi câte un loc în consiliul firmelor concernului 
Struan, şi în toate filialele. 

— Cincisprezece la sută şi postul de preşedinte al con- 
cernului Struan, pe rând cu tine, un an eu, un an tu, da? 

— De acord, dar eu mai întâi! 

Gornt îşi aprinse o ţigară. De ce nu? se gândi el încântat. La 
anul pe vremea asta concernul Struan va fi dezmembrat aşa că 
postul de preşedinte e doar o formalitate, bătrâne Jason. 

— Atunci ne-am înţeles întru totul? Şi, dacă vrei, încheiem 
amândoi o minută, câte o copie pentru fiecare din noi. 

Plumm clătină din cap şi zâmbi. 

— N-am nevoie de nici o minută, să dispară gândul ăsta! Uite 
aşa! Şi-i întinse mâna. De acord! 

Cei doi îşi dădură solemn mâna. 

— Jos cu Nobila Casă! 

Şi râseră amândoi, foarte mulţumiţi de înţelegerea la care 
ajunseseră. După dobândirea acțiunilor imobiliare ale 
concernului Struan, propria lui firmă Asia Imobiliară va deveni 
cea mai mare de acest fel în Hong Kong. Gornt va avea un desă- 
vârşit monopol asupra traficului aerian, maritim şi fabricilor, o 
deplină superioritate în Asia. Bun, se gândi Gornt. Şi acum să 
vedem ce facem cu Wu Patru Degete. 

— Dacă-mi chemi un taxi, eu am întins-o. 

— Ia mai bine maşina mea. Şoferul meu o să... 

— Mulţumesc, nu, prefer un taxi. Serios, Jason, mulţumesc 
tare mult. 

Plumm sună portarul blocului aceluia cu 20 de etaje, 
proprietate a firmei sale Asia Imobiliară. În vreme ce aşteptau 
venirea taxiului, închinară câte un pahar în sănătatea lor, pentru 
distrugerea definitivă a concernului Struan, şi pentru profiturile 
pe care aveau să le realizeze. În camera alăturată sună un 
telefon. 

— Ilartă-mă o clipă, bătrâne. 

leşi pe uşa pe care o închise în urma lui aproape complet. 
Era în dormitorul său personal acum, unde lucra uneori când 
era nevoit să stea până noaptea târziu, o încăpere destul de 
mică, ordonată, izolată fonic perfect, aranjată exact ca o cabină 
de navă, cu o cuşetă în perete, nişte difuzoare Hi-fi, care 
împrăştiau o muzică lentă, un radiator autonom şi un frigider. 
Iar într-o latură a încăperii, se întindea o instalaţie întreagă şi 
sofisticată de radiator pentru unde scurte, pasiunea statornică a 
lui Jason Plumm încă din copilărie. Ridică receptorul. 

— Da? 

— Cu domnul L.op-sing, vă rog, spuse vocea acea de femeie. 

— Aici nu e nici un Lap-ting, răspunse el firesc. Îmi pare rău. 
Aţi format un număr greşit. 

— Vreau să las un mesaj. 

— Aţi greşit numărul. Mai uitaţi-vă în cartea de telefon. 

— Am un mesaj urgent pentru Arthur: de la centru s-a 
transmis prin radio că întâlnirea se amână pentru poimâine. 
Aşteptăm instrucţiuni la 06.00! şi legătura se întrerupse, veni 
tonul. 

Plumm se încruntă şi puse receptorul în furcă. 


Wu Patru Degete stătea rezemat de balustrada joncii sale, 
împreună cu Poon Vremebună, urmărindu-l pe Gornt cum se 
urcă în sampanul pe care-l trimisese în întîmpinarea lui. 

— Aşa-i că nu s-a schimbat prea mult în toată vremea asta? 
spuse Wu distrat, în vreme ce ochii înguşti îi sticliră. 

— Mie diavolii ăştia de străini îmi par toţi la fel, nu conteşte. 
câţi au trecut de atunci? Zece? întrebă Poon, scărpinându-se în 
fund unde-l supărau hemoroizii. 

— Mnu, să tot fie fo doisprezece de-acu. Ce vremurile era pe 
atunci, heya? spuse Wu. Ce profituri multe. Minunate, ne 
strecuram în sus pe fluviu, spre Canton, ferindu-ne de diavolii 

de străini şi de lacheii lor, şi oamenii preşedintelui Mao ne 
primeau cu braţele deschise. Mda. Şi tot oamenii tăi era atunci 
mai mari şi nu vedeai picior de diavol străin nicăieri... şi nici 
funcţionari din ăştia graşi care aşteaptă să le mozoleşti mâna cu 
unsori alese şi binemirositoare. Puteai să-ţi vizitezi toată familia 
şi pe toţi prietenii şi nu aveai nici un fel de nfecazuri, heya? Nu 
ca acum. Heya? 

— Comuniştii ăştia s-a făcut şi ei ai dracului, tare deştepţi şi 
tare afurisiţi, mai răi decât mandarinii. 

Wu se întoarse când cel de-al şaptelea fecior al său apăru pe 
punte. Flăcăul purta o cămaşă albă, curată acum, pantaloni 
cenuşii şi pantofi eleganti. 

— Fii atent, îi strigă Wu deodată. Eşti sigur că ştii ce ai de 
făcut? 

— Da, tată. 

— Bun, spuse Patru Degete, încercând să ascundă cât era de 
mândru de el. Nu vreau să faci cumva vreo greşeală. 

Îl urmări cum păşeşte stângaci pe pasarela nesigură din 
scânduri, ce făcea legătura dintre jonca aceea şi următoarea, şi 
tot aşa mai departe peste alte opt jonci până la pontonul 
încropit de mântuială. 

— Al şaptelea tău fiu ştie el ceva? întrebă Poon încet. 

— Nu, nu încă, replică Wu mânios. Auzi, tâmpiţii ăia care nu- 
s buni decât să-i dai la câini, să se lase prinşi cu armele mele în 
halu ăsta! Şi, fără arme, toată truda noastră e degeaba. 

— Bună seara, domnule Gornt. Sunt Paul Choy... unchiul 
meu Wu m-a trimis să vă conduc, spuse tânărul într-o engleză 
excelentă, repetând aceeaşi minciună care-i intrase de-acum în 
fire, devenind adevăr. 

Gornt se opri tresărind, apoi continuă să urce treptele 
înşelătoare cu mai multă abilitate marinărească decât tânărul. 

— Bună seara, îi răspunse el. Eşti american? Sau doar 
urmezi şcoala acolo, domnule Choy? 

— Şi una şi alta, îi răspunse Paul zâmbind. Doar ştiţi cum se 
întâmplă în situaţii din astea. Fiţi atent să nu vă loviți cu capul 
de parâme... şi e lunecos al naibii aici. 

Se întoarse şi o lua înainte, arâtând drumul. De fapt îl chema 
Wu Fang Choi, şi era al şaptelea fecior al tatălui său, de la cea 
de-a treia soţie a sa, dar, după ce s-a născut, tatăl său, Wu Patru 
Degete, se îngrijise să facă rost de un certificat de naştere în 
Hong Kong, un gest neobişnuit pentru un locuitor al satelor de 

bărci, pusese pe act numele de fată al mamei băiatului, 
adăugase numele de Paul, şi luase numele unui văr ca să-l 
treacă drept tată. „Ascultă, fiul meu, îi spusese Patru Degete 
îndată ce fiul său ajunse să înţeleagă, ori de câte ori vorbim 
haklo pe nava mea, poţi să-mi spui tată, dar niciodată dinaintea 
unui diavol de străin, nici măcar în haklo. Eu sunt pentru tine 
unchiul, unul dintre mulţii unchi pe care-i ai tu. Priceput-ai?” 
„Da, dar de ce, tată? Am făcut ceva rău? Îmi pare rău dacă te- 
am supărat cu ceva.” „Nu, nu m-ai supărat cu nimic, eşti un 
băiat bun şi muncitor. Dar e mai bine aşa pentru familie ca tu să 
ai alt nume,” „Dar de ce, tată?” „Când o să vină vremea o să ţi 
se spună de ce.” Apoi mai tîrziu, când făcuse de-acum doi- 
sprezece ani, învățase multe, şi se dovedise de ispravă, taică-su 
îl trimisese în Statele Unite. „Ei fiule, acum ai să înveţi toate 
şmecheriile diavolilor de străini. Trebuie să ajungi să vorbeşti ca 
un străin sadea, să dormi ca un străin, să devii exact ca ei pe 
dinafară, dar să nu uiţi niciodată cine eşti tu de fapt, care-i 
poporul tău, şi nici că toţi afurisiţii ăştia de diavoli străini îs mai 
prejos de noi, doar seamănă a fiinţe omeneşti, dar nu-s cu 
siguranţă civilizaţi deloc, blestemaţii.” 

Paul Choy râse în sinea lui. Dacă ar fi ştiut americanii, de la 
tai-pan la ultimul prost, şi englezii şi iranienii, germanii, ruşii, 
oricare altă rasă şi culoare, dacă ar şti cu adevărat toţi ce 
gândeşte cel mai păduchios dintre culii despre ei, ar face cu toţii 
atac de aplopexie, îşi spuse pentru a cine ştie câta oară. Asta nu 
pentru că toate neamurile de oameni din China i-ar fi disprețuit 
pe străini, ci doar socoteau că străinii nu sunt demni de nici un 
fel de consideraţie. Bineînţeles că nu avem dreptate, îşi spuse 
el. Şi străinii ăştia sunt fiinţe omeneşti, şi unii dintre ei chiar 
sunt civilizaţi... In felul lor... şi mult mai avansați decât noi din 
punct de vedere tehnic. Dar... tot noi suntem superiori. 

— De ce zâmbeşti? îl întrebă Gornt, aplecându-se să treacă 
pe sub o parâmă şi ferindu-se să nu se lovească de toate 
troacele aruncate la nimereală pe punți. 

— Ah, mă gândeam doar ce minunată e viaţa. Luna trecută, 
pe vremea asta, făceam surfing la Malibu în California. Ei, 
Doamne, Aberdeen e cu totul altceva, nu-i aşa? 

— Vrei sa spui că aici cam pute? 

— Bineînţeles. 

— Da, aşa-i. 

— Când e maree înaltă, e mult mai bine. Şi, în afară de mine, 
nimeni nu pare să simtă duhoarea asta aici. 

— Când ai fost ultima dată aici? 

— Acum cîţiva ani... doar zece zile... după ce am terminat 
facultatea, licenţiat în management, dar nu cred că am să 
reuşesc să mă obişnuiesc vreodată cu mirosul ăsta, râse Choy. 
Abia aştept să mă întorc în New England. 

— Unde ai studiat? 

— Întâi la Seattle, gimnaziul şi Universitatea Washington din 
Seattle. Apoi mi-am luat licenţa la Harvard, la Facultatea de 
management din Harvard. 

Gornt se opri scurt. 

— Harvard? 

— Da, sigur, am obţinut bursă. 

— Foarte frumos. Când ai terminat? 

— În iunie anul trecut. Ca şi cum aş fi ieşit din puşcărie! Ei, 
dar te freacă ăia de-ţi iese untul ca să-ţi dea o licenţă. Doi ani de 
groază. Când am scăpat de acolo am întins-o cu un amic spre 
California, mai făcând una, mai făcând alta, ca să ne câştigăm 
traiul, şi ca să avem şi noi nişte bani acolo să ne îndeletnicim cu 
surfingul, să ne mai distrăm şi noi puţin după ce ne-am dat 
duhul în şcoala aia... Apoi Choy zâmbi, acum vreo câteva luni 
unchiul Wu m-a chemat şi mi-a spus că a venit vremea să mă 
apuc şi eu de lucru, aşa că iată-mă-s! La urma urmei, m-a ţinut 
şi el la şcoală. Părinţii mei au murit acum mulţi ani în urmă. 

— La Harvard ai fost şef de promoţie? 

— Nu chiar. Al treilea. 

— E foarte bine. 

— Mulţumesc. De-acum nu mai avem mult. Jonca noastră e 
ultima. 

Păşeau cu grijă pe pasarela aceea şubredă, Gornt era 
urmărit cu suspiciune de tăcuţii locuitori ai bărcilor, în vreme ce 
ei traversau, plutitoarele lor locuinţe, unde familiile moţăiau, 
sau găteau, mâncau sau jucau mah-jong, unii reparându-şi scu- 
lele de pescuit, câţiva copii chiar îndeletnicindu-se cu pescuitul. 

— Domnule Gornt, vedeţi că aici e chiar lunecos de tot! şi 
sări pe puntea lipicioasă. Am ajuns. Ah, acasă, ce bine-i acasă! 
Îşi băgă mâna în părul unui puşti care făcea de pază şi-l ciufuli, 
după care-i spuse în haklo, fiindcă ştia că Gornt nu cunoaşte 
dialectul: Frăţioare, fii cu ochii în patru, altfel te prind şi te iau 
diavolii. 

— Da, da, aşa am să fac, chiţăi puştiul, uitându-se bănuitor la 
Gornt. 

Paul Choy îl conduse sub punte pe musafir. Bătrâna joncă 
mirosea a catran şi lemn de tek, peşte împuţit şi sare de mare, 
mirosea a o mie de furtuni. Sub punte, scara, de pe puntea 
principală dădea ca de obicei într-o singură încăpere mare, 
cabina prova care ţinea, cât lăţimea navei şi se întindea până la 
prova. Într-un şemineu de cărămidă, construit cam imprudent, 
ardea un foc de cărbuni, deasupra căruia susura un ceainic 
murdar, plin de funingine. Fumul se ridica drept în sus şi-şi 
făcea loc afară printr-o gaură cu horn încropit deasupra, tăiată 
în punte. Pe o latură se aflau scaune vechi din trestie, măsuţe şi 
cuşete grosolane. Wu Patru Degete era singur şi de îndată făcu 
semn spre unul dintre scaune şi îşi arătă faţa radiind de bucu- 
rie: 

— Heya, bine văzut la tine, spuse el într-o engleză poticnită, 
greu de înţeles. Vişchi? 

— Mulţumesc, răspunse Gornt. Mă bucur să te văd. 

Paul Choy turnă scotch din cel bun în două pahare 
aproximativ curate. 

— Domnule Gornt, vreţi apă? întrebă el. 

— Nu, fără e mai bine. Te rog, nu prea mult. 

— Sigur. 

Wu primi paharul care-i era destinat şi-l ridică în cinstea lui 
Gornt. 

— Bine văzut la tine, heya! 

— Da, sănătate! 

Il urmăriră pe Gornt cum gustă băutura. 

— Bun, spuse el, foarte bun whisky. 

Wu se arătă din nou încântat şi făcu semn spre Paul. 

— El băiat soră al meu. 

— Da. 

— Şcol bun. Țara Aurul. 

— Da, da, mi-a zis. Trebuie să fii foarte mândru de el. 

— Ce alea? 

Paul Choy îi traduse bătrânului. 

— A, la mulţumesc, la mulţumesc. El vorbeşte bine la el, 
heya? 

— Da, zâmbi Gornt. Foarte bine. 

— A, bune, nu conteşte. Fumeze? 

— Mulţumesc, şi-l urmăriră pe Gornt în vreme ce lua o ţigară 
apoi luă şi Wu una, iar Paul Choy le aprinse pe amândouă, după 
care se lăsă iar tăcere. 

— Bun vezi prieteii veche la tine, heya? 

— Da, dar ţie îti face plăcere să-ţi vezi vechii prieteni? 

— Da, bune. 

Urmă altă tăcere. 

— EI fiu la soră al meu, repetă bătrânul marinar şi-l văzu pe 
Gornt cum încuvinţează dînd din cap fără să spună nimic, 
aşteptând, şi bătrânului îi plăcu să-l vadă pe Gornt cum stă 
liniştit, aşteptând cu răbdare să-l audă ajungând la subiectul 
discuţiei, aşa cum procedează orice persoană civilizată. 

Unii dintre diavolii ăştia rozalii până la urmă învaţă să se 
poarte. Mda, dar unii au învăţat afurisit de bine... ca de pildă 
tai-panul, fir-ar el să fie, cu ochii ăia reci, urâţi şi albaştri ca de 
peşte, aşa cum au cei mai mulţi dintre diavolii de străini, cu care 
se uită la tine ca un rechin mort... şi ăla mai şi ştie puţin şi 
dialectul haklo. Mda, tai-panul e chiar prea civilizat şi prea 
viclean, dar măcar acela are în urma lui generaţii, şi strămoşul 
lui a fost Ochi Rău. Mda, dar Diavolul cu Ochi Verzi, primul din 
familia lui, care a încheiat un legământ cu marele meu strămoş 
şi căpitan al mărilor Wu Fang Choi şi fiul său, Wu Kwok, şi şi-a 
ţinut făgăduiala, şi a avut grijă ca şi fiii săi să şi-o păstreze, şi fiii 
acestora. Aşa că tai-panul de acum trebuie socotit un vechi 
prieten, deşi, dintre toţi, ăsta-i cel mai afurisit. Bătrânul încercă 
să-şi stăpânească un fior, îşi drese glasul şi scuipă ca să alunge 
spiritul rău care zace în gâtul fiecărui om. Îl cercetă mai departe 
pe Gornt. Eeeee, îşi zise el, trebuie să fie groaznic să vezi în 
orice oglindă te-ai uita faţa acea rozalie, faţa aceea plină de păr, 
ca de maimuţă şi în rest pielea albă ca o burtă de broască! Ptiu! 
Pe faţă îi apăru un zâmbet cu care-şi ascunse stânjeneala, şi 
încercă să citească pe chipul lui Gornt, să afle ce e sub masca 
aceea, dar nu izbuti. Nu conteşte, îşi spuse el încântat, pentru 
că din pricina asta am cheltuit atâta timp şi atîția bani pentru a-l 
pregăti pe al şaptelea fiu... şi el o să afle! 

— Poate vreai cere un favor? întrebă el ispititor. 

Grinzile navei trozniră încurajator, în vreme ce jonca se lăsă 
în parâmele de amarare. 

— Da, ce favoare vrei să-mi ceri, bătrâne prietene? 

— Fiul la sora al meu... vreme lucrează ceva... dai la el 
slujba? şi citi uimire pe chipul lui Gornt, ceea ce-l contrarie, dar 

îşi ascunse reacţia. Tu espliceşte, îi zise el lui Paul Choy în 
engleză şi apoi adăugă în haklo: Explică-i căcatului ăsta de 
broască ţestoasă ce vreau eu de la el. Exact aşa cum ţi-am spus 
eu. 

— Unchiul meu îşi cere iertare pentru că nu poate să vă 
spună el direct ce are de spus, aşa că mi-a cerut mie să vă 
explic, domnule Gornt, spuse Paul Choy plin de politeţe. Vrea să 
vă roage să vedeţi dacă-mi puteţi oferi vreo slujbă, doar pentru 
ca să mă deprind cu activitatea marilor întreprinderi, în vreuna 
din companiile dumneavoastră de transporturi aeriene sau 
maritime. 

Gornt sorbi din pahar. 

— De ce neapărat în aceste întreprinderi, domnule Choy? 

— Unchiul meu are deosebite interese în domeniul 
transporturilor maritime, după cum ştiţi, şi doreşte ca eu să 
învăţ şi să-i modernizez activitatea acestor întreprinderi ale 
sale. Sir, dacă doriţi, pot să vă ofer o prezentare detailata a 
pregătirii mele în acest domeniu, cel de-al doilea an de la 
Harvard a fost consacrat studiului acestor domenii, interesul 
meu principal fiind transporturile de orice fel. Inainte ca unchiul 
meu să mă sileas... să mă cheme aici, fusesem acceptat de 
direcţia internaţională a Băncii Ohio, spuse Paul Choy şovăind 
oarecum. Cel puţin aşa mi-a cerut unchiul să vă spun. 

— In afară de dialectul hak/o ce alte dialecte mai vorbeşti? 

— Mandarina. 

— Câte caractere ştii să scrii? 

— Cam patru mii. 

— Ştii stenografie? 

— Doar să scriu la maşină cu mare viteză. Pot să bat cam 
optzeci de cuvinte pe minut, dar nu fără greşeală. 

— Ceee? se interesă Wu. 

Gornt îl urmări pe Paul Choy în vreme ce-i traducea 
unchiului său ce se discutase mai înainte, cîntărindu-l atent 
acum şi pe el şi pe Wu Patru Degete, după care spuse: 

— Ce fel de pregătire ai în vedere? 

— Doreşte ca eu să învăţ tot ce trebuie să ştiu despre 
conducerea companiilor aeriene şi maritime, activităţile de 
navlosire şi transport, operaţiile practice ale acestora, fiind în 
acelaşi timp un funcţionar eficient pentru dumneavoastră în 
aparatul acesta administrativ. Sunt familiarizat cu teoria 
informaţiei, ştiu să programez un calculator, pe când învăţam la 

Harvard lucram şi în domeniul trusturilor, schimburilor 
valutare. 

— Şi dacă nu dai randament, sau dacă se iveşte, cum se zice, 
un conflict de personalitate? 

Tînărul îi replică ferm: 

— Domnule Gornt, nu se pune problema asta, cel puţin atâta 
vreme cât voi fi acolo mă voi strădui să nu se ivească. 

— Ceee? Ce-a zis? Exact! interveni brusc Wu în haklo, 
băgând de seamă schimbarea de ton, fiind cu urechile şi ochii în 
patru. 

Fiul său îi explică, exact. 

— Bună! spuse Wu cu vocea aspră. Spune-i exact, dacă nu-i 
vei împlini toate câte ţi le dă de făcut, cât se poate de 
mulţumitor, atunci vei fi înlăturat din familie, iar mânia mea îţi 
va face zilele amare. 

Paul Choy şovăi, ascunzându-şi tulburarea, educaţia lui de 
american urlând în el şi îmboldindu-l să-i spună lui taică-său să 
se ducă naibii, pentru că el era absolvent al facultăţii Harvard, 
era american, avea în buzunar un paşaport american pe care-l 
binemeritase, indiferent de banii aduşi de blestematele de 
sampane şi blestemata de familie. Dar îşi feri privirea şi se 
strădui să nu i se citească nimic pe faţă. Nu fi nerecunoscător, 
îşi porunci sieşi. Nu eşti american, american adevărat, Eşti 
chinez şi capul familiei tale are dreptul să poruncească după 
cum îi e voia. De n-ar fi fost el, şi acum ai fi muncit pe-o 
cotineaţă de barcă din astea din Aberdeen. Paul Choy oftă. Ştia 
că el avusese mai mult noroc decât ceilalţi unsprezece fraţi ai 
lui. Patru erau căpitani de jonci aici la Aberdeen, unul locuia la 
Bangkok, şi naviga pe Mekong, altul avea un feribot în 
Singapore, altul avea o întreprindere de import- export în 
Indonezia, doi dispăruseră pe mare, un frate ajunsese în Anglia, 
ocupându-se nici el nu ştia cu ce, şi ultimul, cel mai mare, 
conducea vreo douăsprezece nave de aprovizionare în portul 
Aberdeen, unele un fel de bucătării plutitoare, trei bărci de 
plăcere şi în plus vreo opt Doamne ale Nopţii! 

După un moment de tăcere, Gornt întrebă: 

— Ce-a spus? Exact? 

Paul Choy şovăi puţin, apoi se hotări să-i spună exact vorbele 
bătrânului. 

— Domnule Choy, îţi mulţumesc că ai fost sincer cu mine. 
Înţelept din partea dumitale. Eşti un tânăr care face impresie. 

Acum înţeleg perfect, şi pentru întâia oară de când Wu pusese 
prima întrebare în dialect, el se întoarse şi se uită la bătrânul 
marinar şi-i surâse. Bucuros îţi angajez nepotul! 

Wu zâmbi cu toată faţa şi Paul Choy se strădui să nu i se 
citească pe chip uşurarea pe care o simţi. 

— Domnule Gornt, n-am să vă dezamăgesc. 

— Ştiu. 

Wu arătă cu cu mâna spre sticlă: 

— Vişchi? 

— Nu, mulţumesc, cât a fost a fost minunat. 

— Chind incep lucruri? 

Gornt se uită la Paul. 

— Când vrei să începi să lucrezi? 

— Mâine? Oricând vă convine dumneavoastră, sir. 

— Mâine. Miercuri. 

— Ah, vă mulţumesc. La ora opt? 

— Nu, la început la nouă şi apoi la opt. Şase zile pe 
săptămână, bineînţeles. O să ai program prelungit şi eu am să te 
cam exploatez... Numai de tine va depinde cât vei prinde din 
meseria asta şi cât de repede voi putea să-ţi măresc 
răspunderile. 

— Mulţumesc, domnule Gornt. 

Şi fericit, Paul Choy traduse cele discutate pentru ca să ştie 
şi tatăl său. Wu gusta fără grabă din coniac. 

— Chit banii? întrebă el. 

Gornt şovăi. Ştia că trebuia să fie exact suma care se 
cuvenea, nici prea mult, nici prea puţin, pentru ca să-i 
cinstească obrazul lui Paul Choy şi să-i cinstească şi obrazul 
unchiului său. 

— O mie de dolari HK pe lună, primele trei luni, şi după 
aceea am să mai văd. 

Tânărul se feri să i se citească mâhnirea pe chip. Abia dacă 
făceau 200 de dolari SUA, dar traduse în haklo propunerea. 

— Poate ar fi mai bine 2000? şi Wu îşi ascunse plăcerea, 
pentru că o mie era exact suma cuvenită, dar el se mai târguia 
acum doar pentru a-i cinsti şi obrazul diavolului de străin şi pe 
al feciorului. 

— Pentru că trebuie de fapt învăţat, o mulţime de funcţionari 
de valoare vor trebui să piardă timp cu el, neglijându-şi alte 
treburi, spuse Gornt politicos. Cheltuieli mari ca să pregăteşti 
pe cineva. 

— Dar şi şcoala la Ţara Aur merit mulţime bani, spuse Wu 
ferm. Două? 

— O mie prima lună, 1250 următoarele două luni? 

Wu se încruntă şi adăugă: 

— Luna trei 1500, heya? 

— İn regulă. A treia şi a patra lună 1500. Şi revedem salariul 
după patru luni. Şi Paul Choy se angajează să lucreze pentru 
Rothwell-Gornt vreme de doi ani. 

— Ce spuneşte? 

Paul Choy îi traduse din nou. La naiba, se gândi el, cum să 
ajung să fac concediul în Statele Unite cu 50 de dolari pe 
săptămână? Sau chiar 60! La naiba! Şi unde naiba am să 
locuiesc? Pe un afurisit de sampan? Atunci îl auzi pe Gornt spu- 
nând ceva şi gândurile îi reveniră pe pământ. 

— Sir? 

— Am spus că, deoarece ai fost atât de sincer cu mine, am 
să-ţi ofer locuinţă pe gratis într-unul din blocurile firmei... La 
Gable. Acolo stau toţi cei care fac practică în domeniul 
administraţiei, şi avem băieţi din Anglia. Dacă ai să ajungi să 
faci parte dintr-un hong al diavolilor de străini, atunci e mai 
bine să te împrieteneşti de pe acum cu viitori conducători ai 
acestei firme. 

— Da, sir! răspunse Paul Choy şi nu izbuti să nu-şi arate 
încântarea. Da, sir, mulţumesc, sir! 

Wu Patru Degete întrebă ceva în haklo. 

— Sir, doreşte să ştie unde este blocul acesta. 

— Pe gorgan. Domnule Choy, e foarte frumos acolo. Sunt 
sigur că vei fi mai mult decât mulţumit. 

— Puteţi paria... da, sir! 

— Mâine seară apartamentul va fi gata şi te poţi muta. 

— Da, sir! 

După ce Wu pricepu ce spusese Gornt, dădu din cap, în semn 
de încuviinţare. 

— Eu acorde este. Doi anii şi dupe vede. Poate mulţi ani, 
heya? 

— Da. 

— Bun. Mulţumeşte eu la prieten batrân, zise Wu şi apoi în 
haklo - şi acum întreabă-l ce doreai să afli... despre bancă. 

Gornt se ridicase să plece, dar Paul Choy îi spuse: 

— Mai e ceva ce dorea unchiul meu să întrebe, sir, dacă mai 
puteţi îngădui câteva clipe. 

— Bineînţeles. 

Gornt se aşeză din nou pe scaun şi Paul Choy observă că 
acum celălalt era mai vigilent, pus oarecum în gardă. 

— Unchiul meu vrea să ştie părerea dumneavoastră despre 
asaltul de azi al creditorilor asupra băncii din Aberdeen, filiala 
băncii Ho-Pak. 

Gornt se uită lung la el, fără să clipească. 

— Ce vrea să ştie în privinţa asta? 

— Circulă tot felul de zvonuri, spuse Paul Choy. Unchiul meu 
are o mulţime de bani depuşi acolo, ca şi mulţi alţi prieteni ai 
săi. Dacă se ajunge ca lumea să dea buzna să-şi scoată banii de- 
acolo asta-i o veste cât se poate de proastă. 

— Cred că ar fi bine să-şi scoată banii, spuse Gornt, încântat 
de prilejul neaşteptat de a pune gaz pe foc. 

— Dumnezeule! exclamă Paul Choy cutremurat. 

Acum îl adulmeca pe Gornt îndeaproape şi cu atentie şi băgă 
de seamă cum manifestă brusc un fel dc încordare şi un fel de 
bucurie, ceea ce-l surprinse. Cumpăni lucrurile un timp, apoi se 
hotărî să schimbe tactica şi să-l încerce în alt fel. 

— Vrea să ştie dacă vindeţi acţiuni fără acoperire. 

Gornt îl întrebă cu un ton prefăcut: 

— El sau dumneata, domnule Choy? 

— Amândoi, sir. Are un pachet întreg de acţiuni şi doreşte ca 
eu să am grija lor, exageră tânărul. l-am explicat mecanismul 
sistemului bancar modern şi al bursei, cum funcţionează şi în ce 
măsură bursa din Hong Kong diferă de cea din Statele Unite. 
Sir, a priceput foarte iute cam despre ce-i vorba - altă exagerare 
din partea lui Paul Choy, fiindcă descoperise că nu-l poate 
dezbăra pe bătrân de prejudecățile lui. M-a întrebat dacă să 
vândă şi el fără acoperire. 

— Bineînţeles. Cred că ar fi bine dacă ar face-o. Circulă 
zvonuri că banca Ho- Pak a investit peste posibilităţi, 
împrumutînd de la alte bănci pe termen scurt şi cu dobândă 
mică, împrumutând pe alţii pe termen lung şi cu dobândă mare, 
mai ales în domeniul funciar şi imobiliar, clasicul mod ca o 
bancă să intre în serioase dificultăţi. Pentru orice eventualitate, 
ar fi mai bine ca unchiul dumitale să-şi scoată toţi banii şi să 
vândă fără acoperire acţiuni ale băncii. 

— Altă întrebare, sir. Băncile Blacs sau Victoria vor lua 
banca Ho-Pak pe cauţiune, ca să-i dea o mână de ajutor? 

Cu un efort, Gornt reuşi să nu-şi arate sentimentele pe faţă. 
Bătrâna joncă se înclină usor când valurile de la o altă navă o 
prinseră în jocul lor. 

— De ce-ar face celelalte bănci una ca asta? 

Am intrat într-o capcană, îi trecu lui Gornt prin minte, şi se 
cutremură. Nu le pot spune adevărul... nu se ştie la cine va 
ajunge informaţia asta! Dar, în acelaşi timp, nici nu îndrăznesc 
să nu le spun ăstor doi bandiți, bătrânului afurisit şi 
căţelandrului lui blestemat. De fapt nu fac decât să-i întorc 
gestul de favoare pe care mi l-a făcut şi trebuie să plătesc la 
rândul meu, chestiune de obraz! Paul Choy se aplecă înainte, pe 
faţă i se citea nerăbdarea. 

— Teoria mea e că de va fi un adevărat asalt asupra lui Ho- 
Pak, celelalte bănci nu o vor lăsa să se prăbuşească, aşa cum s-a 
întîmplat cu East India şi Banca din Canton, o adevărată 
nenorocire, pentru că o astfel de prăbuşire creează un val de 
şoc care nu va folosi deloc nici bursei nici celor ce operează prin 
bursă. Toată lumea se aşteaptă la un boom financiar, şi pot pune 
pariu că cei mari din lumea afacerilor nu vor îngădui ca o astfel 
de catastrofă să le distrugă şansele unui veritabil avânt 
economic. Cum Victoria şi Blacs sunt grangurii, ele vor lua Ho- 
Pak pe cauţiune. 

— Şi care-i ideea dumitale, domnule Choy? 

— Dacă cineva ar şti dinainte când Ho-Pak va fi în pragul 
falimentului şi când una dintre bănci sau chiar amândouă vor 
trece la operaţia de cauţiune, ei bine, atunci acela va putea face 
avere. 

Gornt încercă să se hotărască ce să facă, dar se simţi 
deodată obosit şi nu destul de ager, cum ar fi trebuit să fie. 
Probabil că accidentul acela de maşină m-a marcat mai mult 
decât am crezut eu, îşi spuse el. O fi fost mâna lui Dunross? O fi 
încercat ticălosul acela să egaleze scorul, şi să-mi plătească 
pentru noaptea de Crăciun sau pentru victoria din cadrul 
Pacificului Oriental sau celelalte cincizeci de alte victorii asupra 
lui, poate chiar şi pentru victoria aceea de demult, de la Macao! 
Gornt simţi deodată că se încălzeşte când îşi aminti bucuria 
aceea turbată în vreme ce urmărea pista de curse, ştiind că în 
orice clipă maşina tai-panului avea să se blocheze, şi urmărea 
maşinile urlând când încheiau un tur de traseu, iar apoi deodată 
Dunross, din fruntea plutonului de maşini, n-a mai apărut, 
aştepta şi spera, iar apoi a venit şi vestea cea mare că Dunross 

s-a dat peste cap la Melco Hairpin, într-un talmeş balmeş de 
fiare, când motorul i-a explodat, apoi a aflat că întreaga maşină 
de curse a explodat devenind o imensă minge de foc, dar că 
Dunross reuşise să iasa din maşină neatins. Şi deodată îl încercă 
o mare dezamăgire şi o mare bucurie în acelaşi timp. Nu-l voia 
pe Dunross mort. Voia să-l ştie în viaţă, dar distrus, viu ca să-şi 
contemple dezastrul. Râse în sinea lui. Ei, nu eu am fost cel care 
a apăsat pe butonul care a declanşat totul. Bineînţeles că eu l- 
am împins pe tânărul Donald Nikklin, sugerîndu-i tot felul de căi 
şi mijloace şi spunându-i că puţin h'eung yau în mâna cui 
trebuie... Deodată zări privirile lui Paul Choy şi ale bătrânului 
urmărindu-l, aşteptând, şi brusc toată bucuria i se evaporă. 
Dădu deoparte gândurile de mai înainte şi se concentra. 

— Da, domnule Choy, bineînţeles că ai dreptate. Numai că 
premizele dumitale sunt greşite. Bineînţeles că toate astea sunt 
pur teoretice. Deocmadată Ho-Pak n-a dat faliment. Poate că 
nici nu va da. Dar nu văd nici un motiv ca vreo bancă să facă 
gestul pe care-l sugerezi dumneata, cel puţin nu s-a întâmplat 
niciodată până acum una ca asta. Fiecare bancă prosperă sau dă 
faliment prin propriile merite, asta-i distracţia întregului nostru 
sistem de piaţă liberă. Un astfel de plan precum cel pe care l-ai 
sugerat înainte ar crea un precedent periculos. Va fi imposibil 
să sprijini fiecare bancă care nu şi-a gospodărit mijloacele cum 
trebuie. Domnule Choy, nici una dintre celelalte două bănci nu 
au nevoie de Ho-Pak. Ambele bănci au clienţi mai mult decât le 
trebuie şi aşa. Niciuna din ele nu are interese bancare suplimen- 
tare aici şi mă îndoiesc că vreuna din ele să aibă nevoie de aşa 
ceva. 

La naiba, îşi spuse Paul Choy. Orice bancă e nevoită să se 
dezvolte ca orice altă afacere, iar Blacs şi Victoria sunt cele mai 
apucătoare dintre toate... In afară de concernul Struan şi 
Rothwell-Gornt. La naiba, aşa sunt şi Imobiliarele Asia şi toate 
celelalte hong. 

— Sir, sunt sigur că aveţi dreptate, dar unchiul mew Wu ar fi 
foarte recunoscător dacă-i veţi spune în cazul în care veţi mai 
afla ceva în privinţa asta. 

Se întoarse spre tatăl său şi-i spuse în haklo: 

— Eu am terminat, cinstite unchiule. Acest barbar e de acord 
că banca s-ar putea să aibă necazuri. 

Wu păli. 

— Mda? Cât de grav e? 

— Mâine dimineaţă sunt primul la casă. Ar trebui să vă 
retrageţi tot capitalul, cât mai iute. 

— Ayeeyah! Pe toţi zeii! spuse Wu răguşit. Am să-i retez cu 
mâna mea gâtul bancherului Kwang dacă pierd o singură 
afurisită de centimă, chiar dacă mi-e nepot. 

Paul Choy se uită lung la el: 

— Chiar ţi-e nepot? 

— Băncile astea-s nişte născociri afurisite ale diavolilor de 
străini ca să fure averea oamenilor cinstiţi, începu Wu să facă 
spume. Da' am să iau eu înapoi totul până la ultimul bănuţ de 
aramă, că de nu o să-i las sânge! Spune-mi ce ţi-a mai zis despre 
bancă! 

— Cinstite unchiule, te rog să fii liniştit. După obiceiurile 
barbarilor, nu e politicos să-l faci pe acest barbar să aştepte. 

Wu îşi stăvili furia şi-i spuse lui Gornt în engleza lui 
amestecată şi execrabilă: 

— Banca reu, banca, heya? Mulţumeşte adevăr spunem la eu. 
Banca reu banca, heya? 

— Uneori, spuse Gornt cu prudenţă. 

Wu Patru Degete se sili să-şi descleşteze pumnii şi să se 
calmeze. 

— Mulţumeşte la eu pentru favor... da... şi vreuşeşte cum 
spune la fiu la sora meu, heya? 

— Îmi pare rău, iartă-mă, dar n-am înţeles. Domnule Choy, ce 
vrea unchiul dumitale să spună? 

După ce sporovăi cu tatăl său o vreme, aşa de ochii 
musafirului, tânărul îi spuse: 

— Unchiul meu va socoti ca un gest de adevărată favoare 
dacă va putea să fie înştiinţat personal, dinainte, asupra oricărui 
asalt asupra băncii, preluare a acesteia de altă bancă sau 
cauţiune... bineînţeles orice fel de informaţie de acest fel va fi 
total confidențială. 

Wu încuviinţă dând din cap, zâmbind acum doar cu buzele. 

— Da, asta favor. 

Întinse mâna şi i-o strânse pe-a lui Gornt în cel mai 
prietenesc mod, ştiind că barbarilor le place obiceiul ăsta, deşi 
el personal îl socotea necivilizat şi dezgustător, contrar oricăror 
bune maniere existente încă din vremuiri imemoriale. Dar voia 
ca fiul său să deprindă iute toate dedesubturile şi asta numai la 
cea de-a doua mare companie şi mai avea nevoie în plus şi de 
informaţiile deţinute de Gornt. Ştia şi el cât de importante erau 

aceste informaţii dacă le aveai înaintea altora. Eeee, făcu el în 
sinea lui, dacă n-ar fi fost prietenii mei din poliţia maritimă a 
Asiei, flota mea n-ar mai însemna nimic! 

— Nepoate, condu-l la țărm, urcă-l într-un taxi şi apoi 
aşteaptă-mă pe mine. Ia-l şi pe Tok Două Satire şi aşteptaţi-mă, 
acolo, lângă staţia de taxiuri. 

Îi mulţumi din nou lui Gornt, îi conduse până pe punte şi-i 
urmări cum se îndepărtează. Sampanul său de serviciu aştepta, 
îi văzu cum se urcă în el şi se îndreaptă spre țărm. Era o noapte 
minunată şi adulmecă vântul! Se simţea umezeală. Ploaie? De 
îndată cercetă cerul nopţii, stelele, făcând apel la toţi anii lui de 
experienţă. Ploaia avea să vină numai cu furtună. lar furtuna 
însemna taifun. Era destul de târziu în anotimpul acela pentru 
ploaie de vară, dar ploaie putea veni şi mai tîrziu, aşa deodată, 
ploaie mare, gândi el, iar taifunurile până hăt în noiembrie, şi 
cel mai devreme în mai, iar dacă asta va fi voia zeilor, atunci pot 
veni oricând, în orice anotimp! Ploaia ne-ar prinde bine, se 
gândi el. Dar nu şi un taifun. Se cutremură. Acum suntem 
aproape în cea de-a noua lună. Pentru el cea de-a noua lună îi 
aducea amintiri neplăcute. De-a lungul mulţilor săi ani de viaţă, 
taifunul îl lovise de nouăsprezece ori în luna asta, de şapte ori 
de când murise taică-su, în 1937, şi el devenise căpetenie a 
Casei Maritime Wu şi comandant al flotei. Şi dintre cele şapte 
taifunuri, primul îl lovise chiar în anul acela. Vânt de 115 noduri 
se aruncase dinspre nord nord vest, şi-i scufundase o flotă 
întreagă de vreo sută de jonci, în estuarul fluviului Pearl. Peste 
o mie s-au înecat atunci, şi fiul său mai mare cu toată familia lui. 
Apoi, în '49, exact când poruncise el întregii sale armade de pe 
fluviul Pearl să fugă din teritoriul comunist şi să se stabilească 
pentru totdeauna la Hong Kong, fusese surprins pe mare de 
furtună şi se scufundase împreună cu alte nouăzeci de jonci şi 
trei sute de sampane. El şi familia lui fuseseră salvaţi, dar 
pierduse 817 oameni. Atunci vânturile acelea se năpustiseră din 
est. Cu doisprezece ani mai înainte, îl nimeriseră din est nord 
est şi pierduse şaptezeci de jonci. Cu zece ani înainte, taifunul 
Susan, cu vânturi de optzeci de noduri, dinspre nord est, 
răsucindu-se spre est sud est, îi decimase flota din Taiwan. Il 
costase alte cinci sute de vieţi de oameni, la Taiwan şi alte două 
sute departe, în sud, spre Singapore, şi pierduse încă un fiu, cu 
toată familia lui. Taifunul Gloria, în '57, vânt de o sută de 
noduri, altă mulţime de oameni înecaţi. Cu mulţi an în urmă, 

taifunul Wanda s-a năpustit asupra Aberdenului şi l-a distrus o 
dată cu cea mai mare parte din satele plutitoare ale celor din 
neamul haklo, din Noile Teritorii. Atunci vântul s-a năpustit 
dinspre nord, nord vest şi s-a întors la nord vest, ca să se 
sucească apoi spre sud. Wu cunoştea el bine vânturile astea ca 
şi numărul zilelor, la fel de bine. Pe septembrie 2, 8, din nou 2, 
apoi 18. 22, 10, iar taifunul Wanda în cea dintâi zi a lunii. Mda, 
gândi el, şi numărul zilelor se adună şi dau 63, care-i divizibil cu 
numărul tainic 3, de unde iese 21, divizibil şi el cu 3. O să vină 
iar taifunul în cea de-a treia zi a celei de-a noua luni a acestui 
an? Şaizeci şi trei e divizibil cu nouă. O să vină în cea de-a noua 
zi? 

Adulmecă din nou vântul. Se simţea şi mai multă umezeală. 
Venea ploaie. Vântul se întări puţin. Şi venea din nord nord est. 
Bătrânul marinar hârâi din gât şi scuipă. Joss! Dacă se 
nimereşte în cea de-a treia, sau în cea de-a noua zi, sau a doua, 
ăsta-i joss-ul, nu conteşte. Singurul lucru sigur e că taifunul o să 
vină dintr-o parte sau din alta o să fie în cea de-a noua lună, sau 
poate că tot luna asta, şi-i la fel de rău. Se uită acum la sampan 
şi-l văzu pe fiul său stând în mijlocul său, alături de barbar, şi se 
întrebă cât de multă încredere putea avea în el. Băiatul e isteţ şi 
deprinsese el apucăturile diavolilor de străini cât se poate de 
bine, se gândi el plin de mândrie. Mda, dar oare cât de mult l-au 
atins şi pe el diavoleştile lor obiceiuri? O să aflu eu curând, nu 
conteşte. Îndată ce intră el în moară, devine ascultător. Sau 
moare. În trecut Casa Wu se ocupase şi cu negoţul de opiu, dar 
întotdeauna cu sau pentru Nobila Casă, şi numai uneori pentru 
noi. Ehei, pe vremuri, era cinstit să te ocupi de opiu. Pentru unii 
e şi acum. Pentru mine, Mo Contrabandistul, Lee Pulbere Albă, 
ah, ce-i cu ei? Să intrăm şi noi în frăţie sau nu? Şi Pulberea Albă, 
ei, e cu totul altceva oare sau doar un fel de opiu ceva mai tare, 
cam cum e cu berea şi cu spirtul? Şi care-i deosebirea când faci 
negoţ cu Pulbere Albă şi când faci negoţ cu sare? Niciuna. Decât 
că acum nişte tâmpite de legi ale diavolilor de străini spun că 
una-i contrabandă şi cealaltă nu-i! Ayeeyah, acum vreo douăzeci 
de ani, pe când diavolii de barbari au pierdut afurisitul lor de 
război cu ticăloşii din Mările de Răsărit, aici guvernul a pus 
mâna pe tot monopolul comerţului. Şi comerţul cu China nu s-a 
construit el pe spinarea, opiului, uns de opiul cultivat în India 
barbarilor? 

Dar acum, după ce şi-au distrus propriile lor câmpuri de 
cultivare, se fac că negoţul ăla nici n-a existat vreodată, că e 
imoral şi o crimă cumplită, pentru care meriţi douăzeci de ani 
de puşcărie! Ayeeyah, cum să mai înţeleagă un om civilizat un 
barbar din ăştia? Scârbit, cobori sub punte. Eeee, făcu el obosit. 
A fost o zi grea. Mai întâi că John Chen a dispărut, apoi ticăloşii 
ăia netrebnici, de nici pentru hrană la câini nu sunt buni, s-au 
lăsat prinşi la aeroport şi mi se fură transportul meu de arme de 
împuţita asta de poliţie. Apoi, după-amiaza asta mai vine şi 
scrisoarea din partea tai-panului, trimisă printr-un curier: 
„Salutare Cinstite al meu Vechi Prieten. Un gând al meu îmi 
spune să-l pui pe al şaptelea tău fiu în tabăra duşmanului, e mai 
bine şi pentru el, e mai bine şi pentru noi. Cere-i lui Barbă 
Neagră să vină să te vadă în seara asta. Apoi dă-mi şi mie un 
telefon.” Şi era semnată cu sigiliul tai-panului şi cu un „Vechiul 
tău Prieten”. Pentru un chinez, un vechi prieten era o persoană 
particulară sau o firmă care-ţi făcuse în trecut o imensă favoare, 
sau cineva cu care ai făcut afaceri şi s-a dovedit deosebit de 
cinstit cu tine şi legătura cu el profitabilă de-a lungul anilor. 
Uneori anii ăiştia se întindeau pe generaţii întregi. 

Mda, făcu Wu, tai-panul e un vechi prieten. Doar el îi dăduse 
ideea de a scoate un certificat de naştere şi un alt nume pentru 
cel de-al şaptelea fiu al său, să-l trimită în Ţara Aurului şi 
aranjase acolo toate ploile în universitatea aceea mare, şi 
veghease acolo asupra lui fără ca el să ştie ceva şi în felul acesta 
rezolvase şi dilema: cum să-şi educe un copil în Statele Unite 
fără ca acesta să nu aibă nici o legătură cu opiul. Ce zănatici 
sunt şi barbarii ăştia! Mda, dar şi aşa tai-panul nu e dintre ei. E 
cu adevărat un vechi prieten.... după cum e şi Nobila Casă. Wu 
îşi aduse aminte de toate câştigurile pe care el şi familia lui le 
dobândiseră în taină de-a lungul generaţiilor, cu sau fără aju- 
torul Nobilei Case, în vreme de război şi în vreme de pace, 
făcând negoţ acolo unde nu puteau ajunge navele barbarilor: 
contrabandă, aur, opiu, cauciuc, maşini, medicamente, orice şi 
toate numai mărfuri care lipseau. Chiar şi oameni, unii care 
voiau să scape de pe continent, alţii care doreau să ajungă 
acolo, iar pentru asta plăteau din gros. Cu sau fără Nobila Casă, 
dar cel mai adesea cu sprijinul acesteia, cu tai-panul de acum şi 
cu cel de dinaintea lui, cu Bătrânul Nas de Uliu, vărul lui şi 
înaintea acestuia cu Câine Nebun, tatăl lui, şi înaintea ăstuia cu 
tatăl vărului lui. Şi aşa clanul Wu a tot prosperat. Acum, Wu 

Patru Degete avea şi el şase procente din acţiunile Nobilei Case, 
cumpărate de-a lungul anilor şi ascunse cu ajutorul acesteia 
prin tot felul de intermediari, dar totul controlat numai de el, o 
mare parte din transporturile de aur şi afacerile cores- 
punzătoare, laolaltă cu investiţii mari aici, în Macao, la 
Singapore şi Indonezia, în proprietăţi, firme maritime, bănci. 
Bănci, se gândi el posomorât. Dacă ajung să pierd un bănuţ, îi 
retez vărului meu gâtul cu mâna mea, nu înainte de a-i băga pe 
gât propriul lui Săculeţ Tainic pe care tot eu am să i-l tai. Acum 
stătea sub punte şi se duse în cabina principală, murdară şi 
neorânduită, unde dormea el cu soţia. Aceasta stătea în cuşeta 
imensă, umplută cu paie, şi când intră el, ea se răsuci în pat pe 
jumătate adormită. 

— De-acum ai isprăvit? Vii şi tu în pat? 

— Nu. Tu culcă-te, îi spuse el blând. Eu mai am treburi. 

Ascultătoare, făcu exact ce i se spuse. Ea era tai-tai, nevasta 
sa principală, erau căsătoriţi de patruzeci şi şapte de ani. Îşi 
scoase hainele şi se schimbă, îşi puse o cămaşă albă, curată, 
şosete curate, pantofi, dunga pantalonilor gri era perfectă. 
Trase încet uşa cabinei după el şi urcă iute pe punte, 
nesimţindu-se în largul lui în veşmintele acelea strâmte. 

— Eu mă întorc înaintea zorilor, să ştii şi tu, al patrulea 
nepot! 

— Da, bunicule. 

— Tu rămâi la veghe! 

— Da, bunicule. 

li dădu un ghiont uşor băiatului şi o luă spre pasarelă, 
oprindu-se la cea de-a treia joncă. 

— Poon Vreme bună! strigă el. 

— Da... da, se auzi o voce adormită, bătrânul stând colac pe 
un sac vechi şi moţăind. 

— Adună toţi căpitanii. În două ceasuri sunt înapoi. 

Poon se dezmetici dintr-o dată. 

— Ridicăm velele? întrebă el. 

— Nu. În două ceasuri sunt înapoi. Adună căpitanii. 

Wu îşi urmă apoi drumul şi fu salutat cu plecăciuni când 
ajunse la sampanul său de serviciu. Se uită spre mal. Fiul său 
era lângă Rollsul cel mare care avea un număr norocos - o 
singură cifră 8 -, pe care-l cumpărase cu 150.000 de dolari HK, 
la o licitaţie guvernamentală; lângă maşină, şoferul său în livrea 
şi omul lui de pază, Tok Două Satâre, îl aştepta cu supuşenie să 

vină. Ca de fiecare dată îi făcu plăcere să vadă automobilul 
acela mare, şi-şi mai amăgi îngrijorarea care sporise în ultima 
vreme. Bineînţeles că nu era el singurul posesor de Rolls în 
satul acela de la malul mării. Dar, după cum era obiceiul, al lui 
era întotdeauna cel mai mare şi cel mai nou. Şi baat - opt - era 
cel mai norocos număr pentru că rima cu faat care însemnă 
prosperitate în plin avânt. Simţi că vântul se schimbă cu un 
punct şi neliniştea-i spori. Eeee, azi a fost o zi păcătoasă, dar 
mâine va fi şi mai rău. 

Grăsimea aia de câine de John Chen o fi şters-o spre Ţara 
Aurului, sau o fi fost cu adevărat răpit? Fără căcatul ăla, am 
ajuns eu calul de curse al tai-panului. M-am săturat să mai fiu 
calul de curse al cuiva. Dar 100.000 răscumpărare pentru 
găsirea lui John Chen sunt bani investiţi cu chibzuinţă. Şi aş 
plăti de douăzeci de ori suma asta pentru John Chen şi 
blestemata lui de monedă. Mulţumesc zeilor că am pus şi eu 
nişte spioni în Casa Chen. Împunse aerul cu mâna spre țărm: 

— Bătrâne, dă-i bătaie iute, îi porunci el barcagiului, făcând 
o mutră mânioasă. Am o groază de treburi de făcut înainte să 
vină ziua! 


19 
Ora 14.23. 


Ziua devenise foarte umedă şi încinsă, cerul mohorât, norii 
porniseră să se adune. De când se deschisese banca în 
dimineaţa aceea, mulțimea aceea  gălăgioasă,  asudată, 
continuase să se tot îmbulzească înăuntrul şi în faţa acelei mici 
filiale din Aberdeen a Băncii Ho-Pak. 

— Cinstite Sung, nu mai am bani să fac plăţile, şopti 
îngrozită funcţionara, în vreme ce sudoarea îi păta îngrijitul 
cheong-sam. 

— De cât ai nevoie? 

— Vreo 7,47 dolari pentru clientul 'Tok-sing, dar mai sunt alţi 
cincizeci care aşteaptă. 

— Du-te înapoi la ghişeul tău, îi răspunse directorul la fel de 
îngrijorat. Şi du-i cu vorba. Prefă-te că verifici conturile... Biroul 
Central a jurat că un transport de bani a plecat de acolo acum o 
oră... poate a întârziat din pricina traficului... Du-te înapoi la 
ghişeu, domnişoară Pang, închise iute uşa biroului şi, 

transpirând, se duse iar la telefon. Cu cinstitul Richard Kwang, 
vă rog. Iute. 

De când banca deschisese cu punctualitate la ora zece, patru 
sau cinci sute de oameni s-au îmbulzit la unul dintre cele trei 
ghişee şi ceruseră banii înapoi, pe toţi şi economiile lor în 
întregime, şi apoi binecuvântându-şi joss-ul, începuseră să se 
zbată să iasă afară, la larg. Cei care ţineau safeuri, ceruseră să 
li se dea drumul să şi le golească. Unul câte unul, însoţit de câte 
un funcţionar, coborâseră în subsol, mai mai să leşine de 
fericire. O dată ajunşi jos, funcţionarul deschidea cu cheia lui, 
clientul cu cheia lui, după care funcţionarul îl părăsea. Şi, rămas 
singur, în aerul acela umed din subsol, clientul îşi binecuvânta 
zeii pentru că soarta îi îngăduise să fie unul dintre cei fericiţi. 
Apoi, cu mâini tremurânde, îşi aduna banii peşin sau acţiunile, 
sau lingourile, sau bijuteriile, ca şi toate celelalte lucruri de 
taină ale lui, şi le punea în geantă sau servietă, chiar în pungi de 
hârtie, sau le îndesa în buzunarele umflate deja cu bancnote. 
Apoi, deodată înspăimântat să aibă asupra sa atâta bogăţie, la 
vedere, fără nici o pază, toată averea vieţii sale, vedea cum 
fericirea îi zboară şi o ştergea pe furiş, lăsând locul altuia, la fel 
de înspăimântat şi de fericit la început. 

Coada celor de afară începuse să se formeze cu mult înainte 
de ivirea zorilor. Oamenii lui Wu Patru Degete ocupaseră 
primele treizeci de locuri, vestea făcuse înconjurul portului, aşa 
că alţii li se alăturară imediat, apoi alţii, apoi toţi cei care aveau 
un cont cât de cât în banca asta. În vreme ce zvonul se lăţea tot 
mai mult, făcând să se îngroaşe coada mereu. Pe la ora zece, 
mulţimea nervoasă, neliniştită părea o adevărată revoltă. 
Printre ei începură să se plimbe poliţişti în uniformă, tăcuţi, 
atenţi la tot ce se întîmplă, prezenţa lor calmând mulţimea. Pe 
măsură ce treceau orele, numărul acestora crescu de asemenea 
pe tăcute şi activitatea lor era bine secondată de secţia de 
poliţie din East Aberdeen. Pe la amiază, câteva Black Maria - 
maşini negre pentru arestaţi - staţionau pe nişte străduţe 
laterale, având drept sprijin şi o echipă de poliţişti special 
antrenați pentru a împrăştia manifestanți. lar ofiţerii erau toţi 
europeni. 

Mulțimea era formată în majoritate din simpli pescari şi 
imigranţi proveniţi din regiunea Canton, şi neamul haklo. Doar 
unul din zece să fi fost născut în Hong Kong. Restul erau 
imigranţi veniţi nu de multă vreme din Republica Populară Chi- 

neză, din Imperiul de Mijloc, cum numeau ei pământul natal. 
Dăduseră năvală să caute adăpost la Hong Kong, fugind să 
scape de comunişti sau naţionalişti, de foamete sau pur şi 
simplu de sărăcie, aşa cum făcuseră şi alţii dintre strămoşii lor 
cu mai bine de un secol în urmă. Nouăzeci şi opt la sută din 
populaţia Hong Kangului era formată din chinezi, şi proporţia se 
menţinuse de când fusese întemeiată colonia. 

Toţi cei care ieşeau din bancă îi informau pe cei de afară 
care se interesau dacă le fuseseră plătiţi toţi banii, pînă la 
ultimul. Dar chiar şi aşa, cei care aşteptau să le vină rândul 
tremurau de teamă. Işi aminteau cu toţii de falimentul din urmă 
cu un an, ca şi de cele la care fuseseră martori o viaţă întreagă, 
în satele lor de baştină alte ruinări, destrămări de întreprinderi, 
fraude, jaful cămătarilor, furturile de bani, corupţie şi cât de 
uşor era să te trezeşti că munca ta de-o viaţă se evapora pur şi 
simplu, fără să ai tu vreo vină, indiferent ce fel de guvern ar fi 
fost, comunist, naţionalist, sau stăpânirea mandarinilor. De 
patru mii de ani încoace era la fel. 

Şi toţi urau faptul că trebuiau să depindă de nişte bănci, dar 
erau nevoiţi să-şi pună şi ei banii undeva la adăpost cât de cât, 
viaţa fiind aşa cum era şi cei dornici să-ţi fure banii la fel de 
mulţi ca păduchii. Dew neh loh moh cu toate băncile astea, 
gândeau cei mai mulţi dintre ei, îs scorniri ale diavolului, ale 
diavolilor străini! Mda. Inainte de a veni diavolii aceştia de 
străini şi a invada Imperiul de Mijloc, nu existau bani de hârtie, 
ci bani adevăraţi, mai ales de aramă şi argint şi aur, mai ales de 
argint şi aramă, pe care-i puteai simţi în palmă şi-i puteai 
ascunde, şi nu dispăreau niciodată, aşa, ca fumul. Nu ca banii 
ăştia împuţiţi de hârtie. Şobolanii erau în stare să înghită banii 
de hârtie, şi oamenii! Şi banii ăştia de hârtie sunt altă scornire a 
diavolilor de străini. Înainte de a apare ei în Imperiul de Mijloc 
viaţa era atât de frumoasă! Acum? Dew neh loh moh cu toţi 
străinii ăştia ai iadului! 

La ora opt, în acea dimineaţă, directorul băncii, îngrijorat, l-a 
sunat pe Richard Kwang. 

— Dar, cinstite stăpâne, afară să tot fie vreo cinci sute de 
oameni de pe acum şi coada duce de aici, de la noi, până la 
cheul portului. 

— Nu conteşte, cinstite Sung. Le plăteşti tuturor celor care 
doresc să-şi vadă banii înapoi. Nu-ţi face griji! Vorbeşte-le, 
majoritatea lor sunt doar nişte pescari superstiţioşi. Încearcă să- 

i convingi să renunţe să-şi retragă banii, dar celor care insistă... 
plăteşte-le! Banca Ho-Pak e la fel de sigură de situaţia ei ca şi 
Blacs sau Victoria! E o minciună afurisită să se spună că am 
investit mai mult decât ne ţineau buzunarele! Plăteşte-le! 
Cercetează atent carnetele lor de cecuri şi nu trebuie să te 
grăbeşti cu fiecare client. Fii metodic. 

Şi în felul acesta directorul filialei şi funcţionarii de la ghişeu 
au încercat să-şi convingă clienţii că nu era cazul să fie deloc 
îngrijoraţi, că au fost lansate nişte zvonuri mincinoase de către 
oameni răuvoitori. 

— Bineînţeles, dacă vrei, îţi poţi retrage banii, dar să nu-ti 
închipui... 

— Aheeyah! Dă-i banii o dată, ce mai stai, se pornea 
următorul de la coadă nervos, că doar vrea banii ei. Eu îi vreau 
pe ai mei, şi în spatele meu e şi fratele nevesti-mi care vrea să 
şi-i scoată pe ai lui, ca şi mătuşă-mea care-i şi ea pe undeva pe 
afară. Ayeeyah, că doar n-am să stau toată ziua aici! Trebuie să 
ies pe mare. Cu vântul ăsta care bate acum o să ne pomenim cu 
o furtună azi mâine, şi trebuie să prind... 

Şi banca începu să tot facă plăţi. Până la ultimul ban. Ca 
oricare altă bancă, şi Ho-Pak folosea depunerile în propriile 
conturi şi acorda altora, împrumuturi de tot felul. În Hong Kong 
erau destul de puţine regulamente de funcţionare şi destul de 
puţine legi. Unele bănci foloseau până la 80 la sută din 
depunerile de bani gheaţă pentru împrumuturi deoarece erau 
convinşi că niciodată clienţii lor nu vor cere toţi o dată să li se 
restituie banii, şi nici toţi banii odată. In afară de cazul acesta 
din Aberdeen. Dar, din fericire, banca din Aberdeen nu era 
decât una dintre cele optsprezece filiale răspândite în toată co- 
lonia. Ho-Pak nu se simţea ameninţată în nici un fel. De trei ori 
în cursul acelei zile directorul filialei a fost nevoit să ceară 
Biroului Central să mai trimită numerar. Şi de două ori să ceară 
instrucţiuni. În dimineaţa aceea, la zece şi un minut, Wu Patru 
Degete stătea cu Paul Choy lângă biroul directorului, iar Tok 
Două Satâre în picioare în spatele lui. 

— Vreţi să vă lichidaţi toate conturile la /Ho-Pak? oftă 
directorul cutremurat. 

— Mda. Acum, spuse Wu şi Paul Choy încuviinţă din cap. 

— Dar nu avem atâta... Începu directorul sfârşit. 

— Vreau toţi banii mei, acum! şuieră Wu. Bani gheaţă sau 
lingouri. Acum! Nu pricepi o dată? 

Domnul Sung începu să clipească mărunt din ochi. Îl sună pe 
Richard Kwang şi-i explică repede situaţia. 

— Da, da, stăpâne! şi-i oferi receptorul lui Wu. Cinstitul 
Kwang doreşte să vorbească cu dumneavoastră, cinstite Wu. 

Dar nici un fel de asigurări nu-l puteau convinge pe bătrânul 
marinar. 

— Nu. Acum! Banii mei şi banii oamenilor mei. Acum! Şi cei 
din celelalte conturi, ăăă, din cele speciale, indiferent unde or fi. 

— Darr cinstite unchiule, începu Richard Kwang mângâietor, 
la filiala aceea nici nu mai au atâta numerar. Voi fi bucuros să-ţi 
ofer un cec de bancă! 

Wu explodă cu totul. 

— Eu n-am nevoie de cecurile tale! Eu vreau banii mei 
înapoi! Nu pricepi o dată? Bani! 

Habar nu avea ce însemna un cec de bancă şi înspăimântatul 
domn Sung începu să-i explice. Paul Choy se lumină la faţă. 

— Cinstite unchiule, cecul de bancă e în regulă, îi spuse el. 
Un cec de bancă e... 

Bătrânul începu să urle: 

— Cum naiba o bucată de hârtie să fie la fel de bună ca nişte 
bani gheaţă? Vreau bani gheaţă, banii mei! Acum! 

— Cinstite unchiule, lasă-mă să stau puţin de vorbă cu 
cinstitul Kwang, îi spuse Paul Choy împăciuitor, înţelegându-i 
dilema. Poate că pot să te ajut. 

Wu încuviinţă din cap mohorât. 

— Bine, bine, vorbeşte şi să ai grijă să ies cu bani de aici! 

Paul Choy spuse la telefon cine este şi apoi adăugă: 

— Poate ar fi mai bine să vorbim în engleză, sir! discută cu el 
câteva momente apoi dădu din cap satisfăcut. Sir, numai o clipă! 
şi în haklo spuse: Cinstite unchiule, îi explică el, cinstitul Kwang 
îţi achită tot creditul în bonuri garantate de guvern, argint sau 
aur, la Biroul Central, şi un cec cu care să te poţi duce la banca 
Blacs sau la Victoria pentru ce mai rămâne. Dar, eu ţi-aş sugera, 
deoarece nu ai un seif unde să pui tot tezaurul ăsta, poate că ar 
fi mai bine să primeşti un cec de bancă de la cinstitul Kwang cu 
care pot deschide conturi la oricare dintre celelalte două bănci 
în numele tău. Deândată! 

— Băncile! Ah, băncile sunt scorneala diavolilor de străini, 
capcane de homari pentru oamenii cinstiţi! 

Lui Paul Choy îi trebui jumătate de ceas ca să-l convingă. 
Apoi se duseră la sediul central al băncii Ho-Pak, dar Wu îl lăsă 

pe Tok Două Satâre să stea de veghe să nu-l slăbească din ochi 
pe cinstitul Sung, care mai-mai să-şi dea duhul. 

— Tok, tu rămâi aici şi dacă nu izbutesc să-mi iau banii de 
acolo, îi iei tu din banca asta! 

— Da stăpâne, prea bine! 

Aşa că se duseră la sediul central al băncii şi pe la prânz Wu 
Patru Degete, avea alte conturi, jumătate la Blacs, jumătate la 
Victoria. Paul Choy rămăsese uluit de numărul imens de conturi 
diferite care trebuiseră lichidate şi deschise altele noi. Ca şi de 
suma de bani din ele: vreo două milioane de dolari HK. In ciuda 
tuturor explicaţiilor şi insistențelor lui, bătrânul marinar refuză 
să-şi investească o parte din bani şi să speculeze la bursă acţiuni 
ale băncii Ho-Pak, spunând că jocul ăsta-i făcut pentru quai loh 
de hoţi. Aşa că Paul se descotorosi de cinstitul Wu şi se duse pe 
la toţi agenţii de bursă pe care-i găsi, încercând să speculeze 
acţiuni ale băncii în contul său. 

— Dar, scumpul meu prieten, dumneata nu ai nici un fel de 
credit nicăieri. Bineînţeles dacă îmi dai un înscris cu sigiliul 
unchiului dumltale, sau asigurări în scris, bineînţeles... 

Cu ocazia asta descoperi că toate firmele agenţiilor de bursă 
erau deţinute de europeni, aproape în exclusivitate, marea lor 
majoritate fiind britanici. Nici una dintre agenţii nu aparţinea 
vreunui chinez. Toate casele de schimb erau ţinute tot de 
europeni, şi de data asta în majoritate englezi. 

— Domnule Smith, nu-mi pare corect aşa, spuse Paul Choy. 

— Îmi pare rău, dar ştiţi aici localnicii, domnule... domnule 
Chee... 

— Choy, Paul Choy. 

— A, da. Îmi pare rău, domnule Choy, dar localnicii noştri nu 
par interesaţi în activităţile acestea complicate, moderne cum 
sunt bursa, agenturarea bursei... bineînţeles că ştiţi că 
majoritatea localnicilor sunt de fapt imigranţi? Când am venit 
noi aici, Hong Kongul era doar piatră goală. 

— Da, dar eu sunt interesat în aceste activităţi, domnule 
Smith. In Statele Unite un agent de bursă... 

— În Statele Unite! Sunt sigur că acolo se lucrează altfel, 
domnule Chee. Şi dacă sunteţi bun să mă scuzaţi... bună ziua! 

Fierbând, Paul Choy trecu de la agent la agent, dar peste tot 
fu aceeaşi poveste. Nici unul nu voia să-i acorde nici un credit 
fără sigiliul unchiului său. Ajunse pe o bancă în piaţa Memorial, 
lângă Tribunal, în vecinătate blocurilor firmelor Struan şi 

Rothwell-Gornt, se uita spre port, şi se gândea. Apoi se duse la 
biblioteca tribunalului şi reuşi să intre după ce discută cu un 
funcţionar pedant al bibliotecii. 

— Sunt de la firma Sims, Dawson şi Dick, îi spuse el volubil 
acestuia. Noul lor jurisconsult din Statele Unite. Doresc nişte 
informaţii urgente despre burse şi agenţiile de schimb. 

— Sir, doriţi instrucţiunile guvernului în privinţa asta? îl 
întrebă un bătrân bibliotecar eurasiatic care se dovedi mai 
săritor. 

— Da. 

— Ei bine, sir, nu există nici un fel de instrucţiuni 
guvernamentale în privinţa asta. 

— Cum? 

— Ei bine, practic nici un fel de instrucţiuni bibliotecarul, se 
duse la un raft, informaţiile necesare reprezentau doar câteva 
paragrafe dintr-un tom uriaş. 

— Doar atât? spuse uluit Paul Choy. 

— Da, sir. 

— Dar atunci bursa e deschisă, cu totul deschisă oricui! 
îngăimă el şi mintea începu să i se învârtească. 

— Da. În comparaţie cu Londra şi cu New Yorkul, spuse 
bibliotecarul înveselit. Cât priveşte activitatea agenturilor de 
bursă, ei bine, sir, oricine se poate apuca să-şi înfiinţeze un 
birou, cu condiţia ca cineva să dorească să-i vindeţi acţiunile şi 
să existe şi cineva care să dorească să le cumpere, şi amândoi 
să dorească să, plătească un comision. Singura problemă e că 
firmele existente... ăăă controlează complet bursa. 

— Şi cum se poate sparge acest monopol? 

— Sir, eu nu m-aş băga. Aici, în Hong Kong, stăm sub semnul 
unui status quo... 

— Şi atunci cum poate cineva pătrunde în rândurile agenţilor 
de bursă? Cum să te apuci cât de cât de afaceri? 

— Sir, mă îndoiesc că veţi putea. En... englezii controlează 
totul cu mare grijă, spuse el delicat. 

— Dar asta nu mi se pare corect! A 

Bătrânul clătină din cap şi zâmbi uşor. Işi împreună degetele 
a rugăciune, îi plăcea tânărul chinez de dinaintea lui, invidiindu- 
i naivitatea... şi pregătirea lui în Statele Unite. 

— Doriţi cumva să jucaţi la bursă în numele dumneavoastră 
personal? îl întrebă el blând. 


359 


— Mda... şi Paul Choy încercă să dreagă gafa. Cel puţin aşa 
mi-a spus firma Sims, Dawson şi Dick... să... 

— Ei, haide, domnule Choy, dumneavoastră nu sunteţi de la 
Sims, Dawson şi Dick, îi spuse bătrânul mustrându-l politicos. 
Dacă ar fi angajat un american, lucru ce nu s-a mai pomenit 
vreodată, aş fi auzit de mult, laolaltă cu alţi o sută, şi cu mult 
înainte ca dumneavoastră să fi pus piciorul în Hong Kong. Precis 
că sunteţi domnul Paul Choy, nepotul marelui Wu Sang Fang, 
care abia a venit de la Harvard din America, înapoi acasă. 

Paul Choy rămase cu gura căscată. 

— De unde ştiţi? 

— Domnule Choy, aici suntem la Hong Kong. O aşezare 
foarte mică. Şi trebuie să ştim şi noi ce se mai întâmplă aici. 
Doar aşa mai supravieţuim şi noi. Chiar vreţi să speculaţi la 
bursă? 

— Da. domnule... 

— Manuel Pereira, sunt portughez din Macao! şi bi- 
bliotecarul scoase un stilou şi pe spatele unei cărţi de vizită 
proprii scrise câteva cuvinte de recomandare. Uitaţi. Ishwar 
Soorjani e un vechi prieten. Biroul lui e exact cum ieşi de pe 
Calea Nathan, în Kowloon. E un pers din India şi se ocupă de 
schimburile de bani, de valută, cumpără şi vinde acţiuni din 
când în când. S-ar putea să vă ajute, dar nu uitaţi, dacă 
împrumută bani, sau vă acordă credit o să vă cam coste, aşa că 
nu trebuie să luaţi vreo decizie greşită. 

— Ah, mulţumesc foarte mult, domnule Pereira! şi Paul Choy 
îi întinse mâna, iar Pereira, surprins, acceptă gestul, celălalt i-o 
strânse cu căldură, se repezi să iasă din bibliotecă dar se opri 
îndată. Spuneţi, domnule Pereira,... În chestia cu bursa. Există 
vreo posibilitate oricât de vagă? Se poate? Vreun mijloc de a te 
implica în activitatea de agenturare? 

Manuel Pereira avea un păr argintiu, nişte mâini lungi şi 
elegante, şi pronunţate trăsături de chinez. Îl cîntări pe tânărul 
din faţa lui, apoi îi spuse blând: 

— Nu vă poate împiedica nimeni să formaţi o companie care 
să se apuce să manevreze propriile dumneavoastră acţiuni de 
bursă, o bursă chinezească. Se încadrează în legislaţia Hong 
Kongului, sau mai bine zis în lacunele acesteia! şi ochii 
bătrânului străluciră. Nu aveţi nevoie decât de bani pentru asta, 
de bani, legături de afaceri, cunoştinţele necesare şi telefoane... 

— Banii mei, vă rog, şopti răguşit bătrâna amah. Uitaţi 
carnetul meu de economii. 

Avea chipul îmbujorat de aerul încins din sala filialei din 
Aberdeen a băncii Ho-Pak. Se făcuse trei fără un sfert şi aştepta 
din zori. 

Bluza învechită, albă şi pantalonii negri erau pătaţi de 
sudoare. Pe spinare îi atârna o coadă de păr încărunţit. 

— Ayeeyabh, nu mai împingeţi! striga celor din spatele ei. O 
să vă vină şi vouă curând rândul. 

Sleită de oboseală, tânăra funcţionară de la ghişeu luă 
carnetul, aruncă din nou o privire spre ceas. Ayeeyah! 
Mulţumesc tuturor zeilor că la trei închidem prăvălia, se gândi 
ea, şi, simțind cum o macină durerea de cap, se întrebă totuşi 
cum aveau să închidă uşile când atâţia oameni mânioşi se 
înghesuiau în faţa grilajului, împinşi şi ei la rîndul lor de ceilalţi 
din spate. 

În carnetul acela de economii erau 323,42 de dolari HK. 
Urmând întocmai instrucţiunile domnului Sung de a nu se grăbi 
şi a verifica totul cu cea mai mare grijă, funcţionara răsfoi 
dosarul clientei, încercând să nu mai audă şirul de cuvinte 
murdare care zburau în jurul ei de ceasuri întregi. Se convinse 
că suma era corectă, apoi se uită din nou la ceas, când se 
întoarse pe scaunul înalt de la ghişeu, deschise sertarul cu bani 
şi-l trase afară; nu mai era destul numerar înăuntru aşa că 
închise din nou sertarul cu cheia şi se duse în biroul 
directorului. Prin mulţimea care aştepta trecu un fior de mânie. 
Femeia aceea nepricepută şi pirpirie! Ochii celor de la rând o 
urmăriră, apoi se opriră neliniştiţi la ceasul de pe perete, apoi 
se întoarseră iar la funcţionară. Aceasta bătu la uşă şi dispăru în 
biroul şefului. 

— Nu am cu ce să-i plătesc bătrânei Ah Tam, spuse, ea 
stânjenită. Nu mai am decât 100 de dolari şi am tras de timp cât 
am putut... 

Directorul Sung îşi şterse sudoarea adunată pe buza de sus. 

— E aproape trei, aşa că bătrâna să fie ultimul client, 
domnişoară Cho. O luă cu el printr-o uşă laterală în camera 
tezaurului. 

Uşa seifului era grea de tot. Iar când văzu sertarele goale, 
funcţionara rămase cu gura căscată. La vremea asta, în zilele 
obişnuite, sertarele erau pline cu pachete frumos legate de 
bancnote şi cu fişicuri cu monede de argint, bancnotele prinse 

câte o sută, o mie, sau în zeci de mii. Cel mai mult, după 
închiderea casei, îi plăcea să sorteze banii, să pipăie teancurile 
de bancnote noi, foşnitoare. 

— Ah, ce groaznic, prea cinstite Sung! făcu ea cu ochii în 
lacrimi, ochelarii i se aburiseră şi păru-i stătea vâlvoi. 

— O problemă de moment, doar o problemă de moment, 
domnişoară Cho. Adu-ţi aminte ce scria onorabilul Haply în 
ziarul Guardian de azi! şi goli şi ultimul raft, folosindu-şi 
ultimele rezerve, blestemând transportul de numerar care nu 
venise. Uite! 

li dădu 15.000, aşa ca să arate clienţilor că are cu ce plăti, o 
puse să semneze pentru ei, luă câte 15 dolari pentru celelalte 
două funcţionare de la ghişeu. Acum seiful era cu adevărat gol. 
Când reveni în sala băncii, se făcu deodată o linişte tensionată 
la vederea sumei imense de bani, bani lichizi. Directorul împărţi 
bani şi celorlalte funcţionare, după care se făcu nevăzut în 
biroul lui. Domnişoara Cho rândui frumos banii în sertar, 
urmărită de privirile tuturor ca şi celelalte functionnare. Lăsă pe 
masă la vedere un teanc de o mie de dolari, rupse sigiliul şi 
numără metodic 320 de bancnote, apoi încă trei şi, în cele din 
urmă, şi mărunţişul, după care împinse toţi banii pe ghişeu spre 
femeie. Bătrâna îi înghesui pe toţi într-o pungă de hârtie, după 
care următorul aflat la rând se vâri nervos în faţă şi-i băgă 
domnişoarei Cho sub nas carnetul de economii. 

— Uitaţi, pe toţi dumnezeii, vreau şapte mii... 

În clipa aceea se auzi bătaia ceasului ce arăta ora trei, 
domnul Sung se arătă în aceeaşi secundă în pragul uşii şi spuse 
cu o voce sonoră: 

— Ne pare rău, dar acum trebuie să închidem. Dom- 
nişoarelor, vă rog să închideţi... 

Restul cuvintelor sale fură înghiţite de un urlet furios; 

— Pe toţi zeii, aştept de dimineaţă... 

— Dew neh loh moh, stau aici de opt ceasuri încheiate... 

— Ayeeyah, doar să-mi plătiţi şi mie că aveţi destul... 

— Vă rog, vă rog... 

În mod normal, banca şi-ar fi închis uşile şi i-ar fi servit pe 
clienţii care apucaseră să intre, dar de data asta, ascultătoare, 
cele trei funcţionare înspăimîntate îşi închiseră sertarele într-un 
cor de proteste, puseră afişul cu ÎNCHIS şi se traseră înapoi în 
faţa mâinilor întinse spre ele. Brusc mulţimea din incintă deveni 
gloată. Cei din faţă erau striviţi de ghişee de către cei din spate, 

care-şi făceau acum loc să intre înăuntru. O fată care fu izbită 
de ghişeu ţipă, mâini se întinseră şi apucară grilajul care era 
mai mult de decor decât pentru a-i apăra pe cei dinăuntru, toată 
lumea părea cuprinsă de turbare, un bătrân marinar, căruia 
tocmai ar fi trebuit să-i vină rândul, întinse mâna şi se chinuia 
să deschidă sertarul cu bani, bătrâna amah era strivită între 
trupurile celor o sută şi mai bine de oameni ce se îmbulzeau, şi 
se chinui să se strecoare printre ei într-o parte, cu banii strânşi 
la piept, cu mâinile uscate, o femeie tânără alunecă şi lumea o 
călcă în picioare, se zbătu să se ridice, dar picioarele acelea 
care o pisau nici nu o băgau în seamă, aşa că disperată îşi băgă 
colții într-un picior, la nimereală, şi se făcu brusc destul loc ca 
să se salte în picioare, cu ciorapii rupti, veşmântul cheong-sam 
sfâşiat, şi înspăimântată rău de tot. Spaima ei păru să-i 
molipsească şi pe ceilalţi când cineva strigă: 

— Omorâţi-l pe ticălosul acela de pui de căţea! 

Şi ţipătul lui fu reluat şi de alţii: 

— Omorâţi-l... 

O secundă toată lumea aceea păru să şovăie, apoi toţi ca 
unul se repeziră înainte. 

— Stati! 

Cuvântul biciui aerul întâi în engleză, apoi în haklo şi 
dialectul cantonez şi apoi din nou în engleză. Se lăsă brusc o 
linişte desăvârşită. În faţa lor apăru inspectorul şef al poliției, 
fără nici o teamă, calm, cu o portavoce electrică în mână. Venise 
prin uşa din spate, intrase într-un birou şi acum stătea în faţa 
lor şi-i privea. 

— E ora trei, spuse el încet în haklo. Legea spune că la ora 
trei băncile se închid. Această bancă s-a închis. Vă rog să vă 
întoarceţi şi să plecaţi acasă. În linişte! 

Se lăsă din nou tăcere, de data aceasta în aer plutea şi mai 
multă mânie, trecu aşa ca un val peste mulţime şi o voce spuse 
scurt: 

— Da' cu afurisiţii ăia de bani ai mei cum rămâne? 

Ceilalţi preluară strigătul celui dintâi, dar ofiţerul de poliţie 
se mişcă cu o viteză uimitoare, îndreptându-se chiar spre cel ce 
dăduse semnalul, săltă fără să se teamă bara de la ghişeu, care-l 
despărţea de mulţime, şi se apropie de individ. Lumea se trase 
înapoi. 

— Mâine, îi spuse blând polițistul care-l domina cu statura lui 
uriaşă. Mâine o să-ţi primeşti toţi banii. 

Omul plecă ochii, detestând ochii aceia albaştri de peşte ai 
diavolului de străin ca şi apropierea trupului său. Mohorât, se 
trase un pas înapoi. Polițistul îi privi şi pe ceilalţi pe rând în 
ochi. 

— Tu, ăla din spate, porunci el, alegând instinctiv, cu grijă şi 
fără să greşească, omul de care avea nevoie, şi cu o voce 
liniştită, care ştia să comande şi să se facă ascultat continuă: 
Intoarce-te şi fă loc celorlalţi să iasă. 

Ascultător, cel căruia i se adresase, se supuse cum i se 
poruncise, şi, în clipa aceea, gloata deveni iar un grup de 
oameni, urmă un moment de şovăială şi altul îşi croi drum spre 
uşă să iasă: 

— Dew neh loh moh, haideţi odată că doar n-am să stau toată 
ziua aici, spuse el supărat. 

Începură să plece, mormăind, blestemând, dar acum fiecare 
pentru el şi grijile lui, şi nu ca o gloată furioasă. Sung şi 
funcţionarele îşi şterseră sudoarea de pe frunte, apoi se aşezară 
tremurând, acum la adăpostul ghişeului. Inspectorul şef o ajută 
pe bătrâna amah să se ridice. În colţul gurii îi apăruse o şuviţă 
de sânge. 

— Ei, doamnă, te simţi bine? o întrebă el în haklo. 

Bătrâna se zgâi la el fără să înţeleagă. Repetă întrebarea în 
dialectul din Canton. 

— Da, da, îi răspunse ea răguşită, strângând la piept punga 
de hârtie cu banii. Mulţumesc, cinstite stăpâne. 

Femeia se îndepărtă şi dispăru în mulţime. Localul băncii se 
golise. După ce dispăru şi ultima persoană, englezul ieşi până pe 
trotuar, în faţa băncii şi rămase în uşă, fluierând neauzit în 
vreme ce se uita cum lumea se împrăştia. 

— Sergent! 

— Da, sir! 

— Acum poţi să-ți îndepărtezi oamenii. Mâine la ora nouă vii 
aici cu o echipă. Pui bariere şi laşi să intre în bancă numai câte 
trei amărâţi o dată. Tu şi încă patru oameni ajung! 

— Da, sir. 

Sergentul salută. Inspectorul şef se întoarse şi intră în 
bancă. Închise uşa din faţă în urma lui şi-i zâmbi directorului 
filialei. 

— Cam umezeală în după-amiaza asta, nu-i aşa? spuse el în 
engleză, ca să-i cinstească obrazul lui Sung, pentru că toţi 

chinezii cu ceva educaţie din Hong Kong şe mândreau că 
vorbesc limba asta de circulaţie internaţională. 

— Da, sir, îi răspunse Sung nervos. 

În mod obişnuit îi plăcea de inspectorul şef, chiar destul de 
mult. Mda, îşi zise el. Dar acum fusese pentru prima oară când 
văzuse cu adevărat un guai loh cu Ochi Răi, sfidând o mulţime 
de oameni, înfruntând singur, ca un zeu rău, o gloată, abia 
aşteptând să-i vadă clintind pe oameni ca să aibă prilejul să 
scuipe foc şi pucioasă. Sung se cutremură din nou. 

— Mulţumesc, domnule inspector şef. 

— Să intrăm în biroul dumitale ca să-mi fac şi eu raportul. 

— Da, vă rog! şi Sung se umflă în pene în faţa subalternilor 
săi, preluând din nou frânele conducerii. Voi ceilalţi puneţi 
rânduială în registrele de casă şi faceţi ordine. 

Îl conduse pe celălalt în birou şi se aşeză jos, numai zâmbet. 

— Un ceai, domnule inspector şef? 

— Nu, mulţumesc! inspectorul şef Donald C.C. Smyth avea 
aproape un metru optzeci, era vânjos, blond, ochi albaştri, 
chipul bronzat, scoase din buzunar nişte foi de hârtie şi le puse 
pe masă. Conturile oamenilor mei. Mâine la ora nouă le închizi 
conturile şi le dai banii. Or să vină la uşa din spate. 

— Dar bineînţeles. Voi fi onorat s-o fac. Dar o să-mi pierd 
cinstea obrazului dacă pierd nişte clienţi atât de importanţi. 
Domnule inspector şef, banca noastră e la fel de trainică şi azi 
precum a fost şi ieri. 

— Dar bineînţeles. Dar te rog, totuşi mâine la nouă. Bani 
gheaţă! şi-i mai întinse nişte hârtii şi patru carnete de economii. 
Iar pentru astea primesc şi un cec de bancă. Acum! 

— Dar domnule inspector şef, azi a fost o zi nemaipomenită. 
Ho-Pak nu are nici un fel de dificultăţi. Bineînţeles că puteţi... 

— Acum, îi zâmbi Smyth fermecător. Formularele de 
retragere sunt pregătite în regulă şi semnate. 

Sung se uită la hârtiile din faţa lui. Toţi chinezii aştia pe 
care-i cunoştea erau interpuşii interpuşilor acestui om a cărui 
poreclă era Şarpele. Conturile totalizau 850.000 dolari HK. Şi 
asta numai la filiala lui, se gândi el, foarte impresionat de 
înţelepciunea omului din faţa sa. Atunci ce-o fi având el la Blacs 
şi Victoria, şi la atâtea alte filiale din Aberdeen! 

— Prea bine, spuse el obosit. Dar îmi pare rău când văd 
atâtea conturi părăsind banca. 

— Bănuiesc că Ho-Pak nu e în pragul falimentului, nu? spuse 
polițistul zâmbind. 

— O, nu, domnule inspector şef, îi replică Sung şocat. Avem 
un patrimoniu publicat deja de un miliard şi bani lichizi în 
rezervă de mai multe zeci de milioane. Dar aşa-i cu oamenii 
ăştia simpli, e destul un zvon, e o problemă temporară de 
credibilitate. Aţi văzut articolul domnului Haply în Guardian azi? 

— Da. 

Chipul lui Sung se întunecă: 

— Ah, nişte zvonuri răuvoitoare împrăştiate de nişte tai-pani 
geloşi de la alte bănci. Şi dacă Haply spune una ca asta, atunci e 
adevăr adevărat. 

— Bineînţeles. Dar ştii, în după-amiaza asta, sunt cam 
aglomerat cu treburile. 

— Da, bineînţeles. Il fac imediat. A, era să uit, am văzut în 
ziar că aţi prins pe unul dintre Vârcolaci. 

— Avem doar un om suspect că ar face parte din triadă, 
domnule Sung, doar un suspect. 

— Diavolii! se cutremură Sung. Dar o să-i prindeţi pe toţi 
diavolii ăştia! Auzi, să trimită ei urechea omului! Trebuie să fie 
nişte străini de locurile astea. Pot pune pariu că-s străini, nu 
conteşte. Uitaţi, sir, am făcut cecul... 

Cineva ciocăni în uşă. Se arătă un caporal care salută. 

— Sir, vă rog să mă iertaţi, afară se află maşina cu bani a 
băncii. Spun că sunt de la sediul central al băncii Ho-Pak. 

— Ayeeyah, făcu Sung vădit uşurat acum. La ţanc. Mi-au 
promis că trimit banii la două. Mi-au mai venit deci bani! 

— Câţi sunt? 

— Jumătate de milion, răspunse  caporalul imediat, 
întinzându-i un aviz de expediţie. 

Caporalul era scund, inteligent, cu nişte-ochi vioi. 

— Bun spuse Smyth. Ei, domnule Sung, cu asta ai să scapi de 
necazurile astea, nu-i aşa? 

— Da, bineînţeles! Sung îi văzu pe cei doi privindu-l şi spuse 
imediat încântat. De n-aţi fi fost dumneavoastră şi oamenii 
dumneavoastră... Cu permisiunea dumneavoastră vreau să-l sun 
pe domnul Richard Kwang chiar acum. Sunt sigur că va fi 
onorat, ca întotdeauna, să aducă o mică contribuţie la fondul de 
ajutorare al poliţiei, ca o dovadă a mulţumirilor noastre. 

— Foarte amabil, dar nu e nevoie, domnule Sung. 

— Ah, dar dacă mă refuzaţi, îmi pierd cinstea obrazului, 
domnule inspector şef. 

— Sunteţi foarte amabil, răspunse Smyth, ştiind bine că de n- 
ar fi fost el aici în bancă şi oamenii săi afară, atunci şi Sung şi 
funcţionarele lui şi încă mulţi alţii ar fi fost acum morţi. 
Mulţumesc, dar nu e nevoie. 

Luă cecul de bancă şi ieşi. 

Domnul Sung încercă acum să-l convingă pe caporal care, în 
cele din urmă, trimise să fie chemat superiorul său. Sergentul 
Mok refuză şi el. 

— De douăzeci de mii de ori, spuse el. 

Dar domnul Sung insistă. Şi se vădi înţelept. Şi Richard 
Kwang şi el fu la fel de încântat şi la fel de onorat să aprobe acel 
dar ce nu fusese cerut de nimeni: 20.000 dolari HK. Bani peşin. 

— Domnule sergent Mok, dimpreună cu recunoştinţa băncii. 

— Mulţumesc, cinstite domnule director Sung, răspunse Mok 
politicos, băgând banii în buzunar, fericit că se afla în divizia 
Şarpelui şi cu totul impresionat că cei 20.000 dolari erau exact 
suma apreciată de Şarpe ca fiind valoarea muncii prestate de ei 
în după-amiaza aceea. Sper din toată inima ca marea 
dumneavoastră bancă să se vădească solvabilă şi să faceţi faţă 
acestei vremi neprielnice, cu  obişnuita dumneavoastră 
înţelepciune. Mâine, bineînţeles, vom fi la datorie. Vom fi aici la 
ora nouă punct să ne ridicăm şi banii... 


Bătrâna amah încă mai adăsta pe banca de lângă zidul 
portului, ca să-şi tragă sufletul. O dureau coastele, dar o dureau 
dintotdeauna, se gândi ea sleită. Joss! Se numea Ah Tam, dădu 
să se ridice în picioare, dar un tânăr se apropie sprinten de ea 
şi-i spuse: 

— Ei, bătrânico, stai jos oleacă, vreau să vorbesc cu tine! 
individul era scund, solid, de vreo douăzeci şi unu de ani, cu faţa 
mâncată de vărsat de vânt. Ce ai în punga aia? 

— Care? Care pungă? 

— În aia de hârtie pe care o ţii lipită de veşmintele tale 
împuţite şi bătrâne. 

— Asta? A, nimic, cinstite stăpâne. Cumpărăturile mărunte 
pe care... 

Tânărul se aşeză pe bancă lângă ea şi-i şuieră la ureche: 

— Gura, cotoroanţă! Te-am văzut eu ieşind din afurisita aia 
de bancă. Cât ai scos? 

Bătrâna se agăţă disperată de punga ei, cu ochii închişi de 
groază şi îngăimă: 

— 'S toate economiile mele, cinsti... 

Îi smulse punga din mână şi o deschise. 

— Ayeeyah! bancnotele erau destul de vechi şi le numără cu 
grijă. Deci 823 de dolari, spuse el dispreţuitor. Unde eşti tu 
amah? La vreun cerşetor? Nu ai fost prea înţeleaptă la viaţa ta. 

— Da, da; ai dreptate, stăpâne, spuse ea, urmărindu-l cu 
ochii ei negri şi mijiţi. 

— Partea mea de h'eung yau e de 20 la sută, spuse el şi 
începu să numere bancnotele. 

— Dar, cinstite stăpâne, spuse ea cu voce miorlăită, 20 la 
sută e prea mult, dar aş fi foarte onorată dacă ai primi 5 la sută 
şi mulţumirile unei bătrâne ca mine. 

— 15. 

— 6. 

— 10, ultima ofertă. Că n-am să pierd toată ziua cu 
dumneata. 

— Dar, sir, eşti tânăr şi puternic, e limpede că eşti 489. Cei 
puternici trebuie să-i apere pe cei bătrâni şi slabi. 

— Drept, drept, spuse el şi rămase o clipă pe gânduri, dorind 
să fie corect. Bine atunci. Numai 7 la sută. 

— O, sir, cât de generos sunteţi. Vă mulţumesc, vă 
mulţumesc! şi fericită îl urmări cum numără 22 de dolari, apoi 
băgă mâna în buzunar şi numără 61 de cenți. 

— Uite, îi restitui el mărunţişul şi restul banilor bătrânei. 

Bătrâna îl copleşi cu mulţumiri, încântată de tîrgul pe care-l 
făcuse. Ah, pe toţi zeii, murmură ea transfigurată, numai 7 la 
sută în loc de, ei, cel puţin 15 cât ar fi fost cinstit. 

— Aveţi şi dumneavoastră bani la Ho-Pak, cinstite stăpîne? îl 
întrebă ea politicoasă. 

— Bun înţeles, îi replică tânărul plin de importanţă, de parcă 
ar fi fost chiar adevărat. De ani de zile frăţia mea îşi ţine 
conturile aici. Avem..., şi dublă brusc suma la care se gândise 
iniţial,... avem vreo 25.000 numai la filiala asta. 

— Eeeee! cârâi bătrâna. Auzi, atât de bogaţi! Din clipa în 
care v-am văzut am ştiut că sunteţi 14 Carate... şi, bineînţeles, 
un prea cinstit 489. 

— Chiar mai mult decât atât, aruncă tânărul plin de sine şi 
de importanţa lui. Eu mi-s... - dar se opri deodată, amintindu-şi 
că şeful îi certase, avertizându-i să fie prudenţi, şi nu se mai 

lăudă mai departe că eu sunt Kin Sop-ming, Kin Ciupitul de 
Vărsat, şi sunt unul dintre faimoşii Vârcolaci, şi de toţi suntem 
numai patru. Ei, bătrâno, vezi-ţi de treabă, îi spuse el în cele din 
urmă, plictisit de-acum de bătrână. Am şi altceva mai bun de 
făcut decât să stau să trăncănesc cu tine. 

Bătrâna se ridică, îi făcu o plecăciune şi atunci dădu cu ochii 
de omul care fusese la rând înaintea ei. Omul era ca şi ea din 
Canton, un prăvăliaş dolofan pe care-l cunoştea de mult, fiindcă 
ţinea o dugheană unde vindea păsări la marginea străzii, în 
piaţa foind de lume de la Aberdeen. 

— Ei, şi dacă vrei să te alegi şi cu un alt client, îi spuse ea 
răguşit tânărului, uite unul cu care te vei descurca uşor. A fost 
la rând înaintea mea. Şi a scos peste 8.000 de dolari. 

— Ah, unde-i? Unde-i? o întrebă tânărul. 

— Am şi eu 15 la sută din dobândă? 

— Numai 7, ultima ofertă! 

— Bine, fie 7. Uite, colo, colo, îi şopti ea. Grăsanul ăla, 
îndopat ca un mandarin, cu cămaşa albă... ăl de transpiră de 
parcă acum ar fi la Nori şi Ploaie! 

— Aha, îl văd. 

Tânărul se ridică, şi porni iute să-şi intercepteze prada; îl 
ajunse când să dea colţul. Omul încremeni, apoi începu să se 
târguie o vreme, plăti 16 la sută şi dispăru în grabă, 
binecuvântându-şi soarta de a fi scăpat atât de uşor. Tânărul se 
apropie vioi de bătrână. 

— Uite, babă, spuse el. Ticălosul avea 8.162,16 dolari; 
procentajul e de... 

— 1305,92, iar cei 7 la sută ai mei 91,41 dolari, spuse ea 
iute. 

Tânărul îi plăti exact, şi fu de acord să vină şi a doua zi să-i 
găsească victime. 

— Cum te cheamă? o întrebă el. 

— Ah Su, stăpâne, îi spuse ea un nume fals. Al dum- 
neavoastră? 

— Mo Wu-fang, îi spuse el folosindu-se de numele unui 
prieten. 

— Atunci pe mâine, îi aminti bătrâna fericită, şi mulţumindu-i 
din nou o porni cu mersul ei şovăitor, încântată de cîştigul 
dobîndit în acea binecuvântată zi. 

Şi tânărul se alesese cu un profit frumos. Avea peste 3.000 
de dolari în buzunarele în care dimineaţă nu găsise destui bani 

nici pentru autobuz. Şi totu-i căzuse aşa din senin pentru că 
venise la Aberdeen de la Promontoriul Glessing pentru ca să 
pună la cutia poştală o altă scrisoare prin care cereau Casei 
Chen răscumpărarea. 

— Pentru mai multă siguranţă, o pui de acolo! îi spusese 
taică-su, conducătorul lor. Ca să punem ticăloasa asta de poliţie 
pe o pistă falsă. 

— Dar nu ne alegem din treaba asta cu nici o para chioară! îi 
strigase el lui taică-su şi celorlalţi plin de silă. De unde să facem 
noi rost acum de un ticălos de fiu dacă ăsta-i mort şi îngropat! 
Cine mai plăteşte ceva dacă nu are dovada că e în viaţă? 
Bineînţeles că nu. A fost o tâmpenie să-i dai cu hârleţul în cap! 

— Dar ticălosul încerca să scape! urlă la el frate-su. 

— Da, frate mai tânăr ce-mi eşti, dar prima lovitura nu l-a dat 
gata, doar i-a sucit gâtul puţin. Trebuia să te fi oprit atunci. 

— Aşa aş fi vrut să fac, dar a intrat în mine duhul cel rău, aşa 
că i-am mai tras una. Ce, doar nu i-am tras decât de patru ori. 
Eeee! indivizii ăştia crescuţi în puf au ţeasta gingaşă. 

— Da, dreptu-i, spuse taică-su, un bărbat scund, cu început 
de chelie, şi o mulţime de dinţi de aur, pe nume Kin Min-ta, sau 
Kin Chelbosul. Dew neh loh moh, dar de-acum ce-i făcut e bun 
făcut şi n-are nici un rost să ne mai aducem aminte. Joss! A fost 
numai vina lui că a încercat să fugă! Aţi văzut ediţia din 
dimineaţa asta a lui Times? 

— Nu, încă nu, tată, spuse el. 

— Uite colea, să vă citesc şi vouă: Inspectorul şef al Poliţiei 
generale a afirmat astăzi că au arestat un membru al triadei pe 
care-l suspectează ca fiind membru al Vârcolacilor, periculoasa 
bandă de criminali care l-au răpit pe John Chen. Autorităţile se 
aşteaptă să rezolve cazul dintr-un moment în altul. 

S-au pus cu toţii pe râs, el, fratele lui mai tânăr, taică-su şi 
ultimul membru al bandei, prietenul său bun Chen Ureche-de- 
Câine, Pun Po Chen, şi râdeau fiindcă ştiau cu toţii că cele scrise 
acolo erau minciuni sfruntate. Niciunul dintre ei nu era membru 
al triadei sau să aibă vreo legătură cu triazii, şi niciunul dintre 
ei nu mai fusese arestat pentru vreo nelegiuire până atunci, deşi 
făcuseră şi ei un fel de frăţie a lor, iar taică-su, din când în când, 
se apuca să înjghebe câte un mic sindicat pentru jocurile de 
noroc la Promontoriul de Nord. Taică-su fusese cel care venise 
primul cu ideea răpirii. Eeee, foarte deşteaptă idee, se gândi el, 
când îşi aminti. Şi când mai apoi John Chen fu omorât, din 

nefericire, pentru că încercase ca un prost să fugă, tot taică-su 
venise şi cu ideea să-i taie o ureche şi s-o trimită familiei. 

— İn chipul ăsta, din nenorocirea lui facem norocul nostru. 
Omoară unul ca să înspăimânţi o mie. Şi dacă trimitem urechea 
asta o să băgăm spaima în tot Hong Kongul, o să ajungem vestiți 
şi bogaţi! 

Da, da, se gândi el stând leneş şi prăjindu-se la soarele din 
Aberdeen. Dar, deocamdată, încă n-am pus mâna pe bogăţiile 
alea. Că doar îi spusese lui taică-su chiar în dimineaţa aia: 

— Nu mi-e greu să mă duc tocmai până în Aberdeen să pun 
scrisoarea asta la poştă, tată, că e înţelept ce spui şi oricine ar 
face la fel. Dar mie nu-mi vine să cred că o să ne alegem cu vreo 
răsplată de pe urma ei. 

— Nu conteşte şi ascultă! Am eu nişte planuri şi mai grozave, 
cum n-a avut nici Al Capone. Stăm câteva zile şi aşteptăm. Apoi 
dăm un telefon la Casa Chen. Dacă nu primim bani gheaţă 
imediat, atunci îl înşfăcăm chiar pe comprador în persoană! Pe 
marele Zgîrciob Chen! 

Toţi ceilalţi se uitaseră la el cu uluire. 

— Mda, şi dacă voi socotiți că n-o să vrea să plătească chiar 
aşa de repede după ce-a văzut urechea lui fecioru-su... 
bineînţeles că o să-i spunem că era a lui fecioru-su, poa' că o să 
dezgropăm şi stârvul lui să i-l arătăm, heya? 

Kin Ciupitul se făcu tot numai zâmbet, amintindu-şi cum îi 
pălise pe toţi hohotele de râs, de se ţineau de burti, mai mai să 
se tăvălească pe jos de râs. 

— Da' acum la treabă. Chen Ureche-de-Câine, avem nevoie 
iar de sfatul tău. 

Chen Ureche-de-Câine era un fel de văr de departe cu John 
Chen şi lucrase la el ca şef la una dintre multele companii ale lui 
Chen. 

— Informaţiile tale cu privire la fiu au fost la mare fix! Da' 
poa' că ne şopteşti şi nişte informaţii despre mişcările lui tac-su, 
ei? 

— Bun înţeles, cinstite conducător, e uşor, îi răspunse Chen- 
Ureche-de-Câine. E un om cu tabieturi... şi uşor de 
înspăimântat. Ca şi tai-tai a lui, ayeeyah, curva aia cu gura 
numai miere care ştie ea unde să-şi salte crăcii sus. Şi-s 
încredinţat că o să ne dea banii iute-iute ca să-l scape. Mda, şi 
aşa-i credinţa mea că acum o să fie şi el foarte ascultător şi o să 
ne ajute. Numai că noi trebuie să cerem o sumă de două ori mai 

mare decât cea la care vrem să încheiem târgul pentru că ştie 
omul să se târguie ca nimeni altul. Am lucrat eu pentru afurisita 
de Casă Chen toată viaţa, aşa că ştiu eu ce cărpănos mi-e 
dumnealui. 

— Minunat. Ei şi acum, pentru toţi zeii, cum şi când îl răpim 
noi chiar pe dumnealui Chen, capul Casei Chen? 


20 
Ora 16.01. 


Sir Dunstan Barre fu condus în cabinetul lui Richard Kwang 
cu toată politeţea ce considera că i se cuvine. Clădirea băncii 
Ho-Pak era mică şi fără mari pretenţii, în centru, lângă Strada 
Gheţăriei, un birou obişnuit ca toate birourile chinezeşti, micuţ, 
plin cu de toate şi cam murdar, un loc unde se lucra, nu se 
făceau vizite de curtoazie. In cele mai multe cazuri, doi sau 
chiar trei oameni lucrau în acelaşi birou, fiecare conducând câte 
două sau trei afaceri diferite, folosind acelaşi telefon şi aceeaşi 
secretară. Şi de ce nu? ar spune un om înţelept. Când plăteşti 
numai o treime pentru cheltuielile de regie, asta înseamnă un 
profit mai mare la aceeaşi cantitate de muncă. 

— Dar Richard Kwang nu împărțea biroul cu nimeni 
altcineva. Ştia că asta nu place clienţilor lui, mai ales quai loh, 
iar şi acei puţini străini pe care-i avea erau foarte importanţi 
pentru banca lui şi pentru el, atât pentru că-i făceau cinste obra- 
zului cât şi pentru celelalte avantaje suplimentare pe care i le 
aduceau, cum ar fi posibilitatea de a fi membru votant al 
exclusivistului club hipic, sau membru al clubului de cricket din 
Hong Kong, sau al clubului de golf, sau chiar numai al Clubului, 
sau al oricărui club neînsemnat, dar exclusivist, care erau 
controlate îndeaproape de tai-panii britanici ai marilor hong, de 
unde erau conduse toate marile afaceri. 

— Hello, Dunstan, spuse el încântat. Cum ne mai merge? 

— Minunat. Dar ţie? 

— Foarte bine. În dimineaţa asta calul meu a făcut un 
antrenament minunat. 

— Da, da, eram şi eu pe hipodrom. 

— Da? Nu te-am văzut. 

— Ei, am trecut şi eu aşa o clipă, două. Cârlanul meu a cam 
făcut febră... s-ar putea să-l chinuim sâmbătă. Dar iapa ta 
Butterscotch numai că nu zbura azi-dimineaţă. 

— Mai să bată recordul pistei. Dar o să încerce sâmbătă. 

Barre chicoti: 

— Am să vin să te trag de limbă chiar înainte de cursă şi o 
să-mi povesteşti tu atunci secretele grajdului. Niciodată nu poţi 
avea încredere în antrenori şi în jochei, nici în ai mei, nici în ai 
altuia, nu crezi şi tu la fel? 

Au mai discutat fără un subiect anume o vreme şi, în cele din 
urmă, Barre ajunse la motivul vizitei. Richard Kwang încercă să- 
şi stăpânească şocul. 

— Să-ţi lichidezi toate conturile firmei? 

— Da, bătrâne. Chiar azi, îmi pare rău şi toate celelalte, dar 
consiliul meu de directori socoteşte că aşa e mai înţelept pentru 
moment, până când vă descurcati... 

— Doar nu-ţi închipui cumva că suntem la ananghie? râse 
Richard Kwang. N-ai citit articolul lui Haply din Guardian?... 
Minciuni răuvoitoare răspândite de unii tai-pani şi de unele mari 
bănci... 

— A, da, l-am văzut. Obişnuitele lui prostioare, aş zice eu. 
Ridicol! Să raspândească zvonuri, auzi! De ce-ar face cineva una 
ca asta? Ha? Am discutat azi- dimineaţă şi cu Paul Havergill şi 
cu Southerby şi amândoi zic că Haply ar face mai bine să fie 
atent ce scrie acolo, dacă sugerează că ar avea şi ei vreun 
amestec, că altfel se mai alege şi cu vreun proces de calomnie. 
Tânărul ăla ar merita să fie bătut cu cravaşa. Şi, ei bine... Uite 
eu aş vrea să-mi faci un cec de bancă chiar acum... Imi pare rău, 
dar ştii şi tu cum sunt consiliile astea de administraţie. 

— Da, da, fac imediat! şi Richard Kwang îşi păstră mai 
departe zâmbetul pe faţă, dar simţi că-l umple ura mai mult 
decât de obicei împotriva individului elegant din faţa lui, fiindcă 
ştia că acel consiliu nu era decât o ştampilă în mâna lui Barre. 
Noi nu avem probleme. Suntem o bancă de un miliard de dolari. 
Dacă te gândeşti la chestia cu filiala din Aberdeen, ei bine, acolo 
nu-s decât o mână de oameni prăpăstioşi şi superstiţioşi. 


373 


— Da, ştiu bine, spuse Barre care-l cercetă atent. Am auzit că 
în după-amiaza asta ai avut nişte probleme la filiala din Mong 
Kok, ca şi la Tsim Sha Tsui... la Sha Tin, din Noile Teritorii, ba 
chiar, să ne ajute Dumnezeu, şi la Lan Tao. 

Insula Lan Tao era la vreo şase mile est de Hong Kong, cea 
mai mare insulă din arhipelagul de trei sute de insule care 
formau colonia, insulă aproape nepopulată pentru că nu avea 
pic de apă. 

— Ei vreo câţiva clienţi acolo care şi-au retras economiile, 
spuse Kwang în bătaie de joc. Dar nu înseamnă o nenorocire! 

De fapt era o nenorocire. Ştia şi el şi-i era teamă că de-acum 
ştie toată lumea. La început a fost doar o panică la Aberdeen. 
Apoi, în cursul aceleiaşi zile, şi ceilalţi şefi de filiale începuseră 
să-l sune tot mai neliniştiţi. Avea optsprezece filiale în toată 
colonia. La patru dintre ele se făceau retrageri masive, greu de 
făcut faţă. La Mong Kok, un adevărat viespar. Lângă 
suprapopulatul oraş Kowloon, rândul se formase la începutul 
după-amiezii. Toată lumea voia să-şi retragă toţi banii. Nu 
atinsese proporţiile îngrozitoare de la Aberdeen, dar fusese 
destul pentru a arăta limpede că credibilitatea băncii era în 
mare criză. Richard Kwang putea lesne înţelege că în acel sat de 
pescari toată lumea auzise că Wu Patru Degete îşi lichidase iute 
conturile şi că toţi dăduseră buzna pe urmele lui. Dar ce se 
întîmplase la Mong Kok? De ce acolo? De ce la Lan Tao? De ce 
la Tsim Sha Tsui, cea mai activă filială a băndi sale, aproape la 
capătul feribotului Golden pe unde treceau 150.000 de oameni 
zilnic, spre şi dinspre Hong Kong? Trebuie să fie un complot la 
mijloc. Oare în spatele acestui complot să se afle duşmanul meu 
de moarte Ching Zâmbăreţul? Sau poate că-s ticăloşii ăia, 
ticăloşii aceia plini de invidii de la Blacs şi Victoria? O fi pus la 
cale atacul acesta Havergill - Căcat Subţire? Sau poate Com- 
pton Southerby de la Blacs? Ăsta m-a urât întotdeauna. Soioşii 
ăştia de quai loh! Dar de ce să mă atace chiar pe mine. 
Bineînţeles că sunt un bancher mult mai bun decât ei, şi de asta 
sunt geloşi pe mine, dar eu nu fac afaceri decât cu oameni 
civilizaţi şi aproape că asta nu-i afectează cu nimic. Atunci de 
ce? Sau poate a răsuflat vestea că, în ciuda înţelepciunii mele şi 
a opoziţiei mele, partenerii mei, care controlează banca, au 
insistat să iau împrumuturi cu dobândă mică pe termen scurt şi 
să dau împrumuturi pe termen lung, cu dobândă mare pentru 
afaceri imobiliare, şi acum, din pricina prostiei lor să ajungem 

să fim neînstare să facem faţă unor extrageri masive de fonduri 
pentru că ai investit prea mult? 

Richard Kwang ar fi vrut să strige şi să urle, să-şi smulgă 
părul din cap. Partenerii lui tainici erau Lando Mata şi Tung 
Mână-strânsă, principali acţionari ai cazinourilor de la Macao şi 
ai sindicatului aurului, laolaltă cu Mo Contrabandistul, care-l 
ajutaseră să pună pe picioare banca Ho-Pak cu zece ani înainte. 

— Ai auzit prezicerile lui Tung Bătrânul Orb din dimineaţa 
asta? îl întrebă el, încă zâmbind. 

— Nu, ce spune? 

Richard Kwang căută, găsi ziarul şi i-l întinse „Toate semnele 
arată că ne aflăm în pragul unei perioade de boom. Norocosul 
opt poate fi zărit pretutindeni în tării, suntem în cea de-a opta 
lună iar ziua mea de naştere e pe data de opt a celei de-a opta 
luni.“ Barre citi articolul. In ciuda faptului că nu prea avea el 
încredere în prezicători, trăia de prea multă vreme în Asia ca să- 
i ignore cu totul. Simţi că inima îi bate mai iute. Tung Bătrânul 
Orb se bucura de o reputaţie imensă în Hong Kong. 

— Dacă e să-l credem pe el, atunci ne aflăm în faţa celei mai 
mari catastrofe din istoria omenirii, spuse el. 

— De obicei e mult mai prudent. Ayeeyab, ar fi tare bine, 
heya? 

— Chiar mai bine decât bine. Dar totuşi, Richard, bătrâne, 
hai să încheiem mica noastră afacere, da? 

— Bineînţeles. E doar un taifun într-o scoică goală, Dunstan. 
Suntem mai tari ca niciodată... acţiunile noastre au scăzut doar 
cu un punct. 

La deschiderea bursei, fusese o avalanşă de oferte de 
vânzare de acţiuni în cantităţi mici, la care, dacă nu s-ar fi 
reacţionat imediat, ar fi tras acţiunile la fund ca plumbul. 
Richard Kwang ordonase agenţilor săi să cumpere tot şi să nu se 
oprească până nu se stabilizează lucrurile. Cu asta stabilizase 
cursul acţiunilor băncii. In timpul zilei, pentru a-şi menţine 
poziţia, fusese nevoit să cumpere aproape cinci milioane de 
acţiuni, număr nemaipomenit de mare pentru o singură zi. Nici 
unul dintre experţii săi nu fusese în stare să-i spună cine se 
înverşuna să vândă masiv. Nu exista nici un motiv pentru criza 
asta de încredere, poate numai lichidarea conturilor de către 
Wu Patru Degete. Blestemat fie diavolul ăsta bătrân de către 
toţi zeii, laolaltă cu nepotul lui libidinos, şcolit la Harvard. 

— De ce să nu... 

Sună telefonul. 

— Ilartă-mă! apoi în receptor: Am zis să nu fiu întrerupt! 

— Domnul Haply de la Guardian, spune că e important, 
insistă secretara, nepoata lui, Mary York. A sunat şi secretara 
tai-panului. Şedinţa consiliului de administraţie de la Nelson 
Trading a fost devansată pentru azi la ora cinci după- amiază. A 
sunat domnul Mata să anunţe că va veni şi el acolo. 

Lui Richard Kwang îi stătu inima în loc. De ce? se întrebă el, 
uluit. Dew neh loh moh, se stabilise să se amâne pentru 
săptămâna viitoare. Oh, ko, de ce? Iute lăsă la o parte gândurile 
astea pentru ca să se concentreze la Haply. Se hotări că era 
prea periculos să vorbească cu el în faţă lui Barre. 

— Îl sun eu imediat în câteva minute! şi-i zâmbi celui de 
dinaintea lui cu obrazul lui rozaliu. Dunstan, lasă problema asta 
s-o rezolvăm peste o zi sau două. Nu sunt nici un fel de 
probleme. A 

— Bătrâne, nu pot. Imi pare rău. Am avut un consiliu special, 
trebuie să rezolv astăzi. Consiliul de administraţie a insistat, nu 
de alta. 

— În trecut noi am fost generoşi cu tine... şi acum ai de la noi 
patruzeci de milioane de dolari fără acoperire... şi împreună ne- 
am întovărăşit să investim şaptezeci de milioane în noul tău 
program de construiţii. 

— Da, aşa e, Richard, şi profiturile tale vor fi substanţiale. 
Dar asta-i altă problemă şi împrumuturile acelea au fost 
negociate cu deplină bunăcredinţă cu luni de zile în urmă şi vor 
fi rezolvate cu aceeaşi bunăcredinţă la scadenţă. Nu s-a 
întâmplat niciodată să nu ne plătim datoriile către Ho-Pak sau 
oricare altă bancă! şi Barre îi întinse înapoi ziarul şi o dată cu el 
şi un formular semnat şi cu ştampila corporației lui. Toate 
conturile au fost reunite aşa că un singur cec e suficient. 

Suma se ridica la doar ceva mai mult de nouă milioane şi 
jumătate. Richard Kwang semnă cecul de bancă şi-l conduse 
zâmbind pe sir Dunstan Barre până la uşă, apoi, după ce scăpă 
de el, îi înjură pe toţi care-i căzură sub ochi, intră în biroul lui 
trântind uşa, dădu cu piciorul în birou, smulse telefonul şi urlă 
la nepoata lui să i-l dea pe Haply şi aproape că rupse receptorul 
când îl buşi în furcă. Dew neh loh moh în toţi aceşti quai loh! 
urlă el uitându-se la tavan şi apoi se simţi mai uşurat. Căcatul 
ăla de cîine! Mă întreb... ah, mă întreb dacă l-aş putea convinge 
pe Şarpe să interzică orice fel de coadă la filiala aceea mâine! 

Poate că el şi oamenii lui ar putea să-i domolească dacă vor rupe 
câteva mădulare. 

Mohorât, Richard Kwang îşi lăsă mintea în voia ei. O zi 
împuţită. Incepuse destul de prost la hipodrom. Era convins că 
antrenorul, sau jocheul lui îi dădeau iepei lui, Butterscotch, 
pastile care să-i sporească vigoarea şi s-o facă să alerge mai 
repede, ca să-i crească acţiunile, şi să devină favorită, apoi 
sâmbătă să nu-i mai dea pastilele, el să parieze împotriva ei, ca 
să radă toate pariurile printr-un intermediar, să nu apară el 
drept câştigător. Nenorociţi jegoşi! Hoţi! Mincinoşi! Oare cred 
ei că eu ţin un cal de curse ca să pierd bani! Bancherul hârâi din 
gât şi scuipă în scuipătoare. Ah, Barre, gură de vierme, şi cu 
tine unchiule Wu, oase de câine ce-mi eşti. Cu retragerile astea 
de fonduri mi s-a dus cea mai mare parte din banii lichizi pe 
care-i aveam! Nu conteşte, cu Lando Mata, Mo Contrabandistul, 
Tung Mânăstrânsă şi cu tai-panul sunt în siguranţă. Ei, o să 
trebuiască să mai ţip şi eu, să urlu şi să mă milogesc şi să vărs 
lacrimi, dar nimic nu mă poate dărâma cu adevărat nici pe mine 
nici banca Ho-Pak. Sunt prea important pentru ei ca să mă lase. 

Da, avusese parte de o zi împuţită. Singurul moment luminos 
fusese întâlnirea lui cu Casey din dimineaţa aceea, îi făcuse 
mare plăcere să se uite la ea, îi făcuse mare plăcere să-i simtă 
mirosul curat, proaspăt, înviorător, de americancă căreia îi 
place să trăiască mult în aer liber. Se duelaseră în chip plăcut 
cu privire la problemele financiare şi crezuse că poate pune el 
mâna fie pe toate afacerile lor bancare, fie pe mare parte din 
ele. Cu siguranţă că se va alege şi el cu beneficii uriaşe. E atât 
de naivă fiinţa asta, se gândi el. Erau impresionante 
cunoştinţele ei în domeniul bancar şi al finanţelor, dar cele cu 
privire la lumea Asiei, nule! Atât de naivă, să fie atât de sinceră 
cu planurile lor! Mulţumesc tuturor zeilor că mai există şi 
americani pe lume! 

— Eu iubesc America, domnişoară Casey. Da, da. Mă duc 
acolo de două ori pe an ca să mănînc şi eu o friptură bună şi să 
mă plimb prin Las Vegas... şi să fac afaceri, bineînţeles. 

Eeee, făcu el fericit, ce minunate curve are [ara Aurului, 
cele mai minunate şi cele mai accesibile quai loh din lume, şi 
acolo quai loh sunt atât de ieftine în comparaţie cu fetele de la 
Hong Kong. Ah ah ah! Ce bucurie să te duci cu ele în pat, cu 
subraţele lor uriaşe, atât de bine date cu deodorant, cu ţâţele, 
şoldurile şi fundul lor mari! Dar cele mai minunate-s la Vegas. 

Ehei, îţi aminteşti de blonda aceea straşnică care părea să se 
prăbuşească peste mine, atât de înaltă era, dar când s-a întins... 
Telefonul său particular dădu semnal. Ridică receptorul, enervat 
ca de obicei fiindcă fusese nevoit să-l instaleze. Dar nu avusese 
de ales. Când fosta lui secretară îl părăsise şi se măritase, 
nevastă-sa i-o băgase pe gât pe nepoata ei favorite în locul ei, 
bineînţeles ca să mă spioneze pe mine, se gândi el mohorât. 
Eeee, şi atunci ce-i rămâne omului de făcut? 

— Da? spuse el în receptor, întrebându-se ce-o mai fi vrând 
nevastă-sa acum. 

— Nu m-ai sunat toată ziua... Am aşteptat ceasuri întregi! 

Inima îi tresări la sunetul neaşteptat al glasului fetei. Auzind 
dialectul ei cantonez, la fel de dulce ca şi Poarta ei de Jad a 
plăcerilor, uită cu totul de mofturile ei obişnuite. 

— Ascultă, comoară mică, spuse el cu un ton împăciuitor. 
Tăticul tău a fost foarte ocupat pe ziua de azi... Am... 

— Lasă că ştiu eu, că tu nu o mai vrei pe fetiţa ta deloc. Am 
să mă arunc în valurile portului sau o să fiu nevoită să caut pe 
altcineva care să aibă cu adevărat grijă şi de mine, oh oh oh... 

Simţi cum i se ridică tensiunea numai la gândul lacrimilor ei. 

— Ascultă, guriţă dulce, ne vedem în seara asta, la zece. Şi o 
să luăm o masă bogată cu opt feluri de bucate, la Wanchai, în 
loja mea fa... 

— La zece e prea târziu şi nu vreau nici o petrecere, vreau o 
friptură şi apoi să mergem la cuibuleţul nostru de la Vşi A şi să 
bem nişte şampanie. 

Sufletul îi gemu în tăcere, când se gândi la pericolul de a fi 
văzut acolo, pentru ca apoi vestea să fie transmisă în taină soţiei 
lui principale. Ah ah ah! Şi cu toate astea, obrazul lui ar dobândi 
mare cinste în faţa prietenilor şi duşmanilor lui dacă ar fi văzut 
însoţind-o pe noua lui metresă, tânăra stea exotică ce se ridica 
acum pe firmamentul televiziunii, Venus Poon. 

— Te sun eu la zece... 

— Zece e prea tirziu. La nouă. 

Încercă să-şi aranjeze în gând toate întilnirile din seara 
aceea să vadă cum ar putea să facă s-o împace şi pe ea. 

— Ascultă, comoară mică... 

— Zece-i prea tirziu. Nouă. Şi simt că am să mor chiar acum 
fiindcă ţie nu-ţi mai pasă de mine deloc. 

— Ascultă, tăticuţul tău are trei întilniri şi... 

— De-acum m-au apucat şi durerile de cap fiindcă ţie nu-ți 
mai pasă de mine, oh oh oh. Şi fiinţa asta de care ţi-e silă o să-şi 
taie venele şi... 

Când îi auzi schimbarea de ton simţi că i se strînge inima de 
tot. 

— Sau o să răspundă la telefoanele date de alţii, nu aşa de 
falnici ca tăticul ei, bineînţeles, dar la fel de bogaţi ca şi el... 

— Bine, bine, comoară mică. La nouă! 

— Ah, atunci mă iubeşti adevărat, aşa-i? deşi vorbea în 
dialectul cantonez, Venus Poon folosi cuvântul englezesc, şi 
inima  bancherului tresăltă, pentru că engleza era limba 
dragostei pentru chinezii moderni, deoarece chineza nu avea 
cuvinte romantice în vocabularul ei. Spune-mi, insistă ea. 
Spune-mi şi tu că mă iubeşti. 

Şi îi spuse, simțindu-se vrednic de plâns şi apoi puse 
receptorul în furcă. Curvuliţă mică, gură dulce, gândi el. Dar la 
nouăsprezece ani are şi ea dreptul să fie pretențioasă şi 
năzuroasă, plină de incuri, când tu ai aproape şaizeci şi te face 
să te simţi de douăzeci, iar Yangul tău Imperial fericit! Eeee, 
Venus Poon e cea mai straşnică din câte am avut vreodată. Cam 
scumpă, eee, dar are nişte muşchiuleţi în Vâlceaua aceea de Aur 
a ei cum numai împăratul legendar Kung a mai cunoscut şi a 
scris despre aşa ceva. Simţi cu yangul său se înviorează şi se 
scărpină cu plăcere. În seara asta o să-i dau de furcă micuţei 
Punguţe Tainice. Şi o să cumpăr o sculă specială, mai mare, da, 
da, un inel cu clopoței care s-o facă să se zvircolească de 
plăcere. Da, dar până atunci gândeşte-te mai bine la ce te 
aşteaptă mâine. Cum te pregăteşti să înfrunţi ziua de mâine? 
Sună-l pe prietenul tău, sergentul Tang-po, Mare Dragon, de la 
Tsim Sha Tsui şi cîştigă-i ajutorul pentru ca şi filiala lui şi cele- 
lalte filiale din Kowloon să fie bine păzite de poliţie. Sună la 
Blacs, la vărul Tung, de la marea bancă Tung Po şi pe vărul 
Smiler Ching şi pe Havergill ca să aranjezi să-ţi furnizeze ceva 
bani lichizi suplimentar, contra garanţiilor şi acţiunilor băncii 
Ho-Pak. Da, şi mai sună-l pe foarte bunul tău prieten Joe Jacobs, 
vicepreşedinte la Banca federală şi de comerţ internaţional de la 
Chicago, banca lui are un activ de patru miliarde şi-ţi datorează 
o mulţime de servicii. O mulţime! Şi sunt o groază de quai loh 
care-ţi sunt datori vânduți, ca şi mulţi oameni civilizaţi. Sună-i 
pe toţi! Brusc Richard Kwang se scutură de aceste reverii, când 
îşi aduse aminte că-l sunase tai-panul. Inima i se strânse de tot. 

Depozitul în bani lichizi şi lingouri al firmei Nelson Trading era 
imens. Oh ko dacă şi Nelson... 

Telefonul sună enervant. 

— Unchiule, domnul Haply te caută. p 

— Hello, domnule Haply, ce plăcere să vă aud. Imi cer 
iertare dar eram ocupat mai înainte. 

— Nu e nimic, domnule Kwang. Aş vrea doar să verific câteva 
lucruri dacă se poate, spuse el. Mai întâi despre conflictele de la 
Aberdeen. Poliţia... 

— Nu se poate spune că au fost conflicte, domnule Haply. 
Doar câţiva clienţi mai gălăgioşi şi nerăbdători, spuse el, 
simțind că i se face silă de accentul de canadian al ziaristului şi 
de faptul că era nevoit să fie politicos cu individul. 

— Domnule Kwang, chiar acum mă uit la nişte fotografii, la 
cele care au apărut în ediţia de după-amiază a ziarului Times, şi 
arată ca o revoltă în toată regula. 

Bancherul se foi pe scaun şi se sili să rămână calm. 

— Ei, ei, n-a fost chiar aşa... trebuie să vorbesc şi eu cu 
domnul Sung să aflu atunci. 

— Am vorbit eu cu el, domnule Kwang. La 15.30. Am stat o 
jumătate de oră cu el. Mi-a mărturisit că de n-ar fi fost oamenii 
poliţiei acolo, lumea ar fi distrus sediul! urmă un moment de 
tăcere. Aveţi dreptate să minimalizaţi lucrurile, dar să zicem că 
eu vreau să vă ajut, şi nu pot dacă n-am datele necesare, aşa că 
dacă vreţi să ne înţelegem... Câţi oameni şi-au retras conturile 
la Lan Tao? 

— Vreo optsprezece, spuse Richard Kwang, reducând cifra la 
jumătate. 

— Omul nostru spune că e vorba de 32, şi alţi 82 la Sha Tin. 
Dar la Mong Kok? 

— Vreo câţiva. 

— Omul meu spune că 48, iar alţi o sută au rămas pe 
dinafară la închiderea băncii. Ce se aude cu Tsim Sha Tsui? 

— Domnule Haply, încă n-am primit cifrele, îi spuse 
binevoitor Richard Kwang, chinuit de nelinişte, enervat până la 
ură de tirul întrebărilor. Toate ediţiile de seară sunt pline numai 
cu isteria de la filialele băncii Ho-Pak. Unii chiar cuvântul ăsta îl 
folosesc. 

— Oh ko... 

— Mda. Eu aş zice să vă pregătiţi pentru o zi foarte fierbinte 
mâine, domnule Kwang, şi aş mai zice că adversarii 

dumneavoastră s-au organizat foarte bine. Totul se potriveşte 
prea bine pentru ca să fie doar o simplă coincidenţă. 

— Vă mărturisesc că apreciez foarte mult interesul 
dumneavoastră, după care Richard Kwang adăugă delicat: Aş 
putea face ceva pentru dumneavoastră... 

Din nou auzi râsul acela enervant. 

— Şi-au retras conturile vreunul dintre marii depozitari de la 
firma dumneavoastră? 

Richard Kwang şovăi o clipă, apoi îl auzi pe Haply cum 
profită de răgaz: 

— Bineînţeles că am auzit despre Wu Patru Degete. Vreau să 
spun dacă şi-a retras depozitul careva de la marile hong 
britanice. 

— Nu, domnule Haply, deocamdată nu. 

— Se zvoneşte din ce în ce mai tare că Firmele Hong Kong şi 
Lan Tao au de gând să-şi schimbe bancherii. 

Richard Kwang simţi un cui în Punguţa sa Secretă. 

— Domnule Haply, să sperăm că nu e adevărat. Dar cine-s 
tai-panii care conduc acţiunea asta şi care bancă sau bănci? 
Victoria sau Blacs? i 

— S-ar putea să fie din partea chinezească. Imi pare rău, dar 
nu-mi pot permite să divulg sursele. Dar aţi face mai bine să vă 
pregătiţi cum trebuie... Sigur ca noaptea că nişte băieţi sus-puşi 
s-au pornit împotriva dumneavoastră să vă termine. 


21 
Ora 16.25. 


— Tai-pan, cei doi nu împart patul împreună, spuse Claudia 
Chen. 

— Cum? îşi ridică Dunross absent ochii de pe maldărul de 
hârtii pe care le rezolva. 

— Nu. Cel puţin nu s-au culcat împreună noaptea trecută. 

— Cine? 

— Bartlett şi Cirranoushee. 

Dunross se întrerupse din lucru. 

— Hm? 

— Da. Camere separate, paturi separate, micul dejun 
împreună în salon, amândoi aranjaţi, dichisiţi, în halate modeste, 

lucru foarte interesant pentru că nici unul dintre ei nu pun 
nimic pe ei când se culcă. 

— Nu? 

— Nu. Sau cel puţin aşa au făcut azi-noapte. 

Dunross zâmbi, şi Claudia fu bucuroasă că veştile îl 
binedispuseseră. Prima dată când zâmbea cu adevărat pe ziua 
aceea. De când sosise ea la birou la ora opt, el muncea pe brânci 
ca un apucat, alerga la tot felul de întâlniri de afaceri, venind 
înapoi grăbit; cu poliţia, Phillip Chen, guvernatorul, de două ori 
la bancă, o dată la casa lui de rendez-vous unde s-a întâlnit cu 
nu ştia cine. Nu avusese nici timp să ia masa de prânz, cel puţin 
aşa îi spusese valetul, şi doar tai-panul sosise o dată cu zorile. În 
ziua aceea văzuse câte îl apasă, apăsare care mai devreme sau 
mai târziu îi cocoşează pe toţi tai-panii şi uneori îi şi doboară. Îl 
văzuse pe tatăl lui lan dărâmat de enormele pierderi în nave din 
timpul războiului, pierderea Hong Kongului în faţa Japonezilor, 
care fusese o nenorocire, pierderea fiilor şi nepoților, nenorociri 
peste nenorociri! Şi, în cele din urmă, îl strivise cu totul pier- 
derea Chinei continentale. Îl văzuse pe Alastair Struan cum se 
prăbuşise din pricina Suezului, şi nu-şi mai revenise din 
catastrofa aceea şi cum nenorocirile se adunaseră una peste 
altă până când căderea acţiunilor lor, manevrată de Gornt, îl 
distrusese cu totul. Trebuie să fie o cumplită povară, se gândi 
ea. Să ai grija tuturor oamenilor noştri, a Nobilei Case, să faci 
faţă duşmanilor şi tuturor nenorocirilor venite pe neaşteptate, 
fie din partea naturii, fie din partea omului, mereu prezente; şi 
toate păcatele, urmările pirateriei, diavoleştile intrigi din trecut 
care abia aşteaptă să iasă din nou la suprafaţă din cutia 
Pandorei noastre, aşa cum se şi întâmplă din când în când. 
Păcat că tai-panii nu sunt chinezi, se gândi ea. Pentru că atunci 
toate păcatele trecutului ar fi doar nişte funigei. 

— Şi ce te face să fii atât de sigură de asta, Claudia? 

— Nici unul dintre ei n-are nici un fel de veşminte de dormit, 
pijamale sau chestii din acelea subţirele, spuse ea zâmbind cu 
toată faţa. 

— De unde ştii tu? 

— Ei, tai-pan, te rog, nu pot să-mi divulg sursele. 

— Şi ce altceva ai mai aflat? 

— Ah! făcu ea şi schimbă brusc discuţia. Şedinţa consiliului 
de la Nelson Trading e peste o jumătate de oră. Mi-ai spus că 

vrei să-ţi aduc aminte. Dar înainte de asta îmi acorzi şi mie 
câteva minute? 

— Sigur. Peste un sfert de oră. Şi acum, reluă el cu un ton 
impunător, pe care i-l cunoştea prea bine, ce altceva ai mai 
aflat? 

Claudia oftă, apoi îşi cercetă carnetul de note, plină de 
impprtanţă: 

— Tipa n-a mai fost căsătorită. Ei, o mulţime de peţitori, dar 
nici unul nu a rezistat prea mult. Dar, după cum spun zvonurile, 
nici unul dintre ei n-a... 

Sprîncenele lui Dunross se ridicară scurt în sus: 

— Vrei să spui că e fecioară? 

— Ei, de asta nu suntem încă chiar aşa de siguri... doar că se 
bucură de faima că nu are obiceiul să stea seara târziu, sau 
peste noapte cu vreun domn. Nu. Singurul bărbat cu care a fost 
văzută în lume e domnul Bartlett, şi nici cu el întotdeauna. În 
afară de cazurile când este vorba de călătorii de afaceri. Dar el, 
tai-pan, e cam fluşturatic... un fustangiu, a fost termenul exact 
folosit. Şi nu cu o singură doamnă, ci... 

— Dar de obicei cu cine? 

— Ei, domnul Frumosul Bartlett nu se ţine doar cu o anumită 
fată, tai-pan. Nimic statornic, după câte mi se spune. În 1956 a 
divorţat, exact anul în care Cirrannous-shee a dumneavoastră a 
venit la firma lui... 

— Nu e Ciranoush a mea, îi replică el. 

Şi Claudia arboră un zâmbet şi mai larg. 

— Are douăzeci şi şase de ani. E în săgetător. 

— Ai pus pe cineva să cotrobăiască prin paşaportul ei... sau 
să-şi arunce ochii pe unde nu trebuie? 

— Nu, mulţumesc cerului, tai-pan, se arătă şocată Claudia. 
Eu nu mă apuc să spionez oamenii. Doar pun şi eu întrebări. Şi 
pe o sută de dolari pariu că ea şi domnul Bartlett cândva au fost 
în relaţii de dragoste. 

— Păi ăsta nu-i un pariu. Aş fi uimit la culme dacă n-ar fi 
făcut-o. Se vede cât de colo că el ţine la ea... şi ea la el. Doar ai 
văzut cum dansau împreună. Asta chiar nu-i pariu deloc. 

Creţurile din jurul ochilor i se accentuară. 

— Atunci ce avantaj îmi oferi mie în pariu dacă eu susţin că 
n-au fost niciodată amanți? 

— Cum? la spune ce mai ştii! întrebă el bănuitor. 

— Care-s şansele la pariu, tai-pan? 

O privi lung apoi spuse: 

— O mie la... nu, îţi ofer zece la unu. 

— S-a făcut. Uite o sută. Mulţumesc, tai-pan. Acum să ne 
întoarcem la Nelson... 

— De unde obţii tu toate informaţiile astea, ei? 

Ea scoase un telex dintre hârtiile pe care le luase, iar restul 
le puse în tava pentru documente pe care urma să le prezinte 
chiar lui. 

— Ai trimis un telex oamenilor noştri de la New York cu o 
seară în urmă ca să obţină relaţii despre ea şi să verifice din nou 
dosarul lui Bartlett. Şi uite răspunsul, a venit. 

Luă telexul, îl parcurse, citea foarte repede, având o 
memorie aproape fotografică. Oferea aceleaşi informaţii pe care 
i le spusese şi Claudia, informaţiile pur şi simplu fără 
interpretările ei savante, şi, în plus, menţiona că K. C. Tcholok 
nu are cazier la poliţie, doar un cont de 46.111 dolari SUA la 
Banca San Fernando Savings and Loan şi 8.700 dolari pe contul 
de cecuri la Banca Los Angeles and California. 

— E înspăimântător cât de uşor e să afli în Statele Unite ce 
cont are cineva în bancă, nu-i aşa Claudia? 

— Infiorător. Eu n-aş apela la una din băncile astea. 

— Doar să împrumuţi, zâmbi el. Claudia, data viitoare dă-mi 
telexurile pur şi simplu, e mai ieftin. 

— Da, tai-pan. Dar felul cum relatez eu unele lucruri nu ţi se 
pare mult mai incitant? 

— Mda, dar de unde ai scos tu chestia cu dormitul în pielea 
goală? Asta ai scornit-o tu. 

— Ba chiar că nu. E din sursele mele de informaţii de aici. A 
treia îngrijitoare de la closet... şi Claudia se opri scurt, dar prea 
târziu fiindcă intrase în capcană. 

— Deci aşa! Ai un spion în A and V! A treia îngrijitoare. Care? 
Care, Claudia? 

Ca să-i cinstească obrazul, ea se prefăcu enervată de gafă. 

— Ayeeyah! Un spion de clasă nu trebuie, să trădeze nimic, 
aşa-i? şi-i zâmbi blând. Uite lista cu cei care te-au căutat. l-am 
amânat pe toţi cât am putut până mâine... şi te sun eu la timp ca 
să ajungi la şedinţă. 

El încuviinţă din cap, dar ea băgă de seamă că zâmbetul îi 
dispăruse şi se cufundase din nou în gânduri. Ea ieşi, dar el nu 
mai auzi uşa închizându-se în urma ei. Se gândea la spionii de 
mare clasă şi la AMG, la întâlnirea lui cu Brian Kwok şi Roger 

Crosse, din dimineaţa aceea, la ora zece, şi la cea care va urma, 
la ora şase după- amiaza. Dimineaţă discuţia fusese scurtă, 
tăioasă şi pe un ton ridicat. 

— Mai întâi, spune-mi dacă mai ştiţi ceva despre AMG? 
întrebase el. 

Roger Crosse îi răspunse imediat. 

— A fost, se pare, totuşi un accident. Nici un fel de semne 
care să dea de bănuit pe corp. Nimeni nu a fost văzut prin 
apropiere, nici urme de maşini, urme de impact, nici urme de 
frâne... În afară de cele ale motocicletei. Ei, şi acum rapoartele. 
lan... Apropo, acum ştim că numai la tine există singurele copii. 

— Iartă-mă, dar nu pot să fac ce mi-ai zis. 

— De ce? şi în vocea politistului se simţi enervarea şi mânia. 

— Nu recunosc în nici un fel că acestea există, dar... 

— Ei, pentru numele lui Dumnezeu, lan, nu fi caraghios. 
Bineînţeles că aceste copii există. Chiar ne iei drept nişte proşti 
amărâţi? Dacă n-ar fi existat, ne-ai fi spus încă de afară, şi cu 
asta s-ar fi rezolvat totul. Te sfătuiesc foarte prieteneşte să ne 
îngădui să le vedem şi noi. 

— Iar eu te sfătuiesc tot prieteneşte să încerci să-ţi ţii firea 
ceva mai bine. 

— Dacă-ţi închipui, lan, că mi-am pierdut stăpânirea de sine, 
atunci să ştii că nu mă cunoşti prea mult. Îţi cer în mod oficial 
să-mi pui la dispoziţie acele documente. Dacă refuzi, atunci am 
să invoc drepturile pe care le am în virtutea legii Secretului de 
Stat, la ora şase azi după-amiază, şi fie că eşti, fie că nu eşti tai- 
pan, al Nobilei Case, prieten sau nu. La şase şi un sfert vei fi 
arestat. Te voi ţine fără nici o posibilitate de a comunica cu 
cineva, şi noi vom răscoli prin toate hârtiile tale, seifurite, cutiile 
de depozit din bancă, până când vom găsi. Ei, te rog frumos, 
scoate documentele alea! 

Dunross îşi aminti şi acum chipul glacial, ochii tăioşi care-l 
priveau ţintă, în vreme ce adevăratul său prieten Brian Kwok îi 
urmărea şocat. 

— Nu. 

— Crosse oftase din adânc. Amenințarea din tonul său îl 
făcuse să se cutremure. 

— Pentru ultima dată te întreb de ce? 

— Pentru că de ajung pe mâinile cui nu trebuie, ar putea fi 
foarte dăunătoare pentru guvernul majestăţii... 

— Ah, Doamne Dumnezeule. Dar eu sunt şeful serviciului 
special de informaţii! 

— Ştiu prea bine! 

— Atunci te rog frumos, fă ce ţi-am cerut. 

— Îmi pare rău. Cea mai mare parte a nopţii m-am tot gândit 
cum să fac ca, în deplină siguranţă... 

Roger Crosse se ridicase în picioare. 

— La ora şase mă întorc după documente, lan, să nu cumva 
să le arzi. Eu aflu imediat dacă încerci una ca asta şi vei fi 
împiedicat s-o faci, imediat. La ora şase. 

În noaptea de dinainte, în vreme ce toată lumea dormea, 
Dunross se dusese în biroul său şi citise din nou rapoartele. 
Citindu-le acum când ştia de moartea lui AMG, sau chiar de 
posibila lui ucidere, de amestecul celor de la MI-5 şi 6, probabil 
a KGB-ului, ca şi de neliniştea exagerată a lui Crosse, când ştia 
că poate unele dintre cele cuprinse în rapoarte nu erau 
cunoscute de Serviciul Secret de Informaţii, dimpreună cu 
faptul că s-ar fi putut ca să se dovedească adevărate multe 
dintre afirmaţiile din acele documente, pe care el le ignorase 
înainte, socotindu-le exagerate, toate la un loc ofereau acestor 
rapoarte o valoare mult mai mare. Unele aspecte îl făcură să 
intre în panică. Era prea riscant să le înmâneze altcuiva. Să le 
păstreze acum se vădea imposibil! Şi, în liniştea acelei nopţi, 
Dunross se gândise să le distrugă. In cele din urmă, se gândise 
că era de datoria lui să nu facă una ca asta. Un moment se gândi 
să le lase pur şi simplu pe birou, cu uşa dublă larg deschisă spre 
întunericul de pe terasă, şi să se ducă să se culce. Dacă Crosse 
era atât de interesat şi de îngrijorat de soarta hârtiilor, atunci el 
şi oamenii lui precis că-l supravegheau acum. Să le închidă din 
nou la loc în seif nu mai era atât de sigur, pentru că, cel puţin o 
dată, cineva încercase seiful, şi va încerca din nou. Şi nici un 
seif nu rezistă unui atac din partea unor profesionişti care 
lucrează împreună. 

Şi stând în întuneric, cu picioarele suite pe birou confortabil, 
simţi emoția, căldura aceea minunată, ameţitoare şi parşivă a 
primejdiei care pândea din jur, primejdie fizică de-acum. 
Prezenţa duşmanilor în apropiere, emotia de a sta pe muchie de 
cuţit, între viaţă şi vidul absolut. Singurul lucru care-i strica 
această bucurie era conştiinţa că Firma Struan fusese trădată 
de cineva din interiorul ei, şi-l muncea aceeaşi întrebare, 
spionul Sevrin e acelaşi cu persoana care le-a vândut secretele 

firmei lui Bartlett? Unul dintre cei şapte? Alastair, Philip, 
Andrew, Jacques, Linbar, David MacStruan din Toronto, sau ta- 
tăl său. Era de necrezut că ar fi putut-o face vreunul din ei. 

Îi cercetă în mintea lui pe toţi. Ca la un examen clinic, fără 
patimi. Toţi ar fi avut prilejul s-o facă, toţi din acelaşi motiv: 
gelozia şi ura, în diferite proporţii. Dar nici unul dintre ei n-ar fi 
trădat şi n-ar fi vândut secretele Nobilei Case unui străin. Nici 
unul dintre ei. Şi, cu toate astea, unul dintre ei a făcut-o. Care? 
Orele treceau una după alta. Care? Sevrin? Ce să facă cu 
rapoartele? AMG fusese omorât? Cât era adevărat din 
conţinutul acelor rapoarte? Care? Aerul nopţii se mai răcorise 
acum şi terasa îl îmbie să iasă. Rămase uitîndu-se la stele. Briza 
şi noaptea îl învăluiră în chip plăcut. Totdeauna îi plăcuse 
noaptea. Să zbori noaptea pe deasupra norilor de unul singur, 
cu mult mai plăcut decât ziua, cu stelele atât de aproape, cu 
ochii atenţi să prinzi bombardierele sau avioanele de vînătoare 
ale inamicului, cu degetul pregătit pe trăgaci... ce simplă era 
viaţa atunci, să ucizi sau să fii ucis! 

Rămase acolo o vreme, apoi, înviorat, se întoarse în birou şi 
închise documentele, după care se aşeză în fotoliul cel mare cu 
faţa spre uşa terasei, la pândă, chinuindu-se să găsească o 
ieşire, alegând o cale. Apoi, satisfăcut, moţăi vreo oră şi se trezi 
ca de obicei înainte de răsăritul soarelui. Camera de toaletă era 
imediat lângă birou, în faţa dormitorului cel mare. Se îmbrăcă 
fără să aleagă prea mult şi ieşi din casă în linişte. Pe drum nu se 
vedea nimeni. Îşi depăşi propriul record cu şaisprezece secunde. 
La vilă făcu o baie, se bărbieri şi se schimbă, luându-şi un 
costum tropical, apoi cobori în biroul lui de la etajul de 
dedesubt. În ziua aceea era foarte multă umezeală în aer, cerul 
arăta foarte ciudat. Se anunţă furtună tropical, îi trecu lui prin 
minte. Poate că de data asta avem noroc şi nu trece doar pe 
lângă noi, cum s-a întîmplat cu celelalte, şi va aduce şi nişte 
ploaie. Se întoarse de la fereastră şi se concentră la treburile 
Nobilei Case. Pe birou se adunaseră teancuri de telexuri care 
trebuiau rezolvate, cu tot felul de negocieri, afaceri, probleme şi 
şanse de a antama altele, pretutindeni prin colonie şi chiar în 
lumea din jurul ei. Din toate direcţiile rozei vânturilor. În nord, 
până la Yukon, unde Firma Struan avea o întreprindere de 
prospecţiuni petrolifere cu o firmă canadiană, uriaşul concern 
McLean-Woodley, care se ocupa de exploatări forestiere şi 
minerit. Apoi din Singapore şi Malaya, iar în sud - până în 

Tasmania de unde transporta spre Japonia fructe şi minerale, 
spre vest - Marea Britanie, spre est - New York, până acolo 
ajungeau tentaculele noii firme internaţionale Noble House pe 
care o visa Dunross şi care începuseră să se întindă, pe moment 
destul de fragile, dar ademenitoare, cu toate că nu aveau 
deocamdată vitalitatea necesară pentru a se dezvolta, lucru pe 
care-l cunoştea. Nu contează, curând vor fi destul de puternice 
pentru asta. Contractul cu Par-Con o să facă păienjenişul nostru 
tare ca oţelul, şi Hong Kongul va fi buricul lumii, iar noi nucleul 
acestui centru. Mulţumesc lui Dumnezeu că există telefoane şi 
telexuri. 

— Cu domnul Bartlett vă rog. 

— Hello! 

— Ian Dunross, bună dimineaţa, iartă-mă că te deranjez atât 
de devreme, dar putem să amânăm întâlnirea noastră până la 
6.30? 

— Da. E vreo problemă? 

— Nu. Treburi obişnuite. Şi sunt o mulţime pe care trebuie 
să le revăd. 

— Vreo veste despre John Chen? 

— Încă nu, îmi pare rău. Dar te anunţ de am ceva. Salutări 
din partea mea lui Casey. 

— In regulă. Dar ştiu că a fost o petrecere pe cinste aseară. 
Fiica ta e fermecătoare. 

— Mulţumesc. Sosesc la hotel la 6.30. Bineînţeles e invitată 
şi Casey. Ne vedem atunci. La revedere. 

Ah, Casey, se gândi el. Casey şi Bartlett. Casey şi Gornt. 
Gornt şi Wu Patru Degete. Dimineaţă, devreme, fusese informat 
de Wu Patru Degete despre întâlnirea cu Gornt. Şi un fior plăcut 
îl traversă auzind că inamicul său mai mai să-şi piardă viaţa. 
Drumul Gorganului nu e cel mai nimerit loc din lume ca să 
rămâi fără frâne, se gândi el. Păcat că bestia asta n-a murit. L-ar 
fi scutit de o sumă mare de necazuri. Apoi şi-l scoase pe Gornt 
din minte şi se reîntoarse la Wu Patru Degete. Mai folosindu-se 
de engleza de baltă a chinezului şi de cât dialect haklo ştia el, 
cei doi se înțelegeau până la urmă. Wu îi relatase tot ce putuse 
el pricepe. Comentariile lui Gornt despre banca Ho-Pak şi 
sfaturile lui date lui Wu de a-şi retrage banii fuseseră o mare 
surpriză pentru el. Şi motiv de îngrijorare. Ca şi articolul lui 
Haply. Oare ticălosul acela de Gornt ştie ceva de care eu nu am 
habar? Fusese şi la bancă. 

— Paul, ce se petrece aici? 

— Cu cine? 

— Cu Ho-Pak. 

— Ah, asaltul creditorilor? Foarte rău pentru imaginea băncii 
noastre, aş putea zice. Bietul Richard. Suntem destul de siguri 
că dispune de toate rezervele de care are nevoie pentru a ieşi 
din furtuna asta, dar nu ştim în ce măsură e înglodat în împre- 
jurimi. Bineînţeles că l-am sunat imediat ce am citit articolul 
ridicol al lui Haply. lan, trebuie să-ţi spun că l-am sunat şi pe 
Christian Toxe şi i-am spus, fără nici un echivoc, că ar mai 
trebui să-şi tină reporterii în frâu şi că trebuie să înceteze cam- 
pania asta cu desăvîrşire ca să nu aibă necazuri. 

— Mi s-a spus că a fost coadă şi la filiala din Tsim Sha Tsui. 

— Da? N-am auzit deocamdată. Dar am să verific. Dar chiar 
şi aşa băncile Prosperity Ching şi Lo Fat o să-l sprijine. Doamne, 
doar a făcut din Ho-Pak una dintre instituţiile cele mai 
importante în domeniul bancar. Şi dacă dă faliment, numai 
Dumnezeu ştie ce se mai poate întîmpla. Chiar şi noi avem 
retrageri importante de bani la filiala noastră din Aberdeen. Ian, 
nu, să sperăm că totul se va risipi ca ceața. Şi, fiindcă veni vorba 
de asta, lan, crezi că o să plouă? Azi e o vreme ciudată, nu ţi se 
pare? La radio se spune că s-ar putea să avem furtună. Dar crezi 
că o să şi plouă? 

— Habar n-am, dar să sperăm că da. Dar nu duminică! 

— Dumnezeule, ai dreptate. Dacă nu se pot ţine cursele din 
cauza ploii o să fie groaznic. Nu se poate una ca asta. Ei, fiindcă 
veni vorba, aseară a fost o petrecere minunată, lan. Mi-a plăcut 
să-i întâlnesc pe Bartlett şi pe fata aia a lui. Şi cum merg 
negocierile tale cu Bartlett? 

— A-ntiia. Ascultă, Paul... 

Dunross zâmbi de unul singur, amintindu-şi cum coborâse 
glasul, deşi ştia că biroul lui Havergill... Era lucru cunoscut că 
acest birou, de unde se vedea tot districtul central, era căptuşit 
cu cărţi de jur împrejur şi foarte bine protejat împotriva... 
zgomotelor. 

— Am încheiat afacerea. Inițial pentru doi ani. La termen de 
şapte zile semnăm hîrtiile. În fiecare an ei avansează câte 20 de 
milioane de dolari bani gheaţă, pentru următorii mai negociem. 

— Felicitării scumpul meu prieten. Din suflet felicitări. Şi câţi 
bani la început? 

— Şapte. 

— E chiar minunat. Cu asta acoperi toate aranjamentele 
foarte frumos. Şi e o mare bucurie să nu mai atârne spectrul 
Firmei Toda în balanţa de plăţi, şi cu încă un milion la Orlin, ei 
bine, poate că o să mai dea şi ei un răgaz, aşa că, în cele din 
urmă, poţi să nici nu-ţi mai aminteşti de toţi aceşti ani grei şi să 
te gândeşti numai la viitorul profitabil care te aşteaptă. 

— Da. 

— Ai închiriat navele cuiva? 

— Nu încă. Dar o să avem navlositori la vreme pentru ca să 
acoperim împrumuturile. 

— Am văzut că acţiunile tale au săltat cu două puncte. 

— Sunt în urcare de-acum. O să se dubleze în următoarele 
treizeci de zile. 

— O! Ce te face să crezi? 

— Explozia financiară! 

— Cum? 

— Toate semnele arată asta, Paul. A crescut încrederea 
oamenilor în viitorul lor. Şi înţelegerea noastră cu Par-Con o să 
fie în fruntea acestui boom. Şi e de multă vreme aşteptat. 

— Ar fi minunat. Când o să faci public aranjamentul cu Par- 
Con? 

— Vineri, după ce se închide bursa. 

— Excelent. Parcă mi-ai fi citit gândurile. Iar luni toată lumea 
o să se arunce să participe la marşul triumfal, 

— Dar până atunci, să rămână numai în familie. 

— Bineînţeles. Ei, ai auzit că Quillan mai mai să-şi rupă gâtul 
azi-noapte? Imediat după ce a plecat de la petrecerea ta. Nu l-au 
mai ţinut frânele la vale pe Drumul Gorganului. 

— Da, am auzit. Ar fi trebuit să-şi rupă gâtul... şi cu asta 
acţiunile celei de-a doua mari companii s-ar fi înălţat la ceruri 
de bucurie. 

— Ei, lan, haide. Vorbeşti de boom? Chiar crezi că aşa o să 
fie? 

— Destul de sigur ca să fii tentat să cumperi din gros. Ce zici 
de un credit de un milion ca să cumperi acţiuni Struan? 

— Personal... sau pentru Nobila Casà? 

— Personal. 

— Şi ţinem noi piept bursei? 

— Bineînţeles. 

— Şi dacă la bursă coboară? 

— N-o să coboare. 

— Ian, să zicem că le împuşcăm, ei? 

— Ce propunere vrei să faci? 

— Ei, dacă tot rămâne totul în familie, de ce să nu ne 
înţelegem că, dacă acţiunile coboară cu două puncte sub nivelul 
bursei azi la închidere, să vindem şi să compensăm contul 
vostru de pierderi? 

— Cu trei puncte atunci. Acţiunile Struan se vor dubla. 

— Mda. Dar să zicem numai cu două puncte până semnezi 
contractul cu Par- Con. Nobila Casă e şi aşa grevată greu de 
creditele luate şi scadente. Să zicem doar două puncte, da? 

— În regulă. 

La două puncte, sunt în siguranţă, se gândi Dunross din nou, 
făcându-şi curaj. Eu aşa cred. Înainte de a pleca de la bancă, 
trecu şi pe la biroul lui Johnjohn, al doilea director adjunct, şi 
moştenitorul prezumtiv al lui Havergill, un tip îndesat, blând, cu 
o vitalitate de colibri. Şi acesta din urmă fu încântat de vizită. 
Numai că el recomandase mai multă prudenţă în ce priveşte un 
eventual boom şi, spre deosebire de Havergill, era foarte îngri- 
jorat de asaltul asupra băncii Ho-Pak. 

— Ian, nu-mi miroase deloc bine ce se întâmplă. Cam pute. 

— Mda. Ce zici de articolul lui Haply? 

— Ei, numai prostii de la un capăt la altul. Nu mai gustăm 
noi şmecherii de genul ăsta. Să fie cei de la Blacs? E nebunie. 
De ce-am pofti noi să eliminăm o serioasă bancă chinezească, 
chiar dacă am putea s-o facem? Vinovatul s-ar putea să fie banca 
Ching. Poate. Ar putea fi mâna bătrânului Smiler Ching, el şi 
Richard au fost adversari ani de-a rîndul. S-ar putea să fie la 
mijloc un complot pus la cale de jumătate de duzină de bănci, 
inclusiv a lui Ching. Cum bine s-ar putea ca creditorii lui 
Richard să fie speriaţi rău de tot. De vreo trei luni încoace am 
auzit, tot felul de zvonuri. S-au băgat adânc de tot în afaceri, cu 
vreo duzină de firme dubioase de construcţii imobiliare. Oricum, 
dacă banca se duce la fund, ne afectează pe toţi. Ian, fii prudent, 
al dracului de prudent. 

— Bruce, am să mă bucur când am să te văd în biroul de sus. 

— Nu-l subestima pe Paul, e foarte isteţ, a făcut multe, 
grozav de multe pentru Hong Kong şi pentru bancă. Dar acum, 
în Asia, lan, vom avea nişte vremuri grele de tot. Eu cred că 
bine faci şi e înţelept că încerci să te mai diversifici şi spre Ame- 
rica de Sud... o piaţă uriaşă, încă neâncercată de noi. Te-ai 
gândit şi la Africa de Sud? 

— Ce-i cu ea? 

— Uite, hai să luăm masa împreună săptămâna viitoare. Să 
zicem marţi. Am nişte idei care s-ar putea să-ţi prindă bine. 

— Da? Care? 

— Ei bătrâne. Lasă să mai aştepte nerăbdarea ta. Ai auzit de 
Gornt? 

— Da. 

— Nu se prea întâmplă una ca asta la un Rolls. 

— Nu. 

— Şi e foarte convins că-ţi poate sufla Par-Con de sub nas. 

— N-o sa-i meargă. 

— L-ai văzut azi pe Phillip? 

— Pe Phillip Chen? Nu. De ce? 

— Nu, nimic. 

— De ce? 

— M-am întâlnit nas în nas cu el la hipodrom. Părea... ei, 
arăta groaznic, distrus. Nenorocirea cu John... răpirea lui John îl 
loveşte foarte greu. 

— Pe tine nu te-ar lovi dac-ai fi în locul lui? 

— Da. Bineînţeles. Dar n-am crezut că între el şi fiul lui 
numărul unu sunt nişte relaţii atât de strânse. 

Şi Dunross se gândi la Adryon şi Glenna, la fiul său Duncan, 
care avea de- acum cincisprezece ani şi plecase în vacanţă la 
ferma de oi a unui prieten al său din Australia. Ce m-aş face eu 
dacă vreunul dintre ei ar fi răpit? Ce m-aş face dacă mi-ar sosi 
prin poştă urechea retezată a vreunuia dintre ei? Aş înebuni. Aş 
înebuni de ură! N-aş mai ţine seama de nimic şi i-aş urmări pe 
răpitori şi apoi răzbunarea mea va fi de natură să nu o uite ni- 
meni o sută de ani. Aş... Se auzi ciocănind la uşă. 

— Da? Ei, hello, Kathy, spuse el fericit întotdeauna să-şi vadă 
sora mai mică. 

— Dragă lan, iartă-mă că te-am întrerupt de la treburile tale, 
spuse Kathy Gavallan dintr-o suflare în vreme ce se apropia de 
el, dar Claudia mi-a spus că ai câteva minute libere înainte de 
următoarea întâlnire. Te deranjez? 

— Bineînţeles că nu, spuse el şi dădu deoparte minuta la care 
lucra. 

— Mulţumesc, spuse ea, închise uşa în urma ei şi se aşeză pe 
scaunul cu spătar înalt de lângă fereastră, iar el îşi îndreptă 
spinarea să-şi mai aline durerea de spate, şi-i zâmbi încurajator. 

— Ei, ştii că-mi place pălăria ta! o pălărie de pai deschisă la 
culoare cu o bandă galbenă care se potrivea cu rochia de 
mătase răcoroasă. Ce s-a întâmplat? 

— lan, am scleroze multiple. 

Se uită la ea năucit. 

— Ce ai? 

— Cel puţin aşa spun analizele. Mi-a confirmat doctorul încă 
de ieri, dar ieri nu puteam să-ţi spun... Azi a verificat analizele 
cu un alt mare specialist şi se pare că nu e vorba de nicio 
greşeală! îi relată ea cu voce calmă, pe chipul ei se citea aceeaşi 
linişte, şi cum stătea dreaptă pe scaunul acela înalt, părea mai 
frumoasă ca oricând. Trebuia să spun şi eu cuiva. lartă-mă că te- 
am luat cam pe nepregătite. Dar am socotit că poate mă ajuţi să- 
mi pun şi eu gândurile în ordine şi să văd ce-i de făcut, nu acum, 
când o să ai timp, poate în weekend... ea îi văzu expresia şi râse 
nervos. Nu e chiar o nenorocire atât de mare. Aşa cred. 

Dunross se rezemă de spătarul scaunului de piele şi se sili 
să-şi oblige mintea şocată să gândească din nou. 

— Multiple... cam pe muchie, nu-i aşa? 

— Da. Cam aşa e. Se pare că e ceva care atacă sistemul 
nervos şi pentru care nu au încă remedii. Nu ştiu nici specialiştii 
ce e boala asta de fapt, nici de unde şi cum de te căpătuieşti cu 
ea. 

— Ei, du-te şi la alţi specialişti. Nu, mai bine chiar du-te în 
Anglia cu Penn. Trebuie să fie acolo nişte specialişti, acolo sau 
în Europa. Trebuie să existe un remediu, Kathy, trebuie să fie! 

— Dragul meu, nu e. Dar ideea cu Anglia e bună. Sunt... 
Doctorul Tooley spunea că ar fi dorit să mă duc să mă vadă şi un 
specialist de pe Harley Street, şi să urmez tratamentul lui. 
Deocamdată boala nu e foarte avansată şi nu trebuie să mă 
îngrijorez prea tare, dacă mă îngrijesc. 

— Adică? 

— Adică să am grijă de mine, să iau medicamentele, să dorm 
după-amiaza, ca să nu obosesc, şi am să pot să am grijă mai 
departe de Andrew, de casă şi de copiii, să joc chiar şi un tenis, 
din când în când şi golf, dar numai câte o singură repriză, 
dimineaţa. Ştii, doctorii pot opri evoluţia bolii, dar nu pot 
remedia distrugerile existente. Mi-a spus că dacă nu am grijă de 
mine şi nu mă odihnesc cât trebuie, mai ales pe odihnă a 
insistat, atunci boala îşi începe din nou evoluţia, şi, din clipa 


393 


aceea, porneşti la vale, de tot. Da. Şi nici nu te mai refaci 
vreodată. Ai priceput, dragule? 

El se uită lung la ea, chinuindu-se să nu i se vadă disperarea. 
Simţea cum inima i se zbate în piept, prin minte îi trecură o 
mulţime de planuri, şi se gândi, brusc: Dumnezeule, sărmana 
Kathy! 

— Da, bine, mulţumesc lui Dumnezeu că poţi să te odihneşti 
cât e nevoie, spuse el, străduindu-se ca vocea să-i rămână la fel 
de liniştită ca şi a ei. Te deranjează dacă vorbesc şi eu cu 
Tooley? 

— Cred că ar fi bine. Nu e nici un motiv de alarmă, lan. Mi-a 
spus că totul se poate aranja dacă mă îngrijesc, iar eu l-am 
asigurat că voi fi atât de cuminte încât n-o să mai fie nevoie să 
fie îngrijorat în privinţa asta. 

Şi Kathy rămase surprinsă cât de calm vorbea şi că mâinile, 
degetele i se odihneau atât de liniştite în poală, fără să trădeze 
nimic din groaza pe care o trăia în adâncul sufletului. Parcă şi 
simţea microbii, viruşii, gângăniile acelea ale bolii înfingându-se 
în sistemul ei nervos, hrănindu-se cu nervii ei, înghiţindu-i puţin 
câte puţin, secundă de secundă, ceas de ceas, până când va 
realiza cum îi amorţesc şi mai tare degetele de la mâini şi la 
picioare, apoi se urcă spre glezne şi încheieturi, şi apoi pe mâini 
şi apoi şi apoi... Doamne Dumnezeule sfinte Hristoase! Işi 
scoase o batistă micuță din poşetă şi se tamponă cu ea pe nas şi 
pe frunte. 

— E foarte umed pe ziua de azi, nu-i aşa? 

— Da, Kathy. Dar cum de a survenit atât de neaşteptat? 

— Dar nu e aşa deloc, dragule. Medicii n-au putut 
diagnostica nimic până acum, asta-i tot. De aceea am şi făcut 
analizele acelea. 

La început nu simţise decât uşoare amețeli şi dureri de cap, 
cu vreo şase luni înainte. Mai ales când juca golf. Se concentra 
aplecată asupra mingii, căutînd să se echilibreze, când deodată 
ochii i se înceţoşau, nu mai era în stare să vadă limpede, mingea 
se desfăcea în două, se transforma în două, în trei mingi, din 
nou în două, şi nu se mai oprea din mişcare. Andrew făcuse 
glume pe socoteala ei şi-i spusese să se ducă la un oftalmolog, 
dar nu era din pricina ochelarilor, aspirina nu o ajuta deloc, nici 
măcar pilulele mult mai tari. Până când Tooley, medicul lor de 
familie, o trimisese la spitalul Matilda de pe Colină ca să facă 
analize, mereu alte analize, radiografii cerebrale, pentru cazul 

că era vorba de vreo tumoră, dar n-au găsit nimic, cum de altfel 
nici celelalte analize n-au fost revelatoare. Numai cumplita 
puncţie pe coloană a relevat ceva. Apoi alte teste au confirmat. 
Ieri. O, Doamne Dumnezeule, abia ieri să fi fost când am aflat că 
sunt condamnată la scaunul cu rotile, ca în cele din urmă să 
devin o arătare neajutorată? 

— Lui Andrew i-ai spus? 

— Nu, dragule, îi răspunse ea, retrăgându-se din nou de pe 
marginea prăpastiei în care privea. Nu i-am spus. N-am fost în 
stare. Deocamdată. Ştii cât de prăpăstios e. Dar îi spun în seara 
asta. Nu-i puteam spune înainte de a-ţi spune ţie întâi. 
Totdeauna ţie îţi spuneam întâi când păţeam ceva, nu-i aşa? Şi 
Lechie şi Scotty şi eu. Tu ştiai întotdeauna primul! 

Şi ea îşi aduse aminte de vremea când erau cu toţii mici, de 
vremurile acelea minunate din Hong Kong şi la Ayr la Castle 
Avisyard, din acea bătrână şi fantastică şi plină de cotloane 
construcţie de pe coama dealului, plină de vrejurile de vuietoa- 
re, de unde se vedea marea... de sărbătorile de paşti şi crăciun, 
de lungile vacanțe de vară, numai ea şi cu lan... şi Lechie, cel 
mai în vârstă dintre ei, Scott, de fratele ei geamăn... zile fericite 
când tata nu era acolo, toţi fiind înspăimântați de prezenţa 
tatălui lor, toţi, în afară de Ian care era purtătorul lor de cuvânt 
întotdeauna, protectorul lor, cel care o încasa pentru toţi... în, 
seara asta nu mai ai dreptul la cină şi scrii de cinci sute de ori n- 
am să mai răspund niciodată, un copil trebuie văzut, dar nu 
auzit... lan era cel care mânca bătaie pentru toţi, dar nu se 
plângea niciodată. Ah, sărmanii Lechie şi Scotty... j 

— Ian, spuse ea şi brusc îi izvorâră lacrimi din ochi. Imi pare 
atât de rău... 

Şi simţi cum el o cuprinde cu căldură, se simţi deodată în 
siguranţă şi tot coşmarul pe care-l trăise până atunci se mai 
îmblânzi. Ştia totuşi că nu avea cum să scape de el pentru 
totdeauna. Acum nu. De-acum niciodată. Aşa cum nu se vor mai 
întoarce înapoi fraţii ei, decât poate în somn, aşa cum nu se va 
mai întoarce scumpul ei Johnny. 

— Lasă, lan, îngăimă ea printre lacrimi. Nu-i nimic. Nu 
pentru mine plâng, zău. Dar mă gândeam la Lechie şi Scotty şi 
la copilăria noastră de la Ayr, când eram doar nişte ţânci, şi la 
Johnny al meu, că întotdeauna am suferit atât pentru ei... 

Primul care murise fusese Lechie. Sublocotenent în 
infanteria uşoară de munte. Dispărut în 1940 în Franţa. Nimic n- 

au mai găsit din el. Acum era acolo lângă marginea drumului, 
acum nu mai rămăsese nimic în locul unde stătuse, doar aerul 
plin de fum acru de la barajul de artilerie al panzerelor nemţeşti 
asupra acelui pod de piatră de peste pâriu, drumul 
Dunquerkului. De-a lungul întregului război, trăiseră cu 
speranţa că Lechie era prizonier de război în vreun lagăr mai 
omeneşte administrat, nu în cele groaznice. lar după război, 
după trei luni de căutări, nici un semn, nici un martor, nici cea 
mai neînsemnată urmă. Abia după aceea familia, şi în cele din 
urmă şi tatăl lor, au lăsat duhul lui Lechie să-şi găsească odihna 
în pace. 

În 1939 Scott avea şaisprezece ani şi fusese trimis în 
Canada, pentru mai multă siguranţă, ca să-şi termine acolo 
şcoala, dar apoi, fiindcă tot era pilot, când a împlinit 
optsprezece ani, în ciuda urletelor de protest ale tatălui său, se 
înrolase în aviația canadiană, dorind să răzbune cumplit 
moartea lui Lechie. Devenise imediat ofiţer combatant, înrolat 
într-o unitate de bombardament şi se pregătise numai bine ca să 
participe la debarcare. Cu furioasa bucurie bombardase, 
transformînd numeroase oraşe în scrum, până în 14 februarie 
1945, acum comandant de escadrilă, decorat cu Meritul Aviatic 
cu baretă, când în drum spre casă, după holocaustul de la 
Dresda, au fost atacați de un Messerschmitt, şi, cu toate că 
celălalt copilot a izbutit să aterizeze cu avionul avariat în Anglia, 
Scotty era mort pe scaunul din stânga. Kathy fusese la 
înmormîntare ca şi lan de altfel, în uniformă acum şi el, venit în 
permisie de la Chungking, unde era ataşat pe lângă forţele 
aeriene ale lui Ciang Kai şi, după ce fusese şi el doborât cu 
avionul. Şi atunci plânsese pe umărul lui Ian, şi plânsese pentru 
Lechie, plânsese pentru Scotty şi plânsese pentru Johnny. Era 
văduvă. Locotenentul de aviaţie John Selkirk, decorat cu 
Medalia Meritul Aviatic, alt zeu al războiului, invincibil, de 
neîmblânzit, fusese şters de pe faţa cerului, venind vijelios, ca o 
torţă, spre pământ, rămăşiţele arzând complet în cădere. Johnny 
nu avusese nici el parte de funeralii. Nu mai rămăsese nimic de 
înmormântat. Ca şi în cazul lui Lechie, au primit doar o 
telegramă. Câte una de fiecare. Ah, Johnny, Johnny, dragul, 
dragul meu... 

— Dragul meu lan, atâta pierdere amarnică, toţi pierduţi. Şi 
pentru ce? 

— Nu ştiu nici eu, micuță Kathy, îi răspunse el, ţinând-o încă 
în braţe. Nu ştiu nici eu, cum nu ştiu de ce eu am scăpat şi ei 
nu. 

— Ah, sunt atât de fericită că tu n-ai păţit nimic! şi-l strânse 
uşor în braţe, revenindu-şi, lăsă de o parte propria ei suferinţă, 
gândindu-se la a celorlalţi, îşi şterse lacrimile, scoase o 
oglinjoară şi se privi. Dumnezeule, răvăşită mai sunt! lartă-mă. 

Sala de toaletă personală a lui Dunross era mascată de o 
bibliotecă, dispăru înăuntru şi se fardă din nou. Când se 
întoarse, îl găsi privind pe fereastră. 

— Deocamdată Andrew a plecat de la birou, dar îndată ce se 
întoarce am să-i spun eu, o încredinţă el. 

— Nu, dragule, asta-i treaba mea. Eu trebuie să-i spun. 
Trebuie. Aşa e cinstit şi zâmbi şi-l atinse uşor cu mâna. lan, te 
iubesc! 

— Şi eu, Kathy. 


22 
Ora 16.55. 


Cutia de carton pe care Vârcolacii i-o trimseseră lui Phillip 
Chen odihnea acum pe biroul lui Crosse. Lânga cutie se afla 
scrisoarea de răscumparare, cheile, carnetul de conducere, 
stiloul victimei, ba chiar si ziarele rupte, folosite la împachetat. 
Tot acolo era şi punga aceea mică de plastic şi cârpa pătată de 
sânge. Nu lipsea decât conţinutul. Totul fusese marcat cu câte o 
etichetă. Roger Crosse era singur în încăpere şi se uita fascinat 
la obiectele acelea. Luă o bucată dintr-un ziar, toate fuseseră 
netezite bine, cele mai multe aveau agăţată şi câte o etichetă cu 
data apariţiei şi numele ziarului chinezesc din care fuseseră 
rupte. Întoarse bucata aceea, căutând şi alte indicii nebăgate în 
seamă înainte, vreo cheie ascunsă, ceva trecut cu vederea. Nu 
găsi nimic, privise bucata de ziar înapoi, rămase aplecat asupra 
biroului, rezemat în palme, pierdut în gânduri. Pe birou era şi 
raportul lui Alan Medford Grant, lângă butonul interfonului. În 
încăpere dăinuia o linişte apăsătoare. Câteva ferestre mici 
dădeau spre Wanchai şi spre o parte a portului către Promon- 
toriul Glessing. Sună telefonul. 

— Da? 

— Domnul Rosemont, de la CIA şi domnul Langan de la FBI, 
Sira 

— In regulă. 

Roger Crosse puse receptorul în furcă. Deschise sertarul de 
sus al biroului şi puse cu grijă raportul AMG înăuntru, peste 
telexul decodificat şi închise sertarul cu cheia din nou. În 
sertarul din mijloc se afla un magnetofon de înaltă sensibilitate. 
Îl verifică dacă functiona, şi atinse un buton ascuns. Fără să 
scoată un zgomot, rolele începură să se învârtă. Interfonul de pe 
birou avea încastrat în el şi un microfon foarte puternic. 
Mulţumit, închise sertarul la loc. Un alt buton nevăzut de la 
biroul lui elibera neauzit resortul care bloca uşa. Îl atinse şi o 
deschise. 

— Hello, poftiţi amândoi, poftiţi înăuntru, spuse el amabil, 
închise uşa în urma celor doi americani, dădu mâna cu ei şi, 
neobservat, blocă din nou uşa. Vă rog să luaţi loc. Ceai? 

— Nu, mulţumesc, spuse cel de la CIA. 

— Cu ce vă pot fi de folos? 

Cei doi aveau fiecare câte o mapă simplă. Rosemont deschise 
mapa lui şi scoase din ea un teanc de fotografii zece pe opt, 
prinse în două grupe. 

— Uite, spuse el întinzându-i pachetul de fotografii de 
deasupra. 

Erau mai multe fotografii cu Voranski în vreme ce se 
strecura prin şantierul naval, pe străzile din Kowloon, intrînd şi 
ieşind din taxiuri, telefonând, şi mai multe cu chinezii care-l 
asasinaseră. În una din fotografii erau cei doi chinezi, în vreme 
ce părăseau cabina telefonică, lăsând să se zărească, destul de 
bine, un corp prăbuşit în spatele lor. Numai adânc inoculata 
disciplină îl împiedică pe Crosse să-şi manifeste uluirea, furia 
oarbă. 

— Mda, bun, foarte bine, murmură el blând, punând 
fotografiile pe masă, alertat foarte tare de pachetul de fotografii 
pe care le păstrase în mână. Mda. Şi? 

Rosemont şi Ed Langan se încruntară. 

— Şi voi l-aţi urmărit? 

— Bineînţeles, spuse Crosse, minţind cu admirabilă 
convingere. Dragul meu, aici suntem la Hong Kong. Dar aş vrea 
tare mult să ne lăsaţi pe noi să ne vedem de treburile noastre şi 
să nu vă amestecați. 

— Roger, noi, ăăă, noi nu vrem să ne amestecăm în treburile 
voastre, vrem doar să vă sprijinim. 

— Dar poate că nu avem nevoie de sprijin, şi vocea lui deveni 
tăioasă. 

— Da, sigur, spuse Rosemont şi scoase o ţigară din pachet şi 
şi-o aprinse; era un bărbat înalt şi zvelt, un păr cărunt tuns 
scurt, trăsături frumoase, nişte mâini puternice, ca de altfel 
toată personalitatea lui. Ştim unde s-au adăpostit cei doi ucigaşi. 
Sau cel puţin aşa credem, adăugă el. Unul dintre oamenii noştri 
socoate că i-a dibuit. 

— Câţi oameni aţi pus să spioneze nava? 

— Zece. Şi oamenii noştri nu au băgat de seamă să-l 
urmărească pe individ nici un om de-al vostru. Diversiunea aceia 
mai mai să ne păcălească şi pe noi. 

— Foarte şmecheră, spuse Crosse binedispus, întrebându-se 
de care diversiune era vorba. 

— Oamenii noştri nu au apucat să-l caute prin buzunare... 
ştim doar că a dat două telefoane din cabina aceea... 

Rosemont băgă de seamă că Crosse îşi îngustează ochii. 
Curios, se gândi el. Crosse habar nu are. Şi dacă nu ştie chestia 
asta, înseamnă că oamenii lui nu au apucat urma individului. 
Dar poate că doar minte şi comunistul nostru a fost cu totul 
liber să facă ce vrea în Hong Kong până când a fost înjunghiat. 

— Am expediat o radiogramă acasă... şi cred că în curând 
vom primi şi răspuns. Cine era tipul? 

— Din hârtiile lui reiese că era vorba de Igor Voranski, 
marinar clasa întâi, marina comercială sovietică. 

— Roger, aveţi dosarul lui? 

— E cu totul curios ca să vă întâlnesc pe amândoi împreună. 
Vreau să spun că în filme... ni se spune că FBl-ul şi CIA sunt 
totdeauna la cuțite. 

Ed Langan zâmbi. 

— Bineînţeles, la fel cum sunteţi voi cu MI-5 sau la ruşi KGB- 
ul şi GRU, şi alte cincizeci de birouri operative sovietice. Dar 
uneori suntem pe aceleaşi cazuri, noi suntem cu problemele 
interne ale Statelor Unite, Stan cu cele externe, dar amândoi am 
crescut din acelaşi trunchi: problemele de securitate. Credem... 
ne întrebăm de fapt dacă putem colabora cu toţii. De data asta 
s-ar putea să fi nimerit pe un caz important, iar noi, eu şi cu 
Stan... pe noi ne cam depăşeşte. 

— Aşa-i, răspunse Rosemont, fără să creadă o iotă. 

— În regulă, interveni Crosse, fiindcă avea nevoie de 
informaţiile lor. Atunci tu întâi. 

— İn regulă, Roger. De o vreme ne-a ajuns la urechi că se 
pregăteşte ceva parşiv la Hong Kong... nu ştim ce, dar care are 
legături cu interesele Statelor Unite cum te văd şi cum mă vezi. 
Mă gândesc că rapoartele lui AMG sunt o legătură. Uite, să-l 
luăm pe Banastasio, e din Mafia. Vînat mare. Narcotice, o 
groază. Să-l luăm pe Bartlett. Armele. Şi armele... 

— Bartlett are vreo legătură cu Banastasio? 

— Nu ştim încă sigur, încă mai cercetăm. Ce ştim sigur e că 
armele au fost ascunse în avion la Los Angeles, unde îşi are baza 
avionul. Arme! Arme, narcotice şi interesele noastre tot mai 
mari din Vietnam. De unde provin narcoticele? Din triunghiul de 
aur? Vietnam, Laos şi provincia Yunnan din China. Acum ne-am 
băgat în Vietnam şi... 

— Bătrâne, şi cine v-a sfătuit să vă băgaţi prost v-a sfătuit... 
şi am spus asta de cincizeci de ori. 

— Roger, noi nu facem politica, aşa cum n-o faci nici tu. Alta: 
portavionul nostru nuclear se află aici şi aseară soseşte şi 
nenorocitul de Soviețki Ivanov. Prea se leagă, poate că sursa lor 
de informaţii provine de aici. Apoi Ed vine la tine şi ne trezim cu 
raportul AMG, o nebunie curată, de la Londra şi culmea mai e şi 
Sevrin ăsta! Reiese că KGB-ul are oameni vârâţi peste tot în 
Asia, iar voi v-aţi căpătuit cu o iscoadă într-un post-cheie. 

— Treaba încă nu-i dovedită. 

— Corect. Dar eu ştiu câte ceva despre AMG. Pe ăsta nu l-a 
păcălit nimeni. Dacă spune el că Sevrin s-a vârit aici şi că aveţi 
un spion vârât printre voi, atunci aşa-i. Cu siguranţă că şi noi 
avem agenţi de-ai lor infiltraţi la CIA, cum are şi KGB-ul. Şi sunt 
sigur că şi Ed are la FBI... 

— E îndoielnic, îl întrerupse tăios Ed Langan. Oamenii noştri 
sunt aleşi pe sprânceană şi pregătiţi hoţeşte. Voi vă adunaţi 
oameni de pe unde se-întâmplă. 

— Aşa o fi, acceptă Rosemont şi apoi se întoarse la Crosse. 
Să ne întoarcem la narcotice. Inamicul nostru principal e China 
roşie şi... 

— Stanley, din nou greşeşti. China comunistă nu mai e un 
mare adversar pentru nimeni. Doar Rusia. 

— China-i comunistă. Comuniştii sunt duşmanii noştri. 
Deşteaptă idee să inunzi Statele Unite cu narcotice şi China 

roşie... bine, bine, Republica Populară Chineză poate foarte bine 
să manevreze porţile de intrare. 

— Dar n-au făcut-o. Direcţia noastră de narcotice e cea mai 
bine pregătită din toată Asia... şi nici ei nu au nici un argument 
care să sprijine teoria asta oficială falsă că chinezii sunt în 
spatele acestui negoţ. Nici o dovadă. Şi R.P. Chineză e la fel de 
pornită împotriva traficului de droguri ca şi noi toţi ceilalţi. 

— Fie cum vrei tu, îi replică Rosemont. Roger, voi aveţi 
vreun raport asupra acestui agent? E de la KGB? 

Crosse îşi aprinse şi el o ţigară. 

— Voranski a fost aici şi anul trecut. Atunci a folosit numele 
fals de Serghei Kudriov, tot marinar clasa întâi, tot de pe 
aceeaşi navă, nu prea au imaginaţie, nu-i aşa? Nici unul dintre 
ceilalţi doi interlocutori nu zâmbi. Numele lui adevărat e maio- 
rul Iuri Bakian, direcţia întâi, KGB, departamentul 6. 

Rosemont oftă din greu. Cel de la FBI se uită lung la el. 

— Atunci ai dreptate şi totul se leagă. 

— Poate, spuse cel înalt şi rămase pe gânduri. Roger, ce ştii 
despre lgăturile stabilite de el anul trecut? 

— S-a jucat de-a turistul a stat la Nouă Dragoni, la Kowloon. 

— E şi în raportul AMG, numele hotelului e pomenit acolo, 
spuse Langan. 

— Da. Ne ocupăm de el de vreun an şi ceva. Dar n-am găsit 
nimic. Bakian- Voranski de obicei se comporta ca un simplu 
turist. L-am ţinut sub supraveghere continuă, douăzeci şi patru 
de ore din douăzeci şi patru. A stat vreo două săptămâni, apoi, 
exact înainte de plecarea navei, s-a strecurat înapoi la bord. 

— Iubite? 

— Nu. Niciuna permanentă. De obicei îşi pierdea vremea pe 
la Ringul de Dans Norocul din Wanchai, cam iubăreţ el de felul 
lui, cel puţin aparent, dar nu punea întrebări şi nu se întîlnea cu 
nici o figură mai deosebită. 

— A vizitat Sinclair Towers? 

— Nu. 

— Păcat, spuse Langan, ar fi fost prea frumos. Acolo are un 
bârlog şi Tsu-yan. Şi Tsu-yan îl cunoaşte şi pe Banastasio, John 
Chen îl cunoaşte la rândul lui pe Ba- nastasio, şi cu asta 
ajungem iar la arme, la narcotice, la rapoartele AMG şi la 
Sevrin. 

— Mda, mârâi Rosemont. Aţi pus mâna pe Tsu-yan? 

— Nu. A ajuns cu bine la Taipe, de unde s-a evaporat. 

— Crezi că s-a ascuns acolo? 

— Aşa aş crede, spuse Crosse, dar în sinea lui îl socotea pe 
individ mort, eliminat deja de naţionalişti, de comunişti, de 
Mafia sau oamenii triadei, şi se întrebă dacă acesta putea fi un 
agent dublu, ori chiar diavolul suprem al tuturor serviciilor de 
spionaj, adică un agent triplu. 

— O să-l găsiţi voi... sau poate îl găsim noi, dacă nu cumva 
băieţii din Taiwan. 

— Roger, urmărirea lui Voranski v-a condus undeva? întrebă 
Langan. 

— Nu. Nicăieri, deşi i-am ţinut trena ani de zile. A fost ataşat 
al Comisiei comerciale sovietice de la Bangkok, a stat o vreme la 
Hanoi şi Seul, dar fără să aibă vreun fel de activităţi ilegale din 
câte ştim. O data ticălosul ăsta obraznic a vrut să obţină chiar şi 
un paşaport britanic şi mai mai să-l dobândească. Din fericire, 
oamenii noştri verifică toate cererile de acest fel şi au găsit nişte 
nereguli în povestea lui. Imi pare rău că a murit, doar ştii cât e 
de greu să-i miroşi pe spioni. O groază de timp şi muncă 
părăduită degeaba, Crosse se opri şi îşi aprinse încă o ţigară. 
Gradul lui de maior e destul de mare, ceea ce indică o treabă 
destul de afurisită. S-ar putea să fie unul dintre agenţii lor 
speciali, puşi să bată Asia şi să se infiltreze adânc şi să zacă 
undeva următorii douăzeci, treizeci de ani. 

— Ticăloşii ăia şi-au pus planurile la punct cu atâta vreme în 
urmă încât au început să pută rău de tot! oftă Rosemont. Şi cu 
cadavrul ce faceţi? 

— Am pus pe unul din oamenii mei, care vorbeşte ruseşte, 
să-l cheme pe căpitanul navei... Gregor Suslev. Membru de 
partid, bineînţeles, dar destul de nevinovat. Din când în când se 
întâlneşte cu iubita lui care are un apartament în Mong Kok, o 
barmaniţă, căreia îi trimite bani, dar nu prea mulţi, şi ori de 
câte ori vine el pe aici îi ţine tovărăşie. Individul se duce la 
curse, a jucat la jocuri de noroc în Macao de câteva ori, vorbeşte 
destul de bine englezeşte. Şi Suslev e sub permanentă 
supraveghere. Şi nu mai vreau ca vreunul dintre înfierbântaţii 
voştri oameni să se joace cu spionii pe care noi îi cunoaştem. 

— Deci Suslev e un obişnuit al casei pe aici? 

— Da, navighează prin apele astea de ani de zile, are baza la 
Vladivostok, fost comandant de submarine. Şi aici mai zburdă şi 
el, mai ales marinăreşte. 

— Ce vrei să spui? 

— Mai ales beat. Dar nu beat din cale-afară. Se mai distrează 
şi el cu radicalii noştri britanici, cum ar fi Sam sau Molly Finn. 

— Aia care scriu tot timpul scrisori adresate redacţiilor? 

— Mda. Sunt mai mult o plictiseală decât o ameninţare din 
punctul de vedere al securităţii. Ei bine, după cum au fost 
instruiți, omul nostrum care vorbeşte ruseşte i-a spus 
capitanului Suslev că ne pare tare rău, dar se pare că unul 
dintre marinarii lui a avut un atac de inimă într-o cabină 
telefonică, la terminalul de feribot Golden. Suslev s-a arătat 
şocat, după cum se cuvine, şi a fost destul de rezonabil. În buzu- 
narul lui Voranski, din întîmplare, am descoperit un raport 
cuvânt cu cuvânt al conversaţiei telefonice ulterioare a 
asasinului. l-am tradus-o în ruseşte, ca o dovadă în plus a 
nemulțumirii noastre faţă de cele întâmplate. La bordul navei 
aceleia sunt numai profesionişti, şi destul de hârşâiţi în treburile 
astea ca să ştie că noi nu ne descotorosim de agenţii lor fără 
motive foarte serioase sau incidente şi grave provocări. Ştiu 
foarte bine că pe cei cunoscuţi îi supraveghem şi, dacă ne 
supără prea tare, atunci îi deportăm! şi Crosse îi aruncă lui 
Rosemont o privire tăioasă, în vreme ce vocea îi rămăsese 
indiferentă. Metodele noastre sunt mai eficiente decât cuțitul, 
laţul de sugrumat, pistolul sau otrava. 

Cel de la CIA încviinţă din cap. 

— Dar atunci cine a avut poftă să-l ucidă? 

Crosse se uită din nou spre fotografii. Nu-i ştia pe cei doi 
chinezi, dar chipurile lor erau cât se poate de clare, la fel ca şi 
cadavrul din spatele lor, drept dovadă de necrezut. 

— Dăm noi de ei. Indiferent cine-s. Cel care a telefonat la 
poliţie pretindea că ei sunt din triada 14 Carate. Dar individul 
nu vorbea decât dialectul din Shanghai şi Ningpo, drept urmare 
nu prea pare adevărat ce-a spus. Probabil că face parte din 
vreun fel de triadă. S-ar putea să fie din Junghiul Verde. Cu 
siguranţă profesionist bine pregătit, a ştiut să umble cu cuțitul 
perfect, cu mare precizie, acum victima era încă în viaţă, în 
secunda următoare moartă, fără să apuce să scoată un sunet. S- 
ar putea să fi fost unul dintre cei pregătiţi de voi, la CIA, pentru 
serviciul de informaţii al lui Ciang Kai-şi. Sau poate din coreenii 
pregătiţi de CIA, alţii pregătiţi de voi, şi ăia sunt antisovietici, 
nu-i aşa? Poate agenţi ai Chinei comuniste, dar nu pare proba- 
bil. Agenţii lor nu se apucă să omoare quai loh, şi, cu siguranţă, 
nu aici în Hong Kong. 

Rosemont încuviinţă din cap şi nu ripostă la reproşuri, îi 
înmână lui Crosse şi celelalte fotografii pe care le păstrase până 
atunci, dorind să obţină colaborarea englezului, având mare 
nevoie de ea. 

— Astea-s fotografii ale locuinţei unde au intrat indivizii. Şi 
placa indicatoare a străzii. Omul nostru nu ştie să citească 
semnele chinezeşti, dar se traduc cam aşa: Strada Primului 
Anotimp, numărul 14. O fundătură nenorocită în spatele 
garajelor de autobuz de la Promontoriul de Nord. 

Crosse începu să cerceteze noul set de fotografii cu aceeaşi 
atenţie. Rosemont se uită la ceas, apoi se ridică în picioare şi se 
îndreptă spre singura fereastră de unde se vedea o parte a 
portului. 

— Ia priviţi! spuse el plin de mândrie. 

Ceilalţi doi se duseră lângă el. Imensul portavion nuclear 
tocmai dubla Promontoriul de Nord, îndreptându-se spre 
şantierul naval al marinei militare, malul dinspre Hong Kong. 
Era la marele pavoaz, flamurile obligatorii ţepene în bătaia 
vântului, mulţime de marinari în uniforme albe pe puntea 
uriaşă, însemnată cu linii trasate pentru periculoasele avioane 
de vânătoare. Aproape 84.000 de tone. Nici un coş de fum, doar 
un castel de comandă foarte complex, monstruos de mare şi 
ameninţător, cu o pistă pentru avioane de vreo trei sute şi ceva 
de metri, de pe care puteau decola şi ateriza avioane de 
vânătoare în acelaşi timp. Prima navă de acest fel dintr-o 
întreagă serie. 

— Asta zic şi eu navă? spuse Crosse invidios, era pentru 
prima dată când acest colos intra în portul Hong Kong, de când 
fusese lansată la apă în 1960. Frumoasă, murmură el, plin de 
ciudă că era americană şi nu britanică. Care-i viteza maximă pe 
care-o poate atinge? 

— Habar n-am, e secret, strict secret, împreună cu aproape 
toate celelalte date care o privesc, şi Rosemont se întoarse să-l 
privească. Nu poţi face în aşa fel încât să expediezi dracului 
nava aceea sovietică de spionaj din port? 

— Ba da, şi am putea să o şi aruncăm în aer, dar ar fi un gest 
la fel de necugetat. Stanley, linişteşte-te, trebuie să ne purtăm 
civilizat în treburile astea. Reparaţia navelor lor, şi unele au cu 
adevărat mare nevoie să fie reparate, e o sursă importantă de 
devize, ca şi de informaţii, şi îşi plătesc notele de plată pe loc. 
Sistemul nostru a fost încercat şi răsîncercat de-a lungul anilor. 

Mda, se gândi Rosemont cu silă, numai că sistemele voastre 
nu se mai potrivesc deloc. Imperiul britanic nu mai există, nici 
maharajahi britanici, şi acum avem un cu totul alt fel de inamic, 
mai inteligent, mai necruţător, de un totalitarism fanatic şi 
îngust, care nu ţine seamă de învechitele reguli cavalereşti de la 
Queensberry şi un plan planetar de a pune mâna cu lăcomie pe 
orice se poate. Voi, englezii, parale nu mai aveţi, cheag nu mai 
aveţi, marină militară nu, aviaţie de război nu, şi guvernul 
vostru-i plin de tot felul de socialişti şi adversari, şi, după 
părerea noastră, ăştia v-au cam vândut cu totul! Sunteţi roşi pe 
dinăuntru, şi serviciile voastre de informaţii secrete au ajuns o 
piaţă. Dumnezeule, de două ori a trebuit să intrăm în război să 
vă salvăm pielea, tot noi să plătim greul lor şi de fiecare dată voi 
aţi fost cei care aţi zădărnicit pacea. Şi dacă n-ar fi intervenit 
Cartierul nostru general strategic al aerului, rachetele noastre, 
forţa noastră nucleară de lovire, marina noastră, aviația, 
contribuabilii americani, banii noştri, aţi fi cu toţii morţi, sau de- 
portaţi, la mama dracului, în Siberia. Şi acum îmi place sau nu, 
trebuie să mă târguiesc cu tine. Avem nevoie de Hong Kong ca 
de o fereastră şi de poliţiştii voştri să păzească zona asta. 

— Roger, mulţumesc pentru oamenii pe care i-ai trimis în 
plus, spuse el. Apreciem foarte mult gestul. 

— Nici noi nu vrem să se întâmple nimic atâta vreme cât 
nava asta-i aici. Frumoasă navă. Vă invidiez pentru ea. 

— Comandantul ei îşi va ţine şi nava şi echipajul foarte din 
scurt, toţi cei care vor cobori la țărm vor fi instruiți, preveniţi, şi 
vom coopera şi noi cu cei din paza ei sută la sută. 

— Am să am grijă să vă trimit o listă cu barurile unde e mai 
bine să nu calce oamenii voştri, unele sunt cunoscute locuri de 
adunare a comuniştilor, în altele s-ar putea întâlni cu marinari 
de ai noştri de pe Dart, din marina noastră regală, zise Crosse 
zâmbind. S-ar putea să se mai şi încaiere. 

— Bine, Roger. Chestia cu uciderea lui Voranski e o 
coincidenţă prea bătătoare la ochi. Pot să trimit şi eu un om de- 
al meu care vorbeşte dialectul din Shanghai ca să asiste la 
interogatorii? 

— Dacă am nevoie de ajutor îţi spun eu. 

— Ne poţi da şi nouă acum celelalte rapoarte ale lui AMG 
trimise tai-panului? Şi după aia te lăsăm în pace. 

Crosse se uită, lung la el, frământându-se stânjenit, deşi era 
pregătit pentru întrebarea asta. 

— Am nevoie de aprobare de la Whitehall. 

Rosemont se arătă surprins. 

— Omul nostru cel mai de seamă s-a dus la Marele vostru 
Părinte Alb şi i s-a dat încuviinţare. Trebuie s-o fi primit încă de 
acum o oră. 

— Ah? 

— Cu siguranţă. La naiba, nici nu ne-a trecut prin cap că 
AMG a fost, omul în solda tai-panului, cu atât mai puţin că-i 
transmitea documente strict secrete, Dumnezeule! De când Ed a 
pus mâna pe copia ultimului raport şi testament al lui AMG, 
firele de telefon s-au încins la roşu. De la Washington am primit 
mână liberă să facem rost cum om şti de celelalte rapoarte şi am 
încercat să urmărim convorbirea aceea telefonică din Elveţia, 
dar... 

— Mai spune o data! 

— Telefonul dat de Kieman. Al doilea telefon pe care l-a dat 
el. 

— Nu pricep la ce te referi. 

Rosemont îi explică. Crosse se încruntă. 

— Oamenii mei nu mi-au spus nici o vorbă de treaba asta. 
Nici Dunross. De ce m-ar fi minţit Dunross... sau ar fi evitat să- 
mi spună şi le povesti exact ce-i relatase Dunross. N-avea nici 
un motiv, dar absolut nici unul să ascundă povestea asta. Nu 
credeţi? 

— Ba da. Roger, în regulă. Spune, tai-panul e curat? 

Crosse râse. 

— Dacă vrei să afli dacă tai-panul e un pirat sută la sută, 
regalist britanic, devotat Nobilei Case, intereselor sale şi 
reginei, nu neapărat în această ordine, atunci răspunsul e da! 
Cu siguranţă. 

— Roger, atunci dacă ne poţi da şi nouă copiile, noi o şi 
întindem. 

— Când primesc aprobarea de la Whitehall. 

— Dacă îi întrebi pe cei de la camera de cifru, o comunicare 
prioritară, 1-4 a. Şi care spune să ne dai şi nouă copiile la 
primirea acesteia. 

O comunicare 1-4 a era lucru foarte rar, şi însemna 
executarea imediată a ordinului, o acţiune urgentă. Crosse 
ezită, dorind să evite capcana în care se afla. Nu îndrăznea să le 
spună să nu deţinea documentele AMG nici acum. Ridică tele- 
fonul şi formă numărul. 

— Aici Crosse. E ceva pentru mine de la bază? O comunicare 
1-4 a? 

— Nu, sir. N-am avut decât comunicarea pe care v-am trimis- 
o acum o oră... pentru care aţi şi semnat, spuse femeia de la 
serviciul de codificare. 

— Mulţumesc, spuse Crosse şi puse receptorul jos. 
Deocamdată nimic, adăugă el. 

— Rahat! mârâi Rosemont. Şi doar au jurat că au şi trimis-o 
şi că o s-o primeşti înainte să ajungem noi aici. Atunci trebuie să 
sosească din clipă în clipă. Şi dacă nu te superi, o să mai 
aşteptăm. 

— Am o întâlnire la Central, chiar acum. Poate ne vedem mai 
târziu puţin, în seara asta, ei? 

Ceilalţi doi clătinară din cap. Langan spuse: 

— Noi mai aşteptăm. Am primit ordin să le expediem acasă 
în secunda în care facem rost de ele, prin curier, şi pază 
permanentă. La Kai Tak aşteaptă un avion militar ca să preia 
curierul... nu avem voie nici măcar să le copiem aici. 

— Nu credeţi că exageraţi? 

— Numai tu poţi să ne spui. Ce-i în hârtiile alea? 

Crosse se jucă cu bricheta. Pe ea se vedea semnul Uni- 
versităţii Cambridge. O avea de când încă nu terminase 
facultatea. 

— E adevărat ce spune AMG despre CIA şi Mafie? 

Rosemont îi întoarse privirea aceea grea. 

— Habar n-am. Voi ăştia aţi folosit tot felul de ticăloşi în 
timpul celui de-al doilea război mondial. Şi am învăţat şi noi de 
la voi să profităm de ce avem. E principala voastră regulă a 
jocului. Şi, în plus, adăugă Rosemont plin de convingere, 
războiul ăsta va fi războiul nostru de data asta, şi indiferent cât 
va costa, noi îl vom câştiga. 

— Mda, trebuie! răspunse Langan ca un ecou, la fel de 
convins. Fiindcă dacă de data asta pierdem, se duce dracului 
toata lumea şi altă şansă nu mai pupăm noi. 


Pe puntea de comandă a navei Sovieţki Ivanov, trei oameni 
stăteau cu binoclurile aţintite asupra portavionului nuclear. 
Unul era un civil cu un laringofon la gât, legat la un casetofon, 
şi făcea un comentariu tehnic, de expert asupra celor ce vedea. 
Din când în când, câte unul dintre ceilalţi doi mai adăuga şi el 
câte ceva. Amândoi purtau uniforme de marină. Comandantul 


407 


Suslev şi secundul său.  Portavionul înainta frumos, 
remorcherele stăteau în aşteptare, dar nu se vedea nici o 
remorcă. De pe feriboturi şi navele comerciale se înălța un cor 
de sirene în semn de salut. Pe puntea pupa era o întreagă 
orchestră care cânta. Marinari, în uniforme albe, făceau semne 
navelor pe lângă care treceau. Era o zi foarte umedă, soarele 
după-amiezii arunca lungi umbre. 

— Comandantu-i expert, spuse secundul. 

— Mda. Dar cu toate radarele alea pe el şi un copil ar fi în 
stare să-l conducă, îi răspunse căpitanul Suslev, un individ larg 
în umeri, bărbos, cu nişte ochi tipic slavi şi o figură prietenoasă. 
Radarele acea care tot mătură pe sus par să fie antenele noului 
tip de radar de mare distanţă. Vasili, aşa-i? 

Expertul tehnic îşi întrerupt o clipa transmisia. 

— Da, tovarăşe comandant. Dar uitaţi-vă la pupa. Sunt 
parcate pe punte cinci avioane F5 de interceptare, în partea 
dreaptă a punţii de zbor. 

— Şi se presupunea că nu vor intra în serviciu decât anul 
viitor, spuse Suslev şi şuieră printre dinţi. 

— Da, răspunse civilul. 

— Raportează asta separat, imediat ce nava acostează. 
Numai vestea asta şi merita călătoria în întregime. 

— Da. 

Suslev îşi reglă fin binoclul când nava făcu maiestuoasă un 
tonou. Acum vedea bine suportul pentru bombe de sub planuri. 

— Câte avioane din astea o mai fi având în burtă, şi câte 
focoase nucleare? 

Urmăriră în tăcere portavionul o vreme. 

— Poate că de data asta să avem noroc, tovarăşe comandant, 
spuse secundul. 

— Să sperăm. Atunci moartea lui Voranski nu a fost degeaba. 

— Americanii trebuie să fie nişte idioţi să vină cu portavionul 
ăsta aici. Nu le trece prin cap că orice agent din Asia va fi atras 
de nava asta? À 

— Pentru noi e un noroc. În felul ăsta ne vine şi nouă mai 
uşor s-o spionăm. 

Suslev se concentră din nou asupra interceptorului F5, care 
arăta ca o adevărată viespe, printre nişte biete muşte. Pe puntea 
de comandă erau o mulţime de aparate sofisticate dintre cele 
mai modeme, de supraveghere. Un radar mătura în continuu 
portul. Un marinar cărunt şi impasibil urmărea ecranul, 

semnalul luminos imens al portavionului printre celelalte 
nenumărate punctişoare. Binoclul lui Suslev se îndreptă spre 
castelul de comandă care trona ameninţător, apoi îl plimbă de-a 
lungul întregii nave. În ciuda voinţei lui, simţi că-l trece un fior 
în faţa mărimii şi puterii acestei nave. 

— Se spune că din 1960, de la lansare, nu s-a mai făcut 
aprovizionare cu combustibil. 

În spatele lui se deschise uşa de la cabina radio, aflată lângă 
puntea de comandă şi se arătă un operator radio care se 
îndreptă spre el şi salută, întinzându-i o radiogramă. 

— Urgentă, de la centru, tovarăşe comandant. 

Suslev luă radiograma şi semnă pentru ea. O amestecătură 
de semne cabalistice. Apoi se mai uită o dată la portavion, 
lăsând binoclul să se odihneasccă pe piept, şi ieşi din cabina de 
comandă. Cabina lui se afla imediat spre pupa, pe aceeaşi 
punte. Uşa era păzită, la fel şi accesul spre cabina de comandă. 
Închise cu cheia uşa cabinei în urma lui şi deschise seiful secret. 
Cartea cifrului era ascunsă într-un fel de perete fals. Se aşeză la 
birou. Descifră iute mesajul. Il citi cu atenţie, apoi rămase cu 
ochii pierduţi în gol o vreme. Mai citi o dată, după care puse 
cartea cifrului la loc, închise seiful şi arse originalul radiogramei 
în scrumieră. Ridică receptorul. 

— Comanda? Trimite-l pe tovarăşul Metkin la mine. 

În vreme ce aştepta, rămase pe gânduri lângă hublou. 
Cabina nu era prea dereticată. Pe birou, într-o ramă, era 
fotografia unei femei solide care zâmbea plină de sine. Mai erau 
două fotografii, una a unui tânăr în uniformă de marină, alta a 
unei adolescente. Apoi cărţi, o rachetă de tenis, un ziar aruncat 
pe cuşeta nefăcută. Se auzi un ciocănit în uşă. Se duse şi 
deschise uşa. Dinaintea lui se afla marinarul ce urmărea ecranul 
radarului. 

— Dimitri, intră, te rog, îi spuse Suslev făcându-i semn cu 
mâna spre radiograma descifrată, după care închise uşa în urma 
lui tot cu cheia. 

Cel care intrase era un bărbat scund, solid, cărunt şi o figură 
plăcută. Oficial el era comisarul politic şi deci ofiţerul cel mai 
mare în grad de pe navă. Luă hârtia cu mesajul descifrat. Se 
spunea: Urgenţă maximă. Suslev Gregor. Vei prelua răspun- 
derile lui Voranski şi sarcinile lui imediat. Londra informează 
interese deosebite din partea CIA şi MI-6 faţă de informaţiile din 
rapoartele secrete transmise ilegal lui lan Dunross de la Firma 

Struan de către coordonatorul serviciilor secrete britanice AMG. 
Ordonă-i lui Arthur să obţină deîndată copii. Dacă Dunross a 
distrus rapoartele, transmite un plan realist de a-l putea reţine 
pe Dunross şi a-i extrage informaţiile prin narcoză chimică 
profundă. 

Chipul marinarului se întunecă. Ridică privirile spre 
comandant. 

— AMG? Alan Medford Grant? 

— Corect. 

— Să dea domnul să ardă în iad o mie de ani de acum încolo. 

— Dacă există dreptate pe lumea asta aşa va fi, sau poate pe 
lumea cealaltă, spuse Suslev zâmbind mohorât, după care se 
duse la dulap de unde scoase o sticlă de votcă pe jumătate plină 
şi două pahare. Ascultă, Dimitri, dacă nu izbutesc, sau nu mă 
mai întorc nici eu, tu preiei comanda! îi arătă cheia. Deschide 
seiful. Acolo sunt instrucţiunile cum să descifrezi şi tot ce mai 
trebuie. 

— Lasă-mă pe mine să mă duc în noaptea asta în locul tău. 
Tu eşti mai impor... 

— Nu, mulţumesc, bătrâne prietene! şi-l bătu prieteneşte pe 
umeri. In cazul unui accident, preiei comanda şi continui 
misiunea. Doar pentru asta am fost pregătiţi atât! ciocni paharul 
cu celălalt. Nu-ţi fă griji. Totul va fi bine, spuse el, bucuros că 
putea acţiona aşa cum voia el, foarte mulţumit cu ce făcea şi cu 
situaţia la care ajunsese pentru că, lucru ştiut de foarte puţini, 
el era adjunctul şefului departamentului pentru Asia, Direcţia 
întâi, KGB, departamentul 6, răspunzător pentru toate 
activităţile de spionaj din China, Coreea de Nord şi Vietnam, 
lector la departamentul de afaceri externe al Universităţii din 
Vladivostok, secţia 2A, Contrainformaţii, colonel KGB, şi cel mai 
important, membru de partid, cu funcţii superioare în aparatul 
din Extremul Orient. Centrul ne-a dat ordinele astea. Tu, aici la 
bord, vezi cum te păzeşti. Bine? 

— Bineînţeles. Gregor, pentru asta să nu-ţi faci nici un fel de 
griji. Mă descurc eu cu toate. Dar sunt îngrijorat în ce te 
priveşte, îi spuse Metkin. 

Navigau împreună de ani de zile, ajunsese să-l respecte pe 
Suslev foarte mult, deşi n-ar fi putut spune din ce provenea 
autoritatea aceea a lui care se impunea de la sine. Uneori era 
tentat să încerce să afle. Te-ai încropit şi tu, îşi spuse el. Anul 
viitor ieşi la pensie şi s-ar putea să ai nevoie de prieteni 

puternici şi singurul mod de a do- bândi ajutorul unor prieteni 
puternici e să le cunoşti toate mădularele. Dar cu Suslev sau 
fără Suslev tot o să ieşi tu la pensie în chip onorabil, să stai 
liniştit, frumos, acolo la tine în Crimeea. Când îşi aminti de 
ţinutul acela minunat, de climatul plăcut al Mării Negre, visînd 
să-şi trăiască şi el restul vieţii alături de nevastă-sa şi din când 
în când să-şi mai vadă feciorul, ofiţer KGB şi el în plină afirmare, 
acum aflat la Washington, fără să mai fie ameninţat nici din 
înăuntru, nici din afară. Dumnezeu să-l apere pe fiul meu de 
trădare sau de greşeli, se rugă el pătimaş, apoi brusc simţi că-l 
cuprinde un val de gheaţă, ca de obicei, când îi trecea prin 
minte că superiorii săi s-ar putea să-l ghicească că, în ascuns, 
este credincios, şi că părinţii săi, ţărani de altfel, îl crescuseră 
cu frica lui Dumnezeu. Dacă ar fi aflat, atunci s-ar fi dus şi pensi- 
oara lui şi Crimeea, l-ar fi aşteptat poate nişte ape reci şi stătute 
unde să navigheze, fără casă, fără nimic. 

— Voranski, începu el, dar cu prudenţă, ascunzându-şi ura 
faţă de acel individ, era unul dintre agenţii de vârf, nu-i aşa? 
Unde a putut greşi? 

— A fost trădat, asta i s-a întâmplat, spuse Suslev încruntat. 
O să-i găsim noi pe ucigaşii lui şi atunci o să plătească ei. Dar 
dacă numele meu e să fie şi el pe lama cuţitului... şi 
comandantul ridică din umeri, turnă vodcă în pahare şi râse 
scurt, nervos. Şi ce-i cu asta! E doar pentru numele partidului, 
în numele patriei! 

Ciocniră şi băură amândoi până la fund. 

— Când cobori la țărm? 

Suslev simţi cum îl încearcă alcoolul acela tare, apoi, 
recunoscător, lăsă căldura lui să-l învăluie şi să-i topească 
neliniştile, temerile, care păreau acum mai puţin reale. Se 
îndepărtă de hublou. 

— Îndată ce portavionul e amarat la cheu, în siguranţă, spuse 
el râzând în hohote. Ei, frumoasă navă, nu-i aşa? 

— Tovarăşe comandant, noi n-avem nimic care să facă faţă 
unei bestii ca asta, aşa-i? Nici supersonicelor de pe ea. Nimic. 

Suslev zâmbi şi-şi mai turnă în pahar. 

— Nu, tovarăşe. Dar dacă duşmanul nu are credinţa 
adevărată care să-l ajute să reziste, n-are decât să aibă sute de 
astfel de portavioane şi tot nu contează. 

— Da, sigur, dar americanii ăştia sunt cam apucaţi, s-ar 
putea ca vreun general de-al lor să o ia razna şi ne şterg de pe 
faţa pământului. 

— De acord, acum deocamdată încă pot, dar curând n-o să 
mai poată. Le lipsesc boaşele pentru asta, şi Suslev bău din nou. 
Curând? Doar oleacă de vreme să mai treacă şi o să-i facem să- 
şi bage nasu-n cur! oftă. Şi când o să începem noi, atunci o să fie 
straşnic. 

— O să fie groaznic. 

— Nu. Doar un foarte scurt şi sângeros război împotriva 
Americii, iar restul lumii se va prăbuşi ca un cadavru putrezit, 
aşa cum şi este. 

— Fără vărsare de sânge? Dar cum rămâne cu bombele lor 
atomice? Cu bombele lor cu hidrogen? 

— Nu vor folosi ei niciodată încărcături atomice şi rachete 
împotriva noastră, pentru că sunt prea îngroziţi, chiar de pe 
acum, de ale noastre. Fiindcă ei sunt convinşi că noi le vom 
folosi. 

— Şi le vom folosi? 

— Nu ştiu. Unii comandanţi ar vrea. Nu ştiu. Dar cu 
siguranţă că vom răspunde cu ele la un atac. Dar ca să începem 
noi un război atomic? Nu ştiu. Va fi destul numai ameninţarea 
cu aceste arme. Nu cred că va fi nevoie de un adevărat război! 
aprinse hârtia cu mesajul descifrat şi o puse în scrumieră. Încă 
douăzeci de ani de destindere - ei, ce geniu sovietic a inventat 
ideea asta! - şi vom avea o flotă de război mai mare şi mai 
grozavă decât a lor, şi o flotă aeriană aşijderea. Încă de pe acum 
avem mai multe tancuri şi mai mulţi ostaşi, dar fară nave şi 
avioane trebuie să mai aşteptăm. Pentru Maica Rusia douăzeci 
de ani de aşteptare nu e mare lucru, pentru ca apoi să conducă 
lumea. 

— Şi China? Cu China cum rămâne? 

Suslev dădu vodca peste cap şi umplu din nou paharele. 
Sticla se golise, se trânti în cuşetă. Zări hârtia care ardea încet 
în scrumieră, răsucindu-se şi troznind, stingându-se. 

— Poate că tocmai asupra Chinei vom fi nevoiţi să folosim 
armele nucleare, spuse el indiferent. Şi n-avem nevoie de nimic 
de acolo. De nimic. Şi rezolvăm o dată pentru totdeauna şi 
problema Chinei. La ultima noastră analiză, câţi oameni aveau 
ei potriviţi ca vîrstă, să fie apti combatanți? 

— Vreo sută şaisprezece milioane între optsprezece şi 
douăzeci şi cinci. 

— Auzi! Vreo sută şaisprezece milioane de diavoli galbeni cu 
care avem cinci mii de mile de frontieră... şi străinii ne spun să 
suntem paranoici când vorbim de China! şi bău tot restul de 
vodcă, până la ultima picătură. Arma atomică va rezolva în ce ne 
priveşte problema Chinei pentru totdeauna. Repede, simplu pe 
veci! 

Celălalt încuviinţă, din cap. 

— Şi cu Dunross? Hârtiile lui AMG? 

— Punem noi mâna pe ele chiar de la el. Dimitri, la urma 
urmei unul din oamenii noştri face parte din familie, altul e 
partenerul lui, altul e în serviciul lor secret, şi mai există şi 
Arthur şi Sevrin ori încotro s-ar întoarce, şi mai avem şi o duzină 
de radicali aiuriţi care să facă gălăgie în parlamentul lor, unii 
chiar în guvern. 

Şi râseră amândoi. 

— Dar dacă a distrus hârtiile? 

Suslev ridică din umeri. 

— Se zice că are o memorie fotografică. 

— Şi o să-l interoghezi aici? 

— E destul de periculos să trecem la o spălare chimicăi a 
creierului. N-am mai făcut niciodată. Tu? 

— Nu, nici eu. 

Comandantul se încruntă. 

— Diseară, când raportezi, spune centrului să ne pregătească 
un expert în cazul în care vom avea nevoie de unul... Koranski 
de la Vladivostok dacă e disponibil. 

Dimitri dădu din cap, şi rămase pe gânduri. Se uită la ediţia 
de dimineaţă a ziarului Guardian, mototolit, şi aruncat în cuşeta 
comandantului. Se duse şi-l ridică, ochii îi sticliră plini de 
interes. 

— Gregor, dacă va fi nevoie să-l reținem pe Dunross, ce-ar fi 
să punem chestia pe seama lor! R 

Şi arătă ziarul. Titlu mare, scos în evidenţă: SUSPECŢI IN 
CAZUL RĂPIRII DE CĂTRE VÂRCOLACI. 

— Dacă Dunross nu se mai întoarce,... poate că omul nostru 
ajunge tai-pan, ce zici? 

Suslev începu să râdă: 

— Dimitri, eşti un geniu. 

Rosemont se uită la ceas. Aşteptase îndeajuns. 

— Roger, pot folosi telefonul tău? 

— Bineînţeles, îi răspunse Crosse. 

Cel de la CIA îşi strivi ţigara în scrumieră şi formă numărul 
biroului CIA de la consulat. 

— Aici Rosemont, dă-mi 2022. Centrul de comunicaţii al CIA. 

— Aici 2022, la telefon Chapman. Cine-i? 

— Rosemont. Salut Phil, ceva nou? 

— Nu, doar că Marty Povitz raportează că la bordul lui 
Ivanov e grozav de multă activitate, binocluri de mare putere 
etc. Trei tipi. Unul dintre ei e un civil, ceilalţi doi sunt 
comandantul şi secundul. Una dintre antenele lor de radar 
lucrează neîntrerupt. Vrei să-l anunţăm pe comandantul de pe 
Corregidor? 

— Nu, la naiba, nu e nevoie să-l facem să mai şi mişte din 
coadă mai mult decât e nevoie. Phil, ia spune, am primit vreo 
confirmare la comunicarea noastră 40-41? 

— Bineînţeles Stan, a sosit... stai... a sosit la 16.03 ora locală. 

— Mulţumesc Phil. 

Rosemont aprinse altă ţigară. Langan, care nu era fumător, îl 
privi lung, dar nu spuse nimic. Crosse fuma şi el. 

— Roger, ia spune, ce învârţi de fapt? îl încolţi Rosemont 
aspru, făcându-l pe Langan să tresară. Şi tu ai primit 
comunicarea urgentă 1-4 a la 16.03 la fel ca şi noi. De ce ne mai 
ţii? 

— Pentru că în momentul ăsta socot că e mai bine aşa, îi 
răspunse Crosse cu o voce foarte plăcută. 

Rosemont se înroşi la faţă, la fel ca şi Langan. 

— Ei bine, nouă nu ne convine şi am dispoziţii, dispoziţii 
oficiale să ridic copiile chiar în clipa asta. 

— Stanley, îmi pare tare rău. 

Rosemont se înroşi cu totul, dar îşi păstră cumpătul. 

— Nu ai de gând să îndeplineşti o dispoziţie 1-4 a? 

— În clipa asta nu. 

Rosemont se ridică în picioare şi se îndreptă spre uşă. 

— Roger, în regulă, dar eu am să te raportez. 

Şi smuci siguranţa, deschise uşa furios şi dispăru. Langan se 
ridicase şi el în picioare, încruntat. 

— Roger, spune-mi şi mie care-i motivul? 

Crosse se uită la el calm. 

— Motivul pentru ce? 

Langan începu să se înfurie şi el, dar se opri brusc, îngheţat 
de un gând. 

— Dumnezeule, Roger, nici tu n-ai pus mâna pe documentele 
alea! Aşa-i? 

— Ed, haide, începu Crosse blând, tu cel puţin ar trebui să 
ştii cât de eficienţi suntem noi. 

— Roger, ăsta nu-i un răspuns. Le ai sau nu le ai? 

Cel de la FBI îl înfruntă cu privirea pe Crosse, dar acesta nici 
nu se sinchisi. leşi şi el din birou, închizând uşa. În aceeaşi clipă 
Crosse atinse resortul care închidea uşa. Zăvorul se blocă. 
Ridică telefonul şi formă un număr. 

— Brian? Vreo veste de la Dunross? 

— Nu, sir. 

— Ne întâlnim chiar acum jos, vii cu Armstrong. 

— Da, sir. 

Crosse puse receptorul în furcă, luă un mandat oficial de 
arestare pe frontispiciul căruia scria REŢINUT IN BAZA LEGII 
SECRETULUI DE STAT. Completă iute numele lui lan Dunross 
şi semnă amândouă copiile. Prima copie o păstră la el, cealaltă o 
închise cu cheia în sertar. Aruncă o ochire prin birou, verifică 
dacă totul era în regulă. Satisfăcut, aşeză o şuviţă de hârtie în 
crăpătura sertarului încât numai el ar fi ştiut dacă cineva l-ar fi 
deschis sau ar fi încercat să o facă. leşi. În urma lui se auziră 
închizându-se zăvoare grele de siguranţă. 


23 
Ora 17.45 


Dunross se afla în sala de consiliu a Companiei Struan 
împreună cu ceilalți directori ai firmei Nelson Trading, şi îl 
privea pe Richard Kwang. 

— Nu, Richard, îmi pare rău, dar nu pot să aştept până 
mâine după închidere. 

— Pentru tine e totuna. Pentru mine contează. 

Richard Kwang era lac de sudoare. Ceilalţi îl priveau - Phillip 
Chen, Lando Mata şi Tung Zeppelin. 

— N-ai dreptate, Richard, spuse Lando Mata tăios. Madonna! 
Se pare că nu-ţi dai seama cât de serioasă e presiunea asupra 
băncii. 

Dunross oftă. Ştia că dacă n-ar fi fost el acolo ar fi făcut cu 
toţii spume la gură şi ar fi ţipat unul la celălalt şi şi-ar fi aruncat 
cuvinte obscene, aşa cum se întâmplă de obicei la orice 
negociere oficială între chinezi, mai ales la una atât de serioasă 
ca aceasta. Dar exista o lege a Nobilei Case care cerea ca toate 
întâlnirile consiliului de conducere să se desfăşoare în engleză, 
iar engleza îi împiedica pe chinezi să se bălăcărească şi îi şi 
stînjenea, ceea ce de fapt se şi urmărea. 

— Trebuie să o rezolvăm acum, Richard. 

— Sunt de acord. 

Lando Mata era un portughez trecut de cincizeci de ani, 
bărbat frumos cu trăsături ascuţite, cu ochi negri, păr întunecat 
şi ten auriu dovadă clară a sângelui chinezesc al mamei sale. 
Degetele lui lungi şi fine pianotau continuu pe masa de 
conferinţe şi el ştia că Richard Kwang nu va îndrăzni niciodată 
să dezvăluie că el, cu Tung Zgârcitul şi Mo Contrabandistul 
deţineau controlul asupra băncii. Banca noastră e una, gândi el 
furios, dar aurul nostru e altceva. 

— Nu putem să ne periclităm aurul, nici banii lichizi. 

— Niciodată, spuse nervos Tung Zeppelin. Tata voia să vă 
spun foarte clar şi asta. El vrea aurul lui! 

— Madre de Dios, avem aproape cincizeci de tone de aur în 
subsolurile tale. 

— De fapt sunt mai mult de cincizeci de tone, spuse Tung 
Zeppelin, cu fruntea îmbrobonită de sudoare. Bătrânul mi-a dat 
cifrele - sunt 1.792. 668 uncii, în 298. 778 lingouri de cinci taeli. 

Aerul din încăperea vastă era încins şi umed, ferestrele 
deschise. Tung Zeppelin era un bărbat de 40 de ani, solid, cu 
ochi mici şi înguşti, bine îmbrăcat, fiul cel mai mare al lui Tung 
Zgârcitul, iar accentul lui - de aristrocat britanic. Porecla îi 
venea de la un film pe care Zgârcitul îl văzuse în ziua naşterii 
sale. 

— Richard, e corect, nu? 

Richard Kwang mută hârtiile din faţa lui unde se aflau 
trecute cantitatea de aur şi balanţa curentă a firmei Nelson 
Trading. Dacă trebuia să le dea aurul şi banii în seara aceea, 
lichidităţile băncii vor fi serios afectate şi, când vestea se va 
răspândi, aşa cum desigur se va întâmpla, întregul lor edificiu 
va fi zguduit din temelii. 

— Ce ai de gând să faci, câine tâmpit, ţipase la el soţia lui 
înainte ca el să plece din birou. 

416 


— Să amân, să amân şi să sper că... 

— Nu! Spune-le că eşti bolnav! Dacă eşti bolnav nu le poţi da 
banii noştri. Nu poţi merge la întâlnire! Fugi acasă şi noi o să 
spunem... 

— Nu pot, chiar tai-panul a sunat. Şi jigodia aia de Mata a 
sunat! Nu îndrăznesc să nu mă duc! Oh, oh, oh! 

— Atunci află cine ne hăituieşte şi plăteşte-l! Unde ţi-e capul? 
Pe cine ai supărat? Sigur că ai supărat pe unul din împuţiţii ăia 
de quai loh. Găseşte-l şi plăteşte-l, altfel o să pierdem banca, 
Clubul de Turf, o să pierdem caii, o să pierdem Rolls-ul şi o să 
ne pierdem pentru totdeauna cinstea obrazului! Aiiiiaaa! Dacă 
se duce banca, n-o să mai fii niciodată Sir Richard Kwang, nu că 
m-ar interesa să devin Lady Kwang, oh nu! Fă ceva! Găseşte-l 
pe... 
Richard Kwang îşi simţi sudoarea curgându-i pe spate, dar 
rămase calm, încercând să găsească un mijloc de a ieşi din 
încurcătură. 

— Aurul este în deplină siguranţă, şi banii voştri la fel. Noi 
am fost de la început bancherii firmei Nelson Trading, şi n-am 
fost niciodată în pericol. Am riscat mult cu voi la început. 

— Haide, Richard, spuse Mata, ascunzându-şi sila. Nu rişti 
deloc cu aurul. Cu siguranţă nu cu aurul nostru. 

Aurul aparţinea companiei Great Good Luck din Macao, care 
de treizeci de ani deţinea şi monopolul pariurilor. Valoarea 
actuală a companiei depăşea două miliarde de dolari SUA. Tung 
Zgârcitul deţinea 30%, Lando Mata 40% - iar urmaşii lui Mo 
Contrabandistul, care murise cu un an înainte, celelalte 30%. Iar 
noi, îşi spunea Mata, noi împreună deţinem 50% din Ho-Pak pe 
care tu, căcărează tâmpită de câine, ai pus-o într-un fel în 
primejdie. 

— Îmi pare rău, Richard, dar votez pentru ca Nelson Trading 
să-şi schimbe banca... cel puţin pentru moment. Tung Zgârcitul 
este cu adevărat furios... şi am procura familiei Chin. 

— Dar Lando, începu Richard Kwang, nu ai de ce să-ţi faci 
probleme! degetul lui se opri pe ziarul deschis, China Guardian, 
care zăcea pe masă. Noul articol al lui Haply spune din nou că 
suntem o bancă trainică, totul nu e decât o furtună într-un pahar 
cu apă, stârnită de un bandit răută... 

— E posibil. Dar chinezii cred în zvonuri, iar asaltul asupra 
băncii există cu adevărat, spuse Mata tăios. 

— Bătrânul crede în zvonuri, spuse Tung Zeppelin aprins. Şi 
îl crede şi pe Wu Patru Degete. Patru Degete i-a telefonat în 
după-amiaza asta şi i-a spus că şi-a scos toţi banii şi l-a sfătuit să 
facă acelaşi lucru, şi într-o oră Lando şi cu mine eram în avionul 
nostru Catalina şi ne-ndreptam încoace şi tu ştii că nu-mi place 
deloc să zbor. Richard, tu ştii prea bine că dacă bătrânul vrea ca 
ceva să fie făcut acum, e făcut acum. 

Da, gândi dezgustat Richard Kwang, avarul ăla bătrân, şi 
împuţit ar ieşi din mormânt şi pentru cincizeci de cenți. 

— Vă propun să aşteptăm o zi sau două... 

Dunross îi lăsa să vorbească doar pentru cinstea obrazului 
lor. El hotărâse deja ce aveau să facă. Nelson Trading era o 
firmă deţinută în totalitate de compania Struan, aşa că ceilalţi 
directori aveau de fapt un cuvânt mult prea mic de spus în toată 
afacerea asta. Dar deşi Nelson Trading avea licenţa exclusivă a 
guvernului Hong Kongului pentru importul de aur, fără afacerile 
cu aur ale companiei Great Good Luck - ceea ce însemna fără 
protecţia lui Tung Zgârcitul şi a lui Lando Mata - profiturile 
firmei Nelson Trading erau aproape nule. 

Nelson Trading primea un comision de un dolar la uncie 
pentru fiecare uncie de aur importată pentru companie şi livrată 
la cheul din Macao, şi încă un dolar la uncie pentru exporturile 
din Hong Kong. În semn de apreciere pentru conceperea întregii 
afaceri în Hong Kong, şi la propunerea companiei, Nelson 
Trading primise 10% din profitul real. În anul acela, guvernul 
japonez fixase în mod arbitrar rata oficială a aurului la 55 de 
dolari uncia - ceea ce însemna un profit de 15 dolari la uncie. La 
piaţa neagră ar fi fost mai mult. In India ar fi fost aproape 98 de 
dolari. Dunross îşi privi ceasul! în câteva minute Crosse va fi 
acolo. 

— Avem un activ de peste un miliard, Lando, repetă Richard 
Kwang. 

— Bun, interveni Dunross pe un ton tranşant, încheind 
întâlnirea. Atunci, Richard, într-adevăr nu contează, în nici un 
fel. N-are rost să mai aşteptăm. Am aranjat deja. Camionul 
pentru transfer va fi la intrarea laterală a băncii la ora 8 fix. 

— Dar... 

— De ce atât de târziu, tai-pan? întrebă Mata. Nu-i nici ora 6. 

— Atunci va fi întuneric, Lando. Nu vreau să mut 50 de tone 
de aur în plină zi. S-ar putea să fie tilhari prin preajmă. Nu se 
ştie niciodată, nu? 

— Dumnezeule, crezi că... triazii? Tung Zeppelin era şocat. Îl 
sun pe tata. Să mai aducă nişte paznici. 

— Da, spuse Mata, sună-l imediat. 

— Nu e nevoie, îi spuse Dunross. Poliţia ne-a sfătuit că nu-i 
bine să facem prea multă gălăgie. Au spus că or să fie şi ei 
acolo, ascunşi. 

Mata ezită. 

— Bine, dacă spui tu, tai-pan. Tu răspunzi. 

— Desigur, răspunse Dunross politicos. 

— De unde să ştim noi dacă Victoria e sigură? 

— Dacă nici Victoria nu e, atunci mai bine o ştergem din 
China. Dunross ridică receptorul şi formă numărul direct al lui 
Johnjonn la bancă. Bruce? lan. O să avem nevoie de subsol - la 
opt jumătate fix. 

— Foarte bine. Oamenii noştri de pază vor fi acolo. Folosiţi 
intrarea laterală - cea din Strada Dirk. 

— Da. 

— Ai anunţat poliţia? 

— Da. 

— Bun. Apropo, lan, despre... Richard mai e cu tine? 

— Da. 

— Dă-mi un telefon când poţi - sunt acasă diseară. Am 
verificat şi situaţia lui nu arată deloc bine. Prietenii mei de la 
băncile chinezeşti sunt cu toţii, foarte nervoşi... chiar Mok-tung 
a avut nişte probleme la Aberdeen, şi chiar şi noi. Sigur că îi 
vom avansa lui Richard toţi banii de care are nevoie, giraţi cu 
proprietăţile lui, proprietăţi acceptabile la bancă, dar dacă aş fi 
în locul tău mi-aş scoate toţi banii lichizi. Aranjează ca Blacs să 
se ocupe mai întâi de cecul tău la cliringul de diseară. 

Orice cliring bancar al cecurilor şi împrumuturilor bancare 
se făcea în subsolul Băncii Londrei, Contonului şi Shanghaiului 
la miezul nopţii, cinci zile pe săptămână. 

— Mulţumesc, Bruce. Pe curând, apoi către ceilalţi: Totul 
este aranjat. Evident, transferul va fi secret. Richard, o să am 
nevoie de un cec de cliring pentru balanţa lui Nelson Trading. 

— Şi eu vreau unul pentru balanţa tatei, se auzi şi Zeppelin. 

Richard Kwang spuse: 

— Voi trimite cecurile mâine, la prima oră. 

— Diseară, spuse Mata, ca să se facă cliringul la noapte. 
Ochii i se închiseră şi mai mult. Şi, bineînţeles, unul pentru 
balanţa mea. 

— Nu am suficiente lichidităţi pentru a acoperi cele trei 
cecuri - nici o bancă nu ar avea suma asta, explodă Richard 
Kwang. Nici măcar Banca Angliei. 

— Sigur. Sună, te rog, pe cine vrei pentru a gira cu 
proprietăţile tale. Havergill, sau Southerby, degetele lui Mata se 
opriră din pianotare. Ei aşteaptă telefonul tău. 

— Ce? 

— Da. Am vorbit cu amândoi în după-amiaza asta. 

Richard Kwang nu spuse nimic. Trebuia să găsească o cale 
de-a nu da banii în seara aceea. Dacă n-o face, va câştiga 
dobînda pe o zi şi poate mâine nu va mai fi nevoie să plătească. 
Dew neh loh moh pe toţi împuţiţii de quai loh şi cei pe jumătate 
quai loh, care sunt şi mai răi. Zâmbi la fel de dulce ca şi Mata. 

— Fie, cum vreţi. Dacă veniţi amândoi la bancă peste o oră... 

— Se poate şi mai bine, spuse Dunross. Phillip va merge 
acum cu tine. Poţi să-i dai toate cecurile. De-acord, Phillip? 

— Oh da, tai-pan, spuse Richard Kwang, prinzând iar curaj. 
Tocmai găsise o soluţie excelentă. Un atac de inimă simulat în 
maşină, în drum spre bancă şi apoi... 

— Bun, mulţumesc. Atunci, dacă te duci imediat la Blacs, vor 
face cliringul la miezul nopţii. Asta îţi dă suficient timp, Richard, 
nu? 

— Oh, oh da, da, tai-pan. 

Apoi văzu răceala din ochii lui Dunross şi stomacul i se 
strânse şi se răzgândi. De ce trebuie ei să-mi ia atât de mulţi 
bani? îşi spuse el pe când se ridica. Mai aveţi nevoie de mine 
acum? Bun, hai, Phillip. 

leşiră din încăpere. Urmă o linişte adâncă. 

— Bietul Phillip, arată îngrozitor, spuse Mata. 

— Da. Nici nu e de mirare. 

— Triazi împuţiţi, spuse Tung Zeppelin şi se cutremură. 
Vârcolacii trebuie să fie străini dacă i-au trimis urechea! se 
înfioră iar. Sper să nu vină la Macao. Circulă tot mai mult zvonul 
că Phillip deja tratează cu ei, negociind cu Vârcolacii în Macao. 

— Nu-i adevărat, spuse Dunross. 

— Dacă ar face-o, nu ţi-ar spune, tai-pan. Şi eu aş ţine secret. 
Tung Zeppelin se uită mohorât spre telefon. Dew neh loh moh 
pe toţi împuţiţii de răpitori. 

— E Ho-Pak terminată? întrebă Mata. } 

— Dacă Richard Kwang nu rămâne cu lichidităţi, da. In după- 
amiaza asta Dunstan şi-a lichidat toate conturile la el. 

— Ah, deci încă o dată se adevereşte un zvon! 

— Mă tem că da, lui Dunross îi părea rău pentru Richard 
Kwang şi Ho-Pak, dar mâine va vinde fără acoperire. Capitalul 
lui va scădea vertiginos. 

— Cum va afecta asta boom-ul pe care l-ai prevăzut? 

— L-am prevăzut eu? 

— Cumperi o mulţime de acţiuni Struan, aşa am auzit. Mata 
zâmbi uşor. La fel a făcut şi Phillip, şi tai-tai a lui, şi familia ei. 

— Oricine poate să cumpere acţiuni de-ale noastre, Lando, 
oricând. Au un preţ derizoriu. 

Tung Zeppelin asculta cu atenţie. Inima începu să-i bată mai 
repede. Şi el auzise zvonuri că familia Chen din Nobila Casă 
cumpărase în ziua aceea. 

— Ai văzut articolul de azi al Bătrânului Tung Orbul? Despre 
prosperitatea care urmează? Vorbea foarte serios. 

— Da, spuse Dunross grav. 

Când îl citise dimineaţă jubilase şi părerea lui despre 
influenţa Diannei Chen se schimbase. Fără să vrea, Dunross 
citise din nou articolul şi pentru o clipă se întrebase dacă într- 
adevăr prezicătorul prevăzuse propria lui părere. 

— Bătrânul Tung Orbul e rudă cu tine, Zep? întrebă el. 

— Nu, tai-pan, nu, din câte ştiu eu. Dew neh loh moh, dar e 
cald azi. Mă bucur că mă întorc la Macao - vremea e mult mai 
bună la Macao. Participi anul ăsta la raliu, tai-pan? 

— Da, sper că da. 

— Bun! Blestemată fie Ho-Pak! Richard ne va da cecurile, nu- 
i aşa? Bătrânul va face o comotie dacă va lipsi un penny. 

— Da, spuse Dunross, apoi observă privirea ciudată a lui 
Mata. Ce s-a întâmplat? 

— Nimic, Mata se uită spre Zeppelin. Zep, e foarte important 
să avem cât mai repede aprobarea tatălui tău. De ce nu încerci, 
cu Claudia, să dai de el! 

— Bună idee. 

Ascultător, chinezul se ridică şi ieşi din cameră, închizând 
uşa după el. Dunross îşi îndreptă atenţia spre Mata. 

— Ei bine? 

Mata ezită. Apoi spuse calm. 

— lan, mă gândesc să-mi iau tot capitalul din Macao şi Hong 
Kong şi să-l depun la New York. 

Dunross îl privi tulburat. 

— Dacă faci asta încurci toată afacerea noastră. Dacă te 
retragi, se retrage şi Zgârcitul, şi apoi familia Chin, şi Patru 
Degete... şi toţi ceilalţi. 

— Ce e mai important, tai-pan, afacerea sau banii tăi? 

— Nu vreau ca afacerea să fie dată peste cap aşa. 

— Ai finalizat cu Par-Con? 

Dunross îl privi. 

— Verbal, da. Contractele peste şapte zile. Retragerea asta 
ne va lovi pe toţi, Lando. Rău. Şi ce va fi rău pentru noi va fi rău 
şi pentru tine şi foarte foarte rău pentru Macao. 

— O să mă gândesc la ce-ai spus. Deci Par-Con vine în Hong 
Kong. Foarte bine - şi dacă American Superfoods preiau H. K. 
General Stores, atunci va fi o nouă creştere pe piaţă. Poate că 
Bătrânul Tung Orbul n-a exagerat. Poate că vom avea noroc. A 
greşit el vreodată până acum? 

— Nu ştiu. Personal nu cred să aibă o relaţie specială cu 
Atotputernicul, deşi o mulţime de oameni cred asta. 

— Un boom ar fi foarte bun, într-adevăr foarte bun. La 
momentul potrivit. Da, adăugă Mata pe un ton ciudat, am putea 
contribui puţin la cel mai mare boom din istoria noastră, nu? 

— Ai vrea să contribui? 

— Zece milioane dolari SUA pentru mine şi familia Chin - pe 
Zgârcit nu-l interesează, ştiu eu. Imi spui unde şi când. 

— Jumătate de milion în acţiuni Struan la închidere joi, restul 
împărţit între Rothwell-Gornt, Adan Properties, Hong Kong 
Wharf, Hong Kong Power, Golden Ferries, Kowloon Investments 
şi H.K. General Stores. 

— De ce joi? De ce nu mâine? 

— Ho-Pak va scădea piaţa. Dacă o să cumpărăm joi chiar 
înainte de închidere, facem avere. 

— Când anunti înţelegerea cu Par-Con? 

Dunross ezită. Apoi spuse: 

— Vineri, după închidere. 

— Bun. Sunt cu tine, lan. Cincisprezece milioane. 
Cincisprezece în loc de zece. O să vinzi acţiuni Ho-Pak fără 
acoperire mâine? 

— Bineînţeles, Lando. Ştii cine e în spatele presiunii asupra 
băncii Ho-Pak? 

— Nu. Dar Richard s-a întins prea mult, şi n-a fost prea 
înţelept. Oamenii vorbesc, chinezii n-au niciodată încredere în 

nici o bancă, şi sunt sensibili la zvonuri. Cred că banca va da 
faliment. 

— Isuse! 

— Joss, degetele lui Mata se opriră din bătut. Vreau să 
triplez importurile de aur. 

Dunross se uită mirat la el. 

— De ce? Ai ajuns la capacitatea maximă. Dacă îi presezi vor 
face greşeli şi vei pierde mai mult. In momentul ăsta ai totul 
perfect echilibrat. 

— Da, dar Patru Degete şi alţii ne asigură că pot face 
transporturi substanţiale, sigure. 

— Nu-i nevoie să-i presezi - pe ei sau piaţa ta. Nu-i nevoie. 

— Ascultă-mă o clipă. Sunt probleme în Indonezia, probleme 
în China, India, Tibet, Malaya, Singapore, agitaţie în Filipine, iar 
acum americanii vin în Asia de sud-est, ceea ce va fi minunat 
pentru noi şi îngrozitor pentru ei. Inflaţia va creşte şi atunci, ca 
de obicei, fiecare om de afaceri înţelept din Asia, în special 
oamenii de afaceri chinezi, o să vrea să scape de bancnote şi să 
aibă aur. Ar trebui să fim pregătiţi să le satisfacem cererile. 

— Ce-ai auzit, Lando? 

— O mulţime de lucruri ciudate, tai-pan. De exemplu, că 
anumiţi comandanţi de armată americani vor o confruntare 
totală cu comuniştii. Şi au ales Vietnamul. 

— Dar americanii nu vor învinge niciodată acolo. China nu-i 
va lăsa, şi nici în Coreea. Orice carte de istorie le va spune că 
întotdeauna China trece propriile-i graniţe pentru a-şi proteja 
zonele-tampon atunci când se apropie vreun invadator. 

— Chiar şi aşa, confruntarea va avea loc. 

Dunross îl studie pe Lando Mata, a cărui imensă avere şi 
îndelungată practicare a onorabilei meserii de om de afaceri, 
cum o descria el, îi permiteau să intre uşor în cele mai secrete 
locuri. 

— Ce-ai mai auzit, Lando? 

— CIA şi-a dublat bugetul. 

— Asta trebuie să fie secret. Nimeni nu putea şti. 

— Da. Dar eu ştiu. Măsurile lor de securitate sunt uimitoare, 
lan, CIA e băgată peste tot în Asia de sud-est. Cred că unii 
dintre adepţii lor, prost îndrumați, încearcă chiar să se 
strecoare în comerţul cu opiu în Triunghiul de Aur în beneficiul 
prietenilor lor din triburile de pe dealurile Mekongului - pentru 
a-i încuraja să lupte împotriva Viet Congului. 

— Cristoase! 

— Da. Fraţii noştri din Taiwan sunt furioşi. Şi din ce în ce 
mai mulţi bani ai guvernului american se scurg în aeroporturi, 
porturi, drumuri. În Okinawa, Taiwan şi mai ales în Vietnamul 
de Sud. Anumite familii, cu relaţii politice înalte, contribuie la 
asigurarea cimentului şi a oţelului în condiţii foarte favorabile. 

— Cine? 

— Cine produce ciment? Poate în... să spunem în New 
England? 

— Doamne Dumnezeule, eşti sigur? 

Mata zâmbi fără umor. 

— Am auzit chiar că o parte dintr-un împrumut gu- 
vernamental foarte mare pentru Vietnamul de Sud a fost 
acordat pentru un aeroport inexistent care e încă o junglă de 
nepătruns. Oh, da, Ian, cîştigurile sunt deja imense. Aşa că te 
rog, începând de mâine cere cantităţi de trei ori mai mari. Luna 
viitoare inaugurăm noua linie de nave pe aripi submersibile - 
asta va scurta drumul până la Macao de la trei ore la şaptezeci 
şi cinci de minute. 

— N-ar fi mai sigure avioanele Catalina? 

— Nu, nu cred. Navele pe aripi pot căra mult mai mult aur şi 
pot depăşi orice vas în apele astea - vom avea comunicaţii radar 
permanente, cele mai bune, aşa că putem întrece orice pirat. 

Dupa o pauză, Dunross spuse: 

— Atât de mult aur ar putea atrage tot felul de ticăloşi. Poate 
chiar escroci din toată lumea. 

Mata schiţă unul din zâmbetele sale subţirii 

— Lasă-i să vină. N-o să mai plece niciodată de aici. Avem 
braţe lungi în Asia, degetele lui îşi începură din nou darabana. 
Ian, noi suntem prieteni vechi, aş vrea un sfat. 

— Cu dragă inimă - orice. 

— Crezi în schimbare? 

— Schimbare în afaceri? 

— Da. 

— Depinde, Lando, răspunse imediat Dunross. Nobila Casă s- 
a schimbat prea puţin în aproape un secol şi jumătate, dar din 
alte puncte de vedere s-a schimbat mult. 

Il privi şi aşteptă. După o pauză Mata spuse: 

— În câteva săptămâni guvernul din Macao e obligat să pună 
din nou la licitaţie concesionarea comerţului cu aur... 

Dunross fu deodată foarte atent. Toate marile afaceri din 
Macao erau făcute pe bază de monopol, monopolul fiind obţinut 
de persoana sau compania care oferea pentru acest privilegiu 
taxa anuală cea mai mare. 

— ... E al cincilea an. La fiecare cinci ani, departamentul 
nostru cere licitaţii restrânse. Licitaţia este deschisă oricui, dar, 
practic, noi îi studiem foarte atent pe cei care vor licita (urmă 
un moment de tăcere, apoi Mata continuă). Vechiul meu asociat, 
Mo Contrabandistul, e deja mort. Urmaşii lui sunt mult prea 
cheltuitori, sau mai interesaţi în Occident, jucându-şi banii în 
sudul Franţei sau cutreierând terenurile de golf, decât de starea 
şi viitorul sindicatului. Pentru cei din familia Mo istoria e 
aceeaşi, veche de când lumea: un culi găseşte aur, ascunde 
banii, investeşte în pământ, economiseşte banii, devine bogat, 
îşi cumpără concubine bogate care îl termină repede. A doua 
generaţie, nemulțumită, cheltuieşte banii, ipotechează pământul 
pentru a-şi cumpăra cinstea obrazului şi favorurile doamnelor. A 
treia generaţie vinde pământul, se ruinează pentru unele 
favoruri. A patra generaţie e din nou culi, vocea lui Mata era 
calmă, chiar blândă. Vechiul meu prieten e mort şi n-am nici un 
sentiment pentru fiii lui sau pentru fiii fiilor lui. Sunt bogaţi, 
imens de bogaţi datorită mie, şi-şi vor găsi singuri poziţia 
socială, bună, proastă sau foarte proastă. In ceea ce-l priveşte 
pe Zgârcit..., şi degetele lui se opriră din nou. Zgârcitul e pe 
moarte. 

Dunross spuse surprins: 

— Dar l-am văzut chiar acum vreo săptămână şi părea 
sănătos, slab ca întotdeauna, însă la fel de acru şi nesuferit. 

— E pe moarte, lan. Ştiu pentru că i-am servit de interpret 
pentru medicii portughezi. N-avea încrederc în nici unul din fiii 
lui - aşa mi-a spus. A durat câteva luni până l-am convins să 
meargă să-i consulte, dar ambii doctori au fost foarte siguri: 
cancer al colonului. I-a cuprins tot corpul. I-au dat o lună, două 
luni... asta a fost acum o săptămână. Mata zâmbi. Bătrânul 
Zgârcit i-a înjurat doar, le-a spus că se înşeală şi că sunt nişte 
proşti şi că n-o să plătească niciodată pentru un diagnostic 
greşit, şi portughezul cel subţire râse fără umor. Are o avere de 
peste 600 de milioane dolari SUA, dar n-o să le plătească 
niciodată acelor doctori, şi tot ce va face va fi să bea în 
continuare amestecurile alea chinezeşti de ierburi urât 
mirositoare şi cu gust rău şi să fumeze din când în când opiu. 

Pur şi simplu nu va accepta un diagnostic quai loh, occidental - 
îl cunoşti doar. Îl cunoşti foarte bine, nu? 

— Da. 

Când Dunross era în vacanţă, tatăl lui obişnuia să-l trimită să 
muncească pentru unii vechi prieteni. Tung Zgârcitul fusese 
unul din ei, şi Dunross îşi aminti îngrozitoarea vară pe care o 
petrecuse transpirând în subsolurile împuţite ale băncii din 
Macao a sindicatului, încercând să-l mulţumească pe mentorul 
său şi să nu plângă de furie la gândul a ceea ce trebuia el să 
îndure în timp ce toţi prietenii săi se jucau afară. Dar acum era 
bucuros că existase acea vară. Zgârcitul îl învățase multe despre 
bani - valoarea lor, cum să-i faci, cum să-i păstrezi, despre 
camătă, lăcomie şi rata chinezească obişnuită de împrumut, în 
timpurile bune, de 2% pe lună. 

— Ia o garanţie de două ori mai mare decât ai nevoie, dar 
dacă nu poate să-ţi ofere nimic, atunci uită-te în ochii celui care 
împrumută, obişnuia să tipe la el Zgârcitul. N-are garanţie, 
atunci evident îi iei o dobândă mai mare. Acum gândeşte-te, ai 
încredere în el? Poate da înapoi banii? E harnic sau e leneş? 
Uită-te la el, prostule, el e garanţia ta! cât de mult vrea el banii 
mei cîştigaţi cu greu? Se istoveşte muncind? Dacă da, ce 
contează pentru el doi la sută pe lună - sau patru la sută? Ni- 
mic. Dar banii mei sunt cei ce-l vor face pe nenorocit bogat, 
dacă joss-ul lui e să fie bogat. Omul însuşi este garanţia de care 
ai nevoie! Dă-i oricât fiului unui om bogat dacă girează cu 
moştenirea lui şi vei avea averea tatălui - banii vor fi aruncaţi pe 
fete, dar ce-ţi pasă, sunt banii lui, nu ai tăi! Cum devii bogat? 
Strângi! Strângi bani, cumperi pământ cu o treime din ei, 
împrumuţi o treime şi păstrezi o treime lichizi. Imprumută 
numai persoanelor civilizate şi nu te încrede niciodată într-un 
quai loh... chicotea el. 

Dunross îşi amintea foarte bine de bătrânul cu ochi reci, fără 
dinţi - un analfabet care nu ştia să citească şi să scrie decât trei 
caractere, cele ale numelui său -, care avea o minte ca un 
computer, care ştia până la ultimul bănuţ cine ce-i datora şi 
când era scadenţa. Nimeni nu încercase vreodată să nu-şi achite 
datoriile, pentru că nu merita să trăieşti mereu hăituit. In vara 
aceea avea treisprezece ani şi se împrietenise cu Lando Mata. 
Atunci, ca şi acum, Mata era ca o fantomă, o prezenţă miste- 
rioasă care circula în sferele guvernamentale ale Macao-ului 
cum dorea, întotdeauna în umbră, abia văzut, abia cunoscut, un 

om ciudat care apărea şi dispărea după toane, lua ce-i plăcea, 
adunând averi inimaginabile cum şi când dorea. Chiar şi acum 
nu erau decât câţiva oameni care abia îi cunoşteau numele, iar 
pe el personal şi mai puţini. Nici măcar Dunross nu fusese 
niciodată în vila lui din Strada Fântânii Sparte, o clădire joasă şi 
întinsă, ascunsă în spatele porţilor de fier şi a zidurilor de piatră 
uriaşe care o înconjurau, nici măcar el nu ştia cu adevărat nimic 
despre el - de unde venea, cine îi erau părinţii, sau cum reuşise 
să pună mâna pe acele două monopoluri care valorau imens. 

— Îmi pare rău de bătrânul Zgîrcit, spuse Dunross. A fost 
întotdeauna un ticălos dur, dar n-a fost mai dur cu mine decât 
cu propriii lui fii. 

— Da. E pe moarte. Joss. Şi n-am nici un sentiment pentru 
nici unul din urmaşii lui. Ca şi cei din familia Chin, vor fi bogaţi, 
toţi. Chiar Zeppelin, spuse cu un rânjet Lando Mata. Chiar 
Zeppelin va căpăta 50-75 de milioane dolari SUA. 

— Cristoase, când te gândeşţi la toţi banii care ies din 
jocurile de noroc. 

Pleoapele lui Mala coborâră. 

— Să fac o schimbare? y 

— Dacă vrei să laşi în umbra ta un monument, da. În acest 
moment sindicatul permite doar jocuri de noroc chinezeşti fan- 
tan, domino şi zaruri. Dacă noul grup ar fi modern, deschis spre 
schimbări şi ar moderniza... dacă ar construi un nou cazinou 
mare, cu mese pentru ruletă, vingt-et-un, chemin-de-fer, chiar 
barbut american, toată Asia ar da năvală în Macao. 

— Ce şanse sunt ca Hong Kongul să legalizeze jocurile de 
noroc? 

— Nici una - ştii mai bine decât mine că fără aur şi jocurile 
de noroc Macao ar dispărea, şi politica de baza a britanicilor şi a 
Hong Kongului e să împiedice ca asta să se întâmple. Noi avem 
cursele de cai, - voi aveţi mesele de joc. Dar cu proprietăţile 
astea moderne, hoteluri noi, jocuri noi, noi nave cu submersibile 
vei avea un venit atât de mare că va trebui să-ţi deschizi propria 
ta bancă. 

Lando Mata luă o foaie de hârtie, se uită la ea, apoi i-o 
întinse. 

— Aici sunt patru grupe de câte trei nume de persoane cu 
care am fi de acord să liciteze. Aş vrea părerea ta. 

Dunross nu se uită la listă. 

— Ai vrea să aleg grupul asupra căruia te-ai hotărit deja? 

Mata râse. 

— Ah, lan, mă cunoşti prea bine! Da, am ales grupul care va 
cîştiga, dacă oferta va fi suficient de mare. 

— Ştie vreunul din grupuri că s-ar putea să-i iei ca parteneri? 

— Nu. 

— Dar Zgârcitul - şi familia Chin nu vor ceda uşor 
monopolul. 

— Dacă Zgârcitul moare înainte de licitaţie, un nou sindicat 
va hotărî. Dacă nu, va fi o altă schimbare, 

Dunross se uită la listă. Şi rămase cu gura căscată. Toate 
numele aparţineau unor chinezi cunoscuţi din Hong Kong şi 
Macao, toţi foarte bogaţi, unii cu un trecut ciudat. 

— Ei bine, cu toţii sunt foarte cunoscuţi, Lando. 

— Da. Pentru a câştiga o avere atât de mare, pentru a 
conduce un imperiu al jocurilor de noroc e nevoie de oameni 
pricepuţi. 

Dunross zâmbi şi el. 

— De acord. Atunci de ce eu nu sunt pe listă? 

— Renunţă într-o lună la Nobila Casă şi-ţi poţi forma propriul 
tău sindicat. Îţi garantez că oferta ta va cîştiga. Eu iau patruzeci 
la sută. 

— Imi pare rău, dar nu se poate, Lando. 

— Ai putea avea în zece ani o avere personală de 500 de 
milioane până la un miliard de dolari. 

Dunross ridică din umeri. 

— Ce-nseamnă banii? 

— Moh ching moh meng! N-ai bani n-ai viaţă! 

— Da, dar nu există suficienți bani în lume care să mă facă să 
renunţ la Nobila Casă. Totuşi. Îţi propun ceva. Compania Struan 
se va ocupa de jocurile de noroc pentru tine, prin interpuşi. 

— Imi pare rău, dar nu. Totul, sau nimic. 

— Am putea să o facem mai bine şi mai ieftin decât oricine, 
cu mai mult fler. 

— Dacă demisionezi. Totul sau nimic, tai-pan. 

Pe Dunross îl durea capul la gândul atâtor bani, dar auzi 
hotărârea din vocea lui Lando Mata. 

— E corect aşa. Imi pare rău, nu sunt disponibil, spuse el. 

— Sunt sigur că tu, tu personal ai fi binevenit ca un... ca un 
consultant. 

— Dacă aleg grupul corect? 

— Poate, şi portughezul zâmbi. Ce zici? 

Dunross se întreba dacă să rişte să intre într-o astfel de 
asociere. Să faci parte din sindicatul jocurilor de noroc din 
Macao nu era acelaşi lucru cu a fi econom la Clubul de Turf. 

— Mă mai gândesc şi te anunţ. 

— Bine, lan, să-mi spui ce-ai hotărît în două zile, da? 

— S-a făcut. O să-mi spui care e oferta cîştigătoare - dacă te 
hotărăşti să schimbi? 

— Un asociat sau un consultant ar trebui să ştie asta. Acum, 
încă ceva şi pe urmă trebuie să plec. Nu cred că o să-l mai vezi 
vreodată pe prietenul tău Tsu-yan; 

Dunross se uită uimit la el. 

— Ce? 

— M-a sunat din Taipe ieri dimineaţă, foarte agitat. M-a 
întrebat dacă pot să-i trimit un avion Catalina, să-l ia în secret. 
Mi-a spus că e urgent, o să-mi explice când ne vedem. Va veni 
direct la mine când ajunge, şi Mata ridică din umeri şi-şi 
examină unghiile cu manichiură perfectă. Tsu-yan e un vechi 
prieten, am mai găzduit vechi prieteni, aşa că am fost de acord 
cu zborul. N-a mai venit, lan. Oh, a sosit cu o barcă rapidă - 
omul meu îl aştepta la debarcader să-l ia, Mata ridică privirea. E 
aproape incredibil. Tsu-yan era îmbrăcat în haine zdrenţăroase 
şi împuţite de culi şi avea o pălărie de paie pe cap. A murmurat 
ceva că mă va vedea ceva mai târziu în seara aceea, a sărit în 
primul taxi şi a dispărut rapid, ca şi cum toţi diavolii erau pe 
urmele lui. Omul meu a rămas încremenit. 

— Nu te înşeli? Eşti sigur că el era? 

— Oh, da, Tsu-yan e bine cunoscut - din fericire omul meu e 
portughez şi are iniţiativă. A pornit în urmărirea lui. Mi-a spus 
că taxiul lui Tsu-yan s-a îndreptat spre nord. Lângă Poarta 
Barierii taxiul s-a oprit şi Tsu-yan a pornit-o pe jos, cât de 
repede putea fugi, şi a trecut în China. Omul meu a stat şi l-a 
privit cum fugea până la grănicerii aflaţi în partea comunistă şi 
apoi a dispărut în camera de gardă. 

Dunross îl privea pe Mata şi nu-i venea să creadă. Tsu-yan 
era unul dintre cei mai cunoscuţi capitalişti şi anti-comunişti din 
Hong Kong şi Taiwan. Inainte de căderea Continentului fusese 
aproape un mic dictator militar în zona Shanghai-ului. 

— Tsu-yan nu poate fi niciodată binevenit în China 
comunistă, spuse el. Niciodată! Trebuie să fie primul pe lista lor 
neagră. 

Mata ezită. 

— Doar dacă nu lucrează pentru ei. 
— Imposibil. 
— Orice e posibil în China. 


Douăzeci de etaje mai jos, Roger Crosse şi Brian Kwok 
coborau din maşina poliţiei, urmaţi de Rogert Armstrong, un 
agent din Serviciul Secret în civil îi întâmpină. 

— Dunross este încă în biroul lui, domnule. 

— Bun. 

Robert Armstrong rămase la intrare, iar ceilalţi doi se 
îndreptară spre lift. La etajul douăzeci coborâră. 

— Ah, bună seara, domnule, spuse Claudia, şi-i zâmbi lui 
Brian Kwok; Tung Zeppelin aştepta lângă telefon, se uită la 
poliţişti, brusc şocat, evident recunoscându-i. 

— Domnul Dunross mă aşteaptă, spuse Roger Crosse. 

— Da, domnule, ea apăsă pe butonul care făcea legătura cu 
sala de consiliu şi peste o clipă spuse: A sosit domnul Crosse, 
tai-pan. 

— Aşteaptă un minut, apoi invită-l înăuntru, Claudia, spuse 
Dunross, puse la loc receptorul şi se întoarse spre Mata. Crosse 
e aici. Dacă nu te prind la bancă diseară, te găsesc miine 
dimineaţă. 

— Da. Sunt... te rog sună-mă, lan. Da. Vreau să discut câteva 
minute cu tine între patru ochi. Diseară sau mâine. 

— Diseară la nouă, spuse imediat Dunross. Sau oricând 
mâine. 

— Sună-mă la nouă. Sau mâine. Mulţumesc. 

Mata traversă încăpertea şi deschise o uşă abia vizibilă, 
camuflată ca o parte din bibliotecă. Uşa dădea într-un coridor 
secret, care cobora la etajul de dedesubt, închise uşa după el. 
Dunross se uită în urma sa gânditor. Mă întreb ce-o fi în mintea 
lui. Puse toate hârtiile şedinţei într-un sertar şi îl încuie, apoi se 
rezemă de spătar, în capul mesei, încercând să-şi adune 
gândurile, cu ochii pe uşă, inima bătându-i puţin mai repede. 
Telefonul sună şi el tresări. 

— Da? 

— Tată, spuse Adryon, repezită ca de obicei, scuză-mă că te 
întrerup; dar mama vrea să ştie la ce oră vii acasă la masă. 

— O să întîrzii. Spune-i sa nu mă aştepte. O să mănînc ceva 
în drum. La ce oră te-ai întors aseară? întrebă el, amintindu-şi 
că-i auzise maşina cu puţin înainte de a se lumina. 

— Devreme, spuse ea, şi el vru să o certe, dar simţi tristeţe 
în glasul ei. 

— Ce s-a întâmplat, scumpa mea? 

— Nimic. 

— Ce s-a-ntîmplat? 

— Nimic de fapt. Am avut o zi grozavă, am luat masa cu Linc 
Bartlett al tău - am mers la cumpărături, dar prostul ăla de 
Martin m-a tras în piept. 

— Ce? 

— Da. L-am aşteptam o afurisită de oră. Stabilisem să 
mergem să luăm ceaiul la V şi A, dar n-a apărut. Prost afurisit! 

Dunross se lumină la faţă. 

— Pur şi simplu nu te poţi baza pe anumite persoane, nu, 
Adryon? Auzi! Să te tragă în piept! Ce obrăznicie! îi spuse el, pe 
tonul grav cel mai potrivit momentului, încântat că Haply urma 
să-şi primească răsplata. 

— E un ticălos! Un ticălos nemaipomenit! 

Uşa se deschise. Crosse şi Brian Kwok intrară. Dădu din cap 
către ei, invitându-i înăuntru. Claudia închise uşa în urma lor. 

— Trebuie să te las, draga mea. Te iubesc, scumpa mea! Pa! 
puse receptorul jos. Bună seară, spuse el, liniştit acum. 

— Rapoartele, te rog, lan. 

— Sigur, dar mai întâi trebuie să mergem la guvernator. 

— Mai întâi, vreau dosarele alea. Crosse scoase mandatul, în 
timp ce Dunross ridică receptorul şi formă un număr. Aşteptă 
numai un moment. Bună seara, sir, inspectorul Crosse e aici... 
da, sir, îi întinse receptorul. Pentru tine. 

Crosse ezită, încruntat, apoi îl luă. 

— Inspectorul Crosse, spuse el, ascultă o clipă. Da, sir. Bine, 
sir, şi închise telefonul. Ei, ce şmecherie mai pui la cale? 

— Nici una. Sunt doar prudent. 

Crosse îi arătă mandatul. 

— Dacă nu capăt rapoartele, sunt autorizat de Londra să-ti 
aduc aceasta la cunoştinţă azi la ora 18, cu guvernator sau fără. 

Dunross îl privi la fel de încruntat. 

— Te rog s-o faci. 

— Te-am înştiinţat, lan Struan Dunross! Regret, dar eşti 
arestat! 

Dunross îşi împinse puţin bărbia înainte. 

— Bine. Dar mai întâi, pe Dumnezeu, vom merge la 
guvernator! 

24 
Ora 18.20. 


Tai-panul şi Roger Crosse traversau aleea cu pietriş alb către 
intrarea principală a Palatului Guvernatorului. Brian Kwok 
rămăsese lângă maşina poliţiei. Uşa se deschise şi tânărul în 
uniforma marinei regale îi salută politicos, apoi îi conduse într-o 
minunată antecameră. Excelenţa sa Sir Geoffrey Allison, D.S.O., 
O.B.E. *, era un bărbat blond-roşcat, aproape de 60 de ani, 
elegant, cu voce blândă, dar foarte dur. Stătea la un birou vechi 
şi îi privea. 

— Bună seara, spuse el liniştit şi le făcu semn să se aşeze. 
(Tânărul marinar ieşi din încăpere şi închise uşa). Se pare că 
avem o problemă, Roger. lan are în proprietatea lui ceva ce îi 
aparţine în mod legal şi nu vrea să ţi-o dea - pe care tu o vrei. 

— O vreau în mod legal, sir. Am împuternicirea Londrei pe 
baza Legii Secretului de Stat, 

— Da, ştiu asta, Roger. Am vorbit acum o oră cu ministrul. El 
a spus, şi eu sunt de acord, că nu-l putem aresta pe Ian şi răscoli 
Nobila Casă aşa, cât ai clipi. Asta într-adevăr nu s-ar cuveni, şi 
nici n-ar fi foarte înţelept, oricât de mult am vrea noi să obţinem 
dosarele AMG. Şi, la fel, nu s-ar cuveni şi nici n-ar fi înţelept să 
le dobândim prin acţiuni de capă şi spadă - ca să zic aşa. Nu? 


*D.S.O. - Distinguished Service Order, şi O.B.E. - Officer of the British Empire. 

— Cu colaborarea lui lan nimic din toate acestea nu ar fi 
necesare, spuse Crosse. l-am arătat că guvernul Majestății sale 
s-a implicat total. Se pare că pur şi simplu nu înţelege, sir. Ar 
trebui să colaboreze. 

— Sunt de acord. La fel a spus şi ministrul. Evident, când lan 
a venit aici azi-dimineaţă mi-a explicat într-adevăr motivele lui 
pentru care este atât de... atât de prudent..., aş putea spune 
motive întemeiate! Şi ministrul este de acord, şi ochii lui cenuşii 
deveniră pătrunzători. Exact, cine este agentul comunist bine 
ascuns din poliţia mea? Cine sunt spionii Sevrin? 

Urmă o tăcere prelungă. 

— Nu ştiu, sir. 

— Atunci fii drăguţ şi află cât se poate de repede. Ian a fost 
amabil şi m-a lăsat să citesc raportul AMG pe care l-ai 

interceptat în mod corect, şi guvernatorul se schimbă la faţă pe 
când cită din raport „... această informaţie trebuie transmisă 
personal inspectorului de poliţie sau guvernatorului dacă sunt 
consideraţi loiali...” Cerule! Ce se-ntâmplă în lumea asta? 

— Nu ştiu, sir. 

— Ei bine, ar trebui să ştii, Roger. Da, şi guvernatorul îi privi 
atent. Acum, spionul ăsta. Ce fel de om ar putea să fie? 

— Dumneavoastră, eu, Dunross, Havergill, Armstrong - 
oricine, spuse imediat Crosse. Dar cu o trăsătură specifică cred 
că ăsta e atât de ascuns încât probabil a uitat aproape cine este 
cu adevărat, sau care sunt adevăratele lui loialităţi şi interese 
politice. Trebuie să fie cu totul special - ca toţi cei din Sevrin, şi 
bărbatul acela tras la faţă se uită la Dunross. Trebuie să fie cu 
zotul special - verificările şi bilanţurile agenţilor din Serviciul 
Secret sunt într-adevăr foarte bune, ca şi cele făcute de CIA, dar 
habar n-am avut de Sevrin până acum. 

— Cum ai de gând să-l prinzi? întrebă Dunross. 

— Cum ai de gând să-ţi prinzi spionul din compania Struan? 

— N-am idee! şi se întrebă: ar putea fi spionul Sevrin cel care 
ne-a trădat secretele lui Bartlett? Dacă are o funcţie înaltă, e 
unul din cei şapte - toţi de neconceput. 

— Asta-i, spuse Crosse. Toţi de neconceput, dar unul e spion. 
Dacă prindem unul, am putea scoate de la el numele celorlalţi, 
dacă le ştie, şi ceilalţi doi îngheţară la auzul duşmăniei calme 
din vocea lui. Dar, ca să-l prindem, cineva trebuie să facă o 
greşeală, sau noi să avem puţin noroc. 

Guvernatorul se gândi puţin... Apoi spuse: 

— lan m-a asigurat că nu e nimic în rapoartele anterioare 
care să dea vreun nume - sau vreun indiciu. Deci celelalte 
rapoarte nu ne-ar putea ajuta imediat. 

— Ar putea, sir, în alte domenii. 

— Ştiu! Cuvintele sunară calm dar spuneau „Taci din gură, 
stai jos şi aşteaptă să termin”, Sir Geoffrey lăsă tăcerea să 
plutească un moment în cameră. - Deci se pare că problema 
noastră e doar să-i cerem lui lan să coopereze. Repet, sunt de 
acord că precauţia lui este justificată, şi faţa i se înăspri. Philby, 
Burgess şi Maclean ne-au dat o lecţie minunată. Trebuie să vă 
mărturisesc că, de câte ori vorbesc cu Londra, mă întreb dacă 
nu cumva vorbesc cu alt afurisit de trădător, îşi suflă nasul într- 
o batistă. Ei bine, ajunge lan, fii te rog amabil şi spune-i lui 
Roger în ce condiţii îi vei da copiile AMG. 

— Le voi înmâna, personal, şefului, sau adjunctului biroului 
MI-6 sau MI-7, cu condiţia să am garantarea în scris a 
Excelenței Sale că cel căruia i le dau este într- adevăr ceea ce 
pretinde că este. 

— Ministrul este de acord, sir? 

— Dacă tu eşti de acord, Roger, din nou tonul era politicos, 
dar se ghicea în el îndemnul „Ai face bine să fii de acord, 
Roger”. 

— Foarte bine, sir. Domnul Sinders a fost de acord cu planul? 

— Va fi aici vineri, cu voia transporturilor aeriene. 

— Da, sir, Roger Crosse se uită la Dunross. Atunci ar fi mai 
bine să ţin eu rapoartele până atunci. Poţi să-mi dai un pachet 
sigi... 

Dunross clătină din cap în semn de nu. 

— Sunt în siguranţă până le voi înmâna eu. 

Crosse dădu şi el din cap. 

— Nu. Dacă noi ştim, probabil că şi alţii ştiu. Ceilalţi nu sunt 
atât de cinstiţi ca noi. Trebuie să ştim unde sunt - ar fi bine să 
punem un paznic permanent. 

Sir Geoffrey aprobă dând din cap. 

— E corect, nu, lan? 

Dunross se gândi o clipă. 

— Bine. Le-am pus într-un seif în subsolurile băncii Victoria; 
gâtul lui Crosse se înroşi când Dunross scoase o cheie şi o puse 
pe birou, numerele erau şterse cu grijă. Există aproape o sută 
de seifuri acolo. Numai eu ştiu numărul. Aceasta e singura 
cheie. Dacă vreţi s-o păstraţi, Sir Geoffrey. Atunci... ei bine, mai 
mult de-atât nu pot face pentru a evita riscurile. 

— Roger? 

— Da, domnule. Dacă sunteţi de acord. 

— Într-adevăr sunt în siguranţă acolo. Sigur că nu e posibil 
să fie toate sparte. Bun, deci totu-i stabilit. lan, mandatul este 
anulat. Promiţi, lan, să i le inmânezi lui Sinders în momentul în 
care soseşte? Privirea îi deveni din nou pătrunzătoare. Să ştii că 
mi-am dat toată osteneala să obţin asta. 

— Da, sir, A 

— Bun. Atunci aşa rămâne. Încă nimic despre bietul John 
Chen, Roger? 

— Nu, domnule, încercăm totul. 

— Groaznică treabă. Ian, ce-i toată povestea asta cu Ho-Pak? 
Chiar au necazuri? 

— Da, domnule. 

— Vor da faliment? 

— Nu ştiu. Se spune că da. 

— Ingrozitor. Nu-mi place deloc. Foarte prost pentru 
imaginea noastră. Şi afacerea cu Par-Con? 

— Pare bună. Sper să am un raport favorabil pentru 
dumneavoastră săptămâna viitoare, sir. 

— Excelent. Nu ne-ar strica aici nişte firme americane mari, 
zâmbi. Înţeleg că fata e uluitoare! Apropo, delegaţia 
parlamentară sindicală soseşte mâine de la Pekin. [i voi primi joi 
- evident, vii şi tu. 

— Da, sir. Va fi o masă numai de bărbaţi? 

— Da, bună idee. 

— O să-i invit la curse sâmbătă - ce iese în plus poate merge 
în rezervele băncii, sir. 

— Bun. Mulţumesc, lan. Roger, vrei să mai rămâi o clipă? 

Dunross se ridică, dădu mâna cu ei şi plecă. Deşi venise cu 
Crosse în maşina poliţiei, Rolls-ul lui îl aştepta. Brian Kwok îl 
opri. 

— Care-i treaba, lan? 

— Mi s-a cerut să-l las pe şeful tău să-ţi spună. 

— Corect. Mai întârzie? 

— Nu ştiu. Totu-i în regulă, Brian. Nu-ţi face probleme. Cred 
că am rezolvat problema corect. 

— Sper. Imi pare rău... afurisită treabă. 

— Da, Dunross se aşeză pe bancheta din spate în Silver 
Cloud. Golden Ferry, spuse el scurt. 


Sir Geoffrey turnă vin de Xeres în două superbe cupe de 
porțelan subţire. 

— Afacerea asta AMG mă cam sperie, Roger, spuse el. Mă 
tem că încă nu m-am obişnuit cu perfidia, trădarea şi ticăloşiile 
la care poate ajunge duşmanul - chiar după atâta timp. 

Sir Geoffrey fusese în corpul diplomatic toată viaţa, cu 
excepţia anilor de război când servise ca ofiţer de stat major în 
armata britanică. Vorbea rusa, mandarina, franceza şi italiana. 

— E îngrozitor. 

— Da, sir, Crosse îl privi. Sunteţi sigur că puteţi avea 
încredere în lan? 

— Vineri nu vei avea nevoie de acordul Londrei pentru a 
acţiona. Ai ordonanța consiliului. Vineri le luăm. 

— Da, sir. Crosse primi cupa de porțelan, şi avu simţământul 
că fragilitatea ei îl stiîânjeneşte. Mulţumesc, sir. 

— Îţi sugerez să pui doi oameni în permanenţă în subsolul 
băncii, unul din Serviciul Secret şi unul din Departamentul de 
investigaţii criminale, şi altul în civil să-l urmărească pe tai-pan 
- evident, discret. 

— O să aranjez cu banca înainte să plec. Pe el l-am pus deja 
sub urmărire discretă. 

— Ai făcut-o deja? 

— Cu el? Da, sir. M-am gândit că o să se folosească de 
situaţie în folosul lui. Ian e un tip foarte şmecher. De fapt, tai- 
panul Nobilei Case nu e niciodată prost. 

— Nu. Noroc! Ciocniră uşor paharele, clinchetul porţelanului 
sună minunat. Tai-panul acesta este cel mai bun dintre toţi cei 
cu care am avut de-a face. 

—A spus lan că ar fi recitit recent toate rapoartele, 
domnule? Aseară, de pildă? 

Sir Geoffrey se încruntă; reamintindu-şi conversaţia din acea 
dimineaţă. 

— Nu cred. Stai puţin, a spus... a spus exact: „Când am citit 
prima dată rapoartele m-am gândit că unele din ideile lui AMG 
erau exagerate. Dar acum - acum că el a murit, mi-am schimbat 
părerea...” Asta ar putea sâ însemne că le-a citit din nou recent. 
De ce? 

Crosse examina în lumină cupa fină de porțelan. 

— Am auzit de multe ori spunându-se că are o memorie 
remarcabilă. Dacă dosarele din subsolul băncii sunt de neatins... 
ei bine, n-aş vrea ca KGB-ul să fie tentat să pună mâna pe el. 

— Dumnezeule, doar nu crezi că ar putea fi atât de proşti? 
Tai-panul? 

— Depinde ce importanţă acordă ei acestor rapoarte, sir, 
spuse Crosse calm. Poate că urmărirea noastră ar trebui să fie 
pe faţă - asta i-ar speria în cazul în care s-ar fi gândit la aşa 
ceva. Aţi vrea să-i spuneţi dumneavoastră despre asta, sir? 

— Sigur, sir Geoffrey notă ceva în agenda sa. Bună idee. 
Afurisită treabă. Ar putea Vârcolacii... ar putea fi vreo legătură 
între traficul de arme şi răpirea lui John Chen? 

— Nu ştiu, sir. Nu încă. Armstrong şi Brian Kwok se ocupă de 
acest caz. Dacă există vreo legătură o vor descoperi! privi 
lumina soarelui la apus reflectată în transparenţa pală, albăstrie 

a porţelanului ce părea să mărească strălucirea aurie a vinului 
sec. Interesant acest joc de culori. 

— Da. Sunt T'ang Ying - numite aşa după directorul Fabricii 
Imperiale din 1736, împăratului Ch'en Leung, de fapt, sir 
Geoffrey ridică privirea spre Crosse. Un spion bine ascuns în 
poliţia mea, în Ministerul Britanic al Coloniilor, în Departa- 
mentul meu de Finanţe, baza navală, banca Victoria, compania 
de telefoane, şi chiar Nobila Casă. Ar putea să ne paralizeze şi 
să creeze mari probleme în relaţia noastră cu China comunistă. 

— Da, sir, Crosse privi cu atenţie cupa. Pare imposibil să fie 
atât de subţire. N-am mai văzut niciodată o asemenea cupă. 

— Eşti colecţionar? 

— Nu, sir. Mă tem că nu ştiu nimic despre ele. 

— Sunt cupele mele preferate, Roger, foarte rare. Se numesc 
t'o t'ai - fără consistenţă. Atât de subţiri încât smalţurile, cel 
interior şi cel exterior, par să se atingă. 

— Aproape că mi-e teamă s-o şi ţin în mână. 

— Oh, sunt destul de rezistente. Delicate, desigur, dar 
rezistente. Cine ar putea fi Arthur? 

Crosse oftă. 

— Nu e nici un indiciu în acest raport. Nici unul. L-am citit 
de cincizeci de ori. Trebuie să fie ceva în celelalte, indiferent ce 
crede Dunross. 

— Posibil. 

Cupa delicată părea să-l fascineze pe Crosse. 

— Porţelanul este o argilă, nu? 

— Da. Dar tipul acesta e făcut dintr-un amestec de două 
argile, Roger, caolin - după districtul deluros Kingtehchen unde 
se găseşte - şi pan tun tse, aşa numitele micile blocuri albe de 
piatră. Chinezii le numesc carnea şi sângele porţelanului. Sir 
Geoffrey se duse până la masa acoperită cu piele, bogat 
împodobită, ce servea drept bar, şi aduse carafa, avea cam 20 
de centimetri înălţime şi era translucidă, aproape transparentă. 
Albastrul este şi el remarcabil. Când obiectul este aproape 
uscat, este suflat praf de cobalt pe porțelan cu o ţeavă de 
bambus. De fapt culoarea este făcută din mii de punctişoare 
minuscule de albastru. Apoi este smălţuit şi ars la aproape 1300 
de grade. 

O puse înapoi pe bar, mulţumit că i-a atins şi i-a privit 
desăvirşirea. 

— Remarcabil. 

— A existat întotdeauna un Edict Imperial împotriva 
exportului lor. Noi, quai loh, aveam dreptul numai la obiecte 
făcute din hua shih, piatră alunecoasă, sau tun ni - lut pentru 
cărămizi, se uită din nou la cupa sa, cu o privire de cunoscător. 
Geniul care a făcut-o câştigă probabil 100 de dolari pe an. 

— Poate că i se dădea prea mult, spuse Crosse, şi amândoi 
zâmbiră. 

— Poate. 

— O să-l găsesc pe Arthur, sir, şi pe ceilalţi. Fiţi sigur de 
asta! 

— Mă tem că n-am încotro, Roger. Aşa am stabilit cu 
ministrul. Va trebui să-l informez pe primul ministru - şi pe şefii 
de stat major. 

— Atunci informaţiile vor trebui să treacă prin tot felul de 
mâini şi guri şi nu se poate ca duşmanul să nu afle că suntem pe 
urmele lui. 

— Da. Aşa că va trebui să lucrăm repede. i-am cumpărat o 
păsuire de patru zile, Roger. Ministrul nu va acţiona în nici un 
fel în acest răgaz. 

— Aţi cumpărat, sir? 

— Vorbind la figurat. In viaţă toţi primim şi dăm chitanţe - 
chiar şi în corpul diplomatic. 

— Da, sir. Mulţumesc. 

— Nimic despre Bartlelt şi domnişoara Casey? 

— Nu, sir. Rosemont şi Langan au cerut dosare la zi. Se pare 
că există o oarecare legătură între Bartlett şi Banastasio - încă 
nu suntem siguri de natura ei. Şi el şi domnişoara Tcholok au 
fost la Moscova luna trecută. 

— Ah! sir Geoffrey umplu din nou cupele. Ce-ai făcut cu 
individul ăla amărit, Voranski? 

— I-am trimis trupul înapoi la vasul lui, sir, şi Crosse îi spuse 
pe scurt despre întâlnirea sa cu Rosemont şi Langan şi despre 
fotografii. 

— Ce noroc! Verii noştri devin din ce în ce mai isteţi, spuse 
guvernatorul. Ai face bine să-i găseşti pe asasini înaintea KGB- 
ului - sau a CIA, nu? 

— Am pus deja oameni în jurul casei. Cum apar, punem mâna 
pe ei. O să-i ţinem bineînţeles închişi, fără posibilitate de 
comunicare între ei. Am întărit paza în jurul lui Ivanov. Nimeni 
nu va mai scăpa din plasă. V-o promit. Nici unul. 

— Bun. Comisarul a spus că a cerut şi celor din De- 
partamentul de investigaţii criminale să fie în alertă, sir 
Geoffrey se gândi o clipă. O să trimit o notă secretarului că nu 
te vei conforma punctului 1-4 a. Legătura americană din Londra 
va fi cu siguranţă foarte nemulțumită, dar în situaţia actuală, 
cum ai putea să te conformezi? 

— Dacă îmi permiteţi, sir, poate ar fi mai bine să-i cerem să 
nu menţioneze că nu avem încă rapoartele, sir. Şi informaţia 
asta ar putea ajunge unde nu trebuie. Să lăsăm totul aşa, cât se 
poate. 

— Da, sunt de acord, guvernatorul sorbi din vin. E multă 
înţelepciune în politica de laissez-faire, nu? 

— Da, sir. 

Sir Geoffrey se uită la ceas. 

— O să-i telefonez peste câteva minute, să-l prind înainte de 
masă. Bun. Dar există o problemă pe care n-o pot lăsa. Ivanov. 
Azi dimineaţă am auzit de la intermediarul nostru neoficial că 
Pekin-ul priveşte cu mare nelinişte prezenţa acestui vas aici. 

Reprezentantul neoficial al Republicii Populare Chineze în 
Hong Kong şi al conducătorilor comunişti era considerat a fi 
unul dintre vicepreşedinţii Băncii Chinei, banca centrală a 
Chinei prin care treceau toată valuta şi toate milioanele de 
dolari americani obţinute prin furnizarea bunurilor de larg 
consum şi aproape toată hrana şi apa Hong Kongului. Marea 
Britanie susţinuse întotdeauna, în mod prostesc, că Hong 
Kongul era pământ britanic, o Colonie a Coroanei. În toată 
istoria Hong Kongului, din 1841 încoace, Marea Britanie nu 
îngăduise niciodată ca un reprezentant chinez oficial să 
locuiască în Colonie. Niciodată. 

— S-a abătut din drum ca să-mi vorbească de Ivanov, 
continuă Sir Geoffrey, şi a vrut să sublinieze marea nemulţumire 
a Pekin-ului că există aici un vas spion sovietic. Mi-a sugerat 
chiar să mă gândesc dacă n-ar fi înţelept să-i cer să plece... La 
urma urmelor, a spus el, am auzit că unul din spionii KGB-ului 
care se dădea drept marinar chiar a fost omorât aici. l-am 
mulţumit pentru grijă şi i-am spus că-mi voi anunţa superiorii - 
la timpul potrivit, sir Geoffrey mai sorbi din vin. In mod ciudat, 
nu a părut deranjat de existenţa aici a port-avionului nuclear. 

— Ciudat într-adevăr! spuse Crosse la fel de surprins. 

— Să indice oare asta o altă schimbare politică - o schimbare 
clară şi importantă de politică externă, o dorinţă de pace cu 

Statele Unite? Nu pot să cred asta. Totul indică o ură patologică 
faţă de America, guvernatorul oftă şi umplu din nou cupele. 
Dacă se aude că Sevrin există, că suntem subminaţi aici... 
Dumnezeule atotputernic, vor avea un acces de furie, şi pe bună 
dreptate! 

— Vom găsi trădătorii, sir, fiţi liniştit. Ii vom găsi. 

— Oare? Mă întreb, sir Geoffrey se aşeză lângă fereastră şi 
se uită afară, la gazonul perfect tuns, la grădina englezească, la 
arbuşti şi straturi de flori, totul înconjurat de zidul alb, înalt, la 
apusul de soare frumos soţia lui tăia flori, rătăcind printre 
straturile din capătul grădinii, urmată de un grădinar chinez, 
posomorât şi dezaprobator. Erau căsătoriţi de treizeci de ani şi 
aveau trei copii, acum toţi căsătoriţi şi ei, erau mulţumiţi îm- 
preună şi se înțelegeau bine. Întotdeauna trădători, spuse el 
trist. Sovieticii sunt experţi în folosirea lor. E atât de uşor 
pentru trădătorii din Sevrin să se agite, să împrăştie ici şi colo 
puţină otravă, atât de uşor să neliniştească China, biata Chină 
care oricum este xenofobă! Oh, cât de uşor putem fi puşi în 
pericol aici! Şi, ce-i mai rău, cine e spionul vostru? Spionul din 
poliţie? Trebuie să fie cel puţin inspector şef ca să aibă acces la 
informaţiile acelea. 

— Habar n-am. Dacă aş fi avut, ar fi fost de mult neutralizat. 

— Ce-ai de gând să faci cu guvernatorul Jen şi cu agenţii lui 
naţionali secreţi? 

— Am de gând să-i las în pace - îi ştim de luni de zile. E mult 
mai bine să-i lăsăm pe agenţii străini cunoscuţi să rămână aici 
decât să ne chinuim să-i descoperim pe înlocuitorii lor. 

— Sunt de acord - ar fi cu siguranţă toţi înlocuiţi. Ai lor, şi ai 
noştri. E trist, atât de trist! O facem noi, şi o fac şi ei. Atât de 
trist şi atât de stupid - lumea asta e un paradis, ar putea fi un 
paradis. 

O albină bâzâi în ferestrele boltite, apoi zbură din nou în 
grădină când sir Geoffrey dădu perdeaua deoparte. 

— Ministrul mi-a cerut să mă asigur că parlamentarii care ne 
vizitează - delegaţia noastră economică ce se întoarce mâine din 
China - vor beneficia de o securitate optimă, legală, dar cu 
discreţie totală. 

— Da, sir. Înţeleg. 

— Se pare că unul sau doi dintre ei ar putea fi viitori miniştri 
dacă o să câştige Partidul Laburist. Ar fi bine dacă i-am 
impresiona în mod plăcut. 

— Credeţi că au vreo şansă data viitoare laburiştii? 

— Nu comentez asemenea probleme, Roger, vocea 
guvernatorului era fermă, şi marcată de reproş. Nu mă 
interesează politica de partid - eu o reprezint pe Ma- jestatea Sa 
Regina - dar, personal, chiar doresc ca unii dintre extremiştii lor 
să plece şi să ne lase cu sistemul nostru pentru că e clar că 
mare parte din filozofia lor socialistă de stânga nu are nici o 
legătură cu modul nostru englezesc de viaţă, vocea lui sir 
Geoffrey se înăspri. E foarte clar că unii dintre ei îl ajută pe 
duşman - de bună voie sau păcăliţi. Pentru că tot suntem aici, 
constituie vreunul din invitaţii noştri un risc? 

— Depinde ce înţelegeţi prin asta, sir. Doi sunt sindicalişti de 
stânga mărunți, extremişti gălăgioşi - Robin Grey şi Lochin 
Donald McLean. McLean face paradă de admiraţia lui pentru 
Partidul Comunist. Este printre primii pe lista noastră de 
socialişti. Toți ceilalți socialişti sunt moderați. Membrii 
conservatori sunt moderați, din clase de mijloc, foşti militari. 
Unul e destul de imperialist, reprezentantul Partidului Liberal, 
Hugh Guthrie. 

— Şi extremiştii? Tot foşti militari? 

— McLean a fost miner, sau cel puţin tatăl lui a fost. Aproape 
toată viaţa a fost reprezentantul muncitorilor şi sindicalist în 
minele scoțiene. Robin Grey a fost în armată, căpitan la 
infanterie. 

Sir Geoffrey ridică privirea. 

— Nu se întâmplă prea des ca foştii căpitani să fie 
sindicalişti, extremişti zgomotoşi, nu? 

— Nu, sir. Crosse sorbi din vin, apreciindu-i savoarea, 
bucurându-se mai mult de ceea ce ştia. Şi nici să se înrudească 
cu un tai-pan. 

— Ce? 

— Sora lui Robin Grey este Penelope Dunross. 

— Dumnezeule! sir Geoffrey se uită mirat la el. Eşti sigur? 

— Da, sir. 

— Dar de ce n-a spus, de ce n-a spus lan nimic până acum? 

— Nu ştiu, sir. Poate-i e ruşine cu el. Domnul Grey este în 
mod sigur cu totul diferit de doamna Dunross. 

— Dar... La naiba, eşti sigur? 

— Da, sir. De fapt, Brian Kwrok a descoperit legătura între 
ei. Intâmplător. Parlamentarii au trebuit să dea datele personale 
obişnuite ca să obţină viza pentru China, data naşterii, 

profesiune, rude apropiate etc. Brian făcea o verificare obişnuită 
ca să fie sigur că toate vizele erau în ordine, pentru a evita orice 
probleme la graniţă. Brian a observat întâmplător că domnul 
Grey scrisese „soră, Penelope Grey” la rude apropiate, cu o 
adresă, Castelul Avisyard în Ayrr. Brian şi-a adus aminte că 
aceasta era adresa din ţară a familiei Dunross, Crosse îşi scoase 
portţigaretul de argint. Vă deranjează dacă fumez, sir? 

— Nu, te rog. 

— Mulţumesc. Asta s-a întâmplat acum vreo lună. Am socotit 
faptul destul de important ca Brian să obţină mai multe 
informaţii. Ne-a luat destul de puţin timp ca să stabilim cu 
certitudine că doamna Dunross este într-adevăr sora lui şi cea 
mai apropiată rudă. Din câte ştim acum, doamna Dunross s-a 
certat cu fratele ei imediat după război. Căpitanul Grey a fost 
prizonier de război la Changi, prins la Singapore în 1942. S-a 
întors acasă la sfirşitul anului 1945 - părinţii lor fuseseră 
omorâţi în bombardamentul asupra Londrei în '43. Ea era deja 
căsătorită cu Dunross atunci - se căsătoriseră în 1943, domnule, 
chiar după ce el fusese doborât - ea era WAAF. Ştim că fratele 
şi sora s-au întâlnit când Grey a fost eliberat. Din câte am aflat, 
nu s-au mai întâlnit niciodată. Sigur, oricum nu e treaba 
noastră, dar cearta trebuie că a fost... 

Crosse se opri când se auzi un ciocănit discret în uşă şi sir 
Geoffrey strigă supărat. 

— Da? 

Uşa se deschise. 

— Mă scuzaţi, sir, spuse politicos aghiotantul său, Lady 
Allison m-a rugat să vă spun că a venit apa. 

— Oh, minunat! Mulţumesc, uşa se închise. Crosse se ridică 
imediat, dar guvernatorul îi făcu semn să se aşeze la loc. Nu, te 
rog termină, Roger. Câteva minute nu mai contează, deşi 
trebuie să mărturisesc că nu mai am răbdare. Vrei să faci un duş 
înainte de a pleca? 

— Mulţumesc, sir, dar avem rezervoarele noastre proprii de 
apă la secţia de poliţie. 

— Oh, da, am uitat. Continuă. Ce spuneai... cearta? 

— Cearta trebuie că a fost destul de serioasă pentru că se 
pare că a fost definitivă. Un prieten apropiat al lui Grey i-a spus 
unuia dintre oamenii noştri acum câteva zile că, din câte ştia el, 
Robin Grey nu mai avea rude in viaţă. Probabil că-ntr-adevăr se 
urăsc foarte tare. 

Sir Geoffrey se uită la cupa sa fără să o vadă. Îşi aminti brusc 
propria sa copilărie nenorocită şi cum îşi urâse tatăl, atât de 
mult încât timp de treizeci de ani nu-l sunase, nu-i scrisese şi 
când a fost pe moarte anul trecut nu s-a obosit să se ducă la el 
să se împace cu omul care îi dăduse viaţă. 

— Oamenii se poartă îngrozitor unul cu altul, murmură el 
trist. Ştiu. Da. E uşor să te certi în familie. Şi upoi, când e prea 
tîrziu, o regreti, da, o regreţi cu adevărat. Oamenii se poartă 
îngrozitor unul cu altul... 

Crosse privea şi asculta, lăsându-l să vorbească fără şir, 
lăsându-l să-şi deschidă sufletul, atent să nu facă nici un gest 
care să-l distragă, dorind să-i cunoască secretele, tainele 
ascunse cu grijă. Ca şi Alan Medford Grant, Crosse colecţiona 
secrete. Afurisit să fie ticălosul ăla şi blestematele lui de 
rapoarte!  Blestemat fie Dunross şi ticăloşiile lui! Cum 
Dumnezeu să pun mâna pe rapoartele alea înaintea lui Sinders? 
Sir Geoffrey privea în gol. Apoi apa gâlgii vesel undeva în ţevile 
din pereţi şi el îşi reveni, îl văzu pe Crosse privindu-l. 

— Hm, gândeam cu voce tare! Prost obicei pentru un 
guvernator, nu? 

Crosse zâmbi, dar nu se lăsă păcălit. 

— Sir? 

— Bine. Aşa cum spuneai, nu e treaba noastră. 

Guvernatorul îşi termină hotărât paharul şi Crosse ştiu că 
întrevederea se terminase. Se ridică. 

— Mulţumesc, sir. 

Când rămase singur, guvernatorul oftă. Se gândi o clipă, apoi 
ridică telefonul direct şi îi dădu operatorului numărul de-acasă 
din Londra al ministrului. 

— Sunt Geoffrey Allison. Pot vorbi cu el, vă rog? 

— Bună, Geoffrey! 

— Bună ziua, sir. Tocmai am vorbit cu Roger. M-a asigurat că 
locul de depozitare şi Dunross vor fi păziţi foarte bine. Domnul 
Sinders a plecat? 

— Va fi acolo vineri. Bănuiesc că accidentul nefericit al acelui 
marinar nu a avut urmări? 

— Nu, sir. Totul pare a fi sub control. 

— Primul ministru era foarte îngrijorat. 

— Da, sir, guvernatorul adăugă în legătură cu 1-4 a... poate 
n-ar trebui să spunem încă nimic prietenilor noştri. 

— Au luat deja legătura cu mine. Erau supărător de iritaţi. La 
fel şi oamenii noştri. Bine, Geoffrey. Din fericire săptămâna asta 
avem un weekend lung, aşa că o să-i informez luni şi o să 
redactez observaţiile lui atunci. 

— Mulţumesc, sir. 

— Geoffrey, senatorul acela american care este acum la voi. 
Cred că ar trebui călăuzit. 

Guvernatorul se încruntă. Călăuzit era un cod între ei doi, 
însemnând „supravegheat cu mare atenţie!. Senatorul Wilf 
Tillman, un aspirant la preşedenţie, vizita Hong Kongul în drum 
spre Saigon, într-o acţiune de documentare înconjurată de multă 
publicitate. 

— Ma voi ocupa de asta cum încheiem convorbirea. Mai e 
ceva, sir? întrebă el, nerăbdător să facă baie. 

— Nu, trimite-mi doar o notă personală despre programul 
senatorului, program era un alt cod care însemna furnizarea de 
informaţii detailate Ministerului Britanic al Coloniilor. Când ai 
timp. | 

— İl veți avea pe birou vineri. 

— Mulţumesc, Geoffrey. Vorbim mâine la ora obişnuită. 

Legătura se întrerupse. Guvernatorul închise telefonul 
gânditor. Conversaţia lor a fost probabil înregistrată în grabă şi, 
la ambele capete ascultată pe îndelete. Chiar şi aşa erau 
prudenţi. Ştiau că duşmanul are cel mai modern şi sofisticat 
echipaiment de ascultare din lume. Pentru o convorbire sau 
întâlnire cu adevărat secretă s-ar fi dus în camera de beton ca o 
celulă din subsol, în permanenţă păzită, care era verificată 
meticulos în fiecare săptămână de experţii în securitate pentru 
posibile instalaţii electronice de ascultare. 

Afurisită pacoste, gândi sir Geoffrey. Afurisită pacoste toată 
această afacere gen capă şi spadă! Roger? De necrezut, dar 
chiar şi aşa, a existat odată un Philby. 


25 
Ora 18.20. 


Căpitanul Gregori Suslev făcu cu mâna degajat spre poliţiştii 
aflaţi la poarta şantierului naval din Kawloon, cei doi detectivi în 
civil care-l urmăreau aflându-se în spatele său, la 50 de metri. 
Era, îmbrăcat în haine civile, bine croite, şi rămase o clipă lângă 

bordură, privind traficul, apoi făcu semn unui taxi care trecea. 
Taxiul demară şi un mic Jaguar gri, cu sergentul Lee din De- 
partamentul de investigaţii criminale şi un alt civil din acelaşi 
departament la volan, îl urmă imediat. 

Taxiul intră în traficul intens de pe Chatham Road şi merse 
spre sud, de-a lungul liniei ferate, apoi coti spre vest pe 
Salisbury Road în extremitatea sudică a Kowloon-ului, depăşi 
staţia terminus de cale ferată, lângă ultima saţie a Golden Ferry- 
ului. Acolo se opri. Suslev plăti şoferului şi urcă în fugă treptele 
hotelului Victoria şi Albert. Sergentul Lee îl urmă, pe când 
celălalt detectiv parca Jaguarul poliţiei. 

Suslev intră cu paşi mari, degajat, şi rămase pentru o clipă în 
holul mare, aglomerat, cu tavan înalt, frumos ornamentat cu 
ventilatoare demodate învârtindu-se deasupra capetelor, şi 
căută în multitudinea de mese una liberă. Întreaga încăpere era 
însufleţită de clinchetul cuburilor de gheaţă în pahare şi de 
discuţii. Majoritatea europeni. Câteva cupluri de chinezi. Suslev 
rătăci printre oameni, găsi o masă, ceru cu glas puternic o 
vodcă dublă, se aşeză şi începu să-şi citească ziarul. In clipa 
următoare fata era în picioare lângă el. 

— Bună, spuse ea. 

— Ginny, daragaia, spuse el luminându-se la faţă şi o 
îmbrăşiţă,  ridicându-i în aer picioarele micuţe, spre 
dezaprobarea şocată a tuturor femeilor din încăpere şi invidia 
ascunsă a tuturor bărbaţilor. A trecut mult timp de când nu ne- 
am văzut, golubcik. 

— Aiiiiaaa, spuse ea cu o mişcare a capului, şi păru-i scurt i 
se învolbură, apoi se aşeză, conştientă de priviri, bucurându-se 
de ele, urându-le. Tu tîrziu. De ce tu ţinut la mine aşteptat? Nu 
place la o doamnă aştepte în Victoria singură, heya! 

— Ai dreptate, golubcik! Suslev scoase un pachet subţire şi i- 
l dădu, radios. Uite, tocmai de la Vladivostok! 

— Oh! Cum mulţumesc la tine? 

Ginny Fu avea douăzeci şi opt de ani şi lucra aproape în 
fiecare noapte la Barul Bețivilor Veseli, într-o alee din Mong 
Kok, cam o jumătate de milă spre nord. În unele nopţi se ducea 
la salonul de dans Good Luck. De cele mai multe ori ziua stătea 
în locul prietenelor ei în spatele tejghelelor din magazin atunci 
când ele erau cu vreun client. Dinţi albi, ochi negri, păr negru, 
strălucitor şi piele aurie, cheong- sam-ul ei strident colorat era 

crăpat până sus pe coapsele lungi, îmbrăcate în ciorapi. Se uită 
emoţionată la cadou. 

— Oh, mulţumesc, Gregori, mulţumesc foarte mult! 

Îl puse în poşeta ei mare şi îi zâmbi. Apoi ochii i se 
îndreptară către chelnerul care venea cu vodca lui Suslev, cu 
acel dispreţ deschis pe care îl aveau toţi chinezii pentru tinerele 
chinezoaice care stăteau la masă cu quai loh. Ele evident că 
trebuia să fie prostituate de cea mai joasă speţă - cine altcineva 
ar sta la masă cu un quai loh într-un local public, şi mai ales în 
holul hotelului Victoria? Puse jos băutura cu o insolenţă studiată 
şi o privi. 

— Dew neh loh moh pe toate lăturile de porci de strămoşi ai 
tăi, şuieră ea într-o cantoneză ordinară. Soţul meu de aici este 
un 489, în poliţie şi dacă-i spun doar un cuvânt o să-ţi smulgă 
alunele alea mărunte pe care tu le numeşti boaşe din trupul tău 
scârbos după ce-ţi termini treaba aici la noapte. 

Chelnerul se albi. 

— Ce? 

— Ceai fierbinte! Adă-mi un păcătos de ceai fierbinte şi dacă 
scuipi în el o să-i spun bărbatului meu să-ţi înnoade paiul ăla pe 
care tu-l numeşti Lujerul tău Minunat! 

Chelnerul dispăru. 

— Ce i-ai spus? întrebă Suslev, înțelegând doar câteva 
cuvinte din cantoneză, deşi vorbea foarte bine engleza. 

Ginny Fu zâmbi dulce. 

— l-am cerut doar aduce ceai, ştia că acum chelnerul va 
scuipa în ceaiul ei, sau, mai probabil, pentru siguranţă, îl va 
ruga pe un prieten să o facă, aşa că n-o să-l bea şi asta îl va face 
să-şi piardă şi mai mult cinstea obrazului. Câine împuţit! Data 
viitoare nu place întâlnit aici, mult oameni scârbos, spuse ea 
arogantă, uitându-se în jur, apoi îşi încreţi nasul către un grup 
de englezoaice între două vârste care se uitau la ea. Prea mult 
persoană împuţită, adăugă ea cu voce tare, scuturându-şi din 
nou părul, şi chicoti în sinea sa văzându-le că roşesc şi-şi întorc 
privirea. Cadoul ăsta, Gregy. Mulţumesc aşa foarte! 

— Un fleac, spuse Suslev. Ştia că nu va deschide pachetul 
acum - sau în prezenţa lui - ceea ce era un obicei chinezesc 
foarte bun şi înţelept, atunci, dacă nu-i plăcea darul sau era 
dezamăgită sau blestema cu voce tare că ceea ce primise nu era 
bun ca mărime, sau culoare, sau înjura zgârcenia, ori prostul 
gust al celui ce i-l dăruise, atunci el nu putea să-şi piardă 

cinstea obrazului, şi nici ea nu putea să şi-o piardă. Foarte 
înţelept! 

— Ce? 

— Nimic. 

— Tu arată bine. 

— Şi tu. 

Trecuseră trei luni de la ultima lui vizită şi deşi iubita lui din 
Vladivostok era o eurasiatică, din mamă rusoaică albă şi tată 
chinez, îi plăcea mult Ginny Fu. 

— Gregy, spuse ea, apoi în şoaptă, cu un zâmbet ştrengar: 
Termină băutură. Incepem vacanţă! Am vodcă... am alte lucruri! 

El îi zâmbi. 

— Sigur că ai, golubcik! 

— Câte zi ai? 

— Cel puţin trei, dar... 

— Oh! încercă ea să-şi ascundă dezamăgirea. 

— ... trebuie să mă întorc la vasul meu. Avem noaptea asta, 
cea mai mare parte din ea, şi mâine, şi toată noaptea de mâine. 
Şi stelele vor străluci! 

— Trei luni timp lung, Gregy! 

— O să mă întorc curând. 

— Da, Ginny Fu îşi alungă dezamăgirea şi deveni din nou 
practică. Termină băutură şi plecăm! îl văzu pe chelner venind 
grăbit cu ceaiul ei, ochii ei îl sfredeliră pe când aşeza ceaiul pe 
masă. Hm! E clar că e rece şi nu e proaspăt! spuse ea scârbită. 
Cine sunt eu? O bucată împuţită de carne de câine de diavol 
străin? Nu, sunt o persoană civilizată din Cele Patru Provincii 
care pentru că tatăl ei cel bogat şi-a pierdut toţi banii la jocurile 
de noroc, a fost vândută de el drept concubină pentru a deveni 
Doamna Numărul Doi pentru acest şef de poliţie al diavolilor 
străini! Aşa că poţi să te pişi în pălărie! 

Se ridică. Chelnerul se dădu un pas înapoi. 

— Ce s-a-ntimplat? întrebă Suslev. 

— Nu plăteşte pentru ceaiuri, Gregy. Nu fierbinte! spuse ea 
cu aroganță. Nu da bacşiş! 

Suslev plăti totuşi şi ea îl luă de braţ şi ieşiră împreună, 
urmăriţi de toate privirile. Îşi ţinea capul sus, dar în sinea ei ura 
privirile tuturor chinezilor, chiar şi cea a tânărului băiat de 
serviciu care deschise rigid uşa — leit fratelui ei mai mic pentru 
a cărui hrană şi şcoală plătea ea. 

Dunross urca scările. Îi lăsă să treacă, cu o clipire amuzată 
în ochi, apoi băiatul de la uşă se lumină la faţă şi se înclină 
politicos în faţa lui. Se îndreptă către telefonul interior. Fu 
observat de mulţi şi ochii îl urmăriră. Ocoli un grup de turişti 
încărcaţi cu aparate de fotografiat şi îi observă pe Jacques 
deVille şi soţia sa Susanne la o masă într-un colţ. Amândoi 
stăteau rigizi, privind fix la paharele din faţa lor. Dunross dădu 
din cap, amuzat şi plictisit. Bietul Jacques fusese iarăşi prins şi 
ea răsucea în vechea rană noua infidelitate. Joss! Parcă-l auzea 
pe bătrânul Chen-chen râzând. „Viaţa bărbatului e suferinţă, 
tinere lan! Da, este eternul yin războindu-se cu yang-ul nostru 
oh, atât de vulnerabil...” 

În mod normal Dunross s-ar fi făcut că nu-i vede, şi i-ar fi 
lăsat singuri, dar instinctul îi spuse altceva. 

— Bună Jacques, Susanne. Ce mai faceţi? 

— Oh, bună, bună, tai-pan, şi Jacques deVille se ridică 
politicos. Nu vrei să stai cu noi? 

— Nu, mulţumesc, nu pot, apoi văzu cât de mare era 
suferinţa prietenului său şi-şi aduse aminte de accidentul de 
maşină din Franţa; Avril, fiica lui Jacques, şi soţul ei! Ce s-a 
întâmplat? Dar exact! spuse Dunross aşa cum ar fi spus un 
conducător, aşteptând un răspuns imediat. 

Jacques ezită. Apoi spuse: 

— Exact, tai-pan, am veşti de la Avril. A telefonat de la 
Cannes chiar când plecam de la birou. Ea, ea a spus: „Tati... 
tati, Borge a murit... Mă auzi? De două zile încerc să dau de 
tine... a fost frontal, şi celălalt, celălalt om a fost... Borge al meu 
a murit... mă auzi...?” Vocea lui Jacques era plată. Apoi legătura 
s-a întrerupt. Ştim că e în spital la Cannes. M-am gândit că e 
mai bine ca Susanne să plece imediat. Cursa ei s-a amânat aşa 
că... aşa că aşteptăm aici. Cineva încearcă să prindă legătura cu 
Cannes, dar n-am prea mari speranţe. 

— Dumnezeule, îmi pare rău, spuse Dunross, încercând să 
scape de strîngerea de inimă pe care o avu la gândul că în locul 
lui Avril putea fi Adryon. Avril nu avea decât douăzeci de ani, iar 
Borge Escary fusese un tânăr minunat. Fuseseră căsătoriţi 
numai un an şi jumătate şi asta era prima lor vacanţă după 
naşterea primului fiu. La ce oră e cursa? 

— La ora opt. 

— Susanne, vrei să avem noi grijă de copil? Jacques, de ce nu 
pleci şi tu - o să am eu grijă de tot aici. 

— Nu, spuse Jacques. Mulţumesc, dar nu. E mai bine să se 
ducă Susanne. O s-o aducă ea pe Avril acasă. 

— Da, spuse Susanne, şi Dunross observă că părea mai mică. 
Le avem pe amah e... e mai bine să fiu doar eu, tai-pan. Merci, 
dar nu, aşa e cel mai bine. Lacrimile îi curgeau pe obraji. Nu e 
cinstit, nu, nu e. Borge era un băiat atât de drăguţ! 

— Da, Susanne. O să-i spun lui Penn să treacă pe la voi în 
fiecare zi, aşa că nu-ţi face probleme, vom avea grijă de copil, şi 
de Jacques. Dunross îi cântări cu privirea pe amândoi, era sigur 
că Jacques era stăpân pe sine, bun, gândi el, apoi spuse, ca un 
ordin: Jacques, după ce Susanne urcă în avion întoarce-te la 
birou. Trimite un telex omului nostru din Marsilia. Spune-i să 
rezerve un apartament la Capitol, să o aştepte cu o maşină şi 
zece mii de dolari în franci. Spune-i din partea mea că trebuie să 
fie la dispoziţia ei tot timpul cât stă acolo. Să mă sune mâine cu 
un raport complet asupra stării lui Avril, accident, cine 
conducea şi cine era celălalt şofer. 

— Da, tai-pan. 

— Eşti sigur că totul e în ordine? 

Jacques zâmbi forţat. 

— Oui. Merci, mon ami. 

— De rien. Imi pare atât de rău, Susanne - sună cu taxă 
inversă dacă te putem ajuta cu ceva. 

Se îndepărtă. Omul nostru din Marsilia este bun, îşi spuse el. 
Va avea grijă de tot. Şi Jacques e un om de fier. M-am gândit la 
tot? Da, cred că da. Pentru moment e rezolvat. Dumnezeu să le 
apere pe Adryon şi Glenna şi Duncan şi Penn, îşi spuse. Şi pe 
Kathy, şi pe toţi ceilalţi. Şi pe mine - până ce Nobila Casă va fi 
în siguranţă. Se uită la ceas. Era exact 6.30. Ridică un telefon 
interior. 

— Cu domnul Bartlett, vă rog. 

O clipă aşteptă, apoi auzi vocea lui Casey. 

— Alo! 

— Ah, bună, Ciranoush, spuse Dunross. Vrei, te rog, să-i spui 
că sunt în hol? 

— Oh, bună, sigur! Nu vrei să urci? Noi suntem... 

— De ce nu coboriţi voi? M-am gândit că, dacă nu sunteţi 
prea ocupați, v-aş lua cu mine la o întâlnire - ar putea fi 
interesantă pentru voi. Am putea mânca pe urmă, dacă sunteţi 
liberi. 

— Mi-ar place. Stai să vorbesc cu Linc. 

O auzi repetând ce-i spusese el şi se gândi la pariul lui cu 
Claudia. E imposibil ca cei doi să nu fie amanți, îşi spuse el, sau 
să nu fi fost amanti, trăind atât de aproape unul de celălalt. N-ar 
fi normal! 

— Coborâm imediat, tai-pan! simţi zâmbetul din vocea ei 
când închise telefonul. 

Primul Şef de Sală se învârtea acum pe lângă el, aşteptând 
rara onoare de a-i ţine scaunul tai-panului. Fusese anunţat de Al 
Doilea Şef de Sală în momentul în care se află că Dunross se 
apropia de uşa de intrare. Numele lui era Pok După- Amiază, un 
bărbat cărunt, maiestuos, şi-şi conducea oamenii cu un bici din 
bambus. 

— Ah, Onorate Domn, ce plăcere, spuse bătrânul în 
cantoneză, şi se înclină respectuos. Ai mîncat azi orez? aceasta 
era o modalitate politicoasă de a spune în chineză bună ziua, 
bună seara, sau ce mai faci. 

— Da, mulţumesc, Frate Mai Mare, răspunse Dunross, îl ştia 
de mic pe Pok După-Amiază; din câte îşi amintea, din totdeauna 
Pok După-Amiază fusese şeful de sală în holul hotelului de la ora 
12 până la 6 seara, şi de multe ori, când Dunross era copil, 
trimis cu vreun comision aici, după ce încasase vreo bătaie, cu 
palma sau cu biciul, bătrânul îl aşeza la o masă într-un colţ, îi 
aducea pe furiş o prăjitură, îl mângâia cu blândeţe pe cap şi nu-i 
cerea niciodată bani. Arăţi înfloritor! 

— Mulţumesc, tai-pan. Ah, şi tu arăţi foarte sănătos! Dar încă 
ai un singur fiu! Nu crezi că e timpul ca onorata ta Supremă 
Doamnă să-ţi găsească o a doua soţie? 

Zâmbiră amândoi. 

— Urmează-mă, te rog, spuse bătrânul plin de importanţă şi-l 
conduse către cea mai bună masă care apăruse ca printr-un 
miracol într-un spaţiu larg, privilegiat, unde se aflau patru 
chelneri energici care înghesuiseră alţi consumatori şi mese 
pentru a face loc, acum stăteau toţi drept, aproape nemişcaţi, cu 
faţa strălucind. 

— Ca de obicei, domnule? întrebă chelnerul care servea 
vinul. Am o sticlă din '52. 

— Perfect, spuse Dunross, ştiind că era acel La Doucette 
care îi plăcea atât de mult. Ar fi preferat ceai, dar era o 
chestiune de cinstea obrazului să accepte vinul. Sticla era deja 
acolo, într-o frapieră cu gheaţă. li aştept pe domnul Bartlett şi 
domnişoara Tcholok. 

Imediat un alt chelner se îndreptă spre lift pentru a-i aştepta. 

— Dacă mai doriţi ceva, vă rog, chemaţi-mă. 

Pok După-Amiază se înclină şi se îndepărtă, fiecare chelner 
din încăpere simțindu-se nervos, conştient de prezenţa lui. 
Dunross se aşeză şi îi observă pe Peter şi Fleur Marlowe 
încercând să stăpânească două fetiţe drăgălaşe şi gălăgioase de 
patru şi opt ani, oftă şi-i mulţumi Domnului că fetele lui 
trecuseră de acea vârstă. În timp ce sorbea din vin, savurându-l, 
îl văzu pe bătrânul Willie Tusk uitându-se spre el şi făcându-i cu 
mâna. li răspunse. 

Când era un copil, obişnuia să vină din Hong Kong de trei 
sau patru ori pe săptămână cu probleme de afaceri pentru Tusk 
de la bătrânul Sir Ross Struan, tatăl lui Alastair - sau, de cele 
mai multe ori, erau cereri din partea tatălui său care, ani de zile, 
condusese sectorul de afaceri externe al Nobilei Case. Din când 
în când Tusk servea Nobila Casă în domeniile în care se 
pricepea orice avea legătură cu scoaterea a ceva din Tailanda, 
Burma sau Malaya şi trimiterea acestui ceva cu vaporul oriunde, 
doar cu puţin h'eung yau şi rata lui comercială de 7,50/0. 

— Pentru ce e jumătatea de procent, Unchiule Tusk? îşi 
aminti el că îl întrebase într-o zi, uitându-se cu atenţie în sus 
spre bărbatul pe care acum îl depăşea cu mult în înălţime. 

— Aştia sunt banii mei de fetiţe, tinere Ian. 

— Ce sunt banii de fetiţe? 

— Sunt nişte bani de buzunar în plus pentru a-i da la fetiţe, 
la doamnele care-ţi plac. 

— Dar de ce dai bani doamnelor? 

— Ei, asta e o poveste lungă, puştiule. 

Dunross zâmbi în sinea lui. Da, o poveste foarte lungă. 
Această parte a educaţiei sale avusese diferiţi profesori, unii 
buni, unii foarte buni, şi unii proşti. Bătrânul Unchi Chen-chen îi 
aranjase prima întâlnire cu o femeie când avea paisprezece ani. 

— Oh, chiar vorbeşti serios, Unchiule Chen-chen? 

— Da, dar nu trebuie să spui nimănui, altfel taică-tău mă 
omoară! Hm, continuase bătrânul cel drăguţ, tatăl tău ar fi 
trebuit să aranjeze asta, sau să-mi spună mie s-o aranjez, dar nu 
contează. Acum, cân... 

— Dar când, când... oh, eşti sigur? Vreau să spun cât, cât 
trebuie să plătesc şi când. Unchiule Chen-chen? Când? Adică 
înainte sau... sau după sau când? Asta nu ştiu eu. 


451 


— Nu ştii multe! Încă nu ştii când să vorbeşti şi când nu! 
Cum pot să te învăţ dacă vorbeşti? Am eu toată ziua la 
dispoziţie? 

— Nu, sir. 

— Eeee, spusese bătrânul Chen-chen, cu zâmbetul lui larg, 
eeee, dar ce norocos eşti! Prima dată într-o Splendidă 
Strâmtoare! Va fi prima dată, nu? Spune drept! 

— Aăă... ei bine, ăăă, ei bine... ăăă, da. 

— Bun. 

Abia mulţi ani mai târziu descoperise Dunross că unele din 
cele mai vestite bordeluri din Hong Kong şi Macao licitaseră în 
secret pentru privilegiul de a-l iniţia în arta dragostei pe un 
viitor tai-pan şi urmaş al însuşi Diavolului cu Ochi Verzi. În afară 
de cinstea obrazului pe care bordelul ar fi cîştigat-o pentru 
multe generaţii, pentru faptul că fusese ales de compradorul 
Nobilei Case, ar fi fost de asemenea un mare joss şi pentru 
doamna aleasă. Prima Sevă, chiar şi cea a celui mai neînsemnat 
personaj, era un elixir de nepreţuită valoare - la fel cum, se 
spunea în învăţăturile chinezeşti, seva yin-ului unei fecioare era 
la fel de preţuită şi de căutată pentru reîntinerirea yang-ului. 

— Sfinte Dumnezeule, Unchiule Chen-chen! explodase el. E 
adevărat? Chiar m-ai vîndut? Vrei să-mi spui că m-ai vândut unui 
afurisit de bordel? Pe mine? 

— Bineînţeles. Bătrânul îşi ridicase privirea către el, şi 
chicotise îndelung, țintuit acum la pat în marea casă a familiei 
Chen de pe creasta Punctului de Observaţie al lui Struan, 
aproape orb şi pe moarte, dar împăcându-se uşor şi mulţumit de 
sine. Cine ţi-a spus, cine, eh? Eh, tinere lan? 

Tusk, un văduv, care frecventa saloanele de dans şi barurile 
şi bordelurile, fusese cel căruia i se spusese povestea, ca o 
legendă, de către una din mama-san, care auzise că era un 
obicei în Nobila Casă ca compradorul lor să aranjeze prima 
iniţiere pentru urmaşii Diavolului cu Ochi Verzi Struan. „Da, 
bâtrâne, îi spusese Tusk, Dirk Struan i-a spus lui Sir Gordon 
Chen, tatăl bătrânului Chen-chen, că-şi va arunca Ochiul lui cel 
Rău asupra Casei Chen dacă ei nu aleg bine.” „Aiurea”, îi 
spusese Dunross lui Tusk, care continuase, jignit, să-i spună că 
nu făcea decât să reproducă o legendă care intrase deja în 
folclorul Hong Kongului, şi, aiurea sau nu, lan bătrâne, primul 
tău regulat i-a adus bătrânului mii de dolari Hong Kong! 

— A fost o chestie groaznică, unchiule Chen-chen! 

— De ce? A fost o licitaţie foarte profitabilă. Pe tine nu te-a 
costat nimic, şi ţi-a făcut o deosebită plăcere. Pe mine nu m-a 
costat nimic, şi mi-a adus 20.000 dolari Hong Kong. Bordelul 
fetei a cîştigat multă cinste a obrazului, şi fata la fel. Pe ea nu a 
costat-o nimic, şi i-a oferit timp de mulţi ani o imensă clientelă 
care voia să se bucure de calităţile deosebite ale Primei tale 
alegeri! 

Jad Elegant fusese numele sub care o cunoscuse. Avea 22 de 
ani şi era foarte pricepută, o profesionistă încă de când fusese 
vândută bordelului de către părinţii ei, când avea doar 12 ani. 
Bordelul se numea Casa celor O Mie de Plăceri. Jad Elegant era 
dulce şi blândă - când voia, şi o adevărată zgripţuroaică, când 
voia. Se îndrăgostise nebuneşte de ea, şi relaţia lor durase două 
vacanțe de vară, când venea acasă de la internat din Anglia, căci 
aceasta fusese perioada pe care o aranjase, prin contract, Chen- 
chen. În ziua când se întorsese acasă în cea de-a treia vacanţă 
de vară se grăbise să se ducă la bordel dar ea dispăruse. Chiar 
şi acum Dunross îşi amintea cât de nenorocit se simţise, când 
încercase să o găsească. Dar fata nu lăsase nici o urmă. 

— Ce s-a întâmplat cu ea, unchiule Chen-chen? Ce s-a 
întâmplat, zău? 

Bătrânul oftă, obosit acum, în patul lui uriaş. 

— Era timpul să plece. E foarte uşor întotdeauna pentru un 
tânăr să-i dăruiască prea mult unei fete, prea mult timp, prea 
multe gânduri. Era timpul să plece... acum puteai alege singur 
şi trebuia să te gândeşti la bordel, şi nu la ea... Oh, nu încerca 
să-ţi ascunzi dorinţa, te înţeleg, oh, cum te înţeleg! Nu-ţi face 
probleme, a fost bine plătită, fiul meu, n-ai avut copii cu ea. 

— Unde e acum? 

— S-a dus în Taiwan. Am avut grijă să aibă suficienţi bani să- 
şi deschidă propriul ei bordel, a spus că asta dorea să facă şi... 
Înțelegerea noastră includea cumpărarea contractului ei cu 
bordelul. Asta m-a costat, oare 5... sau 10.000? Nu-mi aduc 
aminte, sunt obosit acum. Trebuie să dorm puţin. Intoarce-te, te 
rog, mâine, fiul meu... 

Dunross sorbi din vin, şi-şi aduse aminte. A fost singura dată 
când Chen-chen m-a numit „fiul meu”, îşi spuse el. Ce bătrân 
minunat! Aş vrea să fiu tot atât de înţelept ca el, şi demn de el. 
Chen-chen murise o săptămână mai tirziu. Funeraliile lui 
fuseseră cele mai grandioase din câte văzuse Hong Kongul, cu o 
mie de bocitoare profesioniste şi tobe urmând sicriul către 

cimitir. Femei îmbrăcate în alb fuseseră plătite să meargă în 
urma sicriului, tânguindu-se cu voce tare către Ceruri, rugându- 
i pe zei să uşureze drumul spiritului acestui mare om către 
Neant sau renaştere, sau orice se întâmplă cu spiritele celor 
morţi. Chen-Chen trecuse în mod oficial la creştinism, aşa căi 
se făcuseră două slujbe, pentru siguranţă, una creştină, cealaltă 
budistă... 

— Bună, tai-pan! 

Casey era lângă el cu Linc Bartlett alături. Zâmbeau 
amândoi, deşi amândoi păreau puţin obosiţi. 

li salută şi Casey comandă un whisky cu sifon, iar Linc o 
bere. 

— Ai avut o zi bună? 

— Şi bună şi rea, spuse el după un moment de tăcere. Voi? 

— Ocupaţi, dar nu ne plângem, spuse ea. Juristul vostru, 
Dawson, a contramandat azi-dimineaţă întâlnirea - a amânat-o 
pentru mâine la prânz. Restul zilei am stat pe telefon şi telex cu 
America, pentru a organiza treburile. Serviciul e foarte bun aici, 
e un hotel grozav. Suntem gata să ne îndeplinim clauzele din 
contract. 

— Bun. Cred că voi veni şi eu la întâlnirea cu Dawson, spuse 
Dunross. Asta va grăbi lucrurile. O să-l rog să vină la companie. 
Îţi trimit maşina la 11.30. 

— Nu e nevoie, tai-pan. Ştiu drumul cu feribotul, spuse ea. 
Am mers cu el în după-amiaza asta. Cei mai bine cheltuiţi cinci 
cenți din viaţa mea. Cum de aveţi tarife atât de mici? 

— Am transportat patruzeci şi şapte de milioane de pasageri 
anul trecut, şi Dunross se uită la Bartlett. Vii mâine la întâlnire? 

— Doar dacă ai nevoie de mine în mod special, spuse el 
imediat. Casey se ocupă la început de toate problemele legale. 
Ea ştie ce vrem, iar Seymour Steigler III vine cu Pan-Amul joi - 
el e principalul nostru consilier şi jurist fiscal. El va rezolva 
toate punctele cu juriştii voştri, ca să putem semna în şapte zile 
fără probleme. 

— Excelent. 

Un chelner zâmbitor, respectuos, le aduse băuturile şi umplu 
din nou paharul lui Dunross. Când rămaseră singuri, Casey 
spuse pe un ton calm: 

— Tai-pan, cu navele tale. Vrei o înţelegere separată pentru 
ele? Dacă juriştii le trec în contract, n-o să mai fie un secret. 
Cum să facem să rămână secret? 

— O să întocmesc, eu documentul şi o să-l confirm prin 
pecetea noastră. Asta îl va face legal şi obligatoriu. lar 
înţelegerea rămâne secretă, doar între noi trei, nu? 

— Pecete, lan? întrebă Bartlett. 

— Da, echivalentul unei ştampile, şi Dunross scoase o cutiuţă 
din bambus, subţire şi prelungă, de doi inci lungime şi jumătate 
de inci lăţime şi-i culisă capacul bine fixat, scoase pecetea aflată 
în cutia căptuşită cu mătase stacojie şi le-o arătă, era făcută din 
fildeş, pe faţa inferioară erau sculptate în relief câteva caractere 
chinezeşti. Asta e pecetea mea personală - sculpturile sunt 
făcute de mână aşa că e aproape imposibil de falsificat. Se in- 
troduce capătul ăsta, în tuş... (tuşul era roşu şi aproape solid, 
aşezat cu grijă în compartimentul său într-o extremitate a cutiei) 
... Şi se imprimă apoi pe hîrtie. De multe ori în Hong Kong nu se 
semnează documentele, se pune doar o pecete pe ele. 
Majoritatea nu sunt legale fără pecete. Pecetea e la fel ca asta, 
doar puţin mai mare. 

— Ce înseamnă caracterele? între Casey. 

— Sunt un joc de cuvinte despre numele meu şi strămoşul 
meu. Cuvânt cu cuvânt înseamnă ilustrul tăiş ascuţit din nobilele 
mări verzi. Joc de cuvinte despre Diavolul cu Ochi Verzi, cum 
era numit Dirk, Nobila Casă, şi dirk - pumnal, Dunross zâmbi şi 
o puse la locul ei. Are alte înţelesuri - cel aparent este „tai-pan 
al Nobilei Case”. În chineză..., se întoarse la sunetul unui 
clopoțel de bicicletă, băiatul de serviciu trecea printre oameni 
ținând ridicată pe un băț o tăbliță pe care erau trecute numele 
celor căutaţi la telefon, nu ei figurau pe tăbliță, şi continuă. In 
scrierea chinezească există întotdeauna diferite nivele ale 
sensurilor. De aceea este limba asta atât de complexă şi de 
interesantă. 

Casey îşi făcea vânt cu un meniu. Era cald în încăpere deşi 
ventilatoarele din tavan produceau o adiere uşoară, îşi scoase 
un şerveţel şi-şi tamponă nasul. 

— Întotdeauna este atâta umezeală? întrebă ea. 

Dunross zâmbi şi răspunse: 

— Azi e relativ uscat. Uneori e o umiditate de nouăzeci şi 
nouăzeci şi cinci la sută săptămâni în şir. Toamna şi primăvara 
sunt cele mai bune perioade aici. Iulie, august şi septembrie 
sunt foarte calde şi umede. Deşi acum se prevăd ploi. S-ar putea 
chiar să avem şi un taifun. Am auzit la radio că în sud-est se 


455 


formează o depresiune tropicală. Da. Dacă avem noroc va ploua. 
Încă nu se raţionalizează apa la V. şi A, nu? 

— Nu, spuse Bartlett, dar după ce am văzut găleţile aseară la 
tine, nu cred că vei mai socoti apa un lucru banal. 

— Nici eu, spuse Casey. Trebuie să fie îngrozitor de greu fără 
apă. 

— Oh, te obişnuieşti. Apropo, propunerea mea în legătură cu 
documentul te satisface? îl întrebă Dunross pe Bartlett, dorind 
problema rezolvată şi nemulţumit cu el însuşi că fusese obligat 
să întrebe, se amuză întristat când observă că Bartlett ezită o 
fracțiune de secundă şi-i aruncă o privire imperceptibilă lui 
Casey înainte de a răspunde. 

— Sigur, lan, continuă Bartlett, i-am cerut lui Forrester - 
şeful departamentului nostru, spume poliuretanice - să vină cu 
acelaşi avion. M-am gândit că am putea porni toată afacerea. Nu 
are rost să aşteptăm până avem documentele oficiale semnate, 
nu? 

— Nu, Dunross se gândi o clipă, apoi se hotări să-şi verifice 
teoria. 

— Atât de priceput e? 

— Foarte priceput. 

— Charlie Forrester ştie tot ceea ce trebuie ştiut despre 
spuma de poliuretan - producere, livrare şi vânzare, adăugă 
Casey. 

— Bun, Dunross se întoarse către Bartlett şi spuse cu 
inocenţă: N-ai vrea să-l luăm în Taipe? Văzu o fulgerare în ochii 
americanului şi ştiu că avusese dreptate. (Simte-te prost, 
ticălosule, îşi zise el, nu i-ai spus încă. N-am uitat cât mi-ai dat 
de furcă aseară, cu toate informaţiile tale secrete. Ia ieşi din 
asta cu obrazul nepătat.) 

— În timp ce noi jucăm golf, sau facem altceva, o să-i aranjez 
lui Forrester o întâlnire eu experţii mei - poate verifica 
amplasamentele posibile şi poate pune treaba asta pe roate. 

— Bună idee, spuse Bartlett, fără a se simţi deloc prost, şi 
părerea lui Dunross despre el se îmbunătăţi. 

— Taipe? Taipe în Taiwan? întrebă Casey emoţionată. 
Mergem în Taipe? Când? 

— Duminică după-amiază, spuse Bartlett calm. Mergem 
pentru câteva zile, Ian şi... 

— Perfect, Linc, spuse ea zâmbind. În timp ce voi jucaţi golf, 
eu pot verifica lucrurile cu Charlie. Care-i handicapul tău, tai- 
pan? 

— Zece, răspunse Dunross, şi pentru ca Linc Bartlett o ştia 
sunt sigur că şi tu o ştii. 

Ea râse. 

— Uitasem statistica asta vitală. Al meu e paisprezece într-o 
zi foarte bună. 

— Cu una sau două lovituri în plus sau în minus? 

— Sigur. Femeile trişează la golf ca şi bărbaţii. 

— Da? 

— Da. Dar, spre deosebire de bărbaţi, ele trişează pentru a-şi 
micşora handicapul. Un handicap e un simbol al poziţiei, nu? Cu 
cât e mai mic scorul cu atât e mai înaltă poziţia! De obicei 
femeile nu pariază mai mult de câţiva dolari, aşa că un handicap 
mic nu e deosebit de important, doar pentru cinstea obrazului. 
Bărbaţii? l-am văzut trimițând în mod deliberat în teren 
accidentat pentru a căpăta alte două lovituri, dacă erau într-o 
rundă tensionată, care le-ar scădea handicapul cu un punct. 
Desigur, asta numai dacă nu jucau acea rundă pe bani. Care-i 
miza între perechile voastre? 

— 500 de dolari Hong Kong. 

Ea fluieră. 

— Poarta? 

— Dumnezeule, nu, spuse Bartlett. Jocul. 

— Chiar şi aşa, cred că ar fi mai bine ca acum doar să 
chibiţez. 

— Ce înseamnă asta? întrebă Dunross. 

— Să privesc. Dacă nu sunt atentă, Linc va miza în joc partea 
mea din Par-Con. 

Zâmbetul ei îi încălzi pe amândoi şi apoi, pentru că Dunross 
îl făcuse în mod deliberat pe Bartlett să cadă în cursă, se hotări 
să-l scoată din ea. 

— E o idee grozavă, Casey, spuse el, privind-o atent. Dar, 
gândindu-mă mai bine, poate ar fi preferabil ca tu şi Forrester 
să vă ocupați de Hong Kong înainte de Taipe - acesta va fi cea 
mai mare piaţă a noastră. lar dacă juristul vostru soseşte joi, 
poate ai vrea să fii cu el aici, şi se uită direct la Bartlett, o 
adevărată imagine a nevinovâăţiei. Dacă vrei să contramandăm 
plecarea, e în regulă, aveţi suficient timp să mergeţi şi la Taipe 
altă dată. Dar eu trebuie să mă duc acum. 

— Nu, spuse Bartlett. Casey, tu te ocupi de toate problemele 
de aici. Seymour va avea nevoie de ajutorul tău. Voi face acum 
un tur preliminar şi apoi vom putea merge împreună altă dată. 

Ea sorbi din pahar şi-şi păstră expresia calmă. Deci nu sunt 
invitată, eh? gândi ea, iritată. 

— Plecaţi duminică? 

— Da, spuse Dunross, sigur că tertipul îi reuşise, nesimţind 
nici o schimbare la ea. Duminică după-amiază. Dimineaţă s-ar 
putea să fac alpinism, aşa că mai devreme nu pot. 

— Alpinism? Vrei să spui că te caţeri pe munţi, tai-pan? 

— Oh, nu. Doar cu maşina - în Noile Teritorii. Puteţi veni 
amândoi dacă vreţi. Adăugă către Bartlett. Putem merge direct 
la aeroport. Dacă-i pot convinge să elibereze avionul, am s-o fac. 
O să întreb mâine. 

— Linc, spuse Casey, ce faci cu Armstrong şi poliţia? N-ai 
voie să pleci de aici. 

— Am aranjat eu asta azi, spuse Dunross. I s-a permis să 
plece pe răspunderea mea. 

Ea râse. 

— Fantastic! Dar nu uita de cauţiune! 

— N-o să uit. 

— Plecaţi duminică, tai-pan? Când vă întoarceţi? 

— Marţi, la timp pentru prânz. 

— Marţi semnăm? 

— Da. 

— Linc, nu e prea scurt timpul şi programul prea strâns până 
în ultima clipă? 

— Nu. Vom ţine permanent legătura. Afacerea e încheiată. 
Nu mai avem decât s-o punem pe hârtie. 

— Cum spui tu, Linc. Totul va fi pregătit pentru semnare 
când vă întoarceţi. Tai-pan, dacă sunt probleme discut cu 
Andrew? 

— Da. Sau cu Jacques, şi Dunross se uita în colt; acum masa 
lor era ocupată de altcineva, nu-i nimic, îşi spuse, s-a făcut tot 
ce s-a putut. Telefoanele merg foarte bine în Taipe, deci nu 
trebuie să-ţi faci probleme. Acum puteţi merge să luăm cina? 

— Sigur că da, spuse Bartlett. 

— Ce-aţi vrea să mâncaţi? 

— Ce-ai zice de mâncare chinezească? 


458 


— Regret, dar trebuie să fiţi mai precişi, spuse Dunross. Ea 
ca şi cum ai spune că vrei mâncare europeană - care ar fi orice, 
de la mâncarea italienească până la fiertura englezească. 

— Linc, n-ar fi mai bine să-l lăsăm pe tai-pan să hotărască? 
spuse Casey, şi adăugă: Tai-pan, trebuie să-ţi mărturisesc, îmi 
plac dulciurile şi acriturile, rulourile cu ouă, tocana chinezească 
şi orezul prăjit. Altceva mai special nu mă pasionează. 

— Nici pe mine, fu de acord cu ea Bartlett. Şerpi, câini, sau 
alte chestii exotice. 

— Şerpii sunt foarte buni acum, spuse Dunross. Mai ales bila 
lor, amestecată cu ceai. Te înviorează, un stimulent grozav! Şi 
puţină carne de căţelandru chow fiartă în sos de stridii e 
minunată. 

— Ai mâncat? Ai mâncat câine? Casey era şocată. 

— Mi s-a spus că e pui. Semăna mult la gust cu puiul. Dar să 
nu mănânci niciodată câine şi să bei whisky în acelaşi timp, 
Casey. Se spune că transformă carnea în bucăţi de fier care-ţi 
vor face foarte rău... 

Se auzea glumind şi spunând fleacuri în timp ce îi privea pe 
Jacques şi pe Susanne urcând într-un taxi. Inima i se strânse 
când se gândi la ei şi la Kathy şi la toţi ceilalţi şi dori să se urce 
el în avion şi să o aducă înapoi pe Avril în siguranţă - o fată atât 
de drăguță, un membru al familiei sale... Pentru Dumnezeu, cum 
să trăieşti ca un om, să conduci Nobila Casă şi să rămâi întreg la 
minte? Cum să-ţi ajuţi familia şi să închei afaceri şi să te împaci 
cu tot? Asta-i bucuria şi durerea de a fi Tai-Pan, îi spusese de 
multe ori în vis Dirk Struan. Da, dar e atât de puţină bucurie. Te 
înşeli şi Dirk are dreptate, şi tu eşti mult prea serios, îşi spuse 
el. Singurele probleme serioase sunt Par-Con, boom-ul, Kathy, 
hârtiile AMG, Crosse, John Chen, Toda Shiping, şi faptul că ai 
refuzat oferta lui Lando Mata, dar nu neapărat în ordinea asta. 
Atât de mulţi bani! Ce vreau eu de la viaţă? Bani? Putere? Sau 
întreaga Chină? li văzu pe Casey şi Bartlett privindu-l. De când 
au venit ăştia doi, îşi spuse el, n-am avut decât necazuri, îi privi 
şi el. Merita să te uiţi la ea, aşa cum arăta cu pantalonii ei 
strâmţi şi bluza mulată pe trup. 

— Lăsaţi-mă pe mine să aleg, spuse el, hotărât ca în seara 
aceea să prefere mâncare cantoneză. 

Auziră clopoţelul băiatului de serviciu şi văzură tăbliţa şi pe 
ea scria „Domnişoara K. C. Shuluk”. Dunross îi făcu semn 
băiatului, 

— Te va conduce la telefon, Casey. 

— Mulţumesc. 

Se ridică. Privirile urmăriră picioarele lungi, perfecte, şi 
mersul ei senzual - femeile geloase, o urau. 

— Eşti un ticălos, spuse Bartlett calm. 

— Ce? 

— Da! Zâmbi celălalt şi asta micşoră duritatea cuvintelor. 20 
la 1 că Taipe a fost un test - dar nu-ţi port pică pentru asta, lan. 
Nu. Am fost dur aseară - a trebuit să fiii, aşa că merit o 
săpuneală. Dar să nu-i mai faci asta a doua oară lui Casey, că-ţi 
tai gâtul. 

— Chiar o s-o faci? 

— Da. A ajuns la limită. 

Privirea lui se întoarse către Casey. O văzu trecând pe lângă 
masa familiei Marlowe, oprindu-se o clipă şi salutându-i pe ei şi 
pe copii, apoi mergând mai departe. 

— Ştie că nu a fost invitată. 

Dunross se nelinişti. Ş 

— Eşti sigur? Am crezut... Nu m-am descurcat bine? In 
momentul în care am realizat că nu i-ai spus încă, îmi pare rău, 
am crezut că o să iasă bine. 

— La naiba, ai fost perfect! Şi totuşi 5 la 10 că ştie că nu a 
fost invitată. 

Bartlett zâmbi din nou şi Dunross se întrebă din nou ce se 
ascundea sub acel zâmbet. Va trebui să fiu mai atent cu ticălosul 
ăsta, îşi spuse el. Deci Casey a ajuns la limită! Mă întreb ce-a 
vrut să spună cu adevărat. Dunross alese acel local în mod 
deliberat, vrând să fie văzut cu deja faimosul - sau infamul 
Bartlett şi doamna sa. Ştia că asta va alimenta zvonurile despre 
apropiata lor afacere, va agita şi mai mult bursa şi-i va pune în 
încurcătură pe pariori. Dacă Ho-Pak dădea faliment, cu condiţia 
să nu antreneze în prăbuşire şi alte bănci, boom-ul s-ar mai 
putea încă produce dacă Bartlett şi Casey ar ceda puţin, îşi 
spuse el, şi dacă aş putea avea cu adevărat încredere în ei, 
putea da cea mai mare lovitură a secolului. Atât de mulţi „dacă”. 
Prea mulţi. Deocamdată nu am controlul bătăliei. Bartlett şi 
Casey ţin frânele în mână. Cât de mult vor coopera? Apoi ceva 
ce inspectorul şef Armstrong şi Brian Kwok spuseseră puse în 
mişcare un gând vag şi neliniştea lui crescu. 

— Ce părere ai de tipul ăla Banastasio? întrebă el, păstrându- 
şi vocea neutră. 

— Vincenzo? întrebă imediat Bartlett. Un tip interesant. De 
ce? 

— Aşa, mă întrebam, spuse Dunross, aparent calm, dar în 
sinea lui şocat că avusese dreptate. Il ştii de mult? 

— De trei sau patru ani. Casey şi cu mine am fost de câteva 
ori cu el la curse - la Del Mar. E un jucător de mâna întâi, acolo 
şi la Vegas. Pariază de obicei 50.000 pe o cursă - aşa ne-a spus. 
El şi cu John Chen sunt prieteni destul de buni. E prieten şi cu 
tine? 

— Nu. Nu ne-am întâlnit niciodată, dar l-am auzit pe John 
pomenind de el de câteva ori, spuse el, şi pe Tsu-yan. 

— Ce mai face Tsu-yan? Şi el joacă. Când l-am văzut în Los 
Angeles, de-abia aştepta să ajungă la Vegas. Era la curse ultima 
dată când am fost acolo cu John Chen. Nici o veste încă despre 
John sau răpitori? 

— Nu. 

— Afurisit ghinion. 

Dunross nu-l mai asculta. Dosarul pe care-l ceruse despre 
Bartlett nu menţionase nici o urmă de legătură cu Mafia - dar 
Banastasio lega totul. Armele, John Chen, Tsu-yan şi Bartlett. 
Mafia însemna bani murdari şi droguri, şi o continuă căutare de 
paravane legale pentru spălarea banilor. Tsu-yan fusese băgat 
în afaceri cu medicamente în timpul războiului din Coreea iar 
acum se spunea că era amestecat în contrabanda cu aur în 
Taipe, Indonezia şi Malaya, împreună cu Wu Patru Degete. Ar 
putea Banastasio să transporte aur... cui? Oare bietul John Chen 
aflase din întâmplare ceva şi de aceea fusese răpit? Să însemne 
asta că o parte din banii companiei Par-Con sunt banii Mafiei - 
este oare Par-Con condusă sau controlată de Mafia? 

— Parcă îmi aduc aminte că John a spus că Banastasio e unul 
din principalii voştri acţionari, spuse el, bâjbâind în întuneric. 

— Vincenzo are un pachet mare de acţiuni. Dar nu e nici în 
conducere şi nici director. De ce? 

Dunross văzu că acum ochii lui Bartlett erau foarte atenţi şi 
aproape că-i simţea mişcarea gândurilor, întrebându-se unde 
vrea să ajungă cu aceste întrebări. Aşa că se opri aici. 

— E ciudat cât de mică e de fapt lumea, nu? 


Casey ridică receptorul, clocotind în sinea ei. 
— Alo, sunt domnişoara Tcholok. Aveţi o convorbire pentru 
mine? 

— Ah, o clipă, vă rog. 

Deci nu sunt invitată la Taipe, îşi spunea ea furioasă. De ce 
n-a spus-o direct tai-panul, ci pe ocolite, şi de ce nu mi-a spus 
nimic Linc? Isuse, e şi el vrăjit de tăi-pan cum am fost eu 
aseară? De ce în secret? Ce altceva mai pun la cale? Taipe, e? Ei 
bine, am auzit că e un loc pentru bărbaţi, aşa că dacă toţi îşi 
doresc un week- end de depravaţi, eu n-am nimic împotrivă. Dar 
nu şi dacă e vorba de afaceri. De ce nu mi-a spus Linc? Ce-avea 
de ascuns? Furia lui Casey crescu, apoi îşi aminti ce spusese 
franţuzoaica despre frumoasele chinoises atât de uşor accesibile 
şi furia ei se transformă într-o nelinişte ciudată, îngrijorându-se 
pentru soarta lui Linc. Afurisiţi să fie bărbaţii! Afurisiţi să fie 
bărbaţii şi lumea pe care şi-au creat-o doar pentru ei. Şi aici e 
mai rău ca în orice alt loc în care am fost vreodată. Afurisiţi să 
fie englezii! Sunt toţi atât de plăcuţi şi de deştepţi şi au maniere 
elegante şi spun te rog şi mulțumesc şi se ridică atunci când 
intri în încăpere şi-ţi ţin scaunul dar, dincolo de aparente, sunt 
la fel de ticăloşi ca şi ceilalţi. Mai rău. Sunt ipocriţi, asta sunt! 
Ei bine, vom fi chit! Intr-o zi vom juca golf, domnule tai-pan 
Dunross, şi nu ti-ar strica să dovedeşti cu adevărat că eşti bun, 
pentru că eu pot juca până la zece puncte într-o zi bună - am 
învăţat golful de mult, într-o lume a bărbaţilor - aşa că o să-ţi 
trag o săpuneală! Da. Sau poate biliard. Sigur, şi cunosc o 
groază de şmecherii. Casey se gândi la tatăl ei cu o scăpărare 
bruscă de bucurie, şi cum îi dăduse primele noţiuni în ambele 
jocuri. Dar Linc fusese cel ce o învățase cum să lovească jos, în 
partea stângă, cu tacul pentru a-i da bilei o răsucire către 
dreapta pentru a ocoli bila opt - îi arătase atunci când, într-un 
mod prostesc, ea îl provocase la joc. O terminase înainte să-i 
explice ceva. 

— Casey, ai face mai bine să cunoşti toate punctele slabe ale 
unui bărbat înainte de a lupta cu el. Te-am desfiinţat tocmai ca 
să-ţi dovedesc asta. Eu nu joc de plăcere - ci doar ca să câştig. 
Eu nu joc cu tine. Te vreau, altceva nu mai contează. Hai să 
uităm înţelegerea făcută şi să ne căsătorim şi... 

Asta se întâmplase la câteva luni după ce ea începuse să 
lucreze pentru Linc Bartlett. Avea douăzeci de ani şi era deja 
îndrăgostită de el. Dar încă era mai mare dorinţa de a se 
răzbuna pe celălalt bărbat, şi de a avea banii ei, şi de a se 
descoperi pe sine, aşa că-i spuse: 

— Nu, Linc, am stabilit şapte ani. Am stabilit-o ca de la egal 
la egal. Eu te voi ajuta să devii bogat şi îmi voi lua partea în 
drumul tău către milioane, şi nici unul din noi nu-i datorează 
nimic celuilalt. Poţi să mă dai afară oricând, pentru orice motiv, 
şi eu pot să plec pentru orice motiv. Suntem egali. Nu vreau să 
neg că te iubesc din tot sufletul, dar tot nu vreau să schimb 
înţelegerea noastră. Dar dacă vei mai vrea să-mi ceri să mă 
mărit cu tine când voi împlini douăzeci şi şapte de ani, atunci voi 
fi de acord. Mă voi căsători cu tine, voi trăi cu tine, te voi părăsi 
- orice vei vrea. Dar nu acum. Da. Te iubesc, dar dacă vom 
deveni acum iubiţi eu... eu n-o să pot niciodată... Pur şi simplu 
nu pot, Linc, nu acum. Am atâtea de aflat despre mine însămi. 

Casey oftă. Ce înţelegere nebunească şi chinuitoare. Au 
meritat puterea şi afacerile şi maşinaţiile - şi toţi anii şi 
lacrimile şi singurătatea? Nu ştiu. Pur şi simplu nu ştiu. Şi Par- 
Con? O să pot vreodată să-mi ating scopul: Par-Con şi Linc, sau 
va trebui să aleg între ei? 

— Ciranoush? se auzi în receptor. 

— Oh, bună, domnule Gornt, şi simţi un val de căldură 
străbătând-o. Ce surpriză plăcută! adăugă ea adunându-se. 

— Sper că nu te deranjez? 

— Deloc. Cu ce te pot ajuta? 

— Mă întreb dacă-mi puteţi confirma că duminica asta tu şi 
domnul Bartlett sunteţi liberi? Vreau să-mi dau petrecerea pe 
nava mea şi aş vrea să fiţi oaspeţii mei de onoare. 

— Îmi pare rău, domnule Gornt, dar Linc nu poate. E foarte 
ocupat. 

Simti ezitarea şi apoi plăcerea ascunsă din vocea lui. 

— Ai vrea să vii fără el? Mă gândeam să invit câţiva prieteni 
de afaceri. Sunt convins că o să fie interesant pentru tine. 

Ar putea fi foarte bine pentru Par-Con dacă mă duc îşi spuse 
ea. Şi pe urmă, dacă Linc şi Tai-panul merg la Taipe fără mine, 
de ce să nu mă pot duce pe vas fără ei? 

— Mi-ar place foarte mult, spuse ea cu căldură, dacă eşti 
sigur că nu vă încurc. 

— Sigur că nu. O să te luăm de la debarcader, în faţa 
hotelului, lângă Golden Ferry. La 10 - în ţinută obişnuită. Ştii să 
înoţi? 

— Sigur. 

— Bun - apa e plăcută. Schi nautic ştii? 

— Ador. 

— Foarte bine. 

— Să aduc ceva? Mâncare, vin, altceva? 

— Nu. Cred că vom avea totul la bord. Vom merge într-una 
din insule şi vom face un picnic, vom schia - ne vom întoarce 
după apus. 

— Domnule Gornt, aşa vrea ca excursia asta să rămână între 
noi. Aşa cum a spus Confucius, „într-o gură închisă nu intră 
muşte”. 

— Confucius a spus multe lucruri. O dată a comparat-o pe o 
doamnă cu o rază de lună. 

Ea ezită, simțind primejdia. Apoi se auzi spunând calm. 

— Trebuie să-mi aduc o supraveghetoare? 

— Poate că ar trebui, răspunse el şi ea îi simţi zâmbetul. 

— Ce zici de Dunross? 

— N-ar fi o supraveghetoare bună, dar ne-ar putea strica o zi 
perfectă. 

— Aştept cu nerăbdare duminica, domnule Gornt. 

— Mulţumesc. 

Şi se auzi declicul telefonului. Ticălos înfumurat! spuse ea 
aproape cu voce tare. Cât eşti tu de sigur? Doar mulţumesc şi 
clic, fără la revedere. Sunt a lui Linc şi nu sunt disponibilă. 
Atunci de ce ai cochetat la telefon şi ai acceptat invitaţia la 
petrecere? se întrebă ea. Şi de ce ai vrut ca nemernicul ăsta să 
ţină secretă întâlnirea voastră de duminică? Şi femeilor le plac 
secretele, îşi spuse ea furioasă. Femeilor le plac o mulţime de 
lucruri care plac şi bărbaţilor. 


26 
Ora 20.35. 


Culi-ul se afla în subsolul murdar al Băncii Ho-Pak, un bătrân 
mărunt, îmbrăcat într-o flanelă de corp soioasă şi ruptă şi un 
şort zdrenţuit. Când cei doi hamali îi aşezară sacul de pînză pe 
spatele îndoit, îşi potrivi chinga pe frunte şi se propti în ea, 
preluînd toată încordarea în muşchii gâtului, şi apucă cu mâinile 
cele două chingi uzate. Acum că avea în spate toată greutatea, 
îşi simţi inima prea mult solicitată bătând cu putere să facă faţă 
efortului, iar articulațiile troznind şi cerând odihnă. Sacul 
cîntărea peste 40 de kilograme - aproape mai mult decât 
propria lui greutate. Controlorii tocmai îl sigilaseră. Conţinea 

exact 250 lingouri mici de aur, de contrabandă, fiecare de câte 
cinci taeli - puţin peste şase uncii - din care numai unul i-ar fi 
asigurat existenţa lui şi familiei sale pentru câteva luni. Dar 
bătrânul nu se gândea să încerce să fure nici măcar unul. Toată 
fiinţa lui era concentrata pentru a-şi înfrânge agonia trupului, 
pentru a-şi face picioarele să se mişte, pentru a-şi împlini 
treaba, ca să-şi ia plata la sfârşitul schimbului şi apoi să se 
odihnească. 

— Grăbeşte-te, îi spuse acru şeful de echipă, mai avem încă 
mai bine de 20 de afurisite de tone de încărcat. Următorul! 

Bătrânul nu răspunse. Asta i-ar fi luat prea mult din energia 
prețioasă. Trebuia să-şi drămuiască cu grijă puterea în seara 
asta dacă voia să termine. Cu un efort îşi mişcă picioarele 
noduroase, cu varice şi pline de cicatrici după atâţia ani de 
muncă. Un alt culi îi luă locul pe când ieşi târşit încet din 
încăperea de ciment umedă, cu rafturile încărcate cu stive 
ordonate, ce păreau că nu se mai termină, de lingouri mici de 
aur care aşteptau sub privirile atente ale celor doi funcţionari 
de bancă impecabili - aşteptau să fie încărcate în următorul sac 
de pânză, să fie numărate şi iar numărate, apoi sigilate. Pe scara 
îngustă bătrânul se clătină. Îşi recăpătă cu greu echilibrul, apoi 
ridică un picior pentru a păşi pe treapta următoare - mai erau 
doar douăzeci şi opt acum - apoi încă una şi tocmai ajunsese pe 
palier când picioarele îi cedară. Se clătină şi se sprijini de 
perete pentru a-şi uşura greutatea, cu inima bubuind, cu ambele 
mâini ţinînd strâns chingile, ştiind că nu va putea niciodată să-şi 
rearanjeze încărcătura dacă şi le scotea, îngrozit că şeful de 
echipă sau ajutorul lui ar putea trece pe acolo. Prin pânza de 
durere covârşitoare auzi paşi venind către el şi se forţă să-şi 
salte sacul mai sus pe spate şi să se mişte din nou. Aproape că 
se prăbuşi. 

— Hei, Chu Nouă Carate, te simţi bine? întrebă celălalt culi 
în dialectul din Shantung, potrivindu-i sacul. 

— Da... da... gâfâi el uşurat, mulţumit că se nimerise să fie 
chiar prietenul lui din satul natal aflat departe în nord, şi 
conducătorul echipei lui de zece oameni. Afurisiţi fie toţi zeii, 
am... am alunecat doar. 

Celălalt se uită cu atenţie la el în lumina chioară dată de 
singurul bec de deasupra lor. Văzu ochii bătrâni, chinuiţi şi 
urduroşi, şi muşchii întinşi. 

— Îl iau eu pe ăsta, tu odihneşte-te puţin, luă cu mişcări 
dibace sacul din spinarea bătrânului şi-l aruncă pe podea. O să-i 
spun străinului ăla fără de mamă, care crede că are suficientă 
minte să fie şef de echipă, că te-ai dus să te uşurezi! băgă mâna 
în buzunarul pantalonilor lui zdrenţuiţi, scoase şi-i dădu 
bătrânului una din foiţele lui mici de ţigară răsucite. Ia-o. O să 
ţi-o scad din plata de diseară. 

Bătrânul mulţumi mormăind. Era numai durere acum, de- 
abia mai putea gândi. Celălalt îşi puse sacul în spate, gemând de 
efort, se propti în chinga de frunte, apoi, cu muşchii picioarelor 
încordaţi, urcă încet scările, mulţumit de înţelegerea făcută. 
Bătrânul se strecură într-o nişă prăfuită şi se ghemui pe vine. 
Întinse cu degete tremurătoare foiţa de ţigară cu priza ei de 
praf alb. Aprinse un chibrit şi-l ţinu cu grijă sub foiţă pentru a o 
încălzi. Praful începu să se înnegrească şi să fumege. Cu mare 
grijă apropie praful fumegând de nări şi inhală adânc, iar şi iar, 
până ce fiecare granulă dispăru în fumul pe care îl trăgea oh, 
atât de recunoscător, în plămâni. 

Se rezemă de perete. Curând durerea dispăru şi rămase doar 
o euforie, care i se răspândi în tot trupul. Se simţi din nou tânăr, 
din nou puternic şi ştiu acum că-şi va termina cu bine schimbul, 
iar sâmbăta care urma, când se va duce la curse, va câştiga 
cursa dublă. Da, asta va fi săptămâna lui norocoasă şi-şi va da 
aproape tot câştigul pe o proprietate, da, o proprietate mică la 
început, dar, odată cu boom-ul, proprietatea mea va creşte mai 
mult şi mai mult şi mai mult şi apoi o să-mi vând acea pro- 
prietate şi voi avea o avere şi voi cumpăra mai mult şi mai mult 
şi atunci voi fi străbunic, şi toţi nepoţii mei se vor îngrămădi în 
jurul meu... Se ridică, se îndreptă de spate şi apoi cobori din nou 
scările şi se aşeză în şirul de culi, aşteptându-şi rândul cu 
nerăbdare. 

— Dew neh loh moh, grăbiţi-vă, spuse el în dialectul lui 
cântat din Shantung. N-am toată noaptea pentru voi! Mai am o 
slujbă la miezul nopţii! 

Cealaltă slujbă era pe un şantier în Centrală, nu departe de 
Ho-Pak şi ştia că era norocos să aibă două slujbe suplimentare 
într-o noapte în afara celei de fiecare zi, de muncitor 
constructor. Mai ştia şi că praful cel alb şi scump fusese cel care 
îl transformase şi-i luase oboseala şi durerea. Desigur, ştia că 
praful alb era periculos. Dar era înţelept şi prudent şi îl lua 
numai când ajungea la limita puterilor. Că acum îl lua aproape 

în fiecare zi, de două ori în aproape fiecare zi, asta nu-l 
îngrijora. Joss, îşi spuse el ridicând din umeri, primind în spate 
un nou sac. Odinioară fusese fermier şi cel mai mare fiu al unor 
fermieri cu pământ în provincia nordică Shantung, în delta 
fertilă, mişcătoare a Fluviului Galben unde, de secole, 
cultivaseră fructe şi grâne şi soia, arahide, tutun şi toate 
legumele pe care le mâncau. Ah, minunatele noastre câmpuri, 
gândi el fericit, urcând acum scările, uitând de inima care îi 
bătea nebuneşte, minunatele noastre câmpuri pline de recolte 
bogate! Atât de frumoase! Da. Dar apoi acum treizeci de ani au 
venit Timpurile Rele. Diavolii din Marea de Răsărit au venit cu 
puştile şi tancurile lor şi ne-au răpit pământurile, şi apoi, după 
ce comandantul suprem Mai Tse-tung şi comandantul, suprem 
Ciang Kai-şi i-au înfrânt, s-au luptat între ei şi din nou pământul 
a fost pustiit. Aşa că am fugit de foamete, eu şi tânăra mea 
nevastă şi cei doi fii ai mei şi am venit în acest loc, în Portul 
Înmiresmat, ca să trăim printre necunoscuţi, barbari din sud şi 
diavoli străini. Am mers tot drumul pe jos. Am rezistat. Mi-am 
dus în braţe fiii aproape tot drumul şi acum fiii mei au 
şaisprezece şi paisprezece ani şi avem două fiice şi toţi mănâncă 
orez o dată pe zi şi anul ăsta va fi anul meu norocos. Da. O să 
câştig cursa sau dublul zilei şi, într-o zi, ne vom întoarce acasă 
în satul meu şi ne vom lua pământul înapoi şi-l vom cultiva din 
nou şi preşedintele Mao ne va întâmpina cu bucurie şi ne va lăsa 
să ne luăm înapoi pământul şi vom trăi atât de fericiţi, atât de 
bogaţi şi atât de fericiţi... leşise din clădire, în noapte, şi stătea 
lângă camion. Alte mâini ridicară sacul şi-l aşezară alături de 
ceilalţi saci cu aur, alţi funcţionari veryficând, o dată, şi încă o 
dată, numărul lor. In strada laterală se aflau două camioane. 
Unul era deja plin şi era păzit de supraveghetori. Un poliţist 
neînarmat privea în gol, pe când maşinile treceau pe lângă el. 
Noaptea era caldă. Bătrânul se întoarse să plece. Apoi îi văzu pe 
cei trei europeni, doi bărbaţi şi o femeie, care se apropiau. Se 
opriră lângă camionul îndepărtat, şi îl priviră. Faţa i se lungi de 
uimire. 

— Dew neh loh moh! Uită-te la târfa aia - monstru cu păr de 
paie, spuse el, neadresându-se nimănui în mod special. 

— De necrezut! răspunse cineva. 

— Da, spuse el. 

— E revoltător cum se îmbracă târfele lor în public, nu? 
spuse cu scârbă un hamal bătrân şi zbârcit. Îşi fâţâie coapsele în 

pantalonii ăia strâmţi. Poţi să vezi fiecare cută păcătoasă ale 
buzelor ei de jos. 

— Pun pariu că-ţi poţi băga tot pumnul şi tot braţul acolo şi 
nu mai dai de capăt, spuse un altul râzând. 

— Cine ar vrea s-o facă? întrebă Chu Nouă Carate şi hârâi 
din gât tare şi scuipă, apoi îşi îndreptă din nou gândurile cu 
plăcere către ziua de sâmbătă, în timp ce cobora din nou în 
subsoluri. 

— Aş vrea să nu mai scuipe toţi aşa. E dezgustător! spuse 
Casey scârbită. 

— E un vechi obicei chinezesc, spuse Dunross. Ei cred că în 
gât există un spirit rău de care trebuie tot timpul să încerci să 
scapi, altfel te sufocă. Sigur că legea nu le dă voie să scuipe, dar 
asta nu înseamnă nimic pentru ei. 

— Ce a spus bătrânul? întrebă Casey, privindu-l cum întră 
târându-şi picioarele prin intrarea laterală a băncii, calmată 
acum şi bucuroasă că va lua cina cu amândoi. 

— Nu ştiu... nu i-am înţeles dialectul. 

— Pun pariu că n-a fost un compliment. 

— Ai să-l câştigi, Casey, râse Dunross. N-au deloc o părere 
prea bună despre noi. 

— Bătrânul trebuie să aibă pe puţin optzeci de ani şi-şi duce 
sacul ca pe-un fulg. Cum de-şi menţin aşa rezistenţa? 

Dunross ridică din umeri şi nu spuse nimic. El ştia. Un alt 
culi îşi ridică sacul în camion, se holbă la ea, hârâi, scuipă şi 
plecă târându-şi picioarele. 

— Ba pe tine să te ia naiba! murmură Casey, apoi parodie 
gestul celuilalt, hârâi din gât ca un hamal sadea şi se făcu într- 
adins să scuipe la câţiva metri; şi ceilalţi râseră împreună cu ea. 
Chinezul doar se uită lung la ei. 

— Ian, ce facem? De ce am venit aici? întrebă Bartlett. 

— M-am gândit că v-ar place să vedeţi cincizeci de tone de 
aur. 

Casey căscă gura de uimire. 

— Sacii ăia sunt plini cu aur? 

— Da. Haideţi. 

Dunross îi conduse în jos pe scările murdare, către subsolul 
băncii. Funcţionarii băncii îl salutară politicoşi şi paznicii 
neînarmaţi şi hamalii se holbară la ei. Cei doi americani se 
simţiră stânjeniţi de privirile lor. Dar aurul le risipi stânjeneala: 

stive ordonate de lingouri de aur pe poliţele de oţel care-i 
înconjurau - zece pe un rând, fiecare stivă având zece rânduri. 

— Pot să iau unul? întrebă Casey. 

— Vă rog, le spuse Dunross, privindu-i, încercând să vadă cât 
de mare le era lăcomia. 

Risc pentru o miză mare, îşi spuse el din nou. Trebuie să ştiu 
cât preţuiesc ăştia doi. Casey nu mai atinsese niciodată atâta 
aur. Nici Bartlett. Degetele le tremurau. Ea mângâie unul din 
micile lingouri, cu ochii mari, înainte de a-l ridica. 

— E atât de greu faţă de mărimea lui, murmură ea. 

— Se numesc lingouri de contrabandă pentru că sunt uşor de 
ascuns şi de transportat, spuse Dunross, alegându-şi în mod 
deliberat cuvintele. Contrabandiştii poartă un fel de vestă de 
pânză cu buzunarele în care lingourile stau foarte bine. Se 
spune că un bun curier poate căra la un drum până la optzeci de 
livre - aproape 1300 de uncii. Desigur, trebuie să fie viguroşi şi 
bine antrenati. 

Bartlett ţinea câte două în fiecare mână, fascinat. 

— Câte lingouri fac optzeci de livre? 

— Cam două sute, cu puţin sub sau peste. 

Casey se uită la el, şi ochii ei căprui se făcuseră mai mari ca 
de obicei. 

— Sunt ale tale, tai-pan? 

— Dumnezeule, nu! Aparţin unei companii din Macao. Le 
mută de aici la Banca Victoria. Americanilor sau englezilor nu li 
se permite prin lege să deţină nici măcar unul din astea. Dar m- 
am gândit că s-ar putea să vă intereseze, pentru că nu vezi prea 
des cincizeci de tone adunate laolaltă. 

— Niciodată până acum n-am realizat ce înseamnă adevărații 
bani, spuse Casey. Acum înţeleg de ce ochii tatei şi ai bunicului 
se luminau când vorbeau despre aur. 

Dunross o privea. Nu vedea lăcomie în ea. Doar uimire. 

— Fac mereu băncile astfel de transporturi? întrebă Bartlett 
cu vocea răguşită. 

— Da, mereu, spuse Dunross şi se întrebă dacă Bartlett 
muşcase nada şi se gândea la un atac în stil mafiot cu prietenul 
lui, Banastasio. În aproximativ trei săptămâni vom primi un 
transport considerabil, spuse el, mărind tentaţia. 

— Cât valorează cincizeci de tone? întrebă Bartlett. 

Dunross zâmbi în sinea sa amintindu-şi de Tung Zeppelin cu 
acea exactitate a lui faţă de cifre. Ca şi cum ar fi avut vreo 
importanţă! 

— Oficial 63 de milioane de dolari, câteva mii în plus sau în 
minus. 

— Şi le mutaţi doar cu o mâna de bătrâni, două camioane 
care nici măcar nu sunt blindate şi fără paznici? 

— Bineînţeles. Nu e o problemă în Hong Kong, şi ăsta-i unul 
din motivele pentru care poliţia noastră e aşa de sensibilă când 
e vorba de arme. Dacă ea deţine singurele arme din Colonie, ei 
bine, ce altceva pot face tâlharii şi ticăloşii decât să înjure? 

— Dar unde sunt poliţiştii? N-am văzut decât unul, şi ăla 
neînarmat. 

— Oh, sunt pe-aici, prin jur, bănuiesc, spuse Dunross, în mod 
deliberat nepăsător. 

Casey privi cu atenţie lingoul de aur, bucurându-se de 
atingerea metalului. 

— Pare atât de rece, de veşnic. Tai-pan, dacă face 63 de 
milioane oficial, cât valorează pe piaţa neagră? 

Dunross observă broboane mărunte de transpiraţie pe buza 
ei superioară. f 

— Oricât de mult e dispus cineva să plătească. În momentul 
acesta, am auzit că cea mai bună piaţa e India. Ei plătesc între 
80 şi 90 de dolari americani uncia, pentru livrare în India. 

Bartlett zâmbi strâmb şi puse cu părere de rău cele patru 
lingouri înapoi în stiva lor. 

— E un profit mare. 

Priviră în tăcere cum alt sac era sigilat, lingourile verificate 
de două ori de ambii funcţionari. Din nou cei doi încărcători 
ridicară sacul pe un spate şi hamalul se îndreptă cu greu spre 
ieşire. 

— Ce sunt alea? întrebă Casey, arătând spre nişte lingouri 
mult mai mari care se aflau în altă parte a subsolului. 

— Sunt lingourile standard, de patru sute de uncii, spuse 
Dunross. Fiecare cântăreşte cam douăzeci şi patru de livre 
(lingoul avea pe el o seceră şi un ciocan şi cifrele 99,999). 
Acesta e rusesc. Are o puritate de 99,99%. Aurul sud-african are 
de obicei puritatea de 99,98% aşa că cel rusesc e mai căutat. 
Evident, amândouă pot fi uşor cumpărate pe piaţa neagră a 
Londrei! îi lăsă să se mai uite, apoi spuse: Mergem acum? 


470 


În stradă erau tot un singur poliţist, paznicii băncii, murdari 
şi neînarmaţi, şi cei doi şoferi de camion care fumau în cabinele 
lor. Trăficul se rărise. Câţiva trecători. Dunross se bucură să 
iasă din spaţiul închis al subsolului. Urâse beciurile şi spaţiile 
asemănătoare unor celule încă de când tatăl lui îl încuiase într- 
un dulap în copilărie, pentru o vină de care acum nu-şi mai 
amintea. Dar îşi amintea cum bătrâna Ah Tat, amah-a lui, îl 
scosese de acolo şi îl apărase - iar el se uita tn sus la tatăl său, 
în- cercând să-şi oprească lacrimile de spaimă care continuau 
să-i curgă pe obraji. 

— Ce bine e din nou la aer, spuse Casey şi se şterse cu un 
şerveţel; ochii îi erau atraşi în mod irezistibil către sacii din 
camionul aproape plin. Aceştia sunt bani adevăraţi, murmură 
ea, ca pentru sine, un fior o străbătu şi Dunross ştiu imediat că 
îi găsise punctul slab. 

— Aş bea o bere, spuse Bartlett. Atâţia bani îmi usucă gâtul. 

— Aş bea un whisky cu sifon, spuse ea, şi vraja se rupse. 

— O să mergem pe jos până la Banca Victoria şi o să vedem 
începutul transferului, apoi o să mâncăm. 

Dunross se opri, îi văzu pe cei doi bărbaţi discutînd lângă 
camioane, pe jumătate ascunşi în umbră, se încordă uşor, cei 
doi îl văzură şi ei - Martin Haply de la China Guardian şi Peter 
Marlowe. 

— Oh, bună, tai-pan, spuse tânărul Martin Haply, venind spre 
el cu zâmbetul lui obraznic. Nu m-aşteptam să te văd aici. Bună 
seara, domnişoară Casey, domnule Bartlett. 'Tai-pan, vrei să-mi 
spui câteva cuvinte despre afacerea Ho-Pak? 

— Ce afacere Ho-Pak? 

— Asaltul creditorilor asupra băncii, domnule. 

— Nu ştiam că există aşa ceva. 

— Aţi citit cumva articolul meu despre diferitele filiale şi 
zvonul... 

— Dragul meu Haply, spuse Dunross cu farmecul lui obişnuit, 
ştii că nu-mi plac interviurile, nici nu le accept prea uşor... şi 
niciodată la colţ de stradă. 

— Da, domnule, şi Haply făcu un semn cu capul către saci. 
Să se transfere tot aunl ăsta e cam neplăcut pentru Ho-Pak, nu? 
Asta-i va semna sentinţa de moarte când se va afla. 

Dunross oftă. 

— Uită banca Ho-Pak, domnule Haply. Pot să-ţi spun ceva 
între patru ochi? Îl luă pe tânăr de cot şi-l conduse mai departe 

cu o femitate de catifea, când fură singuri, ascunşi pe jumătate 
de unul din camioane, îi dădu drumul la braţ, vocea îi cobori, 
involuntar, Haply tresări şi se trase puţin înapoi. Pentru că ieşi 
cu fiica mea, vreau doar să ştii că ţin foarte mult la ea şi există 
anumite reguli printre gentlemeni. Presupun că eşti un 
gentleman. Dacă nu eşti, atunci Dumnezeu să te aibă în pază. 
Imi vei da mie personal socoteală imediat şi fără rezerve! 
Dunross se întoarse şi se îndreptă către ceilalţi, deodată plin de 
politeţe. Bună seara, Marlowe, ce mai faci? 

— Bine, mulţumesc, tai-pan, şi bărbatul acela înalt arătă cu 
capul spre camioane. Uluitoare, toată această bogăţie! 

— Cum ai aflat de transfer? 

— Un prieten gazetar mi-a pomenit de el acum o oră. A spus 
că vreo cincizeci de tone de aur sunt transferate de aici la Banca 
Victoria. M-am gândit că ar fi interesant să văd cum se face 
asta. Sper că nu e... sper că n-am călcat pe nimeni pe bătături. 

— Deloc! şi Dunross se întoarse spre Casey şi Bartlett. 
Vedeţi, v-am spus eu că Hong Kongul nu e decât un sat - nu poţi 
păstra aici prea mult un secret. Dar toate astea - arătă cu mâna 
către saci - totul este plumb - aurul prostului. Adevăratul 
transport a fost încheiat acum o oră. Nu au fost cincizeci de 
tone, doar câteva mii de uncii. Majoritatea lingourilor băncii Ho- 
Pak sunt încă intacte. 

Îi zâmbi lui Haply, care nu zâmbea, ci asculta cu o mutră 
încordată. 

— Deci în final totul e fals? întrebă uimită Casey. 

Peter Marlowe râse. 

— Trebuie să mărturisesc că m-am gândit eu că toată această 
operaţiune e puţin cam fantezistă. 

— Ei bine, vă urez noapte bună, zise Dunross către Marlowe 
şi Martin Haply, şi îi luă pentru o clipă braţul lui Casey. Haideţi, 
e timpul să ne luăm cina. 

Porniră în josul străzii, cu Bartlett alături. 

— Dar, tai-pan, lingourile pe care le-am văzut, spuse Casey, 
cel pe care l-am ţinut în mână, şi acela a fost fals? Aş fi pariat pe 
orice că era autentic, şi tu Linc, nu? 

— Da, fu de acord Bartlett. Dar diversiunea a fost înţeleaptă. 
Şi eu aş fi făcut la fel. 

Dădură colţul, îndreptându-se spre imensa clădire a Băncii 
Victoria, aerul era încins şi umed. Casey râse nervos. 

— Metalul ăla auriu m-a năucit - şi nu era decât un fals! 


472 


_ — De fapt, era adevărat, spuse Dunross liniştit, şi ea se opri. 
Imi pare rău că te zăpăcesc, Casey. Am spus-o doar pentru 
Haply şi Marlowe, pentru, a-i face să-şi suspecteze sursa de 
informţii. N-au cum să dovedească nici că era aur, nici că nu 
era. Abia acum o oră mi s-a spus să aranjez transferul - ceea ce 
am făcut, evident, cu mare grijă! 

Inima îi bătea tare. Se întrebă câţi oameni ştiau despre 
rapoartele AMG, despre seiful din subsol şi cifrul lui. Bartlett îl 
privi. 

— Pe mine m-ai păcălit, aşa că sper că şi pe ei, spuse el. 

Dar în sinea lui gândea de ce ne-ai adus să vedem aurul? 
Asta aş vrea să ştiu! 

— Ce curios, tai-pan, spuse Casey cu un râs nervos. Ştiam, 
pur şi simplu ştiam că aurul era adevărat la început. Apoi te-am 
crezut când ai spus că e fals, şi acum te cred din nou. E aşa de 
uşor de falsificat? 

— Şi da şi nu. Ştii cu siguranţă doar dacă torni acid pe el - 
trebuie să-l supui la testul cu acid. Acesta e singurul test valabil 
pentru aur. Nu-i aşa? adăugă el către Bartlett şi văzu zâmbetul 
abia schiţat şi se întrebă dacă americanul înţelesese. 

— Cred că ai dreptate, lan. Pentru aur, şi pentru oameni. 

Dunross îi zâmbi şi el. Bun, îşi spuse el, ne înţelegem perfect. 


Era destul de târziu acum. Feriboturile nu mai mergeau, 
Casey şi Linc Bartlett se aflau într-o mică şalupă particulară 
care pufăia încet, îndreptându-se spre port şi noaptea era 
minunată, vântul aducea un miros pătrunzător de mare, iar 
marea era calmă. Stăteau pe una din bănci cu faţa spre Hong 
Kong, şi se ţineau de braţ. Fusese cea mai bună cină din câte 
serviseră vreodată, conversaţia presărată cu râsete, Dunross 
încântător. Au încheiat-o cu un coniac luat sus la Hilton. 
Amândoi se simțeau pe deplin mulţumiţi de întreaga lume şi de 
ei înşişi. Casey simţi uşoara apăsare a braţului lui şi se rezemă 
de el. 

— Nu-i aşa că-i romantic, Linc? Uită-te la Pisc, şi la toate 
luminile. De necrezut. E cel mai frumos şi mai tulburător loc pe 
care l-am văzut vreodată. 

— Mai bine ca-n sudul Franţei? 

— Acolo a fost cu totul altceva! fuseseră împreună pe Coasta 
de Azur cu doi ani în urmă, prima dată când au mers împreună 
în vacanţă, şi ultima, supuşi la un efort mult prea mare pentru 

ca să nu se lase împinşi prea mult unul spre celălalt. lan e 
fantastic, nu? 

— Da. Ca şi tine. 

— Mulţumesc, prea amabile domn, ca şi dumneavoastră. 

Râseră, fericiţi că sunt împreună. La debarcader, în Kowloon. 
Linc plăti şalupa şi o porniră pe jos către hotel, braţ la braţ. 
Câţiva ospătari mai erau încă în marele hol. 

— Bună seara, domnule, bună seara, don'şoară, şuieră 
bătrânul liftier. 

La etajul lor, Chang Valet de Noapte fugi înainte pentru a le 
deschide uşa apartamentului. Automat, Linc îi dădu un dolar şi 
fură invitaţi înăuntru cu o plecăciune. Chang închise uşa. Ea o 
zăvori. 

— Bei ceva? întrebă ea. 

— Nu, mulţumesc. Ar strica gustul coniacului. 

Îl văzu uitându-se la ea. Stăteau în mijlocul salonului, uriaşa 
fereastră prin care se vedea Hong Kongul în spatele lui, 
dormitorul lui în dreapta, al ei în stânga. Ea îşi simţea vena 
gâtului pulsând, coapsele moi, şi el îi părea atât de frumos. 

— Ei bine, e... mulţumesc pentru o seară încîntătoare, Linc. 
Eu... ne vedem mâine, spuse ea, dar nu se clinti din loc. 

— Mai sunt trei luni până la ziua ta de naştere, Casey. 

— Treisprezece săptămâni şi şase zile. 

— Hai să uităm de ele şi să ne căsătorim acum. Mâine? 

— Tu... tu ai fost atât de minunat cu mine, Linc, atât de bun 
încât să ai răbdare şi să-mi suporţi... nebunia, şi îi zâmbi, un 
zâmbet timid. Nu mai e mult. Hai s-o facem aşa cum ne-am 
înţeles. Te rog. 

El o privi lung, dorind-o. Apoi spuse: 

— Sigur! se opri în faţa uşii sale. Casey, ai dreptate cu locul 
ăsta. E romantic şi emoţionant. Şi pentru mine. Poate, poate ar 
fi mai bine să-ţi iei altă cameră. 

Uşa dormitorului său se închise. 

În noaptea aceea ea adormi plângând. 


27 


Miercuri. 
Ora 5.45. 


474 


Cei doi cai ieşiră în goană din turnantă, pe ultima lungime în 
linie dreaptă. Cerul către est era luminat, deşi nu apăruseră 
încă zorii, întunecat. Încă spre vest, iar Hipodromul Happy 
Valley era presărat cu cei veniţi la antrenamentul de dimineaţă. 

Dunross era pe Buccaneer, uriaşul jugan murg, şi mergea în 
acelaşi rând cu Noble Star, călărit de principalul său jocheu, 
Tom Leung. Noble Star înainta rapid şi amândoi caii goneau 
bine, fără efort. Apoi Dunross văzu potoul în faţa sa şi brusc 
simţi dorinţa să-şi înfigă călcâiele în burta calului şi să-l întreacă 
pe celălalt. Celălalt jocheu simţi provocarea şi-l privi. Dar 
amândoi ştiau că erau acolo doar ca să se antreneze şi nu să se 
întreacă, pentru ca să deruteze adversarii, aşa că Dunross îşi 
înfrână dorinţa nebună care-l încerca. 

Caii ţineau urechile pe spate. Spinarea le era udă de 
sudoare. Amândoi muşcau zăbala. Şi acum, aflaţi în lungime 
dreaptă ţâşniră către potou întăritaţi, manejul cu nisip, mai 
dificil decât pista cu iarbă obligându-i la efort sporit. Cei doi 
călăreţi se ridicară în scări, aplecaţi înainte, cu frâiele strânse. 

Noble Star ducea o greutate mai mică. Incepu să se 
detaşeze. Dunross îşi folosi în mod automat călcîiele şi-l înjură 
pe Buccaneer. Ritmul se înteţi. Distanţa dintre cei doi începu să 
se micşoreze. Bucuria îi crescu. Galopul ăsta nu avea să fie 
decât pe vreo jumătate de pistă, aşa că, îşi spuse, erau în 
siguranţă: nici un antrenor al adversarilor nu putea să-i 
cronometreze cu exactitate, aşa că îşi înfipse mai tare călcâiele 
şi cursa continuă. Amândoi caii simţiră. Fideul lor se mări. 
Noble Star mergea cu botul înainte şi, simţindu-l pe Buccaneer 
venind tare din spate, muşcă zăbala îşi luă avânt, ţişni singură 
înainte, şi îl întrecu pe Dunross cu o jumătate de lungime. 

Acum călăreţii micşorară viteza şi, relaxându-se, continuară 
să alerge uşor în jurul pistei - un petec verde înconjurat de 
clădiri înghesuite, şi şiruri de înălţimi care punctau coastele 
munţilor. După ce Dunross parcurse din nou în galop mic ultima 
lungime de pistă, întrerupse antrenamentul, se îndreptă spre 
locul în care, în mod normal, se afla cercul învingătorului şi 
descălecă. O bătu cu dragoste pe mânză peste grumaz, apoi 
aruncă frâiele unui grăjdar. Omul se aruncă în şa şi continuă 
antrenamentul. Dunross îşi îndreptă umerii, inima-i bătea tare şi 
avea un gust de sânge în gură. Se simţea bine, muşchii prea 
mult încordaţi îl dureau într-un mod plăcut. Călărise toată viaţa. 

Cursele de cai erau încă privite în mod oficial în Hong Kong ca 
fiind de amatori. Când era tânăr, participase la curse două 
sezoane, şi ar fi continuat, dar fusese sfătuit să renunţe de către 
tatăl său, pe atunci tai-pan şi principal arbitru la curse, şi apoi 
de către Alastair Struan când acesta preluase ambele funcţii, 
apoi ameninţat cu concedierea imediat dacă nu renunţă. Aşa că 
n-a mai participat, dar a continuat să antreneze caii din 
grajdurile Struan atunci când avea chef. Şi alerga uneori în zori, 
când simţea nevoia s-o facă. Sculatul de dimineaţă, când 
aproape toată lumea dormea, galopul în lumina palidă a zorilor 
— antrenamentul şi emoția, viteza şi pericolul, toate îi 
limpezeau mintea. 

Dunross scuipă gustul acela dulce amar al înfrângerii. Aşa-i 
mai bine, îşi spuse el. Aş fi putut s-o întrec pe Noble Star azi, 
dar trebuia s-o fac la turnantă, nu în lungime dreaptă. Alţi cai se 
antrenau în manej, unii alăturându-se celorlalţi în circuit, alţii 
părăsindu-i. Grupuri de proprietari şi antrenori stăteau de 
vorbă, nişte ma-foo - grăjdari — plimbau caii acoperiţi de pături. 
O văzu trecând la galop mic pe Butterscotch Lass, iapa cea mare 
a lui Richard Kwang, cu o stea albă în frunte, chişiţele curate, 
arătând foarte bine cu jocheul ei care o strunea cu atenţie. Mai 
departe, Pilot Fish, armăsarul medaliat al lui Gornt, porni într- 
un galop controlat, urmărind un alt cal al lui Struan, 
Impatience, o mânză nouă, neînvăţată, recent achiziționată la 
prima licitaţie a acelui sezon. Dunross o privi cu ochi critici şi îşi 
spuse că încă n-are rezistenţă. Să o lăsăm un sezon sau două, şi- 
apoi o să vedem, gândi el. Apoi Pilot Fish o depăşi rapid şi ea se 
feri, pe moment speriată, apoi o porni după el, până ce jocheul 
ei o înfrână, forţând-o să galopeze aşa cum voia el, nu după 
cheful ei. 

— Aşa deci, tai-pan! spuse antrenorul lui, un emigrant rus, 
aproape septuagenar, sever, cu faţa tăbăcită şi părul cărunt, 
care se ocupa pentru al treilea sezon cu caii lui Struan. 

— Ce-i, Alexis? 

— Deci au dat dracii în dumneata, ţi-ai înfipt călcâiele în 
burta calului şi ai văzut-o pe Noble Star cum ţâşneşte înainte? 

— Ea încearcă întotdeauna. Noble Star încearcă întotdeauna, 
toată lumea o ştie, replică Dunross calm. 

— Da, dar aş fi preferat ca numai dumneata şi cu mine să ne 
amintim de asta azi şi nu - bărbatul acela mărunt arătă cu un 

deget noduros spre privitori şi rânji - ... şi nu fiecare vibliadok 
din Asia. 

Dunross zâmbi şi el. 

— Observi prea multe. 

— Sunt plătit să observ multe. 

Alexis Travkin putea să călărească, să bea, să muncească şi 
să facă faţă mai mult şi mai bine decât un bărbat la jumătatea 
vârstei lui. Era un singuratic printre ceilalţi antrenori. De-a 
lungul anilor istorisise diferite poveşti despre trecutul lui - ca 
majoritatea celor care fuseseră prinşi în marile tulburări ale 
Rusiei şi revoluțiilor sale, ale Chinei şi revoluțiilor sale, şi acum 
rătăceau pe drumurile mai puţin umblate ale Asiei căutînd o 
linişte pe care n-aveau s-o mai găsească niciodată. Alexis 
Ivanovici Travkin venise din Rusia în Harbin, în Manciuria, în 
1919, apoi se îndreptase spre sud, spre Colonia internaţională 
Shanghai. Acolo începuse să alerge cu cai cîştigători. Pentru că 
era foarte bun şi ştia despre cai mai mult decât ştiu majoritatea 
oamenilor despre ei înşişi, deveni curând antrenor. Când, în '49, 
avu loc din nou exodul, fugi spre sud, de data asta în Hong 
Kong, unde stătu câţiva ani, apoi plecă din nou în sud, către 
Australia şi hipodromurile ei. Dar Asia îl atrăgea, aşa că se 
întorsese. În acea perioadă Dunross nu avea antrenor şi îi 
oferise să se ocupe de grajdurile Nobilei Case. 

— Le iau, tai-pan, spusese el imediat. 

— N-am discutat problema banilor, îi replicase Dimross. 

— Eşti un gentleman, ca, şi mine. O să-mi dai cea mai mare 
sumă, pentru cinstea obrazului dumitale - şi pentru că sunt cel 
mai bun. 

— Chiar eşti? 

— Altfel de ce mi-ai oferi postul? Şi nici nu-ţi place să pierzi. 

Sezonul de dinainte fusese foarte bun pentru amândoi. 
Primul nu chiar atât de bun. Amândoi ştiau că acest sezon va 
constitui adevăratul test. 

Noble Star mergea la pas pe lângă ei, liniştindu-se. 

— Şi sâmbătă? 

— Va încerca. 

— Şi Butterscotch Lass? 

— Va încerca. La fel şi Pilot Fish. La fel şi ceilalţi - în toate 
cele opt curse. E o întrecere cu totul deosebită. Va trebui să 
avem mare grijă cu cine concurăm. 

Dunross aprobă dând din cap. Îl observa pe Gornt vorbind cu 
sir Dunstan Barre în apropierea cercului câştigătorilor. 

— Voi fi tare necăjit dacă pierd în faţa lui Pilot Fish. 

Alexis râse. Apoi adăugă cu o strâmbătură: 

— În cazul ăsta poate ar fi mai bine s-o călăreşti chiar tu pe 
Noble Star, tai-pan. Atunci o să poţi să-l bagi pe Pilot Fish în 
garduri la turnantă, dacă ţi se pare periculos, sau să-l loveşti cu 
cravaşa peste ochi pe jocheul lui. Nu? Bătrânul îşi ridică 
privirile către el. N-ai fi făcut acelaşi lucru cu Noble Star dacă 
ar fi fost o cursă adevărată? 

Dunross zâmbi. 

— Cum n-a fost o cursă adevărată, n-ai să ştii niciodată - nu? 

Un ma-foo veni spre ei şi îl salută pe Travkin, înmânându-i un 
bilet. 

— Un mesaj, domnule. Domnul Choi ar vrea să vă uitaţi la 
chingile lui Chardistan când aveţi puţin timp. 

— Vin imediat. Spune-i să-i pună mai multe tărâţe în 
mâncare lui Buccaneer azi şi mâine, şi Travkin se uită la 
Dunross, care o privea cu atenţie pe Noble Star, se încruntă. Te 
gândeşti să călăreşti sâmbătă? 

— Deocamdată nu. 

— Nu te-aş sfătui. 

Dunross râse. 

— Ştiu. Ne vedem mâine, Alexis. Mâine voi lucra cu 
Impatience. 

Il bătu prieteneşte pe spate şi plecă. Alexis Travkin rămase 
uitându-se după el; ochii îi lunecară peste caii care erau în grija 
sa, şi peste cei ai adversarilor. Ştia că sâmbăta aceea va fi 
dificilă şi că Noble Star va trebui să fie supravegheată. Zâmbi în 
sinea lui, mulţumit să participe într-un joc în care mizele erau 
foarte mari. Desfăcu biletul din mână. Era scurt, în ruseşte. 
„Salutări din Kurgan, înălţimea voastră. Am veşti de la 
Nestorova...” Alexis încremeni. Culoarea îi fugi din obraz. Pe 
sângele lui Cristos! simţi el dorinţa să strige. Nimeni din Asia nu 
ştie că în Kurgan a fost căminul meu, în şesul de pe malurile 
fluviului Tobol, nici că tatăl meu a fost Prinţ al Kurgan-ului şi al 
Tobol-ului, nici că draga mea Nestorova, soţia mea ca un copil, 
de acum o mie de vieţi, a dispărut în revoluţie pe când eu eram 
cu regimentul meu... Jur pe numele Etomnului că n-am amintit 
numele ei nimănui, şi nici măcar în sinea mea nu l-am mai 
rostit... Şocat, reciti biletul. Incă una din ticăloşiile lor, a 

sovieticilor - duşmanii tuturor ruşilor? Sau e un prieten? Oh, 
Isuse Cristoase, fă să fie un prieten! După „Nestorova” biletul se 
încheia cu: „Vino te rog să ne întâlnim la Restaurantul Dragonul 
Verde, în aleea din Nathan Road 189, în încăperea din spate, la 
ora trei, azi după-amiază.” Biletul nu era semnat. 


În cealaltă parte a padocului, lângă potou, Richard Kwang se 
îndrepta către antrenorul lui, când îl văzu pe al şaselea văr al 
său, Ching Zâmbăreţul, preşedintele uriaşei bănci Ching 
Prosperity, aflat în tribună, cu binoclul îndreptat spre Pilot Fish. 

— Bună, Al Şaselea Văr, spuse el afabil în cantoneză, ai 
mîncat azi orez? 

Bătrânul viclean se puse imediat în gardă. 

— Nu scoţi nici un ban de la mine, spuse el răguşit, 
dezvelindu-şi dinţii proeminenţi care îi dădeau în permanenţă o 
grimasă zâmbitoare. 

— De ce nu? răspunse la fel de brutal Richard Kwang. Ţi-am 
împrumutat 17 afurisite de milioane şi... 

— Da, dar cu o notificare anterioară de nouăzeci de zile, şi 
bine investiţi. Am plătit întotdeauna dobânda de 40 la sută, 
mârâi bătrânul. 

— Câine mizerabil, te-am ajutat când ai avut nevoie de bani! 
E timpul să te achiţi acum! 

— Să mă achit de ce? De ce? Chin Zâmbăreţul scuipă. Ţi-am 
plătit o avere în toţi aceşti ani. Eu am riscat şi tu ai cules 
profitul. Nu se putea moment mai prost ales pentru dezastrul 
ăsta! Am investit până la ultimul bănuţ - ultimul! Eu nu sunt ca 
unii bancheri. Banii mei sunt întotdeauna bine folosiţi. 

Bine folosiţi însemna în narcotice, cel puţin aşa se spunea. 
Sigur, că Richard Kwang nu întrebase niciodată, şi nimeni nu 
ştia cu siguranţă, dar toată lumea credea că banca lui Ching 
Zâmbăreţul era în secret unul din principalele oficii de cliring 
pentru acest gen de tranzacţii, majoritatea mărfurilor veneau 
din Bangkok. 

— Ascultă, vere, începu Richard Kwang. E doar ceva 
temporar. Ticăloşii de diavoli străini ne atacă. Când se întâmplă 
una ca asta oamenii civilizaţi trebuie să fie uniţi! 

— De acord. Dar tu eşti cauza presiunilor asupra Băncii Ho- 
Pak. Tu eşti. Asupra ta se fac - nu asupra băncii mele. Tu i-ai 
supărat pe ticăloşi într-un fel sau altul! Pe tine te hârţuiesc - nu 
citeşti ziarele? Da, şi tu ai toţi banii investiţi în nişte afaceri 

proaste, aşa am auzit. Tu, vere, tu ţi-ai băgat singur gâtul în lat. 
Scoate banii de la corcitura aia de partener al tău, fiu ticălos de 
tirfă malayeză. Are miliarde - sau de la Zgârcit, şi bătrânul 
chicoti brusc. Iți dau 10 la 1 pentru fiecare dolar, pe care ţi-l 
împrumută ticălosul ăla bătrân! 

— Dacă dau faliment, nici Ching Prosperity n-o s-o ducă prea 
bine! 

— Nu mă ameninţa! spuse furios bătrânul, în colţul buzelor 
avea în permanenţă câţiva stropi de salivă, care îi alunecară 
peste dinţi şi apoi trecură din nou în colţul gurii, când făcu 
grimasa lui obişnuită. Dacă dai faliment nu e vina mea - de ce să 
doresc afurisitul tău de joss asupra familiei? Nu ţi-am făcut nici 
un rău - de ce să încerci să arunci joss-ul tău cel rău asupra 
mea? Dacă azi... aiiiiaaa, dacă azi joss-ul tău cel rău se întinde şi 
asupra mea şi dacă ticăloşii de depunători încep să mă 
hăituiască n-o să rezist nici măcar o zi! 

Pe moment Richard Kwang se simţi mai bine la gândul că 
imperiul Ching era şi el ameninţat. Bine, foarte bine. Aş putea, 
să mă folosesc de afacerile lui - în special filiera Bangkok. Apoi 
văzu ceasul cel mare de deasupra totalizatorului şi gemu. Era 
trecut de şase acum şi la zece băncile se vor deschide şi bursa 
se va deschide şi, deşi aranjase cu Blacs, cu Victoria, cu Bombay 
şi cu Banca Răsăriteană a kowloon-ului să gireze cu proprietăţi 
care acoperă toată suma şi chiar o depăşesc, tot se simţea 
nervos. Şi furios. Trebuise să facă nişte înţelegeri foarte 
neplăcute, pe care nu dorea deloc să le onoreze. 

— Haide, vere, doar 50 de milioane pentru 10 zile - o să-ţi 
prelungesc cele 17 milioane pentru doi ani şi mai adaug alte 20 
în treizeci de zile. 

— 50 de milioane pentru trei zile, cu dobindă de 10% pe zi, 
cu împrumutul actual ca garanţie suplimentară, şi încă o 
garanţie suplimentară proprietatea ta din Central, transmisă 
prin act. 

— Du-te-n mă-ta! Proprietatea aia valorează de patru ori pe- 
atât. 

Ching Zâmbăreţul ridică din umeri şi-şi întoarse binoclul 
către Pilot Fish. 

— Oare armăsarul negru şi mare o s-o bată şi pe 
Butterscotch Lass? 

Richard Kwang se uită acum la calul lui Gornt. 

— Doar dacă antrenorul şi jocheul meu cu gura spurcată se 
înţeleg să o împiedice să alerge bine sau dacă o dopează! 

— Hoţi împuţiţi! Nu poţi să ai încredere în nici unul! Calul 
meu n-a cîştigat niciodată. Niciodată. Nici măcar n-a ieşit al 
treilea. Scârbos! 

— 50 de milioane pentru o săptămână - 2 la sută pe zi? 

— 5. Plus proprietatea din Cen... 

— Niciodată! 

— Primesc 50 la sută din proprietate. 

— 6 la sută, spuse Richard Kwang. 

Ching Zâmbăreţul îşi calculă riscul. Şi profitul potenţial. 
Profitul era imens dacă... Dacă Ho-Pak nu dădea faliment. Dar 
chiar şi aşa, împrumutul va fi acoperit de proprietate. Da, 
profitul va fi imens, cu condiţia să nu fie el însuşi ţinta unui asalt 
asupra băncii. Poate aş putea juca şi garanta cu nişte 
transporturi viitoare şi mări cele 50 de milioane. 

— 15 la sută şi asta-i ultima cifră, spuse el, ştiind că se putea 
retrage sau schimba până la prânz, după ce vedea cum mergea 
bursa şi ce presiuni se făceau asupra băncii, şi că va continua să 
vândă acţiuni Ho-Pak fără acoperire cu mare profit. 

— Şi poţi să o pui în înţelegere şi pe Butterscotch Lass. 

Richard Kwang înjură obscen şi se târguiră un timp apoi 
stabiliră ca cele 50 de milioane să fie disponibile la ora două. 
Bani gheaţă. li va oferi ca garanţie suplimentară lui Ching 
Zâmbăreţul şi 39 la sută din proprietatea sa din Central, şi 25 la 
sută din drepturile asupra iepei sale. Butterscotch Lass fu 
argumentul hotăriîtor. 

— Şi sâmbătă? 

— Ce? spuse Richard Kwang, urând rânjetul şi dinţii 
proeminenţi ai celuilalt. 

— Calul nostru e în a cincea cursă, heya? Ascultă, Al Şaselea 
Văr, poate ar fi mai bine să ne înţelegem cu jocheul lui Pilot 
Fish. O să reținem calul nostru - va fi favoritul - şi vom paria pe 
Pilot Fish şi Noble Star pentru siguranţă! 

— Bună idee. Vom hotărî sâmbătă dimineaţă. 

— Mai bine s-o eliminăm şi pe Golden Lady, nu? 

— Antrenorul lui John Chen a sugerat asta. 

— Eee, prostul ăla, să se lase răpit! Sper să mă informezi 
corect cine va câştiga. Vreau să pariez pe învingător! 
Zâmbăreţul tuşi şi scuipă. 

— Zei căcăcioşi, nu vrem asta cu toţii? împuţiţii de antrenori 
şi jochei! E dezgustător cum ne manevrează ei pe noi, 
proprietarii. Cine le plăteşte salariile, heya? 

— Clubul de Turf, proprietarii, dar în primul rând pariorii 
care nu se pricep. Am auzit că ai fost aseară la Old Vic să 
mănânci mâncarea diavolilor de străini. 

Richard Kwang se lumină la faţă. Cina lui cu Poon Venus 
fusese un succes enorm. Venise îmbrăcată cu noua rochie 
Christian Dior, scurtă până la genunchi, pe care abia i-o 
cumpărase, mătase neagră, mulată şi lenjerie fină pe dedesubt. 
Când o văzuse ieşind din Rolls-ul lui şi urcând scările la Old Vic 
inima îi tresărise şi Săculeţul lui Secret se înfiorase. Zâmbise 
toată când văzuse efectul produs de intrarea sa asupra 
întregului hotel, cu brăţările ei de aur, groase, scânteind, şi 
insistase să urce pe jos scările mari în loc să folosească liftul. 
Inima lui se încordase de bucurie reţinută şi de spaimă. 
Trecuseră printre europeni şi chinezi, toţi bine îmbrăcaţi, 
eleganti, mulţi în haine de seară - soţi şi soţii, turişti şi localnici, 
bărbaţi la mese de afaceri, iubiţi şi viitori iubiţi de toate vârstele 
şi naţionalităţile. El purta un costum nou, închis la culoare, făcut 
pe Savile Row, din cel mai scump caşmir subţire. Pe când se 
îndreptau spre masa pentru oficialități care îl costase una roşie 
- 100 de dolari - făcuse cu mâna către mulţi prieteni, şi gemu de 
trei ori în sinea lui când văzu patru dintre prietenii lui apropiaţi, 
chinezi, cu soțiile lor, umflate şi încărcate de bijuterii. Soţiile se 
uitaseră lung şi rece la el. Richard Kwang se înfioră. Soţiile sunt 
cu adevărat nişte balauri, toate la fel, îşi spuse el. Oh, oh, oh! Şi 
minciunile tale sună fals în faţa lor chiar înainte să le spui. Nu 
se dusese încă acasă să dea ochii cu Mai-ling, care, probabil, 
aflase de la cel puţin trei prietene foarte bune de Poon Venus. O 
s-o lase să strige şi să ţipe şi să plângă şi să-şi smulgă părul un 
timp pentru a scăpa de suflul diavolului şi el îi va spune că 
duşmanii i-au umplut mintea cu răutăţi - cum le poate asculta ea 
pe femeile astea afurisite? - şi apoi îi va spune blând despre 
vizonul lung pe care îl comandase cu trei săptămâni în urmă şi 
pe care urma să-l ridice chiar în ziua aceea pentru ca ea să-l 
poarte la cursele de sâmbătă. Apoi va fi linişte în casă - până 
data viitoare. Chicoti când se gândi cât de isteţ fusese când 
comandase vizonul. Nu-l deranja deloc că îl comandase pentru 
Poon Venus de fapt, şi în acea dimineaţă, doar cu o oră. Inainte, 
în căldura braţelor ei, îi promisese că i-l va aduce în acea seară, 

ca să-l poată purta la curse sâmbătă. Oricum, e mult prea bun 
pentru o târfă, îşi spuse el. Haina aia a costat 40. 000 dolari 
Hong Kong. O să-i iau alta. Ah, poate o să găsesc una la mâna a 
doua... Îl văzu pe Ching Zâmbăreţul uitându-se pieziş la el. 

— Ce-i? 

— Poon Venus, heya! 

— Mă gândesc să devin producător de filme şi să fac din ea 
un star, spuse el important, mândru de acoperirea pe care o 
inventase ca scuză în faţa soţiei sale. 

Ching Zâmbăreţul fu impresionat. 

— Ei, dar asta e o treabă riscantă, heya? 

— Da, dar există modalităţi de a... de a te asigura împotriva 
oricărui risc! şi clipi cu subînţeles. 

— Aiaaa, adică un film sexy? Oh! Să-mi spui când începi 
turnarea, aş putea arunca o privire. Poon Venus goală! Aiiiaaa, 
toată Asia ar plăti să vadă aşa ceva! Cum e în pat? 

— Perfectă! Acum că am învăţat-o. Era virgină când am... 

— Ce joss! spuse Ching Zâmbăreţul, apoi adăugă. De câte ori 
ai luat cu asalt Meterezele? 

— Azi noapte? De trei ori - şi de fiecare dată cu mai multă 
forţă! Richard Kwang se aplecă în faţă. Inima Florii ei e cea mai 
frumoasă din câte am văzut vreodată. Da. Şi triunghiul ei! Păr 
mătăsos, minunat şi buzele trandafirii şi delicate. Eee, şi Poarta 
ei de Jad... Poarta ei de Jad chiar are forma inimii şi intrarea cea 
mică e perfect ovală, roz, parfumată, şi Perla ei din Prag e tot 
trandafirie... 

Richard Kwang simţi cum începe să asude, amintindu-şi cum 
ea se întinsese pe canapea şi îi dăduse o lupă uriaşă: „la-o, 
spusese ea mândră. Cercetează zeiţa pe care călugărul tău cu 
capul chel se pregăteşte să o venereze.” Şi el o cercetase. 
Meticulos. 

— Cea mai bună amantă pe care am avut-o, continuă 
expresiv Richard Kwang, exagerând puţin. Mă gândeam să-i 
cumpăr un inel cu un diamant mare. Biata Guriţă de Aur a plâns 
în dimineaţa asta când am plecat din apartamentul pe care i l- 
am dăruit. Jura că se sinucide pentru că e atât de îndrăgostită 
de mine! şi Richard folosi cuvântul englezesc. 

— Eee, eşti un om băftos! 

Ching Zâmbăreţul nu vorbea englezeşte, folosea doar unele 
cuvinte ce se refereau la dragoste. Simţi că cineva îl priveşte din 
spate, şi întoarse, capul. În tribuna alăturată, la 50 de iarzi, 

puţin mai sus, era acel diavol de poliţist străin, Marele Munte de 
Balegă, nesuferitul şef al departamentului de investigaţii 
criminale din Kowloon. Ochii reci de peşte se uitau fix la el, la 
gâtul lui atârna un binoclu. Aiiiiaaa, murmură în sinea lui Ching, 
şi mintea îi zbură la diferitele controale şi capcane şi balanţe 
care-i apărau principala sursă de venituri. 

— Eh? Ce-i? Ce-i cu tine, Ching Zâmbăreţule? 

— Nimic. Vreau să mă piş, atât. Trimite-mi hârtiile la ora 
două dacă vrei banii mei. 

Se întoarse încruntat şi se îndreptă spre toaletă, întrebându- 
se dacă poliţia ştia de apropiata sosire a diavolului de străin de 
la Muntele de Aur, un Tigru Puternic al Prafurilor Albe, cu 
ciudatul nume de Vincenzo Banastasio. Tuşi şi scuipă tare. E 
joss dacă ştiu, joss dacă nu. Pe mine nu mă pot atinge, nu sunt 
decât un bancher. 


Robert Armstrong observase că Ching Zâmbăreţul vorbea cu 
bancherul Kwang şi fu sigur ca cei doi puneau la cale ceva 
necurat. Poliţia cunoştea zvonurile despre Ching, Prosperity 
Bank şi afacerea cu narcoticele, dar până acum nu deţinea 
probe clare care să-l implice pe el sau banca lui, nici măcăr 
probe adiacente pentru sechestrul băncii, interogatoriu şi 
deportare disciplinară. Ei bine, la un moment dat va face o 
greşeală, îşi spuse calm Robert Armstrong, şi-şi întoarse din nou 
binoclul spre Pilot Fish, apoi spre Noble Star, Butterscotch Lass, 
şi Golden Lady, iapa lui John Chen. Care din ei e în formă? 
Căscă şi se întinse obosit. Avusese parte de o altă noapte lungă 
şi nu dormise încă. Chiar când pleca de la sediul poliţiei din 
Kowloon cu o seară înainte, toţi intraseră în panică, pentru că 
un alt telefon anonim le spusese că John Chen fusese văzut în 
Noile Teritorii, în micul sat de pescari Sha Tau Kwok, care 
intersecta extremitatea estică a graniţei. Se repezise acolo cu o 
echipă de poliţişti şi cercetaseră tot satul, bordei cu bordei. 
Trebuiseră să fie foarte prudenţi, pentru că întreaga zonă de 
graniţă era extrem de delicată, mai ales în satul respectiv unde 
se afla unul din cele trei puncte de control. Sătenii erau 
îndrăzneţi, duri şi agresivi şi doreau să fie lăsaţi în pace. Mai 
ales de poliţia diavolilor de străini. S-a dovedit a fi doar o altă 
alarmă falsă, deşi descoperiseră două distilerii ilegale, o mică 
făbricuţă de heroină, care transforma opiul brut în morfină, iar 

aceasta în heroină, şi desfiinţaseră şase spelunci ilegale de 
jocuri de noroc. 

Când Armstrong se întorsese la sediul poliţiei din Kowloon, 
veni un alt apel telefonic despre John Chen, de data asta în 
partea Hong Kongului, în Wanchai, lângă Promontoriul lui 
Glessing, din zona docurilor. Se părea că John Chen fusese 
văzut, cu un bandaj murdar peste urechea dreaptă, pe când era 
luat într-o casă de raport. De data asta cel care telefona îşi 
dăduse numele şi numărul permisului de conducere ca să poată 
pretinde recompensa de 50.000 dolari Hong Kong oferită de 
Compania Struan şi Nobila Casă Chen. Din nou Armstrong 
mobilizase unităţi de poliţişti pentru a înconjura zona şi 
condusese o cercetare meticuloasă. Era deja cinci dimineaţa 
când întrerupsese operaţiunea şi trimisese oamenii acasă. 

— Brian, e timpul să mă duc să mă culc, spuse el. O altă 
noapte fang-pi, pierdută. 

Brian Kwok căscă şi el. 

— Da. Dar dacă tot suntem în partea asta, ce-ar fi să luăm 
micul dejun la Para şi apoi, şi apoi hai să mergem să ne uităm la 
antrenamentul de dimineaţă. 

Lui Armstrong îi dispăru imediat oboseala. 

— Grozavă idee! 

Restaurantul Para în Strada Wanchai, lângă Hipodromul 
Happy Valley era deschis permanent. Mîncarea era excelentă şi 
ieftină, şi era un loc binecunoscut de întâlnire pentru triazi şi 
iubitele lor. Când cei doi poliţişti intrară cu paşi mari în 
încăperea mare, animată, plină de zgomot şi de clinchet de 
veselă, se făcu brusc tăcere. Proprietarul, Ko Un Picior, veni 
şchiopătând spre ei, şi îi conduse zâmbitor spre cea mai bună 
masă a localului. 

— Dew neh loh moh şi pe tine, bătrâne prieten, spuse 
încruntat Armstrong şi adăugă câteva obscenităţi speciale, într- 
o cantoneză vulgară, uitându-se pătrunzător către cel mai 
apropiat grup de tineri care se holbau la ei, şi aceştia îşi 
întoarseră nervoşi privirea. 

Ko Un Picior râse arătându-şi dinţii stricaţi. 

— Ah, Înălţimea Voastră, faceţi cinste bietului meu local. Dim 
sum? 

— De ce nu? 

Dim sum - haleală mică sau mâncăruri mici - erau nişte 
rulouri de aluat umplute cu crevete, legume sau bucăţi de 

carne, toate tăiate mărunt, apoi fierte la aburi, sau prăjite în 
grăsime încinsă, şi mâncate cu puţină soia, cu pui, sau altă 
carne în diferite sosuri, cu tot felul de plăcinţele. 

— Inălţimile voastre se duc pe hipodrom? 

Brian Kwok aprobă cu capul, sorbind din ceaiul de iasomie, 
ochii lui rătăciră asupra celor din încăpere, făcându-i pe unii să 
se simtă foarte stânjeniţi. 

— Cine va câştiga în a cincea cursă? întrebă el. 

Un Picior ezită, ştiind că ar face mai bine să spună adevărul. 
Spuse cu grijă în cantoneză: 

— Se spune că nici Golden Lady, Noble Star, Pilot Fish, nici 
Butterscotch Lass nu a... nu a fost încă descoperită a avea vreun 
avantaj! văzu ochii aceia negri, reci privindu-l fix şi încercă să-şi 
stăpânească o tresărire. Pe toţi zeii, aşa se spune. 

— Bine. O să vin aici sâmbătă dimineaţa. Sau o să-mi trimit 
sergentul. Atunci o să-i poţi şopti la ureche dacă se pregăteşte 
vreo şmecherie urâtă. Da. Şi dacă se descoperă că unul din ei 
este dopat sau împiedicat în vreun fel să alerge şi eu nu ştiu de 
asta sâmbătă dimineaţă... poate că supele tale se vor strica 
pentru cincizeci de ani. 

Un Picior zâmbi nervos. 

— Da, Înălţimea Voastră. Acum să mă ocup de mâncare 
dumnea... 

— Înainte de a pleca, care-i ultima bârfă despre John Chen? 

— Nici una. Oh, chiar nici una, Inălţimea Voastră, spuse 
omul, cu broboane mici de sudoare pe buza superioară. Portul 
cel Înmiresmat e la fel de curat în informaţii despre el ca şi 
comoara unei virgine. Nimic, Înălţimea Voastră. Nici măcar un 
zvon cât o băşină de câine, deşi toată lumea caută. Am auzit că 
mai e o recompensă mare în plus. 

— Ce? Cât? 

— 100. 000 de dolari în plus dacă e rezolvat în trei zile... 

Cei doi poliţişti fluierară. 

— Oferită de cine? întrebă Armstrong. 

Un Picior ridică din umeri, iar privirea i se înăspri. 

— Nimeni nu ştie, Înălţimea Voastră. Se spune că de unul din 
Dragoni - sau de toţi Dragonii. 100. 000 şi slujbă înaltă dacă e în 
trei zile - dacă e găsit viu. Vă rog, lăsaţi-mă să mă ocup acum de 
mâncarea dumneavoastră. 

Îl priviră îndepărtându-se. 

— De ce l-ai strâns cu uşa pe Un Picior? întrebă Armstrong. 

— M-am săturat de ipocrizia lui mieroasă - şi toţi ticăloşii 
ăştia mici. Pisica cu nouă cozi ar rezolva problema triazilor. 

Armstrong ceru o bere. 

— Când m-am bazat pe sergentul Tang-po n-am crezut că o 
să pun lucrurile în mişcare atât de repede. 100.000 sunt o 
groază de bani! Asta nu poate fi o simplă răpire. Isuse Cristoase, 
e o recompensă uriaşă! 

Trebuie să fie ceva tare necurat cu John. 

— Da. Dacă e adevărat. 

Dar nu ajunseră la nici o concluzie şi când fură la hipodrom, 
Brian Kwok se duse să dea un telefon la sediul poliţiei şi acum 
Armstrong îşi aţinti binoclul asupra iepei. Butterscotch Lass 
părăsea pista şi se îndrepta spre grajdurile de pe deal. Pare într- 
o formă grozavă, îşi spuse el. Toţi par. La dracu, care din ei? 

— Robert! 

— Oh, bună, Peter. 

Peter Marlowe îi zâmbi. 

— Te-ai sculat de dimineaţă sau te culci târziu? 

— Târziu. 

— Ai văzut cum a ţâşnit Noble Star fără ca jocheul ei să 
mişte un deget? 

— Ai ochi buni. 

Peter Marlowe zâmbi şi dădu din cap. Arătă către un grup de 
bărbaţi aflaţi în jurul unui cal. 

— Donald McBride mi-a spus. 

— Aha! McBride era un arbitru extrem de popular, 
proprietar de terenuri care venise la Hong Kong Shanghai în 
'49. Ţi-a spus cine-i câştigătorul? Dacă cineva ştie, atunci el e 
ăla. 

— Nu, dar m-a invitat în loja lui sâmbătă. Participi la curse? 

— Ce-ţi pasă! O să te văd pe tine în loja membrilor - eu nu 
mă bat pe burtă cu grangurii! 

Un timp amândoi priviră caii. 

— Golden Lady arată bine. 

— Toţi arată la fel de bine. 

— Încă nimic despre John Chen? 

— Nimic. 

Armstrong îl zări prin binoclu pe Dunross vorbind cu unul 
din arbitri; nu departe de el se afla agentul din Serviciul Secret 
pe care Crosse îl desemnase să se ocupe de el. Să treacă mai 
repede ziua de vineri! îşi spuse polițistul. Cu cât vedem mai 


487 


repede dosarele alea AMG cu atât mai bine. I se făcu uşor rău şi 
nu-şi putu da seama dacă era din cauza gândului la rapoartele 
acelea sau la Sevrin, sau dacă era doar oboseala. Vru să ia o 
țigară - se opri. N-ai nevoie să fumezi, îşi ordonă. 

— Ar trebui să renunti la fumat, Peter. Iţi face foarte rău. 

— Da. Da, ar trebui. Tu cum te mai descurci? 

— N-am probleme. Apropo, Peter, bătrânul ţi-a aprobat 
călătoria pe drumul de graniţă. Poimâine, vineri, la 6 dimineaţa 
fix, la sediul poliţiei din Kowloon. E bine? Ă 

Inima lui Peter Marlowe tresări de bucurie. În sfârşit putea 
să arunce o privire în China Continentală, în necunoscut. În 
toată zona de graniţă a Noilor Teritorii exista un singur punct de 
observaţie de unde turiştii puteau privi spre China, dar dealul 
era mult prea departe aşa că nu se prea vedea nimic. Nici măcar 
cu binoclul. 

— Ce grozav! spuse el, fericit. 

La sugestia lui Armstrong îi scrisese Comisarului regal şi-i 
ceruse această permisiune. Drumul de graniţă şerpuia de la un 
mal la celălalt. Era interzis traficului şi tuturor persoanelor - cu 
excepţia localnicilor în anumite zone. Se întindea pe o zonă 
largă între Colonie şi China. Era patrulat o dată pe zi, cu mare 
atenţie. Guvernul Hong Kongului nu voia să aibă nici o problemă 
cu Republica Populară Chineză. 

— Cu o condiţie, Peter. Nu spui nimic despre asta şi nici nu 
povesteşti nimic timp de vreun an. 

— Ai cuvântul meu. 

Armstrong îşi înăbuşi un alt căscat. 

— Vei fi singurul iancheu care a mers vreodată pe-acolo, şi 
poate singurul care o va face vreodată. 

— Nemaipomenit! Mulţumesc. 

— De ce ţi-ai luat cetăţenia americană? 

După o pauză, Marlowe spuse: 

— Eu sunt scriitor. Tot venitul meu de-aici vine, aproape tot. 
Acum oamenii încep să citească ce scriu eu. Poate că mi-ar 
place să am dreptul de a-i critica. 

— Ai fost vreodată într-o ţară de dincolo de Cortina de Fier? 

— Oh da. Am fost la Moscova, în iulie. La festivalul de film. 
Unul din filmele pentru care am scris scenariul a fost pe lista 
celor americane. De ce? 

— Aşa, spuse Armstrong, amintindu-şi de paşapoartele lui 
Bartlett şi Casey cu vizele puse la Moscova şi zâmbi. Fără un 
motiv anume. 

— Serviciu contra serviciu. Am auzit un zvon despre armele 
lui Bartlett. 

— Oh? 

Armstrong deveni brusc atent. Peter Marlowe era o persoană 
cu totul specială în Hong Kong deoarece avea acces la diferite 
straturi sociale şi era acceptat ca prieten de multe grupuri ostile 
în mod normal. 

— Probabil că nu sunt decât vorbe goale, dar unii prieteni au 
o teorie... 

— Prieteni chinezi? 

— Da. Ei cred că armele au fost un transport de probă, 
destinat unuia din cetăţenii noştri chinezi care se ocupă de 
piraterie - sau cel puţin, unul cunoscut a se ocupa de 
contrabandă - pentru a fi trimise unei bande de gherilă din cele 
care operează în Vietnamul de Sud, numită Viet Cong. 

Armstrong mormăi: 

— E prea trasă de păr, Peter. Hong Kongul nu e un loc unde 
să faci tranzit cu arme. 

— Da. Dar transportul ăsta a fost special, primul, şi a fost 
cerut în grabă şi a trebuit să fie livrat în grabă. Ai auzit de Forţa 
Delta? 

— Nu, spuse Armstrong, uluit că Peter Marlowe aflase deja 
ceea ce Rosemont de la CIA îi asigurase în mare taină că era o 
operaţiune strict secretă. 

— Am înţeles că e un grup de combatanți antrenați special în 
SUA, Robert, o forţă specială care operează în Vietnam, în 
unităţi mici, sub controlul Grupului Tehnic American, un nume 
de acoperire pentru CIA. Se pare că se descurcă atât de bine 
încât Viet Cong-ul are nevoie rapid de arme moderne şi în 
cantităţi mari şi e dispus să plătească foarte, bine. Aşa că astea 
au fost aduse aici în avionul lui Bartlett. 

— El e implicat? 

— Prietenii mei se îndoiesc, spuse el după o pauză. Oricum, 
armele provin de la armata americană, Robert, nu? Ei bine, 
odată aprobat acest transport, livrarea lor în cantitate mare 
trebuia să fie uşoară. 

— Da? Cum? 

— Statele Unite vor furniza armele. 

— Ce? 

— Sigur! şi faţa lui Peter Marlowe se destinse. De fapt e 
foarte simplu. Să spunem că aceste gherile din Viet Cong 
primiseră înainte să ajungă în Vietnam toate datele exacte 
despre transporturile SUA, destinațiile exacte, cantităţile şi 
tipurile de arme - de la cele mici, la rachete. 

— Cristoase! 

— Da. Tu cunoşti Asia. Puțin h'eung yau ici şi colo şi ar fi 
uşor ca armele să dispară de aici şi să apară dincolo. 

— Ca şi cum ar fi propriul lor depozit de muniții! spuse 
Armstrong, îngrozit. Cum vor fi plătite armele? Printr-o bancă 
de aici? 

Peter Marlowe îl privi. 

— Opiu în vrac. Livrat aici. Una din băncile noastre de aici 
finanţează. 

Polițistul oftă. Frumuseţea operaţiunii începu să capete sens. 

— Impecabil, spuse el. 

— Da. Un ticălos de trădător din America nu face decât să 
transmită nişte liste. Asta îi dă duşmanului toate armele şi 
muniţiile necesare pentru a-i omori pe soldaţii noştri. Duşmanul 
plăteşte pentru arme cu o otravă care nu-l costă nimic - îmi 
închipui că e cam singura marfă vandabilă pe care o are în 
cantităţi mari şi pe care o poate obţine uşor. Opiul este adus aici 
de contrabandistul chinez şi transformat în heroină pentru că 
aici se face expertiza. Trădătorii din America se înţeleg cu Mafia 
care vinde heroina cu un profit enorm la tot mai mulţi puşti şi 
astfel tulbură şi distrug cel mai important bun pe care îl avem: 
tineretul. 

— Cum am spus, impecabil. Ce pot face unii ticăloşi pentru 
bani! 

Armstrong oftă din nou, îşi îndreptă umerii. Se gândi un 
moment. Teoria lega toate datele foarte bine. 

— ţi spune ceva numele Banastasio? 

— Pai e italian. 

Peter Marlowe îşi păstră aerul inocent. Informatorii lui erau 
doi gazetari eurasiatici portughezi care detestau poliţia. Când îi 
întrebase dacă putea să transmită mai departe teoria, da Vega 
spusese: „Sigur, dar poliţia n-o s-o creadă niciodată. Nu spune 
de unde ai aflat şi nu menţiona nici un nume, nici de Wu Patru 
Degete, Pa  Contrabandistul, Banca Ching Prosperity, 
Banastasio, sau altul.” 


490 


După o pauză, Armstrong spuse: 

— Ce-ai mai auzit? 

— O mulţime de lucruri, dar ajunge pentru astăzi - e rândul 
meu azi să scol copiii, să pregătesc micul dejun şi să-i trimit la 
şcoală! Peter Marlowe îşi aprinse o ţigară şi din nou Armstrong 
simţi dureros fumul în propriii lui plămâni. Un singur lucru, 
Robert. Am fost rugat de un prieten gazetar să-ţi spun că a auzit 
că în curând în Macao, va avea loc o mare întâlnire a celor ce se 
ocupă de narcotice. 

Ochii albaştri ai celuilalt se îngustară. 

— Când? 

— Nu ştiu? 

— Ce fel de întâlnire? 

— Şefii. „Furnizori, importatori, exportatori, distribuitori”, 
aşa mi-a spus. 

— Unde în Macao? 

— N-a spus. 

— Nume? 

— Nici unul. A adăugat totuşi că la întâlnire va participa şi o 
persoană foarte importantă din America aflată aici în vizită. 

— Bartlett? 

— Dumnezeule, Robert, nu ştiu şi nici el n-a precizat. Linc 
Bartlett pare un tip foarte de treabă şi cinstit. Cred că nu e 
decât bârfă şi gelozie, ca să-l implice. 

Armstrong zâmbi invidios. 

— Nu sunt decât un copoi suspicios. Există ticăloşi în înalta 
societate, ca şi într-un bordei amărât. Peter, bătrâne, transmite-i 
prietenului tău gazetar un mesaj. Dacă vrea să-mi dea vreo 
informaţie, să-mi telefoneze direct. 

— Îi e frică de tine. Şi mie mi-e! 

— Ţi-e frică mai mult de-o groază. Armstrong îi zâmbi, 
simțind că ţine la el, foarte bucuros pentru informaţia primită, 
convins că Peter Marlowe era un intermediar sigur care ştia să- 
şi ţină gura. Peter, întreabă-l unde în Macao, când şi cine - 
brusc îi veni o idee şi spuse, orbecăind în întuneric: Peter, dacă 
ar fi să alegi cel mai bun loc din Colonie pentru contrabandă, ce- 
ai alege? 

— Aberdeen sau Golful Mirs. Orice prost o ştie - sunt locurile 
care au fost întotdeauna primele folosite, încă de când a existat 
Hong Kongul. 

— Ai dreptate, oftă Armstrong. 

Aberdeen, îşi spuse el. Ce contrabandist din Aberdeen? 
Oricare din două sute. Primul ar fi Wu Patru Degete. Patru 
Degete cu marele lui Rolls negru, cu numărul norocos 8, 
tâlharul ăla afurisit Tok Două Securi şi nepotul ăla tânăr al lui, 
cel cu paşaportul de iancheu, cel de la Yale, Yale era oare? 
Patru Degete ar fi primul pe listă. Apoi Poon Vreme Bună, Pa 
Contrabandistul, Ta Sap-fok, Pok Pescarul... Cristoase, lista e 
fără de sfârşit, şi nu-s decât cei de care ştim. În Golful Mirs, în 
nord-est lângă Noile Teritorii? Fraţii Pa, Fang Gură Mare şi încă 
alţi o mie... 

— Ei bine, spuse el, foarte foarte bucuros acum pentru 
informaţii şi ceva îl făcea să fie sigur că e vorba de Wu Patru 
Degete, deşi niciodată nu se auzise că ar fi amestecat în 
afacerea cu heroină. Serviciu contra serviciu. Spune-i 
prietenului tău gazetar că parlamentarii care ne vizitează, 
delegaţia sindicală, sosesc azi de la Pekin... Ce-i? 

— Nimic, spuse Peter Marlowe, încercând să pară calm. Ce 
spuneai? 

Armstrong îl privi pătrunzător, apoi adăugă: 

— Delegaţia soseşte cu trenul de după-amiază de la Canton. 
Vor fi la graniţă pentru a schimba trenul la 4.32. Aseară am aflat 
de schimbarea planului, aşa că prietenul tău ar putea obţine un 
interviu în exclusivitate. Se pare că vizita a avut succes. 

— Mulţumesc. Pentru prietenul meu. Da, mulţumesc. O să-i 
transmit imediat. Ei bine, trebuie să plec... 

Brian Kwok venii repede spre ei. 

— Bună, Peter, spuse el răsuflând greu. Robert, îmi pare rău 
dar Crosse vrea să ne vadă imediat. 

— Fir-ar să fie! spuse Armstrong pe un ton enervat. [i-am 
spus să mai aştepţi până dai telefon. Ticălosul ăla nu doarme 
niciodată! Îşi frecă faţa ca să-şi alunge oboseala, avea pleoapele 
roşii de nesomn. Du-te şi ia maşina, ne întâlnim la intrarea 
principală. 

— Bine. 

Brian Kwok plecă în grabă. Tulburat, Armstrong îl privi 
îndepărtându-se. 

— Arde primăria? glumi Peter Marlowe. 

— În meseria noastră primăria arde tot timpul, băiete, 
undeva! şi polițistul îl studie pe Peter Marlowe. Înainte să plec, 
Peter, aş vrea să ştiu de ce e atât de importantă pentru tine 
delegaţia de sindicalişti. 

După o pauză, bărbatul cu ochi ciudaţi spuse: 

— L-am cunoscut pe unul din ei în război. Locotenentul 
Robin Grey. A fost comandant la Changi în ultimii doi ani, vocea 
îi deveni inexpresivă acum, mai inexpresivă şi mai rece decât şi- 
ar fi imaginat Armstrong că poate fi. L-am urât şi m-a urât. Sper 
să nu-l întîlnesc, asta-i tot. 

Dincolo de cercul învingătorului, Gornt îşi îndreptase 
binoclul asupra lui Armstrong pe când îl urma pe Brian Kwok. 
Apoi, gânditor, îl întoarse către Peter Marlowe care mergea 
alene spre un grup de antrenori şi jochei. 

— Ticălos băgăcios! spuse Gornt. 

— Ei? Cine? Oh, Marlowe! Sir Dunstan Barre chicoti. Nu e 
băgăcios, vrea doar să ştie totul despre Hong Kong. E fascinat 
de trecutul tău întunecat, bătrâne, de al tău şi al tai-panului. 

— Tu nu ai secrete, Dunstan? întrebă uşor Gornt. Vrei să spui 
că tu şi familia ta sunteţi curaţi ca lacrima? 

— Doamne fereşte! se grăbi Barre să răspundă afabil, vrând 
să transforme veninul brusc al lui Gornt în miere. Doamne 
Dumnezeule, nu! în orice englez se ascunde un pirat. Toţi 
suntem suspecți! Asta-i viaţa, nu? 

Gornt nu spuse nimic. Îl dispreţuia pe Barre, dar avea nevoie 
de el. 

— O să fac un chef pe iahtul meu duminică, Dunstan. Nu vrei 
să vii şi tu - o să ţi se pară interesant. 

— Oh? Cine e oaspetele de onoare? 

— M-am gândit să fie doar o petrecere între bărbaţi - fără 
soţii, nu? 

— Ah! Atunci pune-mă şi pe mine la socoteală, spuse imediat 
Barre, luminându-se la faţă. Pot să aduc o prietenă? 

— Adu şi două dacă vrei, bătrâne, cu cât sunt mai multe cu 
atât e mai vesel. Va fi un grup mic şi select, fără probleme. 
Plumm e un tip de treabă şi prietena lui e foarte amuzantă! Şi 
Gornt îl văzu pe Marlowe abătându-se din drum, chemat de un 
grup de ordonatori între care se vedea clar Donald McBride, 
apoi, la un gând brusc, adăugă: Cred că o să-l invit şi pe Peter 
Marlowe. 

— De ce, dacă tu crezi că-i băgăcios? 

— S-ar putea să-l intereseze povestea adevărată a familiei 
Struan, piraţii care au întemeiat colonia şi piraţii de azi. 

Gornt zâmbi şi Barre se întrebă ce ticăloşie mai punea la 
cale. Bărbatul cu faţa roşie îşi şterse fruntea. 

— Cristoase, aş vrea să plouă. Ştiai că Marlowe a zburat pe 
avioane Hurricane - a doborit trei de-ale ticălosului de frit în 
Bătălia Angliei, înainte să fie trimis în Singapore şi să vină toată 
mizeria aia. N-o să-i iert niciodată pe ticăloşii de japonezi pentru 
ce-au făcut flăcăilor noştri acolo, aici sau în China. 

— Nici eu, aprobă întunecat la faţă Gornt. Ştiai că bătrânul 
meu a fost în Nanjing în '37 în timpul ocupaţiei? 

— Nu, Cristoase, cum a scăpat? 

— Câţiva din oamenii noştri l-au ascuns vreo câteva zile - am 
avut acolo dintotdeauna asociaţi. Apoi le-a spus japonezilor că e 
un corespondent al ziarului Times, din Londra, că e simpatizant 
al ocupanților şi i-a convins să-l lase să se întoarcă la Shanghai. 
Încă mai are coşmare despre zilele alea. 

— Apropo de coşmare, bătrâne, ai încercat să-i oferi lui Ian o 
noapte de groază ducându-te la petrecerea lui? 

— Crezi că e chit acum, după ce şi-a pus oamenii să se joace 
la maşina mea? 

— Ce? Barre era îngrozit. Doamne Dumnezeule! Vrei să spui 
că cineva ţi-a umblat la maşină? 

— Cilindrul de presiune a fost spart, lovit în vreun fel sau 
altul. Mecanicul a spus că se putea sparge şi de la o piatră 
aruncată în el. 

Barre se uită lung la el şi clătină din cap. 

— Ian nu e prost. E periculos, da, dar nu e prost. Asta ar fi 
crimă premeditată. 

— N-ar fi prima dată. 

— Dacă aş fi în locul tău n-aş spune aşa ceva în public, 
bătrâne. 

— Tu nu eşti public, bătrâne. Sau eşti? 

— Nu. Sigur că... 

— Bun. Gornt îşi aţinti asupra lui ochii-i negri. Va urma o 
perioadă în care e bine ca prietenii să fie uniţi. 

— Da? Barre se puse imediat în gardă. 

— Da. Bursa e foarte nervoasă. Asaltul ăsta de la Ho-Pak ne- 
ar putea strica o mulţime de planuri. 

— Firmele mele agricole din Hong Kong şi Lan Tao sunt la fel 
de solide ca şi Piscul. 

— Da, cu condiţia ca bancherii tăi elveţieni să continue să-ţi 
asigure noul credit. 

Faţa rumenă a lui Barre se albi: 

— Ce? 

— Fără împrumutul lor nu poţi prelua Docurile şi Pontoanele 
Hong Kong, Asigurările Regale ale Hong Kongului şi Malayei, să 
te extinzi în Suigapore şi să faci toate acele mici escrocherii pe 
care le ai în plan - tu şi cu noul tău prieten Mason Loft, 
şmecherul puşti de la Banca Angliei. Nu? 

Barre îl privi, simțind o sudoare rece scurgâdu-i-se pe spate, 
şocat că Gornt îi cunoştea toate secretele. 

— De unde ai aflat toate astea? 

— Am prieteni sus-puşi, bătrâne, râse Gornt. Nu te teme, 
dinspre partea mea punctul tău vulnrarabil e în siguranţă. 

— Noi... noi nu suntem în pericol. 

— Sigur că nu. Gornt îşi întoarse din nou binoclul spre calul 
său. Oh, apropo, Dunstan, s-ar putea să am nevoie de votul tău 
la următoarea întâlnire a băncii. 

— Pentru ce? 

— Nu ştiu încă, Gornt îl privi de sus. Vreau doar să ştiu dacă 
pot conta pe tine. 

— Da. Da, sigur, Barre se întreba nervos ce avea de gând 
Gornt şi de la cine aflase. Sunt întotdeauna bucuros să-ţi fac un 
serviciu, bătrâne. 

— Mulţumesc. Vinzi acţiuni Ho-Pak fară acoperire? 

— Sigur. Mi-am scos ieri toţi banii, slavă Domnului. De ce? 

— Am auzit că afacerea lui Dunross cu Par-Con n-o să iasă. 
Mă gândesc să vând şi nişte acţiuni de-ale lui tot fără acoperire. 

— Oh? Nu iese? De ce? 

Gornt zâmbi sardonic. 

— Pentru că, Dunstan... 

— Bună, Quillan, Dunstan, iertaţi-mă că vă deranjez, spuse 
Donald McBride, venind în grabă către ei, urmat de doi bărbaţi. 
Vi-l prezint pe domnul Charles Blitzmann, vicepreşedintele 
firmei American Superfoods. El va conduce noua companie 
mixtă General Stores-Superfoods de-acum înainte cu sediul în 
Colonie. Domnul Gornt şi Sir Dunstan Barre. 

Americanul înalt, blond-roşcat, purta un costum gri, cravată 
gri, şi ochelari fără ramă. Întinse mâna afabil. 

— Mă bucur să vă cunosc. Aveţi un hipodrom mic şi drăguţ 
aici. 

Gornt dădu mâna cu el fără entuziasm. Lângă Blitzmann se 
afla Richard Hamilton Pugmire, actualul tai-pan al lui HK. 
General Stores, econom al Clubului de Turf, un om scund şi 

arogant, spre cincizeci de ani, care-şi impunea statura pirpirie 
ca o permanentă provocare. 

— Bună! Ei, care-i câştigătorul într-a cincea? 

Gornt îl domină cu înălţimea. 

— O să-ţi spun după cursă. 

— Ei, haide, Quillan, ştii că e deja hotărît chiar înainte de a 
se face parada cailor. 

— Dacă tu o poţi dovedi, sunt sigur că toţi am vrea să ştim. 
Eu cu siguranţă, şi tu, Donald, nu? 

— Sunt convins că Richard glumea doar, răspunse Donald 
McBride, bărbat trecut de şaizeci de ani, cu trăsături eurasiatice 
plăcute şi un zâmbet cald. Există întotdeauna zvonurile astea 
despre curse aranjate dinainte, dar facem şi noi ce putem şi 
când prindem pe vreunul - i se zboară capul! Sau cel puţin 
zboară el afară din cursă, îi spuse el lui Blitzmann. 

— Ei bine, cursele se aranjează şi în America, dar cred că 
aici, unde e vorba de amatori şi totul e vizibil, trebuie să fie mai 
uşor, spuse Blitzmann jovial. Armăsarul ăsta al dumitale, 
Quillan. E australian, cu pedigree incomplet, nu? 

— Da, spuse repezit Gornt, detestându-i familiarismele. 

— Don mi-a explicat câteva din regulile curselor voastre. Mi- 
ar place într- adevăr să fac parte din clubul vostru - sper să 
ajung şi membru cu drept de vot. 

Clubul de Truf era foarte privilegiat şi foarte bine controlat. 
Existau două sute de membri cu drept de vot şi patru mii fără. 
Numai membrii cu drept de vot puteau sta în loja membrilor. 
Numai membrii cu drept de vot puteau fi proprietari de cai. 
Numai membrii cu drept de vot puteau propune două persoane 
pe an care să devină membri fără drept de vot, deciziile 
economilor, de aprobare sau nu, fiind hotărâtoare, iar votarea 
secretă. Şi numai membrii cu drept de vot puteau deveni 
economi. 

— Da, repetă Blitzmann, ar fi grozav. 

— Sunt convins că asta se poate aranja, spuse zâmbind 
McBride. Clubul caută întotdeauna membri noi - şi cai noi. 

— Aveţi de gând să staţi în Hong Kong, domnule Blitzmann? 
întrebă Gornt. 

— Spune-mi Chuck. Sunt aici pentru o veşnicie, răspunse 
americanul. Bănuiesc că sunt tai-panul companiei Superfoods a 
Asiei. Sună grozav, nu? 

— Minunat, spuse Barre cu o privire ucigătoare. 

Blitzmann continuă fericit, încă neobişnuit cu sarcasmul 
englezesc: 

— Eu sunt ţapul ispăşitor pentru consiliul nostru din New 
York. Aşa cum spunea tipul din Missouri, pisica moartă rămâne 
la mine! şi zâmbi, dar nimeni nu-i răspunse la zâmbet. Voi 
rămâne aici cel puţin câţiva ani şi aştept cu nerăbdare fiecare 
minut. Suntem pregătiţi să ne stabilim aici. Nevestica mea 
soseşte mâine şi... 

— Sunteţi proaspăt căsătoriţi, domnule Blitzmann? 

— Oh, nu, e doar, doar o expresie americană. Suntem 
căsătoriţi de douăzeci de ani. Îndată ce ne aranjăm casa aşa 
cum vrea ea, vă aşteptăm cu plăcere la masă. Sau poate o 
petrecere în aer liber? Am aranjat să primim cu avionul o dată 
pe lună carne de vită, de cea mai bună calitate, muşchi şi cotlet. 
Şi cartofi de Idaho, adăugă el mândru. 

— Mă bucur pentru cartofi, spuse Gornt, şi ceilalţi rămaseră 
în aşteptare, ştiind că nu putea să sufere bucătăria americană - 
mai ales fripturile făcute pe cărbuni şi cârnaţii şi idioţii de 
„cartofi copţi”, cum îi numea el. Când se finalizează fuziunea? 

— La sfârşitul lunii. Oferta noastră-i acceptată. S-a aranjat 
totul. Sper cu adevărat că priceperea noastră americană va fi 
bună pentru insuliţa asta grozavă. 

— Bănuiesc că vă veţi face o casă? 

— Nu, domnule, Dickie aici de faţă, continuă Blitzmann şi 
toată lumea clipi, Dickie ne-a obţinut anexa din Strada Blore a 
blocului companiei, aşa că suntem în buricul oraşului. 

— Foarte convenabil, spuse Gornt. 

Ceilalţi îşi muşcară buzele să nu izbucnească în râs. Cea mai 
veche şi mai cunoscută Casă de toleranţă fusese întotdeauna în 
Strada Blore, la Numărul Unu. Numărul Unu, strada Blore, 
fusese deschisă de una din „tinerele doamne” ale doamnei 
Fortheringill, Nellie Blore, în anii 1860, cu bani - se spune - daţi 
de Culum Struan, şi încă mai funcţiona conform regulilor 
iniţiale: - numai doamne europence sau australiene. 

— Foarte convenabil, spuse din nou Gornt. Dar mă întreb 
dacă veţi fi apt. 

— Nu înţeleg. 

— Nimic. Sunt convins că strada Blore va fi foarte potrivită. 

— Priveliştea-i grozavă, dar instalaţiile sunt proaste, spuse 
Blitzmann. Nevestica mea o s-o aranjeze. 

— E şi instalatoare? întrebă Gornt. 

Americanul râse. 

— Doamne, nu, dar e foarte pricepută la toate treburile 
casei. 

— Vă rog să mă scuzaţi, trebuie să vorbesc cu antrenorul 
meu, Gornt îi salută cu capul pe ceilalţi şi se întoarse spunând: 
Donald, ai o clipă liberă? În legătură cu sâmbătă. 

— Sigur, mă întorc într-o clipă, domnule Blitzmann. 

— Sigur. Dar spune-mi Chuck. Distracţie plăcută. 

McBride merse alături de Gornt. Când fură singuri, Gornt 
spuse: 

— Sper că n-ai vorbit serios când i-ai propus să fie membru 
cu drept de vot? 

— Ei bine, da, McBride părea stânjenit. E prima dată când o 
mare companie americană s-a oferit să vină în Hong Kong. Ar 
putea să fie foarte important pentru noi. 

— Dar asta nu-i un motiv să-l inviţi aici, nu? Fă-l membru 
fără drept de vot. Astfel o să poată sta în tribună. Şi dacă vrei 
să-l inviţi în loja ta, asta te priveşte. Dar membru cu drept de 
vot? Doamne Dumnezeule, probabil că va scrie Superfoods pe 
steagul lui de curse. 

— E doar nou aici şi deocamdată nu-i în elementul lui, 
Quillan. Sunt convins că o să înveţe. E destul de cumsecade 
chiar dacă face într-adevăr gafe. E destul de bogat şi... 

— De când au devenit banii un „Sesam, deschide-te!” la 
Clubul de Turf? Dumnezeule, Donald, dacă ar fi aşa, orice 
speculant de proprietăţi sau jucător la bursă chinez, îmbogăţit 
peste noapte, care ar da o lovitură la bursa noastră, ar da năvală 
peste noi. N-ai mai avea loc să tragi nici o băşină de ei. 

— Nu sunt de acord cu tine. Poate că soluţia ar fi să mărim 
numărul membrilor cu drept de vot. 

— Nu. Categoric nu. Sigur că voi economii o să faceţi ce 
vreţi. Dar te sfătuiesc să te mai gândeşti. 

Gornt era membru cu drept de vot, dar nu econom. Cei două 
sute de membri cu drept de vot alegeau anual doisprezece 
economi prin vot secret. În fiecare an numele lui Gront figura pe 
lista candidaţilor propuşi, dar niciodată nu obținea suficiente 
voturi. Majoritatea economilor erau realeşi în mod automat de 
ceilalţi membri până ce se retrăgeau, deşi uneori existau 
presiuni. 

— Foarte bine, spuse McBride, când i se va propune numele, 
o să menţionez că te opui. 

Gornt schiţă un zâmbet. 

— Asta s-ar solda cu alegerea lui. 

McBride chicoti. 

— Nu cred, Quillan, nu de data asta. Pug m-a rugat să-l 
prezint tuturor. Trebuie să recunosc că de fiecare dată a 
scrântit-o. l-am făcut cunoştinţă cu Paul Havergill şi Blitzmann a 
început imediat să compare metodele bancare de aici cu cele 
din America, şi nu într-un mod prea plăcut. Iar cu tai-pan... 
sprâncenele cărunte ale lui McBride se înălţară... a spus că era 
bucuros să-l cunoască pentru că voia să afle despre Struan 
Cotoroanţa şi Dirk Struan şi toţi ceilalţi pirați şi traficanţi de 
opiu din trecutul lui! Oftă. Ian şi Paul îl vor respinge alături de 
tine, aşa că nu cred că ai de ce să-ţi faci griji. Chiar că nu înţelg 
de ce Pug i-a trădat. 

— Pentru că nu e ca tatăl lui. De când bătrânul sir Thomas a 
murit General Stores merge tot mai prost. Oricum, Pug scoate 
pentru el 6 milioane de dolari americani şi are un contract ferm 
pe cinci ani - aşa că nu are decât bucurii, fără dureri de cap, şi 
familia lui o duce bine. Vrea să se retragă în Anglia, Ascot şi 
toate celelalte. 

— Ah? Asta-i o afacere foarte bună pentru bâtrânul Pug? 
McBride deveni mai serios. Quillan, a cincea cursă - interesul e 
imens. Mă tem că se va interveni. O să mărim supravegherea 
asupra tuturor cailor. Sunt zvonuri că... 

— Despre doping? 

— Da. Intotdeauna au fost zvonuri şi întotdeauna cineva va 
încerca. Cred că ordonatorii fac o treabă foarte bună. 

— Ordonatorii au stabilit aseară că vom introduce o nouă 
regulă: pe viitor vom avea o analiză chimică obligatorie înainte 
şi după fiecare cursă, aşa cum se face la marile hipodromuri în 
Anglia şi America. 

— Aveţi timp până sâmbătă? Cum o să aranjaţi? 

— Doctorul Meng, patologul poliţiei, a fost de acord să se 
ocupe el - până ce găsim un expert. 

— Bună idee, spuse Gornt. 

McBride oftă. 

— Da, dar Puternicul Dragon nu se poate măsura cu Şarpele 
Localnic. 

Se întoarse şi plecă. Gornt ezită, apoi se îndreptă spre 
antrenorul lui care stătea lângă Pilot Fish şi discuta cu jocheul, 
un alt australian, Bluey White. Bluey White era, cu numele, 


499 


director al unuia din departamentele de transport maritim ale 
lui Gornt - titlul îi fusese dat pentru a-i păstra statutul de 
amator. 

— 'Nă ziua, domnule Gornt, spuseră ei, jocheul îşi duse mâna 
la şapcă. 

— 'Neaţa! Gornt îi privi o clipă apoi spuse calm: Bluey, dacă 
ieşi primul, ai 5000. Dacă termini în spatele lui Noble Star eşti 
concediat. 

Bărbatul acela mărunt dar vânjos se albi. 

— Da, şefu'! 

— Acum mai bine te-ai schimba, spuse Gornt, încheind 
discuţia cu el. 

— Am să câştig, spuse Bluey White şi plecă. 

— Pilot Fish e într-o condiţie excelentă, domnule Gornt, 
spuse stânjenit antrenorul. Bluey o să încer... 

— Dacă Noble Star câştigă eşti concediat. Dacă Noble Star 
termină înaintea lui Pilot Fish eşti concediat. 

— Pe cinstea mea, domnule Gornt, zise şi îşi şterse gura de 
sudoarea care-l năpădise brusc. Eu nu aranjez cine... 

— Eu nu-ţi sugerez nimic. Îţi spun doar ce-o să ţi se întâmple. 

Gornt dădu prietenos din cap şi se îndepărtă. Se duse la 
restaurantul clubului, care domina hipodromul, şi comandă 
micul său dejun preferat, ouă ochiuri şi şuncă prăjită, aşezate pe 
jumătăţi de chiflă prăjite, şi acoperite cu sosul lui special, olan- 
dez pe care îl păstrau numai pentru el, şi cafea javaneză pe care 
tot el le-o procura. Când ajunse la a treia ceaşcă de cafea, 
chelnerul veni la masă. 

— Scuzaţi-mă, domnule, sunteţi căutat la telefon. 

Se duse la telefon. 

— Gornt. 

— Bună ziua, domnule Gornt, sunt Paul Choy... nepotul 
domnului Wu... Sper că nu vă deranjez. 

Gornt îşi ascunse surprinderea. 

— Sunati cam devreme, domnule Choy. 

— Da, domnule, dar am vrut să fiu aici devreme în prima zi, 
spuse repede tânărul, aşa că eram singur acum câteva minute 
când a sunat telefonul. Era domnul Bartlett, Linc Bartlett, ştiţi, 
tiptil cu traficul de arme, milionarul. 

Gornt era uimit. 

— Bartlett? 

— Da, domnule. A spus că voia cu orice preţ să vă găsească 
pe dumneavoastră, dând de înţeles că era ceva urgent, a spus că 
a încercat acasă. M-am gândit bine şi mi-am zis că s-ar putea să 
fiţi la antrenament şi ar fi bine să încerc acolo. Sper că nu vă 
deranjez. 

— Nu. Ce a spus? 

— Doar că voia să vorbească cu dumneavoastră şi dacă 
sunteţi în oraş. Am spus că nu ştiu, dar că o să întreb şi o să vă 
las un mesaj şi o să-l sun. 

— De unde telefona? 

— De la Vic şi Albert. Kowloon 662233, interior 773 - e 
interiorul biroului, nu al apartamentului. 

Gornt fu impresionat. 

— În gura închisă nu intră muşte, domnule Choy. 

— Isuse, domnule Gornt, ăsta-i un lucru pentru care nu 
trebuie să vă faceţi niciodată griji, spuse înfocat Paul Choy. 
Bătrânul meu unchi Wu ne-a băgat în cap principiul ăsta cu 
multă bătaie, aşa că nici vorbă de-aşa ceva. 

— Bun. Mulţumesc, domnule Choy. Ne vedem în curând. 

— Da, domnule. 

Gornt închise, se gândi o clipă, apoi formă numărul hotelului. 

— 773, Vă rog. 

— Linc Bartlett. 

— Bunā dimineața, domnule Bartlett, Gornt. Cu ce te pot 
ajuta? 

— Îţi mulţumesc că m-ai sunat. Am primit nişte veşti 
neliniştitoare care într-un fel se leagă de ceea ce discutam noi. 

— Da? 

— Da. Îţi spune ceva numele de Toda Shipping? 

Interesul lui Gornt crescu. 

— Toda Shipping e un conglomerat japonez uriaş, şantiere 
navale, oțelării, maşini grele. Struan a cumpărat două vase de la 
ei, cargouri cred. De ce? 

— Se pare că Toda are nişte facturi care trebuiesc plătite de 
Struan, 6 milioane de dolari în trei rate - la 1, 11 şi 15 ale lunii 
viitoare - şi încă 6 milioane de dolari în 90 de zile. Apoi mai sunt 
alte 6,8 milioane care trebuiesc plătite pe data de 8 la Orlin 
International Bank - îi ştii? 

Cu mare efort Gornt îşi păstră tonul neutru. 

— Am auzit de ei, spuse el, uimit că americanul putea 
cunoaşte în detaliu toate datoriile. Şi? întrebă el. 

— Şi am auzit că firma Struan are numai 1,3 milioane 
lichidităţi, fără rezerve în numerar şi fără intrări în numerar 
suficiente pentru a plăti. Nu le va intra nici o sumă semnificativă 
până ce nu primesc cele 17 milioane ca parte a lor dintr-o 
afacere cu proprietăţi făcută de Kowloon Investments, şi asta 
de-abia în noiembrie, şi şi-au depăşit cu 20% contul de la banca 
Victoria. 

— Astea sunt... astea sunt lucruri confidenţiale, spuse Gornt 
surprins, cu inima bătând nebuneşte, simțind cum gulerul îl 
sufocă, ştia despre depăşirea cu 20% - Plumm îi spusese - 
probabil că toţi directorii băncii ştiu, dar nu şi detaliile despre 
lichidităţi, sau intrările de lichidităţi. 

— De ce-mi spui astea, domnule Bartlett? 

— Cât ai în numerar? 

— Ţi-am spus deja, sunt de douăzeci de ori mai puternic 
decât Struan, spuse el mecanic, minciuna venindu-i uşor pe 
buze, şi calculă rapid în minte toate posibilităţile pe care aceste 
informaţii le deschideau. De ce? 

— Dacă închei afacerea cu Struan, va folosi banii în numerar 
pe care-i voi da să scape din ghearele lui Toda şi Orlin - dacă 
banca lui nu-i extinde creditul. 

— Da. 

— O să-l ajute Victoria? 

— L-au ajutat întotdeauna. De ce? 

— Dacă nu-l ajută, e-n mare încurcătură. 

— Compania Struan e acţionară principală. Banca e obligată 
să o ajute. 

— Dar a scos prea mult de acolo şi Havergill îl urăşte. Chen, 
Compania Struan şi acţionarii ei fictivi deţin împreună 21 la 
sută... 

Gornt fu cât pe-aci să scape telefonul din mână. 

— De unde dracu' ai aflat toate astea? Nimeni din afară nu 
putea să ştie asta! 

— Ai dreptate, îl auzi el pe american replicând calm, dar asta 
e! Ai putea să strângi celelalte 79 la sută? 

— Ce? 

— Dacă aş avea un partener care ar putea face banca să fie 
împotriva lui de data asta şi n-ar putea găsi credit în altă parte... 
mai pe şleau, e o problemă de timp. Dunross s-a extins 
îngrozitor de mult şi asta înseamnă că e vulnerabil. Dacă banca 
lui nu-l creditează, trebuie să vândă ceva - sau să găsească o 

nouă linie de credit. În ambele cazuri este expus atacului şi 
tocmai bun pentru a fi preluat la un preţ derizoriu. 

Gornt îşi şterse fruntea, simțind că i se învârte capul. 

— De unde dracu' ai cules toate informaţiile astea? 

— Mai târziu, nu acum. 

— Când? 

— Când ajungem la loviturile decisive. 

— Cât... cât de sigur eşti că cifrele sunt corecte? 

— Foarte sigur. Avem balanţa lui pe ultimii şapte ani. 

În ciuda hotărârii luate de a rămâne calm, Gornt se sufocă. 

— Imposibil! 

— Faci pariu? 

Gornt era acum profund şocat şi încercă să gândească. Fii 
prudent, se certă el. Pentru numele lui Dumnezeu, controlează- 
te. 

— Dacă... dacă ai asta, dacă ştii toate astea şi mai faci rost 
de ceva... structura corporației, dacă o ştii pe asta am putea 
face orice vrem cu compania Struan. 

— O avem şi pe asta. Vrei să intri în joc? 

Gornt se auzi răspunzând calm, deşi nu era deloc calm: 

— Sigur. Când ne putem întâlni? La prânz? 

— Ce-ar fi acum? Dar nu aici, şi nici la biroul tău. Asta 
trebuie făcut în secret. 

Gornt simţi o durere în inimă. Avea un gust neplăcut în gură 
şi se întrebă cât de mult se putea încrede în Bartlett. 

— O să... o să-ţi trimit maşina. Am putea discuta în maşină. 

— Bună idee, dar ce-ar fi să ne întâlnim pe partea Hong 
Kongului. La staţia terminus a feribotului peste o oră. 

— Excelent. Maşina mea e un Jaguar, cu numărul 8888. O să 
fiu la staţia de taxiuri. 

Închise telefonul şi rămase uitându-se la el o clipă, apoi se 
întoarse la masă. 

— Sper că nu sunt veşti proaste, domnule Gornt? 

— Aăă, nu, nu, deloc. Mulţumesc. 

— Mai vreţi din cafeaua dumneavoastră specială? Cafea 
proaspăt făcută. 

— Nu, nu, mulţumesc. Aş vrea o jumătate de sticlă de 
Taittinger Blanc de Blancs. Din '55. N 

Se aşeză la masă cu o senzaţie ciudată. Îl avea aproape în 
mână pe duşmanul lui - dacă datele americanului erau 
adevărate şi dacă putea avea încredere în american şi dacă 

acesta nu complotase în mod viclean cu Dunross. Vinul sosi, dar 
de-abia îl gustă. Întreaga lui fiinţă era concentrata, analizând 
fapte, pregătind acţiuni. 


Gornt îl văzu pe americanul cel înalt venind prin mulţime şi 
pentru o clipă îl invidie pentru silueta lui zveltă, aerul îngrijit, 
îmbrăcămintea uşoară, comodă - jeans, cămaşă deschisă la gât, 
sacou sport - şi evidentă siguranţă. Văzu aparatul de fotografiat 
sofisticat, zâmbi sardonic, apoi se uită după Casey. Când fu 
sigur că Bartlett era singur se simţi dezamăgit. Dar această 
dezamăgire nu micşoră cu nimic aşteptarea minunată de care 
fusese cuprins încă de când pusese jos telefonul. Gornt se 
aplecă şi deschise portiera alăturată. 

— Bine ai venit în Hong Kong, domnule Bartlett, spuse el cu 
o jovialitate forţată, pornind motorul, rulă pe Gloucester Road 
spre Promontoriul lui Glessing şi Clubul de Yahting. Informaţiile 
tale confidenţiale sunt uluitoare. 

— Fără spioni nu poţi acţiona, nu? 

— Poţi, dar e o treabă de amatori. Ce face domnişoara 
Casey? Credeam că o să vină cu tine. 

— Ea nu-i băgată în afacerea asta. Nu încă. 

— Da? 

— Nu. Nu, nu participă la atacul iniţial. E mai valoroasă dacă 
nu ştie nimic. 

— Nu ştie chiar nimic? Nici măcar de telefonul tău? 

— Nu, absolut nimic. 

După o pauză Gornt spuse: 

— Credeam că e vicepreşedintele tău executiv... ai numit-o 
braţul tău drept... 

— Da, este, dar eu conduc Par-Con, domnule Gornt. 

Gornt se uită în ochii calmi şi, pentru prima dată, simţi că 
acesta era adevărul şi că părerea lui iniţială era greşită. 

— Nu m-am îndoit niciodată, spuse el aşteptând, cu simţurile 
încordate, aşteptând ca celălalt să continue. 

Apoi Bartlett spuse: 

— E vreun loc unde putem opri - vreau să-ţi arăt ceva. 

— Sigur. 

Gornt mergea de-a lungul coastei, pe Gloucester Road, în 
obişnuitul trafic intens. Imediat găsi un loc de parcare lângă 
Golful Causeway, refugiu contra taifunului cu insuliţele sale 
plutitoare de bărci de toate dimensiunile. 

— Uite. 

Bartlett îi dădu o hârtie împăturită, bătută la maşină. Era o 
copie detaliată a balanței companiei Struan pentru anul anterior 
celui în care compania a devenit publică. Privirea lui Gornt 
alergă peste cifre. 

— Cristoase, murmură el. Deci Lasting Cloud i-a costat 12 
milioane? 

— Aproape că i-a ruinat. Se pare că au avut tot felul de 
încărcături inflamabile la bord. Motoare cu reacţie pentru 
China, neasigurate. 

— Sigur că nu erau asigurate - cum naiba poţi să asiguri o 
marfă de contrabandă? Gornt încercă să reţină toate aceste 
cifre complicate, mintea îi era confuză. Dacă aş fi ştiut jumătate 
din toate astea l-aş fi prins data trecută. Pot s-o păstrez? 

— După ce facem alegerea îţi dau o copie. Bartlett luă înapoi 
hârtia şi-i dădu o altă foaie. Ia-o pe asta, să vezi cât s-a întins. 

Hârtia prezenta sub formă de grafic acţiunile deţinute de 
Struan în Kowloon Investments şi arăta în detaliu cum, prin 
societăţi fictive, tai-panul Companiei Struan exercita un control 
total asupra uriaşei companii de asigurări, proprietăţi şi 
depozitare a mărfurilor, care se presupunea a fi o companie 
complet separată şi figura astfel la bursă. 

— Minunat, spuse Gornt oftând, impresionat de frumuseţea 
acestui plan. Compania Struan deţine doar o proporţie foarte 
mică din acţiunile publice, dar controlează totul sută la sută, 
într-o perfectă taină. 

— În America cine ar aranja aşa ceva ar fi în închisoare. 

— Slavă Domnului că legile Hong Kongului nu sunt la fel, şi 
că toate aceste aranjamente sunt perfect legale, chiar dacă 
puţin viclene. 

Râseră amândoi. Bartlett băgă hârtia în buzunar. 

— Am detalii similare asupra celorlalte titluri şi acţiuni. 

— Pe scurt, la ce te-ai gândit, domnule Bartlett? 

— Un atac unit asupra Companiei Struan, începînd chiar de 
azi. Un blitz-krieg. Facem pe din două tot ce luăm. Tu capeţi 
Casa cea Mare pe de Pisc, prestigiul, iahtul lui - şi sută la sută 
loja lui la Clubul de Turf, inclusiv statutul lui de econom. 

Gornt îl privi cu atenţie. Bartlett zâmbi. 

— Ştim că asta ar fi ceva deosebit pentru tine. Dar restul 
exact pe din două. 

— Cu excepţia participării lui la aeroportul Kai-Tak. Am 
nevoie de el pentru linia mea aeriană. 

— S-a făcut. Dar în cazul ăsta vreau Kowloon Investments. 

— Nu, spuse Gornt, imediat în gardă. Ar trebui să o împărţim 
pe jumătate, şi toate celelalte pe jumătate. 

— Nu. Ai nevoie de Kai-Tak, eu am nevoie de Kowloon 
Investments. Va fi un nucleu important pentru prezenţa lui Par- 
Con în Asia. 

— De ce? 

— Pentru că toate marile averi din Hong Kong se bazează pe 
proprietate. K.I. va fi pentru mine o bază perfectă. 

— Pentru alte atacuri? 

— Sigur, spuse detaşat Bartlett. Prietenul tău Jason Plumm e 
următorul pe listă. Putem înghiţi uşor Asian Propeties. O facem 
pe jumătate. De acord? 

Un timp Gornt nu spuse nimic. 

— Şi după el? 

— Hong Kong and Lan Tao Farms. A 

Din nou inima lui Gornt bătu mai tare. Il ura dintotdeauna pe 
Dunstan Barre şi ura asta se triplase în anul de dinainte când 
Barre fusese înnobilat prin Lista de Onoruri pentru Ziua de 
Naştere a Reginei - o onoare aranjată, Gornt era sigur de asta, 
cu contribuţii bine chibzuite la fondul Partidului Conservator. 

— Şi cum o să-l înghiţi? 

— Există întotdeauna un moment când orice armată, orice 
ţară, orice companie e vulnerabilă. Fiecare general de armată 
sau preşedinte de companie trebuie la un moment dat să rişte 
pentru a rămâne în frunte. Trebuie, pentru ca să rămâi în 
frunte. Întotdeauna există un duşman care încearcă să te muşte, 
care vrea ce-i al tău, vrea locul tău sub soare, vrea teritoriul tău. 
Trebuie să fii prudent atunci când eşti vulnerabil. 

— Acum eşti vulnerabil? 

— Nu. Am fost acum doi ani, dar acum nu. Acum am forţa de 
care am nevoie. Dacă intri în joc. 

Un stol de păsări coborau şi se învârteau şi ţipau deasupra 
lor. 

— Ce vrei să fac? 

— Tu eşti deschizătorul de drumuri, avangarda. Eu apăr 
spatele. În momentul în care ai făcut o breşă în apărarea lui, eu 
voi da lovitura de graţie. Vom vinde câteva pachete de acţituni 

Struan fără acoperire - cred că deja ai făcut ceva cu Ho-Pak, 
nu? 

— Am vândut acţiuni fără acoperire, da. Modest, minţi el cu 
uşurinţă. 

— Bun. În America i-ai putea determina pe propriii lor 
contabili să şoptească cui trebuie toate datele legate de intrările 
de lichidităţi. În curând ar şti toată lumea. Ar putea merge 
chestia asta şi aici? 

— Probabil. Dar n-o să-i convingi niciodată pe contabilii lor 
să facă aşa ceva. 

— Nici pentru o sumă considerabilă? 

— Nu. Dar s-ar putea lansa zvonuri. Gornt zâmbi cu răutate. 
E foarte urât din partea lui Dunross să-şi ascundă poziţia 
precară faţă de acţionarii lui. Da. Asta se poate. Şi pe urmă? 

— Vei vinde acţiuni Struan, cum se deschide bursa. Multe. 

Gornt îşi aprinse o ţigară. 

— Eu vând fără acoperire şi tu ce faci? 

— Nimic pe faţă. Asta-i atuul nostru. 

— Poate că într-adevăr aşa este, şi eu sunt tras pe sfoară, 
spuse Gornt. 

— Şi dacă eu acopăr toate pierderile? Ar fi o dovadă 
suficientă că sunt alături de tine? 

— Ce? 

— Acopăr toate pierderile şi iau jumătate din profitul pe azi, 
mâine şi vineri. Dacă până vineri după-amiază nu punem pe 
urma lui toţi creditorii, răscumperi totul chiar înainte de 
închidere, şi proiectul nostru a eşuat. Dacă se conturează o 
reuşită, vindem mult, până la limită, chiar înainte de închidere. 
Asta îl va termina în week-end. Luni îi tragem preşul de sub 
picioare şi declanşăm blitz-krieg-ul. Nu putem da greş. 

— Da. Dacă pot avea încredere în tine. 

— O să vărs 2 milioane de dolari în orice bancă elveţiană pe 
care mi-o indici azi, până la ora 10. Asta înseamnă 10 milioane 
de dolari Hong Kong care acoperă cu prisosinţă orice pierderi 
pe care le-ai putea avea din vânzarea fără acoperire a acţiunilor. 
2 milioane fără condiţii, fără hârtii, fără notă de angajament, 
doar cuvântul tău că vor acoperi toate pierderile, că dacă o să 
câştigăm împărţim profitul şi restul aşa cum ne-am înţeles - 
totul pe jumătate, exceptând Kowloon Investments pentru mine, 
participarea lui Struan la aeroportul Kai Tak pentru tine, iar 

pentru Casey şi mine dreptul de a vota ca membru a Clubului de 
Turf. O să trecem totul pe hârtie marţi - după ce e ruinat! 

— Pui jos două milioane de dolari SUA şi eu hotărăsc când să 
cumpăr ca să-mi acopere pierderile? întrebă neîncrezător Gornt. 

— Da. Risc două milioane. Deci, cum poţi ieşi în pagubă? Nu, 
nu poţi. Şi pentru că-ţi cunoaşte sentimentele faţă de el, dacă 
dezlănţui atacul nu va fi suspicios, dar pentru lovitura mea din 
flanc nu va fi prrgătit. 

— Totul depinde de corectitudinea cifrelor tale - şi ale mele 
şi datele. 

— Verifică-le. Trebuie să existe o modalitate de a o face - 
suficient pentru a te convinge. 

— De ce această schimbare bruscă, domnule Bartlett? 
Spuneai că o să aştepţi până marţi - poate mai mult. 

— Am făcut câteva verificări şi nu-mi plac cifrele pe care le- 
am găsit. Nu îi datorăm nimic lui Dunross. Am fi nebuni să 
mergem mai departe cu el dacă e atât de slab. Aşa cum stau 
lucrurile, ceea ce-ţi ofer e un risc mare, cu sorţi de izbândă 
mari. Nobila Casă contra două nenorocite de milioane. Dacă o 
să câştigăm, asta se va traduce în sute de milioane. 

— Şi dacă nu câştigăm? 

Bartlett ridică din umeri. 

— Poate că o să mă întorc acasă. Poate că vom încheia o 
afacere între Rothwell-Gornt şi Par-Con. Câştigi uneori şi pierzi 
de mult mai multe ori. Dar atacul ăsta e mult prea bun ca să nu 
încercăm. Fără tine n-ar avea sorţi de izbândă. Am aflat 
suficiente lucruri despre Hong Kong ca să ştiu că are regulile lui 
proprii. N-am timp să le învăţ. De ce s-o fac - când te am pe 
tine? 

— Sau pe Dunross? 

Bartlett râse şi Gornt nu simţi nimic viclean în el. 

— Tu nu te-ai întins prea mult, nu eşti vulnerabil, el este - 
ăsta-i ghinionul lui. Ce zici? Pornim atacul? 

— Aş putea spune că eşti, foarte convingător. Cine ţi-a dat 
informaţiile - şi documentul? 

— Îţi spun marţi. Când Compania Struan e la pământ. 

— Ah, şi domnul trebuie plătit? 

— Întotdeauna se plăteşte. Şi încă destul, dar nu mai mult de 
cinci la sută - tot ce depăşeşte va fi din partea mea. 

— Vineri la ora două, domnule Bartlett? Atunci hotărăsc dacă 
răscumpăr totul şi pierd poate cele două milioane ale tale - sau 
discutăm şi continuăm atacul? 

— Vineri la două. 

— Dacă o să continuăm şi în week-end vei acoperi orice alt 
risc cu alte sume? 

— Nu. Nu vei mai avea nevoie. Două milioane e maximum. 
Vineri după- amiază stocul lui va fi la pământ şi-o să-l vedem 
fugind speriat, sau nu. Asta nu e un asediu pregătit îndelung. E 
un atac pe care nu-l poţi da decât o dată, pentru a păcăli un 
rival, rânji fericit Bartlett. Risc două amărâte de milioane pentru 
un joc ce va intra în cărţile de istorie. În mai puţin de o 
săptămână vom desfiinţa Nobila Casă a Asiei! 

Gornt dădu din cap, cu inima îndoită. Cât de multă încredere 
pot să am în tine, domnule Afurisit de Atacant, tu care ai cheia 
distrugerii Diavolului Dunross? Se uită pe fereastră şi văzu o 
fată vâslind într-o barcă printre jonci, simțindu-se la fel de 
sigură şi de bine pe mare ca şi pe uscat. 

— O să mă gândesc la ce-ai spus. 

— Cât? 

— Până la unsprezece. 

— Regret, ăsta-i un atac, nu o tranzacţie. Acum sau 
niciodată! 

— De ce? 

— Sunt multe de făcut, domnule Gornt. Vreau să hotărâm 
acum - sau deloc. 

Gornt se uită la ceas. Era timp suficient. Un telefon ziarului 
chinezesc potrivit şi orice le spunea va fi într-o oră pe prima 
pagină. Zâmbi urât în sinea sa. Propriul lui atu era Havergill. 
Totul se potrivea de minune. O pasăre ţipă şi zbură spre țărm, 
peste valul de căldură, spre Pisc. O privi. Apoi zări Casa cea 
Mare pe creastă, albă pe fundalul verde al pantelor. 

— S-a făcut, spuse el şi întinse mâna. 

Bartlett i-o strânse. 

— Rămâne doar între noi? 

— Da. 

— Unde vrei cele două milioane? 

— Banca Elveţiei şi a Zurich-ului, în Zurich, număr de cont 
181819. Gornt băgă mâna în buzunar şi observă că degetele-i 
tremurau. O să ţi-l notez. 

— Nu e nevoie. Contul e pe numele tău? 

— Dumnezeule, nu! Canberra Limited. 

— Canberra Limited e mai bogată cu două milioane! Şi dacă 
ai noroc, în trei zile vei fi tai-pan al Nobilei Case. Ce zici de 
asta? Bartlett deschise portiera şi ieşi. Pe curând! 

— Stai puţin, spuse Gornt uimit. Te las unde... 

— Nu, mulţumesc. Trebuie să găsesc un telefon. Apoi la 9 şi 
un sfert am un interviu cu prietena ta Orlanda, domnişoara 
Ramos - m-am gândit că nu strică cu nimic. Pe urmă poate o să 
fac câteva poze. 

Făcu vesel cu mâna şi se îndepărtă. Gornt îşi şterse palmele 
ude. Înainte de a pleca de la club îi telefonase Orlandei să-l sune 
pe Bartlett şi să stabilească o întâlnire. E foarte bine aşa, îşi 
spuse el, nerevenindu-şi încă din şoc. Va fi cu ochii pe el după ce 
devin amanti, şi vor deveni cu sau fără Casey. Orlanda are prea 
mult de câştigat. Se uită după Bartlett, invidiindu-l. În câteva 
clipe americanul dispăruse în înghesuiala din Wanchai. Brusc se 
simţi, foarte obosit. E totul prea bine potrivit, prea frumos, prea 
uşor, îşi spuse el. Şi totuşi... şi totuşi! Aprinse o ţigară cu degete 
tremurânde. De unde a făcut rost Bartlett de hârtiile alea? Fără 
să vrea, ochii i se întoarseră din nou către Casa cea Mare de pe 
Pisc. Era stăpînit de ea şi de o ură atât de mare, încât gândurile 
i se întoarseră, spre strămoşii săi, spre Sir Morgan Brock pe 
care familia Struan l-a ruinat, spre Gorth Brock pe care Dirk 
Struan l-a omorât, spre Tyler Brock pe care fiica lui l-a trădat. 
Împotriva voinţei sale, reînnoi jurământul de răzbunare pe care- 
] făcuse tatălui său, pe care tatăl său îl făcuse tatălui său - până 
la Sir Morgan Brock care, sărac lipit, distrus de sora lui, Struan 
Cotoroanţa, paralizat, o umbră de om, se rugase în numele 
tuturor duhurilor familiei Brock pentru răzbunare asupra 
Nobilei Case şi a tututror urmaşilor celui mai ticălos om din câţi 
au existat pe pămînt. Oh, zei, daţi-mi putere, se rugă Quillan 
Gornt. Faceţi ca americanul să spună adevărul. O să mă răzbun. 


28 
Ora 10.50. 


Soarele dogorea peste Aberdeen printr-o perdea subţire de 
nori. Aerul era înnăbuşitor, nouăzeci şi două de grade 
Fahrenheit cu umiditate de nouăzeci la sută. Marea în reflux. 
Mirosul de vareh şi măruntaie de peşte putrezite şi băltoace de 

apă stătută de pe mal făceau ziua aceea şi mai apăsătoare. Erau 
vreo cinci sute sau mai bine de oameni nerăbdători şi supăraţi, 
înghesuindu-se unul într-altul, încercând să se strecoare prin 
spaţiul îngust între barierele ridicate de poliţie în faţa sucursalei 
locale a Bâncii Ho-Pak. Barierele permiteau trecerea unei 
singure persoane odată. Bărbaţi şi femei de toate vârstele, unii 
având cu ei copii, se îmbrânceau încontinuu, fără să-şi aştepte 
rîndul, fiecare încercând să mai înainteze cu un pas pentru a 
ajunge în fruntea şirului. 

— Uită-te la afurisiţii ăştia de proşti, spuse acru inspectorul 
şef Donald C C. Smyth. Dacă s-ar aşeza în ordine şi nu s-ar 
buluci, ar intra mai repede, am putea lăsa aici doar un poliţist să 
menţină ordinea şi ne-am duce să mâncăm, în loc să pregătim 
brigada mobilă. Cheamă-i! 

— Da, domnule, spuse politicos sergentul Mok. 

Aiiiaaa, îşi spunea el pe când se îndrepta spre maşina 
patrulei de poliţie, bietul imbecil tot n-a înţeles că noi chinezii 
nu suntem nişte proşti de diavoli străini - sau diavoli din Mările 
de Est - care stau la coadă cu răbdare ore în şir. Oh nu, noi 
persoanele civilizate înţelegem ce e viaţa: fiecare pentru el! 
Cuplă emițătorul. 

— Sergent Mok! Inspectorul şef doreşte aici o brigadă mobilă 
dublă. Parcaţi în spatele pietii de peşte, dar rămâneţi în contact! 

— Da, domnule. 

Mok oftă şi îşi aprinse o ţigară. Alte bariere fuseseră ridicate 
de cealaltă parte a străzii, în faţa filialelor din Aberdeen ale 
băncilor Blacs şi Victoria şi altele la Ching Prosperity Bank, 
aflată după colţ. Uniforma lui kaki era călcată la dungă şi la 
subţiori avea pete mari de sudoare. Nu-i păsa. Mulțimea asta 
era foarte periculoasă şi nu voia să se repete ziua de dinainte. 
Dacă banca îşi închidea porţile înainte de ora trei, era, sigur că 
mulţimea va devasta totul. Ştia că dacă ar mai avea acolo bani 
depuşi, ar fi primul care ar sparge uşa ca să-şi capete banii lui. 
Aiiiaaa, îşi spuse el, recunoscător pentru autoritatea Şarpelui 
care scosese în dimineaţa aceea toţi banii lor, până la ultima 
centimă. 

— Mă piş pe toate băncile? murmură Mok, fără a se adresa 
nimănui. Oh zei, faceţi ca Ho-Pak să-şi plătească toţi clienţii azi! 
Să dea mâine faliment! Mâine e ziua mea liberă, aşa că faceţi să 
dea mâine faliment! 

Işi stinse ţigara. 

— Domnul sergent major! 

— Da? 

— Uitaţi-vă acolo! spuse tânărul şi energicul detectiv civil, 
venind în grabă către el. Purta ochelari şi de-abia trecuse de 
douăzeci de ani. Lângă Banca Victoria. Bătrâna. Bătrâna amah. 

— Unde? A, da, o văd. 

Mok o privi un timp, dar nu observă nimic suspect. Apoi o 
văzu fugind prin mulţime şi şoptind ceva unui tânăr vagabond 
îmbrăcat în jeans care stătea rezemat de un gard. Ea arăta spre 
un bătrân care tocmai ieşea din bancă. Imediat tânărul o porni 
agale în urma lui, iar bătrâna amah se înghesui şi se foi şi-şi croi 
drum, în- jurând, către barieră unde putea să-i vadă pe cei care 
intrau şi ieşeau. 

— Asta-i a treia oară, domnule, spuse tânărul detectiv. 
Bătrâna amah îi arată puştiului pe câte cineva care tocmai a 
ieşit din bancă şi el se ia după acesta. Peste câteva minute se 
întoarce. Asta-i a treia oară. Sunt sigur că l-am văzut 
strecurându-i o dată ceva. Cred că erau bani. 

— Bine! Foarte bine, Wu Ochelaristule. Trebuie să fie vorba 
de un şantaj al triadei. Cotoroanţa-i probabil maică-sa. 
Urmăreşte-l pe ticălos şi eu îl prind în partea cealaltă. Fereşte- 
te să te vadă! 

Sergentul Mok se strecură după colţ şi intră pe o alee 
aglomerată, pe care se aliniau tarabe şi negustori ambulanți şi 
prăvălii deschise, şi-şi făcu loc cu atenţie prin mulţime. Intră 
într-o altă alee la timp pentru a zări cum bătrânul dădea nişte 
bani. Aşteptă până ce Wu blocă celălalt capăt al aleii, apoi se 
îndreptă greoi spre ei. 

— Ce se-ntîmplă aici? 

— Ce? Nimic, absolut nimic, spuse nervos bătrânul, sudoarea 
curgându-i pe faţă. Ce s-a-ntîmplat? N-am făcut nimic! 

— De ce i-ai dat bani tânărului ăsta, heya? Te-am văzut 
dându-i bani! tânărul îl privea insolent pe Mok, fără să-i fie frică, 
conştient că el era Kin Ciupitul, unul din Vârcolacii care 
îngroziseră tot Hong Kongul. Te-a atacat? Încearcă să te 
şantajeze? Pare un triad! 

— Oh! Eu... eu... eu îi datoram 500 de dolari. Tocmai i-am 
scos de la bancă şi i-am plătit! Se vedea clar că bătrânul era 
îngrozit, dar continuă: E vărul meu. 

Multimea începu să se adune. Cineva hârâi şi scuipă. 

— De ce asuzi atât? 

— Bată-i zeii să-i bată pe toţi amărâţii! E cald! Toţi asudă. 
Toţi. 

— Să fie-al dracu', asta aşa e! strigă cineva. 

Mok îşi îndreptă atenţia spre tânărul care aştepta încruntat. 

— Cum te cheamă? 

— Wong Al Şaselea Fiu! 

— Mincinosule! Scoate ce ai în buzunar! 

— Eu, eu n-am făcut nimic! Cunosc legile. Nu poţi să 
percheziţionezi oamenii, fără perm... 

Pumnul de fier al lui Mok zvâcni, înşfăcă braţul tânărului şi 
acesta ţipă. Mulțimea râse. Apoi se făcu tăcere când Wu 
Ochelaristul apăru pe neaşteptate şi-l căută în buzunar. Mok 
rămase cu ochii aţintiţi asupra lui Kin Ciupitul. Un freamăt de 
stânjeneală trecu prin mulţime când văzură teancurile de bani şi 
monedele. 

— De unde-i ai? mirii Mok. 

— Sunt ai mei. Eu sunt... sunt cămătar şi adun afuri... 

— Unde-i dugheana ta? 

— E... e în A Treia Alee, din Aberdeen Road. 

— Hai, mergem să aruncăm o privire acolo. 

Mok îi dădu drumul tânărului care, fără să se arate speriat, 
se uită la el furios. 

— Mai întâi dă-mi banii! se întoarse spre cei din jur şi făcu 
apel la ei. L-aţi văzut cum i-a luat! Eu sunt un cămătar cinstit! 
Ăştia sunt servitorii diavolilor străini, şi voi îi cunoaşteţi! Legea 
diavolului străin interzice percheziţionarea cetăţenilor cinstiţi! 

— Dă-i înapoi afurisiţii de bani! strigă cineva. 

— Dacă e cămătar... 

Multimea începu să se certe şi apoi Kin Ciupitul văzu o mică 
breşă în mulţime şi se repezi într-acolo. Mulțimea îl lăsă să 
treacă şi el fugi pe alee, dispărând în furnicarul străzii, dar când 
Wu Ochelaristul se repezi în urmărirea lui mulţimea se strânse 
în jur, îl înghesui şi deveni amenințătoare. Mok îl strigă. În 
învălmăşeala de moment bătrânul dispăruse şi el. Obosit, Mok 
spuse: 

— Lasă-l pe rahatul ăla fără de mamă! Nu-i decât un alt triad 
- un alt rahat de triad care jefuieşte oamenii paşnici. 

— Ce-ai de gând să faci, cu afurisiţii lui de bani? întrebă 
cineva din spatele mulţimii. 

— Am de gând să-i dau unei bătrâne de la azil, strigă Mok la 
fel de grosolan. Du-te şi te slobozeşte-te în urechea bunică-tii! 

Cineva râse şi mulţimea începu să se împingă şi apoi toţi îşi 
văzură de treburile lor. Într-o clipă Mok şi Wu Ochelaristul 
rămăseseră ca nişte pietre în mijloc, mulţimea scurgându-se pe 
lângă ei. Ajunşi din nou în strada principală, Mok îşi şterse 
fruntea. 

— Dew neh loh moh? 

— Da. De ce sunt aşa, domnule sergent major? întrebă 
tânărul detectiv. Noi nu facem decât să încercăm să-i ajutăm. De 
ce n-a recunoscut bătrânul că ticălosul de triad îl şantaja? 

— Nu înveţi despre gloate din cărţile de şcoală, spuse blând 
Mok, ştiind că tânărul dorea din tot sufletul sa reuşească. Wu 
Ochelaristul era nou, unul din recenţii absolvenţi de facultate 
care intraseră în poliţie, făcea parte din unitatea lui Mok. Ai 
răbdare. Nici unul nu vroia să aibă de-a face cu noi pentru că 
suntem poliţişti şi ei încă mai cred că n-o să-i ajutăm niciodată 
pe ei, c-o s-o facem numai între noi. Aşa a fost întotdeuna în 
China de când a apărut primul poliţist. 

— Dar suntem în Hong Kong, spuse mândru tânărul. Suntem 
altfel. Suntem poliţişti britanici. 

— Da. 

Mok simţi brusc un fior. Nu voia să-l dezamăgească pe tânăr. 
Şi eu am fost odinioară loial, loial reginei şi steagului quai loh. 
Am învăţat altfel. Când am avut nevoie de ajutor şi protecţie şi 
siguranţă. Nu am căpătat nimic. Niciodată. Britanicii au fost 
odată bogaţi şi puternici, dar au fost înfrânți de Diavolii Mării de 
Est. Războiul i-a făcu sa-şi piardă cinstea obrazului şi i-a umuilit 
şi i-a azvărlit pe marii tai-pani în Închisoarea Stanley ca pe nişte 
hoţi oarecare - chiar şi pe tai-panii Nobilei Case şi ai Marii 
Bănci şi chiar pe însuşi înaltul guvenator - i-a azvârlit acolo ca 
pe nişte criminali obişnuiţi, în Stanley, împreună cu nevestele 
lor şi copiii lor şi i-a tratat ca pe nişte rahaţi! Şi apoi după 
război, chiar dacă i-au umilit ei pe Diavolii din Est, nu şi-au mai 
recăpătat niciodată puterea, şi nici cinstea obrazului. Acum în 
Hong Kong şi în întreaga Asie nu mai e la fel şi n-o să mai fie 
niciodată ca înainte. Acum în fiecare an britanicii devin mai 
săraci şi mai slabi şi cum mă pot ei apăra pe mine şi familia mea 
de răufăcători dacă nu sunt bogaţi şi puternici? Ei nu-mi plătesc 
nimic şi mă tratează ca pe un stârv de câine! Singura mea 
protecţie sunt banii, banii în aur ca să putem fugi dacă e nevoie 
- sau banii din pământ sau case, dacă nu e nevoie să fugim. Cum 
pot eu să-mi educ fiii în Anglia sau America fără bani? O să 

plătească guvernul recunoscător? Nici un afurisit de bănuţ, şi 
totuşi eu trebuie să-mi risc viaţa şi să curăţ străzile de afurisiţii 
de triazi şi de hoţi şi de bucăţile zgomotoase de rahat lepros. 
Mok se înfioră. Singura siguranţă pentru familia mea se află ca 
întotdeauna în mâinile mele. Oh, ce înțelepte sunt învăţăturile 
strămoşilor nostrii! A fost inspectorul şef de poliţie apropiat faţă 
de mine când am avut nevoie de bani, măcar pentru cel mai 
ieftin bilet de drum, pentru ca fiul meu să meargă la şcoalşă în 
America? Nu. Dar Şarpele a fost. Mi-a împrumutat 10.000 de 
dolari, cu o dobândă de numai 10 la sută şi astfel fiul meu a 
plecat ca un mandarin, cu avionul Pan American, cu bani pentru 
trei ani de şcoală şi acum e arhitect cu diplomă şi asigurare 
internaţională pentru maşină şi luna viitoare va avea paşaport 
american şi atunci va putea să se întoarcă aici şi nimeni n-o să 
se poată atinge de el. El o să mă ajute să-mi protejez generaţia 
şi o s-o protejeze pe a lui şi pe a fiului lui şi pe fiii fiului lui! Da, 
Şarpele mi-a dat banii pe care de mult i-am dat înapoi cu 
dobândă din banii pe care m-a ajutat să-i cîştig. Voi fi loial faţă 
de Şarpe - până ce se va schimba; într-o zi se va schimba, toţi 
quai loh o fac, toţi şerpii o fac, dar acum sunt Mare Dragon şi 
nici zeii, nici diavolii, nici măcar chiar Şarpele însuşi nu pot face 
vreun rău familiei mele sau conturilor mele din Elveţia şi 
Canada. 

— Haide, ar fi mai bine să ne întoarcem, tinere Wu, spuse el 
prietenos, şi când se întoarseră la barieră îi spuse inspectorului 
şef Smith ce se întâmplase. 

— Pune banii la fondul, nostru comun, majurule, spuse 
Smyth. Comandă o masă pe cinste pentru băieţi diseară. 

— Da, domnule. 

— Ala era detectivul Wu? Cel care vrea să intre în Serviciul 
Secret? 

— Da, domnule. Ochelaristul e foarte isteţ. 

Smyth trimise după Wu. 

— Ei bine, unde e bătrâna amah? 

Wu i-o arătă. O văzură uitându-se nerăbdătoare spre colţul 
după care tânărul pungaş dispăruse. După un minut se strecură 
afară din mulţime şi se îndepărtă şchiopătând, blestemând urât. 

— Wu, ordonă Smyth, urmăreşte-o. Fii atent sa nu te vadă. 
Te va conduce la afurisitul de ticălos care a şters-o. Cu 
prudenţă, şi dacă intră în vizuină anunţă-l pe majur. 

— Da, domnule. 

— Să nu rişti în nici un fel - poate reuşim să prindem toată 
banda, trebuie să fie o bandă. 

— Da, domnule. 

— Poţi să pleci! îl priviră cum o urmărea. Flăcăul ăsta o să fie 
bun. 

— Dar nu pentru noi, majurule, nu? 

— Nu, domnule. 

— Cred că o să-l recomand pentru Serviciul Secret. Poate... 

Deodată se lăsă o tăcere amenințătoare, apoi se auziră 
strigăte şi un vuiet furios. Cei doi poliţişti fugiră înapoi după 
colţ. In lipsa lor mulţimea spărsese o parte a barierei, 
dovedindu-se mai puternică decât cei patru poliţişti, şi acum 
dădea năvală în bancă. Directorul Sung şi adjunctul lui încercau 
în van să închidă uşile în faţa gloatei care tipa şi înjura. 
Baricadele începură să cedeze. 

— Cheamă brigada mobilă! 

Mok alergă spre maşină. Smyth se repezi curajos spre capul 
şirului cu portavocea sa. Ordinul lui de a opri atacul se pierdu în 
tumultul mulţimii. De pe partea cealaltă a străzii veneau întăriri. 
Rapid şi eficient, ceilalţi se repeziră în ajutorul lui Smyth, dar 
gloata prindea puteri. Sung şi casierii săi închiseră trântind uşa, 
dar lumea o forţă şi o deschise din nou. Apoi din mulţime veni o 
cărămidă şi sparse una din ferstrele cu geam turnat. Se auzi un 
urlet aprobator. Cei din faţă încercau să se dea la o parte, cei 
din spate încercau să ajungă la uşă. Alte cărămizi fură aruncate 
spre clădire, apoi bucăţi de lemn luate de pe un şantier din 
apropiere. O altă piatră trecu prin sticlă şi geamul se făcu 
ţăndări. Răcnind, mulţimea înaintă. O fată căzu şi fu strivită în 
picioare. 

— Haideţi, strigă Smyth, ajutaţi-mă! 

Înşfăcă una din bariere şi împreună cu alţi patru poliţişti o 
folosi ca pe un scut şi-i împinse pe cei din faţă, forţându-i să se 
dea înapoi. Pe deasupra vacarmului le strigă oamenilor săi să-şi 
folosească umerii şi se luptară cu mulţimea înnebunită. Alţi 
poliţişti îi urmară exemplul. Din nou fură aruncate cărămizi în 
interiorul băncii şi apoi se auziră strigăte. 

— Omorâţi-i pe ticăloşii de hoţi de la bancă, ne-au furat 
banii... 

— Omorâţi ticăloşii!... 

— Vreau banii mei... 

— Omorâţi diavolii străini... 


516 


Smith văzu furia celor de lângă el schimbându-şi direcţia şi 
inima i se opri când, repetând strigătul, uitară de bancă, iar 
mâinile lor se întinseră către el. Mai, văzuse o dată acea privire 
şi ştiu că era un om mort. Asta fusese în timpul revoltelor din 
'56 când 200.000 de chinezi, în Kowloon, o luaseră cu totul 
razna, înnebuniţi. Ar fi fost omorât atunci dacă nu ar fi avut o 
puşcă Sten. Impuşcase patru oameni şi-şi croise drum de 
scăpare. Acum nu avea puşcă şi lupta pentru viaţa lui. Pălăria îi 
fu smulsă, cineva îl apucă de centiron şi un pumn îl lovi în 
vintre, un altul în faţă şi simţi gheare zgâriindu-l pe ochi. Cu 
curaj, Mok şi alţii se repeziră în masa fremătătoare să-l salveze. 
Cineva îl lovi pe Mok cu o cărămidă, altul cu o bucată de lemn 
care-i lăsă o rană adâncă în obraz. Smyth era înghiţit de 
mulţime, încercând disperat să-şi apere capul cu braţele şi 
mâinile. Apoi duba neagră a brigăzii mobile dădu colţul, cu 
sirena urlând. Cei zece oameni se repeziră brutal asupra gloatei 
şi-l scoaseră pe Smyth de acolo. Din gură îi curgea sânge, iar 
braţul stâng îi atârna neputincios. 

— Vă simtiti bine, domnule? 

— Da, pentru numele lui Dumnezeu, ridicaţi afurisitele alea 
de bariere! Goniţi-i pe ticăloşii ăia din faţa băncii - furtunuri de 
apă! 

Dar nu fu nevoie de furtunuri. La primul atac violent al 
brigăzii mobile, cei din faţă se potoliră şi restul se retraseră la o 
distanţă sigură şi stăteau acolo privind încruntaţi, unii mai 
strigând încă vorbe murdare. Smyth înşfăcă portavocea. Strigă 
în cantoneză: 

— Dacă cineva se apropie la douăzeci de iarzi, va fi arestat şi 
deportat! încercă să-şi recapete suflul. Dacă vreţi să intraţi în 
Ho-Pak, vă aliniaţi la o sută de iarzi. 

Mulțimea amenințătoare ezită, apoi când Mok şi ceilalţi 
poliţişti se îndreptară repede spre ei, oamenii se retraseră în 
grabă şi începură să se îndepărteze, călcându-se în picioare. 

— Cred că mi-au dislocat afurisitul de umăr, spuse Smyth şi 
înjură. 

— Ce facem cu ticăloşii ăştia, domnule? întrebă Mok, 
suferind, răsuflând greu, cu obrajii zgâriaţi, plini de sânge, cu 
uniforma sfâşiată. 

Smyth îşi sprijini braţul pentru a mai domoli durerea şi se 
uită peste drum la mulţimea mohorâtă, temătoare acum. 


517 


— Păstrează aici brigada mobilă. Mai trimite după una din 
Aberdeenul de Vest - sună în Central. Unde mi-e afurisita de 
pălărie? Dacă pun mâna pe tică... 

— Domnule! strigă unul din poliţişti. 

Îngenunchease lângă fata călcată în picioare. Lucra într-un 
bar sau era dansatoare profesionistă; avea acel aer trist, dulce 
şi dur totodată, tânăr şi bătrân. Din gură i se prelingea o şuviţă 
de sânge, şi respira greu, sacadat. 

— Cristoase, cheamă o ambulanţă! 

Sub privirile neputincioase ale lui Smyth, fata se înecă cu 
propriul ei sânge şi muri. 

Christian Toxe, redactor al ziarului China Guardian, lua rapid 
notițe, cu telefonul sprijinit de ureche. 

— Cum o chema, Dan? întrebă el acoperind zgomotul 
încăperii. 

— Nu sunt sigur. Pe un livret de depuneri scrie Su Tzee-lan, 
îi spuse Dan Yap, reporterul aflat la celălalt capăt al firului la 
Aberdeen. Erau 4.360 de dolari în el - celălalt era pe numele... 
Stai puţin, tocmai pleacă ambulanţă. Mă auzi bine, Chris, e 
multă circulaţie pe aici. 

— Da. Continuă. Al doilea libret? 

— Al doilea era pe numele Tak H'eung fah. Exact 3.000 în 
ăsta. 

Tak H'eung fah părea să-i sune cunoscut. 

— Îţi spune ceva vreun nume? întrebă Toxe, un bărbat înalt, 
ciufulit, aşezat în biroul lui mic, dezordonat. 

— Nu. Doar că unul înseamnă Su Glicină şi celălalt Tak 
Floare Parfumată. Era drăguță, Chris. Ar fi putut fi eurasiană... 

Toxe simţi brusc un cuţit în stomac când se gândi la cele trei 
fiice ale sale, de şase, şapte şi opt ani, şi la graţioasa sa soţie 
chinezoaică. Încercă să înlăture acea tristeţe permanentă, acea 
îngrijorare secretă dacă era bine să amestece Estul cu Vestul, şi 
ce le rezervă viitorul lor, dragele mele, în această lume ticăloasă 
şi putredă, de oameni înguşti. Cu un efort se concentră din nou. 

— Sunt cam mulţi bani pentru o dansatoare, nu? 

— Da. Mai degrabă avea un protector. Un amănunt 
interesant: în geanta ei era un plic mototolit datat cu câteva 
săptămîni în urmă, cu o scrisoare siropoasă de dragoste în el. 
Era adresată lui... stai puţin... lui Tak H'eung fah, apartamentul 
14, A Cincea Alee, Strada Tsung-pan în Aberdeen. Cam 
dulceagă, jurând dragoste eternă. Deşi un scris educat. 


518 


— În engleză, întrebă Toxe surprins, scriind repede. 

— Nu. Caractere chinezeşti. Scrisul avea ceva - ar putea fi 
un quai loh. 

— Ai fācut o copie?. 

— Poliţia n-a vrut să mă la... 

— Fă o fotocopie. Roagă-te de ei să ţi-o împrumute sau fură o 
fotocopie la timp pentru ediţia de după-amiază. Ai o primă cu 
banii pe o săptămână dacă reuşeşti. 

— Banii azi după-masă? 

— S-a făcut. 

— O ai. 

— Vreo semnătură? 

— „Unica ta dragoste”. „Dragoste” scris în engleză. 

— Domnule 'Toxe! Doamna Proprietară e pe linia a doua! 
strigă secretara în engleză prin uşa deschisă, de la biroul ei aflat 
chiar lângă peretele de sticlă. 

— Oh, Cristoase, o să... o s-o sun eu. Spune-i că am o chestie 
grozavă de publicat. Apoi din nou în telefon: Dan, continuă cu 
povestea asta ţine-te după poliţie, mergi cu ei la apartamentul 
fetei moarte - dacă e apartamentul ei. Află al cui e - ce rude are, 
unde locuiesc. Şi sună-mă! Toxe închise şi strigă către adjunctul 
său: Hei, Mac! 

Un bărbat cărunt, slab şi aspru se ridică de la biroul lui şi 
veni agale. 

— Eh? 

— Cred că ar trebui să scoatem o ediţie specială. Titlu... 
Mâzgăli pe o bucată de hârtie „Gloata omoară o Floare 
Parfumată”. 

— Ce-ai zice de „Gloata calcă în picioare o Floare 
Parfumată”? 

— Sau „Prima Moarte la Aberdeen”? 

— „Gloata o calcă în picioare” e mai bine. 

— Atunci aşa rămâne. Martin! strigă Toxe, Martin Haply îşi 
ridică privirea de la biroul lui şi veni, Toxe îşi trecu mâna prin 
păr şi le povesti amândurora ce-i spusese Dan Yap. Martin, 
notează şi dezvoltă: „Frumoasa tânără a fost strivită de 
picioarele mulţimii - dar cine au fost adevărații ucigaşi? Să fie 
oare un guvern incompetent care refuză să reglementeze 
sistemul nostru bancar învechit? Sau cei care au lansat 
zvonurile? Este oare această hărţuială asupra Băncii Ho-Pak 
atât de simplă pe cât pare...” şi aşa mai departe. 

— Am înţeles. 

Martin zâmbi şi se întoarse la biroul său din încăperea cea 
mare. Bău cu înghiţituri mari nişte cafea rece dintr-o ceaşcă de 
plastic şi începu să bată la maşină, între teancurile înalte de 
cărţi de referinţă, ziare chinezeşti şi rapoarte de bursă oare-i 
acopereau biroul. Câţiva curieri şi începători tăcuţi aduceau sau 
luau materiale. 

— Hei, Martin! Care-i situaţia la bursă? 

Martin Haply formă un număr, fără să se uite la telefon, apoi 
strigă redactorului: 

— Ho-Pak scade la 24,60, cu patru puncte mai puţin decât 
ieri, Struan scade cu un punct doar, deşi s-au cumpărat multe. 
Hong Kong Lan Tao urcă cu trei puncte - povestea tocmai s-a 
confirmat. Dunstan Barre le-a scos banii ieri. 

— Da? Deci au avut din nou dreptate! Drace! 

— Victoria urcă cu jumătate de punct - toate băncile sunt 
nervoase şi fără cumpărători. Circulă un zvon că se formează o 
coadă în faţă la Biacs şi la principalul sediu al Victoriei în 
Central. 

Cei doi rămaseră cu gura căscată. 

— Trimite pe cineva să verifice la Vic. 

Mac ieşi în grabă. Isuse Cristoase, îşi spuse Toxe, şi stomacul 
i se strânse, Isuse Cristoase, dacă începe hăituiala asupra 
Victoriei, toată insula asta păcătoasă se va prăbuşi şi o dată cu 
ea şi păcătoasele mele de economii. Se rezemă de spătarul 
scaunului său vechi şi-şi urcă picioarele pe masă, simțind că-şi 
iubeşte meseria, cu tensiunea şi graba ei. 

— Vrei să o sun? îl întrebă secretara lui, rotofeie şi 
impasibilă. 

— Pe cine? Oh, la dracu', Peg, am uitat. Da - sună Dragonul. 

Dragonul era soţia proprietarului, Mong Pa-tok, actualul cap 
al tot mai numeroasei familii Mong care deţinea acest ziar, alte 
trei ziare chinezeşti şi cinci reviste, ai cărei strămoşi fuseseră 
aici din primele zile ale Coloniei. Se credea că familia Mong 
descindea din primul proprietar-redactor-editor al ziarului, 
Morley Skinner. Se spunea că Dirk Struan îi dăduse ziarul lui 
Skinner drept răsplată că acesta muşamalizase omorârea de 
către Dirk a lui Gorth Brock în Macao. Se pare că Dirk Struan 
provocase duelul. Cei doi folosiseră fiare de luptă. Odată, cu 
câţiva ani în urmă, Toxe o auzise pe bătrâna Sarah Chen 
povestind, când era cu şpriţul în nas, că atunci când familia 

Brock venise să ia trupul lui Gorth nu-l recunoscuseră. Bătrâna 
adăugase că tatăl ei, Sir Cordon Chen, trebuise să ridice 
aproape tot cartierul chinezesc pentru a-i împiedica pe cei din 
familia Brock să dea foc depozitelor Struan. În schimb Tyler 
Brock dăduse foc cartierului Tai-ping Shan. Numai marele taifun 
care venise în acea noapte împiedicase distrugerea întregului 
oraş în flăcări - aceeaşi calamitate în care pieriseră Casa cea 
Mare a lui Dirk Struan, plus el şi soţia lui, chinezoaica May-may. 

— E pe linia a doua. 

— E? Ah! Bine, Peg, oftă Toxe. 

— Ah, domnule Toxe, aşteptam telefonul tău, heya? 

— Cu ce vă pot ajuta, pe dumneavoastră sau pe domnul 
Mong? 

— Articolele tale despre Banca Ho-Pak, de ieri şi de azi, că 
zvonurile nefavorabile băncii nu sunt adevărate şi că sunt 
lansate de tai-pani şi de altă bancă mare. Mai văd şi azi că tot 
din astea publici. 

— Da. Haply e foarte convins. 

— Soţul meu şi cu mine am auzit că nu e adevărat. Nici un 
tai-pan şi nici o bancă nu lansează zvonuri, nici n-au lansat 
zvonuri. Poate înţelept e să renunţi la acest atac. 

— Nu e un atac, doamnă Mong, e doar o atitudine. Ştiţi ce 
sensibili sunt chinezii la zvonuri. Ho-Pak este la fel de solidă ca 
orice bancă din Colonie. Suntem siguri că zvonurile au fost 
lansate de o mare... 

— Nu de tai-pani şi nu de o bancă mare. Soţul meu şi eu nu 
încuviinţăm această atitudine, nu contează. Vă rog schimbaţi 
tactica, spuse ea şi el îi simţi duritatea din voce. 

— Asta e politică editorială şi eu controlez politica editorială, 
spuse el furios. 

— Noi suntem proprietarul. Este ziarul nostru. Noi îţi 
spunem să opreşti campania, aşa că o să o opreşti. 

— Îmi ordonaţi să opresc totul? 

— Sigur că e un ordin. 

— Foarte bine. Pentru că o ordonati, e oprit. 

— Bun. 

Telefonul se întrerupse. Christian Toxe îşi rupse creionul şi-l 
izbi în perete, începu să înjure. Secretara lui oftă, închise 
discret uşa şi după ce Toxe se răcori o deschise din nou. 

— Peg, ce-ai zice de nişte cafea? Mac! Martin! 

Toxe se aşeză din nou la birou. Scaunul scârţâi. Îşi şterse 
sudoarea de pe obraji şi îşi aprinse o ţigară şi trase fumul adânc. 

— Ce-i, Chris? întrebă Haply. 

— Martin, rupe articolul pe care ţi l-am cerut şi scrie altul 
despre sistemul bancar din Hong Kong şi necesitatea de a avea 
o formă de asigurare bancară... 

Cei doi se uitară surprinşi la el. 

— Proprietarului nostru nu-i place comentarea zvonurilor. 

Martin Haply se înroşi. 

— Lua-l-ar dracii! Chiar tu i-ai auzit pe tipi la petrecerea tai- 
panului. 

— Asta nu dovedeşte nimic. N-ai nici o dovadă. Oprim 
comentariile astea. Nu-i nimic dovedit, aşa că nu pot lua o 
poziţie. 

— Dar ascul... 

Gâtul lui Toxe se făcu stacojiu. 

— Sunt definitiv oprite, fir-ar ale dracului să fie! urlă el. Ai 
înţeles? 

Haply deschise gura să mai spună ceva, dar se răzgândi. 
Sufocat de furie, se întoarse pe călcâie şi plecă. Traversă 
încăperea cea mare, deschise cu forţă uşa de la intrare şi ieşi 
trântind-o. Christian Toxe răsuflă. 

— Flăcăul ăsta are un temperament grozav de împuţit! îşi 
stinse ţigara şi îşi aprinse alta. Cristoase, fumez prea mult! încă 
furios, ochii lui căprui îl priviră pe bărbatul mai vârstnic. Cineva 
trebuie să-i fi telefonat, Mac. Acum, ce ţi-ar place să citeşti în 
schimb în ziarul nostru dacă ai fi doamna Dragon Mong? 

Brusc Mac se lumină la faţă. 

— Doar nu să devină membră cu drept de vot la Clubul de 
Turf! 

— Eşti mare! 

Singh, reporterul indian, intră cu un telex lung la un metru 
după el. 

— Ai putea folosi asta pentru o ediţie specială, Chris. 

Cuprindea o serie de rapoarte Reuter din Orientul Mijlociu. 
„Teheran ora 08 .32. Surse diplomatice la nivel înalt din Iran 
raportează că manevre militare sovietice neaşteptate şi extinse 
au început în apropierea graniţei sale de nord, lângă zona de 
graniţă petrolieră a Azerbaidjanului, unde au avut loc mai multe 
revolte. S-a comunicat că Washington-ul a cerut permisiunea să 
trimită observatori în zonă.” 

Următoarea relatare spunea: „Tel Aviv, ora 06.00. Knessetul 
a confirmat aseară târziu că a fost finanţat un alt mare proiect 
de irigaţii care să devieze cursul râului Iordan spre sud în 
deşertul Negev. Aceasta a provocat imediat reacţii contrare şi 
ostile din partea Iordaniei, Egiptului şi Siriei.” 

— Negev? Noua uzină atomică a Israelului nu este în 
deşertul Negev? întrebă Toxe. 

— Ba da. Acum s-a mai adăugat ceva minunat la masa 
conferinţelor de pace. Să fie apa pentru uzină? 

— Nu ştiu. Mac, dar asta va usca cu siguranţă câteva gâturi 
iordaniene şi palestiniene. Apă, apă peste tot, dar nici un strop 
în care să te scalzi. Mă rog lui Dumnezeu să plouă. Singh, 
aranjează rapoartele astea şi pune-le pe ultima pagină. Numai 
cu astea nu vindem nici un exemplar. Fă pentru prima pagină un 
articol despre  Vârcolaci, cam aşa: „Poliţia desfăşoară o 
operaţiune pe scară largă, dar ticăloşii răpitori ai domnului John 
Chen continuă să se ascundă. Conform unor surse apropiate 
familia tatălui său, comprador al Companiei Struan, aflăm că 
încă nu a fost primită vreo notă de răscumpărare, dar ea este 
aşteptată din minut în minut. China Guardian îi roagă pe toţi 
cititorii săi să ajute la prinderea acestor criminali...” Şi-alte 
chestii asemănătoare. 


La Aberdeen Wu Ochelaristul o văzu pe bătrână ieşind din 
casa de raport, cu o sacoşă în mână, şi pătrunzând în gloata 
zgomotoasă de pe străduţa îngustă. O urmări prudent, simţindu- 
se foarte mulţumit. Cât o aşteptase să apară, discutase cu un 
negustor ambulant al cărui loc permanent era o porţiune de 
trotuar spart, pe cealaltă parte a străzii. Negustorul vindea ceai 
şi boluri mici cu fiertură de orez fierbinte. Wu ceruse un bol, şi 
cât mâncase, negustorul îi vorbise despre bătrână, Ah Tam după 
nume, care locuia acolo de un an. Venise în Colonie dintr-un sat 
de lângă Canton, o dată cu valurile de imigranţi care se 
scurseseră peste graniţă în vara de dinainte. Nu avea rude şi cei 
pentru care lucra nu aveau fii tineri, deşi el o văzuse cu un tânăr 
mai devreme în dimineaţa aceea. 

— Spune că satul ei e Ning-tok... 

În clipa aceea Wu simţise o căldură plăcută în tot corpul, 
dându-şi seama de norocul lui. Ning-tok era satul din care erau 
şi părinţii lui şi el vorbea dialectul de acolo. Acum era la 
douăzeci de paşi în urma ei şi o privea cum se tocmea cu price- 

pere pentru legume, alegând doar cea mai bună ceapă şi 
verdeţuri, culese doar cu câteva ore în urmă, de pe cîmpurile 
din Noile Teritorii. Cumpăra puţin, aşa că el îşi dădu seama că 
cei la care lucra erau săraci. Apoi femeia se opri în faţa tarabei 
cu păsări, unde puii costelivi, mai mult morţi decât vii, erau 
înghesuiți, neputincioşi, cu picioarele legate, în cuşti. Ne- 
gustorul dolofan se tocmi cu ea, şi amândoi savurară tocmeala, 
şi insultele şi cuvintele obscene, alegând o pasăre, apoi alta şi 
alta, pipăindu-le şi apoi dându-le deoparte, până ce se 
înţeleseră. Pentru că bătrâna ştia să se tocmească, negustorul 
renunţă la o parte din profitul lui. Apoi răsuci iute gâtul păsării 
şi o aruncă fiicei lui de cinci ani, care stătea pe vine, într-o 
grămadă de pene şi măruntaie, s-o jumulească şi s-o curețe. 

— Hei, domnule Negustor de Păsări, strigă Wu, vreau şi eu o 
pasăre la acelaşi preţ. Aia! arătă spre una frumoasă şi nu dădu 
nici o atenţie bombănelilor omului. Soră mai Mare, i se adresă el 
politicos femeii, cu siguranţă m-ai ajutat să economisesc mulţi 
bani. N-ai vrea o ceaşcă de ceai cât aşteptăm să ne fie curățate 
păsările? 

— Ah, mulţumesc, da, oasele astea bătrâne sunt obosite. 
Mergem acolo! degetul ei noduros arătă spre o tarabă de vizavi. 
Aşa ne putem uita încoace ca să fim siguri că primim ce am 
plătit. 

Negustorul de păsări murmură o înjurătură şi amândoi 
râseră. Bătrâna îşi croi drum pe partea cealaltă a străzii, se 
aşeză pe o bancă, comandă ceai şi o prăjitură, şi în curând îi 
povestea lui Wu cât de mult ura Hong Kongul şi viaţa printre 
străini. Lui îi fu uşor să o păcălească folosind cuvinte ciudate din 
dialectul din Ning-tok, apoi să se prefacă la fel de uimit când ea 
trecu la acelaşi dialect şi-i spuse că vine din acelaşi sat şi oh, ce 
minunat era să găseşti un vecin după toate aceste luni printre 
străini! îi spuse că lucrase la aceeaşi familie din Ning-tok de 
când avea şapte ani. Dar, din nefericire, cu trei ani în urmă, 
stăpâna ei - copila pe care o crescuse ea, - acum bătrână - 
murise. 

— Am rămas în casă, dar au venit timpuri grele. Apoi anul 
trecut foametea a fost mare. Mulţi oameni din sat au hotărît să 
vină aici. Oamenilor preşedintelui Mao nu le-a păsat, de fapt ne- 
au încurajat - „Guri Nefolositoare”, aşa ne spuneau. Nu ştiu 
cum, ne-am pierdut unii de alţii şi eu am reuşit să trec graniţa şi 
să ajung aici, fără bani, înfometată, fără familie, fără prieteni, 

fără să ştiu încotro s-o iau. În cele din urmă am găsit de lucru şi 
acum sunt amah-bucătăreasă la familia Ch'ung, care sunt mătu- 
rători de stradă. Câinii nu-mi plătesc nimic, îmi dau doar 
mâncare şi un loc de dormit şi prima soţie Chung e o 
cotoroanţă cu gura spurcată, dar în curând o să scap de toţi! 
Zici că tatăl tău a venit aici cu familia lui acum zece ani? 

— Da. Noi aveam un câmp în apropierea mlaştinii cu bambus 
de lângă râu. Numele familiei tatălui meu era Wu Cho-tam şi... 

— Ah, da, cred că-mi aduc aminte de familia asta. Da, aşa 
cred. Da, şi ştiu cîmpul. Familia mea era Wu Ting-top şi familia 
lor ţinea farmacia de la răscrucea de drumuri de mai bine de o 
sută de ani. 

— Ah, Onorabilul Wu Farmacistul? Oh, da, sigur! Wu 
Ochelaristul îşi aducea într-adevăr aminte foarte bine de familia 
asta, Wu Farmacistul fusese întotdeauna un simpatizant maoist, 
odată trebuise să fugă de naţionalişti, în satul care număra o 
mie de suflete oamenii ţineau la el şi aveau încredere în el şi 
omul încercase să apere satul şi liniştea lui de tulburările lumii 
din afară. 

— Aşa deci, eşti unul din fiii lui Wu Cho-tam, Frate mai Mic? 
spuse Ah Tam. Eeee, era atât de frumos în Ning-tok pe vremuri, 
dar în ultimii ani... a fost teribil. 

— Da. Noi am avut noroc. Câmpul nostru era mănos şi noi 
munceam pământul ca întotdeauna, dar după câţiva ani au venit 
nişte oameni străini şi i-au acuzat pe toţi proprietarii de pămînt 
şi pe noi că suntem exploatatori! Noi nu făceam decât să ne 
muncim propriul nostru pămînt. Chiar şi aşa, din când în când 
unii proprietari erau luaţi, unii împuşcaţi, aşa că într-o noapte, 
acum zece ani tatăl meu a fugit cu noi toţi. Acum tatăl meu e 
mort, dar eu locuiesc cu mama mea nu departe de aici. 

— Mulţi au fugit şi au îndurat foamea pe vremuri. Am auzit 
că acum e mai bine. Ai auzit şi tu? Au venit străinii, nu? Au venit 
şi au plecat. Satul n-o mai duce aşa rău. Frate mai Mic, oh, nu! 
Străinii ne lasă în pace. Da, ne-au lăsat în pace pe stăpâna mea 
şi pe mine pentru că Tata era important şi unul din sprijinitorii 
preşedintelui Mao încă de la început. Numele stăpânei mele era 
Fang-ling, e moartă acum. Nu e nici o colectivă în apropierea 
noastră, aşa că viaţa e cum a fost întotdeauna, deşi toţi trebuie 
să învăţăm Cartea Roşie a Preşedintelui Mao. Satul nu e rău, 
toţi prietenii mei sunt acolo... Hong Kong e un loc scârbos şi 
numai în satul meu mă simt acasă. Viaţa fără familie nu 

înseamnă nimic. Dar acum... şi bătrâna cobori vocea, şi chicoti 
încântată. Dar acum zeii m-au ajutat. Într-o lună sau două mă 
duc acasă, acasă pentru totdeauna. O să am bani de-ajuns să nu 
mai muncesc şi o să-mi cumpăr căsuţa din capătul străzii mele şi 
poate o bucăţică de câmp şi... 

— Să nu mai munceşti? spuse Wu, îndemnând-o să continue. 
Cine are banii ăştia, Soră mai Mare? Spuneai că nu ţi se plăteşte 
nimic aco... 

— Ah, răspunse bătrâna, umflându-se în pene. Am un prieten 
important. 

— Ce fel de prieten? 

— Un prieten foarte important de afaceri care are nevoie de 
ajutorul meu! Pentru că i-am fost atât de folositoare mi-a promis 
că o să-mi dea o sumă imensă de bani... 

— Astea nu-s decât poveşti, Soră mai Mare, spuse el 
dispreţuitor. Sunt eu oare un străin prost care... 

— Îţi spun că prietenul meu e atât de important încât poate 
supune întreaga insulă! 

— Nu există aşa cineva! 

— Oh, da, există! îşi cobori vocea şi şopti răguşit: Ce zici de 
Vârcolaci? 

Wu Ochelaristul o privi cu gura căscată. 

— Ce? 

Ea chicoti din nou, încântată de efectul destăinuirii sale. 

— Da! 

Tânărul îşi adună gândurile răvăşite şi cumpăni repede 
lucrurile; dacă era adevărat, va primi o recompensă, urma 
avansarea şi poate primirea în Serviciul Secret. 

— Poveşti! 

— Cum aş putea să mint pe cineva din satul meu! îţi spun că 
prietenul meu e unul din ei. E şi un 489 şi Frăția lui o să fie cea 
mai bogată din tot Hong Kongul. 

— Eee, ce norocoasă eşti, Soră mai Mare! Şi când îl vezi din 
nou, întreabă-l te rog dacă nu cumva are nevoie şi de unul ca 
mine. Eu sunt un luptător de stradă, deşi triada mea e săracă şi 
conducătorul ei e prost şi străin. E din Ning-tok? 

— Nu. E... e nepotul meu, spuse ea şi tânărul ştiu că era o 
minciună. Mă întâlnesc cu el mai târziu. Da, vine mai târziu. Imi 
datorează nişte bani. 

— Ei, asta-i bine, dar nu-i pune la bancă şi mai ales nu Ho- 
Pak, altfel o să... 

— Ho-Pak? spuse ea bănuitoare, ochii îngustiiyJu-i-se brusc 
în zbiîrciturile feţei. De ce spui de Ho-Pak? Ce legătură are Ho- 
Pak cu mine? 

— Nici una, Soră mai Mare, spuse Wu, blestendndu-se în 
gând pentru greşeală, ştiind că- acum ea devenise prudentă. Am 
văzut cozile azi-dimineaţă, atâta tot. 

Ea dădu din cap, fără a fi însă jconvinsă, apoi văzu că puiul ei 
era împachetat şi pregătit aşa că îi mulţumi pentru ceai şi 
prăjitură şi plecă repede, bolborosind ceva. El o urmări prudent. 
Din când în când ea se întoarse şi se uită în spate, dar nu-l văzu. 
Liniştită se-duse acasă. 


Omul de la CIA ieşi din maşină şi intră repede în sediul 
poliţiei. Sergentul în uniformă de la biroul de informaţii II 
salută. 

— Bună ziua, domnule Rosemont. 

— Am întâlnire cu domnul Crosse. 

— Da, domnule. Vă aşteaptă. 

Iritat, Rosemont se îndrepta spre lift. Afurisita asta de insulă 
nenorocită mă face să vomit, şi afurisiţii de englezi la fel. 

— Bună, Stanley, spuse Armstrong. Ce faci aici? 

— Oh, salut Robert. Am întâlnire cu şeful tău. 

— Eu am avut deja plăcerea asta azi. La 7.01 fix. 

Liftul sosi. Rosemont intră şi Armstrong îl urmă. 

— Sper că ai o veste bună pentru Crosse, spuse Armstrong 
căscând. E într-o dispoziţie mizerabilă. 

— Da? Participi şi tu la întâlnirea asta? 

— Mă tem că da. 

Rosemont se înroşi. 

— La dracu', i-am cerut o întâlnire între patru ochi. 

— Dar eu sunt de-al casei. 

— Sigur că da, Robert. Şi Brian, şi toţi ceilalţi. Dar există un 
ticălos care nu e. 

Buna dispoziţie a lui Armstrong dispăru. 

— Ce? 

— Aşa-i. 

Rosemont nu mai adăugă nimic, ştia că îl jignise pe englez, 
dar nu-i păsa. Asta-i adevărul, îşi spuse el cu amărăciune. Cu cât 
îşi deschid mai repede ochii afurisiţii ăştia de englezoi, cu atât 
mai bine. Liftul se opri. Merseră de-a lungul coridorului şi fură 
introduşi în biroul lui Crosse de Brian Kwok. Rosemont auzi uşa 

încuindu-se în spatele său şi îşi spuse ce afurisit de prostească şi 
inutilă şi fără folos era măsura asta de precauţie; omul ăsta e 
tâmpit. 

— Ţi-am cerut o întâlnire confidențială, Rog. 

— Este confidențială. Robert este foarte confidenţial, şi Brian 
la fel. Cu ce te pot ajuta, Stanley? Crosse era de o răceală 
politicoasă. 

— Foarte bine. Rog, azi am o listă lungă pentru tine: în 
primul rînd, ai incurcat-o tu personal sută la sută, împreună cu 
mine, întregul meu departament până la însuşi directorul din 
Washington. Mi s-a spus să-ţi comunic printre altele - că de data 
asta spionul tău s-a întrecut pe sine. 

— Adică? 

Vocea lui Rosemont era acum scrâşnită. 

— Mai întâi, tocmai am auzit de la unul din informatorii 
noştri din Canton că Fong-fong şi toţi tipii tăi au fost prinşi 
aseară. Au fost deconspiraţi - sunt în aer. Armstrong şi Brian 
Kwok se arătară şocaţi, Crosse îl privea fix şi nu putea citi nimic 
pe faţa lui. Trebuie să fie spionul tău, Rog. Precis că a fost dibuit 
din hârtiile AMG ale tai-panului. 

Crosse se uită la Brian Kwok. 

— Foloseşte codul radio de urgenţă. Verifica! 

Pe când Brian Kwok ieşea grăbit din încăpere, Rosemont 
spuse din nou: 

— Sunt în aer, bieţii ticăloşi. 

— Oricum o să verificăm. Altceva? 

Rosemont zâmbi posomorât. 

— Altceva: aproape tot ce era în rapoartele AMG ale tai- 
panului este de-acum fapt cunoscut de toate serviciile secrete 
străine din Londra... 

— Blestemaţi fie toţi trădătorii, murmură Armstrong. 

— Da, aşa mă gândeam şi eu, Robert. Pe urmă - încă o 
minune - moartea lui AMG n-a fost un accident. 

— Ce? 

— Nimeni nu ştie cine, dar ştim cu toţii de ce. Motocicleta a 
fost lovită de o maşină. Fără marcă, fără număr de 
înmatriculare, fără martori, fără să aflăm nimic altceva până 
acum, dar el a fost asasinat - şi cei care au făcut asta de aici au 
fost informaţi. 

— Atunci de ce n-am fost informat de sursă? De ce informaţia 
vine de la tine? întrebă Crosse. 

Vocea lui Rosemont deveni mai ascuţită. 

— Tocmai am vorbit la telefon cu Londra. Acolo de-abia e 
trecut de 5 dimineaţa, aşa că probabil oamenii tăi au de gând să 
ţi-o spună când ajung la birou, după un mic dejun lihnit, cu ouă, 
şuncă şi o afurisită de ceaşcă de ceai! 

Armstrong se uită spre Crosse şi tresări când îi văzu privirea. 

— Te-am... te-am înţeles perfect, Stanley. Altceva? 

— Fotografiile pe care vi le-am dat cu tipii care l-au omorât 
pe Voranski... ce-aţi făcut cu ei? 

— Le-am înconjurat locuinţa. Cei doi n-au mai apărut, aşa că 
am cercetat toată casa, dimineaţă devreme. Am mers prin toată 
clădirea, cameră de cameră, dar n-am găsit pe nimeni care să 
semene cu cei din fotografii. Am căutat câteva ore şi n-am găsit 
uşi secrete sau altceva în genul ăsta. Nu erau acolo. Poate omul 
tău s-a înşelat... 

— De data asta nu, Marty Povitz era sigur. Am înconjurat 
casa imediat ce am decodificat adresa, dar a existat o perioadă 
în care nu a fost supravegheată şi în partea din spate. Cred că 
au fost anunţaţi, tot de spionul tău. 

Rosemont scoase o copie de telex şi i-o dădu. Crosse o citi, se 
înroşi şi i-o întinse lui Armstrong. 


Decodificată de la Director, Washington, către Rosemont, 
Director adjunct. Staţia Hong Kong: Sinders de la MI-6 aduce 
ordin de la Sursă, Londra, ca trebuie să mergi cu el vineri să 
asişti la înmânarea hârtiilor şi să obţii imediat fotocopii. 


— O să primeşti şi tu o dispoziţie la fel cu corespondenţa de 
azi, Rog, spuse americanul. 

— Pot să păstrez asta? întrebă Crosse. 

— Sigur. Apropo, cineva îl urmăreşte şi pe Dunross. Noi... 

— Fii amabil şi nu te amesteca în jurisdicţia noastră! spuse 
furios Crosse. 

— Ţi-am spus că eşti într-un oraş de rahat, Rog! încordat, 
Rosemont puse pe masă alt telex. 


Rosemont, Hong Kong. Vei înmâna acest telex personal 
şefului SI. Până la noi ordine, Rosemont este autorizat să 
acţioneze independent pentru a descoperi persoanele ostile în 
ce mod va dori. 1 se cere totuşi să se menţină în limitele legii şi 
să vă informeze personal de ceea ce face. Sursa 8-98/3. 

Rosemont îl văzu pe Crosse înnăbuşindu-şi o explozie de 
furie. 

— Şi ce mai eşti autorizat să faci? întrebă Crosse. 

— Nimic. Incă. Vom fi la bancă vine... 

— Ştii unde a pus Dunross hârtiile? 

— Se ştie în tot oraşul - printre profesionişti. Ţi-am spus doar 
că spionul tău lucrează şi ore suplimentare! brusc Rosemont se 
înfurie. Haide, pentru numele lui Dumnezeu, Rog, ştii că dacă 
spui cuiva din Londra o chestie senzaţională, o află tot oraşul! 
Toţi avem probleme de securitate, dar ale voastre sunt mai 
mari! Cu un efort, americanul se calmă. Ai fi putut să fii cinstit 
cu mine în ceea ce priveşte încurcătura cu Dunross - ne-ar fi 
scutit de o groază de dureri de cap şi nu ne-am fi pierdut şi 
cinstea obrazului. 

Crosse îşi aprinse o ţigară. 

— Poate că da. Sau poate că nu. Am încercat să menţin 
securitatea. 

— Şi eu? Doar sunt de partea ta. 

— Chiar eşti? 

— La dracu, sigur că sunt! spuse foarte enervat Rosemont. Şi 
dacă era după mine, aş fi deschis fiecare seif din subsolul băncii 
înainte de apusul soarelui - şi la dracu' cu tot ce se-ntîmpla pe 
urmă! 

— Slavă Domnului că n-o poţi face! 

— Pentru numele lui Cristos, suntem în război şi numai 
Dumnezeu ştie ce o fi în toate hârtiile alea. Poate indică şi cine e 
afurisitul tău de spion şi-atunci punem mâna pe el şi capătă ce 
merită. 

— Da, spuse Crosse, şi vocea lui şfichiui aerul, sau poate că 
nu e nimic în hârtiile alea! 

— Ce vrei să spui? 

— Dunross a fost de acord să-i dea lui Sinders dosarele 
vineri. Dar dacă nu e nimic în ele? Sau dacă a ars hârtiile şi ne 
dă doar coperţile? Ce dracu' facem atunci? 

Rosemont se holbă la el. 

— Isuse - crezi că e posibil? 

— Sigur că e posibil! Dunross e deştept. Poate nici nu sunt 
acolo, sau cele din seif sunt false sau inexistente. Nu ştim dacă 
le-a pus acolo, el a spus doar că le-a pus. Isuse Cristoaso, există 

cincizeci de posibilităţi. Voi, care sunteţi atât de isteţi, voi tipii 
de la CIA, spuneţi-mi care e seiful şi-l deschid chiar eu. 

— Iar cheia de la guvernator. Dă-ne voie mie şi băieţilor mei 
să intrăm singuri cinci ore şi... 

— Nici vorbă nu poate fi! rânji Crosse, roşu deodată la faţă. 

Armstrong simţi puternic violenţa cuvintelor. Bietul de tine, 
Stanley, tu eşti ţinta azi. Îşi stăpîni un tremur, amintindu-şi de 
momentele când a trebuit să-l înfrunte pe Crosse. Inţelesese 
imediat că era mai bine să-i spună adevărul, să-i spună totul 
imediat. Dacă vreodată Crosse l-ar fi supus unui interogatoriu, 
ştia că ar fi fost imediat prins. Slavă Domnului că nu avusese 
niciodată motiv să încerce, îşi spuse el mulţumit, apoi îşi 
întoarse privirea spre Rosemont, care se făcuse stacojiu de 
furie. Mă întreb cine sunt informatorii lui Rosemont, şi de unde 
ştie el cu siguranţă că Fong-fong şi oamenii lui au fost distruşi. 

— Nici vorbă! spuse din nou Crosse. 

— Atunci ce dracu' facem? Stăm cu afurisitele noastre de 
mâini în sân până vineri? 

— Da. Aşteptăm. Ni s-a ordonat să aşteptam. Chiar dacă 
Dunross a rupt pagini sau fragmente, sau a aruncat dosare 
întregi, nu-l putem aresta nici obliga să-şi aducă aminte sau să 
ne spună ceva. 

— Dacă directorul sau Sursa hotărăsc să-l strângem cu uşa, 
există modalităţi. Aşa ar face duşmanul. j 

Crosse şi Armstrong se uitară lung la Rosemont. In cele din 
urmă Armstrong spuse cu răceală: 

— Dar nu e corect. 

— Dar nici incorect. Mai departe. Numai pentru urechile 
tale, Rog. 

Armstrong se ridică imediat, dar Crosse îi făcu semn să 
rămână. 

— Robert reprezintă urechile mele. 

Armstrong îşi înăbuşi râsul care-l apucă la auzul unor cuvinte 
atât de ridicole. 

— Nu. Regret, Rog, astea-s ordinele - numai tu şi cu mine. 

Armstrong îl văzu pe Crosse ezitând atât cât trebuia. 

— Robert, aşteaptă afară. Când sun vino înăuntru. Vezi ce 
face Brian. 

— Da, domnule. 

Armstrong ieşi şi închise uşa în urma lui, regretând că nu 
asistă la masacru. 

— Ei bine? 

Americanul îşi aprinse altă ţigară. 

— Ultrasecret. La 4, azi, întreaga escadrilă 92 a fost 
paraşutată în Azerbaidjan cu ajutorul unor mari unităţi din Forţa 
Delta şi s-au răspîndit de-a lungul graniţei dintre Iran şi 
Uniunea Sovietică! Crosse făcu ochii mari. La cererea directă a 
şahului, ca reacţie la pregătiri militare masive în apropierea 
graniţei şi la obişnuitele revolte din întregul Iran finanţate de 
sovietici. Isuse, Rog, nu poţi monta aici o instalaţie de aer 
condiţionat? Rosemont îşi şterse fruntea. La ora 6 unităţi 
auxiliare au aterizat la aeroportul din Teheran. Flota a şaptea se 
îndreaptă spre Golf, a şasea - cea din Mediterană - e deja la 
bazele din afara Israelului, a doua, din Atlantic, se îndreaptă 
spre Baltică, NORAD e în alertă, NATO e în alertă, şi toate 
submarinele Poseidon sunt în alarmă de gradul zero. 

— Isuse Cristoase, ce dracu' se întâmplă? 

— Hruşciov se dă din nou peste cap să pună mâna pe Iran - 
întotdeauna cea mai bună ţintă sovietică, nu? îşi închipuie că e 
în avantaj. Tărăşenia e chiar la graniţa lui unde liniile lui de 
comunicaţie sunt la distanţe scurte, iar ale noastre pe distanţe 
imense. leri oamenii de securitate ai şahului au descoperit o 
insurecție „socialistă democratică”, prevăzută a izbucni în 
următoarele zile în Azerbaidjan. Aşa că Pentagon-ul a reacţionat 
ca o pisică călcată pe coadă. Dacă Iranul dispare, dispare în- 
tregul Golf Persic, apoi Arabia Saudită, şi asta va tăia petrolul 
Europei şi asta va distruge Europa. 

— Şahul a mai avut probleme până acum. Nu e oare încă o 
reacţie exagerată din partea voastră? 

Trăsăturile americanului se înăspriră. 

— Hruşciov a bătut în retragere cu Cuba - prima dată când 
sovieticii se retrag - pentru că J.F. Kennedy nu glumea şi 
singurul lucru pe care-l înţeleg comuniştii e forţa. O forţă mare- 
în-masă-cinstită-şi-afurisită! Marele Hruşciov ar trebui să se 
retragă şi el de data asta sau îl vom lăsa fără cap. 

— Riscaţi să aruncaţi în aer toată lumea asta blestemată 
pentru nişte proşti fanatici, analfabeți şi certăreţi, care probabil 
că oricum au şi ei puţină dreptate? 

— Eu nu mă ocup de politică, Rog, ci doar ca ai noştri să 
câştige. Petrolul iranian, petrolul din Golful Persic, petrolul 
saudit, astea sunt punctele nevralgice ale Occidentului. N-avem 
de gând să-l lăsăm pe duşman să pună mâna pe ele. 

— Dacă-l vrea o să-l ia. 

— De data asta nu, n-o să-l ia. Operaţiunea se numeşte 
Antrenament. Ideea e să intrăm în forţă, să-i speriem şi să ieşim 
repede, fără ca nimeni să ştie, cu excepţia dușmanului, şi în nici 
un caz vreun afurisit de membru al Congresului sau jurnalist 
liberal, simpatizant. Pentagonul mizează pe faptul că sovieticii 
nu cred că noi putem reacţiona atât de repede şi cu atâta forţă, 
de atât de departe, aşa că vor fi şocaţi şi vor fugi la adăpost şi 
vor înceta totul... până data viitoare. 

Tăcerea deveni mai grea. Degetele lui Crosse pianotau. 

— Ce trebuie să fac? De ce-mi spui toate astea? 

— Pentru că şefii mi-au ordonat-o. Vor ca toţi şefii serviciilor 
secrete aliate să ştie despre ce e vorba pentru că, dacă se duce 
vestea, vor exista mişcări simpatizante peste tot, ca de obicei, 
revolte plătite şi bine coordonate, şi va trebui să fii pregătit. 
Rapoartele AMG spun că Sevrin a fost activat aici - poate e vreo 
legătură. Şi pe urmă, voi cei din Hong Kong sunteţi vitali pentru 
noi. Sunteţi intrarea din spate în China, în Vladivostok şi în- 
treaga Rusie de est - şi cea mai bună rută directă către bazele 
lor navale şi de submarine atomice din Pacific. Rosemont luă 
altă ţigară cu degete tremurânde. Ascultă, Rog, spuse el, 
stăpânindu-şi furia imensă, hai să lăsăm deoparte toată vorbăria 
asta de rahat la nivel înalt, ce zici? Poate ne putem ajuta 
reciproc. 

— Ce submarine atomice? spuse Crosse rânjind în mod 
deliberat, încercând să-l prindă. N-au încă submarine atomice 
Sooo 

— Isuse Cristoase! se înfurie Rosemont. Voi ăştia gândiţi cu 
fundu' şi nu vreţi să ascultați nimic. Voi peroraţi despre 
destindere şi încercaţi să ne astupaţi gura şi ei se ţin cu mâna 
de burtă de atâta râs, fir-ar blestemaţi să fie. Ei au submarine 
nucleare şi baze de rachete şi baze navale în toată Marea 
Ohotsk! Rosemont se ridică şi se duse la imensa hartă a Chinei 
şi Asiei care acoperea un perete şi puse degetul pe Peninsula 
Kamceatka, în nordul Japoniei... Petropavlovsk, Vladivostok... au 
operaţiuni uriaşe pe toată coasta Siberiei, aici la Komsomolsk, la 
gura Amurului şi pe Sahalin. Dar Petropavlovsk e cea mai mare. 
În zece ani aici va fi cel mai mare port militar din Asia, cu 
aeroporturi de sprijin, hangare subterane şi piste de decolare 
subterane protejate împotriva unei lovituri nucleare, şi depozite 
de rachete. Şi de acolo vor ameninţa întreaga Asie - Japonia, 

Coreea, China, Filipine - fără să uite de Hawai şi de Coasta 
noastră de vest. 

— Forţele americane sunt superioare şi întotdeauna vor fi. 
Din nou exagerezi. 

Faţa lui Rosemont se umbri. 

— Se spune că sunt o cobe. Nu sunt. Doar realist. Ei sunt pe 
picior de război. Midas III ale noastre au calculat tot felul de 
şmecherii... se şi se înjură că-şi dăduse prea mult drumul la 
gură. Ei bine, ştim multe din ce fac ei acum, şi nu fac brăzdare 
afurisite de plug! 

— Cred că te înşeli. Nici ei nu doresc război, ca şi noi. 

— Vrei dovezi? O să le ai mâine, după ce primesc 
permisiunea, spuse americanul, jignit. Dacă se dovedeşte că-i 
aşa, putem colabora mai bine? 

— Credeam că acum colaborăm bine. 

— Vrei să colaborăm? 

— Orice vrei tu. Vrea Sursa să acţionez într-un anumit fel? 

— Nu, doar să fii pregătit. Bănuiesc că toate astea vor fi 
comunicate prin diferite canale încă astăzi. 

— Da, deodată Crosse se îmblinzi. Ce te supără de fapt, 
Stanley? 

Ostilitatea lui Rosemont dispăru. 

— Am pierdut una din cele mai bune reţele din Berlinul de 
Est, aseară, o mulţime de băieţi buni. Am aflat că un prieten de- 
al meu a încercat să treacă înapoi la noi, şi suntem siguri că 
asta are legătură cu AMG. 

— Oh, îmi pare rău. Nu era Tom Owen, nu? 

— Nu. A plecat din Berlin luna trecută. Era Frank O'Connell. 

— Nu cred că l-am cunoscut E trist! 

— Ascultă, Rog, spionul ăsta e o mare belea, se ridică şi se 
duse la hartă, se-uită la ea un timp. Ai auzit de Iman? 

— Poftim? 

Degetul lui Rosemont se opri pe un punct al hărţii. Oraşul 
era pe continent, la 180 de mile nord de Vladivostok, la un nod 
de cale ferată. 

— E un centru industrial, căi ferate, multe fabrici. 

— Şi? întrebă Crosse. 

— Ştii de aeroportul de acolo? 

— Ce aeroport? 

— E subteran, fir'ar al naibii, în afara oraşului, construit într- 
un labirint de peşteri naturale. Trebuie să fie una din minunile 

lumii. E protejat atomic, Rog. Întreaga bază a fost construită de 
prizonierii japonezi şi nazişti în '45, '46, şi '47. Se spune că o 
sută de mii de oameni. E totul subteran. Rog, cu spaţiu pentru 
2.500 de avioane, echipajele de zbor şi personal de întreţinere. 
E rezistent la bombe - chiar cele nucleare - şi are 80 de piste 
care ies afară pe o pistă de aterizare uriaşă, ce înconjoară 
optsprezece coline. I-a luat unui tip de-al nostru nouă ore să o 
parcurgă. Asta era în '46 - cum o fi arătând acum? 

— Mult mai bine... dacă există! 

— E folosibilă acum. Câţiva tipi, din serviciul secret, de-ai 
noştri şi de-ai voştri, chiar şi câţiva din cei mai buni ziarişti ştiau 
despre ea încă din '46. Şi atunci de ce atâta tăcere acum? 
Numai baza asta şi e o ameninţare imensă pentru noi toţi, şi 
nimeni nu scoate o vorbă. Nici măcar China, şi ea trebuie cu 
siguranţă să ştie despre Iman. 

— La întrebarea asta nu-ţi pot răspunde. 

— Eu pot. Cred că informaţia asta a fost îngropată, în mod 
deliberat, împreună cu multe altele. Americanul se ridică şi se 
întinse, Isuse, întreaga lume se dezintegrează şi pe mine mă 
doare spatele. Nu ştii vreun chiropractor bun? 

— Ai încercat la doctorul Thomas în strada Pedder? La el mă 
duc eu. 

— Nu pot să-l sufăr. Te pune să stai la rînd - nu vrea să-ţi 
fixeze o oră. Slavă domnului că există chiropractori! încerc să-l 
conving pe fiul meu să se facă şi el chiropractor în loc de doctor 
obişnuit. 

Telefonul sună şi Crosse răspunse. 

— Da, Brian? Rosemont îl privi pe Crosse în timp ce acesta 
asculta. Stai puţin, Brian. Stanley, am terminat? 

— Sigur. Mai sunt nişte chestii de rutină, neconfidenţiale. 

— Bun. Brian, vino încoace şi intră cu Robert. Crosse puse 
receptorul la loc. Nu s-a putut lua legătura cu Fong-fong. 
Probabil că ai avut dreptate. In 48 de ore vor fi probabil 
declaraţi DPM sau DPC. 

— Nu înţeleg. 

— Dispăruţi-Probabil-Morţi sau Dispăruţi-Probabil- Capturaţi. 

— Neplăcut. Imi pare rău că am adus veşti proaste. 

— Joss. 

— Ţinând seama de manevrele de Antrenament şi de AMG, 
ce-ai zice să-l punem pe Dunross în detenţie preventivă? 

— Nici vorbă. 

— Doar există Legea secretului de stat. 

— Nici vorbă. 

— Am de gând să recomand acţiunea asta. Apropo, băieţii de 
la FBI ai lui Ed Langan au făcut legătura între Banastasio şi 
Bartlett. E un acţionar important în Par-Con. Se spune că ela 
dat banii pentru ultima fuziune care i-a adus mari profituri lui 
Par-Con. 

— Ai aflat ceva despre vizele pentru Moscova ale lui Bartlett 
şi Tcholok? 

— Tot ce-am putut descoperi a fost că s-au dus acolo ca 
turişti. Poate că asta au fost, sau poate a fost un pretext. 

— Ceva despre arme? în dimineaţa aceea Armstrong îi 
spusese lui Crosse teoria lui Peter Marlowe şi Crosse ceruse o 
supraveghere imediată a lui Wu Patru Degete şi oferise o 
recompensă substanţială pentru informaţii. 

— FBI e sigur că au fost puse în avion în Lon Angeles. Ar fi 
fost uşor - hangarul lui Par-Con nu e păzit. Au verificat şi 
numerele de serie pe care ni le-aţi dat. Toate fac parte dintr-un 
transport care s-a „rătăcit” pe drum de la fabrică la Camp 
Poendleton - ăsta-i depozitul marinei din sudul Californiei. S-ar 
putea să fi descoperit o mare afacere de contrabandă cu arme. 
Mai bine de şapte sute de M 14 s-au rătăcit în ultimele şase luni. 

— Apropo de asta - se oprise când auzi ciocănitul discret în 
uşă, îl văzu pe Crosse apăsând pe buton, uşa se deschise şi 
Brian Kwok şi Armstrong intrară, Crosse le făcu semn să ia loc. 
Apropo de asta, îţi aduci aminte de cazul CARE? 

— Presupusa acţiune de corupţie de aici, din Hong-Kong? 

— Da. Am putea avea un fir pentru tine. 

— Bun. Robert, tu te-ai ocupat de asta atunci, nu? 

— Da, domnule. 

Robert Armstrong oftă. Cu trei luni în urmă unul din 
viceconsulii de la Consulatul Statelor Unite a rugat CIA să 
verifice modul în care sunt utilizate ajutoarele să vadă dacă nu 
cumva unii administratori şnapani puneau ceva deoparte pentru 
propria lor pungă. Cercetările şi interogatoriile mai continuau 
încă. 

— Despre ce e vorba, Stanley? 

Rosemont căută în buzunar şi scoase o notă bătută la 
maşină. Nota conţinea trei nume şi o adresă: Thomas K.K. Lim 
(Lim Străinul), Dl. Tak Chou-lan (Tak Mâini Mari), Dl. Lo Tup-lin 
(Lo Dinti în Afară), camera 720, Princes Building, Central. 


536 


— Thomas K.K. Lim e un american, bine căptuşit la pungă şi 
cu multe relaţii în Washington, Vietnam şi America de Sud. Face 
afaceri cu ceilalţi doi şmecheri la adresa asta. Am aflat că e 
amestecat în nişte afaceri dubioase cu AID şi că Tak Mâini Mari 
joacă un rol important în CARE. Nu e domeniul nostru, aşa că 
luaţi-o voi. Rosemont ridică din umeri şi se întinse din nou. 
Poate e ceva. Lumea arde şi noi trebuie să ne ocupăm de 
pungaşi! Ce tâmpenie! Mai vorbim. Îmi pare rău de Fong-fong şi 
oamenii voştri. 

leşi din încăpere. Crosse le spuse pe scurt lui Armstrong şi 
Brian Kwok ce aflase despre Operaţiunea Antrenament. Brian 
Kwok mârâi acru: 

— Într-o zi unul din nebunii ăştia de ianchei o să facă o 
greşeală. E o prostie să implici arme atomice în situaţii d-astea, 
pe muchie de cuţit. 

Crosse se uită la ei şi ei se puseră imediat în gardă. 

— Îl vreau pe spionul ăla. Îl vreau înainte ca CIA să-l 
descopere. Dacă pun ei primii mâna pe el..., bărbatul acela tras 
la faţă era foarte furios: Brian, du-te la Dunross. Spune-i că 
AMG nu a fost o întâmplare, şi să nu iasă fără oamenii noştri în 
preajmă. În nici un caz. Spune-i că aş prefera să ne dea hârtiile 
mai devreme, în secret. Atunci nu mai are de ce să-i fie teamă. 

— Da, domnule. 

Brian Kwok ştia că Dunross va face tot ceea ce va voi el, dar 
tăcu din gură. 

— Schema noastră obişnuită va acoperi orice acţiune 
secundară a problemei Iranului şi a Operațiunii Antrenament. 
Totuşi ai face bine să alertezi CID şi..., se opri, Robert 
Armstrong se uita încruntat la bucata de hârtie pe care i-o 
dăduse Rosemont. Ce s-a întlmplat, Robert? 

— Nu avea Tsu-yan un birou în Princes Building? 

— Brian? 

— L-am urmărit până acolo de câteva ori, domnule. Se ducea 
la un prieten de afaceri... Brian Kwok căută în memorie. 
Transporturi. Ng, Vee Cee Ng pe nume, poreclit Ng Fotograful. 
Camera 721. L-am verificat, dar totul e pe faţă. Vee Cee Ng 
conduce Asian and China Shipping şi încă vreo douăzeci de mari 
afaceri asemănă- toare. De ce? 

— Adresa asta e 720. Tsu-yan ar putea avea legătură cu John 
Chen, armele, Banastasio, Bartlett - chiar Vârcolacii, spuse 
Armstrong. 

Crosse luă bucata de foaie. După o pauză zise: 

— Robert, ia o echipă şi verifică chiar acum camerele 720 şi 
72 

— Nu e în zona mea, domnule. 

— Câtă dreptate ai! spuse imediat Crosse, plin de sarcasm. 
Da. Ştiu. Faci parte din Departamentul de Investigații Criminale 
Kowloon, Robert, nu Central. Cum, eu autorizez această 
descindere, du-te şi ia-o. Acum. 

— Da, domnule. 

Annstrong plecă roşu la față. Se lăsă tăcerea. Brian Kwok 
aşteptă, uitându-se cu stoicism la birou. Crosse alese cu grijă o 
ţigară, o aprinse, apoi se rezemă de spătarul scaunului. 

— Brian. Cred că Robert e spionul. 


29 
Ora 13.38. 


Robert Armstrong şi un sergent de poliţie în uniformă ieşiră 
din maşina de serviciu şi porniră să-şi croiască loc prin mulţime 
către frumoasa piaţă de la Princes Arcade, cu prăvăliile sale de 
bijuterii şi curiozităţi, magazine de aparatură foto şi radio, pline 
cu cele mai noi articole ale electronicii, înşirate la parterul 
vechii clădiri înţesate de birouri din Central. Îşi făcură loc spre 
lifturile băncii, amestecându-se în mulţimea de oameni care 
aşteptau şi ei. In cele din urmă, el şi sergentul izbutiră să se 
strecoare într-unul din lifturi. Dăinuia un aer greu, îmbâcsit de 
mirosuri, încărcat de nervi. Chinezii îi priveau pieziş, stânjeniţi. 
La etajul al şaptelea, Armstrong şi sergentul coborâră. Dădură 
de un coridor întunecos, îngust, cu nişte uşi de birouri care 
semănau toate unele cu celelalte, de-o parte şi de cealaltă. 
Rămase o vreme uitându-se să vadă ce scria pe uşi. Camera 720 
aparţinea serviciului Dezvoltare al companiei Ping-Sing Wahb, 
721 aparţinea firmei Transporturi navale Asiatice şi Chinezeşti. 
Porni gânditor de-a lungul coridorului, cu sergentul Yat alături. 
Când dădură colţul, din camera 720 ieşi un chinez de vârstă 
mijlocie, cu o cămaşă albă şi pantaloni negri. li văzu, se albi la 
faţă, şi se răsuci pe călcâie dispărind din nou în birou. Când 
ajunse la uşă, Armstrong se aşteptă s-o găsească închisă, dar nu 
era aşa, o deschise cu o smucitură exact la vreme ca să-l vadă 
pe celălalt dispărând pe o uşă din spate, urmat de un altul cu 

care se izbi primul în uşă, la fel de grăbit să dispară. Uşa din 
spate se închise cu o pocnitură. Armstrong oftă. In biroul acela 
jegos, neorînduit, format din trei camere mici şi înghesuite, 
rămăseseră doar două secretare şleampăte care se holbau acum 
la el, una cu beţişoarele de mâncat oprite în aer, deasupra unei 
farfurii cu carne de pui şi fidea. Fideaua îi alunecă de pe 
beţişoare şi-i căzu înapoi în farfurie. 

— Bună ziua, spuse Armstrong. 

Cele două femei se zgâiră la el, apoi la sergent, şi iar la el. 

— Vă rog, unde sunt domnii Lim, Tak şi Lo? 

Una dintre cele două fete ridică din umeri, iar cealaltă, 
indiferentă, începu să mănânce mai departe. Cu zgomot. Biroul 
era într-o stare de dezordine şi murdărie greu de descris. Se 
vedeau două telefoane, hârtii aruncate peste tot, pahare de plas- 
tic, farfurii murdare şi beţişoare folosite, un ceainic şi căni de 
ceai. Coşuri pline de gunoi. Armstrong scoase la iveală un 
mandat de percheziţie şi îl arătă. Fetele se uitară la el fără să 
scoată o vorbă. Enervat, Armstrong ridică vocea: 

— Vorbiti englezeşte? 

Amândouă fetele săriră în sus: 

— Da, sir! 

— Bun. Spuneţi-i sergentului cum vă cheamă şi răspundeţi la 
întrebările pe care vi le pune. Şi... 

În clipa aceea, uşa din spate se deschise din nou şi cei doi 
fugari fură împinşi înăuntru de doi poliţişti în uniformă, cu nişte 
chipuri încruntate, care îi aşteptaseră într-adins la ieşire. 

— Ah, excelent. Mulţumesc, caporal. Ei, şi unde o ştergeaţi 
voi? 

În aceeaşi secundă amândoi începură să-şi pledeze ne- 
vinovăția într-o cantoneză foarte colorată. 

— Gura! răcni Armstrong, şi cei doi tăcură. la spuneţi-mi 
cum vă cheamă! cei doi se uitară ţintă la el, după care 
Armstrong reluă în cantoneză. la spuneţi-mi cum vă cheamă, 
aveţi grijă să nu-mi turnaţi minciuni fiindcă atunci, la naiba, o să 
mă cam apuce nervii. 

— El e Tak Chou-lan, spuse cel cu un dinte ieşit în afară 
arătând spre celălalt. 

— Cum te cheamă pe tine? 

— A ăă... Lo Tup-Sop, sir. Dar n-am făcut ni...” 

— Lo Tup-Sop? Nu cumva Lo Tup-Lin? 

— Ah, nu, stăpîne, domnule inspector şef, acela-i fratele meu. 

— Şi el unde-i? 

Cel cu dintele din faţă ieşit în afară ridică din umeri. 

— Habar nu am. Vă rog să-mi spuneţi ce se întâmplă... 

— Ei, Lo Dinte-ieşit, şi unde te grăbeai atât de tare? 

— Stăpâne, uitasem că am o întâlnire. Era foarte importantă. 
E foarte urgentă şi dacă nu plec imediat am să pierd o avere, 
sir. Cinstite stăpâne, acum pot să plec... 

— Nu. Uite mandatul de percheziţie. O să căutăm şi o să 
ridicăm orice hârtie... 

În aceeaşi secundă amândoi chinezii începură să protesteze 
cu tărie. Dar din nou Armstrong le-o reteză scurt. 

— Vreţi să vă expediez la graniţă chiar în secunda asta? cei 
doi albiră şi scuturară din cap. In regulă. Şi acum unde-i 
Thomas K.K. Lim? nu răspunse nici unul şi Armstrong îl împunse 
cu degetul pe cel mai tânăr dintre ei. Ei, dumneata, Lo Dinte- 
ieşit, unde-i Thomas K. K. Lim? 

— În America de Sud stăpâne, răspunse Lo tulburat. 

— Unde? 

— Nu ştiu. Doar stăm în acelaşi birou, altfel n-avem nici o 
legătură. Ala de colo-i afurisitul lui de birou, şi Lo Dinte-ieşit 
arătă nervos cu mâna spre un colţ, unde se afla un birou în 
neorînduială, un dulap şi un telefon. Stăpâne, eu n-am făcut nici 
un rău. Lim Străinul nu e de prin părţile noastre, e venit din 
Ţara Aurului. Al patrulea văr al meu Tak, aici de faţă, i-a 
închiriat şi lui un loc, atât. Lim Străinul vine şi pleacă când are 
el chef, şi n-are nimic de împărţit cu mine. E cumva vreun 
criminal murdar? Şi dacă o fi făcut ceva, eu nu ştiu nimic. 

— Atunci spune-mi ce ştii despre furtul fondurilor destinate 
programului CARE. 

— Cum? şi amândoi chinezii se holbară la el. 

— Informatorii noştri ne-au pus la dispiozitie date precise că 
furaţi din banii destinaţi programului de binefacere şi care 
aparţin femeilor şi copiilor ce mor de foame! în aceeaşi secundă 
amândoi începură să protesteze, declarându-se nevinovaţi. 
Destul! O să hotărască judecătorul! O să veniţi la secţie şi o să 
daţi frumos declaraţii! după care o luă din nou pe englezeşte. 
Sergent, ia-i pe amândoi şi du-i la secţie. Caporal, hai să... 

— Cinstite stăpâne, începu Lo Dinte-ieşit într-o engleză 
poticnită. Dar dacă spun tot aici la birou, şi arătă spre biroul din 
cealaltă încăpere, la fel de îmbâcsit şi neorînduit. 

— În regulă. 

Armstrong porni în urma lui Lo, dominându-l cu statura. 
Chinezul închise uşa în urma lui şi începu să vorbească iute în 
cantoneză. 

— Eu nu ştiu nimic de nici o nelegiuire, stăpâne. Dacă s-a 
întâmplat ceva, atunci de vină sunt numai ticăloşii ăilalţi doi, eu 
sunt doar un cinstit negustor care vrea să câştige şi el un ban şi 
să-şi trimită şi el copiii în America la studii şi... 

— Da, bineînţeles. Dar ce tot spuneai că vrei să-mi zici numai 
mie aşa intre patru ochii, înainte de a te trimite la secţie? 

Omul zâmbi nervos, se duse la birou şi începu să deschidă un 
sertar. 

— Stăpâne, dacă e cineva vinovat, atunci vinovatul nu sunt 
eu! trase sertarul - era plin cu bancnote uzate, roşii, de o sută 
de dolari, prinse în teancuri de câte o mie. Stăpâne, dacă-mi dai 
drumul să plec atunci... şi-i zâmbi, trecând cu degetele printre 
bancnote. 

Armstrong repezi un picior, sertarul se închise prinzându-i 
degetele lui Lo care scoase un urlet de durere şi se repezi să 
deschidă cu mâna teafără sertarul. 

— Oh, oh... blestemata... 

— Ascultă - se aplecă Armstrong peste chipul împetrit al 
chinezului - căcat de câine ce-mi eşti, e împotriva legii să 
încerci să mituieşti un poliţist, şi dacă ai să spui cuiva că ţi-ai 
rupt degetele ca urmare a brutalităţii poliţiei, atunci află că am 
să am grijă să-ţi zdrobesc chiar eu personal Sacul Plăcerilor! şi 
cu asta se rezemă de birou, simțind cum i se zvârcoleşte inima 
în piept şi i se face greață, înfuriat de ispita pe care o simţise la 
vederea atâtor bani. 

Cât de uşor ar fi fost să-i ia şi să-şi plătească datoriile şi să-i 
mai şi rămână mai mult decât suficienţi pentru ca să participe la 
jocul bursei şi la pariurile de la hipodrom, şi să părăsească Hong 
Kongul până când nu va fi prea târziu. Atât de uşor. Cu mult mai 
uşor să accepţi decât să refuzi... de data asta, şi în cele o mie de 
situaţii de dinainte. Numai în sertarul acela trebuie să fi fost pa- 
truzeci, cincizeci de mii. Şi dacă era un sertar plin acolo, atunci 
însemna că mai trebuie să fie şi altele şi dacă îl strâng cu uşa pe 
ticălosul ăsta pot scoate de la el de zece ori pe atât. Intinse 
mâna şi-l apucă pe individ brutal de braţ. Din nou acesta scoase 
un strigăt. Vârful unui deget era zdrobit, şi Armstrong se gândi 
că Lo va pierde câteva unghii, o să-l cam doară, dar scapă numai 

cu atât. Era supărat pe sine că se pierduse cu firea, dar se 
simţea obosit şi ştia că nu numai oboseala era de vină. 

— Ce ştii de Tsu-Yan? 

— Cum? Eu? Nu ştiu nimic. Care Tsu-yan? 

Armstrong îl zgâlţâi. 

— Tsu-yan! Tsu-yan negustorul de arme. 

— Nu ştiu nimic, stăpîne. 

— Mincinosule! 'Tsu-yan care-i face vizite domnului Ng, din 
biroul de alături. 

— Tsu-yan, aha, el? Negustor de arme? N-am ştiut niciodată 
că se ocupă de vânzarea armelor. Am crezut că e doar un 
negustor cinstit. E şi el venit tot din nord ca şi Ng Fotograful... 

— Cine? 

— Ng Fotograful, stăpâne. Vee Cee Ng care are biroul 
alături. El şi cu Tsu-yan nu vin niciodată aici şi nu stau de vorbă 
cu noi... Ah, am nevoie de un doctor,... ah, mâna... 

— Unde-i Tsu-yan acum? 

— Nu ştiu, stăpâne... ah, blestemata asta de mână, ah, aha 
ah, jur pe toţi zeii că nu ştiu nimic de el... ah ah ah... 

Enervat, Armstrong îi făcu vânt pe un scaun şi deschise uşa. 
Cei trei poliţişti şi secretarele se uitară la el tăcuţi. 

— Sergent, ia-l pe ticălosul ăsta şi du-l la secţie, treci acolo 
că a încercat să mituiască un poliţist... Uită-te şi tu! îi făcu semn 
să vină şi-i arătă sertarul, sergentul Yat făcu ochii mari. 

— Dew neh loh moh! 

— Număraţii-i şi pune-i pe amândoi să semneze că suma 
trecută acolo e corectă, şi ia şi banii cu tine la secţie şi depune-i 
acolo. 

— Da, sir. 

— Caporal, începi să cercetezi dosarele. Eu mă duc alături. 
Vin imediat. 

Armstrong ieşi cu paşi mari din încăpere. Ştia că banii vor fi 
numărați imediat, ca şi toţi ceilalţi bani găsiţi în birou şi, dacă 
sertarul acela era plin, atunci şi altele trebuie să fie la fel, şi 
apoi vor negocia iute între ei suma pe care s-o declare la secţie 
şi protagoniştii principali, Sergentul Yat, Lo şi Tak vor împărţi 
suma rămasă, între ei. Lo şi Tak vor crede că o să-şi taie şi ei o 
felie bună din pradă, iar oamenii săi îl vor socoti cam tâmpit că 
nu va participa la împărţire. Dar nu contează. Nu-i pasă. Banii 
erau oricum furaţi, sergentul Yat şi oamenii lui erau cu toţii 
poliţişti de ispravă, iar salariul lor cu totul nepotrivit cu 

răspunderile pe care le aveau. Şi puţin h'eung yau nu le va 
strica deloc, ci va fi mană de la Dumnezeu. Nu-i aşa? In China 
trebuie să fii om practic, îşi spuse el mohorât, în vreme ce bătea 
la uşa biroului cu numărul 721 şi intră înăuntru. O secretară 
frumuşică ridică ochii de pe masa unde-şi lua prânzul - o 
farfurie de orez de calitate cu bucăţi de carne de porc şi 
conopidă de un verde lucios, din care se ridicau aburi apetisanţi. 

— Bună ziua, spuse Armstrong fluturând pe sub nasul ei 
legitimaţia. Vreau să stau de vorbă cu domnul Vee Cee Ng, vă 
TOg. 

— Îmi pare rău, sir, spuse fata, într-o engleză corectă, 
uitându-se fără nici o expresie la el. E plecat. La masă. 

— Unde? 

— La clubul său, cred. Şi... şi azi nu se mai întoarce până la 
cinci. 

— La care club? 

Fata îi spuse. Nu auzise niciodată de clubul ăsta, dar asta nu 
însemna nimic, fiindcă erau sute de cluburi chinezeşti 
particulare pentru masa de prânz, sau de seară, sau pentru jocul 
de mah-jongg. 

— Pe tine cum te cheamă? 

— Virginia Tong, sir, zise ea după ce se gândi puţin. 

— Te deranjează dacă arunc şi eu o privire pe aici? şi văzu în 
ochii ei o lucire nervoasă. Uite mandatul de percheziţie. 

Fata îl luă, îl citi în vreme ce lui îi trecu prin minte: reuşită 
fetiţă. 

— Credeţi că mai puteţi aştepta? Mai puteţi aştepta până la 
ora cinci? îl întrebă ea. 

— Nu, am să arunc o privire chiar acum. 

Fata ridică din umeri, săltă în picioare şi deschise uşa 
biroului interior: mic, aproape fără nici un fel de mobilier, în 
afară de birouri, telefoane, nişte dulapuri bucşite, postere 
făcând reclama unor firme maritime şi orare de plecare a 
navelor. Din acest birou mai erau două uşi laterale şi o uşă în 
spate. Deschise o uşă care dădea spre biroul cu numărul 720, 
dar în încăperea de dincolo, împuţită şi plină de umezeală, nu 
era decât un w.c. jegos şi o chiuvetă. Uşa din spate era închisă 
cu zăvorul. Trase zăvorul şi nimeri pe palierul scărilor din spate, 
murdare şi ele, care serveau de scară de incendiu improvizată şi 
la fel de bine de cale de scăpare la nevoie. Puse zăvorul la loc, 

urmărit permanent de Virginia Tong. Ultima uşă era încuiată cu 
cheia. 

— Vrei te rog s-o deschizi? 

— Numai domnul Vee Cee Ng are cheia, sir. 

Armstrong oftă din adâncul sufletului. 

— Domnişoară Tong, ai văzut că am un mandat de 
percheziţie, şi deci şi dreptul de a sparge uşa dacă e nevoie. 

Fata se uită lung la el, Armstrong ridică din umeri, se trase 
puţin înapoi din faţa uşii şi se pregăti să lovească cu piciorul în 
ea. Şi se vedea că nu se joacă. 

— Staţi, doar o clipă, doar o clipă, sir, se bâlbâi ea. Am... am 
să văd... dacă nu cumva a lăsat cheia... a lăsat-o înainte să 
plece. 

— Bun, mulţumesc, făcu Armstrong şi o urmări în vreme ce 
fata deschise un sertar, se prefăcu puţin că răscoleşte, apoi 
deschide alt sertar, iar apoi, văzându-l că-şi pierde răbdarea, 
găsi cheia sub o cutie de bani. 

— Aha, uitaţi-o! exclamă ea de parcă s-ar fi petrecut un 
miracol. 

Bun, se gândi el. Fata deschise uşa cu pricina, şi se trase 
înapoi. În faţă se vedea o altă uşă, Armstrong o deschise şi pe 
asta şi, fără să vrea, scoase un şuierat. Incăperea cealaltă era 
elegantă, mare, cu covoare groase, canapele luxoase din piele 
de căprioară, mobilă din lemn de trandafir, picturi alese. Intră. 
Virginia Tong îl urmări din uşă. Biroul din lemn vechi de 
trandafir, lucrat în piele, era gol, curat, lustruit, un ghiveci de 
flori pus pe el, câteva fotografii înrămate din care zâmbea, cât îl 
ţinea gura, un chinez cu o ghirlandă din cele care se dau drept 
premiu la concursurile de cai, acelaşi chinez în costum de seară, 
dând mâna cu guvernatorul, lângă care se vedea Dunross. 

— Domnul Ng? 

— Da, sir. 

Într-o latură a încăperii se vedea un hi-fi record player de cea 
mai bună calitate, un dulap înalt pentru băuturi. Incăperea mai 
avea o uşă. Armstrong o deschise şi pe asta un dormitor foarte 
elegant, foarte feminin, cu un pat regal, imens încă nefăcut, cu 
oglinzi pe tavan, o baie dichisit aranjată lângă dormitor, plină de 
parfumuri, loţiuni, numai nicheluri strălucitoare, şi o mulţime de 
căldări de apă. 

— Interesant, făcu el şi se uită lung la fată. 

Aceasta nu spuse nimic, aştepta. Abia acum Armstrong băgă 
de seamă picioarele în ciorapi de nailon, mâinile, unghiile şi 
părul foarte îngrijite. Pariu că fata asta-i un dragon, şi încă unul 
foarte costisitor. Se întoarse şi se uită în jur. Se vedea limpede 
că aceste încăperi, cu tot ce trebuie, fac parte din apartamentul 
vecin. Ei, îşi spuse el, cu o undă de invidie, dacă eşti bogat şi 
vrei un locşor numai al tău, tainic, să ai unde să te retragi şi tu, 
dacă pofteşti, să-ţi tragi sufletul puţin după-amiază, chiar în 
spatele biroului tău, ei bine, nu există lege care să te oprească. 
Niciuna. Cum nu e împotriva legii să ai o secretară atrăgătoare. 
Băftos ticălosul ăsta. Nici mie nu mi-ar displace să ştiu că am şi 
eu un loc ca ăsta. Şi, distrat, deschise un sertar de la birou. Era 
gol. Toate sertarele erau goale. Cercetă şi sertarele din 
dormitor, dar nu găsi nimic care să-i trezească interesul. Într-un 
dulap era un minunat aparat de fotografiat şi echipament pentru 
iluminat, portabil, şi nişte instrumente de curăţat, dar nimic 
care să trezească bănuieli. Se întoarse în încăperea principală 
mulţumit că nu trecuse nimic cu vederea. Fata nu-l slăbea din 
ochi, şi deşi încerca să facă să nu se observe, el simţi că e 
neliniştită. E lesne de înţeles, îşi spuse el. Dacă aş fi în locul ei şi 
şeful meu ar fi plecat, iar vreun nenorocit de quai loh ar veni să- 
şi bage nasul pe aici, aş fi şi eu nervos. Nu e nimic rău să ai un 
loc mai retras cum e ăsta. În Hong Kong, o mulţime dintre cei cu 
bani îşi amenajează cuiburi din astea. Şi privirea îi căzu pe 
dulapul de băuturi din lemn de trandafir. Cheia din broască 
parcă, îl invita. Nimic neobişnuit. Îl deschise. Nimic neobişnuit. 
Apoi ochii lui antrenați băgară de seamă lăţimea nepotrivită a 
uşilor. Doar o secundă îi trebui şi dibui uşa falsă pe care o 
deschise. Rămase cu gura căscată. Lateralele dulapului erau 
acoperite numai cu fotografii ale unor Porţi de Jad în toată 
splendoarea lor. Fiecare fotografie era înrămată frumos şi cu o 
etichetă purtând un nume şi o dată. Fără să vrea, îl bufni un 
hohot de râs stânjenit, apoi se uită în jur. Virginia Tong 
dispăruse. Cercetă iute numele de pe etichete. Al ei era al 
treilea de la urmă. Abia putu să-şi stăpânească o altă criză de 
râs. Polițistul îşi scutură capul în semn de neputinţă. Ia uite ce-i 
în stare ticălosul să facă să se mai distreze, şi, din câte bă- 
nuiesc, şi unele doamne, pentru bani. Am crezut că am văzut pe 
lumea asta tot ce era de văzut. Dar... Deci Ng Fotograful, da? 
De aici îi vine porecla deci! Şi, trecând peste şocul iniţial, 
începu să studieze fotografiile. Toate fuseseră luate cu acelaşi 

aparat, de la aceeaşi distanţă. Doamne Dumnezeule, îi trecu lui 
prin minte după vreun minut, uluit, dar ştiu că e mare diferenţă 
între... vreau să spun, dacă nu te gândeşti la ce te uiţi, ci doar 
faci o comparaţie, ei bine, e fantastic de mare diferenţă în 
formă, mărime, poziţie a protuberanţelor Perlei Pragului, cali- 
tatea şi cantitatea părului şi... ayeeyah şi mai e şi o bat jam gai. 
Se uită la nume. Mona Leung... unde naiba am mai auzit eu 
numele ăsta? Ciudat... Dumnezeule! Se uită şi la următoarea 
etichetă ca să se convingă. Nu era nici o greşeală. Venus Poon. 
Ayeeyah! se gândi el tulburat. Deci dumneaei e persoana! Deci 
cam aşa arată dumneaei, frumoasa de la televizor care în fiecare 
zi răspândeşte atâta minunată nevinovăție! Se concentră asupra 
ei, năucit că trece gândul că, dacă o compari pe a ei cu a... să 
zicem... Virginiei Tong, ei bine, a ei are o anumită delicateţe. 
Mda. Dar dacă vrei să ştii părerea mea, atunci află că eu prefer 
mai degrabă misterul, să nu fi văzut toate astea. Nici măcar una. 
Şi trecu uşor cu privirea peste numele de pe etichete. Ei, la 
naiba, recunoscu el unul dintre nume! Elizabeth Mithy. Fusese 
cândva secretară la Firma Struan, una din grupul vagabonzilor 
veniţi din Australia şi Noua Zeelandă, adunaţi de prin nişte 
mărunte aşezări de pe acolo, care ajunseseră, tot migrând din 
loc în loc, şi la Hong Kong, unde veniseră pentru câteva 
săptămîni şi rămăseseră luni, poate chiar ani, angajându-se în 
tot felul de slujbe mărunte, până când se măritau sau dispăreau 
cu totul. Ei, fir-ar să fie! Liz Mithy! Armstrong încercă să fie 
indiferent, dar nu se putu abţine să nu compare cele caucaziene 
cu cele chinezeşti, descoperind că nu se deosebeau chiar atât de 
mult. Mulţumesc Domnului pentru treaba asta, îşi spuse el în 
sinea lui şi îl pufni râsul. Dar era bucuros că fotografiile erau 
doar alb negru şi nu color. Ei, făcu el acum cu voce tare, încă 
simțindu-se jenat, nu există nici o lege care să interzică cuiva să 
facă fotografii din câte ştiu eu, chiar dacă le înghesui în vreun 
dulap la tine acasă. Şi tinerele doamne se pare că n-au avut 
nimic împotrivă..., mârâi el, şi amuzat şi dezgustat în acelaşi 
timp. Să fiu al naibii dacă-i înţeleg pe chinezi. Liz Mithy! Auzi! 
mormăi el, O cunoscuse oarecum pe când venise în colonie, ştia 
că era cam apucată, dar ce naiba o fi îmboldit-o ca să-i pozeze 
lui Ng? Dacă ar fi aflat bătrânul ei tată, ar fi făcut atac! 
Mulţumesc lui Dumnezeu că eu şi Mary nu avem copii! Ei, fii 
cinstit! Ţi-ai vinde sufletul să ai nişte băieţi şi fete, dar nu se 
poate, cel puţin Mary nu poate avea copii, aşa zic doctorii, deci 

nici tu nu poţi avea copii. Cu un efort, Armstrong înecă în el 
blestemul acela veşnic, închise dulapul, ieşi din birou, închizând 
uşa după el. Virginia Tong îşi făcea unghiile, evident furioasă. 

— Te rog, poţi să-l găseşti pe domnul Ng la telefon? 

— Nu, nici vorbă până la ora patru, spuse ea încruntată, 
uitându-se la el. 

— Atunci te rog să-l suni în schimb pe domnul Tsu-Yan, spuse 
Armstrong, trăgând un foc la întâmplare. 

Fără să mai caute numărul, fata începa să învârtă discul 
telefonului, aşteptă nerăbdătoare, vorbi puţin în cantoneză şi- 
apoi trânti telefonul înapoi în furcă. 

— E plecat. E plecat din oraş şi cel de la biroul lui nu ştie 
unde ar putea fi. 

— Când l-ai văzut ultima dată? 

— Acum trei sau patru zile! şi enervată deschise agenda de 
birou ca să verifice. Vineri. 

— Pot să mă uit şi eu în agenda aceea, te rog? 

Fata şovăi, ridică din umeri şi-i întinse agenda, după care se 
apucă să-şi lustruiască mai departe unghiile. El trecu iute cu 
privirea peste luni şi săptămâni, întâlni o mulţime de nume pe 
care le cunoştea: Richard Kwang, Jason Plumm, Dunross... 
Dunross de mai multe ori, Thomas K.K. Lim, misteriosul chinez 
american cu biroul de alături, John Chen de la Banca Victoria, 
Donald McBride, Mata de mai multe ori. Şi cine-i Mata? se 
întrebă el, pentru că nu mai auzise niciodată numele ăsta. Era 
pe cale să-i dea înapoi agenda când tresări: „Sâmbătă, ora 10, - 
V. Banastasio”. Inima i se zvârcoli: sâmbăta care urma deci. Nu 
spuse nimic, puse doar agenda pe birou, se rezemă cu spinarea 
de unul din dulapurile cu dosare, şi rămase pe gânduri. Se 
deschise uşa. 

— Iertare, sir. Sunteţi chemat la telefon, îi spuse sergentul 
Yat. 

Sergentul arăta acum mult mai bine dispus, aşa că 
Armstrong înţelese că tratativele fuseseră fructuoase. Ar fi vriit 
să ştie cât de mult luaseră, dar nu putea, fiindcă atunci şi-ar fi 
pierdut cinstea obrazului şi ar fi trebuit să ia măsuri, într-o 
direcţie sau alta. 

— În regulă, sergent. Rămâi aici până mă întorc eu, îi spuse 
el ca să fie sigur că nimeni nu va încerca să dea pe ascuns 
telefoane cuiva, şi Virginia Tong nici nu ridică ochii când ieşi din 
birou. 

În cealaltă încăpere Lo Dinte-leşit încă mai gemea, 
văietându-se de mână, iar celălalt, Tak Miini-Lungi, se prefăcea 
a fi binedispus, se uita peste nişte hârtii, certându-şi cu voce 
tare secretara pentru incompetenţă. Când intră Armstrong, 
amândoi săriră în picioare protestând cât îi ţinea gura că sunt 
nevinovaţi, Lo gemând din ce în ce mai tare. 

— Linişte! De ce ţi-ai strivit degetele cu sertarul? îl întrebă 
Armstrong şi fără să mai aştepte răspunsul adăugă: Cei care 
încearcă să mituiască un poliţist cinstit merită să fie deportaţi 
pe dată! şi în tăcerea înfiorătoare care se lăsă ridică receptorul. 
Armstrong! 

— Salut, Robert, aici Don, Don Smyth din East Aberdeen. 

— Da, salut! 

Armstrong era uluit, nu se aştepta să fie sunat de Șarpe, 
vorbi cu el cât se poate de politicos, deşi îl ura, aşa cum ura şi 
ceea ce bănuia el că reprezintă preocuparea principală a 
celuilalt în sectorul său. Una era ca sergenţii şi poliţiştii mărunți 
din rândul chinezilor să-şi rotunjească veniturile de pe urma 
jocurilor ilegale şi pariurilor, şi cu totul altceva ca un ofiţer 
britanic să se ocupe de trafic de influenţă, şi să ia mită mai rău 
ca un mandarin de modă veche. Şi, deşi toată lumea ştia că 
Smyth e adânc băgat în treburile astea, nu exista nici o dovadă, 
nu fusese niciodată prins, şi nici cercetat deci. Se zvonea că era 
protejatul unor mari granguri care erau şi ei băgaţi până în gât 
în aceleaşi afaceri cu el ca şi în altele. 

— Ce s-a întâmplat? îl întrebă el. 

— Se pare că am avut puţin noroc. Cel puţin aşa cred. Ştiu că 
tu conduci investigaţiile în legătură cu răpirea lui John Chen, 
nu-i aşa? 

— Corect! şi Armstrong simţi cum brusc i se trezeşte 
interesul, iar ciubucăreala lui Smyth nu avea nici o legătură cu 
priceperea sa în ale poliţiei, iar sectorul East Aberdeen avea cea 
mai scăzută rată a criminalităţii din Colonie. Da. Peste ce-ai dat? 

Smyth îi spuse despre bătrâna amah, ce păţiseră sergentul 
Mok şi Wu Ochelaristul, după care adăugă: _ 

— E un băiat foarte deştept, Robert. Il recomand pentru 
Serviciul Secret, dacă ai cumva nevoie de unul ca el. Wu a 
urmărit-o pe babă, până la bârlogul ei împuţit, după care ne-a 
anunţat pe noi. Ştie să asculte un ordin când îl primeşte, lucru 
rar în ziua de azi. Am avut eu aşa un presentiment şi i-am spus 

să pândească prin preajmă şi dacă iese baba la plimbare să o 
urmărească. Ce zici? 

— Un pont de douăzeci şi patru de carate. 

— Care-i pofta ce-o pofteşti? Să mai aşteptăm sau s-o umflăm 
şi să-i tragem un interogatoriu ca la carte cu ea? 

— Aşteptaţi. Pariu că Vârcolacul nu se mai întoarce el pe 
acolo, dar merită să mai aşteptăm la pândă până mâine. Ţine 
locul sub supraveghere şi ţine-mă şi pe mine la curent. 

— Bine, prea bine. 

Armstrong îl auzi pe Smyth râzând la telefon şi nu-şi dădu 
seama ce-l putea face atât de fericit. Apoi îşi sminti de imensa 
recompensă oferită de Marele Dragon. 

— Ce-ţi mai face mâna? 

— Nu mâna, umărul mă supără. Mi l-au dislocat, afurisitul şi 
mi-am mai pierdut şi nenorocita de şapcă. In afară de astea, 
totul e în regulă. Sergentul Mok trece acum în revistă toate 
mutrele alea de pe fotografii pe care le avem în arhivă, iar unul 
dintre băieţii mei se chinuie cu identificarea individului, mi se 
pare că parcă am zărit şi eu mutra asta undeva. O meclă destul 
de ciupită de vărsat. Şi dacă-l găsim în arhiva noastră, până 
diseară am pus laba pe el. 

— Excelent. Ce mai e pe acolo? 

— Totul e sub control, dar nu arată prea bine. Banca Ho-Pak 
mai plăteşte şi acum, dar foarte, foarte încet, fiecare ştie că trag 
şi ei de timp cât pot. Şi aud că acelaşi lucru se întâmplă cu 
filialele lor cam peste tot în colonie. Sunt terminati, Robert. Şi o 
să aibă coadă în faţa băncilor până când vor termina de plătit şi 
ultimul cent. A început un asalt şi la Victoria aici, mulţimea nu 
se mai dă dusă. 

— Şi la Victoria? exclamă Armstrong uluit. 

— Da, şi ăştia restituie banii cu sacul, şi nu mai primesc 
nimic înapoi. Triazii mişună şi pe aici... Probabil că recolta lor e 
uriaşă. Am săltat opt hoţi de buzunare, am împrăştiat vreo 
douăzeci de scandaluri. Aş zice că lucurile nu stau chiar pe roze. 

— Eşti sigur că la Victoria e totul în regulă? 

— Bătrâne, la noi în Aberdeen nu e chiar în regulă. Eu mi-am 
lichidat toate conturile, mi-am luat bani gheaţă. Nu am lăsat nici 
un cent. Şi dacă aş fi în locul tău aş face la fel. 

Armstrong intră în panică. Tot ceea ce adunase el într-o viaţă 
era depus la Victoria. 

— Victoria trebuie să iasă cu faţa curată. Toate fondurile 
guvernamentale sunt depuse acolo. 

— Mare dreptate ai, dar în constituţie nu scrie nicăieri că şi 
banii tăi se bucură de aceeaşi protecţie. Ei, trebuie să mă întorc 
la treburile mele. 4 

— Mda, mulţumesc pentru informaţii. Imi pare rău de 
accidentul cu umărul. 

— Am crezut că o să rămân şi fără tărtăcuţa mea afurisită. 
Ticălosul începuse să urle vechea lozincă: ucideţi-i pe afurisiţii 
de quai loh. Cred că o luase razna. 

În ciuda voinţei sale, Armstrong simţi că se înfioară. De când 
cu revoltele din 1956, avea mereu coşmaruri şi visa că e prins 
iar în mijlocul mulţimii înnebunite care urla. Se întimplase la 
Kowloon. Gloata tocmai răsturnase maşina consulului elveţian în 
care era şi nevastă-sa şi-i dăduseră foc. El şi câţiva oameni de-ai 
lui se repeziră în mulţime să le sară în ajutor. Când ajunseseră 
la maşină, consulul era mort, şi tânăra lui soţie ardea în maşină. 
Când o scoseseră afară, veşmintele îi erau scrumite, pielea i se 
jupuia. În vremea asta, în jur, gloata, cu bărbaţi, femei şi copii, 
urla înnebunită: Ucideţi-i pe quai loh! Se cutremură din nou, şi 
în nări simţi parcă iar mirosul acela de carne arsă. 

— Dumnezeule, ce ticălos! 

— Mda, asta-i treaba noastră cea de toate zilele. Te ţin la 
curent. Dacă Vârcolacul acela nenorocit se mai întoarce la 
Aberdeen nimereşte într-o plasă de unde nu mai scapă nici 
ţânţarul. 

Phillip Chen, care-şi frunzărea corespondenţa, se opri brusc, 
şi faţa i se făcu cenuşie. Pe plic scria: ,, Dl. Phillip Chen, a-l 
deschide personal”. 

— Ce-i cu scrisoarea asta? îl întrebă nevastă-sa. 

— E de la ei! şi i-o arătă cutremurat. Vârcolacii! 

— Ah! 

Tocmai luau masa de prânz, la o masă aşezată la întîmplare, 
într-un colţ al salonului din locuinţa aceea aflată sus, pe creasta 
Punctului de Observaţie al lui Struan. Dianne puse nervoasă 
ceaşca de cafea pe masă. 

— Phillip, deschide-o! Dar... dar eu zic să o ţii cu batista... 
pentru amprente, adăugă ea stânjenită. 

— Dar bineînţeles, Dianne, ce prostie din partea mea! Phillip 
Chen îmbătrânise mult. Îşi lăsase haina pe marginea scaunului, 
cămaşa pe el era jilavă. Pe fereastra deschisă venea o boare de 
aer, dar şi aerul era încins şi umed, iar deasupra insulei se 
întinsese o pâclă mohorâtă de după-amiază. Cu grijă, desfăcu 
plicul cu un cuţitaş de fildeş. 

— Da, e... e de la Vârcolaci. E... despre răscumpărare. 

— Citeşte-o cu voce tare. 

— Bine, bine: „Lui Phillip Chen, comprador al Nobilei Case, 
salutări. Doresc să vă încunoştiinţez cum urmează să plătiţi 
răscumpărarea. Pentru dumneata 500. 000 nu înseamnă nici cât 
un guiţat de porc într-un abator, dar pentru noi, ţăranii săraci, e 
ca o binecuvântare a cerului...” 

— Mincinoşi afurisiţi! şuieră Dianne, şi colierul ei din Jad şi 
aur luci în lumina voalată a soarelui. Ca şi cum ţăranii săraci l-ar 
fi răpit pe John sau l-ar fi mutilat. Triazi împuţiţi şi străini! 
Citeşte mai departe, Phillip. 

— „...ar fi o binecuvântare pentru copiii noştri flămânzi. Şi că 
v-aţi adresat poliţiei, pentru noi e ca şi cum s-ar pişa cineva în 
ocean. Dar de data asta nu mai staţi de vorbă cu cei de la 
poliţie. Nu. De data asta o să păstraţi taina, altfel puneţi în 
primejdie mare viaţa fiului vostru, şi n-o să se mai întoarcă 
niciodată acasă, şi tot răul ce i se va întîmpla va fi numai din 
pricina voastră. Fii cu mare băgare de seamă şi nu greşi, pentru 
că ochii noştri pândesc de pretutindeni. Dacă încerci să ne tră- 
dezi, atunci o să se întâmple cei mai rău şi va fi numai vina ta. În 
seara asta, la ora şase o să-ţi telefonez. Nu spune la nimeni 
nimic, nici măcar soţiei tale. In vre...” 

— Triazi împuţiţi! pui de lele încurvită care încercaţi să 
băgaţi zâzanie între bărbat şi femeia lui! şuieră Dianne furioasă. 

— „...în vremea asta tu pregăteşte banii de răscumpărare, 
bancnote circulate de 100 de dolari...” Phillip Chen se uită 
tulburat la ceas. Şi nici nu prea mai am mult timp ca să ajung la 
bancă. Va trebui... 

— Termină de citit scrisoarea! 

— Bine, bine, fii răbdătoare, spuse el împăciuitor, simțind 
cum i se strânge inima când auzi vocea ei tăioasă. Unde 
rămăsesem? A, da, „... circulate de 100 de dolari. Dacă asculţi 
fără şovăire cele ce-ţi poruncesc, în seara asta o să-l ai înapoi pe 
fiul tău...” O, Doamne, spuse el, oprindu-se o clipă, pentru ca 
apoi să citească mai departe. „Nu informa poliţia şi nu încerca 

cumva să ne atragi în vreo cursă. Chiar şi acum ochii noştri sunt 
aţintiţi asupra ta. Scrisă de Vârcolacul.” 

Îşi scoase ochelarii, avea ochii roşii şi obosiţi, fruntea 
îmbrobonată de sudoare. Auzi chiar şi acum ochii noştri sunt 
aţintiţi asupra ta? Ar putea să fie vreunul dintre servitori... sau 
poate şoferul în tagma lor? 

— Nu, bineînţeles că nu. Toţi sunt de ani de zile la noi. 

El îşi şterse sudoarea de pe frunte, simțindu-se îngrozitor, 
chinuit de dorinţa să-l vadă pe John Chen înapoi, să-l ştie în 
siguranţă şi să-l strângă de gât cu mâna lui. 

— Nu înseamnă nimic... mai bine... mai bine aş chema 
poliţia. 

— Lasă-i în pace, lasă-i în pace până când o să ştim ce avem 
de făcut. Du-te la bancă, ridică 200.000, doar atât, fiindcă ar 
trebui să fii în stare să te tocmeşti cu ei pentru suma asta. Dacă 
ridici mai mult ai să fii ispitit să le dai tot cât ai în seara asta... 
dacă chiar se ţin de cuvânt aşa cum au promis. 

— Da... foarte înţelept. Dacă ne-am putea înţelege la suma 
asta! ezită puţin. Cum rămâne cu tai-panul. Dianne, crezi că ar 
trebui să-i spun măcar tai-panului? Poate că ne ajută cumva. 

— Ha! făcu ea dispreţuitoare. Cum ne poate el ajuta? Avem 
de-a face cu nişte triazi afurisiţi, nu cu nişte diavoli afurisiţi de 
străini. Dacă avem nevoie de ajutor, trebuie să-l găsim la ai 
noştri! şi-l sfredeli cu privirea. Şi acum ai face bine să-mi spui şi 
mie ce s-a întâmplat de fapt, de ce erai atât de mânios acum 
două nopţi şi de ce te-ai purtat ca o pisică turbată cu un spin în 
fund de atunci încoace şi nici nu-ţi mai vezi de afacerile tale! 

— De afaceri mi-am văzut, spuse el încercând să se apere. 

— Câte acţiuni ai cumpărat? Ei? Acţiuni ale Firmei Struan? 
Ai profitat de cele destăinuite de tai-pan în legătură cu 
prosperitatea care o să se pornească? Iți aduci aminte ce a 
prezis Bătrânul Tung Orbul? _ 

— Bineînţeles, bineînţeles că n-am uitat! se bâlbâi el. În mare 
taină am cumpărat acţiuni dublându-le pe ale noastre şi am dat 
dispoziţii tainice diferiților agenţi să mai cumpere încă pe 
jumătate cât am cumpărat eu. 

— Mintea, ca un abac, a Diannei Chen se încălzi la gândul 
imensului profit, şi al profitului personal pe care-l va dobândi ea 
singură din acţiunile cumpărate de ea, punând la bătaie toţi 
banii pe care-i avusese. Dar reuşi să-şi păstreze tonul rece şi 
expresia neclintită a feţei. 

— Şi cât ai plătit pentru ele? 

— În medie au ajuns la 28.90. 

— Ha! După cum spune ziarul de azi, la deschidere azi 
acţiunile Nobilei Case erau cotate la 28.80, spuse ea pufnind 
dezaprobator, şi furioasă că el plătise cu cinci cenți mai puţin 
decât ea. Ar fi trebuit să te duci la bursă în dimineaţa asta în loc 
să tot bombăneşti pe aici lăsând să-ţi scape ocazia printre 
degete. 

— Draga mea, nu m-am simţit prea bine. 

— Totul se leagă cu cele întâmplate cu două nopţi în urmă. 
Ce te-a îmboldit să faci criza aceea de furie? Heya? 

— Ei, nimic! şi se ridică, sperând să poată scăpa ieftin. Ni... 

— Stai jos! Şi pentru nimic ai ţipat tu la mine, eu soţia ta 
credincioasă, de faţă cu toţi servitorii? Pentru nimic mi-ai 
poruncit să nu mă clintesc din sufragerie, de parcă aş fi fost o 
curvă de rând? Heya? Vocea-i începu să urce octavele şi, fiindcă 
tot erau singuri în casă, se dezlănţui, simțind că sosise exact 
momentul nimerit, simțind că el rămăsese fără nici un fel de 
sprijin şi deci putea să-şi fructifice avantajul. Crezi că nu 
înseamnă nimic că te porţi urât cu mine, eu care ţi-am jertfit cei 
mai buni ani din viaţa mea, trudind ca o sclavă şi păzindu-te 
vreme de douăzeci şi trei de ani? Eu, Dianne Mai-wei T'Chung, 
sânge din sângele marelui Struan, care, am venit la tine 
fecioară, cu proprietăţi în Wanchai, Promontoriul de Nord şi 
chiar la Lan Tao, cu acţiuni şi capital şi am fost purtată pe la 
cele mai bune şcoli din Anglia? Eu care nu mă plâng niciodată 
că sforăi, că umbli cu târfe şi nici că te-ai procopsit cu 
progenitura aceea cu care te-ai căpătuit de la dansatoarea aia 
de cabaret pe care ai trimis-o tu la şcoli în America! 

— Cum? 

— Ei, ştiu eu bine totul şi despre tine şi despre ea, cum prea 
bine ştiu şi toate celelalte porcării pe care mi le-ai făcut, şi că 
niciodată nu m-ai iubit, ci doar ai jinduit să pui mâna pe averea 
mea, ca să mă ai lângă tine, să-ţi împopoţonezi viaţa ta 
plicticoasă cu mine... 

Phillip Chen încercă să-şi astupe urechile să nu mai audă, 
dar nu putu. Inima i se zvârcolea în piept. li era silă de certuri, îi 
era silă de vocea ei stridentă care, în chip ciudat, avea exact 
înălţimea care îi strepezea dinţii, îi năclăia mintea şi-i dădea 
dureri de burtă. Incercă s-o facă să tacă, dar ea trecu peste 
protestele lui, îl luă la refec, îl acuză de toate nenorocirile, de 

toate greşelile şi de o grămadă de păcate din viaţa lui intimă şi 
el fu şocat că ea ştiuse de ele. 

— ... şi de clubul tău ce mai zici? 

— Cum? Care club? 

— Clubul acela chinezesc particular, pensiune de prânz cu 
patruzeci de membri şi care se numeşte 74, aşezat în blocul de 
lângă strada Pedder, unde aveţi un bucătar gurmand, adus de la 
Shanghai, chelneriţe sub douăzeci de ani, dormitoare, băi, 
saună, şi tot felul de scule de care au nevoie boşorogii ca să li se 
însufleţească Lujerul lor veştejit. Ei, ce zici? 

— Dar chiar că nu-i nici pomeneală de aşa ceva, izbucni 
Phiilip Chen, uluit că aflase şi asta. E doar... 

— Nu mă îmbrobodi tu pe mine cu minciuni. Ai aruncat vreo 
87.000 de parai americani laolaltă cu Shitee T'Chung şi cei doi 
prieteni buni de gură ai tăi şi chiar şi acum plăteşti o taxă de 
4.000 dolari HK pe lună. Taxă pentru ce? Mai bine... Hei, unde 
ai de gând să pleci? 

Supus se aşeză din nou pe scaun. 

— Voiam... voiam să mă duc la baie. 

— Ha! Ori de câte ori avem şi noi de discutat ceva, tu gata, 
fuga la baie! Ştiu de ce. Pentru că ţi-e ruşine pentru felul în care 
te porţi cu mine, te simţi vinovat! şi, văzându-l că e gata gata să 
explodeze, schimbă iute placa, vocea-i deveni mângâietoare, 
mieroasă. Bietul Phillip! Sărmanul băiat. De ce erai atât de 
furios? Cine te-a supărat? 

Şi atunci se destăinui şi, îndată ce începu să vorbească, 
Phillip se simţi mai bine şi toată furia, îngrijorarea şi teama 
începură să i se topească. Femeile sunt pricepute şi viclene în 
treburi din astea, îşi spuse el încrezător, repezindu-se să spună 
tot. Ii mărturisi ce se întîimplase când deschisese seiful lui John 
de la bancă, despre scrisorile către Linc Bartlett, cum găsise el 
o cheie duplicat a propriului său seif din dormitorul lor. 

— Am adus toate scrisorile aici, îi spuse el aproape plângând. 
Sunt sus, le poţi citi şi tu. Auzi, propriul meu fiu! Ne-a trădat pe 
toţi! 

— Doamne, Dumnezeule, Phillip, şopti ea cu suflarea tăiată, 
dacă află tai- panul că tu şi cu tata Chen-chen ţineaţi... dacă află 
ne duce la sapă de lemn! 

— Da, ştiu şi eu! De asta am fost atât de întors pe dos. Şi prin 
regulamentul testamentar al lui Dirk Struan are şi dreptul şi 

mijloacele s-o facă. Vom fi ruinaţi cu totul. Dar stai, că asta nu-i 
tot. John ştia de seiful tainic ascuns în grădină şi... 

— Cum! 

— Da, aşa cum îţi spun, şi l-a dezgropat! şi-i spuse totul 
despre monedă. 

— Ayeeyah! 

Se holbă la el încremenită, pe jumătate plină de teamă, pe 
jumătate de fericire, pentru că de acum, fie că John se întorcea 
acasă sau nu, îşi distrusese viitorul. De acum moştenitor nu va 
mai fi John! De acum, Kevin al meu e fiul numărul unu şi viitor 
comprador al Nobilei Case. Apoi temerile îi întunecară cu totul 
fericirea, şi bâlbâi cutremurată: 

— Dacă va mai exista o Casă Chen! 

— Cum? Ce spuneai? 

— Nimic, nu conteşte. Stai o clipă Phillip, lasă-mă să mă 
gândesc. Ah, copil ticălos! Cum a putut John să ne facă una ca 
asta, nouă care am ţinut la el toată viaţa! Tu... tu mai bine du-te 
la bancă. Ia 300.000 de dolari... dacă va fi nevoie să te târguieşti 
şi o să ridice ăia preţul. Trebuie să-l scoatem pe John din mâinile 
lor cu orice chip. O fi ţinînd moneda la el, sau o fi în alt seif? 

— O fi în seif sau ascunsă la el acasă, în apartamentul din 
Turnul Sinclair. 

Ea se întunecă la faţă. 

— Şi cum să facem să răscolim locul dacă ea stă acolo? 
Nevasta aia a lui! Barbara, curva aia! Dacă prinde aia că ne 
interesează ceva... şi în mintea ei simţi o undă de pericol. 
Phillip, oricine se prezintă cu jumătatea aceea de monedă poate 
dobândi tot ce vrea? 

— Da! 

— Eeeeee! Ce putere poate să aibă! 

— Da. 

Acum mintea ei lucra iute şi bine. 

— Phillip, spuse ea, acum deplin stăpână pe sine, lăsând tot 
restul la o parte. Avem nevoie de tot ajutorul pe care-l putem 
obţine. Sună-l pe vărul tău Patru Degete! el se uită la ea uimit, 
apoi începu să zâmbească. Aranjează cu el ca să pună câţiva 
dintre luptătorii lui de stradă să te urmărească în taină ca să te 
apere la nevoie atunci când le vei plăti răscumpărarea, apoi să-i 
urmărească pe Vârcolaci până la bârlogul lor şi să-l scoată pe 
John de acolo, indiferent cât va costa. Şi indiferent cum faci, să 
nu-i scapi o vorbă despre monedă... doar că ai nevoie de el ca să 

te ajute să-l salvezi pe John. Asta-i. Trebuie să-l scoatem pe John 
sărmanul de el din mâinile lor. 

— Da, îi răspunse, el mult mai înviorat acum. Patru Degete e 
cel mai nimerit pentru treburi din astea. Şi ne datoreşte şi el 
nouă unul sau două favoruri. Şi ştiu unde dau de el în după- 
amiaza asta. 

— Bun. Atunci la drum, du-te la bancă, dar dă-mi cheia de la 
seif. Am să anulez ora la coafor şi am să citesc hârtiile din seiful 
lui chiar acum. 

— Prea bine, spuse el, şi se ridică iute. Cheia e sus, adăugă 
el, minţind pentru că nu voia să-şi bage şi ea nasul în hârtii, şi 
se grăbi să plece. 

În seiful acela erau unele lucruri pe care nu voia să le vadă şi 
Dianne. Şi ar fi mai bine dacă le-aş ascunde în altă parte, se 
gândi el încurcat, ar fi mai bine. Euforia de mai înainte se 
evaporă din sufletul lui, şi-l prinse din nou îngrijorarea aceea 
zdrobitoare. Ah, bietul meu fiu, îşi spuse el aproape în lacrimi. 
Ce te-o fi apucat să faci una ca asta. Ţi-am fost un tată bun, şi 
urma să fii moştenitorul meu, şi te-am iubit şi am iubit-o pe 
mama ta. Sărmana Jennifer, micuța dc ea, să aibă ea soarta asta 
şi să moară tocmai când îl năştea pe primul meu fecior! Ah, zei, 
daţi-mi fiul înapoi, teafăr, indiferent ce-o fi făcut, ajutaţi-mă să 
scap de toate necazurile astea, şi am să înzestrez câte un templu 
pentru fiecare dintre voi la fel! 

Seiful era în spatele stâlpului de alamă al patului, îl trase de 
lângă perete, îl deschise, luă toate hârtiile lui John, apoi toate 
documentele lui personale şi foarte tainice, scrisori, acte de 
proprietate, titluri de gaj pe care le îndesă în buzunarele 
veşmântului său şi cobori la parter. 

— Uite scrisorile lui John, spuse el. Am zis să te scutesc de 
efortul să mai tragi patul. 

Ea băgă de seamă buzunarele umflate, dar nu spuse nimic. 

— Sunt înapoi la ora 17.30 exact! 

— Bun! Ai grijă cum conduci, spuse ea cu gândul în altă 
parte, concentrându-se numai asupra unei singure problem; 
cum să facă să pună mâna pe moneda aceea pentru ea şi Kevin. 
Dar numai de ei ştiut. 

Sună telefonul. Phillip Chen se opri în faţa uşii în momentul 
în care Dianne ridică receptorul. 

— Weyyyyyy? şi ochii ei străluciră. Hello, tai-pan, cum o mai 
duci astăzi? şi Phillip Chen albi. 

— Minunat, mulţumesc, îi răspunse Dunross. Phillip e acolo? 

— Da, o clipă. 

Dianne auzi o mulţime de alte voci în încăperea de unde 
vorbea Dunross, şi i se păru că simte un fel de alarmă încă 
stăpânită acolo, ceea ce-i spori temerile. 

— Phillip, pentru tine, spuse ea; încercând să-şi stăpânească 
nervozitatea. Tai- panul. 

Îi întinse receptorul, făcându-i semn să-l ţină puţin mai 
departe de ureche ca să poată auzi şi ea. 

— Da, tai-pan. 

— Hello, Phillip. Ce planuri ai în după-amiaza asta? 

— Nimic deosebit. Tocmai ieşeam pe uşă să mă duc la bancă. 
De ce? 

— Înainte de a te duce într-acolo, treci pe la agenţii de 
schimb. Bursa a înnebunit. De-acum asaltul asupra Băncii Ho- 
Pak e peste tot în toată colonia, şi acţiunile lor se clatină rău 
deşi Richard se chinuie să le sprijine credibilitatea cât poate. În 
orice clipă se poate declara falimentul. Dar psihoza asaltului s-a 
întins acum şi la filialele celorlalte bănci, după câte aud, la 
Prosperitatea lui Ching, chiar şi la Victoria... 

Phillip Chen şi nevastă-sa se uitară unul la altul uluiţi. 

— Am auzit că şi Victoria are probleme la filiala lor din 
Aberdeen şi la Central. 'Toate acţiunile au scăzut, chiar şi cele 
de soi: V&A Kowloon Investments, Hong Kong Power, Rothwell- 
Gornt, Asian Properties, H.K.L.F., Zong Securities, Solomon's 
Textiles, şi acţiunile noastre... toate. 

— Cu câte puncte am scăzut? 

— De azi dimineaţă? Cu trei puncte. 

Phillip Chen icni şi aproape scăpă receptorul din mână. 

— Cum? 

— Aşa cum auzi, îi spuse Dunross încântat. Cineva a pus în 
circulaţie zvonuri proaste şi despre noi. Acum ştie toată lumea 
la bursă că am dat de belea, că nu putem plăti obligaţiile 
contractuale pentru Toda Shipping săptămâna viitoare, nici rata 
de la Orlin. Acum cred că cineva speculează acţiunile noastre la 
bursă fără acoperire. 


Gornt stătea lângă agentul său de bursă Joseph Stern, în sala 
aceea mare urmărind imensul panou încântat. În încăpere era 
cald şi umezeală, înghesuială de oameni şi zarvă, telefoanele 
sunau, agenţii asudau din greu, funcţionarii chinezi şi oamenii 

de legătură mişunau în toate părţile. În mod obişnuit, în sala 
principală domnea calmul şi liniştea. Dar nu în acea zi. Toată 
lumea era încordată, preocupată. Neliniştită. Mulţi îşi scoseseră 
hainele de pe ei. Chiar şi acţiunile firmei lui Gornt căzuseră cu 
un punct, dar asta nu-l deranja câtuşi de puţin. Acţiunile firmei 
Struan căzuseră cu 3,5 puncte, iar Ho-Pak abia se mai ţinea pe 
picioare. Concernul Struan este la mare ananghie, se gândi el, 
totul e amorsat ca să sară în aer, totul e pus la punct. Cu nici o 
oră în urmă, banii lui Bartlett intraseră în contul lui din Elveţia, 
nici o urmă, doar două milioane de dolari care au intrat în 
contul lui dintr-un cont necunoscut. Cu şapte telefoane pusese 
zvonurile în mişcare. Alt telefon dat în Japonia confirmase 
exactitatea datelor privind creditul firmei Struan. Mda, îi trecu 
lui prin minte, atacul a început. Îşi îndreptă atenţia spre tabela 
mare de afişaj electronic, la acţiunile băncii Ho-Pak, în vreme ce 
un funcţionar trecea alt număr de acţiuni oferite spre vînzare. 
Nu se oferi nimeni imediat să cumpere. De luni, de când 
începuse el să vândă acţiuni ale firmei Ho-Pak în taină, exact la 
ora trei când se închidea bursa, cu mult înainte de a se începe 
asaltul asupra acestei bănci, el cîştigase milioane. Luni acţiunile 
se vânduseră la 28,60, iar acum, în ciuda întregului sprijin pe 
care îl oferise Richard Kwang, scăzuseră la 24,30, cu mai multe 
puncte decât oscilaseră aceste acţiuni de la înfiinţarea băncii, cu 
unsprezece ani în urmă. lar 4,30 înmulţit cu 500.000 fac 
2.150.000, se gândi Gornt fericit, în valută bună şi cinstită, 
dolari HK, dacă aş vrea să cumpăr acum imediat din nou, ceea 
ce nu-i prea rău pentru patruzeci şi opt de ore de muncă. Dar 
deocamdată nu încep să cumpăr, nu dragul meu, nu. Nu încă. 
Acum sunt sigur că bursa se va prăbuşi cu totul, dacă nu azi, 
atunci mâine, joi. Şi dacă nu joi, atunci vineri, sau poate luni, cel 
mai târziu, pentru că nici o bancă din lume nu e în stare să facă 
faţă unui astfel de asalt. Şi când se va prăbuşi toată bursa, 
atunci am să cumpăr şi eu, cu numai câţiva centi la dolar şi am 
să cîştig de douăzeci de ori jumătate de milion. 

— Vinde 200.000 de acţiuni, spuse el, începând de acum să 
vândă în mod deschis fără acoperire din celelalte acţiuni 
ascunse cu grijă pe numele unor intermediari. 

— Doamne Dumnezeule, domnule Gornt, căscă gura agentul 
său de bursă, Ho-Pak va trebui acum să arunce în joc aproape 
cinci milioane de dolari ca să acopere acţiunile astea. Cu asta 
daţi peste cap toată bursa. 

— Exact, îi replică el încântat. 

— Şi o să ne ia naiba chinuindu-ne să facem rost de acţiunile 
astea. 

— Atunci apucă-te chiar acum de treaba asta. 

Fără prea multă tragere de inimă, agentul se ridică să 
împlinească cele cerute când sună telefonul. 

— Da? Hello, Chang Valet-de-zi, spuse el într-o cantoneză 
destul de bună. Cu ce-ţi pot fi de folos. 

— Sper să-mi poţi salva toţi banii pe care-i am, domnule 
mijlocitor. Acum cu cât se vând acţiunile Nobilei Case? 

— 25,30. 

Se auzi un geamăt de deznădejde. 

— Vai, vai, vai! Şi nu mai e decât vreo jumătate de oră în 
care să mai pot vinde, vai, vai, vai! Te rog, vinde! Te rog vinde 
toate acţiunile Nobilei Case pe care le am la dumneata. 
Proprietăţile Norocul, Feribotul Golden, şi de asemenea... la cât 
sunt acţiunile celei de-a doua mari companii? 

— 23,30. 

— Cu un punct mai puţin decât azi-dimineaţă? Ayeeeyah! 
Toţi zeii sunt martori ce ghinion am eu! Vinde! Te rog vinde 
totul imediat! 

— Dar Chang Valet-de-zi, bursa e destul de solidă şi... 

— Acum, pe loc! N-ai auzit ce zvonuri umblă? Nobila Casă dă 
faliment! Eeeee! Vinde, nu mai pierde nici un minut. Stai o 
clipă. Şi asociata mea Fung-tat vrea să vorbească cu tine. 

— Da, Fung A-treia-îngrijitoare-la-closet, spune. 

— Da, eu. La fel ca şi Chang Valet-de-zi, cinstite mijlocitor. 
Vinde. Înainte să pierd totul. Vinde şi sună-ne apoi să ne spui la 
cât ai vândut, vai-vai, vai! Te rog grăbeşte-te! 

Puse telefonul la loc. Era pentru a cincea oară când primise 
telefoane pline de panică din partea unor vechi clienţi şi treaba 
nu-i plăcu deloc. E o prostie să intri în panică, se gândi el, 
verificându-şi stocul de acţiuni. Chang Valet-de-zi şi Fung A- 
treia-îngrijitoare-la-closet  investiseră împreună în diverse 
acţiuni peste 40.000 HK. Dacă le vindea stocul de acţiuni aveau 
să câştige, să cîştige bine, dar cu căderea acţiunilor de la Struan 
din ziua aceea aveau să piardă mai tot ce câştigaseră. Joseph 
Stern era conducătorul firmei Stern şi Jones care funcţiona la 
Hong Kong de vreo cincizeci de ani. Deveniseră agenţi de 
schimb la bursă doar din timpul războiului. Înainte se ocupaseră 
cu împrumuturile de bani, schimburile valutare, şi fuseseră 


559 


furnizori maritimi. Era un bărbat mărunt de statură, brunet, mai 
mult chel, trecut de şaizeci de ani, şi mulţi credeau că are în 
vinele lui şi sânge chinezesc din urmă cu câteva generaţii. Se 
duse în faţa tabelei, se opri lângă coloana pe care erau trecute 
acţiunile Feribotului Golden, şi trecu în rubrica de vânzări 
acţiunile celor doi clienţi ai lui. O ofertă destul de modestă. 

— Cumpăr cu 30 de cenți sub valoarea afişată, da? 

— Doar nu e nici un asalt asupra firmei Feribotul de Aur, 
replică el. 

— Nu, dar face parte din compania Struan. Da sau nu? 

— Doar ştii bine că acţiunile companiei feribotul Golden au 
urcat în trimestrul ăsta. 

— Tărtăcuţă! Aşa-i că e cald afară? Nu crezi că aici la bursă 
ar trebui să avem şi noi aer condiţionat? Ei, bătrâne, da sau nu? 

Joseph Stern rămase o clipă pe gânduri. Nu voia să aţâţe şi el 
starea de nervozitate. Doar ieri acţiunile de la Feribotul Golden, 
săriseră în sus cu vreun dolar pentru că toată lumea afacerilor 
ştia că săptămâna următoare avea loc şedinţa anuală a 
consiliului, fusese un an bun şi se zvonea că se vor împărţi 
bonificaţii. Dar el ştia bine regula principală a oricărei burse: 
ziua de ieri nu are nici o legătură cu cea de azi. Clientul a spus 
vinde! Vând! 

— Cu douăzeci de cenți sub cotă? întrebă el. 

— Cu treizeci. Ultima ofertă. Şi ce-ţi pasă ţie, oricum tot te 
plăteşte, fie ce-o fi. Cu treizeci? 

— În regulă. 

Stern îşi croi drum spre locul lui, vânzând aproape toate 
acţiunile fără nici o dificultate, deşi de fiecare data trebuia să 
mai reducă din preţ. Cu mare greutate reuşi să mai găsească de 
unde să împrumute acţiuni Ho-Pak. Acum se opri la coloana 
unde erau afişate acţiunile băncii. Se vedeau o mulţime de 
ordine de vânzare. În cea mai mare parte erau oferte mărunte. 
Scrise dedesubt 200.000 la capătul listei, în dreptul coloanei de 
vânzări. Prin încăpere trecu o adevărată undă de şoc. Nu luă în 
seamă reacţia, doar se uită la Forsythe, agentul de bursă al lui 
Richard Kwang. În ziua aceea era singurul care mai cumpăra 
acţiuni ale băncii Ho-Pak. 

— Quillan încearcă să împingă Ho-Pak în prăpastie? îl 
întrebă el. 

— E de-acum în plin asalt. Vrei să cumperi acţiunile astea? 

— Nici dacă te spânzuri! Vinzi şi acţiuni Struan fără 
acoperire? 

— Nu. 

— Dumnezeule, nu-mi place deloc ce se-ntâmplă. _ 

— Harry, păstrează-ţi cumpătul, îi spuse cineva. În fine, s-a 
înviorat şi bursa asta o dată, numai asta contează. 

— Zi mare, ei? îi spuse un alt agent. Vine şi prăbuşirea, 
hmm? Eu mi-am transformat toate acţiunile în lichidităţi, am 
vândut azi-dimineaţă totul. Ei, vine prăbuşirea? 

— Habar n-am. 

— Şocante zvonurile cu acţiunile Struan, hmm? 

— Ei, tu te încrezi chiar în toate balivernele? 

— Nu, bineînţeles că nu, dar după cum spune un proverb: 
înţeleptului îi e de- ajuns o vorbă, nu-i aşa? 

— Eu nu pot să cred. 

— Numai într-o singură zi, acţiunile Struan au căzut cu trei 
puncte jumătate, bătrâne, şi acum o mulţime de oameni au 
început să creadă în zvonurile care circulă, spuse agentul. Azi- 
dimineaţă am vîndut toate acţiunile Struan. Richard Kwang o să 
facă faţă asaltului asupra băncii? 

— Asta-i numai în mâinile..., şi Joseph Stern era pe cale să 
spună Dumnezeu, dar ştia că de fapt soarta lui Richard Kwang 
era în mâinile depunătorilor săi şi aceştia deja hotărâserâ ce să 
facă. Asta-i joss adăugă el trist. 

— Da. Să mulţumim lui Dumnezeu că noi, indiferent ce se 
întâmplă, că se vinde, că se cumpără, noi tot ne luăm partea, fie 
că-i bal, fie că vine potopul, nu-i aşa? 

— Ba chiar minunat, răspunse ca un ecou Stern, deşi în sinea 
lui detesta din toată inima accentul acela pompos, plin de 
emfază, al englezului din clasa de mijloc, dobândit în şcoli 
exclusiviste, la care el nu avusese acces, fiind evreu. 

Îl văzu pe Forsythe punând receptorul jos, şi apoi uitându-se 
la tabela de afişaj. Din nou lovi cu degetul unde trecuse oferta 
de vînzare, Forsythe îi făcu semn, răzbătu prin mulţime, toţi 
ochii urmărindu-l. 

— Cumperi? întrebă el. 

— La timpul cuvenit, Joseph, bătrâne! adăugă Forsythe 
blajin. Şi acum numai între noi doi să rămână. Ei, poţi face 
cumva ca să ne scuturăm de Quillan? Am motivele mele să cred 
că e în cârdăşie cu porcul acela de Southerby. 

— E o acuzaţie publică? întrebă celălalt. 

— Ei, haide, e doar o părere personală, pentru numele lui 
Dumnezeu. N-ai citit articolul lui Haply? Chestia aia cu tai-panii 
şi marile bănci care răspândesc zvonuri răuvoitoare? Doar ştii 
bine că banca lui Richard e cât se poate de solvabilă... ca 
Rothschild! Doar ştii bine că Richard are un miliard... 

— Bătrâne, eu am fost martor la criza din '29. Unii aveau 
chiar miliarde în rezervele lor şi cu toate astea toată lumea a 
dat faliment. Nu contează decât lichidităţile, creditul şi 
lichidităţile. Şi credibilitatea. Ei, cumperi acţiunile oferite de 
noi, da sau nu? 

— Probabil. 

— Şi cam cât crezi că o să faci faţă asaltului? 

Forsythe îşi ridică privirea spre el. 

— O veşnicie. Eu nu sunt decât un agent de bursă şi nu fac 
decât să mă conformez dispoziţiilor. Fie că se cumpără, fie că se 
vinde, eu tot mă aleg cu un sfert de procent. 

— Dacă clientul plăteşte. 

— Trebuie să plătească. Doar stocul lui de acţiuni e în 
mâinile noastre. Şi mai există şi regulamentele. Dar în vreme ce 
eu o să mă mai gândesc la treaba asta, tu poţi să te duci la 
dracu! 

— Eu sunt englez, râse Stern, şi eu mă duc în rai, nu ai aflat 
încă? şi se îndreptă spre masa lui, puţin cam stânjenit. Cred că o 
să cumpere exact înainte de a se închide bursa. 


Era trei fără un sfert. 

— Bun, spuse Gornt. Acum vreau... 

Se opri în mijlocul propoziției. Amândoi îşi ridicară privirile 
să vadă ce se întâmplă când simţiră un val de emotie străbătând 
încăperea. Dunross îi însoțea pe Linc şi Casey spre masa lui 
Alan Holdbrook, agentul de bursă al firmei Struan, aflat în 
cealaltă parte a sălii. 

— Am crezut că pe ziua de azi nu-l mai vedem, spuse Gornt 
zâmbind strâmb. 

— Tai-panul nu se dă în lături când e vorba de necazuri. Nu e 
în firea lui, şi Stern îi urmări pe cei trei gânditor. Par să fie în 
relaţii foarte amicale. S-ar putea ca zvonurile să fie cu totul false 
şi lan o să încheie afacerea cu Par-Con şi o să-şi achite datoriile. 

— Nu poate. Afacerea e pe cale să se ducă de râpă, spuse 
Gornt. Bartlett nu-i nebun. Ar trebui să-şi piardă cu totul minţile 
ca să se încurce cu imperiul acela aflat pe ducă. 

— Până acum câteva ceasuri habar n-aveam că Struan are 
datorii la Orlin. Şi că plăţile pentru Todo sunt scadente în vreo 
săptămână. Şi încă şi mai aiuritul zvon că banca Victoria nu va 
susţine firma Struan. Aiureală curată! L-am sunat pe Havergill 
şi exact asta mi-a spus. 

— Şi ce-a mai zis? 

— Ciudat că toate zvonurile astea au ieşit la suprafaţă taman 
azi! îi replică el după un moment de gândire. 

— Foarte ciudat. Vinde 200.000 de acţiuni Struan. 

Stern făcu ochii mari şi începu să-şi smulgă sprâncenele 
stufoase. 

— Domnule Gornt, nu credeţi că... 

— Nu. Te rog fă precum ţi-am spus. 

— Cred că de data asta greşiţi. Tai-panul e prea şmecher, O 
să obţină tot sprijinul de care are nevoie. O să vă ardeţi. 

— Vremurile se mai schimbă şi ele. Şi oamemi se schimbă. 
Dacă Struan s-a extins mai mult decât trebuia şi nu va putea 
plăti... Ei bine, dragul meu, suntem în Hong Kong şi sper că 
bandiții o să sară prin tavan. Ia vinde tu 300.000 atunci. 

— Şi la ce preţ le vindem? 

— La preţul pietii. 

— O să ne ia ceva timp ca să facem rost de acţiunile astea. Ar 
trebui să vindem în pachete mult mai mici. O să... 

— Vrei să spui că nu mă bucur de credit suficient sau că nu-ți 
poţi exercita atribuţiile obişnuite de agent de bursă? 

— Nu, bineînţeles că pot, îi răspunse Stern, nedorind să-şi 
supere cel mai important client. 

— Bun, atunci vinde acţiuni Struan fără acoperire. Acum. 

Gornt îl urmări în vreme ce agentul pornise spre tabela de 
afişaj. Simţea cum inima îi bate în piept, înviorător. Stern se 
îndreptă întâi spre sir Luis Basilio, de la vechea firmă de 
agenturare de bursă Basilio şi Fiii, care deţinea un pachet mare 
de acţiuni Struan numai el singur, fiind şi reprezentantul a 
numeroşi clienţi care aveau şi ei astfel de acţiuni. Imprumută de 
la el pachetul de acţiuni, apoi se duse la tabelă şi scrise cifra 
uriaşă a ofertei în coloana de vânzări. Creta scârţâi de se auzi în 
toată sala. Şi treptat se lăsă tăcere. Privirile tuturor se 
îndreptară spre Dunross şi Alan Holdbrook, spre cei doi 
americani, pentru ca apoi să se întoarcă spre Gornt, şi iar la 
Dunross. Gornt îl văzu pe Linc Bartlett şi pe Casey privindu-l 
ţintă, şi-i păru bine că fata era de faţă. Casey purta o fustă şi o 

bluză de mătase galbenă, arăta foarte californiană, o panglică 
verde îi ţinea părul auriu legat la spate. De ce-o fi fata asta atât 
de sexy, se întreba Gornt cu gândul aiurea. Părea s-o înconjoare 
un ciudat aer de vino-ncoace. De ce? Să fie oare din cauză că 
nici un bărbat nu a reuşit să fie la înălţimea dorințelor ei? El îi 
zâmbi, dând uşor din cap. Ea îi răspunse, zâmbind la rândul ei, 
dar lui i se păru că observă un fel de tristeţe în zâmbetul acela. 
Îl salută în modul cel mai politicos pe Bartlett şi i se răspunse cu 
aceeaşi politeţe. Apoi se uită ţintă la Dunross, şi privirile celor 
doi se încrucişară. Tăcerea deveni grea, apăsătoare. Cineva tuşi 
nervos. Toată lumea era conştientă de imensitatea ofertei şi de 
implicaţiile ei. Stern lovi cu degetul în dreptul ofertei, 
Holdbrook se aplecă înainte şi se consultă cu Dunross, care 
ridică uşor din umeri, clătină din cap, apoi începu să vorbească 
încet cu Bartlett şi Casey. Joseph Stern aştepta. Cineva se oferi 
să cumpere o parte din acţiuni, apoi începu să se întindă 
târguiala. Nu trecu mult şi 50.000 de acţiuni trecură în posesia 
altora, iar preţul la bursă ajunse la 24,90. Joseph schimbă cifra 
300.000 în 250.000, şi din nou începu să aştepte. Mai vându 
câteva acţiuni, dar grosul rămase. Apoi, cum nu se mai prezentă 
nici un cumpărător, se întoarse la locul său. Curgea apa de pe 
el. 

— Dacă cifra aceea rămâne acolo neschimbată până mâine 
dimineaţă, n-o să-i folosească prea mult firmei Struan. 

— Mda! Gornt n-o slăbea din ochi pe Casey, care asculta cu 
atenţie ce-i spunea Dunross; Gornt se rezemă de spătarul 
scaunului şi se gândi o clipă. Mai vinde 100. 000 de acţiuni Ho- 
Pak... şi 200.000 Struan. 

— Domnule Gornt, Hristoase Dumnezeule, dacă acţiunile 
Struan cad se cutremură toată bursa, chiar şi compania 
dumneavoastră va avea de pierdut. 

— Dar va fi şi o compensare, o mulţime de compensări, cu 
siguranţă. 

— Dar va fi o baie de sînge. Dacă Struan se prăbuşeşte, la fel 
vor păţi şi alte companii, mii de investitori vor fi pur şi simplu 
măturaţi cu totul şi... 

— Domnule Stern, nu am nevoie de o prelegere cu privire la 
economia Hong Kongului, îi replică Gornt rece, şi dacă nu vrei 
să-mi execuţi dispoziţiile atunci îmi voi rezolva afacerile cu 
altcineva. 

Stern se roşi. 

— Eu... mai întâi eu trebuie să mă apuc să adun acţiunile 
acelea. Şi ce socoteală... până să ajung la totalul acela... 

— Atunci îţi sugerez să te grăbeşti! Vreau ca cifrele să apară 
pe tabela de afişaj încă astăzi! 

Gornt îl urmări în vreme ce agentul se ducea să caute alte 
acţiuni, bucurându-se imens în sinea lui de acest moment. 
Înfumurat blestemat, îşi spuse el în gând. Agenţii ăştia de 
schimb nu sunt decât nişte paraziți nenorociti, toţi fără excepţie. 
Şi se simţea în siguranţă. Banii lui Bartlett erau în contul lui de- 
acum, în Elveţia. Putea şi acum să răscumpere acţiunile Struan 
şi Ho-Pak şi să cîştige milioane şi milioane. Satisfăcut de gândul 
ăsta, îşi îndreptă privirile din nou spre Casey. Fata îl privi. Dar 
nu putea citi nimic în privirile ei. Joseph Stern se mişca de la un 
agent de bursă la altul. Şi din nou se opri la masa lui Basilio. Sir 
Luis Basilio îşi întoarse privirile de la tabla de afişaj şi-i zâmbi. 

— Ei, Joseph, iar vrei să mai împrumuţi nişte acţiuni de la 
tabela de afişaj şi-i zâmbi. 

— Da, vă rog. 

— Pentru Quillan? îl întrebă sir Luis, un bărbat plăcut, mic 
de statură, elegant, foarte zvelt, trecut de şaptezeci de ani, în 
anul acela, preşedinte al comitetului care conducea bursa. 

— Exact. 

— Atunci vino, stai jos puţin, să vorbim, ca doi vechi prieteni. 
Acum câte mai vrei? 

— Două sute de mii. 

— Trei sute de mii sunt deja pe tabelă, încă două sute vrei? E 
un atac deschis, pe toate fronturile? 

— Nu... nu mi-a spus chiar pe faţă lucrul ăsta, dar eu aşa zic. 

— Mare păcat că ăştia doi nu pot cădea şi ei la pace o dată. 

— Da. 

Bătrânul rămase o clipă pe gânduri, apoi spuse şi mai încet: 

— Mă gândesc să suspend orice licitaţii pentru Ho-Pak, şi 
până la prânz chiar şi pe cele ale Nobilei Case. Sunt îngrijorat. 
Exact în clipa, asta un faliment al băncii Ho-Pak, cuplat cu un 
faliment al Nobilei Case poate dobori toată bursa. Doamne, 
Sfântă Fecioară! E de neînchipuit ca Nobila Casă să dea 
faliment, fiindcă ne-ar dobori pe mulţi, sute de firme, poate 
chiar toată economia Hong Kongului! De neînchipuit! 

— Dar poate că Nobila Casă trebuie pusă la încercare, îmi 
puteţi împrumuta 200.000 de acţiuni? 

— Mai întâi să-mi răspunzi mie la întrebare, da sau nu. Şi 
dacă e da, ei bine n-ar trebui să suspendăm orice licitaţie pentru 
Ho-Pak? N-ar trebui să suspendăm orice licitaţie pentru Struan? 
I-am tot ispitit şi pe ceilalţi membri ai comitetului în afară de 
tine. Şi s-au împărţit în două tabere egale. 

— Nici una dintre licitaţiile astea n-a fost suspendată 
vreodată. Ar fi rău chiar şi pentru ele dacă le-aţi suspenda. 
Trăim într-o societate a pieţii libere, cea mai raţională, cred eu. 
Ar trebui să lăsaţi lucrurile să se limpezească singure, lăsaţi-i să 
se descurce fiecare cum poate, şi pe cei de la Struan şi pe cei de 
la Gornt, ca şi toţi ceilaiţi. Cei mai buni să urce în vîrful 
piramidei, iar cei nepricepuţi..., şi Stern scutură mohorât din 
cap. Sir Luis, e drept, mie îmi vine uşor să vorbesc pentru că eu 
nu am investit prea mulţi bani în nici una dintre aceste firme... 

— Atunci ce-ai făcut cu banii pe care i-ai cîştigat? 

— Diamante, i-am băgat în diamante. Toţi evreii au nevoie 
doar de lucruri mici, din acelea pe care le poţi lua cu tine 
oriunde, pe care le poţi ascunde uşor, pe care le poţi transforma 
uşor în altceva. 

— Joseph, aici nu ai de ce te teme. De câţi ani trăieşte familia 
ta aici şi prosperă? Uită-te la Solomon, el şi familia lui e cea mai 
bogată din toată Asia. 

— Pentru evrei, teama de ziua de mâine face parte din felul 
lor de a trăi. Ca şi obişnuinţa de a se simţi detestaţi. 

— Ei, lumea asta, lumea asta minunată, şi ce minunată ar 
putea fi, oftă sir Luis; sună un telefon pe biroul lui, ridică delicat 
receptorul cu mâna lui fină, portugheza lui sunând dulce şi 
curgătoare în urechile lui Stern, care, deşi nu pricepea o boabă, 
înţelese doar numele de senor Mata, spus cu tot respectul, de 
câteva ori, dar numele acesta nu-i sugera nimic, după câteva 
momente bătrânul puse receptorul la loc, foarte gânditor. 
Secretarul financiar m-a sunat după-masă foarte îngrijorat. La 
noi se află acum o delegaţie a parlamentului britanic şi falimen- 
tul unei bănci va fi dezastruos pentru imaginea noastră, a 
tuturor! insistă el, zâmbind ciudat. I-am sugerat să se introducă 
şi aici aşa cum au făcut deja în Anglia, legislaţia care să oblige 
la semnătura guvernatorului pentru conducerea băncilor, şi 
individul, săracul, mai-mai să facă o criză. N-ar fi trebuit să 
glumesc cu el atât de mult! şi Stern zâmbi o dată cu bătrânul. 
Ca şi cum aici am avea nevoie de amestecul guvernului! şi 
privirea îi deveni tăioasă. Ei bine, Joseph, deci votezi pentru ca 

să lăsăm lucrurile în voia lor... sau să suspendăm licitaţia pentru 
una din firme sau pentru amândouă, şi dacă eşti de acord, când 
s-o facem? 

Stern aruncă o privire la ceas. Dacă se ducea la tabelă în 
clipa aceea, avea timp berechet să scrie amândouă dispoziţiile 
de vânzare şi să-l provoace pe Forsythe. Era un simţământ cât 
se poate de plăcut să ştie că soarta ambelor firme era în mâna 
lui, chiar dacă temporar. 

— Poate că ar fi foarte bine într-un fel şi foarte rău în altfel. 
Până acum votul ce zice? 

— Precum ţi-am spus, aproape egal în ambele situaţii. 

În sală izbucni o nouă explozie de emoție şi cei doi bărbaţi 
ridicară privirile. Alte acţiuni Struan treceau dintr-o mână în 
alta. Noul preţ al bursei căzu la 24,70. Phillip Chen se aplecă 
peste biroul lui Holdbrook. 

— Sărmanul Phillip, nu prea arată bine deloc, spuse sir Luis 
plin de compasiune. 

— Da. Păcat de bietul John. Ţineam la el. Ce se mai aude cu 
Vârcolacii? Credeţi că ziarele exagerează? 

— Nu, nu cred, şi bătrânul clipi din ochi. Joseph, nu mă las 
nici eu cum nu te laşi nici tu. 

— Cum? 

— Ai hotârât ca de data asta să zici pas. Vrei ca astăzi 
lucrurile să se desfăşoare în voia lor, nu-i aşa? 

— Există altă soluţie mai bună? 

— Dacă n-aş fi atât de bătrân, aş fi de acord cu tine. Dar 
pentru că sunt atât de bătrân şi nu se ştie niciodată ce mă poate 
aştepta mâine, nici dacă voi ajunge să văd ziua de mâine, prefer 
să-mi trăiesc drama de azi. Prea bine. Te scutesc de vot pe ziua 
de azi, aşa că acest comitet e acum în imposibilitatea de a 
hotărî, balotaj, deci voi hotărî eu ce e de făcut, aşa cum îmi 
revine sarcina. Ei bine, poţi să împrumuţi de la mine 200.000 de 
acţiuni ale Nobilei Case până vineri, vineri la ora două. După 
aceea s-ar putea să ţi le cer înapoi... fiindcă trebuie să mă mai 
gândesc şi la propria mea Casă, nu-i aşa? şi privirea aceea 
gravă, dar şi binevoitoare, îl făcu pe Stern să se ridice în 
picioare. Ei, prietene, şi acum ce ai de gând să faci? 

— Sunt doar un biet agent de bursă, zâmbi el trist. 

Se duse la tabela de afişaj şi trecu în coloana de vînzări de la 
Ho-Pak cifra cu o mână foarte sigură. Apoi, în tăcerea care se 
lăsă, se duse la coloana firmei Struan şi scrise cifra foarte citeţ, 

conştient că în clipa aceea se afla pe scenă, în centrul atenţiei 
tuturor. Simţi fizic ura şi invidia celor din jur. Acum oferta 
acţiunilor Nobilei Case se ridica la peste 500.000, o ofertă mai 
mare decât oricând în istoria acelei burse. Aşteptă, dorind ca 
ceasul să gonească mai repede. Se stîrni un val de interes când 
Soorjani, parsul, cumpără câteva pachete de acţiuni, dar era 
bine cunoscut că el era doar intermediarul multora dintre 
clienţii firmei Struan, al familiei Dunross şi al susținătorilor ei. 
Şi cu toate că el cumpără dintr-o dată 150.000 de acţiuni, nu 
însemna mare lucru faţă de imensitatea numărului de acţiuni 
oferite de Gornt. Tăcerea părea să doară. Trecu încă un minut. 

— Cumpărăm! şi vocea tai-panului rupse vraja tăcerii. 

— Toate acţiunile? întrebă Stern cu voce răguşită, în vreme 
ce inima îi bătea nebuneşte în piept. 

— Toate pe care le-ai oferit şi cele ale bursei la preţul bursei! 

Gornt sări în picioare. i 

— Cu ce? întrebă el cu un zâmbet drăcesc pe faţă. Înseamnă 
aproape nouă milioane bani gheaţă. 

Dunross se ridică în picioare, cu un uşor zâmbet zeflemitor 
pe faţă. 

— Nobila Casă e capabilă să facă faţă acestei sume... şi încă 
la multe alte milioane. E cineva care se îndoieşte de asta? 

— Eu, eu mă îndoiesc şi mâine am să vând alte acţiuni fără 
acoperire! 

În clipa aceea soneria se auzi strident, tensiunea se spulberă 
şi izbucni un tumult de aprobare. 

— Dumnezeule, ce zi... 

— Sărmanul tai-pan... 

— Nu mai eram în stare să rezist nici eu... 

— Ei, de data asta crezi că Gornt o să-l dea peste cap? 

— Dar s-ar putea ca toate zvonurile acelea să fie o prostie... 

— Cristoase, am făcut o mică avere numai din comisioane... 

— Cred că de data asta a cam intrat spaima în lan... 

— Nu uita, pentru plata acelor acţiuni are la dispoziţie cinci 
zile încheiate... 

— Dar mâine nu mai poate cumpăra aşa cum a făcut azi... 

— Cristoase, mâine, ce-o să se mai întâmple şi mâine... 

Casey se foi pe scaunul pe care şedea, inima bătându-i 
nebuneşte în piept. Evită să se mai uite la Dunross şi Gornt, şi 
îşi întoarse privirile spre Bartlett, care se uita lung la tabela de 
afişaj, fluierînd neauzit de nimeni. Casey era uluită, uluită şi 

chiar puţin speriată. Chiar înainte de a veni aici pentru a-l întîlni 
pe Dunross, Linc Bartlett îi destăinuise planurile lui, îi vorbise 
despre vizita la Gornt şi discuţia avută cu el. 

— Casey, şi acum ştii totul, îi spusese el domol, zâmbind. 
Acum amândoi sunt puşi în priză, iar noi controlăm terenul lor 
de luptă, şi totul numai cu două milioane. S-au aruncat unul la 
beregata celuilalt, amândoi încercând să ajungă la jugulară, în 
stare să-l devoreze pe celălalt. Iar noi stăm şi aşteptăm. Luni e 
ziua H. Dacă câştigă Gornt, noi câştigăm. Dacă câştigă Dunross, 
câştigăm de asemenea. Şi într-un fel şi în celălalt. Şi într-un caz 
şi în celălalt, Nobila Casă suntem noi. 


32 
Ora 15.03. 


Alexei Travkin, antrenorul cailor Nobilei Case, mergea pe o 
stradă aglomerată ce dădea în Nathan Road, în Kowloon, şi intră 
în restaurantul Dragonul Verde. La subsuoara stângă avea un 
revolver automat de 38. Mergea destul de sprinten pentru un 
bărbat la vârsta lui. Restaurantul acela mic arăta destul de 
neîngrijit, local de rând, fără feţe de mese pe cele vreo 
douăsprezece mese. La una dintre mese mâncau supă şi paste 
făinoase patru chinezi, foarte gălăgioşi, iar în clipa în care intră 
el în crâşma aceea, un chelner plictisit, care se aciuase lângă 
casă, îşi ridică ochii de pe formularul curselor şi se ridică în silă, 
luând meniul cu el. Travkin clătină din cap, şi trecu pe sub 
arcada ce dădea spre sala din spate, mai mică, cu numai patru 
mese, în care nu se afla decât un singur bărbat. 

— Zdrastvuite! spuse alene Suslev, acum îmbrăcat într-un 
costum de vară, bine croit. 

— Zdrastvuite, îi răspunse Travkin, iar ochii lui de slav se 
făcură şi mai mici, apoi continuă în ruseşte. Cine eşti dumneata? 

— Un prieten, înălţimea ta. 

— Te rog, nu-mi mai spune aşa. Nu sunt înălţimea mea. Cine 
eşti dumneata. 

— Un prieten, tot un prieten. Pe vremuri erai prinţ. Nu vii la 
masa mea? 

Suslev îi arătă politicos cu mâna spre scaun. Pe masa lui era 
o sticlă de vodcă deschisă şi două pahare. 

— Şi tatăl dumitale, Nicolai Petrovici, tot prinţ era, ca şi tatăl 
său, şi tot aşa, multe generaţii în urmă, prinţ de Kurgan şi chiar 
de Tobol. 

— Prietene, vorbeşti în cimilituri, spuse Travkin, calm în 
aparenţă, şi se aşeză în faţa celuilalt, iar când simţi revolverul 
sub braţ, parcă îi mai dispăru oarecum teama. După accent aş 
zice că eşti din Moscova... şi georgian în plus. 

— Prinţ Kurgan, ai ureche foarte bună, râse Suslev. Da, sunt 
din Moscova şi sunt născut în Georgia. Numele meu nu 
contează, dar sunt un prieten... 

— Prieten al meu, al Rusiei, sau al Sovietelor? 

— Prieten cu toate trei. Vodcă? întrebă Suslev, ridicând 
sticla. 

— De ce nu? şi Travkin îl urmări pe celălalt în vreme ce turna 
în cele două pahare, apoi, fără nici o ezitare, luă exact paharul 
pe care n-ar fi trebuit să-l ia, cel aflat mai departe de el, şi-l 
ridică. În sănătatea dumitale. 

La fel, fără nici o ezitare, Suslev apucă celălalt pahar, 
ciocniră, băură până la fund şi le umplu la loc. În sănătatea 
dumitale! 

— Dumneata eşti cel care mi-a trimis o scrisoare? 

— Am veşti de la soţia dumitale. 

— N-am soţie. Prietene, ce vrei dumneata de la mine? şi felul 
în care pronunţă Travkin cuvântul prieten, sună ca o insultă, 
văzu străfulgerarea de mânie când Suslev ridică ochii spre el şi 
se pregăti să se apere. 

— Alexei Ivanovici, de data asta îţi iert nepoliteţea, îi replică 
Suslev plin de demnitate. Dar să ştii că nu ai nici un motiv să fii 
nepoliticos cu mine. Nici unul. Te-am insultat eu pe dumneata? 

— Cine eşti? 

— Numele soţiei dumitale e Nestorova Mihail, iar tatăl ei era 
prinţul Anatoli Sergeyev, ale cărui moşii se întindeau pe-o bună 
parte din Karaganda, care nu se află prea departe de ţinuturile 
familiei dumitale, la est de Urali. Era cazac, nu-i aşa, mare prinţ 
al cazacilor, cărora unii le zic şi cazahi, da? 

Travkin se strădui să-şi ţină mâinile noduroase neclintite şi 
chipul impasibil, dar nu izbuti să nu-i dispară tot sângele din 
faţă. Întinse mâna şi mai turnă vodcă în cele două pahare. Sticla 
era acum doar pe jumătate plină. Bău. 

— Bună vodcă, nu ca pişoarca pe care-o găseşti prin Hong 
Kong. De unde o ai? 

— Vladivostok. 

— Ah. Am fost şi eu o dată acolo. Un oraş destul de murdar, 
dar au o vodcă bună acolo. Ei, şi acum spune-mi şi mie care-i 
numele dumitale adevărat şi ce vrei de la mine. 

— Il cunoşti bine pe Ian Dunross? 

Travkin tresări. 

— Eu mă ocup de antrenamentul cailor lui... eu... de trei ani, 
de ce? 

— Vrei s-o mai vezi pe prinţesa Nestorova vreodată... 

— Doamne sfinte Dumnezeule, dar indiferent cine-oi fi 
dumneata, doar ţi-am spus că n-am nevastă. Ei, şi acum, pentru 
ultima dată, ce vrei de la mine? 

Suslev îşi umplu paharul, şi vocea i se auzi şi mai blând: 

— Alexei Ivanovici Travkin, astăzi nevasta dumitale, prinţesa, 
are şaizeci şi doi de ani. Locuieşte în lacuţia în... 

— Pe Lena? In Siberia? şi Travkin simţi că inima e pe cale să 
i se rupă din piept. Ce fel de gulag mai e şi acolo, câine! 

Chelnerul din cealaltă sală, care acum era complet goală, 
aruncă o privire în salonul lor pe sub arcada de la intrare, apoi 
căscă şi continuă să citească mai departe pariurile. 

— Nu e un gulag, de ce să fie un gulag? spuse Suslev, tăios. 
Prinţesa a ales locul acela de buna voie. Acolo locuieşte de când 
a părăsit Kurganid. Vi..., şi Suslev se întrerupse, băgă mâna în 
buzunar şi scoase port-vizitul. Uite vila ei din lakuţk, spuse el 
punând o fotografie pe masă. A aparţinut familiei ei, cred eu. 

Casa era acoperită de zăpadă, înconjurată de un pâlc de 
copaci, un gard frumos, iar pe coş ieşea fum din belşug. O 
siluetă  încotoşmănată făcea cu mâna spre aparatul de 
fotografiat, dar era prea departe pentru ca să se distingă 
limpede figura. 

— Şi asta-i nevasta mea? spuse Travkin cu voce răguşită. 

— Mda. 

— Nu prea-mi vine să te cred. 

Suslev mai puse pe masă o fotografie. Un portret. O doamnă 
cu părul alb, de vreo cincizeci, şaizeci de ani, şi cu toate că se 
vedea că fusese încercată de toate necazurile acestei lumi, avea 
o figură încă plină de distincţie, patriciană, iar zâmbetul ei îl 
tulbură, îl copleşi cu totul. 

— KGB-ist ticălos! îngăimă el răguşit, convins acum că o 
recunoscuse. Ticălos jegos şi împuţit cu tot neamul tău! 

— De ce? Pentru că am găsit-o? îi replică Suslev mânios. 
Pentru că am avut grijă să aibă ce-i trebuie, să nu o sâcâie 
nimeni, să fie lăsată în pace şi să nu fie trimisă... într-o casă de 
corecție, aşa cum aţi meritat şi tu şi toţi din clasa voastră? îşi 
turnă supărat încă un pahar. Eu sunt rus şi-s mândru de asta... 
tu eşti un emigrant, ai părăsit ţara. Taică-meu şi ai lui au fost 
robii unuia din clasa voastră. Tata a murit pe baricade în 1916, 
ca şi mama, şi înainte de a muri cu adevărat au murit de foame 
cu toţii. Au... dar cu un efort se stăpâni, şi pe un alt ton adăugă: 
sunt de acord că avem multe de iertat şi multe de uitat şi unii şi 
alţii, de-acum totul face parte din trecut, dar am să-ţi spun una 
şi să ţii minte: noi sovieticii nu suntem fiare... nu chiar toţi. Nu 
toţi suntem ca ticălosul de Bepa şi nici ca criminalul de Stalin..., 
îşi găsi pachetul de ţigări. Fumezi? 

— Nu. Eşti de la KGB sau GRU? 

KGB însemna Comitetul pentru Securitatea Statului, GRU - 
Departamentul general de contrainformaţii al Marelui Stat 
Major. Nu era pentru prima oară când Travkin era abordat de 
unul de la ei. Inainte reuşise să se descotorosească de ei cu 
vreuna din poveştile lui false despre soarta lui de om 
neînsemnat. De data asta intrase în capcană. Individul din faţa 
lui ştia chiar prea multe despre el, pentru multe lucruri 
adevărate. Cine eşti, ticălos nenorocit ce eşti? Şi ce naiba vrei 
cu adevărat de la mine? se gândi el în vreme ce nu-l scăpa din 
ochi pe Suslev. 

— Nevasta dumitale ştie că eşti în viaţă. 

— Imposibil. E moartă. A fost ucisă de gloată atunci când au 
dat năvală în pala... În locuinţa noastră din Kurgan, trecută prin 
foc, distrusă bucată cu bucată, cea mai frumoasă clădire pe o 
sută de verste în jur, şi care nu supăra pe nimeni. 

— Masele aveau dreptul... 

— Bandiţii nu erau dintre oamenii mei, eraii conduşi de nişte 
troţkişti de frunte care după aceea mi-au omorât ţăranii cu 
miile, până când le-a venit şi lor vremea şi au fost măcelăriți de 
ticăloşi de-ai lor şi mai mari. 

— Poate că-i aşa, poate că nu, îi replică Suslev cu răceală. 
Dar chiar şi aşa, prinţe de Kurgan şi Tobol, ea a scăpat cu una 
dintre bătrânele servitoare, şi au fugit spre est, socotind că 
poate să emigreze după dumneata prin Siberia către Manciuria. 
Servitoarea era din Austria. Se numea Pavchen. 

Lui Travkin i se tăie răsuflarea. 

— Astea-s alte minciuni. Se auzi el spunând, dar nici el nu 
mai credea în propriile lui vorbe, cu sufletul sfâşiat de zâmbetul 
acelei femei. Nevasta mea a murit. N-ar fi reuşit niciodată să 
ajungă atât de departe în nord. 

— Ba a reuşit. Trenul cu care încercase să fugă spre est, a 
fost abătut spre nord. Era toamnă şi prima zăpadă căzuse, aşa 
că s-a hotărât să aştepte trecerea iernii în lacuţk. Şi era nevoită 
să aştepte! şi la aceste cuvinte Suslev îi puse dinainte altă 
fotografie. Era însărcinată. Uite aici e fiul dumitale şi familia lui. 
E fotografie de anul trecut. 

În fotografie se vedea un bărbat arătos de vreo patruzeci şi 
ceva de ani, într-o uniformă de maior de aviaţie, care zâmbea 
plin de încredere spre aparatul de fotografiat, ţinând cu un braţ 
pe după umăr o femeie frumoasă de vreo treizeci de ani, în jur 
cu trei copii fericiţi, un prunc, o fetiţă de vreo şase, şapte ani, 
toată numai zâmbet, căreia îi lipsea un dinte din faţă, şi un băiat 
de zece care se străduia sa pară cât mai serios. Soţia dumitale i- 
a pus numele de Piotr Ivanovici, după bunicul dumitale. 

Travkin nu îndrăzni să atingă măcar fotografia, ci se uita 
ţintă la ea, alb la faţă, apoi îşi întoarse privirile, îşi turnă un 
pahar de vodcă, şi după ce se gândi şi se răz- gândi, îi turnă şi 
lui Suslev. 

— E... e o strălucită înscenare, îngăimă el în cele din urmă, 
străduindu-se să pară convins. Strălucită! 

— Pe prunca din faşă o cheamă Victoria, pe fetiţă Nicola, 
după bunica dumitale. lar pe băiat Alexei. Maiorul Ivanovici e 
pilot de bombardiere. y 

Travkin nu spuse nimic. Îşi întoarse privirile spre frumoasa 
femeie în vârstă, mai mai să-i dea lacrimile, dar vocea-i era încă 
destul de calmă. 

— Şi ştie că sunt în viaţă? 

— Da. 

— De câtă vreme? 

— De trei luni. Cam de acum trei luni. I-a spus unul dintre 
oamenii noştri. 

— Care-s oamenii ăştia ai dumitale? 

— Vrei s-o vezi? 

— De ce numai de trei luni,... de ce nu de vreun an, de trei 
ani? 

— Pentru că abia în urmă cu şase luni am descoperit şi noi 
cine eşti dumneata. 

— Şi cum aţi reuşit? 

— Credeai că ai să rămâi anonim o veşnicie? 

— Dacă ştie că sunt în viaţă şi i-a spus asta unul dintre 
oamenii voştri atunci mi-ar fi scris... Da. l-ar fi cerut chiar ei să- 
mi scrie... vocea lui Travkin sună ciudat, nu mai era acelaşi om, 
părea să trăiască un coşmar, cu toate strădaniile lui de a gândi 
limpede. Mi-ar fi scris o scrisoare. 

— Ţi-a scris. Am să-ţi dau scrisoarea în una din zilele 
următoare. Vrei s-o vezi? 

Travkin se chinui să-şi stăpânească suferinţa. Făcu un semn 
spre tabloul acela de familie. 

— Şi... şi el ştie că sunt în viaţă? 

— Nu. Nimic. Şi asta nu la sugestia noastră, Alexei Ivanovici. 
A fost ideea soţiei dumitale. Tocmai ca să-l ferească de necazuri, 
după părerea ei. Ca şi cum noi ne-am răzbuna pe copii pentru 
păcatele părinţilor lor. Soţia dumitale a rămas două ierni în 
lakuţk. Între timp în Rusia s-a făcut pace, aşa că a rămas pe loc. 
La vremea aceea socotea că erai mort, deşi în sinea ei spera să 
fii încă în viaţă. Băiatul a crescut cu gândul că erai mort, şi 
habar n-a avut nimic despre dumneata. Nici acum nu ştie nimic. 
După cum vezi, vă face cinste la amândoi. A fost şef de promoţie 
la el în oraş, apoi a urmat universitatea aşa cum fac toţi copiii 
înzestrați în ziua de azi... Ştii, Alexei Ivanovici, în copilăria mea 
am fost cel dintâi din toată provincia mea natală care am ajuns 
la unversitate, cel dintâi dintr-o familie de ţărani. Azi în Rusia 
suntem mai drepţi. 

— Şi cam de câte cadavre aţi avut nevoie ca să ajungeţi unde 
aţi ajuns acum? 

— Da, ne-au trebuit câteva, îi răspunse Suslev întunecat, mai 
toţi însă criminali şi duşmani ai Rusiei. 

— Spune-mi ceva despre ei. 

— Am să-ţi spun într-o bună zi. 

— Ai luptat în ultimul război... sau poate erai comisar? 

— Al 16-lea corp de tancuri. Armata patruzeci şi cinci. Am 
fost şi la Sevastopol şi la Berlin. Comandant de tanc. Vrei să-ţi 
vezi nevasta? 

— Mai mult decât ţin la viaţa mea, numai dacă aceea ar fi 
într-adevăr nevasta mea şi ar fi încă în viaţă. 

— E în viaţă. Pot să rezolv eu problema asta. 

— Unde? 

— La Vladivostok. 

— Nu. Aici la Hong Kong. 

— Îmi pare rău. Aici nu e posibil. 

— Bineînțeles că nu, spuse Travkin râzând mânjeşte. 
Bineînţeles, prietene. Bei? şi turnă ultimele rămăşiţe de vodcă, 
împărțindu-le egal şi într-un pahar şi în celălalt. Sănătate. 

Suslev se uită la el lung, apoi privi portretul femeii şi tabloul 
de familie al maiorului de aviaţie, le strânse pe toate adâncit în 
gânduri. Se scărpină în barbă. Apoi spuse cu glas hotărât: 

— Bine, fie, în Hong Kong, şi Travkin simţi cum îi sare inima 
din piept. 

— Şi eu în schimb ce să fac? 

Suslev îşi strivi ţigara în scrumieră. 

— Nişte informaţii. Şi colaborare. 

— Ce anume? 

— Vreau să ştiu şi eu tot ce ştii dumneata despre tai-panul 
Nobilei Case, tot ce ai făcut dumneata prin China, pe cine 
cunoşti, cu cine te întâlneşti. 

— Iar în privinţa colaborării? 

— Despre asta am să-ţi spun mai târziu. 

— Şi în schimb dumneata îmi aduci soţia la Hong Kong? 

— Da. 

— Când? 

— De Crăciun. 

— Pot să am încredere în dumneata? 

— Poţi. Şi dacă colaborezi cu noi va fi aici la Crăciun. 

Travkin se uită ţintă la cele două fotografii cu care se juca 
Suslev, apoi îi văzu privirea şi stomacul i se întoarse pe dos. 

— Oricum ar fi, prinţe Kurgan, trebuie să fii foarte cinstit cu 
mine. Cu sau fără nevasta dumitale, prinţe Kurgan, fiul dumitale 
şi nepoţii sunt în mâinile noastre ca ostateci. 

Travkin degustă vodca, încercând s-o facă să ţină cât mai 
mult. 

— Te cred, şi cred că eşti ceea ce spui. Cum vrei să începem? 

— Întâi cu tai-panul. Dar mai întâi vreau să mă uşurez şi eu. 

Suslev se ridică, îl întrebă pe chelner unde-i toaleta, şi ieşi 
prin bucătărie. Acum, când rămăsese singur, Travkin se lăsă 
pradă disperării. Luă fotografia cu căsuţa aceea troienită care 
se afla încă pe masă şi se uită la ea pierdut. Ochii i se umplură 
de lacrimi. Işi şterse lacrimile şi simţi revolverul de la subţioară, 
care acum nu-l putea ajuta cu nici un chip. Făcând apel la toată 
puterea interioară de care era în stare, se îmboldi să fie înţelept 

şi să nu creadă o iotă, dar în sufletul lui era convins că aceea 
era fotografia ei şi că va fi în stare să facă orice, să rişte orice 
numai s-o vadă. De ani şi ani de zile se chinuise să-i evite pe 
vânătorii ăştia de oameni, ştiind bine că era căutat în continuu. 
Fusese conducătorul trupelor albe în regiunea sa de-a lungul 
transiberianului şi ucisese o mulţime de bolşevici. În cele din 
urmă, se săturase de atâta moarte, şi în 1919 părăsise Rusia ca 
să ajungă la Shanghai, căutându-şi un nou cămin, dar veniseră 
peste el armatele japoneze, reuşise să scape şi de acestea 
trecând de partea gherilelor chinezeşti, croindu-şi drum prin 
luptă spre sud şi vest de Chungking, pentru ca să se întâlnească 
prin părţile acelea cu alţi tâlhari, englezi, australieni, chinezi - 
la dispoziţia oricui plătea - până când, în cele din urmă, 
japonezii s-au predat fără condiţii la sfârşitul războiului, şi toţi 
aceşti orfani s-au întors la Shanghai din nou, doar pentru ca să 
fugă iar. Şi au tot trăit aşa numai pe fugă, se gândi el. Pentru 
numele lui Hristos, iubita mea, ştiu că ai murit. Ştiu eu în 
sufletul meu. Mi-a spus cineva care a văzut gloata jefuind 
conacul, i-a văzut dând năvală peste tine... Şi acum? Chiar s-ar 
putea să mai fii în viaţă? Travkin se uită la uşa bucătăriei plin de 
ură, ştiind bine că de-acum încolo va fi hăituit veşnic de gândul 
nesiguranţei, până când va fi convins de adevăr. Şi cine o mai fi 
şi mâncătorul ăsta de căcat? se gândi el. Cum naiba de au dat 
de mine? Şi rămase aşa aşteptând, aşteptând mereu, mohorât, şi 
brusc, apucat de panică, se duse să-l caute. Toaleta era goală. 
Individul se evaporase. Travkin simţi un gust rău în gură, şi i se 
făcu rău de atâta teamă. Pentru numele lui Dumnezeu, ce naiba 
vrea cu tai-panul? 


33 
Ora 17.50. 


— Hello, Ian, spuse Penelope. Te-ai întors devreme acasă. 
Cum ţi-a mers astăzi? 

— Minunat, îi răspunse Dunross distrat. 

Şi pe lângă toate nenorocirile de care avusese parte, chiar 
înainte de a pleca de la birou, îl sunase Brian Kwok care-i spuse 

printre altele că AMG fusese probabil ucis şi-l prevenise să fie 
cât se poate de precaut. 

— Ei, probabil una dintre zilele acelea ale tale obişnuite, da? 
îi replică ea. Ce-ai zice de un pahar? Da. O şampanie? 

— Bună idee, şi atunci o văzu pe Penelope că zâmbeşte, îi 
zâmbi şi el şi se simţi mult mai bine. Penn, tu eşti în stare să-mi 
citeşti gândurile! 

Îşi aruncă servieta într-un dulap şi se duse după Penelope 
într-unul din saloanele Casei Mari. Şampania era pusă deja într- 
o baterie de gheaţă, sticla fusese deschisă şi două pahare pe 
jumătate pline şi unul gol puse în gheaţă. 

— Kathy e sus, îi citeşte Glennei o poveste la culcare, spuse 
Penepole turnându-i în pahar. Tocmai... acum mi-a spus şi mie 
despre... despre boala ei. 

— Ah, luă paharul. Mulţumesc. Şi Andrew cum a primit 
vestea? Azi n-a pomenit nici o vorbă. 

— O să-i spună în seara asta. Şi bea şi ea şampanie ca să-şi 
mai facă puţin curaj, şi Penelope se uită ţintă la el îngrijorată. 
lan, o să se facă bine, nu-i aşa? 

— Eu aşa cred. Am avut o discuţie lungă cu doctorul Tooley. 
El e optimist, mi-a dat numele a trei dintre cei mai mari experţi 
din Anglia şi a altor trei din Statele Unite. Am trimis o 
telegramă pentru a reţine ore de consultaţie la cei trei din 
Anglia, iar doctorul Ferguson le trimite par avion fişele 
medicale,... şi când o să ajungeţi voi acolo, ele vor fi la ei deja. 

Penelope sorbi din şampanie. O briză uşoară făcea puţin mai 
respirabil aerul înăbuşitor. Uşile erau larg deschise spre 
grădină. Se făcuse aproape şase. 

— Crezi că ar fi mai bine să plecăm de îndată? Câteva zile în 
plus sau în minus pot însemna mult? 

— Nu cred. 

— Dar trebuie să mergem? 

— Penn, dacă ar fi fost vorba de tine, ne-am fi urcat în primul 
avion. 

— Da. Dacă ţi-aş fi spus. 

— Mi-ai fi spus. 

— Da. Cred că ţi-aş fi spus. Am rezervat locuri pentru mâine. 
Kathy zice şi ea că e o idee bună. Cu avionul companiei BOAC. 

Dunross tresări. 

— Claudia nu mi-a spus o vorbă! 

Penelope zâmbi. 

— Am reţinut locuri singură. Sunt şi eu în stare să fac măcar 
atâta lucru. Am reţinut locuri pentru mine, Glenna şi Kathy. Şi 
putem lua fişele medicale cu noi. Am socotit că e mai bine dacă 
Kathy merge fără copiii ei. O să se simtă foarte bine ăia mici şi 
dacă rămân aici cu doicile lor, cu amah. 

— Mda, e mult mai bine aşa. Doctorul Tooley a fost foarte 
categoric când a zis să se odihnească cât mai mult. E cel mai 
important lucru, a spus el: să se odihnească, cât mai multă 
odihnă, şi Dunross îi zâmbi. Pena, mulţumesc! 

Ea privea ţintă broboanele de apă ce se formau pe sticla din 
găleata cu gheaţă. 

— Groaznic, nu-i aşa? 

— Chiar foarte rău, Penn. Nu există nici un remediu. 
Doctorul crede... crede că tratamentul doar poate opri boala, îşi 
termină paharul şi turnă din nou pentru amândoi. A venit vreun 
mesaj pentru mine? 

— Ah, îmi pare rău, iartă-mă. Da, e pe bufet. Mai înainte a 
venit un interurban de la Marsilia. 

— De la Susanne? 

— Nu, de la domnul Deland. 

— Agentul nostru acolo... 

— Mare ghinion cu tânărul Borge. 

— Da. 

Dunross frunzări mesajele. Johnjohn de la bancă, Holdbrook, 
Phillip Chen, şi inevitabilul laitmotiv: „Sun-o pe Claudia, te 
Tog,”. Oftă. Nu plecase de la birou decât de jumătate de oră şi 
acum iar trebuia s-o sune. Cei răi nu au parte, de odihnă, îi 
trecu lui prin minte, şi zâmbi de unul singur. li plăcuse să-l 
umilească puţin pe Gornt la bursă. Iar faptul că nu avea banii cu 
care să plătească acţiunile cumpărate nu-l deranja deloc. Mai 
existau, încă cinci zile de îndurare, se gândi el. Şi cu joss... toate 
vor fi acoperite. Da, cu joss. De când îl sunase agentul lui de 
bursă plin de panică, la câteva minute după zece, ca să-i aducă 
la cunoştinţă zvonurile care bântuiau bursa şi cum cădeau 
acţiunile lor cu mare repeziciune, încă de atunci se pregătise 
pentru un atac prin surprindere. Împreună cu Phillip Chen, 
Holdbrook, Gavallan şi deVille îi informase pe toţi marii agenţi 
de bursă la care avuseseră acces ca să le spună că zvonurile 
acelea cu privire la falimentul firmei Struan nu sunt decât nişte 
prostii şi le sugeraseră să refuze a-i împrumuta lui Gornt vreun 
pachet mai mare de acţiuni Struan, ci să-l poarte cu vorba, să-i 

împrumute câteva acţiuni doar, din când în când. La vreo câţiva 
dintre cei aleşi le destăinui în cel mai strict cadru confidential 
că de-acum fusese semnat contractul cu Par-Con, parafat, 
rămânând doar să fie oficializat, prilej foarte bun pentru a strivi 
firma Rothwell-Gornt o dată pentru totdeauna. 

— Dacă Gront va vinde acţiuni fără acoperire, lăsaţi-l. Să ne 
prefacem că suntem vulnerabili, dar să sprijinim acţiunile 
Struan la bursă. Apoi vineri anunţăm vestea, acţiunile noastre 
vor urca la ceruri, iar el o să-şi piardă şi cămaşa, cravata, 
nădragii de pe el, le mai spuse el. Şi o să luăm înapoi compania 
noastră aeronautică laolaltă cu a lui, navele noastre şi ale lui, şi 
vom domina tot negoţul în aer, pe pământ şi pe apă, spre şi 
dinspre Asia. 

Ah, dacă am reuşi să-l zdrobim cu adevărat pe Gornt, se 
gândi el înfierbântat, generaţii de acum încolo vom putea trăi în 
linişte. Şi am putea s-o facem, dacă am parte de joss, de Par-Con 
şi de joss. Dumnezeule, dar va fi un joc tare periculos! Toată 
ziua se prefăcuse plin de siguranţă, deşi nu avea nici un fel de 
certitudine. Mulţi dintre marii agenţi de bursă îl sunaseră 
alarmaţi, dar reuşise să-i liniştească. Atât Wu Patru Degete, cât 
şi Tung Zgârcitul deţineau pachete importante de acţiuni pe căi 
ocolite, prin tot felul de interpuşi. În după-amiaza aceea îi 
sunase pe amândoi pentru a le obţine încuviințarea să nu îm- 
prumute şi nici să vândă în cursul următoarei săptămâni 
pachete mari din acţiunile pe care le deţineau. Amândoi 
fuseseră de acord, dar nu-i fusese deloc uşor cu nici unul dintre 
ei. Ei, şi una peste alta, cred că am îndepărtat atacul iniţial, se 
gândi Dunross. Dar mâine o să vedem noi care-i adevărul... sau 
mai exact vineri; e Bartlett duşman sau prieten, prieten sau 
Iuda? Simţi că-l cuprinde un val de mânie, dar, cu un efort, reuşi 
să-l îndepărteze. Fii calm, îşi spuse el, gândeşte calm! Aşa am să 
fac, dar e afurisit de ciudat că tot ceea ce mi-a spus Bartlett la 
petrecere, toate acele foarte tainice lucruri pe care mi le-a 
împărtăşit aşa deodată şi cu multă bunăvoință pentru ca să-mi 
învingă reticenţele şi sistemul de apărare, în cel mai miraculos 
chip au circulat azi prin toată bursa ca un veritabil taifun. Cine-i 
spionul? Cine i-a furnizat datele? E şi spion al lui Sevrin? Ei, nu 
contează pentru moment, deocamdată totu-i acoperit. Cel puţin 
aşa cred. Dunross se duse până la telefon şi-i spuse operatoarei 
să-l caute pe domnul Deland, să vorbească personal cu el, şi să-i 
spună să-l sune din nou. 

— Oare Susanne o fi ajuns şi ea acolo? întrebă Penelope. 

— Aşa cred. Dacă avionul a zburat normal. E aproape ora 
unsprezece la Marsilia, aşa că nu trebuie să fii îngrijorată. Mare 
păcat, la naiba, de Borge. [ineam la el. 

— Şi Avril ce-o să facă? 

— O să se descurce ea. Avril o să vină acasă să crească 
copilul şi curând o să întâlnească un prinţ, altul, iar fiul ei o să 
facă parte din firma Struan, iar în vremea asta ea o să aibă 
viitorul asigurat şi va fi apărată. 

— Ian, tu chiar crezi în chestia cu prinţul? 

— Da, îi răspunse el convins. Şi cred că totul va fi bine. O să 
fie bine, Penn, şi pentru ea, şi pentru Kathy, şi... toată lumea o 
să fie bine. 

— Ian, doar nu-i poţi duce tu pe toţi în spate! 

— Ştiu, ştiu prea bine, dar atâta vreme cât trăiesc eu, şi am 
să trăiesc o veşnicie, nimeni din familie nu va duce lipsă de 
nimic. 

Soţia lui îl privi şi îşi aduse aminte de prima dată când îl 
văzuse! era un tânăr ca un zeu, stând în avionul acela de 
vânătoare sfârtecat, care ar fi trebuit să se prăbuşească, dar, în 
chip cu totul miraculos, reuşise să se salveze. Un lan care stătea 
în avion pur şi simplu, apoi izbutise să iasă, stăpânindu-şi 
spaima; îşi aminti că văzuse în ochii lui pentru prima dată ce 
înseamnă moartea, dar şi faptul că el reuşise să o domine, 
întorcându-se şi primind firesc o cană cu ceai şi spunând: „O, 
minunat, mulţumesc. Eşti nouă pe aici, aşa-i!” cu accentul lui 
patrician care părea atât de departe de mediul în care crescuse 
ea. Şi asta cu atât de multă vreme în urmă, cu o mie de ani, altă 
viaţă, se gândi ea. Ce zile minunate, groaznice, tulburător de 
chinuitoare. Azi o să moară sau o să se întoarcă? Am să mor la 
bombardamentul de dimineaţă sau la cel de seară!? Unde-or fi 
mama şi tata? Telefoanele nu merg din cauza 
bombardamentelor, ca de obicei sau poate că vila aceea mică 
din Streatham a dispărut, laolaltă cu celelalte o mie 
asemănătoare? Şi, într-o bună zi, chiar aşa s-a întâmplat, şi s-a 
trezit că nu mai are nici un fel de trecut, doar pe Ian şi braţele 
lui, puterea şi încrederea lui în viaţă, şi trăi apoi îngrozită de 
gândul că şi el se va duce la fel ca toţi ceilalţi. Şi asta a fost cea 
mai cumplită parte a acelor zile, îşi spuse ea. Aşteptarea aceea, 
gândurile care voiau să anticipeze totul, ştiind cât de muritori 
sunt cei dragi şi atât de puţini, cât de muritori suntem cu toţii. 


580 


Dumnezeule, cât de repede a trebuit să ne facem mari pe 
vremea aceea! 

— Dragule, sper şi eu că vei trăi veşnic, zise ea pe tonulei 
obişnuit, fără să pară tulburată, dorind să-şi ascundă imensa 
dragoste pe care o simţea pentru el. Da, aş vrea să fii nemuritor. 

El îi zâmbi, ştiind bine cât ţine la ea. 

— Penn, eu sunt nemuritor, nu-ţi fă nici un fel de griji. Şi 
după ce am să mor, eu tot voi veghea asupra ta şi a Glennei, 
asupra lui Duncan şi Adryon, asupra tuturor. 

— Aşa cum face Dirk Struan? îi spuse ea privindu-l lung. 

— Nu, îi replică el de dată asta foarte serios. El e o prezenţă 
cu care nu mă pot măsura. El e veşnic... eu sunt doar temporar! 
şi o privi drept în ochi. Dar în seara asta eşti cam prea pusă pe 
discuţii serioase, nu ţi se pare? 

Râseră amândoi. 

— Mă gândeam doar cât de trecătoare este viaţa, cât de 
plină de violenţă, neaşteptată, cât de crudă. Întâi John Chen şi 
acum Borge, Kathy..., o trecu un scurt fior, cutremurată de 
gândul că s-ar putea cândva să-l piardă. Cine-o să fie următorul? 

— Nici unul dintre noi. Dar mai bine să fim ca chinezii. Adu-ţi 
aminte că noaptea toate pisicile sunt negre. Dar viaţa e 
frumoasă. Zeii mai comit şi ei greşeli şi se duc să se culce, aşa 
că noi să facem tot ce putem şi să nu ne încredem niciodată într- 
un quai loh. 

Ea râse, împăcată şi senină din nou. 

— Ian Struan Dunross, sunt unele momente când chiar simt 
că-mi place de tine! Crezi că... 

Sună telefonul, ea se opri şi se gândi: blestemate fie 
telefoanele astea. Dacă aş fi eu cea mai mare pe lumea asta aş 
interzice toate telefoanele după ora şase seara, dar atunci bietul 
de Ian ar înnebuni, şi afurisita asta de Nobilă Casă s-ar prăbuşi, 
şi ea e toată viaţa lui lan. Eu sunt abia după aceea, ca şi copiii 
de altfel, şi aşa şi trebuie să fie, nu-i aşa? 

— Hello, Lando, spunea Dunross. Ce mai e nou? 

— Tai-pan, cred că nu te deranjez. 

— Nu, deloc, îi răspunse el, adunându-şi toată puterea. 
Tocmai am ajuns şi eu acasă. Cu ce te pot ajuta? 

— Îmi pare rău, iartă-mă, dar retrag cele cincisprezece 
milioane cu care am zis că am să te sprijin mâine. Temporar. 
Bursa asta mă face şi pe mine puţin cam nervos. 

— Nu ai nici un motiv de îngrijorare, îi spuse Dunross, 
simțind cum i se strânge stomacul. Gornt iar s-a apucat de 
şmecheriile lui. Asta-i... 

— Eu sunt foarte îngrijorat. Nu e numai Gornt. Mai e şi Ho- 
Pak şi felul în care reacţionează toată bursa asta, îi spuse Mata. 
Asaltul ăsta asupra băncii care se întinde şi spre banca Ching 
Prosperity, ba chiar şi spre Victoria... sunt numai semne 
proaste, aşa că eu prefer să aştept şi să văd cum se aranjează 
lucrurile. 

— Lando, mâine e ziua cea mai importantă. Mâine. Eu m-am 
bazat pe tine. 

— Ai triplat transportul nostru de aur aşa cum am cerut? 

— Da, am făcut personal treaba asta. Am şi confirmările prin 
telex de la Zurich în codul obişnuit. 

— Excelent, excelent! 

— Dar mâine am nevoie de cartea ta de credit. 

— Bineînţeles. Dacă trimiţi un curier la mine acasă acum, îţi 
dau un cec pentru toată suma. 

— Cec personal? reuşi să se stăpinească Dunross, spre 
propria lui uimire. La care dintre bănci, Lando? 

— Pentru Victoria. 

— Dumnezeule, asta înseamnă o mulţime de bani care se 
retrag exact în momentul acesta. 

— Nu-i retrag, doar plătesc pentru o cantitate de aur. Prefer 
să transform o parte din fonduri în aur păstrat undeva mai 
departe de Hong Kong, pentru o săptămână sau cam aşa ceva, şi 
e un moment minunat pentru o astfel de tranzacţie. Ia legătura 
cu ei ca să trimită un telex în sensul acesta mâine, primul lucru. 
Primul lucru! Da. Eu nu retrag fonduri. lan, doar plătesc pentru 
aurul pe care l-am cumpărat. Şi dacă aş fi în locul tău, aş 
încerca să transform totul în lichidităţi. 

Din nou simţi că i se strînge stomacul. 

— la spune mai bine ce zvonuri ţi-au ajuns la urechi? îl 
întrebă el încă stăpân pe sine. 

— Doar mă ştii bine, tai-pan, sunt doar ceva mai prudent 
decât tine. Banii mei pe mine mă costă foarte mult. 

— Nu mai mult decât pe mine. 

— Mda, mai vorbun noi mâine, şi după aia o să vedem. Dar 
nu miza pe cele cincisprezece milioane ale noastre. Imi pare 
rău. 


582 


— Tu ai auzit ceva. Doar te ştiu eu bine. Ce anume? Chi pao 
pu chu huo. 

Ceea ce însemna ad literam: focul nu se poate înveli într-o 
hârtie, însemnând că un secret nu poate fi păstrat o veşnicie. 
Urmă o lungă pauză apoi Mata spuse abia şoptit: 

— Ian, strict confidenţial, bâtrânul Zgârcit vinde masiv. E 
pregătit să se descotorosească de toate acţiunile. S-ar putea ca 
bătrânul diavol să fie pe moarte, dar cu nasul lui simte la fel de 
bine când miroase a pierdere, fie ea cât de neînsemnată, şi nu- 
mi aduc aminte să fi greşit vreodată. 

— Toate acţiunile? întrebă Dunross tăios. Când ai vorbit cu 
el? 

— Am fost în legătură cu el toată ziua. De ce? 

— Pentru că am luat legătura cu el după prânz şi mi-a promis 
că nu va vinde şi nici nu va împrumuta acţiuni Struan. Şi-a 
schimbat părerea? 

— Nu. Sunt sigur că nu. Pentru că nu poate. El nu mai are 
nici o acţiune Struan! 

— Are 400.000 de acţiuni. 

— Tai-pan, le-a avut, deşi, ca să fim drepţi, au fost aproape 
600.000. Sir Luis nu prea avea mare lucru, prea multe acţiuni 
ale lui, şi el e unul dintre mulţii intermediari ai Zgârcitului. Şi a 
dat astăzi toate cele 600.000 de acţiuni. 

Dunross îşi stăpîni o înjurătură. 

— Hmm! 

— Ascultă, tinere prieten al meu, tot ce ţi-am spus ţi-am spus 
în cel mai strict secret, dar ar trebui să fii pregătit. Zgârcitul i-a 
dat dispoziţie lui sir Luis să vândă sau să împrumute toate 
acţiunile Nobilei Case îndată ce se răspândeşte zvonul dimi- 
neaţă, astăzi adică. O sută de mii le-a împrăştiat prin agenţii de 
bursă şi le-a vândut imediat, ce i-a mai rămas... cele 500.000 pe 
care le-ai cumpărat de la Gornt, erau ale Zgârcitului. Din clipa 
în care se văzu limpede că începe un asalt asupra Nobilei Case 
şi Gornt începe să vândă fără acoperire, Zgârcitul i-a dat 
dispoziţie lui sir Luis să pornească să împrumute, toate acţiunile 
pe care le avea în afară de vreo mie de acţiuni, pe care le-a 
păstrat. Ca să-şi păstreze cinstea obrazului. Al obrazului tău. 
Când s-a închis bursa, Zgârcitul era foarte încântat. Cu ziua de 
azi are cu două milioane mai mult. 

Dunross rămase stană de piatră. Îşi dădea seama că vocea lui 
nu-şi pierduse tonalitatea obişnuită, stăpânită, şi se simţi 

mulţumit măcar pentru atât, dar era răscolit. Dacă Zgârcitul 
vânduse, atunci vor vinde şi cei din neamul Chin şi o duzină de 
alţi prieteni de-ai lor se vor lua după ei, şi asta însemna haos. 

— Ei, ticălos bătrân ce mi-e! spuse el, fără ranchiună, pentru 
că el era vinovat fiindcă nu apelase la el la vreme. Lando, dar ce 
se aude atunci cu cele 300.000 de acţiuni şi mai bine ale tale? 

Îl simţi pe portughez că şovăie, şi stomacul i se strânse din 
nou. 

— Eu încă le mai am. Le-am cumpărat la 16 când ai 
transformat firma în firmă publică, aşa că deocamdată nu sunt 
îngrijorat. Poate că Alistair Struan a avut dreptate când te-a 
sfătuit să o laşi în familie şi să nu devină publică... pentru că 
Nobila Casă e vulnerabilă numai din pricina asta. 

— Ritmul nostru de creştere e de cinci ori mai mare decât al 
lui Gornt. Şi dacă nu transformam firma în firmă publică nu 
reuşeam să facem faţă dezastrelor pe care le-am moştenit. 
Victoria ne sprijină. Incă mai deţinem stocul nostru de acţiuni 
ale băncii şi-o majoritate de voturi în consiliul de administraţie 
al băncii, aşa că trebuie să ne sprijine. Suntem totuşi foarte 
puternici şi îndată ce vom depăşi şi situaţia asta temporară vom 
fi cel mai mare concern din Asia. 

— Poate. Dar poate că ar fi fost mai înţelept din partea ta să 
accepţi propunerea noastră în loc să rămâi în faţa riscului de a 
te trezi că altcineva îţi preia firma, sau să fii ameninţat de 
căderea bursei. 

— Nu puteam nici atunci, nu pot să accept nici acum. Nimic 
nu s-a schimbat. 

Şi Dunross zâmbi cu amărăciune. Lando Mata, Tung 
Zgârcitul şi Chin Jucătorul, laolaltă, îi oferiseră douăzeci la sută 
din aurul lor şi veniturile sindicatului pentru cincizeci la sută din 
acţiunile firmei Struan dacă o menținea ca o companie în 
întregime privată. 

— Haide, tai-pan, fii rezonabil. Eu şi Zgârcitul îţi dăm 100 de 
milioane bani gheaţă chiar azi pentru ca să deţinem cincizeci la 
sută. În dolari SUA. Nimeni nu se va atinge de poziţia ta de tai- 
pan, tu vei conduce noul sindicat şi o să administrezi aurul şi 
monopolul nostru asupra jocurilor, secrete sau legale, zece la 
sută din toate profiturile revenindu-ţi ţie personal. 

— Şi cine va numi următorul tai-pan? 

— Tu... consultându-te cu noi. 

— Asta-i, vezi! E imposibil. Cu cincizeci la sută din acţiuni 
deţineţi puterea asupra firmei Struan şi nu mi-e îngăduit să 
accept una ca asta. Asta ar însemna să trec peste testamentul 
lui Dirk, să-mi neg jurământul şi să renunţ la controlul absolut 
asupra firmei. Îmi pare rău. Nu se poate. 

— Şi asta numai pentru un jurământ făcut faţă de un zeu 
necunoscut, care nu va putea fi cunoscut niciodată şi în care nici 
măcar tu nu crezi,... pentru un pirat plin de crime, care e mort 
de mai bine de o sută de ani. 

— Indiferent care sunt motivele, răspunsul e nu. Mulţumesc, 
nu. 

— Dar s-ar putea foarte uşor să pierzi chiar toată compania. 

— Nu. Cei din neamul Struan şi Dunross avem la un loc 
şaizeci la sută din voturi, şi numai eu singur am dreptul să 
folosesc toate voturile astea. Şi dacă ar fi să pierd, atunci aş 
pierde tot ceea ce posedăm, şi vom înceta să mai existăm ca 
Nobila Casă, ceea ce, prin voinţa lui Dumnezeu, nu se va 
întîmpla niciodată. 

Se lăsă o lungă tăcere. Apoi Mata spuse, cu aceeaşi voce 
prietenească din totdeauna. 

— Oferta noastră e valabilă încă două săptămîni. Dacă jossul 
e împotriva ta şi nu izbuteşti să te descurci de data asta, oferta 
noastră de a conduce sindicatul cel nou e încă valabilă. Am să- 
mi vând sau am să-mi împrumut stocul de acţiuni când valoarea 
lor va ajunge la 21. 

— Sub 20... nu la 21. 

— Crezi că vor cobori chiar atât de jos? 

— Nu. Dar e un obicei al meu, şi 20 e mai bine decât 21. 

— Bun. Dumnezeule. Atunci să aşteptăm şi să vedem ce ne 
aduce ziua de mâine. Îţi doresc un joss bun. Noapte bună, tai- 
pan. 

Dunross puse jos receptorul şi bău ultimele picături de 
şampanie. Era la mare ananghie. Ticălosul ăla bătrân de 
Zgârcit, se gândi el iar, admirându-i inteligenţa şi viclenia, să fie 
el în stare să se lase atât de greu şi să accepte să nu vândă şi 
nici să împrumute acţiuni Struan, deşi nu-i mai rămăseseră 
decât vreo mie, ştiind bine că profitul de pe cele 690. 000 de 
acţiuni era de-acum asigurat, ticălosul ăla bătrân e un mare ora 
de afaceri. Şi e foarte deşteaptă oferta făcută de Lando şi 
Zgârcitul, mai ales chiar în astfel de momente. Auzi, o sută de 
milioane! Dumnezeule Cristoase. Cu asta îl fac pe Gornt să se 

beşe în biserică. Aş putea să folosesc banii aceia ca să-l 
zdrobesc definitiv şi să preiau, fără nici o dificultate, Asian 
Properties şi să-l oblig pe Dunstan să iasă la pensie ceva mai 
devreme. Apoi aş putea să trec conducerea Nobilei Case lui 
Jacques şi Andrew în deplină siguranţă şi... 

Şi după aia ce? După aceea eu ce mai fac? Mă retrag prin 
mlaştinile natale şi împuşc gâşte? Dau petreceri nebuneşti la 
Londra? Sau intru în parlament şi dorm şi eu liniştit pe banca 
din spate, în vreme ce blestemaţii de socialişti dau ţara pe mâna 
comuniştilor? Cristoase, aş muri de plictiseală! Aş... 

— Cum? tresări el. lartă-mă Penn, ce spuneai? 

— Tocmai spuneam că se pare că ai primit nişte veşti 
proaste! 

— Mda, cam aşa, apoi Dunross zâmbi şi se scutură de toate 
neliniştile. Joss, Penn. Sunt tai-pan, spuse el binedispus. Şi 
atunci când eşti tai-pan, trebuie să te aştepţi la una ca asta, 
săltă sticla, era goală. Cred că merităm încă una... nu, iubita 
mea, mă duc eu. 

Se duse la frigiderul mascat, ascuns într-un dulap imens, 
chinezesc, antic, stacojiu, lăcuit. 

— Ian, cum reuşeşti să mai faci faţă? îl întrebă ea. Vreau să 
spun că mereu pare să se întâmple câte o nenorocire, mai tot 
timpul de când ai preluat tu conducerea... totdeauna e undeva o 
catastrofă care ameninţă, cu fiecare telefon mi se pare, şi 
munceşti încontinuu, nu-ţi iei şi tu o dată un concediu... 
niciodată de când am venit la Hong Kong. Întâi tatăl tău, apoi 
Alastair şi după aceea... Oare o să vină şi o vremea când să nu 
mai plouă cu nenorociri? 

— Bineînţeles că nu, doar asta-i meseria! 

— Şi merită atâta zbucium? 

Dunross se concentră asupra dopului, ştiind bine că discuţia 
aceea nu avea nici un viitor. 

— Bineînţeles. 

Pentru tine, lan, îi trecu ei prin minte. Pentru mine nu. După 
o clipă de tăcere Penelope reluă. 

— Atunci e bine dacă plec şi eu? 

— Da, sigur că da. Am eu grijă de Adryon şi de Duncan, să 
nu-ţi faci probleme. Să te distrezi cât mai bine şi să te întorci cît 
mai iute înapoi. 

— Duminică chiar te duci la cursa aceea de coborâre în 
pantă? 

— Da. Şi după aceea la Taipe, mă întorc marţi. Mă duc cu 
Bartlett. 

Ea se gândi la Taipe şi se întrebă dacă există pe-acolo vreo 
fată, o fată cu totul deosebită, o chinezoaică, având doar 
jumătate din vârsta ei, cu un ten minunat şi catifelat şi fierbinte, 
nu cu mult mai fierbinte decât al ei, şi nici mai catifelat sau mai 
îngrijit, dar având doar jumătate din vârsta ei, cu un veşnic 
zâmbet pe buze, fără îndelungaţii ani care să o împovăreze, 
afurisiţii ăştia de ani blestemaţi, anii aceia minunati şi groaznici 
ai războiului, anii de sarcină, anii în care crescuse copii, trăise 
adevărul chinuitor al căsătoriei, fie şi cu un bărbat atât de bun. 
Mă tot întreb, mă întreb, mă întreb. Dacă aş fi şi eu bărbat... 
sunt atâtea fete frumoase pe-aici, atât de dornice să-ţi facă pe 
plac, atât de lesne de cucerit. Dacă ar fi să crezi doar a zecea 
parte din ce se vorbeşte. Îl urmări în vreme ce turna şampania 
aceea fină în cupe, şampania care făcea spumă şi bule frumoase, 
chipul puternic, colţuros şi atât de plăcut, şi iar se întrebă oare 
există vreo femeie care să reuşească să stâpânească un bărbat 
mai mult decât cei câţiva ani de la început? 

— Ce? făcu el. 

— Nimic, îi replică ea, simțind cât de mult ţine la el, apoi 
atinse paharul. Să fii atent cu coborârile alea. 

— Bineînţeles. 

— Ian, cum te împaci cu funcţia de tai-pan? 

— Tu cum te descurci cu treburile unei întregi gospodării, cu 
creşterea copiilor, să fii nevoită să te scoli la orice oră, ani la 
rând, să aperi liniştea casei, şi să te descurci cu atâtea alte 
lucruri pe care eşti nevoită să le faci? Eu n-aş putea niciodată. 
Mi-aş fi dat sufletul, ehei, de multă vreme. Ei bine, în parte te 
ajută să rezişti educaţia pe care ai primit-o, în parte caracterul, 
cu care te-ai născut. 

— Locul unei femei e acasă? 

— Penn, nu ştiu să vorbesc despre alte femei, dar atâta 
vreme cât eşti tu în casa asta, totul e minunat în lumea mea, şi 
făcu dopul să sară cu un pocnet scurt. 

— Mulţumesc, dragule, spuse ea zâmbind, apoi se încruntă. 
Dar tare mi-e teamă că nu prea am de ales şi că de fapt 
niciodată n-am avut de ales, bineînţeles acum e cu totul altfel, şi 
generaţia următoare e mult mai norocoasă, ei au să schimbe 
lumea cu totul, o s-o întoarcă pe dos şi o să le dea bărbaţilor 
pedeapsa pe care o merită o dată pentru totdeauna. 

— Ah! exclamă el cu mintea mai mult la Lando Mata şi 
treburile de a doua zi, chinuindu-se cum să pună mâna pe cele 
100 de milione fără să renunţe la controlul asupra firmei. 

— Da, da. Fetele din generaţia următoare n-au să mai 
accepte plicticosul principiu că locul unei femei e la cratiţă. 
Doamne Dumnezeule, cât de mult urăsc meseria de gospodină, 
cât de mult urăşte gospodăria asta orice femeie. Fetele noastre 
au să schimbe ele lucrurile astea! Întâi Adryon. Dumnezeule, n- 
aş vrea să fiu în pielea soţului ei! 

— Fiecare generaţie crede că ea va schimba lumea, spuse 
Dunross turnând în cupe. E o şampanie minunată, îţi aduci 
aminte ce făceam noi? lţi aduci aminte cum ne răzvrăteam, şi 
încă o mai facem, faţă de principiile părinţilor noştri? 

— Adevărat. Dar fetele noastre au de-acum au pilula şi asta 
schimbă toată povestea... 

— Cum? Dunross se uită şocat la ea. Vrei să spui că Adryon 
foloseşte de-acum pilule? Cristoase, sfinte Dumnezeule! Vrei să 
spui... 

— lan, potoleşte-te şi ascultă-mă. Pilula aceea mică a eliberat 
femeia de spaimă pentru totdeauna... şi pe bărbaţi, într-un fel. 
Cred că foarte puţini oameni au reuşit să priceapă ce revoluţie 
imensă va provoca pilula asta. Acum orice femeie poate face 
dragoste fără să se teamă că va rămâne însărcinată, să se 
bucure de trupul ei aşa cum face orice bărbat, şi fără să-i fie 
ruşine! şi Penn se uită atentă la Dunross. Iar în ce-o priveşte pe 
Adryon, ea foloseşte pilulele de când avea şaptespreze ani, 
foarte bine. Ai fi preferat să se trezească cu vreun copil? 

— Sfinte Dumnezeule, Penn, izbucni Dunross, bineînţeles că 
nu. Dar despre cine-i vorba? Vrei să zici câ... că a avut relaţii, 
are relaţii... 

— Eu am trimis-o la doctorul Tooley. Am socotit că e mai 
bine să o vadă el. 

— Cum? 

— Exact. Când avea şaptesprezece ani m-a întrebat ce să 
facă, mi-a zis că mai toate prietenele ei folosesc pilulele. Cum 
există pilule de mai multe feluri, am dorit să se sfătuiască cu un 
specialist. Doctorul Too... De ce te-ai înroşit atât de tare, Ian? 
Adryon are de-acum nouăsprezece ani, luna viitoare douăzeci, şi 
totul e firesc. 

— Pentru Dumnezeu, nu e deloc! Chiar nu e în regulă! 

— Hei, flăcăule dragă, maimuţări ea stilul scoţian al 
bunicului Dunross pe care el îl adora, şi după cum mă dumiresc 
eu, fătucile din ziua d-azi au ele habar ce le frige inima şi să nu 
care cumva să-ndrăzneşti să te tipi la fată că ce ţ-am zis, că iau 
bastonul şi-ţi trag la spate! 

Dunross se uită uluit la ea. 

— Sănătate! şi Penelope ridică mândră paharul. Ai citit după- 
amiază suplimentul de la Guardian? 

— Penn, nu schimba acum discuţia. Nu crezi că ar trebui să 
stau şi eu de vorbă cu ea? 

— Chiar deloc. Nu. E... e o problemă personală a ei. E vorba 
de viaţa ei, de trupul ei, şi indiferent ce-ai zice tu, lan, are 
dreptul să facă ce pofteşte cu viaţa ei, şi indiferent ce-ai spune 
tu, nu vei reuşi să schimbi deloc lucrurile nici cu o iotă. Va fi, 
din contră, o treabă foarte stânjenitoare pentru amândoi. Şi-ţi 
pierzi şi cinstea obrazului, adăugă ea şi se felicită în sinea ei că 
fusese atât de isteaţă. Da, bineînţeles, Adryon o să te asculte şi 
o să pună la inimă ce-ai să-i spui tu, dar ar fi mai bine să fii şi tu 
şi modern şi om mare pentru amândoi, de dragul tău şi de-al ei. 

Bmsc pe faţa lui trecu un val de roşeaţă pe care nu şi-l putu 
stăpâni. 

— Ce s-a-ntâmplat? îl întrebă ea. 

— Mă gândeam... mă gândeam pur şi simplu. 

— La cine ar fi putut fi, sau cine ar putea fi iubitul ei? 

— Mda. 

Penelope Dunross oftă. 

— Pentru ca să rămâi întreg la minte, lan, nu te mai gândi la 
asta. Fata are foarte multă judecată, are peste nouăsprezece 
ani... şi e foarte sensibilă. Ia gândeşte-te că n-am reuşit nici 
măcar s-o văd pe ziua de azi! Puşlamaua asta mică a şters-o cu 
eşarfa mea cea nouă înainte de a apuca eu să pun mâna pe ea. 
Îţi aminteşti de bluza pe care i-am împrumutat-o. Ei bine, am 
găsit-o mototolită toată pe podeaua de la baie! Când am s-o văd 
la casa ei am să fiu foarte fericită! 

— Pentru numele lui Dumnezeu, e încă prea crudă pentru 
asta! 

— Dragule, nu sunt de acord cu tine. Aşa cum îţi spuneam, 
nu ai ce-i face, progresu-i progres, iar pilula aia e un pas 
minunat, imens şi de necrezut înainte. Trebuie să fii mai înţelept 
în privinţa asta. Te rog. 

— Eu... nu ştiu, m-ai luat prea pe nepregătite, nu mă 
aşteptam, asta-i tot. 

Penelope râse binedispusă. 

— Dacă aş fi vorbit despre Glenna mai înţeleg... Ian, pentru 
Dumnezeu, glumeam numai. Nici nu mi-a trecut măcar prin 
minte că nici nu ţi-ai închipuit că Adryon e o fată sănătoasă, cât 
se poate de normală, deşi cu un caracter nesuferit, nestăpânit, 
care te scoate din sărite, o tânără plină de tot felul de complexe, 
complexe pe care le trăieşte doar pentru că doreşte să ne 
împace pe noi cu ideile noastre învechite. 

— Ai dreptate, şi Dunross încercă să pară convins, deşi nu 
era deloc, ba, mai mult, simţea un fel de amărăciune. Da, ştiu, ai 
dreptate... 

— Flăcăule, nu te paşte gându' că ar fi mai bine să ne ducem 
şi noi să vedem ce mai face Copacul-Urletelor noastre? îl întrebă 
ea zâmbind. 

Pe vremuri, departe, în locurile lor de baştină dăinuia un 
obicei strămoşesc al clanului ca undeva, în apropierea căminului 
celei mai bătrâne femei din neamul şefului clanului să existe un 
Copac al Urletelor. Pe când lan era abia un ţânc, bunica 
Dunross era cea mai bătrână, şi îşi avea sălaşul într-un pîlc de 
copaci, pe dealurile de dincolo de Kilmarnock şi Ayrshire, unde 
se aflau pământurile familiei Struan. Acolo crescuse un stejar 
imens. Copacul unde te duceai când împieliţatul, cum spunea 
bătrâna Dunross, intra în tine, şi te duceai singur, te apucai de 
urlat şi blestemai cât pofteai. „Şi după aia, fato, îi spunea 
bătrâna aceea minunată în prima seară când stătuseră de vorbă, 
după aia pacea se aşeză asupra casei tale şi niciunui suflet nu-i 
mai vine să-şi ocărască bărbatu' sau nevasta sau copchiii, nu 
drăguţul. Aşa, aşa, un copac vrăjit, şi copacul poate îndura toate 
blestemele pe care le-a născocit împieliţatul...” Penelope îşi 
aminti cum bătrâna Dunross o îndrăgise şi o primise în inima ei 
şi a clanului din prima clipă. Asta se întîmplase imediat după 
căsătoria lor şi le făcuse o a doua vizită, Ian fiind în permisie 
după un accident, încă mergând în cârje, cu picioarele rău de 
tot arse, dar spre vindecare, scăpând în rest nevătămat din 
avionul ce se zdrobise în flăcări de pământ. Şi ei în taină, îi 
adusese multă uşurare gândul că de-acum el nu va mai zbura 
niciodată, în ciuda faptului că acelaşi gând pe el îl chinuia 
cumplit. „Ei, fetiţo, începuse bătrâna Dunross chicotind în seara 
aceea, când vânturile iernii şuierau peste mlaştini, şi băteau cu 

zloată, iar ei stăteau înăuntru, la cald, şi le era bine în faţa 
focului din căminul cel mare, la adăpost acum de bombarda- 
mente, bine hrăniţi, fără nici o grijă decât aceea ca lan să se 
facă bine mai repede. Ei, fetiţo, şi a fost o vreme când Ian ăl de 
colo avea şase ani şi, oh, Doamne Doamne, ce nestrunit copchil 
era încă de pe atunci, iar taică-su, Colin, era plecat ca de obicei 
prin ţările alea străine blestemate, şi Dunross venea în vacanţă 
la Ayr de la căminul unde învăţa carte. Ai, ai, şi câteodată venea 
şi pe la mine să mă mai vadă iar eu îi puneam poveşti d-ale 
clanului, poveşti de demult, despre bunică- su, străbunică-su, 
da' uneori cu nimic nu puteam scoate împeliţatul din el. Şi era o 
noapte ca aiasta, şi l-am dat afară pe bietul prunc, l-am dat 
afară să se ducă la Copacul Urletelor..., şi bătrâna chicoti din 
nou, bău whisky şi povesti mai departe. Ai, ai, şi bietul copchil a 
plecat, mândru nevoie mare şi neîncovoiat, şi vântoasa îl mătura 
în toate părţile, şi s-a dus şi a blestemat copacul. Ai, ai, şi fiarele 
pădurii s-au tras înapoi dinaintea furiilor lui şi după aia pruncul 
s-a întors acasă. Da' l-ai tăvălit aşa cum trebuie? l-am întrebat 
eu. Da, mi-a răspuns el, cu glăsciorul acela al lui, da, bunico, l- 
am tăvălit de-o să ţină el minte! Bun, i-am zis eu. Acum te-ai 
răcorit. Nu chiar de tot, bunico, doar am obosit! Şi, fato, chiar în 
clipita aia, se auzi o troznitură cumplită şi o cutremurătură, 
toată casa s-a clătinat din ţâţâni, şi eu mi-am închipuit că a venit 
sfârşitul pământului, dar spiriduşul ăla mic a ţâşnit afară să 
vadă ce s-a întâmplat: un trăznet făcuse Copacul Urletelor 
surcele. Bunico, a strigat el la mine, cu vocea lui subţirică când 
s-a întors, făcând ochii mari, bunico, amarnică tăvăleală i-am 
făcut eu copacului. Pot să mai încerc odată?” Şi lan râsese când 
o auzise pe bătrână povestind: „E născocire curată, nu-mi 
amintesc nimic. Bunico, asta ai scornit-o dumneata.” „O, nu huli. 
Aveai abia cinci sau şase anişori, şi a doua zi ne-am dus în pâlcul 
de copaci şi am ales alt copac pentru urlat, taman ăl pe care ai 
să-l vezi şi tu mâine, şi l-am binecuvântat în numele clanului şi i- 
am spus micului lan ca altă dată să fie totuşi ceva mai blând, să 
nu se mai întâmple ce s-a întâmplat!” Şi au râs cu toţii şi mai 
târziu, în cursul aceleiaşi nopţi, ea se trezise ca să descopere că 
nu mai era nici lan lângă ea şi nici cârjele. Şi a stat şi a aşteptat. 
Când s-a întors, era ud leoarcă, ostenit frânt, dar împăcat cu 
sine. Ea se prefăcuse că doarme până când îl simţi că a venit din 
nou în pat. Apoi se întorsese spre el şi-i dăduse din căldura ei 
totul. „Să nu uiţi, fato, îi spusese bătrâna Dunross numai ei, în 

ziua când se pregăteau de plecare, să fii sigură că de-acum 
căsătoria voastră o să fie dulce şi neîntinată, ai grijă ca Dunross 
să aibă mereu în preajmă un Copac de Urlat. Să nu-ți fie teamă. 
Caută câte unul prin preajmă. Caută unul prin preajmă oriunde 
v-aţi duce. Dunross ăsta al tău are nevoie de un Copac de Urlat 
prin preajmă, cu toate că n-o să recunoască el una ca asta, şi 
nici n-o să se ducă la el decât tare rar. Dar tare seamănă cu 
Dirk, e prea tare de fire...” Aşa că de atunci, oriunde s-au mutat, 
au avut mereu unul în preajmă. Penelope insistase de fiecare 
dată. De mult, în Chungking, unde Dunross fusese trimis ca 
ofiţer de legătură al aliaţilor, după ce se înzdrăvenise, găsise ea 
un copac de bambus pe care-l făcuse Copac al Urletelor. Aici, în 
Hong Kong, aveau un Jacaranda imens care domina toată 
grădina. 

— Nu crezi că ar trebui să-i faci dumnealui o vizită? 

Copacul acela era întotdeauna pentru el de genul feminin şi 
pentru ea de genul masculin. Toată lumea ar trebui să aibă un 
astfel de Copac al Urletelor. Fiecare om. 

— Nu, mulţumesc, n-am nevoie. 

— De unde a avut bunica Dunross atâta înţelepciune ca să 
îndure atâtea neonrociri şi să rămână atât de întreagă? 

— Nu ştiu. Poate că pe vremea aceea oamenii erau duraţi 
mai zdravăn. 

— Mi-e tare dor de ea. 

Bătrâna Dunross murise la optzeci şi cinci de ani. Numele ei 
de fată fusese Agnes Struan, când se căsătorise cu vărul ei Dirk 
Dunross, Dirk McCloud Dunross, a cărui mamă, Winifred, fusese 
singura fiică a lui Dirk Struan, şi fusese botezată cu numele 
tatălui mamei sale în amintirea lui. Dirk Dunross fusese al 
patrulea tai-pan şi dispăruse pe mare cu Sunset Cloud, în timp 
ce se îndrepta spre ţară. Nu avea decât patruzeci şi doi de ani, 
ea treizeci şi unu. Ea nu se mai căsătorise după aceea. 
Avuseseră trei băieţi şi o fată. Doi dintre băieţii ei fuseseră ucişi 
în primul război mondial, cel mai mare la Gallipoli, la numai 
douăzeci şi unu de ani, celălalt gazat la Ypres, în Flandra, la 
nouăsprezece. Fata ei, Anne, se căsătorise cu Gaston deVille, 
tatăl lui Jacques. Anne murise în timpul bombardamentelor 
asupra Londrei, unde se refugiaseră toţi cei din familia deVille 
în afară de Jacques, care rămăsese în Franţa şi luptase 
împotriva nazismului în maquis. Colin, ultimul dintre băieţii ei, 
tatăl lui lan, avusese şi el trei băieţi şi o fată, Kathren. Pierduse 

şi el doi băieţi în cel de-al doilea război mondial. Primul bărbat 
al lui Kathren, comandantul de escadrilă al lui Ian, fusese ucis în 
bătălia pentru Anglia. 

— Atâtea morţi, morţi violente, spuse Penelope tristă. Să-i 
vezi născându-se şi apoi să-i vezi murind... groaznic. Sărmana 
bunică. Şi totuşi când a murit, s-a dus atât de împăcată, tot cu 
zâmbetul acela al ei pe buze! 

— Poate că aşa a fost jossul ei. Şi cu ceilalţi a fost la fel, aşa 
le-a fost joss-ul. Penn, toţi au făcut ceea ce trebuiau să facă. Şi 
la urma urmei, Penn, în privinţa asta istoria familiilor noastre e 
obişnuită cu astfel de întâmplări. Suntern englezi doar. Vreme 
de secole, războiul a fost modul nostru de viaţă. Uită-te la 
familia ta, unul dintre unchii tăi a dispărut pe mare în războiul 
cel mare, altul în al doilea, la El Alamein, părinţii tăi ucişi în 
războiul fulger... totul obişnuit, şi vocea lui se aspri deodată. Nu 
e uşor să-i explici unuia din afară, nu-i aşa? 

— Mda. A trebuit să creştem mari atât de repede, aşa-i? el 
încuviinţă dând din cap, şi după un moment de tăcere ea 
continua. Ar fi bine să te îmbraci pentru cină, altfel o să întârzii, 
dragule. 

— Penn, pentru Dumnezeu, tu totdeauna o porneşti cu un 
ceas mai devreme decât mine. O să ne arătăm şi noi acolo foarte 
puţin, în fugă şi o ştergem imediat după bucate. Când... (se auzi 
sunând telefonul). Da? Hello, domnule Deland. 

— Bună-seara, tai-pan. Vreau să vă informez în legătură cu 
fata doamnei deVille şi ginerele ei, domnul Escary. 

— Da, te rog. 

— Îmi pare rău că trebuie să vă aduc la cunoştintă veşti atât 
de triste. Accidentul s-a petrecut pentru că maşina a fost, cum 
se spune la dumneavoastră..., măturată de pe Cornişa de Sus, 
chiar înainte de Eze. Şoferul celeilalte maşini era beat. Cam la 
două dimineaţa, iar când a venit şi poliţia, domnul Escary 
murise deja, iar soţia lui se afla inconştientă. Doctorul spune că 
ea îşi va reveni, numai că îi e teamă că organele legate de 
naştere sunt pentru totdeauna compromise. S-ar putea să fie 
nevoie de o operaţie. Doc... 

— Ea ştie? 

— No, m'sieu, deocamdată nu, dar doamnei deVille i s-a spus, 
i-a spus doctorul. Am aşteptat-o, aşa cum mi-aţi ordonat şi am 
avut grijă de toate cele necesare. Am cerut să vină un specialist 
de la Paris pentru problemele de care vă spuneam ca să se 

consulte cu cel de la spitalul din Nisa şi soseşte azi-după 
amiază. 

— Mai e ameninţată de vreun pericol? 

— Extern nu. Doar încheietura mâinii frântă, câteva tăieturi, 
mai nimic. Dar... biata doamnă e... în stare de şoc. A fost o 
uşurare... eu am simţit o uşurare cînd a venit maică-sa, a fost de 
mare ajutor. Stă la Metropolitan, într-un apartament şi am 
aşteptat-o eu la aeroport. Bineînţeles că voi fi mereu lângă ea. 

— Cine conducea? 

— Doamna Escary. 

— Celălalt şofer? 

Urmă un moment de ezitare. 

— Se numeşte Charles Sessonne. E bancher, în Eze, şi se 
întorcea acasă după o partidă de cărţi şi o mică petrecere cu 
nişte prieteni. Poliţia spune... Doamna Escary jură că maşina 
acestuia a venit pe sens invers. Omului îi pare foare rău de cele 
întâmplate, poliţia l-a acuzat că a condus în stare de ebrietate 
Si, 

— E pentru prima dată? 

— Non, non. A mai fost amendat o dată pentru asta! 

— Şi conform legislaţiei franceze ce-l aşteaptă? 

— Va fi trimis în faţa unui tribunal şi, după aia nu mai ştiu, 
m'sieu. Nu mai e nici un martor. Poate că se va alege cu o 
amendă, poate cu închisoare, nu ştiu: Poate că îşi va aminti că el 
se afla pe sensul lui, cine ştie? Imi pare rău. 

Dunross rămase o clipă pe gânduri. 

— Unde locuieşte individul? 

— Rue de Verte 14, Eze. 

Dunross îşi aminti satul acela destul de bine, nu departe de 
Monte Carlo, mai spre munţi, şi de acolo de sus se vede departe 
toată Coasta de Azur, şi de acolo vezi dincolo de Monte Carlo, 
până în Italia, dincolo de Cap Ferrat până la Nisa. 

— Mulţumesc, domnule Deland, ţi-am expediat prin telex 
10.000 de dolari SUA pentru cheltuielile doamnei deVille şi tot 
ce mai e nevoie. Şi te rog, fă tot ce e necesar acolo. Sună-mă 
îndată dacă intervine ceva... da, şi roagă-l pe specialist să mă 
sune imediat după ce o examinează pe doamna Escary. Ai vorbit 
cu domnul Jacques deville? 

— Nu, tai-pan. Nu mi-aţi dat dispoziţii în sensul acesta. Să-l 
sun şi pe dumnealui? 

— Nu, îi spun eu. Mulţumesc încă o dată. 

Dunross puse receptorul în furcă şi-i spuse şi lui Penelope ce 
aflase, în afară de consecinţele interne ale accidentului. 

— Groaznic! Ce... nenorocire lipsită de sens. 

Dunross se uită cum se lăsa soarele în amurg. La sugestia lui 
plecaseră cei doi spre Nisa şi Monte Carlo, unde el şi Penelope 
se simţiseră atât de bine, se distraseră, mâncare bună, vin 
minunat, şi chiar şi jucaseră puţin la ruletă. Joss, se gândi el, 
Isuse Hristoase! 

Formă numărul lui Jacques deVille, dar nu era acasă, îi lăsă 
un mesaj să sune când se întorcea. 

— O să-l văd diseară la dineu, spuse el şi simţi că şampania 
nu mai avea nici- un gust. Ei, eu zic să ne ducem să ne 
schimbăm. 

— Dragule, eu nu merg la dineu. 

— Dar... 

— Am atâtea de făcut ca să fiu gata de plecare mâine. O să 
mă scuzi tu... tu trebuie să te duci, bineînţeles. Eu nu-mi văd 
capul de treburi. Trebuie să-i pregătesc lucrurile de şcoală 
Glennei... Duncan pleacă luni şi trebuie să văd cum stă şi el cu 
lenjeria. O să trebuiască să-l duci tu la avion, ai grijă să nu-şi 
uite paşaportul... Şi în seara asta o să poţi să mă scuzi şi să le 
spui de plecare. 

— Bineînţeles, îi zâmbi el uşor. Dar, spune-mi şi mie, Penn, 
care-i adevăratul motiv că nu vii? 

— O să fie tămbălău mare. Şi sigur o să fie şi Robin acolo. 

— Dar abia mâine vin! 

— Nu, au venit şi anunţul a apărut în suplimentul de la 
Guardian. Au sosit azi după-amiază. Toată delegaţia. Precis că 
vor fi şi ei invitaţi (banchetul era dat de un multimilionar om de 
afaceri care se ocupa cu construcţiile de locuinţe, sir Shi-teh 
T'Cung, în parte pentru a sărbători înălţarea lui la rangul de sir, 
pe ultima listă de înnobilaţi, dar mai ales pentru a lansa ultima 
lui operă filantropică - noua aripă a spitalului Elisabeth). Zău că 
nu vreau să merg, şi dacă tot te duci tu nu mai e nevoie de mine. 
Crede-mă că vreau să mă culc şi eu mai devreme. Te rog. 

— Bine, termin şi eu cu telefoanele astea şi o şterg. Trec pe 
la tine înainte de a pleca. 

Dunross urcă la etaj, intră în biroul lui. Lim îl aştepta, făcuse 
de pază. Purta o tunică albă, pantaloni negri şi pantofi cu talpă 
de cauciuc. 

— 'Seara, Lim, îi spuse Dunross în cantoneză. 

— Bună-seara, tai-pan. 

Bâtrânul îi făcu semn să se ducă la fereastră. Dunross văzu 
doi chinezi tândălind de cealaltă parte a străzii, dincolo de zidul 
înalt ce împrejmuia Casa cea Mare, chiar lângă poarta înaltă din 
fier. 

— Tai-pan, ăia pierd timpul pe-acolo cam de multă vreme. 

Dunross îi cercetă un moment, îngrijorat. Oamenii lui de 
pază fuseseră lăsaţi să plece nu de mult, Brian Kwok, invitat şi 
el la dineu, urma să vină să-l ia în scurtă vreme, păzindu-l el. 

— Dacă la lăsarea întunericului n-au plecat, sună la biroul 
inspectorului şef Crosse! îi scrise numărul şi apoi îi spuse în 
cantoneză, pe un ton deodată foarte sever: Şi dacă tot mi-am 
adus aminte, Lim, când am să vreau ca cineva să umble la 
maşina vreunuia dintre diavolii de străini, am să dau eu 
dispoziţii în acest sens. 

Văzu că bătrânul se uita la el netulburat. Lim Chu era în 
familia lui de când avea şapte ani, ca şi tatăl său înainte, şi tatăl 
acestuia, primul din neamul lui, care pe vremuri, demult, înainte 
de a exista Hong Kongul, fusese valetul numărul unu şi se 
îngrijise de conacul lui Struan de la Macao. 

— Tai-pan, nu înţeleg ce vrei să spui. 

— Nu poţi înveli focul într-o hârtie. Poliţia e deşteaptă, iar 
bătrânul Barbă Neagră sprijină foarte mult poliţia. Specialiştii 
sunt în stare să cerceteze nişte frâne şi să afle de acolo o 
mulţime de lucruri. 

— Eu habar nu am de poliţie, spuse bătrânul ridicând din 
umeri. Tai-pan, eu dacă vreau să prind un peşte nu mă urc în 
copac. Nici dumneata. Pot să-ţi spun că în noaptea aia n-am 
putut dormi şi am venit aici. Pe veranda balconului am văzut o 
umbră. În clipa în care am deschis uşa biroului, umbra aceea a 
lunecat la vale pe burlan şi a dispărut în tufişuri, şi bătrânul 
scoase la iveală o fâşie de cârpă ruptă. Am găsit asta pe burlan. 

Cîrpa nu oferea nici un indiciu. Dunross o cerceta, îngrijorat. 
Se uită la portretul lui Dirk Struan de deasupra căminului. Era 
la locul lui, neatins. Îl dădu la o parte şi văzu că firul de păr pe 
care-l aşezase el cu mare grijă pe una din balamalele seifului 
era neatins. Mulţumit, trase tabloul la loc, apoi cercetă 
încuietorile la uşa balconului. Cei doi chinezi de afară nu 
plecaseră. Pentru prima dată Dunross fu fericit că acceptase să 
fie păzit de serviciul secret. 

34 
Ora 19.58. 


În biroul lui Phillip Chen dăinuia un aer încins şi umed, 
acesta stătea lângă telefon, uitându-se la el fascinat şi 
emoţionat. Brusc uşa se deschise şi el sări în sus, Dianne intră 
impunătoare. 

— Phillip, nu mai are nici un rost să mai stai să aştepţi, îi 
spuse ea enervată. Mai bine te-ai duce să te schimbi. Diavolul 
acela de Vârcolac nu mai sună el în seara asta. Trebuie să se fi 
întâmplat ceva. Haide! Dianne purta un cheong-sam de seară, la 
ultima modă, scump, părul tapat, şi era împodobită cu bijuterii 
ca un pom de Crăciun. E sigur, trebuie să se fi întâmplat ceva. 
Poate că poliţia... ha, să nu te aştepţi cumva să-i fi prins poliţia. 
Mai degrabă diavolul acela de fang pi se joacă cu noi cum vrea 
el. Mai bine du-te de te schimbă, altfel întîrziem. Dacă te 
grăbeşti... 

— Nu vreau deloc să merg, se răsti el la ea. Silă T'Chung e 
un mare plicticos şi acum că a ajuns şi sir Silă e de două ori mai 
plicticos (cu ani în urmă numele de Shi-teh fusese schimbat de 
amicii lui T'Chung în Silă, porecla sub care era cunoscut acum). 
Nici nu e opt măcar, şi dineul nu e decât la nouă jumătate, iar 
de obicei mai şi întârzie individul, toate banchetele lui încep cu 
un ceas mai târziu. Pe toţi zeii, tu poţi să te şi duci. 

— Ayeeyah, trebuie să vii. E obrazul în joc, îi răspunse ea la 
fel de enervată. Dumnezeule, după ziua de azi de la bursă... 
dacă nu ne ducem ne pierdem cinstea obrazului rău de tot şi cu 
asta acţiunile noastre or să cadă şi mai rău. O să râdă de noi tot 
Hong Kongul. Nici nu or să mai aibă răbdare, o să spună că ne e 
atât de ruşine deoarece Casa Noastră nu mai e în stare să-şi 
plătească datoriile încât nu îndrăznim să ne mai arătăm în 
public. Ha! Şi noua nevastă a lui Silă, Constance, curva aia 
parşivă, arde de nerăbdare să mă vadă umilită. 

Aproape că ţipa. In ziua aceea pierduse mai bine de o sută de 
mii de dolari din fondurile ei tăinuite. Mai-mai să leşine când o 
sunase Phillip, după ora trei, să-i spună ce se întîmplase. 

— Oh ko, trebuie să vii, altfel suntem ruinaţi. 

Soţul ei încuviinţă cu o mutră amărâtă. Ştia şi el ce bârfitori 
şi colportori de zvonuri vor fi la dineul acela. Toată ziua fusese 
asaltat de întrebări, de urlete şi panică. 

— Mda, cred că ai dreptate. 

Numai într-o zi pierduse un milion de dolari, şi dacă asaltul 
asupra firmei continua şi Gornt câştiga, ştia că va fi măturat cu 
totul. Oh oh oh, de ce-am avut eu încredere în cuvintele lui 
Dunross şi am cumpărat acţiuni cu nemiluita? îşi reproşa el atât 
de furios încât îi venea să dea cu picioarele în cineva. Se uită la 
nevasta lui. Se cutremură când citi pe faţa ei semnele silei sale 
faţă de lume, în general, şi faţă de el în particular. I se strânse 
inima. f 

— Bine, bine, spuse el umil. Intr-o clipă. 

Când ajunse la uşă sună telefonul. Inima i se răsuci în piept 
şi simţi că i se face rău. De la ora şase primise vreo patru 
telefoane. Toate fuseseră convorbiri de afaceri, pline de jelanii 
cu privire la situaţia bursei, ei, Phillip, zvonurile s-au adeverit, 
oh ko, mai bine să vând acţiunile, şi de fiecare dată discuţiile 
erau mai supărătoare decât cele de dinainte... 

— Weyyy? făcu el la telefon mânios. 

Urmă o scurtă pauză, apoi o voce la fel de mânioasă îi spuse 
într-o cantoneză vulgară: 

— Ei, care oi fi acolo, eşti cam prost crescut. Unde ţi-i 
educaţia, hai? Fir-ai tu să fii! 

— Cine-i la telefon? întrebă Phillip în cantoneză. 

— Vârcolac în carne şi oase. Vârcolac cel mare, fir-ai să fii! 
Da' tu cine măta eşti? 

— Ah! şi sângele îi dispăru din obraz lui Phillip Chen. 

Prins de panică îi făcu semne soţiei, ea se repezi lângă el şi 
se aplecă să audă şi ea, uitând de toate celelalte în afară de 
soarta Casei Chen. 

— Aici e cinstitul Chen..., începu el prudent. Te rog... cum te 
cheamă? 

— Ai urechile pline cu ceară? Poate că eşti fun poliţai din 
aceia mîncători de căcat. Cine eşti de fapt? 

— Eu sunt Chen, părintele Casei Chen. Jur! 

— Bun atunci. i-am trimis o scrisoare în care-ţi spuneam că 
am să sun pe la ora opt astăzi. N-ai primit scrisoarea? 

— Ba da, ba da, am primit scrisoarea, se grăbi să-i confirme 
Phillip Chen, încercând să-şi stăpânească uşurarea amestecată 
cu furie, spaimă şi umilinţă. Lasă-mă să vorbesc cu fiul meu 
numărul unu, te rog. 

— Asta nu se poa', nu se poa' şi gata. Aşa crezi tu că broasca 
poa' să-nghită lebăda, hai? Feciorul tău e în altă parte, în aftă 

parte a insulei... În Noile Teritorii, de un să aibă el telefon acolo, 
da-i în siguranţă şi teafăr, dom'le Chen Nobila Casă, da, da, 
teafăr. Nu duce lipsă de nimic acolo. Ai banii de răscumpărare? 

— Da... ăăă, cel puţin... n-am izbutit să ridic decât o sută de 
mii de la bancă, res... 

— Zeii sunt martori ce răbdare afurisită am eu cu tine! urlă 
celălalt furios. Doar ştii bine că am cerut cin' su' de mii. Ori 
cinci, ori zece nu-i decât cât un fir de păr în blana unei vaci... 

— E o minciună, strigă strident Phillip Chen. Nu-s decât 
minciuni şi bârfe întinse de duşmanii mei peste tot. Nu-s bogat... 
N-ai auzit ce s-a-ntâmplat la bursă azi? Phillip Chen întinse 
mâna să ia un scaun, simțind cum îi bubuie inima în piept, se 
aşeză ţinând receptorul cu cealaltă mână; în aşa fel încât Dianne 
să poată auzi şi ea. 

— Ayeeyah! Bursa asta! Noi, ţăranii amărâţi, nu avem de-a 
face cu bursa. Vrei să-ţi trimitem şi urechea cealaltă? 

Phillip Chen se albi tot. 

— Nu, ne mai târguim. Cinci e prea mult. Aş putea face rost 
de o sută jumătate. 

— Dacă m-aş împăca numai cu o sută jumătate, aş ajunge 
bătaie de joc în toată China. Vrei cumva să zici că pun pe tarabă 
o căpăţână de miel şi vând carne de câine? Auzi, o su' jumă pen' 
feciorul numărul unul al Casei Chen! Cu neputinţă. Imi pierd 
obrazul! Doar pricepi şi dumneata atâta lucru! 

Phillip Chen şovăi. 

— Păi, ăă, da, ai dreptate, încuviinţă el. Dar mai întâi vreau 
să ştiu când îmi primesc băiatul înapoi. 

— Cum ai plătit răscumpărarea! Promit pe oasele strămoşilor 
mei. În câteva ceasuri după ce primesc banii o să apară şi fiul 
dumitale pe şoseaua Sha Tin. 

— Aha, deci acum el e la Sha Tin? 

— Ayeeyah! Nu mă prinzi tu pe mine Nobilă Casă Chen. 
Parcă-mi miroase mie a rahat în toată vorba asta a noastră. 
Ascultă acum şi blestemaţii aceia de poliţişti căcăcioşi? Şi 
câinele se arată viteaz fin'că-i stăpânu prin preajmă? Ai chemat 
poliţia? 

— Nu, nu, jur! N-am scos o vorbă la poliţie şi nu încerc să te 
atrag în vreo cursă, dar, te rog, am şi eu nevoie de garanţii, de 
nişte garanţii cât de cât! şi faţa lui Phillip Chen era numai 
broboane de sudoare. Eşti în siguranţă, doar ţi-am jurat, n-am 

chemat poliţia. De ce-aş fi făcut-o? Dacă i-aş fi chemat de ce să 
ne mai târguim atunci? 

Urmă o lungă ezitare, apoi individul spuse, oarecum mai 
îmblânzit: 

— Bine, în regulă. Dar feciorul tău e la noi aşa că de se 
întâmplă o nenorocire e numai vina ta şi nu a noastră. Şi am să 
fiu şi înţelegător. O să primesc numai patru su' de mii, dar în 
seara asta! 

— Nu se poate nici în ruptul capului. Mă pui să dau cu 
năvodul în mare ca să prind un tigru. Am primit scrisoarea 
dumitale după ce băncile erau închise, dar am acum la mine o 
sută de mii bani gheaţă, în bancnote mărunte... (Dianne îi dădu 
un ghiont şi-i arătă două degete) Ascultă, onorabile Vârcolac, 
dar poate că până diseară reuşesc să mai împrumut ceva. Poate, 

ascultă, o să-ţi dau două sute în seara asta. Cred că pot 
obţine bănii ăştia într-o oră. Două sute de mii! 

— Să mă bată toţi zeii dacă am să încuviinţez să fac afacerea 
asta pentru pomana de care zici. Trei su' juma! 

— Două sute, într-un ceas. 

— Ori îţi trimit urechea lui în două zile, aia care i-a mai 
rămas, sau îmi dai trei sute. 

Phillip Chen se jelui, se rugă, argumentă şi-l linguşi, apoi 
blestemă şi se tocmiră, trăgând fiecare în câte o parte. Amândoi 
erau versaţi în arta tocmelilor, şi curând se lăsară amândoi 
furaţi de plăcerea de a-şi înfrunta inteligenţa, fiecare utilizându- 
şi toate resursele, răpitorul folosindu-se de ameninţări, Phillip 
Chen de viclenie, linguşiri şi promisiuni. In cele din urmă, 
Phillip Chen spuse: 

— Eşti prea priceput pentru mine, onorabile Vârcolac, prea 
bun neguţător pentru mine. O să-ţi dau 200.000 în seara asta şi 
încă o sută de mii în următoarele patru luni. 

— Într-o lună. 

— Trei! şi Phillip Chen rămas cu gura căscată în faţa valului 
de blesteme care urmă, şi se întrebă dacă nu cumva îşi judecase 
greşit adversarul. 

— Două. 

Dianne îl înghionti din nou, dând din cap ca să-l facă să 
accepte. 

— Prea bine, spuse el în cele din urmă. Şi încă 100.000 în 
două luni. 

— Bun, se auzi vocea mulţumită a celuilalt. Am să chibzuiesc 
la cele ce mi-ai spus şi o să te sun din nou. 

— Dar, stai o clipă, onorabile Vârcolac. Când... 

— Intr-un ceas. 

— Dar... 

Convorbirea se întrerupse, Phillip Chen blestemă în toate 
felurile, apoi îşi şterse fruntea. 

— Am crezut că l-am dus pe ticălos. Blestemat să fie de toţi 
zeii căcatul ăsta de câine lepădat de măsa! 

— Da, îl încurajă Dianne încântată. Te-ai descurcat foarte 
bine, Phillip. Doar două sute acum şi altă sută în două luni! 
Perfect. În două luni se pot întâmpla o mulţime de lucruri. Poate 
că poliţia asta jegoasă o să reuşească să pună laba pe ei şi n-o 
să mai trebuiască să plătim suta aceea! şi fericită luă o bucată 
de pânză şi-şi şterse broboanele de sudoare care-i apăruseră pe 
buza de sus, dar, deodată, zâmbetul i se şterse de pe faţă. Dar 
ce facem cu Silă T'Chung! Trebuie să ne ducem, dar tu trebuie 
să stai să aştepţi aici, ei? 

— Ei, ne descurcăm. la-l pe Kevin, eu o să vin mai târziu. 
Când o să ajung şi eu acolo o să am eu un loc. Eu... eu o să 
aştept să mă sune! 

— Minunat. Ce deştept eşti! Trebuie să dobândim moneda 
înapoi. Foarte bine. Poate că ni s-a mai schimbat şi nouă jossul 
şi o să vină şi bumul acela despre care a prezis şi Tung Bătrânul 
Orb. Phillip, Kevin e foarte îngrijorat pentru tine. Sărmanul 
băiat e foarte tulburat pentru toate necazurile astea care te-au 
ajuns. Şi e îngrijorat de sănătatea ta. 

Şi Dianne ieşi în mare grabă, mulţumind zeilor, ştiind bine că 
ea se va întoarce cu mult înainte ca John Chen să fie eliberat şi 
în siguranţă. Perfect, îşi spuse ea, Kevin poate să îmbrace 
jacheta albă din piele de rechin, fiindcă a venit vremea să 
trăiască şi el pe măsura noii sale poziţii în familie. 

— Keviiiin! 

Uşa se închise în urma ei, Phillip Chen oftă din adânc, şi 
când îşi mai adună puterile, se târî până la dulăpior şi-şi turnă 
un brandy. După ce Dianne şi Kevin plecară, îşi mai turnă un 
pahar. La nouă fără un sfert telefonul sună din nou. 

— Nobila Casă Chen? 

— Da... da, onorabile Vârcolac? 

— Primim tocmeala, dar trebuie să terminăm în seara asta. 

Phillip Chen oftă din adâncul sufletului. 

— Prea bine, cum... 

— Poţi să faci rost de toţi banii? 

— Da. 

— Şi în bancnote de câte o sută, aşa cum am zis? 

— Da, am deja o sută de mii şi pot să mai iau o sută de la un 
prieten... 

— Ai prieteni bogaţi, îi replică individul bănuitor. Mandarini! 

— Se îndeletniceşte cu pariurile la curse, îi spuse Phillip 
Chen iute, blestemându-se că l-a luat gura pe dinainte. După ce- 
ai închis telefonul, m-am înţeles cu el pentru treaba asta. Din 
fericire, în seara aăta a avut mare noroc şi i-a mers bine. 

— Bine, bine. Ascultă, iei un taxi... 

— Dar am maşina mea... 

— Ştiu că ai o afurisită de maşină, şi ştiu şi numărul de 
înregistrare, îi replică individul grosolan, ştim totul despre tine 
şi dacă încerci să ne trădezi la poliţie n-o să-ţi mai vezi feciorul 
niciodată şi vei fi tu următorul pe lista noastră. Ai priceput? 

— Da... da, am înţeles, onorabile Vârcolac, spuse Phillip 
Chen împăciuitor. O să iau un taxi... dar încotro? 

— Până la parcul în unghi de la Kowloon Tong. E acolo un 
drum numit Şoseaua Essex. Acolo dai de un gard de zid, iar în 
zid o gaură. Pe asfaltul drumului ai să vezi o săgeată cu vârful 
spre gaura de care ziceam. Bagi mâna ta în gaura asta şi acolo 
găseşti o scrisoare. O s-o citeşti şi taman atunci o să se apropie 
de dumneata oamenii noştri de pază şi o să-ţi spună: Tin koon 
Chi fock, şi le dai lor pachetul. 

— Ah, dar nu se poate, ce s-ar întâmpla dacă aş da banii cui 
nu trebuie? 

— N-o să se întâmple una ca asta. Doar înţelegi cuvântul de 
ordine şi tot ce ţi-am spus, nu? 

— Da, da. 

— De cât timp ai nevoie ca să ajungi acolo? 

— Pot să plec imediat, o să... iau banii ceilalţi în drum, pot 
veni îndată. 

— Atunci vino îndată. Şi vino singur, să nu vii cumva cu 
altcineva după tine. De cum ieşi pe uşă o să fii urmărit mereu. 

Phillip Chen îşi şterse fruntea. 

— Şi cu fiul meu? Când o să... 

— Să te supui nezmintit poruncii. Ai grijă şi vino singur! 

Şi din nou convorbirea se întrerupse brusc. Când încercă să 
ia paharul, mâinile îi tremurau, dădu paharul duşcă, simţi cum îl 

năpădeşte un val de căldură, dar nici asta nu reuşi să-i alunge 
spaimele. Când îşi mai veni în fire, formă un număr secret. 

— Vreau să vorbesc cu Wu Patru Degete, spuse el în 
dialectul lui Wu. 

— O clipă vă rog, se auziră nişte şoapte în haklo şi apoi un 
glas: Domnul Chen, domnul Phillip Chen? întrebă vocea într-o 
engleză americană. 

— Ah, exclamă el şocat, şi apoi se interesă prudent: Cine-i? 

— Aici Paul Choy, domnule Chen nepotul domnului Wu. 
Unchiul meu a fost nevoit să plece, dar mi-a lăsat instrucţiuni 
precise să aştept telefonul dumneavoastră. A făcut nişte 
pregătiri pentru dumneavoastră. Vorbesc cu domnul Chen? 

— Da, aici Chen. 

— În regulă atunci. Aveţi veşti de la răpitori? 

— Da, chiar acum, şi Phillip Chen se simţi stânjenit să 
vorbească despre acele lucruri de taină cu un străin, dar nu 
avea de ales, aşa că-i spuse lui Paul Choy instrucţiunile pe care 
le primise. 

— O clipă, sir. 

Auzi cum celălalt acoperă receptorul cu mâna şi apoi 
urmează o discuţie înăbuşită în haklo. 

— Sir, totu-i în regulă. Trimitem noi o maşină la 
dumneavoastră, vorbiţi de locuinţa dumneavoastră de la Punctul 
de Observaţie Struan, da? 

— Da, da, de acasă. 

— Şoferul va fi unul din oamenii noştri. Mai mulţi dintre... 
ăăăă, oamenii unchiului meu vor fi la Kowloon Tong, aşa că nu 
vă temeţi de nimic, veţi fi sub supraveghere la fiecare pas, dați- 
le banii şi, ăăăă de rest se vor ocupa ceilalţi. Principalul 
locotenent... ăăă aghiotantul unchiului meu spune să nu vă 
faceţi nici un fel de griji, ai noştri vor fi peste tot... Domnule 
Chen? 

— Da, sunt aici, mulţumesc. 

— Maşina va fi acolo în douăzeci de minute. 


Paul Choy puse receptorul jos. 

— Chen Nobila Casă vă transmite mulţumiri, prea cinstite 
tată, spuse el respectuos lui Wu Patru Degete în dialectul lor; 
tulburat, sub privirea acelor ochi de oţel, sudoarea îi curgea pe 
obraz. Încercă, fără succes, să-şi ascundă faţă de ceilalţi teama, 
se făcuse foarte cald şi înăbuşitor cu atiţia oameni înghesuiți în 

cabina principală a bătrânei jonci, amarate permanent la un 
cheu la fel de vechi ca şi ea, într-unul dintre multele estuare de 
la Aberdeen. Să merg şi eu cu luptătorii tăi, tată? 

— Un om cu scaun la cap trimite iepurele în calea dra- 
gonului? rânji Wu Patru Degete. Te-ai pregătit cumva ca să poţi 
fi un luptător de stradă? Crezi că eu sunt nebun ca tine? 
Trădător ca tine? şi împunse aerul cu degetul lui cel mare şi 
bătucit către Poon Vreme Bună. Condu-i pe luptători! 

Cel desemnat se grăbi să iasă, alţii porniră după el. 
Rămaseră numai ei doi în cabină. Bătrânul stătea pe un butoiaş 
întors cu fundul în sus. Aprinse altă ţigară, trase adânc fumul în 
piept, tuşi şi scuipă cu năduf pe punte. Paul Choy îl urmărea cu 
privirea, simţea cum i se scurge sudoarea pe spinare, mai mult 
de teamă decât de zăpuşeală. În jurul lor stăteau înghesuite 
alandala birouri vechi, dulapuri pentru dosare, scaune rahitice 
şi două telefoane, toate constituind biroul lui Wu Patru Degete 
şi centru de comunicaţii. De aici transmitea el ordine flotei sale. 
Afacerile lui constau mai ales în transporturi de mărfuri 
regulate, dar oriunde flutura flamura Lotusului de Argint, 
ordinele sale către comandanţi glăsuiau: orice transportaţi, 
oriunde, în orice moment, cu condiţia ca preţul să merite. 
Bătrânul acela zdravăn scuipă din nou şi-l biciui cu privirea pe 
sub sprâncenele lui stufoase. 

— Văd că se învaţă nişte treburi ciudate în Ţara Muntelui de 
Aur, heya? 

Paul Choy îşi muşcă limba şi nu răspunse, inima îi bătea cu 
putere în piept, şi ar fi vrut tare mult să nu se fi întors niciodată 
la Hong Kong, să fie şi acum în Statele Unite, sau, şi mai bine, în 
Honolulu, făcând surfing în talazurile imense de la Great Waves, 
sau să zacă pe plajă cu prietena lui. Şi când îşi aduse aminte de 
ea inima i se răsuci în piept. 

— Vă învaţă acolo să muşcaţi mâna care vă hrăneşte, heya? 

— Nu, prea cinstite tată, iertare... 

— Te învaţă ăia acolo că banii mei sunt ai tăi, averea mea a 
ta, şi sigiliul meu îţi aparţine ca să faci tu ce vrei cu el, heya? 

— Nu, prea cinstite tată, îmi pare rău că te-am supărat, 
murmură Paul Choy, pierzându-se cu firea sub povara spaimei. 

În dimineaţa aceea, devreme, când Gornt venise foarte 
încântat de sine la birou de la întâlnirea cu Bartlett, încă nu 
apăruse nici o secretară, aşa că Paul Choy ceruse permisiunea 
să-i dea o mână de ajutor. Gornt îi spusese să caute câteva 

persoane la telefon, cu alţii vorbi el direct de la telefonul 
particular din biroul lui. In primele momente, Paul Choy nu se 
gândise la nimic altceva decât să se facă util, până când, din 
întâmplare, auzi nişte informaţii deosebit de secrete despre 
firma Struan şoptindu-se confidenţial la telefon. Amintindu-şi că 
Bartlett sunase mai devreme, deducând că Gormnt şi Bartlett 
avuseseră o întâlnire - plină de succes dacă era să judece după 
buna dispoziţie a lui Gornt - şi dându-şi seama că Gornt trans- 
mitea mai departe cu aceeaşi încredere, ei bine, toate astea îi 
treziră curiozitatea. lar mai apoi îl auzi pe Gornt spunându-i 
juristului său: „... vânzare fără acoperire... Nu, nu te îngrijora, 
nu se va întâmpla nimic atâta vreme cât sunt acoperit, nu până 
pe la ora unsprezece... Sigur. Trimit eu dispoziţia, cu pecete 
îndată ce...” Următoarea convorbire care i se ceru s-o obţină fu 
un telefon cu Banca Elveţiei din Zurich, pe care, cu discreţie, o 
urmări: „... aştept o depunere de dolari americani în dimineaţa 
asta, înainte de ora unsprezece. Sunaţi-mă imediat, în secunda 
în care suma s-a vărsat în contul meu”. Şi, uluit, puse cap la cap 
diferitele porţiuni ale ecuaţiei şi ajunse la o teorie: dacă Bartlett 
a pus la cale o tovărăşie în secret cu Gornt, duşmanul bine 
cunoscut al firmei Struan pentru a lansa un atac asupra acestei 
firme, dacă Bartlett ia şi el parte la riscurile unei astfel de 
acţiuni, măcar în parte sau chiar în cea mai mare parte, 
transferând în secret sume mari de bani în contul cu cifru al lui 
Gornt din Elveţia, pentru a acoperi orice pierderi din vânzarea 
fără acoperire a acţiunilor şi, în cele din urmă, dacă el a aranjat 
cu Gornt ea acesta să apară în faţă, în vreme ce el, Bartlett, stă 
suit pe gard şi priveşte, ei bine, atunci toată tărăşenia asta o să 
întoarcă bursa pe dos, iar acţiunile firmei Struan vor cădea 
vertiginos. Şi descoperirea asta îl îmboldi să ia deîndată nişte 
decizii: aruncă-te şi vinde tu fără acoperire acţiuni Struan, 
înaintea marilor rechini, şi o să faci un purcoi de bani. Şi acum 
îşi aduse aminte cum gemuse că nu avea nici un ban, nici credit, 
nici acţiuni, şi nici un mijloc de a împrumuta ori una ori alta. Şi 
atunci îşi aminti ce-i tot bătea la cap unul dintre profesorii lor 
de la Harvard: cu o inimă blândă nu ajungi să te culci, cu o 
femeie frumoasă. Aşa că se duse într-un birou alăturat şi-l sună 
pe noul său prieten Ishwar Soorjani, cămătarul şi agentul de 
schimb valutar pe care-l întâlnise prin intermediul eurasiaticului 
de la bibliotecă. 

— Spune-mi, Ishwar, fratele tău e şeful firmei de agenturare 
de bursă Soorjani? 

— Nu, tinere stăpân, Arjan e doar vărul meu primar. De ce? 

— Dacă am să vreau să vând nişte acţiuni fără acoperire o să 
mă sprijini? 

— Bineînţeles, aşa cum v-am spus şi mai înainte, vă susţin 
până-n pînzele albe dacă aveţi suficiente lichidităţi pentru a-mi 
acoperi pierderile... sau ceva echivalent. Dacă nu sunt bani 
lichizi sau ceva echivalent atunci îmi pare rău. 

— Dar să zicem că am nişte informaţii sigure care ard, ei? 

— Drumul iadului şi cel al închisorii datornicilor e inundat de 
informaţii sigure care ard, tinere stăpân. Eu vă sfătuiesc să nu 
vă luaţi după astfel de informaţii. 

— Ei, fir-ar să fie, exclamă Paul Choy nefericit. Am putea să 
câştigăm câteva sute de mii înainte de ora trei. 

— Ah, da? Aţi avea bunăvoința să-mi şoptiţi şi mie numele 
acestor ilustre acţiuni? 

— Dar atunci mă sprijini cu... să zicem 20.000 dolari SUA? 

— Ah, îmi pare rău, tinere stăpân, eu sunt cămătar, eu nu 
dau bani pe degeaba. Strămoşii mei îmi interzic una ca asta. 

— 20.000 dolari H.K.? 

— Nici măcar 10 dolari din aceia ieşiţi din uz de pe vremuri! 

— Fir-ar să fie, Ishwar, nu mă prea ajuţi cu nimic. 

— De ce nu-l rugaţi pe ilustrul vostru unchi? Cu sigiliul lui... 
şi în secunda aia eu împrumut până la jumătate de milion de 
dolari H.K. 

Paul ştia că printre hârtiile de transfer al banilor lichizi, acte 
de proprietate transferate de la Ho-Pak la Victoria, numărau şi 
multe certificate de pachete de acţiuni, şi o listă de gajuri 
deţinute de diferiţi agenţi de bursă. Una dintre acestea era 
pentru 150.000 de acţiuni Struan. Dumnezeule, se gândi el, 
dacă eu sunt cel care are dreptate, atunci bătrânul o să piardă 
din gros. Dacă Gornt forţează bursa, atunci bătrânul o să fie 
prins la mijloc cu acţiunile astea. 

— Bună idee Ishwar. O să te sun eu mai târziu. 

Îl căută de îndată pe tatăl său, dar nu reuşi să-l găsească. 
Lăsă tot felul de mesaje pentru el şi începu să aştepte. 
Neliniştea îi spori. Chiar înainte de ora zece, el o auzi pe 
secretara lui Gornt răspunzând la telefon: 

— Da? Imediat, o secundă, vă rog... Domnul Gornt? Un 
telefon confidenţial de la Zurich... luaţi legătura. 

Din nou încercă să-l găsească pe taică-su, dorind să-i aducă 
la cunoştinţă această informaţie urgentă. Chiar atunci Gornt îl 
chemă la el. 

— Domnule Choy, vrei să fii bun şi să dai o fugă la 
jurisconsultul meu şi să-i duci asta? şi-i întinse un plic închis. I-l 
dai personal. 

— Da, sir. 

Aşa că plecase de la serviciu. Şi la fiecare telefon din drum 
se oprise şi încercase să-l găsească pe taică-su. Apoi dăduse 
plicul, personal, urmărind cu atenţie figura jurisconsultului. Şi 
citi pe ea o mare fericire. 

— Sir, aveţi vreun răspuns de transmis? întrebă el politicos. 

— Spune-i că totul va fi împlinit aşa cum a poruncit. 

Ceasul arăta câteva minute peste ora zece. În vreme ce ieşea 
pe uşă şi cobora cu liftul, Paul Choy cântarea câştigurile şi 
pierderile. Simţi cum i se strânge stomacul de emoție, se opri la 
primul telefon. 

— Ishwar? Am o dispoziţie urgentă de la unchiul meu. Vrea 
să vândă stocul de acţiuni Struan. O sută cincizeci de mii. Mă 
întreabă dacă poţi să faci treaba asta imediat. 

— Ca pasărea în zbor! Pentru preacinstitul Patru Degete o să 
ne aruncăm precum Rothschild! Unde se află acţiunile astea? 

— In seiful de la bancă. 

— Am nevoie de sigiliul lui imediat. 

— Acum mă duc să-l iau, dar el mi-a dat dispoziţie să le 
vindem pe loc. A spus să le vinzi în pachete mici, ca să nu 
tulburăm bursa. Şi vrea un preţ cât mai bun. Poţi să le vinzi pe 
loc? 

— Da, nu vă temeti, imediat. Şi o să obţinem cel mai mare 
preţ. 

— Bun. Şi cel mai important lucru: Să păstrăm secretul. 

— Precis! tinere stăpân, puteţi să aveţi încredere în noi. Dar 
ce se aude cu acţiunile pe care voiaţi dumneavoastră personal 
să le vindeţi fără acoperire? 

— A... alea... alea să mai aştepte puţin... până când am şi eu 
nişte credit acolo, heya? 

— Înţelept, foarte înţelept. 

Şi Paul Choy se cutremură acum. Simţea cum inima îi bate 
nebuneşte în tăcerea care se lăsase şi urmărea ţigara tatălui 
său, neîndrăznind să-i privească chipul plin de mânie, ştiind bine 
că ochii aceia întunecaţi, ca de piatră, îl sfredeleau, hotărându-i 

soarta. Îşi aduse aminte cum aproape că strigase de bucurie 
când bursa începu să cadă imediat, urmărind cursul acţiunilor 
moment de moment, şi apoi ordonându-i lui Soorjani să cumpere 
înapoi chiar înainte de închiderea bursei, şi simțindu-se beat de 
fericire. Apoi o sunase pe prietena lui, cheltuind aproape 30 din 
preţioşii săi dolari pentru ca să-i spună, cât de fantastică zi 
avusese şi cât de dor îi era de ea. Şi ea îi spusese că îi era tare 
dor de el, întrebându-l când se întorcea în Honolulu. O chema 
Mika Kasunari, era sansei, a treia generaţie de americani de 
origine japoneză. Părinţii ei nu-l puteau suferi pentru că el era 
chinez, aşa după cum bine ştia şi el că tatăl o va detesta pe ea 
pentru că era japoneză, numai că ei doi, tinerii, erau amândoi 
americani, se întâlniseră şi se îndrăgostiseră pe când erau la 
şcoală. 

— Cât mai curând, iubita mea, vin! îi promisese el plin de 
extaz, cu siguranţă la Crăciun. După ziua de azi, unchiul meu cu 
siguranţă că are să-mi dea şi el un cadou... 

Nici nu-şi dăduse seama când termină tot ce-i mai dăduse 
Gornt să facă în ziua aceea. După-amiaza târziu, Poon 
Vremebună îi telefonase ca să-i spună că tatăl său îl aştepta la 
Aberdeen la ora nouă jumătate seara. Înainte de a se duce, 
trecuse pe la Soorjani ca să ia cecul pregătit pentru tatăl său: 
615.000 dolari H.K., mai puţin comisionul de agenturare. Şi 
venise la Aberdeen plin de bucurie şi-i dăduse cecul, dar când îi 
povestise ce minune făcuse el, rămase cutremurat în faţa furiei 
tatălui său. Şi predica pe care i-o ţinea fusese întreruptă de 
telefonul lui Phillip Chen. 

— Sunt adânc mâhnit, dacă te-am supărat, prea cinsti... 

— Deci aşa, sigiliul meu îţi aparţine, averea mea la fel, heya? 
strigă Wu deodată. 

— Nu, cinstite tată, îngăimă el. Dar informaţiile pe care le 
aveam erau atât de minunate şi am vrut să-ţi feresc stocul de 
acţiuni de necazuri şi să câştig nişte bani pentru tine. 

— Nu pentru tine, heya? 

— Nu, cinstite tată. Pentru tine. Să fac bani pentru tine, şi să 
plătesc măcar în parte toţi banii pe care i-ai cheltuit cu mine... 
erau acţiunile tale şi banii sunt tot ai tăi. Am încercat să te 
găsesc... 

— La naiba cu scuzele astea. Vino cu mine! 

Tremurând, Paul Choy se ridică în picioare şi-l urmă pe 
bătrân pe punte, Wu Patru Degete îi înjură pe oamenii lui de 


608 


pază, spunându-le să dispară din ochii lui, apoi arătă cu un 
deget ciuntit spre apa murdară a portului. 

— De n-ai fi fost fiul meu, şuieră el, de n-ai fi fost fiul meu, 
acum ai fi fost hrană la peşti acolo, cu picioarere legate cu un 
lanţ, chiar în clipa asta. 

— Da, tată. 

— Dacă mai îndrăzneşti vreodată să te foloseşti de numele 
meu, de sigiliul meu, de orice-i al meu fără încuviințarea mea, 
eşti un om mort! 

— Da, tată, bâlbâi Paul Choy încremenit, pricepând că taică- 
su avea şi mijloacele şi puterea şi autoritatea pentru a împlini 
acele ameninţări fără să se teamă de vreo pedeapsă. lartă-mă, 
tată. Jur să nu mai fac niciodată una ca asta. 

— Bun. Dacă m-ai fi făcut să pierd şi un bănuţ de aramă, 
acolo ai fi zăcut acum. Acum mai eşti în viaţă numai pentru că ai 
cîştigat, fir-ai să fii! 

— Da, tată. 

Wu Patru Degete se uită la fiul său cu nişte ochi de să-l 
mănânce, şi se strădui să-şi ascundă şi mai departe bucuria în 
faţa imensului cîştig: 615.000 de dolari HK, fără câţiva dolari 
acolo. De necrezut! Şi câştigaţi numai, cu câteva telefoane 
acolo, cu nişte secrete aflate din întâmplare, se gândi el. E la fel 
de miraculos de parcă te-ai trezi că zece tone de opiu sar 
singure pe cheu peste capul vameşilor. Flăcăul ăsta îşi merita 
banii părăduiţi pe pregătirea lui, şi ţi-a răscumpărat de mai bine 
de douăzeci de ori cheltuielile şi nu-i la Hong Kong decât de 
vreo trei săptămâni. Isteţ... dar şi tare primejdios! Şi se 
cutremură la gândul că şi alţi ţângăi s-ar putea apuca să 
hotărască aşa de capul lor. Dew neh loh moh şi, bineînţeles, aş 
ajunge să fiu eu în puterea lor şi la închisoare pentru greşelile 
lor şi nu ale mele. Şi totuşi, îşi zise el stânjenit, exact în felul 
ăsta procedează barbarii ăştia în afaceri. Feciorul meu numărul 
şapte e şcolit ca un barbar. Şi toţi zeii îmi sunt martori, nu am 
vrut să cresc singur o viperă! Se uită din nou la fiul său, dându- 
şi seama că nu-l înţelege, detestând felul lui direct de a vorbi, 
obicei de-al barbarilor, şi nu pe ocolite şi cu aluzii doar, ca o 
persoană civilizată. Şi, cu toate astea..., mai bine de 600.000 de 
dolari într-o singură zi! Dacă ar fi vorbit cu mine înainte de a se 
apuca de afacerea asta, n-aş fi fost de acord cu el nici în ruptul 
capului, şi aş fi pierdut atâta profit! Oh oh oh! Întinse mâna să-şi 
tragă o ladă lângă el şi se aşeză, simțind cum inima îi sparge 

pieptul numai la gândul acesta cumplit. Nu-l slăbea din ochi pe 
feciorul său. Ce să facă acum cu el? se întrebă el. Simţea 
greutatea cecului atârnându-i în buzunar. I se părea de necrezut 
ca băiatul acesta să fie în stare să câştige suma asta imensă de 
bani în numai câteva ceasuri, fără măcar să mişte acţiunile de la 
locul lor de taină. 

— la explică-mi şi mie cum se face că diavolul acela de 
străin, cu mutra lui neagră şi numele acela împuţit, îmi 
datorează mie atâţia bani! 

Paul Choy îi explică cu răbdare mecanismul, dorind cu 
disperare să-i facă plăcere bătrânului. Taică-su rămase pe 
gânduri. 

— Asta înseamnă că mâine ar trebui să fac la fel şi să câştig 
la fel? 

— Nu, preacinstite tată. lei bani pe care i-ai câştigat şi-i 
păstrezi. Astăzi a fost aproape sigur acest cîştig. Pentru că a 
fost vorba de un atac asupra acestor acţiuni pus la cale pe 
neaşteptate, un fel de raid. Noi nu ştim cum va reacţiona Nobila 
Casă mâine, sau dacă Gornt are de gând să continue acest raid. 
Am putea cumpăra acţiuni şi s-o luăm cu mult înaintea celorlalţi. 
Dar mâine va fi periculos să-l urmăm pe Gornt, foarte 
primejdios. 

Wu Patru Degete îşi aruncă ţigara. 

— Atunci ce trebuie să fac eu mâine? 

— Să aştepţi. Bursa diavolilor de străini e prinsa de 
nervozitate şi se află în mâna aceloraşi diavoli de străini. Eu te 
sfătuiesc să aştepţi şi să vezi ce se întâmplă cu Ho-Pak şi cu 
Victoria. Pot să-l întreb în numele dumitale pe diavolul străin de 
Gornt despre Ho-Pak? 

— Cum? 

Tot cu răbdare. Paul Choy îi reîmprospăta memoria tatălui 
său, aducându-i aminte de asaltul băncii şi de posibile manevre 
de acţiuni. 

— A, da, pricep, spuse bătrânul foarte de sus, iar Paul Choy 
nu suflă o vorbă, ştiind bine că nu pricepuse o iotă. Atunci... 
stau şi aştept? 

— Da, preacinstite tată. 

Wu Patru Degete scoase cu silă mare cecul din buzunar. 

— Şi cu afurisitul ăsta de petec de hârtie ce fac? Hm, spune! 

— Îl transformi în aur, preacinstite tată. Preţurile aproape că 
nu s-au schimbat. Pot să vorbesc cu Ishwar Soorjani, dacă vrei. 
El se ocupă cu valuta străină şi cu schimbul valutar. 

— Şi unde să păstrez aurul? fiindcă una era să faci 
contrabandă cu aurul altuia şi alta să ai grija propriului tău aur, 
iar Paul Choy îi explică apoi că, dacă aveai aur, nu era absolută 
nevoie să-l şi ţii acasă. Dar eu nu am încredere în bănci, spuse 
bătrânul furios. E aurul meu, numai al meu, nu al băncii! 

— Da, tată, dar de data asta vom avea o bancă elveţiană, nu 
una din Hong Kong, în deplină siguranţă. 

— Garantezi asta cu viaţa ta? 

— Da, tată. 

— Bun atunci! şi bătrânul scoase un stilou şi se semnă pe 
spatele ordinului de plată, cu instrucţiuni către Soorjani să 
transforme totul în aur imediat, şi i-l dădu fiului său. Fiule, 
răspunzi cu capul. Şi mâine stăm şi aşteptăm? Mâine nu mai 
cîştigăm nimic? 

— S-ar putea să se ivească vreun prilej de a câştiga ceva, dar 
de data asta n-aş putea garanta. N-am să ştiu decât pe la 
amiază. 

— Atunci sună-mă aici la amiază. 

— Da, tată. Dar dacă am avea noi biroul nostru de schimb, 
am putea atunci cu siguranţă manipula sute de acţiuni... şi Paul 
Choy lăsă ideea să plutească aşa în aer. 

— Cum? Ce zici? 

Cu mare băgare de seamă, tânărul îi explică cât de uşor le-ar 
fi fost să constituie propriul lor birou de bursă, un birou de 
schimb condus de chinezi, şi imensele posibilităţi de profit pe 
care le-ar putea oferi chiar pentru ei un astfel de birou de bursă. 
Îi vorbi vreme de un ceas încheiat, cîştigându-i cu fiecare minut 
încrederea tot mai mult, explicându-i totul cât mai simplu 
posibil. 

— Dacă-i atât de uşor, feciorule, de ce n-a făcut Tung 
Zgârcitul un birou din ăsta... sau Sung Gurămare... sau Ng Sac- 
cu-bani.. sau chiar jumatea aia de barbar şi contrabandist de 
aur din Macao... sau bancherul Kwang sau atâţia alţii, heya? 

— Poate pentru că nu le-a trecut niciodată ideea prin cap, 
sau n-au avut curaj. Poate că au preferat să lucreze mai degrabă 
în cadrul sistemului pus la punct de diavolii de străini... cu 
Clubul lor de Turf, Clubul de Cricket, cu sistemele lor de 
înnobilare, şi toate aiurelile acelea britanice. Poate că le e frică 

să meargă împotriva fluxului, sau poate că nu au cunoştinţele 
necesare. Dar noi avem şi cunoştinţele şi îndemânarea de a o 
face. Da. Am un prieten în Ţara Muntelui de Aur, bun prieten cu 
care am fost la şcoală şi... 

— Ce prieten? 

— E din Shanghai, un adevărat dragon în materie de bursă, 
magnat de bursă la New York acum. Noi amândoi, cu sprijin 
financiar în bani gheaţă, putem pune pe roate afacerea asta. 
Ştiu foarte bine că am putea. 

— Ayeeyah! Cu un barbar din nord? pufni Wu Patru Degete. 
Cum poţi să ai încredere într-unul ca ăsta? 

— Cred că poţi avea încredere în el, prea cinstite tată... şi, 
bineînţeles, mai pui şi garduri ca să nu te năpădească 
buruienile, aşa cum face orice bun grădinar. 

— Dar toată puterea afacerilor e în mâna diavolilor de 
străini. Oameni civilizaţi n-ar putea să sprijine o bursă care să le 
facă opoziţie. 

— Preacinstite tată, s-ar putea să ai dreptate, fu de acord 
Paul Choy plin de tact şi prudenţă, stăpânindu-şi emoția, ca să 
nu i se citească nici pe faţă nici în glas. Dar tuturor chinezilor le 
place să parieze. Şi totuşi, în clipa de faţă, nu există nici un 
agent de pariuri dintre oamenii civilizaţi. De ce ne ţin diavolii de 
străini la distanţă? Pentru că noi, dacă ne-am vâri în astfel de 
afaceri, am fi mai buni decât ei. Cea mai minunată profesiune 
din lume pentru noi e în domeniul bursei. De îndată ce oamenii 
din Hong Kong vor vedea că bursa noastră e deschisă tuturor 
oamenilor civilizaţi şi tovarăşilor lor, or să vină buluc la noi. Şi 
diavolii de străini vor fi nevoiţi să-şi deschidă propria lor bursă 
şi pentru noi. Iar noi suntem mai buni când e vorba de a miza şi 
paria. Şi, la urma urmelor, prea cinstite tată, şi el făcu cu mâna 
spre țărm, spre înălțimile oraşului şi spre navele şi joncile şi 
restaurantele plutitoare, toate astea ar putea fi ale noastre! 
Toate există ca acţiuni şi pachete de bursă, în bursa cu care 
omul modern stăpâneşte puterea lumii! 

Wu Patru Degete, trăgea alene din ţigară. 

— Şi cam cât ar costa biroul ăsta de bursă, Al Şaptelea 
Fecior? 

— Un an de muncă. O investiţie iniţială de..., nu ştiu eu chiar 
exact! şi inima tânărului începu să se zvârcolească, simţea fizic 
lăcomia tatălui său, iar implicaţiile formării unei burse de 
schimb chinezeşti în acea societate capitalistă neîngrădită de 

prea multe legi erau atât de ample pentru el încât simţi că îl 
apucă ameţeala, şi ar fi fost atât de uşor s-o facă dacă ar avea 
timp şi... cât de mult să spună? Preacinstite tată, am să-ţi pot 
spune într-o săptămână. 

Patru Degete îşi întoarse privirea vicleană de bătrân spre fiul 
său; citea limpede tulburarea acestuia, lăcomia lui. Dar o face 
pentru bani, sau pentru putere? se întrebă el. Pentru amândouă, 
se convinse el. Zăpăcitul ăsta tânăr nici nu ştie că amândouă 
sunt unul şi acelaşi lucru. Se gândi la puterea lui Phillip Chen, şi 
la puterile Nobilei Case şi la puterile pe care le avea jumătatea 
de monedă pe care John Chen o furase. lar Phillip Chen şi 
nevastă-sa sunt nebuni sadea. Ar fi trebuit să nu uite niciodată 
că de cealaltă parte a zidului sunt totdeauna urechi agere, şi, o 
dată ce o mamă plină de gelozie află un secret, acela nu mai e 
secret. Aşa cum nu se pot păstra secrete într-un hotel, printre 
diavolii ăştia de străini, care-şi închipuie că servitorii nu ştiau să 
vorbească şi ei limba barbarilor, şi nu au urechi de auzit şi ochi 
de văzut! Ei, feciorii ăştia! Feciorii sunt adevărata bogăţie a 
unui tată..., dar, uneori, tot ei sunt şi pricina morţii lui. lar omu-i 
nebun sadea dacă are încredere în fecioru-său. Nebun de-a 
binelea. Heya? 

— Prea bine, fiule, spuse el alene. Să-mi spui şi mie planul 
tău, îl pui pe hârtie, şi suma de care ai nevoie. Şi eu am să 
hotărăsc. 


Phillip Chen ieşi din taxi unde se făcea acel scuar 
triunghiular în Kowloon Tong, strângând la piept servieta. 
Şoferul opri ceasul taxiului şi se uită la el - arăta 17,80 dolari 
HK. Dacă ar fi fost după el, Phillip Chen n-ar fi mers cu acelaşi 
taxi de la Prospectul Struan până aici, ceea ce însemnase să 
folosească şi feribotul pentru taxiuri, iar în vremea traversadei 
ceasul să meargă permanent. Nu. Ar fi trecut în partea cealaltă 
cu feribotul singur, cu numai 15 centi, şi ar fi luat alt taxi în 
Kowloon şi ar fi economisit cel puţin 8 dolari. Mare risipă, se 
gândi el. Numără cu mare grijă 18 dolari, după ce se mai gândi 
puţin adăugă un bacşiş de treizeci de cenți, simțindu-se 
generos. Şoferul se îndepărtă cu maşina şi-l lăsă singur lângă 
acel triunghi al pajiştei. Kowloon Tong era o suburbie a 
Kowloonului, un viespar de locuinţe, cocioabe, drumuri, oameni 
şi maşini. Găsi uşor Şoseaua Essex care ocolea parcul, şi merse 
mai departe pe şosea. Servieta părea să se îngreuneze tot mai 

mult şi i se păru că toată lumea ştie că are în ea 200.000 de 
dolari HK. Teama îi spori şi mai mult. Într-o speluncă precum 
era aceea puteai să scapi de oricine plătind doar câteva sute de 
dolari, numai să ştii cui anume, iar pentru câţi bani avea el 
acum acolo putea năimi o armată întreagă. Se uita atent la 
asfaltul plin de găuri. Când aproape făcuse înconjurul parcului, 
văzu pe asfalt o săgeată care arăta spre zid. Simţi că inima îi 
sare din piept, îl durea. Era aproape întuneric, doar câteva 
becuri se luptau cu bezna. Văzu gaura din zid unde lipseau 
câteva cărămizi, iar înăuntru zări ceva ce aducea cu un ziar 
mototolit. Apucă în grabă pachetul, se convinse că nu mai 
rămăsese nimic altceva acolo, apoi se îndreptă spre o bancă, sub 
un felinar şi se aşeză. Când bătăile inimii i se mai liniştită şi îşi 
recăpătă suflul, deschise ziarul, înăuntru găsi un plic. Plicul 
arăta a nu conţine nimic altceva decât poate o scrisoare şi 
răsuflă uşurat, pentru că îi trecuse prin minte că putea găsi o 
altă ureche şi gândul îl cutremurase. In epistolă scria 
„Indreaptă-te spre Şoseaua Waterloo, apoi ia-o spre nord, către 
cazarma militară, pe partea de vest a drumului. Ai mare grijă, 
noi te vedem continuu”. Îl trecu un fior şi se uită în jurul lui. Nu 
părea să-l urmărească nimeni, nici prieten, nici duşman. Dar 
parcă simţea priviri aţintite asupra lui. lar servieta se făcu şi 
mai grea. Zeii să mă aibă în pază cu toţii, se ruga el cu ardoare, 
încercând să-şi făcă puţin curaj. Unde naiba sunt oamenii lui Wu 
Patru Degete? Şoseaua Waterloo era în apropiere, bulevard plin 
de circulaţie. Nici nu se uită la mulţimea din jur, se îndreptă 
spre nord, simțindu-se parcă dezbrăcat, gol, nevăzând nimic în 
preajmă. Prăvăliile erau deschise, restaurantele ticsite, străzile 
laterale  înţesate de lume. Un mărfar şuieră răguşit, 
îndreptându-se spre nord şi el, amestecându-şi şuieratul cu 
mugetul maşinilor care clacsonau aiurea. Era o noapte moho- 
râtă, un cer acoperit, un aer încărcat de umezeală. 

Merse abia târându-se vreo jumătate de milă, trecu de mai 
multe străzi laterale şi fundături, se poticni într-o grămadă de 
oameni care se opriseră să treacă un camion, mai depăşi o 
străduţă îngustă, împins când într-o parte când în alta, după 
cum se ciocnea de ceilalţi trecători, deodată se trezi cu doi 
tineri în faţă, tăindu-i calea, iar unul dintre ei şuieră: 

— Tin koon Chi fook! 

— Cum? 

Amândoi purtau nişte şepci trase pe ochi, ochelari negri, 
până şi chipurile părând la fel. 

— Tin koon chi fook! repetă Kin Ciupitul de Vărsat cu voce 
rea. Dew neh loh moh, dă-mi o dată pachetul! 

— Ah! făcu Phillip Chen şi-i înmână neputincios servieta. 

Kin Ciupitu i-o smulse din mână. 

— Să nu cumva să te uiţi în urmă, mergi mai departe fără să 
te întorci! Spre nord! 

— Da, bine, bine, dar vă rog să vă ţineţi promisi... 

Phillip Chen se opri, cei doi tineri dispăruseră, i se păru că i 
se năluciseră doar cu o secundă dinainte. Incă în stare de şoc, 
se sili să meargă, o porni mai departe, încercând să-şi 
întipărească bine în minte puţinul pe care-l văzuse din 
trăsăturile lor. O femeie, care venea din faţă, îl îmbrânci brutal, 
el o înjură, chipurile celor doi i se şterseră din memorie cu totul. 
Apoi cineva îl înşfăcă brusc: 

— Unde-i afurisita aia de servietă? 

— Cum? icni el, privind la matahala aceea a cărei înfăţişare 
nu prevestea nimic bun - Poon Vremebună în persoană. 

— Servieta, unde a dispărut? 

— Doi tineri..., şi arătă neajutorat în urmă. 

Individul înjură urât şi se repezi înapoi, îmbrâncind 
trecătorii, îşi duse două degete la gură şi şuieră strident. Doar 
puţini îi dădură atenţie. Dar mai mulţi bătăuşi de profesie 
începură să strângă cercul în jur, apoi Poon Vremebună îi zări 
pe cei doi cu servieta exact când părăseau bulevardul bine 
luminat, dispărând pe o străduţă. O luă la fugă, alţii după el. Kin 
Ciupitul şi fratele său mai tânăr se amestecară fără prea multă 
grabă prin mulţime, străduţa era luminată doar de cele câteva 
becuri de la prăvăliile sărăcăcioare. Îşi zâmbiră. Deplin 
încrezători în soarta acţiunii lor, îşi scoaseră ochelarii şi şepcile, 
şi le îndesară în buzunare. Semănau perfect, de parcă erau 
gemeni, iar acum nici nu se mai deosebeau de ceilalţi 
cumpărători care vorbeau cu toţii o dată, cu vocile lor răguşite. 

— Dew neh loh moh în ticălosul acela bătrân, arăta speriat 
de moarte, chicoti Kin Ciupitul. Şi dintr-un pas suntem acum în 
rai! 

— Da, da, iar săptămâna cealaltă, când o să-l umflăm pe el de 
data asta, o să ne scape banii fuga fuguţa cum ar scăpa o băşină 
din aia bătrână! 

Râseră amândoi de glumă, se opriseră o clipă în lumina unei 
vitrine, se uitară în servietă, şi răsuflară uşuraţi amândoi când 
văzură teancurile de bancnote înăuntru. 

— Ayeeyah, bun înţeles că de-acum suntem în rai măcar cu 
un picior, frate mai mare. Păcat că feciorul ăla al lui e mort şi 
îngropat. 

Kin Ciupitul săltă indiferent din umeri, dădură colţul într-o 
străduţă mai mică, apoi în alta, foarte siguri de ei prin labirintul 
acela întunecat. 

— Preacinstitul tată are dreptate. Am făcut din ghinion un 
noroc. N-a fost vina ta că dobitocul acela avea tărtăcuţa atât de 
moale. Ba chiar deloc. Şi când o să-l dezgropăm şi o să-l lăsăm 
pe Şoseaua Sha Tin cu un bilet pe pieptul lui afurisit... 

Se opriră o clipă şi se dădură deoparte în înghesuiala aceea 
ca să lase un camion rablagit şi greu încărcat să treacă. Din 
întâmplare, aruncă o privire în urmă, la capătul aleii zări trei 
indivizi care-şi schimbară direcţia, îl văzură şi se îndreptară iute 
spre ei. 

— Dew neh loh moh! Suntem trădaţi! îngăimă el, şi se repezi 
înainte şi o luă la fugă, cu frate-su pe urmele lui. 

Băieţii fugeau repede, spaima le dădu priceperea să se 
strecoare printre oamenii care-i înjurau, ferind gropile şi 
dughenile din cale, ajutaţi de întuneric. Kin Ciupitul era în 
frunte, se strecură printre nişte magherniţe, o ţinu numai o 
goană pe străduţa aceea întunecoasă, strângând servieta la 
piept. 

— Frate mai tânăr fugim spre casă pe drumuri diferite, gâfâi 
el. 

La următorul colţ el o luă la stânga, frate-său drept înainte; 
cei trei care-i urmăreau se împărţiră şi ei la fel; doi luându-i 
urma celui mai mare. Aproape că nu se mai putea zări nimic în 
bezna străduţelor încâlcite care dădeau una în alta, fără o 
fundătură. Simţea că îl doare pieptul de efort, dar o luase cu 
mult înaintea urmăritorilor. O apucă pe o scurtătură, dădu 
buzna într-o magherniţă de prăvălie care, ca toate celelalte, 
slujea şi de locuinţă, nici nu se uită la familia aceea înghesuită 
în jurul televizorului, trecu printre ei îmbrâncindu-i fără alegere, 
ieşi prin uşa din spate, o porni din nou spre capătul aleii de 
unde venise, trase cu ochiul după colţ cu mare atenţie, câţiva 
trecători îl cercetară plini de curiozitate, dar îşi văzură de 
treburile lor, fără să se oprească, nedorind să fie amestecați în 

încurcăturile care păreau să se işte. Apoi, sperând din tot 
sufletul să fi scăpat de urmăritori, se strecură în mulţime şi 
merse liniştit mai departe, cu capul plecat. Răsufla încă destul 
de greu, prin minte îi treceau numai blesteme şi jură să se 
răzbune pe Phillip Chen care-i trădase. Şi martori îmi sunt toţi 
zeii, se gândi el furios, când o să-l răpim şi pe ticălosul ăsta, 
săptămâna cealaltă, înainte de a-i da drumul, o să-i retez nasul. 
Cum de-a îndrăznit el să ne dea pe mâna poliţiei! Ei, ia stai, dar 
ăia erau de la poliţie? Şi se concentră la acest gând, în vreme ce 
mergea printre trecători, din când în când întorcându-se cu 
prdenţă din drum şi mergând în direcţia opusă, ca să fie mai 
sigur. Acum era convins că nu-l mai urmărea nimeni. Se gândi la 
banii pe care-i dobândiseră şi zâmbi fericit de unul singur. la să 
vedem ce-am să fac eu cu cei 50.000 ai mei! Cu 40 cumpăr un 
apartament şi-l şi închiriez imediat. Ayeeyah! de-acum sunt şi eu 
apropitar. Şi am să-mi cumpăr un Rolex şi un revolver, un cuţit 
nou de aruncat la distanţă, nevesti-mi o să-i iau o brățară, sau 
două chiar, şi vreo două şi pentru Trandafirul Alb de la Bordelul 
Celor o Mie de Plăceri. Şi în seara asta o să avem o sărbătoare. 
Şi continuă fericit să meargă mai departe. Cumpără de la o 
dugheană o geantă ieftină şi, pe o străduţă laterală, trecu banii 
în ea, iar mai departe, pe altă străduţă, vându servieta lui Phillip 
Chen, din piele bună, unui bişniţar, pe bani frumoşi, după ce se 
târgui cu el vreo cinci minute. Şi foarte incântat de sine, luă un 
autobuz spre Kowloon, unde închiriase taică-su un mic 
apartament sub un nume fals, ca să le fie un mic rai, cât mai 
departe de locuinţa lor de până acum, în Wan- chai, lângă 
Promontoriul Glessing. Nici nu-l văzu pe Poon Vremebună când 
se urcă în acelaşi autobuz, nici pe ceilalţi doi indivizi şi nici 
taxiul care urmări mai departe autobuzul. Kowloon City era o 
înghesuială de cartiere mizere, cu şanţuri de scurgere în loc de 
canalizare, locuinţe nenorocite. Kin Ciupitul ştia că aici era în 
siguranţă. Aici nu pătrundea nici un poliţist decât când veneau 
în grup mare. Când, în 1898, China închiriase Noile Teritorii 
pentru nouăzeci şi nouă de ani, îşi menţinuse suzeranitatea 
asupra acestei localităţi Kowloon City. Cei zece acri pătraţi erau 
teritoriu chinezesc, teoretic, iar autorităţile britanice lăsaseră 
zona aceea de capul ei, cu condiţia să nu aibă loc tulburări mai 
importante acolo. Aici înfloriseră tot felul de beciuri în care se 
fuma opiu, case de jocuri ilegale, cartierele generale ale 
triazilor, adăpost pentru orice fel de criminali. Din când în când 

poliţia făcea câte o razie, pentru ca a doua zi Kowloon City să fie 
la fel ca mai înainte. Spre apartamentul de la etajul cinci ducea 
o scară şubredă şi înghesuită, tencuiala pereţilor crăpată şi 
igrasioasă. Simţi că îl ajunge oboseala. Bătu la uşă, semnalul 
convenit. Uşa se deschise. 

— Sal'tare, tată, sal'tare Chen Ureche-de-Câine, spuse el 
fericit. Uite şi paralele! şi atunci îl văzu şi pe fratele lui mai 
tânăr. În regulă, ai scăpat şi tu? 

— Bun înţeles. Auzi, poliţia aia mîncătoare de căcat să se 
îmbrace ei în haine de oameni paşnici. Ar fi trebuit să facem 
seama la unu, doi pentru obrăznicia lor! şi Kin Pak vântură un 
revolver calibrul 38. Şi trebuie să-i plătim noi astea individului. 

— Poa' că ai dreptate, acum că am pus laba pe primele 
lovele, spuse Kin tatăl. 

— Nu cre' că-i nevoie să omorâm fun poliţai, ca să-i facă pe 
ăilalţi să turbeze, adăugă Chen Ureche-de-Câine tremurând tot. 

— Dew neh loh moh cu toată poliţia asta! spuse tânărul Kin 
Pak şi băgă revolverul în buzunar. 

Kin Ciupitul ridică indiferent din umeri. 

— Acum am pus laba pe lovele... 

În clipa aceea uşa zbură în lături, Poon Vremebună şi alţi trei 
haidamaci de-ai lui dădură buzna înăuntru cu cuţitele în mână. 
Toţi îngheţară. Scurt, Kin tatăl scoase din mânecă un cuţit, se 
arunca spre stânga, dar înainte să apuce el să arunce cuțitul, 
şişul lui Poon fulgeră prin aer, înfingându-i-se în gâtlej. Victima 
apucă cuțitul cu amândouă mâinile, prăbuşindu-se pe spate. Nici 
Chen-Ureche-deCâine şi nici unul dintre fraţi nu apucase să 
clintească. II urmăriră pe bătrân cum îşi dă duhul. Trupul se mai 
scutură de spasme de câteva ori, muşchii se mai zbătură, apoi 
se linişti. 

— Unde-i fiul număru unu al lui Chen? mârâi Poon; cu un al 
doilea cuţit în mână. 

— Nu ştim nimic de-al doilea... 

Doi dintre gealaţi se prăvăliră asupra lui Kin Ciupitul, îi 
izbiră mâinile desfăcute în cruce pe masă şi-l ţinură răstignit, 
Poon Vremebună se aplecă puţin şi cu cuțitul îi reteză 
arătătorul, Kin Ciupitul se făcu verde la faţă, ceilalţi doi 
rămaseră paralizaţi de spaimă. 

— Unde-i fiul număru unu al lui Chen? 

Kin Ciupitul se uita năucit la degetul retezat din care ţâşnea 
sângele pe masă. Ţipă de spaimă când Poon se făcu iar spre el. 

— Nu, nu, se milogi el, e mort... l-am îngropat, jur... 

— Unde? 

— Lângă Şoseaua... Şoseaua Sha Tin, urlă el disperat. O să 
împărţim banii cu voi, o să... 

Îngheţă în clipa în care Poon Vremebună îi puse vârful şişului 
în cerul gurii. 

— Răspunzi numai când te întreb, căcat de curvă ce eşti, 
altfel îţi retez şi limba cu totul. Unde-s lucrurile fiului numărului 
unu? Tot ce avea pe el? 

— Am trimis, ... am trimis totul la Nobila Casă Chen, tot în 
afară de bani, pe care i-am oprit. Jur! scânci de durere când 
deodată, doi dintre ceilalţi doi gealaţi îi apăsară tare un cot. Jur 
pe toţi zeii că e adevărat ce zic... 

Mai urlă o dată când încheietura cedă, apoi leşină. De 
cealaltă parte a încăperii, Chen Ureche-de-Câine gemu de 
groază, apoi vru să strige, dar unul dintre gealaţi îl plezni peste 
obraz, victima zbură cu capul de zid şi se prăbuşi fără 
cunoştinţă. Şi atunci întoarseră toţi privirile spre Kin Pak. 

— E adevărat ce-a spus! îngăimă Kin Pak cuprins de spaima 
morţii, văzând repeziciunea cu care se întîmplă totul în jur. Tot 
ce v-a spus e adevărul adevărat. 

Poon Vremebună îl înjură, apoi îl întrebă: 

— L-aţi buzunărit pe Chen înainte de a-l îngropa? 

— Da, stăpâne, eu cel puţin nu..., şi arătă spre trupul tatălui 
său. El s-a îndeletnicit cu asta. 

— Dar tu nu erai de faţă? 

Tânărul şovăi, în aceeaşi secundă Poon se repezi la el, 
mişcându-se cu o viteză de necrezut pentru un om de vîrsta lui, 
îi înfipse cuțitul exact sub ochi, într-adins, şi rămase cu el acolo. 

— Minti! 

— Am fost acolo, îngăimă puştiul, asta voiam să vă spun, 
stăpâne, am fost acolo! şi n-am să vă mint, jur. 

— Când ai să-mi mai spui vreo minciună o să-ţi bag cuțitul în 
ochiul stâng. Deci erai acolo, heya? 

— Da, da, stăpâne! 

— Era şi el acolo? spuse Poon arătând spre Kin Ciupitul. 

— Nu, stăpâne. 

— El? 

— Da, stăpâne, Ureche-de-Câine era acolo. 

— Ai cotrobăit cadavrul? 

— Da, stăpâne, l-am ajutat pe tata. 


619 


— Toate buzunarele, peste tot? 

— Da, da, peste tot. 

— Toate hârtiile? Vreun carneţel, agendă? Bijuterii? 

Tînărul şovăi, înnebunit de spaimă, încercând să-şi aducă 
aminte, în vreme ce cuţiţul nu se mai mişca din obrazului său. 

— Stăpâne, nu avea nimic de care să-mi aduc aminte. Am 
trimis toate lucrurile lui la Nobila Casă Chen în afară,... în afară 
de bani. Banii i-am păstrat. Şi ceasul... am uitat să vă spun de 
ceas. Asta, chiar ăsta şi arătă spre mâna aruncată într-o parte a 
tatălui său. 

Poon Vremebună înjură din nou. Wu Patru Degete îi dăduse 
poruncă să-l găsească pe John Chen, şi să ia înapoi toate 
lucrurile lui care mai rămăseseră la bandiți, în special orice 
monedă sau bucată de monedă şi apoi; cu cât mai puţină gala- 
gie, să se descotorosească de răpitori. Mai bine i-aş telefona în 
clipa asta, se gândi el. Mai bine să-mi spună el ce să fac mai 
departe. Nu vreau deloc să-i greşesc cu ceva! 

— Şi cu banii lui ce-aţi făcut? 

— Stăpâne, i-am cheltuit. Nu erau decât câteva sute de dolari 
şi ceva mărunţiş. Şi s-au dus. 

Unul dintre oamenii lui spuse: 

— Cred că minte! 

— Nu, stăpâne, jur, spuse iute Kin Pak şi aproape că izbucni 
în lacrimi. Nu min... 

— Gura! Să-i retez gâtiţa? întrebă omul cu toată sinceritatea 
arătând spre Kin Ciupitul care nu-şi revenise în simţiri, ci zăcea 
leşinat pe masă, balta de sânge închegându-se. 

— Nu, nu încă, mai ţine-l aşa acolo, spuse Poon Vremebună, 
scărpinându-se în fund unde-l supărau hemoroizii, în vreme ce 
căzu pe gânduri. O să ne ducem şi o să-l dezgropăm pe fiul 
numărul unu al lui Chen. Da, taman aşa o să facem. Şi acum, 
căcat de broască ce eşti, ia spune tu frumos cine l-a omorât? 

Kin Pak arătă imediat spre trupul tatălui său. 

— El. A fost groaznic. E tatăl nostru, da' el l-a pleznit cu 
hârleţul... l-a lovit cu hârleţul când a încercat noaptea să scape 
pe întuneric... În noaptea în care l-am săltat, şi tânărul se 
cutremură, alb la faţă, teama de cuțitul de sub ochi înnebu- 
nindu-l. Stăpâne, eu nu sunt vinovat cu nimic. 

— Pe tine cum te cheamă? 

— Soo Tak-gai spuse el cu grabă, folosindu-se de numele 
false alese dinainte pentru cazuri de forţă majoră. 

— Pe el? spuse arătând către fratele lui. 

— Soo Tak-tong. 

— Ăla? 

— Wu-tip Sup. 

— Şi pe ălălalt? 

Tânărul se uită la cadavrul lui taică-su. 

— Îl chema Soo Dinte-de-aur, stăpîne. Era tare rău, da' noi... 
da' noi trebuia să-l ascultăm ce porunceşte. Trebuia să-l 
ascultăm şi să ne supunem, stăpâne, fiindcă, fiindcă era tatăl 
nostru. 

— Unde l-aţi dus pe fiul numărul unu înainte de a-l omorî? 

— La Sha Tin, stăpâne, dar nu eu l-am omorât. L-am umflat 
în partea dinspre Hong Kong, l-am pus în spatele unei maşini pe 
care am furat-o şi ne-am dus la Sha Tin. E acolo o magherniţă pe 
care a închiriat-o tatăl nostru, chiar în afara satului... a pus la 
cale totul dinainte. Noi a trebuit să ne supunem. 

Poon mârâi şi făcu un semn de încuviinţare către oamenii lui. 

— Întâi căutăm pe aici. 

În aceeaşi secundă îi dădură drumul lui Kin Ciupitul, acesta 
se prăbuşi la pământ lăsând o dâră de sânge în urma lui. 

— Legaţi-i degetul. 

Kin Pak înşfăcă iute o bucată de cârpă veche şi, silindu-se să- 
şi stăpânească impulsul de a vomita, legă rana strâns ca să 
oprească ciotul acela de deget să mai sângereze. Poon oftă, 
neştiind ce să facă mai întâi ca să fie bine. După o clipă de 
gândire deschise geanta. Toţi rămaseră cu ochii la grămada de 
bani. Simţiră cu toţi cum îi invadează lăcomia, Poon îşi trecu 
încet cuțitul în cealaltă mână şi închise geanta. Lăsă geanta în 
mijlocul mesei şi începu să cerceteze apartamentul acela 
murdar... În cameră nu erau decât o masă, câteva scaune, un 
pat vechi de fier, cu o saltea jegoasă. Geamurile erau acoperite 
de scânduri bătute în cuie, fără sticlă. Tapetul fu smuls de pe 
pereţi, întoarseră salteaua pe dos, o cercetară cu atenţie, dar nu 
găsiră nimic, intrară în bucătăria slinoasă şi aproape goală şi 
aprinseră lumina, apoi şi la toaleta care duhnea împuţit. Kin 
Ciupitul gemu când începu să-şi revină în fire. Intr-un dulap, 
Poon Vremebună găsi nişte hârtii, cerneală şi pensule de scris. 

— Astea pentru ce-s? întrebă el ridicând una dintre hârtii pe 
care scria cu litere mari: „Fiul Chen Numărul Unu a încercat ca 
un prost ce e să scape cu fuga. Nimeni nu poate scăpa din mâna 

Vârcolacilor! Întregul Hong Kong să se teamă şi să ia aminte. 
Ochii noştri sunt peste tot”. Ei, pentru ce-i asta? 

Kin Pak îşi ridică privirile din podea, dorind cu disperare să 
facă pe placul lui Poon. 

— Nu aveam cum să-l mai dăm înapoi viu Nobilei Case Chen, 
aşa că tatăl nostru a poruncit... ca în noaptea asta să-l 
dezgropăm pe fiul numărul unu, să-i punem pe piept notiţa asta 
şi să-l lăsăm lângă şoseaua Sha Tin. 

Poon Vremebună se uită la el. 

— Şi când o să te apuci de săpat, ar fi bine să şi dai de el 
imediat, de prima dată, îi spuse el privindu-l rău. Da, da, căcat 
de broască ce eşti, ochii tăi nu se vor mai uita nicăieri. 


35 
Ora 21.30. 


Orlanda Ramos urcă scările largi ale marelui restaurant 
Floating Dragon din Aberdeen şi pătrunse printre invitaţii 
zgomotoşi şi vorbăreţi veniţi la banchetul lui Sir Shi-teh 
T'Chung. II căuta pe Linc Bartlett... şi pe Casey. Cele două ore 
pe care le petrecuse cu Linc în dimineaţa aceea în vederea 
interviului pentru ziar fuseseră revelatoare, mai ales în ceea ce 
o privea pe Casey. Instinctul îi spusese că acum, cu cât îl 
provoca pe duşman mai repede, cu atât era mai bine. Fusese 
uşor să obţină o invitaţie pentru amândoi în seara asta - Shi-teh 
era un vechi asociat al lui Gornt şi un vechi prieten. Gornt 
fusese încântat de ideea ei. Erau cu toţii pe puntea superioară. 
Prin ferestrele largi venea un miros plăcut de mare, şi noaptea 
era frumoasă, deşi umedă, cu cerul acoperit, iar în jur se vedeau 
luminile înălțimilor şi ale oraşului. În apropiere, în port, se afla 
puzderie de insule de jonci, în parte luminate, unde trăiau 
150.000 de oameni ai bărcilor. 

Încăperea în care se aflau, stacojiei aurie şi verde, se 
întindea pe jumătate din lungimea navei şi pe întreaga lăţime, în 
dreptul scării centrale. Peste tot pe cele trei punți înalte ale 
restaurantului, strălucind în lumină şi plin de oameni se puteau 
vedea garguie, unicorni şi dragoni din lemn şi ipsos. Sub punte, 
în bucătăria strâmtă, erau 28 de bucătari, o armată de ajutoare, 
o duzină de cazane imense - aburi, sudoare şi fum. Pe Floating 
Dragon serveau 82 de ospătari. Primele două punți aveau 

fiecare câte 40 de locuri, iar cea de-a treia două sute. Shi-teh 
închiriase întreaga punte superioară, plină acum de invitaţii săi, 
care stăteau în picioare, nerăbdători, în grupuri, printre mesele 
rotunde cu douăsprezece locuri. 

În seara asta Orlandă se simţea minunat şi sigură pe sine. Se 
îmbrăcase din nou cu mare grijă, gândindu-se la Bartlett. 
Dimineaţă când îi luase interviul, fusese îmbrăcată în haine 
sport americane şi foarte puţin fardată, iar bluza largă de 
mătase, pe care o alesese cu atâta grijă, nu arătase cu 
ostentaţie că nu purta sutien, doar o sugerase. Această modă 
nouă, îndrăzneață, îi plăcea mult, făcând-o şi mai conştientă de 
feminitatea ei. În seara aceea purta mătase albă, fină. Ştia că 
are un corp perfect, că era invidiată pentru senzualitatea ei 
inconştientă, deschisă. Asta a făcut Quillan pentru mine, îşi 
spuse ea, ţinându-şi frumosul ei cap sus, cu acel, curios zâmbet 
abia schiţat care-i lumina faţa - unul din multele lucruri pe care 
le-a făcut. M-a făcut să înţeleg ce înseamnă senzualitate. 

Havergill şi soţia lui erau în faţa ei şi le văzu privirea oprită 
asupra sânilor ei. Râse în sinea sa, conştientă că va fi singura 
femeie din încăperea aceea care îndrăznise să fie atât de 
modernă, să se ia la întrecere cu moda care apăruse cu un an în 
urmă în schimbătoarea Londră. 

— Bună seara, domnule Havergill, doamnă Havergill, spuse 
ea politicos, trecând prin mulţime pe lângă ei. 

Pe el îl ştia bine. Fusese de multe ori invitat pe iahtul lui 
Gornt. Uneori iahtul lui Gornt pleca de la Clubul de Iahting, de 
pe partea Hong Kongului, cu ea şi Quillan, şi prietenii lui, şi se 
ducea în Kowloon, spre scările spălate de mare de lângă feribot, 
unde aşteptau fetele, în costume de baie sau de canotaj. La 
începutul prieteniei ei cu Quillan şi ea trebuise să aştepte în 
partea Kowloonului, respectând regula de aur a Coloniei că 
discreţia era deosebit de importantă şi când locuieşti în partea 
Hong Kongului te distrezi în Kowloon, iar dacă locuieşti în 
partea Kowloonului, te distrezi în Hong Kong. 

În perioada în care soţia lui Quillan era ţintuită la pat şi 
Orlanda era pe faţă, deşi încă foarte discret, amanta lui Quillan, 
acesta o lua cu el în Japonia şi Singapore şi Taiwan, dar 
niciodată în Bangkok. Pe atunci Paul Havergill era doar Paul 
sau, mai degrabă, Cocoşelul, Cocoşelul-calcă-puica, cum era 
cunoscut de majoritatea prietenilor săi intimi. Dar chiar şi 
atunci, când îl întiîlnea în public, era întotdeauna domnul 

Havergill. Nu-i om rău, îşi spuse ea, amintindu-şi că, deşi 
majoritatea iubitelor sale nu-l plăcuseră niciodată, se purtau 
frumos cu el pentru că era destul de generos şi putea 
întotdeauna să aranjeze pentru un prieten un împrumut urgent 
cu dobândă mică printr-unul din asociaţii săi de bancă, dar 
niciodată la banca Victoria. O chestie înţeleaptă, îşi spuse ea 
amuzată, şi de cinste a obrazului. Ah, dar aş putea scrie o carte 
despre toţi dacă aş vrea. N-o s-o fac niciodată - nu cred c-o s-o 
fac vreodată. De ce-aş face-o? N-am nici un motiv. Chiar şi după 
Macao am păstrat întotdeauna secretele. Asta-i alt lucru pe care 
m-a învăţat Quillan - discreţia. Macao. Ce pierdere de vreme! 
Nici nu-mi mai amintesc acum cum arăta acel tânăr, doar că a 
fost îngrozitor în pat şi, din cauza lui mi-am distrus viaţa. 
Prostul ăla n-a fost decât o toană de moment, trecătoare, prima. 
Totul s-a întâmplat din pricina singurătăţii, căci Quillan fusese 
plecat pentru o lună, toată lumea era plecată, şi m-a împins 
dorinţa de tinereţe - trupul plin de tinereţe care m-a atras şi s-a 
dovedit a fi atât de nefolositor. Proastă! Ce proastă am fost! 
Inima începu să-i tremure la gândul acelor coşmaruri: cum a 
fost surprinsă, trimisă în Anglia, cum a trebuit să lupte cu 
tânărul acela ca să-l îndepărteze, disperată să-i facă pe voie lui 
Quillan, apoi cum s-a întors şi Quillan a fost atât de rece şi nu s- 
a mai culcat cu ea niciodată. Şi apoi şi mai marele coşmar de a 
se adapta la o viaţă fără el. Ingrozitoare zile. Acea teribilă 
dorinţă de nestăpânit. Să fii singură. Să fii exclusă. Apoi toate 
lacrimile şi chinul de a lua totul de la capăt cu mare grijă, 
sperând mereu că el se va înduioşa dacă am răbdare. Niciodată 
cu cineva din Hong Kong, întotdeauna singură în Hong Kong, 
dar când nu mai puteam suporta dorinţa, plecam şi încercam să 
mi-o potolosc în altă parte, deşi nu eram niciodată satisfăcută. 
Oh, Quillan, ce amant ai fost! Nu cu mult în urmă, soţia lui 
murise şi apoi, după un timp, Orlanda se dusese la el. să-l facă 
să se întoarcă la ea. În noaptea aceea crezuse că a reuşit, însă el 
doar se jucase cu ea. „Imbracă-te, Orlanda. Eram curios numai 
să-ţi văd trupul, voiam să văd dacă mai e încă la fel de perfect 
cum era, pe vremea mea. Sunt fericit să-ţi spun că este - eşti 
încă perfectă. Dar îmi pare atât de rău, nu te doresc.” Şi toate 
lacrimile ei disperate şi rugăminţile nu au contat. El doar a 
ascultat-o şi a fumat o ţigară, apoi a stins-o. „Orlanda, te rog să 
nu mai vii niciodată aici neinvitată, spusese el foarte liniştit. Tu 
ai ales Macao.” 

Şi avea dreptate, am ales, şi l-am făcut si-şi piardă cinstea 
obrazului. De ce mă mai întreţine? se întrebă ea, în timp ce 
privirea îi rătăcea printre invitaţi, căutându-l pe Bartlett. 
Trebuie oare să pierzi ceva înainte de a-i afla adevărata valoare? 
Asta e viaţa? 

— Orlanda! 

Se opri, tresărind, când cineva îi tăie drumul. Ochii ei se 
concentrară. Îl văzu pe Richard Hamilton Pugmire. Era puţin 
mai scund decât ea. 

— Dă-mi voie să ţi-l prezint pe Charles Blitzmann din 
America, spuse el, uitându-se lacom la ea; apropierea o făcu să 
se înfioare de silă. Charles va fi, ăăă, noul tai-pan al firmei 
General Stores. Chuck, ţi-o prezint pe Orlanda Ramos! 

— Încîntat să vă cunosc, doamnă! 

— Şi eu, spuse ea politicos, antipatizându-l de la început. 
Regret... 

— Spune-mi Chuck. Orlanda ai spus? Ei, e un nume tare 
drăguţ, şi rochia e tare drăguță! Blitzmann îşi scoase cartea de 
vizită cu o mişcare elegantă. Un vechi obicei chinezesc! 

Ea o luă, dar nu i-o dădu pe a ei. 

— Mulţumesc. Regret, domnule Blitzmann, dar vă rog să mă 
scuzaţi. Trebuie să mă duc la prietenii mei şi... 

Inainte de a apuca să-l evite, Pugmire o luă de braţ, o trase 
deoparte şi îi şopti răguşit: 

— Ce-ai zice de o cină împreună? Arâăţi fantas... 

Îşi smulse braţul, încercând să n-o facă prea ostentativ. 

— Lasă-mă în pace, Fug. 

— Ascultă, Orlan... 

— Ţi-am spus, de nu ştiu câte ori foarte politicos să mă laşi în 
pace! De data asta dew neh loh moh pe tine şi pe toţi urmaşii 
tăi, spuse ea, şi Pugmire se înroşi; îl detestase întotdeauna, 
chiar şi pe vremuri, întotdeauna o privise pe furiş, când era cu 
Quillan, şi când fusese alungată Pugmire o sâcâise şi încercase 
în toate felurile să ajungă în patul ei - şi încă mai încerca. Dacă 
mai vii vreodată la mine, sau îmi mai vorbeşti aşa o să povestesc 
în tot Hong Kongul despre tine şi obiceiurile tale ciudate. 

Dădu din cap politicos către Blitzmann, aruncă pe furiş 
cartea lui de vizită şi se îndepărtă. După o clipă, Pugmire se 
întoarse la american. 

— Ce trup! spuse Blitzmann, încă urmărind-o cu privirea. 

— E... e una din cele mai cunoscute târfe ale noastre, spuse 
Pugmire rânjind. Pentru numele lui Dumnezeu, aş vrea să se 
grăbească ăştia odată cu mâncarea aia. Mor de foame. 

— E o curvă? îl întrebă uluit Blitzmann. 

— Aici nu poţi niciodată să-ţi dai seama, adăugă Pugmire 
continuând să vorbească în şoaptă. Mă mir că Silă T'Chung a 
invitat-o. Oricum, nu cred că-i mai pasă acum; după ce a plătit 
ca să fie înnobilat. Cu ani în urmă, Orlanda a fost iubita unui 
prieten, dar s-a ţinut de vechile ei şmecherii şi-a mai făcut-o şi 
cu alţii. El a prins-o şi i-a dat Marele Ş. 

— Marele Ş? 

— Şutul - papucii. 

Blitzmann nu-şi putea dezlipi ochii de ea. 

— Isuse, murmură el, nu ştiu cum e cu Marele $Ş, dar ştiu 
precis că mi-ar place să-i trag Marele Ciocan. 

— E doar o chestie de bani, dar te asigur, bătrâne, că nu 
merită. Orlanda e groaznică la pat, ascultă-mă pe mine, şi acum 
nici nu poţi să mai ştii cine a mai trecut prin ea, nu? Pugmire 
râse văzând expresia americanului. După ce-am avut-o o dată nu 
mi-a mai trebuit, dar daca vrei să-ţi înmoi fitilul acolo, n-ar fi rău 
să-ţi iei nişte precauţii. 


Dunross tocmai sosise şi-l asculta cu jumătate de ureche pe 
Richard Kwang care îi povestea, plin de importanţă, despre 
afacerile pe care le încheiase pentru a stăvili hărţuiala asupra 
băncii sale, şi cât de ticăloşi erau unii oameni încât să răspân- 
dească asemenea zvonuri. 

— Sunt de acord cu tine, Richard, spuse Dunross, care voia 
să vorbească cu parlamentarii aflaţi în vizită în Hong Kong, şi 
care se găseau în celălalt capăt al încăperii. Într-adevăr, sunt 
mulţi ticăloşi pe aici. Acum scuză-mă, te rog... 

— Sigur, tai-pan. Richard Kwang îşi cobori vocea, dar i se 
simţi nelinişte în ton. S-ar putea să am nevoie de ajutor. 

— Sigur, orice, cu excepţia banilor. 

— Ai putea vorbi pentru mine cu Johnjohn de la Vic? El ar... 

— N-o să vrea, ştii asta, Richard. Singura ta şansă e unul 
dintre prietenii tăi chinezi. De pildă, Ching Zâmbăreţul. 

— Oh, escrocul ăla bătrân - nu i-aş cere nimic din banii lui 
murdari! spuse rânjând dispreţuitor Richard Kwang, pentru că 
Ching Zâmbăreţul revenise asupra înţelegerii lor şi refuzase să-i 
împrumute bani, sau să-l crediteze. Escrocul ăla bătrân merită 

să ajungă în închisoare! Şi pe el îl hărţuiesc, dar o merită! Cred 
că toată chestia asta a fost pornită de comunişti, încearcă să ne 
ruineze pe toţi. Banca Chinei! Ai auzit de cozile de la Vic în 
Central? La Blacs sunt şi mai multe. Banca Asiei Răsăritene şi a 
Japoniei a lui Tok Burtosul a dat faliment. Mâine nu-şi mai 
deschide porţile. 

— Cristoase, eşti sigur? 

— M-a sunat în seara asta să-mi ceară 20 de milioane. Dew 
neh loh moh, tai- pan, dacă nu suntem cu toţii ajutaţi, Hong 
Kongul se prăbuşeşte. Trebuie să... 

În acea clipă o văzu pe Poon Venus în uşă, la braţul lui Wu 
Patru Degete şi inima i se opri. În seara aceea fata se înfuriase 
când nu îi adusese vizonul promis. Plânsese şi ţipase şi amah-a 
ei se tânguise şi nu acceptaseră scuza lui că blănarul nu se 
ținuse de cuvânt şi amândouă continuaseră aşa până ce el 
promisese solemn că înainte de curse o să-i aducă darul promis. 

— Mă duci la Shi-teh? 

Soţia mea s-a răzgândit şi acum vrea să meargă ea, aşa că nu 
pot, dar pe urmă mergem... 

— Pe urmă o să fiu obosită! Mai întâi vii fără dar, şi acum nu 
pot să merg la petrecere! Unde e pandantivul cu acvamarin pe 
care mi l-ai promis luna trecută? Unde e vizonul meu? Pun pariu 
că pe umerii soţiei tale! Aiii iaaa, coafeza mea şi a ei sunt 
prietene, aşa că am să aflu. Oh, vai, vai, vai tu chiar nu-ţi mai 
iubeşti Fiica. Va trebui să mă omor sau să accept invitaţia lui 
Wu Patru Degete. 

— Ceee? 

Richard Kwang îşi aminti cum făcuse aproape o comoţie 
atunci, cum strigase şi urlase şi ţipase că apartamentul ei a 
costa o avere şi hainele ei costau mii de dolari săptămânal, şi ea 
strigase şi urlase şi ţipase la el. 

— Şi situaţia la bancă? Eşti solvabil? Şi economiile mele? 
Sunt ele în siguranţă, heya? 

— Aiii, iaaa, târfă nenorocită. Ce economii? Economiile pe 
care o să le depun eu pentru tine? Hai! Sigur că sunt sigure, 
sigure ca Banca Angliei! 

— Vai, vai, vai sunt săracă lipită acum. Biata ta Fiică 
nevoiaşă! Va trebui să mă vând, sau să mă omor. Da, asta e! 
Otravă... asta e! Cred că o să iau o doză foarte mare de... de 
aspirine. Ah Pod! Adu-mi o doză foarte mare de aspirine! 

El o implorase şi pledase să nu facă una ca asta şi, în cele din 
urmă, ea se potolise şi îl lăsase să-i ia aspirinele şi el îi 
promisese să se întoarcă repede, după ce se termina banchetul, 
iar acum ochii îi ieşeau aproape din orbite pentru că acolo, în 
uşă, se afla Poon Venus la braţul lui Wu Patru Degete, amândoi 
strălucitori, el umflându-se în pene de mândrie, şi ea sobră şi 
nevinovată, purtând rochia pe care tocmai i-o cumpărase el. 

— Ce s-a înlîmplat, Richard? întrebă Dunross îngrijorat. 

Richard Kwang încercă să vorbească, dar nu putu, şi se 
îndreptă clătinându-se spre soţia lui, care-şi luă privirea 
ucigătoare de la Poon Venus şi se uită la el. 

— Bună, dragă, spuse el, moale ca o cârpă. 

— Bună, dragă, răspunse dulce Mai-ling Kwang. Cine-i târfa 
aia? 

— Care? 

— Aia. 

— Nu e... cum o cheamă... starleta aia de la televizor? 

— Nu o cheamă Poon Mâncărime între Picioare, starleta aia 
de la boli venerice? 

El se prefăcu că se amuză împreună cu ea, dar ar fi vrut să-şi 
smulgă părul din cap. Faptul că ultima lui amantă venise cu 
altcineva va fi observat de tot Hong Kongul. Toată lumea o să 
interpreteze asta ca un semn clar că el era într-o mare încur- 
cătură financiară şi că ea, înţeleaptă, părăsise jonca pe punctul 
de a se scufunda pentru un port mai sigur. Şi faptul că venise cu 
unchiul său, Wu Patru Degete, era şi mai rău. Asta va confirma 
că averea lui Wu fusese salvată de la Ho-Pak, deci mai mult ca 
probabil că Lando Mata şi sindicatul aurului făcuseră la fel. Toţi 
oamenii civilizaţi importanţi din insulă erau siguri că Wu era 
primul în sindicat, acum că Mo Contrabandistul murise. Vai, vai, 
vai! Necazurile nu vin niciodată singure. 

— Eh? întrebă el obosit. Ce-ai spus? 

— Te-am întrebat dacă tai-panul are de gând să pună o vorbă 
la Victoria pentru noi? 

El începu în cantoneză pentru că în apropiere se aflau nişte 
europeni. 

— Din păcate ticălosul ăla are şi el probleme. Nu, nu ne va 
ajuta. Suntem într-o situaţie grea şi nu e vina noastră. Am avut o 
zi îngrozitoare, cu o excepţie: am scos un câştig bun azi. Am 
vândut tot stocul de acţiuni al Nobilei Case. 

— Excelent. La ce preţ? 

— Am cîştigat 2,70 pe acţiune. Totul e acum în aur, la Zurich. 
L-am pus pe tot în contul nostru comun, adăugă el prudent, 
denaturând adevărul, încercând în acelaşi timp să găsească un 
motiv pentru a o scoate pe soţia lui din încăpere, ca să se poată 
duce la Wu Patru Degete şi Poon Venus pentru ca toată lumea 
de acolo să creadă că totul e în regulă. 

— Bine. Foarte bine. Aşa e mai bine. 

Mai-ling se juca cu uriaşul pandativ cu acvamarin. Deodată 
Richard Kwang simţi o durere ascuţită în boaşe. Asta era 
pandativul pe care i-l promisese lui Poon Venus. Oh, vai, vai, 
vai... 

— Ţi-e rău? întrebă Mai-ling. 

— Aăăă, cred că am mâncat nişte peşte stricat. Cred că 
trebuie să mă duc la toaletă. 

— Mai bine te-ai duce acum. Cred că vom mânca în curând. 
Silă ăsta întârzie întotdeauna! îl văzu uitându-se nervos spre 
Venus Poon şi unchiul Wu şi privirea îi deveni din nou 
ucigătoare. Târfa aia e de-a dreptul fascinantă. Am de gând să o 
privesc până te întorci. 

— De ce nu mergi cu mine? 

O luă de braţ şi o conduse pe scări în jos spre uşa care ducea 
la toaletă, salutând diverşi prieteni, sperând să pară sigur pe el. 
În momentul în care ea intră la toaleta pentru doamne, el se 
repezi din nou în încăpere şi se îndreptă spre Tung Zeppelin 
care se afla lângă el. Vorbi cu el o clipă, apoi se prefăcu că îl 
zăreşte abia atunci pe Patru Degete. A 

— Oh, bună preacinstite unchi, spuse el expansiv. [ţi 
mulţumesc că ai adus-o aici. Bună, guriţă dulce. 

— Ce? spuse suspicios bătrânul. Am adus-o aici pentru mine, 
nu pentru tine. 

— Da, şi nu-mi spune tu mie guriţă dulce, şuieră Venus Poon 
şi-l luă în mod deliberat de braţ pe bătrân şi Richard Kwang 
aproape că se sufocă. Am vorbit cu coafeza mea astă seară! 
Vizonul meu pe umerii ei! Şi nu-i ăla pandativul meu cu 
acvamarin, cel pe care-l poartă chiar acum? Când mă gândesc 
că eram să mă omor în seara asts pentru că am crezut că l-am 
supărat pe preacinstitul meu tată... şi tot timpul nu au fost decât 
minciuni, minciuni, minciuni. Oh, aproape că iar îmi vine să mă 
omor. 

— Ei, n-o face încă, guriţă dulce, şopti neliniştit Wu Patru 
Pegete, care deja negociase mult peste oferta lui Ching 

Zâmbăreţul. Pleacă de-aici, nepoate, îi provoci indigestie. N-o să 
mai fie bună de nimic! 

Richard Kwang se chinui să zâmbească radios, murmură 
câteva glume şi se îndepărtă tremurând. Se îndreptă spre scări 
să o aştepte pe soţia lui când cineva spuse: 

— Văd că o anumită mânză a părăsit padocul pentru o iarbă 
mai grasă! 

— Prostii! replică el. Sigur că l-am rugat pe prostul ăsta 
bătrân să o aducă pentru că nevasta-mea e şi ea aici. Altfel de 
ce ar fi cu el? E prostul ăsta bătrân înzestrat ca un taur? Sau 
măcar ca un cocoş pitic? Nu. Aiiiaaa, nici măcar Venus Poon, cu 
toată tehnica pe care am învăţat-o eu, nu poate scula ce nu mai 
are vână! E bine pentru cinstea, obrazului lui să se prefacă şi el 
că e astfel povestea, heya? Sigur, şi ea voia să-l vadă pe 
bătrânul ei tată şi sa fie şi ea văzută. 

— Ei, eşti deştept, Kwang Banchere! spuse celălalt, şi se 
întoarse către cel de lângă el şi-i spuse şi lui în şoaptă, dar 
acesta răspunse caustic: 

— Hm, ai înghitit şi o căldare de rahat dacă cineva ţi-ar 
spune că e friptură de vacă cu sos de fasole. Nu ştii că Lujerul 
bătrânului Wu Patru Degete este hrănit cu cele mai scumpe alifii 
şi pomeni şi ginseng? Ei bine, nu mai departe de luna trecută, 
Concubina lui Numărul Şase i-a dăruit un fiu! Ei, nu-ţi face griji 
pentru el. Inainte să se istovească el la noapte, Venus Poon va 
avea parte de o ciocăneală ce va face Despicătura ei de Aur să 
implore îndurare în opt dialecte... 


— Rămâi la masă, tai-pan? întrebă Brian Kwok, tăindu-i 
drumul. Dacă o să fie vreodată servită! 

— Da. De ce? 

— Îmi pare rău că trebuie să mă întorc la lucru. Dar va fi 
altcineva care te va conduce acasă. 

— Pentru numele lui Dumnezeu, Brian, nu cumva exagerezi? 
spuse Dunross liniştit. 

Brian Kwok vorbi pe acelaşi ton, cu voce scăzută: 

— Nu cred. Tocmai l-am sunat, pe Crosse să văd ce s-a 
întâmplat cu cei doi vagabonzi din faţa casei tale. În momentul 
în care oamenii noştri au sosit, au întins-o. 

— Poate că erau doar nişte ticăloşi cărora nu le place poliţia. 

Brian Kwok dădu din cap. 

— Crosse te roagă din nou să ne dai acum rapoartele AMG. 

— Vineri. 

— Mi-a spus să-ţi comunic că în port e un vas spion sovietic. 
Deja a avut loc o crimă - unul din agenţii lor a fost înjunghiat. 

Dunross fu şocat. 

— Ce legătură are asta cu mine? 

— Tu ştii mai bine decât noi. Tu ştii ce e în rapoartele alea. 
Trebuie să fie ceva foarte serios, altfel nu te-ai lăsa atât de greu, 
n-ai fi atât de... precaut. Crosse a spus... Nu contează! Ascultă, 
lan, noi suntem prieteni vechi. Sunt foarte îngrijorat. Brian 
Kwok trecu pe cantoneză. Chiar şi cei înţelepţi se pot înţepa în 
spini - spini otrăviţi. 

— În două zile soseşte Mandarinul poliţiei. Două zile nu 
înseamnă mult. 

— E adevărat. Dar în două zile spionul ne poate face mult 
rău. De ce să îi ispiteşti pe zei? Te rog eu. 

— Nu. Îmi pare rău. 

Faţa lui Brian Kwok se înăspri. Spuse în engleză: 

— Prietenii noştri americani ne-au rugat să te punem în 
detenţie de protecţie. 

— Ce prostie! 

— Nu-i chiar o prostie, lan. Se ştie foarte bine că ai o 
memorie fotografică. Cu cât vei da mai repede hârtiile cu atât va 
fi mai bine. Chiar şi pe urmă ar trebuie să fii atent. De ce nu-mi 
spui unde sunt şi vom avea noi grija de tot? 

Dunross avea şi el acum o privire aspră. 

— Totul e în regulă, Brian. Totul rămâne aşa cum am stabilit. 

Chinezul cel înalt oftă. Apoi ridică din umeri. 

— Foarte bine. Regret, dar să nu spui că n-ai fost prevenit. 
Rămân la masă şi Gavallan şi Jacques? 

— Nu, nu cred. l-am rugat doar să treacă pe aici. De ce? 

— Ar fi putut merge acasă cu tine. Te rog, un timp nu merge 
nicăieri singur, nu încerca să te scuturi de supraveghetorul tău. 
Deocamdată, dacă ai vreo, ăăă, în- tîlnire secretă, cheamă-mă. 

— Eu, o întâlnire secretă? Aici în Hong Kong? Ce idee! 

— Îţi spune ceva numele de Jen? 

Ochii lui Dunross deveniră tăioşi. 

— Ah, ticăloşi ce-mi sunteţi, sunteţi uneori prea curioşi. 

— I-ar tu pari a nu-ţi da seama că ai intrat într-un joc foarte 
murdar, fără reguli de fair play. 

— Pentru numele lui Dumnezeu, am înţeles asta! 

— Noapte bună, Brian. 

— Noapte bună, tai-pan. 

Dunross se duse spre parlamentarii care stăteau în grup într- 
un colţ şi discutau cu Jacques deVille. Nu erau decât patru 
acum, ceilalţi se odihneau după lunga lor călătorie. Jacques 
deVille făcu prezentările. Sir Charles Pennyworth, conservator; 
Hugh Guthrie, liberal, Julian Broadhurst şi Robin Grey, amândoi 
laburişti. 

— Bună, Robin, spuse Dunross. 

— Bună, lan. A trecut mult timp de când nu ne-am văzut. 

— Da. 

— Vă rog să mă iertaţi, trebuie să plec, spuse deVille, cu faţa 
plină de îngrijorare. Soţia mea e plecat şi avem un nepoţel la 
noi. 

— Ai vorbit cu Suzanne în Franţa? întrebă Dunross. 

— Da, tai-pan. Ea... va fi bine. ţi mulţumesc că l-ai sunat pe 
Deland. Ne vedem mâine. Noapte bună, domnitor, spuse el şi se 
îndepărtă. 

Dunross îl privi pe Robin Grey. 

— Nu te-ai schimbat deloc. 

— Nici tu, spuse Grey, apoi se întoarse către Pennyworth. 
lan şi cu mine ne-am cunoscut în Londra acum câţiva ani, sir 
Charles. Era chiar timpul războiului. Tocmai devenisem 
reprezentantul muncitorilor. 

Era un bărbat slab cu buze subţiri, păr rar, încărunţit şi 
trăsături ascuţite. 

— Da, acum câţiva ani, spuse Dunross politicos, continuând 
să joace comedia stabilită cu mulţi ani în urmă de Penelope şi 
fratele ei cum ca ei nu erau rude în nici un fel. 

— Deci, Robin, stai mult aici? 

— Doar câteva zile, spuse Grey, cu zâmbetul la fel de subţire, 
ca şi buzele; N-am mai fost niciodată în acest paradis al 
muncitorilor aşa că vreau să vizitez câteva sindicate, să văd cum 
trăiesc şi ceialţi 99 la sută dintre oameni. 

Sir Charles Pennyworth, conducătorul delegaţiei, râse. Era 
un bărbat rumen, bine îmbrăcat, fost colonel în Regimentul 
Scoţian din Londra, decorat cu marea decorație de merit cu 
barete. 

— Nu cred să se dau în vânt pe-aici după sindicate, Robin. Ce 
zici, tai-pan? 

— Forţa noastră de muncă se descurcă foarte bine fără ele, 
spuse Dunross. 

— Muncă trudnică, tai-pan; spuse imediat Grey. Conform 
propriilor voastre statistici guvernamentale. 

— Nu statisticile noastre, Robin, doar statisticienii voştri, 
spuse Dunross. Oamenii noştri sunt cel mai bine plătiţi din Asia, 
după japonezi, şi avem o societate liberă. 

— Liberă? Haide-haide! spuse sarcastic Grey. Vrei să spui 
liberă să exploateze muncitorii. Ei bine, nu-i nimica, când va 
câştiga Partidul Laburist, la următoarele alegeri, vom schimba 
toate lucrurile astea. 

— Haide, Robin, spuse Sir Charles. Partidul Laburist, n-are 
nici o şansă la următoarele alegeri. 

Grey spuse: 

— Nu fi atît de sigur, sir Charles. Oamenii din Anglia vor 
schimbări. Nu ne-am dus cu toţii în război ca să păstrăm vechile 
structuri la putere. Partidul laburist e pentru schimbare socială 
- şi să obţină pentru muncitori partea care li se cuvine din 
profiturile pe care le aduc. 

Dunross spuse: 

— Intotdeauna am considerat că nu e corect ca socialiştii să 
vorbească despre muncitori ca şi cum ei fac totul şi noi nu 
facem nimic, şi noi suntem muncitori. Muncim la fel de mult, 
dacă nu mai mult, cu un program mai lung şi... 

— Ah, dar tu eşti tai-pan, locuieşti într-o casă mare şi 
frumoasă care ţi-a fost dată, împreună cu puterea. Tot capitalul 
acela a venit din sudoarea unor oameni săraci, şi nici nu vreau 
să pomenesc de afacerile cu opiu de la care a pornit totul. E 
corect ca tot capitalul să fie împărţit, e corect ca fiecare să aibă 
acelaşi punct de pornire. Cei bogaţi ar trebui să plătească taxe 
mai mari. Ar trebui să existe o taxă pe capital. Cu cât vor fi mai 
repede desfiinţate marile averi cu atât mai bine va fi pentru toţi 
englezii, nu, Julian? 

Julian Broadhurst era un bărbat înalt, distins, în jur de 45 de 
ani, un fervent susţinător al Societăţii Fabiene, trustul 
inteligenţei pentru mişcarea socialistă. 

— Ei bine, Robin, spuse el cu vocea sa leneşă, aproape 
sfioasă, sigur că nu susţin ca tine să mergem pe baricade, dar 
cred într-adevăr, domnule Dunross, că aţi putea avea aici, în 
Hong Kong, un consiliu sindical, o scară minimă a salariilor, o 
magistratură aleasă, sindicate şi protecţie socială, medicină 
socială, compensaţii pentru muncitori şi toate inovațiile 
britanice modeme. 

— Total greşit, domnule Broadhurst. China nu va fi niciodată 
de acord cu o schimbare în statutul nostru colonial, nu vor 
permite niciodată vreo formă de oraş- stat la graniţele ei. lar 
pentru restul cine să plătească? întrebă Dunross. Sistemul 
nostru liber de aici e de douăzeci de ori mai bun decât cel din 
Anglia şi... 

— Plătiţi pentru el din toate profiturile voastre, lan, spuse 
Robin Grey râzând. Plătiţi o taxă corectă, nu 15 la sută. Plătiţi la 
fel ca noi în Anglia şi... 

— Doamne fereşte! spuse Dunross, încercând cu greu să-şi 
păstreze calmul. Voi vă autotaxaţi din afaceri şi din... 

— Profit? Cel de-al patrulea parlamentar, liberalul Hugh 
Guthrie, îl întrerupse caustic. Ultimul afurisit de guvern laburist 
ne-a luat toate profiturile cu ani în urmă, cu enorme cheltuieli 
prosteşti, naţionalizare ridicolă, cedând bucată cu bucată impe- 
riul printr-un nou regim stupid şi fără minte, dezmembrând 
Commonwealth-ul şi împingând biata şi bătrâna Anglie într-o 
mocirlă nenorocită. Groaznic de ridicol! Atlee şi toată aiureala 
aia! 

Robin Grey spuse conciliant: 

— Haide, Hugh, guvernul laburist a făcut ceea ce voia 
poporul, ceea ce au vrut masele. 3 

— Pe naiba! Duşmanul a vrut-o. Comuniştii! În numai 18 ani 
aţi distrus cel mai mare imperiu care a existat vreodată, ne-aţi 
transformat într-o putere inferioară şi i-aţi permis ticălosului de 
duşman sovietic să înghită cea mai mare parte a Europei. 
Groaznic de ridicol! 

— Sunt de acord din toată inima, comunismul este îngrozitor. 
Dar în ceea ce priveşte „distrugerea” imperiului nostru, n-a fost 
decât vântul schimbării, Hugh, spuse Broadhurst, calmându-l. 
Colonialismul şi-a trăit traiul. Trebuie să priveşti totuşi în 
perspectivă. 

— Aşa fac. Cred că stăm foarte prost. Churchill are dreptate, 
întotdeauna a avut. 

— Oamenii nu cred asta, spuse Grey înverşunat. De-asta nici 
n-a întrunit voturile necesare. Armata a făcut asta, se săturaseră 
de el. Cât despre Imperiu, regret, Hugh bătrâne, dar nu a fost 
decât o scuză pentru a exploata băştinaşii care nu cunoşteau 
altceva mai bun. 

Robin Grey le văzu feţele şi citi totul pe ele. Era obişnuit cu 
ura care îl înconjura. El îi ura mai mult, din totdeauna. După 

război voise să rămână în serviciul activ, dar nu fusese acceptat 
- erau mulţi căpitanii cu decoraţii şi distincţii de război, în timp 
ce el petrecuse războiul în lagărul de la Changi, ca prizonier. 
Aşa că, plin de furie şi resentimente, intrase la firma Crawley, o 
imensă fabrică de maşini, ca mecanic. Fusese repede ales 
purtătorul de cuvânt al muncitorilor şi organizator sindical, apoi 
mărunt membru al Consiliului General al Sindicatelor. Cu cinci 
ani în urmă devenise parlamentar pentru Partidul Laburist, ceea 
ce era şi acum, un parlamentar neînsemnat, ostil, furios şi 
bătăios, protejat al răposatului socialist extremist de stângă 
Aneurin Bevan. 

— Da, continuă el, am scăpat de Churchill şi când vom 
ajunge la putere, anul viitor, vom elimina mult mai multe din 
vechile sisteme obosite şi din viciile claselor superioare. Vom 
naţionaliza fiecare ramură a industriei şi... 

— Hei, Robin, spuse sir Charles, suntem la un banchet, nu la 
o tribună improvizată în Hyde Park. Am stabilit să nu facem 
politică în această călătorie. 

— Ai dreptate, sir Charles. Dar tai-panul Nobilei Case m-a 
întrebat. Şi Grey se întoarse către Dunross. Ce face Nobila 
Casă? 

— Bine. Foarte bine. 

— Conform ziarului de după-amiază, ai probleme cu acţiunile 
tale? 

— Unul din rivalii noştri face pe şmecherul, atâta tot. 

— Şi hărţuielile asupra băncilor? Nici ele nu sunt serioase? 

— Ele sunt serioase. 

Dunross îşi alegea cu grijă cuvintele. Ştia că exista un curent 
puternic în parlament împotriva Hong Kongului şi că mulţi 
membri ai celor trei partide erau împotriva statutului său 
colonial, împotriva statutului său care nu admitea alegeri libere 
a statutului său nonconformist - şi mai ales erau invidioşi pentru 
sistemul lui aproape lipsit de impozite. Nu-i nimic, îşi spuse el. 
Din 1841 şi până azi am supravieţuit parlamentelor ostile, 
incendiilor,  taifunurilor,  molimelor, ciumei,  embargoului, 
depresiunii, ocupaţiei, şi convulsiilor periodice prin care a tot 
trecut China, şi într-un fel sau altul, vom supravieţui mereu. 

— Hărţuiala de care vorbeşti se referă la Ho-Pak, una din 
băncile noastre chineze, spuse el. 

— E cea mai mare, nu? întrebă Grey. 

— Nu. Dar este mare. Sperăm cu toţii că va rezolva 
problema. 

— Dacă dă faliment, ce se întâmplă cu banii depunătorilor? 

— Din păcate îi vor pierde, spuse Dunross, încolţit. 

— Aveţi nevoie de legi bancare englezeşti. 

— Nu, am văzut că sistemul nostru funcţionează foarte bine. 
Vă place China? 

Înainte ca sir Charles să poată răspunde, Grey spuse: 

— Părerea noastră generală este că sunt periculoşi, 
duşmănoşi, ar trebui să fie izolaţi şi graniţele Hong Kongului 
închise. Au pornit-o pe faţă hotărâți să devină o problemă 
mondială şi comunismul lor nu e decât o scuză pentru dictatură 
şi exploatarea maselor. 

Dunross şi ceilalţi din Hong Kong albiră, iar sir Charles 
spuse tăios: 

— Haide, Robin, asta nu-i decât părerea ta şi a comu... a, 
ăăă, lui McLean. Eu consider exact contrariul. Cred că totuşi 
China e foarte sinceră în încercarea de a rezolva problemele din 
China, care sunt oribile, imense şi cred eu, de nerezolvat. 

— Slavă Domnului, vor avea necazuri mari acolo, spuse cu un 
rânjet Grey. Chiar şi ruşii o ştiu, altfel de ce-ar părăsi China? 

— Pentru că sunt duşmani, au o graniţă comună de cinci mii 
de mile, spuse Dunross încercând să-şi stăpânească mânia. 
Niciodată n-au avut încredere unii în alţii. Pentru că invadatorii 
Chinei au venit întotdeauna din vest, iar cei ai Rusiei întot- 
deauna din est. Stăpânirea Chinei a fost întotdeauna obsesia şi 
preocuparea Rusiei. 

— Haide domnule Dunross, începu Broadhurst, exagerezi cu 
siguranţă. 

— E în avantajul Rusiei ca China să fie slabă şi împărţită, şi 
Hong Kongul scindat. Rusia are nevoie de China cea slabă ca 
bază pentru politica sa externă. 

— Cel puţin Rusia e civilizată, spuse Grey. China roşie e 
fanatică, periculoasă şi ignorantă şi ar trebui rupte relaţiile cu 
ea, mai ales aici. 

— E ridicol ce zici, spuse Dunross încordat. China are cea 
mai veche civilizaţie din lume. China vrea cu disperare să fie în 
relaţii prieteneşti cu Vestul. China este în primul rând chineză şi 
în al doilea comunistă. 

— Hong Kongul şi voi, „negustorii”, menţineţi comuniştii la 
putere. 

— Prostii! Mao Tse-Tung şi Ciu En-lai nu au nevoie de noi 
sau de sovietici ca să stea la Pekin! 

— Din punctul meu de vedere, spuse Hugh Gutrie, China 
Roşie şi Rusia Sovietică sunt la fel de periculoase. 

— Nu există comparaţie! spuse Grey. În Moscova se mănâncă 
cu cuțitul şi furculiţa, şi ei ştiu ce-nseanmă mâncare! În China 
nu ni s-au oferit decât mâncare groaznică, hoteluri groaznice şi 
o groază de vorbe cu două înţelesuri. 

— Chiar că nu te înţeleg, bătrâne, spuse sir Charles iritat. Ai 
făcut pe dracu-n patru să ajungi în comitetul ăsta, ar trebui să fii 
interesat de problemele asiatice şi tu nu faci decât să te plângi. 

— A fi critic nu înseamnă a te plânge, sir Charles. Pe scurt, 
nu sunt de acord să dăm vreun ajutor Chinei. Nici unul. Şi când 
mă întorc o să înaintez o moţiune pentru schimbarea totală a 
statutului Hong Kongului. Să se instituie un embargo pe orice 
pleacă sau vine din China comunistă, să se ţină imediat alegeri 
adevărate, să se introducă impozite adevărate, sindicalism 
adevărat şi dreptate socială britanică adevărată. 

Dunross îşi împinse înainte bărbia. 

— Atunci ne vei distruge poziţia în Asia! 

— Poziţia tuturor tai-panilor, da, a poporului nu! Rusia avea 
dreptate în politica ei cu China. 

— Eu vorbesc despre lumea liberă! Doamne Dumnezeule, ar 
trebui să fie clar pentru toată lumea... Rusia sovietică vrea 
hegemonie, dominație mondială şi distrugerea noastră. China 
nu, spuse Dunross. 

— N-ai dreptate, lan. Tu nu vezi pădurea din cauza copacilor, 
spuse Grey. 

— Ascultă! Dacă Rusia... 

Broadhurst îl întrerupse calm. 

— Rusia nu încearcă decât să-şi rezolve propriile sale 
probleme, domnule Dunross, una dintre ele fiind politica de 
îndepărtare faţă de Statele Unite. Nu vrea decât să fie lăsată în 
pace şi să nu fie înconjurată de americani foarte emotivi, care-şi 
ţin mâinile lor durdulii pe declanşatoarele nucleare. 

— Aiurea! lancheii sunt singurii prieteni pe care-i avem, 
spuse furios Hugh Guthrie. Cât despre sovietici, ce ziceţi de 
Războiul rece? Berlin? Ungaria? Cuba, Egipt... ne înghit bucată 
cu bucată. 

Sir Charles Pennyworth oftă. 

— Viaţa e ciudată şi memoria atât de scurtă. În '45, pe 2 mai 
seara, ne-am întâlnit cu ruşii la Weimar în nordul Germaniei. 
Niciodată nu mai fusesem atât de mândru şi fericit, da, mândru. 
Am cântat şi am băut şi ne-am veselit şi am închinat fiecare în 
cinstea celorlalţi. Apoi divizia mea şi toţi cei din Europa, toţi 
aliaţii am fost ţinuţi săptămâni de-a rândul pe loc ca să-i lăsăm 
pe rusnaci să pătrundă în Germania prin Balcani, Cehoslovacia 
şi Polonia, peste tot. Pe atunci nu ne-am gândit prea mult la 
asta, eram atât de mulţumit că, în fine, războiul era aproape 
terminat, şi atât de mândru de aliaţii noştri ruşi, dar ştiţi, 
privind înapoi, acum ştiu că am fost trădaţi, noi soldaţii, chiar şi 
soldaţii ruşi. Am fost traşi pe sfoară. Nu ştiu cum s-a întâmplat 
de fapt, încă nu ştiu, dar cred că am fost într-adevăr trădaţi, 
Julian, de propriii noştri conducători, afurisiţii voştri de 
socialişti, împreună cu Eisenhower, Roosevelt şi consilierii săi 
incapabili. Jur că tot nu ştiu cum s-a întâmplat, dar am pierdut 
războiul, l-am cîştigat, dar l-am pierdut. 

— Haide Charles, greşeşti total. Am cîştigat cu toţii, spuse 
Broadhurst, întreaga lume a câştigat când Germania nazistă a 
fost dis... se opri, surprins, când văzu faţa lui Grey. Ce s-a 
întâmplat, Robin? 

Grey se uita fix în celălalt capăt al încăperii. A 

— Ian! Tipul ăla care vorbeşte cu chinezii... Il cunoşti? 
Ticălosul ăla înalt în sacou. 

La fel de uimit, Dunross privi într-acolo. 

— Tipul cu păr blond-roşcat? Adică Marlowe, Peter. 

— Peter, afurisitul de Marlowe! murmură Grey. Ce... ce face 
în Hong Kong? 

— E doar în vizită. Din America. E scriitor. Cred că scrie sau 
adună material pentru o carte despre Hong Kong. 

— Scriitor el? Ciudat. E prieten cu tine? 

— Ne-am cunoscut acum câteva zile. De ce? 

— Tânăra de lângă el e soţia lui? 

— Da. E Fleur Marlowe, de ce? 

Grey nu răspunse. Un strop de salivă i se ivi în colţul buzelor. 

— Ce legătură are cu tine, Robin? întrebă Broadhurst, 
tulburat într-un mod straniu. 

Cu un efort, Grey îşi luă privirea de la Marlowe. 

— Am fost împreună în Changi, Julian, lagărul japonez pentru 
prizonieri de război. Am fost comandant militar în ultimii ani, 
responsabil cu disciplina, îşi şterse transpiraţia de pe buza 

superioară. Marlowe era unul din cei care se ocupau acolo cu 
bursa neagră. 

— Marlowe? Dunross era uluit. 

— O, da, locotenentul de Aviaţie Marlowe, marele gentleman 
englez, spuse Grey, cu vocea asprită de amărăciune. Da. El şi 
amicul lui, un american numit King, caporalul King, erau 
principalii speculanţi. Apoi mai era un tip pe nume Timsen, un 
australian... Dar americanul era cel mai grozav, era într-adevăr 
împăratul. Texan. Avea pe statul lui de plată colonei, toţi 
gentlemani englezi - colonei, maiori, căpitani, Marlowe era 
interpretul lui cu paznicii japonezi şi coreeni. Ei erau cei mai 
răi... Grey tuşi. Cristoase, ce puţin a trecut de atunci. Marlowe 
şi împăratul huzureau - ticăloşii ăia doi mâncau cel puţin un ou 
pe zi, în timp ce noi ceilalţi muream de foame. Nu vă puteţi 
închipui cât..., şi din nou Grey îşi şterse sudoarea de pe buza 
superioară fără să-şi dea seama. 

— Cât timp ai fost prizonier de război? întrebă sir Charles cu 
compătimire. 

— Trei ani jumătate. 

— Îngrozitor, spuse Hugh Guthrie. Vărul meu a sfârşit-o pe 
când muncea la calea ferată de la Burma. Ingrozitor. 

— Totul a fost îngrozitor, spuse Grey. Dar nu atît de 
îngrozitor pentru cei care au vândut. La calea aia ferată sau în 
Changi! se uită la sir Charlie şi ochii îi erau injectaţi şi aveau o 
privire ciudată. Marlowe-ii din întreaga lume sunt cei care ne-au 
trădat, pe noi, oamenii obişnuiţi, fără privilegiul originii! vocea îi 
deveni şi mai amară. Fără supărare, dar acum vă primiţi cu toţii 
răsplata. Cristoase, simt nevoia să beau ceva. Scuzaţi-mă o 
clipă. 

O porni ţeapăn către barul ce se afla amenajat pe o latură a 
încăperii. 

— Extraordinar, spuse sir Charles. 

— Pentru o clipă am crezut că se duce după Marlowe, spuse 
Guthrie cu un râs scurt şi nervos. 

Îl priviră cu toţii, apoi Broadhurst observă că Dunross îl, 
urmărea pe Grey încruntat, cu faţa rece şi aspră. 

— Nu-i daţi atenţie, domnule Dunross. Mă tem că Greye 
foarte obositor şi un tip plicticos şi destul de vulgar. El... ei bine, 
el nu reprezintă deloc eşalonul laburist, slavă Domnului. Cred că 
v-ar place noul nostru lider, Harold Wilson, aţi fi de acord cu el. 

Data viitoare, când veniţi la Londra, o să-mi facă plăcere să vă 
fac cunoştinţă cu el dacă aveţi timp. 

— Mulţumesc. De fapt mă gândeam la Marlowe. E greu de 
crezut că „a vândut” sau a trădat pe cineva, 

— Niciodată nu cunoşti oamenii, nu? 

Grey lua un whisky cu sifon, se întoarse şi traversă 
încăperea. 

— Ei, iată-l pe locotenentul de aviaţie Marlowe! 

Peter Marlowe se întoarse, tresărind. Zâmbetul îi dispăru şi 
cei doi bărbaţi se priviră lung, Fleur Marlowe îngheţă. 

— Bună, Grey, spuse Marlowe cu o voce plată. Am auzit că 
eşti în Hong Kong. De fapt ţi-am citit interviul în ziarul de după- 
masă, se întoarse către soţia sa. Draga mea, acesta este Robin 
Grey, membru al parlamentului! Il prezentă chinezilor, printre 
care era şi sir Shi-teh T'Chung. 

— Ah, domnule Grey, e o onoare pentru noi să vă avem aici, 
spuse Shi-teh cu un accent britanic de Oxford, un bărbat 
frumos, înalt, brunet, foarte puţin chinez şi foarte mult 
european. Sperăm să vă simţiţi bine în Hong Kong. Dacă pot 
face ceva pentru dumneavoastră, spuneţi-mi! 

— Hm! făcu Grey nepăsător, şi toţi îi observară mojicia. Aşa 
deci, Marlowe! Nu te-ai schimbat prea mult! 

— Nici tu. Te-ai descurcat bine! Am fost în război împreună. 
Nu l-am mai văzut pe Grey din “45. 

— Am fost prizonieri de război, Marlowe şi cu mine, spuse 
Grey. Aveam opinii politice opuse, se opri şi se dădu la o parte 
pentru a-i face loc să treacă Orlandei Ramos care îl salută pe 
Shi-teh cu un zâmbet şi-şi continuă drumul. Grey o privi o clipă 
apoi se întoarse. Marlowe bătrâne, te mai ocupi de negoţ? 

Era o insultă englezească deosebită. Pentru unul ca 
Marlowe, care se trăgea dintr-un şir lung de ofiţeri britanici, 
„negoţ” însemna tot ce era de cea mai proastă calitate. 

— Sunt scriitor, spuse Marlowe, privirea i se îndreptă spre 
soţia sa şi ochii lui îi zâmbiră. 

— Credeam că o să rămâi în aviaţie, ofiţer activ ca iluştrii tăi 
străbuni. 

— Am fost declarat inapt, din pricina malariei şi toate 
celelalte. Destul de plicticos, spuse Marlowe; exagerând în mod 
deliberat accentul de aristocrat pentru că ştia că asta îl va 
înfuria pe Grey. Şi eşti în parlament? Ce mai, eşti un tip înţelept. 
Reprezinţi Streatham East? Parcă acolo te-ai născut? 

Grey roşi. 

— Da, da, acolo. 

Shi-teh încercă să-şi ascundă stânjeneala în faţa sub- 
înţelesurilor ghicite din discuţia lor. 

— Trebuie să... ăăă, să mă ocup de masă... 

Se îndepărtă grăbit. Ceilalţi chinezi se scuzară şi plecară şi 
ei. Fleur Marlowe îşi făcu vânt cu evantaiul: 

— Poate ar trebui să ne căutăm masa, Peter, spuse ea. 

— Bună idee, doamnă Marlowe, spuse Grez care stătea la fel 
de bine ca şi Marlowe. Ce mai face Împăratul? 

— Nu ştiu. Nu l-am mai văzut de la Changi. Marlowe îl privi 
cu dispreţ pe Grey. 

— Dar ai păstrat legătura cu el? 

— Nu, de fapt n-am păstrat-o. 

— Nu ştii unde e? 

— Nu. 

— E ciudat, când te gândeşti cât de apropiaţi eraţi! Grey îşi 
luă privirea de la el, se uită la Fleur Marlowe şi îşi spuse că era 
cea mai drăguță femeie pe care o văzuse vreodată, atât de 
drăguță şi delicate, englezoaică şi blondă, exact ca fosta lui 
soţie Trina care plecase cu un american doar la o lună după ce 
el fusese dat dispărut în misiune, doar la o lună. Ştiaţi că am 
fost duşmani în Changi, doamnă Marlowe? întrebă el cu o 
blândeţe care pe ea o sperie. 

— Peter n-a discutat niciodată despre Changi cu mine, 
domnule Grey. Şi din ce ştiu eu cu nimeni altcineva. 

— Ciudat. A fost o experienţă îngrozitoare, doamnă Marlowe. 
Eu n-am uitat nimic din ea. Eu... ei bine, iertaţi-mă că v-am 
întrerupt... Ridică privirea spre Marlowe. Vru să spună ceva, dar 
se răzgândi şi plecă. 

— Oh Peter, ce om îngrozitor, spuse Fleur. A băgat spaima în 
mine. 

— N-ai de ce să-ţi faci probleme, draga mea. 

— De ce aţi fost duşmani? 

— Nu acum, iubito, mai târziu! Marlowe îi zâmbi, simțind cât 
o iubeşte. Grey nu înseamnă nimic pentru noi. 

Ora 21.45. 

Linc Bartlett o zări pe Orlanda înainte ca ea să-l descopere şi 
vederea ei îi tăie răsuflarea. Nu putu să nu o compare cu Casey 
care se afla lângă el şi vorbea cu An- drew Gavallan. Orlanda 
era îmbrăcată într-o rochie lungă de mătase albă, cu spatele gol 
şi prinsă în jurul gîtului, ceea ce, într-un mod discret, părea să 
ofere tuturor trupul ei auriu. Casey purta rochia verde pe care o 
văzuse de multe ori, peste care i se revărsa părul blond. 

— Aţi vrea să veniţi amândoi diseară la banchetul lui Shi-teh? 
îl întrebase dimineaţă Orlanda. Ar putea fi important pentru tine 
şi Casey să fiţi acolo. 

— De ce? 

— Pentru că aproape toate afacerile importante din Hong 
Kong se fac la genul ăsta de reuniuni mondene, domnule 
Bartlett. Ar putea fi foarte important pentru tine să intri în 
legătură cu oameni ca Shi-teh - şi în Clubul de Turf, Clubul de 
Crichet, chiar Clubul, deşi asta ar fi imposibil. 

— Pentru că sunt american? 

— Pentru că trebuie să moară cineva ca să se creeze un loc 
liber - un englez sau un scoţian! şi ea râsese. Lista celor care 
aşteaptă să intre e la fel de lungă ca şi Calea Reginei. Nu sunt 
decât bărbaţi, totul e foarte auster, fotolii vechi de piele, bătrâni 
care moţăie la prânzul lor de trei ore şi zece ginuri, cu The 
Times şi restul. 

— Drace, sună tentant! 

— Ea râsese din nou, avea dinţii albi şi el nu-i putu găsi nici 
un cusur. Discutaseră în timpul micului dejun şi el descoperise 
că se putea discuta orice cu ea, era o prezenţă plăcută, 
parfumul ei seducător. Casey se parfuma foarte rar - spunea că 
descoperise că parfumul îi distrăgea pe oamenii de afaceri cu 
care trata. Luase micul dejun cu Orlanda: cafea şi pâine prăjită, 
ouă şi şuncă bine rumenită, în stil american, la un hotel nou- 
nout, Mandarinul, pe care îl propusese ea. Casey nu mânca 
dimineaţa, doar cafea şi pâine prăjită uneori, sau cornuri. 
Interviul fusese uşor şi timpul trecuse prea repede. Nu mai 
fusese niciodată cu o femeie de o feminitate atât de deschisă şi 
de încrezătoare în sine. Casey era întotdeauna atît de puternică, 
eficientă şi calmă şi deloc feminină. Pentru că aşa a vrut ea asta 
fusese hotărârea ei şi consimţământul meu, îşi aminti el. 

— Asta e Orlanda? Casey se uită la el ridicând o sprânceană. 

— Da, răspunse el, încercând fără succes să citească ceva în 
privirea ei. Ce părere ai? 

— Cred că e ca o dinamită. 

— Din ce punct de vedere? 

Casey râse. Se întoarse către Gavallan care încerca să se 
concentreze şi să fie politicos, dar ale cărui gânduri erau la 
Kathy. După ce Kathy îi mărturisise totul despre boala ei în 
seara aceea, el nu mai voise să plece, dar ea insistase, spunând 
că era important pentru el să fie acolo. 

— O cunoşti, Andrew? 

— Pe cine? 

— Pe fata în alb. 

— Unde? Oh! Da, dar numai după reputaţie. 

— Bună sau proastă? 

— Asta... ăăă... depinde de punctul tău de vedere, Casey. E 
portugheză, eurasiatică, evident. Orlanda a fost prietena lui 
Gornt câţiva ani buni. 

— Adică amanta lui? 

— Da, cred că ăsta-i cuvântul, îi spuse el politicos, 
neplăcându-i deloc francheţea lui Casey. Dar totul a fost foarte 
discret. 

— Gornt are gust. Ştiai că a fost iubita lui, Linc? 

— Mi-a spus azi-dimineaţă. Am cunoscut-o la Gornt acum 
câteva zile. Spunea că încă mai sunt prieteni. 

— Nu trebuie să ai încredere în Gornt, spuse Gavallan. 

— Are susţinători serioşi, spuse Casey, în Hong Kong şi 
afară, aşa mi s-a spus. Din câte ştiu, nu s-a întins prea mult, ca 
voi. Probabil că ai auzit că vrea să tratăm cu el, nu cu voi. 

— Noi nu ne-am întins prea mult, spuse Gavallan şi se uită la 
Bartlett. Noi avem o înţelegere, nu? 

— Semnăm marţi. Dacă sunteţi pregătiţi, spuse Bartlett. 

— Suntem pregătiţi şi-acum. 

— Ian vrea ca totul să fie secret până sâmbătă, şi noi suntem 
de acord, spuse Casey. Nu, Linc? 

— Sigur. 

Bartlett se uită din nou la Orlanda. Casey îi urmări privirea. 
O observase din primul moment în care fata ezitase în pragul 
uşii. 

— Cu cine vorbeşte, Andrew? 

Bărbatul părea interesant, subţire, elegant, trecut de 
cincizeci de ani. 

— Cu Lando Mata. Şi el e portughez, din Macao. 

Gavallan se întrebă cu inima strânsă dacă Dunross îl va 
putea convinge pe Mata să îi ajute cu milioanele lui. Ce-aş face 
eu dacă aş fi tai-pan? îşi spuse el obosit. Aş cumpăra mâine, sau 
m-aş înţelege cu Mata şi Zgârcitul diseară? Cu banii lor Nobila 
Casă ar fi în siguranţă pentru multe generaţii, dar ar ieşi de sub 
controlul nostru. N-are rost să-ţi faci acum probleme. Aşteaptă 
să devii tai-pan. Apoi îl văzu pe Mata zâmbindu-i Orlandei şi 
apoi amândoi priviră spre ei şi începură să-şi facă loc prin 
mulţime. Ochii lui se opriră asupra sânilor ei tari, liberi sub 
mătase. Sfârcuri obraznice. Dumnezeule, îşi spuse uluit, nici 
măcar Venus Poon n-ar îndrăzni aşa ceva. Când ajunseră lângă 
ei făcu prezentările, apoi se dădu un pas înapoi, simțindu-se în 
plus între ei, vrând să-i privească. 

— Bună, îi spuse cu căldură Orlanda lui Casey. Linc mi-a 
spus atâtea despre dumneavoastră şi cât de mult însemnați 
pentru el. 

— Şi eu am auzit multe despre dumneavoastră, spuse Casey, 
la fel de prietenoasă. 

Dar nu suficient, îşi spuse ea. Eşti mult mai frumoasă decât 
mi-a povestit Linc. Mult mai mult. Deci tu eşti Orlanda Ramos. 
Frumoasă şi cu glas dulce şi feminin şi o pirana care şi-a pus 
ochii pe Linc al meu. Isuse, ce fac acum? Se auzi vorbind 
fleacuri, dar gândurile ei erau concentrate asupra Orlandei 
Ramos. Pe de o parte ar fi bine pentru Linc să aibă o aventură, 
îşi spuse ea. Şi-ar risipi astfel dorinţa strânsă în el. Noaptea 
trecută a fost la fel de grea pentru el ea şi pentru mine. A avut 
dreptate cu mutarea mea. Dar când farmecul ei îl va cuceri, cum 
o să-l pot desprinde de ea? Ar putea ea să fie doar o altă fată, la 
fel ca şi celelalte care nu au însemnat nimic pentru mine şi, 
după vreo săptămână, nici pentru el? Ea nu, concluzionă Casey 
hotărâtă. Am două alternative. Ori merg mai departe cu cele 
treisprezece săptă- mâni şi patru zile şi lupt, ori nu şi lupt. 
Zâmbi. 

— Orlanda, aveţi o rochie fantastică. 

— Mulţumesc. Pot să-ţi spun Casey? 

Amândouă ştiură că lupta începuse. Bartlett era încântat că 
acum Casey o plăcea pe Orlanda. Gavallan îi privea fascinat pe 
toţi patru. Exista o căldură ciudată între ei. În special între 
Bartlett şi Orlanda. Işi concentră atenţia asupra lui Mata şi 
Casey. Mata era curtenitor, plin de un farmec desuet, atent 
acum numai la Casey, jucându-se cu ea ca o pisică cu un şoricel. 

Mă întreb până unde va merge cu ea. Ciudat că lui Casey pare 
să nu-i pese deloc de Orlanda. Cu siguranţă că a observat că 
prietenul ei e atras de ea. Sau poate n-a observat. Sau poate 
puţin îi pasă şi ea şi Bartlett sunt doar parteneri de afaceri, şi 
nimic altceva. La urma urmelor poate e numai o târfă. Sau poate 
e doar frigidă, la fel ca multe femei. Ce trist! 

— Vă place Hong Kongul, domnişoară Casey? întrebă Mata, 
întrebându-se cum o fi femeia asta în pat. 

— Mă tem că n-am văzut prea mult, deşi am fost în Noile 
Teritorii, în turul organizat de hotel şi am aruncat o privire în 
China. 

— V-ar place să mergeţi? Adică să mergeţi într-adevăr în 
China? Să zicem la Canton? Aş putea aranja să fiţi invitată. 

Ea fu şocată. 

— Dar nu avem nevoie să mergem în China... paşapoartele 
noastre nu sunt valabile. 

— Oh, dar nu trebuie să folosiţi paşaportul. China nu se 
încurcă cu paşapoartele. Atât de puţini quai loh-i merg în China 
încât nu sunt probleme. Ei dau o viză în scris şi o ştampilează. 

— Dar Departamentul nostru de Stat... nu cred că ar trebui 
să risc acum. 

Bartlett dădu din cap aprobator. 

— N-avem voie nici măcar să intrăm în magazinul comunist 
de aici. Magazinul universal. 

— Da, guvernul vostru e foarte ciudat, spuse Mata. Ca şi cum 
a intra într-un magazin e ceva subversive! Aţi auzit povestea cu 
Hilton? 

— Ce poveste? 

— Se spune că au cumpărat o colecţie minunată de 
antichităţi chinezeşti pentru noul lor hotel, bineînţeles totul de 
aici. Mata, zâmbi. Se pare că acum Statele Unite au hotărât că 
nu se pot atinge de nici un obiect chinezesc, nici măcar aici în 
Hong Kong. Totul este acum depozitat sub cheie. Cel puţin aşa 
se spune. 

— E normal. Dacă n-o poţi face în America, şi eşti de acord 
cu guvernul... spuse acru Bartlett. 

— Casey, ar trebui să te convingi singură, spuse Mata. 
Vizitează magazinul. Se numeşte Arte şi Meşteşuguri Chinezeşti 
şi e pe Calea Reginei. Preţurile sunt foarte rezonabile, iar 
comuniştii n-au coarne şi coadă. 

— Nu e deloc ceea ce am crezut, spuse Bartlett. Casey, o să 
te îmbolnăveşti când o să vezi unele lucruri. 

— Tu ai fost? întrebă ea surprinsă. 

— Sigur. 

— L-am dus pe domnul Bartlett azi dimineaţă, explică 
Orlanda. Am trecut pe- acolo întâmplător. Mi-ar face plăcere să 
merg cu tine la cumpărături dacă vrei. 

— Mulţumesc, mi-ar place, spuse Casey la fel de amabilă, cu 
toate semnalele de alarmă aprinse. Dar ni s-a spus în Los 
Angeles că C.I.A. urmăreşte pe monitoare pe toţi americanii 
care intră şi ies din magazin pentru că sunt siguri că e un loc de 
întâlnire al comuniştilor. 

— Mie mi s-a părut un magazin obişnuit, Casey, spuse 
Bartlett. N-am văzut nimic deosebit în afară de câteva afişe cu 
Mao. Dar nu te poţi tocmi. Toate preţurile sunt scrise. Unele 
sunt nişte chilipiruri grozave. Păcat că nu le putem lua acasă. 

În America era un embargo total asupra produselor 
chinezeşti, chiar obiecte care existau în Hong Kong de o sută de 
ani. 

— Nici o problemă, spuse imediat Mata, întrebându-se cât va 
mai servi ca intermediar. Dacă vreţi ceva, mi-ar face plăcere să 
cumpăr eu pentru voi. 

— Dar tot nu-l putem lua în America, domnule Mata, spuse 
Casey. 

— Oh, şi asta-i uşor. Eu o fac mereu pentru prietenii mei 
americani. Le trimit obiectele cumpărate la o companie a mea 
din Singapore şi Manila. Pentru o taxă mică ei le trimit în 
America cu un certificat de origine, Malaya sau Filipine, ce 
preferaţi. 

— Dar asta e înşelătorie. Contrabandă. 

Mata, Gavallan şi Orlanda izbucniră imediat în râs şi 
Gavallan spuse: 

— Comerţul este cel care face lumea să meargă înainte. 
Bunuri aflate sub embargo din Statele Unite sau Taiwan ajung 
în China, bunuri din China ajung în Statele Unite sau Taiwan - 
dacă sunt dorite. Sigur că ajung! 

— Ştiu, spuse Casey, dar nu cred că e corect. 

— Rusia sovietică vrea să vă distrugă, dar voi tot faceţi 
comerţ cu ea, îi spuse Gavallan lui Bartlett. 

— Noi nu, spuse Casey. Nu Par-Con, deşi ni s-a propus să le 
vindem computere. Oricât ne-ar place profitul, pentru ei 

răspunsul nostru e nu. Guvernul o face, dar numai cu mărfuri 
controlate cu grijă. Grâu, lucruri de-astea. 

— Ori de câte ori există un cumpărător dornic să achi- 
ziţioneze ceva, există şi un vânzător, spuse Gavallan, iritat de 
replica ei, se uită pe fereastră, dorind să fie din nou în 
Shanghai. Luaţi de exemplu Vietnamul, Algerul vostru. 

— Nu-nţeleg, spuse Casey. 

Gavallan o privi. 

— Vreau să spun că Vietnamul vă va stoarce economia aşa 
cum a făcut cu Franţa şi aşa cum Algerul a făcut tot cu Franţa. 

— Nu vom intra niciodată în Vietnam, spuse sigur pe sine 
Bartlett. De ce-am face-o? Vietnamul n-are nici o legătură cu 
noi. 

— De acord, spuse Mata, şi totuşi America este din ce în ce 
mai implicată în Vietnam. De fapt, domnule Bartlett, eu cred că 
sunteţi atraşi în prăpastie. 

— În ce fel? întrebă Casey. 

— Eu cred că sovieticii v-au atras în mod deliberat în 
Vietnam. Veţi trimite acolo trupe, dar ei nu. Vă veţi lupta cu 
vietnamezii şi cu jungla, şi sovieticii vor fi câştigători. Deja CIA 
e acolo în forţă. Are o linie aeriană. Chiar şi acum aeroporturile 
sunt construite cu bani americani; arme americane se scurg 
înăuntru. Deja aveţi soldaţi care luptă acolo. 

— Nu pot să cred, spuse Casey. 

— Şi totuşi aşa e. Se numesc Forțe Speciale, uneori Forţa 
Delta. Regret, dar Vietnamul va fi o mare problemă pentru 
guvernul vostru, doar dacă acesta nu va fi foarte deştept. 

— Slavă Domnului, este, spuse încrezător Bartlett. Kennedy 
s-a descurcat cu Cuba. America se va descurca şi cu Vietnamul. 
L-a determinat pe marele Hruşciov să bată în retragere acolo, şi 
o s-o poată face din nou. Atunci am câştigat. Sovieticii şi-au luat 
rachetele. 

Gavallan zâmbi amar. 

— Ar trebui să vorbeşti cu lan despre Cuba, batrâne, asta 
chiar îl înfurie. El spune, şi eu sunt de acord cu el, că aţi 
pierdut. Sovieticii v-au atras în altă cursă. Şah mat pentru 
proşti. El crede că ei şi-au construit şantierele aproape pe faţă - 
dorind ca voi să le găsiţi şi voi le-aţi găsit şi apoi au urmat multe 
ameninţări de război, întreaga lume era speriată de moarte, şi în 
schimbul acordului sovieticilor de a-şi scoate rachetele din Cuba 

preşedintele vostru a desfiinţat Doctrina Monroe, baza în- 
tregului vostru sistem de securitate. 

— Ce? 

— Sigur. Nu i-a promis în scris Kennedy lui Hruşciov să nu 
invadeze Cuba, să nu permită nici o invazie de pe teritoriu 
american - sau din orice alt loc din emisfera vestică? Scrisă, 
Dumnezeule! Deci acum, o putere europeană ostilă. Rusia sovie- 
tică, total împotriva Doctrinei Monroe a voastră, s-a implantat 
pe faţă, la nouăzeci de mile de coasta voastră, ale cărei graniţe 
sunt garantate în scris de propriul vostru preşedinte şi ratificate 
de propriul vostru Congres. Marele Hruşciov a dat o lovitură 
colosală, cum n-aţi primit voi în toată istoria voastră. Şi totul pe 
gratis! Vocea lui Gavallan se înăspri. Acum Cuba e în siguranţă, 
datorită vouă, iar comunismul va creşte, se va extinde şi, în cele 
din urmă, va cuprinde întreaga Americă de Sud. In siguranţă 
pentru submarine, vase, avioane sovietice... Dumnezeule 
atotputernic, asta da victorie! 

Casey se uită la Bartlett, şocată. 

— Dar cu siguranţă, Linc, cu siguranţă că nu e aşa. 

Bartlett era la fel de şocat. 

— Cred că... dacă stai să te gândeşti, Casey, cred că... E clar 
că au obţinut totul pe gratis, 

— lan e convins de asta, spuse Gavallan. Discută cu el. Cât 
despre Vietnam, nimeni de aici nu crede că preşedintele 
Kennedy se poate descurca şi cu asta, oricât de mult l-am 
admira noi. Asia nu e Europa, sau Americile. Oamenii gândesc 
altfel aici, acţionează altfel şi au alte criterii de valoare. 

Se lăsă brusc tăcerea. Bartlett interveni: 

— Crezi atunci că va fi război? 

Gavallan se uită la el. 

— N-ai de ce să-ţi faci probleme. Par-Con se va descurca 
foarte bine. Aveţi industrie grea, computere, spumă 
poliuretanică, contracte guvernamentale pentru spaţiul aerian, 
articole petrochimice, echipamente sonice şi radio... Cu 
produsele voastre şi priceperea noastră, dacă e război, ei bine, 
lumea-i a noastră. 

— Nu cred că mi-ar place să profit aşa, spuse Casey, iritată 
de vorbele lui. Asta e un mod murdar de a câştiga bani. 

Gavallan se repezi asupra ei. 

— O mulţime de lucruri pe lumea asta sunt murdare şi 
nedrepte şi necinstite! spuse el direct fiindcă avea de gând să o 

desființeze, înfuriat de modul în care tot întrerupea conversaţia 
lui cu Bartlett, dar hotări că acum nu era nici momentul nici 
locul potrivit, aşa că trecu la un ton amabil. Dar sigur că ai 
dreptate. Nimeni nu vrea să profite de pe urma morţii. Mă 
scuzaţi acum, trebuie să plec... Ştiţi că toate lumea are marcat 
la masă? Trebuie să înceapă să servească din minut în minut. 
Cinstea obrazului. 

Se îndepărtă. 

— Nu cred că-i place prea mult de mine, spuse Casey. 

Toţi râseră de felul în care o spusese. 

— Ai avut dreptate când ai spus ceea ce ai spus, Casey, i se 
adresă Orlanda. Ai avut dreptate. Războiul e îngrozitor. 

— Ai fost aici în timpul ultimului război? întrebă nevinovat 
Casey. 

— Da, dar în Macao. Sunt portugheză. Mama mi-a spus că 
acolo n-a fost prea rău. Japonezii n-au distrus Macao pentru că 
Portugalia era neutră şi Orlanda adăugă pe un ton insinuant: Eu 
nu am decât 25 de ani aşa că evident nu-mi aduc aminte aproa- 
pe nimic. Nu aveam nici şapte ani când a luat sfârşit războiul. 
Macao e frumos, Casey. Atât de diferit de Hong Kong. Poate v-ar 
place ţie şi lui Linc să mergeţi acolo. Merită să-l vedeţi. Mi-ar 
place să vi-l arăt. 

Sunt convinsă, îşi zise Casey, simțindu-se bătrână la cei 26 
de ani ai ei faţă de Orlanda, care avea o piele de 17 ani. 

— Ar fi grozav. Dar, Lando, ce-i cu Andrew? De ce era atât de 
pornit? Pentru că sunt un vicepreşedinte femeie, şi toate 
celelalte? 

— Mă îndoiesc. Sunt convins că exagerezi, spuse Mata. Doar 
că nu-i prea simpatizează pe americani, şi e scos din minţi că nu 
mai există Imperiul Britanic, că Statele Unite hotărăsc soarta 
lumii şi fac greşeli evidente, aşa crede el. Mă tem că majoritatea 
britanicilor sunt de acord cu el! Dintr-un fel de invidie, evident. 
Dar trebuie să ai răbdare cu Andrew. La urma urmelor guvernul 
vostru a dat Hong Kongului Chiang în '45, doar flota britanică a 
împiedicat să se şi facă una ca asta. America a fost alături de 
Rusia sovietică împotriva Angliei în problema Suezului, i-a ajutat 
pe evrei să lupte împotriva lor în Palestina - există zeci de 
exemple. Şi mai e adevărat că aici o mulţime dintre noi gândim 
că actuala voastră ostilitate faţă de China nu e indicată. 

— Dar e la fel de comunistă ca şi Rusia. Au luptat împotriva 
noastră când noi nu făceam decât să încercăm să menţinem 
libertatea în Coreea de Sud. Noi nu aveam de gând să-i atacăm. 

— Dar, istoric vorbind, întotdeauna au trecut Yalujiang-ul 
când vreun invadator străin s-a apropiat de graniţa aceea. 
Intotdeauna. MacArthur al vostru se presupunea că e istoric ar 
fi trebuit să ştie şi el, spuse Mata cu răbdare, gândindu-se dacă 
o fi la fel de neştiutoare şi în pat. El - sau preşedintele vostru - a 
obligat China să facă ceea ce ea nu voia. Sunt absolut sigur de 
asta. 

— Dar noi nu am fost invadatori. Coreea de Nord a invadat 
Sudul. Noi am vrut doar să-i ajutăm pe oameni să fie liberi. N- 
aveam nimic de câştigat de la Coreea de Sud. Am cheltuit 
miliarde încercând să-i ajutăm pe oameni să rămână liberi. Uite 
ce-a făcut China în Tibet - în India anul trecut. Mi se pare că noi 
suntem întotdeauna ţapul ispăşitor, deşi nu vrem decât să 
apărăm libertatea! se opri când un murmur de uşurare trecu 
prin încăpere şi oamenii începură să se îndrepte spre mese, 
chelneri purtând platouri de argint acoperite apăruseră în sală. 
Slavă Domnului! Mor de foame! 

— Domnul Silă începe devreme în seara asta, spuse râzând 
Mata. Orlanda, trebuia să-i avertizezi că obiceiul e ca înainte de 
banchetele lui Silă să iei întotdeauna o gustare acasă la tine. 

Orlanda zâmbi doar dulce şi Casey spuse: 

— Orlanda l-a prevenit pe Linc, care mi-a spus, dar mi-am 
închipuit că o să rezist. 

— Şi eu, spuse Bartlett. 

Se uită la rivala ei care era cu aproape jumătate de cap mai 
scundă, în jur de 1,55 metri. Pentru prima dată în viaţă se simţi 
mare şi greoaie. Fii cinstită, îşi spuse ea, încă de când ai ieşit 
din hotel şi te-ai plimbat pe străzi şi ai văzut toate fetele şi 
femeile chineze cu mâinile şi picioarele şi trupurile lor mici şi cu 
fragilitatea lor, toate cu părul negru şi cu ochii negri, te-ai simţit 
enormă şi străină. Da. Acum înţeleg de ce se holbează cu toţii la 
noi. Cât despre turistul obişnuit, zgomotos, gras, care se clatină 
de colo colo... Dar chiar şi aşa, Orlanda Ramos, oricât de 
drăguță ai fi şi oricât de deşteaptă te-ai crede, tu nu eşti fata 
potrivită pentru Linc Bartlett. Aşa că poţi să-ţi iei gândul de la 
el. 

— Data viitoare, Orlanda, făcu ea mieroasă, o să am grijă să 
fiu foarte atentă la ceea ce-mi recomanzi. 

— Îţi recomand să mâncăm, Casey. Şi mie mi-e foame. 

— Cred că suntem cu toţii la aceeaşi masă, interveni Mata, 
trebuie să vă mărturisesc că eu am aranjat asta. 

Îi conduse fericit, excitat mai mult decât oricând de tentaţia 
de a se culca cu Casey. Hotărâse asta în momentul în care o 
văzuse. Pe de o parte pentru că era frumoasă şi înaltă; apoi din 
pricina minunaţilor ei sâni, un contrast atât de binevenit faţă de 
micimea şi uniformitatea fetelor asiatice obişnuite. Pe de altă 
parte datorită celor spuse de Orlanda. Dar în primul rând 
datorită neaşteptatei idei că, rupând legătura dintre Bartlett şi 
Casey, ar putea să blocheze pătrunderea companiei Par-Con în 
Asia. E mult mai bine să-i ţinem pe americani şi moralitatea lor 
ipocrită şi inutilă şi intrigile lor departe de acest loc cât putem 
mai mult, hotărâse el. Şi dacă Dunross nu încheie afacerea cu 
Par-Con, atunci va trebui să vândă şi să renunţe la controlul 
asupra companiei, pe care mi-l doresc eu. Şi atunci, în cele din 
urmă, eu devin tai-panul Nobilei Case, în ciuda tuturor 
Dunrossilor şi Struanilor. 

Madona, viaţa e într-adevăr frumoasă. Ce ciudat că femeia 
asta poate fi cheia cu care să deschizi cea mai minunată 
încuietoare din Asia; îşi spuse el. Apoi adăugă mulţumit: E clar 
că poate fi cumpărată. Depinde doar cu cât. 

Masa avea douăsprezece feluri. Moluşte fierte cu varză de 
Bruxelles înăbuşită, ficat de pui şi carne de potârniche, felii în 
sos, supă de aripioare de rechin, pui la frigare, zarzavaturi 
chinezeşti, mazăre, conopidă italiană şi alte cincizeci de soiuri 
de legume cu carne de crab, pieliţă de rață friptă cu sos de 
prune şi felii de ceapă de primăvară şi clătite subţiri ca foaia de 
hârtie, ciuperci şi băşici de peşte fierte de două ori, peşte 
afumat cu salată, orez în stil Yangchow, tăiţei de casă - apoi de- 
sertul, seminţe îndulcite de lotus şi nuferi în fiertură de orez. Şi 
tot timpul ceai. Mata şi Orlanda îi serviră pe Casey şi Bartlett. 
Fleur şi Peter Marlowe erau singurii europeni de la masa lor. 
Chinezii îşi oferiră cărţile de vizită şi primiră altele în schimb. 

— Oh, ştiţi să mâncaţi cu beţişoare! toţi chinezii se mirară cu 
voce tare, apoi reveniră la cantoneză, femeile, încărcate de 

bijuterii, bârfindu-i în mod evident pe Casey şi Bartlett şi familia 
Marlowe, comentariile lor erau uşor rezervate doar datorită 
prezenţei lui Lando Mata şi a Orlandei. 

— Ce spun Orlanda? întrebă liniştit Bartlett în exuberanţa 
zgomotoasă a încăperii, mai ales a chinezilor. 

— Duar se miră de tine şi de domnişoara Casey, zise cu grijă 
Orlanda. 

Se feri să traducă remarcile obscene despre mărimea sânilor 
lui Casey, discuţiile despre îmbrăcămintea ei, de de unde a 
cumpărat-o şi cît a costat, de ce nu poartă bijuterii, şi cum te 
poţi simţi când eşti atât de înaltă. Despre Bartlett spuneau 
puţin, doar se întrebau cu voce tare dacă într-adevăr făcea parte 
din Mafia, aşa cum sugerase unul din ziarele chineze. Orlanda 
era sigură că nu. Dar mai era sigură că trebuia să fie foarte 
rezervată în prezenţa lui Casey, nici prea îndrăzneață, nici prea 
temătoare faţă de Linc, şi să nu-l atingă vreodată. Şi să fie 
amabilă cu ea, să încerce să o deruteze. 

Farfurii noi pentru fiecare fel erau aşezate pe mese, cele 
murdare luate repede. Chelnerii se grăbeau spre ascensorul de 
bucătărie aflat în partea centrală a scărilor ca să scape de 
farfuriile murdare şi să ia platourile aburinde cu noul fel. 

Bucătăria, trei punți mai jos, era un infern, cu imensele plite 
încălzite cu gaz adus prin conducte de pe țărm. Câteva pentru 
gătitul cu aburi, unele pentru fript, altele pentru prăjit în multă 
grăsime încinsă, altele pentru fierbere înăbuşită, şi multe doar 
pentru orezul cel alb. Şi, bineînţeles, un grătar mare, deschis, 
cu lemne. O armată de ajutoare pentru cei 28 de bucătari 
pregăteau carnea şi legumele, jumuleau puii, omorau peşti, 
homari, crabi şi îi curăţau, făcând cele o mie de preparative 
cerute de mâncarea chinezească - deoarece fiecare fel era gătit 
pe loc pentru fiecare consumator. 

Restaurantul se deschidea la 10 dimineaţa şi bucătăria se 
închidea la 10,45 seara - uneori mai târziu dacă avea loc o 
petrecere specială. Dacă gazda era suficient de bogată, se putea 
dansa, sau avea loc un spectacol de cabaret. In seara aceea, 
deşi nu trebuiau să stea mai mult şi nu aveau dans sau 
spectacol, toţi ştiau că partea lor din bacşişul dat de Silă 
T'Chung va fi destul de mare el fiind un client generos, deşi 
mulţi dintre ei gândeau că o mare parte din banii adunaţi de el 
pentru opere de binefacere mergeau în stomacul lui sau în cele 
ale invitaţilor săi sau pe umerii amantelor sale. Avea şi reputaţia 

de a fi nemilos cu cei ce-l bârfeau, zgârcit cu familia sa şi 
răzbunător cu duşmanii. Nu-i nimic, îşi spuse bucătarul şef. În 
lumea asta un om are nevoie de gură mieroasă şi dinţi ascuţiţi şi 
oricine ştie care va rezista mai mult. 

— Grăbiţi-vă, strigă el. Pot eu să aştept toată împuţita asta 
de noapte? Crevete! Aduceţi crevetele! 

Un ajutor de bucătar, năduşit, îmbrăcat în nişte pantaloni 
zdrenţuiţi şi o flanelă veche, impregnată cu sudoare, veni 
repede cu un platou de bambus, cu creveţi proaspeţi, de-abia 
curăţaţi. Bucătarul şef îi arunca în imensul cazan, adăugă o 
mână de sare aromată, amestecă de două ori şi apoi îi scoase 
afară, puse o mână de mazăre aburindă pe două platouri şi 
împărţi creveţii suculenţi, strălucitori în mod egal deasupra 
mazării. 

— Pişa-s-ar toţi zeii pe creveţii ăştia, spuse el acru, simțind 
cum îl chinuie durerea ulcerului din stomac, şi picioarele de 
plumb după cele zece ore de lucru. Trimiteţi-le sus până nu se 
strică! Dew neh loh moh, grăbiţi-vă..., asta-i ultima comandă. E 
timpul să merg acasă! 

Alţi bucătari strigau ultimele comenzi, blestemând pe când 
pregăteau mâncarea. Erau cu toţii nerăbdători să plece. 

— Mai repede! Un ajutor tânăr, care căra un vas cu grăsime 
folosită, se împiedică şi grăsimea căzu pe unul din focuri, se 
aprinse cu un sfârâit şi brusc totul deveni un infern. Un bucătar 
ţipă când focul îl cuprinse, şi se luptă cu flăcările care-i ardeau 
faţa şi părul. Cineva aruncă o căldare de apă pe foc şi acesta se 
răspândi cu violenţă. Flăcările urcară spre grinzi, ridicând fum. 
Bucătari care ţipau şi se îmbrânceau încercând să se în- 
depărteze de foc blocară drumul. Fumul gros, negru, înţepător 
începu să umple aerul. Omul aflat lângă scara îngustă care 
ducea la prima punte înşfăcă unul din cele două extinctoare, îi 
smulse dopul şi-l îndrepta spre foc. Nu se întâmplă nimic. 
Încercă din nou, apoi cineva i-l luă din mână cu o înjurătură, 
încercă şi el fără succes apoi îl aruncă. Nici celălalt extinctor nu 
mergea. Nimeni nu-şi bătuse vreodată capul să le verifice. 

— Căca-s-ar toţi zeii pe toate invențiile astea ale diavolilor de 
străini! ţipă un bucătar şi se pregăti să fugă dacă focul se 
apropia de el. Un culi speriat, sufocat de fum în celălalt capat al 
bucătăriei se feri de o limbă de foc şi lovi nişte oale şi le 
răsturnă. Unele conţineau ouă foarte vechi iar altele ulei de 
susan. Uleiul se revărsă pe podea şi luă foc. Culiul dispăru în 

perdeaua de foc. Acum focul pusese stăpânire pe jumătate din 
bucătărie. Era trecut bine de unsprezece şi majoritatea 
invitaţilor plecaseră. Puntea superioară a restaurantului 
Floating Dragon era încă destul de plină. Cea mai mare parte a 
chinezilor, printre care şi Wu Patru Degete şi Venus Poon, 
tocmai plecau sau plecaseră deja pentru că ultimul fel fusese de 
mult servit şi era un obicei chinezesc politicos ca oaspeţii să se 
retragă imediat ce au terminat ultimul fel, pe rând fiecare masă. 
Numai europenii mai zăboveau, la un coniac sau vin de Porto, şi 
ţigări. 

Pe toată nava erau aşezate de către chinezi mese de mah- 
jong, şi clinchetul plăcuţelor de fildeş lovite de masă începu să 
se audă tot mai tare. 

— Jucaţi mah-jong, domnule Bartlett? întrebă Mata. 

— Nu. Spune-mi te rog Linc. 

— Ar trebui să înveţi - e mai bun decât bridge-ul. Joci bridge, 
Casey? 

Linc Bartlett râse. 

— E extraordinară, Lando. Să nu joci cu ea pe bani. 

— Poate facem o dată o partidă. Şi tu joci, Orlanda, nu? 
spuse Mata, amintindu-şi că Gornt era un jucător desăvîrşit. 

— Da, puţin, spuse Orlanda uşor, şi Casey gândi furioasă: 
pun pariu că şi târfa asta e extraordinară. 

— Mi-ar place să facem o partidă, propuse Casey, numai 
zâmbet. P 

— Bun, răspunse Mata. Într-o zi săptămâna viitoare... oh, 
bunā, tai-pan. 

Dunross Îi salută pe toți cu un zâmbet. 

— V-a plăcut mâncarea? 

— A fost fantastică, zise Casey, fericită să-l vadă şi conştientă 
cât de bine arăta în smochingul acela. Nu vrei să stai cu noi? 

— Mulţumesc, dar... 

— Noapte bună, tai-pan, spuse Dianne Chen venind spre el, 
urmată de fiul ei Kevin - un tânăr scund şi înalt, cu păr negru, 
creţ şi buze groase. 

Dunross făcu prezentările. 

— Unde e Phillip? 

— Avea de gând să vină, dar a telefonat să ne spună că a fost 
reţinut. Ei bine, noapte bună... Dianne zâmbi, Kevin zâmbi şi el 
şi amândoi se îndreptară spre uşă, urmăriţi cu privirea de Casey 
şi Orlanda care se uitau cu ochi mari la bijuteriile Diannei. 

— Ei bine, trebuie să plec şi eu, spuse Dunross. 

— Cum a fost la masa ta? 

— Destul de obositor, spuse Dunross cu râsul lui molipsitor. 

Mâncase împreună cu parlamentarii - cu Gornt, Shi-teh şi 
soţia lui la Masa Numărul Unu - şi câteva izbucniri furioase 
acoperiseră sporadic clinchetul farfuriilor. 

— Robin Grey, continuă el, le cam trânteşte când nu trebuie, 
e prost informat, şi ne-am cam ciondănit cu el. De data asta 
Gornt şi cu mine am fost în aceeaşi tabără. Trebuie să 
mărturisesc că masa noastră a fost servită prima, ca bietul Shi- 
teh şi soţia lui să poată pleca repede. Şi-a luat zborul acum un 
sfert de oră. 

Râseră cu toţii. Dunross îl privi pe Marlowe. Se întrebă dacă 
Marlowe ştia că Grey era cumnatul lui. 

— Se pare că Grey te cunoaşte foarte bine, domnule 
Marlowe. 

— Are o memorie foarte bună, tai-pan, deşi n-are maniere. 

— Asta n-o ştiu, dar dacă reuşeşte să facă ce vrea în 
parlament, să-i ajute Dumnezeu Hong Kongului. Ei bine, n-am 
vrut decât să vă salut! şi zâmbi către Bartlett şi Casey. Ce-ar fi 
să luăm prânzul împreună mâine? 

— Grozav, sări Casey. Ce-ai zice să vii la V şi A? îl zări pe 
Gornt ridicându-se să plece în celălalt capăt al încăperii şi se 
întrebă din nou cine va câştiga. Chiar înainte de masă Andrew 
spu... 

Se auziră deodată ţipete slabe. Urmă o tăcere bruscă, şi toţi 
ascultară. 

— Foc! 

— Cristoase, priviţi! 

Toţi priviră uluiţi spre ascensorul de bucătărie. Din el se 
ridica fum. Apoi o mică limbă de foc. O clipă nimănui nu-i veni 
să creadă, pe urmă toţi săriră de pe scaune. Cei aflaţi mai 
aproape de scara principală se năpustiră spre ieşire, înghe- 
suindu-se, iar alţii începură să strige. Bartlett sări în picioare şi 
o trase pe Casey după el. Mata şi câţiva invitaţi fugiră spre 
mulţimea din uşă. 

— Staţi! urlă Dunross acoperind zgomotul, toată lumea se 
opri. E timp suficient. Nu vă îmbulziţi! ordonă el. Nu e nevoie să 
alergaţi, nu vă grăbiţi! Nu e nici un pericol. 

__ Cuvintele lui îi liniştiră pe cei care erau foarte speriaţi. 
Începură să se îndepărteze de uşa blocată de lume. Dar mai jos, 

pe scară, strigătele şi isteria formau un adevărat balamuc. Dar 
nu toată lumea fugise la primul strigăt de pericol. Gornt nu se 
mişcase. Işi fuma mai departe trabucul, cu toate simţurile 
concentrate. Havergill şi soţia sa se duseseră la fereastră şi se 
uitau afară. Mai veniră câţiva lânga ei. Puteau vedea mulţimea 
forfotind în jurul intrării principale, două punți mai jos. 

— Nu cred că trebuie să ne facem griji, draga mea, spuse 
Havergill. După ce iese primul grup mare, putem şi noi să 
mergem liniştii. 

Lady Joanna, lângă ei, spuse: 

— L-aţi văzut pe Blitzmann năpustindu-se afară? Ce prost! se 
uită în jur şi-i văzu pe Bartlett şi Casey în cealaltă parte a 
încăperii, aşteptând lângă Dunross. Oh, credeam că şi ei au 
fugit. 

— Oh, haide Joanna, spuse Havergill, nu toţi iancheii sunt 
laşi! 

O rafală bruscă de foc şi fum negru, dens ieşi din ascensorul 
de bucătărie. Se auziră din nou strigăte alarmate. În celălalt 
capăt al camerei, cel mai aproape de foc, Bartlett întrebă iute: 

— lan, mai e vreo ieşire? 

— Nu ştiu, spuse Dunross. Uită-te afară. Mă ocup eu de 
ceilalţi de aici. Bartlett se îndreptă repede spre uşa de ieşire de 
la semipunte şi Dunross se întoarse spre ceilalţi: 

— Nu-i nici un motiv de panică, îi linişti el încercând să-i 
calmeze şi, în acelaşi timp îi cintări pe toţi repede cu privirea. 
Fleur Marlowe era palidă, dar stăpână pe ea, Casey privea 
şocată spre lumea îngrămădită în uşă, Orlanda era împietrită, 
pe punctul de a face o criză. 

— Orlanda, e în regulă, făcu el, nu-i nici un pericol... 

În cealaltă parte a camerei Gornt se ridică şi se apropie de 
uşă. Vedea înghesuiala şi ştia că scările erau ticsite. Ţipete şi 
câteva urlete sporiră panica, dar Sir Charles Pennyworth stătea 
lângă uşă încercând să organizeze retragerea în jos pe scări. 
Din nou ieşi o pală de fum şi Gornt se gândi: Isuse Cristoase, 
afurisit foc, cincizeci de oameni şi o singură ieşire. Apoi observă 
barul unde nu mai servea nimeni. Se îndreptă într-acolo, 
aparent calm, îşi turmă un whisky cu sifon, dar sudoarea îi 
curgea pe spate. Mai jos, pe palierul celei de-a doua punti, 
Lando Mata se împiedică şi făcu să cadă un întreg grup, printre 
care Dianne Chen şi Kevin, blocând astfel această singură cale 
de scăpare. Bărbaţi şi femei ţipau neputincioşi, prăbuşiţi pe jos 

în timp ce alţii cădeau peste ei grămadă, aruncându-se orbeşte 
spre o cale de scăpare. Sus pe scară, Pugmire se ţinu de 
balustradă şi reuşi să se proptească în picioare, folosindu-şi 
toată forţa pentru a împinge cu spatele, oprindu-i astfel pe 
ceilalţi să cadă. Julian Broadhurst era lângă el, şi el speriat, dar 
stăpânindu-se şi ajutându-l pe Pugmire cu înălţimea şi greutatea 
sa. Împreună reuşiră să oprească pentru moment năvala, dar 
încet, încet toată greutatea celor din spatele lor îi copleşi. 
Pugmire simţi cum scapă strânsoarea. Zece trepte mai jos, Mata 
se chinui să se ridice în picioare, călcă în graba sa peste câţiva 
oameni şi cobori îmbrâncind în jur, cu haina pe jumătate ruptă. 
Dianne Chen se agăţă dispelrată, şi se ridică, târându-l pe Kevin 
după ea. În masa de oameni care se împingea nu observă când o 
femeie îi smulse pandantivul cu diamante şi şi-l băgă în buzunar, 
apoi se înghesui în jos pe scări. Fumul care urca de la puntea in- 
ferioară sporea şi el spaima. Pugmire nu mai rezistă. Fu împins 
în perete de valul de oameni, iar Broadhurst făcu un pas greşit, 
se porni o altă mică avalanşă de oameni. Acum scările erau 
blocate la ambele nivele. 

Wu Patru Degete şi Venus Poon fuseseră pe primul palier 
când începuseră strigătele şi el se năpustise şi se îmbrâncise 
făcându-şi loc pe pasarela care ducea pe cheu, cu Venus Poon 
îngrozită urmându-l la câţiva paşi. Ajuns în siguranţă pe cheu, el 
se întoarse şi privi în urmă, cu inima bătându-i tare, răsuflând 
greu. Bărbaţi şi femei coborau pe cheu, împingându-se prin 
imensa uşă de intrare bogat împodobită, în vreme ce prin 
hublourile aflate lângă linia de plutire ieşeau flăcări. Un poliţist, 
care patrulase prin apropiere, veni fugind, privi îngrozit o clipă, 
apoi o luă la fugă spre cel mai apropiat telefon. Wu încă mai în- 
cerca să-şi tragă răsuflarea când îi văzu pe Richard Kwang şi 
soţia sa năpustindu-se afară. Începu să râdă şi se simţi mult mai 
bine. Şi Venus Poon îşi zicea că oamenii par foarte caraghioşi. 
Privitorii se adunau în locuri sigure, fără ca nimeni să dea vreo 
mână de ajutor, doar stăteau şi se uitau - cum se şi cuvine, îşi 
spuse Wu în treacăt. Nu trebuie niciodată să te amesteci în 
hotărârile zeilor. Zeii au propriile lor reguli şi ei hotărăsc jossul/ 
unui muritor. Jossul meu e să scap şi să mă bucur de târfa asta 
la noapte. Să-mi ajute toţi zeii să-mi păstrez Tăria Supremă până 
ce va striga cerând îndurare. 

— Haide, Guriţă Dulce, zise chicotind Patru Degete, putem 
să-i lăsăm liniştiţi joss-ului lor. Timpul trece. 

— Nu, Tată, spuse ea repede. Televiziunea şi presa vor fi din 
minut în minut aici - trebuie să ne gândim la imaginea noastră, 
heya? 

— Imagine? Patul şi Splendida Strâmt... 

— Mai tîrziu! spuse ea imperios şi el îşi înghiţi blestemul pe 
care voia să-l adauge. Nu vrei să fii considerat erou? întrebă ea 
tăios. Poate chiar înnobilat ca Silă, heya? 

Îşi murdări repede faţa şi mâinile şi rupse cu grijă una din 
bretelele de deasupra sânilor, spoi se duse lângă pasarelă, de 
unde putea vedea şi fi văzută. Patru Degete o privi absent. O 
onoare din partea unor quai loh cum obținuse Shi-tee? îşi spuse 
el uimit. Eee, de ce nu! O urmă prudent, având grijă să nu se 
apropie prea mult de locurile periculoase. Văzură o limbă de foc 
ieşind pe hornul punţii superioare şi oameni speriaţi privind pe 
ferestrele celor trei punți. Lumea se aduna pe cheu. Alţii ieşeau 
impiedicându-se, ţipând isteric, mulţi tuşind din cauza fumului 
care începuse să umple întregul restaurant. Se auzi un alt urlet 
în uşă, câţiva căzură, alţii ţâşniră pe sub picioarele care 
fremătau, cei din spate ţipând celor din faţă să se grăbească, şi 
din nou Patru Degete şi alţi privitori râseră. Pe puntea 
superioară Bartlett se aplecă peste balustradă şi privi în jos la 
restul vasului şi la cheu. Pe ponton se vedeau mulțimile de 
oameni, iar la ieşire lume isterică luptându-se să scape. Pe nici o 
parte nu se aflau scări, fixate ori mobile, sau vreo altă 
posibilitate de scăpare. Inima îi bătea cu putere, dar nu îi era 
frică. Nu e cu adevărat periculos, încă, îşi spuse el. Putem sări 
jos în apă. E uşor. Sunt cam nouă-zece metri - fără probleme, 
dacă nu cazi pe burtă. Alergă înapoi de-a lungul punţii care 
mergea pe jumătate din lungimea vasului. Fum negru, scântei şi 
flăcări mici ieşiră prin coşuri. 

Deschise uşa punţii superioare şi o închise repede pentru a 
nu mări curentul. Fumul era mult mai dens şi flăcările ieşeau 
acum continuu din ascensorul de bucătărie. Era un miros acru 
de fum în aer, şi se simţea duhoarea de carne arsă. Aproape 
toată lumea era strânsă în jurul ieşirii. Gornt stătea deoparte, 
singur, şi-i privea sorbind dintr-un pahar. Isuse, îşi spuse 
Bartlett, uite un ticălos cu sânge rece. Ocoli cu grijă ascensorul 
de bucătărie, simțind cum fumul îi înţeapă ochii, şi fu cât pe-aci 
să intre în Christian Toxe care, ghemuit deasupra telefonului, 
striga în el acoperind gălăgia. 

— Mă doare-n fund, trimite imediat aici un fotograf şi pe 
urmă suni la pompieri! furios, Toxe trânti receptorul şi 
murmură: Ticăloşi, idioţi! şi se întoarse la soţia sa, o matroană 
chinezoaică ce-l privea pierdută. 

Bartlett se duse grăbit spre Dunross. Tai-panul stătea 
nemişcat lângă Peter şi Fleur Marlowe, Orlanda şi Casey, 
fluierând fals. 

— Nimic, lan, spuse el liniştit, şi observă că vocea îi suna 
ciudat, nu e absolut nimic. Nici măcar o scară, nimic. Dar putem 
sări, uşor, dacă e nevoie. 

— Da. Avem noroc să fim pe puntea asta. S-ar putea ca 
ceilalţi să nu fie la fel de norocoşi! Dunross privi fumul şi focul 
care se ridicau din ascensorul aflat lângă uşa de ieşire. Va 
trebui să hotărâm destul de repede pe unde s-o luăm, spuse el 
blând. Focul ăsta ne-ar putea tăia drumul spre ieşire. Dacă ieşim 
s-ar putea să nu mai reuşim să intrăm din nou aici şi să 
trebuiască să sărim. Dacă rămânem înăuntru, putem folosi doar 
scările. 

— Isuse, murmură Casey. 

Incercă să-şi liniştească bătăile inimii şi senzaţia de 
claustrofobie care creştea. Işi simţea pielea lipicioasă şi privirea 
ei fugea de la ieşirea pe scări la uşa care da pe punte, şi înapoi. 
Bartlett o luă pe după umeri. 

— Nu-ţi face probleme, putem sări oricând. 

— Da, sigur, Linc! şi Casey rezista încrâncenată. 

— Ştii să înoţi, Casey? întrebă Drmross. 

— Da. Am... am fost prinsă odată într-un incendiu. De atunci 
mi-a fost întotdeauna îngrozitor de frică de foc. 

Se întâmplase cu câţiva ani în urmă, când căsuţa ei din 
Hollywood Hills, în Los Angeles, se aflase în drumul unui 
incendiu brusc de vară şi ea fusese blocată în mijlocul focului, 
tot ce putea arde pe drumul şerpuit arzând deja. Deschisese 
toate robinetele şi începuse să ude cu furtunul acoperişul. 
Dogoarea focului ajunse până la ea. Apoi focul se înteţise, 
ridicându-se din vârful unei laturi până pe cealaltă parte a văii, 
arzând din ambele părţi şi coborând spre fundul văii, biciuit de 
rafale de o sută de mile pe oră, născute tot din foc. Flăcările 
puternice făcură să dispară copaci şi case, se apropiară şi nu 
mai exista nici o cale de scăpare. IÎngrozită, ea continuă să ţină 
furtunul asupra acoperişului. Cîini şi pisici din casele de mai sus 
fugiră pe lângă eă, şi un alsacian cu ochi îngroziţi se ghemui 

lângă casa ei în bătaia suflului. Căldura şi fumul şi teroarea o 
înconjurau şi continuă aşa mult timp, dar valul acela al focului 
se opri la cincizeci de picioare de casa ei. Fără motiv. Mai sus, 
toate casele din faţa ei dispăruseră. Cea mai mare parte a văii. 
Fâşia de aproape o jumătate de milă lăţime şi o milă lungime 
arse timp de trei zile pe dealurile care tăiau în două Los 
Angeles-ul. 

— E-n regulă, Linc, spuse ea cu glas tremurător. Cred... cred 
că aş prefera să fiu afară decât aici. Să ieşim naibii de aici. Un 
înot ar fi grozav. 

— Eu nu ştiu să înot. 

Orlanda tremura. Apoi îşi pierdu controlul şi se ridică vrând 
să se năpustească spre scări. Bartlett o înşfăcă. 

— Totul va fi bine. Isuse, n-ai să faci una ca asta. Ascultă-i pe 
amărâţii ăia de jos, ei sunt cu adevărat în primejdie. Stai 
liniştită, auzi? Scările nu sunt bune. 

Ea se agăţă de el împietrită. 

— N-ai să păţeşti nimic, îi zise compătimitoare Casey. 

— Da, spuse Dunross, cu ochii aţintiţi asupra focului şi 
fumului ce se ridica. 

Marlowe spuse: 

— Noi, ăăă, sutem într-o situaţie foarte bună, tai-pan, nu? Da. 
Focul trebuie să fie de la bucătărie. O să-l stingă. Fleur, iubito, 
nu va fi nevoie să sărim. 

— Nu-i nici o problemă, îl asigură Bartlett. Sunt o mulţime de 
sampane care să ne culeagă. 

— Oh, da, dar nici ea nu ştie să înoate. 

Fleur îşi puse mâna pe braţul soţului ei. 

— Întotdeauna ai spus că ar trebui să învăţ, Peter. 

Dunross nu ascultă. Era chinuit de frică, şi încerca să o 
domine. Nările îi erau pline de duhoarea de carne arsă pe care o 
cunoştea, oh, atât de bine, şi era pe punctul de a vomita. Era din 
nou în avionul său Spitfire cuprins de flăcări, lovit de un 
Messerschmitt 190 peste Marea Mânecii, stîncile din Dover se 
aflau mult prea departe şi ştia că focul îl va mistui înainte să 
apuce să sfâşie acoperişul carlingii strivite şi lovite şi să sară, şi 
simţea îngrozitorul miros de carne, fierbinte, propria lui came 
înconjurându-l. Îngrozit, lovi neputincios în geamul de plastic, 
cu cealaltă mână apărându-se de flacările din jurul genunchilor 
şi picioarelor, înecându-se în fumul înţepător care-i intrase în 
plămâni, pe jumătate orbit. Apoi se auzi brusc un zgomot violent 

când capota motorului zbură, un infern de flăcări ţâşni şi îl 
înconjură şi deodată, nu se ştie cum, se trezi afară, căzând şi 
îndepărtându-se de flăcări, neştiind dacă mai avea faţă, cu 
pielea de pe mâini şi picioare, cu ghetele şi costumul de zbor 
încă  fumegând. Apoi smucirea greţoasă la deschiderea 
paraşutei, silueta întunecată a avionului inamic căzând către el 
din soare, văzu mitralierele trăgând, un trasor îi luă o parte din 
gambă. În rest nu-şi mai amintea nimic, în afara mirosului de 
carne arsă, care fusese atunci la fel ca acum. 

— Ce crezi, tai-pan? 

— Ce? 

— Să rămânem sau să plecăm? repetă Marlowe. 

— Deocamdată rămânem, spuse Dunross şi toţi se întrebară 
cum putea să pară atât de calm şi să aibă o voce atât de liniştită. 
Când scările se eliberează o să putem cobori. N-are rost să ne 
udăm dacă nu trebuie. 

Casey îi zâmbi şovăitor. 

— Sunt dese incendiile astea? 

— Aici nu, dar mă tem că în Hong Kong da. Prietenilor noştri 
chinezi nu prea le pasă de paza incendiilor... 

Nu trecuseră decât câteva minute de când prima pală de foc 
se ridicase în bucătărie, dar acum focul pusese stăpânire şi aici 
şi, prin ascensorul de bucătărie, se întinse şi în secţiunile 
centrale ale celor trei punți de deasupra. Focul cuprinsese 
jumătate din bucătărie, blocând accesul spre unica scară. 
Douăzeci de oameni îngroziţi rămăseseră prinşi acolo. Restul 
fugiseră de mult pe puntea de deasupra şi se alăturaseră masei 
de oameni din ce în ce mai mari de aici. Existau şase hublouri, 
dar erau mici şi ruginite. În panică, unul dintre bucătari se re- 
pezi la bariera de flăcări, ţipă când flăcările îl înghiţiră, aproape 
reuşi să treacă, dar alunecă, şi continuă să ţipe mult timp. Un 
geamăt îngrozit scăpă de pe buzele celorlalţi. Nu mai exista nici 
o altă posibilitate de scăpare. 

Şi şeful bucătar era prins în cursă, un bărbat solid, care mai 
fusese în multe incendii de bucătărie, aşa că nu intrase în 
panica. Se gândea la toate celelalte focuri, încercând disperat să 
găsească p soluţie. Atunci îşi aminti. Un alt bidon de metal 
explodă şi făcu o gaură mare în bordaj, chiar deasupra liniei de 
plutire, împrăştiind focul în toate direcţiile. Oamenii de pe 
ponton gâfâiră şi unii se dădură înapoi, deşi pentru ei nu exista 
nici un pericol. Alţii râseră nervos. Încă un bidon explodă şi un 

alt val de flăcări linse totul. Stâlpii de susţinere a tavanului şi 
grinzile, mult slăbite şi îmbibate cu ulei, începură să ardă. 
Deasupra pe prima punte, picioarele celor ce fugeau înnebuniţi 
tropăiră periculos. Chiar deasupra primului palier Grey mai 
ținea încă în braţe copilul. Se agăţase cu o mână de balustradă, 
speriat, împingându-i pe cei din faţa şi din spatele lui. Îşi aşteptă 
rândul, apoi, apărând cât putea de bine copilul, ocoli flăcările de 
pe palier şi ţişni în jos pe scări, pe drumul aproape liber. 
Covorul din prag începuse să fumege, un bărbat solid se 
împiedică, şi întreaga podea se cutremură. 

— Haideţi, strigă disperat Grey spre cei din spatele său. 

Ajunse în prag, încadrat în faţă şi în spate de alţii, în 
momentul în care atinse pasarela, ultimele două bidoane cu ulei 
explodară, întreaga podea în spatele lui dispăru şi el şi copilul şi 
ceilalţi fură aruncaţi înainte, împreună cu bucăţi rupte din vas. 

Hugh Guthrie se desprinse din grupul privitorilor şi veni 
repede spre ei şi-i trase la adăpost. 

— E-n regulă, bătrâne? spuse el gâfâind. 

Grey era pe jumătate buimăcit, încerca să-şi recapete suflul, 
hainele îi fumegau, şi Guthrie îl ajută să le stingă. 

— Da,... da, cred că da... spuse el pe jumătate inconştient. 

Guthrie ridică uşor copilul leşinat şi se uită cu atenţie la el. 

— Bietul de el! 

— A murit? 

— Nu cred. Ţine-l... Guthrie îl puse pe micuțul chinez în 
braţele unui privitor şi amândoi se întoarseră repede spre 
intrare să-i ajute pe cei care erau încă năuciţi de explozie şi 
neputincioşi. Cristoase, făcu el uimit, văzînd că nu se mai putea 
trece de uşa de intrare. 

Focul de pe puntea superioară, lângă ieşirea spre scări se 
înteţi vertiginos. Lumea speriată, tuşind, se întorcea în salon, 
forţată să urce scările de focul care acum pusese stăpânire pe 
puntea de jos. Aerul era greu de zgomot infernal şi de duhoarea 
fricii. 

— Ian, ar fi mai bine să ieşim dracului de aici, spuse Bartlett. 

— Da, Quillan, vrei te rog s-o iei tu înainte şi să organizezi 
totul pe punte, spuse Dunross. Eu o să am grijă de cei de aici. 

Gornt se întoarse şi urlă: 

— Toată lumea pe aici! Veţi fi în siguranţă pe punte..: pe 
rând câte unul... 

Deschise uşa şi se aşeză lângă ea, şi încercă să pună ordine 
în retragerea aceea grăbită - câţiva chinezi, restul majoritatea 
britanici. Odată, ajunşi afară, toţi se simţiră mai puţin speriaţi, 
mulţumiţi că scăpaseră de fum. Bartlett, rămas în salon, simţea 
emotie, dar încă nu frică, căci ştia că putea sparge orice geam şi 
sări împreună cu Casey în mare. Oamenii treceau pe lângă el 
împiedicându-se. Flăcările din ascensor deveniră mai mari şi se 
auzi o explozie înfundată mai jos. 

— Cum te simţi Casey? 

— E-n regulă! 

— Du-te afară! 

— Când te duci şi tu! 

— Sigur. n 

Bartlett îi zâmbi. Incăperea se goli. O ajută pe lady Joanna să 
iasă, apoi pe Harvergill, care şchiopăta, şi pe soția lui. Casey 
văzu că Orlanda stătea încă nemişcată pe scaun. Biata fată, îşi 
spuse ea cu compătimire, amintindu-şi ce teroare trăise în 
celālalt incendiu. Se duse la ea. 

— Haide, spuse ea blând şi o ajută să se ridice. 

Genunchii fetei tremurau. Casey o luă pe după umeri. 

— Mi-am... mi-am pierdut... poşeta, murmură Orlanda. 

— Nu, iat-o. 

Casey o luă de pe scaun şi continuă să o ţină pe Orlanda pe 
când aproape o împinse pe lângă flăcări afară. Puntea era 
aglomerată, dar odată ajunsă afară, Casey se simţi infinit mai 
bine. 

— Totul e în regulă, spuse încurajator Casey. 

O conduse spre balustradă. Orlanda se tinu strâns. Casey se 
întoarse să-l caute pe Bartlett şi-i văzu pe el şi pe Gornt privind- 
o din salon. Bartlett îi făcu cu mâna şi ea îi răspunse, dorind să-l 
ştie afară cu ea. Peter Marlowe îşi conduse soţia pe punte, apoi 
veniră amândoi spre ea. 

— E-n regulă, Casey? 

— Sigur. Cum te simţi, Fleur? 

— Bine, bine. E... e destul de plăcut afară, nu? spuse Fleur 
Marlowe, simțindu-se îngrozitor, aproape leşinată, îngrozită la 
ideea de a sări de la înălţimea aceea atât de mare. Crezi că o să 
plouă? 

— Cu cât mai repede cu atât mai bine. 

Casey privi peste bord. În apele întunecate, zece metri mai 
jos, începuseră să se adune sampanele. Toţi barcagiii ştiau că 

cei de sus vor trebui să sară în curând. Din locul în care se aflau 
ei puteau vedea că focul cuprinsese cea mai mare parte din 
prima şi a doua punte. Câţiva oameni erau prinşi acolo, apoi un 
bărbat aruncă cu un scaun într-una din ferestre, curăţă sticla 
spartă, se strecură prin ea şi se aruncă în mare. Un sampan 
ţâşni înainte şi îi aruncă o parâmă. Alţi oameni prinşi înăuntru îi 
urmară exemplul. O femeie nu mai apăru la suprafaţă. 

Noaptea era întunecată, deşi flăcările luminau totul în jur, 
aruncând umbre stranii. Multimea de pe ponton se dădu 
deoparte lăsând o cărare când apărură maşinile de pompieri 
urlînd strident. Imediat pompierii chinezi şi ofiţerii britanici 
scoaseră furtunurile. Un alt detaşament li se alătură la cel mai 
apropiat hidrant şi primul jet de apă ţâşni asupra focului şi se 
auzi un strigăt de bucurie. În câteva secunde şase furtunuri 
funcționau şi doi pompieri cu măşti, costume de azbest şi 
echipament de respiraţie prinse în spate se repeziră spre intrare 
şi începură să-i tragă afară pe cei care zăceau inconştienţi. O 
altă explozie uriaşă îi împroşcă cu tăciuni aprinşi. Unul dintre 
pompieri stropi pe toată lumea cu apă apoi îndreptă din nou 
furtunul spre intrare. În încăperea de pe puntea de sus nu mai 
erau decât Bartlett, Dunross şi Gornt. Simţiră puntea 
clătinându-se sub picioarele lor şi-şi pierdură aproape echilibrul. 

— Isuse Cristoase, gâfâi Bartlett, ne scufundăm? 

— Exploziile astea ar fi putut să-i distrugă fundul, spuse 
repede Gornt. Haideţi! 

leşi repede pe uşă, şi Bartlett îl urmă. 

Dunross era singur acum. Fumul era foarte gros, căldura şi 
duhoarea îl revoltau. Făcu un efort să nu o ia la fugă, 
dominându-şi groaza. La un gând brusc, traversă în fugă camera 
spre ieşirea ce da pe scara principală ca să fie sigur că nu mai e 
nimeni acolo. Apoi văzu pe scară corpul inert al unui bărbat. 
Flăcările erau peste tot. Îşi simţi din nou frica, dar din nou şi-o 
înfrânse, se repezi şi începu să-l tragă în sus pe scări. Chinezul 
era greu şi el nu ştia dacă omul era viu sau mort. Căldura era de 
nesuportat şi din nou îi veni în nări mirosul de carne arsă şi 
simţi acreală în gât. Apoi Bartlett fu lângă el şi împreună îl 
traseră şi-l cărară pe om prin cameră, afară pe punte. 

— Mulţumesc, gâfâi Dunross. 

Quillan Gornt veni spre ei, se aplecă şi-l întoarse pe om pe 
spate. Faţa îi era în parte arsă. 

— Nu era nevoie să faceţi pe eroii. E mort. 

— Cine e? întrebă Bartlett. 

Gornt ridică din umeri. 

— Nu ştiu. Tu-l ştii, lan? 

Dunross se uita lung la trup. 

— Da. E Zep... Tung Zeppelin. 

— Fiul Zgârcitului? Gornt era surprins. Dumnezeule, s-a 
îngrăşat. Nu l-aş fi recunoscut! se ridică. Mai bine ne-am pregăti 
cu toţii să sărim. Vasul ăsta e un adevărat cavou. O văzu pe 
Casey stând lângă balustrada. Te simţi bine? întrebă el 
ducându-se spre ea. 

— Da, mulţumesc. Tu? 

— Oh, da. 

Orlanda era tot lângă ea, uitându-se pierdută în jos, la apă. 
Oamenii se invarteau nervoşi pe punte. 

— Mai bine aş da o mână de ajutor să-i organizăm, spuse 
Gornt. Mă întorc imediat. 

Se îndepărtă. O altă explozie scutură din nou vasul care se 
înclină şi mai mult. Câţiva oameni săriră peste balustradă şi-şi 
dădură drumul în apă. Sampanle porniră să-i salveze. Christian 
Toxe o ţinea de umeri pe soţia sa chinezoaică şi se uita posac în 
jos. 

— Va trebui să sări, Christian, spuse Dunross. 

— În Portul Aberdeen? Cred că glumeşti, bătrâne! Dacă nu 
ieşi repede din afurisitele alea de duhori, te-nbolnăveşti de- 
afurisita de ciumă. 

— De-asta sau vreun sculament, strigă cineva râzând. 

În capătul punţii, sir Charles Pennyworth se ţinea de 
balustradă şi trecea printre oameni, încurajându-i. 

— Haide, domnişoară, îi spuse Orlandei, e uşor de sărit. 

Ea dădu din cap, împietrită. 

— Nu... nu încă... Nu ştiu să înot. 

Fleur Marlowe o luă de umeri. 

— Fii liniştită. Nici eu nu ştiu să înot. Şi eu rămân. 

— Peter, spuse Bartlett, poţi s-o ţii de mână, o să fie în 
siguranţă. Tot ce ai de făcut, Fleur, e să-ţi ţii răsuflarea! 

— Nu va sări, spuse liniştit Marlowe. Cel puţin, nu până în 
ultimul moment. 

— E sigur. 

— Da, dar nu pentru ea în situaţia ei. E enceinte. 

— Ce? 

— Fleur e însărcinată. Cam în trei luni. 

— Isuse! 

Pale de foc izbucniră spre cer dintr-un coş, înăuntru, în 
restaurantul de pe puntea superioară, mesele erau în flăcări şi 
marile paravane sculptate din capătul îndepărtat al încăperii 
ardeau vesele. O rafală de scântei se ridică în aer când scara 
centrală interioară se prăbuşi. 

— Isuse, toată, nava asta e o capcană de foc. Ce fac cei de 
jos? 

— Au ieşit de mult, spuse Dunross, fără să o creadă, acum că 
se afla la aer se simţea minunat, faptul că reuşise să-şi domine 
frica îl zăpăcise. E o privelişte splendidă de aici, nu credeţi? 

Pennyworth strigă jovial: 

— Avem noroc. Vasul se înclină pe partea asta aşa că atunci 
când se scufundă o să fim în siguranţă. Doar dacă nu se 
răstoarnă. Ca pe vremuri, adăugă el. Am fost scufundat de trei 
ori în Mediterană. 

— Şi eu, spuse Marlowe, dar în strîmtoarea Bangka, în largul 
Sumatrei. 

— Nu ştiam, Peter, spuse Fleur. 

— N-a fost nimic deosebit. 

— Cât de adâncă e apa aici? întrebă Bartlett. 

— Trebuie să aibă şase metri sau chiar mai mult, spuse 
Dunross. 

— Va fi sufi... 

Se auzi zgomotul sirenelor pe când barca poliţiei îşi făcu loc 
prin spaţiile înguste între insulele de bărci, căutând ici şi colo cu 
lanterna. Când fu aproape bord la bord cu Floating Dragon, se 
auzi tare în megafon, întâi în chineză „Toate sampanele să 
elibereze zona, să elibereze zona!” apoi în engleză: „Cei de pe 
puntea superioară, pregătiţi-vă să abandonaţi nava! Carena e 
găurită, pregătiţi-vă să abandonaţi nava!” 

Christian Toxe mormăi acru, fără să se adreseze cuiva 
anume. 

— Afurisit să fiu dacă-mi stric unicul meu smoching. 

Soţia sa îl trase de braţ. 

— Oricum nu ţi-a plăcut niciodată, Chris. 

— Îmi place acum, fetiţo! încercă să zâmbească. Nici tu nu 
ştii să înoţi. 

Ea ridică din umeri. 

— Pun pariu cu tine pe cincizeci de dolari că amîndoi o să 
înotăm ca nişte veritabili ţipari. 

— Doamnă Toxe, de-acord cu pariul. Dar atunci se cuvine să 
fim ultimii care pleacă. In fond vreau o relatare a unui martor 
ocular. 

Băgă mâna în buzunar şi scoase ţigările, îi dădu una, 
încercând să se simtă curajos, îngrijorat doar pentru ea. Căută 
un chibrit, nu găsi nici unul. Ea scotoci în poşetă, în cele din 
urmă îşi găsi bricheta. Se aprinse abia la a treia scăpărare. 
Amândoi uitaseră de flăcările aflate la trei metri în spatele lor. 

— Fumezi prea mult, Christian, spuse Dunross. 

Puntea se răsuci ameţitor. Nava începu să se afunde. Apa 
năvălea prin gaura cea mare din bord. Pompierii îşi foloseau cu 
mare curaj furtunurile, dar efectul era minor asupra pârjolului. 
Prin mulţime trecu un murmur când întregul vas se cutremură. 
Două din parâmele de acostare pocniră. Pennyworth era 
rezemat de copastie, ajutându-i pe ceilalţi să sară cu bine. Acum 
săreau destui. Lady Joanna căzu stângaci. Paul Havergill îşi 
ajută soţia să treacă peste copastie. Când văzu că a ieşit la 
suprafaţă, îşi dădu şi el drumul. Şalupa poliţiei tot mai striga în 
megafon în cantoneză să se elibereze zona. Marinarii aruncară 
în apă veste de salvare, în timp ce alţii lansară un cuter. Apoi, 
conduşi de un tânăr inspector naval, şase marinari intrară în 
apă să-i ajute pe cei ce nu se descurcau, bărbaţi, femei, şi câţiva 
copiii. Un sampan ţâşni în ajutorul lui lady Joanna, lui Havergill 
şi al soţiei sale. Recunoscători, se căţărară în barca şubredă. 
Alţi oameni de pe puntea superioară săriră în apă. 

Floating Dragon se înclină şi mai mult. Pe puntea superioară 
cineva lunecă şi îl lovi pe Pennyworth făcându-l să-şi piardă 
echilibrul. Sări şi el, mai degrabă se prăbuşi cu spatele înainte 
să se poată prinde şi căzu ca un bolovan. Capul i se izbi de pupa 
sampanului, gâtul i se frânse şi el alunecă în apă şi se înecă. În 
nebunia generală nimeni nu-l observă. 

Casey se ţinea de balustradă împreună cu Bartlett, Dunross, 
Gornt, Orlanda şi familia Marlowe. In apropiere, Toxe fuma, 
încercând să-şi adune curajul. Soţia lui îşi stinse cu grijă ţigara. 
Flăcări ieşeau din gurile de aerisire, spiraluri şi uşa care dădea 
pe scară, apoi vasul se izbi puternic de fund şi se înclină când 
altă parâmă se rupse. Lui Gornt îi lunecă mâna de pe 
balustradă, intră cu capul în balustradă şi leşină. Toxe şi soţia sa 
îşi pierdură echilibrul şi căzură peste bord, într-o poziţie 
proastă. Peter Marlowe îşi prinse bine soţia şi reuşi cu greu să o 
ţină să nu intre într-un cloason când Bartlett şi Casey se 

împiedicară şi aproape se rostogoliră pe lângă ei, căzând 
grămadă lângă balustradă, Bartlett încercând să o protejeze, 
atent la tocurile sale înalte, periculoase. 

Jos, în apă, marinarii îi ajutau pe oameni să se suie în barca 
de salvare. Cineva îi văzu pe Toxe şi pe soţia sa ridicându-se la 
suprafaţă pentru o clipă la vreo cincisprezece metri mai 
departe, amândoi gâfâind şi bolborosind, apoi leşinară, îne- 
cându-se, ducându-se din nou la fund. Imediat se repezi după ei 
şi după un timp, ce îi păru eternitate, o apucă pe ea de haine şi 
o împinse la suprafaţă, pe jumătate înecată, tânărul locotenent 
înotă spre locul în care îl văzuse pe Toxe şi intra sub apă, dar în 
întuneric nu-l găsi. Scoase din nou capul la aer şi se cufundă din 
nou în întunecime, pipaind neajutorat. În momentul în care 
plămânii îi erau pe punctul de a pocni, degetele lui întinse 
atinseră o haină, o apucă şi se repezi la suprafaţă. Toxe se agăţă 
de el panicat, vomând şi înecându-se cu toată apa pe care o 
înghiţise. Tânărul se desprinse, îl întoarse pe Toxe şi-l aruncă în 
cuter. k 

Deasupra lor nava se mişca periculos şi Dunross îşi reveni. Il 
văzu pe Gornt căzut grāmadă, inert, şi se duse poticnindu-se 
până la el, încercă să-l ridice, nu putu. 

— Sunt... sunt bine, gâfâi Gornt, revenindu-şi, apoi îşi 
scutură capul, ca un câine. Cristoase, mulţumesc... Ridică 
privirea şi văzu că era Dunross. Mulţumesc, spuse zâmbind 
întunecat pe când se ridica nesigur pe picioare. Tot mai vând 
mâine acţiuni şi până săptămâna viitoare te-am terminat. 

Dunross râse. 

— Grozav noroc! Ideea de a muri în flăcări sau de a mă îneca 
împreună cu tine mă îngrozeşte la fel de tare. E 

Zece metri mai departe, Bartlett o ridica pe Casey. Înclinarea 
punţii era mare acum, focul mai puternic. 

— Afurisita asta de copaie se poate răsturna din clipa-n clipă. 

— Ce facem cu ele? întrebă ea calmă, arătând cu capul spre 
Fleur şi Orlanda. El se gândi o clipă, apoi spuse hotărât: 

— Sări tu întâi, aşteaptă jos! 

— Am înţeles! 

Imediat îi dădu poşeta ei cea mică. El o înghesui într-un 
buzunar şi se îndepărtă repede pe când ea îşi arauncă pantofii 
din picioare, îşi trase fermoarul rochiei lungi şi îşi scoase rochia 
pe jos. Răsuci mătasea subţire, o legă în jurul mijlocului, trecu 
peste balustradă, rămase o clipă în picioare pe marginea ei, îşi 

marcă cu grijă locul de cădere, şi plonjă într-o perfectă săritură 
de rândunică. Gornt şi Dunross o privi, uitând de pericolul 
imediat. 

Bartlett era acum lângă Orlanda. O văzu pe Casey apărând la 
suprafaţă şi înainte ca Orlanda să poată face o mişcare o ridică 
peste balustradă şi-i spuse: 

— 'Ţine-ţi răsuflarea, scumpo! 

Şi-i dădu drumul cu grijă. O priviră cu toţii cum cade. Se 
duse cu picioarele înainte şi intră în apă la câţiva metri de 
Casey, care anticipase deja locul şi înotase într-acolo pe sub 
apă. O prinse uşor pe Orlanda, dădu din picioare să iasă la 
suprafaţă, şi Orlanda nici n-avusese timp să respire când îşi 
dădu seama că nu mai era pe punte. Casey o tinu bine şi înotă 
spre cuter, stăpână pe sine. 

Gornt şi Dunross chiuiră din toate puterile. Barca se clătină 
din nou şi aproape îşi pierdură echilibrul, iar Bartlett se 
îndreptă împiedicat spre Peter şi Fleur Mar- lowe. 

— Peter, tu cum înoţi? întrebă Bartlett. 

— Destul de bine. 

— Ai încredere s-o laşi cu mine? Am fost mulţi ani în 
salvamar, pierde-vară pe plajă. 

Înainte ca Marlowe să spună nu, Bartlett o ridică pe Fleur în 
braţe şi paşi peste balustradă, şi rămase în echilibru pe 
marginea ei pentru o secundă. „[ine-ţi doar ră- suflarea! Ea îşi 
puse un braţ în jurul gâtului lui şi-şi ţinu nasul când el păşi în 
gol, cu Fleur ţinută strâns şi în siguranţă în braţele sale. Se 
afundă în apă perfect, ferind-o de şoc cu picioarele şi trupul lui, 
şi ieşi uşor la suprafaţă. Capul ei fu sub apă de- abia câteva 
secunde şi ea nici măcar nu avu ce apă să scuipe, deşi inima-i 
bătea cu putere. În câteva clipe fură la cuter. Se agăţară de 
copastie şi se uitară înapoi. 

Când Peter Marlowe văzu că ea era în siguranţă, inima lui îşi 
reluă bătăile. 

— Oh, grozav, murmură el. 

— Ai văzut-o pe Casey sărind? întrebă Dunross. Fantastică! 

— Ce? Oh nu, tai-pan. 

— Doar sutien şi chiloţi cu ciorapi prinşi şi fără jartiere şi o 
săritură de vis. Cristoase, ce trup! 

— Oh, avea ciorapi pantalon, spuse absent Marlowe, uitându- 
se la apa de jos, adunându-şi curajul. Tocmai au apărut în 
America, sunt ultimul strigăt. 

Dunross nu asculta. 

— Cristoase, ce trup! 

— Ah, da, spuse şi Gornt, şi ce curaj! 

Vasul scârţâi ascuţit când ultima parâmă pocni. Puntea se 
înclină ameţitor. 

Cei trei bărbaţi săriră în apă odată. Dunross şi Gornt 
plonjară, Peter Marlowe sări. Săriră frumos, dar amândoi ştiau 
că nu la fel de frumos ca Casey. 


38 
Ora 23.30. 


În cealaltă parte a insulei taxiul vechi scrâşnea pe străduţa 
îngustă de deasupra West Point-ului în Mid Levels iar pe 
bancheta din spate zăcea Suslev cu picioarele desfăcute şi cu un 
aer de betiv. Noaptea era întunecată şi el îi cânta şoferului 
asudat o baladă rusească tristă, şi avea cravata strâmbă, haina 
alături de el, cămaşa pătată de sudoare. Norii deveniseră mai 
denşi şi coborâseră, umiditatea era mai ridicată, aerul înăbuşi- 
tor. 

— Matieriebiet! murmură el, înjurând căldura, apoi zâmbi, 
înjurătura aceea sucită plăcându-i. 

Se uită pe fereastră. Oraşul şi luminile portului aflate mult 
mai jos erau pierdute în zdrenţe de nori. Cea mai mare parte din 
Kowloon era în întuneric. 

— O să plouă-n curând, tovarăşe, îi spuse şoferului, într-o 
engleză neclară, fără a-i păsa dacă omul înţelege sau nu. 

Taxiul cel vechi hârâia. Brusc, motorul tuşi şi asta-i aduse 
aminte de tusea lui Arthur şi de apropiata lor întîlnire. 
Nerăbdarea îi crescu. Taxiul îl luase la punctul terminus al 
feribotului, apoi urcase spre Mid Levels pe Pisc, o luase la vest, 
ocolind Casa Guvernului, unde locuia guvernatorul, şi Grădina 
Botanică. Trecând pe lângă palat, Suslev se întrebase absent 
când vor flutura secera şi ciocanul în vârful prăjinii goale. 
Curând, îşi spusese el mulţumit. Cu ajutorul lui Arthur şi al lui 
Sevrin - foarte curând. Câţiva ani doar. 

Se uită la ceas. Va întîrzia puţin, dar nu-şi făcea probleme. 
Arthur întîrzia întotdeauna, niciodată mai puţin de zece minute, 
niciodată mai mult de douăzeci. E periculos să ai obiceiuri în 
profesiunea noastră, îşi spuse. Dar periculos sau nu, Arthur e o 

adevărată comoară, iar Sevrin, opera lui, un instrument vital 
strălucit în armamentul KGB-ului nostru, ascuns atât de adânc, 
aşteptând atât de răbdător, ca toţi ceilalţi Sevrini răspândiţi în 
toată lumea. Suntem numai nouăzeci şi ceva de mii de ofiţeri 
KGB şi totuşi aproape conducem lumea. Deja am schimbat-o, am 
schimbat-o mereu, deja avem jumătate din ea... şi într-un timp 
atât de scurt, doar din 1917 încoace. 

Atât de puţini eram noi, atât de mulţi ei. Dar acum 
tentaculele noastre ajung în fiecare colţişor. Armatele noastre 
de ajutoare - informatori, proşti, paraziți, trădători, cei ce se 
păcălesc singuri, cei care cred în noi din greşeală, sau în 
ascuns, toţi cei pe care îi recrutăm într-un mod atât de deliberat 
se găsesc în fiecare ţară, hră- nindu-se unul pe altul ca nişte 
paraziți ce sunt, împinşi de propriile lor dorinţe şi spaime 
egoiste, toţi înlocuibili mai curând sau mai tîrziu. Şi peste tot 
unul dintre noi unul din elită, ofiţerul KGB, în centrul fiecărei 
reţele, controlând, îndrumând, eliminând. Reţele peste reţele, 
până la Prezidiul tuturor Sovietelor şi acum atât de strâns îm- 
pletite în edificiul Mamei Rusii ca s-o facă indestructibilă. Noi 
suntem Rusia modernă, îşi spuse el mândru. Noi suntem vârful 
de lance al lui Lenin. Fără noi şi tehnicile noastre şi fără 
folosirea orchestrată de către noi a terorii nu ar exista Rusia 
Sovietică, şi nici imperiul sovietic, şi nici forţa motrice care să-i 
menţină la putere pe conducătorii partidului - şi nicăieri pe 
pământ nu ar exista vreun stat comunist. Da, noi suntem elita. 
Zâmbetul i se lărgi. Era cald şi înăbuşitor în taxi, deşi ferestrele 
erau deschise, pe când maşina străbătea acel cartier cu şirurile 
sale de blocuri mari, fără grădini, ridicate pe terase tăiate în 
munte. O picătură de sudoare îi alunecă pe obraz şi el o şterse, 
simţindu-şi tot corpul lipicios. Aş face un duş, îşi spuse el, 
pierdut în gânduri. Un duş cu apă dulce şi rece din Georgia, nu 
porcăria asta sărată pe care o trimit prin conductele din Hong 
Kong. Aş vrea să fiu în dacha de lângă Tifilis, oh, ce grozav ar fi! 
Da, din nou în dacha cu tata şi mama şi să înot în râul care 
curge pe pământul nostru şi să mă usuc la soare, cu un vin 
georgian grozav răcindu-se în apă, şi munţii alături. Asta e 
Edenul, dacă a existat vreodată un Eden. Munţi şi păşuni, 
struguri şi grâne şi un aer atât de curat. 

Chicoti când îşi aduse aminte ce-i povestise despre viaţa sa 
lui Travkin. Parazitul ăla! Doar un alt prost, o unealtă pe care s- 
o foloseşti şi apoi când se toceşte să o arunci. Tatăl lui fusese 

comunist încă de la început - mai întâi în Ceka, în secret, apoi 
de la înfiinţare în 1917, în KGB. Ajuns acum la aproape optzeci 
de ani, încă înalt şi drept, pensionat, plin de onoruri, trăise ca 
un prinţ de modă veche, cu servitori şi cai şi gardă personală. 
Suslev era convins că, la timpul, potrivit, va moşteni aceeaşi 
dacha, acelaşi pământ, şi aceleaşi onoruri. Aşa se va întâmpla şi 
cu fiul său, începător în KGB, dacă serviciul său va continua să 
fie foarte bun. El însuşi o merita, avea un dosar impresionant şi 
doar cincizeci şi doi de ani. Da, îşi spuse el încrezător, în 
treisprezece ani va trebui să mă pensionez. Încă treisprezece 
ani grozavi, în care să ajut ca atacul să înainteze fără a slăbi 
niciodată indiferent ce face duşmanul. Şi aici duşmanul, 
adevăratul duşman sunt toţi cei care nu ne ascultă, toţi cei care 
nu acceptă poziţia noastră înaltă - în primul rând ruşii. Râse 
tare. Tânărul şofer obosit, cu o mutră acră, ridică privirea şi se 
uită pentru o clipă în oglinda retrovizoare, apoi continuă să 
conducă, sperând că pasagerul său e suficient de beat ca să nu 
vadă bine aparatul de taxat şi să-i dea un bacşiş gras. Opri 
maşina la adresa, pe care o primise. 

Rose Court pe Kotewall Road era un bloc modern, cu 
paisprezece etaje. La subsol era un garaj pe trei niveluri, şi în 
jurul clădirii o panglică mică de ciment, iar mai jos, sub o 
margine îngustă de beton, se aflau Sinclair Road şi Sinclair 
Towers şi alte blocuri, adăpostite în munte. Acesta era un 
cartier de elită. Priveliştea era minunată, apartamentele se 
găseau sub norii care adeseori acopereau vârful Piscului, acolo 
unde pereţii erau mereu umezi, rufele prindeau mucegai şi totul 
părea să fie întotdeauna jilav. 

Aparatul de taxat arăta 8,70 dolari Hong Kong. Suslev se uită 
la un teanc de bancnote, îi dădu şoferului una de 100 în loc de 
una de 10 şi cobori greoi din maşină. O chinezoaică îşi făcea 
nervoasă vânt cu evantaiul. El se îndreptă clătinându-se spre 
interiorul blocului. Ea îi spuse şoferului să-l aştepte pe soţul ei şi 
se uită cu scârbă după Suslev. Picioarele lui erau nesigure. Găsi 
butonul pe care-l căuta şi apăsă pe el. Dl. Ernest Clinker, Di- 
rector. 

— Da? 

— Ernie, eu sunt, Gregor, spuse el cu vocea îngroşată de o 
râgâială. Eşti acasă? 

Vocea cu accent cockney râse. 

— În ruptul capului! Sigur că sunt, amice! Ai întârziat! După 
voce se pare că ai fost într-un turneu prin crâşme! Sus e bere şi 
vodcă, şi eu cu Mabel o să te primim. 

Suslev se îndreptă spre lift. Apăsă pe butonul jos. La ultimul 
nivel de jos cobori în garajul deschis şi se duse în cel mai 
îndepărtat capăt. Uşa apartamentului era deja deschisă şi un 
bărbat mărunţel şi urât, roşu la faţă, trecut de şaizeci de ani, îi 
întinse mâna. 

— Ai luat-o pe ulei, spuse Clinker, rânjetul dezvelindu-i dinţii 
falşi, ieftini, eşti cam ameţit, eh? 

Suslev îl îmbrăţişă greoi, celălalt îl strânse şi el în braţe, şi 
intrară înăuntru. Apartamentul avea două dormitoare 
minuscule, o cameră de zi, bucătărie şi baie. Camerele erau 
sărăcăcios mobilate, dar plăcut, şi singurul lux veritabil era un 
magnetofon deck din care se auzea tare muzică de operă. 

— Bere sau vodcă? 

Suslev se lumină la faţă şi râgâi. 

— Întâi mă piş, pe urmă vodcă pe urmă... pe urmă alta şi pe 
urmă... pe urmă în pat. 

Râgâi prelung şi sonor, plecă împleticindu-se către toaletă. 

— Că bine zici, căpitane, bătrâne! Hei, Mabel, spune-i salut 
căpitanului! 

Bătrânul buldog somnoros, întins pe covoraşul lui zdrenţuit, 
deschise pentru o clipă un ochi, lătră o dată, şi adormi din nou, 
aproape în acelaşi moment, respirând greu. Clinker zâmbi şi se 
duse la masă şi turnă o vodcă zdravănă şi un pahar de apă. Fără 
gheaţă. El bău nişte Guiness, apoi strigă: 

— Cât stai, Gregori? 

— Doar la noapte, tovarăşe. Poate mâine la noapte. Mâine... 
mâine trebuie să mă întorc pe vas. Dar mâine noapte... poate, 
eh? 

— Şi Ginny? lar te-a dat afarâ?... 

În camioneta parcată în stradă, Roger Crosse, Brian Kwok şi 
operatorul radio al poliţiei ascultau această conversaţie printr- 
un difuzor, înregistrare bună, cu uşori paraziți, camioneta plină 
de echipament de supraveghere radio. Il auziră pe Clinker 
chicotind şi spunând din nou: 

— Te-a dat afară, eh? 

— Toată seara noi hâţ-hâţ şi ea... ea spune du-te să stai cu 
Ernie şi lasă-mă... lasă-mă să dorm! 

— Eşti un ticălos norocos! E o prinţesă fata asta. Ad-o aici 
mâine. 

— Da... da, o s-o... aduc. Da, e cea mai bună. 

Îl auziră pe Suslev turnând o căldare cu apă în veceu şi 
întorcându-se în cameră. 

— Poftim, bătrâne! 

— Mulţumesc! urmă zgomotul pe care-l face un om ce bea cu 
sete. Eu... cred... eu cred că vreau să mă întind... întind. Câteva 
minute... 

— Mai degrabă câteva ore! Fii liniştit, o să pregătesc eu 
micul dejun. Poftim, mai ia un pahar... 

Poliţiştii din camionetă ascultau cu atenţie. Crosse ceruse să 
se pună microfoane în apartamentul lui Clinker cu doi ani în 
urmă. Din când în când era ascultat, întotdeauna când Suslev 
era acolo. Suslev, întotdeauna sub oarecare supraveghere, îl 
cunoscuse pe Clinker într-un bar. Amândoi lucraseră pe 
submarine şi s-au împrietenit. Clinker îl invitase să stea la el şi 
din când în când Suslev dăduse curs invitaţiei. Imediat Crosse 
ceruse o verificare asupra lui Clinker, dar nu se descoperise 
nimic dubios. Timp de douăzeci de ani, Clinker fusese în marina 
regală. După război făcuse diferite munci în marina comercială, 
prin toată Asia până în Hong Kong, unde se stabilise la 
pensionare. Era un om liniştit, plăcut, care locuia singur şi, de 
cinci ani, era paznicul şi administratorul clădirii. Suslev şi 
Clinker formau o pereche potrivită, beau mult, se distrau mult şi 
taifăsuiau. Nici una din orele lor de taifas nu dăduse la iveală 
ceva interesant pentru serviciul secret. 

— Şi-a luat portia obişnuită, Brian, spuse Crosse. 

— Da, sir, spuse Brian Kwok plictisit şi încercând să n-o 
arate. 

În micul living, Clinker îi oferi lui Suslev umărul. 

— Haide, la culcare cu tine. 

Călcă paharul care se sparse şi îl ajută pe Suslev să meargă 
până în micul dormitor. Suslev se întinse greoi şi oftă. Clinker 
trase draperiile, apoi se duse la un alt magnetofon mic şi-l 
deschise. Într-o clipă se auziră de pe bandă o răsuflare grea şi 
începutul unui sforăit. Suslev se ridică fără zgomot, prefăcuta 
lui beţie îi dispăruse. Clinker era deja în patru labe. Dădu 
deoparte un covoraş şi deschise chepengul. Suslev cobori prin el 
fără să scoată un sunet. Clinker rânji, îl bătu pe spate şi închise 
după el trapa bine unsă. Scările de sub chepeng duceau într-un 

tunel accidentat care ajungea repede în camerele canalului 
subteran de scurgere a viiturilor de furtună, acum uscat. Suslev 
mergea atent, folosind lanterna pe care o luase de pe o ieşitură 
în zid, în partea de jos a scărilor. Peste o clipă auzi o maşină 
scrâşnind pe Sinclair, chiar deasupra capului său. Mai cobori 
câteva trepte şi se află sub Sinclair Towers. Un alt chepeng 
ducea într-o cămăruţă de portar. Aceasta dădea spre nişte scări 
de serviciu nefolosite. Incepu să urce. Roger Crosse continua să 
asculte respiraţia grea, combinată cu muzică de operă. 
Camioneta era înghesuită şi înăbuşitoare, cămăşile ude pe ei. 
Crosse fuma. 

— Se pare că s-au culcat şi o să doarmă toată noaptea, spuse 
el. 

Îl auzeau pe Clinker fredonând şi mişcându-se prin cameră 
pe când aduna cioburile de sticlă. Pe scala radioului, un beculeţ 
roşu de semnalizare începu să clipească. Operatorul deschise 
aparatul de transmisie. 

— Patrula 1423, da? 

— Sediul central pentru inspectorul Crosse. Urgent. 

— Crosse aici! 

— Biroul de serviciu, sir. Tocmai a sosit un raport că 
restaurantul Floating Dragon e în flăcări... Brian Kwok căscă 
gura de uimire... Maşinile de pompieri sunt deja acolo, şi 
polițistul a spus că vreo douăzeci sunt înecaţi sau morţi. Se pare 
că vasul a luat foc de la bucătărie, sir. Au fost câteva explozii, au 
găurit cea mai mare parte a carenei şi... O clipă, sir, tocmai 
avem un alt raport de la Marină. 

Aşteptară. Brian Kwok sparse liniştea. 

— Dunross? 

— Petrecerea era pe puntea superioară? întrebă Crosse. 

— Da, sir. 

— E mult prea deştept să moară în flăcări - sau să se înece, 
spuse încet Crosse. Focul a fost un accident, sau a fost 
provocat? 

Brian Kwok nu răspunse. Vocea de la sediul central se auzi 
din nou. 

— Marina raportează că vasul s-a răsturnat. Spune că e un 
adevărat dezastru şi se pare că au fost prinşi câţiva dedesubt. 

— Agentul nostru a fost cu parlamentarii? 

— Nu, domnule, aştepta pe mal lângă maşină. N-am avut 
timp să dăm de el. 

— Şi cei prinşi pe puntea superioară? 

— Staţi o clipă, să întreb... Din nou tăcere. Brian Kwok îşi 
şterse sudoarea... Spun că vreo douăzeci-treizeci de acolo de 
sus au sărit. Din păcate mulţi dintre ei au părăsit prea târziu 
vasul, chiar înainte să se răstoarne. Marina nu ştie câţi s-au 
înecat. 

— Aşteaptă. Crosse se gândi o clipă, apoi vorbi din nou în 
microfon: [Îl trimit pe inspectorul Kwok imediat cu maşina asta. 
Timiteţi o echipă de scafandri să-l întâlnească. Cereţi Marinei să 
dea tot ajutorul, prioritatea numărul unu. Sunt acasă dacă e 
nevoie de mine. Închise microfonul, apoi către Brian Kwok: Mă 
duc jos. Sună-mă în momentul în care afli ceva de Dunross. Dacă 
e mort mergem imediat în subsolul băncii şi, la dracu' tot ce va 
urma. Şi acum cât poţi de repede. 

leşi din maşină. Camioneta o luă în sus pe Aberdeen, peste 
coama muntelui, spre sud. Crosse se uită o clipă pe Rose Court, 
apoi în jos pe partea cealaltă a străzii, la Sinclair Towers. Unul 
din echipajele sale tot mai supraveghea intrarea, aşteptând cu 
răbdare întoarcerea lui Tsu-yan. Unde-i ticălosul ăla? se întrebă 
iritat. Foarte îngrijorat, cobori dealul. Ploaia începu să-l 
stropească. Grăbi pasul. 


Suslev luă o bere rece din frigiderul modern şi o deschise. 
Bău mulţumit. Apartamentul 32 din Sinclair Towers era spaţios, 
luxos, curat şi bine mobilat, cu trei dormitoare şi un living mare, 
la etajul al unsprezecelea. La fiecare etaj, existau trei 
apartamente grupate în jurul a două lifturi strâmte şi al unor 
scări de serviciu. În apartamentul numărul 31 locuiau domnul şi 
doamna John Chen. Numărul 33 aparţinea unui domn K.V. Lee. 
Arthur îi spusese lui Suslev că K.V. Lee era o acoperire pentru 
lan Dunross care, la fel ca şi predecesorii săi, avea trei sau 
patru apartamente răspândite în toată colonia. Suslev nu-i 
cunoscuse niciodată pe John Chen sau pe Dunross, deşi îi văzuse 
de multe ori la curse sau în alte părţi. Dacă va trebuii să-l 
supunem pe tai-pan unui interogatoriu, unde ar fi mai potrivit 
decât aici? îşi spuse el încruntat. Şi cu Travkin ca momeală de 
rezervă... O pală bruscă de vânt mişcă perdelele trase peste 
ferestrele deschise şi auzi ploaia. Închise cu grijă ferestrele şi se 
uită afară. Picături mari stropeau ferestrele. Străzile şi 
acoperişurile erau deja ude. Un fulger brăzdă cerul. Urmă 
bubuitul tunetului. Deja temperatura scăzuse cu câteva grade. O 

să fie o furtună bună, îşi spuse el mulţumit, bucuros că nu mai e 
în apartamentul micut şi vechi al lui Ginny Fu, de la etajul cinci 
al casei fără lift din Mong Kok, şi la fel de bucuros că nu mai e la 
Clinker. 

Arthur aranjase totul. Clinker, Ginny Fu, casa asta sigură, 
tunelul; cu siguranţă la fel de bine cum ar fi făcut-o el în 
Vladivostok. Clinker fusese pe un submarin şi trăise într-o 
mahala din Londra, asta era toată biografia lui, la care se putea 
adăuga doar că detestase întotdeauna ofiţerii. Arthur spusese 
că-i fusese uşor să-l convertească pe Clinker la cauza lor, 
folosindu-se de suspiciunile şi ura lui şi de faptul că îi plăceau 
secretele. 

— Ernie Urâtul ştie doar câteva lucruri despre tine, Gregori - 
evident, că eşti rus şi căpitanul lui Ivanov. Cât despre tunel, i- 
am spus că ai o aventură cu o femeie măritată din Sinclair 
Towers, soţia unuia dintre tai-panii firmei. l-am spus că e nevoie 
de sforăituri înregistrate pe bandă şi de discreţie pentru că 
ticăloşii de pilci sunt pe urmele tale şi s-au strecurat în casa lui 
şi i-au pus microfoane. 

— Pilici? 

— Asta-i porecla pentru poliţişti, aşa erau numiţi oamenii lui 
sir Robert Peel, primul ministru al Angliei, care a întemeiat 
prima poliţie. Londonezii de rând nu i-au putut suferi niciodată 
pe pilici, şi Ernie Urâtul ar fi încântat să-i păcălească. Nu 
trebuie decât să fii pentru marina regală şi-şi dă şi viaţa pentru 
tine... 

Suslev zâmbi. Clinker nu e om rău, îşi spuse el, doar 
plicticos! Se întoarse în living, sorbind din bere. Ziarul de după- 
amiază era acolo, ediţia specială scoasă de Guardian, cu titluri 
de-o şchioapă, GLOATA O CALCA IN PICIOARE PE FLOARE 
PARFUMATA, şi o fotografie reuşită a mulţimii dezlănţuite. Se 
aşeză într-un fotoliu şi citi repede. Apoi urechea lui fină auzi 
liftul oprindu-se. Se duse la masa de lângă uşă şi luă de sub ea 
pistolul cu amortizor încărcat. Il băgă în buzunar şi se uită prin 
vizor. 

Soneria se auzi în surdină. Deschise uşa şi zâmbi. 

— Intră, prietene. Îl îmbrăţişă cu căldură pe Jacques deVille. 
A trecut mult timp de când nu ne-am văzut. 

— Da, da, a trecut, tovarăşe, spuse la fel de cald deville. 

Ultima dată îl văzuse pe Suslev în Singapore, cu cinci ani în 
urmă, la o întâlnire secretă aranjată de Arthur, imediat după ce 

deVille fusese convins să intre în Sevrin. El şi Suslev se 
cunoscuseră, tot în secret, în marele port Brest, în Franţa, în 
iunie '41, cu câteva zile înainte ca Germania nazistă să invadeze 
Rusia sovietică, pe când cele două ţări erau încă aparent aliate. 
Pe vremea aceea deVille era în maquis, iar Suslev comandat 
adjunct şi comisar politic secret al unui submarin sovietic care 
oficial se afla acolo pentru alimentare, după un drum de 
recunoaştere în Atlantic. Atunci a fost deVille întrebat dacă nu 
vrea să participe la adevăratul război, războiul împotriva 
duşmanului capitalist, ca agent secret, după ce fasciştii vor fi 
distruşi. Răspunsese „da” din toată inima. Fusese uşor pentru 
Suslev să-l convertească. Datorită posibilităţilor lui deVille după 
război, KGB-ul îl trădase în secret Gestapoului, apoi îl salvase de 
la moarte dintr-o închisoare a acestuia cu ajutorul gherilelor 
comuniste. Gherilele îi oferiseră nişte dovezi false că fusese 
trădat de unul din oamenii săi pentru bani, deVille avea treizeci 
şi doi de ani şi, ca mulţi alţii, era zăpăcit de socialism şi de 
învăţăturile lui Marx şi Lenin. Nu intrase niciodată în Partidul 
Comunist Francez, dar acum, datorită lui Sevrin, era căpitan 
onorific în Forţele Sovietice de Securitate ale KGB-ului. 

— Pari obosit, Frederick, spuse Suslev, folosind numele 
conspirativ al lui deVille. Spune-mi ce s-a întâmplat? 

— O problemă de familie doar. 

— Spune-mi. 

Suslev ascultă atent povestea tristă a lui deVille despre 
ginerele şi fiica sa. De la întâlnirea lor în 1941, Suslev fusese 
supraveghetorul lui deVille. În 1947 îi ceruse să se ducă în Hong 
Kong şi să intre în compania Struan. Înainte de război deVille şi 
tatăl său avuseseră o firmă de import-export foarte prosperă 
care întreținea legături strânse cu dompania Struan - ca de 
altfel şi legături de familie - aşa că schimbarea fusese uşoară şi 
binevenită. Misiunea secretă a lui deVille era să devină membru 
al consiliului de conducere şi, în timp, tai-pan. 

— Unde e fiica ta acum? întrebă el cu compasiune. 

DeVille îi spuse. 

— Şi şoferul celeilalte maşini? Suslev reţinu numele şi 
adresa. O să am grijă ca cineva să se ocupe de el. 

— Nu, spuse imediat deVille. A... a fost un accident. Nu 
putem pedepsi un om pentru un accident. 

— Era beat. Cine conduce beat n-are nici o scuză. Oricum, tu 
eşti important pentru noi. Noi avem grijă de-ai noştri. O să mă 
ocup de el. 

DeVille ştiu că nu avea rost să mai discute. O rafală de ploaie 
lovi ferestrele. 

— Merde, dar ploaia e bună. Temperatura precis a scăzut cu 
cinci grade. O să ţină mult? 

— S-a comunicat că frontul de furtună e mare. 

DeVille privi picăturile rotunde alunecând pe geam şi se 
întrebă de ce fusese convocat. 

— Tu cum o duci? 

— Foarte bine. Bei ceva? Suslev se duse la barul cu oglinzi. E 
aici o vodcă bună. 

— Bine, vodcă, te rog. Dar una mică. 

— Dacă Dunross se retrage, tu eşti noul tai-pan? 

— Cred că unul dintre noi patru. Gavallan, David Mac 
Struan, eu şi Linbar Struan. 

— În ordinea asta? 

— Nu ştiu. Doar că probabil Linbar e ultimul. Mulţumesc, 
deVille luă paharul, ciocniră. Aş înclina să cred că Gavallan. 

— Cine-i MacStruan ăsta? 

— Un văr îndepărtat. Cinci ani s-a ocupat de comerţul cu 
China. Acum conduce filiala noastră din Canada - încercăm să 
ne diversificăm gama şi să ne ocupăm şi de fibre lemnoase, 
cupru, toate mineralele canadiene, mai ales din Columbia 
britanică. 

— Cât de bun e? 

— Foarte bun. Foarte dur. Luptător parşiv. Patruzeci şi unu 
de ani, fost locotenent la paraşutişti. Mâna stângă i-a fost 
aproape smulsă, deasupra Burmei, într-o încâlceală de paraşută. 
Şi-a legat un garou doar în jurul ei şi a continuat să lupte. Asta i- 
a adus o Cruce Militară. Dacă aş fi tai-pan, pe el l-aş alege, 
deVille ridică din umeri. Conform legilor companiei noastre, 
numai tai-panul îşi poate desemna succesorul. Poate să o facă 
oricând, chiar şi în testamentul său, dacă vrea. Oricum o face, 
asta e regula Nobilei Case. 

Suslev îl privi. 

— Şi-a făcut Dunross, testamentul? 

— Ian e foarte competent. 

Se lăsă tăcere. 

— Mai vrei o vodcă? 

— Non, merci, mi-ajunge asta. Vine şi Arthur? 

— Da. Cum am putea să facem să se încline balanţa în 
favoarea ta? 

De Ville ezită, apoi dădu din umeri. Suslev îşi turnă alt pahar. 

— Ar fi uşor să-i discredităm pe MacStruan ăsta şi pe ceilalţi. 
Da. Uşor să-i eliminăm, Suslev se întoarse şi se uită la el. Chiar 
şi pe Dunross. 

— Nu. Nu asta-i soluţia. 

— Există alta? 

— Să ai răbdare, deVille zâmbi, dar ochii îi erau foarte 
obosiţi şi plini de umbre. N-aş vrea să fiu eu cauza... îndepărtării 
sale, sau a celorlalţi. 

Suslev râse. 

— Nu e nevoie să omori ca să elimini! Suntem sălbatici? 
Sigur că nu! Îşi privi cu atenţie protejatul, pe deVille trebuie să-l 
facem mai dur, îşi spuse el. Vorbeşte-mi despre American, 
Bartlett, şi afacerea Struan-Par-Con. 

Deville îi spuse tot ce ştia. 

— Banii lui Bartlett ne vor da tot ce avem nevoie. 

— Poate Gornt ăsta să răstoarne situaţia? 

— Şi da şi nu. E posibil. E dur şi ne urăşte cu adevărat. E un 
rival pe termen lung... 

— Da, ştiu. Suslev era surprins că deVille continua să repete 
o informaţie pe care i-o mai dăduse deja, semn rău, îşi spuse, şi 
se uită la ceas. Prietenul nostru a întârziat douăzeci şi cinci de 
minute. E ceva neobişnuit, amândoi erau prea vechi în meserie 
ca să-şi mai facă probleme, întâlnirile de genul celei de faţă nu 
puteau fi niciodată pe deplin sigure pentru că nimeni nu putea 
controla întâmplările neprevăzute. 

— Ai auzit de focul din Aberdeen? întrebă deVille la un gând 
neaşteptat. 

— Ce foc? 

— Au dat ştirile la radio chiar înainte să urc! deVille şi soţia 
sa locuiau în apartamentul 20, la etajul al şaselea. Restaurantul 
Floating Dragon din Aberdeen a ars. Poate că Arthur a fost 
acolo. 

— L-ai văzut? Suslev fu deodată îngrijorat. 

— Nu. Dar în înghesuiala aceea era uşor să nu-l întâlnesc. 
Am plecat cu mult înainte de masă. 

Suslev sorbi gânditor din vodcă. 

— Ţi-a spus deja cine sunt ceilalţi din Sevrin? 

— Nu. L-am întrebat, cu grijă, aşa cum ai cerut, dar nu mi- 
Eloa 

— Cerut? Eu nu-ți cer, tovarăşe, eu doar sugerez. 

— Desigur. Tot ce-a spus a fost „Ne vom întîlni cu toţii la 
timpul potrivit”. 

— O să aflăm în curând amândoi. Are perfectă dreptate să fie 
prudent. 

Suslev dorise să-l pună la încercare pe deVille, ca şi pe 
Arthur, una din regulile de bază în KGB era că niciodată nu poți 
avea deplină încredere în spionii tăi, indiferent cât de importanți 
ar fi ei. Îşi aduse aminte cum inspectorul lor le băgase în cap un 
alt citat din Arta războiului a lui Sun Tzu, care era o lectură 
obligatorie pentru orice soldat sovietic. „Există cinci clase de 
spioni - spioni locali, spioni implantaţi, spioni convertiți, spioni 
condamnaţi şi spioni supraviețuitori. Când toate cele cinci 
categorii lucrează concertat, statul va fi în siguranţă şi armata 
inviolabilă. Spionii locali sunt localnicii. Spionii implantaţi sunt 
persoane oficiale din rândul duşmanilor. Spionii convertiți sunt 
spionii duşmanului pe care i-ai atras de partea ta. Spionii 
condamnaţi sunt cei cărora li se transmit informaţii false şi apoi 
sunt oferiţi duşmanului care va scoate prin tortură aceste 
informaţii de la ei şi astfel va fi înşelat. Spionii supraviețuitori 
sunt cei care aduc noutăţi din tabăra duşmanului. Reţineţi, din 
întreaga armată nimeni altcineva nu trebuie să fie răsplătit mai 
generos. Dar dacă o noutate secretă este divulgată de un spion 
înainte de vreme, el trebuie condamnat la moarte împreună cu 
persoana căreia i-a spus secretul.” 

Dacă celelalte rapoarte AMG sunt la fel ca cel deja 
descoperit, îşi spuse Suslev indiferent, atunci Dunross e 
condamnat. Il privea pe deVille, cântărindu-l, plăcându-l, 
bucuros că trecuse din nou testul - ca şi Arthur. Ultimul 
paragraf din Arta războiului - o carte atât de importantă pentru 
elita sovietică încât mulţi ştiau volumul acela subţire pe dinafară 
- îi veni în minte: „Numai conducătorul luminat şi generalul 
înţelept vor folosi inteligenţa superioară a armatei pentru 
spionaj. Spionii sunt cel mai important element într-un război 
pentru că de ei depinde posibilitatea de mişcare a armatei.” 

Asta face KGB-ul, îşi spuse el mulţumit. Căutăm pe cei mai 
buni în toate republicile. Noi suntem elita. Noi avem nevoie de 
spioni din toate cele cinci categorii. Avem nevoie de oamenii 

ăştia, Jacques şi Arthur şi toţi ceilalţi. Da, avem mare nevoie de 
ei. 

— Arthur n-a dat nici un indiciu cine sunt ceilalţi. Nici unul, 
spunea deVille, doar că suntem şapte. 

— Trebuie să avem răbdare, zise Suslev, liniştit că Arthur 
fusese în acelaşi timp şi prudent, pentru că făcea parte din plan 
ca cei şapte să nu se cunoască niciodată, să nu ştie că Suslev 
era supraveghetorul lui Sevrin şi superiorul lui Arthur. 

Suslev cunoştea identitatea tuturor spionilor Sevrin. În timp 
îi acceptase împreună cu Arthur, punându-i mereu la încercare 
pe toţi, cultivându-le loialitatea, eliminând pe unii, substituind 
pe alţii. Testezi întotdeauna şi, în momentul în care un spion 
şovăie, a venit timpul să-l neutralizezi, sau să-l elimini - înainte 
ca el să te neutralizeze sau să te elimine pe tine. Chiar Ginny 
Fu, îşi spuse el, deşi nu e spion şi nu ştie nimic. Niciodată nu 
poţi să fii sigur de nimeni în afară de tine însuţi - asta ne învaţă 
sistemul nostru sovietic. Da. E timpul să o iau în călătoria pe 
care i-am tot promis-o. O călătorie scurtă, săptămâna viitoare. 
La Vladivostok. Odată ajunsă acolo poate fi purificată şi 
reabilitată şi folosită, şi să nu se mai întoarcă niciodată aici. 
Sorbi din vodcă, plimbându-şi prin gură lichidul arzător. 

— li mai acordăm lui Arthur o jumătate de oră. Te rog, spuse 
arătându-i un scaun. 

DeVille dădu de-o parte ziarul şi se aşeză în fotoliu. 

— Ai citit despre asaltul asupra băncilor? 

Suslev se lumină la faţă. 

— Da, tovarăşe. Minunat. 

— E o operaţiune KGB? 

— Din câte ştiu eu nu, spuse vesel Suslev. Dacă e, atunci 
cineva va fi promovat. 

Era o politică leninistă de bază să acorzi o atenţie deosebită 
băncilor occidenttale, să te infiltrezi în ele până la cel mai înalt 
nivel, să încurajezi şi să-i ajuţi pe alţii sa pornească dezastrul 
asupra valutei occidentale, dar, în acelaşi timp, să împrumuţi 
cât mai mult capital de la ele, indiferent de dobândă, pe termen 
cât mai lung, cu cât mai lung termenul cu atât mai bine, 
asigurându-te că nici un sovietic nu întârzie cu plata, oricât de 
mult ar costa. 

— Falimentul băncii Ho-Pak va ruina cu siguranţă şi alte 
bănci. Ziarele spun că s-ar putea să aibă probleme şi Victoria, 
eh? 

DeVille se cutremură fără să vrea şi Suslev observă, 
îngrijorarea îi crescu. 

— Merde, dar asta ar distruge Hong Kongul, spuse deVille. 
Oh, ştiu, cu cât mai repede cu atât mai bine, dar... dar fiind un 
spion ascuns atât de bine, uneori uiţi cine eşti cu adevărat. 

— N-ai de ce să fii îngrijorat. Ni se întâmplă tuturor. Eşti 
tulburat din cauza fiicei tale. Care tată n-ar fi? O să treacă. 

— Când o să putem face ceva? Sunt obosit, atât de obosit să 
aştept. 

— În curând. Ascultă, spuse Suslev ca să-l încurajeze, în 
ianuarie am fost la o întâlnire la nivel înalt la Moscova. 
Problema bancară a fost prioritară pe agenda noastră de lucru. 
După ultima socoteală suntem datori capitaliştilor aproape 30 
de miliarde împrumuturi - cea mai mare parte Americii. 

DeVille rămase cu gura căscată de uimire. 

— Madonna, habar n-aveam că aţi reuşit atât. 

— Zâmbetul lui Suslev se lărgi. 

— Asta-i Rusia Sovietică! Sateliții noştri au şi ei 6,3 miliarde. 
Germania Răsăriteană tocmai a mai luat 1,3 miliarde ca să 
cumpere laminoare şi tehnologie modernă capitalistă şi o 
mulţime de lucruri de care avem nevoie, râse, îşi termină 
paharul şi-şi turnă altul, licoarea făcându-l să vorbească mai 
uşor. Chiar că nu-i înţeleg pe capitalişti. Se înşeală singuri. Noi 
suntem porniţi pe faţă să-i terminăm şi ei ne oferă mijloacele s-o 
facem. Sunt uimitori. Dacă avem timp, douăzeci de ani - 
maximum douăzeci - pe-atunci datoria noastră va fi de 60, 70 de 
miliarde şi, din punctul lor de vedere, noi vom fi tot un risc de 
trei ori mai mare, fără ca vreodată să întârziem să ne plătim 
datoriile... în timp de război, de pace sau represiune. Hohoti 
brusc. Parcă un bancher elveţian spunea: „Imprumută puţin şi ai 
un datornic - împrumută mult şi ai un partener!” 70 de miliarde, 
Jacques, prietene şi îi stăpânim. 70, şi noi putem să le schimbăm 
politica pentru ca să se potrivească cu a noastră şi apoi, în orice 
moment pe care-l alegem noi, ultima noastră poznă: „Ne pare 
atât de rău, Domnule Bancher Sionist Capitalist, regretăm că n- 
avem o leţcaie! Oh, ne pare foarte rău, dar nu mai putem plăti 
împrumuturile, nici măcar dobânzile la împrumuturi. Ne pare 
foarte rău, dar din acest moment moneda noastră actuală nu 
mai are nici o valoare. Noua noastră monedă e rubla roşie, o 
rublă roşie valorează o sută de dolari capitalişti de-ai tăi...” 
Suslev râse, simțindu-se foarte fericit. Şi oricât de bogate sunt 

împreună băncile, ele nu vor putea niciodată să anuleze o 
datorie de 70 de miliarde. Niciodată. 70, plus toate miliardele 
blocului răsăritean din acel moment! Şi dacă anunţul neaşteptat 
este aranjat să coincidă cu una din inevitabilele lor recesiuni 
capitaliste, aşa cum va fi... ei implorându-ne să le salvăm 
ticăloasele lor de piei! şi vor intra în rahat până la nasul lor de 
bancheri evrei, adăugă dispreţuitor: Ticăloşii ăştia proşti merită 
să piară. De ce să ne luptăm cu ei când propria lor lăcomie şi 
prostie îi distrug. Eh? 

Deville aprobă din cap stânjenit. Suslev îl speria. Probabil că 
încep să îmbătrânesc, îşi spuse el. La început era atât de uşor să 
crezi în cauza maselor. Strigătele celor exploataţi erau atât de 
puternice şi clare atunci. Dar acum? Acum nu mai sunt atât de 
clare. Sunt încă implicat, implicat adânc. Nu regret nimic. 
Franţa o va duce mai bine sub comunism. Aşa să fie oare? Nu 
mai ştiu, nu mai sunt sigur, nu la fel de sigur cum am fost. E 
păcat pentru toată lumea că trebuie să existe un „ism”, îşi spuse 
el, încercând să-şi ascundă teama. Ar fi mai bine să nu fie nici 
un fel de „isme”, doar iubita mea Coastă de Azur scăldându-se 
în soare. 

— Ascultă-mă pe mine, prietene, Stalin şi Beria au fost genii, 
spunea Suslev, Ei sunt cei mai mari ruşi care au existat 
vreodată. ` 

DeVille încercă să nu-şi arate şocul. Işi amintea oroarea 
ocupaţiei germane, umilirea Franţei, toate satele şi cătunurile şi 
viile distruse, îşi amintea că Hitler n-ar fi îndrăznit niciodată să 
atace Polonia şi să înceapă totul dacă n-ar fi existat pactul de 
neagresiune al lui Stalin care să-i apere spatele. Fără Stalin n-ar 
fi fost nici război, nici măcel, şi toţi am fi fost mai bogaţi. Două- 
zeci de milioane de ruşi? spuse el. Milioane fără număr din 
celelalte neamuri! 

— Un preţ modest. Suslev îşi turnă din nou, înfierbântat de 
patimă şi vodcă. Datorită lui Stalin şi Beria avem toată Europa 
răsăriteană, de la Baltica la Balcani. 

— Estonia, Lituania, Letonia, Cehoslovacia, Ungaria, 
România, Bulgaria, toată Polonia, Prusia, jumătate din 
Germania, Mongolia Superioară. Suslev râgâi fericit. Coreea de 
Nord şi peste tot câte un punct de sprijin. Operațiunea Leu a lor 
a distrus Imperiul Britanic. Datorită ajutorului lor au fost 
înființate Naţiunile Unite pentru a ne oferi cea mai grozavă 
armă în arsenalul nostru cu multe arme. Şi apoi e Israelul. 

Suslev începu să râdă. Tatăl meu a fost unul din cei care s-au 
ocupat de acel program. 

DeVille simţi cum i se zburleşte părul pe ceafă. 

— Ce? 

— Israelul a fost o lovitură Stalin-Beria de proporţii uriaşe! 
Cine l-a ajutat - pe faţă şi în secret - să ia naştere? Cine l-a 
recunoscut imediat? Noi, şi de ce? Suslev râgâi din nou. Pentru 
a fixa în adâncul Arabiei un cancer care va supura şi va distruge 
ambele părţi şi împreună cu ele va nimici puterea industrială a 
Occidentului. Evreii, împotriva  mahomedanilor, împotriva 
creştinilor. Fanaticii ăştia nu vor trăi niciodată în pace unul cu 
altul, chiar dacă ar putea s-o facă, uşor. Nu vor înceta cearta 
niciodată, chiar dacă asta îi va costa prosteasca lor viaţă. 

Râse şi apoi se uită lung şi încruntat la pahar, învârtind 
lichidul în el. DeVille îl privi, urându-l, dorind să-i dovedească că 
se înşeală, dar fiindu-i frică s-o facă, ştiind că Suslev avea 
putere totală asupra lui. Odată, cu câţiva ani în urmă, omisese 
să trimită nişte cifre de rutină ale companiei Struan la o căsuţă 
poştală din Berlin. A doua zi, un străin îi telefonase acasă. Nu 
mai primise niciodată un asemenea telefon. Era prietenos. Dar 
el ştia despre ce e vorba. 

DeVille îşi stăpîni un tremurat brusc şi-şi păstră faţa senină 
când Suslev ridică privirea spre el. 

— Nu eşti de acord cu mine, tovarăşe? spuse omul de la KGB, 
zâmbitor. Jur că n-o să-i înţeleg niciodată pe Capitalişti. Işi fac 
duşmani dintr-o sută de milioane de arabi care au toate 
rezervele adevărate de petrol ale lumii, de care, într-o bună zi, o 
să aibă şi ei nevoie disperată. Şi în curând noi vom avea Iranul 
şi Golful şi Strâmtoarea Ormuz. Apoi vom pune mâna pe 
rezervele Occidentului, vor fi ale noastre, şi nu va fi nevoie de 
război - doar execuţii. 

Suslev îşi termină vodca şi-şi turnă alta. DeVille îl privea, 
detestându-l acum, întrebându-se, înnebunit, care era propriul 
său rol. De aceea am fost un spion secret aproape perfect, 
pregătit timp de şaisprezece ani, fără să existe nici o suspiciune 
în legătură cu mine? Nici măcar Susanne nu bănuieşte nimic şi 
toată lumea crede că sunt anti-comunist, devotat companiei 
Struan care este creaţia super-capitalistă a întregii Asia. 
Gândurile lui Dirk Struan ne animă. Profit. Profit pentru tai-pan, 
Nobila Casă şi apoi Hong Kong, în ordinea asta, şi la dracu' cu 
toţi, cu excepţia Coroanei, a Angliei şi Chinei. Şi chiar dacă nu 

devin tai-pan, tot pot face din Sevrin distrugătorul Chinei pe 
care Suslev şi Arthur îl doresc. Dar oare vreau eu asta acum? 
Acum când, pentru prima dată, l-am văzut cu adevărat pe 
acest... acest monstru şi toată ipocrizia lui? 

— Stalin, spuse el, crispându-se aproape sub privirea lui 
Suslev. L-ai... l-ai întâlnit vreodată? 

— Am fost lângă el o dată. La trei metri de el. Era mărunt, 
dar îi simţeai forţa. Asta a fost în 1953, la o petrecere pe care a 
dat-o Beria pentru nişte ofiţeri superiori din KGB. Tatăl meu a 
fost invitat şi mi s-a permis să merg şi eu cu el. Suslev luă altă 
vodcă, aproape fără să-l vadă, cufundat cu totul în trecut şi în 
implicarea familiei sale în mişcare. Stalin era acolo, Beria, 
Malenkov... Ştiai că numele adevărat al lui Stalin a fost Iosif 
Vissarionovi Djugaşvili? Era fiul unui cizmar din Tiflis, oraşul 
meu, destinat să devină preot, dar dat afară din seminarul de 
acolo. Ciudat, ciudat, tare ciudat! 

Ciocniră paharele. 

— Nu e nevoie să fii atât de solemn tovarăşe, spuse el, 
interpretând greşit tăcerea lui deVille. Oricât ai pierde tu 
personal. Faci parte din viitor, din marşul către victorie! Suslev 
îşi goli paharul. Stalin trebuie să fi murit fericit. Ar trebui să fim 
tot atât de norocoşi, nu? 

— Şi Beria? 

— Beria a încercat prea târziu să ia puterea. N-a reuşit. Noi, 
cei din KGB, suntem ca japonezii, şi noi considerăm că singurul 
păcat este eşecul. Dar Stalin... Tata mi-a povestit că atunci când 
la Ialta, fără să ceară nici o concesie, Roosevelt a fost de acord 
să-i dea lui Stalin Manciuria şi Kurilele, care ne ofereau 
dominaţia asupra Chinei şi Japoniei şi tuturor apelor Asiei, 
Stalin a făcut o comotie cerebrală încercând să-şi stăpînească 
râsul şi era să moară! 

După o pauză deVille întrebă: 

— Şi Soljeniţân şi gulagurile? 

— Suntem în război, prietene, există trădători înăuntru. Cum 
pot conduce cei puţini pe cei mulţi fără teroare? Stalin ştia asta. 
El a fost într-adevăr un om mare. Chiar şi moartea lui ne-a fost 
folositoare. A fost o idee strălucită a lui Hruşciov să-l folosească 
pentru a „umaniza” URSS-ul. 

— Asta a fost doar un alt aranjament? întrebă deVille 
zguduit. 

— Asta ar trebui să fie secret de stat. Suslev îşi înghiţi un 
râgâit. Nu contează, în curând i se va reda lui Stalin gloria care 
i se cuvine. Acum, ce e cu Ottawa? 

— Oh, am luat legătura cu Jean-Charles... 

Telefonul sună brusc. O singură dată. Ochii lor se îndreptară 
spre el, respiraţia li se opri aproape. După vreo douăzeci de 
secunde se mai auzi sunând o dată. Cei doi se relaxară uşor. 
Încă vreo douăzeci de secunde şi al treilea apel deveni continuu. 
Un apel însemna „Pericol, plecaţi imediat”; două, că întâlnirea 
era contramandată; trei, că cine suna va veni acolo în curând; al 
treilea continuu, că se putea vorbi în siguranţă. Suslev ridică 
receptorul. Auzi o răsuflare, apoi Arthur întrebă cu accentul său 
ciudat: 

— Este domnul Lop-sing acolo? 

— Nu e nici un Lop-ting aici, aţi format un număr greşit, 
spuse Suslev cu vocea schimbată, concentrându-se cu un efort. 

Continuară discuţia cu grijă, în cod, Suslev liniştit când auzi 
tusea uscată a lui Arthur. Apoi Arthur spuse: 

— Nu pot veni astă-seară. Se poate vineri la trei? Vineri 
însemna joi - mâine - miercuri însemna marţi, şi aşa mai 
departe. Trei era un cod pentru locul de întâlnire. Hipodromul 
Happy Valley, la antrenamentul din zori. Mâine în zori? 

— Da. 

Telefonul se închise. Se mai auzi doar tonul de apel. 

Repeta dupa mine: Eu. lan Struan Dunross., din 
neamui: Struanilor. crestin. jur in tata lui Dumnezeu 
in prezenta lui Alastair McKenzie Duncan Struan, 
cel de-al unsprezecelea tai-pan. si Philip TChung 
Sheng Chen. cel de-al patrulea comprador. ca voi 
respecta toate dispozitiile testamentare citite de 
mine cu voce tare in prezenta dumnealor aici, in 
Hong Kong. ca voi lega si mai mult compania de 
Hong Kong si de comertul cu China” 

